
INTRODUCERE 


Apariţia la Braşov în anul 1888 a primei serii de Poveşti ardelenești, 
adunate de Ion Pop Reteganul, a constituit, fără îndoială, un eveniment de 
seamă în dezvoltarea folcloristicei transilvănene, şi totodată consacrarea ca 
folclorist a acestuia. 

Ea venea, cît priveşte activitatea lui Reteganul, la numai patru ani de la 
publicarea colecției sale de poezii populare intitulată Trandafiri şi viorele 
(1884) — şi numai la trei ani după apariţia Doinelor şi strigăturilor din 
Ardeal selecţionate de Andrei Bârseanu şi Jan Urban Jarnik, care înfățişa 
cea mai cuprinzătoare culegere de folclor în versuri apărută pînă atunci în 
Transilvania, Poveştile ardeleneşti fiind astfel adaosul în proză a acelei 
masive colecții adunate de elevii Blajului din inițiativa lui lon Micu- 
Moldovanu. 

Ea reprezenta totodată replica transilvăneană la Legende sau basmele 
românilor publicate între 1872 şi 1882 de Petre Ispirescu, Transilvania 
impunîndu-se astfel şi în această direcţie cu aceeaşi vigoare şi distincţie. 

Poveştile ardeleneşti, ca şi Doinele şi strigăturile din Ardeal, fuseseră 
culese din aproape toate regiunile Transilvaniei, ele fiind astfel o oglindă 
vie a concepţiilor de viață şi a creațiilor populare epice, a diferitelor sale 
graiuri şi totodată a circulaţiei motivelor fabuloase pe o întreagă arie 
românească. 

Prin amploarea şi autenticitatea ei populară, culegerea lui Pop 
Reteganul a reprezentat în mişcarea folcloristică a epocii o realizare majoră 
care, împreună cu celelalte culegeri ale sale, a adus autorului său epitetul 
meritat şi adeseori repetat de cel mai mare folclorist al Transilvaniei. 

Atiît prin locul naşterii, cît şi prin mediul în care şi-a trăit viaţa şi şi-a 
desfăşurat activitatea didactică, lon Pop Reteganul s-a aflat în permanent 
contact cu lumea satelor, cu lumea folclorului, avînd astfel prilejul, de-a 
lungul vieţii, să asculte fără preget cîntecele şi poveştile poporului, să-i 
cunoască aleanurile şi obiceiurile, graiurile şi năzuinţele şi să devină în 
mod firesc nu numai folcloristul îndrăgostit de toate formele de creație 
populară, ci totodată şi un publicist şi scriitor angajat puternic pe linia 
difuzării culturii în mase, a educaţiei şi ridicării materiale şi spirituale a 
țărănimii, a luptei pentru unitatea naţională. 


% 


Jon Pop Reteganul s-a născut la 10 iunie 1853 în satul Reteag de pe 
Someşul Mare, din apropierea Munţilor Țibleşului, într-o „căsuţă de nuiele, 
acoperită — după propria sa mărturisire — cu paie, precum erau toate casele 
românilor de la noi după revoluţia din 1848”. Căsuţa nu avea decît „două 
fereşti, una spre miazănoapte şi alta spre răsărit”, şi ele nu erau mai mari 
decît o coală de hîrtie!. Părinţii săi se numeau Dumitru şi Mărina. În 
Reteag bunicii folcloristului veniseră din Măgogea, un sat de pe Valea 
Lăpuşului, unde se născuse cu aproape 200 de ani în urmă şi haiducul 
Pintea Viteazul, ale cărui balade şi legende alcătuiau una din comorile 
folclorice ale regiunii. 

Reteagul — cu numele popular Răteagul — era un vechi sat de iobagi 
atestat documentar încă din secolul al XIII-lea avînd astfel o îndelungată 
tradiție istorică şi socială. Timp de aproape un secol el a făcut parte din 
posesiunile Ciceului, feuda transilvăneană a lui Ştefan cel Mare şi a 
urmaşilor săi, urmele stăpînirii moldovene impregnîndu-se puternic în 
modul de viaţă al reteganilor. 

Deşi în 1602 satul a fost devastat de valonii lui Basta, totuşi el s-a 
refăcut repede izbutind să se menţină ca o aşezare viguroasă şi prosperă. 

Ca şi în Humuleştii lui Creangă, la Reteag se mînuiau cu hărnicie 
plugul, sapa, coasa şi stativele de ţesut pînză şi pănură, şi răsunau pe toate 
coclaurile şi sub toate straşinile cîntecele de dragoste şi obidă. Vechi 
obiceiuri se urmau nestingherite din veac în veac, reprezentînd concepțiile 
de viață ale reteganilor, dragostea lor de muncă, prăznuirea sărbătorilor, 
modul de desfătare obştească, datinile, superstițiile, felul de vindecare al 
bolilor oamenilor şi al vitelor, apărarea față de forțele rău voitoare, trecerea 
de la viață la moarte, cu un cuvînt epopeea întregii existenţe. 

În acest mediu s-a desfăşurat copilăria viitorului folclorist, aici a urmat 
clasele primare, şi aici avea să se întoarcă spre sfîrşitul vieţii spre a se 
înmormâînta alături de cei din care s-a născut. „Domn”, intelectual adică, s- 
a făcut prin frecventarea liceului de la Năsăud, două clase, unde, spre a se 
deosebi de alți „Pop'”, lui i s-a zis Reteganul, — a preparandiei de la Gherla 
şi apoi a celei de la Deva, de unde în 1873 avea să plece ca învăţător în 
comuna Orlat din apropierea Sibiului. Timp de peste 20 de ani avea să 
exercite o spinoasă şi fecundă dăscălie în toate cele patru colțuri ale 
Transilvaniei şi Banatului: la Vîlcelele Rele din Hunedoara (1875); la Baru 
Mare, în „fundul Hațegului”, la poalele muntelui Retezatul (1876-1878); la 


11. Pop Reteganul, Odinioară şi acum, Amintiri din copilărie, în Biblioteca poporală a 
„Asociaţiunii”, Sibiu, 1931, p. 28. 


Lisa în ținutul Făgăraşului (1878-1879); la Grădiştea, în preajma 
Sarmisegetuzei (1880); la Bouţarul superior în dieceza Lugojului, „chiar în 
pasul Porții de fier” (1889-1891); în Bucium-Şasa apoi, în Munţii Apuseni 
(1881-1884); la Sîncel, lîngă Blaj (1884-1886); la Rodna Veche, în nordul 
Ardealului (1886-1892); la Sibiu, ca secretar secund al „Asociațiunii 
pentru literatură şi cultura poporului român” (1893-1896); la Monar, în 
comitatul Bistriţa Năsăud şi Reteag ca pensionar (1896-1898); în 1899- 
1901 iarăşi la Sibiu ca redactor la publicaţiile Tribuna şi Foaia poporului; 
ŞI, în sfîrşit, pentru totdeauna, la Reteag unde îşi va sfîrşi zilele la 3 aprilie 
1905 în vîrstă de abia 52 de ani. 

Niciunul din aceste sate — în afară de Reteagul natal — nu l-a încîntat 
însă mai mult decît Baru Mare din Țara Hațegului, pe care l-a evocat mai 
tîrziu într-o pagină vrednică de a figura în orice antologie naţională:? 
„Frumos e Ardealul fără măsură — exclamă Pop Reteganul în descrierea 
acestuia — dar în el mai frumos este acest corn ce este în jurul Hațegului şi 
care pînă în ziua de astăzi se numeşte Țara Hațegului. Soarele cînd răsare 
mai întîi dă bună-dimineaţa acestui ținut; razele lui stau mult de vorbă cu 
românii haţegani, pe care-i află în munţi, la oi, în vale la coasă, pe cîmp la 
secere, pe coaste la vii, căci, deşi e mică, Țara Hațegului întruneşte în sine 
tot ce Ardealul are mai bun şi mai frumos; Ţara Hațegului se poate numi cu 
drept cuvînt un Ardeal în miniatură. Numai văzînd Țara Hațegului, poți 
înțelege de ce dacii, înaintaşii noştri pe acest pămînt, îşi făcuseră capitala 
Sarmisegetuza în acest colț de ţară unde îşi păstrau ce aveau mai scump şi 
mai bun: pe domnitorul lor cu toate comorile lui. Un adevărat rai 
pămiîntesc e acest colț de ţară. Zace chiar la cornul Ardealului de către 
apus-miazăzi; spre apus e despărțit prin muntele Marmore de Bănat, iar 
spre miazăzi îl despart de România (veche) Retezatul cu ramurile lui; pe la 
pasul Porții de fier mergi de aci în Bănat, iar spre miazăzi îl despart de 
România. 

Răpit de frumuseţea acestui ținut l-am căutat adesea; am fost mai în 
toate comunele mai înseninate, am suit mai pe toate dealurile şi munții şi 
am făcut cunoştinţă cu români din toate clasele ai acestui rai pământesc; şi 
dacă ar fi să am putere, bucuros aş mai călca odată acest ţinut romantic a 
cărui fiecare vale şi culme îşi are istoria sa, mitul său, productele proprii; 
bucuros aş mai sta de vorbă cu cîte un Luncan, Macrea, Tatul, Bălan, 
Boian, Stejar, Gangur, larba, Corbu, Mărăscu, Părăscu, Păun, Teian, Băluş, 
Boju, Fulgeru, Bărcianu, Furtună, Cîndea, Păgînu, Ursu, Arbore, Mărilă, 


21. Pop Reteganul, Țara Hațegului, Biblioteca poporală a „Asociaţiunii”, Sibiu, 1930. 


4 


Lelescu, Junescu, Pitulice, Alun, Troilă, Marcu, Ciacu, Alecu, ş.a. care mi- 
au spus atîtea şi atîtea istorii din trecutul Hațegului, care vorbesc cu fală 
despre faptele vitejeşti şi bune, iar cu groază despre faptele mîrşave şi 
rele”. 

Amarele sale peregrinări ca dascăl, asupra cărora nu vom insista aici” 
i-au dat însă impulsul cercetării folclorice şi i-au oferit cea mai fericită 
ocazie de iniţiere şi informare în acest domeniu, contactul său nemijlocit cu 
aceste sate, atît de felurite şi de îndepărtate unele de altele, concretizîndu- 
se prin cele mai largi culegeri de literatură populară realizate pînă la dînsul. 

Primele îndemnuri pentru înregistrarea folclorului şi îndeosebi a 
poveştilor, i-au dat-o povestitorii din satul său natal: luăn cel Mare, Petrea 
Albului, Vila Sălăgianului, lon Dărăban, poreclit „Bunzariul”, cărora în 
anul 1903 avea să le aducă un duios omagiu prin prefața la volumul 
Poveşti de la moară, intitulată „Povestea acestor poveşti”. „Aşa — exclamă 
Reteganul — de la Iuăn cel Mare, de la badea Vila şi de la Bunzariul auzii 
eu cele dintii şi cele mai frumoase poveşti”. 

Recunoştinţa folcloristului s-a îndreptat mai ales către Bunzariul, care 
era păcurar şi cu care el ciobănise pe dealurile Reteagului, fiindcă „nu era 
tufă, iarbă, pasăre, animal mic sau mare, să nu-i fi ştiut el povestea şi — 
adaugă Pop — pe toate mi le-a spus, şi multe le ținui minte, de le scrisei 
cînd ştiui a scrie, dar cele mai multe au rămas pe cîmp, unde le-am auzit de 
la Bunzariul”. 

În aceeaşi prefaţă el aminteşte şi de povestitorii de la Năsăud care l-au 
fermecat la „desfăcutul cucuruzului”, unde „mai bucuros lăsa lecţia 
neînvăţată, decît povestea neascultată”. Aici a auzit de la un țigan bătrîn 
legenda pe care V. Alecsandri o publicase în 1862, din altă sursă, fireşte, 
sub titlul de Înşiră-te mărgărite. „În veci — mărturiseşte folcloristul — nu 
voi uita pe cel ce a spus-o. În acea seară atîta m-am holbat la el, încât — de- 
aş fi zugrav — acum după 7 ani vi l-aş zugrăvi din memorie.” Impresia 
lăsată tînărului ascultător de povestirea ţiganului a fost atît de puternică, 
încît după ani şi ani, timp în care va cunoaşte şi textul lui Alecsandri, el nu- 
şi putea da încă seama: care fusese mai frumoasă? Cea spusă de ţigan, ori 
cea scrisă de Alecsandri? 

Seria povestitorilor de basme ai copilăriei şi adolescenţei sale, avea să 


3 Vezi pentru biografia sa: Horia Petra Petrescu, Din viața lui I. Pop Reteganul în Țara 
Birsei, Braşov, 1935, (extras), Sebastian Stanca, Elie Dăianu, Din viața dascălului I. Pop 
Reteganul, Cluj, 1938; Vasile Netea, Z. Pop Reteganul, Bucureşti, 1941 în colecția 
„Cunoştinţe folositoare” şi în De la Petru Maior la O. Goga, Bucureşti, 1944; Ion Apostol 
Popescu, Jon Pop Reteganul, Viaţa şi activitatea, Bucureşti, 1965; vezi şi anexa nr. |. 

se continuie apoi la Deva, cu „gazda” sa Lazăr Codreanul, care şedea chiar 
lîngă moară, din marginea oraşului, pe care el o frecventa cu aceeaşi 
asiduitate ca şi preparandia, şi cu Achim Zidul, paznicul şcoalei de la Orlat. 
Ca învățător la Vîlcelele Rele, la Baru Mare şi la Bouţar şi-a „umplut 
hambarul cu poveşti, cîntece şi descîntece adunate pe la nedei şi ospeţe 
ţărăneşti”, iar la Bucium-Şasa a ascultat şi înregistrat poveştile povestite de 
băiaşi (mineri). La Lisa povestitorul său de predilecție a fost servitorul 
şcolii, N. Achim, care trăise mult prin România şi trecuse adeseori cu 
turmele de oi prin Munţii Făgăraşului. 

Impulsul de a scrie şi publica cele auzite i l-a dat lectura revistei 
Transilvania, condusă în tinereţea sa de George Barițiu, şi a calendarelor 
poporale ardelene, în care a aflat multe din cîntecele şi poveştile depănate 
de povestitorii amintiți, şi printre ele şi legenda lui Alecsandri împreună cu 
o altă legendă asemănătoare scrisă în proză. „Ca asta — şi-a zis Reteganul 
pe cînd se afla învăţător la Orlat — aş putea scrie şi eu una. Cugetai — 
mărturiseşte el în continuare — şi mă pusei şi scrisei o poveste, după aceea 
alta şi alta... dar nu le comunicai cu nimene; îmi era oarecum”... N-avea 
atunci decît 20 de ani. În autobiografia scrisă în 1887 destăinuirea sfielii 
sale de a se adresa tiparului primise o explicaţie şi mai concretă: „Nu 
aveam curagiu să le public undeva temîndu-mă că mă vor ride redactorii de 
le voi trimite”. 

În 1878, sfiala a încetat însă şi Ion Pop Reteganul a trimis lui Iosif 
Vulcan pentru revista Șezătoarea prima sa poveste, versificată însă — Fata 
mulțămitoare” — şi apoi în anul 1882 primele sale Doine şi hore din popor“. 

Pe lîngă colaborarea la „Şezătoarea”, îl găsim în anii 1881 şi 1882 şi în 
paginile Contemporanului de la laşi cu anecdota populară Paripul 
ţiganului” şi — sub pseudonimul Someşanul — cu poveştile Mă nădăiam ieu 
că dintr-atița trebuie să fie şi unul al dracului (probă de limbă de pe 
Someşul Mare) şi Isteață şi pace", unul din cele mai reuşite basme ale lui. 
La Contemporanul folcloristul din Reteag a ajuns prin legăturile sale cu 
profesorul Teodor T. Burada, care l-a recomandat lui Iosif Nădejde, cu 
ambii avînd să poarte o îndelungată corespondenţă”. 


1. Pop Reteganul, Eu despre mine în revista Convorbiri pedagogice, Panciova, 1887, n. 
11 

5 Şezătoarea, Budapesta, 1878, p. 49-51. 

S Idem, 1882, p. 24-25. 

7 Contemporanul, laşi, 1882, p. 620. 

3 Idem, 1882, p. 656- 657; 1882-1884, p. 841-845. 

? Vezi anexa II (1,2). 


O altă publicație la care apare în acest an, este Noua bibliotecă 
română de la Braşov unde a publicat legenda Detunata". 

În anul următor colaborarea sa se continuă cu şi mai multă intensitate 
la Familia lui Vulcan şi Noua bibliotecă română, la Gazeta Transilvaniei, 
iar în 1885 la Telegraful român şi la Tribuna lui Slavici de la Sibiu, unde 
apare cu basmul Făt-Frumos zălogit"!. 

Concomitent cu colaborarea la periodicele menţionate şi la Cărţile 
săteanului român (Gherla) va publica primul său volum de poezii 
poporale: Trandafiri şi viorele (1884). 

Calea îi era de acum înainte deschisă. Numele său intrase în marea 
galerie a folcloriştilor români. 

În 1888, după o antologie de poezie cultă? şi după alte două broşuri, — 
dintre care una nu era decît o compilaţie cu caracter semi-istoric!? iar 
cealaltă o nouă culegere de poezii populare“, vor urma cele cinci tomuri de 
Poveşti ardeleneşti cuprinzînd 34 de basme. 

Cele mai multe dintre ele au fost publicate fie în periodicele amintite, 
fie în Transilvania (Braşov), Telegraful român, Foişoara pentru 
răspîndirea cunoştinţelor folositoare şi a iubirei de carte între popor, 
Tribuna (Sibiu), Gazeta poporului (Timişoara), precum şi în diferite 
calendare poporale. 

În 1895 seria basmelor va continua cu Poveşti din popor (20 la număr) 
editate şi premiate de „Asociaţiunea transilvană pentru literatură şi cultura 
poporului român”, iar în 1903 cu poveştile şi snoavele De la moară, 
tipărite la Budapesta în „Biblioteca poporului român”. Noua culegere era 
proiectată să apară în trei volume: De la moara din sus, De la moara din 
mijloc şi De la moara din Jos, fiindcă, lămurea el în prefață, „aşa se 
numeau cele trei mori ce erau pe valea ce trecea prin mijlocul Reteagului şi 
unde mergeam de ascultam atîtea năzdrăvănii în copilăria mea”. Numărul 
poveştilor destinate să apară în aceste volume era de peste 50. 

Proiectul, de care folcloristul îşi legase atîtea speranţe, nu s-a putut 
realiza, din cele trei volume neapărînd — cu dimensiuni de broşuri — decît 
două, cu numai 4 poveşti. 

Concomitent cu apariția poveştilor „de la moară” au apărut alte două 


2 Noua bibliotecă română, Braşov, 1882/1883, p. 532-533. 

“ Tribuna, Sibiu, 1885, p. 1102 

1? nimioara adecă floarea poeziei naţionale din cei mai buni scriitori români, Sibiu, 
1885. 

! Tiganii, Blaj, 1886. 

14 Chiuituri de care strigă feciorii la joc, Gherla, 1887. 

basme în revista Luceafărul de la Budapesta: Ion Pățitul” şi Petru, finul 
lui Dumnezeu”. 

Multe din poveştile culese sau transcrise de Reteganul au rămas însă 
neincluse în volume unele fiind publicate după moartea lui în diferite 
periodice, iar altele au luat calea arhivelor şi a muzeelor. 

Printre acestea menţionăm şi un volum de tradiţii şi legende româneşti, 
ungureşti şi săseşti — peste 50 bucăţi — în care, pe lîngă culegerile sale, 
Reteganul a adunat şi o parte din culegerile folcloristului maghiar Kovâcy 
Laszl6 şi ale folcloristului sas, Fr. Müller. 

În tot acest timp, el a publicat însă şi numeroase culegeri de folclor în 
versuri ca Starostele sau datini de la nunțile românilor ardeleni (Gherla, 
1891); Bocete adecă cîntări la moarte (Gherla, 1897); Opşaguri cît pilite 
cit cioplite (Gherla, 1897); Românul în sat şi la oaste (Gherla, 1899); 
Pintea Viteazul (Braşov, 1899); Poezii poporale, Cintece bătrineşti (Sibiu, 
1900). 

„E o uimire — avea să afirme N. Iorga la moartea lui — ce a strîns el 
într-o viaţă destul de scurtă şi plină de atâtea greutăţi”. 

Adunarea şi publicarea acestei imense cantităţi de folclor — care nu era 
însă decît o mică parte din ceea ce avea să încredințeze Academiei 
Române’ — l-a împins în mod firesc şi spre anumite probleme teoretice. 
Concepţia sa despre culegerea, transcrierea şi valorificarea creaţiilor 
populare concretizîndu-se în diferite prefețe, apeluri, „programe”, articole 
şi epistole. În 1886a publicat astfel în „Cărțile săteanului român” articolul 
Despre literatura poporală tradițională, în 1887, în Gazeta 
Transilvaniei, o Programă pentru adunarea materialului literaturii 


15 Luceafărul, I, 1902, nr. 41 p. 49-52. 

15 Idem, TI, n. 3-4, p. 55-57, 57-70. 

UN. Iorga, Oameni cari au fost, I, 1911, p. 95. 

18 Între anii 1888-1898 I. Pop Reteganul a predat Academiei Române, cu scopul de a fi 
publicate, următoarele volume manuscrise: 1. Hori lungi (mss. 4524); 2. Cîntece 
voiniceşti (mss. 4524); 3. Cintece ostăşeşti (mss. 4525); 4. Cintece de bucurie (mss. 
4526); 5. Cîntece de iubire (mss. 4527); 6. Cîntece de jale (mss. 4528); 7. Cîntece de dor 
(mss. 4529); 8. Cîntece de urit, minie, năcaz (mss. 4530, 4541); 9. Doine satirice (mss. 
4532); 10, 11, 12, 13, Chiuituri (mss. 4533-4536); 14, 15, 16, Diverse (mss. 4537-4539); 
17. Proză, partea l; Naşterea, tinerețea, moartea (la români) (mss. 4540); 18. Proză, 
partea II, Nunta (la români) (mss. 4541); 19. Proză, Partea III: Sărbătorile anului (mss. 
4542); 20. Proză, Partea IV: Crăciunul (mss. 4543), 21. Diverse (mss. 4544). Vezi o 
descriere mai detaliată a acestora în vol. nostru De la Petru Maior la Octavian Goga, 
Bucureşti, 1944, p. 155-158. 

1 Anul XI, ianuarie, 1886. 


poporale” alcătuită din 55 de puncte, în 1890, în Tribuna, Despre modul 
de a aduna materialul literaturii poporale”, în 1899, tot prin intermediul 
Tribunei, o serie de Epistole către un învăţător tînăr”. 

Despre ideile şi îndemnurile sale ne vom ocupa însă în paginile 
următoare, teoreticianul şi tehnicianul fiind tot atît de remarcabil ca şi 
culegătorul şi scriitorul. 

Concomitent cu publicarea poeziei şi prozei folclorice, Ion Pop 
Reteganul a desfăşurat şi o intensă activitate de scriitor original, cu 
tendinţe educativ-populare, şi totodată de publicist cultural-pedagogic. 

Literatura sa originală, schiţe, povestiri, nuvele, note de călătorie, 
evocări, descrieri de obiceiuri şi locuri, amintiri din copilărie, legende, a 
fost adunată şi ea în cîteva volume, parte alcătuite de el însuşi, parte de 
către diferiți editori după moartea lui. Ca şi poveştile, o bună parte din 
aceste scrieri au fost publicate mai întîi în diverse perioade transilvănene 
sau transcarpatine, iar altele au fost valorificate în mod postum. 

În anii 1898 şi 1899 au apărut astfel la Gherla, în editura „A. Todoran” 
şi la Sibiu două broşuri de Nuvele şi schițe dintre care o parte vor fi 
republicate în anul 1901, sub titlul Novele, în „Biblioteca pentru toţi” de la 
Bucureşti. O nouă ediţie din acestea va apare, sub acelaşi titlu şi în aceeaşi 
colecţie în anul 1910. 

Cea mai însemnată parte din scrierile sale de acest gen au apărut însă, 
intitulate Povestiri din viața ţăranilor români, în anii 1900 şi 1901 în 
Biblioteca poporală a „Asociaţiunii pentru literatură şi cultura poporului 
român” de la Sibiu (n. 1 şi 2). În 1908 şi 1911 „„povestirile” aveau să fie 
reeditate în aceeaşi colecţie, prefațate de Octavian Goga şi Octavian C. 
Tăslăuanu. 

Din scrierile postume sau risipite prin ziare şi reviste s-au alcătuit în 
perioada dintre cele două războaie numeroase alte broşuri: Lucă minte 
slabă (1925), Din Tara Hațegului (1930), Copiii Ursuţului şi alte povestiri 
(1931), Odinioară şi acum. Amintiri din copilărie (1931), Munţi, animale, 
pămînt. Legende (1935), Dascălul Ioniţă (1932). Toate acestea au apărut în 
aceeaşi „bibliotecă” a „Asociaţiunii”, unele fiind prefaţate biografic de 
Horia Petra-Petrescu, secretarul literar al acesteia. 

O altă culegere din postumele lui Reteganul şi din bucăţile aflate în 
periodice a fost publicată de noi în anul 1943 în editura „Casei şcoalelor” 
sub titlul Legende, povestiri şi obiceiuri româneşti. În sfârşit, în 1969, în 
2 Anul 1887, nr. 229-293. 


2 Anul 1890, nr. 120. 
22 Anul 1899, nr. 26-27. 


„Editura Tineretului” profesorul Ion Apostol Popescu — ultimul biograf al 
Reteganului — împreună cu Serafim Duicu, au publicat, după manuscrisele 
aflate la Reteag şi după unele periodice, Amintirile unui şcolar de altădată. 

Mai puţin cercetată a fost activitatea sa publicistică, articolele, 
evocările biografice şi contribuţiile sale pedagogice, economice, culturale, 
didactice, politice, din care nu s-a republicat încă nimic. Cea mai mare 
parte din acestea au apărut în revistele la care Ion Pop Reteganul, deşi 
izolat în lumea satelor, a îndeplinit funcția de redactor: Cărțile săteanului 
român (Blaj, 1886); Convorbiri pedagogice (Satul Nou, Panciova, 1886- 
1887); Revista ilustrată (Reteag, Soimuş, 1898-1899) — la aceasta a debutat 
Octavian Goga!” — Dreptatea (Timişoara, 1893-1894); Gazeta de 
Duminecă (Şimleu, 1904-1905). Preocupările publicistice ale folcloristului 
s-au relevat de asemenea şi prin asidua sa colaborare la periodicele: Gazeta 
Transilvaniei (Braşov), Observatoriul (Sibiu), Tribuna şi Foaia poporului 
(Sibiu), Unirea (Blaj), George Lazăr (Birlad), Casa rurală (Bucureşti) etc. 

Pe lîngă numeroasele probleme aduse în discuție, îndeosebi cu privire 
la viaţa economică, la sănătatea, la şcoala şi cultura poporului, concretizate 
şi în diferite manuale sau cărţi de învăţătură scrise fără pretenţii literare”, 
în aceste periodice au apărut şi biografiile şi portretele făcute de Reteganul 
unora din marile personalități ale vieții culturale şi politice româneşti: 
Andrei Mureşanu, Avram lancu, George Barițiu, Visarion Roman, Partenie 
Cosma şi totodată unora din pedagogii timpului: Basiliu Petri, Cosma 
Anca, V. Gr. Borgovan ş.a. 

Reteganul a dat apoi o largă atenţie şi vieţii haiducilor ardeleni Grigore 
Pintea Viteazul şi Dăianul, a căror viaţă a urmărit-o cu un pasionat interes. 

Toate acestea fac din loan Pop Reteganul o figură de scriitor şi 
publicist vrednică de un studiu literar mai amănunțit decît cele care i s-au 
dedicat pînă acum, şi totodată de o reeditare mai largă, cu caracter unitar, 
îndeosebi a prozei folclorice şi originale precum şi a unei părți a 
publicisticei sale. 

E ceea ce se încearcă prin ediția de faţă consacrată basmelor, 
povestirilor, nuvelelor, legendelor şi unora din articolele folcloristului. 

La apariția lui Ion Pop Reteganul în mişcarea folcloristică ideea 
culegerii poveştilor poporale îşi deschisese de mult calea spre atenția 
publiciştilor şi foleloriştilor transilvăneni. În 1845 apăruse astfel la 


3 Vezi anexa nr. II. 

24 Curs practic de pomărit, Arad, 1889; Cartea poporului (Carte de citire), Braşov, 1892; 
Prietenul săteanului român, Gherla, 1895; Pilde şi sfaturi pentru popor, Gherla, 1900, 
Pomicultura, Şimleul Silvaniei, 1904, ş.a. 

Stuttgart-Tiibingen culegerea fraților Albert şi Arthur Schott intitulată 
Walachische Märchen anunţată în mod entuziast de George Barițiu prin 
Gazeta de Transilvania”. Peste cîţiva ani, în 1860, tînărul E. B. Stănescu- 
Arădanul, „drepturian” atunci la Viena, student la Facultatea de drept 
adică, publica la Timişoara o broşură de Poveşti culese şi corese. Broşura 
lui Stănescu cuprindea o serie de „poveşti lumeşti”, datini şi anecdote, 
unele din ele reprezentînd versiuni maghiare, fără a izbuti să se impună 
însă nici ca scriere folclorică — „Proză poporală” cum ar fi dorit-o autorul — 
nici ca operă originală. Ea n-a depăşit stadiul unei compilaţii mediocre, şi 
nici nu s-a continuat cu o nouă broşură anunţată de autor”. E. B. Stănescu 
avea să se distingă apoi ca avocat şi om politic. 

Mai multă consistență şi mireasmă populară aveau să aibă însă 
poveştile publicate de bănăţeanul Dionisie Miron în anii 1870-1871 în 
ziarul lui Hasdeu Columna lui Traian, care au reţinut atenţia acestuia atît 
prin subiectele lor cît şi prin graiul culegătorului. Convins de autenticitatea 
lor, Hasdeu le-a publicat pe toate, în număr de 9, la rubrica intitulată: 
Poporul. Concomitent cu basmele lui Miron şi apoi în anii 1872-1874 au 
apărut altele în ziarul Albina şi Federațiunea (Pesta), publicate de un alt 
bănăţean, Atanasie M. Marienescu, care va vedea însă în ele nu atît nişte 
creaţii populare artistice, ci, în primul rînd, sub titlul Descoperiri mari, 
surse şi argumente pentru originea latină a poporului român şi pentru 
identificarea unor vestigii şi legende mitologice romane denaturate. 

Unele din ele, pentru o mai largă difuzare, au fost tipărite chiar şi în 
ediţii separate”. 

Un succes remarcabil au obţinut însă basmele publicate în 1872-1875 
la Convorbiri literare de Miron Pompiliu” şi loan Slavici”. Nici unul, nici 
altul, n-au persistat însă în acest gen, primul fiind răpit de literatura 
didactică, iar al doilea de nuvelă, dramă şi roman“. 


3 Anul 1845, p. 360. Vezi şi Al. Bistriţeanu, Primii culegători de basme romaneşti în 
Studii şi cercerâri de istorie literară şi folclor, V, 1956, n. 5. 

% Foaie pentru minte, inimă şi literatură, Braşov, 1860, n. 24, p. 183-184. 

27 At. Marienescu, Doi feţi cotofeţi sau doi copii cu părul de aur, Budapesta, 1872; 
Descoperiri mari: Seranu şi Dioranu, Oraviţa, 1872. 

?8 Teana Cosinzeana, din cosiță floarea-i cîntă, nouă împărăţii ascultă, în Convorbiri 
literare, XI, 1872, p. 17-31; Codreana Sînziana, idem, IX, 1875, p. 185-192. 

% Zîna zorilor, în Convorbiri literare, XI, 1872, nr. 3; Ileana cea şireată, idem, nr. 6; 
Floriţa din codru, nr. 9; Doi feţi cu stea înfrunte, VIII, 1874, n. 10; Stan Bolovan, IX, 
1875, n. 4. 

% Vezi pentru bibliografia folclorică a acestora, Vasile Netea, Miron Pompiliu: Limba şi 
literatura populară, Bucureşti, 1967, (ediţie critică), P. Mareea, loan Slavici, Bucureşti, 

Mai multă insistenţă, dar mai puţin talent, aveau să dovedească I. T. 
Mera, Pavel Chinezu, Grigore Sima al lui Ion, Ion Bota, Silvestru 
Moldovan care colaborează la Convorbiri literare, la Familia şi la Tribuna 
care le va edita unele basme în „Biblioteca poporală a Tribunei””!. 

Toate aceste încercări erau însă departe de a se putea compara cu 
abundența de culegeri apărute în această perioadă la românii transcarpatini, 
şi îndeosebi cu cele realizate de I. C. Fundescu”?, Petre Ispirescu”, I. G. 
Sbiera“, D. Stăncescu“, Transilvania va intra în marele circuit al basmului 
românesc abia în 1888 odată cu apariția Poveştilor ardeleneşti ale lui Ion 
Pop Reteganul, care, inițial, după anunţurile din periodice, trebuia să poarte 
solemnul şi meritatul titlu de Poveştile Ardealului. Schimbarea titlului de 
către editorul N. I. Ciurcu a rămas o enigmă. Poveştile ardeleneşti — 
prefațate de către profesorul şi folcloristul Alexiu Viciu de la Blaj — s-au 
impus chiar de la început atît prin masivitatea numărului, cît şi prin 
semnificaţia lor literară, ele adresîndu-se nu numai cititorilor ţărani, ci şi 
celor din rîndul intelectualității, pentru aceştia considerîndu-se necesară şi 
o prefață. Un mare număr de periodice s-au grăbit să le anunţe sau 
recenzeze în mod elogios, iar unele să şi reproducă cîteva din ele“. „Mă 
grăbesc — scria totodată V. Alecsandri de la Paris, îndată după primirea 
exemplarului trimis de autor — a vă adresa mulțumirile mele şi a vă 
îndemna ca să urmaţi înainte preţioasa culegere şi publicare ce ați 
întreprins şi care este menită a ocupa un loc însemnat în tezaurul 
literaturii populare. Veţi îndeplini astfel — afirma Alecsandri în încheiere — 
una din cele mai folositoare misiuni ale unui om care îşi iubeşte neamul”. 

Continuînd, după sfatul lui Alecsandri, cu adunarea poveştilor şi 
alcătuind o nouă culegere, în anul 1893 Reteganul s-a adresat Academiei 


1965 (Monografie literară). 

31 Vezi pentru activitatea lor: lon Breazu, Folclorul revistelor Familia şi Şezătoarea (Sibiu, 
1945; idem Literatura „Tribunei” Bucureşti, 1936 (extras din Dacoromania, VIII), O. 
Boitoş, Activitatea lui Slavici la „Tribuna” din Sibiu, Cluj, 1927; vezi şi Bibliografia 
generală a etnografiei şi folclorului românesc 1800-1891, Bucureşti, 1968 (redactor A. 
Fochi; cuvînt înainte de M. Pop). 

32 Literatură populară. Basme, oraţii, păcălituri şi ghicitori, Bucureşti, 1867. 

33 Legendele sau basmele românilor, București, 1872-1874, 1876, 1882. 

34 Poveşti populare românești, Cernăuţi, 1876. 

% Basme, Bucureşti, 1885. 

38 A se vedea Gazeta Transilvaniei, Braşov, 1888, nr. 191; Şcoala şi familia, Braşov, 1888, 
p. 155-156; Amicul familiei, Gherla, 1888, p. 276; Familia, Oradea, 1881, p. 427; 
Luminătorul, Timişoara, 1888, nr. 60; Gazeta poporului, Timişoara, 1888, n. 36; Poşta 
română, Braşov, 1888, p. 492 ş.a. 

3 Vezi anexa II (5). 


12 


Române — căreia îi trimisese în 1888 şi colecţiile sale de poezii — cu 
rugămintea de a fi tipărite sub auspiciile acesteia. Cererea folcloristului a 
dat astfel secţiei literare a Academiei ocazia unei atente dezbateri asupra 
tuturor poveştilor sale, şi, totodată, a unor luări de poziţie dintre cele mai 
utile, pentru aprecierea operelor folclorice. 

Simion Florea Marian, numit referent al manuscrisului, a afirmat astfel 
că poveştile Reteganului „nu sînt scrise într-o limbă destul de miezoasă şi 
atrăgătoare, precum sînt bunăoară cele scrise şi publicate de răposatul Petre 
Ispirescu sau de tînărul D. Stăncescu, şi cu atît mai puţin de I. Creangă sau 
I. Slavici, ci ele sînt scrise cu mult mai simplu”, aşa „cum şi le-a notat 
culegătorul prima oară cînd le-a auzit din gura povestitorului”. Deşi în 
încheiere folcloristul bucovinean recomanda publicarea basmelor lui 
Reteganul, el le considera totuşi puţin realizate ca texte artistice şi 
deficitare sub raportul limbii. 

Opinia lui Simion Florea Marian a fost însă viu combătută de însuşi B. 
P. Hasdeu, care, în replica sa, a găsit merite şi calități tocmai acolo unde 
referentul aflase cusururi şi paupertăţi. „Colecțiunea lui I. Pop Reteganul, 
care a publicat pînă acum cinci fascioare de basme — a precizat Hasdeu — 
este mai interesantă din punct de vedere folcloristic tocmai pentru că la I. 
Pop Reteganul individualitatea lui nu joacă nici un rol, (sbl. ns.) fiindcă la 
dînsul nu ni se înfăţişează producțiuni proprii, ca în poveştile lui Creangă, 
nici nu transpiră în ele orăşeanul ca în acele ale lui Ispirescu; pentru că nu 
se aseamănă nici cu acelea ale lui Fundescu, Sbiera şi alţii. Lipsite de 
adaosul oricărei podoabe — preciza în continuare Hasdeu — poveştile d-lui 
Pop Reteganul ne oglindesc poporul dintr-o localitate cu toate proprietăţile 
ei de obiceiuri şi grai”. Nici Simion Florea Marian şi nici B. P. Hasdeu nu 
aveau însă dreptate, fiindcă basmele Reteganului nu fuseseră scrise nici 
cum le „notase” acesta cînd le-a auzit „prima oară din gura povestitorilor 
avînd astfel o limbă neatrăgătoare, şi nici nu erau lipsite de „adaosul 
oricărei podoabe”, individualitatea folcloristului jucînd în scrierea lor un 
rol mai important decît era dispus să recunoască Hasdeu. Marian, 
referindu-se la Creangă, Ispirescu şi Slavici, îl voia deci scriitor, în timp ce 
Hasdeu nu vedea în el decît pe folclorist, acesta părîndu-i-se important 
tocmai prin presupusa lipsă de calităţi literare. 

Deşi asupra acestei optici vom reveni în paginile următoare, mai ales 
că discuția asupra ei avea să fie reluată de către numeroşi alţi cercetători ai 
operei lui Pop Reteganul, totuşi ținem ca asupra ei să dăm chiar acum 


38 Vezi Analele Academiei Române; Dezbateri, XVI (1893/94), p. 272-273, 276-277. 

însăşi opinia celui vizat, ea lămurind în mod concludent două probleme: 
cum îşi aduna şi cum îşi scria Reteganul basmele? 

Cele mai multe din poveştile publicate de Ion Pop Reteganul au fost 
„auzite”. Făt-Frumos zălogit, a fost astfel „auzită şi scrisă în miliţie de la 
un fecior de lîngă Lăpuş”; Cerbul a fost „auzită şi scrisă în Sîncel lîngă 
Blaj”; Toarceţi, fete, c-a murit Baba Cloanţa, a fost şi ea „auzită în 
Reteag”"!; şi Crăiasa zînelor a fost „auzită” de la un păcurar din Năsăud”. 
Din seria poveştilor „auzite” fac parte şi Tămiia dracului, Doftorul 
Toderaş, Omul de omenie nu piere, Lupul cu cap de fier, Crincu, 
vînătoriul codrului, Fiuţul oii, Cei trei prieteni şi multe altele. 

Unele, în schimb, i-au fost „comunicate” în scris sau prin 
reproducerile din anumite periodice de către diferiți învăţători, preoţi, 
elevi, studenţi. Din seriile acestora menţionăm Ganul-țiganul, Cei doi 
copii cu părul de aur, Vizor, craiul şerpilor, Măr şi Păr, Pipăruş Petru şi 
Florea — înflorit, Tiganul păscălitor etc. 

În loc de „comunicată de...”, pentru altele dă indicaţia „colectată de” 
printre acestea aflîndu-se Pasărea cîntă, domnii dorm, precum şi „culeasă 
de”, ca în cazul poveştilor Tata florilor, Mindra Lumei, Isteaţă din seamă 
afară, lon Năzdrăvanul din lut. 

Expresia de „colectată? apare ca indicație chiar şi la unele poveşti 
publicate sub numele său: Crislăscan viteaz, voinic de babă săracă, Binele 
şi Răul, semn că îşi asuma personal înregistrarea lor. 

Pentru poveştile, snoavele şi legendele incluse în manuscrisele predate 
Academiei Române publicate de noi în anul 1943, în editura Casei 
şcoalelor, sub titlul Legende, povestiri şi obiceiuri româneşti, am aflat şi 
unele bucăţi ca Baba Grija cu indicația „culeasă de I.T. la „Telegraful 
român” din Sibiu, alta, Povestea lui Ignat, după „Foişoara Tribunei”, o a 
treia, Postul negru publicată de Aurel Iona în Familia; după Gazeta 
Transilvaniei, sînt date unele Obiceiuri de Crăciun. 

Considerăm necesar să ne oprim în mod special asupra fiecăruia din 
aceste moduri de culegere, ele reprezentînd o adevărată cheie pentru 
înțelegerea şi aprecierea activității de această natură a lui lon Pop 
Reteganul. 

Cele mai multe din basmele sale, precum s-a arătat mai sus, au fost 
„auzite” direct de către folclorist şi ca atare scrise de el însuşi. În legătură 


39 Poveşti ardeleneşti, 1888, Partea I-a, p. 42. 
Idem, p. 50. 

“Ibidem, p. 59. 

42 Ibidem, p. 2. 

cu scrierea basmelor şi legendelor Reteganul afirma într-un articol din 
Tribuna că, spre deosebire de cîntece şi balade, cari din cauza ritmului şi a 
rimei, îşi păstrează de la cîntăreţ la cîntăreţ şi de la folclorist la folclorist o 
anumită identitate, plăsmuirile în proză „ni se înfăţişează după capacitatea 
celui ce le spune (povesteşte) şi după darul de a scrie al celui ce le pune pe 
hîrtie, de unde, scria Reteganul în continuare, o poveste o auzim de la zece 
indivizi în zece feluri şi de la fiecare din aceştia, zece scriitori o vor scrie în 
alte zece feluri, va să zică în tot atîtea variante”. 

Ceea ce e important în această direcție, sublinia Reteganul, deşi în 
principiu susţinea şi el că folcloristul trebuie să înregistreze materialele în 
proză şi să le pună pe hîrtie întocmai cum ies din gura povestitorului, era 
faptul că, în cazul în care acesta nu le poate reda „chiar atît de frumos ca 
badea Ion sau Nichita”, să respecte cel puţin „şirul ideilor şi al vorbelor 
mai uzitate” în locul de unde s-au cules bucăţile”. 

Aceeaşi idee o repeta în 1903 şi în faţa lui Sebastian Stanca, redactor 
al ziarului Poporul român din Pesta, în editura căruia începuse publicarea 
Poveştilor de la moară. „În poporul nostru, afirma Reteganul, ceea ce era 
adevărat numai în parte, nu se prea găsesc oameni care să-ţi dictze (sbl. ns.) 
o poveste, o poezie”, hotărîtoare pentru înregistrarea ei fiind inteligenţa şi 
conştiinţa folcloristului. 

Relatînd în 1938 convorbirea cu Reteganul, Sebastian Stanca avea să 
scrie că folcloristul „nici nu făcea aceasta”, nu scria adică după dictare. „În 
mijlocul veseliei — preciza Stanca — Ion Pop Reteganul lua mereu notițe 
prinse în fuga condeiului şi, întors acasă, nu se da odihnei o noapte 
întreagă, pînă nu reconstituia notițele aievea cum le auzise”. Dar mai ales 
în poveştile poporului — subliniază Stanca — era extrem de meticulos, căci 
nu se lenevea să le transcrie de 2-3 ori, pînă le concretiza nu numai 
caracterul genuin (original), ci şi o formă literară adevărată.“ Opinia lui 
Sebastian Stanca era deci că Ion Pop Reteganul transcria basmele auzite în 
cel mai scurt timp după cunoaşterea lor, pe unele transcriindu-le, pentru a 
obține o formă literară cît mai reuşită chiar şi de cîte două-trei ori. 

Cercetînd colecțiile sale de basme constatăm însă că folcloristul, 
contînd pe o memorie puternică — „ce auzeam odată, în veci nu mai 
uitam” — amîna transcrierea basmelor auzite nu numai săptămîni şi luni, 
ci uneori chiar şi ani întregi. 

Povestea Stan Bolovan a fost auzită astfel în Reteag, dar a fost scrisă la 


43 Despre modul de a aduna materialul literaturii poporale în Tribuna, 1890, n. 120. 
4 Sebastian Stanca, Din viaţa dascălului Ion Pop Reteganul, Cluj, 1938, p. 11-13. 
Din memoriile mele, manuscris în Casa memorială de la Reteag, (nota 6). 

Deva în anii cînd folcloristul era elev la preparandie (1871-1873)%; Isteaţă 
şi pace a fost auzită în Năsăud pe cînd era „şcolar”, deci între anii 1866- 
1870, şi redactată desigur după anul 1873 cînd începuse a scrie şi alte 
bucăţi”; la publicarea ei se va gîndi abia în 1882; Omul cu trei sfaturi 
auzită în Sîncel în anul 1886 a fost scrisă la 11 octombrie 1889, deci pe 
cînd se afla în Radna“. 

Despre povestea Trei golani informează că a fost „auzită” în Lisa (deci 
în anul 1873), şi în Sohodol, lîngă Abrud, deci prin 1884, şi scrisă la 10 
noiembrie 1889 în Rodna Veche. 

La diferite intervale de timp vor fi fost scrise multe altele. 

Toate basmele „auzite” au fost scrise astfel din memorie, mai devreme 
sau mai tîrziu, direct de către Ion Pop Reteganul, avînd la bază, în ceea ce 
priveşte forma, „darul” său de a scrie, aşa cum precizase în articolul din 
„Tribuna” şi în convorbirea cu Sebastian Stanca. 

Iar „darul”, indiferent de nivelul şi forţa acestuia, trebuie considerat ca 
atare. 

Arareori Reteganul a scris basm „întocmai după cum a ieşit din gura 
povestitorului”, printre acestea aflîndu-se Din fată — fecior, publicat mai 
întîi în Foişoara de la Sibiu”, şi apoi în Poveşti ardeleneșşti” precum şi 
bucata Psaltirea publicată în Omagiul lui Titu Maiorescu”, menţiunile 
respective fiind făcute chiar de către culegător. 

Cum a procedat Reteganul cu basmele „comunicate”, „colectate” sau 
„culese” de alţii şi trimise lui spre publicare fie în calitatea sa de redactor la 
diferite periodice, fie în vederea includerii În volumele sale? 

Ne vom servi din nou de propriile mărturisiri ale scriitorului. Ele au 
fost făcute în anul 1903 în prefața Poveştilor de la moară. „Poeziile, 
colindele, descîntecele şi alte materiale rimate, le scrisei din nou cum le 
primii”, dar poveştile — precizează Reteganul — şi legendele în proză mai 
toate le scrisei eu însumi, luind din ele mai mult numai fondul din 
manuscrisele primite, iar forma le-o dădui eu, după cum să vede, grijind, 
după putinţă, să nu mă despart de povestitorii necărturari ””. 

Precizările de mai sus înlătură astfel afirmația unuia din exegeții săi 


“5 poveşti ardelenești, partea IV, p. 21. 

^ Idem, p. 34. 

48 Poveşti din popor, p. 200. 

4 Anul I, 1883, p. 6-8, 18-20, 28-29, 44-45. 
50 Partea II-a, p. 10-26. 

5t Bucureşti, 1900, p. 211-218. 

52 Op. cit., p. 10. 

care a afirmat în 1965 că Reteganul a păstrat „integritatea şi autenticitatea 
producţiilor culese”, dovedindu-se, aşa cum se va vedea în cele ce 
urmează, că tocmai „integritatea” acestora a fost sacrificată de cele mai 
multe ori”. 

Evident, mărturisirile lui Reteganul nu se referă la aceia dintre 
„corespondenţii” săi care desfăşurau ei înşişi, în mod public, o intensă 
activitate folcloristică, culegerile lor apărînd în diverse periodice ale 
timpului şi din care o parte au fost incluse şi în cărțile sale. 

Cel mai însemnat dintre acestea, şi care i-a „comunicat” totodată 
cîteva din cele mai remarcabile poveşti cuprinse în volumele menţionate — 
Cei doi copii cu părul de aur, Vizor, craiul şerpilor, Aripă-frumoasă, Măr 
şi Păr, Ganul tiganul — a fost Nicolau Trîmbiţoniu, învățător în Ulpia 
Traiană (Grădiştea) din județul Hunedoara, pe unde dăscălise şi Reteganul. 
Trîmbiţoniu era însă în acelaşi timp şi colaborator al Tribunei, în paginile 
căreia a publicat sub semnătură proprie în anul 1886 patru din basmele de 
mai sus.“ El îşi va continua activitatea folcloristică şi după apariţia 
volumului din 1888 al lui Pop Reteganul, colaborînd atît la Tribuna cît şi la 
alte publicaţii“. În cazul lui Trîmbiţoniu afirmaţia lui Reteganul că a 
refăcut aproape toate basmele trimise lui, se reduce astfel numai la Ganu/ 
Tiganul — singura pe care nu am găsit-o publicată de acesta — celelalte 
patru fiind integrate în Poveşti ardeleneşti, pentru a le spori greutatea, aşa 
cum le-a scris şi publicat acesta, puţinele intervenţii de ordin stilistic ale 
dascălului de la Reteag fiind cu totul insignifiante. Confruntarea între 
basmele publicate de N. Trîmbiţoniu în Tribuna şi de Pop Reteganul în 
volumul său nu lasă nici o îndoială cu privire la adoptarea lor integrală“. 

Acelaşi este cazul şi cu basmele „comunicate” de învățătorul George 
Brătean din satul Vama din părțile Sălajului — Tata florilor şi Ion 
Năzdrăvanul din lut — şi incluse în 1895 în volumul Poveşti din popor. 
Ambele aceste basme au apărut cu şapte ani mai înainte în Gazeta 
Poporului de la Timişoara, Brătean avînd şi el o stăruitoare activitate 
publicistică”. 

53 A. Apostol, Popescu, op. cit., p. 131. 

54 Vezi pentru Cei doi copii cu părul de aur, Tribuna, din 1886, p. 165-166, 169, 173, 177- 
178, 181, 185, 189; pentru Aripă frumoasă idem, p. 73, 77, 81-82, 85, 89-90; pentru Măr 

şi păr, ibidem, p. 713-730; Vizor, craiul şerpilor, p. 993, 950. 

Vezi pentru detalii Bibliografia generală a etnografiei şi folclorului românesc, p. 396, 
a. 

2 Vezi asupra acestei chestiuni şi D. Vatamaniuc: loan Slavici şi lumea prin care a trecut, 


Editura Academiei R.S.R., 1967, p. 335. 
* Vezi Bibliografia..., p. 259. 


17 


Prelucrate în sensul destăinuit de Reteganul au fost însă poveştile 
trimise de învățătorul Iuliu Crainic din Urisiul de Jos, (Mureş), George Pop 
din Giumelciş (Sălaj), de preotul Ieronim Slăvoacă din Ilva Mare (Bistrița 
Năsăud), de un alt învăţător, Nicolae Necrelescu, şi de numeroşi 
necunoscuţi ca loan Kovary, I. Vancul, loan Hurubeanu, Iuliana 
lancoviciu, George Popa etc. În textele acestora Reteganul a intervenit cu 
toată puterea, le-a lărgit cadrul, le-a adîncit subiectul, le-a intensificat 
dialogul, le-a purificat şi îmbogăţit limba, cu un cuvînt le-a prelucrat 
pentru a le face vrednice de lumina tiparului. 

Modul său de intervenire în astfel de texte a fost concludent relevat de 
I. Muşlea în studiul său asupra Reteganului“ — studiu în care au fost puse 
pe două coloane atît textul „brut” al basmului Maestrul şi hoțul, trimis de 
învățătorul Nicolae Necrelescu, cît şi cel prelucrat de Ion Pop Reteganul. În 
urma acestei operaţiuni I. Muşlea putea conchide cu toată dreptatea: „Nu e 
greu de observat cîtă deosebire e între povestea lui Reteganul şi sarbădul 
text trimis de Necrelescu. 

Se vede în mod izbitor cum cel dintîi intervine, modificînd ordinea 
episoadelor, inventînd amănunte, îngroşînd trăsături, înviorînd şi înmulțind 
dialogurile, introducînd versuri sau strigături şi, mai ales, dînd un final cu 
totul neaşteptat — probabil reminiscență din altă poveste sau snoavă — dar 
cu cît mai fericit decît incolorul sfîrşit al lui Necrelescu”. 

Rezultatul acestei operațiuni care se va fi repetat de atîtea ori, a fost, 
după aprecierea lui Muşlea, plăsmuirea unei poveşti din popor, cu motiv şi 
limbă poporală, dar scrisă de Ion Pop Reteganul.” 

Angajat într-o asemenea analiză, Muşlea ajungea însă în mod firesc la 
comparaţia poveştilor lui Reteganul cu ale lui Petre Ispirescu, care, deşi din 
puncte de vedere deosebite, rețţinuse şi atenţia lui Marian şi a lui Hasdeu, 
considerînd şi el, ca şi acesta din urmă, că Ispirescu era un „orăşean”, 
născut şi trăit în Bucureşti, care n-a putut scăpa de influenţa oraşului în 
alcătuirea basmelor sale, în timp ce Reteganul rămăsese „un adevărat 
țăran” pe care folcloristul bucovinean, necunoscîndu-i modul de lucru, îl 


"8I, Muşlea, Cercetări etnografice şi de folclor, I, Bucureşti, 1971, p. 191—193. Studiul 
reprezintă textul amplificat al unei comunicări făcute de I. Muşlea, la 29 decembrie 1953 
la „Secţia de istorie literară şi folclor” a Institutului de lingvistică din Cluj cu prilejul 
aniversării centenarului naşterii lui I. Pop Reteganul. La 18-21 decembrie 1954 
comunicarea cu unele adaosuri a fost repetată la sesiunea de comunicări a Filialei din Cluj 
a Academiei R.P.R., iar în 1955 a fost publicată în Studii şi cercetări ştiinţifice, seria III, 
ştiinţe sociale, VI, n. 3-4, p. 44-67. 

Op. cit., p. 193. 

asemăna cu înşişi povestitorii din popor ale căror spuse le-ar fi notat cu 
exactitate. În raport cu Ispirescu, socotit creator al basmului muntean, 
identificat cu însuşi basmul românesc, Reteganul, afirmă I. Muşlea, este 
„creatorul povestei populare” a Ardealului din a doua jumătate a secolului 
al XIX-lea.“ 

Comparația Ispirescu-Reteganul a preocupat şi pe Ion Breazu, care 
fără a adînci analiza în sensul acestuia, într-un studiu scris cu ocazia 
centenarului povestitorului de la Reteag, a afirmat şi dînsul că Ion Pop 
Retaganul „păstrează basmelor o culoare mai țărănească, atît în cuprinsul 
cît şi în expresia lor”. 

Într-un alt studiu, dedicat literaturii publicate de ziarul Tribuna, Ion 
Breazu făcea totodată şi o comparaţie între poveştile lui Reteganul şi ale 
celorlalţi colaboratori ai 7ribunei, şi îndeosebi cu ale lui I. T. Mera şi 
Grigore Sima. „În locul ţăranului abstract de pretutindeni al celui dintîi — 
preciza Breazu — la Reteganul avem înaintea noastră țăranul ardelean cu 
imaginația lui mai săracă, cu ironia lui dură, cu limba lui frîntă, vînjoasă, 
ale cărui idiotisme el le ştie plasa unde trebuie”.* 

În 1957, într-un studiu despre Folclorul de la Tribuna”, Gh. Vrabie, 
cercetător şi al basmelor lui Ispirescu“, a reluat şi el problema autenticității 
poveştilor lui Pop Reteganul în lumina propriilor sale mărturisiri. „A spune 
— afirma Vrabie în acest studiu — că basmul lui Ispirescu ori Stăncescu, Pop 
Reteganul şi alții este exact cu cel povestit de X sau Y din popor ar fi o 
inexactitate. Conştient de aceasta — adaugă Vrabie — Pop Reteganul a 
căutat să se apropie cît mai mult de graiul popular local, de modul de a se 
exprima şi gîndi al poporului. Se poate spune — conchide autorul studiului 
— cu multă certitudine că Poveştile ardeleneşti sînt cît mai aproape de 
autentic”. 

„Avem, aşadar, de a face — precizează Vrabie — cu un ton şi stil al 
povestirii proprii lui Ispirescu şi nicidecum al poporului. Un altul este al lui 
Pop Reteganul. Şi pe acesta îl considerăm mai autentic, prin prisma chiar 
a celor susținute mai sus .% 

La aceleaşi concluzii a ajuns în 1965, după o stăruitoare confruntare de 
motive şi episoade şi Ion Apostol Popescu în monografia sa consacrată 


€ Op. cit., p. 196. 

êt Almanahul literar, Cluj, IV, 1953, n. 6, p. 115. 

521. Breazu, Literatura « Tribunei», p. 79. 

63 Gh. Vrabie, Folclorul românesc, Craiova, f.a., p. 52. 

64 Gr. Vrabie, Folclorul de la <i Tribuna », în Studii şi cercetări de istorie literară fi folclor, 
V, 1955, n. 1-2, p. 231. 

foleloristului transilvănean, Ispirescu impunîndu-se tuturor prin calitățile 
artistice ale basmelor sale folclorice, iar Ion Pop Reteganul prin 
autenticitatea lor populară. Şi într-adevăr, dacă la Petre Ispirescu 
imaginaţia este uneori mai largă, mai savuroasă, fantasticul mai accentuat, 
iar limba întotdeauna mai vie şi mai plastică, acesta fiind însuşi caracterul 
limbii literare muntene, la Pop Reteganul, în schimb, fabulația, deşi mai 
restrînsă, e mai adîncă, caracterul ei popular mai autentic, raporturile cu 
societatea contemporană a povestitorului mai accentuată, iar limba, ca la 
toți scriitorii transilvăneni ai timpului, deşi mai puțin fluidă, totuşi 
„miezoasă” în țesătura ei şi nu lipsită de elemente pitoreşti şi patetice — 
limba țărănimii transilvănene. 

Petre Ispirescu pleca însă de la tradiţia lui Anton Pann, Alexandru 
Odobescu şi Nicolae Filimon, pentru a-i aminti numai pe aceştia, în timp 
ce Reteganul avea ca precursori pe Ion Barac, Vasile Aaron, Iosif Vulcan. 

Antecedentele şi punctele de plecare vorbesc de la sine. 

În Ion Pop Reteganul au coexistat în aceeaşi măsură şi cu aceeaşi 
pasiune atît folcloristul cît şi scriitorul. Cu privire la culegerea, şi 
publicarea literaturii populare în versuri, Reteganul a săvirşit astfel, aşa 
cum au afirmat S. FI. Marian şi B. P. Hasdeu, pură operă de folclorist, dar 
în ceea ce priveşte basmele şi legendele, prin versiunile şi formele create 
de el însuşi, el s-a relevat, dînd expresie fondului şi limbii populare, ca 
scriitor şi ca stilist cu accente proprii. 

Elogiul adus de Hasdeu culegerilor de poveşti ale lui Reteganul, e un 
elogiu pentru substanța şi calitatea acestora, dar în acelaşi timp el 
constituie o ignorare şi o nedreptățire a rolului jucat în elaborarea lor de 
scriitorul care a fost Ion Pop Reteganul. 


x 


Care este lumea basmelor scrise sau colecționate de lon Pop 
Reteganul? Ce subiecte l-au preocupat? Care sînt eroii lui, „protagoniștii 
specifici” cum îi numea G. Călinescu? Ce semnificație au ei? 

Un răspuns concludent la aceste întrebări nu se poate da fără a ține 
seama de afirmaţiile şi constatările lui Lazăr Şăineanu din lucrarea sa din 
1895, Basmele române în comparațiune cu legendele antice clasice şi în 
legătură cu basmele popoarelor învecinate şi ale tuturor popoarelor 
romanice şi ale lui G. Călinescu din marele său studiu intitulat Estetica 
basmului (1965). 

Urmărind în capitolul „Clasificațiunea basmelor” prezența şi 

diversitatea unor tipuri şi cazuri frecvente în basmele folcloriştilor şi 
scriitorilor români, Şăineanu menționează pe Reteganul — alături de 
Ispirescu, I. C. Fundescu, D. Stăncescu, I. Slavici, I. T. Mera, Grigore 
Sima, G. Cătană şi alţii, în aproape toate clasificările. În ciclul omul- 
animal (pasăre, peşte), el figurează astfel cu Zina apelor, Voinicul Parsion, 
pentru motivul camerei interzise cu Nu minte, Crăiasa zinelor, pentru 
jurăminte şi promisiuni neținute cu Lupul cu cap de fier; pentru cazurile de 
metamorfozare cu Făt-Frumos zălogit, Cei doi copii cu părul de aur; 
pentru motivul leana Cosînzeana, cu Din fată-fecior. Motivul fraţii vicleni 
e reprezentat prin basmul Aripă-frumoasă, tovarăşii năzdrăvani prin Fiuţul 
oii, fraţii de cruce prin Măr şi Păr, animalele recunoscătoare prin Vizor, 
craiul şerpilor şi Povestea lui Pahon, femeia perfidă prin basmul Urmă 
galbină şi Pipăruş Petru. 

Citaţiile din Reteganul sînt considerate de Şăineanu fie basme tip 
ardeleneşti — Azimă mergătoare — fie variante ardeleneşti ale celorlalte 
subiecte.% 

O largă atenţie a acordat Şăineanu basmului A/latul, comentat şi în 
introducere, arătînd că un subiect asemănător se găseşte în literatura 
populară germană, subiect care a inspirat lui Schiller bucata Fridolin.“ 

Constatări asemănătoare găsim şi în cercetarea lui G. Călinescu, care, 
fără îndoială, este cea mai adîncă expunere asupra substanţei şi tipologiei 
basmului românesc. „Basmul — afirma Călinescu în introducerea studiului 
său — e un gen vast, depăşind cu mult romanul, fiind mitologie, etică, 
ştiinţă, observaţie morală etc. Caracteristica lui este că eroii nu sînt numai 
oameni, ci şi anumite fiinţe himerice, animale. Şi fabulele vorbesc de 
animale, dar acestea sînt simple măşti pentru felurite tipuri de indivizi. 
Fiinţele neomeneşti din basme au psihologia şi sociologia lor misterioasă. 
Ele comunică cu omul, dar nu sînt oameni. Cînd dintr-o naraţiune lipsesc 
aceşti eroi himerici, n-avem de a face cu un basm”. 

Printre eroii himerici, G. Călinescu enumeră în primul rînd anumiți 
zmei, şerpi, balauri, uriaşi, diverşi alți monştri ca Ghieonoaia, Scorpia etc., 
draci, reprezentanţi ai simbolurilor meteorologice şi cronologice (Mama 
Crivăţului, Crivăţul ş.a.); zilele sfinte (Sf. Miercuri, Sf. Vineri, Sf. 
Duminică şi celelalte); zîne ursitoare, iele, strigoi, Dumnezeu şi Sf. Petru, 
ca şi boi năzdrăvani, strigoaice, vulturi, corbi, urşi, lupi, vulpi, porci, cerbi, 
cîini, COcoşI, oi, berbeci, precum şi alte vieţuitoare ca porumbei, rațe, tăuni, 


6 Lazăr Şăineanu, op. cit., p. 228-944. 
ê Idem, p. 142. 
& Op. cit., p. 9. 

țînțari, gîndaci. Unele din acestea au şi țări, împărății, țara peştilor, a 
broaştelor, a şerpilor, a şoarecilor, a şobolanilor, a rîmelor, a fiarelor 
pădurilor. Un loc important în complicarea sau rezolvarea favorabilă a 
situaţiilor îl ocupă posibilitatea de metamorfozare a eroilor himerici, 
capacitatea liberă a acestora de a se transforma, instantaneu, în ceea ce 
voiesc. 

Cazurile de metamorfoză sînt infinite, de ele fiind strîns legate şi unele 
obiecte năzdrăvane: peria, oglinda, pieptănul, năframa, amnarul. Eroul 
principal al basmelor, Făt-Frumos, vădeşte puteri supranaturale încă din 
faza sarcinii mamei, precocitatea sa fiind pre şi post natală. Dintre frați sau 
surori, de regulă trei, cel mai dotat este cel mic. Un element puternic al 
basmului îl alcătuieşte esența morală a lui Făt-Frumos. 

Împărații se disting prin culorile lor: împăratul roşu, galben, verde, 
negru, albastru. Ca personaje esențiale apar uneori „hăbăucii” (gen Păcală), 
mame şi surori vitrege, fete rele sau năzdrăvane, basmul reflectînd totodată 
şi numeroase cazuri de gelozie maternă şi paternă, de misoginism, 
malignitate şi chiar de incest, precum şi aspecte din domeniul peisajului, 
arhitecturii, al portretisticei, costumației etc. 

Toate aceste elemente sînt ilustrate de Călinescu prin zeci de exemple, 
selecţionate din aproape toate culegerile de basme româneşti de la Petre 
Ispirescu la George Cătană. Basmele lui Pop Reteganul sînt prezente în 
aproape toate motivele, „şabloanele” şi cazurile urmărite de Călinescu, în 
opera lui aflîndu-se toți „protagoniştii specifici” urmăriţi de acesta şi toate 
elementele fundamentale ale basmului. 

Pentru categoria zmei, I. Pop Reteganul este citat astfel cu basmele 
Crîncu, vînătoriul codrului“ — care se luptă şi pînă la urmă, după peripeții 
enorme răpune pe jupînul Pogan — cu Pipăruş Petru şi Florea-inflorit, Făt- 
Frumos Zălogit, Măr şi Păr, Aripă-frumoasă, Stan Bolovan, Urmă Galbină 
şi Pipăruş Petru, Mama cea rea, zmeii săi întruchipînd nu numai fiinţe 
monstruoase, ci totodată şi simboluri ale întunerecului, tiraniei, sclaviei, 
oprimării individuale şi colective, cu un cuvînt a forţelor dăunătoare 
libertăţii, păcii şi progresului. 

Şerpii, în accepţia dată de Călinescu, apar în basmele Vizor, craiul 
şerpilor, Din fată, fecior, Trifon Hăbăucul, Povestea lui Pahon; uriaşii, pe 
lîngă basmele citate mai înainte, sînt prezenţi în Voinicul Parsion, Fiuţul 
oii; dracii în Lupul cu cap de fier; zînele, fără a repeta basmele anterioare, 


* Ton Breazu, Isvorul folcloristic al baladei „Crăiasa zînelor” de George Coşbuc în Studii 
literaro, Cluj, 1948 p. 205-211. 

în Crăiasa zînelor — care avea să inspire lui Coşbuc balada cu acelaşi nume 
— Nu minţi, loaneş Măsariul, ursitoarele în Aflatul; Dumnezeu şi Sfîntul 
Petru în Omul de omenie nu piere, Azimă mergătoare, Zina apelor, 
metamorfozele, pe lîngă altele, pe care considerăm inutil să le repetăm, în 
Cerbul, Tămiia dracului; obiectele năzdrăvane sînt puse la contribuţie în 
Doftorul Toderaş, Ganul Tiganul; împărații, se ivesc în numeroase alte 
poveşti precum şi în Cei doi copii cu părul de aur, Părintele Arvinte, ideea 
de clasă răzbate din basmul /steață şi pace. 

Seria s-ar putea continua, cu atît mai mult că G. Călinescu, întocmai ca 
şi alți cercetători, s-a oprit în studiul său în ceea ce priveşte basmele lui 
Pop Reteganul, numai la volumul Poveşti ardeleneşti, trecînd peste 
Poveştile din popor şi peste cele De la moară, cu toate că şi basmele din 
acestea i-ar fi oferit aceeaşi largă sursă de motive şi eroi. Pentru împărați 
puteau fi astfel citate basmele Tata florilor şi Ion Porc — Împărat; pentru 
cai năzdrăvani Pasărea cîntă, domnii dorm; pentru zîne Mindra lumii; 
pentru motivele din basmele Aflatul şi Isteață şi pace variantele din 
Cuvintul Ursitoarelor şi Isteaţă din cale afară; pentru categoria vitejilor 
năzdrăvani, Micu Grămădicu şi Stan pățitul; pentru cei doi copii cu părul 
de aur, noul basm Poveşti de la moară, Soarele, luna şi luceferii. 

Larg cuprinzătoare sînt îndeosebi basmele Vasilică, Floare frumoasă 
şi Crislăscan viteazul; care au o vizibilă înrudire cu Harap Alb al lui 
Creangă, şi în care, pe lîngă zmeii cari au furat soarele, luna şi stelele, şi pe 
lîngă fenomenele de metamorfoză, apar şi năzdrăvanii Foametea 
pămîntului, Setea pămîntului, Strepedele pămîntului, Gerul pămîntului, 
Stinginul pămîntului, Vede-tot, Țintilă, Zgriburilă, care nu sînt altceva 
decît alte fete ale personajelor lui Creangă, Flăminzilă, Setilă, Ochilă, 
Păsări Lăţi-Lungilă. 

Lumea basmelor lui Reteganul este însă aceeaşi şi în aceste volume, 
concluzia fiind că povestitorul de la Reteag a recrutat din închipuirea 
poporului român din Transilvania cel mai mare număr de „protagonişti 
specifici” ai basmului românesc. 

O altă concludentă confruntare a basmelor şi eroilor lui Reteganul cu 
tematica generală a basmului românesc, se desprinde din cercetările lui Gh. 
Vrabie, raportate îndeosebi la categoriile, „timp şi spaţiu”, „universal şi 
național” în basm, basmul ca „poezie a dorințelor materne”, ca „poezie a 
iubirii”, ca „poezie exotică” etc.” 


* Gheorghe Vrabie, Folclorul, Obiect. Principii. Metodă, Categorii. Bucureşti, 1970, p. 
327-346. 

Unii din aceşti eroi şi întîmplările lor fantastice au o îndelungată 
existență şi circulație în literatura populară universală, G. Călinescu 
identificînd de exemplu pe Dofiorul Toderaş al Reteganului în basmele 
franceze La bourse, le sifflet et le chapeau şi în Les trois freres”, pe loaneş 
Măsariul în basmul german Mărchen von einem, der auszog das Fiirchten 
zu lernen”, pe Aflatul într-un basm ceh intitulat Soarele sau cele trei fire 
de aur ale Lui Moş-Vede-tot”. Adînci înrudiri se constată şi cu privire la 
anumite subiecte. Finalul Crăiesei zînelor se găseşte în Le petit berger” al 
francezilor; basmul Toarceți, fete, c-a murit Baba Cloanţa îl au şi germanii 
în Die drei Spinnerinnen” etc. 

Circulaţia şi interferenţele acestora, şi a atîtor altele”, a fost cunoscută 
şi de Reteganul care în articolul său din „Cărţile săteanului român” atrăgea 
atenţia culegătorilor români asupra fenomenului menţionat: „Bine să 
băgăm de seamă — scria dînsul — că în decursul veacurilor popoarele s-au 
mestecat foarte unele cu altele şi aşa au şi împrumutat multe bucăţi din 
literatura poporală, unele de la altele”. 

Cele mai multe subiecte şi cei mai mulţi „eroi himerici” ai 
Reteganului, i-au venit însă din largul lumii româneşti, Aripă-frumoasă, 
Vasilică, Floare frumoasă şi Crislăscan viteazul, voinic de babă săracă ai 
săi fiind, cu toate deosebirile de detaliu, frați buni cu Harap Alb al lui 
Creangă şi cu Greuceanul lui Ispirescu, Făt-Frumos zălogit din Poveşti 
ardeleneşti cu Făt-Frumos cu părul de aur din volumul lui I. C. Fundescu, 
Aflatul din Reteag cu Bujor Aflat din Poveştile bănăţene ale lui George 
Cătană şi numeroase altele. În Fiuţul oii apar şi eroii cunoscuţi din atîtea 
alte basme, româneşti: Strîmbă-Lemne, Sfarmă-Piatră, Scutură Munţi”, în 
Ion Năzdrăvanul din lut apare şi un Frămîntă oțel.” 

Odată cu eroii apar şi numeroase motive, episoade şi variante, pe care 
Reteganul caută uneori să le amplifice, dîndu-le dimensiuni şi semnificații 
homerice. Ce sărac pare de exemplu prînzul împăratului Roşu din Harap 
Alb care n-a oferit năştruşnicilor săi musafiri decît „12 harabale cu pîine, 
12 ialoviţe fripte şi 12 buţi de vin” față de ospățul împăratului din basmul 
70G, Călinescu, op. cit., p. 357. 

71 Ibidem, p. 376, 364. 

72 Ibidem, p. 376. 

73 Ibidem, p. 359. 

74 Ibidem, p. 365. 

75 Vezi şi Lazăr Şăineanu. 

75 Loc. cit., XI, 1886, p. 2. 

77 Poveşti ardeleneşti, HI, p. 60. 
18 Poveşti din popor, p. 125. 

lui Reteganul, Vasilică, Floare Frumoasă, care a oferit acestuia şi 
tovarăşilor săi „o sută de boi (fripţi), o sută de vaci, o sută de viței, o sută 
de berbeci, o sută de oi, o sută de miei, o sută de porci, o sută de purcei, o 
sută de găini, o sută de gîşte şi o sută de rațe, apoi o sută de peşti şi o sută 
de cuptoare de pită... dimpreună cu o sută de buţi de vin roşu şi o sută de 
buţi de vin galben.” 

La baza tuturor acestor poveşti se află aceaşi imaginaţie fecundă a 
poporului român de pretutindeni, aceleaşi tradiții milenare. Meritul de 
seamă al lui Pop Reteganul e de a fi păstrat sau integrat pe toţi aceştia 
societăţii şi tradiției ţărăneşti transilvane, de a-i fi confruntat cu realităţile 
sociale ale Ardealului, de a le fi dat graiul cîmpiilor şi munţilor de aici, de 
a-i fi făcut contemporani cu povestitorii săi şi, totodată, de a-i fi făcut să 
exprime idei şi deziderate politice, sociale şi naționale ale lumii Ardealului. 

Aproape toți eroii din basmele lui Pop Reteganul, chiar şi împărații, şi 
îndeosebi voinicii săi, trăiesc în sat, în satul ardelenesc, avînd ocupațiile 
acestuia, vestmintele şi vorbele sale, concepțiile de viaţă, modul de 
existență şi toate elementele distinctive ardeleneşti. Aripă Frumoasă, 
Pipăruş Petru şi Florea înfloritul, Făt-Frumos din Mindra lumii, Voinicul 
Parsion, Crincu, vînătoriul codrului, Crislăscan viteaz voinic de babă 
săracă, Fiuţul oii, Stan Bolovan, Stan Păţitul, Doftorul Toderaş, Micu 
Grămădicu, Pahon, Ion Năzdrăvanul din lut, vitejii din Lupul cu cap de fier 
ŞI Azimă mergătoare, fata din Isteaţă şi pace, şi atîția alţii din eroii 
basmelor sale, sînt ei înşişi țărani ardeleni, plăsmuiţi de alți ţărani ardeleni 
şi intrați în circuitul literaturii prin intermediul unui povestitor ardelean. 
Duşmanii fericirii oamenilor însă, Muma Pădurii, Vîjbaba, Jumătate de 
om, Omul cît şchiopul, Ciuta nevăzută, Lupul cu capul de fier, Jupînul 
Pogan, Ciuma, Mamona, Ucigă-l toaca, zmeii şi dracii, viețuiesc în iaduri, 
în cetăţi ascunse, în întunerec, în locuri de groază. Culegerile de basme ale 
lui Pop Reteganul nu sînt altceva decît o vastă epopee a vieții ţărăneşti 
ardelene, o cîntare a satului la realizarea căreia, ca într-o simfonie, şi-au dat 
concursul toate formele de gîndire şi toate mijloacele de expresie populară, 
ele fiind totodată concludente pentru psihologia poporului român din 
Transilvania.“ 

În basmele lui Reteganul, ca o reminiscență a străvechilor amintiri 
feudale, legate de existenţa cetăților şi castelelor edificate la ţară, înşişi 


79 Poveşti din popor, p. 164. 

% Vezi pentru determinarea şi caracterizarea acesteia prin basme Mihai Pop, Caractere 
naționale şi stratificări istorice în stilul basmelor populare, Revista de etnografie şi folclor, 
1965, nr. 1,p.3. 

împărații locuiesc în sate, avînd aceleaşi îndeletniciri ca şi țăranii, fiind 
însă, evident, cu mult mai bogaţi decît aceştia, căci „p-acele vremi mai tot 
satul îşi avea împăratul”. Împăratul din Isteaţă şi pace era astfel „gazdă nu 
tîndală; oile lui se vedeau şi se cunoşteau dinspre ale altor oameni, boii lui 
erau cei mai frumoşi din tot satul”. Un alt împărat se ducea chiar şi la 
moară, şi uneori „împrumuta bucate”. Prezenţa împăraţilor în basme e de 
altfel inevitabilă, căci „ce vreți, poveste fără împărat, pomană fără popă şi 
tîrg fără ţigani, nu se poate”. Împărații poartă „porigle din bătrîni”, 
numindu-se împăratul Verde, Roşu, Galben sau Negru. Ei sînt însă 
hrăpăreţi şi dornici de avere. Împăratul din Tata florilor, al cărui tată 
izgonise din livada sa pe un ţăran, îi spune acestuia: „Ce e al meu e al meu, 
ce e al altuia încă să fie al meu (fiindcă) aşa cer eu şi aşa cere dreptatea 
(mea)”, dînd ordin apoi ca reclamantul să fie „aruncat în temniţă şi încuiat 
bine.” 

Într-un alt basm arăta totodată că „astăzi la un împărat îi trebuie mai 
multe țări şi la un popă mai multe sate, şi tot nu-i mai vede omul sătui”. 

Moartea unui împărat îi inspira următoarea reflexie: „Muri şi el ca toţi 
oamenii, că doară şi împărații sînt oameni, ştiu că nu sînt draci să trăiască 
alăturea cu pietrele”. 

Odată cu moartea acestui împărat el pune în discuţie şi alegerea 
succesorului său, arătînd că „pe vremile acelea nu se alegeau împărații ca 
în zilele noastre, nici nu rămineau copiii împăraților în locul părinţilor lor, 
vrednici ori nevrednici”, alegerea făcîndu-se în mijlocul unei adunări 
obşteşti prin aruncarea în văzduh a coroanei defunctului pe care voinţa lui 
Dumnezeu o făcea să cadă apoi pe capul celui voit de el. Aşa s-a întîmplat 
că odată coroana a căzut, spre marea satisfacție a poporului, şi pe capul 
unui fiu de ţăran. 

În Vizor, craiul şerpilor se povestesc desigur întîmplări miraculoase, 
se realizează fantasticul, dar totodată se face şi procesul concret al 
aristocrației feudale din Transilvania, se relevă muncile grele ale iobagilor, 
exploatarea acestora, bătaia cu vergile, Petru şi „domnul” din basm fiind 
exponenţii celor două clase sociale ale timpului. 

În călătoria pe care Petru o face în „cealaltă lume” pentru a aduce 
coroana cu care fusese înmormîntat tatăl „domnului” său, el înregistrează, 
într-o viziune dantescă, chinurile la care sînt supuşi — ca o răzbunare 
imanentă — toți cei cari calcă legile milei şi ale dreptăţii, care înşeală şi 
asupresc, printre aceştia urmînd să fie într-o zi, după însăşi mărturisirea 
bătrînului căutat, şi hainul stăpîn al călătorului. Deşi a fost bătut în două 
rînduri cu vergile, Petru a hotărît totuşi să mai rabde, fiindcă „aşa e 

românul; el suferă pînă poate; mai bine suferă el decît să-şi piarză 
chibzuiala, căci vai, atunci de acela care face ca românul să-şi iasă din 
sărite. Aceasta o simţea Petru şi ca om chibzuit se mai lăsă (bătut) şi de 
astă dată.” 

Procesul, cu alte personaje, e reluat şi în basmul Zina apelor, care s-a 
desfăşurat, „pe cînd era iobăgia cea grea” şi din care aflăm că un alt 
„domn”, părîndu-i-se că pădurarul său ar fi dat cuiva lemne fără 
„slobozenie domnească, atîta l-a bătut pînă ce l-a lăsat mort”. După pădurar 
„domnul” a omorît apoi prin aceleaşi mijloace şi pe soţia acestuia, iar 
copilului lor, care nu avea decît 3-4 ani, i-a ordonat: „Cară-te de aici, mergi 
în lume şi te ține cum poţi, iar după ce vei creşte mare, să vii la mine să 
slujeşti în locul tătîne-tău.” Copilul, Alexandru, porneşte cerşind din casă 
în casă şi în cele din urmă ajunge la Dunăre unde este adoptat de un pescar 
bătrîn, care nu avea copii. Într-o zi Alexandru pescuieşte o mreană pe care 
o duce acasă, dar care aici, căzîndu-i din mînă, se transformă într-o 
„drăguță de fată ca ruptă din soare şi îmbrăcată colea ca o zînă... ca fetele 
noastre”. Era zîna apelor care îi mărturiseşte că este hotărită să se 
căsătorească cu el „spre binele lui şi a altor oameni”, şi îi cere să plece cu 
ea la locul naşterii lui. „Teama lui Alexandru la aflarea acestei dorinţe e 
mare: 

— Hei, draga mea! Acolo nu-i de-a merge, poate că nici n-aş nimeri că 
eram mic, cînd am venit de-acolo; dar chiar să nimeresc n-aş merge 
bucuros, că domnul la care a slujit tata e atît de pogan de-a omorît şi pre 
tata şi pre mama numai că ce i se păru că ar fi instreinat lemne din pădurea 
lui”. 

Zina îl determină totuşi să plece, iar acolo, prin puterea ei, coliba 
naşterii lui Alexandru se transformă într-un somptuos palat. „Domnul”, 
auzind de cele întîmplate, îl cheamă la curte şi îi cere ca pînă în dimineaţa 
următoare să-i transforme pădurea în holdă de mălai şi să-i aducă făină 
pentru mămăligă de prînz, fiindcă altfel capul îi va sta unde îi stau 
picioarele. Minunea se săvirşeşte, „domnul” dîndu-i apoi alte porunci 
asemănătoare, sub aceeaşi ameninţare. În cele din urmă, „domnul îi cere 
să-i aducă chiar pe Dumnezeu la prînz, ca şi Petru din basmul anterior, 
Alexandru vede pe cealaltă lume, în drumul către Dumnezeu, un cîmp cu 
iarbă mare în care păşteau nişte boi care se legănau pe picioare de slabi ce 
erau. Dumnezeu îl lămureşte că acestea erau sufletele „boierilor celor 
bogaţi” care făceau ospeţe, dar numai ei se ospătau şi petreceau, într-un 
cîmp cu nisip, pe care deşi nu se aflau decît cîteva fire de buruiană, 
Alexandru vede totuşi o cireadă de boi graşi. Aceştia după aceleaşi 

lămuriri, erau sufletele „iobagilor săraci” care nu aveau decît ceea ce le 
lăsau „domnii lor cei procleţi”. Păsărelele care cîntau voioase într-un tufiş 
în care abia se afla cîte o alună înfăţişau sufletele muncitorilor care, 
„munceau de dimineaţa pînă seara de multe ori chiar flămînzi şi însetaţi”, 
numai ca să poată ţine din munca lor pe toţi îmbuibaţii. 

La întoarcere, spunînd „domnului” că Dumnezeu va veni la masă 
numai atunci cînd şi el va face „cîte a făcut Alexandru”, „domnul” îl 
aruncă în închisoare. Povestitorul atribuie lui Dumnezeu scoaterea din 
închisoare a celui năpăstuit, anunţîndu-l totodată, ceea ce țărănimea aştepta 
cu atîta înfocare, că „de azi încolo nu mai eşti iobag ci domn în casa ta, şi 
în Scurtă vreme nici un iobag nu va mai fi pe lume”. 

„Aşa s-a şi întîmplat, adăuga povestitorul cu satisfacție, iobăgia a 
căzut”. Ideea că iobagii cu jertfa vieții lor susțin toată protipendada 
societăţii feudale apare şi în basmul /steață şi pace, în care o fată din popor 
îi răspunde cu mîndrie împăratului: „Eu, înălțate împărate, a precizat 
aceasta, sînt dintr-un sat cu oamenii, fata unui rumân plugar, după munca 
lui (generalizat), trăiesc toți domnii şi toți leneşii din împărăția Măriei 
tale”. 

În Vasilică Floare Frumoasă se arată că, spre deosebire de țăranii 
muncitori, „domnii” se scoală din pat „colea cam pe la prînz”, pe la 8 sau 9 
adică, la o oră la care muncitorii se găsesc de mult la coasă sau la secere. 

În Isteaţă şi pace, ca şi în Cuvintul Ursitoarelor, aflăm şi cîteva 
apostrofe împotriva războiului, în cel dintîi împăratul mergînd la luptă, „să 
ia viaţa la vreo cîteva mii de oameni buni de lucru”, iar în cel de al doilea 
arătîndu-se cum „copilul învaţă la regiment toate lucrurile cătuneşti, adecă 
cum să omori mai iute şi mai cu spor cît mai mulți oameni buni de muncă, 
cum să laşi mame fără copii, muieri văduve, fete fără drăguți şi copii 
orfani”. 

În Crislăscan viteaz, voinic de babă sărac, arătîndu-se modul liber de 
a intra, în basm, al unei țărănci bătrîne la curtea unui împărat, se adaugă, 
ironizîndu-se ifosele funcționărimii arogante, că „p-atunci nu mai ştia 
lumea de atîtea ceremonii, nici la împărați nu mai ciocănia nime în uşă, ca 
acum, cînd nici la un potlogar (mic funcţionar) nu poți intra pînă nu i te 
comînăceşti (pleci) de o sută de ori”. 

Într-un alt basm, idealizîndu-se trecutul şi înfierîndu-se prezentul 
povestitorului cu abuzurile şi inegalitățile sale, se găseşte exclamaţia: „Ce 
vremi bune erau acelea în lume, cînd era preţuită vrednicia omului, nu ca 
astăzi, numai bogăţia şi rangul şi starea!” 

În legătură cu dreptul de a vorbi al oamenilor în diferite adunări şi cu 

posibilitățile lor de exprimare în basmul Din fată, fecior se subliniază 
faptul „că pe acele timpuri ştiau şi caii vorbi, dar că astăzi nici oamenii nu 
nimeresc cum ar trebui”*!. Şi fiindcă pe vremea adunării şi publicării 
basmelor lui Reteganul, în Ardeal se aflau în curs de judecată sute de 
procese deschise de foştii proprietari împotriva foştilor iobagi de pînă la 
1848, cărora urmăreau să le ia, prin complicitatea judecătorilor şi a 
avocaţilor, cele mai bune părți din terenurile atribuite prin Patenta de 
împroprietărire din 1853, povestitorul îndreptă, în basmul /steață şi pace — 
în care un proprietar sas susținea că un car al său dus la moară, de care 
fusese legată iapa unui român, fătase un mînz — şi împotriva avocaţilor, 
care susțineau cele mai absurde pretenţii ale nobililor, una din ascuţitele 
sale săgeți: „De cumva — adaugă Reteganul — erau pe atunci avocaţi, ce mai 
ştii, poate aflau vreun paragraf cu care să arete că carul sasului a fătat 
mînzul, aşa însă din lipsă de avocat rămase dreptatea de partea rumânului, 
precum o făcuse împărăteasa (fată de ţăran măritată cu împăratul). Numai 
atunci se făcu şi rumânului dreptate, ci cine i-o făcu, era cît p-aci să o 
păţească cât de rău”.* 

O altă nemulţumire a vremii erau alegerile de deputaţi, de la care, 
neputînd îndeplini condițiile de avere, erau excluşi însă cea mai mare parte 
dintre români, fapt ce determina pe posesorii dreptului de vot să se arate 
mîndri şi aroganţi. În Povestea lui Pahon, relatînd scena trecerii băiatului 
salvat de Pahon şi a acestuia printre şerpii care îi înconjuraseră, Reteganul 
arată că la un fluierat năprasnic al băiatului, care era fiul împăratului 
şerpilor, aceştia se dădură la o parte, iar cei doi au putut să treacă printre ei 
„încet şi sumeţi ca nemeşii cînd aleg deputaţi”.* 

Aceeaşi expresie apare şi în legătură cu „tiganul păscălitor” care 
mergea şi el la curtea împăratului tot atît de mîndru ca şi nemeşii amintiţi. 

Numeroase sînt şi observaţiile şi comentariile de ordin etic, Reteganul 
subliniind cu multă vigoare datoria oamenilor de a fi cinstiți, muncitori, 
miloşi, necheltuitori, basmul avînd în concepția sa şi un scop educativ. 
Astfel de observaţii apar îndeosebi în basmele sale cu caracter nuvelistic: 
Omul de omenie nu piere“, Cei trei prieteni”, Norocul şi Mintea“, Nu 


81 Poveşti ardeleneșşti, III, p. 16. 
32 Idem, IV, p. 32. 

33 Idem, V, p. 6. 

54 Poveşti din popor, p. 94. 

3 poveşti arceleneșşti, III, p. 3. 
5 Idem, III, p. 82. 

minţi“, Binele şi Răul” etc. Caracterul ardelenesc al basmelor lui Ion Pop 
Reteganul nu se relevă însă numai prin cadrul social în care se petrec 
acestea, ci totodată şi prin unele locuţiuni şi expresii cu caracter provincial, 
şi îndeosebi prin imensul număr de cuvinte cu largă şi accentuată circulație 
ardelenească. 

Eroul din Ganul tiganul îşi imploră calul dăruit de Dumnezeu să-i 
verse galbeni pe nas şi pe gură rostindu-i următoarele versuri: 


Scump cal 

Din Ardeal, 
Dă-mi bani, 
Gologani, 

Taleri lați, 
Galbeni spălaţi.* 


Un alt personaj, din basmul Pasărea cîntă, domnii dorm, ca să-şi 
îndemne tovarăşul la mers încet şi la precauţiune, îi spune: O, ho, în zădar 
ne-om grăbi cu urda-n Turda şi cu caşu-n Făgăraşu.“ 

Unui cal încet la mers i se strigă: „Hi, că te ocără țăranul cu bîta, vorba 


De pe o poziţie ardeleană este făcută şi observaţia că unul din 
împărații din poveste „nu pricepuse cum se cade pe bătrînul cu care vorbea, 
fiindcă nu ştia bine româneşte, ce de altcum — adăugă povestitorul — nu-i 
mirare pentru împărați, că doară şi ei au numai un cap, apoi într-un cap 
numai nu pot băga nici ei atitea feluri de limbi cîte neamuri de oameni au 
în împărăţie”.” 

Boii lăudaţi într-un alt basm sînt boii „săseşti”, saşii avînd reputația de 
a fi excelenți crescători de boi.” 

Imaginea unui haiduc închis într-o temniță grozavă este imaginea 
haiducului maghiar Rozsa Sândor, care a murit în închisoarea de la Gherla, 
din preajma locului natal al lui Reteganul.” 


% Poveşti ardeleneşti, IV, p. 28. 
% Poveşti din popor, p. 3. 
9 Idem, p. 5. 


Numeroase substantive şi adjective aparţin de asemeni zonelor de 
graiuri ale Ardealului: nie/lcoş (mîndru, semet); iosag (avuţie); găzdușag 
(idem), pălant (gard, zaplaz), hinteu (trăsură); biriş (argat la nobilii 
ardeleni); pogan (mare), boreasă (femeia măritată); fuicar (aurit, minte 
uşoară); cociş, cores (birjar);, ogodul (firea, obiceiul cuiva); cătur (copac 
tînăr, subțire), melenos  (feciorandru); nimurig (un om nedezvoltat 
fiziceşte); prăseau (flăcău uliţarnic); zăhui (prost), vică (pentru ferdelă). De 
asemenea şi verbale: a ciofoti (a mînca cu zgomot); a se dondăni (a se 
certa); a se fiştica (a se strecura neobservat); a lăzui (a curăţi un loc de 
spini); narnă (a sta morţiş de capul cuiva); a se şumeni (a bea mai mult 
decît se cuvine) ș.a., ş.a. 

Graiul literar al lui lon Pop Reteganul a fost considerat de N. lorga ca 
„un grai scurt, noduros, înfrînat, desigur aspru, dar pecetluind puternic 
luarea aminte”. 

Povestitor intelectual, Reteganul a introdus însă în basmele sale, fie 
direct, fie prin intermediul corespondenţilor săi, şi numeroase cuvinte care 
nu aparțin lexicului popular: grație, pardon, a seduce, scop, paragraf, 
consolați, a suporta, junele, a imputa, sodal (calfă de meseriaş);, raport 
etc.; în Aflatul se vorbeşte despre „iscălitura baronului”. Alături de acestea 
apar apoi numeroşi termeni militari întrebuinţaţi în armata austro-ungară. 

Cuvintele cele „noduroase”, ca şi neologismele, nu l-au împiedecat 
însă pe Reteganul să înjghebe pagini pe cît de limpezi şi duioase tot pe atît 
şi de cursive şi de relevatoare din punct de vedere al „darului” său de a 
scrie. 

Iată începutul a două din poveştile sale. „Cică a fost odată ca niciodată 
— anunţă el în preambulul basmului Din fată, fecior — că de n-ar fi nu s-ar 
povesti, că nu-s dator a minţi ca şi un purice a plesni; că eu nu-s de cînd 
ferestile, ci trimis de cînd poveştile. Cînd poveştile pe la noi treceau, atunci 
mama mă făcea şi apucai una de chică şi-o aruncai într-o vică; şi-am apucat 
una de picior şi-o aruncai după cuptor şi-o bătui bine, bine să mă-nveţe şi 
pe mine, după aceea o am lăsat şi iată că m-a învăţat”.* 

Povestea Săraca mamă începe în ton filozofic, melancolic: „Lumea 
asta nu e numai de ieri, de alaltăieri, ci tare de mult; doamne, cine ar fi în 
stare să ne spună de cîţi ani e lumea? Multe rînduri de oameni s-au mai 
prindat într-însa, şi buni şi răi, suflete bune şi inimi împietrite, putrezi de 
bogaţi şi săraci de nu le ardea nici focul în vatră, domni mari şi slugi 


% Oameni cari au fost, I, p. 95. 
% poveşti ardeleneşti, HI, p. 10. 

plecate, frumoşi şi urîţi, toţi au trăit împreună şi au încăput unii lîngă alții, 
şi în urmă s-au strîns, s-au dus ca să nu mai vină, s-au mutat de la noi de n- 
a rămas nici pomenire de ei”.” 

Pe parcursul expunerii orale a basmului întîlnim adeseori paranteze ca 
acestea: „Dumnezeu să vă ție, că din poveste lung înainte este, mai mîndră 
şi mai frumoasă, să ascultați şi dumneavoastră; cine-o asculta, zău acela o 
va învăţa, cine va dormi bine s-a hodini”.% 

Iată şi un sfîrşit, plin de umor şi autoironie, legat de povestea Din fată, 
fecior care se încheia cu o nuntă. La această nuntă „chemaţi au fost aleşi tot 
din crai şi împărați. Eu încă mă aflam pe acolo, tăiam lemne cu sapa şi 
căram apă cu ciurul. leşea zama pe vîrful curții şi carnea pe fereşti. Cîini 
umblau cu colaci în coadă şi lătrau că mor de foame. Eu neavînd vreme să 
mînc, luai un hîrbuţ cu ceva de mîncare ş-o lingură de lemn, apoi mă 
orăduesc către satul meu. Pe drum mă văzură o ţarcă ce mă tot cîrîia şi mă 
lovea cu aripele. Ştia că viu de la nuntă şi simţise că am şi ceva carne în 
hîrb. Cînd eu o hîşeiam ea ma batjocorea făcînd mereu: Sî-r-cu! Sî-r-cu! 
Eu fiind supărat şi de foame îmbătat, arunc lingura după ea şi aceasta se 
împlîntă deasupra cozii. 

De nu mă credeţi, vă uitaţi la ele că de atunci au coada ca o lingură... 
Şi mă suii pe-un cui şi pînă-n alt rînd nu vă mai spui, mă suii pe o custură 
ruginoasă şi poate că povestea fu cam mincinoasă”.” 

Uneori basmul se petrece... în basm. În Cei doi copii cu părul de aur, 
aceştia îşi spun de două ori povestea în cadrul aceluiaşi basm, odată la 
şezătoarea bătrînului în casa căruia au fost primii după ce renăscuseră din 
rîu, şi a doua oară împăratul, tatăl lor, pe care l-au întîlnit la ieşirea din 
biserică. Basmul a dus la identificarea lor de către împărat, şi apoi la 
continuarea cunoscută. Crislăscan viteazul, voinic de babă săracă îşi 
aminteşte cînd dă cu ochii de Flămînzilă că auzise de acesta mai an la o 
şezătoare ascultînd o poveste. 

Prin repetarea unor elemente, obține tablouri pe cît de ample tot pe atît 
şi de captivante. Pasărea fermecată a unei zîne ouase pentru ouă. Cenuşotca 
„se pune şi aruncă un ou din acelea jos, şi cum se sparge se face o furcă de 
aur, cu caier de aur, cu 12 fuse de aur şi cu scaun de aur şi torcea singură 
fire de aur; după aceea aruncă un alt ou jos; din acesta se făcu un război 
(stative) de aur, cu fire de aur, cu fuscei, brigle, ite, spată, tălpigi, suluri cu 


% Idem, IV, p. 61. 
% Ibidem, M, p. 14. 
% poveşti ardeleneşti, HI, p. 26. 

toate de aur, care ţesea singură pînză de aur”'!%. Un tablou asemănător e 
alcătuit din... fier. Zmeoaica pornită pe urmele lui Vasilică Floare 
frumoasă ajunge la un gard care, era „din cer pînă-n pămînt tot cu pari de 
fier şi îngrădit cu grădele de fier şi acoperit tot cu spini de fier şi proptit cu 
proptele de fier”.!! 

Procedeul repetiţiilor e aplicat adeseori la culori. „în ţara împăratului 
Verde, oameni, sînt verzi, vitele verzi şi tot e verde ce vezi”. Părul unei 
femei „era ca un caier de mătase neagră, sclipea de negru şi cădea peste 
umeri în jos făcînd sute de mii de inele, unele mai mari, altele mai mici”.!% 

Într-un portret al unei alte femei întîlnim albul, negrul şi roşul. „Faţa ei 
era mai albă decît neaua şi totuşi bătea în roşu, ochii mai negri decît murele 
cele coapte, dar aruncau scîntei”.!%* 

Portretele sale sînt simple, dar expresive, adevărate explozii de 
admiraţie, tipic populare. Flăcăul din basmul Din fată, fecior era „plăcut la 
față şi mlădios la făptură de să-l sorbi cu lingura” Ileana din Toarceți, fete, 
c-a murit Baba Cloanţa era „frumoasă de să-i cerci perechea”. Nevasta din 
Vizor, craiul şerpilor era frumoasă de „n-avea seamăn în lume”. Fata lui 
Verde-împărat din Urmă Galbină şi Pipăruş Petru era „mîndră cît gîndeai 
ca să îi bei apa din gură”. Fata cea mai mică a împăratului din Aripă- 
frumoasă era „aşa de frumoasă de gîndeai că-i ruptă din soare, cu păr 
galbin ca aurul”. Copilul nou născut din basmul Urmă Galbină şi Pipăruş 
Petru era „un drag de copilaş cît să mai fi avut doi ochi ca să te uiţi la el”. 

În schimb mama lupului cu capul de fier, zmeoaica, era o „bidiganie 
proastă, o babă bătrînă, lungă, deşirată, cu neşte dinţi ca hacela şi cu unghii 
ca secerile”. Baba Cloanţa din basmul cu acelaşi nume era „o babă lungă, 
seacă, gheboasă, cu neşte dinți lungi ca şi colții de la greblă”, de nu o 
puteai „numi mai potrivit ca Miezul-nopţii, ori Marţi-seara, ori Mama- 
huciului”. 

Cu multă dragoste sînt zugrăvite locurile călcate de eroii săi. Astfel 
grădina din Tata florilor era „plină de pomi, plină de flori, plină de păsări 
şi de mîndrenii, iar chiar în mijlocul ei (se afla) o fintînă cu lapte dulce. 
Nici că se mai afla pe podul pămîntului fîntînă scumpă ca aceea”. Grădina 
din basmul Crăiasa zinelor era atît de frumoasă „de nici raiul nu putea fi 
mai frumos”. Poiana în care a poposit Toderaş cu fata împăratului era o 


1% poveşti din popor, p. 24. 

101 Idem, p. 160. 

10? Poveşti ardeleneşti, II, p. 11. 
1% Idem, IV, p. 3. 

104 poveşti ardeleneşti, III, p. 35. 

poiană mândră de să tot şezi la umbra ei”.!%5 


Plastică şi elocventă e onomastica întrebuințată de Reteganul. Cîinii 
din Măr şi Păr se numesc: Florian, Cioban, Frunză de măgheran, Bujor, 
Rozor, Cetina brazilor. Cei din basmul Lupul cu capul de fier: Bine-vede, 
Bine-aude, Greu-ca-pămîntul, Uşor ca vîntul. Caii dintr-un alt basm se 
cheamă Dalbul-ochilor şi Calul-galben de sub soare. 

La sfîrşitul unei poveşti eroul acesteia, Ion Năzdrăvanul din lut, îşi 
anunţă însă ascultătorii că de „acum înainte pot dormi în pace că nu mai 
sînt nici zmei, nici uriaşi, nici balauri, nici Omul-cît-şchiopul-cu-barba-cît- 
cotul nu mai trăieşte (fiindcă) pe toţi i-am prăpădit eu cu paloşul meu şi cu 
ajutorul lui Dumnezeu”.!% 

Un fel lucid de a anunţa: finis fabulae. 


* 


Basmele culese sau selecționate şi prelucrate de Ion Pop Reteganul au 
fost ursite însă, datorită substanței şi farmecului lor, unei îndelungate şi 
dinamice posterităţi. 

George Coşbuc se pare că s-a inspirat din ele nu numai pentru balada 
Crăiasa zinelor — lucru constatat de Ion Breazu — ci şi pentru legenda 
Blestem de mamă, în care se află toate elementele basmului lui Reteganul 
Săraca mamă, publicată de acesta mai întîi în ziarul Zimişiana de la 
Timişoara (1885). Petre Dulfu va afla în Dreptatea şi strimbătatea lui 
Reteganul punctul de plecare pentru legenda sa Faptă şi răsplată publicată 
în volumul cu acelaşi nume. 

Editorul librar al basmelor din 1888, Nicolae I. Ciurcu, a retipărit 
cîteva din ele: Stan Bolovan, Isteață şi pace, Norocul şi Mintea în 
„Biblioteca copiilor” de la Braşov în mici broşuri separate — în numerele 4, 
10 şi 19, din această colecţie — menţinînd astfel interesul pentru poveştile 
lui Ion Pop Reteganul. 

Pînă în 1899 povestea lui Stan Bolovan s-a retipărit nu mai puțin de 
cinci ori. 

În 1913 succesorul său la conducerea tipografiei, — Ioan I. Ciurcu le va 
tipări însă în întregime păstrînd aceeaşi împărțire în 5 părţi în care au fost 
publicate la prima ediție, şi va reproduce totodată şi prefața lui Alexiu 
Viciu. Se pare însă că din această ediție s-au tras două versiuni, Ion Muşlea 


19% Vezi şi Al. Bistriţeanu, Peisajul în basmul românesc, Studii şi cercetări de istorie 


literară şi folclor, 1956, n. 3-4, p. 479-494. 
1% poveşti din popor, p. 131. 

în studiul său afirmînd că, datorită neglijenţei editorului, „unele poveşti din 
partea a II-a au fost schimbate cu cele din partea III-a, fără cel puţin ca în 
tabla de materii să se indice acest lucru”, fapt pe care noi, deşi am 
confruntat în mod amănunțit cele două ediţii, nu l-am putut constata. 

În 1932 Poveştile lui Reteganul se vor bucura de un entuziast elogiu 
din partea romancierului Liviu Rebreanu, originar şi el de pe aceleaşi 
meleaguri ca şi povestitorul folclorist — tatăl său a fost dealtfel şi el 
învățător în Reteag, unde este şi înmormîntat — care în „mărturisirile” 
făcute la Seminarul de literatură al Facultăţii de litere şi filosofie din 
Bucureşti avea să afirme că „cele dintii plăceri ale slovei tipărite şi ale 
ştiinţei de carte... le-am avut în forma primelor lecturi care m-au pasionat, 
Poveştile ardeleneşti ale lui lon Pop Reteganul... pe care le-am recitit cu o 
dragoste înfiorată de vechi amintiri chiar şi acum cîțiva ani. Zmeii şi 
zînele, şi balaurii şi cîinii năzdrăvani şi toate minunile cuprinse în basmele 
pe care le citeam — adăuga romancierul — căutam să le găsesc în zilele 
următoare, însoțit de numeroşi tovarăşi voinicoşi ca şi mine, pe dealurile şi 
rîpele de pe malurile Someşului, pe măgurile înalte, pe tot cuprinsul 
hotarului comunal”!%. 

Aceleaşi motive l-au determinat şi pe autorul acestui studiu ca în anul 
1943 — după ce încă din 1935 publicase în revista Progres şi cultură de la 
Tîrgu Mureş primul său studiu despre Reteganul!'% — să reediteze, cu 


ajutorul lui Emanoil Bucuţa, o antologie din Poveştile ardeleneşti! şi 


% Op. cit., p. 184. 

% Vezi Liviu Rebreanu, Amalgam, 1943, p. 48-59; vezi şi Mărturisiri literare organizate 
de D. Caracostea în mai 1931-1933, ediţie îngrijită de Iordan Datcu, Bucureşti, 1971, p. 
294-295. 

% Vezi Vasile Netea, Ion Pop Retegaul, în Progres şi cultură, 1935, nr. 1, p. 3—11. În 
acelaşi an studiul respectiv, împreună cu altele două consacrate lui C. Rădulescu-Codin şi 
Mihai Lupescu, publicate in paginile aceleaşi reviste, a fost reprodus şi în broşura noastră 
intitulată Din contribuţia învăţătorimii române la dezvoltarea culturii naționale (Tîrgu 
Mureş, 1935). în 1935, la împlinirea a 30 de ani de la moartea povestitorului, o nouă 
versiune a acestui studiu a fost publicată în ziarul Națiunea română de la Cluj (n. 17-18). 
Peste 3 ani, în 1938, fiind invitat să colaborez cu un subiect ardelenesc la cursurile de vară 
ale Universităţii populare «N. Iorga» de la Vălenii de Munte, am prezentat într-o 
conferință viaţa şi opera lui lon Pop Reteganul. Textul acesteia a fost reprodus de revista 
Şcoala şi satul de la Cluj, şi apoi în colecţia acesteia «Biblioteca învăţătorilor». 

10 Editura Fundaţiei culturale, colecția « Cartea satului ». în această antologie au fost 
reproduse, ilustrate de N. Brana, 12 basme; Aflatul, Măr şi Păr, Lupul cu cap de fier, 
Pipăruş Petru şi Fior ea înflorit, Vizor, craiul şerpilor, Stan Bolovan, Isteaţă şi pace, Fiuful 
oii, Zîna apelor, Făt- Frumos zălogit, Crăiasa zînelor, Toarceţi, fete, c-a murit Baba 
Cloanţa. 

totodată o culegere din descrierile de obiceiuri, din legendele şi snoavele 
aflate printre manuscrisele sale de la Academia Română, unele din ele fiind 
publicate însă şi de autor!!!. 

Şi mai intensă şi mai rapidă avea să fie însă retipărirea acestora după 
instaurarea regimului socialist. În 1954 a apărut astfel în colecția Miorița a 
Editurii Tineretului culegerea intitulată Poveşti ardeleneşti, într-un tiraj de 
20 000 exemplare!?. După numai 3 ani, semn de largă solicitare, editura a 
retipărit culegerea într-o nouă ediție de astă dată într-un tiraj de 30 000 
exemplare. 

Aceeaşi editură a tipărit în 1963, într-o plachetă ilustrată de pictorul 
Gh. Adoc basmul Crincu, vinătorul codrului, o nouă ediție apărînd şi în 
1971 cu ilustraţii de Ileana Ceauşu Pândele. 

O culegere mai voluminoasă decît cele anterioare — intitulată Crăiasa 
zinelor — a publicat în anul 1970, Editura „Minerva” în care, pe lîngă un 
număr de 21 basme selecționate din Poveşti ardeleneşti au fost reproduse 
şi cîteva legende şi snoave din ediţia din 1943. 

Un volum de inedite a fost proiectat şi tipărit ca atare în anul 1971 sub 
egida Comitetului pentru cultură şi artă al județului Sibiu, îngrijit de 
Nicolae Nistor şi lon Drăgoiescu cu o prefaţă şi un glosar alcătuit de Vasile 
Rusu: intitulat De n-ar fi poveştile; volumul era destinat să cuprindă după 
mărturisirea prefațatorului basmele aflate în manuscris la Arhivele statului 
de la Sibiu provenite din fondul „Astrei”. „Basmele, legendele şi snoavele 
aflate în manuscris la Arhivele statului din Sibiu — se afirmă în nota asupra 
ediției — se cer publicate prin bogăţia şi frumuseţea lor spirituală, prin 
limbajul specific ardelenesc, care oferă un termen de comparaţie asupra 
evoluţiei limbii şi culturii în zilele socialismului biruitor”. 

Intenția noilor exegeți ai lui Reteganul a fost fără îndoială lăudabilă, 
căci se ştie că pe urma lui Pop Reteganul au rămas numeroase basme 
nepublicate'!?, dar, din nefericire, ei nu au dat peste aceste basme, ci peste 
manuscrisul volumului Poveşti din popor, premiate şi publicate de „Astra” 
în 1895. Într-adevăr, din cele 15 basme reproduse în volumul menţionat 
abia 4 sînt neincluse în culegerile anterioare şi anume: Floarea florilor, 
doamna zînelor, Împăratul cu trei feciori, Profu Iancu şi Dor şi Malica. 


1 Legende, povestiri şi obiceiuri românești, Editura Casei Şcoalelor 1943, cu desene de. 
N. Brana. 

"2 Titlurile basmelor incluse în această culegere sînt: Aflatul, Toarceţi, fete, c-a murit 
Baba Cloanţa, Doftorul Toderaş, Crincu, vînătorul codrului, Aripă-Frumoasă, Mama cea 
rea, Stan Bolovan. Măr şi Păr, Povestea lui Pahon şi Voinicul Parsion. 

113 Vezi I. Muşlea, op. cit., p 188. 

Toate celelalte: Mindra lumei, Omul cu trei sfaturi, Cuvîntul Ursitoarelor, 
Voinicul Grămădicu, Porumbeu, Stan Păţitul, Purcel-impărat, Isteaţă din 
seamă afară, Vasilică, Floare frumoasă, lon Năzdrăvanul din lut şi Tata 
florilor sînt cuprinse în volumul Poveşti din popor. 

Vrednic de remarcat în acest volum este însă glosarul întocmit de 
Vasile Rusu care uşurează astăzi nu numai citirea poveştilor retipărite la 
Sibiu, ci a tuturor basmelor lui Reteganul. 

Pe lîngă volumele de mai sus, unele din basmele lui Reteganul au fost 
incluse şi în cîteva din marile antologii ale prozei populare române 
publicate în ultimele decenii. 

În antologia intitulată Din viața satului transilvănean publicată la Cluj 
în anul 1942, Reteganul figurează cu povestirea Minte de muiere şi pace 
(p. 65-67) şi totodată cu precizarea că Poveştile ardeleneşti este cea mai 
citită carte din Transilvania. Alte basme şi legende aveau să fie reproduse 
în 1967 în culegerea alcătuită de I. C. Chiţimia, Poveşti, snoave şi 
legende”, în 1967 în antologia Fata din dafin selecționată de D. Lazăr'!?, 
iar în 1968 în Antologia basmului cult, întocmită de loan Şerb'!€. El nu 
lipseşte din recenta antologie a lui Ovidiu Papadima, Tinerețe fără 
bătrineţe, în care figurează cu basmul Doftorul Toderaş. 

Unele din basmele lui Reteganul, ca şi ale lui Petre Ispirescu, au fost 
traduse şi în limbile germană şi maghiară. Jon Porc-împărat, Dreptatea şi 
strimbătatea şi Aflatul au fost traduse astfel în nemţeşte de A. Schullerus şi 
incluse în volumul Siebenburgisches Mărchenbuch (Cartea poveştilor din 
Transilvania), în care sînt reproduse atît basme germane, cît şi româneşti şi 
maghiare!!?. 

Mai numeroase sînt traducerile făcute în limba maghiară de Nagy 
Geza şi publicate în anul 1969 sub titlul A virajok apja (Tata florilor, 
Poveşti româneşti din Ardeal). Volumul cuprinde 11 basme selecționate 
din Poveşti ardeleneşti, Poveşti din popor şi din Legende, poveşti şi 
obiceiuri româneşti şi este însoțit şi de o postfață a lui Farago loszef în 
care se dau indicaţii biografice şi bibliografice asupra povestitorului 


4 Vezi Poveşti, snoave şi legende, Editura Academiei R.S.R. Cuprinde din Pop Reteganul 
basmele Părintele Arvinte (p. 77-81), Toarceţi, fete, că a murit Baba Cloanţa (p. 145- 
151), Tămiia dracului (p. 478-482). 

5 Op. cit., basmele Doftorul Toderaș (p. 108-120), Zîna apelor (p. 296-310). 

ê Vezi op. cit., vol. II, basmele Mama cea rea (p. 319-333), Stan Bolovan (p. 375-381), 
Săraca mamă (p. 519-526), Crăiasa zinelor (p. 583-599). 

7 Vezi pentru detalii O. Papadima, Literatură populară română, Bucureşti, 1968, p. 571- 
573. 

român, şi se indică numele a diferiți alți traducători maghiari ai lui Pop 
Reteganul, ale căror tălmăciri răzlețe au apărut în anii 1956-1967. 


x 


Culegător, prelucrător şi autor de basme populare, Ion Pop Reteganul a 
încercat să fie şi un teoretician al folclorului, un îndrumător pentru 
confrații săi mai tineri, un tehnician al muncii folcloristice. 

Nici pregătirea sa sistematică, două clase gimnaziale şi două clase 
preparandiste, nici cea dobîndită ca autodidact nu-l indicau însă pentru un 
asemenea rol în care singurul său sfătuitor avea să fie un eminent simţ, 
cunoaşterea temeinică a vieții țărănimii, îndelungată experiență de 
culegător şi îndeosebi dragostea sa fierbinte pentru creațiile populare şi 
pentru limba poporului. 

Tot ceea ce ştia cu privire la ştiinţa şi tehnica folclorului aflase numai 
din izvoare româneşti, şi atîta cît putuse dobîndi prin intermediul limbilor 
maghiară şi germană, pe care şi le însuşise „nițel” pe cale autodidactică, cu 
precizarea, făcută în autobiografia din 1887, ca pînă la stăpînirea acestora 
nu va ajunge „pînă-i cucul cuc”. 

Avea dreptate deci N. Iorga cînd afirma că „şcoală de gîndit, simţit şi 
scris, Facultate de litere şi „cerc literar” i-au fost lui căsuţele Reteagului 
unde meşterii spuneau povești." 

Concepţia sa despre folclor s-a format concomitent cu activitatea sa în 
domeniul folcloristicei prin aceasta explicîndu-se atît unele inconsecvenţțe 
în orientarea sa, cît şi faptul că spre consideraţiile teoretice se va îndrepta 
abia după ce adunase şi publicase o mare parte din culegerile sale. 

Primii săi dascăli în folcloristică au fost Atanasie M. Marinescu, 
Simion Mangiuca, Aron Densuşianu şi Grigore Silaşi, aflați la începutul 
activității sale în mare vogă transilvăneană, adepți îndirjiți cu toții ai 
orientării latinizante şi romantice, şi apoi B. P. Hasdeu şi îndeosebi Vasile 
Alecsandri, a cărui prefață la Poeziile populare era socotită de dascălul de 
la Reteag ca un adevărat catehism naţional şi literar. Prin aceştia a receptat 
unele din ideile lui Herder, ale fraţilor Grimm, a lui Max Miller, iar mai 
tîrziu ale francezului J. Bedier." 

În primele sale culegeri, îndeosebi din folclorul în versuri va merge 


#8 Bozodi Gyorgy, Bustya Endre, Dane, Tibor, Ignocz R6zsa, Kovâcs Agnes, Lang 
Gusztav, Mehes Gyorgy. 

119 Op. cit., p. 90. 

12 Vezi pentru detalii I. Muşlea, op. cit., p. 173-176. 

astfel şi el pe urmele latinizanţilor şi romanticilor, însuşindu-şi concepțiile 
şi metodele lor de lucru. 

În această perioadă, întrebuințînd ortografia etimologică, va „corege” 
deci şi dînsul, va „îndrepta” şi va „înfrumuseţa” numeroase versuri 
poporale în care va căuta, ca şi antecesorii săi, substraturile subiectelor 
urmărite de dînşii. 

Această orientare i-a creiat şi unele dificultăţi în legătură cu 
colaborarea sa la Contemporanul, la 2 mai 1882 I. Nădejde, redactorul 
revistei, comunicîndu-i că din „poeziile trimise (recent nu s-a putut publica 
nimica pentru că sînt puricate (sau purisate, subl. lui Nădejde). Ar fi un 
interes foarte mare pentru toți românii — adăuga în continuare redactorul 
Contemporanului — deşi sîntem din nefericire împărțiți sub împărății 
deosebite, a se cunoaşte cît mai mult, pentru ca nu cînd va bate ceasul mult 
dorit al întrunirii într-un singur stat neatîrnat, să nu ne părem străini. La 
aceasta — preciza Nădejde — ar contribui şi publicarea de anecdote curat 
populare, aşa cum le pronunţă poporul cel ce nu ştie carte, fără nici o urmă 
de îndreptare ”.!"! 

În 1883 Nădejde revenea asupra acestei chestiuni, îndemnîndu-l să 
scrie într-o limbă „strict fonetică... după vorbirea ce ați auzit-o în 
copilărie”. 

Un puternic reviriment în orientarea sa se va produce însă după 
apariția Tribunei lui Slavici (1884) prin aceasta pătrunzînd în Transilvania 
ideile maioresciene şi totodată începîndu-se o vastă campanie pentru 
publicarea literaturii populare autentice. 

Deşi în primii ani Reteganul — dascăl confesional care se mişca în 
orbita culturală a Blajului lui Cipariu — s-a ținut departe de ziarul de la 
Sibiu, totuşi, începînd din anul 1886, el devine unul din principalii săi 
colaboratori folcloristici şi totodată un adept convins al orientării sale. 

De acum înainte încep să apară şi articolele sale teoretice însoțite de 
indicaţiile metodologice necesare. 

Vom sublinia îndeosebi pe cele cu privire la proza şi limba populară. 
„Nimic — scria el în luna ianuarie 1886 — nu vină dat uitării, orice 
mărgăritărel cît de mic să fie, trebuie ridicat din năsip: poveşti, fabule, 
mituri, păcălituri, cîntece, chiuituri, colinzi, ghicitori, proverbe ş.a. Toate — 
adăuga Reteganul — sînt pentru noi tot atîtea „mărgăritare neînşirate”, 


121 Vezi Gheorghe Popovici, Din corespondenţa primită de I. Pop Reteganul şi legăturile 
lui cu scriitorii contemporani în Limbă şi literatură, IV, 1960, p. 319. 
122 Idem, p. 320. 

folclorul reprezentînd însuşi „geniul națiunii”. '” 


Modul de culegere al acestora avea să-l indice îndeosebi prin articolul 
şi chestionarul publicat în anul următor în Gazeta Transilvaniei în care, 
preocupat de autenticitatea limbii populare, se pronunţa pentru respectarea 
absolută a creațiilor populare cerînd ca acestea să fie înregistrate „chiar aşa 
după cum le exprimă poporul. De crede (folcloristul) că vreun cuvînt 
oarecare nu e înțeles de mulțimea românilor — explice-l, de crede că nu s-a 
putut exprima chiar după cum îl esprimă poporul în acest ținut, pună-i 
semne oricîte şi esplice această împrejurare, dar nu-l înlocuiască cu altul 
pentru cit bine în lume”, limba şi folclorul trebuind să oglindească „viul 
spirit al poporului nostru”, adică a „muncitorului necărturar”. Rigoarea sa 
în această direcție mergea chiar pînă la a admite şi înregistrarea cuvintelor 
de origine streină, maghiare sau germane, convieţuirea între români şi 
celelalte popoare conlocuitoare determinînd şi anumite împrumuturi de 
cuvinte. „Să nu se adauge nimic de la sine, dar nici să nu se lase nimic 
afară; scrie-le (culegătorul) şi ni le trimită întocmai cum ies din gura 
poporului, cu aceleaşi vorbe; nu-i pese că un cuvînt ori altul n-ar fi doară 
românesc, ci pună-l cum se aude pre acolo, iar de va fi în dubiu că doară 
acel cuvînt nu e cunoscut de întreg corpul naţiunii, esplice-l între 
paranteze”. "* 

Chestionarul său, puternic influențat însă de chestionarul lui Hasdeu 
publicat în 1884, a fost cel dintîi indicator cu caracter științific apărut în 
Transilvania pentru culegerea literaturii populare, pînă la dînsul apărînd 
numai apeluri şi chemări ca ale lui George Barițiu (1838, 1839) sau ca a lui 
Atanasie M. Marienescu (1859). 

Noua sa orientare îi va atrage şi simpatia lui Titu Maiorescu, care la 
7/19 noiembrie 1888, fiind ministru al Instrucțiunii publice, i-a acordat o 
subvenție de lei 700 pentru tipărirea noilor sale scrieri. 

În 1890 Reteganul îşi mărturisea prin Tribuna intenţia de a publica un 
„op” uriaş al literaturii populare române, o enciclopedie a ei, în care să se 
„adune toate bucăţile şi fragmentele literaturii noastre poporale la un loc” 
pentru a le lăsa ca o „moştenire întreagă” unitară, care să depăşească toate 
realizările ocazionale şi parțiale anterioare. 

Enciclopedia proiectată urma să servească totodată, în sensul ideilor 


12 Despre literatura poporală tradiţională în «Cărţile săteanului român», Blaj, XI, ianuarie, 
1886, cartea I, p. 3. 

124 Programa pentru adunarea materialului literaturii poporale în Gazeta Transilvaniei, 
1887, n. 229. 

12 Vezi anexa II (6). 

lui B. P. Hasdeu, şi la identificarea tuturor expresiilor de limbă populară 
contemporană şi a fixării ei în formele tiparului spre a putea fi transmisă în 
mod exact posterităţii. „Este de mare lipsă — scria el în acelaşi articol — ca 
urmaşilor noştri să le lăsăm o copie fidelă a limbii noastre ce o grăim 
astăzi, ca să se poată orienta, dacă limba în timp merge spre purificare ori 
spre o împistriţare şi mai mare”. 

Asupra importanţei transcrierii exacte a limbei revenea şi în 1899 în 
Epistolele către un învăţător tinăr pe care îl îndemna să-şi aducă „aminte 
de poveştile ce le ştia de la bunica” şi să le pună pe hîrtie chiar cu vorbele 
ei” 

Fără a fi erudite, articolele de această natură ale lui Ion Pop Reteganul 
au contribuit la cristalizarea în mod realist științific a mişcării folcloristice 
din Transilvania, şi la dezvoltarea în acest sens a noilor generații de 


folclorişti. 


Să trecem acum la scrierile originale ale lui Pop Reteganul, la schițele, 
povestirile şi nuvelele sale, care, deşi s-au bucurat, ca şi basmele, de o 
largă circulație şi au cunoscut numeroase reeditări, au fost totuşi mai puţin 
apreciate decît acestea, şi au lăsat mai puţine urme în literatura timpului. 

Înainte de a trece la prezentarea şi analiza lor, socotim însă necesar ca 
şi în cazul poveştilor să arătăm care a fost părerea personală a lui 
Reteganul asupra acestei părți a activităţii sale, care erau tendinţele sale 
literare? 

„Am scris din gura poporului — mărturisea el în 1898 în prefața 
primului său volum de nuvele — poezii şi poveşti, şi am scris din capul meu 
unele lucruri şi întîmplări din viața poporului nostru, după cum le văzui cu 
aceşti doi ochi şi după cum biata le putui. Mai mult — precizează el — am 
privit la inima şi mintea poporului nostru, dar nu prin razele cutărui neamţ 
învăţat, ci am privit-o din faptele ce săvîrşeşte, bune, rele, cu cap ori fără 
cap, după cum le săvîrşeşte. Am fost — afirmă Reteganul în continuare — cu 
băgare de seamă pe ce căi devine poporul nostru la stare şi vază, şi pe ce 
căi pierde aceste odoare. Acestea sînt lucrurile ce mi-au făcut spargere de 
cap şi pe acestea le-am pus pe hîrtie”. 

Cu alte cuvinte, e vorba de o literatură cu caracter utilitar, educativ, 
destinat ridicării materiale şi spirituale a țărănimii, proprie totodată 


1% Despre modul de a aduna materialul literaturii poporale în Tribuna „1890, n. 120. 
127 Tribuna, 1899, n. 26-27. 

tradițiilor scrisului ardelean. 

Subiectele schițelor şi nuvelelor lui Pop Reteganul au fost adunate 
concomitent cu ale basmelor, ele fiind fructul întîlnirilor scriitorului cu 
aceeaşi lume a satelor, povestirile sale despre țărani — căci aproape toți 
eroii săi aveau să fie țărani — fiind înregistrate prin „auzirea” care a dat 
naştere şi basmelor. Între cele două genuri de activitate literară ale lui 
Reteganul există dealtfel o  strînsă legătură, şi uneori chiar o 
interdependență covîrşitoare, în basme apărînd numeroase observaţii şi 
menţiuni cu caracter intelectual, iar în nuvele bogate suite de versuri şi 
datini folclorice. 

În introducerea nuvelei Firuța Nuţului mărturiseşte dealtfel el însuşi că 
subiectul acesteia a fost auzit în urmă cu 18 ani într-un sat de pe apa 
Tîrnavei pe cînd „eram tînăr şi umblam în lungul şi latul ţării şi-n car şi-n 
căruţă, şi călare şi pe jos, să adun cîntecele poporale şi să văd cu ochii 
traiul şi datinele poporului nostru”. 

Firuţa — eroina nuvelei — e fiica bogătanului Nuţu, căzută victimă 
dorinţei tatălui său de a o vedea preoteasă, prin căsătoria cu Precup, fiul 
bătrînului preot Moise, a cărui familie „popise satul de cînd e lumea lume”, 
fără ca acesta să aibă însă pregătirea necesară preoţiei. Cu toate sfaturile ce 
i se dau, spunîndu-i-se lămurit de către capelan că Precup nu va putea fi 
numit preot, Nuţu îşi constrînge totuşi fiica, deşi aceasta iubea pe un tînăr 
de seama ei, la căsătorie şi îi trece partea de avere, lui nereținîndu-şi nimic, 
pe numele lui Precup, convins fiind, după vorba preotului bătrîn, dornic şi 
el de avere, că „doară ce face un sat de oameni e bun făcut”. Bogătanul 
corupe oamenii cu bani şi băutură şi îi trimite la vlădicie să ceară numirea 
ca preot a ginerelui său. Vlădica, Precup neavînd studii refuză fireşte 
cererea satului, şi astfel, Firuţa nu poate ajunge preoteasă, iar Precup, 
risipind zestrea acesteia, se dedă la beţie. Viaţa Firuţei deveni un infern pe 
care şi-l mai uşurează numai prin cîntecele pe care le transcrie folcloristul: 


Mult mă-ntreabă oarecine 
Unde-i carnea de pe mine? 
— Mă omule, nu fii beat, 
Carne-o fost, dar o secat 
De jele şi de bănat 

Şi de cîte m-o mîncat. 
Carne-o fost, dar s-o topit 
De jale şi de urit 

Şi de cîte-s pe pămînt. 

Drame asemănătoare, se prezintă şi în nuvelele Tudorică şi Suzana 
cea nebună, şi acestea ca şi Firuţa fiind victimele dorinței de avere a 
părinţilor. Caracterele eroinelor sînt însă prea puţin adîncite, iar intriga 
insuficient dezvoltată, partea cea mai vie a bucăților alcătuind-o versurile 
folclorice. 

Se întîlnesc însă în ele unele anticipări ale eroilor şi scenelor din 
romanul Ion a lui Rebreanu, îndeosebi a Anei, iar intervenţia brutală de la 
joc a Tudoricăi, cînd îşi găseşte fata jucînd cu Todor, deschide calea marei 
scene a năpustirii lui Baciu împotriva Anei cînd o află petrecîndu-şi cu Ion. 
Pavel din Suzana cea nebună îşi subordonează şi el dragostea, ca şi Ion, 
avuţiei de care Suzana e lipsită, regretînd totuşi că aceasta „nu are baremi 
doi boi, să o poată lua, că oricum ea-i era dragă, ba-i era dragă ca sufletul 
şi-l durea inima cînd îşi aducea aminte cît de drag îi era şi ei de el”.!% 
Suzana, înfrîntă în dragostea ei, se prăbuşeşte, dar nici Pavel nu se 
îndreaptă spre un sfîrşit fericit. 

Din aceeaşi plămadă etică sînt alcătuite şi bucăţile Mitru Pascului, 
Minte de muiere şi pace şi altele. 

Ispitit de nuvela lui Slavici, Popa Tanda, Reteganul a scris şi el un 
Popa Toma, imaginea preotului devotat ridicării economice a satului. Ca şi 
părintele Trandafir din nuvela lui Slavici, hotărît să schimbe, prin propriul 
său exemplu, fața şi viaţa satului Sărăceni, Popa Toma, îşi dedică şi el 
energia ridicării satului Mesteacăn. Rezultatele sînt aceleaşi. „Azi — se 
afirmă în sfîrşitul nuvelei — nu-i de a se mai cunoaşte satul Mesteacăn. 
Cine n-a fost acolo de acu-s 50 de ani, acum ar jura că nu-i acela. E plin de 
pomi, cu case de zid, cu drumuri bune”, cu biserică şi şcoală.!* 

Cu aceeaşi intenție a scris şi nuvela Dascălul Ioniţă, şi apoi cele 
plăsmuite din viața unor țărani cu aprigă putere de muncă: Bă/tosul, 
Povestea mărului, Sfat bun la timp potrivit. 

Accentul în toate aceste povestiri cade nu pe realizarea lor artistică, ci 
pe energia morală care se degajează din ele, prin elogiul adus muncii, 
hărniciei, perseverenţei, optimismului. 

O respiraţie mai largă dovedeşte nuvela Petrea Jovului, al cărei erou, 
pentru a se putea căsători cu Măriuca, fata unui bogătan, a trecut munţii în 
„țară” spre a cîştiga bani cu meşteşugul de tinichigiu. Aici află însă că 
Măriuca s-a măritat, şi se decide să intre ca voluntar în armata română. 


12% Novele şi schiţe, 1898, p. 112. 
1% Povestiri din viaţa țăranilor români, 1900. 

Aceasta era în 1877 „chiar cînd se găta armata română să treacă Dunărea... 
Şi trecură Dunărea — povesteşte Reteganul — şi intrară în foc, şi Petrea nu 
se lăsă mai prejos de fîrtaţi lui, care ziceau adesea despre el: „Al dracului e 
ungureanul ăsta, măi, căci nu mai ştie de oboseală. Uite la el, parcă cu 
puşca în mînă l-a făcut mă-sa; fir-ar al dracului să fie!”. Cînd auzea Petrea 
vorbele lor, le răspundea rizînd: „Ei, bre! Ce vreţi? Nu cumva eu singur să 
vă fac ruşine? Decît să vă fac ruşine, mai bine mă pun să vă zic una în 
trişcă să se mire şi Hosman Paşa ăla de zicala mea. Şi trăgea trişca din 
traistă şi o punea la buze, şi scotea nişte trile din ea de toți rîdeau. Apoi o 
punea repede în traistă şi zicea: „Hei, ortaci, turcii nu zic în fluieră, hai să 
facem şi noi ca ei”. În timpul luptelor Petrea salvează de la moarte pe 
căpitanul ce comanda unitatea sa şi izbuteşte cu prețul unei cumplite răni, 
să se urce pe parapetul Plevnei împreună cu tovarăşii săi. După război 
Petrea se căsătoreşte cu fiica ofițerului salvat, şi apoi îşi aduce şi mama la 
Bucureşti. "° 

Caracterul patriotic al nuvelei, inspirat de puternicul ecou pe care 
războiul de independenţă al României l-a avut în Transilvania, e dublat şi 
de dinamismul povestirii, de dialogurile viguroase şi totodată de 
plasticitatea limbii. 

E una din cele mai îndrăzneţe creaţii ale lui Reteganul. 

Dăscălind vreme îndelungată prin Munţii Apuseni, Reteganul a 
cunoscut îndeaproape viaţa şi obiceiurile moţilor, tradiţiile lor istorice, şi, 
totodată, emoţionantele amintiri lăsate de marile răscoale ale lui Horia şi 
Avram lancu. 

Contactul cu aceşti eroi ai munţilor i-a inspirat una din cele mai lungi 
scrieri în proză ale sale, străbătută de un puternic patos romantic. E vorba 
de povestirea Salvina, subintitulată „nuvelă din vremurile lui Horia”. Prin 
conținutul ei, nuvela este rechizitoriul făcut de scriitor dominaţiei feudale 
din Transilvania, înfierată adeseori şi în basmele sale, şi totodată evocarea 
răscoalei de la 1784. Salvina fusese fiica de o rară frumuseţe a unui preot 
din Țara Hațegului, pe care o rîvnise dorinţa de desfriu a fiului unui baron. 
Tatăl, pentru a-şi salva fata, deşi baronul îi promisese un scaun de 
protopop, o trimite pe ascuns la o mătuşe dintr-un sat îndepărtat, dar 
plăteşte cu viaţa lui şi a soţiei sale îndrăzneaţa dispariţie a acesteia. În cele 
din urmă, Salvina ajunge în satul Bucium din preajma Abrudului, unde, 
ascunzîndu-şi identitatea, intră în serviciul unui alt preot, remarcîndu-se 
prin hărnicia şi vrednicia sa. Sufletul ei clocoteşte de dorul răzbunării. 


13 Nuvele, 1910, p. 74-92. 

Nimeni nu o poate ademeni la petreceri sau la gînduri de dragoste. Unul 
din numeroşii ei peţitori a fost Ionut Dandea, cumnatul preotului, şi 
totodată unul din cei mai devotați ortaci ai lui Horia. Cînd începe 
pregătirea răscoalei, văzînd zelul lui Ionuț, Salvina mărturiseşte acestuia 
cine este, acceptă să se logodească cu el, şi participă alături de acesta, 
îmbrăcată în haine bărbăteşti, la vîlvătaia din munţi. În momentul în care 
comandantul trupelor imperiale propune iobagilor faimosul armistițiu de la 
Tibru, ea este cea care, logodnicul fiindu-i ucis, se ridică împotriva 
propunerilor înşelătoare şi îndeamnă pe moţi la continuarea luptei pînă la 
biruința aşteptată. Focului de pistol al comandantului, care nu o atinge, ea-i 
răspunde cu aruncarea unei furci de fier care îşi atinge ținta. Acoperită de 
cetele răsculaților, Salvina dispare apoi fără urmă. 

Deşi compoziţia nuvelei e puţin închegată, ea oferă totuşi autorului 
posibilitatea de a creia un vast tablou istoric al cauzelor şi desfăşurării 
răscoalei, şi totodată o reuşită înfăţişare a aspectelor etnografice ale 
regiunii, a sărbătorilor populare tradiționale. 

Pentru amploarea şi puternicul ei suflu de viaţă, nuvela a fost inclusă 
parțial în antologia Prozatorii noştri întocmită de N. Dunăreanu şi Liviu 
Marian. "”' 

Mai mult decît prin realizarea epică a eroilor, nuvelele lui Reteganul 
rețin atenția prin tablourile sociale şi istorice reprezentate, prin descrierile 
din natură, prin calitățile lor de ordin faptic, documentar, la baza fiecăreia 
dintre ele aflîndu-se o întîmplare reală, o istorisire autentică, ele 
impunîndu-se totodată, într-o limbă mai plastică decît a basmelor, şi prin 
aspectele şi constatările lor de natură etnografică şi sociologică. 

Ca şi poveştile, nuvelele şi povestirile lui Reteganul, — anticipînd pe 
ale lui I. Agârbiceanu şi Liviu Rebreanu — reprezintă, pe linia realismului 
poporal al lui Slavici şi apoi a literaturii semănătoriste, o lume a satelor 
ardelene transpusă de pe planul imaginar al basmelor în planul concret al 
unor drame şi aspirații autentice. Covirşitoarea parte a eroilor săi sînt ţărani 
care vorbesc şi înfăptuiesc în sensul tradițional al satului, arar apărînd 
printre ei şi cîte un intelectual ca Bietul Istode sau ca Bunea, unul profesor, 
iar celălalt funcționar, amîndoi însă fii de ţăran. 

Unele din ele cuprind comparații şi portrete de o rară savoare şi de un 
necontestat umor. Iat-o pe lelea Ana din nuvela Minte de muiere şi pace. 
„Satul nostru — povesteşte scriitorul — nu e un sat mic, că are peste 450 de 


131 Vezi N. Dunăreanu şi Liviu Marian, Prozatorii noştri, Crestomaţie, I, secolul al XIX- 
lea, f.a., p. 81-87. 


45 


fumuri şi mai la tot fumul este o femeie şi mai fiecare femeie are o meliță; 
dar dacă ai pune la un loc toate meliţele din sat şi le-ai pune pe toate să 
melițe deodată, toate ar amuţi cînd lelea Ana, muierea lui Gheorghe a 
Pascului, s-ar prinde la ceartă cu cineva. Are un glas ca un clopot din 
turnul saşilor de la Bistriţa. Apoi cum li-i casa în deal, răsună satul, cînd îşi 
desmiardă bărbatul, ori are de împărțit ceva cu cineva” 1. 

Povestind viaţa altora, Reteganul s-a simțit tentat să şi-o povestească şi 
pe a sa. A scris astfel, pe lîngă autobiografia din 1887, o serie de amintiri 
din copilărie publicate în broşura Odinioară şi acum, şi a proiectat un 
volum intitulat Din memoriile mele — volum rămas neterminat — al cărui 
manuscris se află şi astăzi în casa memorială de la Reteag. 

Amintirile sale, scrise cu multă duioşie, sînt şi ele documente vii ale 
anilor ce au urmat revoluţiei din 1848 din Transilvania şi totodată a vieţii 
din şcolile româneşti de la Gherla şi Năsăud, mărturii asupra dascălilor şi 
societății româneşti de pe Valea Someşului din tinereţea sa. 

Un registru larg şi variat reprezintă activitatea sa publicistică. O bună 
parte din ea a fost consacrată problemelor de ordin economic şi pedagogic, 
Ion Pop Reteganul fiind unul din principalii militanți ai timpului său pentru 
ridicarea satelor. În această ridicare el implica însă în mod firesc şi 
elementul cultural, literatura în primul rînd, iar din literatură îndeosebi 
contribuţia scriitorilor şi pedagogilor cari au scris pentru popor şi în limba 
poporului. A fost toată vremea preocupat de cărțile considerate utile pentru 
dezvoltarea gustului de citit al țăranilor, de scriitorii care pot întreține şi 
eleva acest gust, de cei care pot educa masele în sens moral şi patriotic. 

Pentru popularizarea acestora el a scris astfel în „Cărțile săteanului 
român” şi apoi în Convorbiri pedagogice şi în Revista ilustrată o lungă 
serie de articole literare consacrate lui Anton Pann, apreciat îndeosebi ca 
folclorist”, loan Barac, autorul faimosului roman popular Arghir şi 
Elena’, Vasile Aaron!'*, pentru a scrie apoi despre Dimitrie 
Bolintineanu'* şi Vasile Alecsandri, idolul său ca folclorist“, şi Andrei 
Mureşanu, autorul marșului patriotic Deşteaptă-te, române". „Scrierile lui 
Anton Pann — afirma Reteganul — sînt scrise într-un spirit umoristic satiric 
poporal şi au cu deosebire tendinţe didactice morale. Toate lucrurile sale 


132 Anton Pann în «Cărţile săteanului român», 1886, cartea I, p. 4. 
1% Joanu Baracu şi operele lui în idem, p. 23-24. 

134 Ibidem, 1886, p. 33-34. 

135 Ibidem, 1886, n. 12. 

1% Ibidem, cartea IX-a, 1/13 septembrie. 

137 Revista ilustrată, 1898, nr. 2. 


46 


seamănă ca ou cu ou cu anecdotele şi proverbele noastre (populare). Din 
ele se vede — scria comentatorul mai departe — caracteristica românului, de 
a îmbrăca chiar şi cele mai serioase şi mai instructive lucruri în umor, căci 
el pune mai întotdeauna în luptă neghiobia cu înţelepciunea, de unde răsare 
fără voie umorul şi satira”. 

„Anton Pann, loan Barac şi Vasile Aaron — scria el evocînd activitatea 
acestora — sînt 3 poeţi de mare însemnătate în literatura română, nu atîta 
prin înălțimea clasică a scrierilor lor, care nu o au, ci tocmai prin cobortrea 
lor către popor”. Scriind despre aceştia Reteganul ar fi putut scrie cu 
aceeaşi îndreptăţire şi despre sine însuşi, — aşa cum avea să scrie mai tîrziu 
M. Dragomirescu — şi el fiind unul din cei care s-au „coborit în popor”. 

Pe culmi, în aprecierea sa, se ridicau însă poeţii patrioți şi 
revoluționari, Bolintineanu, Alecsandri şi Mureşanu. 

Scriitorilor le-a adus portretele cîtorva din principalii cărturari şi 
pedagogi ai Transilvaniei ca Timotei Cipariu'*, Vasile Petri", Vasile G. 
Borgovan!'“, Cosma Anca!" şi totodată a marilor luptători naţionali Avram 
Iancu'”, Simion Bărnuţiu'*, George Barițiu“. 

În aceeaşi serie au fost cuprinşi şi economiştii Visarion Roman'“, 
Partenie Cosma“, ziariştii Iacob şi Aurel Mureşanu'”, ţăranul Moş Herlea, 
luptătorul memorandist!“, precum şi folcloriştii contemporani Aron Boca 
Velchereanul!'”, George Cătană'”, loan Gh. Sbiera !*! ş.a. 

La baza acestor biografii şi evocări nu este a se căuta însă erudiția 
istorică şi interpretarea critică, ci numai nețărmurita sa dragoste pentru 
scriitorii şi luptătorii devotați poporului, dorinţa ca prin relevarea meritelor 
acestora să poată crea printre contemporanii săi o emulație destinată 
aceloraşi obiective. 


3% Cărţile săteanului român, 1886, cartea I-a, p. 147. 
39 Convorbiri pedagogice, 1886, 1 iulie, n. 1. 
40 Idem, 1886, noiembrie, n. 6. 
^ Ibidem, 1886, 1 iunie, n.I. 

12 Revista ilustrată, 1898, n. 2. 
43 Idem, 1898, n. 5. 

4 Ibidem, 1898, n. 6. 

“5 Ibidem, 1898, n. 1. 

4 Ibidem, 1898, n. 2. 

+ Ibidem, 1898, n. 3-4, 12. 

48 Ibidem, 1898, n. 7. 

^ Ibidem, 1898, n. 9. 

50 Ibidem, 1898, n. 10. 

51 Ibidem, 1899, n. 5-6. 

Pentru articolul consacrat lui Andrei Mureşanu, care a apărut însoțit de 
o sugestivă fotografie a acestuia — fotografia ce reprezenta momentul 
emoţionat în care bardul îşi recita marşul — şi care a fost difuzat apoi şi în 
mod separat i s-a intentat şi un proces de presă de care n-a scăpat decît 
datorită intervenţiei energice a Tribunei de la Sibiu'”. 

Deşi publicate în periodice provinciale sau în broşuri modeste, 
nuvelele şi povestirile lui Reteganul au reţinut şi atenţia unora din cercurile 
şi revistele de la Bucureşti, şi au format obiectul de apreciere al criticilor 
contemporani. 

În 1899, alcătuitorii volumului omagial consacrat lui Titu Maiorescu 
cu ocazia împlinirii vîrstei de 60 de ani, Iacob Negruzzi, S. Mehedinţi, P. 
P. Negulescu, s-au adresat astfel şi dascălului ardelean pentru o contribuție 
cu caracter ardelenesc, Reteganul trimiţindu-le basmul Psaltirea scris în 
modul de expunere din satul său natal, amintit pentru alte motive şi în 
paginile anterioare în anul următor, după apariţia celor două broşuri de la 
Gherla, Noua revistă română de sub direcția lui C. Rădulescu-Motru, la 
care, alături de criticii şi istoricii literari N. Iorga, O. Densuşianu, G. 
Ibrăileanu, H. Sanielevici, colaborau şi scriitorii George Coşbuc, Al. 
Macedonski, Duiliu Zamfirescu, a reprodus în serie o bună parte din 
bucăţile publicate ale lui Reteganul, invitîndu-l totodată şi la o colaborare 
directă.!* 

Intrarea învățătorului de la Reteag printre colaboratorii Noii reviste 
române s-a produs într-un moment în care, în urma studiului lui C. 
Dobrogeanu-Gherea despre George Coşbuc, Poetul țărănimii'*, şi al lui 
Titu Maiorescu, consacrat poetului dialectal Victor Vlad Delamarina, în 
care acesta vorbise despre simptomele unei „renaşteri literare în 
Transilvania'*, privirile a numeroşi critici transcarpatini începuseră să se 
îndrepte înspre literatura română transilvăneană", şi ea s-a datorat 
secretarului de redacţie al revistei, H. Sanielevici, care continuînd şi 


152 Vezi pentru detalii Revista ilustrată, 1899, nr. 8, p. 128 şi nr. 9, p. 143. 

153 Vezi bucăţile Acum cîntă pe alt glas, Noua revistă română, 1900, 15 mai, n. 10, 
Suplimentul, p. 156-167; Ursoanea Granciului, 1900, 1 iunie, n. 11, p. 499, 502; Sfinta 
lună fie-mi mărturie, 1900, nr. 11, Suplimentul, p. 169-170; Firuţa Nuţului, 1900, 15 
iunie, n. 12, p. 526, 531; Cerşetorul, 1900, 1 iulie, n. 13, Suplimentul, p. 9-11; Todorica, 
1900, 15 iulie, n. 14, p. 63- 66; Minte de muiere şi pace, 1900, 15 august, nr. 16, p. 134- 
145, Bietul Istode şi Mitru Pascu, 1900, 1 septembrie, n. 17, p. 176-178, 178-181. 

15 Vezi C. Dobrogeanu-Gherea, Studii critice, III, Bucureşti, 1897, p. 241-390. 

15 Titu Maiorescu, Convorbiri literare, 1898. 

15 Pentru detalii, Ilarie Chendi, Zece ani de mişcare literară în Transilvania, Oradea Mare, 
1901,p.3. 

completînd acțiunea începută de aceştia, a căutat în articolul Literatura 
română de peste munţi, să dea o nouă justificare interesului manifestat față 
de unii scriitori ardeleni'*. În articolul său, Sanielevici a insistat îndeosebi 
asupra lui Ion Pop Reteganul, căruia i-a publicat şi datele biografice, 
văzînd în el, în proză, alături de Slavici şi uneori chiar înaintea acestuia, un 
exponent al aceleaşi țărănimii pe care o cîntase şi Coşbuc, dînd însă o mai 
largă expresie vieţii sale de toate zilele. Pentru Sanielevici, Pop Reteganul 
reprezenta totodată şi un substanţial izvor de argumente cu privire la 
teoriile şi polemicile sale cu caracter social, cu privire la etica vieții şi a 
muncii. Raportînd scrierile acestuia la nevoile țărănimii române 
transcarpatine, considerată inferioară ca stare economică țărănimii 
transilvănene, Sanielevici afirma astfel că „povestirile lui Ion Pop 
Reteganul ar trebui să fie ca o evanghelie”!*. Aprecierile lui Sanielevici se 
refereau îndeosebi la nuvelele Popa Toma şi Salvina, prima dintre ele, 
comparată cu nuvela similară a lui Slavici, fiind socotită ca o adevărată 
religiune a muncii”. Despre o altă nuvelă a Reteganului, Biserica 
pocăinței criticul serie: „Chiar ateu fiind (cazul lui Sanielevici) ţi-e 
simpatică religiunea aşa cum o înfăţişează şi înţelege Reteganul, simplă, 
blîndă, sănătoasă, fără fanatism şi fără exaltaţiuni neliniştitoare”.!% 
Revenind în 1920 asupra studiilor şi polemicilor sale din tinereţe şi a 
activității de la Noua revistă română, Sanielevici preciza totodată 
următoarele: „Dintre toţi prozatorii ardeleni, m-a captivat cel care scria cu 
mai puțin meşteşug: bătrînul învăţător Pop Reteganul, un apostol care 
muncise o viață întreagă pentru popor... Am intrat în corespondență cu 
dînsul şi l-am făcut să colaboreze la revistă... şi i-am editat povestirile“. 
Idealismul moral din scrierile lui deştepta în mine instincte vechi”? Deşi 
entuziasmul lui Sanielevici nu se adresa atît scriitorului în sine, privit 
printr-o prismă artistică, ci mai ales misionarului, propovăduitorului 
muncii, al cinstei şi al binelui, totuşi aprecierile lui au stîrnit o virulentă 
ripostă din partea lui Ilarie Chendi, redactată în obişnuitul lui ton caustic şi 
zeflemitor, criticul ardelean considerîndu-se mai competent a vorbi despre 


SH. Sanielevici, Literatura de peste munţi în Noua Revistă Română I, p. 463 şi urm. 
Republicat apoi în 1903 în vol. încercări critice. În 1927 articolul a fost reprodus în 
volumul Studii critice p. 56-73. 

58 Vol. cit., p. 58. 

59 Idem, p. 67-68. 

50 Idem, p. 67-68. 

51 E vorba de volumul publicat în «Biblioteca pentru toți», (1901). 
€? Poporanismul reacţionar, Bucureşti, 1921, p. 182. 

scriitorii din Transilvania. Chendi era de altfel un vechi adversar al 
scrisului original al lui Pop Reteganul, în care nu vroia să vadă decît un 
harnic folclorist. O arătase aceasta încă din 1901 în studiul Zece ani de 
mişcare literară în Transilvania, publicat mai întîi în revista Familia'* şi 
apoi şi într-o broşură separată'“, în care, contestînd îndreptăţirea 
afirmațiilor lui Maiorescu, precizase cu privire la Ion Pop Reteganul, că 
acesta este „un fel de Moş Albu al lui Anton Pann, un dascăl povestaciu 
care ştie şi a văzut multe din tainele ţărănimii ardelene”, dar ale cărui 
nuvele, în „lipsa totală a unor dispoziţii artistice”, nu erau „decît un 
amestec de literatură poporală şi de proză proprie, istorioare de dragoste 
brodate pe un fond de poveste sau pe cine ştie ce alt fond adesea banal, 
printre ele întrețesute versuri şi scene de actualitate... Chiar bucăţile 
recente — adăuga în continuare Chendi — ce le publică de un timp încoace 
în Noua revistă română, nu sînt nici poveşti, nici nuvele, nici versuri, ci au 
o formă literară dintre cele mai ciudate”! 

Cu şi mai mare pornire avea să vorbească Chendi, despre opera literară 
a dascălului de la Reteag după apariția articolului lui H. Sanielevici, căruia 
i-a răspuns printr-un foileton publicat în ziarul Voința națională'*. În noul 
său articol atitudinea lui Chendi este încă şi mai severă, tinzînd direct la 
desfiinţarea acestuia ca scriitor. „în cele trei decenii, de cînd an de an 
îngrămădeşte ca broşurele de literatură populară şi de proză originală — 
afirma criticul în foiletonul său — Ion Pop Reteganul ar fi avut timp să ne 
dovedească, dacă e mai mult decît un învăţător muncitor. Unii critici 
bucureşteni — scria Chendi mai departe vizînd pe H. Sanielevici — dispuşi a 
fi mai îngăduitori cu cei mai îndepărtați, şi, probabil, lor mai puţin 
cunoscuţi, au şi găsit în Reteganul un scriitor de mîna întiia (subl. ns.). 
Părerea noastră însă, a celor ce urmărim cu oarecare competență 
manifestările culturale ale românilor de sub oblăduiri străine, este alta. Noi 
înşirăm pe Pop Reteganul numai printre diletanții folositori (subl. ns.), de 
care avem şi în Ardeal un număr măricel”. Rolul acestora, arăta Chendi în 
continuare, era de a conduce societăți culturale, de a scrie şi ţine conferinţe 
pentru popor, de a tipări reviste şi cărți, cu scopul de a da „un avînt vieții 
sufleteşti şi economice a poporului”. Un asemenea rol util, convenea 
Chendi, juca şi Reteganul. Spirit predominant polemic, preocupat acum 


15 Familia, 1901, nr. 1-8. 

164 Oradea Mare 1901. 

165 Op. cit., p. 8-9. 

166 Un povestitor ardelean: Ion Pop Reteganul, Voința națională, 1904, nr. 5657, Articolul 
a fost reprodus apoi în acelaşi an în volumul Foiletoane, p. 106 -112. 


50 


îndeosebi să lovească în exegeţii dascălului, el contesta în acest foileton 
Chiar şi valoarea de folclorist a acestuia, recunoscută în studiul din 
Familia, afirmînd că nici culegerilor de poezii nici celor de poveşti, 
„îndepărtîndu-se pe ici colo de adevăratul grai popular şi amestecînd vorba 
şi întorsături de ale cărturarilor, n-a reuşit să le dea acea trăinicie pe care 
le-au asigurat-o alți scriitori de basme colecțiilor lor”. Fiind lipsit de o 
pregătire mai adîncă şi mai rafinată, şi neavînd ca lectură nuvelistică decît 
volumele lui Slavici, Reteganul, afirma în continuare Chendi, nu ştia cum 
să plămădească o nuvelă... Ceea ce numeşte d-sa „nuvelă” e un gen hibrid, 
cu amestec de literatură populară şi de proză cărturărească, cu tendinţe 
foarte transparente. Literatura sa, — afirma în încheiere criticul — reprezintă 
o lectură folositoare pentru țărănime, dar nu şi o valoare literară durabilă, 
„Dascălul poporului” rămînînd dascăl şi în literatură. 

Cum nimeni, nici chiar Sanielevici, nu văzuse în Reteganul, un scriitor 
de „mîna întîi”, aprecierile lui Chendi, deşi îndreptăţite sub raportul pur 
artistic, au fost considerate numai ca simple explozii polemice, ele 
neizbutind decît să întristeze sufletul modestului dascăl al cărei ecou îl 
aflăm într-o scrisoare a acestuia, adresată lui Corneliu Diaconovici, care-i 
cerea datele biografice pentru Enciclopedia română de la Sibiu. 

„Aprecierea lucrărilor mele nu o fac — scria Reteganul — că nu sînt 
competinte; a făcut-o întreaga noastră presă, chiar şi Convorbirile literare 
şi Noua revistă română, şi toate s-au exprimat favorabil despre 
neînsemnatele mele scrieri. S-a aflat însă şi un critic, dl. Chendi, căruia nu- 
i place nimic din ceea ce scriu eu; norocul pe mine că este unul contra, pe 
cînd pro sînt o mulțime, începînd de la cei de aici (din Transilvania — 
n.ns.), pînă colo sus la Maiorescu şi Hasdeu. Apoi dl. Chendi nu e — cred 
eu — chiar Hasdeu, nici nu o să devină un Maiorescu”.!“ 

O largă înţelegere a semnificației literare a operei lui Pop Reteganul 
avea să arate Octavian Goga care, în 1908, după moartea scriitorului, avea 
să-i adune o parte din povestiri într-o broşură din „Biblioteca poporală a 
Asociaţiunii”, afirmînd în prefața ce o însoțea, că acesta „n-a fost un suflet 
cu adîncimi mari, cu zbuciumul greu al patimilor, ci dimpotrivă chipul 
blajin al modestului învățător de la sate era o întrupare a ţărănimii noastre. 
Din tot scrisul lui — afirma în continuare Goga — se desluşeşte dragostea de 
țarină a săteanului, îndemnurile sănătoase ale minţii de gospodar pacinic. E 
un adînc iubitor al naturii şi înțelege farmecele care se desfac numai 


1% Vezi Ion Pop Reteganul inedit. O scrisoare către Diaconovici, publicată de Mircea 
Stoia în Tribuna Sibiului, 1968, 6 aprilie. 

ochiului priceput al ţăranului nostru. Tremurul leneş al amurgului de vară, 
zvonul adormitor al freamătului de pădure, țîrîitul greierilor din vatră, toate 
farmecele şi bucuriile luminoase ale vieții de la ţară prind cuvînt în 
povestirile lui Reteganul spuse cu cumpăt, cu grai limpede şi cu prisosul de 
glumă şi zicători care împestriţează poveştile noastre”.!% 

Integrarea sa firească în istoria literaturii române avea să se facă în anii 
următori prin articolele şi studiile cu caracter general ale lui M. 
Dragomirescu şi G. Ibrăileanu, şi apoi prin intervențiile istoricilor şi 
criticilor ardeleni Ion Breazu şi Ion Chinezu. 

Vom releva şi atitudinea lui E. Lovinescu. 

M. Dragomirescu în răspunsul său la ancheta întreprinsă în 1910 de 
revista Luceafărul de la Sibiu asupra poporanismului, ținea astfel să 
precizeze că scrierile în proză ale lui Pop Reteganul, se încadrează, alături 
de ale lui Vasile Aaron, Ion Barac, Anton Pann, Petre Ispirescu, Ion 
Creangă, Th. D. Speranţia, Petre Dulfu, Artur Gorovei, lon Dragoslav, 
Tudor Pamfile, poporanismului primitiv, ele fiind inspirate din viaţa 
poporului şi scrise pentru popor „fără intenția de a interesa pe omul cult şi 
rafinat”. 

Desigur, plasarea lui Reteganul ca şi a tuturor celorlalți scriitori citați 
sub semnul echivalenţei cu Creangă şi chiar cu Anton Pann, e nejustificată, 
dar nu e mai puţin adevărat că toţi ceilalți alcătuiesc o familie literară, 
preocupările tuturor, dacă nu şi realizările fiind aceleaşi. 

În legătură cu raportarea inspiraţiei scriitorilor la viața poporului şi la 
specificul național Reteganul a fost menţionat în 1922 şi într-un studiu al 
lui G. Ibrăileanu, care vorbind despre „puţinii scriitori (în proză), de 
adevărată valoare din Ardeal”, cita în fruntea acestora pe Slavici, 
Agârbiceanu şi Rebreanu, care confirmau teza sa asupra specificului 
național în literatură, ilustrat de numeroşi alți poeţi şi prozatori, ținea să 
afirme că dacă la aceştia ar adăuga şi pe „scriitorii secundari, de pildă un 
Pop Reteganul, constatarea noastră ar căpăta o şi mai mare consistență”. 

Spre deosebire de cei menţionaţi, E. Lovinescu, adversar din principiu 
al literaturii semănătoriste „ce pleacă şi se îndreaptă spre popor” afirma în 
Istoria literaturii române (vol. IV), că deşi aceasta era destul de 


1% Vezi Povestiri de Ion Pop Reteganul, cu o prefață de Octavian Goga, Sibiu, 1908, p. V. 
1% Poporanismul. O anchetă literară în Luceafărul, 1910, n. 9-10, 11-12. Răspunsul a fost 
reprodus şi în volumul Critice, II, 1928, p. 117-141. 

10G, Ibrăileanu, Caracterul specific naţional în literatura română, în Viaţa românească, 
1922, n. 11. Studiul a fost reprodus şi în volumul Cultură şi literatură, şi apoi în Studii 
literare, Bucureşti, 1957, p. 35-36. 

„încăpătoare” în ea nu se va „pomeni totuşi direct de Reteganul” indicaţiile 
sale asupra acestuia fiind date după cunoscutul articol al lui H. Sanielevici 
care, în ironia lui Lovinescu, trecuse pe dascălul de la Reteag, „în planul 
lui Homer”. Am fi înţeles cu uşurinţă o asemenea atitudine a lui E. 
Lovinescu într-o carte de critică, dar nu într-o istorie a literaturii, fiindcă 
dacă un critic îl poate ignora pe Ion Pop Reteganul, un istoric literar însă 
nu, dascălul de la Reteag reprezentînd o realitate şi în mişcarea literară 
transilvăneană a timpului. 

Expunerile lui Ion Breazu şi ale lui Ion Chinezu sînt în schimb mai 
largi şi mai consistente, ele urmărind întreaga activitate a scriitorului 
raportate la stările sociale şi culturale existente în Transilvania în a doua 
jumătate a secolului al XIX-lea. 

Urmărindu-i activitatea de la Tribuna, unde Reteganul, alături de 
basme, a publicat şi unele povestiri originale, Breazu constata că acesta a 
adus o „autentică notă ţărănească în literatura Tribunei” şi „a schiţat un stil 
pe care îl vom întîlni mai apoi la Liviu Rebreanu, venit din acelaşi mord 
ardelenesc ca şi dascălul de la Reteag. Țăranul lui Pop Reteganul — afirmă 
în continuare Breazu — este prea copiat însă după natură, şi nu este aproape 
deloc ridicat pe planul artistic”, povestirile sale, aşa cum arătase şi Chendi, 
neavînd „nici o umbră de ficţiune sau construcţie artistică, într-un stil cu 
obositoare insistente în descrierea animalelor, „cu opriri în loc care 
desperează”. În încheierea sa, Breazu este însă cu mult mai concesiv decît 
Ilarie Chendi, cerînd „să nu-l învinuim pe lon Pop Reteganul de lipsa unor 
însuşiri la care el niciodată n-a rîvnit. El a vrut să fie şi în scris dascăl, care 
luptă cu condeiul pentru luminarea poporului”. '”? 

Deşi mai nuanţat şi dînd şi anumite citate din proza lui Reteganul, la 
concluzii asemănătoare, ajungea şi I. Chinezu. „Nu de sus de la înălțimea 
unor exigențe literare — afirma dînsul — ci de jos, dinspre țărănime, trebuie 
privită această viaţă, aşa cum, cu limpede consecvență, Pop Reteganul 
singur şi-a îndrumat-o, în tot ce a gîndit, a scris şi a întreprins. Satul era 
universul lui; de acolo a plecat, lui şi pe limba lui i-a vorbit; în el s-a întors 
la vecinica odihnă... La ce a rîvnit el — arăta în concluzie Chinezu — a fost 
ceva mai puțin şi ceva mai mult decît o glorie de literat... Pentru epoca de 
mare reculegere, de mari eforturi colective ardelene din a doua jumătate a 
secolului trecut, lon Pop Reteganul rămîne una din figurile cele mai 


1115, Lovinescu, Istoria literaturii române, IV, 1928, p. 192-194. 
172]. Breazu, Literatura «Tribunei», p. 79-80. 

reprezentative”. 


Considerăm de prisos să mai cităm alți comentatori sau exegeți ai lui I. 
Pop Reteganul. 

Adevărata sa pledoarie o constituie opera sa, basmele, povestirile, 
nuvelele şi articolele sale, care, oricît ar putea fi criticate în numele unor 
implacabile canoane literare, reprezintă totuşi o realitate în istoria scrisului 

omânesc din ultimele decenii ale secolului al XIX-lea şi de la începutul 
secolului nostru, îndeosebi a scrisului transilvănean, ele, prin obiectivele, 
limba, subiectele, prin eroii şi prin realizarea lor, constituind un capitol 
apreciabil al literaturii poporale transilvănene, o oglindă a vieții şi 
tradițiilor poporului nostru din această străveche, viguroasă şi mult 
încercată ţară românească. 


1731, Chinezu, Ion Pop Reteganul, în Transilvania, Sibiu, 1941, n. 10, p. 689-694. Articol 
reprodus în volumul Pagini de critică, Bucureşti, 1969, p. 84-91. 

NOTĂ ASUPRA EDIŢIEI 


În ediţia de faţă au fost adunate aproape toate basmele publicate în 
volum de Ion Pop Reteganul în timpul vieţii sale: Poveşti ardeleneşti 
(1888), Poveşti din popor (1896), De la moară (1903) numai prima parte a 
acestui volum (părțile a H-a şi a II-a neaflîndu-le în bibliotecile 
consultate). 

Am considerat totuşi necesare şi unele omisiuni. Din primul volum nu 
am selecționat basmele Tămiia dracului şi Părintele Arvinte, din volumul 
al doilea nu am reţinut legendele; Cum s-a făcut pămîntul şi Zapisul lui 
Adam, iar din volumul al treilea am omis povestea Soarele, luna şi stelele, 
a cărei redactare a rămas neterminată. 

Succesiunea basmelor reproduse din aceste volume s-a făcut în ordinea 
fixată de culegător. 

Am adăugat în schimb narațiunile populare publicate de Ion Pop 
Reteganul în revista Luceafărul, în anul 1903, Jon Pățitul şi Petru, finul lui 
Dumnezeu (în secţiunea Periodice), precum şi basmele Floarea florilor, 
doamna zînelor, Împăratul cu trei feciori, Profi Iancu şi Dor şi Malica, 
reproduse după volumul De n-ar fi poveştile, apărut la Sibiu în 1971. 

De asemenea, pe lîngă basmele din sursele menționate, am inclus în 
ediție şi cîteva legende şi snoave din volumul Legende, povestiri şi 
obiceiuri româneşti, alcătuit de noi în 1943 după materialele folclorice 
depuse de Ion Pop Reteganul la Academia Română: Busuioc şi Siminică, 
Baba Grija, Rinduneaua şi Doamne, lungeşte ziua de miine. 

Din acelaşi volum am reprodus şi tradițiile populare Tara Oaşului, 
Cetatea din Crengare şi Piscul Fetei, care, alături de tradiţiile şi legendele 
Capcinii, Detunata, Legenda Beneşului, Dăianu, îndărătnicii, selecţionate 
din Revista ilustrată, precum şi din unele broşuri publicate de Horia Petra 
Petrescu în „Biblioteca poporală” a „Asociaţiunii”, cuprinse de noi în 
această ediție în capitolul Tradiții şi legende despre locuri şi oameni din 
Transilvania. În ediţia noastră, pentru a releva şi activitatea de prozator 
original a folcloristului, am selecționat o bună parte din povestirile, şi 
nuvelele scrise şi publicate de Ion Pop Reteganul în broşurile: Nuvele şi 
schițe (Gherla, 1898, Sibiu, 1899), Povestiri din viața țăranilor români 
(Sibiu, 1900, 1901), Novele (Bucureşti, 1901), ca şi din broşurile postume: 
Lucă minte slabă (1925), Din Tara Hațegului (1931), Odinioară şi acum, 
Amintiri din copilărie (1931), Munte, animale şi pămînt (1935). 

Pentru fiecare bucată s-a indicat sursa de reproducere. 

Ediţia cuprinde şi un grupaj de articole cu caracter folcloric şi de 
istorie literară publicate de Ion Pop Reteganul în revistele Cărțile 

ăteanului român (1886) şi Revista ilustrată (1898). 

Ortografia autorului a fost modernizată, ţinîndu-se seama de normele 
ortografiei române de astăzi, păstrîndu-se totuşi particularitățile fonetice 
ale graiurilor populare ardeleneşti, transcrise cu atenţie de către Ion Pop 
Reteganul, precum şi unele forme de limbă specifice epocii în care a scris 
şi publicat. 

Ediţia se încheie cu un glosar alcătuit în primul rînd după expresiile 
explicate direct în text de către lon Pop Reteganul sau în subsolul unora 
din bucăţile sale ori la sfîrşitul volumului Poveşti din popor (1895). Mi-au 
fost de un real folos şi glosarele întocmite de Ion Apostol Popescu şi 
Serafim Duicu, precum şi de Vasile Rusu la ediţiile pe care le-au publicat 
din culegerile folcloristului transilvănean. 

Erorile de tipar din volume şi periodice au fost îndreptate în mod tacit. 

Numele localităţilor de unde au fost culese unele basme, date de Ion 
Pop Reteganu conform denumirilor impuse de administrația timpului, au 
fost redate în limba română. 


Am întocmit, de asemenea, un capitol de Note şi o Bibliografie a 
lucrărilor şi a referințelor critice despre opera folcloristică şi literară a lui 
Ion Pop Reteganul. 

Mulţumim pe această cale Editurii Minerva şi în mod special 
lectorului de carte, loan Şerb, pentru sprijinul acordat la definitivarea şi 

ublicarea acestei ediții. 


I. POVEȘTI ARDELENEȘII 

TRIFON HĂBĂUCUL 


A fost odată, ce a fost, că de n-ar fi fost, nu s-ar pomeni, au fost odată 
doi oameni, un bărbat şi o muiere, dar tare nepotriviţi, după cum prea des 
se-ntîmplă în lume. Şi muierea era foarte isteață şi din neam bun, iar 
bărbatul era un hăbăuc ca vai de el; nu era cu nădejde la nici un lucru. 
Oriunde mergea numai singur, totdeauna făcea prostii, apoi mai era şi 
băutor, încît biata muiere se luase de gînduri cu el. Nu era nici o mirare 
dacă muierea-l cam sfădea, ba, gurile rele ziceau că-l şi dobza cînd i da 
mîna. Şi muierea cerca cu el şi cu buna, cu frumuşelul, dar nerodul nerod 
rămîne şi-n ziua de Paşti! Nu era chip să o ducă laolaltă; altă muiere nici 
două zile n-ar fi mîncat cu el dintr-un blid, dar ea tot credea, doar azi, doar 
mîne şi-a veni hăbăucul în fire, să nu se mai facă de rîsul lumii. 

Drept aceea răbda şi-l mai probozea şi-l mai învăţa: „ai de grijă, bagă 
de seamă ce faci, că doară nu eşti copil, să nu se poată omul încrede în tine, 
uită-te tu cum fac şi alți oameni, nu fi tot prost!” 

Într-o posomorită zi de toamnă, ningea şi bătea vîntul de gîndeai că 
piere lumea şi ei nu aveau nici un lemn la tăietor. Îndată a doua zi muierea 
se sculă des-de-dimineaţă şi clătind pe nerodul din pat îi zice: 

— Dar scoală, somnore, ce zaci ca o vită, vezi de gată carul şi mergi la 
pădure, că doară vezi că nu avem nici un lemn de foc! 

El însă, de sub tol, somnuros cum era, îi răspunde: 

— Mă scol de sculat, dar în pădure nu merg de nu vii şi tu! 

— O! ierte-te Dumnezeu, nătîntocule, dar nu ţi-ar fi chiar ruşine să nu 
vreai tu a merge-n pădure fără mine; tu un ometeu cît un urs şi eu o muiere 
slabă, printr-o vreme ca asta? Unde ai mai văzut tu muierile mergînd la 
pădure după un cărucean de lemne, cu bărtat cu tot? Ridică-te şi te cară, că 
azi rîde dracul de noi! 

— Apoi te ascult dară, — zise Trifon. Şi se îmbrăcă el încetinel, îşi 
înjugă boii şi merse la pădure. Frigul îl făcu cu mult mai harnic şi mai 
sprinten, decum credea el că este; încărcă deci carul numaidecît. Cînd să 
plece însă cătră casă, îi vine un vultur mare şi punîndu-se pe car, îi zice: 

— Frate, nu mai pot de foame, dă-mi un bou să-l mînc, că de mare 
folos ţi-oi fi la vreme de lipsă. Şi hăbăucul nu se gîndi la paguba ce ar 
avea-o dînd boul, ci numai la împrejurarea că: ce-o zice muierea de va 
merge numai cu un bou şi cum să-şi ducă carul? Deci îi răspunse 

vulturului: 

— Ei bine, eu poate că ţi l-aş da, dar cum să-mi duc carul cu lemnele 
pînă acasă şi ce să zică muierea? 

— Numai de atita te plîngi? zise vulturul, carul ţi-l duc eu apoi acasă, 
doar nu muierea e mai mare, ci bărbatul! 

— Apoi mîncă-l dar! 

Țipă odată vulturul şi se adunară mai mult de douăzeci de vulturi şi- 
ndată-i mîncară boii amândoi. 

— Ei duceţi-mi carul acasă, — zise prostul, — ori de ce mi-aţi mîncat 
boii? Ei însă nu voiră, ci zburară de-acolo zicînd: 

— Îţi mulțumim, frate că şi noi ţi-om prinde bine odată. 

Rămas nerodul singur lîngă car, începu a se gîndi ce să facă? „Tot sînt 
eu prost, bine zice muierea mea, să las eu boii pradă vulturilor şi acasă n- 
am nimic, nici un lemn de foc; muierea cu fraţii ei tot mă omoară; nu-i de-a 
merge acasă, fug în lume”! Aşa zise nerodul şi se duce pînă ce dă într-o 
poiană. Acolo era o căpiţă de fin. El aprinse fînul. În fìn erau o mulţime de 
şerpi, se adăpostiseră peste iarnă şi cînd simţiră fumul şi fierbinţeala, 
începură a ieşi unul cîte unul din foc. Dar care cum ieşea, îl lovea nerodul 
cu săcurea şi-l omora. Mai în urmă-şi scoase capul din fum un şarpe mai 
mare, uriaş şi i se rugă nerodului: 

— Frate, cruță-mi viața şi mă lasă slobod, că-ţi dau avere cît ai putea 
duce: îți dau turme de oi, ciurde de boi şi bani, cîţi-i putea duce-n spate. 

Şi ajută nerodul la şarpe să iasă din foc şi se luă tot după el, haidi, hai! 
prin crînguri şi prin desişuri, pînă ce-l pierdu din vedere. Acum iar începu 
a se năcăji: „Vai prostul de mine, azi dimineață-mi dădui boii la vulturi, 
acum umblu flămînd şi ostenit după un şarpe; el să mă facă avut, dacă nu 
avui minte să-l omor; acum cum amarul voi şti ieşi de-aci? Nu ştiu pe unde 
am venit, nu mă pot nici mişca din loc”, că era înfundat într-un desiş, lîngă 
o prăpastie. Atunci îi vine vulturul şi-i zice: 

— Frate, ce năcaz te-a ajuns? lată, am venit să te scap. 

— Să fu afurisit, mişelule, mă lăsaşi fără boi, acum vino şi mă 
mănîncă şi pe mine, că tot nu mai pot ieşi de aci la lume! 

— Ba nu te voi mînca, ci hai, sui pe mine călare şi eu te voi duce la 
tata şarpelui celui uriaş, pe care l-ai mîntuit tu azi; el e împăratul şerpilor şi 
dacă-i vei spune că i-ai scăpat copilul de pieire, te va îmbia cu turme de oi 
Şi cu ciurde de boi şi cu bani cîţi vei putea duce; dar tu să nu iai nimic decît 
mărgeaua de după măsea, că aceea te face mai bogat decît toți bogaţii din 
lume. Trifon hăbăucul (că aşa-i era numele) se sui călare pe vultur şi-ntr-o 
minută fu lîngă curțile împăratului şerpilor. 

— Dă-te Jos, zise vulturul, dar ai de grijă ce ţi-am spus, să nu 
lăcomeşti la nimic, numai la mărgeaua de după măsea. Trifon intră 
înlăuntru la împăratul şerpilor. Şarpele cel tînăr îl cunoscu şi zise către 
bătrînul: 

— Tată, iată acest om de omenie m-a scăpat azi din foc, fii bun şi-l 
miluieşte cu ceva, că e un om sărac şi de omenie. Şi împăratul şerpilor 
îmbie pe Trifon numaidecit să şează şi-l zise: 

— Fiindcă eşti om de omenie, iată-ți dau o turmă de oi şi o ciurdă de 
boi şi bani câți vei putea duce cu tine. Dar Trifon răspunse: 

— Înălţate împărate! Sînt om sărac, dacă m-ar vedea lumea cu atîtea 
vite, ar zice, că le-am furat, dar nici nu aş avea cu ce să le ţin, banii încă 
sînt grei şi eu sînt slab, — dar să-mi dai mărgeaua cea de după măsea. 
Împăratul şerpilor se mînie foc pe el pentru această cutezare şi voi ca să-l 
mănînce, dar totuşi la ruga copilului nu-l mîncă, ci-i dete mărgeaua şi-l 
slobozi din curți. 

Deloc se întîlni Trifon iară cu vulturul, apoi se sui călare pe el şi veni 
în lumea oamenilor, iar aci vulturul se cam mai duse. 

Acum iar începu Trifon a blestema pe vultur: „Prostul tot prost 
rămîne”, zicea el, „dracul m-a pus să ascult de vultur, nu puteam eu lua 
banii, boii şi oile, să merg bogat acasă? Baremi de nu mi-ar fi aşa foame! 
Fă-mi acum de mîncare, tu mărgea!” El o aruncă jos ca pe un lucru făr de 
preţ, iar acolo se întinde o masă cu fel de fel de mîncări şi băuturi, cu 
muzicanți şi cu veselie de să tot trăieşti. Şi unde mi se pune Trifon a mînca 
şi-a trăi bine şi-a cînta după muzică, de gîndeai că-i un crai. „Totuşi e bună 
mărgeaua asta”, zise acum Trifon, „Doamne ţine pe vulturul, care m-a 
învăţat s-o cer!” Îşi strînse apoi masa şi se duse mai departe. În mijlocul 
unui sat îi veni pofta să se mai ospăteze, ca să vază şi alţii ce domneşte ştie 
el trăi. Şi-şi face voie bună, uitînd de toate supărările de pînă atunci. 
Mulţime de oameni se adunară pe lîngă el şi se minunau de traiul lui cel 
bun. 

Doamne, şi multă lume mai umblase după mărgeaua aceea, dar nimeni 
nu putu să ajungă la împăratul şerpilor şi dacă a şi ajuns cineva şi-a pus 
capul pentru ea şi tot n-a căpătat-o. 

Pe cînd îşi petrecea Trifon mai bine, iată că se iveşte un om cu o sabie 
ruginită şi-i zice: 

— Măi fărtate, să schimbăm, uite-ţi dau sabia şi tu să-mi dai 
mărgeaua. 

— Dar de ce folos este sabia aceea, întrebă Trifon. 

— O, Doamne, răspunse omul acela, sabia aceasta este de mare folos, 

că ea omoară singură pe cine vei porunci. 

— Aşa? Atunci schimbăm! Şi schimbară numaidecît. Dar îndată ce-şi 
văzu Trifon sabia în mînă, îi porunci să omoare pe omul care l-a înşelat cu 
mărgeaua. Şi sabia îndată-i tăie capul, iar Trifon îşi luă mărgeaua. 

Acum avea şi mărgea şi sabie. 

Mergînd mai departe se-ntilneşte cu alt om, care avea un băț mare de-a 
umăr şi o cîrjă mică în mînă: 

— Buna ziua frate, zise cel cu beţele. 

— Să fii sănătos frate, răspunse Trifon. Dar unde mergi cu două bețe? 

— Mă duc să-ntilnesc pe cel cu mărgeaua, doară vom putea face 
schimb, să-mi dea mărgeaua şi să-i dau lui beţele. 

— Eu sînt cel cu mărgeaua, zise Trifon, dar de ce folos sînt beţele 
acestea? 

— Hei, frate, de mare folos sînt aceste, căci dacă vei porunci să bată 
pe cineva, apoi nici grindina nu-ţi fleceşte mai tare cucuruzele decum ti-i 
dobzază aceste bețe şi cu deosebire cea mică e bună de dezmierdat 
muierea. 

— Dacă stă treaba aşa, zise Trifon, atunci hai să schimbăm, că eu sînt 
omul cel cu mărgeaua. Şi schimbară. Dar după ce căpătă beţele, porunci la 
sabie şi deloc îi tăie capul şi-i luă mărgeaua înapoi. 

Acum avea mărgea, sabie şi două bețe şi plecă astfel mai departe. Dar 
nu merse mult şi se-ntilni cu alt om, care avea o pălărie rea-n cap şi neşte 
desagi tot ţiră-n spate. 

— Bună ziua, frate! 

— Să trăieşti cu bine, frate! 

— Dar unde mergi cu desagii aceia răi şi cu pălăria asta rea? 

— Merg să mă-ntîlnesc cu omul cel cu mărgeaua, doar voi putea face 
schimb cu el. 

— ŞI de ce folos sînt aceste? 

— Hm! de mare folos; dacă vei lua pălăria din cap înaintea cuiva, 
acela se face stan de piatră; iar dacă vei arunca desagii jos, din ei ies cătane 
cîtă frunză şi iarbă, tot înarmaţi pînă-n dinți. 

— Dacă-i aşa, hai să schimbăm, că eu sînt omul cel cu mărgeaua. 

Şi schimbară numaidecît. Dar după ce se văzu Trifon şi cu aceste 
scule, porunci săbiei să-i taie capul, apoi îşi luă mărgeaua şi se cam mai 
duse. 

Nu merse încă mult şi se întîlni cu alt om purtînd un zbici grozav de 
mare pe umăr. 

— Bună ziua, frate! 

— Să fii sănătos, frate! 

— Dar unde mergi cu zbiciul acesta grozav? 

— Merg, doară voi întîlni pe omul cel cu mărgeaua, poate că putem 
schimba? 

— Eu sînt omul cel cu mărgeaua, dar de ce treabă e zbiciul tău? 

— O doamne, zbiciul acesta-nvie orice morţi, ori oameni, ori 
dobitoace. 

— Dacă e aşa, hai să schimbăm, iată mărgeaua şi dă-mi zbiciul. Ei 
schimbară. Dar îndată ce căpătă Trifon zbiciul, el îi şi porunci săbiei să-i 
taie capul şi-şi luă mărgeaua. 

Cu toate sculele-n spate se apropie de casă. Muierea cît ce-l zări îi ieşi- 
nainte suduindu-l şi ocărîndu-l: 

— O ucigă-te crucea, tu ai chiar nebunit de tot, de porți ruptura aceea 
de pălărie pe cap şi desagii-n spate ca un cerşitor; dar sabia aceea de unde- 
o ai, parcă te-a făcut dracul şi cătană! Nu-i alt modru, ai căpiat. Unde-i 
carul, unde-s boii? Nemernicule, văieratule, prăpăditule, beţivule?! El însă 
se făcu a nu o vedea şi a nu o auzi, ci intră în casă, se aşeză după masă şi 
zise cătră mărgea: „Vezi de-mi dă de mîncare”, şi îndată se umplu masa de 
mîncări şi băuturi, iar bănzile ziceau de gîndeai că atunci e nunta dracului. 
El mînca şi se veselea, dar muierea mai văzînd şi una ca asta, nu se putu 
stăpîni a nu începe din nou la el: 

— Beţivule, prăpăditule, blăstămatule, mi-ai dat boii pe mîncări şi pe 
băuturi şi încă mai aduci şi bănzi în casă, şi-atunci se repezi să dea-n el. 
Dar Trifon zise: 

— Tu muiere, fii cu minte, că de te mîncă cojocul, acum am ac de el; 
temu-mă, că tu-i plînge, mai bine vino şi tu şi mîncă şi bea şi te desfătează, 
mulţumeşte lui Dumnezeu, că ai din ce. Ei, dar muierea ca o meliță nu-l 
mai slăbea din: blăstămatule, afurisitule, neghiobule şi cîte-i vineau la 
gură. Atunci şi Trifon îşi ieşi din răbdare — şi era poznaş cînd pierdea 
răbdarea, îi zise dar cîrjei: 

— Dezmiardă-mi, fii bună, pe drăguța mea de muiere. lar bîta nu 
glumi, mi-o-ncinse cum e data, de tot mieunîndu-se, ca o pisică cu coada 
tăiată, fugi la părinţii şi frații ei şi le spuse că Trifon a bătut-o şi că şi-a 
vîndut boii şi i-a dat pe mîncări şi beuturi şi încă a venit cu bandă acasă. 
Fraţii ei numaidecît veniră cu biîte să bată pe Trifon, ba să-l şi omoare de l- 
or putea. Dar Trifon văzîndu-i că vin asupra casei lui, porunci biîtei să le 
iasă înainte. Aceea nu glumi, ci mi-i purecă cît se poate de bine. 

La larmă şi la tolălăul cel mare, se sculă tot satul cu furci de fier, cu 
securi şi cu bite să vază ce hoț e acela la care strigau frații muierii, tot hoţ 

şi tîlhar. 

Dar o păţiră cît se poate de rău, căci el le ieşi-n cale înarmat cu sabia, 
cu biîtele şi cu pălăria şi cu desagii de-a umăr; apoi le zise sătenilor: 

— Să ştiţi voi, că nu de voi, dar nici de împăratul, cu toate cătanele lui 
nu mi-e frică. Atunci sătenii dau năvală asupra lui; Trifon însă nu le dă 
răgaz, ci luă pălăria de pe cap şi toţi se făcură stan de piatră, numai pe 
primarul satului l-a cruțat, ca să fie de mărturie despre puterea lui. Apoi 
zise primarului: 

— Ei, vedeţi acum, ce putere mare aveţi voi? Primarul plîngea văzînd 
atîta moarte deodată şi temîndu-se că şi rîndul lui vine. Plînse dar primarul, 
plînse mult, pînă-i veni în minte, că cine are putere a omori gloate de 
oameni, fără să pună mîna pe careva, trebuie să are putere să-i învie; deci 
se rugă de Trifon, zicînd: 

— Fii bun, Trifoane şi învie pe nemernicii ăştia, ce veniră cu gînd rău 
asupra casei tale. Iar Trifon îi zise: 

— Poate că o să te-ascult numai ca să vezi ce putere am. Apoi porunci 
zbiciului să pocnească pe fiecare cîte odată şi pe care din cei împietriţi cum 
îl pocnea, îndată se trezea ca dintr-un somn greu şi: la drum copile! nu se 
mai oprea pînă-acasă după cuptor de frica lui Trifon. 

Dar sătenii nu putură suferi o ruşine atît de mare, să tremure ei toți 
înaintea unui om, înaintea lui Trifon hăbăucul, deci ținură sfat în ascuns, 
vedeţi dumneavoastră cum ţin toți păcătoşii şi ticăloşii în ascuns, închişi în 
casă şi cu țundre-n ferestri şi şoptind numai ca-n biserică de tare: „Oare ce 
să facem, să ne mîntuim de Trifon?” Iar primarul zise: „Dar nu vă aduceţi 
aminte, că s-a lăudat, că nici de împăratul nu se teme cu toate armezile 
lui?” Apoi mai sfătuiră şi scriseră carte mare la împăratul, precum că 
Trifon s-a lăudat, că e mai tare singur decît împăratul cu toate armezile lui. 

Şi nu trecu multă vreme şi-i veni lui Trifon poruncă de la împăratul să 
meargă la un raport. Şi Trifon îşi băgă mărgeaua în şerpar, încinse sabia 
cea ruginită la brîu, luă pălăria cea stricată pe cap şi desagii pe umăr, 
asemenea bitele şi zbiciul şi plecă. Cînd ajunse Trifon, astfel îmbrăcat la 
curtea împărătească, împăratul era numai singur în casă, dar el intră 
înlăuntru şi nici nu-şi luă pălăria de pe cap, că-i zise: 

— Bună ziua, împărate! împăratul se uită lung la el, apoi zise: 

— Cine te-a adus pe tine-aici-n curtea mea? cerşitor eşti? nebun eşti, 
ori cum de umbli cu atîtea bite şi zbiciuri şi nici nu-ţi iai pălăria din cap?! 

Iar Trifon răspunse: 

— Înălţate împărate, nu sînt cerşitor, că sînt mai tare şi mai bogat ca 
tine, cu toate că eu nu asupresc pe nimeni cum asupreşti tu țara; nu sînt nici 

nebun, ci tu eşti nebun, fiindcă crezi că vei împărăți pînă la sfîrşitul vieţei, 
cu toate că eu încă azi îți voi ascunde soarele de voi voi; pălăria din cap nu 
o arunc, căci nu eşti mai mare decît mine şi va fi vai de pielea ta cînd o voi 
arunca. 

Auzind împăratul vorbele lui Trifon, crezu că-n adevăr e nebun, îi zise 
deci: 

— Du-te la Dumnezeu, nefericitule, că nu voi să am vorbe şi cu 
nebunii. 

Ei, dar Trifon nu avea grija aceea, ci-i zise împăratului: 

— Dacă m-ai chemat aci, hai să ne batem, să ne ştim odată răfuiți, să 
nu ne tot temem unul de altul. Auzind împăratul vorbele acestea, se mînie 
foc şi-i porunci să iasă afară la cîmp şi comandă cătanele să iasă şi ele în 
cîmp şi să-l împuşte. Pînă se puneau cătanele împăratului în rînd de bătaie, 
Trifon sta de-o parte fălos şi rîdea de ei; iar cînd le comandă împăratul să 
puşte... atunci îşi luă Trifon pălăria din cap şi toți amorțiră ca morții, afară 
de împăratul, că aşa vruse Trifon. 

Să fi văzut acum pe împăratul cum plîngea, căci ştia că fără cătane şi 
el e pierit, îi zise dar lui Trifon: 

— Să te lupți tu luptă dreaptă cu cătanele mele, nu să le omori tu iar 
aşa cu vorba. 

— Bucuros, zise Trifon, iată ți le scol îndată, apoi să vezi ce-o mai fi, 
şi Trifon pocni odată cu zbiciul în cătanele împăratului de toate se sculară, 
dar cum înviară, cum o tuliră la fugă de frica lui Trifon. Dar împăratul le 
porunceşte să stea-n loc şi stau cătanele să ţină luptă dreaptă cu Trifon, iar 
Trifon aruncă desagii jos şi se făcură cătane cîtă frunză şi iarbă şi văzînd 
împăratul şi una ca asta, i se făcu părul măciucă-n vîrful capului şi începu a 
plînge şi-a zice: 

— Vino, Trifoane să-ţi dau avere, că văd că eşti mai tare decît mine, 
numai lasă-mă-n pace; dacă vrei îți dau şi jumătate împărăția, numai pace 
să am din partea ta. Dar Trifon răspunse: 

— Din partea mea pace poţi avea, că nu rîvnesc la calicia ta, ca totuşi 
să nu zici că sînt mînios, iată primesc o căruţă cu doi cai ş-un car cu doi 
boi. Şi i-a dat împăratul şi s-a dus Trifon de a dat carul cu boii la muierea 
lui, iar cu căruţa umblă în lume-n sus şi-n jos, mai tînăr şi mai frumos decît 
fusese pîn-atunci. 


Scrisă în comuna Pănade, lîngă Tîrnava Mică în 
Ardeal. 

AFLATUL 


În vremurile cele bătrîne, cînd umblau ursitoarele-n lume printre 
oameni şi le urseau soarta pe viaţa-ntreagă, de la leagăn şi pînă la mormânt, 
în acele vremi a avut loc întîmplarea ce voiesc a vi-o povesti; fiți deci cu 
luare-aminte, dragii mei, că nu vă spun acum nici o poveste cu zmei şi 
balauri, nici cu împărați şi cu crai, nici cu alte năluciri ca de altădată, ci vă 
spun o drăguță de poveste cum o auzii la desfăcutu de cucuruz de la 
George Găureanul, de la şchiopul din Sîncel, colo lîngă Blaj, în Ardeal. 

Zice că o dată, cam de mult de bună seamă, pe cînd nu erau pe la noi 
căi ferate, mergea un boier mare acasă pe jos, cine ştie de unde. Destul că-l 
prinde pe boier ploaia şi se face tină pînă în glezne, de abia mai putea păşi. 
Ba dă Dumnezeu de vine şi drăguţa de noapte şi el tot nu mai soseşte 
acasă, ba nici de sat nu se apropia. Colo pe la cina cea bună nimereşte însă 
într-un sat. Acum începuse a răsufla mai uşor văzîndu-se-n sat şi începu a 
bate pe la uşile oamenilor să-l lase de mas. Dar gîndeai că-i făcătură: unul 
nu-i răspundea, altul nu voia să-l lase, al treilea avea bolnavi în casă, la al 
patrulea plîngeau copiii, al cincilea avea chiar mort şi nimeni nu voieşte a 
lăsa pe boier de mas. Tot bătînd la uşi şi la fereşti şi, lătrat de cei cîni, 
părîndă satul întreg; numai o căsuţă se mai vedea în capul satului, la care să 
nu-şi fi cercat norocul. Merse şi acolo pînă la fereastră, de unde văzu 
licărind o rază slabă în vatra focului şi-un bărbat stînd lîngă foc, iar lîngă 
pat o muiere bătrînă. După ce se uită oleacă pe fereastră strigă: 

— Dormi, bade? 

— Ba nu, dar de ce? 

— Să faci bine să mă laşi de mas, că plouă de cură afară şi bate vînt şi 
e-ntunerec de nu-ți vezi nuna, încît nu-i modru să mai pot merge pînă se 
lumină de ziuă şi cîtu-i satul de mare m-am rugat la toți oamenii să mă lase 
de mas, dar nici unul n-a voit: fii bun lasă-mă dumneata. 

— Bucuros te-am lăsa, îi zise stăpînul casei, dar vezi că muierea mi se 
trudeşte cu durerile naşterii, moaşa e acolo, de-aseară de pe la vecerne se 
tot trudeşte şi nu poate să nască, ni-i oare cumva să lăsăm om străin în casă 
chiar cînd avem o astfel de întîmplare. 

— Da fie, nu mă alunga de la casă-n cap de noapte, că, zău, mi-i 
groază să ies afară şi nici la un om nu văzui lumină; stau într-un unghiu 
oriunde, fie batăr şi în tindă. 

Atunci moaşa ţipă de bucurie: Multam Doamne! şi muierea din pat 
oftează o dată şi-ncetează de a mai geme. Toate se schimbară spre bucurie. 

Născuse muierea un fecioraş frumos şi sănătos de pare că să te tot uiţi 
la el. Peste o jumătate de ceas lumina se stinse; căsenii, obosiţi fiind de 
priveghere, toți se aşează care pe unde pot şi adorm ca duşi din lume. 
Boierul fu culcat pe o laviţă la fundul casei sub fereastră. Cîntatul 
cocoşului de miezul nopții nu-l auzise nimeni din căseni, afară de boierul, 
care singur nu dormea-n toată casa. Cînd încetă cocoşul cu cîntatul, vin 
ursitoarele la fereastră şi încep a ursi. Una zice: „Prin multe necazuri va 
trece acest copil, dar bine va ajunge cu vremea”; alta zice: „Voinic şi 
frumos se va face şi foarte cuminte, dar şi norocul i se arată”; a treia 
ursitoare zice: „Şi va moşteni toată averea boierului, ce azi e în casa 
aceasta”. 

După vorbele acestea ursitoarele se cam mai duc şi boierul rămase cam 
supărat, văzînd ce-i cobiră ele. De unde să mai închidă ochii? Cît fu 
noaptea de mare nu dormi cît ai coace-un ou, ci se tot gîndea şi se 
răzeîndea, cum ar putea prăpădi copilul ce are să-i moştenească averea. De 
abia a aşteptat să se facă ziuă o dată. După ce se ridicară din aşternut, 
boierul începu: 

— Dragii mei, toată nopticica n-am dormit, tot m-am gîndit ce bine ar 
fi dacă mi-ați da voi mie copilaşul acesta, voi sînteți săraci şi tineri, puteți 
încă să mai aveți copii destui, dar eu sînt boier avut şi nu avui noroc de la 
Dumnezeu să am un copil. Eu l-aş ţinea şi l-aş creşte ca pe un cocon, dacă 
mi l-aţi da mie; ce ziceți? 

— Doamne fereşte-ne, boierule, ziseră bărbatul şi muierea cu un glas: 
doară n-am ajuns pînă într-atîta să ne dăm pruncuţul nostru cel dintii! Nu 
mai grăi de acestea, să te ţină Dumnezeu. 

— Ian staţi, oameni buni, zise boierul, nu trebuie să vorbim aşa, iată 
aci o sută de galbeni, da-ţi-mi copilul şi fie ai voştri. Zicînd boierul acestea, 
puse pe masă o sută de galbeni frumoşi şi sclipitori, de la soare pare că te- 
ai fi putut uita o ţiră, dar la ei ba. 

Văzînd oamenii noştri banii cei mulți şi frumoşi, de cari ei nu avuseră 
în viaţa lor, îşi gîndiră în capul lor, copii ne va mai da Dumnezeu, dar o 
sută de galbeni nu ştiu cînd vom mai vedea. Şi adunară banii şi dădură 
pruncuţul înfăşat boierului, care se cam duse cu el. 

— Multam, Doamne, zise boierul ieşind din casă, multam, Doamne, 
de-acum să-l văd cum o să-mi moștenească el averea mea! 

După ce ieşi din sat dete cătră casă prin o pădure a sa. În mijlocul 
pădurei puse pe bietul copilaş în scorbura unui lemn borțos şi se duse mai 

departe gîndind în inima sa cea neagră, că prin fapta asta va putea face de 
minciună pe ursitoare şi copilul murind în scorbură nu-i va moşteni averea. 
Dar Dumnezeu e părintele şi sprijinitorul celor fără de putere. Copilul 
neputincios trezindu-se din somn, începu a zbiera cît bietul putu de tare. 
Un cioban al boierului chiar trecea pe-acolo înaintea turmei şi auzind plîns 
de copil din scorbură, zise către fiul său, ce era îndărătul turmei: 

— Mă băiete, ian ascultă şi tu, pare că aud ceva glas înăduşit, ca şi 
cum ar fi plîns de copil mic, ascultă şi tu c-auzi mai bine. 

— Dar lasă, tată, zise copilul, o fi „Doamne apără” să nu ne trecem 
vremea căutîndu-l, mai bine să ne facem cruce şi să zicem: feri-ne 
Doamne! 

— Aşa ar fi să fie, dar mie nu-mi stă bună, parcă mi-ar fi păcat, să nu 
văd că cine plînge, de o fi „Ucigă-l toaca”, ne facem cruce şi-l închinăm în 
stani şi bolovanu: de-i suflet de om, vedem să-l scăpăm de pieire. Şi- 
ncepură amîndoi, tata şi feciorul a-şi face cruce şi a-l căuta zicînd „Tatăl 
nostru”. Dar nu căutară mult, căci îndată ce se apropiară de borta arborelui, 
auziră mai lămurit şi scoțîndu-l, văzură că de bună seamă e copil mic, care 
crezură că atare blăstămată l-a aruncat, ori poate vreo muiere prăpădită, ca 
să scape de el. 

— Multam, Doamne, ziseră atunci amîndoi, că ne-ai adus pe această 
cale, de putem mîntui cap de om. Să-l luăm, dragul tatii, să-l luăm cu noi, e 
frumos, sănătos, înfăţişat bine, l-om boteza, că Dumnezeu ştie botezatu-i 
ori ba şi apoi l-om apleca la oi ca pe miei şi bun e Dumnezeu, o să ne fie de 
ajutorință de va trăi; de unde nu, fie voia Tatălui! Şi-şi făcură păcurarii 
cruce şi plecară la părău unde-l botezară şi-i puseră numele „Aflatul”. 

Şi creştea Aflatul ca din poveste de iute şi se-ntărea şi era din ce în ce 
mai mare şi mai frumos, hrănit cu laptele de oaie şi legănat într-un leagăn 
de cetină. larna, vara era cu ciobanii, la ei se deştepta, pe ei începu a-i 
cunoaşte, în munţi se deprinse a umbla în picioare, jucîndu-se cu micii şi 
cu iezii; de la mierlă învăţă a cînta cu gura, fluieră îi făcuse nenea Pahon, 
iar în frunză-l învăţă a zice moş Gligor. Aflatul creştea ca din apă şi nu se 
scobora din munţi de la turmă nicicînd. Cînd era cam de douăzeci de ani, 
vine boierul la stînă să-şi vază turma. El nici nu ştia de Aflatul ciobanilor. 
Dar cînd îl văzu întrebă pe moş Gligor: 

— Moşule, al cui e feciorandul acesta? 

— Al nostru, boierule, e al nostru şi al lui Dumnezeu sfîntul. 

— Cum al vostru? Eu ştiam că tu ai numai pe Pahon, iar Pahon nu e 
însurat, cum zici că e al vostru? 

— D-apoi iac-aşa, boier dumneata, l-am aflat acum vreo douăzeci de 

ani într-o scorbură în pădurea cutare şi fiindu-ne milă de el, l-am crescut şi- 
acum de cînd a apucat măricel ni-e de mare trebuinţă la turmă; el cu Pahon 
umblă la oi şi eu rămîn la stînă de fac caşul şi de-ale mîncării pînă vine 
vremea mulsului. 

Cînd auzi boierul una ca asta, îi trecu un fior rece prin sîn ca un şarpe. 
Dar peste puţin îşi reveni iar în fire şi zise către moş Gligor: 

— Ştii ce, moş Gligor, să-mi dai tu mie pe Aflatul, să-l ţin la curtea 
mea, că nu capăt argat cu credinţă; el ştiu că-mi va fi cu credință, voi l-ați 
crescut în frica lui Dumnezeu şi ştiu că nu m-a fura. 

— O Doamne, boierule, dar cum să facem noi una ca asta, că doară de 
aceea ne-am trudit de l-am făcut mare, ca să ne fie de ajutorință; nu-l 
putem da, boier dumneata, nu, nicidecum. 

— Mă, moş Gligor, ştiţi bine că vi-l pot lua şi cu puterea, dar nu 
voiesc, ci uite aci ai o sută de galbeni, pune banii bine şi mi-l lasă mie 
argat, adică slugă precum se zice. 

Moş Gligor, care nu avusese-n viaţa lui nici un galben, dar o sută nici 
văzuse cîndva, lăcomi la suta de galbeni şi primind-o zice: 

— Apoi hai, de, fie, ci m-i că nu va vrea să meargă, iar eu ferească-mă 
Dumnezeu să-l fac cu puterea să se ducă. 

— Nu aşa moş Gligor: îl vom trimite c-o carte pînă la cucoana mea, la 
boierița, şi-apoi dumneaei îl va lua cu buna cum ştiu muierile şi el nici că 
se va mai gîndi la voi şi la turmă. 

Învoiala fu făcută. Pahon şi Aflatul nu ştiuseră nimic de unealta 
boierului cu moş Gligor. Boierul scrise o carte pe o foaie de hîrtie, o 
împătură în patru şi-o dete lui moş Gligor, să o dea lui Aflatul, iar acela s-o 
ducă la cucoana boierului acasă. 

— Mă Aflatule, strigă moş Gligor, mă, ian hai încoace. Şi după ce se 
apropie feciorul de ei îi dădu petecul de hîrtie scris pe de-o parte şi- 
mpăturat, zicîndu-i: 

— Să mergi cu aceasta la cucoana boiereasă, la curte, boierul nu 
merge acasă vreo săptămînă, iar tu să stai acolo pînă se va reîntoarce 
boierul şi după ce dumnealui va sosi acasă, iar te va slobozi şi vei veni la 
oi; înțelesu-m-ai? 

— Înţeles, moş Gligor; ci mă rog de iertare, să meargă nenea Pahon, 
că eu nu am fost nicicînd în sat între oameni, nici nu ştiu unde să duc 
cartea, nicicum să vorbesc cu cucoana, îți spun drept, că eu de voie nu 
merg, fără silit doar. 

Moş Gligor scăpă o lacrimă, dar simțind, că-l arde pe obrazi se-nturnă 
într-o parte de-o şterse şi-apoi zise: 

— Du-te tu, dragul moşului, du-te, nu trebuie să ne arătăm 
împotrivnici boierului, că iacă la turma domniei-sale trăim şi-n locurile 
dumisale; apoi doară o săptămînă, două, nu-i un cap de lume, pînă va veni 
boierul, ci tu fii cuminte şi credincios jupînesei boieriţe. 

Cu aceste vorbe trimiseră pe Aflatul spre sat, arătîndu-i de departe la 
poalele muntelui un turn acoperit cu pleu şi spunîndu-i că acela e al 
bisericii, iar lîngă biserică sînt casele boierului, singure cu două rînduri de 
ferestri în tot satul, să întrebe numai de curţile boierului, că oricine i le va 
arăta, nefiind alţi boieri în tot satul, apoi cartea să o dea jupînesei. 

S-a dus. 

Boierul îşi căută de cale zicînd un: „multam, Doamne”, şi gîndind în 
mintea iui: „acum tot nu scapă”. Moş Gligor încă zise un „mulțam 
Doamne” şi arătă lui Pahon galbenii, care văzînd atîta aur deodată, mai că 
înlemni şi nici cuteză a întreba pe bătrînul: de unde-s galbenii, dar nici nu-i 
plesni prin minte, că doar aceia ar fi prețul Aflatului. La plecare Aflatul îşi 
ridică căciula de pe cap, făcu trei sfinte cruci şi zise de trei ori: „Doamne 
ajută”! aşa era învăţat de moş Gligor. 

Şi merse Aflatul, şi merse, dar merse voiniceşte pe colnic în jos şi 
colea cînd arde soarele mai tare, dete de o fîntînă sub un fag mare. „Aci o 
să poposesc una”, zise Aflatul şi se puse la umbra fagului şi beu o dată apă 
păcurăreşte, se trînti a lene pe spate şi aruncînd căciula cît colo cu carte cu 
tot, scoase fluierul şi-ncepu a trage un cîntec, de mierlele stau pe cloambele 
fagului ca mute şi-l ascultau, parcă ar fi vrut să-nveţe şi ele a cînta ca el. 
Tot zise, tot zise, din fluier şi deodată-i căzu fluierul din mîini, adormi. 

Pe-atunci umbla Dumnezeu cu Sfîntul Petru pe pămînt. Chiar ajung la 
fîntîna aceea şi beură apă şi ei, ca drumarii, cînd sînt obosiţi de cale. 
Sfîntul Petru vru să trezească pe Aflatul, dar Dumnezeu zise: 

— Lasă-l să se odihnească, că e obosit sărmanul; vezi ce bine-i cade 
somnul. Apoi luă cartea de lîngă căciulă şi ceti: „Dumneata, jupîneasa mea, 
să ştii că flăcăul, ce aduce cartea aceasta, se cheamă Aflatul, şi eu doresc şi 
poruncesc, ca-ndată ce ajunge acasă, să-l mîni în pivniță după ceva, iar 
tiganul nostru să fie ascuns după uşa pivniţii şi cum ce va vedea că intră 
acolo Aflatul, să-i taie capul. Dacă nu vei face, cum îţi poruncesc eu, să nu 
mă aştepţi acasă, fără să mergi cît te vor duce doi ochi. Peste o săptămînă şi 
eu merg acasă. 

Nime, afară de ţiganul nostru, nu are să ştie de tot lucrul”. Aci era apoi 
iscălitura boierului. 

Dacă văzu Dumnezeu ce-i scris în carte, zise lui Sfîntul Petru: 

— Vezi, prietene, boierii şi-mpotriva ursitoarelor vor să se pună, dar 

una ca asta tot n-a fi. Apoi scrise sfinția-sa altă carte, chiar ca aceea de 
mare şi o puse lîngă căciula Aflatului, iar cartea boierului o puse în 
buzunar şi se cam mai duseră. 

De la o vreme, colea după ce se sătură de somn, se sculă şi Aflatul, 
fără să ştie că doară cineva a mai fost pe-acolo şi puse fluiera după şerpar, 
căciula pe ceafă, cartea într-o mînă şi bîta într-alta şi hai către sat. Era pe la 
ojină, cînd ajunse la curtea boierească şi dete jupînesei cartea. Aceea 
cunoscu scrisoarea că-i a boierului, apoi chemînd pe Aflatul în casă, unde 
era şi Săftica, cuconiţa boierului, şi singura lui fată, ceti cu glas înalt: „Să 
ştii că flăcăul care aduce cartea asta se cheamă Aflatul, e din neam mare şi 
voiesc să poruncesc ca îndată ce va sosi cartea la mîna ta, tu să chemi 
preotul satului şi să-i spui să-l cunune cu coconiţa noastră Săftica. Asta e 
dorinţa şi porunca mea şi dacă nu o vei împlini, să mergi cît te vor duce doi 
ochi, să nu te aflu acasă. Eu voi sosi acasă peste vreo săptămînă”. Aci apoi 
era iscălitura boierului. 

— Aţi auzit, dragii mei, ce poruncește soțul meu, boierul? 

— Auzit mamă, răspunse Săftica, şi nu se sătura destul uitîndu-se la 
frumosul şi voinicul flăcău. 

— Auzit, cocoană, răspunse Aflatul, uitîndu-se cu nişte ochi mari la 
gingaşa şi frumoasa cuconiță, cît gîndeai să o mînce cu ochii. Îndată fu 
îmbrăcat boiereşte, preotul veni şi-i cunună, şi satul întreg era la nunta 
coconiţei cu a boieraşului Aflatul. Nici dragoste ca la cei doi miri nu se 
prea vedea, decît arareori. Ei erau fericiţi; Săftica mulțămea lui Dumnezeu 
că i-a trimis un bărbat voinic şi frumos şi înțelept; dar şi Aflatul mulțămea 
lui Dumnezeu că i-a trimis pe acel boier de cinste-n cale. 

La săptămînă veni boierul acasă şi află pe jupîneasa lui în genunchi 
mulțămind lui Dumnezeu de fericirea fiicei sale, iar pe Aflatul cu Săftica 
umblînd şi jucîndu-se ca copiii prin grădină printre flori. 

— Ce ai, nevastă? întrebă boierul intrînd în casă. 

— Dar ce să am, mulțămesc lui Dumnezeu, că ne-a dat un ginere 
vrednic de casa noastră. 

— Ce ginere? întreabă boierul. 

— Dar ce ginere, pe acela pe care mi l-ai trimis tu azi e săptămînă! 

— Tu muiere, tu nu ai făcut ce-am poruncit în scrisoare; ian adu 
scrisoarea! 

— Cum să nu? zise jupîneasa dîndu-i scrisoarea. Boierul cum ceti 
scrisoarea crîşni din dinţi, dar deodată-şi veni în fire şi zise: 

— Îmi place, bine-i că s-a întîmplat. 

În deseară începu a se înnora. Boierul merse pînă la vie şi zise 

vinţelerului: 

— Mă, strugurii şi piersicele sînt bune de mîncare, am înţeles că le 
cam fură, tu nu grijeşti bine. lată-ţi spun, vai de pielea ta dacă voi afla, că 
nu păzeşti cum se cade. Ai să puşti pe oricine ar veni noaptea-n vie, nu-i 
iertat să dai la nime pardon; priceputu-m-a1? lar dacă-i putea puşca numai 
un mişel de hoţ, ai cinci galbeni de la mine, m-ai priceput? 

— Priceput, boierule. 

Colea pe la cină începu a ploa, de nu altmintrelea, fără gîndeai, că o să 
piară lumea, fulgera şi bubuia de se clătinau oalele-n cui. După cină zise 
boierul: 

— Doamne cum aş mai mînca vre-o doi struguri buni, proaspeţi, cînd 
s-ar afla un voinic, să-mi aducă o corfiță. 

— Aci sînt eu, tată, zise Aflatul, şi luă o corfiță şi du-te pe uşă afară, 
muierile nici nu prinseră de veste pînă era şi dus. 

— Doamne, Doamne, zise Săftica, n-ai putut trimite un argat, de chiar 
pe el l-ai aflat să meargă pe o vreme ca asta? 

— Doar aşa, întregi cocoana. 

— Ian tăceți, zise boierul, doar ați văzut, că el numai de drag a mers, 
ştiu că nu l-am trimis eu; apoi doară e voinic nu tîndală. În gînd însă zise: 

— Doamne, multam, acum ştiu că nu scapă nepuşcat, şi tot rămîn şi 
ursitoarele o dată de minciună, că nu va moşteni averea mea, ce nici să nu-i 
ajute Dumnezeu. Dar atunci uşa se deschide şi Aflatul intră cu corfiță plină 
de struguri frumoşi şi buni. 

— Nu v-am spus? zise boierul, nu v-am spus că-i voinic, nu-i tîndală?! 
Dar în gînd nu se putea împăca cum de-a scăpat nepuşcat. Într-aceea mai 
stete ploaia şi boierul ieşi fără veste afară şi hai la vie, să pedepsească pe 
vinţeler. Cînd dă să intre-n poala viei... puff!! o pocnitură de puşcă şi 
boierul se răstoarnă răcnind ca un bou. Apoi vine vinţelerul să vadă cine e, 
şi se îngrozeşte văzînd că e chiar boierul! 

— Nu te speria, nu-i nimic, zise boierul, bag seamă asta aşa a fost să 
se întîmple, du-mă acasă la ai mei. 

Mai trăi boierul pînă către miezul nopții, apoi muri, dar pînă nu închise 
ochii, zise: 

— Împotriva ursitoarelor să nu se pună om pămîntean, fie chiar şi 
boier, iată eu m-am pus, dar mi-am pus capul! 

Aflatul şi Săftica moşteniră averea şi boieria şi de n-au murit şi astăzi 
mai trăiesc. 

DREPTATEA ŞI STRÎMBĂTATEA 


Un om mergea la tîrg, vezi cum merg oamenii cu doi boi, ca să-i vînză. 
Cum mergea-n urma lui Surilă şi Bourean cu bita-n mînă, cu traista-n spate 
şi cu gîndul la bănişorii ce o să-i capete pentru boi, îl ajunge-un alt om, 
care însă nu mîna nimic la tîrg, dar avea o bită chiar mai mare decît a celui 
cu boii. 

— Bun ajunsul, vere! 

— Bună să-ți fie inima! 

— De mult tot dau să te-ajung, că spunîndu-ţi cea dreaptă, nu mi-e- 
ndemînă a merge singur fără pic de vorbă ca un mut, apoi tîrgarii vor fi- 
ndărăpt tare, că nu văzui suflet de om afară de domnia-ta. 

— D-apoi ce mai ştii, poate să fi trecut unii chiar de astă-noapte; dacă 
sîntem în lături de la drumul țării, nu mai auzim nici nu mai vedem toate 
celea. 

Apoi începură a vorbi, unul una, altul alta, pînă odată zise cel numai 
cu bita: 

— Mă vere, te-o fi durînd umărul de traista cu merinde şi de desaga cu 
fin, mai dă-mi-le să le duc şi eu, că şi aşa nu am nimic de dus. 

— Ba că nu te osteni pentru mine; drept că-s cam grele, dar s-or uşura 
ele, că mai încolo vom poposi şi noi şi boii. 

Mai o vorbă, mai alta, unul ca să-i ajute, celălalt ca să nu se 
ostenească, pînă-n urma urmelor zice omul cel cu boii şi cu traista: 

— Apoi dară mai du-le şi dumneata vere, şi unde vom poposi vei 
mînca şi dumneata cu mine, că şi aşa văd că n-ai traistă. 

Cînd stau să poposească de prînz, zice omul cel cu boii cătră cel cu 
bîta, care acuma avea şi traista. 

— Scoate, vere, din traista aceea ceva, să vedem, ce mi-a pus boreasa 
de merinde. 

Cela însă tace. 

— Adu traista-ncoace sa prînzim! 

Dar cela-i răspunde: 

— Scot eu bucuros merindea din traistă, şi-ţi dau şi ţie de mă laşi să-ți 
scot un ochi. 

— Dar du-te, doamne iartă-mă, că acum era să zic — du-te să nu te 
spurc; nu ţi-e ruşine a vorbi comedii de acelea? Adu traista! 

— Adecă pe calea asta chiar nu-i mînca, precum văd eu; de altcum ţie 
poate că nici nu ţi-e foame. 

— Ştii ce? du-te-n păcate cu glumele tale şi adă traista să scot 
merindea, că şi ţie-ți dau nu mă ținea atîta, să mâncăm ce-om mînca şi să 
ne vedem de cale. 

— Eu o să mînc, bine zici tu, dar ţie nu-ţi dau să văd că te chiar 
stropşeşte, de nu mă laşi să-ți scot un ochi. 

Şi golanul naibei scoate din traistă ceva-nvăluit într-o merindare albă 
ca ometul şi pe la capete cu vriste roşii şi vinete de arnici. 

— Dar nu te temi de Dumnezeu a vorbi d-acelea, au ţie ţi-a pus mama 
mea merindea? Ori adusu-o-ai de la tine de-acasă? Dar chiar a ta să fie, 
putere-ai tu lăsa pe cineva flămînd, fără a-i da o bucătură pînă-1 vei scoate 
un ochi? 

Dar golanul naibei, care-ndopa la merindea celuia, dete din umeri şi 
zise rîzînd: 

— Dacă vreai — bine; dacă nu — rabdă! 

Ştiut lucru este că foamea-i mare doamnă, nu o poţi alunga cu 
minciuna, nici cu nădejdea, că atunci sau atunci vei mînca şi nici cu 
aducerea aminte, că atunci sau atunci ai mîncat, fără de vrei a o alunga 
trebuie să mînci îndată; apoi văzînd pe altul mîncînd parcă mai tare 
flămînzeşti şi din ce erai flămînd. Aşa era şi omul nostru. „Flămînd e rău, 
dar fără un ochi încă nu e bine; de nu-mi dă să mînc, cine ştie ajunge-ne 
cineva să-mi facă dreptate, ori ba, dar eu pot foarte bine să slăbesc de 
foame, încît să cad Jos şi-n urmă hoţul mă lasă-n drum şi merge cu merinde 
şi cu boi cu tot; oare să-l cerc, doară nu va fi el chiar al zmăului?!” Apoi 
zice golanului: 

— ŞI zău tu nu glumeşti? 

— Dar glumeşte ruşinea, vezi tu că eu mănînc; de vreai să mînci şi tu, 
hai, nu te gîndi toată ziua, lasă-mă să-ţi scot un ochi şi capeţi de prînz. 

— Apoi hai de, mai văzut-am eu oameni numai cu cîte-un ochi şi 
trăiesc ca şi alții cu doi, să văd ce a mai fi din omenia ta! 

Şi golanul îi scoate frumuşel un ochi, apoi îi dă de prînz şi încă cu 
subțirele. 

Tîrgul era foarte departe, cale de-o zi şi jumătate. Mai merg oamenii 
noştri cît merg pînă colea cătră amiezi, atunci mai lăsară boii să pască pe- 
un şanţ şi ei se pun la umbra unui pom, că era căldură mare şi năbuşală 
cumplită. Omul cel c-un ochi zice golanului cu traista, să scoată din ea să 
mînce şi acela şi scoate, ce-i drept, dar nu dă ăstuia nici un miez baremi. 

— Dar dă-mi şi mie, ce-ndopi numai singur, că parcă a mea era traista 

şi merindea — zice omul cel c-un ochi. Dar golanul îi răspunde bătîndu-şi 
joc de el: 

— Bucuros, ci mai aşteaptă, că numai înainte mîncaşi, apoi pe tine 
toată mîncarea te costă un ochi, mai ieftină nu ţi-o pot vinde şi ochi nu mai 
ai decît unul! 

— Ba mai du-te şi dracului, tu n-ai frică de Dumnezeu, n-ai ruşine de 
lume, ce om eşti tu? 

— Cum mă vezi; acum ştiu, că nu-i mînca, că-ți pare rău după ochi, ci 
veni-va vremea, de tu vei zice să ţi-l scot, numai să-ți dau o coajă de pîne. 

Atiîta le-a fost toată vorba. Bietul om se căia că a dat traista din spate, 
se căia că a prins vorbă cu coldanul acel mişel, ba blăstăma în gîndul său şi 
ceasul în care plecase din casă, dar erau toate prea tîrziu; apoi gîndeai că-i 
făcătură, nici pe drum nu mai umblau oameni ca altădată, drept că şi era 
vremea fînului şi astfel bunul om trebuia, vrînd, nevrînd să meargă-n 
ortăcie cu golanul, care nici nu voia altcum a se lăsa de el, după ce se 
legase ca scaiul de oaie. Aşa pate omul cîteodată în lumea asta, dacă-i 
scoate Dumnezeu în cale pe omul dracului! 

— Vai, bată-te Dumnezeu, holă spurcată şi latină rea; pentru merindea 
mea vreai tu să mă laşi orb de tot, nu-i destul că mi-ai scos astă dimineaţă 
un ochi, mai vreai să mi-l scoţi şi pe cesta ce bietul mai am?! nu te temi că 
te va prăbuşi Dumnezeu într-o clipită? 

— De vrei, vrei, de nu, nu te silesc. Dar foamea-i poamă rea; nu mai 
putea bietul om de foame; îi corăiau maţele de gîndeai că n-a mâncat d-o 
săptămînă; săracul, foalele lui, acela de bună seamă va fi gîndit atunci că i 
s-a spînzurat gura. Zice deci sărăntocului: 

— Tot atîta mi-e, scoate-mi şi celălalt ochi, numai dă-mi să mai 
mănînc odată cum se cade, apoi nu-mi pasă, mă şi omoară cu o cale. 

Şi sărăntocul dracului nu glumi, îndată-i scoase şi celălalt ochi, apoi îi 
dete puţină merinde şi-l lăsă să o mănînce, după ce-l duse sub o cruce 
mare, ce era lîngă drum. 

Hoţul de golan merse apoi cu boii şi cu merindea omului încătrău îl 
trase firea lui cea blăstămată; iar bietul orb sta răzimat de cruce şi se 
gîndea-n capul său: Doamne, Dumnezeu meu, prin multe trebuie să mai 
treacă omul trăind în lumea asta blăstămată; cu multe feluri de oameni 
trebuie să se întâlnească, multe trebuie să mai pătimească. Astă-dimineaţă 
eram sănătos ca mărul, plecai din casa mea, de la mama mea şi de la fraţii 
mei, eram avut, şi mai că nici de tine nu mă gîndeam tare, fără din obicei, 
îmi făcui sfînta cruce; bag seamă pentru păcatele mele-mi scoseşi în cale 
pe Doamne apără, care-mi mîncă merindea, îmi scoase ochii şi mă puse 


75 


unde sînt, după ce se depărtă cu boii mei. 

Într-acestea parcă auzi ceva vijiind în aer şi i se păru ca şi cînd s-ar fi 
lăsat ceva pe cruce. Era noaptea tîrziu, cel puţin lui aşa i se părea, deoarece 
nu vedea chiar nimic — neavînd ochi — apoi nici nu-l mai ardea soarele de 
mult, semn că de mult sfințise, simţea deci bine răcoreala, dar cerul cel 
senin nu-l vedea. Deodată aude un glas de pe cruce: 

— Dar unde aţi mai fost, fraţilor, de cînd nu ne-am mai văzut şi ce-aţi 
auzit prin cea lume mare? 

Atunci un alt glas răspunde: „Am umblat, fraţilor, cătră răsărit şi-am 
ascultat pe-un sihastru cetind într-o carte: „de-ar şti orbii cum nu ştiu, să se 
spele cu roua, care cade din cer, îndată ar vedea”, dar voi pe unde-aţi 
umblat şi ce-aţi auzit?” 

Atunci alt glas răspundea: „Eu am fost cătră ameazăzi şi o zînă din 
mare cînta că-n cutare sat este un popă şi popa acela are o fată atît de 
frumoasă, cum nu mai este alta-n lume, dar e bolnavă de-o grămadă de 
vreme, încît nici înturna de pe-o lăture pe alta nu se poate, de nu vor 
înturna-o alţii cu lepedeul şi din boala aceea grea cu greu s-a vindeca, căci 
a scăpat la Sfintele Paşti o sfărimitură de pască jos şi aceea a apucat-o o 
broască şi s-a ascuns cu ea sub pristol. Dar un om totuşi o poate vindeca, 
acela adecă, care va scoate broasca de sub pristol, va crepa-o-n două şi va 
scoate sfărimitură de pască din ea şi dînd-o fetei să o mănînce, aceea va fi 
sănătoasă; dar tu frate unde-ai fost şi ce-ai văzut pe unde-ai umblat?” Al 
treilea glas răspunde: „Eu am fost cătră apus şi o babă meşteră o auzii 
povestindu-i altei babe că-n cutare sat, înainte cu şapte ani, era numai o 
fintînă, dar era atîta apă-n ea, încît se sătura satul întreg cu toate 
dobitoacele şi oamenii şi mai curgea din fîntînă de se făcea părău mare. 
Acuşi şapte ani a fătat iapa popii un mînz, dar mînzul e şolomănar şi cum 
s-o ivit el pe lume, în satul unde s-a ivit şi unde trăieşte au secat de tot 
izvoarele. De-atunci în zadar mai cearcă bieţii oameni din satul acela şi mai 
fac la fîntîni, mai la fiecare casă e fîntînă, dar numai atîta ţine apa-n ele — 
cît țin şi ploile, cum dă ceva şi secetă, îndată seacă toate izvoarele. Bieţii 
oameni stau să pustiască satul din lipsa apei şi n-or avea apă-n fintînă, pînă 
nu s-ar afla cineva, care să se suie pe cal şi cît va sta popa într-o duminecă- 
n biserică, atîta să tot încungiure, în fuga cea mai mare, satul cu el; cînd 
vor trage clopotele de ieşit din biserică calul va fi tot plin de spume şi va 
cădea jos ca mort, dar nu va muri, numai cît îi va ieşi puterea cea 
năzdrăvană de solomonar şi de loc vor începe izvoarele a slobozi apă-n 
fîntîni”. 

După ce se gătară şi vorbele acestea, iar 1 se păru orbului c-aude ceva 

vîjîind în aer şi zbrr! cele trei pasări năzdrăvane, cari fură pe cruce, şi cari 
vorbiră precum v-am spus, îşi luară zborul în trei părți, iar bietul orb tresări 
de sub cruce ca şi cînd l-ar fi trezit cineva din somn, cînd visa mai dulce. 

După aceea-ncepură a-i veni-n minte una cîte una vorbele păsărilor 
măiestre şi-ncepu a vrăji cu mînile pe jos pe iarbă, ca să i se ude de rouă şi 
să dea cu ea la ochi. Cum dete cu rouă pe la ochi întîia oară începu a vedea 
ca printr-o sită deasă, dacă se mai spăla a doua şi a treia oară, văzu tot mai 
bine şi mai bine, pînă-n urmă văzu cum se cade. Atunci căzu bietul om cu 
faţa la pămînt şi nu ştia ce să crează: minunea că din orb s-a făcut cu ochi 
sănătoşi, ori că doară visează. După ce se convinse că nu e vis, începu a 
plînge de bucurie şi-a zice mulțămind lui Dumnezeu: „Multam Doamne, 
multam Doamne, acum văd că mare este puterea ta!” 

După aceea merse încătrău îşi chibzuia el că e satul cel cu fata popii 
cea bolnavă şi fîntînile seci. Ajunse, cînd intrau oamenii-n biserică. Intră la 
popa, întrebă de servitori, că unde e calul popii cel scump şi după ce-l 
scoase din grajd se pune pe el şi hi! cît făcu preotul slujbă-n biserică, el tot 
înconjură satul în fuga mare, călare pe cal şi cînd clopoţau de ieşit din 
biserică, calul era tot alb de spume, gîndeai că-i săpunit cu săpunele, aşa 
era de asudat, atunci se lăsă jos ca mort. Nu muri însă, numai îşi pierdu 
puterea cea năzdrăvană şi izvoarele numaidecît începură a slobozi apă. 

Acum merge omul la biserică, de unde chiar atunci ieşeau oamenii. 
Intră la preotul în altar şi-i zise: 

— Sfinţia-ta, să fii cu iertăciune, să cutez a te opri chiar cînd voieşti a 
ieşi din biserică, ci auzii, că ai o fată bolnavă şi deci venii, ca să-i căutăm 
leacul, chiar aci sub pristol, că e păcat de moarte să chinuie biata fetiță 
atita. 

Preotul fireşte că se-nvoieşte prea bucuros şi numaideciît scot de sub 
pristol o trăsnită de broască, mare rîioasă, o taie în două şi află-n ea sfărîmă 
— tura de pască. O iau şi cum o duc fetei, nici să-i iai durerea cu mîna, nu s- 
ar fi putut însănătoşa mai curînd. Dar minunea era şi mai mare! Cînd 
merseră oamenii de-acasă la sfînta biserică, era mare lipsă de apă, în tot 
satul nu era apă mai în nici o fîntînă, decît numai mocirlă rea şi puturoasă 
ŞI şi de-aceea numai puțină pe fundul fîntînilor, cît timp au stătut în 
beserică nu a ploat, preotul încă nu a făcut în aceea duminică rugăciuni de 
ploaie, şi totuşi, cînd ieşeau oamenii din biserică, apa numai cît nu da afară 
din fîntîni. Mare minune era asta! Se pun oamenii a se sfătui ce poate fi? 

Atunci un bătrîn mai înţelept zise: 

— Dragii mei vecini şi prieteni, eu cred că omul acel strein, care a 
vindecat tot acum pe coconiţa domnului părinte, acela a adus ceva leac şi 

pentru izvoare; şi dacă va cunoaşte, că el ni-a făcut binele, haidaţi să-i dăm 
fiecare cîte-o holdă de arătură lucrată gata şi cîte-o vituţă, să-l facem bogat 
şi să nu mai meargă de la noi, că foarte mare bine ne-a făcut astăzi. Toţi 
oamenii se-nvoiesc după sfatul bătrînului şi şi merg cîţiva la părintele unde 
omul se ospăta cu toți căsenii popii de bucurie, că li s-a-nsănătoşat fata şi- 
ntreabă pe omul strein: 

— Dumneata ai făcut bunătatea asta cu noi? Iar el le răspunse ca la 
nişte oameni cinstiți: 

— Dragii mei, nu eu, ci bunul Dumnezeu s-a milostivit şi m-a trimis la 
voi, să alung şolomănarul de pe izvoarele fîntînilor voastre, dați deci laudă 
lui Dumnezeu, care şi-a adus aminte şi de voi. Dar oamenii bine văzură că 
el le făcu binele, după cum zicea şi el, cu ajutorul lui Dumnezeu, deci se 
hotărîră numaidecît, după cum îi sfătuise bătrînul şi-i deteră fiecare cîte-o 
holdă de arătură lucrată şi sămănată, numai s-o secere, alții-i deteră fînațe 
destule şi din vite, fiecare ce se-ndură: unul o vacă, altul un june, altul o 
iapă, al patrulea două-trei oi, astfel încît în cîteva ceasuri se făcu omul cel 
mai bogat în tot satul. Popa-i dete fata de muiere şi astfel se făcu om avut 
şi fericit şi mulțămea lui Dumnezeu pentru binele de care l-a-nvrednicit. 
Apoi şi trimite oameni în satul lui, să poftească pe mumă-sa şi pe frații mai 
mititei să vină spre a petrece cu el împreună în bogăţie, unde el le va fi 
sprijinul şi ajutorul, după cum le fusese şi-n satul lui. După ce-şi văzu şi 
mama şi fraţii aci, cîte cu ceva ce mai adusese şi ei, se credea omul cel mai 
fericit în sat şi mulțămea lui Dumnezeu ziua şi noaptea pentru binele cu 
care l-a-nvrednicit. Petrecu el mai multă vreme-n fericire, cînd odată se- 
nfiorează de ce vede: 

Potcaşul cel hoţ, care-l orbise, îi mîncase merindea şi-i furase boii, 
prăpăditul de sărăntoc vine la el şi ştiţi cu ce vorbe? Iată! Cum ce intră-n 
casă zice: 

— Vere, acum eşti avut şi fericit numai eu te cumpănii la asta, poftesc 
ca şi tu să-mi faci mie asemenea. 

Un alt om cum ce vedea pe hoţul, l-ar fi dat pe mîna judecătorilor să-l 
pedepsească, dar omul nostru nu făcu aşa, el îl îmbie să şadă, ba-l şi omeni 
cu mîncare şi beutură. După ce-l ospătă, cum se cade, apoi zise golanului: 

— Pentru Dumnezeu, ce vorbeşti? au nu ştii tu că eu şi pînă a nu ne 
cunoaşte aveam ce mînca şi ce mîna la tîrg; nu ştii, că tu m-ai înşelat de ți- 
am dat traista cu merindea numai că voiai să-mi ajuţi, că aşa ziceai tu, şi 
căci vedeam că tu n-ai o îmbucătură de merinde; ai uitat cum mi-ai scos 
ochii pentru merindea mea şi-n urmă m-ai părăsit să mă prăpădesc, după 
ce-mi luaşi şi boii; cum şi cutezi a mai veni la mine? Piei-mi din nainte! 

— Nu-mi pasă, zice golanul, hai şi tu colo în vîrful dealului la cruce 
şi-mi scoate ochii, apoi sîntem împăcaţi. 

Dar omul cel de omenie zise: 

— Vere, nu ți-aş scoate ochii, mai bine ți-aş da jumătate din averea 
mea, că eu ştiu cît e de rău orb; nu, eu niciodată nu m-oi încumeta a ti-i 
scoate. 

Potcaşul însă nu se-ndestuleşte, merge la judecătorie, mituieşte pe 
judecător din banii boilor celor furaţi şi pofteşte pe omul cel de omenie la 
lege. Judecătorul i-ascultă, nevoiaşul sta să-i scoată ochii-n deal la cruce, 
omul de omenie nu se-nvoia şi-n fine judecătorul, ca să fie pace, porunci 
unui țigan blăstămat să meargă cu el la crucea din deal şi de va cere şi- 
acolo, să-i scoată ochii, atunci să-i scoată şi să-l lase lîngă cruce. Aşa se 
întîmplă. Pe la cina cea bună tiganul scoase ochii blăstămatului de golan, la 
pofta şi după dorinţa lui, apoi îl lăsă singur sub cruce, vedeţi 
dumneavoastră, trăgînd nevoiaşul nădejde, că peste noapte şi-a recăpăta 
ochii şi cu ei dimpreună daruri minunate şi averi mari. 

Ce era însă să se întîmple? Cam pe la miezul nopţii auzi şi el ceva 
vîjeitură-n vînt şi-i se păru, că ceva s-a lăsat şi s-a aşezat pe cruce. Tot vine 
cîte-o mătăhuie, una după alta, vreme de-o jumătate de ceas şi se tot aşează 
pe cruce, de se clătina crucea cu ele. Erau vulturii năzdrăvani, mai morți de 
foame. Nevoiaşul de orb nu-i vedea, ci-i auzea bine, cînd se slobozeau pe 
cruce şi cînd începură a vorbi cu glas omenesc. Unul zicea: „Fraților, care 
pe unde-aţi umblat, de cînd ne-am despărțit şi ce-aţi văzut şi auzit, spuneți- 
vă fiecare pățăniile, că şi eu apoi vă spun ale mele”. Atunci alt glas se auzi 
răspunzîndu-i: „Bucuros, frate, dar mi se pare, că pe aci pe aproape este un 
om păcătos şi viclean, care ne spionează, haideţi să ne mîntuim de el, apoi 
ne mai putem sfătui. La vorbele acestea, nici din puşcă nu iese glonțul mai 
repede decum se repeziră vulturii asupra golanului de jos şi-l sfişiară cît ai 
bate-n pălmi şi-ntr-o minută-l şi mîncară, de nu rămase nimic din el. 

Aşa păţea pe acelea vremi toţi cari umblau cu nedreptatea, cu hoţia şi 
cu viclenia, iar oamenii de omenie — precum văzurăm. 

Ce s-or mai fi-nțeles vulturii după aceea, nimeni nu ne mai poate 
spune, că nimeni nu mai trăieşte de pe acelea vremi. 

Omul nostru însă, care a umblat numai cu dreptatea, s-a-mbogăţit, 
precum l-am văzut şi cu soţia aceea frumoasă i-a dat Dumnezeu feciori şi 
fete, de n-a murit şi azi trăieşte fericit. 


Auzită şi scrisă în Zlatna. 

FĂT-FRUMOS ZĂLOGIT 


Au fost odată doi împărați vecini cu ţările şi vecini buni, ba încă mai 
erau şi neamuri, aşa mai departe, a cincea, a şasea spiță. Unul era împăratul 
Galben, iar altul împăratul Verde. O dată, din ce din ce nu, dau la pricină. 
Apoi pricina-i poama dracului, în loc să se domolească tot mai mare se 
face pînă ce nu ajunge la bătaie, se-ncaieră cum e data. Împăratul Verde 
avea armată mai puţină decît împăratul Galben, de aceea el se şi cam temea 
de acela şi începu a cere ajutor de la alţi crai şi împărați: de la împăratul 
Roşu, de la prințul Albastru şi de la alți stăpînitori de atunci. Dar nici unul 
nu putea veni; unul zicea că-i teacă, altul că-i pungă, al treilea că pe 
dincolo, ştiţi dumneavoastră, cum e omul cînd îşi pune în cap să nu ajute: 
minte de stă soarele în loc, iar luna se bagă după nor de ruşine. Că aşa-ţi 
minte de stai a-l crede, ba-l şi crezi pînă ţi-aduci aminte că-i om. 

Şi plecă împăratul Verde supărat la bătaie; ce va da Dumnezeu, aceea 
va fi, cugetă el, îşi face cruce şi hai la drum, după ce-şi luă rămas bun de la 
împărăteasa, care tocmai era însărcinată. 

Şi merge şi merge, du-te, du-te, pînă mai se apropie de locul bătăliei. 
Şi-a mers multă vreme pînă acolo, că doară era departe, apoi atunci nu erau 
care de acestea cu foc, care să meargă fără cai. Şi-a ajuns într-o zi cam de 
cătră seară tocmai la locul acela. Acolo se pune să odihnească, fac foc, îşi 
fac de cină şi se culcă. Împăratul era într-un cort numai cu ghinărarii şi cu 
căpitanii lui, iar cătanele erau culcate pe jos, care pe unde apucase, pe iarbă 
verde, că era vară şi cald ca-n casă, iar luna lumina de-ai fi putut număra 
galbeni, numai să fi avut. Pînă nu se culcă împăratul, vine acolo un om 
strein la cortul lui şi zice: 

— Înălțate împărate! Nu fi îngîndurat, că eu te pot scăpa din 
încurcătura-n care te-a aruncat împăratul Galben, şi de-mi făgăduieşti că- 
mi vei da ce n-ai acasă, eu te mintuiesc. 

— Şi cine eşti tu? întreabă împăratul Verde. 

— Eu sînt Craiul Zmeilor, răspunse streinul. 

— Hm! Craiul Zmeilor! Craiul Zmeilor! Apoi stătu pe gînduri şi-şi 
zise: 

— E drept că dacă acesta este Craiul Zmeilor mă poate scoate din 
încurcătură, dar apoi oare ce cere el? Zice că să-i dau ce nu am acasă; 
numai pe mine nu mă am acasă şi cătanele mele; apoi zice cătră Craiul 

Zmeilor: 

— Prietene, doară pe mine vrei să mă iei, ori cătanele mele? 

Iar Craiul Zmeilor zice că nu. 

Mai gîndeşte, mai răsgîndeşte, în urma urmelor zice: 

— Fie! al tău să fie lucrul acela, care azi nu e al meu şi-n casa mea nu 
se află. 

Tocmeala fu gata. Dimineaţa cum se face ziuă, încep a bubui tunurile 
Împăratului Galben, iar de la cortul Împăratului Verde începură a ieşi pe 
rînd, pe rînd una după alta cătane de oţel şi de fier şi de aramă, dar nu 
altmintrelea — fără era greu pămîntul de ele, erau cîtă frunză şi iarbă, tot 
voinici de-ai Craiului Zmeilor. Ce să zic? Dar nu ţinu lupta pînă la 
prînzişor şi cătanele galbene ale împăratului Galben erau bătute, ştii cum 
bat pe ţiganii de la oale, aşa le bătură cătanele cele de fier, de oţel şi de 
aramă. Nici nu era mirare, doar zmeul numai va avea mai multă putere 
decît un biet nemernic de împărat pământean. 

De la bătaie se duc toţi care-ncătrău; împăratul Verde încă merge acasă 
şi zmeul iar în ţara lui. Mare bucurie îl aştepta pe împăratul Verde acasă: 
înălțata împărăteasă născuse un drag de copil, numai ca el, era cel dintii, 
mai-nainte n-avusese nici un copil. Lumea era veselă la curtea împăratului 
Verde, dar împăratul Verde era supărat şi mîhnit de moarte! Şi cum n-a fi, 
cînd îi veni-n minte că făgăduise zmeului lucrul acela care-l are la el acasă 
şi nu ştie de el? Iată, zicea împăratul, acesta este lucrul pe care-l aveam la 
mine acasă, dar nu-l văzusem încă! 

Se face însă a fi voios şi-ncepe a se gîndi cum să-l poată amăgi pe 
zmeu? Întîmplarea aduse cu sine că chiar atunci, deodată cu împărăteasa, 
născu rotăriţa şi făuriţa împăratului. Deci cugetă împăratul: „La vremea 
vremii schimb copilul, zic că unul din aceia-i al meu şi mă plătesc de zmeu 
cu el”. Dar nu trecu multă vreme şi deodată, noaptea tîrziu, pe vremea cînd 
umblă zmeii, bate cineva la fereastra împăratului. 

— Cine-i? întrebă împăratul. 

— Mai încet, zise zmeul, că eu sînt Craiul Zmeilor, am venit să-mi dai 
făgădaşul. 

— Dar ce făgădaş? se face a întreba împăratul Verde. 

— Nu ştii? ţi-ai uitat? Ei bine, iată-ți voi spune: copilul nu-l aveai, 
cînd ne întîlnirăm colo pe cîmpul de bătaie, el era la tine acasă dar nu-l 
văzuseşi niciodată; după el am venit, vezi de mi-l dă! 

Împăratul încremeni, dar iarăşi prinse putere şi zise: 

— Ştii ce, prietene? Ar fi bine să laşi copilul aici baremi pînă ce va fi 
de vreo zece ani, să vină băiatul la pricepere. 

Craiul Zmeilor se gîndi puţin, apoi zise. 

— De azi în zece ani sînt aci, să mi-l dai. Cu aceste vorbe merse de la 
fereastră. 

Împăratul Verde era tot voie bună ştiindu-se liniştit zece ani de zile. În 
timpul acesta tot gîndea cum ar pune pe copilul rotarului ori pe-al faurului 
în căruța zmeului, sub nume că e copil de împărat. Copiii se jucau toți 
laolaltă, pe o formă erau de mari, şi cam sămănau laolaltă, iar colo după ce 
cam trecură de nouă ani îi îmbrăcă împăratul într-un port şi cînd se apropie 
al zecelea an, îi luă şi pe cei doi la el în curte. Dar zece ani iute trec, şi o 
dată pe la miezul nopții aude împăratul o ciocnitură în fereastră: 

— Cine-i? întrebă el. 

— Eu, prietene, se-mpliniră zece ani, dă-mi copilul. 

Supărat şi năcăjit împăratul, dar trebuia să se ţină de vorbă. Ia deci un 
copil din pat şi-l dă zmeului. Zmeul, zmeu, dar tot nu le ştie toate nici el. 
Pune deci copilul în căruţă şi hai la drum. Şi merg şi merg, pînă colo cătră 
prînzul cel bun, atunci sare un raf de pe roată. Zmeul dă să dreagă, dar nu-i 
prea era îndemână. 

— Să fie la tata-n făurişte, zice copilul, de atunci era gata! 

— Cum, la tatăl tău în făurişte, doar tatăl tău e împărat, nu faur?! 

— Ţi-ai găsit-o! zice copilul rîzînd; tata e faurul împăratului Verde, iar 
eu sînt copilul tatii, aşa să ştii, jupîne Scaraoschi! 

Şi se supără zmeul foc pe împăratul şi merse cu copilul înapoi. La 
miezul nopţii era la curțile împăratului, şi dete cît putu cu pumnul în porți: 

— Împărate, hai şi na copilul faurului şi-mi dă pe al tău, că pe tine te- 
am scos din năcaz, nu pe faurul. Împăratul se făcu supărat, luă copilul 
faurului şi-i dădu alt copil. Acum merse cu acesta cît merse, tot într-o fugă, 
drăceşte, pînă colo cătră amiazi. Atunci i se strică o obeadă de la roată. Dă 
să o tocmească, că vezi, cum să meargă cu ea stricată! Şi mocoşeşte, şi 
drege, dar se vedea că nu-i este îndemînă. 

— Oh, zice copilul, tata de-atunci punea şi trei obede nouă de cînd te 
căzneşti tu cu aceasta. 

— Cum? zise zmeul, tatăl tău, împăratul ştie lucra şi la roate? 

Iar copilul începu a rîde cu hohot, ca copiii şi a zice: 

— De ce nu zici încai, că tata-i împărătoiu? el e numai rotar la 
împăratul Verde, nene! 

— Aşa? zise zmeul, ei lasă, că-l voi învăţa eu a minţi! şi hai cu trăsura 
înapoi. 

Colo cătră miezul nopții era îndărăt la împăratul Verde, la fereastră! 

— De două ori m-ai înşelat; dar mai mult nu mă vei înşela; adă-ți 

copilul tău şi nu umbla cu minciuni, vrînd a mă înşela cu copii streini. 

Vrînd-nevrînd, împăratul trebui să-şi dea copilul la Craiul-Zmeilor. 
Doamne, ce mai plîngeau împăratul şi împărăteasa şi curtenii, tot jale şi- 
ntristare era-n toată împărăția verde: dar ce să faci? Nu putură ajuta cu 
nimic cu vaietele, trebuiră să zică: aşa a fost să se întîmple, fereşte-ne 
Doamne de mai rău. 

Şi merse Craiul Zmeilor acasă-n ţara lui şi puse pe copilul împăratului 
la capre, zicîndu-i: alt lucru n-ai, mâncare, băutură, haine capeţi, tu să 
păzeşti caprele acestea, că eu merg de acasă, merg iară pe cea lume. Şi 
rămase fiul împăratului Verde la caprele zmeului, ziua umbla cu ele la 
cîmp, iar noaptea trăgea la curțile zmeului. Şi se deprinse fiul împăratului 
cu traiul acela, că doară copiii se dedau cu toate, apoi acolo trăia bine. 

Peste vreo cinci ani aduce zmeul o copilă ca de zece ani de mărişcară, 
dar aşa dragă de copilă, cum nu s-a mai pomenit. Adecă să vă spun, ea era 
fiica împăratului Galben, o luase de la acela zmeul, iar te miri pentru ce 
treabă ce i-o făcuse. Aduse zic şi pe fetişoara aceea la el acasă şi-o puse să 
păzească gâştele. Şi umblară copiii amândoi, unul la capre şi altul la gîşte, 
umblară multişor pînă ce nu dădură-n cunoştinţă. Cînd se cunoscură, el era 
ca de 19-20, iar ea ca de 14-15 ani. 

Se-ntilniră într-o dimineaţă cînd nu era zmeul acasă şi-şi povestiră 
toate tainele inimii: el îi spuse că-i feciorul împăratului Verde, iar ea-i 
spuse că-i fata împăratului Galben şi plînseră, şi se drăgostiră şi se sărutară 
şi se mîngăiară, punîndu-şi în gînd să fugă de-acolo. 

— Oh! zise fetiţa, de nu se certau părinții noştri, noi n-am fi acum aci! 

— Nu am fi aci, răspunse feciorul, dar poate că nici nu ne-am 
cunoaşte: eu unul mai bucuros stau aci toată viaţa, decît să merg pe cea 
lume, la curţile tatălui meu, fără tine. 

— ŞI eu aşa, zise fetiţa, şi iară se drăgostiră ca doi porumbei. 

De la o vreme se despărțiră, ca să nu-i afle zmeul: feciorul merse la 
caprele lui, iar fetiţa la gîştele ei. 

O dată cînd trecea fetiţa pe lîngă partea de miazănoapte a curţiilor 
zmeului, aude din pivniță un glas răguşit şi rugător. Ea plecă urechea la 
fereastra privniţei şi-aude un glas de muiere care zicea: 

— Draga mătuşii, fii bună şi-mi întinde o bucată de pîne şi-o gură de 
apă că bag seamă pe mine mă fac uitată; nu mai ţin minte de cînd nu-mi 
deteră nici mîncare, nici băutură, mă sfîrşesc de foame şi de sete. 

Şi fetiţa nu mai întrebă nimic, ci-i dete toată merindea pe fereastră 
înlăuntru, apoi i-aduse apă într-un urcior şi merse la mama zmeului să-i 
dea ei altă merinde, zicînd că i-a mîncat-o un cîne. 

În mai multe zile făcu fetiţa aşa, adecă dăduse mîncarea şi băutura la 
roaba din pivniţa zmeului pînă-n urmă se prinseră prietene bune. O dată 
zice roaba cătră fată: 

— Draga mătuşii, eu sînt bătrînă şi slabă, multe zile nu mai am şi nici 
nu doresc să mai am, că-n robie traiul nu e trai, iar la vîrsta care sînt, chiar 
să capăt slobozenie, ce-aş şti face? Sînt slabă, în țara mea nu aş putea nici 
nu aş şti merge, că pe mine m-a celuit de la părinţi cînd eram numai de 3 
ani, dar vai! tu cu voinicul acela de la caprele zmeului, voi ar fi păcat să 
îmbătrîniți şi să trageţi chinuri în slujba zmeului; puneţi-vă la cale şi 
mergeţi la țara voastră. 

— Oh! mătuşă dragă, zise fata, bucuroşi am merge şi noi, dar ne 
temem să plecăm, că ne-a urmări zmeul, apoi de ne-a ajunge ne şi omoară! 

— Nu vă temeţi, dragii mătuşii, nu vă temeţi; haideţi la mine să vă 
farmec şi de vă veţi purta bine puteţi ajunge sănătoşi în țara voastră. 

Şi merseră amîndoi tinerii la fereastra babei din închisoare şi le dete 
nişte unsori de se unseră, apoi le zise: 

— Mîne dimineaţă voi plecaţi la drum; de va porni zmeul după voi, 
cînd veţi simți că s-apropie vă dați numai peste cap şi îndată vă veţi face ce 
veți gîndi, apoi zmeul, prost, va crede orice veţi spune, numai să nu vă afle 
în forma care vă cunoaşte. 

Se poate întîmpla, mai în urmă, să meargă bătrîna, hăranca, mama 
zmeului după voi, atunci puneţi seamă, vă dau un pieptene, o năframă, o 
perie şi un amnar; cînd veţi vedea că e cît pe aci să pună mîna pe voi, 
aruncaţi un lucru de acestea în urma voastră şi voi mergeţi mai departe pînă 
va fi aproape de voi, atunci apoi aruncaţi altul, şi tot aşa, pînă doar veţi 
ajunge-n țara voastră. Frică însă să nu vă fie de nimic; în stele este scris: că 
de piere zmeoaica îi crapă şi fiul, atunci împărăţia zmeilor a pus-o de 
mămăligă, oamenii nu vor mai avea să le mai ducă grijă; de crapă fiul, 
atunci ea bătrîna piere de jale şi tot bine va fi de oameni; am mare nădejde- 
n Dumnezeu că zilele zmeilor sînt numărate. Acum porniţi în ştirea 
Domnului că se zăreşte de ziuă; zmeul acum doarme mai bine, Dumnezeu 
să vă poarte-n pace! 

Mulţumiră babei şi-i lăsară merinde destulă, apoi hai la drum. 

Şi-au mers ei, mers, multă lume împărăție, au mers ca tinerii, mai 
povestind, mai drăgostindu-se de părere de bine că scăpară din mîna 
zmeului, dar cînd fu colo cătră prînzul cel mare, iată din întîmplare se uită 
fata-ndărăpt şi mai ameţeşte de frică văzîndu-l pe zmeu venind tot fuga în 
urma lor. 

— E aci zmeul, zise ea. 

— Fie, zise el, dă-te iute peste cap! Şi se deteră iute peste cap şi se 
făcură îndată: ea o turmă de oi frumoase, iar el un păcurar voinic şi trăit 
bine, colea păcurăreşte. 

Cum ajunge zmeul lîngă el, îl întrebă: 

— Eşti de mult cu turma pe-aici? 

— De mult, oh Doamne, tare de mult, nici nu ţin minte de cînd sînt 
aci, tot în locul acesta mi-am prăsit oițele, nici nu m-am depărtat cu ele din 
acest loc. 

— Şi n-ai văzut trecînd pe aici, pe drum, doi tineri, un fecior şi o fată 
mare? 

— Ba văzut, zău eu; i-am văzut chiar pe drumul acesta trecură... 

— ŞI e demult de-atunci? 

— De mult... numai o mioară aveam atunci şi din mioara aceea mi-am 
înmulțit toată turma pe care o vezi! 

— Oh, zise zmeul, dar numai în zadar mai merg în urma lor! 

— Şi mie aşa mi se pare, zise păcurarul. 

După vorbele acestea, zmeul îşi luă rămas bun şi se-ntoarse de unde a 
venit, iar păcurarul cu turmă cu tot se dau peste cap şi se fac fecior şi fată 
ca mai înainte. Apoi du-te, băiete! 

După ce ajunse zmeul acasă, spuse mamei sale toată întîmplarea, cum 
a umblat, cum nu i-a ajuns, cum s-a întîlnit cu un păcurar ce păştea o turmă 
de oi, care i-a spus că văzuse tinerii fugind, dar tare de mult, pe cînd avea 
numai o mioară, iar acum are-o turmă mare, mare, care de atunci s-a prăsit 
numai din mioara aceea. Văzînd că n-o să-i ajung, mă-ntorsei acasă, că ştiu 
că de mult vor fi ajuns în ţara lor unde nu mai am putere, după ce-n mînă 
avîndu-i nu i-am ştiut griji. Aşa zise zmeul. Dar zmeoaica de năcaz începe 
a-l înjura: 

— O, mişelule, ticălosule şi năucule! mai puţină pricepere decît tine n- 
are doară nici o gîscă; du-te după ei, aceia au fost: păcurarul era feciorul, 
iar turma era ea, mişeaua de fată. 

Şi se pune zmeul iar la cale, du-te pînă de-abia răsufla de obosit, era 
mai la amiazi şi el nu mîncase încă-n acea zi. Şi frigea soarele de nu 
altmintrelea fără gîndeai că să se aprindă lumea! Atunci se uită fata iar 
îndărăpt şi cum zăreşte pe zmeu, zice: 

— Dă-te, frate, peste cap, că ni-e zmeul la spate! 

Şi s-au dat amîndoi peste cap şi s-au făcut, el un călugăr bătrîn, de-abia 
se mişca, genele şi le ridica cu cîrja de pe ochi, iar barba-i era pînă-n 
pămînt; ea s-a făcut o mănăstire veche, slabă, de gîndeai că-i de cînd 
lumea. 

Cînd ajunse zmeul la călugăr se opreşte-n loc şi zice: 

— Nu ai văzut, cinstite părinte, trecînd doi tineri, un fecior şi-o fată pe 
drumul acesta? 

— Ha?... zi mai tare că n-aud, zise călugărul. Apoi îl întrebă zmeul 
mai tare, zicînd: 

— N-ai văzut doi tineri, un fecior şi o fată trecînd p-aici? 

— Ba am văzut, hm! văzut-am chiar cînd zideam eu la mănăstirea 
asta, trecea un feciorandru cu o fețişoară ţinîndu-se de după cap, veneau de 
cătră miazănoapte şi mergeau cătră miazăzi. 

Auzind zmeul vorbele acestea, pierdu toată nădejdea de a-i mai găsi şi 
se-ntoarse iar acasă, luîndu-şi rămas bun de la călugăr; cum pleacă el însă, 
îndată se dă călugărul peste cap şi se face fecior, iar mănăstirea fată ca mai- 
nainte şi, du-te, copile! 

După ce ajunge zmeul acasă, îl întreabă mamă-sa: 

— Dar unde-s fugarii? 

— Nu i-am adus, nu ştiu unde sînt. 

— Cum? nu ştii unde sînt? Dar pînă acuşi unde bătuşi lela, de nu-i 
căutaşi? Eu ştiam că tu după ei ai plecat! 

— Aşa e, mamă, zise zmeul plîngînd de frică, că-l bătea mamă-sa 
dobză, cînd se mînia; aşa e, după ei fusei, şi-am mers de nici iepure nu s-ar 
fi ținut de mine, ci-n zadar; am mers pînă ce-am dat de-o mănăstire veche, 
toată dărâmături, şi la ea un călugăr mai bătrîn decît toți oamenii, ce i-am 
văzut, era ca tine mamă, dar şi mai bătrîn, c-auzea foarte rău, de văzut nu 
putea, pînă ce nu-şi ridica genele cu cîrjele de pe ochi, iar barba-i era pînă- 
n pămînt de lungă şi albă, mamă, albă ca un caier de fuior. 

— Tu ai întrebat pe călugărul despre ei, aşa e? 

— Aşa, mamă! 

— Ştiut-am, dar ce ţi-a răspuns? 

— Mi-a răspuns că el de bună seamă a văzut pe acolo trecînd doi tineri 
cuprinşi de după cap, ci de mult, chiar cînd zidea el la mănăstire: drept, 
aceea, văzînd mănăstirea aşa de risipită şi veche m-am întors îndărăpt, că 
dacă trecură ei pe-acolo, cînd zidea el mănăstirea, de atunci e de mult, ei 
vor fi şi murit poate ori şi dacă nu, acum vor fi de mult ajunşi în ţara lor şi 
vor fi oameni bătrîni. 

— Destul, necălitule şi prăpăditule, şi prostule şi năucule! destul, zicea 
mamă-sa; taci din gură, că te picur; n-ai putut vedea, că mănăstirea nu 
poate fi decît fata cea fugară, iar călugărul hoţul de fecior... Mergi, înşală- 
mi calul cel cu nouă rînze, să-i aduc eu! 

Şi-nşală feciorul calul cel cu nouă rînze şi pleacă ea c-o falcă-n cer şi 


86 


cu alta-n pămînt, c-una bruşii măturînd, cu alta stele culegînd şi mergea de 
gîndeai că piere lumea. 

Cînd era mai să-i ajungă, se uită fata-ndărăpt şi cum o zăreşte zice 
către fecior: 

— Frate, aruncă pieptenele-n urma noastră, că-i aci baba. 

Şi aruncă feciorul pieptenele jos şi se făcu un zid din cer pînă-n pămînt 
de-nalt şi gros de putea umbla pe el douăsprezece cară alăturea şi lung, 
Doamne, lung de la un capăt de pămînt la celălalt. Cercă baba să meargă 
pînă la un capăt al zidului, dar în zadar că pe după el nu se putu vîrî să 
meargă după fugari, cercă pe celălalt capăt, nici pe acolo nu putu; cercă să 
sară peste el, se lovi însă cu capul de bolta ceriului de căzu jos. Atunci 
gîndeai că plesneşte de năcaz: deci se pune cu cei doi colți ce-i avea a 
roade la zid, şi roade şi roade, pînă făcu prin el cale şi trecu cum se cade, 
cu cal cu tot prin el. Acum s-o fi văzut cum fugea după fugari; soarele şi 
luna se feriră din calea ei, temîndu-se să nu-i îmbuce într-o clipă. 

Cînd era mai să ajungă iar pe fugari, feciorul aruncă năframa jos şi se 
făcu din ea o apă mare, o Dunăre! dar nu, mai era mai lată! dar nu mai era- 
nfoiată! turbure şi spumegoasă! de Doamne fereşte să cerce cineva să o 
treacă, fie acela chiar... zmeu! Nici nu se încumetă zmeoaica a o trece, ci 
merse pînă la izvorul apei, în capătul lumei şi o trecu pe unde o putu şi hai 
după fugari. Merge, merge, de mai stă să plesnească şi ea şi calul, cînd îi 
zăreşte cale de trei zile. Fata încă o zăreşte, deci zice cătră fecior: 

— Frate, frate, iar e aci baba, aruncă peria jos! 

Şi feciorul aruncă peria jos în urma lor şi se făcu... Doamne! se făcu o 
pădure mare, pînă-n cer şi deasă, de nici degetul nu-l puteai băga prin ea. 

Nici că mai cercă baba să ocolească de colo pînă colo, că ştia că nu are 
capăt, deci se pune a o roade, şi roade la pădure mai vrăjmaş decît capra la 
curechi şi-şi face loc şi iese. Acum iar se pune a fugi după ei, haide hai! 
rîndunica să se ascundă cu zburatul, precum fugea ea. Şi era cît pe-aci să-i 
ajungă, dar băgînd fata de seamă zise: 

— Frate, aruncă amnarul jos, că ne-ajunge hăranca! 

Şi feciorul aruncă amnarul între ei şi între babă şi se făcu din amnar un 
munte de oţel, din cer pînă-n pămînt de mare şi gros. Doamne, gros cît ai fi 
putut face pe el în voia cea bună o cetate, apoi lung cît lumea. Nu cercă 
baba să meargă pînă la capătul lui fiindcă capăt ştia ea că n-are, nici nu 
cercă a-l sui, că era mai luciu decît oglinda şi mai oblu decît păretele; 
începu dar a roade la el ca la un măr, şi roade şi roade, pînă ce iese din 
munte călare şi du-te mai mînioasă decît pînă atunci, dar cam tîrziu, că 
fugarii erau în țara lor. Baba însă nu vru să bage de seamă că intrase-n țară 

streină, ci tot mergea să-i ajungă şi să-i ducă îndărăpt în robie. Cînd era la 
spatele lor, numai cît să pună mâna pe ei, se-ntorc repede peste cap şi ce să 
vezi? din fată se face un lac mare, iar din fecior un răţoi înotînd pe lac. 

Numai că nu plesnea baba de năcaz; deci se pune a ocoli lacul, 
strigînd: pi, pi, pi! pi, pi, pi! dar răţoiul nu-şi scoase capul din apă, 
temîndu-se să nu-i fure vederile, că aşa îl învățase vrăjitoarea. Şi se-ntoarce 

aba pe lîngă lac şi se zdrobeşte, dar în zadar, că răţoiul nu-şi scoate capul 
din apă. Atunci de mînie se pune să beie apa din lac, cugetînd, că dacă va 
seca lacul, rățoiul va fi silit să-şi scoată capul şi ori îl prinde, ori îi fură 
ochii, apoi meargă orb oriunde. Şi soarbe baba la apă, şi soarbe de gîndeai 
că acuşi, acuşi va seca lacul. Dar cînd îl băuse mai de jumătate, îi plesneşte 
înza de năcaz, de oboseală şi de-atita apă ce băuse. Atunci se cutremură o 
dată pămîntul şi de atunci zmei nimeni n-a mai văzut pe lume! 

Răţoiul se dă peste cap şi se face fecior ca mai înainte, lacul se face 
fată şi merg la împăratul Verde acasă. Şi-şi cunoscu împăratul feciorul, 
apoi îl întreabă că cine-i fata cea frumoasă, iar el îi descoperi că e fata 
împăratului Galben, că au fost robi amîndoi la zmeul, iar că acum s-au 
mîntuit pe ei şi pe toată lumea de puterea zmeilor. 

De aci merseră cu voie bună la împăratul Galben, care încă se bucură 


văzîndu-şi fata scăpată, apoi logodiră şi cununară pe tineri, iar bătrînii se 

retraseră de la domnie, împreunară împărăţiile laolaltă şi puseră pe acest 

tînăr împărat, care fu numit împăratul Pestriţ şi de n-au murit — şi azi 

trăiesc. Cine vrea să-i vadă, meargă că eu nu-i opresc; eu unul însă n-oi 

merge, căci nici nu sînt învăţat a colinda pe la curți domneşti şi mă şi 
rinde somnul. Noapte bună! 


Auzită şi scrisă în miliţie de la un fecior de lîngă 
Lăpuş. 


CERBUL 


Un biet de om rămase văduv, vedeţi dumneavoastră, cum rămîn mulți 
în astă săcreată de lume mare, îi murise adecă nevasta şi rămase cu doi 
copii, cu o fetiță Tiriana şi c-un fecioraş Tirion. Dar omul nostru n-avea 
nimic, nici barem o mîță. Şi lucra bietul om pe la cei bogaţi, ca să 
agonisească celea de lipsă pentru copilaşi, dar unde nu-i mamă, nu-i şi 
pace! 

Cum rămîneau copiii singuri acasă, mai mergeau pe uliţă de se jucau 
cu alți copii, apoi îi miluia cîte-o vecină bună cu cîte ceva, iar seara se 
duceau acasă, unde se-ntîlneau cu tatăl lor. Una din vecine, văduva Sofe, 
zicea de multe ori cătră copii: „Dragii mei, vedeţi voi cît de bine vă ţin, am 
vacă cu lapte, am bucăcioare bune, cum trebuie la prunci, ziceți cătră tatăl 
vostru să mă ia pe mine, c-apoi şi mai bine vă voi ţinea!” Aşa-nvăţase lelea 
Sofe de mai multe ori pe copii. 

Odată spun copiii tatălui lor, că iată ce muiere bună e lelea Sofe, şi că 
ar fi bine să o ia el de muiere, deoarece e rău fără muiere-n casă. Apoi mai 
adauseră copiii, lele Sofe e şi muiere bună, ne iubeşte şi chiar a zis c-ar 
veni după dumneata, tată. Aşa ziseră copiii-n mai multe rînduri, dar omul 
nostru se făcu ca şi cînd nu i-ar auzi. Odată însă ascultă cu băgare de seamă 
povestea şi sfatul copiilor, apoi le răspunse: 

— Dragii tatii, eu bucuros aş lua-o, şi cred că ar veni după mine, dar 
mi-e frică că s-ar purta rău cu voi, cum nu-i prea-nvăţată cu copii, că ea n-a 
avut copii niciodată. Drept aceea, de va fi să mă mai însor, că numai singur 
nu vă pot creşte, de va fi să mă mai însor, zic, mi-oi căuta una, care să fie 
dedată cu copii şi să nu vă poarte rău. 

— Ba tată, ia pe lelea Sofe, că ea nu ne va purta rău, dar altele ori pe 
cine-ai lua, ştiu că bine nu ne-ar purta, iar ea a zis că ne-a fi ca o mamă de 
bună. 

Şi se-nduplecă omul nostru, de mila copiilor şi luă pe văduva Sofe de 
muiere. Nu-i vorbă tocmai rău nu o nimeri, că lelea Sofe avea cîte ceva şi 
la-nceput o duceau cît de bine. Dar de la o săptămînă, de la două, lelea 
Sofe începu a urî copiii. În cele din urmă atît îi era de uriţi, încît nu se mai 
putea uita la ei, de urîţi ce-i erau. Bieţii băieți bine vedeau, dar nu 
grămuşdeau nici tit, ştiind bine că numai ei făcură pe tată-său s-o aducă-n 
casă; tatăl lor încă vedea ce-i şi cumu-i, dar n-avea ce face, bine ştia el, că 

nu poți face pe nimenea să iubească, ce nu vrea. Se luase de gînduri bietul 
om. Dar lelea Sofe îl scoase de pe gînduri, cum nici n-ar fi gîndit: 

— Măi bărbate, zice ea odată, alege-ţi una din două: ori merg eu de 
unde-am venit, ori alungă-ţi copiii de la casă. 

Cînd auzi bărbatul una ca asta, mai înlemni; schimbă la feţe, se uită 
lung la lelea Sofe, ca şi cînd ar fi voit să zică: glumeşti, tu muiere? Dar ea-i 
răspunse scurt şi-ndesat: „Din două una, ori merg eu, ori duduie-i pe ei!” 

Mult se gîndi bietul om, ce-ar face şi cum ar urma, ca să nimerească 
mai bine? De muiere nu s-ar despărți bucuros, iar copiii cum să şi-i duduie 
ca un păgîn? în urmă se hotărăşte să duduie copiii, dar cum? Cu minciuna! 

— Haideţi, dragii tatii, zise el într-o dimineaţă, haideţi la pădure să 
aducem uscăţele, să ne facă mama voastră plăcinte. Şi merseră copiii 
amîndoi cu tatăl lor la pădure. Dar fetița-şi umplu şurțul de cenuşe şi tot 
presără pe cale, pînă-n pădure. 

După ce ajunseră-n pădure, tot umblară de colo pînă colo adunînd 
uscăţele, pînă se pierdură de tată-so. Dau să-l strige: „Tată, tată!” dar tata 
nu-i ca-n palmă. Acum nu ştiură-ncătrău să dea, pe unde să iasă din 
pădure? Dar umblînd ei aşa supăraţi şi singurei ca vai de ei, dau de cenuşă 
şi se iau tot pe urma cenușii pînă ajung deasupra satului, acolo nu li se mai 
vedea cenuşa pe jos, dar de-acolo ştiau merge acasă şi pe nimerite, că 
oamenii începuseră a aprinde luminile şi chibzuiau ei unde trage casa lor. 
Şi-au mers la fereastră şi se uitară pe ochiul ferestrei, cum mănîncă tată-so 
şi cu maşteră-sa lor plăcinte, iar tatăl lor zicea: „Săracii copiii mei, să fie şi 
ei aci să-mbuce barem odată din plăcintele acestea calde şi bune!” Dar 
lelea Sofe zise: „Taci, nu-mi mai pomeni de ei, mai bine-i lasă-n cioare, să 
nu le mai aud de nume!” Atunci copiii strigară de la fereastră: „Aci sîntem, 
tată!” Şi-i slobozi omul înlăuntru şi le dete de cină, apoi îi culcară-n 
căldură colo după cel cuptor. Cum erau bieţii copii osteniți de cale, 
adurmiră cum puseră capetele pe căpătii, iar lelea Sofe începu a mustra pe 
bietul om: „De ce m-ai ştiut tu minţi pe mine? Tu ai zis c-ai prăpădit pe 
tăndalele acestea de copii, şi iată că nu fu drept! Să ştii, că mîne dimineaţă 
merg eu dar aşa merg cît să nu mă mai întorc la copiii tăi şi la calicia ta. 
Aşa bărbate, dacă nu poți fi tu fără ei, vei fi fără mine!” 

Nu durmi toată noaptea bietul om, iar dacă se făcu ziuă îşi luă iar 
copilaşii şi merse-n pădure. De astă dată Tiriana-şi umplu şurțul de tărîţe, 
neavînd cenuşă de-a-ndemiînă şi tot presără pe drum mergînd cîte vreo 
două, ca să cunoască calea, de s-ar întîmpla să se piardă de tată-so. În 
pădure iară făcu tată-so, ce făcu şi se pierdu de copii. Începură copiii iară 
a-l striga, dar el nu le răspunse chiar nimic, ci merse acasă mîhnit. 

— Noa, prăpăditu-1-ai? întrebă lelea Sofe. 

— Prăpădit, ştiu bine că altădată nu or mai veni bieții copii acasă. 

Aşa a şi fost. 

Acum după ce nu aflară bieţii copii pe tată-so, după ce nici drumul nu- 
| mai cunoscură, că o spurcată de vulpe linsese toate tărîțele. Astfel 
începură a pribegi prin cele păduri plîngînd. Dumnezeu le-ntări inima şi- 
ncetînd de-a mai plînge-şi căutară mure şi smeură, alune şi jir şi se hrăniră 
cu de-acestea, iar noaptea dormeau prin crengile copacilor, ca să nu deie de 
ei vreun lup să-i mînce. Şi petrecură multă vreme, Dumnezeu ştie cîţi ani, 
aşa prin pădure, poate vreo nouă ani şi Tiriana se făcu o fată frumoasă, iar 
Tirion un voinic numai ca el. Dar nu aveau haine, toate li se rupsese, de nu 
se mai ţineau petec de petec. Dumnezeu însă le dărui îmbrăcăminte ca la 
peşti, le dărui solzi. Într-o zi, umblînd prin pădure, văzură, că de-o parte li 
se răreşte, ca şi cînd ar fi aproape de-o margine. Şi se bucurară foarte, că o 
să scape la largul, că doară de-atîta amar de vreme li se mai unseră şi lor 
prin cei codri secreţi. Dar Tirion nu mai putea de sete. Deci zise către soru- 
sa: 

— Tu, soro dragă, eu mă topesc de sete, hai să căutăm undeva o leacă 
de apă! Tiriana însă-i zise: 

— Rabdă, frate dragă, că acuşi o să ieşim la largul, unde apoi cred că 
dăm de mai bine! Între acestea nimeresc peste o urmă de bou, plină de apă 
limpede. Tirion îndată se plecă să bea, dar soru-sa-l opreşte zicîndu-i: 

— Frate dragă, nu bea, că-ndată ce bei, te faci bou şi mă iai în coarne. 
Şi nu beu Tirion, cu toate că-l cocea setea, de gîndeai că nu alta, fără se 
topeşte. Mergînd mai departe, dau peste o urmă de lup, iar plină de apă 
limpede; Tirion iar se pleacă să bea, dar Tiriana-l opreşte: 

Frate dragă, nu bea, că îndată ce beai te faci lup şi mă mînci. Şi ascultă 
Tirion şi astă-dată. Dar mergînd mai departe, cînd era mai să iasă la largul, 
dau peste o urmă de cerb plină de apă. Acum zise Tirion: 

— Trebuie să beau, că de nu — tot plesnesc de sete. 

— Nu bea, frate dragă, că-ndată ce beai, te face Dumnezeu cerb şi 
mari năcazuri vor veni peste noi, că vor năvăli puşcaşii peste tine şi te vor 
împuşca! 

— Fie ce va fi, zise Tirion, eu trebuie să beau, că de nu tot mor. Şi nu-l 
mai putu opri soru-sa, să nu bea, dar, îndată ce beu, se făcu un cerb mare şi 
frumos, cu coarnele aurite. Acum Tiriana plîngea lîngă el, dar el îi zise: 

— Nu plînge, soro dragă, că va fi ce va vrea Dumnezeu! Apoi şi-a 
smuls Tiriana cîteva fire de păr şi-a legat cerbul de coarne şi-l ducea astfel 
după sine. Îndată şi ieşiră acum din pădure şi dădură într-o poiană 


91 


frumoasă, unde erau cîteva căpițe de fìn şi otavă groasă pe lîngă ele; 
Tiriana se vîri într-o căpiţă de fìn să odihnească, iar cerbul păştea otavă-n 
jurul căpiţei. 

Nu trecu însă multă vreme şi nimeriră pe-acolo neascai vînători cu 
căpăi şi cu ogari, cum umblă ei. 

Căpăii şi ogarii dau năvală asupra cerbului, dar el nu fuge din loc, ci se 
apără, mai cu picioarele, mai cu coarnele. Vînătorii văzînd că cerbul nu 
fuge din loc, numai se apără de cîni, nu puşcară-n el ci merseră mai 
aproape, că nu văzuseră nici cînd drag de cerb ca acela, cu coarne de aur. 
Adică dacă ajunseră lîngă căpiță, văzură că cerbul are-n coarne o funie de 
păr de aur şi că funia duce c-un capăt în căpiţă. Desfăcură fînul, adecă 
acolo dormea ca dusă o fată frumoasă: cu păr de aur, cu haine de solzi de 
peşte şi ținînd în mînă căpăstrul funii, cu care era legat cerbul. Mult se 
minunară şi de cerb, mai mult însă de fată, credeau că văd chiar pe zîna 
codrului. Dar ea se deşteptă în lătratul cînilor şi-n vorba vînătorilor şi-i era 
cam frică, unde se văzu ocolită de-atiţia vînători armaţi şi de-o droaie de 
cîini. 

— Nu te teme, draga mea, spune-ne: cine eşti, de unde vii, unde mergi 
şi cum ai ajuns aci cu cerbul acesta după tine, spune-ne, că nici un rău nu ți 
s-a întîmpla, că eu sînt mai mare pe-aici, eu sînt craiul cel tînăr, feciorul 
împăratului. 

Aşa-i zise unul din vînători. lar Tiriana-i spuse toată întîmplarea, 
vedeţi dumneavoastră, chiar precum vi-o spusei şi eu; îi spuse cum au 
rămas orfani de mamă, cum tată-său luă de muiere la îndemnul lor pe lelea 
Sofe, cum apoi la învăţul maşteri-sa, tată-so-i dudui, adecă-i făcu pierduţi 
prin pădure, cum apoi ei au trăit atîta vreme, iar cînd era să iasă mai la 
largul, cum se făcu Tirion cerb. 

Şi ascultă craiul cu mare băgare de samă vorbele ei, apoi îi zise: 

— Draga mea, vino cu noi la curțile mele, te voi îmbrăca ca pe-o 
împărăteasă, te fac muierea mea, iar de cerb voi griji ca de-un frate, fiindcă 
el va fi şi cumnatul meu. 

Şi merseră toţi la curțile craiului, cine nu crede nu asculte, că eu nu fac 
pe nime cu tăria să asculte, nici să creadă, dar mie deie-mi pace să o 
minţesc pînă-n capăt, cum se duculeşte; şi merseră adecă la curţile craiului, 
acolo o îmbrăcară ca pe-o împărăteasă şi se cunună cu craiul cel tînăr. 
Cerbului îi făcură loc într-o livade frumoasă şi era vesel şi el de binele în 
care ajunsese soru-sa. 


Dar a lăsat Dumnezeu 

După bine s-aştepţi rău. 


Abia trecură cîteva săptămâni şi craiul trebui să meargă-n ţară, să vadă 
de trebile ţărei. Crăiasa rămase numai singură acasă, adecă nu chiar 
singură, ci cu o froaie de ţigan, care trăsese nădejde să se facă ea crăiasă, 

at-o înştănţiile holă spurcată, ce gărgăuni îi umblase ei prin cap, să se facă 
crăiasă; destul că rămase crăiasa numai cu țiganca acasă. Țiganca hamişă şi 
celancă ca toți ţiganii, începu a arăta crăiesei cîte toate şi-a-i spune cîte 
verzi şi uscate, de gîndeai că-i o meliță. Odată o chemă pe crăiasa-n 
grădină să-i arăte lacul. Acolo se pun într-o luntre şi — ce face hăranca ce 
nu face, că răstoarnă luntrea şi crăiasa cade-n lac şi se tot cufundă, că 
tiganca pe nesimţite îi legase o piatră de moară de grumazi. După aceea 
merse-n palat şi se îmbrăcă în hainele crăiesei. 

Dar din fundul lacului ieşea un glas bulbucind prin undele lacului şi 

rintre bulbucii de nufăr: 


Frate, frate Tirioane, 

Vino bag-a tale coarne 
Tocma-n fundul ăst de apă 
Unde soru-ta se-nneacă, 
Că piatra rău o apasă 

Şi-i zdrobeşte a ei oasă, 
Iar apa o-năbuşeşte, 

Frate, frate te grăbeşte, 

De moarte o mîntuiește... 


Şi cerbul bine-auzea, dar nu-i putea ajuta nimic, că şi el era legat d-un 
stîlp de piatră, îl legase tiganca, deci îi răspundea soru-sei în cîntec: 


Soră, soră, draga mea-re, 
Duce-m-aş să am putere, 
Dar țiganca m-a legat, 

De un stîlp m-a ferecat... 


Într-acestea sosi şi craiul acasă. Țiganca îmbrăcată în hainele crăiesei 
zăcea pe pat şi se văieta, că nu mai poate de beteagă. Craiul, crezînd că e 
crăiasa lui, o întrebă ce-o doare, să meargă după doftori, dar țiganca-i 
spuse, că ea nu se mai scoală pînă nu va mînca carne din cerbul cel cu 
coarnele de aur. 


— D-apoi cum? să omor eu pe cumnatul Tirion, pe frate-tău? 

— Omoară-l, bărbate dragă, porunceşte la puşcaşi să-l puşte, că de nu 
mănînc carne din el, tot mă prăpădesc! 

Şi craiul, ca să se tămăduiască muierea, porunci puşcaşilor să meargă 
să împuşte cerbul. Ci cînd se apropie de el, el aşa cînta de jalnic: 


Soră, soră Tiriană! 

Vino şi-ţi fă o pomană, 
Scoate-mă de la puşcaşi, 
Că de nu mor mintenaşi! 


Şi Tiriana auzi glasul cerbului şi-i răspunse-n cîntec: 


Frate, frate, suflet dulce, 
Şi pe mine stă o piatră, 

La tine nu mă pot duce, 
Numai cît nu-s înnecată!... 
Că-s în apă aruncată. 


Auzind puşcaşii cîntecele acelea, îi lovi mila şi nu vrură să-mpuşte 
cerbul. 

Deci zice țiganca către craiul: 

— Trimite măcelarii să-l belească, să mănînc carne din el, că de nu tot 
mor. 

Şi trimise craiul măcelarii să belească cerbul. 


Dar cerbul cînd mi-i zărea, 
leşi afară, ieşi din lac, 

Se izbea şi se plîngea: 

leşi afară şi mă scoate, 

— Soră, soră suflet drag, 
Soră dragă, de la moarte... 


Dar soru-sa iar îi răspunde: 


Frate dragă, suflet dulce, 
Şi pe cap îmi stă o piatră, 
La tine nu mă pot duce, 
Numai cît nu-s înnecată! 


Că-s în apă aruncată. 


Şi măcelarii auziră tînguirile cerbului şi glasul din apă şi li se făcură 
milă de cerb şi nu-l beliră, ci spuseră craiului toată întîmplarea. Craiul 
numaidecît merse înlăuntru şi se uită mai bine la crăiasa lui cea beteagă, 
adecă, aceea era ţiganca, deci îi porunci iute să-i spună unde e crăiasa şi 
cum cutează a face un lucru ca acela, dar țiganca hoaţă, răspunse 
numaidecît craiului: 

— Înălţata crăiasă s-a jucat cu luntrea pe lac şi s-a înnecat, apoi eu am 
gîndit să nu-ți spun nimic, fără să mă îmbrac în hainele ei şi să mă fac 
crăiasă de voi putea, că tot am trăit noi bine odată... 

Craiul porunci de dezlegară cerbul, iar acela-n fuga mare merse la lac 
şi scormoni cu coarnele pînă dădu de soru-sa şi o scoase deasupra apei, 
apoi îi dezlegară oamenii piatra de la grumazi şi-n scurtă vreme fu iară 
sănătoasă, ca mai înainte şi spuse craiului toată întîmplarea. Bulbucii de 
nufăr sînt din lacrimile Tirianei, că pînă atunci nufărul nu avea flori. 

Craiul apoi porunci de legară pe tiganca de coadele la două iepe sirepe 
şi pe una o mînară într-o parte iar pe alta-n altă parte, de făcură tot mii de 

ucăţele din ea. 


Craiul cu crăiasa apoi au trăit de aci încolo multe zile dalbe, dar s-or fi 
stins şi ei acum, că e mult de atuncea: despre cerb însă n-am mai auzit 
nimic. 


Auzită şi scrisă în Sîncel, lîngă Blaj. 


TOARCEȚI, FETE, C-A MURIT BABA 
CLOANŢA 


Ileana lelei Nastasie era o fată, cît să-i cerci părechea, de frumoasă ce 
era; nu e deci nici o mirare că era cam somnuroasă — la omul frumos îi stă 
bine şi cam somnuros. Cele babe slabe de gură-i scoaseră vestea c-ar fi 
chiar leneoasă, ca toţi lenoşii, că ziulița îndelungată şade numai şi mănîncă 
şi cască gura după cei drumari, că numai a se găti ştie... şi mai ştiu eu cîte 
vorbe numai scoaseră blăstămatele de babe despre Ileana lelei Nastasie? 
Oleacă de adevăr poate că era şi-n vorbele babelor, fireşte nu tocmai aşa 
cornurat, cum îl spuneau ele. Ba ce să zicem! unii oameni — Dumnezeu să 
nu le scrie-n osîndă — răi la gură ori că doară prietini de-ai babelor, ori că 
doară duşmani de-ai Ilenii, unii oameni de-aceştia mai scorniră minciuna 
că lelea Nastasie ar cam netezi din cînd în cînd pe Ileana cea frumoasă şi 
leneoasă cu cîte-o despicătură de lemn, ca s-o facă harnică şi bărbată, dar 
în zadar! Eu nu-s omul care să cred minciuni, cu deosebire despre fetele 
frumoase, nu voi să aud pic de hulă, că şi de-o aud, nu o cred. Destul, că o 
dată, aşa se povesteşte, lelea Nastasie chiar peria pe Ileana c-o despicătură 
de lemn şi încă aşa de frumos, încît biata fată scotea neşte zbierete de 
gîndeai că se prăpădeşte lumea. Crudă mamă mai era şi lelea Nastasie! 
Chiar cînd se văita Ileana mai cu tărie, cînd plîngea mai cu lacrămi şi ofta 
mai cu suspin, trece feciorul împăratului pe-acolo într-o căruţă, cum numai 
la feciori de împărați vezi. Fata plîngea amar. Cugetind feciorul 
împăratului că poate ajuta ceva, opreşte trăsura-n drum şi intră-nlăuntru. În 
vremile acelea se vede treaba, că nici feciorii de împărat nu erau aşa făloşi, 
ca acum; mai intrau şi ei prin casele oamenilor de rînd. Întreabă deci pe 
fată, de ce plînge? Dar buna mamă, lelea Nastasie, nu lăsă pe Ileana să se 
obosească cu răspunsul, ci răspunse ea: 

— Doară uite, domnişorule, trăsnită asta de fată are să-mi mănînce 
zilele cu-ndărătnicia ei; avut-am noi cînepă, avut-am şi in, eu n-am tors 
nici un fir, numai tot ea, doar voi vedea-o sătulă de tors, de unde? mai ajută 
la cele vecine, mai la neamuri, mai şi la streini, cine numai ştia că are 
cînepă nu scăpa de ea să nu-i dea un caier de tors, pînă gătă la tot satul. 
Acum după ce nime nu mai are de tors, s-a pus, focuita, că n-oi zice mai 
bine, s-a pus dumneaei să toarcă — cum n-a mai tors om pe lume — uite 
dumneata, domnişorule, nuielele din gard, apoi să n-o bat? ba o omor cu 

bătaia. 

— Numai atîta a greşit? întrebă feciorul împăratului; dacă toată greşala 
ei e asta, atunci n-o mai bate, făr’ las-o să vină cu mine la mama, îi va da 
ea cînepă şi in pînă se va sătura de tors şi n-a fi silită să toarcă grădelele. 

Lelea Nastasie, într-o bobotă de mînie, dădu bucuroasă pe Ileana şi din 
minutul acela n-a mai văzut-o. 

După ce ajunse feciorul împăratului acasă, spune mamei sale 
întîmplarea cu fata cea frumoasă, chiar cum v-o spusei şi eu 
dumneavoastră, adecă el spuse mamei sale atîta cît ştiu de la lelea Nastasie, 
dar eu ştiind mai mult decît el, vă spusei ceva mai multişor. Destul că 
împărătesei îi păru bine că feciorul i-a adus o fată atît de harnică, o 
torcătoare atît de năzdrăvană, că vedeți dumneavoastră, doară şi la curțile 
împărăteşti este lucru, şi încă cît lucru?! Să îmbraci tu atîta amar de cătane, 
să le hrăneşti, să le mai dai şi arme, şi Dumnezeu mai ştie cît este acolo de 
lucru şi de învăluit?! 

Împărăteasa însă, muiere bună şi-nţeleaptă, nu dădu Ilenii cîteva zile 
nimic de lucru, că doară era obosită de cale şi o lăsă pînă-şi va veni în ori. 
Într-o seară însă, după ce cam gîndi împărăteasa că şi Ileana se va fi 
odihnit, destul, o cheamă în curte şi-i dădu nici mai mult nici mai puţin, 
decît doi saci plini, unul cu fuioare de cînepă şi altul cu fuioare de in, şi-i 
zise: 

— [leană, vezi tu aceşti doi saci, sînt plini de fuioare şi cred că tu pînă 
dimineaţă le vei toarce toate; dimineaţă să vii dar, draga mea, cu sacul cu 
ghemele; acum poţi merge dar toarce subțire şi răsuceşte bine tortul, să fie 
tare, să nu avem val cu el la ţesut. 

Sărmana Ileană! de-abia-şi duce biata de ea sarcinile pînă-n chilie, nici 
nu cutează a le dezlega, ci începe a se boci şi a plînge, şi plînge şi se văietă 
şi-şi blastămă ceasul în care s-a născut şi blastămă pe mumă-sa de ce n-a 
spus adevărul la feciorul împăratului, căci atunci nu o aducea la curte s-o 
facă de ruşine. Pînă la miezul nopţii ţinu tot un plîns. Atunci vede că se 
deschide uşa singură şi intră în casă o babă lungă, seacă, gheboasă cu neşte 
dinți lungi ca şi colții de la greblă, era-n adevăr deşirată, de nu o poţi numi 
mai potrivit ca Miezul-nopţii, ori Marţi-seara ori Mama-huciului. Era baba 
Cloanţa. Fiind însă că întîmplarea o aduse chiar într-o marţi seara, Ileana 
credea că vede pe Marţolea. Cît ce intră baba în casă, suflînd greu în degete 
şi răzimată pe-o cîrjă, începe a încuraja pe Ileana. 

— Nu te teme, draga mătuşii, va fi cum va rîndui Dumnezeu, ştiu eu 
de ce plîngi, ştiu eu ce supărare ai, cunosc eu năcazul care te-a ajuns, dar 
nu te supăra nimic, culcă-te şi dormi în pace, voi isprăvi eu tot lucrul, apoi 

trăind în săcreata asta de lume, îmi vei răsplăti tu cîndva osteneala. 

Se culcă Ileana cît de frică, cît de supărare, cît de ruşine şi cît de 
bucurie; îi venea a crede că baba asta e o strigoaie şi vrea s-o omoare, 
atunci se-ngrozi şi-i era frică de ea; apoi se gîndea că dacă-i Muma Pădurii 
şi poate că n-a omori-o, ci-i va toarce fuioarele, dar o va şi spune 
împărătesei, apoi ce ruşine o să fie aceea pentru ea!? Se cam uita din pat, 
de sub învelitoare şi nu se putea destul mira de iuţeala cu care se învîrtea 
fusul în degetele babei; gîndeai că nu alta, fără dracul îl poartă, Doamne 
iartă-mă şi nu mă serie-n osîndă! aşa de repede sfirîia fusul între degetele 
lungi şi subțiri ale babei. Nu trecu un ceas bun de vreme şi baba goli un sac 
de fuioare şi-l umplu cu gheme. Tot aşa de lesne făcu şi inul tot gheme, 
fireşte după ce-l toarse şi cum gătă lucrul se făcu nevăzută, pieri ca o 
nălucă. Ileana nu credea că fuiorul e tors, credea că ea visase numai 
întîmplarea, ce vi-o spun, cu baba. Dar nici noaptea nu putu ţinea pînă-i 
lumea; se făcu o dată şi ziuă, şi pînă încă a nu se îmbrăca, fugi la saci. 
Bucuria ei, cînd văzu sacii plini de gheme, dar nu mai scotea ghemele 
afară, de nu le cintărea în mîni, era numai voie bună, puteai prinde iepuri 
cu ea de voioasă ce era. Colea după prînz merge cu sacii cei plini de gheme 
la înălțata împărăteasă. Să fi auzit la laude, să fi văzut de-aici încolo trai şi 
mai bun, mîncări şi mai scumpe, haine şi mai alese, scurt: Ileana-şi avea 
raiul pe pămînt la curtea împărătească. 

Împărăteasa era cu voie bună, feciorul împăratului nu era supărat, 
Ileana... off! ea era fericită. Şi merse vestea fetei peste mări şi peste țări şi 
veneau împărătese şi crăiese să vadă pe Ileana cea harnică şi frumoasă şi 
duceau numai vorbe de laudă despre ea. 

O dată, chiar erau multe doamne de cele mari la curte, şi împărăteasa 
chemă pe Ileana înainte şi-i zise: 

— Ileană, ca să vadă doamnele acestea cît eşti de harnică, pînă mîne 
dimineaţă vei toarce fuioraşele acestea de in. Adecă erau patru saci mari, 
plini plinuți cu fuioare de in, încît nici a-i duce nu putea, ci doi argați 
împărăteşti fură nevoiți a-i duce pînă-n chilia Ilenei. Acum se puse Ileana 
iar pe gînduri, plîngea, suspina, se ruga la Dumnezeu: ori s-o omoare, ori 
să-i aducă iar pe baba Cloanţa să o scoată din năcaz. Cînd era la miezul 
nopții, uşa se deschise şi deşirata de babă intră: 

— Bună seara, draga mătuşii; de ce plîngi? Culcă-te şi dormi în pace 
lasă pe mătuşa, şi vina ei să fie de va fi vreo scădere. 

Ce să mai întind vorbe? Ileana se culcă şi dormi boiereşte iar baba 
toarse în cîteva minute tot inul, apoi îl făcu ghem şi hai cu ele în sac, după 
aceea se făcu soră cu drumul. 

În dimineața următoare, căută Ileana sacul cu ghemele, le numără, le 
cîntări-n mînă, apoi îngenunche şi plîngînd de bucurie, mulțumi lui 
Dumnezeu. După prînz le duse doamnei împărătese, carea o lăudă foarte şi- 
o îmbrăcă în haine şi mai frumoase, apoi o arătă doamnelor celor streine, 
care încă o lăudară cu toatele şi-o cinstiră cu bani de aur şi de argint pentru 
hărnicia ei. Nu-i lipsă să vă mai spun cît era Ileana de voioasă. Acum 
începură a veni chiar şi feciori de împărați să o vază. Şi le căzu dragă, că 
doară era frumoasă, nu glumă, apoi de hărnicia ei nu mai era om dimprejur 
care să nu ştie. Trebile se puneau de minune la cale. Într-o zi feciorul 
împăratului care o adusese, zise mumei sale: 

— Mamă, mi-a venit vremea să mă-nsor; avere avem destulă, ţări înc- 
avem, dacă însă totuşi avem lipsă de ceva, apoi aceea e o muiere harnică; 
ce zici, mamă, oare să nu iau eu pe Ileana de soţie? 

Mumă-sa nu mult se gîndi şi zise: 

— Fiule, chiar era să zic, dar am aşteptat ca să-ţi văd gîndurile tale mai 
întîi; după ce-am adus-o la noi în casă, după ce e aşa de frumoasă şi de 
harnică, ştiu că peţitori i-or veni destui şi s-a mărita, dar noi de ruşine n-o 
putem lăsa fără pic de zestre; apoi şi tu, Dumnezeu ştie, pe cine a-i lua, să 
nimereşti mai bine decît cu ea? O să mai fac, dragul mamii, o probă cu ea 
şi de s-a ivi tot harnică, ca pînă-acum, a ta să fie, adecă a noastră: muierea 
ta şi nora mea! 

Pe cum se vede pe vremile acelea nici feciorii de împărat nu se ruşinau 
a lua fete de nație, din popor, dacă chibzuiau că-s harnice; astăzi? tot 
petecitul ar trage să ia doamne şi încă doamne bogate şi frumoase şi- 
nvăţate! 

Preste cîteva zile, chiar într-o marță pe la ojină, merge împărăteasa în 
chilia Ilenei şi-i zice: 

— Draga mamei, să vii să-ţi mai arăt ce să torci la noapte. Şi merse 
Ileana cu înălțata împărăteasă şi-i numără zece saci plini, cinci cu fuioare 
de cînepă, cinci cu fuioare de in şi-i zise: 

— Pe nune dimineaţă să fie gata, ci vezi de-l toarce ca sîrma, că vom 
face din el aţă de cusut haine cătăneşti. Zece slugi de-abia duseră sacii 
pînă-n chilia Ilenei. După ce rămase Ileana singură-n chilie se puse 
nenişorule iar pe plîns, dar aşa plîngea, de-i curgeau lacrămile ca bobul pe 
obraz la vale. „Cum nu m-a trăsnit Dumnezeu — se bocea ea — să nu mai fi 
cunoscut nici mamă, nici feciori de împărat, nici curți împărăteşti? Cine m- 
a pus să tac, să nu spun la început că eu nu ştiu toarce, că doară zicea popa 
nostru în biserică că: cu minciuna nu mergi departe, ori cinezi, ori prînzeşti 
cu ea, dar amîndouă rar le faci; peste mine trecu ispita de două ori, dar a 

treia oară ştiu că nu scap, de m-or prinde cu minciuna, tot mă omoară, de 
nu m-oi omori eu de ruşine; m-arunc în fîntînă cu capul în jos. Colo de 
cătră ziuă — tot astfel de gînduri îi umblau fetii prin cap pînă colo cătră 
miezul nopții, atunci uşa se deschide şi, Doamne apără, intră adecă baba 
Cloanţa... 

— Bună seara, draga mătuşii! tu iar eşti supărată, iar plîngi, Doamne, 
slabă mai eşti de înger; taci că te scap eu şi de năcazul acesta, dar, uite, 
pentru osteneală tu să mă chemi la nunta ta, ori după cine, ţi-a fi rînduit să 
te măriţi, să mă chemi, şi eu voi veni şi mult bine-ţi voi prinde. 

— Dar cum voi şti să te chem? întrebă Ileana. 

— Vei ieşi, zise baba, vei ieşi afară cînd vor fi oaspeţii adunaţi şi cînd 
vei fi la tăietor vei zice: Babă Cloanţă, hai la ospăț, că iată mă mărit, 
înțelesu-m-ai? 

— Înţeles. 

— Şi te legi că mă vei chema? 

— Mă leg. 

— Ei bine, dormi în pace şi n-avea nici habar de tors. 

Şi unde nu se puse Ileana pe un somn dulce, de gîndeai că nu alta, fără 
de-ar fi şapte nopți legate laolaltă încă s-ar cumpăni să le doarmă. Şi se 
deşteaptă ea de deşteptat — ca omul îngîndurat — cînd era de mult ziuă. 
Împărăteasa se uitase în vreo două-trei rînduri pe fereastră la ea, de cînd se 
făcuse ziuă, dar îşi zise: „E obosită sărmana, ar fi păcat s-o trezesc, că 
acuma e somnul mai dulce, după atîta amar de muncă!” În urmă însă 
rupînd-o foamea pe Ilenuca, se deşteptă şi, frecîndu-se la ochi, merse la 
saci să-şi vadă munca. După ce pipăi cu băgare de seamă şi simţi în toţi 
sacii ghemele tari şi mari ca bostanii, nu se putu stăpîni a nu o podidi un 
plîns de bucurie şi a nu zice: 

— Mulţumescu-ţi, Doamne Dumnezeul meu, că m-ai scăpat şi de astă 
muncă, îndură-te şi nu mă părăsi pînă voi fi vie. Dar gîndul îi era la baba 
Cloanţa. Şi împărăteasa auzi vorbele ei, ea era chiar la uşă şi-ncepu şi ea a 
plînge de bucurie, apoi intră în chiliuța Ilenei, o ridică din genunchi, o 
strînse la piept şi sărutînd-o zise: 

— Lasă, Ileană, tu pentru hărnicia ta să ştii că mi-ai intrat atît de dragă, 
încît m-am hotărît să mi te fac chiar noră! 

Toate ca toate, dar una ca asta n-o visase Ileana, că mă rog, a fi 
împărăteasă doară e lucru mare, nu iac-aşa. Se vede că Ileana se născuse în 
planeta cea bună, că feciorul împăratului, prinţul, vine la ea cu feluri de 
haine şi scumpeturi şi-i spune că să se gate de nuntă. Apoi mă rog: cine nu 
se ştie găta, cînd are cu ce? 

Colo de cătră seară încep oaspeţii a veni, în urmă vine şi popa de-i 
cunună, apoi se pun la mîncate, la beute, la dinum — danam, de gîndeai că 
trei prinți se însoară, nu numai unul. 

Cînd era veselia mai pogană, Ileana iese afară, se duce la tăietor şi 
zise-ncet: 

— Mătuşă Cloanţă, hai la ospăț şi iartă că te chem aşa tîrziu! 

Baba atunci fu aci, lungă, deşirată, gheboasă, colțată, sacă, cum o 
cunoaşteţi; şi cum ieşi la iveală, zise Ilenii: 

— Draga mătuşii, cînd vom intra în casă, tu să zici: Cinstiţi boieri de 
cinste şi de omenie, să nu vă fie lucru cu supărare, dacă am cutezat a 
chema pe mătuşa la nunta mea, e bătrînă, e urîtă, cum o vedeţi, dar are o 
inimă tare bună cătră mine şi-o iubesc şi-o cinstesc ca pe mama, ba şi mai 
tare, că mama e departe, dar ea e aci. 

Şi-aşa făcură. lar oaspeţii se mirau de baba aceea deşirată şi 
împărăteasa nu se putu răbda să nu zică: 

— Mătuşă! De ce ai dinţii aşa lungi şi degete aşa sucite? 

— O! draga mătuşii, torsul cel mult, torsul m-a schimonosit, că numai 
nepoata Ileana e torcătoare cum eram eu în vremea mea, dar mulțămesc lui 
Dumnezeu că-şi capătă bărbat care doară n-a pune-o la tors să i se strice 
fața şi dinții şi degetele şi să se facă din frumoasă cum e, schiloadă ca 
mine? 

Iar împărăteasa mulțumi bătrînei, că le spuse şi zise înaintea tuturor: 

— Ileana, draga mamei, de azi încolo să nu mai cutezi a prinde caier în 
mînă că nu doresc ca să te văd ca pre mătuşă-ta, iar de vei cuteza a călca 
porunca, te alung nu numai de la curte, dar şi din țările mele; priceputu-m- 
ai? 

— Priceput, răspunse Ileana, iar oaspeţii strigară: bravo! şi vivat! 

Baba Cloanţa se duse de unde-a venit şi de atuncea nu s-a mai ivit să 
mai ajute cuiva la tors; din curțile împărăteşti a ieşit caierul încă-n 
dimineaţa următoare, şi ieşit e pînă în ziua de azi; Ileana cu prinţul ei, de n- 
au murit, şi azi mai trăiesc, iar eu gătîndu-mi minciuna zic: 

— Toarceţi, fete, toarceţi c-a murit baba Cloanţa! 


Auzită şi scrisă în Reteag, lîngă Someşul Mare. 

GANUL ȚIGANUL 


A fost odată, ca niciodată. 

A fost odată ce-a fost, dar n-a fost aşa mare minune, c-a fost numai un 
țigan cu numele Ganul. Cum să fie aceea mare minune? că doară țigani 
totdeauna că au fost, ici ţigani, colea țigani, dincolo țigani, în ceea parte iar 
țigani, tot de țigani dai şi cu țigani te-ntilneşti; ba ici colea mai vedem şi 
cîte un om mai țigan decît toţi țiganii. 

E, dar țiganul meu şi-al dumneavoastră, de care vreau să vorbesc, într- 
un chip era țigan ca ceilalți țigani; adecă era sărăcuţ săracul de el, încît 
cîteodată, ba de cele mai multe ori, trăia tot cu noduri fripte învăluite cu 
răbdări prăjite, dar într-alt chip se deosebea de ceialalți țigani. Anume el 
era cu minte. Pot să fie şi țigani cu minte, aşa mai rari, dar vorba e aşa că 
țiganii sînt toți nărozi. Şi Ganul tiganul era cu minte, zău cum să nu fie, 
cînd el fără vreo măiestrie, fără cămin, fără ceteră, fără casă, fără masă, 
numai c-un bordei, care nu era nici acela al lui, ci al naşului, trăia cum 
putea, de pe-o zi pe alta, dar rău trăia. 

Ganul țiganul nu era singur, căci avea ş-o muiere cu care căpătase vreo 
şase puradei, vasăzică pui de ţigan. Acum chiar nime n-ar putea zice că 
Ganul țiganul nu era om cu minte, căci el şi ca om sărac totuşi s-a nizuit să 
aibă o familie. Apoi dacă ne cugetăm că el cu sărăcia lui a crescut şase 
prunci, sau mai bine zis, după datina ţiganului, i-a lăsat să crească, precum 
îşi cresc toți țiganii copiii, aceea nu e lucru mare. Ba da, chiar lucru de 
mirat şi de pocosit, în urmă totuşi a gătat Ganul tiganul cu toate; oamenii 
din sat de mult nu i-au mai dat nimic, iar acum de vreo cîteva zile, nici de 
la naşu-său nu a mai căpătat ce să rumege, cu ce să-şi ostenească fălcile şi 
cu ce să-şi îndoape foalele. 

Ce să facă el dară? 

De răbdări s-a săturat ca de mere acri; de lipsuri, calea valea, dar nu 
mai avea nimic, iar copiii i se trînteau pe jos de foame, muierea pe-aceea 
cale. 

Ce să facă el aşadară? 

Fluieră una a pagubă, se mai gîndeşte şi iar se mai socoteşte, ce să 
facă? încătrău s-apuce? şi de ce să se prindă? Să meargă să fure, nu-i venea 
la socoteală, căci la furat trebuie oameni sprinteni, oameni iuți şi oameni cu 
curagiu, care pot să se apere, dar să şi fugă la vreme de lipsă. Apoi el să fie 

harnic de-aceea treabă? Ba. El ne cum să aibă curagiu, dar nu putea nici 
fugi, căci era lat de foame deoarece de trei zile nu mîncase nimic. 

Ce să facă dară? 

Se mai gîndeşte şi iar se mai socoteşte, apoi se mai scarpină-n cap, 
poate de năcaz, dacă nu de altele, în urmă ajunge la aceea credinţă, că 
Dumnezeu e pricina, că el e sărac şi că de aceea moare el de foame. 

Dacă nu era Dumnezeu, chiar Dumnezeu, atunci era ce era, căci 
tiganul tare deznădăjduise. În urmă se conteni, dar iar se gîndi, c-aşa nu-i 
bine să rămînă, dar nici nu poate să rămînă, căci n-are ce mînca. Deci zise 
muierii sale: 

— Tu babă! 

— Ce-i Gănuţule? 

— E rău, zice țiganul scărpinîndu-se-n cap, cine ştie din ce pricină e 
rău, că mai rău de-aşa nu se poate, fiindcă acum chiar n-avem ce mînca. 
Pînă acum mai căpătam de ici de colea cîte ceva, dar acum parcă nu-i lucru 
curat, nu mai căpătăm nimic de nicăiri, iar aşa nu putem sta. Să-mi faci tu 
mie o turtă de cenuşă, muiată ştii tu cu apă de cea proaspătă şi limpede de 
rîu ca să am ce să mînc pre cale, căci eu mă duc la Dumnezeu, să mă 
sfădesc cu el, pentru ce ne ţine aşa de rău, dacă-i sîntem toţi copiii lui şi el 
ni-i la toți tată bun. 

— Bine zici, tu Gănuţule dragă, îi răspunse muierea, oftînd una, ai 
drept, iată-ntr-o clipită-ţi voi face şi te du, căci aşa nu mai putem sta. 

Se puse țiganca şi aduse apă de cea proaspătă şi limpede din rîu, alese 
două blide de cenușă, le muie şi le frămîntă cumsecade, dar să fi văzut cum 
frămîntă, aşa frămîntă, aşa scutura, încît cugetai, că vrea să coacă un cuptor 
de douăzeci de pite şi vreo cîteva mălaie. 

În scurt timp turta fu pusă pe vatră şi coaptă cum e dată. 

Şi plecă țiganul cu cugetul de-a merge pînă la Dumnezeu, pe care voia 
să-l bată, dacă nu-l va ajuta cu ceva. Se duse şi călători mult, pînă mîncă 
turta de jumătate. Chiar drum lung nu făcu, fiindcă nu putea merge aşa 
tare, deoarece precum v-am spus, era lat de foame. Mergînd aşa pe cale, 
iată se-ntîlneşte cu un bătrîn. 

Acela era Dumnezeu, dragul de el, care luase chip de om şi plecase 
înaintea ţiganului, ca să facă, ce va face, să-l împace şi pe el. 

— Bună seara, măi țigane! îi zise Dumnezeu. 

— Să fii sănătos, bătrînule! 

— Dar unde te duci? 

— Dă-mi pace, nu mă opăci, se răsti țiganul, căci am să mă duc pînă la 
Dumnezeu să mă bat cu el. 

— Apoi pentru ce să te baţi tu cu el? 

— Pentru că nu-mi dă de mîncare şi mă lasă să pier de foame cu 
muierea şi cu copiii cu tot. Mă duc dar să văd, sau îmi dă, sau e rău de 
amîndoi. 

— Lasă-te, măi ţigane, de gîndul tău, căci pe Dumnezeu tot nu-l vei 
găsi, iată-ți ajut eu şi nu te las să mori de foame cu muierea şi cu copiii tăi. 

ită-te aici şi na masa aceasta, cătră care cînd vei zice: 


Scumpă masă 
De mătasă, 

Ia aminte 

De te-ntinde 
Cu mîncări 
Cu țigări 

Şi cu vin 
De-l pelin, 


atunci ea-ndată se va aşterne cu tot felul de mîncări şi beuturi, din cari 
oți mînca totdeauna cînd eşti flămînd, pînă te vei sătura, iar cînd vei fi 


sătul vei zice: 


lan adună, 
Masă bună; 
Bucături 

La sfărmituri 
Laolaltă 

Pîn” de-altădată, 


căci îndată se vor strînge tot ce va fi rămas iar laolaltă şi tu-ți poți 
căuta de lucrul tău şi muierea ta de-al ei, căci nu va trebui să trudiți după 
de-ale gurii şi de a foalelui. 

— Îţi mulțumesc, răspunse tiganul, şi-ţi sărut picioarele, mînile, 
tălpile, spatele şi pe tot locul bogdaprosta de ce-mi dăduşi, că baremi acum 
nu mai trebuie să lucru şi să mă amuţe cei rumâni cu cînii! 

I fu mult ţiganului pînă rosti aceste vorbe, căci le zice cam cu grabă 
nici ştiind ce zice. Cugetul lui fu la aceea cum o să mănînce şi să se sature, 
ca de care n-a mai văzut niciodată. 

Se întoarce deci de pe calea apucată, căci acum avea ce-i trebuie de 

îndul gurii. Abia aştepta să găsească vreun loc ascuns, ca să mînce ce-i 

poftea inima. Spre nenorocirea lui nu departe găsi o groapă în pămînt, aci 
se aşează ca, deşi era seară, să-şi facă ameazul. Înainte de toate însă apucă 
jumătatea de turtă de cenuşă din traista toată petecită, se uită la ea şi zice: 

— Tu turtă de cenuşă! de tine am avut parte mai mult ca de toate 
celea-n lumea asta, am văzut bine că eşti rea, dar fără tine o duceam şi mai 
rău. Acum nu mai am lipsă de tine, căci de aici încolo, nici popa cel 
rumânesc nu trăieşte mai bine decum voi trăi eu. 

Du-te dar să nu te mai văd. 

Zicînd acestea aşa a aruncat-o, cît nici schiamătă nu s-a ales de ea. 
După aceea prinse masa, care o pusese jos, o chiti bine pe pămînt, se linse 
odată pe buze, apoi zise: 


Scumpă masă 
De mătasă, 

Ia aminte 

De te-ntinde 
Cu mîncări 
Cu țigări 

Şi cu vin 
De-l pelin. 


Nici nu gătă bine vorbele acestea, cînd masa începu a se aşterne şi a se 
umplea cu tot felul de mîncări, cu beuturi, cu ţigări şi cu cîte de toate sînt 
pe-o masă domnească. Era zupă grasă cu stele, care parcă sclipeau, era 
curechi cu clisă şi sîngereţi, era carne friptă de purcel, erau plăcinte, erau... 
de cîte mai erau, că cine biruie să spună toate cîte-au fost, că doar au fost 
multe. Apoi era vin, de cel roşu pelin, de care beau numai domnii cei mari, 
mai erau ce-i este tare de folos omului săturat, adecă ţigări. Dar să ştiţi 
dumneavoastră de cari?! Vai Doamne! erau de cele cu pai, de care fumează 
numai domnii şi numai acei domni, cari au pungă mare şi plină. 

De acestea de toate erau pe masa lui Ganul tiganul. 

Cînd le văzu acestea toate ţiganul, nu credea ochilor, el nădăjduise c- 
acea masă tainică-i va da cel mult balmoş, nu şi de celea mîncări, pe care 
nici nu le cunoştea, fiindcă nici nu mai văzuse asemenea. 

D-apoi cînd văzu vinul? Auleo Doamne! vin de care nici neam de 
neamul lui Ganul, doar nici naşul lui n-a gustat; el de aci încolo, gîndea, va 
să bea în toată ziua petrecîndu-şi ca domnii cei mari. 

Se puse deci la mîncare şi cum fu lipit de foame, dar mai ales de 
dragul mâncărilor, se sătură de se făcu burduf. Mai mîncă, mai beu vin, 

mai mîncă iar, mai beu iar vin, apoi aprinse țigarea, o fumă pînă cătră 
capăt, iar capătul țigării după datina strămoşească a țiganilor îl aruncă-n 
gură, punîndu-l pe o măsea. 

După ce se sătură bine, țiganul zice cătră masă: 


lan adună, 
Masă bună; 
Bucături 

La sfărmituri 
Laolaltă 

Pîn” de-altădată. 


După ce zise aceste vorbe, aşa se ascunseră toate bucatele rămase de 
pe masă, ca şi cînd n-ar fi fost nimic niciodată. Apoi luă masa în spate şi 
haid’ la drum cătră casă. Dar cum făcu cum nu făcu, cum se gîndi cum nu 
se gîndi, se băgă la naşu-său, care era rumân. Poate că de aceea s-a fi băgat, 
că fiind foarte întunerec, îi era frică să meargă mai departe. Nici el n-avu 
gînd chiar să se bage, dar acum era băgat, şi-apoi frica, mai ales la ţigan, e 
mare doamnă. 

Naşul său român şi ca atare ospătarnic ca tot românul mai ales cu finii 
săi, îl pofti la cină, care chiar atunci se pusese la masă. Cina se ajungea, 
căci românul totdeauna face mîncare să s-ajungă şi să nu lipsească. Era o 
mămăligă, la a cărei umbră puteai bate coasa, şi aşezată pe un cîrpător; un 
blid ca o jumătate de mierță era plin de curechiu acru, colea prăjit cum se 
cade, mai avînd în el şi ceva mărunțişuri. 

Din curechiu mîncă tiganul, dar nu prea mîncă, dar cînd tot în acel blid 
se turnă zară, în care se dumică mămăligă, atunci lua, lua, încît gîndeai 
precum gîndea şi naşul, că de trei zile n-a mâncat nimic. El mâncase 
săracul, dar zara fiind bucătura cea mai gustoasă şi mai după neam, mai 
bine să se-ntîmple orişice decît să rămînă zara. 

Aşa cum gîndi şi făcu, căci mîncînd la zară, şi-a fost uitat, că el numai 
mai înainte era sătul, iar ca unul care-ndrăznea la masa naşu-său luă blidul, 
după ce se lăsară ceilalți, îl puse-n poală şi-l goli de tot. 

După cină vru țiganul să plece, însă naşu-său i zise: 

— Nu te duce, finule, doar să nu te prăpădeşti dumneata acum în 
noaptea asta-ntunecoasă pe ulițele satului, rămîni de dormi la noi, că doar 
ai unde să rămîni. lată muierea mea ţi-aduce paie ici în casă şi-ţi aşterne, ca 
să odihneşti bine. 

— Rămiîn, dar iată masa mea aici, am căpătat-o azi de la un bătrîn şi 

nu cumva să ziceţi cătră ea: 


Scumpă masă 
De mătasă, 

Ia aminte 

De te-ntinde 
Cu mîncări 
Cu țigări 

Şi cu vin 
De-l pelin. 


c-apoi se-ntinde cu tot felul de mîncări şi beuturi şi apoi nu ştiţi ce să 
ziceţi ca să se strîngă iar, căci trebuie zis: 


lan adună, 
Masă bună; 
Bucături 

La sfărmituri 
Laolaltă 

Pîn” de-altădată. 


Dacă-mi făgăduiți că mă veți asculta, atunci rămîn, dacă nu, mă duc. 

— Cum să nu te ascultăm, finule, că doară noi n-avem nimic cu masa 
dumitale, pentru aceea poţi dormi odihnit, noi nu-i vom avea grijă. 

Se culcă țiganul, se culcară şi ceilalți, tiganul pe vatră, iar ceialalți în 

at. 

Tiganul adormi iute, căci era ostenit şi sătul, dar naşul cu naşa nu 
ațipiră, căci aveau de gînd să afle ce poate face masa cea tainică a 
ţiganului. Colo, pe cînd cîntă cocoşii întîia oară, se sculă naşa-ncet, apoi 
aprinse lumina, cînd se sculă şi naşul, luară masa, o duseră-n cămară, 
închiseră după ei uşa cămării şi zise naşa cătră masă; 


Scumpă masă 
De mătasă, 

Ia aminte 

De te-ntinde 
Cu mîncări 
Cu țigări 

Şi cu vin 


De-l pelin. 


Precum au fost auzit de la ţiganul; cînd gătară vorbele acestea, numai 
se minunară şi se pocoziră, văzînd că e drept ce le-a zis ţiganul, finul lor. 
sta ne-a fi şi nouă bună — cugetară ei, cum să facem s-o luăm de la țigan? 
În urmă naşa zise: 
— Măi bărbate, haid” s-ascundem masa asta. 
— E! dar ce va zice ţiganul atunci? 
— [Į vom da lui a noastră cea din pod, căci seamănă cu asta. 
Cum ziseră aşa făcură. Scoboriră masa din pod, o spălară, o duseră-n 
casă, pe urmă se puseră-n pat şi dormiră pîn” la ziuă. 
Dimineaţa se sculă tiganul, mulțămi de ospitalitate, îşi luă rămas bun şi 
lecă. Cînd ajunse-n uşa bordeiului strigă: 
— No baba mea şi puradeii mei, de aci încolo nu mai flămînziți, ci veți 
trăi ca domnii. Haideţi, dragii tatii, aici, pe lîngă masa aceasta şi aşteptaţi 
să zic, să vină mâncările. Începu deci: 


Scumpă masă 
De mătasă, 

Ia aminte 

De te-ntinde 
Cu mîncări 
Cu țigări 

Şi cu vin 
De-l pelin. 


Sta tiganca, stau copiii cu gurile căscate, dar sta şi țiganul aşteptînd să 
vină ceva, dar nu venea nimic. Mai zise odată, mai zise şi-a doua oară şi-a 
treia oară, dar nu plăti nimic. În urmă se mînie, luă săcurea şi-o tăie toată 

ucăţi, apoi zise muierii sale: 

— Tu, muiere, văd, că Dumnezeu m-a înşelat, căci nu mi-a lăsat darul, 
care mi l-a fost dat bătrînul cu masa. Să-mi mai faci mie o turtă de cenuşă 
ca şi care mi-ai făcut-o ieri, căci eu acum chiar vreau să mă duc, că unde- 
ntîlnesc pe Dumnezeu acolo să-l bat, pînă nu-mi dă tot ce-mi trebuie mie. 

uzit-ai, tu? 

— Auzit, Gănuţule dragă, auzit, dar vezi bine că nu mai pot să mă 
mişc de slabă ce sînt, fiindcă nu mai pot de foame. Apoi n-auzi tu copiii 
cum zbiară, se tînguiesc şi cer de mîncare? N-auzi tu bine? şi dacă n-auzi, 
ian ascultă şi mă priveşte, apoi spune-mi ce să mai fac, cum s-o mai întorc? 

— Acum, draga mea muiere, fă ce vei face şi-mi fă turta, că doară spre 

inele vostru plec unde plec. Cînd gaţi mai du-te şi mai cere de la vecini şi 

de la alţi rumânaşi, că doară de-aceea ţi-a dat Dumnezeu o gură destul de 
mare. 

Nu mai zise nimic țiganca, căci ştia ea bine din ce pricină nu mai cere, 
fiindcă toți s-au fost săturat de cerutele ei şi nu-i mai da nimeni nimic. Deci 
făcu altă turtă de cenuşe, după cum a fost făcut-o cea dintii, o coapse colea 
cum se cade şi-o dete bărbatului. 

Plecă iar tiganul cu turta-n traista cea toată petece. Dar nu merse mult, 
căci în locul în care s-a întîlnit ieri cu bătrînul, care era Dumnezeu drăguţ 
de el, s-a întîlnit şi azi. 

— Unde mergi, măi țigane? îl întrebă Dumnezeu, în chip de om bătrîn. 

— Acum chiar mă duc la Dumnezeu să mă bat cu el. 

— Dar pentru ce? 

— Pentru că nu grijeşte de mine, aceea e una, iar alta e că dumneata ai 
făcut ieri bine cu mine de mi-ai dat o masă, care să-mi dea totdeauna de 
mîncare. Mi-a şi dat odată, dar astăzi dimineaţă, cînd am venit cu ea de la 
naşul n-a vrut să-mi deie, din care pricină eu am tăiat-o toată, şi-am băgat-o 
în foc şi-acum plec unde-am plecat ieri, dar dumneata m-ai opăcit. 

— Opreşte-te țigane şi nu te duce, uite calul, care e aci lîngă noi, 

rinde-l de frîu şi du-l, căci ăsta-ţi va fi de folos anume, cînd vei zice cătră 
el: 


Scump cal 

Din Ardeal, 
Dă-mi bani, 
Gologani, 
Taleri lați, 
Galbeni spălatți, 


atunci va vărsa tot felul de bani din el, din care poţi folosi, cîți vreai, 
iar ceialalți cît rămîn, i va soarbe iar, dacă vei zice: 


Soarbe banii, 
Ce-au rămas 
Gologanii, 
Iar pe nas. 


— Îţi mulțămesc om bun ce eşti, căci faci mult bine cu mine, că de nu 

făceai, drept la Dumnezeu mă duceam. Pîn” la el nu mă opream. 

Ar fi zis țiganul mai multe, dar bătrînul se făcu nevăzut, atunci se- 
ntoarce cătră casă, dar la locul unde mîncase ieri se opri să vază, drept e 
ceea ce-a zis bătrînul binefăcător despre cal. 


Scump cal 

Din Ardeal, 
Dă-mi bani, 
Gologani, 
Taleri lați, 
Galbeni spălați, 


Atunci, oh minune! calul începu a vărsa bani pe gură şi pe nas, cît 
strălucirea lor îţi întuneca ochii. Erau taleri de cei mari şi groşi, erau 
galbeni de cei mari şi de cei mici, c-un cuvînt erau bani ca şi care n-a avut 
nimeni aşa de mulţi. Se bucură tiganul încă mai tare ca ieri, căci acum 
gîndea „banul e roata lumii”, iar el avînd mulți bani, va face tot ce va voi, 
va trăi bine şi-şi va face neşte curţi, ca şi care nici seamăn să fie pe lumea 
asta. 


Işi umplu deci buzunarele cu bani, iar ce-a mai rămas pe jos îi sorbi 
calul, cînd îi zise: 


Soarbe banii, 
Ce-au rămas 
Gologanii, 
Iar pe nas. 


şi plecă mai departe pînă dete de-o ospătărie, aci se băgă-nlăuntru şi 
mîncă, beu şi trăi cum i pofti inima, pentru care plăti bani nenumărați. 
După ce se înseră porni cătră casă, dar fiind întunerec şi fiindu-i frică să 
meargă acasă, se băgă pînă la naşul. 

— Bună seara, naşule, că iară vin. 

— Să fii sănătos, finule, bine că vini, că nouă ne pare totdeauna bine 
cînd vin finii noştri. 

— Tu babă, ian vezi grăbeşte cu cina, să cinăm cu toţii. 

— Pîn-atunci, finule, şezi colea pe scaun. 

— Aş şedea, naşule, vă mulțămesc, dar am afară un cal scump şi mi-i 
frică, că mi-l fură, faceţi bine şi-i faceţi ceva rînduială baremi ori şi unde, 
să fie la scuteală legat şi să aibă baremi ceva ogrinji dinainte. 

— Cum să nu, finule, bun bucuros, ian du-te, mă slugă, de vezi de 
calul finului, du-l în grajd şi dă-i fîn să mînce, să nu flămînzească. Zise aşa 
naşul, că baremi cu asta să plătească masa ţiganului, apoi mai cugetă, că 
cine ştie ce-o fi şi ce-o plăti calul acesta. 

— Naşule, te mai rog, fii bun dă-mi un pic de apă să beau. 

— Lasă, finule, nu bea apă, iată aici a adus baba mea din pivniţă un 

Icioraş de vinars, o să gustăm de-acolo pînă se gată cina. 

Aşa făcură, tiganul cam slab de minte se cam îmbătă, iar venind cina 
mîncă, după care voia să plece. 

— Să faceţi bine, naşule, să-mi daţi calul, căci vreau să plec acasă, zise 
tiganul, abia stînd pe picioare. 

— Oh! nu te gîndi la de-acestea, finule, rămîi aci peste noapte, că doar 
nu te vei duce prin aşa întunerec, avînd unde să dormi. Tu babă, ian du-te, 
adă nişte paie şi aşterne finului jos să se culce, să se odihnească, căci e 
ostenit. Apoi, măi slugă, tu să ai bine grije de calul finului. 

— Eu rămîn dar, răspunde ţiganul, însă nu care cumva să vă pună 

ăcatele să ziceți cătră calul meu: 


Scump cal 

Din Ardeal, 
Dă-mi bani, 
Gologani, 
Taleri lați, 
Galbeni spălați, 


c-apoi atîţia bani varsă, cît n-aveţi unde să-i puneţi şi ce să faceţi cu ei, 
şi-apoi nu ştiţi să ziceți calului: 


Soarbe banii, 
Ce-au rămas 
Gologanii, 
lar pe nas, 


căci numai la ăste vorbe-i soarbe iar; dacă nu, ştiind hoţii ce aveţi, vin 
şi vă omoară şi vă fură calul. 

— Nu, nu, nu, finule, nu te teme, că nu sîntem noi aşa oameni. 

Țiganul fiind ostenit şi cam beut, adormi iute, cît nu mai ştia de el. 

— Oare ce va mai fi asta, zise naşa cătră naşul într-un tîrziu, haid’ să 
ne sculăm şi să cercăm, adevăr e ce zice finul? 


111 


Se sculară, se duseră-n grajd şi ziseră cătră cal: 


Scump cal 

Din Ardeal, 
Dă-mi bani, 
Gologani, 
Taleri lați, 
Galbeni spălați, 


Ce-au văzut atunci, s-au minunat, calul voma bani cu nenumărata. 
— Ah! cugetă naşa, calul acesta ne va fi bun nouă; iar finului vom da 
nul din ai noştri, căci el şi aşa nu-l cunoaşte. Zice deci calului: 


Soarbe banii, 
Ce-au rămas, 
Gologanii, 
Iar pe nas! 


Aşa au făcut dimineaţa cînd se sculă tiganul, luă calul, care-l dete 
naşul şi plecă cătră casă, unde cînd ajunse zise ţigancei: 

— Tu babă, acum am scăpat de sărăcie, avem acum bani şi mai mulți 
de cîți ne trebuie, ian uite, ce se face dacă zic: 


Scump cal 

Din Ardeal, 
Dă-mi bani, 
Gologani, 
Taleri lați, 
Galbeni spălați, 


Tot aştepta, tot aştepta să verse calul bani, dar în zadar. Mai zise odată, 
mai de două ori, apoi văzînd că tot nimica e a lui, luă săcurea şi omori 
calul. Se căută apoi prin buzunare şi află un taler pierdut din ziua de ieri, îl 
dete țigancei şi zise: 

— Du-te, babă, undeva şi cumpără pe banul acesta ceva de mîncare, ca 
să mîncaţi cu toţii, dar grăbeşte, că ai să-mi faci acum o turtă din făina ce-o 
vei cumpăra să plec şi să mă duc iar la Dumnezeu, ca să mă sfădesc cu el, 
deoarece de două ori m-a înşelat pînă acum. Acum chiar nu-l mai las, fie ce 
va fi. 


Se duse ţiganca şi cîştigă de-un taler, mai fărină, mai brînză, mai lapte 
acru, aşa cît cu toţii se putură sătura odată după o foame răbdată de vreo 
cîteva zile. 

Apoi din fărina rămasă, se puse ţiganca şi făcu o turtă, dar asta era 
chiar turtă, făcută colea bine şi frământată cum se cade. Plecă ţiganul, nu 
mai aşteptă, şi merse, ca să facă ce va face să scape de batjocura de care 
dete, ajungînd de două ori norocul la el şi tot de-atitea ori nu a fost harnic 
de el. 

La locul cunoscut iar se-ntilni cu bătrînul, care precum ştim era 
Dumnezeu milostivul, în chip de om. 

— Unde mergi, tigane? 

Țiganul nu răspunse nimic şi merse mai departe. 

— Unde mergi, măi tigane? întrebă Dumnezeu a doua oară. 

— Dă-mi pace, nu mă mai opăci... 

— Ian stăi, măi ţigane! 

— Ce ai cu mine? 

— Să-ntreb unde te duci iar? 

— Apoi dacă vrei să ştii, acum de bună seamă mă duc la Dumnezeu să 
mă bat cu el, căci numai el e pricina că eu sînt nefericit. 

— Eşti nefericit? 

— Da. 

— Cum? Poate n-ai ce să mănînci şi să bei? N-ai bani? Ce-ai făcut cu 
ce ţi-am dat? 

— După ce-am durmit la naşul, totdeauna am plecat dimineaţa acasă, 
dar în deşert am mai aşteptat, căci masa nu mi-a dat de mîncare şi beutură, 
iar calul nu mi-a dat bani. Iar la acestea numai Dumnezeu e pricina. 

— Lasă-te, țigane, nu merge mai departe, căci o să-ți mai dau încă 
ceva, de care ştiu că eşti harnic. 

— Dar numai aşa să-mi dai să nu mă mai înșele. 

— Bine nu te teme, că acum nu-ți piere din mînă. 

— Dar ce-mi dai? 

— Uite aici ce-ţi dau, na jiloveaţa aceasta din nuiele legate laolaltă 
cătră care cînd vei zice: 


Jiloveaţă, 

Legată cu aţă, 

Să te-ntorci şi să te suci 
Şi mintea la loc s-o duci, 


atunci vei vedea ce vei căpăta, de care cînd te vei sătura să zici: 


Acum lasă ş-odihneşte, 
Căci asta mult foloseşte. 


— Dar ce-mi va da? întreabă tiganul. 

— Vei vedea tu ce-ţi va da. 

Cînd vru țiganul să mulțămească, bătrînul se făcu nevăzut, dar nici nu 
era să mulțămească cu toată voia, căci el se grăbea la locul unde gustase el 
de două ori fericirea. Era tare neodihnit să vadă ce va primi acum în dar de 
la bătrînul binefăcător. Alergă deci într-un suflet pînă la groapa lui 
cunoscută, se puse jos şi zise: 


Jiloveaţă, 

Legată cu aţă, 

Să te-ntorci şi să te suci 
Şi mintea la loc s-o duci, 


Cum gătă aceste vorbe, jiloveaţa se puse pe el şi-l lovea peste cap, 


este spate, peste mîni şi peste unde ajungea. Dar aşa, da, îmblătea pe 
ietul țigan, ca să-i vină mintea la loc, încît abia-i veniră în minte vorbele 
spuse de bătrîn, deci între lovituri strigă: 


Acum lasă ş-odihneşte, 
Căci asta mult foloseşte, 


cînd loviturile se conteniră, el abia putea răsufla. 

Acum îi sosi mintea la loc, căci ştia el ce avea să facă. 

Plecă deci mai departe cugetînd în sine: Trebuie să mă abat acum pe la 
naşul, ca să-i joc puţintel, dacă ei vor fi pricina nefericirii mele, nu-i voi 
juca eu adecă, căci se vor juca ei pe ei. 

Ajungînd la naşul cam înserase. 

— Bună seara, naşule, zise tiganul intrînd, iară vă vin pe cap. 

— Bine faci că vini, finule, că şi noi numai pe dumneata te-avem, apoi 
acum în serile aste lungi de toamnă ni-e urît şi nouă singuri; ian şezi colea 

e scaun să mai povestim de vremuri şi de lipse, iar tu babă du-te-n pivniţă 
şi adă un ulcioraş de vinars, să mai gustăm cu finul nostru printre poveşti, 
că acela e de noi, apoi te sileşte cu cina s-o faci colea cum ştii tu, barem 
acum cînd aduse Dumnezeu mai de vreme pe finul nostru, căci acum nu ne 

putem mîntui, că e prea din vreme, nu ca-n celelalte sări. 

— O să facă bine, să ierte şi finul nostru, zise naşa, căci cîte odată 
sîntem şi noi mai învăluiți, nepregătiți, cu toate că pîn-acum ne-a dat 
Dumnezeu, de avem din ce să trăim de pe-o zi pe altă, fără multe gînduri. 

— Eu iert bine, răspunse tiganul, că beau şi mînc cînd vin aici, nu ştiu 
cum veţi ierta dumneavoastră. 

— Nu te gîndi la aceea, răspunse naşul, ci primeşte cu ce te îmbiem, că 
te îmbiem cu inimă curată. 

Între acestea naşa aduse ulcioraşul de vinars din pivniţă şi se puseră a 
mai gusta cîteodată între poveşti, pînă cînd naşa gătind cina, se uită acum 
colea acum pe dincolea, să vadă ce-a adus iarăşi țiganul, însă văzînd 
jiloveaţa, nu putea înţelege, pentru ce să fie aceea. Nădăjduim, că la toată 
întîmplarea are să fie ceva bun. 

Puse cina, care căzu foarte bine ţiganului, deoarece era flămînd, apoi şi 
după bătaia primită slăbise tare, avea deci acum lipsă de întărit. 

După ce cină şi după ce mulțămi pentru ospitalitate, prinse jiloveaţa şi 
vru să plece. 

— Cum vreai dumneata, finule, să pleci acum în cap de noapte pe aci 
încolo-i zise naşul, rămîi aici, că vei pleca dimineaţă, aici te vei odihni 
destul de bine, du-te babă şi adă vreo două paie. 

— Oh! Doamne, finule, ce vreai, mă şi mir de dumneata, zise naşa 
repezindu-se la el şi luîndu-i jiloveaţa din mînă, cum nu ti-i frică să mergi 
prin acest întunerec, luînd satul de-a lungul, şezi jos pe scaun, căci îndată 
mă voi duce să-ţi aduc paie şi-ţi voi aşterne un pat, încît vei dormi ca şi-un 
domn de bine. 

— Mă duc, zise țiganul, să nu vă fac val, altminterea aş rămînea, dar 
mi-i frică că dumneavoastră o să ziceţi cătră jiloveața mea: 


Jiloveaţă, 

Legată cu aţă, 

Să te-ntorci şi să te suci 
Şi mintea la loc s-o duci, 


şi-apoi atunci nu va fi bine de mine. 

— Nu te teme, finule, cum şi gîndeşti de-acelea, căci doar noi avem 
destulă blagă de la Dumnezeu şi n-avem lipsă să-nşelăm de la altul, şi mai 
ales de la un fin al nostru. 

— Atunci dar rămîn, dacă nu vi-s spre greutate. 

— Doară nu te poftim că ne eşti spre greutate, ci că ni-i drag de 

dumneata. 

Aduse naşa paie şi pînă baţi în pălmi, patul fu aşternut pe jos, apoi se 
culcară toți. Nu peste mult țiganul începu a horcăi, dînd să cunoască, că el 
a adormit. 

Mai într-un tîrziu zise naga: 

— Măi bărbate, haid’ să ne sculăm, căci acum ştiu, că doarme finul şi 
să vedem, ce mirozenie a mai adus şi-acum. 

Se sculară, luară jiloveaţa, o duseră-n cămară, aprinseră lumina, apoi 
zise naşa cătră jiloveaţă, în timpul cînd naşul se uita cu gura căscată: 


Jiloveaţă, 

Legată cu aţă, 

Să te-ntorci şi să te suci 
Şi mintea la loc s-o duci, 


Abia gătă vorba din urmă şi se puse jiloveaţa pe ei şi dete şi dete; ei o 
luară la fugă, jiloveaţa după ei, în urmă intrară în casă făcînd o larmă mare, 
încît se trezi tiganul. 

— Nu ne lăsa, finule, căci ne omoară, fii bun, nu ne lăsa. 

— Nu pot, naşule dragă, pînă vine mintea la loc. 

— Nu ne lăsa, finule, că-ţi dăm masa şi calul, care l-am luat. Atunci 

ise țiganul: 


Acum lasă ş-odihneşte, 
Căci asta mult foloseşte, 


şi-ncetă jiloveaţa cu bătaia. Naşul aduse din grajd calul ţiganului, iar 
naşa din cămară-i aduse masa, apoi cu toate plecă tiganul cătră casă în 
capul nopții, fără de a mai fi fost îmbiat de naşul să rămînă. 

Ajungînd acasă îşi sculă familia, o chemă lîngă masă şi zise: 


Scumpă masă 
De mătasă, 

Ia aminte 

De te-ntinde 
Cu mîncări 
Cu țigări 

Şi cu vin 
De-l pelin. 


Fiind acum masa întinsă se puseră puradeii şi tiganca la mîncare, dar 
mîncară cît abia fu în stare masa să-i îndestulească. După aceea băgă calul 
în bordei şi zise: 


Scump cal 

Din Ardeal, 
Dă-mi bani, 
Gologani, 
Taleri lați, 
Galbeni spălați, 


Calul şi începu a vărsa bani, iar puradeii a aduna, în urmă zise țiganul: 

— Acum aţi mîncat şi-aţi băut, aţi căpătat bani, vă mai dau încă ceva, 
ce-am căpătat eu. 

— Ce-ai căpătat, tată, ce? întrebau cu toţii. Îndată veţi vedea: 

Aduse jiloveaţa şi-i zise: 


Jiloveaţă, 

Legată cu aţă, 

Să te-ntorci şi să te suci 
Şi mintea la loc s-o duci, 


Să învîrți jiloveaţa prin bordei şi-i luă pe rînd pe ţigani, încît, făceau o 
larmă... în urmă-i fu ţiganului milă de familia sa şi zise: 


Acum lasă ş-odihneşte, 
Căci asta mult foloseşte. 


După ăstea toate se puseră şi se culcară, adormind bine pînă la ziuă, 
cînd des-de-dimineaţă veni executorul de dare, care auzise, că țiganul are 
n cal, deci trebuia să-şi plătească darea, căci de nu, cuprinde calul. 
Pe executor îl chemă tiganul în bordei şi-l pofti să şeadă pînă, cum zise 
el, aduce banii. Se duse afară, făcu ce făcu şi după ce veni înlăuntru zise 
jiloveţei: 


Jiloveaţă, 
Legată cu aţă, 
Să te-ntorci şi să te suci 


Şi mintea la loc s-o duci, 


Apoi se puse jiloveaţa pe executor şi-l îmblăti, cum se cade, încît abia 
avu timp să fugă. 

Pe la ameazi iată vin doi bătrîni cerşetori, erau Dumnezeu şi Sf. Petru, 
care umblau atunci pe pămînt, se abătură şi pe la țiganul şi-i cerură ceva 
milă. 

Țiganul îi chemă în bordei şi-i îmblăti cu jiloveaţa cum se cade, mai 
zicînd plin de fală: 

— Eu încă am fost calic ca şi voi, dar m-am străduit şi nu i-am lăsat 

înă am căpătat din ce să trăiesc. 

Sf. Petru, scăpînd cu fuga de la bătaie zise lui Dumnezeu: 

— Vezi, Doamne, cît de nemulțămitori sînt țiganii pe lumea aceasta; 
lipseşte-i de darurile tale, că nu-s vrednici. 

Dumnezeu atunci zise: 

— Am crezut că dînd daruri ţiganului, îl voi face om de omenie, dar 
văd, că m-am înşelat. Din ţigan om de omenie nu va fi niciodată. 

Lipsit să fie dar țiganul de darurile mele, şi să-i rămînă numai calul, cu 
care numai dacă va trudi, va trăi. 

Şi de-atunci tiganul n-a mai mîncat mîncări, căci masa nu i-a mai dat; 
dar bătaia umbla ca ploaia. 

De-atunci țiganii sînt cumu-i vedeți. 


Mă suii pe-o şea 

Ş-o auzii aşa, 

Mă suii pe-o găină 

ŞI venii prin tină, 

Mă suii pe coasă 

ŞI-o spusei mincinoasă. 


Comunicată de N. Trîmbiţoniu, învățător în Ulpia 
Traiană, Grădiştea. 


CRĂIASA ZÎNELOR 


Bag seamă lumea asta n-a fost niciodată fără împărați; aşa a rînduit 
Dumnezeu, ca unii oameni să fie mai mari, alţii mai mici, iar cei mai mici 
să se supună şi să asculte de cei mai mari. Apoi, precum bine ştiţi 
dumneavoastră, cîte ţări atîția împărați, aşa era din bătrîni, toată ţara-şi 
avea împăratul şi tot satul, popa şi mergeau lucrurile strună de oable; 
astăzi, fireşte, nu mai poate fi aşa, că lumea s-a viclenit şi oamenii s-au 
sărăcit; la un împărat îi trebuiesc mai multe țări şi la un popă mai multe 
sate, şi tot nu-i mai vede omul sătui. 

Dar, zice că era într-o ţară departe, departe şi e de mult de atuncea, era 
un împărat, Împăratul-Roşu. Şi el, ca toți împărații, avea bunurile şi 
bunătăţile sale, dar bine zice zicala: 


Unde-s turme mari de oi 
Sînt şi turme de nevoi; 
Unde-s turme de miei blînzi, 
Sînt şi mii de lupi flămînzi. 


Adecă împăratul Roşu avea mulți duşmani, şi nici să putea altfel, că 
doară: 


Numai omul seriman 
Nu are nici un duşman. 


Apoi el numai sărac nu era. Şi cu duşmanii trebuia să țină luptă pe 
moarte şi pe viață, că doară împărații nu se luptă iac-aşa ca ciobanii, să-şi 
dea o trîntă, două ş-apoi iar să se ogoaie; nu, ei se bat ca tapii, tot în capete, 
pînă unul mai nu se mai poate mişca, adecă ostile lor, că împărații stau şi se 
uită, chibzuiesc, atunci apoi se împacă şi se fac prieteni buni. Şi cînd a 
plecat împăratul Roşu la bătaie împotriva duşmanilor, şi-a luat rămas bun 
de la înălțata împărăteasă şi de la cei trei feciori ce îi dăduse Dumnezeu, 
apoi îi sărută şi dă să iasă pe poartă afară. Atunci îl plesneşte ceva prin 
minte, îşi opreşte calul, că mergea călare, vedeţi dumneavoastră, ca 
gazdele, cheamă feciorii la sine şi dîndu-le o legătură de chei, le zise: 
„Vedeţi, dragii tatii, cheile astea sînt de la palatele noastre, care sînt atît de 

multe, cîte zile-s într-un an şi încă mai mult cu trei; iată că vă dau vouă 
cheile, nu cumva să le pierd în cea cale lungă, iar voi fiți cu minte, grijiți 
de mama voastră şi de casă şi în toate puteţi intra, numai în chiliuţa de 
cătră miazăzi, unde slujeşte cheia asta ruginită, să nu intrați, că de veți 
intra, bine nu va fi”. 

Apoi se duce împăratul. Iar copiii rămîn cu legătura de chei în mînă 
sfătuindu-se că ce o fi avînd tată-său în chilia de cătră miazăzi? 
Deocamdată prind ei a căuta prin alte chilii; într-una aflară arme fel de fel, 
rămase de la moşi-strămoşi; în alta află bani din toate ţările şi de peste 
toate mările; bani de aur şi de argint, cum numai la împărați se pomenesc; 
în altă chilie află haine împărăteşti nouă şi vechi, rămase din moşi- 
strămoşi, toate numai posomanturi şi pietre scumpe; în altă chilie află 
scumpeturi şi bogății, la soare parcă te puteai uita oleacă, dar la ele ba. Şi 
caută feciorii împăratului şi se miră, dar nu prea, căci erau obişnuiţi a 
vedea asemenea scumpeturi. În urma urmelor ajung la chilia de cătră 
miazăzi. Aci sta locului şi se întrebă: Să intre? Să nu intre? Ar intra, se tem 
că cine ştie ce o fi acolo? Nu cumva să dea de ceva primejdie, şi nici n-ar fi 
voit să calce voia tătîne-său; n-ar intra? dar nu-şi pot stăpîni dorul de a şti 
că oare ce-i acolo? de ce să nu intre? În urmă se hotărăsc să intre, ce a da 
Dumnezeu, aceea va fi! Şi vîrîră cheia cea ruginită în zar şi suciră o dată, 
de două ori, de trei ori şi de-abia putură deschide uşa aceea. lar după ce 
intrară-nlăuntru, ce văzură? Chilia era goală-goluță, nimic, dar nimic nu 
văzură. Era cît pe-aci să iasă afară, cînd feciorul cel mai mic zăreşte aninat 
de perete ceva: o icoană cu fața către părete. Haid să vedem ce o fi aceea? 
doară nu e chiar fermecată! Şi luară icoana jos şi se uitară la ea, dar... of 
Doamne! rămîn înmărmuriți lîngă ea. Pe icoană era pingălit un chip de 
muiere atît de frumoasă, cum nu mai văzură nicicînd; amuţiră cînd o 
văzură şi nu mai putură ridica ochii de pe ea. Veni vremea prînzului, dar 
unde să se poată dezlipi ei de lîngă icoană? Uitară tot, şi mîncare şi 
băutură, şi numai la icoană priveau. 

Împărăteasa s-ar fi pus la masă, dar nu-i era îndemînă singură; deci 
începu a striga după feciori, nimeni nu-i răspunde, apoi începe a căuta pe 
tot locul, cînd într-un tîrziu îi află cu icoana în mînă. Se uită şi ea la icoană, 
se miră de frumuseţea femeii aceea, şi parcă ar fi voit să fie şi ea aşa. Într- 
un tîrziu apoi merseră la mâncare. Dar voia cea bună era dusă din curtea 
împăratului Roşu; feciorii nu mai aveau voie la nimica, nici la mîncare, 
nici la băutură, că de lucru nici pînă atunci nu aveau; de-abia aşteptau să 
vie tatăl lor, să le spună cine e fata ori muierea aceea? Toată ziulița steteau 
feciorii cu icoana în mînă, ba şi noaptea, pînă cădeau obosiţi de atîta uitat, 

ca şi cînd ar fi cosit ori îmblătit cine ştie cît. 

O jumătate de an se munciră cu lucrul acesta, şi de ce se uitau mai 
mult la icoană, de aceea ar fi voit să o vadă mai mult, şi tot din ce în ce li 
se mărea mai tare pofta să ştie cine e? şi... Dumnezeu mai ştie cîte gînduri 
mai umblau tinerilor prin minte! Ar zice cineva, că ce e o jumătate de an de 
a sta cineva aţintit la un lucru pe care nu-l cunoaşte şi pe care ar dori să-l 
aibă. Dar nu-i aşa; o zi încă e mult, ba şi o minută e mult, să se muncească 
cineva cu gînduri de ale dragostei, cînd nici nu cunoaşte pe ființa care i-a 
căzut atît de dragă. Dar peste o jumătate de an se gătă bătaia şi împăratul 
veni acasă. Cît îi fu de mare mirarea, cînd îşi află copiii slabi, îmbătrîniți şi 
schimonosiţi, iar la plecarea lui îi lăsase pe toţi frumoşi ca trei ruji. 

— Aţi intrat la icoană! zise împăratul. 

— Am intrat, tată, răspund toți trei feciori cu un glas. 

— Ştiut-am că nu vă veţi putea răbda; aşa vă trebuie, de ce nu m-aţi 
ascultat? De altmintrelea şi eu sînt de vină; de nu vă opream, poate că voi 
nici nu vă gîndeaţi a umbla acolo. 

— Tată, zic feciorii, fii bun şi ne spune, cine e muierea aceea zugrăvită 
în icoană? Fată e, ori nevastă? Să cercăm, doar de ţi-o vom putea face 
noră! 

— Dragii tatii, nu e nevastă, e fată, e zîna zînelor, e crăiasa lor, dar e 
de cînd lumea de bătrînă şi tot nu îmbătrîneşte şi de nu se va mărita, nu 
îmbătrîneşte în veci, că numai măritîndu-se îşi pierde puterea de zînă şi 
începe a îmbătrîni. Şade departe de aci în împărăția zînelor unde nu moare 
nimeni; oamenii pămîntului însă, care merg, nu se mai întorc, toți se prefac 
în dobitoace ori în stăni de piatră; îi prefac zînele. Mulţi voinici au cercat 
să peţească pe Crăiasa zînelor, dar bine n-au umblat, căci zînele i-au 
fermecat, deoarece de s-ar mărita cumva crăiasa lor, atunci împărăția lor 
trebuie să se stingă, căci e ursită de Dumnezeu atîta să trăiască, pînă vor fi 
toate fete fecioare, şi călcînd numai una cuvîntul ursitoarei, împărăţia să se 
prăpădească, ele să piară deodată, iar cea măritată să se facă om pămîntean, 
supusă năcazurilor acestei vieţi. Drept aceea puneţi-vă pofta în cui de a mai 
şi gîndi la ea. 

Împăratul credea că cu vorbele acestea a băgat minte în capul 
feciorilor lui, şi nu-şi aducea aminte că prin ele mai tare le-a aţiţat dorul de 
a o vedea şi a o lua de muiere. A pus paie şi oleu în foc, apoi poftea ca 
focul să se stingă! 

Aşa e în lumea asta, iar dumneavoastră de nu vă place nu ascultați, pe 
mine lăsați-mă să o... minţesc mai departe. 

După cîteva zile, vine feciorul cel mare înaintea împăratului, şi zice: 

— Tată, lasă-mă să-mi cerc norocul, să mă duc să văd pe crăiasa 
zînelor. 

— Eu te las, dragul tatii, ci ştiu bine că numai în zadar te-i osteni; mai 
bine rămiîi tu aici şi nici nu mai gîndi la ea: mergem şi pețim fata 
împăratului Verde, care vine bucuroasă în casa noastră şi bine-ţi va fi. 

— Ba, lasă-mă, tată, dă-mi bani de cheltuială şi haine de primeneală, 
un cal bun de călărie să merg să o aduc soție. 

— Bine, du-te, numai să nu te căieşti. 

Şi s-a dus feciorul cel mare al împăratului în grajd şi ş-a ales calul cel 
mai frumos şi a intrat în chilia cu armele cele mai nouă şi mai scumpe, şi 
şi-a umplut două perechi de desagi cu bani, apoi a încălecat şi hai la drum. 

Cînd iese de pe poartă îi stă în cale o babă bătrînă şi urîtă şi-i cere ceva 
de pomană, dar el se face a n-o vedea şi merge mai departe. Baba însă zise: 

— Du-te, du-te, că acuşi vii tu iar îndărăt! Şi se duse feciorul cale de 
un ceas pînă iese din oraş şi dă să treacă un pod dintre hotară, dar calul nu 
vru să meargă. Dă în cal, dă tare cu salcia dar calul sta neclintit, că de sub 
pod se auzeau răcnete ca de urs. Şi unde nu iese de sub pod o mamiţă hîdă 
şi grozavă de i se ridică părul măciucă în vîrful capului şi hai, băiete, 
îndărăt, de gîndeai că nici pe acolo n-a mai fost. Ajungînd acasă, spune 
tătîne-său cele întîmplate. 

— Nu ţi-am spus, — zice bătrînul, — că aşa te vei reîntoarce, cum ai 
plecat? Multam Domnului, că n-ai umblat mai rău, doară ţi-a veni mintea-n 
belge! 

Peste cîteva zile vine la împăratul feciorul cel mijlociu şi iar se roagă 
să-l lase, doară el va fi mai norocos decît cel mare. Ce să vă mai înşir 
vorbă? Acesta încă umblă ca cel mai mare. Acum stau ca opăriți amîndoi, 
cînd se iveşte cel mai mic, un drăguţ de fecior cît toată lumea se mira de 
obrăjorii lui cei frumoşi, nici semn de barbă ori de mustăţi, vine acela la 
împăratul: 

— Tată, cercat-au frații mei dar în zadar, ar fi ruşine pe noi că nici 
unul să nu izbutim nici barem a vedea pe Crăiasa zînelor, necum a o avea 
de soţie! Fii bun, lasă-mă să-mi cerc şi eu norocul. Împăratul începe a rîde 
cu hohot, apoi zice: 

— Dacă fraţii tăi cei mari nu putură ieşi nici din hotar afară, atunci tu 
o să intri în ţara zînelor? Una ca asta mi-ar plăcea să o văd, dar nu cred. 
Gată-te cum îți place, că deseară ştiu eu că cinăm laolaltă! 

Copilul cel mai mic, voios că-l lasă tată-său să-şi cerce norocul, porni 
cătră stavă să-şi caute un cal potrivit pentru o cale atît de lungă. Nu ieşi 
bine din curte şi se întîlneşte cu o babă hîdă şi gîrbovită de greutăţile 

acestei lumi: 

— Fă-ţi milă şi pomană, domnişorule, întinde babei ceva, cu ce te-a 
miluit Dumnezeu sfîntul. Şi fiul de împărat bagă mîna în buzunar şi dete 
babei un pumn de bani. 

— Dumnezeu să-ți fie de ajutor şi să-ți facă ţie după pofta inimei, zise 
baba depărtîndu-se. Nu merse feciorul mult şi se întîlni cu o altă babă, 
parcă mai slabă şi mai neputincioasă decît cea dintii. Dădu şi aceleia un 
pumn de bani şi aceea încă îi mulțumi cum ştiu mai frumos. Cînd era să se 
apropie de stavă, cum mergea cu căpăstrul în mînă, numai vede că iese ca 
din pămînt altă babă cerşitoare în cale şi se roagă să o miluiască şi pe ea. Şi 
feciorul milui şi pe baba asta cu un pumn de bani. Atunci baba începu a 
plînge de bucurie ţi-a zice: 

— Dragul mamei, (că mamă-sa era, împărăteasa, care în chip de 
cerşitoare ieşise din palat ca să cerce firea copiilor; mare fermecătoare şi 
strigoaie mai spun că era, îngheţa apa în blid în postu Sf. Petrului aşa ne 
spun bătrînii, de aceea şi ieşise ea la fiecare fecior de aci în cale să le cerce 
mintea şi curagiul), dragul mamei, tu văd că o să ajungi la Crăiasa zînelor, 
dar de nu mă vei asculta, tot nu vei umbla bine. Din stavă alege calul cel 
mai rău, du o trocuţă cu ovăz şi una cu jar din vatra locului, tu să nu 
lăcomeşti nici la un cal care va trage la ovăz, dar de calul care va trage la 
jar, să nu te depărtezi. Arme nu lua din cele sclipicioase, ci zi cătră tată-tău 
să-ți dea paloşul din holteie. Acela tot este ruginit, dar nu-ţi pese, acela să-l 
iai. Bani nu lua cu tine, nici merinde, lasă că în locul acelora o să-ţi dau eu 
ceva, numai vino la mine în palat. 

Cînd gătă împărăteasa vorbele astea de zis, se făcu nevăzută şi feciorul 
tresări ca şi cînd s-ar trezi dintr-un somn greu. Apoi merse îndărăt acasă, 
luă o trocuţă cu ovăz şi una cu jar şi plecă cătră stavă. La troaca cu ovăz ar 
fi tras stava întreagă, iar la cea cu jar veni foarte încet o mîrţoagă de 
gîndeai că o să cadă de slabă. Se uită lung fiul de împărat cum mîrțoaga 
îmbuca cu lăcomie din jar, dar nu zise nimic, gîndea însă în mintea sa: dacă 
mă voi duce cu schiloada asta, nu stau bun că o să ajung departe; numai 
împrejurarea că mînca foc îl făcu să nu crează că mumă-sa l-ar fi păcălit. 
Calul încă îşi ridică capul şi zise: 

— Drag domnul meu, ştiu ce gîndeşti, dar nu te teme, bun e 
Dumnezeu şi bună minte ţi-a dat de m-ai căutat, gată-te de cale, dar pînă 
atuncea mai dă-mi un vrav bun de jar să mă satur, apoi îmi porunceşte cum 
să merg: ca vîntul sau ca gîndul? 

Şi merse fiul împăratului cu mîrțoaga acasă; frații cei mai mari nu-şi 
putură stăpîni rîsul cînd îl văzură cu ce cal voieşte a pleca, ba cel mai mare 

chiar zise în batjocură: 

— Pare-mi-se că de ceialalți te temi. Tată-său însă nu se învoia odată 
cu capul a-l lăsa să plece cu acel cal, dar după multă rugare în urmă zise: 

— Acum fă ce ştii, eu nu mă mai amestec. Şi dete feciorul un vrav 
mare de jar calului şi mînca calul la jar mai pogan de cum ar mînca alții 
ovăz, şi dacă gată tot jarul de mîncat, sforăi o dată de tot scântei îi ieşiră pe 
nări, apoi se scutură de îi căzu tot părul de pe el şi rămase numai un păr 
luciu-galben ca aurul şi era acum calul mai frumos decît toți cîți îi avea 
împăratul. Atunci zise împăratul: 

— Cu calul acesta am umblat şi eu a peti. 

După aceea intră feciorul în chilia împărătesei să-şi ia rămas bun, iar 
ea îl sărută şi-i dete trei lucruri: un inel, un ceas şi o lădiţă de aur. Aceste 
trei daruri aveau un preț foarte mare, deoarece inelul răspîndea lumina ca 
soarele, ceasul strălucea ca soarele, şi dacă îl puneai pe masă deschis, cînta 
mai frumos decît toate muzicile din lume, iar lădiţa asemenea era 
strălucitoare ca un soare şi cînd o puneai pe masă şi o deschideai, ieşeau 
din ea cele mai bune mâncări şi băuturi ce sînt pe astă lume. După aceea, 
îşi încinse paloşul cel ruginit, îşi luă sănătate bună de la tată-său şi de la 
frați şi hai la drum. Apoi îl întrebă calul: 

— Domn, domnuţul meu, dar cum să te duc; ca vîntul sau ca gîndul? 

— Să mă duci ca gîndul, răspunse feciorul şi începură a merge mai 
întîi mai lin, apoi tot mai tare pînă nu se mai vedeau. 

La podul dintre hotare se auzi un glas răguşit şi înspăimîntător, dar 
calul nu se înfrică, ci zbură peste pod cum zboară o rîndunea peste firul de 
la telegraf... Şi s-au dus, s-au dus multă lume împărăție, ca Dumnezeu să 
ne ţie, că cuvîntul din poveste mai înainte este, mîndră şi frumoasă, s- 
ascultați şi dumneavoastră; cine o va asculta, o va învăţa, cine va durmi, 
bine va odihni; s-au dus pînă au ieşit din ţara împăratului Roşu şi au ajuns 
în ţara împăratului Verde, unde sînt oameni verzi, vitele verzi şi tot e verde 
ce vezi. 

Şi au ieşit şi din ţara împăratului Verde, care se mărginea cu împărăţia 
zînelor; şi între ţara zînelor şi țara împăratului Verde era o apă mare, ca 
Dunărea ori poate şi mai mare. 

Lîngă apă era căsuţa unui om, care ţinea crîşmă şi era şi pescari. Acolo 
intră în casă: 

— Bună ziua, om de omenie. 

— Bună să-ţi fie inima, voinice, dar de unde şi pînă unde? 

— Apoi, vezi, om de omenie, sînt drumar, am venit din ţara 
împăratului Roşu, şi de mi-ar ajuta Dumnezeu, vreau să merg în ţara 

zînelor... 

— Hm! zdravăn fecior şi frumos ca o doamnă, ar fi daună să mergi pe 
acolo, că Doamne, mulţi voinici şi-au pus capul care au cutezat a se 
apropia de cetățile lor. Eu aş gîndi să te laşi de gîndul cu care ai venit, mai 
bine şezi şi te odihneşte, apoi du-te în alte părți, unde te va îndrepta 
Dumnezeu, dar acolo nu merge că numai eu ştiu pînă la o sută de voinici 
care au trecut pe aici şi nu s-au mai reîntors. 

— Fie ce va rîndui Dumnezeu, dar eu mi-am pus în gînd că ori aduc pe 
Crăiasa zînelor, ori îmi pun capul. 

Mai povestesc ei, cît povestesc, apoi se îmbracă feciorul în haine 
feteşti de ai fi jurat că-i o zînă, îşi ia inelul, ceasul şi lădiţa într-o trăistuţă şi 
dă să treacă granița peste apa cea mare. Pînă a nu pleca însă zice cătră 
gazda casei: 

— Bade, calul mi-l voi îndrepta, iar la dumneata, să ai grijă de el pînă 
mă reîntorc. Dar calul zice: 

— Ba nu, eu voi merge tot cu tine. Şi s-au dus. După ce-au ajuns în 
țara zînelor, a zis calul cătră fecior: 

— Drag domnuţul meu, ia-mi frîul din cap şi-l pune bine, şi cînd vei 
avea lipsă de mine numai scutură frîul, că eu voi fi la tine. Aşa au făcut. Şi 
s-a luat feciorul pe jos, du-te, du-te prin căldură de gîndeai că se topeşte. Şi 
a mers multă vreme; unde-l lovea foamea punea lădiţa jos, o deschidea şi 
din ea ieşeau tot felul de mîncări şi băuturi. 

După cale de mai multe zile a ajuns la curțile zînelor. Zînele se jucau 
într-o grădină frumoasă de nici raiul doară nu poate fi mai frumos decît 
grădina aceea. Lîngă poarta care era închisă, începe feciorul a plînge şi a se 
ruga să-l lase înlăuntru. Îndată vin vreo douăzeci de zîne, una mai 
frumoasă decît alta, şi încep a-l întreba: 

— Cum ai cutezat, tu, faţă pămînteană, să intri în ţara noastră? Nu ştii 
că om pămîntean nu e iertat să intre aici? Acum vei muri, sărmană, vai de 
capul tău! Ele credeau că e fată, că parcă vă spusei că se îmbrăcase feteşte. 

— Fie-vă milă, zice el, vedeţi că sînt o fată neputincioasă, Lăsaţi-mă la 
voi, că am fugit în lume de frica părinţilor, care vreau să mă mărite, iar eu 
mai bine am fugit în lume decît să-mi trebuiască bărbat. Zânelor le fu milă 
de biata fată, o lăsară înlăuntru şi o duseră înaintea crăiesei, căreia încă-i 
spuse că e fată din lume, fugită de la părinţi de frica măritatului. Şi crăiasa 
o primi servitoare făgăduindu-i că-i va plăti simbria pe an; atunci era anul 
de trei zile în țara zînelor. Şi sluji fata noastră vreo trei ani dupăolaltă, şi 
învăţă toate obiceiurile zînelor, şi se făcu prietină cu toate zînele, încît ele o 
preţuiau ca pe o soră a lor. De multe ori se chiar juca cu ele. 

Într-o noapte tîrziu scoase inelul din trăistuță şi-l pune pe masă în 
căsuţa ei, că ea avea o căsuță chiar lîngă patul crăiesei, vedeţi 
dumneavoastră să fie de-a îndemână, cînd va căpăta ceva poruncă. Şi cînd 
puse inelul pe masă, se stinseră toate lămpile şi luminile din palatele 
zînelor şi se vedea în ele numai de la inel, mai tare decît de la soare. Se 
spăimîntară zînele, că ce lucru poate să fie, ieşiră toate din casă şi începură 
a căuta unde şi ce e? Adecă mirarea lor fu mare cînd văzură pe masa 
slujnicei inelul acela minunat. Şi crăiasa chemă pe slujnică la sine, să-i 
vază inelul. Slujnica bună bucuroasă merse şi arătă crăiesei inelul. Da unde 
nu pune crăiasa inelul pe deget, da atîta îi părea de bine şi era de zece ori 
mai frumoasă. 

— Copilă, zise crăiasa, dă-mi mie inelul acesta, ce să-ţi dau pe el? 

— Bucuroasă ţi-l dau, înălțată crăiasă, dacă mă vei lăsa să-ţi sărut 
mîna... 

Crăiasa se învoi. Ea sărută mîna crăiesei, şi crăiasa rămase cu inelul. 

Dar nu ştiu cum se simțiră amândouă, parcă nu ca mai înainte. Zînele 
celelalte începură a-şi bănui ceva, dar iară se îmbărbătau: 

— E fată ca şi noi, a cinstit inelul crăiesei, căci o lăsă aci în ţară la noi 
şi nu o alungă de unde a venit de groaza măritişului. 

Mai trecu multă vreme pînă o dată, chiar pe cînd era o petrecere mare 
în curţile zînelor, slujnica scoate lădiţa din traistă şi o pune pe masă. Cum o 
scoate, cum se sting şi lampele şi luminile de prin feşnice, şi de la lădiţă se 
vedea mai bine decît de la soare cînd e cerul senin, iar măsuţa slujnicei se 
umplu de mâncări şi băuturi mult mai bune şi mai scumpe decît ale zînelor, 
ba şi decît ale crăiesei. Minunea era mare. Îndată sar toate de după masă, şi 
năvălesc în căsuţa servitoarei;, acolo mîndrenii cum doară numai în rai 
poate fi, toată casa juca în aur, masa încărcată de mîncări şi băuturi şi de 
poame, care de care mai bune, şi mai scumpe. Veţi gîci acum şi 
dumneavoastră că crăiasa a poruncit să meargă slujnica înlăuntru numai ea 
singură şi cu lădiţa. Şi s-a dus. 

— De unde ai tu lucrurile acestea scumpe, zise crăiasa. 

— De la mama mea, răspunse slujnica şi nu minţea, adevărat vorbea. 

— Ce să-ţi dau să-mi dai mie lădița? 

— Oh, înălțată crăiasă, aceasta e scumpă, că în orice lipsă, ea mă 
luminează şi mă nutreşte şi mă adapă, dară nădăjduiesc că înălțimea ta nu 
mă vei alunga de aici cîtă vreme oi mai avea de trăit zile cu păcate, văzînd 
că am mîncare şi băutură, a măriei-tale să fie dacă... mi-i lăsa să te sărut o 
dată cu dulce... 

Atunci îi rase o palmă, dar după aceea se căi şi zise: 

— Bine, aşa să fie, hai şi mă sărută, iar tu să-mi dai lădiţa. Vă puteți 
închipui ce sărutare dulce a fost aceea. 

Dar, adevărul vorbind, după sărutarea asta se simţi crăiasa nu ştiu cum 
v-aş spune, dar toată roşie ca para focului, cînd simți buzele slujnicei 
lipindu-se de ale ei. Zînele ar fi jurat că ceva schimbare a trebuit să se 
întîmple în natura crăiesei, dar tăcură, vedeţi dumneavoastră; cine să cuteze 
a zice cuvînt nechibzuit despre crăiasă? 

Şi era făloasă crăiasa: inelul nu-l mai depărta din deget şi mai în 
fiecare zi punea o dată lădiţa pe masă să-şi arete puterea; nu mai ştia ce 
face de părere de bine. O dată îi plesni prin minte să facă un ospăț mare, 
mare, de la care să nu lipsească nici o zînă din lume, dar nici una, ca tot 
poporul de zîne să se poată mira de inelul şi lădiţa ei, şi mirîndu-se cu atîta 
să o cinstească mai tare. 

Şi se adună poporul de zîne din toate părțile, veniră zîne de la răsărit şi 
de la apus, de la miazăzi şi de la miazănoapte, zîne bune şi zîne rele, dar 
toate frumoase, una mai frumoasă ca alta; zîne şi pace! Şi crăiasa nu le 
aştepta cu nimica mîncare, nici nu aprinse nimeni focul în bucătărie ori în 
cuptorul de copt, că de vară era vară, iar lădița făcea ce făcea şi sătura pe 
toți cei din giur. Destul că se adunară zînele din toată lumea într-un palat 
mare, şi se puseră în jurul unei mese să ospăteze. Mesele însă erau goale- 
goluţe, nici tăniere, nici furculițe, linguri, ba nici feţe nu erau pe mese. 
Deodată intră crăiasa în palat cu o lădiță în mină, şi îndată toate zînele 
puseră mîinile la ochi, neputîndu-se uita la ea ca la un soare. Încetul cu 
încetul li s-au dedat ochii cu strălucirea şi începură a-şi lua cîte una mîinile 
de la ochi. Minunea era mare. Dar cînd deschise crăiasa lădiţa, atunci 
minunea minunilor! Masa se încărcă singură de mîncări şi băuturi, la toată 
zîna tot tăniere de aur, lingure şi furcuţe de aur şi cuțite de diamant, la 
fiecare zînă pahar de aur şi mari cupe de aur pline cu băuturi scumpe. 
Acolo să fi fost la ospăț. 

Destul că se minunară zînele, da, se minunară şi se ospătară, mîncară 
şi băură, şi apoi începură a gusta struguri şi alte poame scumpe, care ieşeau 
ca din pămînt, numai vedeau că se pun pe masă, dar de unde? şi cum? 
nimeni nu înţelegea afară de crăiasa şi de curtenele ei. 

Şi văzură soare răsărind şi soare sfințind, dar întunecîndu-se nu 
văzură, că lumina inelului şi a lădiţei mai tare era decît a soarelui. Veselia 
era mare, cinstea crăiesei şi mai mare! „În adevăr, ziceau zînele, — noi nu 
ne putem măsura nici în frumuseţe, nici în minte, dar nici în putere cu zîna 
noastră”. 

Şi crăiasa era fericită. Şi porunci zînelor să cînte toate împreună o 

cîntare de veselie. Iar zînele nu aşteptară să le mai spună o dată, ci începură 
o cîntare, dar aşa cîntară, încît îngerii din rai să tacă înaintea lor. Doamne 
ce drăguță de cîntare! Toată ceata era beată de bucurie şi fericire, apoi 
ridicară paharele în cinstea crăiesei lor viteze şi le goliră pînă în fund, după 
aceea iar începură o cîntare şi iar o ciocnire de pahare şi tot aşa pînă colo 
către miezul nopței. Atunci, tocmai cînd zînele scoteau cîntarea cea mai 
frumoasă din gurişoarele lor, servitoarea scoate orologiul şi-l pune pe masă 
în căsuţa ei. Să fi văzut mîndreţe! Soarele să se ascundă, că e numai ca o 
umbră pe lîngă acel ceas strălucitor. Cînd îl puse pe masă, gîndeai că toate 
curțile sînt ocolite de sori, aşa lumină arunca. Apoi îl deschise şi începu 
ceasul a cînta, dar aşa cîntare, încît zînele, că erau zîne, dar rămaseră ca 
mute, nici nu puteau asemăna glasurile lor cu cîntarea ceasului, 
înmărmuriră o dată, îngălbeni fiecare, se uită una la alta spărioase ca o 
căprioară şi numai tîrziu prinseră inimă, după ce le chemă crăiasa cu ea, să 
vază ce e? Şi-au mers toate împreună şi au văzut ceasul pe masă în căsuţa 
slujnicei, şi nu se puteau destul mira de frumusețea şi de măiestria lui. 
Crăiasa se uită cît se uită, apoi făcu semn zînelor să intre în palat, că şi ea 
vine îndată. Şi intrară zînele în palat zicîndu-şi: „Crăiasa o să cumpere şi 
muzicele de la servitoare”. Iară crăiasa dacă rămase singură cu servitoarea 
zise: 

— Draga mea, de unde ai tu lucrul acela frumos? 

Jar servitoarea răspunse: 

— De la mama mea le avui toate; două lucruri îți dădui măriei-tale, şi 
mie îmi rămase acesta. 

— Oare să mi-l dai tu mie, zise crăiasa. 

— Cam cu greu măria-ta, că eu sînt fată streină şi săracă iar cînd mă 
ajunge jalea, îl pun de-mi mai cîntă, să-mi mai stîmpăr sufletul: numai atîta 
mîngîiere mi-a mai rămas în lume. 

— Ba, zise crăiasa, tu rămîi pentru totdeauna aicea la noi, voi aduna 
zînele la o zi mare să te farmece şi pe tine; să te facă zînă, şi nu vei mai şti 
în veci ce sînt supărările: dă-mi mie ceasul. 

Atunci slujnica zise: 

— Măria-ta, înălțată crăiasă! Graţie capului meu? 

— Graţie, fata mea, răspunse crăiasa. 

— Ei bine, măria-ta, dacă vrei ca şi ceasul acesta cu muzici să fie al 
măriei-tale, atunci vino şi în noaptea aceasta, dormi cu mine în căsuţa 
aceasta, în patul acesta, ca să ştiu, că am dormit şi eu o dată cu crăiasa 
zînelor. 

Atunci crăiasa... pliosc! cu o palmă peste capul slujnicei: aceasta însă 

tăcu. După aceea se gîndi crăiasa: „De ce să nu dorm cu ea într-un pat? E 
fată frumoasă, patul ei e ca şi al meu; mîne-poimîne o facem zînă; mă 
supun, ştiu că nu mă farmecă ea; cum nu mi-a fost nimic cînd mi-a sărutat 
mîna şi cînd m-a sărutat pe obraz, nici acum nu-mi va fi”. Apoi zise către 
servitoare: 

— Auzi, fetică, dă-mi ceasul şi după ce se culcă toate zînele, iată îți 
dau cuvîntul meu de crăiasă, că viu şi dormim împreună. 

Fata se-nvoi. Crăiasa merge făloasă cu ceasul şi-l pune pe masă, iar 
ceasul începu a cînta pînă ce toate zînele adormiră cu capetele pe masă, 
căzură ca moarte de ospătate şi de cîntecul cel puternic al muzicei din ceas. 
Crăiasa apoi merse încet, în vîrful degetelor, pînă în căsuţa slujnicei, care o 
dezbrăcă şi se culcară amîndouă cuprinse una în braţele alteia. 

A doua zi cînd era soare la prînz, se deşteptară îmbrăţişaţi... bărbat şi 
nevastă. Ea începu a plînge temîndu-se de furia zînelor, dar el o mîngiie, 
apoi se îmbracă şi ies amindoi afară. Nici urmă de palate nu mai era, nici 
umbră de zîne nu se mai vedea. În minutul cînd crăiasa a devenit nevastă, 
curțile zînelor se cufundaseră în pămînt cu zîne cu tot şi rămase numai 
căsuţa unde dormea crăiasa cu feciorul de împărat. Ceasul şi lădiţa încă le 
înghițise pămîntul. Numai inelul mai rămăsese în degetul crăiesei, care 
încă îşi pierduse puterea de zînă şi rămase o femeie ca toate femeile, numai 
mai frumoasă decît toate. De atunci zîne nu mai sînt pe pămînt. 

Acum zise feciorul cătră ea: 

— Draga mea, aşa a fost să se întîmple, veacul zînelor a trecut, iar tu a 
fost scris să fii soția mea, crăiasa mea. Femeia răspunse: 

— Văd că aşa a fost să se întîmple, drept aceea eu mă las condusă de 
tine, unde ne-a împinge soartea acolo merg cu tine. 

Şi se luară la drum, şi-au mers multă lume împărăție, ca Dumnezeu să 
ne ţie, că cuvîntul din poveste mai-nainte este, mîndră şi frumoasă, s- 
ascultați şi dumneavoastră, că cine o va asculta o va învăţa, cine va dormi 
bine se va odihni; cui nu-i place, nu asculte, pe mine mă lase să minţesc 
pînă la capăt. Şi s-au dus multă cale şi lungă, tot pe jos. 

O dată îi plesneşte feciorului prin minte că el are şi cal, căută frîul, îl 
scutură şi se iveşte calul lui zicînd: 

— Ce porunceşti, drag domnuţul meu? 

— Să ne duci pe amîndoi, dincolo de apă. 

— Ca gîndul ori ca vîntul? 

— Ca gîndul! 

Şi se suiră amândoi pe cal şi zbură calul cu ei pînă la pescarul dincolo 
de apă. Şi era obosit calul, că mă rog zburase cu ei trei ani de zile, cale 

lungă nu glumă. Cînd fu la casa luntraşului, calul plesni de obosit. Ei 
stătură cît stătură, şi dau să meargă acum pe Jos, prin ţara împăratului 
Verde, cătră casă, în ţara împăratului Roşu. Acum însă aveau un copilaş ca 
de doi ani. El luă copilul în braţe şi merg amîndoi, cale de o jumătate de zi. 
Cînd fu pe la amiazi nu mai puteau de cald. Ajungînd la un rîu dau să se 
scalde. Lasă deci copilul pe ţărmure jucîndu-se cu inelul şi ei se bagă în 
apă să se răcorească. Un trăsnit de corb n-are ce lucra, ci vine şi fură inelul 
de la copil şi luîndu-l în cioc zboară cu el în sus. Copilul începe a tipa de 
părere de rău, tată-său iese repede să vază ce e? Vede atunci corbul zburînd 
cu inelul în gură. De loc ia paloşul şi fuga, aşa cum era, după corb, că mă 
rog nu era vreme de pierdut cu îmbrăcatul. Şi merge şi merge, adică fuge 
corbul prin văzduh, iar el pe pămînt, pînă era chiar în dreptul corbului, 
atunci aruncă paloşul şi nimereşte pe corb chiar în inimă de scapă inelul 
din clont. După ce află inelul se reîntoarse la soţie şi la copil, se îmbracă şi 
hai la drum. 

Multă vreme vor fi călătorit, cît? nu se ştie, destul că hăinuţele li se 
stricară şi călătoreau de ici pînă colo, cîştigîndu-şi merinde cu lucrul 
miîniîor, ori cu cerşitul. Ajunseră zile grele. O dată, într-o zi cam pe la 
ojină, sosiră într-un oraş, chiar în oraşul de unde era el, dar nu spuse 
nevestei că doară ei ar fi ajuns la locul către care călătoreau, ci intrară într- 
o crîşmă slăbuţă, acolo ia el o chiliuţă şi se aşeză zicînd: 

— În oraşul acesta vom sta vreo două-trei zile, vom lucra să ne 
însămăm bani de cale, să ne ajungă pînă acasă. Dimineaţa se scoală el, 
merge în boltă şi cumpără două perii şi vacs şi le dă nevestei zicînd: „Eu 
merg la lucru unde voi căpăta ceva, tu stai în piaţă lîngă fintîna aceea, colo 
pe piatră, pe acolo vor trece domni, ofiţeri, generali, vor zice să le ştergi 
păpucii de praf şi vei căpăta frumoşi bani, iar eu merg, voi căpăta nişte 
lemne de tăiat ori altceva de lucru, numai să ne adunăm ceva bani de cale”. 

O lăsă şi se duse la curtea împăratului, unde de bună seamă zdrenţos 
cum era, nu-l cunoaşte nimeni. Intră la maică-sa, la împărăteasa, care îl 
cunoaşte şi porunceşte numaidecît să-l îmbrace în haine crăieşti, apoi 
povesteşte el toate din fir în păr cum s-au întîmplat şi unde şi cum şi-a lăsat 
nevasta. 

După aceea se arată fraților şi tătîne-său, care abia îl mai cunoşteau, 
crezînd că de mult a murit prin cea lume mare. Tatăl său era slab şi bătrîn, 
nici nu mai putea umbla, fraţii lui purtau treburile împărăteşti. Bucurie 
mare era şi-l întreba care de care că cu nevastă vine? Cu Crăiasa zînelor ori 
cu alta? El răspundea că pe poimîne va fi aici cu mare pompă: să se gate 
numai de nuntă. Apoi merseră cu fraţii şi cu domnii cei mari la preumblare. 

Cînd au ajuns la fîntîna din mijlocul pieţei, văzură o femeie zdrenţoasă 
stînd pe piatră cu un copil lîngă ea: 

— Haideţi, zice feciorul cel mai mic, să ne şteargă săraca aceea 
papucii de praf, să capete şi ea ceva! Şi merseră toți. Ea le şterse păpucii şi 
fiecare îi dete cîte un taler, doi. Dar ea nu-şi cunoscu bărbatul, cum era 
acum îmbrăcat crăieşte. Şi căpătă ea o mulţime de bani acum. De abia 
aştepta să vină seara, să spună bărbatu-său cît a căpătat. Seara, bărbatu-său 
dezbrăcă hainele cele scumpe şi îmbrăcă iară cele zdrențoase şi merge la 
ea, ducînd şi el doi taleri, ce zicea că i-a căpătat şi el în aceea zi. Bucuria fu 
mare. Ea îi spuse ce domni mari au venit la ea şi cîţi bani a căpătat. 

— De voi căpăta numai în două-trei zile cîte atîția bani, zicea ea, o să 
ne facem gazde. Cinară şi se culcară. 

A doua zi de dimineaţă îi cumpără el un car de oale, zicînd: 

— Azi e tîrg mare aci, tu vei vinde oale, şi eu iar voi merge la lucru, să 
mai capăt şi eu ceva. Apoi el merse la maică-sa se îmbrăcă crăieşte, şi 
acolo cătră amiazi iese la preumblare, cu un regiment de călăraşi, el chiar 
în fruntea regimentului şi călăraşii după el, spunîndu-le că tot după el să 
meargă, ori pe unde îi va duce. Ajungînd în tîrg, el merge drept peste 
oalele femeii celei zdrenţoase, şi regimentul după el, de nici un hîrb n-a 
rămas întreg. Biata femeie începe a se boci şi plînge pînă seara, cînd îi vine 
bărbatul. 

— EFi, dar ce-ai de plîngi? îi zise el. 

— Dar cum n-oi plînge, că a venit un tîlhar de general cu un regiment 
de călăreţi şi toate oalele mi le-a spart, a trecut cu caii peste ele şi ce 
cîştigasem ieri, tot îmi prăpădi azi, prăpădi-l-ar Dumnezeu din lume! 

— Nu te supăra, că iată eu aduc iară doi taleri şi pe nune te-i tocmi 
bucătăreasă aci la curte, unde tăiai eu lemne azi şi ieri, mîne vei trăi bine şi 
vom fi într-o curte. 

Şi au mers dimineaţa împreună; el a băgat-o în bucătărie, apoi s-a 
pierdut de ea prin cele case multe. Colo, cătră amiazi, o cheamă 
împărăteasa într-o casă, o îmbrăcă ca pe o zînă, ieşi bărbatu-său din altă 
casă şi atunci se cunoscură şi merseră în palat, unde erau domnii şi boierii 
țării adunaţi uitîndu-se la icoana, ce stătuse în chilia dinspre miază-zi, cu 
fața cătră părete. Cînd o zăriră, mai înlemniră de minunea ce le sta înainte; 
era cu mult mai frumoasă decum o arăta icoana, iar de braţ cu bărbatul şi 
cu copilul de mînă-i şedea aşa de bine, cum nici spune nu se poate. Acum 
să fi văzut bucurie şi desfătare! Preoţii le cîntară: Isaia dănțuieşte, ospăţul 
se începu, muzicele cîntau şi toți erau fericiți, împăratul cel bătrîn, chiar 
muri de bucurie, iar cu limbă de moarte lăsă ca fiul acesta, cel mai mic, să 

ămînă împărat în locul lui, care lucru s-a şi întîmplat şi, de n-a murit, şi 
astăzi împărăteşte. 
lar eu mă suii pe o şea şi o spusei aşa, şeaua a fost cam ruginoasă şi 
ovestea mincinoasă! 


Auzită în Năsăud de la un păcurar. 


CEI DOI COPII CU PĂRUL DE AUR 


A fost odată ca niciodată, că de n-ar fi, nu s-ar povesti. A fost un 
împărat, că vezi bine, împărați totdeauna au fost şi vor fi, dar mai mulți au 
fost bătrîni, nu tineri şi frumoşi ca acela, de care vreau să vă vorbesc. 

El era frumuşel ca rupt din soare, dar nu-şi găsea împărăteasă pe plac. 
Vezi bine, singur nu putea trăi, deci şi-a luat o ţigancă să-i caute de trebile 
casei. Nu era ea ţigancă, ci fiindcă era neagră şi rea de gură ca o meliţă, toți 
în curtea împărătească în batjocură îi ziceau țigancă. Şi apoi fiindcă gurile 
rele vorbeau că împăratul se ţinea cu găzdoaia, acelea care ar fi venit nu 1i- 
au trebuit împăratului, iar acelea, pe care le-ar fi luat, nu veneau după el, şi 
aşa a rămas neînsurat. Nu-i vorbă, nu era bătrîn, dar pe atunci se însurau, 
mai ales feciori de împărat, mai tineri. 

Odată împăratul a mers la mustră cu cătanele pe cîmp. Împăratul era 
îmbrăcat ca un ghinărar. Pe cîmp culegeau la cînepă trei fete surori. Fetele 
acelea necunoscînd pe împăratul, nici că se cugetau ca el să fie pe aci. 

Cea mai mare grăi dar: 

— De m-ar lua pe mine diregătorul împăratului toată curtea 
împărătească i-o aş sătura cu o pită. 

Cea mijlocie grăi: 

— De m-ar lua pe mine scriitorul împăratului, toată curtea i-o aş 
îmbrăca cu un fus de tort. 

lar cea mai mică, care întrecea în frumuseţe pe celelalte surori ale ei, şi 
care era ca luna între stele, cu păr galbin ca aurul, zise şi ea: 

— Pe mine de m-ar lua însuşi împăratul, i-aş face doi feți-logofeţi cu 
părul de aur, o fată şi un fecior, ca şi care în lume n-ar mai fi copii 
omeneşti să-i întreacă în frumuseţe. 

Cele două surori mai mari începură a rîde, dar cea mai mică zise: 

— Ce rideți? Dacă voi n-aţi fi în stare să faceţi ce ați zis, atunci nici 
eu, şi atunci trebuie să rîdeți de voi, iar dacă voi aţi fi în stare să faceți ce 
ați zis, atunci de bună seamă şi eu, şi nu trebuie să rîdeți de mine, ci de 
necazurile noastre, că în necazuri ce sîntem cuprinse, mai avem timp ca să 
şi glumim. 

Dar fetele tot rîseră de supărarea celei mai mici, după aceea vorbiră de 
alte lucruri. 

Un hoţ de cătană, care era la pîndă, auzise vorbele fetelor, şi cînd sfîrşi 

cea mai mică vorbele, iute se şi duse la împăratul, şi-i spuse ce-a auzit 
vorbind cele trei fete din cînepă. 

Împăratul se duse pe acolo cu alte tisturi şi văzîndu-le aşa de frumoase, 
se îndrăgosti de cea mai mică, cu toate că erau îmbrăcate sărăceşte. 

Trimise dar vreo şase cătane şi un căpitan, cu poruncă ca nevătămate 
să le aducă în curtea împărătească; şi el îşi făcu diregătoria, dar gîndul îi 
era tot la fata cea mai mică şi la dorul de a avea doi copii ca cei făgăduiți 
de ea. 

Într-un tîrziu se pomeneşte că vine căpitanul cu cele şase cătane şi 
zise: 

— Înălţate împărate! Am fost ca să aduc pe cele trei fete din cînepă în 
curtea împărătească, dar fiindcă ai zis să le aduc nevătămate, nu le-am 
legat să le aduc cu sila, iar ele de bună voie nu vreau să meargă zicînd, că 
fără de mama lor nu merg vii, decît moarte; deci le-am poruncit să nu se 
mişte de acolo pînă ce nu voi merge iarăşi, şi mi-au făgăduit că vor sta 
acolo. Înălţate împărate, spune-mi dar ce să fac? 

— Du-te şi adu şi pe mama lor şi le du pe toate patru în casa cea de 
sfat, şi să le încui acolo, dar cheia să nu o dai la nimeni, decît mic. 

— Am înţeles, înălțate împărate, aşa voi face. Împăratul grăbi să 
meargă iute la muştră, ca să se sfîrşească şi să vază ce-a fi şi cu cele trei 
fete. 

Căpitanul s-a dus pe la cele trei fete, le-a luat cu el, s-a dus pe la mama 
fetelor şi-o adus în holda de cînepă, şi aci împreună cu cele şase cătane, pe 
care nu le-a dus în oraş, au mers împreună la curtea împărătească şi 
căpitanul a făcut după cum i-a poruncit împăratul. 

Cu lacrămi în ochi şi mai moartă de frică a întrebat mama fetelor pe 
fete, ce au făcut? iar fata cea mai mare a spus tot din fir pînă în păr, ce-au 
vorbit în cînepă, neştiind că le-a auzit cineva, dar zicea: 

— Poate că pentru altceva ne-au adus aici. 

— Vai, săracele de noi, amărîtele de noi, pentru bunul Dumnezeu ce 
ați vorbit, se va fi mîniat împăratul pe noi şi ne va închide pentru 
nesocotința voastră. Vai, nesocotitele de voi, cum ne-aţi nefericit voi 
nechibzuitelor, nenorocitelor. 

Şi ea îşi smulgea părul de supărare, se văieta săraca mamă, şi plîngea. 

Fetele cu lacrămile în ochi suspinau şi ele şi aşteptau să-şi vază 
capătul. Cam de cătră seară veni împăratul în casă, unde erau fetele şi 
mama lor. Cu împăratul veneau şi diregătorul şi scriitorul împăratului, 
precum şi alți domni de divan, şi se puseră la locul lor fiecare. 

Cînd se puse să şază împăratul, fetele şi mama lor, supărate şi cu 

lacrămile în ochi, se duseră înaintea împăratului, îngenuncheară cerînd 
milă şi iertare. 

Împăratul le porunci să se scoale, se uită urât la ele şi le întrebă cu glas 
aspru: 

— Spuneți, fetelor, ce-aţi vorbit de mine şi de curtea mea, cînd ați 
cules mai în dimineaţă cînepă?! 

Fetele căscară gura să răspundă, dar muma lor le luă vorba din gură şi 
căzu din nou în genunchi înaintea împăratului şi cu amar plins zise: 

— Milă şi iertare, înălțate împărate, pentru vorbele lor nesocotite şi 
nechibzuite, milă şi iertare, înălțate împărate, cer! 

— Nu te întreb pe tine, ci pe ele, răspunse împăratul cu răstire, spuneți 
ce ați zis tot din fir în păr, şi să nu tăceți ceva, că am mărturie, şi de vă 
prind cu minciuna, e vai şi-amar de voi, adăugă împăratul. Fetele nu avură 
ce face, şi spuseră, începînd cea mai mare: 

— Eu am zis, înălțate împărate, că de m-ar lua de nevastă diregătorul 
înălțimei tale, aş sătura toată casa împărătească cu o pită. 

— Eu am zis, adăugă cea mijlocie, că dacă m-ar lua de nevastă 
scriitorul înălțimei tale, aş îmbrăca toată casa împărătească cu un fus de 
tort. 

— Eu am zis, urmă a treia, cea mai mică, că dacă... şi începu a plînge 
şi-şi acoperi faţa. 

— Iute, spune! ce-ai zis? întrebă împăratul mînios. 

— Dacă m-ai lua de nevastă, înălțimea ta, ți-aş face doi feţi logofeţi cu 
părul de aur, o fată şi un fecior, pe care în lume n-ar mai fi copii omeneşti 
să-i întreacă în frumuseţe. Şi iar începu a plînge. După aceea urmă: Aici 
sînt, fă ce-i vrea cu mine, numai mamei să-i dai pace. 

Împăratul, rănit pînă în suflet de frumuseţea fetei celei mai mici, 
întrebă mai domol, uitîndu-se la cea mai mică: 

— Aţi fi voi în stare să faceţi ce-aţi zis? 

— Am face, răspunseră toate trei deodată. 

— Diregătorule şi scriitorule, voiți? că şi eu vreau, grăi împăratul cătră 
diregător şi scriitor. 

— Vrem! răspunseră aceia voioşi. 

— Miine ne vom cununa, zise împăratul. 

Fetele, la porunca împăratului, rămaseră în curte cu mama lor cu tot 
pînă în cealaltă zi, cînd veni popa, îi cunună şi făcură odată trei ospeţe, care 
au ținut o săptămînă. 

După ospeţe, fetele au rămas ca neveste în curtea împărătească, iar 
împăratul cinstind pe soacră-sa cu fel de fel de daruri, a lăsat-o să meargă 


135 


acasă. 

După ce se gătă ospăţul, se începu şi vremea lucrului. Cît era de voios 
împăratul, văzînd că cele două fete mari îi ţin hrana aşa de uşor şi fără 
cheltuială. Fata cea mai mare nutrea curtea cu o pîine, iar cea mijlocie o 
îmbrăca cu un fus de tort. 

Bărbaţii celor două fete, diregătorul şi scriitorul împăratului, erau 
îndestulați cu tocmeala ce au făcut, căci erau frumoase şi făcură pe voia 
împăratului, făcîndu-se neam cu el. 

Împăratul încă era îndestulit, căci fata cea mai mică era frumoasă ca un 
boboc; cît de mare îi fu bucuria însă, cînd nevastă-sa, adică împărăteasa, 
rămase însărcinată, şi abia aştepta, dimpreună cu toți curtenii, să vază 
ținea-se-va de cuvînt precum s-au ţinut surorile ei? 

Cele mai nemulțămite erau surorile cele mari şi găzdoaia împăratului, 
care ținea cheile pivnițelor şi ale cămărilor;, pizma intrase în ele, şi se 
ciudau toată ziua, că au ajuns a fi supuse celei mai tinere. 

— De ce n-am zis eu să mă ia împăratul, oftă sora cea mai mare 
smulgîndu-şi părul de necaz, căci acum eu aş fi mai mare în curtea 
împărătească. 

— De ce n-am zis eu să mă ia pe mine împăratul, strigă cea mijlocie, 
bătîndu-se cu mîinile în piept, acum nu mi-ar porunci ea. 

Cioara de țigancă nu-şi mai ţinea gura, ci ca o meliţă uscată tot 
clăpînţea la urechile împăratului, învinuind pe împărăteasă cu fel de fel de 
necuviinţe. Împăratul era om bun, însă temător, el îşi iubea din adîncul 
inimii sale nevasta, căci pe lîngă frumoasă, mai era şi harnică; dar dădea 
crezămînt veştilor, ce le auzea de la țigancă, şi aşa o mai certa cîteodată, 
din care pricină împărăteasa nu era mulțămită cu starea ei. 

Odată, aflîndu-se singură ţiganca, se duseră la ea cele două surori mai 
mari şi între altele vorbiră şi de starea lor, ce noroc mare au avut, că din 
fete sărace s-au făcut gazde mari. 

— Eu nu sînt de fel fericită, grăi sora cea mai mare! Cum se poate, să- 
mi poruncească mie o soră mai mică? 

— Nici eu, grăi cea mijlocie, nu sînt fericită iarăşi pentru aceea, şi cît 
voi trăi, nu o voi vedea cu ochi buni! 

— Nu ştiu pentru ce, se prefăcu tiganca, nu sînteţi fericite, cînd vedeţi 
pe surioara voastră împărăteasă! 

— Apoi ca să ne poruncească şi să ne fie doamnă nouă? grăiră 
amîndouă surorile! 

— Aceea nici nu e prea bine, urmă ţiganca, că o soră mai mică să fie 
stăpînă la nişte surori mai mari, nici mie nu-mi cade bine, ca ea să mă 

stăpînească pe mine, care am crescut aici în palat, şi-am fost mîna dreaptă a 
împăratului, dar n-am ce face, trebuie să sufăr şi acest necaz venit pe capul 
meu. 

— Dar oare pînă cînd va să suferim? întrebară surorile odată. 

— Pînă cînd va vrea Dumnezeu, răspunse tiganca prefăcută. 

— Pînă cînd vrem noi! zise sora cea mai mare. 

— Bine zici, soră, zise sora cea mijlocie, să ne mîntuim de ea. 

— Dacă e aşa, zise țiganca, şi eu vă voi fi soaţă întru năzuință de a ne 
scăpa de ea, şi apoi lăsaţi tot lucrul pe mine, că voi face ce voi şti. 

— Bine va fi! răspunseră cele două surori; îşi deteră mîinile şi plecară 
voioase, că totuşi în urmă se vor putea mîntui de ea, văzînd-o sub 
picioarele lor. 

Vremea naşterii împărătesei se apropia. Împărăteasa avea să sufere 
destule, atît durerile de naştere, care se prevedeau a fi după cum făgăduise, 
cît şi clevetirile, ce auzea că merg în urechile împăratului, de la țigancă, că 
n-ar fi în stare să-şi îndeplinească făgăduinţa, şi alte multe născociri, pe 
care împăratul le aducea aminte, şi aşa îi amăra zilele vieţii. Împărăteasa 
tăcea aşteptînd timpul în care va curma bănuielile aduse asupra ei, arătînd 
adevărul. 

Dar orînduiala dumnezeiască dete că împăratul să se pună în fruntea 
oastei sale şi să se ducă la hotarele împărăției, de unde primise veste că un 
duşman a venit, prădînd şi arzînd tot şi legînd oameni spre a-i duce în 
robie. 

Cu inima înfrîntă, căci se despărțea de nevasta lui în timpul în care 
văzîndu-şi dorinţa împlinită, să se poată bucura, supărat căci duşmanul i-a 
călcat hotarele, a trebuit să plece cu lacrămile în ochi. 

Lăsă dar toată curtea împărătească în jale, numai tiganca şi cele două 
surori se veseleau, căci îşi vedeau ţinta lor mai ca împlinită, nădăjduind că 
în timpul în care împăratul nu e acasă, vor putea face ceva cu împărăteasa. 

Timpul naşterei sosi, iar țiganca cu surorile, prin linguşiri, izbutiră a da 
unele îndrumări, ce avea să ţină împărăteasa, cînd va naşte. Împărăteasa le 
crezu şi rugă pe țigancă să-i fie moaşă. Atunci țiganca o îndemnă să se suie 
în pod cînd va veni clipita, iar ea ca moaşă va sta pe scară cu un ciur în 
mînă, sprijinind feții ce vor să se nască. 

Cum o înteţiră durerile, împărăteasa se sui în gura podului, iar țiganca 
ca moaşă şi cele două surori ajutătoare rămaseră la scară, sora cea mai 
mare cu doi căţeluşi în şurţ. 

Născu întîiaş dată un băiat mai frumos ca razele soarelui şi strălucea în 
ciurul în care căzuse ca un luceafăr. Țiganca nemiloasă, înainte de a plînge 


137 


copilul, îl dete surorilor să-l pună deoparte şi să aducă un căţel pe care 1-l 
puse în ciur. Împărăteasa nu văzu nimic. 

Între dureri născu şi al doilea copil, o fată, ce era frumoasă ca şi razele 
soarelui, cu păr galbin, gîndeai că sînt fire de aur. Surorile şi pe aceasta o 
puseră lîngă fecior, şi mai puseră un căţel în ciurul pe care îl ţinea tiganca. 

După ce a născut împărăteasa, a fost luată din pod, dusă în casă şi 
aşezată în pat, mai tîrziu după ce şi-a venit în fire, a cerut să-şi vază copiii, 
să-i îmbrățişeze cu drag ca o mamă, atunci țiganca a adus înfăşaţi cei doi 
căţei. 

Cu mirare întrebă împărăteasa, ce sînt aceia, iar cînd i-a spus țiganca 
că sînt feții pe care i-a născut, atunci pricepu mişelia țigăncii. 

— Pentru ce aduci aceşti doi căţei? 

— Aceştia îți sînt copiii ce i-ai născut! 

Împărăteasa voi să zică ceva, dar nu putu de amărăciunea ce-i veni, se 
puse deci cu faţa în jos şi începu a suspina şi a plînge, bătîndu-se cu pumnii 
în piept şi smulgîndu-şi părul de supărare. 

I se părea că vede pe împăratul venind şi cum o ar bate şi în urmă o va 
omorî. De moarte nu-i era frică, ci îi era ruşine de lume, ştia că ea şi-a ținut 
cuvîntul, dar țiganca o a înşelat; îi veni în minte traiul cel liniştit de acasă; 
îi păru rău de ce a făcut, dar toate erau tîrziu. 

Aşteptă cu neastîmpăr ce va să fie cu ea, aşteptă pe împăratul cu 
temere, se rugă lui Dumnezeu să o scape de necazul acesta şi trimise după 
surorile ei să o mai mîngiie. 

În zadar îşi aşteptă surorile, căci ele nu veniră, ceea ce îi mai mări 
necazul şi supărarea: acum ştia că şi surorile ei sînt amestecate în lucrurile 
țigancei; acum aşteptă pe împăratul să vină cît de iute s-o scape de lumea 
aceasta vicleană. 

Se văita şi striga: 

— Oh! Doamne, aşa de tare am păcătuit, de mă pedepseşti atît de 
aspru; iartă-mă de ce am făcut, vai săraca de mine, amărîta de mine! ce va 
fi cu mine?! 

Surorile cu ţiganca suciră capul la copii şi îi duse în fundul grădinei, 
îngropîndu-i în gunoi. 

La trei zile veni vestea că împăratul a biruit pe duşman şi are să vină 
cît de iute. 

O parte din slujitorii şi din poporenii oraşului se bucura, iar altă parte 
se întrista, părîndu-le rău de împărăteasă, căci o ştiau cît de bună este la 
inimă. 

În cele din urmă ziua sosi. Împăratul intră în oraş şi abia aşteptă să-şi 

vază dorința împlinită, întrebă pe curteni, că născut-a împărăteasa? 

Curtenii îi răspundeau că da. 

Intră în casă unde zăcea împărăteasa şi zise către țigancă: 

— Unde-mi sînt copiii? 

Țiganca dezveli atunci căţeii şi arătîndu-i, zise: 

— Iată, împărate, ce ţi-a născut împărăteasa. 

Împăratul făcu un pas înapoi, se lovi cu palma peste frunte, se uită la 
împărăteasa cu mîinile şi zise: 

— Ce sînt aceștia? Sînt eu cîne? 

— Ba ferească Dumnezeu, răspunse tiganca, împăratul nostru nu poate 
fi cîne! 

— Aruncaţi de aici spurcaţii aceştia, iar pe mama lor duceți-o 
dinaintea mea, să n-o mai văd, porunci împăratul. 

Țiganca aşa făcu, căţeii îi duse afară, pe împărăteasă o îngropă pînă la 
brîu în groapa din bucătărie, unde aruncau rămăşiţele mîncărei, şi zise: 

— Din pulbere ai ieşit, şi tot în gunoi vei rămînea. 

Împărăteasa îşi aruncă ochii în jos şi începu a plînge cu amar şi a 
suspina părîndu-i rău că n-a poruncit împăratul s-o ucidă, şi să scape de 
țigancă, dar totuşi nădăjduia că doară, doară va ieşi la lumină mişelia 
țigancei şi nevinovăția ei. 

Țiganca ieşind afară pe uşe, zise de auzi împărăteasa: 

— De acum iar am să fiu iubită împăratului. 

Din locul unde au fost îngropaţi copiii cei adevăraţi, a doua zi răsăriră 
doi peri, iar la a şaptea zi perii au fost mari, înalți şi rămuroşi şi plini de 
pere frumoase, galbene ca aurul şi străluceau ca soarele. 

Cînd se ducea împăratul pe acolo, ramurile perilor se plecau în jos, 
cătră împăratul, ca şi cînd l-ar îmbia să-şi culeagă, iar cînd mergea tiganca 
sau surorile mai mari atunci ramurile se ridicau şi le loveau peste ochi. 

Împăratul văzînd aceasta zise: 

— Oare de unde au răsărit perii aceştia aici, şi pentru ce mie mi se 
pleacă, iar vouă, nu, ba încă vă şi lovesc? 

— Acesta trebuie să fie o boscoană mare, zise ţiganca, ai grije, 
împărate, să nu dai de rău şi de nu vei tăia aceşti doi peri, să faci două 
paturi în casă, să ştii că nu mai mănînc pîine şi sare cu tine. 

Împăratul nu avu ce face, se plecă ţigancei, tăie perii cu mîna lui şi 
porunci că încă azi să facă din aceia două paturi frumoase în casa sa de 
durmit. 

Cînd veni seara, paturile şi fură gata, în unul se culcă împăratul, iar în 
celălalt țiganca. 

Noaptea scîndurile din patul unde dormea tiganca ziseră: 

— Greu îţi este, soră? 

— Ba, frate, mie nu-mi e greu, că pe mine doarme împăratul, tatăl 
nostru. Dar ţie greu îţi e? 

— Mie mi-e tare greu, că pe mine doarme netrebnica de țigancă. 

Şi începu patul a se mişca mereu, încît tiganca nu putu dormi de felul 
felului. 

— Împărate, ţi-am spus că trebuie să fie ceva boscoane, dar de nu vei 
tăia paturile şi să le bagi în foc să ştii că nu mai mănînc pîine şi sare cu 
tine. 

Împăratul iar n-avu ce face, se supuse vorbei ţigancei, tăie paturile cu 
mîinile lui şi le băgă în foc. Țigancei îi fu frică să nu se născocească ceva 
din scînteile focului, deci puse la două hornuri, unde era foc, două 
servitoare cu două mături poruncindu-le să nu lase nici o scînteie să scape 
afară din horn. 

În zadar fu însă truda ţigancei, căci de la o servitoare scăpă o schinteie, 
de la cealaltă altă schinteie şi se duseră în grădina împăratului, unde erau 
florile împărătesei. 

În cealaltă zi din schinteile cele două s-au făcut doi mieluşei cu lîna de 
aur şi coarne de argint. 

Cînd i-a văzut împăratul tare s-a minunat, dar mai tare atunci cînd 
văzu că mieii se apropie de el şi îi sărută mîna şi îl mîngîie frecîndu-se cu 
lîna cea frumoasă şi moale de hainele împăratului. 

Împăratul n-a mai ştiut ce să facă de bucurie, şi a strigat pe ţigancă să 
vină să-i arete ceva. 

Cum veni țiganca, mieii se luară după ea cu coarnele. 

Țiganca o luă la fugă şi nu se opri pînă în casă. 

Împăratul rîzînd o urmă, dar nici nu intră de tot în casă şi tiganca cu o 
gură mare începu: 

— Împărate, să ştii că este ceva boscoană făcută şi crede-mă că o să fie 
rău de nu vei tăia mieii aceia! 

— lar mă faci să tai nişte miei aşa de frumoşi! 

— De nu-i vei tăia, să ştii că nu mai mănînci pîne şi sare cu mine! 

Împăratul tăie mieii cu mînile lui, iar tiganca după ce puse pieile în 
pod, porunci ca din carne să se facă mîncare, iar maţele le trimise la rîu cu 
două servitoare, lăsîndu-le aspru, că în spălat să fie cu grijă să nu scape nici 
un fir pe rîu. 

O servitoare, cînd spălă, scăpă un fir de mat şi zise către cealaltă: 

— Tu, eu scăpai un fir de mat. 

— ŞI eu scăpai ține-te şi nu-l lăsa, acuma e pe la tine. Cea din vale nici 
nu umblă să prindă maţul, ca să fie şi cealaltă greşită cu lucrul, şi dacă va fi 
ea pedepsită, să fie şi cealaltă. 

După ce au spălat maţele, s-au dus acasă. 

Din cele două fire de maţe s-au făcut, aici la marginea rîului, doi copii, 
o fată şi un fecior, nu frumoşi aşa, ci cum n-au mai fost, dar nici nu vor mai 
fi. 

Amîndoi aveau păr de aur şi pielea frumoasă de gîndeai că sînt îngeri. 

Cum se jucau băieții pe țărmure, soarele, trecînd i-a văzut şi a stat în 
loc de s-a mirat de frumuseţea lor. Le-a aruncat două rînduri de vestminte, 
în care copiii s-au îmbrăcat. Fecioraşului i-a mai aruncat o fluieră, care 
cum o văzu, se puse şi cîntă din ea. 

Copilul cînta, iar sora-sa juca; aşa de frumos îşi petreceau, încît soarele 
a stat în calea sa trei zile şi trei nopţi, şi-ar fi stat mai mult, dacă n-ar fi 
trimes Dumnezeu după el să grăbească, căci oamenii şi vitele mureau pe 
cîmp de ostenite, şi aşa şi era, căci oamenii lucrau necontenit în vreme 
bună, tot aşteptînd că doară ba acum, ba acum se face seară, dar nu s-a mai 
făcut pînă la trei zile, cînd oamenii şi vitele cădeau de osteniţi, vițeii 
mureau de foame, caii au picat din ham şi pămîntul crăpase tot de arşița 
soarelui. 

Pînă seara se tot jucară copiii, iar după ce se îmbeznase cam bine, 
plecară pe cale, vrînd să se bage undeva să doarmă pe noapte. Fiind 
întunerec la toţi în casă, nu se băgară, ci merseră mai departe, pînă ce 
deteră de o casă în care văzură lumină şi acolo intrară. 

— Bună seara să dea Dumnezeu! ziseră copiii. 

— Să creşteţi mari! zise o babă de lîngă cuptor. 

Acea casă era a unui bătrîn şi-a unei bătrîne, care n-aveau copii şi 
pentru aceea erau foarte supăraţi, căci aveau moşie destulă şi nu era cui să 
rămînă. 

Abia îi putură vedea bătrînii pe copii, se rîvniră de frumuseţea lor, îi 
întrebară de unde sînt? Dar copiii au zis că încă nu ştiu de unde sînt, pînă 
ce vor creşte mai mărişori, şi se roagă de adăpost peste noapte. 

Bucuros se învoiră bătrîni şi îi opriră aici, le deteră ceva de mîncare şi 
după aceea bătrîna se culcă cu ei în pat. Copiii dormiră bine, căci erau 
osteniţi de jocul cel mult. 

Dacă adormiră copiii, baba grăi: 

— Ce copii frumoşi, ai cui trebuie oare să fie aceştia? Cum îi lasă 
cineva să umble noaptea pe ulite? Nemiloşi părinţi trebuie să aibă! 

— Eu gîndesc că aceştia n-au părinţi, şi aşa şi trebuie să fie, căci de-ar 

avea părinţi nu cred că aşa copii frumoşi să-i arunce în ulițe pe la casele 
oamenilor! 

— A bună seamă aşa e. Haid” să-i luăm noi copiii de suflet, căci avem 
mulțămită lui Dumnezeu, din ce să-i ţinem şi alți copii n-avem şi nici nu 
vom avea, căci sîntem bătrîni, să ne moştenească ei moşiile noastre. 

— ŞI eu m-am gîndit la asta, dar aşa să nu ştie nimeni, căci de va şti, i- 
ar lua de la noi, mulţi ar zice că sînt ai lor. 

Dimineaţa cînd se sculară le dete baba de mîncare, şi le spuse că 
rămînă aici, că vor avea ce să mănînce, şi să nu mai umble a cere, că ea le 
va fi lor mamă şi bătrînul tată. 

Copiii le mulțămiră de astă dăruire, iar baba cu bătrînul îi luară în 
braţe şi îi sărutau cu foc de dragoste părintească, aşa că în zilele de la 
început tot în braţe erau. 

Copiii creşteau într-un an ca în nouă, şi se înfrumoşeau, şi cu cît 
creşteau se făceau mai mîndri şi mai drăgălaşi, încît ca ei nu erau sub 
soare, nici seamăn în lumea mare; toți cîți îi vedeau se mirau de frumuseţea 
lor. 

Copilul tot cînta din fluieră, iar fata însoțea versurile de pe fluieră cu 
gura. Aşa îşi petreceau ei toată ziuliţa, căci bătrînii de dragul lor, nici nu-i 
puneau la lucru. Avînd bătrînii aceşti copii, pe cari îi iubeau din adîncul 
inimii lor, uitară toate necazurile şi numai se pomeniră că copiii sînt de 
şaisprezece ani; cum să nu? căci din ziua în care i-au primit, n-au mai ştiut 
de vreun necaz ori supărare, ci avîndu-i dragi, erau tot cu voie bună. 

De multe ori zicea bătrînul să cînte copilul cu fluiera şi în casă, şi 
atunci era o adevărată veselie de casă. 

Se întîmplă odată, că bătrînii au dat clacă în tors, la care a venit şi o 
servitoare de la împăratul. În aceea clacă erau fete, dar şi feciori. Fetele au 
venit să toarcă, iar feciorii să le mai facă de rîs. Pe servitoarea împăratului 
tiganca o a fost trimes, căci în toate strînsăturile trimetea țiganca pe cîte 
cineva. 

Copilul începu a cînta cu fluiera, iar ceilalți jucau. Toţi s-au mirat de 
frumuseţea şi istețimea acelor doi frați: a fetei în joc şi a copilului în 
fluierat. 

Cînd s-au fost ostenit de joc, bătrînul a zis că fiecare fecior să spuie 
cîte o poveste, ca ceilalți să nu adoarmă. Au şi zis toți, dar cînd a ajuns 
rîndul pe copilul bătrînului, acela a zis că nu ştie. 

— Ori şi cum să fie, adauseră ceilalți. 

— Că nu ştie, răspunse bătrînul, el săracul n-a fost nicăiri să înveţe 
poveşti. 

— Ori şi ce poveste numai să zică ceva, ziseră ceilalți. 

Atunci el începu: 

— Au fost odată trei fete, care culegeau cînepă... şi-şi spuse povestea 
sa şi a surorei sale, prin cîte au trecut, care dumneavoastră le auzirăţi, şi 
spuse, pînă s-au băgat la bătrînul în casă, şi bătrînul i-a primit copii de 
suflet, iar în urmă gătă aşa: 

— Şi au rămas acei copii la bătrînul, şi-au crescut mari şi de n-au 
murit şi azi trăiesc. 

Nimeni n-a ştiut ce însemnează povestea aceea, nici că despre ei sună, 
numai servitoarea împăratului îndată se arse, căci a fost cam înţeles ceva 
despre căţei şi copiii frumoşi îngropați, iar întîmplările cu perii şi cu 
berbecii din curtea împărătească îi erau cunoscute. 

Cînd s-a gătat claca, servitoarea abia aştepta să poată merge acasă, să-i 
spună ţigancei ce a auzit. 

Țiganca la început nu vru să creadă, ci întrebă cu de-amănuntul: 
despre părul lor, făptura lor, şi că seamănă cu împărăteasa de demult, iar 
răspunsurile servitoarei o încredinţară că, zău, copiii trăiesc. 

Friptă ca de un fier ars, se duse la celelalte surori, le spuse ce-a auzit 
de la servitoare şi zise: 

— Sîntem ale naibii, copiii de atuncea n-au murit şi acum sînt feciori 
mari! 

— Ba la dracu! răspunseră surorile, lovindu-se cu pumnii în piept, cum 
poate să fie una ca asta căci i-am omorît?! 

— Cum i-ați omorît, cum nu, destul că trăiesc, şi acum trebuie să ne 
chibzuim cum să-i pierdem în aievea? 

— Orişicum, trebuie să-i pierdem, răspunseră surorile, căci de nu, 
sîntem noi pierdute. 

— Lăsaţi numai pe mine, că n-ajung ei să ne pierdem noi ce am 
cîştigat cu multă trudă, răspunse tiganca, nici două săptămîni nu vor trece 
şi va muri băiatul, iar după băiat de supărare va muri şi fata. 

— ŞI vei fi în stare? întrebară surorile. 

— Mai bine nu trăiesc! răspunse tiganca. 

— Tot acolo va rămînea dînsa! răcniră surorile. 

„Oare ce să fac? — se întrebă tiganca rămînînd singură. l-aş chema aici 
să-i ucid cu mîna mea, nu-i bine căci atunci toată lumea va şti că eu i-am 
omorît. L-aş face pe împăratul să-i omoare, atunci îi va cunoaşte, căci vor 
semăna cu mama lor. Dar acum ştiu eu ce voi face. Îmi voi cere iertare de 
la împăratul pentru vreo cîteva zile şi mă voi băga servitoare la acea casă, 
unde sînt copiii, şi acolo îi voi otrăvi”. 

Ursita însă a ursit altmintrelea. 

Odată, mergînd copiii la biserică, ceea ce făceau ei în toată dumineca, 
s-au întîlnit pe uliţă cu o muiere bătrînă, care cerşea de la trecători, şi ceru 
şi de la ei. 

Copilul atunci zise: 

— Mămucă, dar ce să-ți dăm, vezi bine că şi noi sîntem săraci, n-avem 
în lume pe nimeni, nici taică, nici maică, aşadar de unde să te miluim. 

— Dar, drăguţii mei, aşa copii frumoşi cum sînteți, să n-aveţi părinţi, 
poate că au murit? 

— Ba nu, dar nu i-am pomenit de felul felului. 

— Dar daţi-mi ceva cît de puţin, să vă dau cu norocul, să văd unde vă 
sînt părinții? 

Atunci copilul luă un bumb de argint de pe cămaşă şi-i zise babei: 

— Na, mămucă, bumbul acesta; preţuieşte un sfanţ, fă ce-i vrea cu el. 

Se puse baba cerşetoare şi dete cu norocul copiilor, se miră de ceea ce 
văzu şi zise: 

— Oh! dragii mei, voi sînteți copii de împărat, muma voastră e la 
curtea împărătească îngropată în cuhnă şi servitoarele aruncă lăturile pe ea. 

— Nu vorbi pustiu, ca să ne măguleşti, răspunse fata. 

— Ba pe Dumnezeu meu! răspunse baba, haideţi cu mine în ulița de 
lîngă biserica împărătească, că vom aştepta pe împăratul, şi voi face să 
vorbiţi cu el. 

Şi merseră copiii după baba cerşetoare, şi nu mult trebuiră să aştepte, 
căci şi văzură pe împăratul venind. 

Îi învăţă baba să-şi ia pălăriile din cap şi să stea lîngă împăratul, cînd 
va cere ea milă. 

Cînd ajunse pe aici, împăratul la rugarea babei cerşetoare se opri şi 
întrebă: 

— Ai cui sînt copiii aceştia aşa frumoşi? şi oftă amar, căci îşi aduse 
aminte de făgăduinţa nevestei sale, se mira de frumuseţa lor şi adie pre 
copil pe cap. 

— Sînt din lume, înălțate împărate, răspunse baba, şi dînd cu norocul 
afla că sînt copii de neam mare. 

— Dar unde merg? întrebă iar împăratul. 

— Merg în lume să-şi caute părinţii. 

Atunci se arse împăratul, că pot să fie copiii lui, dar nefiind el acasă pe 
vremea cînd a născut împărăteasa, cine ştie ce s-a întîmplat cu ei. 

Nici nu se băgă împăratul în biserică, ci uitîndu-se mult timp la ei, 
văzu că frumuseţa lor seamănă cu a împărătesei de demult, iar părul lor e 

cum a fost făgăduit fata în cînepă mai nainte, şi după aceea lui, cînd a luat- 
o de împărăteasă. 

Se întoarse cu copiii acasă. Țiganca nu era acasă, căci era la bătrînul şi 
la baba, la care au fost şezut copiii, dar văzînd că copiii sînt duşi la 
biserică, mai zăbovi puţin, dorind să-i vază. 

Ajungînd împăratul în chilia lui, întrebă pe copii, de unde sînt? unde 
le-au fost părinţii? unde merg? 

Copilul atunci zise: 

— Înălţate împărate! au fost odată trei fete în cîmp culegînd cînepă, în 
acel cîmp împăratul de acolo făcea mustră cu cătanele... şi aşa a spus toată 
povestea lor, şi o sfirşi aşa: Şi i-a chemat împăratul pe copii în curțile sale 
şi i-a întrebat de unde sînt şi unde merg? 

Atunci ştiu împăratul că aceşti copii sînt copiii lui, îi luă de după 
grumazi şi îi sărută fierbinte, după aceea îi luă de mînă, îi duse în cuhnă, să 
vază cunoscu-şi ei pe mama lor. 

Cînd ajunseră în cuhnă, muma copiilor, adecă împărăteasa era în 
picioare. Cum o văzură copiii strigară: 

— lată mama noastră, iată mama noastră! 

Împăratul căzu în genunchi înaintea ei, şi o rugă de iertare, sărutîndu-i 
miînile; dar ea se aplecă după el şi îl ridică, îl sărută cu dor, şi zise: 

— Împărate! am ştiut că dreptatea trebuie să învingă, pentru aceea am 
suferit, dar acum mă crezi. 

Atunci se îmbrăţişară toţi patru: împăratul, împărăteasa şi cei doi copii 
şi plînseră de bucurie. 

Împăratul întrebă pe împărăteasă: 

— Ce să fac cu găzdoaia şi cu surorile tale? 

— Lasă-le, împărate, să trăiască, că cine îţi va ţinea curtea? 

— Ba să moară! răspunse împăratul. 

Porunci împăratul să le aducă pe toate trei înaintea lui. 

Chiar atunci venea tiganca, şi cum văzu ce s-a întîmplat se puse în 
genunchi înaintea împărătesei şi zise: 

— lacă eu cea mai ticăloasă, că am ascultat de surorile împărătesei; 
iertare! iertare! 

Aduseră şi pe cele două surori, şi şi ele căzură în genunchi, şi se rugară 
de iertare punînd vina pe țigancă. 

Văzu împăratul ce plătesc; porunci dar servitorilor să le lege de 
codiţele a trei cai neînvăţaţi, că aceştia să le poarte după placul lor. 

Aşa şi făcură servitorii. Caii o luară la fugă şi tot mici fărîmi le făcură, 
încît nu se cunoşteau unde au rămas prin praf, numai cîte un os se vedea 

din ele. 

lar împăratul şi-a dus apoi împărăteasa sus în curțile unde au fost 
şezut, a îmbrăcat-o în haine frumoase, şi pe copii iarăşi: au făcut apoi un 
ospăț mare, au tăiat la laviţi, scaune şi troci, şi au adus apă cu ciurul şi 
mîncau cu fusele. 

Dintre toți cea mai sfătoasă a fost baba cerşetoare, căci ea a fost 
chemată la petrecere. Eu încă am fost pe acolo şi-am văzut, căci de n-aş fi 
văzut, n-aş şti povesti. 


Cînd de acolo am plecat, 
Pre un cal am încălecat, 
Şi povestea o-am gătat, 
Căci acolo o-am uitat. 


Comunicată de N. Trîmbiţoniu, înv. în Ulpia 
Traiană (Grădişte). 


VIZOR, CRAIUL ŞERPILOR 


A fost o dată ca niciodată. 

Au fost o dată trei păcurari la o stînă. 

Într-o seară, mulgînd oile la strungă, auziră la o depărtare o strigătură 

uternică. Toţi se cutremurară. Păcurarul cel mai tînăr, numit Petru, zise: 

— Eu mă duc într-acolo, să văd ce poate să fie. 

— Ba tu nu te duce; mai bine şezi aici locului, căci cine ştie ce va fi 
acolo, ziseră cei doi. 

— Ba mă duc. 

— Bine, bine, răspunseră ceilalți, dacă ţi se va întîmpla ceva, tu vei 
vedea. 

— Eu voi vedea. 

Atunci îşi luă ciomagul cel mare, cojocul în spate şi plecă într-acolo, 

nde auzise strigarea. 

Iată, într-o vale, văzu un şarpe uriaş de mare, cu un cerb în gură, pe 
care nu-l putea înghiți din pricina coarnelor celor mari, cu care era 
împodobit cerbul. Se aflau amîndoi în aşa stare, încît nici cerbul nu se 

utea mişca, nici şarpele. 

Cum se apropie Petru, cerbul zise: 

— Haid’, fii bun păcurarule, omoară şarpele acesta, că vrea să mă 
mănînce şi-mi scapă viaţa că doară şi eu îţi voi fi bun de ceva. 

Şarpele zise: 

— Haid”, păcurarule, fă bine taie coarnele cerbului ca să-l pot înghiți, 
Că-ţi voi da ceea ce ceri tu. 

Petru se cugetă şi în urmă zise: 

— Mai bine voi ajuta şarpelui să înghită cerbul, căci îmi va da tot ce 
cer eu, decît să ajut cerbului, care cine ştie, poate-mi fi de ajutor ori ba? 

Deci se duse, lovi cu ciomagul coarnele cerbului care şi picară şi făcu 
de şarpele îl putu înghiți. 

După ce se linse pe buze de dulceaţa şi grăsimea ce fu în cerb, şarpele 
zise: 

— Văd acum, că eşti om de treabă, căci mi-ai făcut mult bine; una, că 
m-ai mîntuit de moarte, a doua mi-ai ajutat să mănînc cerbul: deci precum 
ti-am făgăduit, îţi voi şi da ce vei cere de la mine. Să ştii, că pe mine mă 
cheamă Vizor, craiul şerpilor, şi fiindcă am ceva de lucru, nu pot să viu 


acasă cu tine, dar te du pe aici încolo, vei întîlni pe păstorii mei, de la care 
vei întreba de mine. Pre cînd vei ajunge acasă, eu încă voi fi acolo şi vei 
vedea cît de mulțămitor sînt. 

Petru plecă deci pe calea arătată de şarpe şi nu mult merse, pînă ce se 
şi-ntilni cu stăvarul. 

— Bună seara, stăvarule! 

— Să fii sănătos, voinicule! dar unde mergi? 

— Merg la Vizor, craiul şerpilor, şi nu ştiu unde şade, n-ai face bine 
să-mi areți? 

— Cum nu? Du-te pe aci încolo, că-l vei vedea pe văcar, care-ţi va 
spune. 

Merse mai departe şi se întîlni cu văcarul, căruia îi zise: 

— Bună seara! 

— Să fu sănătos! 

— Unde şade Vizor, craiul şerpilor? 

— Du-te numai pe aci încolo, că-i vedea pe păcurarul lui, care-ţi va 
spune. 

Merse mai încolo şi se întîlni cu păcurarul cătră care grăi: 

— Bună seara! 


— Să dea Dumnezeu bine! 


— Fii bun spune-mi, unde şade Vizor, craiul şerpilor? 

— Apucă numai pe calea aceasta, căci vei afla pe porcar, pe acela să-l 
întrebi. 

Nu mult merse şi se întîlni cu porcarul, cătră care zise: 

— Bună seara! 

— Bună să-ți fie inima! 

— Unde şade Vizor, craiul şerpilor? 

— Nu şade departe, numai aci, la vreo treizeci de paşi, este o gaură în 

ămînt, slobozi-te pe ea înlăuntru căci, acolo e el. Dar ce-ai cu Vizor, 
craiul şerpilor? 

— Ia uite, frate, începu Petru, i-am făcut un bine, căci dacă vream, îl 

uteam omori; iar el văzînd fapta mea, mi-a făgăduit că-mi va da tot ce voi 
cere, numai să vin la el, mi-a şi arătat calea şi iată că am venit. Nu ştiu ce 
să cer de la el, fii bun, dacă ştii, dă-mi unele îndrumări să ştiu, ce să fac, îţi 
voi fi mulțămitor. 

— Cum nu? bucuros, frate, căci trebuie să ne-ajutăm unul pe altul. 
Despre stăpînul pot să-ți spun că e foarte bun la inimă. Poţi să ştii că ce ţi-a 
făgăduit, îți şi dă. Grijeşte numai ce ceri. Are în o chilie mult aur, argint şi 

ietri scumpe, acele şi jumătate dacă le vei cere, ţi le va da. Eu însă-ţi zic 

alta. El are numai o fată, care e foarte frumoasă, cugeți că e ruptă din soare, 
apoi de bună, e ca o bucată de pîne albă. De cîte ori vine cineva pe la el, o 
face şerpoaie şi-o bagă într-o lădiță urîtă de lîngă uşă, vrînd s-o ascundă ca 
nu cumva s-o ceară cineva, ş-apoi să rămînă fără ea, căci îi este foarte 
dragă. Mai bine ti-ar fi ție dacă te-ai folosi de prilejul acesta şi-ai cere 
lădiţa, căci atunci fiindu-i tu ginere, toată blaga lui va fi a ta. Altminterelea 
fă ce vrei. Numai de una te rog: dacă nu vrei să mă asculti, gîndeşte-te, că 
eu ţi-am vrut binele şi să nu mă spui la Vizor, craiul şerpilor, că ce ţi-am 
descoperit, căci atunci e capăt de mine. 

— Îţi mulțămesc de sfatul ce mi l-ai dat şi voi cerca să văd dacă-mi dă 
lădiţa, de care-mi pomenişi, zise Petru. 

— De bună seamă ţi-o dă, dacă vei zice, că altceva nu primeşti. 

Învăţat de porcar, plecă Petru cătră locul arătat, pînă ajunse la o groapă 
în pămînt. Aici nu ştia ce să facă, să se lase în jos sau să aştepte pînă va 
veni şarpele sus! Nu trebui să aştepte mult, căci şarpele auzind ceva paşi 
streini, îşi ridică capul sus şi zise: 

— Intră, păcurarule, fără nici o frică! 

Atunci se slobozi înlăuntru şi intră în o casă foarte frumoasă. De aci îl 
duse şarpele în o altă casă plină cu aur, argint, diamanturi şi alte pietri 
scumpe, pe care le arătă una cîte una, apoi cînd gătă zise: 

— Vezi, dragul meu, cîtă blagă am eu. Cere cît pofteşti, căci pentru 
binefacerea ta, nu-mi pare rău după ele. Ce-ti trebuie? aur, argint, diamant, 
ori alte pietri scumpe? Sau vrei să-ţi dau din toate cîte ceva, ca să te fac de 
acum înainte avut? 

— Ba eu nu poftesc de aceste, îi răspunse Petru. De bogăţie n-am 
trebuință, căci pînă am aceste două miini nu mi-e frică de sărăcie. Te rog 
însă să-mi dai lădiţa aceasta mică de după uşă, căci de cînd am intrat aici, 
ochii tot pe ea i-am ţinut. 

— Ce vrei tu să faci cu aceea lădiță? zise şarpele plin de mirare, nu-i 
poţi lua tu nici un folos. Am găsit-o eu de mult şi-am pus-o aici. Ia tu mai 
bine ce-ţi dau eu, ca să fii fericit pe toată viaţa ta! 

— Dacă nu-mi dai lădiţa aceea, atunci nu primesc nimic. 

— la priveşte ce e aici, în lădiță! zise şarpele mînios, uită-te, că e un 
pui de şarpe? L-am găsit eu o dată îngheţat pe cale şi l-am adus pentru ca 
să-l cresc. 

— Tocmai pentru aceea te rog să mi-l dai mie, zise Petru, căci îl voi 
creşte eu, toată viața mea am dorit să am unul. 

— Bine, eu îţi dau lădiţa, ia-o şi să fii sănătos. 

Înainte de a pleca însă, îi aşternu masa şi-i puse de mîncare şi de 

băutură, dar de spus nu i-a spus că ce-i şarpele din lădiță, cugetînd, că doar 
se va lăsa de cugetul de a lua lădiţa dacă nu acum de bună seamă mai 
tîrziu, cînd i se va uri cu şarpele. 

Plecă păcurarul cu lădiţa, însă nu la stînă, ci acasă, unde avea numai o 
mamă bătrînă. Ce să caute el cu fata lui Vizor, craiul şerpilor, la stînă? Să 
i-o fure alții? Ba! El merse acasă, să se facă gazdă de casă şi de nevastă. 

Ajungînd acasă, spuse mamei sale prin cîte a umblat şi de ce n-a mai 
stat la stînă. Ceru de mîncare şi pentru sine şi pentru şarpe. El, fiindcă era 
într-o miercuri, mîncă nişte castraveți acri, iar şarpelui îi dete pe un taler 
lapte. 

După ce mîncă şarpele tot laptele, se sculă din lădiță, se dete de trei ori 
peste cap şi se făcu o nevastă frumoasă, care n-avea seamăn în lume. Nu 
era în altfel, decît chip îngeresc. Orişicine n-ar mai fi flămânzit, ba nu şi-ar 
fi adus aminte de foame nici cînd, uitîndu-se la ea. 

Petru, cum o văzu, înmărmuri de frică, temîndu-se că-l va părăsi. 

În urmă prinse inimă şi zise: 

— Nu cumva voieşti să mă laşi? 

— Ba nu te las, dragă Petre, zise ea venind la el şi sărutîndu-l, cum să 
te las? Dumnezeu dacă mi-a rîndui să fiu a ta, atunci voi fi şi cred că nu-ţi 
va părea rău că m-ai cerut de la tata. 

Se îmbrăţişară şi se sărutară, ca doi noi căsătoriţi. Într-un tîrziu nevasta 
zise: 

— Noa! să ne mai lăsăm de jucate, să ne punem şi la lucrate. Iute 
aduse apă, făcu foc, spălă rufele, vasele, curăţi în casă, adecă făcu tot ce 
trebuie la o găzdoaie bună. Dar aşa de iute făcea, aşa de iute îi umbla 
pristenul, încît mama lui Petru n-avea timp să se mire îndestul, iar Petru sta 
înmărmurit, fără răsuflare, nesăturîndu-se de a se uita la ea. 

Mai în deseară făcu de cină, apoi mîncară, după aceea îşi mai 
petrecură, cum îşi petrec tinerii, mai tîrziu făcu patul după aceea iar 
îmbrăcă pielea de şarpe şi se băgă în lădiță. 

Tot aşa se întîmplă în ziua a doua, a treia şi aşa mai departe, în timp de 
o săptămînă. 

Atunci bătrîna, mama lui Petru, se duse la moașa ei şi zise: 

— Uite moaşă, ce-i cu nevasta care o aduse feciorul, nu-i nevastă ca 
toate nevestele. De bărbată e bărbată ca focul şi nu-i pot băga altă vină, 
decît... şi-i spuse tot ce avu de spus. 

— O, draga mea, răspunse moaşa, nu e lucru mare; se poate îndrepta. 
la ascultă cum: Du-te acasă, pune testul de copt mălai pe foc să se 
înfierbânte şi hurduie vasele, ca să audă ea, că trebuie apă, iar cînd se va 


150 


duce după apă, tu apucă pielea ei de şarpe şi-o aruncă în foc. 

Aşa şi făcu baba. Se duse acasă, făcu foc bun, puse testul pe el, încît se 
roşi de fierbințeală, apoi hurdui vasele dînd semn că nu este apă în ele. 

Nevasta era în pielea de şarpe în lădiță, că Petru nu era acasă, să-şi 
petreacă cu el. Cum auzi hurduitura, hop! iute sări din lădiță, şi se duse 
după apă la fîntînă. 

Gazda fîntînii făcuse chiar un ospăț, şi-atunci țiganii erau cu ceterele 
în ocol şi cîntau, iar unii flăcăi jucau. O cerură şi pe ea la joc şi se şi duse, 
dar numai la un singur joc, nemaivrînd să rămînă, căci ştia că acasă nu e 
apă. 

Cînd ajunse însă acasă, dă să se îmbrace, dar nu-şi găseşte pielea. 
Întrebă pe mumă-sa. 

Baba atunci zise: 

— Să mă ierţi, draga mea, că eu n-am văzut, am măturat casa şi noi 
Vinerea, cînd măturăm casele, trebuie să aruncăm gunoiul în foc, căci aşa e 
bine. Cum am făcut, cum n-am făcut, destul că din negrije am băgat şi 
pielea ta în foc; dar acum mai lasă-te şi fără piele de şarpe, căci n-ai lipsă 
de ea destul eşti de frumoasă ca nevastă. Las” să se fălească Petrea al meu 
cu tine. 

N-avu ce face nevasta lui Petru, căci ca o muiere cu minte ce era, 
trebuia să se supună soacrei sale şi să nu cîrtească contra ei. 

Se mai puse la lucru pînă în diseară, cînd veni bărbatul său. 

Atunci merse în grădină şi începu a plînge, dar văzu că nici plînsul nu- 
i foloseşte nimic, plecă dar către locuinţa tată-său, şi-i spuse tată-său ce-a 
făcut soacră-sa cu pielea ei şi că acum nu se mai poate ascunde noaptea în 
lădiţă. 

— N-am ce-ţi face, îi răspunse tată-său, aşa e soartea. Dacă Dumnezeu 
a orînduit să fii nevasta lui Petru, du-te la el şi ascultă de el şi de mumă-sa. 
Nu-ţi fie ruşine că e sărac, căci precum văd e copil harnic şi frumos. Haid! 
să nici nu ştie, că ai fost la mine. Altă dată puteţi veni amîndoi. 

Mîngîiată se duse acasă şi întrebînd-o Petru că unde a fost, ea 
răspunse: 

— Am fost în grădină după porci, dar porcii au apucat la fugă şi aşa 
am întârziat atîta. 

Dimineaţa, pînă a nu se face ziuă, veni poruncă de la „domni”, să 
meargă la lucru că era şi atunci iobăgie. Petru avu alte lucruri pe acasă, se 
duse nevasta lui la „domni”, şi se puse în rînd cu alți lucrători, dar pe toți îi 
întrecea, atît în istețime, cît şi după buneţea lucrului. 

Domnul altcum „Spăhie” (Spăiie = Grundherr — domn de pămînt, mare 

osesor de moşii), neîncetat se uitase la nevasta lui Petru, care îi căzuse la 
inimă şi-şi puse în gînd, că orişicum să piardă pe Petru, iar nevasta apoi s-o 
ia el. 

Seara, cînd fu gata lucrul, Domnul zise: 

— Nevasta lui Petru să vină încoace! 

— Porunceşte, Măria ta, aici sînt, răspunse ea. 

— Spune-i lui Petru, că mîne dimineaţa să fie aici în curte, ai înțeles 
ori ba? 

— Înţeles şi-i voi spune. 

Cînd fu cealaltă zi pe la prînz, Petru era în curte. 

— Ştii, Petre, pentru ce te-am chemat? îl întrebă domnul. 

— Ştiu de-mi vei spune, răspunse Petru. 

— Ascultă dar! Vezi colo înaintea casei mele două stoguri mari de 
grîu? 

— Văd, Măria ta. 

— Pînă dimineaţă tot să fie îmblătit, fără ca să strici stogurile; grîul să 
fie tot grămadă în şură şi tot din grîul acela pe mîne la prînz să mînînc pită; 
m-ai înțeles măi? 

— Te-am înţeles, dar e cu neputinţă să şi fac ceea ce-mi porunceşti. 

— Cu putinţă ori cu neputinţă, asta e treaba ta; dacă vei împlini bine 
de bine, dacă nu, capul nu-ți va sta, unde-ţi stă acum, ci sub picioarele 
mele. Acum cară-te! 

Petru ieşi şi plîngînd veni pînă acasă, unde se trînti supărat pe un pat. 

evastă-sa, văzîndu-l supărat veni la el şi-l întrebă: 

— Ce ţi-a zis domnul? 

Atunci tot plîngînd spuse: 

— Iacă rămii fără mine. 

— Cum? îl întrebă ea din nou îngrijată. 

— Iacă cum şi iacă cum; și-i spuse tot ce a vorbit cu domnul. 

— Nu te teme de nimic, Petre, îi zise ea, hai să mîncăm şi să bem, căci 
te scapă tata de acolo. 

Se puseră la mîncare şi beutură pînă seara. 

Atunci plecă Petru la socru-său. 

— Ce-i, Petre? îl întrebă acela văzîndu-l. 

— E rău, tată, răspunse Petru supărat. 

— Doar nu ţi-e pe plac nevasta? 

— Ba! aş păcătui de moarte, dacă o aş învinui numai cît e negru sub 

nghie, sînt foarte mulțumit cu ea, ba sînt cel mai fericit între ceilalți 
oameni, dar alt năcaz mă mănîncă. 


— Sînteţi săraci? 

— Ba nu, sîntem foarte mulțămiţi de cele ce ne-a dat Dumnezeu numai 
sănătate mai cerem: lucrînd cu mîinile noastre, nu ni se dedă la averea 
nimănui, fie cît de mare. 

— Spune-mi dar iute, ce-ţi este de eşti supărat? 

— Am dat de un mare năcaz. Domnul nostru ne-a chemat ieri la lucru, 
iar eu avînd alte cele pe acasă, mi-am trimes nevasta, care cînd a venit 
seara de la lucru mi-a adus poruncă, ca să mă duc eu azi dimineaţă acolo. 

— Şi nu te-ai dus? 

— Ba m-am dus, tată, şi mi-a poruncit, că pînă mîne dimineaţă, 
stogurile lui cele mari de grîu să le îmblătesc, fără ca să sparg stogurile, 
grîul să-l fac grămadă, în şură, iar din el tot la noapte să-i şi coc pîne, să 
mănînce dimineaţă. Dacă i-am spus, că nu voi putea împlini porunca, mi-a 
răspuns, că aceea e treaba mea, numai dacă nu voi face ce mi-a poruncit, 
nu-mi va sta capul unde-mi stă acum, ci sub picioarele lui. 

— Numai atîta? 

— Numai. 

— Pentru aceea eşti tu supărat? 

— Cum să nu fiu supărat, căci mi-e frică să nu pot împlini porunca şi 
atunci nevasta mea rămîne fără mine. Pentru aceea am venit să te rog să mă 
ajuţi, cum mă vei ajuta, să scap de pacostea aceasta, care chiar din senin 
veni peste capul meu. 

— Voi cerca să văd. 

— Da, fii bun, tată, scoate-mă, aibi milă de mine. 

— Nu te teme nimic, că te scot eu; pînă atunci haid’ să gustăm ceva de 
cină. 

Se puseră amândoi la cină, mîncară, beură şi-şi petrecură „domneşte”. 

Cînd fură gata cu cina, Vizor ieşi afară şi pocni cu un biciu de foc în 
patru latini ale lumii, la care atîtia zmei veniră cîtă frunză şi iarbă. Tot 
veneau şi nu mai încetau. Într-un tîrziu, Vizor, craiul şerpilor zise: 

— Unde sînt ceilalți? 

— Vin toți pe rînd. 

— Vedeţi pe omul acesta? 

— Vedem. 

— Să mergeţi cu el unde vă va duce; acolo să vă faceţi toţi şoareci şi 
să scoateţi toate boabele de grîu din stogurile, care vi le va arăta el, să le 
faceți grămadă în şură, o parte din el să-l măcinaţi, să-l cerneți şi să-l faceți 
pîne. Pînă s-a zări de ziuă tot să fie gata, căci de nu, capul nu vă stă unde-i 
acum, ci sub picioarele mele. Aţi auzit? 

— Auzit, drag stăpînul nostru. 

— Mergeţi şi faceți ce v-am zis. 

Merseră cu toţii la stogurile domnului, se făcură toți șoareci, dar atîția 
şoareci erau, încît din nouă stoguri mari, abia s-a ajuns la fiecare cîte o 
boabă de grîu. Făcură un mare vrav de grîu în şură, unii au măcinat, au 
cernut şi copt, aşa că după miezul nopței pînea a fost gata, cînd le-a spus 
Petru zmeilor să meargă acasă. 

Dimineaţa, cînd răsări soarele, Petru se duse „în sus” cu pînea coaptă. 

Plin de bucurie, cum era, fiindcă domnul nu s-a fost sculat încă, l-a 
sculat el, i-a dat pînea şi i-a arătat vravul de grîu în şură şi stogurile 
nesparte. 

— Bine, Petre, îi răspunse domnul, eşti copil harnic, pentru aceea eşti 
vrednic de oareceva. lan strigă servitorii mei să vină. 

Petru îi chemă şi veniră vreo zece servitori, neştiind ce poruncă nouă 
au să capete. 

— Petru acesta e om vrednic, începu domnul. 

— E vrednic, Măria ta, căci am văzut ce-a lucrat. 

— Ascultaţi! e om vrednic şi pentru lucrul ce-a făcut astănoapte, să-i 
daţi douăzeci şi cinci de nuiele. lată aici, să văd! 

Miraţi de astă straşnică poruncă, nu ştiau ce să facă, ci se uitau unul la 
altul. Mai tare se mira însă Petru, căci el avea să primească acea răsplată. 

Văzând servitorii că domnul nu-şi schimbă gîndul, n-avură ce face, ci 
puseră pe laviţă pe Petru, iar unu cu o nuia, de care era plină curtea, îi dete 
lui Petru douăzeci şi cinci. 

„Aceste fură bune pe nimica”, gîndi Petru, sculîndu-se de pe laviţă. 

— Acum voi cărați-vă afară la lucru vostru! zise domnul cătră 
servitori. 

După ce plecară servitorii, Domnul zise cătră Petru: 

— Petre, aş mai avea un pic de lucru cu tine. 

— Porunceşte, Măria ta. 

— Aş mai avea lipsă să-mi ajuţi la un lucru. 

— Bucuros, Măria ta; eu slugă plecată voi ajuta cît voi putea. 

— Vezi tu codrul acela? zise arătîndu-i o pădure mare. 

— Văd, Măria ta. 

— Pînă mîne dimineaţă, acel codru să fie tăiat, lemnele puse toate 
grămadă, rădăcinile scoase, pămîntul să fie arat, plantat cu viţă de vie, dar 
aşa că mine dimineaţă să-mi aduci struguri pe un tăier să mănînc, m-ai 
înțeles? 

— Înţeles, Măria ta, numai mi-e frică că nu voi putea îndeplini ce-mi 

porunceşti în aşa timp. 

— Aceea e treaba ta, însă dacă vei împlini pînă mîne dimineaţă, bine 
de bine, dacă nu capul nu-ţi va sta unde-ţi stă acum, ci sub picioarele mele. 
Ai auzit? 

— Auzit, Măria ta. 

— Acum, Cară-te. 

leşind afară se gîndi la porunca pe care o căpătase şi-o află mai grea de 
împlinit. Se gîndi şi la aceea, că oare socru-său mai vrea sau mai poate să-l 
ajute. Apoi îi mai veni în minte şi răsplata cea „dreaptă”, ce o primi pentru 
împlinirea poruncei de ieri. 

Supărat pînă la inimă merse acasă, dar nu ştiu cum merse, nu văzu cu 
cine se întîlni, ci ajungînd acasă, se puse pe un plîns amar. 

Muierea îi era la apă cu rufele, cînd veni văzîndu-l supărat, se duse la 
el şi-l întrebă: 

— Ce ţi-e dragă, de eşti supărat iară? 

— Oh! Lasă-mă, căci acum chiar rămîi fără mine. 

— Cum? poate n-a putut tata să-ți ajute? îl întrebă îngrijată. 

— Ba mi-a ajutat, numai ian ascultă ce poruncă mi-a mai dat. Şi îi 
spuse adecă cum a umblat pe la tătăl-său, cum a împlinit porunca, ce 
răsplată „dreaptă” a primit şi ce poruncă nouă i-a mai dat. Precum văd eu, 
acela cu orişice modru vrea să-mi pună capul, încheie Petru, plin de 
amărăciune. 

— Nu fii supărat, Petre dragă, că tata şi de acolo te scoate; apoi cu ce 
te răsplăteşte, doar este Dumnezeu în cer, ca să i-o răsplătească lui. Haid’ 
să mâncăm şi să bem, pînă în deseară, cînd iar vei merge la tata, să te 
scoată din primejdie şi năcaz cum te-a scos şi azi. 

Mîncară, beură şi-şi petrecură cum îşi petrece omul, cînd se simte 
scuturat de vreun năcaz. 

Cînd se înmurgi, plecă la socru-său. 

— Bună seara, tată! zise întrînd în casă. 

— Să ai noroc, dar cum de vii aşa de tîrziu, parcă iar eşti supărat? 
cum, nu i-a plăcut la domnul tău cum ai împlinit porunca? 

— Ba a fost îndestulit, mi-a şi plătit bine lucru. 

— Cu ce? 

— Cu douăzeci şi cinci de nuiele. 

— Prea bine, se vede că e om foarte darnic. Pentru acestea eşti 
supărat? 

— Ba, pentru asta nu sînt supărat. Asta a fost şi a trecut dar acum mi-a 
dat alta de cap. 

— Care? 

— Mi-a dat o poruncă de împlinit. Mi-a spus că codrul acela pînă 
dimineață să fie tăiat, lemnele aşezate grămadă, rădăcinile scoase, pămîntul 
arat, sădit cu viță de vie, dar aşa că pe mîne dimineață să-i duc struguri pe 
tăier. Cînd i-am sus că această poruncă e mai grea de împlinit ca cea de 
ieri, mi-a răspuns că asta nu e treaba lui numai eu să ştiu că dacă o voi 
împlini, bine de bine, dacă nu, nu-mi va sta capul unde-mi stă acum, ci sub 
picioarele lui. Pentru aceea am venit şi azi să mă rog de dumneata, fii bun 
şi mă scoate şi din năcazul acesta, precum m-ai scos din cel de ieri. 

— Nu te teme de nimic, dragul tatii, că te scot; pînă atunci haid’ să 
bem, apoi să gustăm ceva de cină. 

Se puseră amîndoi la cină, beură şi mîncară cum se cade. 

Cînd gătară cu cina, Vizor ieşi afară şi pocni cu un biciu de foc în 
patru părți ale lumii; atîţi zmei veniră încît nu i-ar fi putut nimeni cuprinde 
cu ochii; erau mai mulţi ca în seara trecută. 

— Aici sînteţi toți? — întrebă craiul şerpilor. 

— Ba chiar toţi nu, dar vin şi ceilalţi pe rînd. 

— Vedeţi iar pe omul acesta? 

— Vedem. 

— Să mergeţi cu el unde vă va duce, iar codrul pe care vi-l va arăta, 
să-l tăiaţi, lemnele să le tăiaţi, să le aşezaţi grămadă, rădăcinile să le 
scoateţi, pămîntul să-l arați şi să-l plantați cu viță, de unde veţi afla mai 
bună. Aveţi grijă însă, ca pe mîine dimineaţă strugurii să fie copți, să se 
poată folosi omul acesta de ei. Aţi auzit şi m-aţi înțeles? 

— Auzit şi înțeles, drag stăpînul nostru. 

Ca din pămînt scoaseră unii săpoaie, alţii ferestraie şi toate uneltele de 
care aveau lipsă şi plecară cătră codrul arătat de Petru. Ajngînd acolo, unii 
s-au pus la tăiat de lemne, alții la grămădit, alții la scos de rădăcini, alţii la 
săpat, alţii s-au dus după viţă de vie şi ei ştiu de unde au adus atîta cît au 
plantat tot codrul; după aceea s-au pus cu toți a sufla peste struguri, aşa că 
după ce trecu de miezul nopții, strugurii erau copti apoi toţi s-au dus la ale 
lor. 

Cînd se făcu de ziuă, Petru culese pe un tăier struguri şi plecă cu ei la 
domnul, pe care, fiindcă dormea, iară l-a sculat din somn, însă nici acum 
nu fu mai norocos decît mai-nainte, căci drept răsplată acum capătă, nu 
douăzeci şi cinci, ci de două ori atîta adică cincizeci de nuiele îndesate. 

Ca o slugă plecată le suferi şi aceste, cu toate că e cam greu a suferi 
atitea deodată. Aşa e însă românul; el sufere pînă poate; mai bine sufere el, 
decît să-şi piarză chibzuiala, căci vai atunci de acela care face ca românul, 

să-şi iasă din sărite. Aceasta o simţea Petru şi ca om chibzuit se mai lăsă de 
astădată. 

După ce se petrecură aceste, domnul zise: 

— Încă o poruncă mai am a-ţi da ca s-o împlineşti, Petre! Tatăl meu a 
murit, cînd eram de zece ani, eu acum sînt de şaptezeci şi opt de ani! L-am 
înmormîntat cu o coroană de aur şi alte pietri scumpe pe cap; acum am 
căutat în mormâînt după acea coroană, dar n-am aflat-o, de bună seamă o a 
fi dus în cealaltă lume cu suflet cu tot, însă acea coroană este foarte 
scumpă, deci mi-ar trebui mie, ca să nu se stingă pe nimic. Să te duci tu 
după ea şi să mi-o aduci iar la mâna mea. 

— Apoi cum voi putea eu să mă duc pe cealaltă lume cu trupul? 
întrebă Petru: pe unde să mă duc, încătrău să plec şi de unde-l voi putea 
cunoaşte pe tata Măriei tale, ca să cer coroana? Se vede că Măria ta, ţi-ai 
pus de gînd să mă pierzi cu orice preţ, continuă Petru pierzîndu-şi răbdarea. 

— Eu te țin pe tine pe lume! se răsti domnul spre el, din binele meu 
mînci şi bei, din mila mea eşti pe pămînt, din buneţa mea trăieşti, aşadară 
unde te mân, de te-aş mîna în al nouăzeci şi nouălea cer, tu trebuie să te 
duci, ori mai multe nu-s. lată-ţi spun: dacă nu-mi aduci coroana în restimp 
de douăzeci şi patru de ceasuri capul nu-ți va sta unde-ţi stă acum, ci sub 
picioarele mele, fără coroană să nu te văd în ținuturile mele, căci atunci e 
vai de tine, m-ai înțeles?! 

Petru iar tăcu. 

— Cară-te, gozul pământului ce eşti, şi te ţine de ce ţi-am zis. 

Abia se putu trage acasă de năcaz, căci ştia el bine acum, că din asta 
nu va mai putea nici socru-său să-l scoată. Cînd ajunse acasă se lăsă pe 
scaun supărat şi-ncepu a plînge, dar aşa plîngea, mai rău ca un copil de un 
an, încît îți era mai mare mila de el. Plîngea şi-şi smulgea părul de pe cap. 
Nevastă-sa era în vecini cu soacră-sa cu tot, urzea pînză şi cînd auzi plînsul 
şi vaietul acasă, gîndi că cine ştie ce se va fi întîmplat; deci alergă în graba 
mare să vadă ce e? Intrînd în casă, cum o văzu Petru se ridică de pe scaun, 
o îmbrăţişă de după cap şi astfel începu a plînge. 

Nevastă-sa, temîndu-se de altceva, începu şi ea a plînge şi plînseră 
amîndoi un timp bunişor, în urmă îl întrebă: 

— Ce te-a ajuns, dragă Petre? spune-mi să ştiu, că mi se rupe inima. 

— Rău, dragă, de tot rău, ba mai rău decît aşa nu poate să fie. 

— Şi eu văd că e rău, căci cînd plîngi, bine nu poate fi, dar spune-mi 
iute de ce? 

— Acum chiar rămîni de mine, dragă nevasta mea... Mai mult nu putu 
zice, căci se înecă de un plins amar. 

— Mai prinde, Petre dragă şi vorbeşte, doar dacă n-o fi aşa de rău, 
cum îţi închipuieşti tu şi cum ţi-ai închipuit şi mai-nainte. 

— Mi-a dat domnul o poruncă, zise el, care văd bine că n-o pot 
împlini, iar dacă n-o pot împlini, capul nu-mi va sta unde-mi stă acum, ci 
sub picioarele lui, sau să mă pustuiesc din ţinuturile acestea, căci atunci e 
vai de mine. 

— Ce poruncă ţi-a dat, de ţi se pare aşa de grea de-mplinit? 

— Mi-a poruncit să aduc din cealaltă lume coroana tatălui său, care a 
murit acum şasezeci şi opt de ani. Cum pot eu să mă duc în cealaltă lume? 
şi cum voi putea cunoaşte pe tatăl lui, ca să-i cer coroana? Apoi cine ştie 
are ori ba coroana, şi dacă o are, voi-va să mi-o dea? 

— Asta-i toată porunca? 

— Asta, şi-i destul pentru un om ca mine. 

— Nu te teme, Petre, că tata cum te-a scos din cele două năcazuri de 
mai-nainte, şi din acesta te va scoate. 

— Putea-mă-va oare? 

— Cum să nu te poată! Hai să mîncăm, să bem şi să ne petrecem pînă 
deseară; atunci te vei duce iar la tata să-l rogi să te ajute. 

Bine! Se puseră şi-şi petrecură pînă înmurgi bine, atunci Petru se 
sculă, plecă şi se duse la socru-său Vizor, craiul şerpilor. 

— Bună seara, tată, zise Petru intrînd. 

— Bună să-ți fie inima. Bine că venişi. lan şezi aici pe scaun. Ce-ţi 
mai face nevasta? Pentru ce n-a venit şi ea? 

— Ea face bine, că-i sănătoasă. N-a putut veni, căci şi eu am venit într- 
o treabă mare. E rău... 

— Cum? lar e rău? Nu i-a plăcut la domnu-tău cum ai împlinit 
porunca ce ţi-a dat-o? 

— Ba i-a plăcut. A trebuit să-i placă, căci a fost bine de tot, dar eu nu 
ştiu ce are cu mine? Acela vrea cu orice preţ să-mi vadă capul tăiat şi pus 
sub picioarele lui. În Ioc să-mi dea pace, că i-am fost aşa slugarnic, acum 
mi-a dat cincizeci de nuiele. 

— ŞI tu astea le-ai ţinut? 

— Ce aveam să fac? Le-am răbdat, că doar n-o să mă prind cu el. 

— Ăsta e răul de care vorbişi înainte? 

— Ba ăsta nu-i. Altu-i mai mare. Mi-a dat o altă poruncă de împlinit, 
care, zău, numai aşa o pot împlini, dacă vei face bine să-mi ajuţi şi acum. 
Deci te rog, fii bun, stă-mi şi acum întru ajutor. 

— Ce poruncă ţi-a dat? 

— Mi-a poruncit să-i aduc din cealaltă lume coroana lui tătîne-său, 

care a murit acum şasezeci şi opt de ani, căci dacă nu, capul nu-mi va sta 
unde-mi stă acum, ci sub picioarele lui; ori să nu mă mai vază, că va fi rău 
de mine. 

— Şi dacă o vei aduce? 

— Atunci nu va fi nimic, ori că-mi va da o sută de nuiele, după rîndul 
început, dacă mă voi lăsa, ceea ce nu cred, căci mă voi opinti să le arăt eu 
pe cine chinuieşte el în harul domnului, apoi ori scap, ori fac o vrajbă şi 
îngălmăceală, de se miră toată lumea de el. 

— Te ajut eu, Petre, te ajut să scapi şi acuma cu porunca domnu-tău şi 
nu te voi mai lăsa să te bată slujitorii lui, şi să te facă de ruşine, căci ori 
cum eşti copilul meu, şi-mi eşti drag. Haida să ne punem să gustăm ceva de 
cină. 

Se puseră la masă şi gustară, dar gustară bine, căci se săturară, de 
mîncare şi de beutură, adecă îşi petrecură cum îşi petrec oamenii, cînd sînt 
în voie bună, sau cînd scapă din năcazuri. 

După cină luă Vizor, craiul şerpilor, un căpăstru şi un vătrar, le dete lui 
Petru şi zise: 

— Na-le Petre, acestea, du-te cu ele la stava mea de cai, pe unde ai 
trecut tu întîia oară, cînd ai venit la mine, caută calul care e mai slab dară ai 
grijă bine, că numai unul e bun de ce-ţi trebuie: arată-i căpăstrul, căci 
singur va veni la tine. Aruncă-i căpăstrul în cap şi-l prinde cu acesta pe 
care ţi-l dau eu şi te suie pe spatele lui. Să laşi după el unde te va duce, căci 
el ştie calea, apoi atunci cînd va ajunge la o groapă, va sta, atunci tu să te 
cobori de pe el, şi să-l loveşti cu vătrarul acesta în frunte, căci el se va face 
un stan de piatră. După aceea intri în groapă, şi mergînd putintel, te vei afla 
în cealaltă lume; ai grijă însă, să nu uiţi nimic din ce-i vedea, căci tatăl 
domnului-tău, pe care ţi-l va arăta oarecineva de pe acolo, te va întreba de 
tot ce-ai văzut; altmintrelea acelea îţi vor fi de folos în viaţă. Dacă îţi va da 
coroana, vei ieşi afară pe calea cunoscută şi, ajungînd la cal, îl vei lovi iar 
cu vătrarul în frunte, de care va învia, te vei sui pe el şi apoi te vei abate pe 
la mine. M-ai înţeles? 

— Înţeles! 

— Dar să nu uiţi ce ţi-am spus! 

— Nu voi uita! 

— Acum du-te! 

Aşa şi făcu. 

Luă căpăstrul, se duse la stava de cai şi încălecă pe cal, care era mai 
slab decît toți caii din acea stavă. Calul şi plecă cu el şi ajunse la o groapă. 
Acolo se scobori de pe cal, îl lovi cu vătrarul în frunte, de care lovitură 

într-o clipită se prefăcu într-un stan de piatră, iar el se scobori în groapă şi 
intră în cealaltă lume. Griji însă bine de sfatul dat de socru-său, ca să nu 
uite nimic din ceea ce va vedea. 

Adecă ce văzu? 

Tot lucruri de care mult se minună. 

Mai întîi trecu pe lîngă un om acoperit cu nouăzeci şi nouă de ţoluri, 
toate nouă nouţe, şi totuşi murea de frig. 

Mergînd mai departe, văzu un om acoperit cu un tol de tot rupt şi 
subțire, iar pe el ploua cu zăpadă şi totuşi îi era cald. 

Trecînd pe lîngă aceştia, nu departe vede un alt om, aşezat cu spatele 
pe pămînt, pe care doi servitori cu un sucitor îl îndopau cu mîncarea, ca pe 
o gîscă, şi totuşi se văieta că e flămînd. 

În alt loc văzu un om slab de tot ca o lespede şi mînjit cu smoală, pe 
care alţi doi servitori îl jupuiau şi iar îi trăgeau pielea pe el. 

Mergînd mai înainte, văzu un om cufundat într-un lac pînă la grumazi, 
pe care, cînd se încerca să iasă, îl lovea un berbece cu capul în frunte, încît 
iar cădea în lac. 

Trecînd de aci, văzu un bolnav, zăcînd în pat şi tot strigînd după 
ajutor, dar nu venea nimeni. 

Mai încolo văzu un om spînzurat de limbă. 

În alt loc văzu un om legat de mîni şi de picioare şi la mîni trăgeau cîte 
doi boi, acum într-o parte, acum într-alta. 

Nu departe de la acesta îi veni înainte un păzitor, care îl întrebă: 

— Ce cauţi pe aici, pămînteanule? 

— Caut pe Mărita sa, domnul cel bătrîn, din satul nostru. 

— Ce ai cu el? 

— M-a trimes Măria sa, domnul cel tînăr, să-i aduc coroana. 

— Te du pe aici încolo, căci tocmai acum bea apă dintr-un izvor, vezi- 
l acolo? 

— Văd. 

Se duse Petru şi cînd fu înaintea lui, îi sărută mîna şi-i spuse din ce 
pricină a venit. 

— I-o dau dară, zise, şi aşa numai asta am adus-o de la el, i-o dau ca să 
mă limpezesc şi de asta. 

Zicînd aceste, luă coroana de pe cap şi o puse în mînile lui Petru. 

Apoi iar zise: 

— Acum spune-mi Petre, ce-ai văzut aici în lumea noastră? 

— O, Măria ta, că multe am văzut. 

AU) 

— Întîi am văzut un om acoperit cu nouăzeci şi nouă de ţoluri, toate 
nouă nouţe şi totuşi îngheţa de frig. 

— Ştii, Petre, ce însemnează aceasta? 

— Ba nu ştiu. 

— Ascultă dară să-ţi spun. Fiecare om pînă trăieşte pe pămîntul vostru 
păcătuieşte, iar cînd păcătuieşte, calcă legea lui Dumnezeu. Păcatul poate fi 
mai uşor sau mai greu, după cum e şi fapta. Dumnezeu nu lasă nici un 
păcat nepedepsit, numai atunci cînd omul cunoscîndu-şi greşala sa, se- 
ntoarce cu inima curată. Apoi unele păcate sînt mari, pentru că le vedem şi 
noi mari. Dar mai sînt unele păcate, care nouă nu ni se par mari şi tot sînt 
mari. Omul acela, pe care l-ai văzut întîia oară, pentru aceea tremură de 
frig, sub nouăzeci şi nouă de țoluri, toate nouă-nouţă, căci el cînd a fost pe 
pămînt, nu le-a dat nici un veştmînt săracilor de pomană. El n-a făcut ceea 
ce ar fi trebuit să facă şi pentru aceea se pedepseşte. Asta nu se vede aşa 
păcat mare, dar totuşi e mare. Altul iar face ceea ce nu trebuie să facă; 
acesta iar e mare păcat. — Ce-ai mai văzut? 

— Am văzut un om acoperit cu un ţol de tot subţire şi rupt, şi totuşi 
asuda de cald. 

— Vezi, Petre, acela le-a făcut săracilor vestminte de pomană. — Ce ai 
mai văzut? 

— Am văzut un om cu spatele la pămînt, pe care îl îndopau alți doi 
oameni cu sucitorul, şi totuşi striga că moare de foame. 

— Vezi, Petre, aşa se pedepsesc oamenii cei lacomi la mîncări şi 
beuturi. Ce ai mai văzut? 

— Într-un loc am văzut un om de tot slab ca o lespede, şi mînjit peste 
tot trupul cu smoală, pe care tot îl jupuiau şi iar trăgeau pielea pe el. Asta 
ce va să însemneze? 

— Vezi, Petre, nu înţelegi ce însemnează cu toate că e uşor de înţeles. 
Asta e pedeapsa oamenilor doritori de plăceri trupeşti. Trupul e slab, că şi 
l-a slăbit el, e negru pentru că l-a înnegrit sufletul, pe care l-a fost mînjit el 
cu atîtea spurcăciuni, iar pe lîngă aceea mai capătă ca pedeapsă aceea ce ai 
văzut. — Ce-ai mai văzut? 

— Am văzut un om cufundat într-un lac, pe care, cînd se încerca să 
iasă, îl lovea un berbece în frunte, încît iar cădea în lac. 

— Omul acela, Petre, cît a trăit a tot înşelat, şi acum vezi cu ce se 
pedepseşte! — Ce-ai mai văzut? 

— Am văzut un om spînzurat de limbă. 

— Vezi, Petre, acela a înjurat pe Dumnezeu şi pe alți oameni, iar acum 
se pedepseşte după cum i se cuvine. Ce-ai mai văzut? 

— Am văzut într-un loc un om legat de mîni şi de picioare cu un lanţ 
mare şi gros, iar de lanţ la mîni şi la picioare trăgeau cîte o pereche de boi. 

— Acela, Petre, pentru aceea se pedepseşte aşa, căci în lume a jurat pe 
strimbătate. Dară ce-ai mai văzut? 

— N-am mai văzut nimic. 

— N-ai mai văzut că nu te-ai dus mai încolo. Dară să vezi altele te-ai 
îngrozi; te grijeşte dară, să nu ajungi şi tu pe aici. Dar feciorul meu ce mai 
face? 

— Face bine că-i sănătos. 

— Cum o mai duceţi laolaltă? 

— Rău de tot, că m-a bătut de două ori pe nedreptul. 

— Atunci e rău de tot; mă tem că şi el va ajunge pe aici pe undeva. Te 
du, Petre, du-i coroana şi mai iartă şi tu cît poți. 

Petru nu mai zăbovi mult, ci se duse pînă la gaură, ieşi afară, se sui pe 
cal şi-l lovi cu vătrarul în frunte apoi într-o clipită ajunse la socrul său 
Vizor, craiul şerpilor. 

— Cum, Petre, aduci coroana? 

— O aduc şi-ţi mulțămesc de ajutor. 

— Bucuros, Petre; acum du-te şi i-o dă să nu-ţi bage de vină. 

— De dus i-o duc, numai ştiu de bună seamă, că acuma îmi dă o sută 
de nuiele, dară acum nu mă las. 

— Bine că mi-ai adus aminte; stăi să-ţi dau o puşculiţă cu apă, şi cînd 
vor vrea să-ţi facă ceva, stropeşte-i cu apă şi îndată se vor face stane de 
piatră. 

Plin de bucurie luă Petre puşculiţa; o băgă sub şerpar şi plecă. 

Cînd ajunse Petru cu coroana acasă şi-o dete domnului, acela iar 
chemă toți servitorii şi le porunci să-i dea lui Petru o sută de nuiele. Atunci 
Petru scoase puşculiţa şi-i stropi pe toţi cu apă, încît într-o clipită toți, cu 
domnul cu tot, s-au făcut stane de piatră. 

Văzînd asta Petru, îşi aduse aminte de aceea ce a văzut în cealaltă 
lume şi se cutremură. Deci se duse iar la socru-său, ca să-i dea ceva, ca să-i 
învie iarăşi. 

Zărindu-l, socru-său îi zise: 

— Ce-i, Petre? 

— E rău, tată. 

— Cum? 

— Mi-e frică de păcat. 

— Nu te teme, Petre; aşa li s-a cuvenit lor; aceea le-a fost răsplata. Du- 
te acasă, ia-ți nevasta şi pe mumă-ta şi mergeţi de locuiți în curțile 


162 


domnului tău, şi moşteneşte tot ce-a avut el. 
S-a dus Petru şi aşa a făcut. lar acum, de nu va fi murit, nu-i om bogat 
ca el pe lume. 


Comunicată de N. Trîmbiţoniu, înv. în Ulpia 
Traiană (Grădişte) 


DOFTORUL TODERAŞ 


Zice că a fost odată un om sărac, şi el avea trei feciori; pe cei doi mai 
mari nu ştiu cum i-a chemat, dară pe cel mai mic ştiu că îl chema Toader şi 
fiindcă era mai mic îi ziceau Toderică şi Toderaş. După ce au crescut 
feciorii, de erau cît oamenii de mari, s-au învăţat vînători; mai vînează azi, 
mai mîne, pînă într-atîta îndrăgesc vînatul de nu se mai puteau opri locului 
p-acasă, ci tot prin păduri erau cu puşca în spate. Odată i-a apucat noaptea 
într-o pădure. Deci s-au tras în lături din drum lîngă un copac mare, acolo 
şi-au făcut foc şi s-au pus pe cină. După cină se sfătuiesc ei, că n-ar fi bine 
să doarmă toţi trei deodată, ci numai doi din ei, iar unul să meargă lîngă 
drum, să străjuiască, ca să nu li se întîmple ceva, să vie cineva, vezi, să le 
ia armele, ori doară chiar să-i omoare. Aşadară cei doi mai tineri se pun pe 
o dungă, iar cel mai mare îşi umple puşca şi merge lîngă drum să păzească. 
Şi nu vede el nimica pînă colo către miezul nopţii, atunci aude că se 
apropie într-acolo o căruţă cu patru cai negri şi cum era lună albă îi vedea 
apropiindu-se de el. 

— Stai! cine eşti? strigă feciorul, dar din căruță nu-i răspundea nime, 
nimic. Mai strigă şi a doua oară, dar iar nu-i răspunse, nimeni, nimic. 
Atunci strigă feciorul a treia oară: 

— Stai că de nu trag cocoşul! Şi din căruţă auzi un glas: 

— Nu trage cocoşul, că pe de tine stau în loc. Şi n-a tras cocoşul. Iar 
cînd a fost căruţa pe de el s-a oprit în loc şi un om din căruță îi dădu un 
corn şi-l zise: 

— Na cornul acesta şi cînd vei fi într-un năcaz mare, să sufli în el că 
vor ieşi verde de cătane de va fi greu pămîntul de ei, iar cînd vei sufla în el 
pe celălalt capăt, se vor face cătanele nevăzute. Şi aşa oamenii cei doi cu 
căruţa s-au dus, după ce-i dădură cornul, iar feciorul rămînînd singur, suflă 
odată în corn să-i vază puterea, şi se făcu verde de cătane în jur de dînsul, 
apoi suflă o dată în capătul celălalt şi iar se ascunseră cătanele. După ce se 
făcu ziuă, merse la cei doi fraţi ai lui, care dormeau încă. 

— Bună dimineaţa, fraților, no da cum v-aţi hodinit? 

— Bine frate, dar tu dormit-ai vreoleacă şi ce-ai văzut? 

— De dormit n-am dormit că omul doar nu de aceea se leagă c-a păzi, 
ca să se dea somnului, dar n-am văzut nimic. 

Acum şi-au făcut feciorii foc, şi-au fript nişte carne de iepure, au 

prînzit şi-au apucat calea prin cea pădure să scape undeva la largul, că nu 
mai aveau sare, ba şi praful li se împuţinase. Şi umblară feciorii mei toată 
ziulița, fără să afle undeva capătul pădurei, iar cînd fu seară erau chiar la 
locul de unde plecase dimineaţa. Ce să ştie face? O să mai mîie o noapte 
acolo! 

Îşi fac foc, îşi fac de cină, cinează şi iar se sfătuiesc să meargă unul să 
păzească. Acum merge feciorul cel mai mijlociu, şi el cu puşca încărcată şi 
cu pipa aprinsă, ca să nu îl prindă somnu. Pînă cătră miezul nopții nu văzu 
nici el nimica, deşi era lună de puteai număra galbini la ea, numai să fi 
avut, dar la miezul nopţii auzi hurducături de căruță şi îndată şi văzu una cu 
patru cai negri. 

— Hoit, cine-i? 

Dar nu-i răspunde nime nici o vorbă. 

Mai strigă o dată hoit, şi iar nu-i răspunde. 

Cînd fu la a treia oară strigă: 

— Hoit, că de nu trag cocoşul! 

— Ba nu-l trage, îi zise un om din căruță, că stăm noi cînd vom fi pe 
de tine. Şi n-au tras cocoşul puştii, iar oamenii cînd fură cu căruţa pe de el, 
stătură în loc şi-i ziseră: 

— Na punga asta cu bani, şi oricît vei cheltui din ea, tot nu se vor mai 
găta. Apoi s-au dus oamenii cu căruța, iar feciorul au cercat să vadă aşa 
minunată e punga aceea, după cum i-au spus oamenii? deci luă un pumn 
bun de galbini din ea şi văzu că ea tot plină rămâne şi i-au părut bine. 

După ce s-au făcut ziuă, s-o dus şi şi-a trezit frații să gate ceva de 
prînz, că lui i era foame, cum nu dormise toată noaptea. 

— No da ce-ai văzut, frate? îl întrebară cei doi. 

— N-am văzut nimic, numai sînt cam obosit cum n-am dormit toată 
noaptea şi mi-e foame; haidaţi să ne facem ceva de prînz şi să mai umblăm 
prin astă săcreată pădure, doară vom putea ieşi pe undeva din ea. 

Aşa au şi făcut, şi-au făcut foc, şi-au fript carne pe cărbuni, au mîncat 
bine şi-au luat-o prin pădure, doar vor putea ieşi cumva la largul, dar de ce 
umblau de aceea se înfundau mai tare; şi cînd fu seară erau chiar la locul de 
unde plecase dimineaţa. Aci iar îşi făcură foc de cină şi după cină cei doi 
frați mai mari se culcară, iar Toderică merse să-i păzească, că-i venise 
rîndul. Şi păzeşte şi el lîngă drum duhănind pînă cătră miezul nopţii, dar nu 
vede nimic. Atunci însă 1 se pare că aude tropot de cai şi durăitură de 
căruţă. Ascultă mai bine, să uită în aceea parte cu puşca gata, adecă venea 
o căruţă cu patru cai negri. 

Îndată ce-o zări strigă Toderaş: 

— Hoit! cine e? 

lar răspuns n-a căpătat; a mai strigat o dată, şi iar nu i-a răspuns nime, 
nimic. Acum Toderaş văzînd că căruţa se tot apropie, a pus degetul pe 
cocoşul de la puşcă şi-a strigat a treia oară: 

— Hoit! stai locului, că de nu trag cocoşul! Acum i-au răspuns din 
trăsură: 

— Nu trage cocoşul, că stăm cînd vom fi pe de tine. Şi n-a tras 
Toderică cocoşul, iar cînd a fost căruţa pe de el a stat în loc şi-a văzut că în 
căruţă erau doi oameni, iar unul din acei doi oameni i-a dat un clop şi i-a 
zis: 

— Fiindcă n-ai tras cu puşca în noi, iată-ți dăm ţie clopul acesta, tu 
dacă li-i pune în cap, unde vei gîndi acolo vei fi şi nimeni nu te-a vedea, 
poţi să te gîndeşti, că eşti la împăratul la masă, şi-acolo vei fi numaidecît, 
şi vei mînca şi vei bea cu el şi cu mesenii lui şi nimeni nu te-a vedea. 

Cei doi oameni cu căruţa s-au dus, iară Toderaş era voios de darul ce-a 
căpătat. Apoi Toderaş şi-a pus clopul pe cap şi a zis: „Să fiu la împăratul la 
masă”. Şi îndată a fost acolo. La curtea împăratului era ospăț mare, că 
venise pețitorii la fata împăratului. El s-a pus la masă, a mîncat, a băut, a 
auzit ce vorbeau şi-a văzut pe toţi, dar pe el nime nu l-a văzut. A văzut cît e 
de frumoasă fata împăratului şi a auzit-o zicînd, că ea numai după acela s-a 
mărita care o cîştiga-o în joc de cărți. El toate le-a văzut şi auzit, dar n-a zis 
nimic, fără după ce s-a săturat a zis: 

— Să fiu la fraţii mei în pădure! Şi acolo a fost numaidecit. Era ziuă 
albă, cînd ajunse la ei, dar ei dormeau încă, că vara-s nopțile scurte. Deci i- 
au trezit şi ei l-au întrebat: 

— Noa, da ce-ai văzut, frate? Iar el zise: 

— N-am văzut nimica, mulțam Doamne. 

După aceea au mai umblat ei prin pădure, cît au umblat şi-au dat de-o 
potecă care i-a scos din pădure, apoi au mers tot pe ea, pînă au ajuns la un 
sat. Acolo frații cei doi mai mari s-au însurat şi s-au pus pe muncă, iar 
Toderică a rămas tot prăşcău (holtei). Pînă acum nici unul nu ştia ce-au 
căpătat cei doi de la oamenii din căruţă, dar acum au spus fiecare ce-au 
căpătat. Fiecare se mira de darul fraţilor săi; deci Toderică zice cătră fratele 
cel mijlociu: 

— Mă frate, tu eşti însurat, eu nu; uite, am auzit pînă a zis fata 
împăratului, că ea numai după acela s-a mărita, care i-a mirui (cîştiga) 
banii în joc de cărți. Să-mi dai tu punga ta şi eu să-ţi dau clopul meu, că 
banii din punga ta ştiu că nu-i poate cîştiga toți şi de-o cîştig eu, mă fac 
împărat, iar pe voi, ca pe frații mei vă fac ghinerari. 

ŞI se învoi fratele cel mijlociu, dădu punga lui Toderaş, iar Toderaş îi 
dădu clopul. 

Acum se duse Toderaş oblu în oraşul împăratului, îşi cumpără un rînd 
de haine ca feciorii cei de împărați şi merse a peţi la fata împăratului. 

Aceea zise: 

— Văd că eşti om harnic şi mi-ar fi drag de tine, dar eu mi-am pus în 
gînd numai după acela să mă mărit, care mă va cîştiga în cărți. 

— Bine-i şi aşa, zise Toderaş. 

Şi s-au prins la joc de cărți şi s-au jucat trei zile şi trei nopţi şi-au 
cîştigat fata împăratului trei buți de galbini de la Toderică, dar din punga 
lui tot nu se mai gătau galbinii. Acum nu mai puteau de obosiţi. Deci, 
mirîndu-se fata împăratului de punga cea minunată a lui Toderică, din care 
tot scotea bani şi cum i pierdea, cum scotea alții şi iarăşi alţii, zise: 

— Ştii ce, Toderică? Hai să ne lăsăm de joc; mie mi-e drag de tine şi 
după tine vreau să mă mărit, de acum încolo dară sînt mireasa ta. Şi s-au 
lăsat de joc şi s-au pus pe ospăț au mîncat, au beut şi Toderică fiind pirotit 
(trudit, obosit de nedormire) şi mai gustînd şi din acele vinuri scumpe s-a 
şumenit şi s-a culcat şi îndată a adormit ca mort. 

Fata împăratului i-au luat punga şi i-a pus alta în locul ei, iar dacă s-a 
trezit Toderică a zis fata: 

— Hai să ne mai jucăm în cărți; doar vei fi mai norocos ca pînă acum. 
Şi s-au jucat dar minteni a pierdut Toderică toţi banii, că nu mai avea 
punga cea fermecată, şi-apoi l-a dat fata pe uşă afară. Acum se duse 
Toderică acasă la frate-său cel mai mare şi-i spuse toată întîmplarea, apoi îl 
rugă să-i dea cornul cel cu cătanele să bată pe împăratul cu armezi cu tot şi 
să-şi scoată punga... 

Şi-i dădu frate-său cornul şi merse Toderică cu cornul în buzunar pînă 
ajunse la curțile împăratului, acolo suflă odată în corn şi ieşiră cătanele cîtă 
frunză şi iarbă, începură bătaie groaznică asupra cătanelor împărăteşti şi 
asupra lui. Şi se sperie împăratul şi zise către Toderică: 

— Ştii ce? Hai să ne împăcăm,; adunaţi cătanele şi hai să-ţi dau fata. 

Şi crezu bietul Toderaş. Suflă în celălalt capăt al cornului şi îndată 
cătanele se făcură nevăzute, iar împăratul şi împărăteasa, dar cu deosebire 
fata împăratului, chemară pe Toderaş înlăuntru şi-l ospătară bine şi-i 
spuseră că mintenaş vor trimite după popă şi-l va cununa cu fata 
împăratului. Acum credea Toderaş şi mai tare, că nu-l vor purta ziua cu 
lumină deci se puse şi mîncă şi beu bine, ba poate beu chiar mai multişor 
de cum se cade să bea pețitorii şi mirii. Şi după ce se şumeni se culcă şi 
dormi ca dus din lume. Cît ce-l văzură adormit, îi luară cornul şi-i puseră 

alt corn în buzunar, ş-apoi îl deşteptară şi-i spuseră, că tot nu se poate una 
ca aceea, să aibă el nevastă pe fata împăratului, deci să meargă de unde a 
venit. Şi se mînie Toderaş şi scoase cornul din buzunar şi suflă în corn, dar 
— putea fluiera a pagubă, că din corn nu-i ieşiră cătane. Întristat şi 
batjocorit cum era, începe Toderaş a se ruga de împăratul şi de toată casa 
lui, că dacă nu-i dau fata, nu-i nici o supărare, dar să nu-i ţină cu puterea 
cornul şi punga. Curtenii împăratului însă l-au scos frumuşel afară, apoi l- 
au amuţat cu cînii pînă l-au scos şi din oraş, nu numai din ogradă. 

Supărat, cum era Toderică, tot merge făcînd planuri după planuri pînă 
se trezeşte iar în satul unde şedea frate-său cel mijlociu şi se rugă să-i dea 
pălăria, doar cu ajutorul ei va putea scoate punga şi cornul, că uite aşa şi 
aşa s-a întîmplat. 

Şi-i dă frate-său pălăria şi el şi-o pune pe cap şi strigă: „Hop! hop! să 
fiu la împăratul în curte cu el şi cu fata lui la masă!” 

Şi cînd a gătat de zis vorbele acestea, atunci şi era la împăratul după 
masă, pe toţi îi vedea, dar el nu era văzut de nime. Mănîncă el acolo, bea 
bine, şi se ospătează, dar odată se face ca şi cum şi-ar scăpa pălăria şi- 
atunci toți îl văd, se minunează cum a ajuns el acolo? cînd? pe unde? dar 
cum îşi pune pălăria pe cap nu-l mai vede nimeni cum şedea chiar cu fata 
împăratului umăr cu umăr. După ce se sătură bine, prinde pe fata 
împăratului în braţe — dar nime nu-l vedea, — fără ea, strigă să o lase, dar el 
zise: „Hop! hop! să fiu cu fata împăratului colo în mijlocul pădurei ceea, 
unde ne pierdurăm eu cu fraţii mei!” 

Şi îndată fu acolo el cu fata împăratului chiar într-o poiană mîndră de 
să tot şezi la umbra ei. Acolo îşi luă Toderaş pălăria jos de pe cap, atunci 
fata împăratului nu mai era înfricată, vedea că-i el, Toderaş care de atita 
amar de vreme-i trage nădejdea, deci se făcu ca şi cum i-ar părea bine şi 
zise cătră el: 

— No vezi aşa, nebunule, dintiiaşi dată a trebuit să mă furi tu, că mie 
tot drag mi-a fost de tine, numai mama şi tata nu mă lăsa să mă mărit după 
tine, dar lasă numai, bine că am scăpat dinaintea lor, că mai bine vom trăi 
noi amîndoi aici în codri, că te-oi cumpăni eu să scoţi din curțile tatii şi 
cornul şi punga, apoi să faci şi tu batjocură cu cei ce te batjocoriră. Şi 
sărută pe Toderaş şi se drăgosteau şi se jucau la umbră ca doi copii 
răsfățați, apoi se culcară şi durmiră ei cum doarme bărbatul cu muiera şi tot 
povestiră pînă scoase iară din minte pe Toderaş. 

— Da hoţ mai eşti tu Toderaş! Bine ai mai pus tu trebile la cale de 
numai ne trezirăm aici! 

El îmbătat de dragoste se vîndu iară: 

— Da căci de mult te furam de era pălăria la mine, că dacă pun pălăria 
pe cap — nime nu mă vede şi cum zic hop! hop! — să fiu unde gîndesc! 
acolo mă aflu, că pălăria asta aşa putere are. 

Acum îi era fetei de ajuns. 

Deci se puse şi-l mai drăgosti şi-l mai sărută pînă văzu că pe el îl fură 
somnul; atunci se făcu că doarme şi ea apoi după ce băgă de seamă că el a 
adormit şi-a pus pălăria lui pe cap şi-a zis numai încet: Hop! hop! să fiu la 
tata acasă! 

Şi în minuta aceea ea a şi ajuns acasă la împăratul, iar el a rămas 
dormind dus... 

Cînd s-a trezit era singur cu capul gol. 

Acum începu a deznădăjdui, nici nu mai gîndea să meargă acasă la 
fraţii lui, după ce prăpădise şi darurile lor şi al lui. 

Deci umblă ca buigat de cap prin cea pădure săcreată, ar fi voit să dea 
ceva bidiganie de el şi să-l mănînce, cu atît mai vîrtos că începu a-l prinde 
şi foamea şi setea pre lîngă alte năcazuri, dar n-avea nimic, chiar nimic, 
numai ce era pe el şi capul cel gol. Mergînd el aşa îngîndurat prin cea 
pădure, dă de un măr mare cu nişte mere roşii ca focul şi ca pumnul de 
mari, să le mănînci şi cu ochii. Cum era flămînd şi însetoşat, se repede la 
ele şi minteni mănîncă două adică cum le mănîncă, cum îi cresc două 
coarne ca la boii cei ungureşti de mari şi răsucite. 

— Asta-i bună, zice el, numai bine mi se întîmplă, numai de coarne 
sînt vrednic, să împung ca vitele, că daruri am avut eu, frumoase daruri de 
la Dumnezeu, dar le-am prăpădit pentru fata împăratului: aşa cap sec! asta- 
i fată de împărat! 

Nu mai cuteză să mănînce mere, ci plecă de acolea ruşinat. 

Nu merse însă mult şi dă de un păr cu nişte pere mari şi frumoase, 
galbine roşcovane şi mari ca ouăle celea de gîscă. 

De flămînd era flămînd; setea încă-l cocea, dar sta pe gînduri să 
mănînce din pere ori ba? Ce-a da Dumnezeu aceea va fi zise el şi luă o pară 
ŞI, cum o mîncă cum îi căzu un corn. Mulţămi lui Dumnezeu şi mai mîncă 
una şi-i căzu şi celălalt corn. 

Acum iară era voios şi se gîndi puţin şi se răzgîndi şi apoi se duse la 
măr şi luă atîtea mere, cîte chibzui că va putea duce, apoi luă cîteva pere şi 
merse să iasă la largul de-a nimeri. Şi-a nimerit uşor. Şi cum a ieşit din 
pădure a văzut departe un oraş; acolo o să merg, zice el. Şi se duse. Şi cînd 
ajunge în oraş chiar ieşeau oamenii din biserică. El se pune şi-şi întinde o 
tîr de şetruță cu merele cele scumpe şi prind oamenii a se aduna în jurul lui 
ca la o comedie, că nime nu mai văzuse aşa mere frumoase. Prind a-l 

întreba că ce cere pe ele? Iar el le răspunse: „Pentru fiecare măr patru sute 
bune!” Toţi oamenii se îngroziră de preţul acela mare, bani de o păreche de 
boi pentru un măr. 

Curînd ajunse vestea şi la curtea împăratului despre mîndreţa şi 
scumpetea merelor şi fata împăratului numaidecît trimite o slujnică cu 
şasesprezece sute bune să-i aducă patru mere, unul la împăratul, unul la 
împărăteasa şi două pe seama ei. Şi minteni veni slujnica cu patru mere şi 
le dete fetei, iar fata dădu unul la tată-său, unul la mumă-sa şi două şi le 
opri ei şi ieşi în casa sa. 

Şi mîncă împăratul mărul şi cînd îl gătă de mâncat îi crescu un corn în 
frunte ca la Surilă; şi mîncă şi împărăteasa mărul ei şi-i crescu un corn cît 
al Joienei noastre, iar fata, fiind mai lacomă, ca toți tinerii, îndată huzdopă 
amîndouă merele şi-i crescură două drăguţe de coarne de gîndeai că de la 
un bou săsesc le-a împrumutat. Dar ea nu ştia că le are şi nici mumă-sa nu 
ştia că ea are un corn, nici tatăl său. Cînd se adunară la amiazi se înfiorară: 

— Tată, zise fata, dumneata ai un corn, uite că şi mama are! 

— Tu ai două, ziseră împăratul şi împărăteasa. 

Numai atunci băgară de seamă, că ei au coarne. 

Adunară doftori peste doftori şi cercară şi cercară cu toate leacurile din 
apoteci, dar nu folosi nimic. Toderaş, după ce căpătă sutişoarele se duse la 
boltă şi-şi cumpără haine doftoreşti, o pălărie cît mierţa oraşului, ochelari 
negri şi umblă cracoş de picioare, se făcu doftor în tălpi şi merse aţă la 
curtea împăratului. 

— Ce cauţi? îl întreabă un slujitor, şi cine eşti? 

— Eu îs doftor şi anume, care vindecă coarnele de la oameni, vin la 
înălțatul împărat să-i arăt dreptățile. 

— Chiar în bun loc nimereşti, îi zise slujitorul, că şi la înălțatul 
împărat i-a crescut un corn. 

Şi-l sloboade înlăuntru, iar Toderaş spune la împăratul lefteria lui. 

— Bine că te-o adus Dumnezeu, zise împăratul, că uite ce-am păţit, 
din chiar senin mi-a crescut mie un corn şi unul la împărăteasa şi două 
coarne la fată, de mine şi de împărăteasa calea ca valea, că sîntem bătrîni, 
dar biata fată nu şi-a căpăta peţitori, sărmana. De ne poţi vindeca te 
umplem de bogăţie! 

— Că vă pot. Şi se pune doftorul Toderică şi se face a unge cornul 
împăratului şi scoate din buzunar o pară şi dîndu-i-o împăratului zice: 

— Gustă din para asta pînă te lecuiesc eu. Şi tot îmbucă împăratul cîte 
oleacă din para cea bună şi pînă o gătă, atunci scutură doftorul Toderică de 
corn şi o dată îi rămîne în mînă, iar împăratul rămîne ca şi mai-nainte pînă 

nu mîncase mărul. Nu mai ştia ce să facă de bucurie, îi dădu o pungă de 
bani şi-l duse în chilia împărătesei şi-o vindecă şi pe ea, tocmai ca şi pe 
împăratul şi iar îi dădu o pungă de bani. 

Acum îl duse în chilia fetei s-o vindece şi pe ea. Dar Toderică zise: 

— Dragii mei, la coconiţa e lucru cu mult mai greu, că dumneaei are 
două coarne şi sînt cu mult mai groase. Fără eu mă leg, că şi pe dumneai o 
vindec, numai nu aşa iute. Lăsaţi-mă numai pe mine aici şi nu veniţi pînă 
peste un ceas, poate că va cam zbiera că va durea-o că a dumisale trebuie 
să le tai mai întîi, dar nu veniţi înlăuntru ascultați-mă pe mine, de vreţi să 
fie fata iară cum a mai fost. 

— Că te-om asculta, zice împăratul şi împărăteasa, ieşind din casa 
fetei. 

Fata era voioasă văzînd ce doftor învățat a nimerit la ei, care în scurtă 
vreme a vindecat de coarne pe părinții ei şi peste un ceas o va vindeca şi 
pre ea. 

Toderică, doftorul acest luminat, porunci fetei de se dezbrăcă în pielea 
goală, şi ascultă fata. Apoi el scoase o funie din buzunar şi o legă bine de 
grindă ş-apoi legă pe fată de coarne şi-o trase în sus de sta spînzurată în 
aer. Îi era greu bietei fete, dar trebui să rabde, că o vindecă de coarne. Dar 
hoţul de doftor după ce o legă bine, apucă un măcăuaş şi prinde a o încinge 
pe spate, pe picioare, pe unde apucă pînă o face toată vergi. Ea țipătea de 
gîndeai că guta o lovea, dar el nu înceta cu leacul; toată era meleştuită de 
bătaie. Atunci intră împăratul cu împărăteasa înlăuntru şi văd chinul fetei. 

— Dar ce faci, domnule doftor, dumneata ne omori fata! 

— Ba nu, numai o lecuiesc, unde mi-e cornul, punga şi pălăria, care mi 
le-a luat cu vicleşug fata asta? Scoateţi-le afară că o las, dar de unde nu şi 
pe voi vă bat. 

— Dezleag-o şi n-o mai bate, că ţi le dăm. 

Şi-o dezlegă Toderică, iar ea nu mai aşteptă nici un cuvînt, fără 
deschise lada, îi dădu punga, cornul şi pălăria, numai să se vadă scăpată. 

Toderică nici nu-şi luă rămas bun, fără-şi puse pălăria pe cap şi zise: 
„Hop! hop! să fiu la frații mei!” şi într-o minută au fost acolo şi le-a spus 
toată păţania, din vremea doftoriei sale, cum v-am spus-o şi eu 
dumneavoastră. 

Însuratu-s-o Toderică, ori rămas-a tot holtei? nu se ştie, dar aceea ştiu, 
că la fete de împărat altul n-a mai umblat a peţi şi, de n-a murit, şi astăzi 
trăieşte. 


171 


OMUL DE OMENIE NU PIERE 


Pe vremile cînd umbla Dumnezeu cu Sfîntul Petru pe lume, trăia o 
păreche de oameni, un bărbat şi o muiere. Ei erau oameni săraci, n-aveau 
decît o vacă, de la care se îndulceau ei amîndoi cu doi fii ai lor. Nici casa în 
care lăcuiau nu era a lor, nici că aveau vrun petec de pămînt cît de mic; cu 
lucrul mînilor se susțineau şi cu lucrul plăteau dările şi birul casei. 

Într-o seară vine bărbatul de la coasă, cum fusese la un vecin bogat şi 
află pe muierea mulgînd vaca, iară copilaşii stînd lîngă ea să le dea lapte să 
bea. Bărbatul scoase din traistă o legătură mare de căpşune şi li-o dete 
copiilor, apoi după ce dădu sarcina de mohor vacei s-o mănînce, intrară toţi 
patru în căsuţă. 

Nu se puseră bine la cină şi se porni un vînt cu ploaie de gîndeai că 
piere lumea; tuna şi fulgera de gîndeai că e sfîrşitul veacului. 

Cînele începu a lătra mai pogan decît la lupi, semn că om strein se 
apropie la casă. 

— lan ieşi afară, măi bărbate, de vezi ce latră dulăul aşa tare, va fi 
vrun biet drumariu, zise nevasta; iar bărbatul scoase capul pe fereastră să 
vază ce este? 

Adecă doi oameni voiau să intre în curte şi cînele nu-i lăsa. Numai la 
lumina unui fulger i-a putut vedea. Apoi ieşi iute afară şi merse la poartă 
de apără pe drumari de cîne şi-i băgă în casă. 

— Bună seara, zise unul din călători. 

— Bună să vă fie inima, zise talpa casei. 

— Şi mai bună cina, zise celălalt călător. 

— Poftim la cină, răspunse stăpîna casei. 

Şi călătorii osteniți şi flămînzi fiind, nu aşteptară mult îmbiat, se 
aşezară la masă şi mîncară omeneşte, mai vorbiră puţin, apoi se dezbrăcară 
Şi se culcară. 

Muierea le întinse hainele să se uşte, apoi se culcă şi ea. 

— Ce oameni de omenie sînt oamenii aceştia, Doamne! zise unul din 
călători, după ce văzu că căsenii dorm, i-ai putea dărui cu ceva. 

— Vor fi răsplătiți la bătrîneţe, zise celălalt drumariu, ş-apoi adormiră. 

Dimineaţa, iar omeni muierea pe călători cu mămăligă şi cu lapte cald. 

Iar unul din ei văzînd bunătatea acelor oameni, îi întrebă prieteneşte: 

— Ce-ţi pofti pentru binefacerea ce-o ați arătat cătră noi de cînd 

intrarăm la voi în casă? 

Iar bărbatul zise: 

— Săraci sîntem şi mulțumită lui Dumnezeu că sîntem sănătoşi; numai 
sănătatea să ne-o ţină bunul Dumnezeu, de altceva lipsă n-avem, că 
muncim şi atunci avem de pe o zi pe alta; ca nişte oameni săraci, la 
bătrîneţe barem de ne-ar da bunul Dumnezeu trai mai liniştit, cînd nu vom 
mai putea munci. 

— Să vă ajute Dumnezeu, zic călătorii, şi se duc pe aici încolo, iar 
oamenii rămân mîngîiaţi că putură face bine bieților drumari. 

Dar nu mult dup-aceea, cam pe la Ilie prorocu, vine o vreme grea şi le 
trăsneşte vaca de sub păretele casei, casa încă ia foc şi bieții oameni scapă 
numai cu ce erau pe ei şi cu copiii de mînă. Acum ce să ştie face? Ar 
rămânea aci, cu ce să trăiască? Dar unde să locuiască? Nu aveau nimic, 
deci îşi pun în gînd să ia lumea în cap. Şi se pun oamenii mei la cale şi 
merg pînă la Dunăre. Dar cum să treacă Dunărea? Stau ei, şi numai ce văd 
o luntre venind către ei; în luntre era un turc, care o mîna. Se roagă de turc 
să-i treacă de cea parte şi se învoi turcul bucuros, însă zise, că luntrea fiind 
mică, nu poate trece mai mult de cît unul odată. Deci se sui mai întîi 
muierea în luntre şi turcul vîsli prin valurile Dunărei pînă dincolo. Ei, dar 
nu se-ntoarse, căci muierea fiind frumoasă, îi plăcu foarte turcului, deci și- 
o duse acasă la el. 

Văzînd omul că turcul a fugit cu muierea, se puse pe gînduri, apoi 
începu a căuta doară va afla vrun vad pe unde să poată trece şi el cu 
copilaşii, că cineva cu vreo luntre nu se mai ivea. 

Şi umblă omul nostru cu copiii de mînă, de colo pînă colo, pînă dete 
de un vad, pe unde i se păru că ar putea trece. Deci se desculță, luă un copil 
în cîrcă şi plecă prin Dunăre. Cum mergea, iată că în mijlocul Dunărei 
dădu de un prundiş gol, ca un ostrov mic, acolo puse copilul să se 
odihnească şi se uită înapoi la copilul de pe ţărmure. 

Adecă vede o dihanie de lup că se apropie de el şi fuge cu el pe aci 
încolo. Atunci îşi pierde cumpătul, uită de copilul ce era lîngă el şi fuge să 
scape pe cel de pe ţărmure din gura lupului. Dar vai! cînd ajunge pe 
tărmure nu mai vede nici lup, nici copil; cine ştie unde fugise lupul cu el! 
Atunci se uită spre prundiş ca să vază pe al doilea copil, ce rămase singur 
în mijlocul Dunării pe ostrovel. Adecă vede o undă mare apropiindu-se de 
el şi luîndu-l ca pe o peană; preste o clipită nu-l mai văzu. Ce era să facă, 
bietul om? Să se arunce şi el în Dunăre? În zadar i-ar fi fost cercarea de a- 
şi scoate copilul, deci se puse pe plîns. 

El care cu două zile mai nainte avea căsuţa sa, văcuţa sa, muierea sa şi 

copilaşii săi, acum era singur ca cucul la marginea Dunărei! Dar 
Dumnezeu atunci e mai aproape, cînd omul e în nefericirea cea mare; întări 
deci inima omului nostru, să nu cadă în păcate de a se arunca în undele 
Dunărei, şi-l îndreptă spre un oraş mare, unde se băgă păzitor la porcii 
domnilor. 

Şi stătu el multă vreme ca porcar în acel oraş, poate vreo cincisprezece 
ani dacă nu şi mai mult, fără de a auzi de muiere şi de copii, şi fără de a se 
plînge împotriva lui Dumnezeu; în timpul cînd îşi aducea aminte de ai săi, 
zicea: bun e Dumnezeu şi îndurat cătră toată lumea, şi pe mine m-a 
mîngăia. Cu timpul mai uită de ei şi numai arareori se mai întîmpla să fie 
supărat de pierderea lor, că Dumnezeu îi întărise firea; drept că şi el se ruga 
lui Dumnezeu sfîntul cu toată credinţa. În orașul acela şedea chiar şi 
împăratul, care fiind foarte bătrîn, muri şi el ca toţi oamenii, că doară şi 
împărații sînt oameni, ştiu că nu sînt draci să trăiască alăturea cu pietrile. 

Ei! dar pe vremile acelea nu se alegeau împărații, ca în zilele noastre; 
nici nu rămâneau copiii împăraților în locul părinților lor, ori vrednici ori 
nevrednici; atunci Dumnezeu alegea pe împăratul. Adecă hotărau sfetnicii 
împărăției o zi, atunci toți oamenii din împărăție trebuiau să se adune la un 
loc, pe un cîmp mare, şi unul arunca coroana în sus: aceea apoi atita se 
învîrtea prin aer pînă Dumnezeu o trimetea pe capul celui vrednic, şi pe 
care se aşeza coroana, acela era împărat, să fi fost omul cel mai sărac ori 
cel mai bogat, tot una era, atunci oamenii nu se împotriveau voiei lui 
Dumnezeu. 

Astădată a fost alegerea de împărat chiar în cîmpul unde era omul 
nostru cu porcii. Şi se adunară feciorii de crai şi de împărați, de grofi şi 
baroni din toată ţara, şi toţi fruntaşii ţării erau de faţă, ba şi feciorii, bogații 
din țările vecine veniseră şi stăteau aşteptînd cu capetele descoperite, că 
doară pe unul din ei se va aşeza coroana, care umbla prin aer deasupra 
capetelor. 

Dar minunea minunilor! umblă prin aer cît umblă pînă odată zbură 
departe, unde era omul nostru cu porcii, şi se aşeză pe capul lui. Atunci 
poporul strigă cu bucurie: „Să trăiască împăratul nostru!” şi-l duseră cu 
mare pompă la palat, şi-l îmbrăcară în hainele cele scumpe împărăteşti; iar 
țara i se supuse ca la cel ales de Dumnezeu. Şi el purta cu înțelepciune 
treburile împărăției, încît toţi se mirau de mintea lui cea mare. 

Dar odată vine la el un cioban cu un drăguţ de caş de să-l mănînci şi cu 
ochii: 

— Bună ziua, înălțate împărate! 

— Bună să-ţi fie inima, dragul meu; vei fi avînd vreo rugare? 

— Am, înălțate împărate, am două rugări; mai întîi te rog să primeşti 
caşul acesta ca cinste de la mine; a doua te rog să faci o milostivire şi să-mi 
ierți feciorul, să nu meargă la oaste; sînt om bătrîn, înălțate împărate, 
numai pe el îl am, şi nici pe el nu l-aş avea, că baba mea nici un băiat nu 
mi-a făcut, dar acum sînt şaisprezece ani o dihanie de lup a venit cu un 
prunc ca de 5 ani în gură, eu l-am scos de la lup, pe lup l-am omorît, iar pe 
pruncuţ l-am crescut, cum am putut; acum mi l-au scris la oaste şi, de-l 
duc, eu rămîn la bătrîneţe fără nici o ajutorință. 

Împăratului numai decît îi veni aminte întîmplarea lui, şi zise 
ciobanului să aducă feciorul la curte. 

Şi l-a adus ciobanul, iar împăratul a poruncit, ca pe fecior să-l facă 
cătană, iar pe cioban şi pe baba lui să-i țină împărăţia cu toate cele 
trebuincioase; nu a spus împăratul însă nimănui de ce a făcut lucrul acesta. 

Nu trecu mult şi veni la împăratul un pescar cu un peşte foarte frumos. 

— Bună ziua, înălțate împărate! 

— Bună să-ţi fie inima, fătul meu; vei fi avînd vreo rugare la mine? 

— Am, înălțate împărate, am mare rugare, adecă rugări că două rugări 
am: mai întîi să faci bine să primeşti peştele acesta ca cinste de la un biet 
pescar; a doua să faci bine şi să ierți feciorul meu de la oaste, că numai pe 
el îl am, dar nici el nu e de la baba mea, fără Dumnezeu mi l-a dat, l-am 
prins de pe Dunăre acum sînt şaisprezece ani şi nu era atunci mai mare de 
ca trei, patru ani. De atunci m-am căznit cu el, cum am putut; acuma cînd 
mi-ar fi spre ajutorire, eu şi cu baba sîntem slabi, iar alţi copii n-avem, 
acum vrea să ni-l ia la oaste, înălțate împărate. 

lar veni împăratului în minte întîmplarea lui de acum şaisprezece ani, 
deci porunci pescarului să aducă pruncul la curte. Şi pescarul veni cu 
feciorul, iar împăratul porunci ca pe fecior să-l facă ostaş, iar pe bătrînul 
pescar cu baba lui să-i ţină împărăţia pe cheltuiala ei. Aşa se şi întîmplă, că 
altcum nici că se putea întîmpla după porunca împăratului. 

Mai avea împăratul un gînd de nimeni nu-l ştia, căci nimănui nu-l 
spunea. Deci porunci prin toată împărăţia lui, care era mare foarte şi se 
întindea şi de cea parte de Dunăre; porunci zic în toată împărăţia ca să vină 
din toată casa bărbatul şi muierea la un ospăț mare împărătesc. ŞI veniră, 
doamne! cîtă frunză şi iarbă, şi se puseră pe lîngă masă şi începură a se 
ospăta ca la curţile împăratului. Iar împăratul se preumbla de la o masă la 
alta şi se uita la fiecare în față. La o masă văzu pe un turc singur, fără 
nevastă şi se uită cu mare băgare de seamă la el, apoi-l întrebă: 

— Prietine, cum de nu ţi-ai adus şi nevasta? 

— Să ierte înălţatul împărat, e cam bolnavă acasă. 

— De unde eşti, din ce sat? 

— Din satul cutare şi cutare... 

Împăratul chemă numaidecît pe cele două recrute, pe feciorul 
păcurarului şi al pescarului şi le spuse: 

— Aveţi să mergeţi numaideciît în satul cutare şi să-mi aduceți înainte 
pe muierea turcului cutare. 

Recrutele ascultară porunca împăratului şi merseră aţă la casa turcului 
şi intrînd înlăuntru spuseră muierei să vină cu ei la împăratul. 

— Bine, răspunse femeia, staţi dumneavoastră numai în căsuţa asta 
pînă merg eu în cealaltă să mă gat, cum e data să meargă omul înaintea 
împăratului; iată, ca să nu vă fie urît, vă pun ulcioraşul acesta cu vin 
dinainte, gustați oleacă din el pînă mă gat. 

Şi începură feciorii mei a închina cu urcioraşul, ştiţi cum bea cătana 
cînd capătă; vinul era bun şi dezlegă din ce în ce limba lor, pînă erau 
vorbăreți cum e data. 

— Mă soţule, zise unul, bine mai sămănăm noi laolaltă şi înălțatul 
împărat tot laolaltă ne trimite în slujbă, ian să vedem, care de unde sîntem? 

— Eu, soţule, zise celălalt, sînt fecior de cioban; cu oi am crescut cît 
mă vezi de mare, dară-mi aduc aminte, că eu am avut alt tată şi altă mamă, 
nu pe ciobanul cu baba lui, fără tatăl meu cel adevărat m-a lăsat o leacă pe 
țărmul Dunărei pînă să treacă pe un frate mai mic de cea parte şi pe mine 
m-a apucat un lup şi-a fugit cu mine să mă mănînce, că tata nu l-a putut 
ajunge; dar un cioban, Dumnezeu să-i dea bine şi sănătate, m-a scos din 
gura lui şi m-a crescut ca pe al său. Pe mama a furat-o un turc, iar de tata şi 
de fratele meu cel mic n-am mai auzit nimic. 

— Eu, frate, zise celălalt, sînt fecior de pescar, dar şi tata zice că din 
Dunăre m-a prins cu mreaja şi numai cu mare greutate m-a adus la 
pricepere, că luasem bagseamă mai multişoară apă decît vin avurăm în 
urcioraşul acesta. 

Muierea care auzise din ceea casă vorbele feciorilor, nu se mai putu 
răbda să nu meargă la ei şi plîngînd şi sărutîndu-i zise: 

— Dragii mamii copii, voi sînteți copiii mei, eu sînt mama voastră, 
acum sînt şaptesprezece ani de cînd m-a furat turcul, iar voi ați rămas cu 
tatăl pe țărmurii Dunărei; haideţi la împăratul să-i spunem întîmplarea, 
doar de cumva va pedepsi pe turcul fără de lege, iar noi vom da undeva de 
tatăl vostru? 

Şi plecară, adică cum ajunseră la împăratul, acela cunoscu că femeia 
este a lui şi spuse în fața mulțimei celea petrecute şi că şi pe copii i-au 
cunoscut, ci anume n-a voit să le spună pînă vor afla ei pe mama lor. Pe 

turcu-l iertă zicînd: 

— Aşa a voit Dumnezeu să fie. 

De aci încolo pînă avură zile, trăiră fericiți, mulțămind lui Dumnezeu 
că la bătrîneţe le-a dat mîngîiere de a trăi laolaltă zile bune. 

Ce s-a mai fi întîmplat nu mai ştiu, că multă vreme a trecut de atunci; 
cine ştie însă, slobod este să minţească şi mai departe. 


Auzită şi scrisă în Săncel. 


DIN FATĂ, FECIOR 


Cică a fost odată ca nicicdată, că de n-ar fi nu s-ar povesti, că nu-s 
dator a minţi, ca şi-un purece a plesni, că eu nu-s de cînd ferestrile, ci eu îs 
de cînd poveştile. Cînd poveştile pe la noi trecea, mama atunci mă făcea şi 
apucai una de chică şi-o aruncai într-o vică; şi-am apucat una de picior şi-o 
aruncai după cuptor şi-o bătui bine, bine, să mă-nveţe şi pe mine, după 
aceea o am lăsat şi iată, că m-a învăţat. 

A fost odată un împărat şi-ntr-atita era de bătrîn şi neputincios, încît 
nici că mai vedea şi cu unghiile îşi deschidea genele ochilor şi-atunci mai 
vedea puţintel, dar şi atunci numai ca pintr-o sită. El a fost rămas cu trei 
fete. Neputinciosul bătrîn avea o chilie, unde dînsul numai singur-singurel 
locuia şi tot jălea şi plîngea. Odată cică a zis cea mai mare fată cătră 
celelalte surori: 

— Dragile mele surori, ce lucru poate fi cu taica nostru, că el de cînd a 
murit maica noastră tot plînge şi jăleşte, nu ştiu mîncările nu-i plac sau pe 
noi-i supărat? Mîne dimineaţă am de cuget să-l întreb. Şi în dimineața 
următoare fata cea mai mare merge să-i măture chiliuța, în care şedea 
bietul împărat şi punîndu-i un pic de mîncare se retrase cătră uşă. Punînd 
mîna pe cheia uşii, zise astfel: 

— Dulce taică, pentru ce dumneata, de cînd a murit maica noastră nu 
te vedem niciodată vesel, numai tot plîngi şi jăleşti: mîncările nu-ți plac, 
ori pe noi eşti supărat? 

— Dar cum n-oi plînge şi cum nu m-oi văieta, că după moartea mea 
împărăția mea şi bunul meu merge în mînă străină, că eu nu las după mine 
bărbat şi toate rămîn pe mîna străinilor?! 

Dar fata zise: 

— O, taică, nu plînge, nu te năcăji, că toate nouă ne-or rămînea! 

— Aha! blăstămată şi ticăloasă ce eşti tu, cum ai şi cutezat să gîndeşti 
aşa ceva? Şi luînd bătrînul paloşul, îl aruncă după fată, dar nu o nimeri, că 
fata se retrase şi închise uşa şi paloşul se împlîntă în părete şi mai zise 
bătrînul: 

— Atunci va fi a voastră dacă veţi umbla voi cît am umblat eu şi-ţi păţi 
cîte am păţit eu. 

Fata grăi: 

— Voi umbla, dulce taică. 

Ea nu a spus ce-a păţit cu taică-său către celelalte surori, şi îndată a 
mers la grajd şi şi-a ales un cal bun şi gătind calul ea încă s-a îmbrăcat în 
haine cătăneşti, cu puşcă, sabie şi celelalte lucruri şi încălecînd pe cal s-a 
cam mai dus. Ajungînd într-un sat se întîlni cu o hîrcă de bătrînă şi zise 
fata: 

— Bună dimineața, mamă! 

— Sănătate bună, cătană cu glas de fată, zise bătrîna. 

Fata mînioasă zise: 

— Fire-ai a dracului, mamă, de unde ştii dumneata că sînt fată? 

— Ştiu eu şi unde mergi tu, răspunse bătrîna, dar du-te, du-te că pe- 
nturnate, mergi tu! 

Fata nebăgînd în seamă vorbele bătrînei se duse pînă la podul de 
aramă şi păşind pe-o podea, pe două şi pînă pe nouă, iată că i se arătă o 
bală spurcată c-o falcă-n cer cu una-n pămînt şi tot pară roşie lăsa din gură. 
Înfricîndu-se fata şi tremurînd din tot trupul, se întoarce înapoi şi cînele de 
zmeu se repezi şi-i şi rupse coada la cal. Şi venind fata acasă supărată 
lecuieşte calul şi se dezbracă nespunînd nimănui ce i s-a-ntîmplat. 

A doua zi fata cea mijlocie tot astfel păţi ca cea dintîi soră a ei. 

După aceste, a treia zi merse cea mai mică în chilie la tată-său şi după 
ce gătă cele de lipsă bătrînului, punînd mîna pe cheia uşii grăieşte 
următoarele: 

— Dulce taică, pentru ce dumneata, de cînd a murit maica noastră, fie 
iertată, de atîta timp tot plîngi şi jăleşti; mîncările nu-ţi plac ori pe noi eşti 
supărat? 

— Oh! dulcea mea fiică, da cum n-oi plînge, cum nu m-oi supăra, că 
eu mă aflu aşa nefericit cum nu mai este om în lume şi sub pe soare; 
bunurile mele şi toată averea mea, precum şi împărăţia mea vor rămâne la 
cei stăini după moartea mea, că eu n-am sămânță de bărbat. 

Iară fata aceasta fiind mai vicleană decît cele două surori ale ei, se 
retrase la uşă, deschise puţin uşa şi zise: 

— Oh, dulce taică! Nu plînge, nu te supăra, că nouă ne vor rămînea. 

Iară bătrînul înfuriat de mânie, prinde paloşul şi-l aruncă de se prinde 
tare în uşă. Dar pe fată n-o nimeri. Şi zise bătrînul: 

— Atunci vor rămînea vouă, dacă veţi umbla voi, cît am umblat eu şi- 
ți păţi ce am păţit eu. 

Iar fata zise: 

— Vom umbla, tată! 

Şi cu aceste cuvinte se depărtă de acolo pînă în ziua următoare, 
nespuind nimărui nimica. Fata-n ziua următoare s-a sculat foarte de 

dimineaţă şi s-a dus în grajd şi şi-a ales un cal bun şi-l hrăni bine şi-l ţesălă 
frumos. Şi după aceea se duse şi se îmbrăcă în haine cătăneşti din creştet 
pînă-n tălpi şi luînd o puşculiță frumoasă şi sabie şi o patrontaşcă cu 
plumbi şi toate cîte sînt de lipsă unei cătane, merse la calul gătit de mai 
înainte, încălecă pe el şi aşa de bine i să şedea, de ai fi putut jura că e 
cătană. Şi merse şi aceasta tot pe urma celorlalte şi se întîlni cu bătrîna şi 
zise fata: 

— Bună dimineaţa, mamă! 

— Sănătate bună, cătană cu glas de fată, grăi hîrca de bătrînă. 

Iară fata mînioasă zise: 

— De unde mă cunoşti dumneata şi cum ştii că-s cătană cu glas de 
fată? 

— Eu, puiul mamei, ştiu şi pe tatăl tău şi te ştiu şi pe tine unde mergi, 
dar întoarnă înapoi, că nu eşti bine gătată. Du-te acasă şi te suie în podul 
curții şi vei găsi acolo nişte zdrenţe din hainele tătîne-tău din feciorie şi 
puşca lui şi sabia lui, toate de cînd era el tinăr; şi cum o vei lua, loveşte-o 
de pămînt şi se face mai mîndră şi mai frumoasă de cum a fost. Şi după 
acestea te du în grajdul cailor şi sparge pămîntul şi sapă acolo, că vei afla 
neşte oase de cal şi căpățîna calului şi apucă căpăţina şi dă cu ea de pămînt 
de trei ori şi zi: „Tio! cal de hadă. Cînii carnea ţi-o roadă, poartă-mă şi pe 
mine cît ai purtat pe taica!” 

Şi ascultînd de bătrînă s-a dus şi precum i-a spus, aşa a făcut şi toate le 
şi îmbrăcă şi îmbrăcîndu-se în haine şi încălecînd pe Dalbul Dochilor, că 
uitasem să vă spun numele calului, merseră ca gîndul de întreceau vîntul, 
pînă la hîrca de bătrînă şi cum o a văzut bătrîna o a sărutat şi-a zis: 

— Noa, puişoara mamei, acum poţi umbla toată lumea că eşti gata, du- 
te cu Dumnezeu. Şi luîndu-şi ziua bună de la bătrînă se duse pînă ajunse la 
podul de aur şi trece pe-o podea, şi trece pe două, trece pe nouă şi mai 
din gură, căci taică-său era năzdrăvan. 

Iară fata prinse curagiu şi zise: 

— Feri, cîne de zmeu, din drumul meu, că de nu te împuşc. Şi de trei 
ori zise aşa, iar a patra oară fata sloboade puşca şi face poc! dar nu a voit 
să-l împuşte şi numai aşa a împuşcat de-o lăture. Şi taică-său se dete de trei 
ori peste cap şi se făcu om cum a fost mai înainte; apoi a sărit îndată la 
draga lui fată şi o a sărutat zicînd: 

— Noa, draga taichii, poţi merge-n lumea întreagă, poţi umbla cît am 
umblat şi eu şi poţi suferi, cît am suferit, că acum eşti gata de mers. 

Atunci fata se luă şi se duse multă lume împărăție, ca Dumnezeu să ne 

ție, că din poveste multă înainte este, mai mîndră şi mai frumoasă, să 
ascultați şi dumneavoastră; cine-a asculta, bine a învăţa, cine a dormi, bine 
s-a hodini; găină curtă oua-s-ar în gura cui n-ascultă. 

Mergînd sărmana cătană singură tot gîndind, iată c-aude un groaznic 
zbierat încît i se făcu părul măciucă-n vîrful capului şi strînse pe biet 
Dalbul Dochilor în pinteni şi-l îndreptă din cătrău venea zbieretul cel 
groaznic. Şi sosind acolo găsi un balaur foarte groaznic strîngînd în gură 
un biet cerb, îndată ce zăreşte pe cătană şi grăieşte: 

— Cătană, mîndră cătană, hai loveşte bălaurul acesta şi mă scapă din 
gura lui, că de trei zile nici mă poate înghiți, nici mă lasă; că de cumva mă 
vei putea scoate, mult bine ț-aş face. 

Iată balaurul grăieşte: 

— Dragul meu cătană, vină, loveşte coarnele aceste de cerb, că de trei 
zile mă tot năcăjesc cu el şi nu-l pot înghiţi pentru coarnele lui. De-ai făcut 
cîndva bine, da fă acum şi cu mine, că eu multă bunătate ţi-oi face. 

Bietul cătană gîndi şi-şi ascuţi sabia şi lovi coarnele cerbului şi 
balaurul îndată-l înghiți. După aceea el se grăbi la cătană şi-i zise: 

— Noa, dragul meu, acuma vei veni cu mine la taică-meu, că eu sînt 
feciorul împăratului Roşu şi m-au blăstămat taica şi maica, că nu i-am 
ascultat, de douăzeci de ani de cînd mă năcăjesc de cînd m-am prefăcut 
bălaur şi de-atunci taica şi maica nu m-au mai văzut. Atunci se întoarse de 
trei ori peste cap şi se făcu un drag de fecior, de nu era pe sub soare mai 
frumos. 

Acum se luară amîndoi şi se duseră multă lume împărăție, ca 
Dumnezeu să vă ţie, că din poveste lungă înainte este, mai mîndră şi mai 
frumoasă, să ascultați şi dumneavoastră; cine-o asculta, zău, acela o a 
învăţa, cine va dormi bine s-a hodini. Şi ajungînd ei în ţara şerpească erau 
nişte şerpi ca nişte grinzi şi îndată şuieră-n degete feciorul ca păcurarii şi 
veniră toți şerpi la el: 

— Ce porunceşti dragul nostru şi domnul nostru? ziseră şerpii. 

— Vedeţi mîndrul voinicul acesta? cînd a trece şi petrece pe aici să nu- 
i faceţi nici un rău, ci să-i faceți drum larg, să nu se sperie de voi ori să-i fie 
greață, că acesta mă aduce din ţările cele rele şi mă duce la tata, pe care nu 
l-am văzut de douăzeci de ani, că ştiţi voi bine, că eu sînt feciorul 
împăratului Roşu. Şerpii toți fugiră în lături, lăsîndu-le drum larg şi ei 
trecură. Şi trecură prin ţara broaştelor şi prin țara şoarecilor şi tot astfel 
făcură ca în ţara şerpilor. Destul numai că ajunseră şi-n ţara Împăratului- 

Roşu şi ziseră feciorul de împărat: 

— Stăi-n loc, dragul meu şi bunul meu, că acum sîntem în hotarul tatii 
şi eu voiesc a-ți da sfat, că ce să ceri de la tata pentru că m-ai adus din 
țările celea rele, unde eu douăzeci de ani m-am năcăjit prin pustietățile 
acelea groaznice. Îndată ce vom sosi la tata, el de părere bună că m-ai adus, 
a vrea să te mănînce, dară nu te spăimînta. El ţi-a făgădui bani, averi, aur, 
argint, de toate bunătăţile, cîte se află-n lume, dar nu cere nimic numai o 
lăduţă din odaia tatii de pe fereastră şi puşca, care ar fi mai ruginoasă în tot 
magazinul de puşti; aceste două feluri le cere. Iară tata n-a voi să ți le deie, 
iară tu nu te-nvoi la nimic, numai la aceste, că în lăduţă se află Calul galbin 
de sub soare şi cu puşca cea ruginoasă poți puşca la 4 mile de loc în pătrat. 
Taica n-a voi să le deie dar tu zi-i că mă vei duce de unde m-ai adus, de nu 
ți le va da. 

Sosind ei la curțile împăratului intrară-n curte şi cum văzu împăratul 
pruncul lui, îndată-l cunoscu şi era să-l mănînce de viu pe bietul cătană de 
bucurie mare, că i-a adus pruncul, şi-l purta pe la toate bunurile cîte le-avea 
îl îmbia cu de toate, dară el nimica nu primeşte numai lăduţa de pe 
sprijoana ferestrii şi puşca cea mai ruginoasă dintre toate puştile 
împăratului. Împăratul nu voieşte nicicum să i le deie. Dară cătana suindu- 
se pe cal şi prinzînd pruncul de vîrful capului zise: 

— Noa, rămas bun, înălțate împărate, că eu îți duc pruncul de unde l1- 
am adus. 

Atunci împăratul îl grăi înapoi şi-i zise: 

— Noa, dară vină că ţi le dau şi acelea! Şi-ndată i le dădu şi pe-acelea. 

După acestea luîndu-şi rămas bun de la toți, plecă cu lăduţa-n straiță şi 
cu puşca în spate şi călare pe Dalbul Dochilor, se duse multă lume 
împărăție, ca Dumnezeu să ne ție, că din poveste mult înainte este, mai 
mîndră şi mai frumoasă s-ascultați şi dumneavoastră, cine a asculta, bine a 
învăţa, cine a dormi, bine s-a hodini. Mergînd bietul cătană prin o pădure, 
vede o peană de rață în mijlocul drumului şi zise cătră cal: 

— Ho! calul meu şi dragul meu, că prea mîndră mîndrenie văd. 

— Ce-i dragul meu şi domnul meu? 

— Noa, uită-te ce peană frumoasă de rață: lua-o-voi? lăsa-o-voi? 

— De cumva o vei lua, de mare năcaz ne-ar fi, iară de nu o vei lua, ţi 
bănui după ea. Aşa zise calul, că pe-acelea timpuri ştiau şi caii vorbi (dar 
azi nici oamenii nu nimeresc cum ar trebui) iară cătana luă peana cea de 
rață. 

Mai merseră cît merseră şi iară mai găsiră o coadă de păr frumos, toată 
strălucea ca aurul. Iară grăi cătră cal: 

— Ho! dragul meu şi calul meu, că prea mîndră mîndrie văd; uită-te ce 
coadă frumoasă! lua-o-voi! sau lăsa-o-voi? 

— De cumva o vei lua, ştiu că de mare năcaz ne va fi, iar de cumva nu 
o vei lua, îţi vei bănui după ea. Şi-o luară şi le puseră amîndouă-n jeb 
subsuoară şi se duseră mai departe multă lume împărăție, ca Dumnezeu să 
ne ţie, că din poveste înainte este mîndră şi frumoasă s-o ascultați şi 
dumneavoastră. 

lată că după o cale lungă de cîteva zile a ajuns în hotarul împăratului 
Negru. Pe acelea timpuri erau mulți împărați; unul roşu, altul verde, altul 
negru, aşa le erau poriglele din bătrîni. 

Acolo erau o mulţime de cătane la puşcate-n ţăl. Şi cătana de fată se 
apropie de dînşii şi se uită la dînşii cum puşcă în ţăl. Şi luîndu-şi puşcuţa 
cea ruginoasă şi se pune în rînd ca să țăluiască şi el ca ceilalţi şi zise: 

— Da vezi țălul acela-n depărtare de două mile de loc şi eu de-aicea-l 
voi puşca, de tot se va sfărîma. Toţi priviră la biata cătană şi se mira de el 
ce grăieşte? Şi duseră țălul precum a zis cătana şi precum a poruncit. Două 
mile de loc puseră ţălul şi cătana asta-l puşcă încît tot se sfărimă. Dar 
atunci pică peana de la el şi-un ţigan, ce era aci sări şi apucă peana şi fugi 
la împăratul în curte şi zise: 

— Înălțate împărate, viteaz cătană a venit la înălțatul împărat, că 
necum să puşte el la cinci sute de paşi, ci de două mile de loc a puşcat, dar 
nici cu atîta nu e destul, ci şi rața aceea, de unde a căzut peana această, s-a 
lăudat că o va aduce. 

— Oare drept e, măi ţigane? 

— Drept, înălțate împărate! 

— Na, tigane, patru crițari de un pachet de duhan şi cheamă-mi cătana 
cea nouă aici la mine. 

Țiganul, voios, cum e fiecare ţigan, merse la cătană şi-i zise: 

— Placă jupîne cătană, înăluntru, că te cheamă înălțatul împărat. 

Şi merse cătana în palatul împărătesc şi după ce făcu cele cuviincioase 
şi după ce-l salută cum se cade, adecă precum e datina la cătane, zise apoi 
împăratul: 

— Adevărat ai vorbit cătră țiganul care mi-a adus pana asta, că necum 
să puşti cum puşcă cătanele mele, ci şi rața aceea, pe doamna penei 
acesteia, o vei aduce? 

— N-am zis, înălțate împărate! 

— De cumva nu vei împlini lucrul acesta, ţi-a sta capul unde-ţi stau 
picioarele şi picioarele unde-ţi stă capul! aşa zise împăratul. Iară cătana ieşi 
de la împăratul tot plîngînd şi merge la Dalbul Dochilor şi plînge de 

tremura hainele pe el. 

— Ce-i, dragul meu şi domnul meu? 

— lată ce păţesc pentru peana cea de rață, ce-ai zis că n-o iau, că eu 
sînt silit să aduc şi rața. 

— Nu te supăra, c-om merge şi vom căuta şi-om aduce, zise calul. Şi 
se puse pe cal şi merse pînă la marginea mării şi-ndată se cobori de pe cal 
şi zise calul cătră el: 

— Ian uite-te colo sub țărmurii mării de cea parte, cum şede rața pe 
ouă şi clocește! 

— Dară cum vom trece la ea? zise fata, adecă cătana. 

— Deschide lăduţa, să vedem ce sfat ne va da şi Calul galbin de sub 
soare? zise calul. 

Şi deschiseră-ndată şi ieşi Calul galbin şi le zise: 

— Ce-i, dragul meu şi domnul meu? 

— EI, vezi rața aceea, colo de ceea parte, oare cum o am putea prinde? 

— Lesne, domnul meu! 

Calul atunci se pleacă şi suflă cu nările în apă şi îndată a îngheţat apa 
şi rața pe ouă. Şi-au mers fata ca pe pod pînă a pus mîna pe ea şi o luă şi-o 
băgă în sac şi apoi se duse pînă la împăratul şi zise: 

— lată, o am adus. 

— Bine, brava cătană eşti, căutară rața, adecă peana-i era din aripa cea 
dreaptă picată. 

Şi cătanele împăratului iară ieşiră la împuşcat şi cu ele dimpreună şi 
cătănuța noastră, cea de fată. Şi cînd puşca ea, ce făcu ce nu, destul că-i 
cade o coadă frumoasă de aur. Şi tiganul o apucă-ndată şi fuge cu ea la 
împăratul. 

— Înălțate împărate! Cătana cea de ieri a zis că şi pe doamna cozii 
acesteia încă o aduce! 

— Na, țigane, patru bani de duhan şi mergi de-l cheamă! 

Țiganul cu voia bună merge şi zice: 

— Jupîne cătană, ian hai pînă la domnul împărat la rapold. 

Bietul cătană se duce supărat la împăratul. Acesta-i zice: 

— Dar ce te-ai lăudat cătră blăstămatul acela de țigan, că pe doamna 
cozii încă o vei aduce. (Şi părul acela tocmai de la Ileana Cosînzeana era, 
după care împăratul din ce-a fost prunc de şapte ani a tot umblat şi n-a 
putut-o nicăiri găsi şi-acum cugetă că şi-a aflat norocul, văzînd coada cea 
frumoasă şi de aur.) 

Împăratul zise cătră cătană: 

— Dragul meu, eşti silit să mergi pînă unde vei afla-o, că de nu t-a sta 

capul unde-ţi stau picioarele şi picioarele unde-ţi stă capul! 

Sărmanul cătană nu mai ştia ce să zică şi-ncătrău să se mai ducă? Iese 
deci afară la cal şi plîngea şi se văieta, de gemea lumea în jur de el şi 
pămîntul sub picioare-i, dar şi el deasupra pămîntului. 

Văzîndu-l Dalbul Dochilor supărat îi zise: 

— Nu plînge! Nu te văieta! Ia-te şi te du îndărăpt la împăratul şi cere 
de la el o căruţă cu două roate şi merinde de drum! 

Şi merse şi le dădu împăratul, apoi prinse pe Dalbul Dochilor la căruță 
şi merse multă lume împărăție, ca Dumnezeu să ne ţie, că din poveste 
multă este, mîndră şi frumoasă s-ascultați şi dumneavoastră, că cine-a 
asculta, bine-a învăţa, cine-a dormi, bine s-a hodini. 

După o cale lungă ajung în ţara Ilenii Cosînzenii şi se aşeză la fîntîna 
de lîngă cetate, fîntînă la care veneau şi slujnicele Ilenii după apă. 

Calul galbin de sub soare se face o boltă cu negoț de tot felul, nu cum 
sînt în vremile noastre, ci tot cu aur şi argint era suflat. Şi Dalbul Dochilor 
se face neguțător, iar cătana om de casă. 

Deschizînd ei bolta cea frumoasă, iată că vine o slujnică după apă pe 
seama-mpărătesei! Şi cum vede negoţul, îndată şi cade pe genunchi aşa de 
mîndru se lumina de el! Deci ea fuge la-mpărăteasa şi-i spune, — iar aceasta 
zise: 

— Na o pungă cu bani şi te du de-mi cumpără o păreche de papuci. 

Şi fugi fata-ndată şi intrînd în boltă tot aleg, numai cît ea nu găsea, 
care să se potrivească, deoarece negoţul de-aşa era, ca să nu potrivească un 
fel cu celălalt. 

Fuge deci la împărăteasa, mînioasă care nu era alta, făr’ însăşi Ileana 
Cosînzeana şi-i spune ce-i şi cum. 

Vine-mpărăteasa mînioasă şi intră-n boltă ca să-şi aleagă multe de 
toate. Tot învîrte şi suceşte, dar nu le poate potrivi nici ea. Ce fac ceia, ce 
nu fac destul că deodată bolta se-nchide rămînînd numai cît o ladă, iar în ea 
Ileana însăşi. O pun ei în căruţă şi hai! 

Dar Ileana grăia: 

— Pe-a cui seamă mă duci? 

— Pe seama împăratului Negru, zise cătana. 

— În zadar, că nu voi fi a lui, făr'a cui mă duce! 

Se vede că Ileana Cosînzeana era năzdravană şi ştia toate celea. 

Sosind la împăratul iată că era-n mijlocul oborului, înaintea curții, un 
stîlp mare şi înalt. 

Cum a ieşit Ileana din închisoare, iată-mi-o drept în vîrful stilpului 
zburată! 

Cînd a văzut-o împăratul în vestmintele ei strălucitoare ca şi faţa 
aurului îi zise: 

— Scoboară-te jos, că eşti a mea acum! 

— Fi-voi a cui m-a adus, iar ţie numai atunci ți-oi fi nevastă, dacă tu 
vei aduce cele şapte iepe ale mele şi mulgîndu-le, te vei scălda în laptele 
lor! 

— Cine mi te-a adus pe tine, le-a aduce şi pe acelea... 

— Aceluia voi şi fi! zice Ileana Cosînzeana. 

Împăratul îndată chemă cătana şi-i spune că uite: 

— Ai s-aduci iepele cele şapte ale Ilenii, că de unde nu, atîta-i de capul 
tău! 

Plînse-mi cătana de sta să-i crepe şi inima din ea. Dalbul Dochilor cum 
o vede, îndată-i grăieşte: 

— Nu te supăra, că bun este Dumnezeu şi ajuta-ne-va. Cere numai de 
la împăratul: nouă piei de bivol, nouă de cal, un car de fuioare şi o majă de 
răşină. Şi cum le ceru, le şi căpătară şi puse pe Dalbul Dochilor o piele de 
bivol şi-o pătură de răşină, apoi un rînd de fuioare. După aceea din nou o 
piele, pe ea răşină şi fuioare şi tot aşa pînă le încărcară toate pe cal, de 
cugetai că-i un munte! 

Fiind toate gata, se porniră şi merseră pînă lîngă Marea Roşie, că 
iepele cele şapte ale Ilenei Cosînzenii erau în ostrovul mării şi erau albe ca 
lebeda. Ei stătură pe țărmurii mării şi săpară o groapă-n pămînt. Cătana 
intră-n groapă, iar Dalbul Dochilor rămînînd afară pe țărmuri rînchează o 
dată, de pămîntul se cutremură. Auzind iepele, ies de sub apă, se uită-n 
laturi, dar nu văd nimic. Dalbul Dochilor era îmbrăcat în cojoacele lui, de 
nu mai puteai şti, că ce poate să fie! 

După ce iepele se cufundă din nou sub valuri, iar rînchează Dalbul 
Dochilor una cu mult mai tare, de se clătina şi ceriul şi pămîntul. 

Atunci ies cele şapte iepe dimpreună cu hărmăsarul, se uită în toate 
părțile, nu pot însă crede că Dalbul Dochilor să fie ființă vie şi din nou se 
cufundă sub valuri. 

A treia oară rînchează Dalbul Dochilor, ş-acum din toate puterile, aşa 
că nu numai ceriul şi pămîntul, dar şi marea s-a turburat pînă-n adîncurile 
ei. 

Jese hărmăsarul cu cele şapte iepe afară la țărmure. Cum vede pe 
Dalbul Dochilor, se iau la bătaie cu hărmăsarul, dar pe cînd acesta muşca 
numai cîlți, răşină şi piele de bivol, Dalbul Dochilor rupea la carne vie. 

Hărmăsarul răzbit intră la tocmeală. 

— Vreau, zise Dalbul Dochilor să vii cu noi, tu şi iepele tale pînă la 

împăratul Negru, că pe stăpîna voastră am dus-o şi e mare lipsă de voi! 

— Că nu mi-ai putut spune mai curînd! Noi cu drag mergeam. 

Atunci iese cătana din groapă şi-ncălecînd pe Dalbul Dochilor se 
arăduiră înainte, iar hărmăsarul cu cele şapte iepe după ei, de nu mai 
scăpărau. 

Dacă sosiră la împăratul, le închise în obor. 

— Noa, vină Jos, că iepele-s aci! zice el cătră Ileana Cosînzeana. 

— Voi veni, dacă le veţi mulge şi veți fierbe laptele la foc, iar cînd o 
clocoti mai tare, te vei scălda-n el. 

— Cine le-a adus, acela le va şi mulge! 

— A lui nevastă voi fi! răspunse Ileana. 

Împăratul porunceşte cătanei să le mulgă, dar nu era cu puntință, că 
iepele erau sălbatice foc! 

Şi spunînd cătră scumpul lui cal ce poruncă i-a dat împăratul, îndată se 
plecă el cu nasul la pămînt şi suflînd îngheţară iepele, care unde a stat. Şi 
cătana mulse cinci vedre de lapte şi-a spus împăratului că le-a muls. lar 
acesta strigă pe Ileana să vină jos, că iepele-s mulse. Aceasta însă-i zise: 

— Atunci voi veni, cînd mi-i aduce feredeu de la Dumnezeu şi de la 
Sfîntul Soare ştergătoare. Apoi să te scalzi în laptele ce clocoteşte şi să te 
ştergi cu acea ştergătoare! 

— Cine te-a adus pe tine, acela le va aduce şi pe-acelea! răspunde 
împăratul. 

— A lui nevastă voi fi! zice Ileana, împăratul chemă pe cătană şi-i 
zice: 

— Un mare lucru mai ai să împlineşti! Trebuie să te sui la Dumnezeu 
după feredeu şi la Sfîntul Soare după ştergătoare. Altcum să ştii, c-atita-i 
de capul tău! 

Jese cătana amărită afară şi plînge, Doamne, de nu altcum, făr chemeşa 
de pe el încă tremura. În aşa stare s-a dus la iubitul lui cal. Acesta, Dalbul 
Dochilor, îi zice cu durere: 

— Dragul meu şi domnul meu! Nu te pot sfătui, că ce e de făcut! 
întreabă pe Calul galbin de sub soare, acela ţi-a spune că ce e de făcut. 

— Nu te supăra, zice Calul galbin de sub soare, ştiu ce te roade la 
inimă, deci urcă-te în spatele meu. Şi-aşa făcu. 

Numai ce s-aiaptă Calul galbin şi se-nalță pînă la Dumnezeu după 
feredeu şi la Sfintul Soare după ştergătoare! 

Şi bine nimeriră, că nu era acasă spre a le putea cere, ci ei le furară şi 
se lăsară cu ele în jos pînă la împăratul Negru. Cum le vede împăratul şi 
porunci să facă un foc zdravăn şi făcînd aşa, puseră căldarea cu laptele pe 

foc şi-o lăsă ca să fiarbă aşa de cumplit, de săreau stropii tot cît curtea. 

— Noa, acum vină Jos, că-s gata toate! zice împăratul cătră Ileana: 

— Veni-voi, după ce te vei arunca-n feredeu, cînd a clocoti laptele mai 
cumplit şi după scaldă te vei şterge cu ştergătoarea aceea! 

— Cine te-a adus pe tine, acela s-a scălda întîi, răspunse împăratul. 

— A lui nevastă voi şi fi eu! zise Ileana. 

Împăratul chemă pe cătană şi-l pune ca el să se scalde mai înainte. 

— Acum îi acum! sărmană cătană. 

— Lasă-mă, înălțate împărate, ca să-mi aduc şi drag căluşelul meu, să- 
mi vadă perirea cu ochii! 

Şi împăratul se-nvoieşte. 

Cînd Dalbul Dochilor sta legat aproape de căldare, biata cătană se tot 
uita, acum la scalda ce da unde, acum la Dalbul Dochilor şi uitîndu-se 
mereu s-a dezbrăcat. Apoi sărută pe Dalbul Dochilor de trei ori pe frunte 
luîndu-şi rămas bun. Dar calul era năzdrăvan, şi cum vede mîhnirea 
stăpînului său s-apropie de căldare şi trage vreo trei răsuflări cu atîta 
putere, de laptele a rămas cum poate fi el mai bun pentru scaldă. 

Văzînd cătana aceasta se aruncă-n scaldă şi în urmă tot sănătos ieşi. 

Acum veni rîndul împăratului. Şi iată că făcură foc şi cînd prinse 
laptele a fierbe, zise împăratul: 

— Aduce-mi-voi şi eu calul meu, ca să-mi vază perirea! Dar calul 
legat acolea în apropierea căldării, se da tot înapoi fiindcă-l dogorea 
căldura focului şi stropii laptelui încă îl nelinişteau tot într-una. 

Cum a sărit împăratul în căldarea ce clocotea grozav pe clipită şi-a dat 
sufletul şi dat este pînă în ziua de azi. 

Acum Ileana Cosînzeana se vede n-a fi ştiut că şi cătana tot fată 
fecioară este ca şi ea, ori că ştia şi ce mai are să urmeze! 

Într-aceea află Dumnezeu că i-a şters cineva feredeul. Merse la Sfîntul 
Soare să se plîngătuiască puţin. Cînd la adecă Sfîntul Soare încă era 
păgubit! I-a furat cineva ştergătoarea. 

— Să-l blastemi, Doamne, pe făcătorul de rele! zice Sfîntul Soare ş- 
anume aşa, că de-a fi fată să se facă fecior şi de-a fi fecior fată să se facă! 

— Amin! Aşa să fie! răspunse Dumnezeu. În clipita aceea se făcură 
după cuvîntul lui Dumnezeu din fată fecior, dară aşa un drăguţ de fecior de 
mai frumos nici că se poate. 

După aceea făcură nuntă, cum singuri împărații de pe vremile acelea 
ştiau şi puteau să facă. Erau ei lăutari cu fel de fel de fluiere şi cimpoaie, de 
nu se poate spune. 

Chemaţii au fost aleşi tot din crai şi împărați. Eu încă mă aflam pe- 


189 


acolo, tăiam lemne cu sapa şi căram apă cu ciurul. leşea zama pe vîrful 
curții şi carnea pe fereşti. Cînii umblau cu colaci în coadă şi lătrau că mor 
de foame. Eu neavînd vreme să mănînc, luai un hîrbuț cu ceva de mîncare 
şi o lingură de lemn, apoi mă arăduiesc cătră satul meu. Pe drum mă văzură 
o ţarcă, ce mă tot cîrîia şi mă lovea cu aripele. 

Ştia că vin de la nuntă şi simţise că am şi ceva carne în hîrb. Cînd eu o 
hîşeiam, ea mă batjocurea făcînd tot mereu: Şi-r-cu! Şi-r-cu! Eu fiind 
supărat şi de foame îmbătat, arunc lingura după ea ş-aceasta se-mplîntă 
deasupra cozii! De nu mă credeţi, vă uitaţi la ele, că de-atunci au coada ca 
o lingură. 

După ospăţul acela, ce-a ţinut trei zile şi trei nopți, tînăra păreche se 
arăduiră şi veniră la tatăl fetei, care mai înainte era fată iar amu fecior. 
Bătrînul împărat era atît de încărcat de ani, încît numai atunci mai vedea 
aşa ca prin sită, cînd îi ridicau genele cu cleştele. 

Şi povesti feciorul toate cîte a păţit şi cum s-a făcut din fată fecior, 
ceea ce bătrînului i-a căzut atît de bine la inimă, de peste cîteva zile a şi 
murit de bucurie tocmai. După el au urmat tinerii în stăpînire şi de n-au 
murit, trăiesc şi azi. 

Eu mă suii pe-un cui şi pînă în alt rînd nu v-o mai spui, mă suii pe-o 


custură ruginoasă şi poate că povestea fu cam mincinoasă. 


Poveste de pe lîngă Selagiu, scrisă întocmai după 
cum a ieşit din gura povestitorului. 


LUPUL CU CAP DE FIER 


Un copil orfan, adecă fără mumă şi fără tată, a plecat prin lumea mare, 
cum pleacă omul năcăjit, să-şi capete pînea de toate zilele, care o cer toţi 
oamenii de la Dumnezeu sfîntul. Şi s-a dus copilul, s-a dus ca omul năcăjit, 
care nu ştie nici unde a plecat, nici cînd se va-ntoarce; s-a dus şi s-a tot dus, 
mîncînd ce căpăta cu cerşitul, îmbiindu-se slugă şi la unul şi la altul. Unii 
mai cu inimă bună şi cu suflet îndurător îi întindeau cîte o bucătură, alții 
mai nătîngiți în răutate, de care sînt cei mai mulți în lume, îl alungau cu 
sudalme, îl amuţau cu cînii, ori că-i împroşcau vorbe necălite. 

Cîte-un suflet creştinesc se mai afla însă şi atunci, care, cum mai zisei, 
îl mai miluia şi-i mai spunea cîte o vorbă bună din inimă curată. O muiere, 
la care dormise-ntr-o noapte, îi dete şi ea învăţătură, colea, la plecare: 

— Dragul lelii, du-te unde te va milui Dumnezeu, numai cu omul spîn 
să nu îţi faci treabă, că mai toţi oamenii spînateci sînt pestriți la maţe. 
Ascultă-mă, dragul lelii, că eu nu-ţi vreau răul şi de mi-i asculta, bine vei 
umbla, de nu mi-i asculta, tu vei vedea ce vei păți! 

Şi făgădui copilul că va asculta sfatul muierii, şi-i mulțămi de sălaş, 
apoi se duse pe-aci-ncolo. 

Şi-a mers el multă lume şi ţară şi nu şi-a căpătat stăpîn, că era pe 
vremea aceea cînd sînt bucate cam puţinele, cînd toţi se cam feresc de guri 
multe. Dar ajungînd într-un sat se-ntilneşte cu un boier spîn, numai ici- 
colea avea cîte un fir de păr în barbă, de gîndeai că i-ai pus-o cu fusul. 

— Unde umbli tu, măi ştrengarule, acum în vremea lucrului, fără nici 
o treabă? De unde eşti? Ce cauţi pe-aici? Cum te cheamă?... Ce? Nu 
răspunzi? Dar aşa de răstit şi de repede îl întrebă pe bietul copil, încît acela 
mai că nu căzu jos de frică şi spaimă. Sînt adecă unii oameni dosnici, grei 
la vorbă, încît şi dracu-i ocoleşte, le face cale; aşa era şi boierul nostru cel 
din poveste. 

Copilul răspunse apoi mai plîngînd şi tremurînd ca varga, că era orfan 
sărac, că umblă a cerşi, pînă ce va da de-un om al lui Dumnezeu să-l 
primească în slujbă. 

— Aşa? zise boierul, atuncea nu mai merge nicăieri, hai la mine şi te 
bagă slugă, iată-ţi dau simbrie bună, mîncare şi haine, învoit eşti? Şi se 
învoiră tare lesne, tot cum vru boierul, căci doară el nici pricepere nu avea 
să ceară simbrie, cît s-ar fi căzut şi chiar de-ar fi cerut, spînul avea numai 

mînă de luat, dar nu şi de dat, iar moş Arvinte zicea că aşa vor fi toţi 
spînaticii pînă va pieri lumea. Destul că ei se învoiră şi copilul rămase 
slugă la spînul. Ziua mai lucra ce putea pe lîngă cea casă, iar colea pe- 
nserat îl trimitea stăpînul la cai pe hotar, să-i păşuneze. lar cînd ieşea pe 
poartă afară, îi striga de auzeau toți vecinii: 

— Apoi hai dis-de-dimineaţă acasă, că am lucru cu caii, dară bagă 
bine de seamă, cum zic eu: dis-de-dimineaţă să fii aci! Şi merse copilul la 
cai. După ce ajunse-n hotar, împiedecă caii şi se puse cu capul pe-un 
muşuroi şi ațipi. Se trezea el din cînd în cînd, îşi mai căuta caii, mai gîndea 
la vorbele muierii, mai la boierul lui cel cu barbă rară şi iar mai adormea. 
Destul că după atîta zoală-l cuprinse un somn aşa de proclet de adormi ca 
mort, colea cînd fu de cătră ziuă; şi nu se trezi pînă-n prînzul mare. 
Năcazul copilului, de ce a dormit atîta, cum de nu s-a trezit mai de 
dimineaţă? Plîngea de frica stăpînului. 

Dar acum ce era să facă? Noapte tot nu putea el face, deci îşi dezlegă 
caii şi merse acasă. Boierul îl aştepta-n portiță c-o bită bună şi dă, dă pînă 
se strînseră vecinii-n tălălăul lor. Doamne cum mai plîngea bietul copil şi 
hăranca de jupîneasă nu zise batăr o dată cătră Spînul să nu mai dea, ba 
încă-şi rînjea dinţii şi zicea: „Bun e somnul? Pînă pe vremea asta dorm 
slugile?” 

De la o vreme, după ce i se urî boierului de bătut, îl lăsă spunîndu-i, că 
soaţă la asta să nu mai facă. Peste zi iar mai lucră ce lucră pe lîngă casă, 
iară de cătră seară-i dete poruncă să meargă de mas la cai şi pînă în ziuă să 
fie cu ei acasă. Şi se duse copilul şi dacă ajunse în cîmp, îşi făcu voie bună 
cum bietul putu, ca să nu-l fure somnul. 

Nici nu dormi mai toată noptiţa dar de cătră ziuă căzu ca mort de somn 
şi nu se mai trezi pînă la prînzul cel bun. Doamne, năcazul lui! Nu ştia ce 
să facă. Ar merge acasă, ştia ce-l aştepta la stăpîn; n-ar merge, ce să facă? 
Unde să poată el scăpa dinaintea stăpînului? El, biet de copil sărac şi strein 
era silit a merge acasă la boierul. 

Şi merse bietul băiat acasă şi mai mîncă de la stăpîn o dragă de bătaie, 
pînă-l scoase vecinii. Peste zi mai mocoşi ce putu pe lîngă casă, iară seara 
îl strigă stăpînul: 

— Măi băiete, gată-te o dată de mergi la cai, apoi vezi de-mi stai iar 
pînă la prînz pe cîmp! 

Şi se duse sluga. Şi cîntă şi descîntă şi jucă şi fluieră toată noptiţa, 
numai să nu-l prindă somnul; cine l-ar fi văzut cîntînd şi jucînd ar fi gîndit, 
că de zburdat e cu voie bună, dar la el se nărăvea zicala: 

Joc de frică, 

Pe nimică; 

Joc de foame, 
Drăguţ Doamne! 


Mai toată noptița o petrecu copilul aşa; dar obosit, flămînd, bătut cum 
era, mai cădea de pe picioare, deci se pune jos să hodinească puţin şi cum 
se pune cum adoarme şi nu se mai trezeşte pînă a doua zi cătră amiazi. 
Atunci văzînd că iar a greşit, începe a plînge şi-a se văieta de nu alta, fără 
gîndeai că se prăpădeşte de plins. Se duse totuşi acasă; ce va vrea 
Dumnezeu aceea va fi, gîndi copilul. Dar vai cînd ajunse acasă şi încercă să 
se roage de iertare, boierul nu-i dă răgaz, ci mi-l încinge c-o bîtă pînă tot îl 
face sînge. Atunci dă Dumnezeu că se iveşte Sf. Petru pe acolo şi-ncepe a 
sfădi pe boierul: 

— Nu te temi de Dumnezeu, mişelule, de baţi în aşa măsură pe bietul 
copil? 

lar pe copil îl luă Sf. Petru de mînă şi-l scoase din mîinile boierului. 
Boierul nici simbrie pentru slujit, nici ceva mîncare nu-i dete, ci-l petrecu 
din ochi blăstămîndu-l şi pe el şi pe Sf. Petru. 

După ce ieşiră din sat, scoase Sf. Petru un corn din traistă şi-l dete 
copilului zicînd: 

— Copile, nu mai umbla slujind în această secreată de lume, mergi în 
satul tău, şi cînd vei fi la bordeiul acela, unde te-ai născut şi care este al 
tău, atunci te uită-n cornul acesta, dar mai curînd să nu te uiţi în el, şi ce vei 
vedea pe lîngă tine uitîndu-te în corn, tot e al tău. 

Dar omul e om şi pace, poftitor de la fire, ar vrea să ştie cîte un lucru 
pentru care şi-ar da chiar şi viaţa, dacă nu l-ar fi cunoscut. Aşa se-ntîmplă 
şi cu copilul. Îndată ce se depărtă de Sf. Petru de nu se mai vedeau, socoti 
că oare să se uite oleacă-n corn, dară de ce văzu se spăimîntă şi mai scapă 
cornul din mînă. 

Adecă, Doamne sfinte, bietul copil era ocolit de bidigăniile cele mai 
urîte din lume: cîni, mîţe, lupi, urşi, vulpi, lei, crocodili şi cîte nu mai sînt 
pe pămînt şi pe sub soare. Toate cu gurile căscate, toate cu dinţii ageri şi cu 
gheare ascuţite, toate hămisite de foame. Acum văd că sînt prăpădit de tot, 
zise copilul. Dar un lup cu cap de fier îi zice: 

— Bălete, ce-mi dai să te mîntuiesc de bidigăniile acestea proaste? 

— Dar ce să-ți dau, răspunse copilul, că doară vezi că n-am nimic, că 
boierul pe care l-am slujit nici oleacă de merinde nu mi-a dat, necum să-mi 
dea ceva simbrie! 

— Nu face nimic, zise lupul cel cu cap de fier, dacă îmi făgăduieşti, că 
nu te-nsori în veci, eu te scap de fiarele acestea spurcate. 

— Îţi făgăduiesc, zise copilul, nu mă voi însura în veci! 

— Bine, zise lupul, eu te mîntuiesc, dar apoi de nu te ţii de vorbă, e vai 
de tine. Şi numai o dată se rînji lupul cătră fiarăle cele urîte şi toate o luară 
care-ncătrău, apoi se depărtă zicînd: ține minte ce ţi-am spus; să nu te- 
nsori, că e vai şi-amar de capul tău de nu asculți. 

Doamne mulțămescu-ţi, zise băiatul depărtîndu-se cu cornul în mînă; 
Doamne mulțămescu-ţi, de nu-mi trimeteai lupul acesta-n cale, bidigăniile 
acelea mă sfăşiau şi mă mîncau. 

Şi merse copilul la drum, du-te, du-te, pînă ajunse la satul lui, chiar 
într-o seară pe vremea cinei şi trase aţă la bordeiul părăsit în care se 
născuse. Dacă ajunge acolo, pune cornul la ochi şi se uită o dată prin el 
spre bordei şi prin grădina plină de buruieni şi de scai muscăneşti. Adecă: 
Doamne sfinte! În locul bordeiului se făcu din chiar senin o curte mare ca 
cele grofeşti, iar prin ogradă şuri, grajduri, vite, oi, boi, vaci, bivoli, cai, 
toate cu argaţi, la gura şurii stoguri, de nici la un grof nu puteai vedea mai 
altcum, iar el din copil sărac se făcu un drag de june ca un brad. Acum 
plînse copilul de bucurie şi zise: „Doamne multam!” Apoi se urcă pe trepte 
la deal în casele cele de marmură, acolo îl aşteptau argați de tot felul şi- 
ntinseră o masă de se ospătă, apoi îi făcură pat de odihnă; trăi în seara 
aceea şi el o dată şi bine, cum nici nu visa, că poate trăi om pămîntean. 

Dimineaţa, cînd se sculă, era tot satul adunat împrejurul curților şi pe 
drum cu pălăriile-n mînă. Nu se puteau destul mira cum s-au putut aduna 
într-o noapte atîta bogătate la un loc? Ce să vă spun, acum mai tot satul se 
afla neam cu el, dar cînd luase lumea-n cap, nici chiar adevăratele neamuri 
nu voiră a-l cunoaşte şi a-l milui. El însă era tot bun ca şi mai înainte: ajuta 
pe oricare lipsit cu bucate, cu haine, cu sfat, cu ce pofteau cei năcăjiți. 
Acum începură a se aduna la el nescai neamuri, unchi, mătuşi şi alte rude 
stîndu-i de cap să se însoare: 

— Noa, nepoate, bine că ţi-a dat Dumnezeu rînduială de bogăție, 
acuma să te însori, dragul mătuşii, să-ţi iai o fată bogată ca tine, c-ar fi 
pagubă să stai aşa, să-mbătrîneşti fără soţie. 

— Aşa, zău, dragul uncheaşului, zicea cîte un unchi care mergea 
numai să se oaspete. 

Nu-i mai dau două cu două, ca să se-nsoare şi să se-nsoare. În zadar le 
spunea feciorul, că nu se va însura în veci; în zadar, una, în zadar alta, că 
bunele neamuri doreau din tot sufletul să-l vadă om întreg, cu muiere, căci, 
ziceau ei, omul e numai jumătate pînă nu se-nsoară. Şi atîta s-au pus cu 

gura pe el ca cioarele, pînă în cele din urmă le spuse feciorul verde, că iată 
să nu se cerce în zadar a-l însura, că el a făcut prinsoare şi legătură cu lupul 
cu capul de fier, să nu se-nsoare în veci. 

— Oh, dragul unchiului, zice unul din unchii cei noi, căci vă spusei că- 
n năcaz şi-n sărăcie n-avea unchi; oh, dragul unchiului, doară noi, un sat de 
oameni, nu o să ne lăsăm la un lup, fie măcar de tot de fier! Hai să te- 
nsurăm, nu te mai gîndi la lup, lupii umblă prin cîmpii şi prin păduri nu 
prin sate! Destul că mai mult cu puterea-l făcură să se-nsoare, zisa ăluia: 

— Dragoste de silă! Dor de milă, ori de nevoie, cum vă mai place? 

ŞI-l logodiră cu o fetişcană de-aci din sat şi puseră terminul cununiei şi 
veni şi acel termin, popa le cîntă Isaia dănţuieşte şi-i purtă pe la icoane cu 
cununiile pe cap, iară după cununie plecară spre casa mirelui să se 
ospăteze, în cale însă le iese lupul cel cu capul de fier şi dă după mire. 
Mirele lasă mireasa şi începe a fugi, du-te, du-te, lupul după el; mirele dă 
de un cal şi se urcă pe el şi fuge, şi fuge şi mai tare, dar lupul tot în urma 
lui fugea; mult vor fi fugit, că numai deodată se treziră c-au ieşit din lumea 
asta şi-au dat în lumea cuvioşilor, mirele înainte şi lupul după el. Dacă ieşi 
mirele din lumea aceasta văzu o casă şi trase aţă acolo, legă calul de gard şi 
dă să intre în casă. Şi chiar intră pînă în tindă, iar de aici da să intre 
înlăuntru. Dară Sfînta Miercure de după masă, că a Sfintei Miercuri era 
căsuţa, strigă din lăuntru. 

— Cine vine? 

— Om bun, maică sfîntă, răspunde feciorul. 

— Om bun? Hai înlăuntru: spune-mi ce cauţi, cum ai cutezat tu să intri 
în lumea cuvioşilor, tu om pămîntean, ce eşti, ce cauţi aici? 

— O maică sfintă, zise feciorul, uite cum umblai şi uite cum am păţit 
cu un lup şi-i spune toată întîmplarea, precum v-o spun şi eu 
dumneavoastră, şi-apoi mai zise: 

— Acum mă urmăreşte, ştiu că minteni e aici, fii bună, de poţi spune- 
mi, ce să fac, să nu mă ajungă? 

Şi la Sfînta Miercuri i-a fost milă de fecior şi i-a zis: 

— Nu te teme, aici nu va veni, că şi de vine ne dă de ştire un cățeluş, 
ce-l am cu trupul de fier şi cu dinţii de oţel, care l-a zări cale de o zi şi- 
atunci va lătra o dată, şi cînd va lătra, atunci tu să-ncaleci şi să pleci. Acum 
vino înlăuntru şi te odihneşte. Apoi i-a dat Sfînta Miercure două cocini de 
pîne şi 1-a zis: 

— Unul îl mănîncă cînd te-a lovi foamea, iară unul îl pune-n traistă şi 
nu te-atinge de el, că bine-ţi va prinde la vreme de năcaz. Eu de ajutat nu te 
pot ajuta, fără-i merge la soră-mea, la Sfînta Vinere, aceea doară te va 

putea ajuta. 

Şi cînd a auzit cînele lătrînd, a sărutat mîna Sfintei Miercuri, s-a suit 
pe cal şi du-te, copile! Şi s-a dus, s-a dus, multă lume împărăție, ca 
Dumnezeu să ne ţie, că din poveste multă mai este, mîndră şi frumoasă, să 
ascultați şi dumneavoastră: s-a dus pînă la Sfînta Vinere. 

— Bună ziua, Sfînta Vinere! 

— Bună să-ţi fie inima, voinice; dar ce vînturi te poartă pe-aici, pe 
unde om pămîntean n-a mai umblat? 

— Oh! maică Vinere, iată ce umblu pe-aici şi iată de ce. Spuse Sfintei 
Vineri toată povestea, după cum vi-o spusei şi eu dumneavoastră, apoi mai 
spuse, că iată acum fuge dinaintea unui lup cu cap de fier; fie-ţi milă, 
maică Vinere, scapă-mă de mă poţi dinaintea lui. 

— Oh, dragul mătuşii, bucuros te-aş ajuta, dară nu pot; fără vei merge 
la soru-mea, la Sfînta Duminecă, că doară ea te va scăpa. 

— Apoi plec dară, zise feciorul, să nu mă ajungă lupul. 

— Ba nu pleca, hai înlăuntru să te omenesc cu ce mi-a dat Dumnezeu 
sfîntul, hai şi te odihneşte, că vom şti noi cînd se apropie lupul; eu am un 
cățăluş de fier cu fălcile de oţel, care cînd îl simte cale de două zile, latră 
de două ori. 

Şi intră feciorul în casă la Sfînta Vinere şi se odihni şi-i dete două 
cocuri de pîne albă zicîndu-i: 

— Unul îl mîncă pe cale, iar de unul nu te-atinge deloc, ci-l ţine numai 
în traistă, că bine-ţi va prinde la vremea de năcaz. 

Şi-a mai stat cît a mai stat, au mai povestit laolaltă şi cînd au auzit 
cînele lătrînd de două ori, sărută mîna Sfintei Vinere, se urcă pe cal şi se 
cam mai duse. 

Calea era departe de la casa Sfintei Vineri pînă la a Sfintei Dumineci, 
iar feciorul mergea ca alungat de lupi; adecă calul fugea, iar feciorul sta în 
şea. După multă cale şi oboseală ajunse feciorul la casa Sfintei Dumineci, 
se cobori jos de pe cal şi intră în casă: 

— Bună ziua, Sfîntă Duminecă! 

— Bună să-ți fie inima, voinice; dară ce vânt te poartă pe aici, că în 
tara asta încă n-a intrat om pămîntean? 

— Oh, Sfintă Maică Duminecă, eu fug din lumea cea păcătoasă a 
noastră alungat de-un lup cu capul de fier, venit-am să te rog, să mă scapi 
de el. Apoi-i spuse toată întîmplarea din fir în păr, după cum vi-o spusei şi 
eu dumneavoastră. 

— Lasă, voinice, nu fi supărat, că în bun loc ai intrat, griji-voi eu şi de 
tine. Vino înlăuntru şi te odihneşte şi te oaspătă, că am eu un cățăluş de fier 

cu fălcile de oţel, acela adurmecă lupul cale de trei zile şi cînd l-a simţi că 
s-apropie, va lătra de trei ori şi ne va da de ştire; atunci apoi vei pleca mai 
departe după cum te voi învăţa eu. 

Şi s-a odihnit feciorul şi s-a ospătat, iar cînd a lătrat cînele de trei ori, 
s-a gătat de cale. Maica Duminică i-a dat două cocuri zicîndu-i: 

— Din unul mănîncă pe cale, cînd îți va fi foame, iar de unul nu te 
atinge că bine îţi va prinde la vreme de lipsă. Apoi i-a mai dat un brîu şi i-a 
zis: 

— Vezi brîul acesta, vei ajunge la o apă mare, atunci scutură numai 
brîul peste apă şi se va face o punte de-i trece peste ea ca pe uscat, iară 
după ce ai trecut apa, ridică brîul în sus şi puntea s-a ridica de peste apă ca 
să nu te poată urmări lupul, căci prin apă nu s-a încumeta să treacă fiindu-i 
capul foarte greu şi temîndu-se de înecare. 

Şi s-a luat feciorul şi s-a dus pînă a ajuns la o apă mare, acolo a scos 
brîul şi l-a scuturat peste apă, iară înaintea lui s-a făcut un pod, Doamne! 
pod mare de aramă şi a trecut feciorul ca pe uscat, pînă de cea parte, apoi a 
ridicat brîul în sus şi podul s-a făcut nevăzut. Apoi s-a pus feciorul la 
umbră şi s-a odihnit dar aşa tare l-a prins somnul de-a adormit ca mort. 
Cînd s-a trezit, s-a văzut ocolit de trei cîni mari, albi. El se cam sperie, dară 
cînii îi ziseră: 

— Nu te teme, drag domnul nostru, noi îţi vom fi de bună trebuinţă 
pînă te vom scoate iar în lumea voastră. Acum sîntem în iad, dară nu te 
spăria deloc; pe mine mă cheamă Vede-Bine, sînt de la Sfînta Miercure, pe 
acesta-l cheamă Aude-Bine, e de la Sfînta Vinere, iar acest gros butucănos 
e Uşor-ca-Vîntul, Greu-ca-Pămîntul, el e de la Sfinta Duminecă. Acum 
haideţi să plecăm prin iad, pînă vom da de Crăiasa iadului, care e mama 
lupului cel cu cap de fier. 

Şi se luară la cale, feciorul înainte, iară cînii după el. ŞI s-au dus, dus, 
mult prin cel iad, pînă au dat de-o casă la poalele unui munte. Acolo şedea 
Crăiasa iadului, mama lupului celui cu cap de fier. Doamne, ce bidiganie 
proastă mai era aceea: o babă bătrînă, lungă, deşirată, seacă, neagră, cu 
neşte dinţi ca hecela şi cu unghii ca secerile. 

— Dar ce umbli aici în țara mea? zise bătrîna. 

— Am venit, zise feciorul, să mă bag slugă. 

— Bine, zise baba, eu am lipsă de slugă, să umble la capre; bagă-te la 
mine. 

Şi se-nvoiră şi ieşiră cu caprele la păşune prin munţii babei, iară cînii 
se țineau tot de fecior. 

Cînd ajunse lupul cel cu cap de fier la apa ce despărţeşte ţara 
cuvioşilor de cătră iad, pe unde trecuse feciorul, nu se-ncumetă să treacă, 
temîndu-se de înecare. Deci se duse pe țărmurul apei tot în sus, pînă a dat 
de izvorul apei, că doară acolo va fi apa mai îngustă, să poată trece peste 
ea, ori că nu va fi aşa afundă. Şi mergînd lupul aşa, ajunse la graniţa 
iadului, unde se bat munţii în capete ca berbecii şi nu stau să se odihnească 
decît ziua la amiazi, dar şi atunci numai cît clipeşti cu ochii o dată. Stă 
lupul o leacă şi răsuflă de două-trei ori, pînă se lasă munţii de bătaie, atunci 
fuga să treacă printre ei, dar vai! îl apucară munţii între capete şi mi-l 
bontăniră de nu putea ieşi, nici înainte nici îndărăpt. Se văieta bietul lup, 
dară aşa se văieta de tare, încît plîngea iadul de mila lui. Şi l-a auzit mamă- 
sa şi s-a dus pînă acolo şi plîngea şi ea de mila lui, cum îl burduşau munţii 
şi de putut ieşi dintre capetele lor, nici vorbă. Pînă a doua zi la amiazi stătu 
Crăiasa iadului lîngă munţi şi se uita cu jale cum îi băteau copilul; dar cînd 
fu a doua zi la amiazi, cînd stau munţii-n loc o clipită de se uită unul în 
ochii celuilalt, atunci îl prinse bătrîna pe lup de ureche şi-l trase afară. Dar 
nu-l putu scoate destul de repede, ci-i ajunse oleacă vîrful coadei mai 
îndărăpt, cînd începu bătaia munților şi-i ciontară munţii coada; de atunci 
n-au lupii coadă lungă ca vulpile. Mergînd lupul cătră casă cu mumă-sa, 
începe a-i povesti toate păţaniile. 

— Nu pot mamă, învinge c-un om, c-un blăstămat de fecior tînăr. Îl 
sprijineşte Sf. Petru şi toți sfinții, oricît îmi sfărm capul cum să-l 
prăpădesc, cu el nu-i chip s-o scot la cale după legile noastre. 

De trei ani de zile fug după el. Chiar cînd ieşea din cununie, l-am luat 
la goană, era să-mi pun capul şi tot nu-l pot prinde-n cursă. O dată era cît 
pe-aci să pun brînca pe el, dar mi-l smulse mai din gheară Sfinta Miercure 
din rai. Altădată îl scăpă Sfînta Vinere şi a treia oară Sfînta Duminecă. De 
la apă i-am pierdut urma de tot, şi stau să turb de năcăjit. 

— Lasă-l, dragul mamii, că acum tot nu scapă de tine, că e slugă la 
noi, tu te bagă sub masă, fă-ţi acolo o groapă şi pînă cinează apucă-l de 
picior şi-l trage la tine. 

Doamne, cum se mai bucură lupul, cînd auzi vorbele cele mîngăitoare 
ale mamii sale. 

Feciorul era la capre. Bine-Vede zice o dată: 

— Stăpîne, chiar acum a sosit lupul la apă, iată că vrea să treacă, dară 
nu cutează; uite, uite, se duce pe țărmurile apei la deal, acum ajunge unde 
se bat munţii-n capete. Iată-l, intră printre munţi. Bine-Aude zice: 

— lan tăceți, auziţi-l cum se scăoaie! Cheamă pe mumă-sa să-l scoată. 

— Dar nu vezi, zice Bine-Vede, cum fuge stăpîna noastră tot bocindu- 
se într-acolo? Iată ajunge şi ea la munţi, uite... îl scoate: i s-a rupt coada 
lupului, iată-i vin... 

— Auzi, auzi, zice Bine-Aude, stăpîne, despre tine vorbesc, cum să te 
piardă. Somnorea de Greu-ca-Pămîntul — Uşor-ca-Vîntul, dormea dus. 

Seara cînd mergeau cătră casă, să mulgă caprele, zise Bine-Aude: 

— Stăpîne, eu aş zice să nu intri în casă la cină, că uite, cum ţi-a făcut 
legea, să te prăpădească în vremea cinei, lupul e în groapă sub masă. 

Greu-ca-Pămîntul zice: 

— Stăpîne, bine că ştim unde e lupul ascuns, acum nu mai avea nici o 
frică, ci bagă de seamă, ia-mă cu tine înlăuntru. 

Şi după ce-au ajuns acasă, baba se puse-n strungă să mulgă caprele; şi 
mulse două, scapă nouă şi haideţi la cină. Intrară-n casă, înainte Greu-ca- 
Pămiîntul, apoi feciorul. Bine-Vede şi Bine-Aude au rămas lîngă staulul 
caprelor, culcaţi cu botul pe labe. Greu-ca-Pămîntul îndată ce ajunge-n 
casă se trînteşte sub masă cu limba scoasă, după cum e obiceiul cînilor. 

Baba vrea să-l alunge, dar el mormăieşte o dată de o prind fiori de 
moarte. De frică tace baba. Feciorul cinează, apoi merge la capre să se 
culce şi Greu-ca-Pămîntul după el. 

— Vai mamă, zice lupul, după ce iese feciorul, vai de mai sta numai o 
clipă cînele acela pe mine, mă omora. Am fost, mamă, între munţi şi m-au 
bătut, două zile, şi două nopţi, dar aşa obosit n-am fost ca acum. 

— Lasă, dragul mamii, că mîne seară li-i aştepta-n vatra focului; el s-a 
pune să se-ncălzească, ori s-a apropia să-şi ia foc în pipă şi tu atunci trage-l 
în foc şi-l prăpădeşte. 

Bine-Aude toate le-auzea şi le spunea la stăpînul său. 

A doua zi merg iară cu caprele la păşune şi seara cînd vin, era lupul în 
vatra focului. Bine-Vede văzuse bine, cînd a intrat şi spuse stăpînului său. 

Greu-ca-Pămîntul mergînd cătră casă, se tăvăleşte într-o mocirlă ca 
bivolii şi cînd ajunse acasă, colea pe vremea cinei, hop în vatra focului, 
mocirlit cum era şi n-avea cine ce-i face, să sară jos de-acolo, pînă gată 
stăpînul său de cinat, atunci iese şi el, merge la staulul caprelor şi se puse 
cu botul pe labe la picioarele stăpînului său. 

Acum iar începe bătrîna a plănui cu fiul său cum să prăpădească pe 
feciorul de la capre. 

— Mamă, zise lupul cel cu cap de fier, eu de frica cînelui aceluia voi fi 
silit să-mi iau lumea-n cap, ian fii bună numără cîte coaste mi-a rupt, cum a 
stat culcat pe mine! Mă lipise, mamă, de era pe-aci, pe-aci să mă năduşesc. 

— Lasă, dragul mamii, că punem capăt la toate; cine a rămas în lume 
nerăzbunat, care a voit a trage deget cu noi? Deseară, cînd vine din cîmp, 
tu te bagă sub pragul uşii şi cînd va trece pragul, tu trage-l de picior la tine, 
şi-l mîncă. 

Bine-Aude auzea toată vorba şi o spunea stăpînului său. Seara cînd 
mergeau cătră casă, zice Bine-Vede. 

— Uitaţi, colo! lupul se bagă sub pragul uşii, vrea ce vrea! Dar Greu- 
ca-Pămîntul zice: 

— Lăsaţi-l numai pe brînca mea, numai îmi arătați unde s-a ascuns. 

De cum au ajuns acasă şi pînă au plecat iară cu caprele la păşune, 
Greu-ca-Pămîntul nu s-a mai mişcat de pe prag; se făcuse urmă-n prag de 
greu ce era! După ce plecară la păşune, zise lupul cătră mamă-sa: 

— Mamă, eu nu mai intru nicăiri, că nu mai pot răbda, cînii aceştia mă 
omoară, mai bine mă duc cît văd cu ochii, decît să rabd eu aşa caznă şi 
ocară, apoi chiar la mine acasă. 

— Nu te supăra, dragul mamii, lasă că potopim odată feciorul, apoi 
cînii, ori cînii mai întîi apoi feciorul; dar pe toţi o dată, nu se poate. Mîne 
dimineaţă voi zice să-şi lase cînii acasă, apoi tu vei face un staul țeapăn de 
fier, cu pari de fier şi cu nuiele de fier, acolo vom închide cînii, apoi vei 
merge şi vei mînca feciorul, iar după ce vei veni acasă, îi vom omori cînii. 

Bine-Aude auzea toată vorba, şi-i spunea stăpînului său. Greu-ca- 
Pămîntul zice: 

— Nu vă temeti, pînă mă vedeţi pe mine, acum chiar şi de-aceea să 
rămînem acasă, să ne lăsăm stăpînul singur la capre, iar de va da de ceva 
năcaz, să ne strige numai pe nume. Şi aşa făcură. 

A doua zi des-de-dimineață se scoală feciorul să meargă, la capre. 
Bătrîna era sculată de mult. Cînd dă feciorul să strige cînii, zice baba: 

— Nu mai duce după tine atîta haram de cîne, că nu am copt de unde- 
ți da merinde, să le împărți şi lor. Lasă cînii acasă, că voi griji eu de ei. Şi 
feciorul se-nvoi. 

Cît ce plecă feciorul la capre, lupul cel cu cap de fier aduce pari de fier 
ca grinzile de groşi şi nuiele de fier ca mîna de groase, şi făcu un staul şi-l 
acoperi tot cu fier, apoi zise cătră mumă-sa, să înceluiască cînii-nlăuntru. 
Şi-i înceluie bătrîna, încă lesne, şi-i închise tot cu uşi de fier, apoi lupul 
fugi în ruptul capului în cîmp la fecior. Cînd îl zări Bine-Vede, zise către 
Greu-ca-Pămîntul: 

— Mă, scoală, că lupul fuge drept la stăpînul nostru, dară Greu-ca- 
Pămîntul dormea dus. Atunci Bine-Aude aude glasul stăpînului strigînd: 
„Cînişorii mei, nu mă lăsaţi, că mă prăpădeşte lupul!” 

— Da scoală, somnoreo, zise Bine-Aude, n-auzi tu cum ne strigă 
stăpînul nostru? lar Greu-ca-Pămîntul dormea dus pe altă lume. Cînd era 
aci pe-aci să se apropie lupul de fecior, Bine-Vede şi Bine-Aude sar pe 
Greu-ca Pămîntul şi-l deşteaptă. 

— Dar scoală o dată, somnoreo, să ne scăpăm stăpînul din brîncile 
lupului! 

Şi se deşteptă Greu-ca-Pămîntul şi numai o dată se frecă de gardul cel 
de fier şi gardul tot ferfeniţă se face, apoi o luară la fugă şi ajunseră la 
stăpîn mai în grabă decît lupul. Şi mi ţi-l apucară pe bietul lup şi mi ţi-l 
hăţiră şi tot mii de bucăţele-l făcură; de-atunci nu mai sînt lupi cu capul de 
fier! 

Apoi merseră acasă şi-apucară pe bătrînă, pe Crăiasa iadului, şi-o- 
ntinseră şi-o hăţiră, pînă gîndiră că i-ar fi de-ajuns, apoi o lăsară şi cînd 
căzu moartă din gura cînilor, se văzu ieşind din ea un fuior de fum, care se 
făcu muscă, şi zbură spre fundul iadului. Aceea aruncă duhurile cele 
necurate pe astă lume, duhul lenei, al beției, al lăcomiei, al curviei, al 
clevetirilor şi alte duhuri rele de care sînt bîntuiți oamenii cei răi. 

Iar feciorul se-ntoarse cu cîni cu tot pe cale îndărăpt. Cînd ajunse la 
apa cea mare, scutură brîul peste ea şi se făcu pod de trecură-n rai. Acolo 
merse la Sf. Duminecă, îi mulțămi de ajutorință şi plecă, dar Greu-ca- 
Pămîntul nu mai vru să meargă cu el. 

Dacă ajunse la Sf. Vinere, iară-i mulțămi şi Bine-Aude rămase acolo; 
la Sf. Miercure rămase şi Bine-Vede, iar în schimb pentru el îşi luă calul, 
care stătuse aci de cînd intrase mai întîi în rai, că doară prin rai nime nu 
umblă cu cai. Apoi merse tot pe calea care venise şi ajunse acasă mai 
voinic de cum plecase. Şi ce gîndiţi cîtă vreme o fi trecut de cînd plecase 
dinaintea lupului cu cap de fier? 

Nici o minută, că ospeciorii nici nu se aşezară bine pe după mese cînd 
ajunse el acasă, apoi intră şi el după masă şi se ospătară. Eu încă fui la 
nunta lor, am ajutat cîte ceva; am tăiat lemne cu sapa, am cărat apa cu 
ciurul şi-atîta mîncare şi beutură am căpătat, de nici acum nu mi-i foame, 
iar dumnealor de n-or fi murit, mai că şi azi trăiesc. 


Poveste din popor, auzită şi scrisă în Viîlcelele rele. 

CRÎNCU, VÎNĂTORIUL CODRULUI 


Zice c-a fost odată un om şi cînd era să moară, chemă pe cei trei fii ai 
săi la pat şi le zise: 

— Dragii mei copii, dacă voi muri eu, voi să-mi faceți la mormînt un 
foc de nouăzeci şi nouă de cară de lemne şi din nouăzeci şi nouă cară de 
paie. Şi după ce-a murit bătrînul au adunat nouăzeci şi nouă cară de paie şi 
nouăzeci şi nouă care de lemne. Într-o zi, pe-nserate, erau toate aci, dar 
cînd dau să le-aprindă, pace! lemnuşele erau jilave, iască n-aveau să 
scapere, iar la casele din apropiere nu vedeau nici fum necum foc. Se uitară 
feciorii în toate părțile, doar vor vedea undeva o zare de foc, dar nicăiri nu 
văd numai într-un vîrf de munte. 

— Fi, zice cel mai mic, voi staţi aci că eu merg după foc, colo-n 
munte, unde se vede zarea. Feciorul acesta era Crîncu, vînătoriul codrului. 

Şi porneşte şi merge, merge, pînă se întîlneşte cu De-cu-seară. 

— Bună seara, vere! zise Crîncu. 

— Bună să-ți fie inima, răspunse Decuseară, dar de unde şi pînă unde? 

— Vin de la mormîntul tatii, răspunse Crîncu; şi merg în munte, că 
văzul o zare de foc, să cer de acolo oleacă de foc s-aprind la mormîntul 
tatii. 

— Şi cînd vreai să aprinzi focul la mormîntul tătîne-tău? întrebă 
Decuseară. 

— Chiar astăzi, răspunse Crîncu. 

— Că azi nu poţi! 

— De ce? 

— Că eu sînt De-cu-seară. 

— Aşa! Atunci stăi numai locului; şi se puse Crîncu şi legă pe 
Decuseară cu mînile-n spate şi-apoi cu spatele de-un lemn. 

— Aici să-mi stai, pînă te voi dezlega eu! 

Apoi Crîncu merse mai departe. Şi se duse, se tot duse pînă se-ntîlni cu 
Miez-de-noapte. Cu acesta făcu chiar ca şi cu De-cu-seară, apoi mergînd 
mai departe ajunse la De-cătră-ziuă, adecă se-ntilniră. Cu acesta făcu ca şi 
cu cei doi, apoi merse pînă lîngă foc. Acolo erau şapte uriaşi şi durmeau în 
jurul focului şi-o căldare mare plină cu apă era la foc. El luă un tăciune de 
foc şi dă să plece, dar iară i se pare c-ar fi păcat să facă pomenire după tatăl 
său cu foc de furat, deci merge îndărăt şi zice cătră uriaşi: 

— N-aţi face bine să-mi împrumutaţi o scînteie de foc? 

— Ba bucuros, dacă vei ridica căldarea aceasta de pe foc şi o vei pune 
iar la locul ei. 

Şi luă feciorul căldarea de o parte ş-o puse iară la foc. 

Acum, ziseră uriaşii: 

— Noi îți dăm foc, dacă vei fura fetele lui Verde-împărat pe seama 
noastră, că noi am cercat, dar numai în zadar. 

— Haideţi cu mine, zise feciorul. 

Şi merseră toți pînă la curțile lui Verde-împărat, apoi el zise cătră 
uriaşi: 

— Numai pe horn putem scoate fetele, drept aceea, eu merg înainte şi 
voi cîte unul după mine. Şi intră Crîncu înainte prin horn la vale, iar după 
el un uriaş, atunci Crîncu-i taie capul de-i căzu capul pe horn la vale, iar 
trupul pe acoperişul curților în jos. Tot aşa făcu cu toți şapte uriaşi, apoi 
intră în chilii la fete şi le sărută pe toate-n obraz, cum erau adurmite, iar de 
la cea mai mică luă şi inelul. 

După aceea se duse la foc şi luă un tăciune, apoi merse pe la De-cătră- 
ziuă şi-l dezlegă de acolo pe la Miez-de-noapte şi pe la De-cu-seară şi şi pe 
ei i-a dezlegat, apoi a mers la frații lui, colo la mormîntul tatălui său şi 
făcură focul cel mare, care şi arse după pofta lui. 

— Vai, că mult ai şezut! ziseră fraţii lui. 

— Mult şi nici prea, că voi de mergeaţi, cine ştie, poate că nici acum 
nu mai erați aici! 

Ei avură trei surori, fete mari de măritat, şi le dădură după cine le ceru 
mai întîi: pe cea mai mare după un vultur, pe cea mijlocie după un hărău şi 
pe a treia după un lup, dar aceste trei dobitoace erau năzdrăvane. 

Împăratul Verde, la care omorise feciorul uriaşii, după ce le văzu 
dimineaţa capetele-nlăuntru, iar trupurile cît de bivol afară, de bucurie 
porunci, ca-n împărăţia lui să fie toate cîrciumile în cinste, tot omul care-şi 
va spune povestea să mănînce şi să bea fără plată. 

Cîrciumile erau toate pline de oameni, unii beau vin, alţii vinars şi 
mîncau la mîncări scumpe şi-şi povesteau păţaniile. 

Crîncu, vînătoriul codrului, încă merse într-o cîrciumă şi mîncă şi beu, 
apoi le spuse toată povestea, cîtă vi-o spusei şi eu dumneavoastră. 

Cînd povestea Crîncu despre umblările lui pe la curțile lui Verde- 
mpărat, fraţii-l trăgeau de suman să nu minţă aşa de tare, iar el zise: 

— Cînd am omorît pe cei şapte zmei, am luat inelul de la fata cea mică 
a împăratului, iacă-l pe degetul cel mic. 

Iar cîrciumarul a trimes carte la împăratul, cum că un fecior cu numele 

Crîncu se laudă că el ar fi omorît pe zmei şi că ar fi luat chiar şi inelul celei 
mai mici dintre fetele împăratului. 

Şi împăratul trimese numaidecît porunci mari împărăteşti, ca adecă 
Crîncu să meargă la el şi să spună întîmplarea din fir în păr, cum şi ce fel s- 
a întîmplat cu uriaşii? 

Şi merse Crîncu la Verde-mpărat împreună cu frații lui şi spuse 
împăratului din fir în păr toată întîmplarea. 

Atunci împăratul zise: 

— Voi trei voinici, care ați împlinit cea din urmă poftă a bătrînului 
vostru tată, voi sînteți vrednici să luaţi fetele mele de muteri. 

Şi se însurară feciorii toţi trei şi luară trei surori, pe fetele împăratului, 
iar Crîncu chiar pe fata cea mai mică, care era cea mai frumoasă. 

Mergînd astfel cătră casă, cei doi frați cu muierile lor mai înainte, iar 
Crîncu mai îndărăpt cu muierea sa, iată le iese-n cale jupînul Pogan, un 
zmeu cu mult mai mare decît un om pămîntean şi răpeşte, adecă fură 
muierea lui Crîncu şi pe el îl omoară. Cîtă vreme va fi stat el acolo mort nu 
se ştie, destul că-ntr-un târziu vine pe acolo cumnatul său, care ținea pe sora 
lui cea mai mare, Vulturul şi cum vine, deloc îl cunoaşte şi aduce apă vie 
de-l învie şi apă tare de-l întăreşte, bagă-n el puterea de la trei bivoli, apoi 
zboară de la cumnatul său. 

Cei doi fraţi nu ştiau nimic de necazul lui, că erau mult mai înainte. 
Deci el se luă, merse şi merse multă lume împărăție, ca Dumnezeu să ne 
ție, merse pînă dete de o căsuţă mică în mijlocul unei păduri. Acolo şedea 
soru-sa cea mai mare, care era măritată după Vultur. 

— Bună ziua, soră! 

— Sănătate bună, frate, dar ce cauţi pe-aici, că pe-aici om pămîntean 
n-am văzut de cînd sînt aici?! 

— Oh, soră dragă, nu umblu de gras şi de buiac, ci de năcaz; iată 
jupînul Pogan îmi fură nevasta văzînd cu ochii, nu mă ştii tu îndrepta unde 
şade? 

— Nu zău, eu, dar stai pînă vine bărbatu-meu acasă, că tot de la o 
fîntînă cară apă cu Poganul şi tot cam într-o vreme; el te va şti îndrepta. 

Nici n-avu s-aştepte mult; veni Vulturul de la fîntînă cu două fedeleşe 
mari pline de apă, iar cînd a fost în tindă, se făcu un fecior zdravăn şi 
frumos, să te fi tot uitat la el. 

— Bună ziua, cumnate! 

— Fii sănătos, cumnate! 

— Ce vînturi te poartă pe-aici, prin ţara noastră? 

— Oh, cumnate, mi s-a-ntîmplat o pagubă foarte mare. Mergînd cu 

nevasta de mînă de la socri, mi-a ieşit jupînul Pogan în cale şi mi-a furat-o 
ziua la amiazi; acum am venit să mă îndrepţi unde şade, să-mi iau nevasta 
de la el. 

— Bucuros, cumnate, bucuros îți arăt unde şade, dar nici n-ai lipsă să 
mergi pînă la el, că pare-mi-se o văzui venind la fîntînă după apă, hai să ți- 
o arăt. 

Şi merse Crîncu cu cumnatul său pînă aproape de fîntînă, unde în 
adevăr întîlniră nevasta şi-o duse Crîncu cu sine cătră casă. 

Dar jupînul Pogan avea un cal năzdrăvan care îi da de ştire, cînd i se- 
ntîmpla ceva daună. Aşa fu şi atunci; calul începu a rîncheza de gîndeai că 
lupii-l mîncau. Şi iese jupînul Pogan afară din curţi şi merge la grajd: 

— Dar ce cînii să te mănînce-ți este? Nu mai poţi de foame, ori te 
coace setea, ori ce te-a apucat? 

— Nu mă sudui, stăpîne, zice calul, că eu nu sînt de vină; nu rînchez 
nici de foame, nici de sete, dar Crîncu, vînătoriul codrilor a prins pe stăpîna 
şi merge cu ea. 

— Cum dracul? 

— Aşa cum îţi spusei, stăpîne! 

— Putem sta pînă voi mînca un ţipău de pîne şi voi bea un cop de vin 
ŞI voi dormi un somn? 

— Putem şi mai mult! 

ŞI se puse jupînul Pogan şi se ospătă bine, mîncă şi beu boiereşte, apoi 
dormi una popeşte şi numai după aceea încălecă calul şi merse după 
Crîncu, vînătoriul codrilor, dar în cîteva minute şi fu ajuns şi omorît, iar 
muierea i-o luă din nou. 

Dumnezeu ştie cîtă vreme o fi stat el mort; destul că odată nimereşte 
pe-acolo cumnatul său Hărăul şi-l cunoaşte; şi dacă-l cunoaşte se pleacă la 
el cu apă vie şi cu apă tare, din apa cea vie toarnă cîțiva picuri şi-l învie, iar 
cu apa cea tare-l întăreşte, îi dă putere, cîtă au şase bivoli, apoi zboară de 
acolo. 

După aceea se scoală Crîncu, vînătoriul codrilor, frecîndu-se la ochi şi 
vede că iar e fără nevastă. 

Du-te, Crîncule, iar în lume după ea. 

Mergînd aşa nimereşte la o căsuţă la poalele unui munte, era numai 
aceea singură, iar înlăuntru află pe soru-sa cea mijlocie, ce era măritată 
după Hărău. 

— Bună ziua, soră! 

— Să fii sănătos, frate! dar ce cauţi pe-aici, pe unde numai eu sînt om 
pămâîntean? 

— Oh, draga mea soră; dar uită-te cum am pățit cu jupînul Pogan, 
care-mi fură nevasta ziua la amiazi, iar pe mine mă lăsă dormind, acum aş 
merge la el, dar nu ştiu unde şade, să merg să mi-o iau şi să o duc acasă; de 
aceea venii să te întreb pe tine, nu cumva ştii tu unde şade? 

— Nu zău eu, frate, dară stai pînă vine cumnatul tău de la fîntînă, că-i 
dus după apă şi îndată vine; el poate că te va şti-ndrepta. 

Nici nu trecu mult şi numai văzură Hărăul venind cu două fedeleşe 
pline de apă, iar cînd fu dinaintea casei se făcu un drag de fecior, de-ţi era 
mai mare dragul de el. 

— Bună vremea, cumnate! 

— Bună să-ți fie inima, da cum mai trăieşti? 

— Bine, dară pe tine ce vremi grele te poartă pe-aici? 

— Oh, Doamne! cumnate, am dat de-un năcaz! Mergînd cu nevasta de 
la socri cătră casă, îmi ieşi în cale jupînul Pogan şi-mi luă nevasta, iar pe 
mine mă adormi. Odată am scos-o de la el cu ajutorul cumnatului meu 
Vultur, dar acum, mergînd cu ea către casă, el iar m-a adormit şi mi-a luat 
muierea şi-a dus-o cu el; acum o tot caut, dar în zadar, nu ştiu în ce parte 
şade, de-aceea venii pînă la tine să te rog, de cumva ştii unde şade să-mi 
spui, să merg după ea. 

— Nu trebuie să mergi chiar pînă la curţile lui, că pare-mi-se o văzui 
mergînd după apă, vino să ţi-o arăt, apoi grija ta e, cum vei merge! 

Aşa şi fu; nevasta era la fîntînă şi-o luă Crîncu, vînătoriul codrilor şi 
du-te! dar calul iar spune lui jupîn Pogan, că-i fuge nevasta şi cela-i zise: 

— Pot mînca două pîni şi bea după copuri de vin şi dormi două 
ceasuri? 

— Poţi, zise calul. 

Şi mîncă jupînul Pogan două pîni şi beu două copuri de vin şi dormi ca 
două ceasuri, apoi încălecă şi-ntr-o minută îi ajunge şi pe Crîncu îl omoară, 
iar cu nevasta pleacă spre curțile lui. 

Dumnezeu ştie cît a zăcut el acolo-n drum, destul că odată nimereşte 
pe-acolo un lup, era chiar cumnatul său, care ţinea pe sora cea mai mică. Şi 
se uită Lupul bine la el şi zise: 

— O, Doamne, acesta e cumnatul meu Crîncu, vînătoriul codrilor; l-a 
omorît hoţul de căpcîn, jupînul Pogan! O să-l înviu sărmanul! 

Apoi se luă Lupul şi aduse apă vie şi apă tare; cu apa cea vie mi-l 
învie, iar cu apa cea tare mi-l întări, îi dădu putere cîtă este-n nouă bivoli. 
Apoi se duse Lupul. 

După-aceea se scormoni şi Crîncu, vînătoriul. 

— Doamne, dar greu am mai dormit! 

El credea că numai adormise, apoi se uită după nevastă, adecă ea, ca 
peri-n palmă! 

Apucă-te, Crîncule, iar şi-ţi caută nevasta, ori te du acasă fără ea, de 
rîsul satului! Şi merse Crîncu şi merse, se duse multă cale şi nu dădu nici 
de-o casă, nici de-un dobitoc baremi. Într-un tîrziu vede o casă lîngă o 
pădure nici să-i fi dat cît bine e-n lume nu i-ar fi părut mai bine, decît cînd 
văzu căsuţa aceea că era şi supărat şi obosit, dar era şi lipit de foame şi 
gătase merindea. Adecă-n casă şedea sora lui cea mai mică, care era 
măritată după Lup. 

— Bună ziua, soră dragă! 

— Să trăieşti cu bine, fratele meu, dar tu ce cauţi aici, pentru 
Dumnezeu? 

— Nu mă-ntreba mult, soră dragă, ci mai bine pune-mi ceva de 
mîncare, că apoi îi spun eu toate, dar acum nu te văd de foame. 

Şi-i puse soru-sa de mîncă, apoi începu: 

— Soră dragă, am dat de un mare năcaz; m-am însurat şi cînd 
mergeam cu nevasta la noi acasă, iată-mi ieşi-n cale jupînul Pogan şi mă 
adormi, şi-mi fură muierea. După ce mă trezii din somn, umblai pînă dădui 
de cumnatul Vultur, acela iar mi-o dete-n mîini, dar Poganul mă ajunse pe 
cale şi mă adormi şi-mi luă nevasta a doua oară. Dacă mă trezii din somn 
mi-o mai puse o dată-n mînă cumnatul meu Hărăul, dar iar mi-o fură hoțul 
de Pogan; acum, bine că dădui de tine, doară ştii unde şade, să mă-ndrepţi 
la el, să-mi iau muierea, ca să ştiu că chiar capul mi-l pun, tot nu mă las, 
pîn n-o aflu la el acasă, că sînt foarte tare-nverşunat. 

— Nu ştiu, zău eu, dragul meu frate, dar acuş trebuie să vină de la 
fîntînă Lupul, cumnatul tău, el de ştie de bună samă te va-nvăţa ce să faci. 

Nici nu stătură mult şi veni Lupul de la fîntînă cu două fedeleşe mari 
de apă după cap. Cînd fu dinaintea uşii se făcu un fecior frumos, de numai 
ca el doară, dar altcum nu mai puteai vedea. 

— Bună ziu, cumnate! 

— Să dea Dumnezeu bine. 

— Dar ce vînturi te poartă aici, pe la noi, cumnate? 

— Bune vînturi şi nu prea, că uite cum şi uite cum mi s-a-ntîmplat cu 
muierea, adecă cu jupînul Pogan; acum vin la tine să mă-ndrepţi baremi 
unde şade că, drept spunîndu-ți eu nu ştiu păşi nici un pas în ţara voastră nu 
cunosc nici un colnic, nici o potecă. 

— De mers, zise Lupul, n-ar fi mare lucru că îndată putem merge chiar 
la el acasă şi să-i luăm chiar şi muierea, dar departe tot nu o vei duce. De 
trei ori ţi-a luat pînă acum muierea, şi-n tot rîndul te-a şi omorît, noi te-am 

înviat, cumnaţii tăi şi te-am mai întărit; întîi te învie Vulturul, după aceea 
Hărăul şi-acuma eu. Tu ar trebui să-ți însămi (cîştigi cu orice preț) un cal 
mai năzdrăvan decît a lui jupîn Pogan, apoi să furi muierea şi s-o pui pe cal 
lîngă tine, ca jupînul Pogan să nu te-ajungă cu calul lui. 

— De unde să-mi însăm eu cal mai năzdravăn ca al lui? 

— Hm! De unde? În fundul iadului se află o babă ce se chiamă 
Viîjbabă, aceea are caii cei mai năzdrăveni. Mergi şi slujeşte la ea un an (pe 
acolo e anul numai de trei zile) şi capeţi un cal, tu-ţi vei alege calul, care-l 
vei vedea mai rău, numai cu pelea pe oase, apoi să vii cu el încoace. Cînd 
te va ajunje vreun năcaz, gîndeşte-te numai la unul din cumnații tăi. 

Se puse bietul Crîncu pe cale şi nu se opri pînă-n fundul iadului, la 
Viîjbaba, unde ajunse chiar cu seara odată. 

— Bună seara, mătuşă! 

— Să trăieşti, voinice! Dar de unde şi pînă unde? 

— De departe, mătuşă, chiar din lumea albă, sînt un biet fecior sărac, 
am venit doară mă vei băga slugă pe-un an. 

— Că te bag, zise ea, dar bine să ai grijă, de nu-mi vei sluji pe plăcere, 
vezi parii cei nouăzeci şi nouă? Toţi sînt plini cu capete de om, în parul al 
sutălea va merge al tău; de mă vei sluji însă omenegşte, atunci îți dau în tot 
anul cîte un cal, care ţi-l vei alege tu din stava mea. 

— ŞI ce lucru voi avea, întrebă feciorul. 

— Oh, zise baba, ziua vei dormi, iar noaptea vei griji de-o iapă, ce am; 
dar să grijeşti cînd va răsări soarele să fii aici cu ea, că eu cu lapte de la 
iapa aceea-mi fac cafeiul; iar de nu vei avea grijă de ea, de s-ar întîmpla să 
fugă acasă la mînz, atunci mînzul o suge şi eu neavînd cu ce-mi face 
cafeiul, te voi mînca pe tine, iar capul ţi-l voi pune lîngă cele nouăzeci şi 
nouă şi se împlineşte suta; pricepuşi? 

— Pricepui. 

— ŞI te legi? 

— Mă leg! 

— Te mai întreb o dată; din bună voie te bagi la mine slugă, şi vei face 
tot ce zic? 

— Din bună voie mă bag slugă şi voi face tot ce zici! 

— Bine! învoirea fu făcută. Baba intră-n căsuţă, unde avea o fată şi-i 
zice: 

— Bagă bine de seamă, să poţi scăpa, că de nu mîne mîncăm pe 
dracul, vezi că sîntem hămesite de foame şi nu căpătăm un om plinuţ, 
acesta ar fi numai bun. 

— Lasă numai pe mine, zise fata, bine că l-au adus păcatele lui aci, că 

o să trăim o ţiră şi bine cu carnea lui; şi se dete peste cap şi se făcu iapă. 

Îndată ce se-nseră, se sui Crîncu, vînătoriul codrilor, pe ea şi hi, la 
cîmp! El nu se cobori de pe ea cît fu noptiţa de mare. Dar de cătră ziuă-l 
prinse un somn greu şi adormi; atunci iapa-l puse frumuşel călare pe-un 
muşuroi şi se cam mai duse. 

Cînd se deşteptă, se mai făcea ziuă. Şi începe a plînge! „Vai de mine şi 
de mine, că-mi pune baba capul în par!” 

— Nu te teme, zice un Hărău mare, — era cumnatul său — nu te teme; 
iapa ta nu e iapă, e zmeoaică, fata babii şi vrea să-ţi pună capul în par, ci nu 
te teme; acum s-a făcut o cioară şi zboară chiar pe sub nori, ci merg eu 
după ea; cînd o vei vedea aproape de tine, tu să dai cu căpăstrul în ea şi să 
zici: „Hi! iapa babii c-un mînz după tine”. 

Şi zbură Hărăul pînă în înaltul cerului şi acolo află pe iapa babei în 
formă de cioară şi mi ţi-o ciocăni şi ţi-o flocăi, de gîndeai că nu-i mai 
rămîne pene şi mi ţi-o aduse-n jos. Cînd fu aproape de fecior, el dete cu 
căpăstrul în ea şi zise: „Hi iapa babii c-un mînz după tine!” şi în clipita 
aceea se făcu şi merse acasă. 

— Bună dimineaţa, mătuşă! dar pare-ţi bine, că-ți aduc iapa? 

— Pare ca şi cînd mi-ai trage un rug pe spate! 

Apoi dete feciorului de mîncare şi-i spuse să meargă să se culce. Şi se 
culcă feciorul fără pic de grijă şi adormi ca omul obosit, iar baba luă pe 
fată la trei parale şi-o bătu, şi-o bătu pînă toată o învineți, de ce s-a lăsat 
de-a păscut-o sluga toată noaptea. În deşert îi spunea fata tot ce ştia, ea nu 
voi să creadă. 

După ce-nseră, merse iar la cîmp. Şi nu se cobori de pe spatele iepei 
toată noptița, dar colo de cătră dimineaţă-n zori de zi, îl lovi un somn 
nemaipomenit şi cum închise ochii, îndată se trezi călare pe-un muşinoi, iar 
iapa ca-n palmă! 

Începe a se văieta, începe a plînge, dar iapa nu-i şi pace. Atunci îi iese- 
n cale un Vultur mare, era cumnatul său. 

— Dar ce te vaieţi, cumnate? 

— Dar cum să nu mă vaiet, că uite cum am umblat şi uite cum? 

— Nu te supăra nimic; ea s-a făcut un miel sub o oaie, vezi colo-n 
muntele cela, eu merg şi iau mielul de sub oaie şi-l aduc aici lîngă tine, 
cînd îl voi slobozi jos, tu să dai cu căpăstrul în el şi să zici: „Hi! iapa babii 
cu doi mînzi după tine”. În cîteva minute era aici Vulturul c-un miel în 
gheară şi-l slobozi lîngă Crîncu, iar acesta-i dete una cu căpăstrul şi zise: 
„Hi! iapa babii cu doi mînzi după tine!” Şi-ndată fu făcută iapă şi Crîncu, 
vînătoriul codrilor, se urcă pe ea şi hi acasă. 

— Bună dimineaţa, mătuşă; dar pare-ţi bine că ţi-aduc iapa acasă? 

— Pare, ca şi cînd mi-ai trage un rug pe spate! 

După ce mîncă bine, Crîncu se culcă şi dormi, iar baba se duse la fată 
şi-o bătu, ş-o bătu de gîndeai că o prăpădeşte cu bătaia. 

— Dar lasă-mă, mamă, că miel sub o oaie m-am făcut şi ş-acolo m-a 
aflat, dar la noapte tot trebuie să scap; vin acasă şi mă fac un ghem, tu mă 
pune sub covată-n tindă ş-apoi să şezi pe covată. 

Seara iar merse Crîncu la iapă. Nici nu trecu bine de miezul nopții şi- 
ncepu feciorul a cucui (moţăi) şi numai să trezeşte călare pe un muşinoi cu 
căpăstrul în mînă, supărat necăjit, plîngea ca un copil; acum cînd îşi mai 
împlinise anul, acum să-şi pună capul. 

Dar atunci 1 se ivi Lupul, cumnatul său şi-i zise: 

— Nu te supăra nimic, cumnate, că va fi cum va vrea Dumnezeu; hai 
la baba acasă, că iapa s-a făcut un ghem sub covată în tindă, iar baba şade 
călare pe covată. Eu voi intra în staulul oilor şi al caprelor şi mi-oi face 
isprăvile mele, baba va auzi oile zvîrcolindu-se şi caprele zbierînd şi va ieşi 
să vadă ce e? Atunci tu intră fără frică-n tindă, ia ghemul de sub covată şi 
mergi cu el în drum şi-l trînteşte jos şi zi: „Hi! iapa babii cu trei mînzi după 
tine!” 

Aşa şi făcură, merseră la baba acasă; Lupul intră în staul şi prinse 
numai o capră, dar aceea aşa larmă făcu, încît trebui să iasă baba pînă afară 
să vadă ce e? într-aceea feciorul se furişă iute-n tindă, luă ghemul de sub 
covată şi fugi cu el în drum, unde oprindu-se dete cu el de pămînt şi zise: 
„Hi! iapa babii cu trei mînzi după tine!” Şi numai văzu că ghemul se face 
iapă şi intră-n curte. 

— Bună dimineaţa mătuşă! dar pare-ţi bine că mă vezi? 

— Dar cum să nu! nu se putu însă destul mira, că de unde are iapa, că 
ea ştia că-i sub covată. 

— Noa, mătuşă, slujitu-te-am cum se cuvine? 

— Slujit; mergi acum în grajd şi-ţi alege un cal care vei voi ş-apoi te 
du-n ştirea lui Dumnezeu. 

Şi intră Crîncu-n grajd şi se uită peste toți caii, iar în fundul grajdului 
era o gloabă de cal roşu, dar numai pielea pe oase de gras; de o poştă-i 
vedeai coastele. Pe-acela şi-l alese feciorul. În zadar zicea Vîjbaba, că: nici 
de ruşine nu-l lasă să plece de la ea cu calul cel mai rău, că el nu voi să 
primească decît numai pe-acela. Noa, zise baba, după ce văzu, că (nu) 
învinge cu el: 

— De-ai ales din mintea ta, bună minte ai, iar de te-a-nvăţat cineva, îi 
poți mulțămi, că bine te-a-nvăţat! 

Şi se luă Crîncu pînă ieşi de la babă, apoi după ce a ajuns într-o pădure 
a zis calul: 

— Stăpîne, fă un foc mare, ca să se adune jar mult, să mă satur odată, 
apoi să vezi ce cal ţi-ai ales. Şi făcu feciorul un foc, mare, mare, din vreo 
treizeci de stejari de cei mari şi după ce trecu focul tot, apoi vîntură spuza 
cu pălăria de pe jar şi-aduse calului aci să mănînce; şi mîncă şi mîncă pînă 
miîncă tot jarul, apoi se scutură o dată de-i săriră toate floacele de pe el şi 
rămase ca uns cu unt de frumos. 

— Acum sui, domnul meu, pe mine şi-mi spune cum să te duc, ca 
vîntul ori ca gîndul? 

— Să mă duci ca gîndul! 

Şi-ntr-o clipită au fost la curțile lui jupînul Pogan, ale zmeului. 

Aici aflară pe nevasta, care chiar venea cu vasele pline de apă, dar nu 
mai pierdură pic de vreme, ci o puse pe cal şi du-te, copile! 

Armăsarul zmeului din grajd atunci rîncheză o dată încît toate 
ferestrile curților se sparseră şi ieşi zmeul afară mînios să vază ce-i. 

— Dar ce cînii ai iar, foame ţi-e? sete ţi-e? ştiu că Crîncu, vînătoriul 
codrilor n-a mai înviat să vină după nevastă? 

— Ba chiar a înviat ş-a dus-o mai nainte. 

— Ce gîndeşti: pot mînca trei pîni, pot bea trei cupe de vin şi dormi ca 
trei ceasuri, apoi să plec după el? 

— Poţi pe dracul, că acum Crîncu e călare pe frate-meu cel mai mic, 
care are de trei ori mai mare putere decît mine. 

— Să mergem dar! 

Şi se luară, ca vîntul tot pe sub nori şi în urma Crîncului, dar nu era 
modru de a-l ajunge. Cînd zări oleacă calul zmeului pe al Crîncului, zise-n 
limba lor: 

— Frate, frate, mai înceată-ți paşii că de nu plesnesc. 

Iar calul Crîncului a zis, vezi bine, în limba cailor, de nici zmeul nu 
pricepu: 

— Bucuros îmi mai domolesc paşii, dacă vei arunca pe zmeul o dată-n 
sus în slava cerului, apoi să faci cu el zup în fundul pămîntului, ca nici de 
nume să nu-i auzim. 

Şi calul zmeului aşa făcu: aruncă o dată pe zmeu în slava cerului, apoi 
făcu cu el zup! în fundul pămîntului, de tot mii de bucățele se făcu. Acum 
aşteptă calul Crîncului pe-al zmeului şi merseră împreună pînă acasă la 
frații Crîncului. Aceia erau bătrîni şi plini de copii, dar Crîncu, prin cîte 
trecuse şi tot era voinic şi frumos, de gîndeai, că nici un gînd nu l-o mîncat 
în viață. Dar Crîncu aci puţin a stat, căci i-a venit veste, că socru-său trage 

de moarte şi-l cheamă să ieie el stăpînirea. S-a şi dus, şi-a rămas împărat în 
locul socru-său, şi-a stăpînit cu dreptate şi cu-nţelepciune; acum însă nu 
mai trăieşte, a murit deodată cu dreptatea; Dumnezeu să-i ierte pe amîndoi! 


Jar eu mă suii p-un cui 
Să nu vi-o mai spui. 


Auzită şi scrisă în Sîncel 


FIUTUL OII 


În vremile de demult Dumnezeu umbla cu Sfîntul Petru pe pămînt 
printre oameni şi le cerca firea şi inima. Umblînd ei aşa, au ajuns o dată pe- 
un munte unde era o stînă de oi. Oile erau chiar după strungă; ei intrară dar 
în colibă, la baciul, şi-i dădură „bună vremea”, ca oamenii cei de omenie. 
Baciul însă nu le zise „sănătate bună”, ci-i întrebă răstit: 

— Dar voi, moşnegilor, ce umblaţi pe-aici? 

— Umblăm, zise Dumnezeu, prin astă lume mare şi fiindcă sîntem 
osteniți de drum şi flămînzi, am intrat la dumneata, să cerem ceva de 
mîncare. 

— Hm! grăi baciul, toţi leneşii ar mînca lapte şi caş, dar ei nu ştiu cît 
de greu se iernează oile; mergeţi în treabă-vă! 

Atunci străinii dau să meargă, dar un băiet, care era-n fundul colibei, îi 
opreşte: 

— Ia, staţi, bade, că am şi eu o oiţă, mă duc s-o mulg în strungăreaţă, 
ca să nu mergeţi chiar neînfruptați de la stînă. 

Străinii se-ntoarseră, iar băiatul a mers să-şi mulgă oița. Fugînd însă pe 
coastă la vale, căzu şi sparse strungăreaţa, care era de pămînt, o oală care 
era ca de o cupă de mare. Se-ntoarse dar în colibă şi luă o găleată şi mulse, 
şi mulse, pînă ce umplu găleata de lapte şi-l dete străinilor de-l beură gol, 
că el bucată de pîne ori de coleaşă n-avea de unde să le deie. După ce se 
săturară, Dumnezeu îi zise băiatului: 

— Măi băiete, ia-ţi tu ocheşica ta şi hai cu noi. 

Copilul se-nvoi; luă oiţa cea oacheşă şi merse cu cei doi moşnegi. 

Cum mergeau ei aşa, Dumnezeu zise-ntru-un tîrziu: 

— Aşa mi-e dor de carne! 

Iar băiatul răspunse: 

— De ţi-e dor, haid’ ajută-mi să tragem pielea mielului de sub oaie, că 
e grăsuţ. 

După ce mîncară toată carnea, Dumnezeu zise către băiet: 

— Seamănă tu oasele mielului, cît e lunca asta de mare, şi hai după 
noi. 

Băiatul ascultă, sămănă oasele mielului prin luncă şi porni după cei doi 
moşnegi. 

Adecă din oase se făcură tot oi şi era o turmă mai mare decît aceea, la 

care el slujise. Oiţa cea oacheşă era năzdrăvană şi nici nu putea fi altfel, că 
doară din laptele ei băuse chiar Dumnezeu cu Sfîntul Petru, şi mielul ei iar 
ei îl mîncară; ea mergea tot înaintea turmei şi era ca un păcurar care-i mai 
harnic! 

După ce mai merseră oleacă de cale, iară îi zise Dumnezeu băietului: 

— Să mergi în munţii cutare şi cutare, acolo să-ți faci stînă şi să ai 
noroc, că nimeni nu te-a-ntreba că de ce-ţi ţii turma pe-acolo, numai să fii 
cu minte! 

Şi s-a dus băietul acolo în munţii aceia şi-a făcut stînă şi oacheşa 
umbla cu turma la păşune, iar el stătea la colibă şi făcea brînză şi urdă; 
dimineaţa, la amiazi şi seara venea turma la stînă, oacheşa da oile-n 
strungă, iar el le mulgea. Aşa a trăit multă vreme, pînă ce a adunat lînă şi 
brînză foarte multă. Atunci i-a-ndreptat Dumnezeu nescari neguţători pe- 
acolo, la care a vîndut lîna şi brînză cu preţ foarte bun. 

După multă vreme s-a gîndit feciorul să meargă şi el o dată la biserică. 
S-a şi dus. Dar” cu toate că peste noapte plouase şi era tină, el nu s-a întinat 
de fel; mergea tot pe deasupra tinii. După ce-a intrat în biserică, s-a mirat 
că mai toţi oamenii vorbeau între ei, unii se coteau, alţii rîdeau, dar” el 
stetea numai şi asculta sfînta rugăciune. 

O dată se uită înapoi, după uşa bisericii, acolo era Ucigă-l toaca, tot 
scria pe-o piele de bivol pe oamenii care riîdeau în biserică şi pe care se 
purtau cu necuviință. Dar el nu rîse nici de diavolul. Ceilalţi oameni nici 
nu-l vedeau pe diavolul, fiindcă erau păcătoşi. 

Mai uitîndu-se feciorul din cînd în cînd la diavolul, vede că el şi-a 
umplut pielea cea de bivol pe care scria, dar fiindcă mai avea oameni de 
scris, prinse cu dinții de piele s-o mai întindă. Cum prinse, cum nu prinse, 
destul că-i scăpă pielea dintre dinţi şi dracul făcu puf! cu capul de perete. 
Atunci începu feciorul a rîde şi nu-l mai văzu pe mamonul. 

După ce ieşiră oamenii din biserică, ieşi şi feciorul, dar acum se-ntină 
şi el întocmai ca şi alți oameni păcătoşi. 

O văduvă frumoasă şi vicleană îl ochi bine pe fecior, vedea că e 
voinic, frumos, dar neumblat în lume; deci îşi puse carul în petri să-l 
amăgească. Se duse de la biserică fuga acasă, umplu o ploscă de vinars, 
puse neşte plăcinte-ntr-o merindare şi se luă tot în piciorul lui, du-te, du-te, 
pe munte-n sus pînă la stîna lui. 

— Bună ziua, voinice! 

— Mulţămesc dumitale; dară ce umbli pe-aici? 

— O, voinice, dragul meu, tu precum se vede nu ştii obiceiul satului 
nostru. Am pus pomana după bărbatul meu, fie iertat, care a murit, sînt 

acum şase săptămîni şi-am chemat pe toţi oamenii, care au fost azi la 
biserică; văzînd că tu ai venit încoace şi n-am avut de unde te lua, ca să te 
chem la pomană după obiceiul satului, a trebuit să viu să-ți aduc pomana 
aici. lată beutură şi mîncare, ospătează-te de sufletul mortului. 

Şi prinse feciorul meu plosca-n mînă, şi trase din ea una păcurărească, 
mai beu şi văduva cea frumoasă, mai beu şi el, şi tot pe rînd umbla plosca 
de la unul la altul, de sufletul mortului, pînă ce se oţeliră ca tunul, apoi 
începură la dragoste. Era însă aproape de amiazi. Turma venea la staul. 
Atunci îi veni feciorului ceva în minte şi prinse a schimba la feţe. 

— Ce ai? îl întrebă văduva. 

— Ce am nu e bine; vine turma şi de află oacheşa mea, că tu eşti aci, 
se va supăra foc pe mine. 

— Că nu m-a vedea; iată pînă mulgi tu oile, eu mă culc, şi m-acopăr 
cu gluga, să nu mă zărească. 

Aşa şi făcu, iar feciorul se puse-n strungă să-şi mulgă oile. Dar’ nici o 
oaie nu-i mai venea la muls. Atunci el zise cam răstit: 

— Dă, oacheşă-n strungă! 

Iar” ea-i răspunse: 

— Deie cea de sub glugă! 

Văzînd feciorul că oaia cea oacheşă îi cunoaşte păcatele, se mînie şi-o 
sudui: 

— Ai, morții tăi de oacheşă! 

Atunci turma, zbr! se făcu nevăzută şi el rămase singur-singurel în 
strungă cu găleata între genunchi şi-ncepu a plînge ca un copil mic şi-a se 
ruga: 

— Doamne, Dumnezeul meu, după ce din binele-n care am fost, 
numai din prostia mea am ajuns iar sărac, fii bun şi-mi ia şi zilele, fă-mă o 
buruiană să mă acăţ de lîna oilor, după ce ele acum fug de mine. 

Dumnezeu îl ascultă, îl prefăcu scai şi el, cînd numai trecea o oaie pe 
lîngă el, se acaţă de lîna ei, de dragă ce-i era, şi se tot acaţă pînă-n ziua de 
astăzi, iară oamenii nu aruncă-n foc scaii, care-i află pe lîna oilor, fiindcă 
ştiu că aceia din om sînt făcuţi. Şi-o zicală este: „Se acaţă de om, ca scaiul 
de oaie”. Ştiţi dumneavoastră despre cine zice românul aşa... 

Oaia cea oacheşă din minutul cînd o sudui păcurariul, purcese grea. 

Nu trecu multă vreme şi oaia fătă, dar” nu miel, ci un copilaş frumos 
ca o rujiță şi grăsuţ ca un turduluc şi numaidecît prinse a umbla după oaie 
ca un miel. Apoi se duse oaia la un izvor şi-l boteză, puindu-i numele: Fiul 
oii. 

Şi creştea Fiul oii într-o zi ca-n două, în două ca-n nouă, în nouă ca-n 

nouăzeci şi nouă şi cînd era de-un an, era un voinic de-ți era mai mare 
dragul de el. 

Umblînd el prin cei munţi cu oaia, află sub un fag trei arme: o sabie, o 
coardă şi un paloş. Şi era scris pe paloş, că cine va găsi aceste arme, voinic 
va fi. 

EI luă armele şi se duse prin pădure să afle o poiană, unde să-şi facă 
casă. 

El a aflat o poiană foarte frumoasă. 

Acum prinse a căuta lemne oable de casă, dară nu află că toate lemnele 
erau strîmbe. 

— Oare ce să fie aceasta? zise el, cum e, de pe-aici toate lemnele sînt 
strîimbe? Ia să mai caut. 

Şi merse şi merse prin cea săcreată de pădure, pînă ce află un om cît 
un deal de mare, care nu făcea alta, decît strîmba toate lemnele, le prindea 
de vîrf şi le pleca la pămînt. Fagii şi brazii cei mai obli şi mai groşi îi 
strîimba de-i făcea gînji. Acesta era adecă Strîmbă-Lemne. 

— Hm! îşi zise Fiul oii, hm! nu ai tu alta de lucru, numai să strîmbi 
lemnele? 

Strîmbă-Lemne îi răspunse: 

— Ce strîmb lemnele? Pe Fiul oii să vezi tu cum l-aş strîmba! 

Încăierătura fu gata, căci Fiul oii îi răspunse: 

— De gîndeşti că-l vei putea strîmba, hai apucă-te, că nu mă feresc. 

Şi se apucară la trîntă mai altcum ca doi urşi şi se zvîrcoliră şi se- 
mpieptară şi se trudiră de curgeau sudorile de pe ei ca bobul, dară nu era 
chip să se-nvingă. În cele din urmă tot îl învinse Fiul oii pe uriaş, apoi îi 
zise: 

— Acum ce vrei? Să te omor, ori să ne prindem fraţi de cruce? 

Iar” uriaşul Strîmbă-Lemne zise: 

— Să ne prindem frați de cruce! Şi-au jurat credinţă şi frăție pe crucea 
paloşului şi s-au prins frați de cruce! 

După aceea s-au dus la părău să bea apă, că nu mai puteau de obosiţi; 
dar” nu puteau bea, căci apa era tulbure. Şi se luară tot pe părău în sus, pînă 
unde vor afla apă limpede, să poată bea; dară de unde să afle? că din ce 
mergeau mai sus, tot de mai tulbure apă dedeau. S-au dus pînă la izvor. 
Adecă acolo un uriaş tot lua cîte o stîncă-n palme, o măcina-ntre degete, 
cum sfarmi mămăliga la puii cei de găină, şi-o aruncă-n părău, de tot îl 
tulbura. 

— Ce sfărîmi tu pietrile şi tulburi apa cu ele? întrebă Fiul oii. 

— Le sfărîm, c-aşa-mi place; dară să vezi tu cum aş sfărima pe Fiul 

oii, să dau de el, că eu sînt Sfarmă-Piatră. 

— Aşa!? atunci hai şi cearcă de mă sfărîmă, că eu sînt Fiul oii! 

Şi se apucară voinicii la luptă şi se zvîrcoliră, pînă curgeau sudorile 
vale pe feţele lor, dară nici unul nu se putu învinge. Cînd era mai pe la 
sfîrşitul soarelui, trînteşte Fiul oii pe Sfarmă-Piatră, dară îl trînteşte cum e 
data, de s-a clătit pămîntul sub el, apoi îl întrebă: 

— Acum, Sfarmă-Piatră, vrei să te omor, ori vrei să ne prindem frați 
de cruce! 

— Ba vreau să ne prindem fraţi de cruce! 

Şi jurară pe crucea paloşului, că vor fi frați pînă la moarte. Apoi 
merseră mai departe toți trei: Fiul oii, Strîimbă-Lemne şi Sfarmă-Piatră. 

Mergînd ei tot pe munte în sus, numai ce văd că de la o vreme nu se 
mai pot ţinea-n picioare, că muntele se clătina sub ei ca şi cînd ar fi călcat 
pe un sloi de gheaţă, care se afundă-n apă sub picioarele celui ce calcă pe 
el. 

— Oare ce va mai fi şi aici? îşi zise Fiul oii. Adecă văd un om care era 
c-un picior pe-un munte şi cu celălalt pe alt munte şi spre care parte se 
pleca, într-aceea parte se plecau şi munţii sub picioarele lui! Era adecă 
Scutură — Munţii. 

— Dar” ce ai tu, de scuturi munţii, nu-i poți lăsa-n pace? zise Fiul oii. 

— Ha, răspunse uriaşul, să vezi tu pe Fiul oii, cum l-aş scutura, numai 
să dau de el! 

— Dacă zici, ia-ncearcă, că parcă eu sînt Fiul oii! 

Şi se pun amindoi voinicii la luptă şi se trudesc şi se zvîrcolesc, dar nu 
era chip să se poată trînti unul pe altul. Dar în urma urmelor făcu Fiul oii 
huzdup! de pămînt cu Scutură-Munţii şi-i zise: 

— Ce-ţi alegi: să te omor ori ne prindem fraţi de cruce? 

— Ba să ne prindem fraţi de cruce, răspunse Scutură-Munţii. 

Şi se ridicară de jos şi jurară pe crucea paloşului, apoi plecară de acolo 
patru inşi: Fiul oii, Strimbă-Lemne, Sfarmă-Piatră şi Scutură-Munţii. Să-i 
fi văzut pe toți patru, te apucau frigurile şi nu te lăsau în veci. 

Unde era codrul mai frumos se pun ei şi clădesc o casă, dară casă colea 
cum e legea, ca şi casele bogaţilor, nu ca colibele sărîntocilor. Apoi trei 
inşi plecară la vînat, iar Strimbă-Lemne rămase acasă să le gate mîncarea. 
Acesta săgetă şi el numaidecît un tap sălbatic şi-l puse să se frigă, dar cînd 
era mai fript intră acolo Omul-cît-şchiopul cu-Barba-cît-Cotul, pe-un 
iepure şchiop călare, cu căpăstrul de cheotoare, răzimîndu-se într-un pai de 
secară. 

— Bună vremea, voinice! 

— Să trăieşti cu bine, nimuricule! încă aşa schidoală nu mi s-a dat în 
cale, ce cauţi pe-aici? 

— D-apoi voinice, sînt un drumar năcăjit şi mi-a venit la nas bunul 
miros de la friptura ta şi m-am abătut să-mi dai şi mie oleacă, că sînt 
flămînd şi ostenit; nu-mi trebuie mult, iacă numai două bucături, că eu dacă 
mă satur o dată, apoi puţin îmi mai trebuieşte! 

Strîmbă-Lemne, cugetînd că nimuricul acela nici coada ţapului nu e-n 
stare s-o mănînce toată, îi zise: 

— Mănîncă, fătul meu, ia-ţi să văd cît poţi mînca! 

Şi se puse buturuga lîngă friptură şi cît baţi în pălmi o mîncă cu oase 
cu tot, apoi în loc de bogdaproste încă prinse a rîde pe Strîmbă-Lemne. 

— Dar numai cu atîta mîncare aşteptai tu pe trei metelei şi cu tine 
patru, dacă nici mie nu-mi fu de-ajuns? 

Strîmbă-Lemne văzîndu-se ruşinat de nimuricul acela, dă să pună mîna 
pe el, numai o-mpinsătură să-i deie; dar nu avu vreme, că nimuricul îl 
impinse pe el de căzu sub vatră, ca un putrigai. 

— Asta e mulțămita, Strîmbă-Lemne; fă bine ş-aşteaptă rău; apoi, 
măcar de te-ar arde o zamă bună, dar o zamă de raci... Omul-cît-cotul, hm! 

Se puse deci Strimbă-Lemne în pripa mare şi puşcă alt cerb şi-l puse-n 
frigare să se frigă, dar de-abia apucă să se cîrcălească oleacă şi fură aci 
ortacii de la vînat: 

— Gata-i cina? 

— Gata şi nici prea, răspunde Strîmbă-Lemne, că țapul acesta a fost 
cam bătrîn şi nu cred că s-o fi fript, cum se cade. El adecă nu voi să spună 
pățenia cu buturuga. 

Mai stătură ei cît stătură de poveste, apoi cinară şi se culcară. 

În ziua următoare rămase Sfarmă-Piatră gazdă acasă, iar” în altă zi 
rămase Scutură-Munţii şi păţiră cu buturuga chiar cum păţise şi Strîimbă- 
Lemne: dar fiecare se ruşina să-şi spună păţenia adevărat. 

Mai în urmă-i veni rîndul lui Fiuţul oii să rămînă acasă, să socăcească. 
Şi rămase el şi prinse un cerb frumos, îl beli, îl spălă şi curăţi cum se cade, 
apoi îl puse în frigare. Cînd era mai frumoasă friptura de mirosea mai bine 
decît toate mîndreniile din lume, cineva intră-n casă. Era buturugă cît o 
nucă, adecă Omul-cît-Şchiopul cu-Barba cît Cotul, p-un iepure şchiop 
călare cu căpăstru-ntr-o chiotoare, răzimat d-un pai de săcară. 

— Bună ziua, voinice! 

— Să trăieşti, neomule! dar” ce cauţi p-aici? 

— Mirosul acest bun de friptură m-a tras aci, sînt un biet om călător, 
mort de foame, dă-mi ceva să mănînc că ţi-a fi şi pomană. 

— Bucuros, zise Fiuţul oii şi-i tăie oleacă de carne de pe frigare. ŞI-o- 
mbucă o dată nimuricul apoi se repezi să ieie cerbul cel fript întreg, cu 
frigare cu tot şi s-o tulească la sănătoasa. Dar” Fiuţul oii mi-l apucă de 
barbă, îl duse afară, crepă vîrful unui stejar şi-i vîră barba în crepătura lui, 
apoi lăsă să se îmbine lemnul cum a fost. Şi aşa rămase buturuga încleştat 
cu barba în vîrful copaciului. 

Nu trecu mult şi-i veniră ortacii de la vînat: 

— Noa, da gata-i mîncarea? 

— Gata, le răspunse Fiul oii, haidaţi să mîncăm şi apoi să v-arăt pielea 
berbecului; am acăţat-o afară într-un copaciu să se uşte. 

Şi mîncară ei toţi patru, apoi merseră afară să le arete Fiul oii pielea 
berbecului. Dar” ce să vezi? copaciul în care împlîntase Fiul oii barba 
Omului-cît-Şchiopul-cu-Barba-cît-Cotul nu era nicăieri, numai o brazdă se 
vedea pe unde a tîrît acela copaciul după el. Şi se luară toţi patru să vadă, 
unde-i va duce brazda aceea? Unde a mers Omul-cît-$chiopul-cu-Barba- 
cît-Cotul? 

Multe zile s-or fi dus ei tot pe brazda aceea, dară de Omul-cît- 
Şchiopul-cu-Barba-cît-Cotul n-au mai dat; pînă o dată dau de-o gaură 
mare, unde intra şi urma copaciului. Acolo era buricul pămîntului, pe-acolo 
intrase Omul-cît-Şchiopul-cu-Barba-cît-Cotul, de frica lui Fiuţul oii. 

— Care vreţi să mergeţi pe cea lume după el? întrebă Fiul oii? 

Dar” nici unul din ortaci nu se-mbia să intre. Atunci zise Fiul oii: 

— Mă voi duce dar’ eu şi unde-l ajung acolo-l omor, de ce a făcut de 
ruşine pe prietinii mei! 

Şi-şi făcu un leagăn şi ortacii-l sloboziră cu neşte funii de tei înlăuntru, 
iar” după ce simțiră că Fiul oii a ajuns pe cea lume şi s-a scoborit din 
leagăn, traseră leagănul afară, ca să nu mai poată ieşi de-acolo şi-o tuliră la 
fugă trei în trei părţi: unul să mai scurteze munții, altul să mai sfarme piatră 
şi al treilea să mai strîmbe lemne; dară nu mai voiră a da față cu Fiul oii, că 
bag seamă se cam temeau de el. După ce ajunse Fiul oii pe cea lume, iară 
văzu urma fagului şi merse tot pe ea pînă nimeri la o casă de aramă, unde 
intră înlăuntru şi văzu o fată de aramă torcînd dintr-un caier de aramă. 

— Bună ziua, drăguță! 

— Mulţam dumitale, şezi la noi! 

— Că n-oi şedea, dară am venit să te rog să-mi spui n-ai văzut pe 
Omul-cît-Şchiopul-cu-Barba-cît-Cotul, trecînd pe-aici? 

— Ba l-am văzut; numai mai înainte trecea pe aici trăgînd un copaci 
mare după el, în care-i era împlîntată barba şi tot borborosea din gură: 

— Numai Fiul oii de nu m-ar ajunge, pînă ajung la crîngul pămîntului 

să-l învîrt o dată să surup lumea, că de nu, eu n-am pace. 

— Doară tu eşti Fiul oii? întrebă fata. 

— Eu! 

— Noa, fii bun grăbeşte de-l ajunge că de nu toți ne prăpădim, cum 
ajunge la crîngul pămîntului. 

Şi se duse Fiul oii, dar” se duse repede, pînă ce ajunse la o casă de 
argint, în care era o fată de argint şi torcea dintr-un caier de argint. El intră- 
nlăuntru, dar” după ce aceasta-i spuse ca şi fata cea de aramă, el merse mai 
departe, pînă ce ajunse la o casă de aur, în care află o fată de aur, torcînd 
dintr-un caier de aur. 

— Bună ziua, drăguță! 

— Mulţam dumitale, voinice, dară ce vînt te poartă pe-aici? 

— Am venit tot pe urma Omului-cît-Şchiopul-cu-Barba-cît-Cotul; nu- 
mi vei şti spune unde se află, că chiar aci i-am pierdut urma? 

— Doară dumneata eşti Fiul oii? 

— Eu! 

— Bine că te-a adus Dumnezeu că numai acum trecea pe-aici tot 
văietîndu-se că numai de nu l-ar ajunge Fiul oii pînă va ajunge la crîngul 

ămîntului, că aşa îl scutură o dată de prăbuşeşte lumea. Ca să poată merge 
mai cu spor, a văzut că eu ard cuptorul să fac pită şi-a băgat copaciul acolo 
să ardă chiar şi cu barbă cu tot, numai el să poată scăpa viu; acum e la 
cuptorul meu cel cocător, îşi arde copaciul din barbă. 

Şi plecă Fiul oii şi-ntr-o clipită fu acolo şi cum îl lovi cu muchea 

oporului în frunte se lăţi ca o broască, apoi îl băgă-n cuptor şi-l arse pînă 
se făcu praf şi cenuşă, iar” cu fata cea de aur se cunună şi de n-au murit şi 
azi trăiesc. 

Cine-o ştie mai departe, mai departe s-o spună! 


Auzită şi scrisă în Rodna Veche 


ARIPĂ-FRUMOASĂ 


A fost odată ca niciodată, că de n-ar fi fost, nu s-ar povesti. 

A fost odată un împărat, care a avut trei fete, dintre care cea mai mică 
aşa era de frumoasă, de gîndeai că-i ruptă din soare, cu păr galbăn ca aurul; 
în aceea ţară deodată s-au trezit că nu mai au nici soare, nici lună, nici 
stele, nu se ştia unde sînt; au văzut numai că nu sînt. Odată deci împăratul 
dă de ştire că cine le va aduce, va căpăta pe una din fetele lui şi drept 
zestre: a treia parte din împărăție. Mulţi au şi plecat dar” nu s-au mai întors. 

Era pe vremea aceea o babă bătrînă, care a mers la împăratul şi i-a zis: 

— Înălțate împărate, eu aş avea trei feciori, care vor aduce soarele, 
luna şi stelele. 

— Bine, zise împăratul, să vedem! 

— Înălțate împărate, răspunse baba, să-mi dai trei pîni, pînză de trei 
cămăşi, aţă şi ac ca să le cos. 

Împăratul i-a dat ce-a cerut, şi după ce-a mers baba acasă a născut 
seara un prunc şi i-a pus numele Serilă. Cum l-a născut s-a şi dus. 

La miezul nopței a născut altul şi i-a pus numele Miezilă. Cum l-a 
născut s-a dus şi acesta. 

Dimineaţa a născut pe-al treilea şi i-a pus numele Zorilă. Cum l-a 
născut s-a dus şi el. 

Ziua următoare baba s-a grăbit să le coasă cămăşile, dar” pînă de seară 
nu le-a putut găta de tot. Cînd colea pe la apusul soarelui vine Serilă şi zice 
că-i e somn. 

— Culcă-te dragul mamei, aci în pat şi te odihneşte. 

— Bine, mamă, îi răspunse el, dară să mă scoli îndată, să nu dea frate- 
meu Miezilă preste mine dormind, că ne batem amîndoi. 

— Fii pe pace, zise baba. 

Pe la miezul nopții a venit Miezilă care a găsit pe mamă-sa cosînd, şi 
zise şi el că-i e somn. 

— Culcă-te, dragul mamei, aici în patul acesta, îi zise baba, arătîndu-i 
alt pat, şi te odihneşte. 

— Bine, mamă, dară să mă scoli îndată, să nu dea frate-meu Zorilă 
preste mine, căci ne batem amâîndoi, îi întîmpină Miezilă. 

— Fii pe pace, îi zise baba. 

Tot cu aceste cuvinte a venit în zori de ziuă şi Zorilă şi s-a culcat în al 

treilea pat. Pînă atunci baba a fost gătat cămăşile de cusut şi a tot aşteptat 
să i se scoale feciorii, căci acum erau mari, dară ei nu s-au sculat. Cînd fu 
pe la prînzul mare, toţi trei se pomeniră în aceeaşi clipă şi văzîndu-se unul 
pe altul, săriră toți trei din pat şi se puseră la bătaie. Baba neştiind ce să 
facă pentru ca să-i împace, a aruncat între ei cele trei cămăşi. 

Fiecare şi-a luat pe a sa şi aşa s-au împăcat. Atunci baba le spuse: 

— Dragii mei, nu pentru aceea v-am născut eu pe voi, ca să vă bateţi 
laolaltă, ci pentru altceva. Ascultaţi: împăratul nostru are trei fete, şi de veți 
aduce voi soarele, luna şi stelele, o să le căpătați de muieri, rămînînd voi 
împărați după moartea lui. De vreți să încercaţi, mergeţi la împăratul şi-i 
spuneţi, dar’ încă odată vă spun să vă împăcaţi bine, că cu sfada nu veţi 
merge departe. Vreţi? 

— Vrem! răspunseră toţi trei. 

Au mers dar” la împăratul şi i-au spus că ei sînt hotărîţi să ia lumea-n 
cap şi să aducă soarele, luna şi stelele. 

— Bine, le zise împăratul, dar” toţi trei vreţi să mergeţi? 

— Toţi trei, fu răspunsul. 

— Atunci, zise împăratul, ținîndu-mă de făgăduinţa mea, de veți 
izbuti, am trei fete şi vi le voi da vouă, dimpreună cu împărăţia mea după 
moartea mea. Dar să văd cum vă cheamă? 

— Pe mine mă cheamă Serilă. 

— Pe mine Miezilă. 

— lar pe mine Zorilă, ziseră fraţii. 

— Îmi place de numele vostru, răspunse împăratul, dar eu zic că 
numele celui mai mic să fie Aripă-Frumoasă. Ascultaţi-mă pe mine! 

— Să trăieşti, împărate! strigară fraţii. 

Acum Aripă-Frumoasă, căci aşa se va chema de aici încolo Zorilă, 
începu a se ruga de împăratul, că fiind ei săraci, şi trebuindu-le cai şi săbii, 
să le dea împăratul, care se şi învoi, şi poruncind să le aducă trei cai de cei 
mai frumoşi din grajd, şi-i arătă fraților, dar” suindu-se Aripă-Frumoasă pe 
unul călare, acela şi căzu cu el. Atunci Aripă-Frumoasă zise: 

— De aceşti cai ne dai, înălțate împărate! 

— Du-te şi-ţi alege din grajd, care-ţi place, răspunse împăratul. Atunci 
s-a dus Aripă-Frumoasă în grajd şi a ales unul slab de gîndeai că-s numai 
oasele pe el, dar” cînd se sui călare, el zise: 

— Astfel de cai îmi plac mie. Asemenea le-a ales şi fraților săi. 

În vremea aceasta împăratul a poruncit să aducă trei săbii de cele mai 
frumoase. 

Văzîndu-le Aripă-Frumoasă puse una din ele în genunchi, o rupse şi 

iar” zise: 

— De aceste săbii ne dai, împărate?! 

— Du-te şi-ţi alege după plac din armăria mea, îi răspunse împăratul. 
Aripă-Frumoasă s-a şi dus şi-a ales trei săbii ruginite, ruginite şi-a zis: De 
aceste săbii ne trebuie nouă! Una şi-a ținut-o sieşi iar” celelalte le-a dat 
fraților săi. 

După aceste s-au gătit de plecare, au luat trei turte de cenuşe în traistă, 
au încălecat şi au plecat. 

Baba şi fetele împăratului i-au petrecut cu ochii, pînă ce nu i-au mai 
văzut. 

Au mers mult, multă lume împărăție, ca Dumnezeu să ne ţie; au mers 
pînă ce au dat de un pod de aramă. Acolo au mîncat o turtă de cenuşă, iar’ 
după ce s-au săturat, Aripă-Frumoasă s-a băgat sub pod, iară fraţii lui s-au 
culcat în şanţ. 

Nu preste mult vine un zmeu cu cal de aramă, frîu de aramă, şi el 
îmbrăcat tot în aramă. Cînd ajunge calul pe pod nu mai vrea să meargă, ci 
sforăia şi tropăia, atunci zmeul îi zice: 

— Calul meu! ori nu ţi-am dat mîncare şi beutură? nu te-am țesălat? 
ori te-am bătut de nu vreai să mergi? 

— Ba nu, stăpînul meu, toate dorințele mi le-ai împlinit, răspunse 
calul, dar” nu merg înainte, fiindcă e Aripă-Frumoasă sub pod. 

— Mi se împlini visul, zise acum zmeul, dar” voi cerca norocul! ce 1- 
au adus cioarele picioarele şi corbii grumazii?! 

Atunci s-a dat jos de pe cal, a mers în gura podului şi a strigat: 

— Teşi, Aripă-Frumoasă de sub pod?! 

— Îndată, îi răspunse acesta, nu te grăbi aşa de tare, că e vreme 
destulă. 

După ce-a ieşit afară, zmeul îi zise: 

— Cum vrei: în luptă să ne luptăm, ori în săbii să ne tăiem? 

— Ba în lupte, că sînt mai drepte! răspunse Aripă-Frumoasă. 

Şi se luară la luptă. Cum îl prinse, cum nu-l prinse, Aripă-Frumoasă pe 
zmeu, destul că îl trînti la pămînt, încît în grumazi s-a cufundat, apoi îi luă 
paloşul şi-i tăie capul. 

Îndată şi răsăriră stelele, căci acest zmeu le-a fost mîncat. 

După această biruință se duse la fraţii săi; îi sculă şi le spuse ce-a păţit, 
care au şi crezut văzînd stelele pe cer. 

Cînd s-a făcut ziuă, Aripă-Frumoasă a luat calul şi îmbrăcămintele 
zmeului pe seama sa, calul lui l-a dat lui Miezilă, iar Miezilă a dat pe al său 
lui Serilă şi aşa au plecat iar” la drum. 

Tot au mers apoi, au mers pînă seara, cînd au ajuns la un pod de argint. 
Acolo au mai mîncat o turtă de cenuşă. Aripă-Frumoasă s-a băgat din nou 
sub pod, iară fraţii lui au mai păscut puţin caii şi iară s-au culcat în şanţ. 

Într-un tîrziu vine un zmeu cu cal de argint, şi el îmbrăcat tot în argint. 
Cînd ajunse calul pe pod sforăia din nas şi tropăia cu picioarele, dar’ nu 
vrea să meargă. Zmeul îi zise: 

— Ori nu te-am hrănit şi nu te-am adăpat? nu te-am țesălat? ori te-am 
bătut, de nu vrei să mergi? 

— Ba nu, dulce stăpîne! toate dorințele mi le-ai împlinit, dar e Aripă — 
Frumoasă sub pod. 

— Aha! mi se-mplini visul, zise zmeul, dar ce-a da norocul, de i-ar fi 
scos corbii ochii şi cioarele picioarele! 

Se dete apoi de pe cal, merse în gura podului şi strigă: 

— Teşi, Aripă-Frumoasă de sub pod! 

— Îndată, răspunse Aripă-Frumoasă, numai nu te grăbi aşa tare, că 
este vreme destulă. 

Cînd fu ieşit afară, zmeul îi zise: 

— Cum vrei, în lupte să ne luptăm, ori în săbii să ne tăiem? 

— Ba în lupte, că-s mai drepte, fu răspunsul. 

Cum îl prinse, cum nu-l prinse şi pe acest zmeu Aripă-Frumoasă, aşa-i 
izbi, de pînă la coaste se bagă-n pămînt, îi luă apoi paloşul şi-i tăie capul, 
îndată răsări şi luna. 

După această biruinţă iară se duse la fraţii săi, îi sculă din somn, şi le 
spuse întîmplarea. Aceştia văzînd luna pe cer şi calul de argint, precum şi 
îmbrăcămintele zmeului, crezură spusele fratelui lor. 

De cătră ziuă, căci în aceste două nopţi a fost lumină, iar ziua 
întunerec, Aripă-Frumoasă a luat calul şi îmbrăcămintea de argint pentru 
el, calul şi îmbrăcămintea de aramă le-a dat lui Miezilă, iară pe aceea ce a 
fost la el la început, a dat-o lui Serilă; au pornit apoi iar’ la drum voioşi, 
căci pînă acum Aripă-Frumoasă a avut două izbînzi şi mai aveau nădejde şi 
de altele. 

Plecînd dar”, ei merseră ziua-ntreagă pînă ce ajunseră la un pod de aur. 
Se mirară ei mult de acel pod şi gîndiră că trebuie să fie ceva şi aici. După 
ce mai mîncară şi cea din urmă pogace de cenuşă, Aripă-Frumoasă grăi: 

— Dau cu gîndul că şi aci trebuie să fie ceva ca la celelalte poduri: 
grijiți şi nu dormiţi greu şi de se poate privegheaţi, ca la vreme de nevoie 
să-mi fiţi întru ajutor. După lucru se poate cunoaşte măiestrul; la podul 
acesta poate să vină un zmeu şi mai groaznic, şi atunci vai de noi. 

— Vom priveghea şi te vom ajuta, ziseră fraţii săi. 

— La vreme de nevoie să veniţi, urmă Aripă-Frumoasă. 

După aceste vorbe, Aripă-Frumoasă se băgă sub pod, iar’ frații lui, 
după ce păscură caii, îşi ziseră: „Să ne culcăm, căci va fi el harnic să-şi 
apere capul orişicum, tot se va lăuda el, că izbînda a fost numai a lui”. Se 
culcară dară în şanţ. 

Într-un tîrziu veni şi zmeul cel mai mare şi mai tare, îmbrăcat în aur şi 
cu cal de aur. Ajuns pe pod, calul sforăia din nas şi tropăia din picioare, 
nevrînd să mai meargă. 

— Ori nu ţi-am dat mîncare şi beutură? nu te-am țesălat? ori ce ţi-e de 
nu mergi?! se răsti zmeul. 

— Ba nu, toate dorinţele mi le-ai împlinit, dară e Aripă-Frumoasă sub 
pod. 

— Am visat rău, dar nu voi crede în visuri, ci-i voi arăta eu, că-i vor 
mînca cioarele picioarele şi corbii îi vor scoate ochii. Oh! paloş, ajută-mă 
să-l fac scrum şi cenuşă. Am auzit de el, dar îi voi arăta cine sînt eu; pe 
fraţii mei i-a ucis, dar pe mine nu mă va ucide. 

Cu aceste vorbe sare de pe cal, şi merge în gura podului strigînd: 

— Teşi, om pămîntean, de sub pod. 

— Nu te grăbi aşa de tare, răspunse Aripă-Frumoasă cam tremurînd de 
frică. 

După ce Aripă-Frumoasă ieşi, zmeul zise: 

— În lupte să ne luptăm, ori în săbii să ne tăiem? 

— Ba în lupte, că sînt mai drepte! 

Şi se luară de se luptară pînă ce se obosiră, dar nici unul pe altul nu s-a 
putut învinge. Cînd văzură că nu se mai pot lupta zmeul grăi: 

— Amîndoi în lume nu-ncăpem, fă-te dar tu o roată de lemn şi eu una 
de fier, să ne dăm unul pe un deal, altul pe alt deal în vale şi acolo să ne 
ciocnim şi a cărui roată se va rupe acela să fie învins. 

— Bine! 

Zmeul se făcu roată de fier, iar Aripă-Frumoasă roată de lemn şi după 
cum a fost vorba se ciocniră în vale, dar iarăşi amîndouă roatele rămaseră 
întregi. 

Plin de mînie zise zmeul: 

— Fă-te tu pară vînătă, iar eu mă fac pară galbină şi care pară se va 
înălța mai sus, acela să fie învingătorul. 

Se făcură aşa cum ziseră, dar nici una nu s-a putut ridica mai sus decît 
alta. 

Într-un tîrziu văzură nişte corbi zburînd. Zmeul le zise: 

— Corbilor! Veniţi şi aduceţi apă în ciocurile voastre şi turnați pe para 

vînătă, că vă dau carne dintr-un om. 

Aripă-Frumoasă, adecă para vînătă, zise: 

— Corbilor! dragilor! mergeţi şi sculați pe doi frați ai mei din şanţ şi 
spuneţi-le să aducă apă în pălăriile lor, iar voi aduceţi în ciocurile voastre şi 
turnați pe pară galbenă, că vă dau carnea din trei zmei şi din trei cai. 

Auzindu-le aceste, corbii se duseră; sculară pe cei doi frați a lui Aripă- 
Frumoasă şi aduseră cu toții apă, turnară pe para galbină şi aşa fu învins 
zmeul, căruia îi tăie Aripă-Frumoasă capul. Acum răsări şi soarele. 

După aceste Aripă-Frumoasă luă calul şi îmbrăcămintea de aur, cele de 
argint le-a dat lui Miezilă, iar cele de aramă le-a dat lui Serilă. 

Apoi Aripă-Frumoasă se întoarse cătră frați şi grăi: 

— Cu ajutorul lui Dumnezeu am învins pre cei trei zmei, care au fost 
înghiţit soarele, luna şi stelele, scopul ni l-am ajuns; acum putem merge 
acasă, că după făgăduinţa făcută de împăratul, să ne dea fetele în căsătorie. 
Însă n-ar fi oare mai bine, fiindcă acum nu ne mai temem de nimeni, să 
mai umblăm puţin prin lume, să ştim cum e lumea. De căsătorie avem 
vreme! Ce ziceţi fraţii mei? 

— Bine, să mergem, să vedem lumea, răspunseră ceilalți. 

Aşadară iar plecară la drum; dar nu mult merseră, pînă văzură nişte 
curți mari, frumoase, făcute toate numai din aur şi argint. 

Văzînd aceste curți, Aripă-Frumoasă zise cătră frații săi: 

— Fraţii mei, staţi puţin în drum aici, să mă bag în aceste curți, să văd 
cine şade în ele. 

Dă el să se bage, nu ştie să deschidă uşa, se făcu dar muscă şi se băgă 
pe gaura de la încuietoare şi începu a zbura, dar nu văzu pe nimeni, merse 
deci mai departe, pînă ce în a 12-a odaie văzu o zmeoaică bătrînă şi trei 
mai tinere, îndată ce văzu musca, zmeoaica zise: 

— Dragi nurorilor mele! prindeţi musca aceea, căci ea v-a omorît 
bărbaţii voştri şi feciorii mei. 

Auzindu-le aceasta, Aripă-Frumoasă se băgă în o crepătură din grindă. 

Căutară destul zmeoaicele, dar n-o putură prinde. Atunci una din 
zmeoaicele tinere grăi: 

— Lasă, mamă! că din mîinile noastre tot nu scapă căci eu mă voi face 
o fîntînă şi împrejurul meu aşa căldură va fi, că tot cel ce va trece pe-acolo, 
va trebui să bea apă din mine ş-atunci îl voi otrăvi. 

Cealaltă zise: 

— Mamă, eu mă voi face un cuptor cu foc şi împrejurul meu aşa de 
frig va fi, încît tot cel ce va trece trebuie să se încălzească şi atunci îl voi 
otrăvi. 

Cea mai mică şi mai frumoasă grăi: 

— Mamă, eu mă voi face un păr cu pere de aur, atît de frumoase pere 
vor fi pe mine, de toţi vor trece, vor trebui să guste din ele şi toți, cîţi vor 
gusta vor muri de otravă. 

Auzind aceste vorbe, musca zbrrr! fugi afară. Acum zmeoaica cea 
bătrînă strigă: 

— Lele-i fie mamă-sa, că-mi pare că scăpă, dar mergeţi şi faceţi ce aţi 
zis. 

Au şi mers şi s-au făcut ce-au zis. 

Întorcîndu-se la fraţii săi Aripă-Frumoasă grăi: 

— Să mergem încă puţin! 

Abia plecară şi deodată dete preste ei o căldură, încît leşinau de sete. 
lată şi-o fîntînă! Ce bucurie pentru dînşii, cînd vrură să bea, Aripă- 
Frumoasă nu-i lăsă, ci îndată făcu cruce preste fîntînă, care se şi prefăcu în 
venin roşu ca sîngele. El grăi dar: 

— Vedeţi, fraţii mei, ce-ai vrut să faceți! 

Merseră iar mai departe şi-i ajunse un frig grozav, cînd iată că văzură 
şi-un cuptor cu foc; bucuria lor! Dar Aripă-Frumoasă le zise: 

— Nu vă bucuraţi aşa de tare, că nici de acela nu veţi avea parte. 

— Cum să n-avem, doar nu ne vei opri ca de la fîntînă? 

Cînd ajunseră acolo, călătorii dau să se încălzească, dar Aripă- 
Frumoasă face cruce cu sabia preste cuptor şi îndată se prefăcu şi acesta tot 
venin. 

— Vedeţi, fraţii mei, ce-aţi vrut să faceţi? 

De-aici iar plecară şi merseră mai departe. 

Nu preste mult însă, văzură un păr cu pere de aur şi strigară: 

— Ah! ce pere frumoase! 

Serilă mai adause: 

— Din aceste o să-mi umplu traista, să-i duc miresei mele. 

Miezilă zise: 

— Nu numai traista mi-o voi umplea, ci mă voi şi sătura şi eu bine. 

— Ba, vă puneţi pofta-n cui! grăi Aripă-Frumoasă căci cu perele 
acestea chiar aşa stăm ca şi cu fîntînă şi cu cuptorul de mai înainte. 

— Ce vrei cumva să ne opreşti de la pere? se răstiră frații. 

— Ai grijă, că nu ne vei tot purta de nas. 

Cînd ajunseră lîngă păr, îi mai rugă Aripă-Frumoasă ca să se 
stăpînească, dar ei tot vrură să ia pere. Atunci Aripă-Frumoasă făcu o cruce 
cu sabia cătră păr şi tot părul se prefăcu în venin. 

El zise dar cătră fraţii săi: 

— Vedeţi ce-aţi vrut să faceţi? 

Atunci fraţii se rugară de iertare, iar el urmă: 

— Văd că nu vă ţineţi de făgăduinţa ce i-am făcut-o mamei noastre, 
cînd am plecat de-acasă; eu răul nu vi l-am vrut; ne-a ajutat Dumnezeu de 
scopul ni l-am ajuns, la care lucru voi foarte puțin ați ostenit. Mergeţi dar 
acasă şi luaţi în căsătorie pe fetele cele mari ale împăratului, iar pe cea 
mică mi-o lăsaţi mie, căci eu mă duc să văd, dacă se află ori nu în lumea 
aceasta viteaz mai mare ca mine? 

Cu acestea ei se despărțiră. 

Miezilă şi Serilă o luară cătră casă, iar Aripă-Frumoasă îşi urmă calea. 

Merse multă lume împărăție, ca Dumnezeu să ne ție, pînă ce dete de-o 
cîrciumă, intră în ea şi întrebă pe cîrciumar, după ce-i spuse toată 
întîmplarea sa, dacă nu cumva ştie undeva vrun om mai viteaz ca el, şi 
dacă ştie unde este el? 

— Este un om nu departe de-aci, zise cîrciumarul, care în toată ziua se 
bate cu zmeii şi niciodată nu mai gată, căci este o zmeoaică bătrînă, care 
face cătanele de zmei cu iţele. 

— Ah! ce om prost, strigă Aripă-Frumoasă, trebuie s-o omoare pe 
zmeoaică! 

După aceste sări pe cal şi întrebă, că încătrău locuieşte zmeoaica 
aceea? 

Aflînd cum şi încătrău şade, el dete pinteni calului, se duse şi-o găsi pe 
zmeoaică făcînd cătane de zmei cu ițele. Fără ca să mai piardă multă vorbă, 
el îi tăie capul cu sabia, pe celelalte cătane pe toate le omori, iar colții 
zmeoaicei, care ajung caii pînă la genunchi, îi luă cu el drept dovadă şi se- 
ntoarse iarăşi la birtul de mai nainte şi zise cîrciumarului: 

— Mai mare viteaz sînt ca omul dumitale, căci am omorît zmeoaica 
bătrînă şi-acum nu mai are cine să facă zmei. 

— Foarte bine, zise cîrciumarul, îţi mulțumesc de bunătate, că baremi 
acum şi eu am odihnă; dar viteazul de care ţi-am pomenit, doarme ici în 
casa aceasta, iar acela îi este calul. 

Cînd îşi aduse Aripă-Frumoasă şi el calul înlăuntru îl văzu celălalt cal, 
începură a se săruta, căci au fost frați. 

După aceea Aripă-Frumoasă se băgă în casă, unde dormea acel viteaz 
şi-l sculă din somn, legară amîndoi prietinie, apoi Aripă-Frumoasă începu 
a-şi spune întîmplările cu cei trei zmei şi cele trei zmeoaice, iar viteazul, 
care zicea că se cheamă Pipăruş Pătru, îi spuse păţaniile lui. 

— Nu te mai teme, frate Petre, grăi Aripă-Frumoasă, că eu am ucis 
zmeoaica bătrînă, iată aici dinţii ei ca dovadă. 

— Norocul nostru că legarăm prietinie, zise viteazul, căci preste vrun 
ceas unul din noi ar fi trebuit să piară. Foarte rău mă supărai, auzind de 
moartea ei, căci n-am acum cu cine să-mi petrec toată ziua. 

A doua zi, Aripă-Frumoasă întrebă pe cîrciumar: 

— Mai ştii undeva vrun viteaz mai mare ca mine? 

— Mai ştiu unul, răspunse cîrciumarul, un bătrîn în pădurea 
blăstămată. Acela îndată ce te vede, îți arată o oglindă şi-ţi ia puterile şi 
frumuseţea, apoi face ce vrea cu tine. 

— Mă voi duce şi acolo să văd. 

— Mai bine stai pe pace, că ştiu că ţi se va întîmpla rău, îl rugă 
cîrciumarul. 

Dar Aripă-Frumoasă nu l-a ascultat, ci şi-a luat rămas bun de la 
Pipăruş Pătru şi s-a dus multă lume împărăție, ca Dumnezeu să ne ţie. 

Multe zile a călătorit, pînă ce în urmă a dat de „pădurea blăstămată”. 
Acolo vede că îi iese un bătrîn înainte, îi arată o oglindă şi îi ia puterile şi 
frumuseţa, îl scoboară de pe cal, calul îl bagă în grajd şi pe el îl închide în 
cuşcă de fier. 

Acolo şi-a plîns Aripă-Frumoasă neascultarea, dar era tîrziu. 

A treia zi bătrînul zise cătră el: 

— Pămînteanule! îţi voi da puterile şi frumuseţa, dacă îmi vei aduce pe 
Ileana Cosînzeana de muiere, calul ţi-l voi da după aceea. 

— Bine, zise Aripă-Frumoasă, dar nu ştiu unde locuieşte. 

— Preste marea aceasta, îi arătă bătrînul. 

l-a dat apoi drumul din cuşcă, i-a dat însă numai frumseţa, dar nu 
puterile. Aripă-Frumoasă îşi făcu acum o corabie, în care a băgat tot felul 
de marfă şi aşa a plecat. 

Cînd a ajuns la marginea mării, a deschis negoțul său în corabie şi-a 
chemat pe-o femeie ce spăla la margine, ca să-şi cumpere. Femeia însă îi 
zise: 

— Eu n-am nevoie de haine, căci am destule, dar stăpîna mea poate că 
Şi-a cumpăra. 

— Cum cheamă pe stăpîna ta? întrebă Aripă-Frumoasă. 

— Ileana Cosînzeana, fu răspunsul. 

Tare s-a bucurat Aripă-Frumoasă la auzul acestor vorbe şi zise: 

— Fii bună, spune-i că este aici negoţ, de tot felul, să-şi cumpere ceva. 

După ce îi spuse femeia, Ileana Cosînzeana veni şi ceru să-i aducă la 
margine marfă să-şi aleagă, dar Aripă-Frumoasă zise: 

— Am foarte multă marfă şi scumpă şi nu o pot aduce toată afară; 
binevoeşte a veni înlăuntru şi-ţi alege de care-ţi place. 

Ileana Cosînzeana şi veni înlăuntru, dar pe cînd alegea mai bine, 
Aripă-Frumoasă închise iute uşa şi porni corabia. 

Văzînd aceasta, Ileana Cosînzeana voi să se arunce pe fereastră în 
mare, dar Aripă-Frumoasă o prinse şi n-o lăsă. Atunci ea zise: 

— Lasă-mă să mă arunc în mare şi să mor, căci ştiu că nu mă duci ţie, 
căci atunci n-aş zice nimic, dar mă duci la spurcatul de bătrîn, care de mult 
a voit să mă prindă, însă numai prin vicleşugul tău m-a putut. 

— Lasă, dragă, că voi scăpa eu de acolo şi atunci te voi scăpa şi pe 
tine, fii numai pe pace, căci nu mult vom robi acolo. 

Aşa s-a mai liniştit şi-a adormit. 

Cînd s-a trezit era în braţele bătrînului, iar Aripă-Frumoasă stetea 
închis în cuşcă. 

Ea înţelese acea ce i-a fost spus Aripă-Frumoasă că nu mult vor fi 
„robi”. 

A doua zi, după ce s-a dus bătrînul la vînătoare, Aripă-Frumoasă grăi 
cătră Ileana Cosînzeana. 

— Cînd va veni acasă bătrînul, întreabă-l unde-i stă puterea căci atunci 
facem ce facem cu el. 

După ce se întoarse bătrînul şi după ce îi dete de mîncare, ea îl întrebă 
că unde-i stau puterile? 

El a răspuns: în mătura de după uşă. 

Altă zi, cînd iar a fost la vînătoare bătrînul, Ileana Cosînzeana i-a spus 
lui Aripă-Frumoasă ce i-a spus ei, dar Aripă-Frumoasă îi răspunse: 

— Minte! întreabă-l a doua oară! 

După ce veni bătrînul acasă şi după ce îi dete de mîncare, Ileana 
Cosînzeana a început a se linguşi pe lîngă bătrînul şi a-l ruga să-i spună 
unde-i stau puterile, dar bătrînul s-a mîniat şi i-a tras o palmă zicînd: 

— Lele-ţi fie mumă-ta, ce nevoie ai de aceasta? iacă colo în pușca din 
cui îmi stau puterile! 

După ce a mers iar la vînătoare bătrînul, i-a spus lui Aripă-Frumoasă 
ce palmă a căpătat şi ce răspuns. 

— Nu te teme, dragă, zise Aripă-Frumoasă, mai întreabă-l o dată, că 
ce ţi-a spus nu e adevărat şi atunci cred, că-ți va spune adevărul. 

După ce a venit iar acasă bătrînul, atîta s-a linguşit Ileana Cosînzeana 
şi în urmă l-a rugat să-i spună cu adevărat, unde-i stau puterile? şi mai tare 
s-a mîniat acum bătrînul şi i-a dat un pumn, încît a ametit, dar în urmă i-a 
părut rău şi i-a zis: 

— Draga mea, acum te-am adus, acum să te schilăvesc, iartă-mă că-ţi 
voi spune, iată: Nu departe, la nouăzeci şi nouă de paşi se află o peşteră, în 

peşteră se află un urs, în urs un iepure, în iepure o rață şi în rață două 
muşte; în acele stau puterile mele. Fie de mine ce va fi, pentru tine o fac 
aceasta, ca să nu zici că nu te iubesc şi nu-ţi spun drept. 

Abia a aşteptat Ileana Cosînzeana să meargă bătrînul de acasă la 
vînătoare, pentru ca să-i spună lui Aripă-Frumoasă; deci cînd a gîndit că 
bătrînul e cam departe, a fermecat Ileana Cosînzeana cuşca, care îndată s-a 
desfăcut şi a ieşit Aripă-Frumoasă s-a uitat în oglindă şi şi-a dobîndit iară 
puterile şi frumuseța, apoi s-a suit călare pe cal, a luat şi cuțitul cel mare al 
bătrînului şi s-a dus la peştera aceea, a omorît mai întîi ursul, din urs a ieşit 
un iepure, şi pe acela l-a ucis, din iepure a ieşit o rață, aceea încă o ucise, 
din rață ieşiră două muşte, una o putu ucide cu palma, iar celaltă îi scăpă. 
Din întîmplare însă văzu o muscă înainte, dete cu pălăria în ea şi pică la 
pămînt, atunci puse mîna pe muscă şi-o luă cu pămînt cu tot, o învălui în o 
cîrpă, se sui pe cal şi se duse acasă, cînd fu aproape de locuinţa bătrînului, 
vede pe bătrîn venind şi-abia trăgîndu-se. Atunci el zise: 

— M-aţi înşelat; dar aşa-mi trebuie, deci fii bun şi omoară şi cealaltă 
muscă, ca să nu mă chinuiesc, şi apoi mergeţi. 

Atunci Aripă-Frumoasă a omorît musca şi bătrînul încă a căzut mort la 
pămînt. 

Întorcîndu-se în casă, Aripă-Frumoasă grăi: 

— Dragă! bătrînul e mort, să mergem! 

Bucuria Ilenei fu nespusă de mare. Ei plecară amîndoi călare pe un cal. 
Într-un tîrziu, Ileana Cosînzeana întrebă: 

— Unde mă duci? 

— Eu numai din răsfăţie am venit pe aci şi am căzut prins, dar am 
încredințat acasă; te duc prietenului meu Pipăruş Pătru dacă vreai? 

— Vreau, căci îl cunosc de cînd eram mică şi după el însetam, fu 
răspunsul. 

Cînd au ajuns la birtul de mai nainte, au găsit acolo pe Pipăruş Petru, 
care şi-o luă de nevastă pe Ileana Cosînzeana. Cînd auzi crîşmarul de 
soarta lui Aripă-Frumoasă, îl plînse, dar a rîs apoi de soartea bătrînului. 

După ospăţul lui Pipăruş Pătru, Aripă-Frumoasă plecă cătră casă unde 
găsi pe mireasa lui plîngîndu-l. 

După ce a spus toate cîte a pățit, împăratul grăi: 

— Îţi mulțămesc foarte pentru credinţa ta cătră mine; ce ţi-am făgăduit 
şi-am jurat, că îţi voi da, îți şi dau: fraţii tăi încă n-au căpătat nimic pînă 
acum, ca să fie toate trei ospeţele deodată. 

Începură dar a tăia la scaune şi la căzi pentru ospăţul la care a fost nun 
mare Pipăruş Pătru cu Ileana Cosînzeana. 

Ce se va mai fi întîmplat după ospăț, asta n-o ştiu, căci am băut prea 
multă apă la acea petrecere, la care am auzit această poveste chiar din gura 
lui Aripă-Frumoasă. 


Comunicată de N. Trîmbiţoniu înv. în Ulpia 
Traiană (Grădişte). 


CEI TREI PRIETINI 


Zice că odată au ieşit din şcoalele cele mai mari trei dieci foarte 
învăţaţi, unul era doctor, care da zile la cine vrea Dumnezeu şi i le lua de la 
care vrea el; al doilea era procatăr, adecă încurcător de trebi, sporitor de 
pricini; iar al treilea era solomonar, care făcea călindare, adecă hastronom. 

Toţi trei au plecat prin cea lume mare să-şi cîştige pînea de toate zilele. 

Mergînd ei toţi trei şi mai sfătuindu-se d-ale lor, ajung seara într-un sat 
românesc. Se uită, că oare unde şade o gazdă mai bunişoară, ca să-i poată 
omeni cum se cade; că ştiau că românul nu-i lasă să meargă în cap de 
noapte nicăiri, să nu li se întîmple ceva, mai ales fiind streini; ştiau şi 
aceea, că dacă stăpînul casei unde vor intra, va avea şi numai un bruş de 
mămăligă, nu-l va mînca fără ei; ştiind omenia românului, aveau să-şi 
aleagă: unde să dea de-o gazdă cum e data, că de inima lui nu se mai 
îndoiau. 

Văd ei o casă frumoasă în jurul căreia mai vedeau de-ale găzdăşagului, 
şura ocolită de stoguri, grajduri mari în uşa cărora grămezile de gunoi erau 
cît stogurile de lîngă şură de mari, semn că grajdurile nu erau goale; mai 
văd cosceiul cel mare de leţi, prin care nu se vedea ziua pe nicăiri, decît 
numai cucuruz. 

— Aci e de noi, zise doftorul. 

— De bună seamă, îi răspunde procatărul. Toate seamănă a găzdăşie, a 
stare bună împreunată cu socoteală, adause solomonariul. Aici intrară. 

Stăpîna casei îi primi foarte bine ca pe nişte bieţi călători osteniţi. Nu 
mult după aceea vine şi gazda acasă de la cîmp. El încă se bucură de bieţii 
drumari şi spune boresei să aducă cină pentru toţi. Boreasa ascultă cu 
bucurie porunca şi începe a aduce: pe-un cîrpător mămăliguță fierbinte de 
ieşeau abori din ea, iar la umbra ei puteai bate coasa cu voia cea bună, de 
mică ce era, într-un hîrdău lăptişor de la Suroaia, Joiană, Marţolea şi 
Vinereană; apoi pe-un blidişel de lemn un moşinoi de brînză de oaie şi într- 
o tigaie ca de-o jumătate de mierță tocană de carne de berbece îndoită cu 
ceapă. 

După ce erau toate gledă pe masă, mai întîi fac trei cruci, zic un „Tatăl 
nostru” şi dau ocol unei glăjuţe plină cu horincă de bucate, colea îndulcită 
cu miere de stup. 

Gazda casei cu căsenii şi cu lucrătorii mîncă din toate bucatele, cum se 

mîncă bucata bună cînd eşti fiămînd, dar diecii noştri nu prea, căci doftorul 
le spuse ungureşte — ca să nu priceapă gazda — că toţi trebuie să moară cîți 
vor mînca seara mămăligă cu atîtea amestecături. Doamne şi cum ar fi 
mîncat ei, mai pogan doară decît gazda, ci se temeau de moarte, că doftorul 
pricepe la de astea de-ale beteşugului şi de-ale morţii! În deşert cercă 
bătrînul casei a-i dumeri, că nu-s otrăvite şi pot mînca, ei după sfatul 
doftorului, nu mîncară mai nimica. 

După cină se dau la culcare, că, pînă nu se face ziuă trebuie să fie-n 
tălpi. Găzdoaia aşterne diecilor în casă, ci solomonariul zice că ei vor 
dormi afară, că e bine şi e cald destul. Iar se cearcă gazda a-i îndupleca să-l 
asculte şi să rămînă în casă, că peste noapte poate da un viscol, cu vînt şi 
cu ploaie, dar solomonariul zice că nu se poate, că doar el ştie umblarea 
vremii vremilor, că aia-i învățătura lui şi rămîn afară. 

— Bine, zice gazda, numai eu ştiu că va ploua. 

Încă înainte de miezul nopții sînt siliți diecii a se trage sub părete, dar 
şi-acolo îi boteză ploaia, strigă la gazdă să-i lase-nlăuntru. Acela, bun, îi 
lăsă, dar unde să se poată răbda să nu le zică: 

— Spusu-v-am? iată vă plouă! 

După ce se făcu ziuă mirarea doftorului fu mare, că nici barem unul nu 
era mort, ba nici capul nu-i durea, ci se apucară din nou de mămăligă şi, 
hai la lucru! Era năcăjit doftorul că nu i se împlinise prorocia, deci întrebă 
pe gazda casei: 

— Dar pentru Dumnezeu, cum de nu vă bolnăvirăţi de-atitea 
amestecături ce mîncarăţi aseară? 

Acela-i răspund” curat: 

— Domnule fălceriu, atunci ne-om bolnăvi cînd n-om avea ce mînca; 
dar pînă vom avea de-acestea, din altă parte să nu ne vină boala, dar din 
pricina mîncării stau bun că nu ne va veni. 

— Dar n-ai fost dumneata bolnav nici odată? 

— Ba am fost, domnule, o trăsnită de măsea m-a durut de două ori trei 
zile, pînă n-am avut încătrău, fără a trebui să o scot; ba odată am avut şi-un 
junghiu, două zile nu m-am mişcat de după cuptor de răul lui şi tot horincă 
de drojdii am pus pe el, de atunci, multam Doamne, nu mi s-a mai 
scurmuzuit. 

— Dar de unde ai ştiut dumneata aseară că va ploua? întreabă 
solomonariul, cît de limpede mai era ceriul?! 

— Hm, zice ţăranul, nu văzuşi dumneata vaca mea Suraie, că n-a vrut 
să se culce afară, ci s-a băgat sub coperiş; ea prevestea vijelie! Apoi şi 
scroafa a intrat aseară în coteţ cu paie în gură. Ele nu mă minţesc niciodată! 

— Bine, zice procatărul, dacă cuptorul ţăranului e mai mare doftor 
decît tine; şi dacă vaca şi scroafa lui sînt mai mari hastronomi decît tine, 
atunci în astă țară nu-i de noi. Eu credeam, că de s-a împlini vorba 
doftorului, am să fac astăzi cîteva testamente, dar aşa, hai să plecăm de-aci. 

Şi s-au dus, dar nu toţi trei laolaltă, ci se împrăştiară cu învoirea, că 
peste un an iar să se întîlnească colo, la crucile drumului, să vadă care va 
veni mai bine şi pe ce cale? Doftorul merge pe o cale, solomonariul pe alta 
şi procatărul pe altă. 

La anul iar se întîlnesc, după cum le fu vorba. 

— Dar cum ați mai umblat, fraţilor? 

Unul rău, altul nu prea bine şi al treilea, printre ele. 

— Ştiţi ce? zice procatărul, cu dreptatea nu-i de a trăi în lumea asta 
rea; haidaţi, doară vom putea trăi cu cînia. Azi e tîrg în oraşul cutare, bîlciu 
mare, numai un ceas de departe pînă acolo; haidaţi să mergem într-acolo! 

— Bine, răspunde tovarăşii şi plecară. 

Aproape de oraş dormea un popă într-un şanţ; ţinînd în mînă căpăstrul 
unui măgar ce păştea lîngă el; poate că era cam beat Sfinția sa, ori doară 
numai obosit de cale. Procatărul ia căpăstrul de la măgar din cap şi dă 
măgarul, fără căpăstru, la ortaci să-l vînză, iară el îşi băgă capul în 
căpăstrul măgarului şi se culcă jos lîngă popă. Ortacii lui merg în tîrg şi 
vînd măgariul numai decît cu 25 florini şi se pun în calea procatărului să 
împartă banii. 

Se trezeşte popa: 

— Da ce-i, fiule, ce-i cu dumneata de stai în căpăstrul măgariului 
meu? 

— D-apoi, părinte, m-a fost blăstămat un om, pe care-l înşelasem, să 
mă fac măgar şi chiar azi mi s-a împlinit canonul; poate nu te-am ascultat 
cum se cade, dar” te rog să fii iertător. 

— Hm, hm, fiule, ce slujbă ai avut pînă a nu te face măgar la mine? 

— Procatăr, cinstite părinte! 

— Hm, mare domn! şi vezi ce-ai fost ajuns? iartă şi dumneata că poate 
nu te-am hrănit totdeauna cum s-ar fi căzut, poate că te-am şi mai bătut, 
cînd eram cam şumăn, cînd mă cam îmbătăm, vezi dumneata, cum e datina 
noastră cîteodată; aici ai cinci florini să poţi merge cinstit acasă, dară să nu 
mai greşeşti, să nu mai înşeli, fiule, pe nime, că iar’ te face Dumnezeu 
măgar! 

Se despart cu sănătate bună şi-şi caută fiecare de cale. 

Procatărul se întîlneşte cu cei doi ortaci şi împart banii, iar’ popa, cum 
intră în tîrg, dă de măgar şi-l cunoaşte. 

— Vezi, fiule, zice popa plecîndu-se la urechea măgarului, nu ţi-am 
spus să nu mai înşeli pe nimeni, că te face Dumnezeu iar’ măgar? N-ai 
ascultat, acum rabdă! 

Măgarul scutură din cap şi popa credea că-l pricepu. 

După ce se întîlniră cei trei ortaci, se gîndiră la de ale mîncării. 

— Să ne cumpărărm ceva de mîncare, zice solomonariul. 

— Da, răspunde doftorul, bine ar fi, că eu nu mai pot de foame. 

Dară advocatul îi înfruntă: 

— Măi, nu-i de prădat banul, vedeți cu cîtă trudă se cîştigă, să fim 
păstrători, dacă voim să ajungem la ceva; cu bani toți nărozii ştiu mînca şi 
bea, ian să încercăm doar vom putea mînca de-a fetea! Haideţi cu mine! 

Mergînd toţi trei se-ntîlnesc cu o fetiță, care ducea o coşarcă cu pită pe 
cap. 

— Tu fetiță, zice advocatul, n-ai vrun răsunoi? 

— N-am aci, domnilor, ci acasă chiar am doară două; dacă poftiți 
deloc ‘s aci cu ele. 

— Du-te şi le adă, zice advocatul, îți vom avea noi grijă de coşarcă 
pînă vii cu ele. 

Fetița unde să-i plesnească prin minte că domnii vreau să o fure, lăsă 
corfa cu pita jos şi merge tot într-un suflet acasă după răsunoaie. Dară pînă 
ajunse ea cu răsunoaiele îndărăpt, ia drace domni, dacă ai de unde! Ei 
duseră frumuşel coşarca cu pitele la crîşmă şi începură a se gîndi de carne, 
că pită aveau destulă. Plîngea fetiţa, ci-n zadar! 

— Să vedem de carne, zice advocatul. 

— Să cumpărăm un funt ori doi, zise solomonariul. 

— Să cumpărăm, zice doftorul. 

Dară advocatul răspunde: 

— Ba cumpere... acuşi eram să vă spun cine? Du-te, mă, zice cătră un 
ortac, mergi iute cu țedula asta la măcelarul şi adă-ne zece funți de carne! 

Cela merge şi aduce carnea, că doară ţedula era scrisă în numele 
pîrcălabului de la temniță. 

Acum numai vin le mai trebuia, ca să poată prînzi domneşte, dar 
advocatul nu voia să dea bani nici pe vin. 

Merge el însuşi la crîşmăreasă cu trei glăji: 

— Jupîneasă, să-mi dai dintr-o bute trei feliuri de vin. 

— Cum, dintr-o bute trei feliuri de vin? Nici n-am mai auzit una ca 
asta, necum să fi văzut cîndva? 

— Ei, apoi ce crîşmăriță eşti dumneata, dacă nici atîta nu poți şi nu 

ricepi la lucrurile crîşmăreşti? Hai să-ți arăt! 

Merg amîndoi în pivniță. Procatărul umple pe cep o glajă: 

— Un fel de vin, jupîneasă! 

— Bine! 

Face o gaură în doaga de-a dreapta, umple de acolo o glajă. 

— Alt fel de vin, jupîneasă! 

— Bine, domnule! 

— Acum vino jupîneasă şi astupă gaura cu degetul pînă voi afla un 
stupuş, ca să astup huda. 

Jupîneasa ascultă. 

Mai face o gaură cu sfredelul şi în doaga stîngă, de-acolo umple a treia 
glajă; 

— Trei soiuri de vin, jupîneasă. 

— Trei, domnule, ci te rog grăbeşte, că cură vinul. 

— Bine zici, dar” placă şi astupă o leacă cu degetul şi gaura asta, pînă 
caut stupuşe la amîndouă. 

Muierea nu se putea lăsa de pagubă, să-i curgă vinul în pivniţă, şi 
astupă cu degetul crezînd că domnul procatăr nu s-a duce dracului, să o 
lase tîrşită pe bute, ci o păţi. Domnia-sa merse frumuşel cu trei glăji pline 
cu vin roşu ca sîngele, iar ea cine ştie cît o fi stat acolo astfel, pînă o fi dat 
de ea vrun om mai de omenie decît domnul acela. 

Astfel, cu cînia, îşi făcură bani, pită, carne şi vin; cine ştie cît or fi 

utut-o duce pe asta cale? Cine-o ştie mai departe, spună-o, că nu-l opresc! 


Auzită şi scrisă în Reteag. 


MAMA CEA REA 


Multe s-au mai întîmplat în lumea asta mare, şi cîteodată auzim 
ovestindu-ni-se cîte o întîmplare de ne vine mai a n-o crede. Şi totuşi 
trebuie să credem multe din cele ce auzim; cel puţin eu unul mai bucuros 
cred toate, decît să merg să caut de sînt adevărate sau nu. Aşa se zice, că a 
fost odată o femeie atît de frumoasă, cît ar fi crezut omul, că nu poate să fie 
în lume alta mai frumoasă ca ea, de întrecut nici poveste. Şi era foarte 
încrezută în frumuseţa sa. Şi cum nu, mă rog, cînd faţa ei era mai albă decît 
neaua şi totuşi bătea în roşu, ochii mai negri decît murele cele coapte, dar 
aruncau scîntei, părul ei, Doamne sfinte! cu ce l-aş asemăna oare? Era ca 
n caier de mătase neagră, sclipea de negru, şi cădea peste umeri în jos 
făcînd sute de mii de inele, unele mai mari, altele mai mici; gurița ei 
gîndeai că-i ceraşă pocnită în două, grumazii ei, mînile ei, picioarele şi tot 
trupul ei era atît de frumos, cît rar om se poate lăuda a fi văzut cîndva o aşa 
frumseţe. Ea ştia bine, că lumea se miră de frumseţea ei, chiar de aceea era 
atît de făloasă, cît în toată dimineaţa ieşea afară, cînd răsărea soarele şi 
întreba: 


Soare luminat, 
Spune-mi tu curat 
Şi adevărat: 
Văzut-ai ori ba 

În umblarea ta 
Faţă ca a mea? 
Faţă de muiere 
Cu-atita plăcere? 
Faţă de nevastă 
Atiît de frumoasă? 


Soarele, soare dar tot sta puţin în loc şi se uita la ea, apoi gîndindu-se 
uțin, îi răspundea: „Multă lume am umblat, multe muieri frumoase am 
văzut, dar pe tine nime nu te-ntrece, decît fiica ta”. 
Aşa întrebă muierea în mai multe dimineţi pe soare, şi soarele tot aşa-i 
ăspunse în mai multe rînduri, din care pricină, încetul cu încetul s-a stins 
toată dragostea mamei, ce-o avea mai nainte cătră fiica ei. Se gîndea zi şi 

noapte cum s-o poată prăpădi. Nu-i tignea somnul, nu mîncarea şi beutura, 
nu-i mai plăcea nimic, ar fi dorit cu orice preţ să nu mai aibă fată, ori dacă 
o are, să nu o aibă atît de frumoasă. Într-o noapte avuse fierbinţeli mari, 
dureri de cap şi bătaie de inimă. De abia aştepta să se facă ziuă. Nici nu se 
zărise bine de ziuă şi chemă pe servitorul şi îi zise: 

— Toadere, vezi de du fata asta undeva şi, să nu mi-o mai aduci în 
casă; inima din ea şi degetul cel mic să mi le aduci, mai mult nu, pricepi? 

— Pricep, stăpînă. 

Şi a mers sluga cu fata pînă a dat de-o pădure mare — mare, acolo i-a 
spus fetei ce poruncă are de la stăpînă-sa. Atunci fata a început a plînge şi a 
se ruga: 

— Fii bun, nu-mi lua viaţa, că nu sînt eu vina, dacă Dumnezeu m-a 
făcut mai frumoasă decît pe mama mea; te las să-mi tai degetul cel mic, dar 
inima nu mi-o scoate din piept, ci scoate-o pe a cățăluşului ce ne urmează 
şi ducînd-o mamei, zi că-i a mea, că eu casa nu i-o voi mai călca. 

Sluga se arătă cu mult mai omenos decît mama, omorî căţeluşul, îi 
scoase inima, tăie degetul cel mic al fetei şi se duse la stăpînă-sa acasă. 

Fetiţa socotea, că tot mai bine să rămînă în pădure, chiar să o mănînce 
şi fiarele, decît să moară omorită de mînă omenească. Încercă deci, după ce 
se văzu singură, a-şi face voie bună, ca să-i treacă urîtul, şi tot cîntînd 
merse înainte prin cel codru întunecat. Deodată se opreşte. Vede înaintea ei 
nişte curți mai frumoase decît cele împărăteşti. „Oare ale cui să fie? Curti 
aşa frumoase în mijlocul codrilor! Fie ale cui vor fi, îşi zice fata în sine — 
eu merg înlăuntru, că ştiu că nu m-or mînca domnii aceia din curți”. Şi 
intră fata înlăuntru, se uită prin toate chiliile, dară nu zări pe nimeni. În 
urmă, văzînd că în curți nu e nimenea, băgînd de seamă că pustii încă nu 
sînt curțile acelea, crezu a face bine dacă le va curăţi cum ştie ea, că poate 
o fi murit găzdoaia curților şi bărbaţii nu ştiu orîndui lucrurile femeiești. Şi 
aduse copila apă, udă, mătură prin case, şterse scaunele şi mesele de praf, 
apoi se vîri după cuptor să n-o afle gazdele. 

Nu aşteptă mult după cuptor şi veniră înlăuntru zmeii, căci curțile erau 
ale lor. Doamne ce se bucurară cînd îşi văzură chiliile orînduite frumos, de 
gîndeai că aşteaptă peţitori. Şi începură a se întreba, că oare cine să fi făcut 
cu ei binele acela pînă au sosit de la vînat. Iar unul din ei zise: că aceea nu 
poate să fie decît ori mama lor, ori sora lor. Şi căutînd-o, o aflară şi o 
numiră sora lor. 

A doua zi iar ieşi femeia cea fudulă în calea soarelui şi-l întrebă, dacă 
este cineva în lume mai frumoasă decît ea? Soarele nu mai stătu de vorbă 
cu ea, ci fugînd în drumul său îi răspunse: 

„Fost-ai, mîndră, cînd ai fost, 

Şi-ai rămas un lucru prost. 

Tu ai fost cea mai mîndră femeie, dar acum eşti cea mai urîtă. Ai 
gîndit să-ți prăpădeşti fata şi apoi nimenea nu te va întrece cu frumseţa, dar 
te amăgişi amar, femeie becisnică ce eşti tu, că ea tot trăieşte şi e cu mult 
mai frumoasă decît tine, ea e acum chiar la curțile zmeilor”. 


A doua zi dimineaţa se luă femeia cea fudulă la drum, du-te, pînă 
ajunse la curțile zmeilor. Acolo se puse sub poartă şi începu a se văieta, a 
plînge şi a suspina. 

— Fii bună copila mea, lasă-mă înlăuntru, că de nu — tot mor de dorul 
tău. 

Vai, draga mamii cea mai scumpă, unde eşti tu acuma? hai să te mai 
văd odată, lasă-mă înlăuntru să-mi stîmpăr sufletul! 

Dar fata se făcea, că nici n-o aude. 

— Dar fii bună, fata mea, nu mă lăsa aci sub poarta ta, ci lasă-mă 
înlăuntru, ori dacă nu, deschide poarta putintel, ca barem odată să te mai 
văd, apoi nu-mi pasă şi de voi muri. 

Şi fata crepă puţin poarta, iară mamă-sa se repezi ca o zmeoaică şi 
îndesă fetii degetul în gură, încît îndată căzu Jos moartă, şi apoi mumă-sa 
se depărtă cătră casă. 

Cînd veniră zmeii acasă de la vînătoare, o aflară moartă şi mult timp o 
plînseră şi o jeliră, ca pe o soră a lor, în urmă-i făcură un coşciug de aur și- 
o aşezară într-un vîrf de paltin, ca să o legene vîntul şi să o vază 
pămîntenii, şi să se mire de inima cea îndrăcită a mamei sale. Şi toată ziua 
o legănau vînturile ca şi pe frunzele paltinului, şi lumea o vedea şi lumea se 
minuna zicînd, că o fată aşa frumoasă nici soarele doară n-a văzut; alții 
iarăşi îşi făceau cruce şi ziceau: „fereşte, Doamne, de mintea slabă; 
mamonul a pus pe mama aceea să-şi omoare copila, şi apoi ce copilă? Vai 
minte femeiască, oare cînd ti-i veni în ori? 

În altă zi iar ieşi femeia cea sumeaţă, ucigaşa copilului său, în calea 
soarelui şi-l întrebă: 


Soare luminat. 
Spune-mi tu curat 
Şi adevărat, 
Văzut-ai ori ba, 
În cărarea ta, 

O faţă frumoasă 
Şi de drăgăstoasă, 
Faţă ca a mea? 


lar soarele zise: „Piei dinaintea mea, nebună, piei blăstămată 
netrebnică şi prăpădita lumei, multe nebune şi prăpădite am văzut în lume, 
dar soaţă ție nu ți-aş găsi, să umblu şi noaptea nu numai ziua, după firea 
mea. Netrebnica netrebnicilor, să-şi omoare ea fiica, căci se făcuse mai 
frumoasă ca dînsa! Dar nu ştiai tu hăbăucă, că Dumnezeu a vrut să fie 
tinerii mai frumoşi decît bătrînii, iar bătrînii să fie mai cu minte decît 
tinerii. Tu neghioabă însă, voişi a răsturna chiar şi voia lui Dumnezeu 
sfîntul, care te-a şi bate pentru faptele tale!” 

Mergînd vestea în toate părțile de astă întîmplare, auzi şi feciorul 
împăratului, care şi grăbi cătră acel loc şi se rugă de zmei să-l lase să o 
coboare jos de acolo. După multă rugare se învoiră zmeii şi feciorul 
împăratului scobori fata din paltin şi se jucă cu ea moartă ca şi cînd ar fi 
fost vie. Din întîmplare, Dumnezeu ştie cum, o a lovit după cap, şi îndată 1- 
a sărit un măr din grumaz şi a înviat fata. Vă puteţi închipui bucuria 
zmeilor şi a feciorului de împărat; toţi o sărutau de toate părțile. Apoi o luă 


feciorul de împărat, şi-o duse la el acasă, în palatul împărătesc, unde s-a şi 
cununat cu ea şi-a făcut o nuntă mare, cum numai împărații ştiu face, şi, de 
n-au murit şi astăzi trăiesc. Lumea zice că mumă-sa a nebunit de supărare, 
cînd a auzit că fata ei s-a făcut împărăteasă. Eu însă zic, că a fost răsplata 
lui Dumnezeu pentru inima cea rea a mamei. 


Auzită şi scrisă în Bouțari lîngă Poarta de fier, 
dincolo de muntele Marmore. 


IOANEŞ MĂSARIUL 


A fost odată ce-a fost, că de n-ar fi fost, nu s-ar pomeni; aşadară a fost 
într-un oraş un măsar, şi era atît de sărac, de nu-i ardea nici focul în vatră, 
fiindcă nu avea lemne să pună pe el; lemne de lucru încă nu avea. Altcum 
era meşter harnic, banii cîți îi căpăta pentru lucru îi erau numai buni şi nu 
chiar destui pentru vinars, că nu era gingaş, bea vinarsul şi pe nespălate, ca 
şi pe mîncate, noaptea ca şi ziua şi iarna ca şi vara. Muierea lui se tot gîndi 
cum s-ar putea dezvăţa bărbatul de la beutul fără cumpăt, cum l-ar putea 
aduce la brazdă bună să-şi facă şi ei niţică stare. În urmă-i plesneşte ei ceva 
prin minte: „În pădure — cugetă ea — lemne ar avea destule pentru lucru, şi 
ce-i mai frumos, nu e nici o crîşmă, acolo nu ar avea de unde să mai bea, 
acolo e de noi!” Deci se puse şi într-o bună dimineaţă începe cam cu 
binişorul, ştiţi, cum ştiu muierile cîteodată: 

— Bărbate, dragul meu, ştii tu ce am gîndit eu? Dar bărbatul, ca mulți 
bărbaţi, îi răspunde scurt şi îndesat: 

— Ştiu, dacă mi-i spune! 

— Apoi să-ţi spun dară: 

M-am gîndit, că de noi ar fi mai bine în pădure, decît la oraş, că vezi 
tu, aici toată lumea cumpără lemne, şi vezi tu, îs foc de scumpe, apoi nici 
bani nu prea avem să dăm pe cîte toate, cu deosebire de lemne o ducem 
chiar rău, mai ales tu cu măiestria ta, ai lipsă de lemne foarte multe! 

— Bine zici, tu muiere; acolo ar fi de noi, lemne destule pentru lucru, 
eu aş tot lucra, iar tu ai asculta cum cîntă cucul... Şi încă ceva, nu m-ai 
vedea beat veci pururea vecinică! 

Se hotărăsc oamenii noştri şi merg la pădure, îşi fac casă, şi bărbatul 
începe a lucra. Şi lucră el, mai una, mai alta, pînă odată zice nevestei: 

— Noa, muiere, lucrurile cîte le am gata trebuie să le ducem la tîrg, să 
le vindem, eu merg deci cu ele la oraş, tu rămii acasă să nu ne fure cineva 
ce avem prin casă. 

Şi merge măsariul nostru la tîrg, şi vinde lucrurile toate pe bani 
rotunzi, dar vedeţi dumneavoastră cum e banul rotund, se tot duce d-a dura; 
din mîna măsariului ajunseră unul după altul în mîna unei crişmăriţe, pînă 
rămîne măsariul mort de beat, şi numai cu patru bănuţi în pungă. Astfel 
merge el acasă. Văzînd muierea că bărbatu-său tot el a rămas, de îndreptare 
nici vorbă, începe a se văieta, că ea nu mai rămîne în pădure, că moare de 

frică şi de urit. 

Auzind măsariul de una ca asta, îi plesneşte ceva prin minte: 

— Tu muiere, eu nu ştiu ce-i frica şi urîtul, trebuie deci să merg în 
lume, doară voi învăţa şi eu ce e frica şi urîtul. Auzi dară, muiere, eu merg, 
sănătate bună! La astfel de oameni nu le e grea plecarea; cînd gîndesc, 
îndată pornesc. Aşa făcu şi loaneş, plecă d-acasă ca-ntr-o glumă, ca să nu 
mai vină în veci, iar muierea îi muri la o săptămînă de năcaz. 

În calea lui nimereşte loaneş într-un oraş şi intră la o crîşmă, că 
merinde nu-şi pusese, poate că nici nu avuse de unde, ori doară numai ca să 
fie mai uşor de cale. 

— Bună ziua, jupîneasă! 

— Sănătate bună! hai de şezi! şi ian vedeţi dumneavoastră cum mai 
schimbă oamenii vorba, pînă într-un tîrziu măsariul loaneş pofteşte 
mîncare şi beutură tot în ales. Crîşmăreasa, voioasă, că o să se încarce de 
parale de la loaneş, începu a-i aduce tot fripturi şi plăcinte şi vin roşu, de şi 
un împărat s-ar fi îndestulit. Şi mîncă loaneş boiereşte şi după ce se sătură 
bine, zise crîşmăriţei un bogdaproste! Dar mîncările cele bune şi beuturile 
cele alese nu se cumpără pe gospodi pomilui şi drept aceea nici nu se pot 
vinde pe bogdaproste; crîşmăriţa cere bani, zicînd că de nu-i dă bani, ea îi 
va lua hainele! Dar loaneş nu ştia ce-i frica şi urîtul, el se întoarnă într-un 
picior în mijlocul casei, fluieră una în bătaie de joc şi zice crîşmăriţei: 

— Auzi, leliță dragă, pe mine nu mă vei dezbrăca în veci, eu sînt 
loaneş măsariul, bani am patru bănuţi, de gîndeşti că ţi-s destui pentru 
mîncare şi beutură, bine, de nu, du-mă la împăratul, eu numai pe el îl 
cunosc mai mare. Crişmărița-l şi duse înaintea împăratului, pîrîndu-l că a 
mîncat şi a beut şi acum nu voieşte a plăti. 

— De ce nu plăteşti socoata? întrebă împăratul. 

— Dar cu ce s-o plătesc? răspunde loaneş. 

— Cu bani. 

— Dar eu nu am decît patru bănuti şi jupîneasa zice că-i trebuiesc mai 
mulți, adică tocmai atîţia cîți nu am eu. 

— Apoi cum putuşi tu cere mîncare şi beutură, dacă ai ştiut că nu ai 
bani? 

— Foarte lesne, am fost flămînd, domnia ei mi-a dat şi eu am mîncat; 
mîncînd, mi-a venit sete şi domniaiei mi-a dat şi vin de am beut; domniaiei 
mi-a dat că avea de unde; acum cere, ce eu nu-i pot da, căci nu am de unde; 
domniaei numai aceea mi-a dat, ce a avut! 

— Şi cine eşti tu de vorbeşti aşa! întrebă împăratul. 

— Eu sînt loaneş măsariul, am plecat de acasă să învăţ ce e frica şi 

urîtul. 

— ŞI tu nu ştii ce e frica şi urîtul? 

— Nu! 

— Foarte bine, dacă vreai să ştii ce e frica şi urîtul, vei merge d-aci 
cale de două ceasuri, acolo am o cetate, oricîte cătane trimet, toate ni le 
face, nu ştiu cine, stan de piatră dacă vei şedea în cetatea aceea singur o 
noapte întreagă, apoi îţi dau ce vei cere. 

— Merg, bucuros, înălțate împărate, numai să-mi dai cărți de joc, 
mîncare şi beutură, două scaune şi-o masă şi-un drot. 

Toate i le dete împăratul şi merse loaneş la cetatea aceea şi intră 
înlăuntru şi-şi aşeză masa şi scaunele, îşi puse mîncare şi beutură pe masă 
şi hai la trai bun; tot mînca şi bea şi cînta, şi, ca să nu-l prindă somnul, se 
juca singur în cărți. Cînd colo, cam cînd încep cocoşii a cînta de miezul 
nopții, începu a se auzi un zgomot prost prin podul cetăţii, dar loaneş nu se 
sperie, ci cînta fără grijă ca şi cînd nu s-ar fi auzit nimica, şi striga singur: 
mîncă loaneş, bea loaneş, cîntă loaneş, nu te teme, loaneş! Dar în pod era o 
zînă; ea era aceea care prefăcuse în piatră toate catanele împăratului; aceea 
lăsă mai întîi un picior să cadă din pod jos la loaneş. Acesta cum îl văzu, în 
loc să aibă ceva frică, să se sparie cum am zice, clătină din cap şi zise 
zîmbind: 

— Hm, bine-i, bine, grijeşte numai că ce vei strica tu, vei şi plăti, eu 
nu plătesc pentru nime, că n-am bani! 

După aceea slobozi zîna alt picior, loaneş iară-i spuse: 

— Griji, că tu plăteşti, ce strici! 

După aceea îşi slobozi zîna întreg corpul prin pod în jos şi în urmă 
capul. loaneş însă nu pierdu curajul, legă întreg corpul zînei cu drotul 
primit de la împăratul şi puse apoi zîna pe scaun lîngă masă zicînd: 

— Vezi aşa, o să am cu cine-mi petrece, ce să şed eu singur ca ursul în 
bîrloagă! Apoi o îmbie să mănînce şi să bea cu el; ea însă nu se învoi; 
atunci loaneş îi trase o drăguță de palmă încît îndată învie, din moartă ce se 
făcuse. Apoi iar o îmbie loaneş la mîncare, dar ea nu primi, ce-i zise să ia 
cheile de pe părete. 

— Eu să iau cheile? răspunse loaneş, niciodată! Nu de aceea m-a 
trimes pe mine împăratul, ca să stric cîte ceva pe-aci, ci să grijesc ca nici 
alții să nu strice! Văzînd zîna că loaneş nu o ascultă, luă ea cheile şi zise 
cătră loaneş să o urmeze. loaneş nu se îmbie mult şi merse fără frică după 
zînă pînă în pivniţă. Acolo era o grămadă mare de bani de aramă. 

— a-ţi, îi zice zîna, ia-ţi cîţi vei voi şi te du unde voieşti! Dar el nu voi 
să ia nici un bănuţ rău, zicînd: 

— Pe mine nu m-a trimes împăratul să stric, ci să grijesc p-aici! într- 
altă pivniţă erau numai bani de argint, taleri şi husoşi ca laptele de frumoşi. 

— a-ţi de aci bani, cît chibzuieşti că vei putea duce! zise zîna, dar 
loaneş nu primi nici unul, zicînd: 

— Pe mine nu m-a trimes împăratul să stric, ci să grijesc p-aici! De-aci 
intrară în pivnita a treia: Doamne, ce frumseţe mai era aci! Era să cadă jos 
loaneş cînd văzu atîta bunătate: aur peste aur, galbini mîndri, noi, de parcă 
la soare te poţi uita oleacă, dar la ei (ba) de loc; apoi adimanturi şi pietrii 
scumpe şi toate comorile împăraților din lume. loaneş gîndeai că tot cu de- 
acelea a umblat, aşa se făcu a nu-i păsa de ele. 

lar începu zîna a-l îmbia să-şi ia cît va voi el, dar el nu se atinse de 
comori, ci grăi cu dispreţ: 

— Nu am venit eu aici să stric ceva, ci să grijesc! 

Atunci începură a cînta cocoşii de ziuă şi zîna căzu jos moartă, apoi se 
făcu nevăzută. loaneş merse iar în casă, mai bău un pahar de vin şi se culcă 
cu capul pe masă. În minutul acela s-au despietrificat toate cătanele şi 
începură a-şi face exerciţiile chiar ca şi în minutul cînd se pietrificaseră. Şi 
ele stătuseră pietrificate vreo trei sute de ani unele, altele mai puţin, dar 
altele şi mai mult. 

O cătană, care era strajă la uşa împăratului, a auzit la cetatea cea 
pustiită un zgomot, ca şi cînd multe regimente ar face acolo exerciţiu şi 
merse la împăratul şi sculîndu-l, îi zise: 

— Înălțate împărate, la cetatea cea părăsită se aude mare zgomot, 
parcă toate regimentele din lume fac exerciţii, aşa bat tobele, suflă 
trîmbiţele, ba şi puşcături am auzit. 

Împăratul nu voi să creadă, ci-i dete o drăguță de palmă şi-l împinse pe 
uşă afară. 

Îndată după aceea intră o altă strajă la împăratul şi-i spuse că zgomot 
mare se aude la cetatea cea părăsită; dar împăratul plăti cu bani mărunți şi 
pe acesta ca şi pe cel deîntîi. 

După aceea mai veni un păzitor şi spuse împăratului lămurit: 

— Înălţate împărate! fă cu mine ce-i vrea, dar eu-ţi spun verde că rău 
făcuşi că pălmuişi pe ortacii mei; ei de bună seamă au auzit sunet de tobe şi 
exerciţiu la cetatea cea părăsită, că şi eu l-am auzit şi rog pe înălţatul 
împărat, să vie cu noi, să vadă ce poate să fie! 

Împăratul se sculă cam a lene şi destul de mînios, că i-au speriat 
somnul cu astfel de minciuni, căscă una mare, se scărpină în ceafă, se 
întinse o dată de-i pirîiră toate oasele, apoi se îmbracă şi merse cu hinteul 
la curtea cea părăsită. Dar soldaţii, adecă cătanele din cetatea cea părăsită 

nu voiră a-l primi, căci ei se mîntuiau cu aceea: 

— Avem noi împărat aici în cetate, acum doarme, dar îndată o să se 
scoale! Numai cu mare greutate putu împăratul străbate pînă în cetate. 
Acolo află pe loaneş măsariul dormind cu capul pe masă de obosit ce era 
după munca de noapte. 

Se minună însă tare împăratul cînd văzu cătane, ce fuseră pietrificate 
înainte cu trei sute de ani, acum făcînd exerciţiul. Şi dacă se sculă loaneş 
măsariul, merse împăratul şi-i lăudă vitejia şi curajul, îmbiindu-l cu fata şi 
cu jumătate din împărăție. Dar loaneş nu primi nimic zicînd, că el nu se va 
însura, ba nici nu va sta locului, ci va tot umbla în lume, pînă va afla ce-i 
frica şi urîtul. 

Şi s-a luat loaneş la drum şi du-te, du-te, pînă ieşi afară din lumea albă 
şi ajunse în pădurea cea mare din lumea neagră. În pădure încă nu se opri, 
ci o luă de-a lungul şi toată o călcă pînă ajunse la o căsuţă, apoi intră-n 
lăuntru şi se puse la foc. Nu aşteptă însă mult înlăuntru şi-i se ivi un bivol 
mic, care cu cît se apropia de el, se tot mărea şi țipa atît de urît încît era să 
asurzească bietul loaneş; de bivolul acesta s-a spăriat şi-a tulit-o la fugă 
văietîndu-se: „Vai de mine mor de frică şi de urît!” Dar bivolul acela era 
dracul, care-l alunga dindărăpt, lovindu-l cu o lopată în dos. 

Bietul loaneş a fugit pînă la curtea împăratului; i-a luat apoi fata şi a 
căpătat jumătate din împărăție, şi după moartea împăratului rămase împărat 
după cum e data. De multe ori-l întrebă împărăteasa de ce nu a luat-o 
numaidecît, după ce a făcut vitejia aceea, în cetatea cea părăsită, dar el 
totdeauna îi zicea: 

— De nu mă lovea dracul cu lopata în dos şi azi eram neînsurat! Şi de 
atunci a rămas zicala: „Va tot umbla şi cela de colo pînă colo şi numai o 
dată l-a lovi dracul cu lopata-n dos, apoi grija mea-i de nu se va însura!” Şi 
mă suii pe-o şea şi v-o spusei aşa; şeaua poate fu cam ruginoasă, dar şi 
povestea mea cam mincinoasă! 


Poveste auzită şi scrisă în Bouţariul inferior. 

STAN BOLOVAN 


Zice că era odată un om, om cu stare şi cu socoteală, după cum se mai 
află şi astăzi cîte unul ici-colea, el îşi avea vituţele sale, moşioara sa, căsuţa 
sa, cu un cuvînt avea ce-i trebuia. Un năcaz însă avea şi el ca toţi oamenii, 
că bag-seamă om fără nici un năcaz şi iarnă fără frig nu se poate. Năcazul 
şi supărarea lui era aceea, că n-avea copii. Şi se ruga bietul om zi şi noapte, 
se ruga în coate şi în genunchi să-i dăruiască Dumnezeu copii, dar în zadar, 
că tot nu-i se împlinea rugarea. Era cît pre aci să piardă şi nădejdea, ba-şi 
făcuse şi cîntec: 


Doamne, Doamne! 

Mult zic Doamne, 

Dumnezeu gîndeşti că doarme 
Cu capul pe mînăstire, 

Că de mine n-are ştire. 


O dată, cum mergea el gîndindu-se la bucuria oamenilor cu copii şi la 
nefericirea lui, se întîlneşte cu Dumnezeu şi cu Sfîntul Petru. 

— Dar unde mergi, măi omule? îl întrebă Dumnezeu. 

— O, Doamne! Mă duc să mă prăpădesc de năcaz, răspunse omul. 

— Şi ce năcaz ai, omule? Spune-mi ce doreşti? căci eu îți pot împlini 
orice poftă a ta. Ce-ai vrea ca să ai? 

— Copii, Doamne! Copii aş vrea să am! 

— ŞI ce ai mai vrea să ai? lar Stan, că aşa-i era numele răspunse şi-a 
două oară, că copii ar vrea să aibă. 

— Te mai întreb o dată omule, zise Dumnezeu. 

— Ce-ai mai vrea tu să ai? lar Stan răspunse şi a treia oară că copii ar 
vrea să aibă. 

— Bine, zise Dumnezeu, copii să ai după cum ai cerut tu. Şi se duse 
Stan acasă; adecă ce să vezi? şi casa şi curtea îi era plină de copii; nici mai 
mulți nici mai puţini decît o sută de copii află el acasă, care toți îi ziceau 
tată şi-i cereau de mîncare. Acum dă-le, Stane, de mîncare dacă ai de unde! 
se puse omul meu pe gînduri: cu ce să hrănească atîta amar de copil? 

îndu tot ce avu pe lîngă casă şi cumpără tot fărină, apoi se duse în lume 
să le cîştige hrană. 


Mergînd el prin această sîcreată de lume mare, ajunse seara la o stînă, 
lîngă o pădure mare. În staur erau cîteva mii de oi, iar în comarnic vreo 
doisprezece păcurari unul mai lat în spate decît celălalt. 

— Bună seara feciori, zise Stan intrînd în comarnic. 

— Să fii sănătos, bade, răspunseră ciobanii, apoi îi puseră scăuneciu să 
şadă, ca la om strein şi începură a vorbi mai de una, mai de alta, pînă Stan 
le spune, că el a luat lumea în cap să cîştige de mîncare la cei o sută de 
copii. Păcurarii încă-i povestiră, că lor le merge bine, că oile au păşune 
destulă, dar s-a învăţat un trăsnit de zmeu şi în toată noaptea fură cîte trei 
oi. 

— Oh, zice Stan, şi voi nu vă puteți apăra de el? 

— Nu, răspunseră păcurarii. 

— Haidaţi să ne tocmim; ce-mi dați să vă mîntuiesc de el? 

Şi se tocmiră să-i dea a treia parte din toate oile, dacă va fi harnic să 
alunge pe zmeu de la turmă. 

Acum se puse Stan la pîndă, în staur, în mijlocul oilor, de bună samă 
după ce cinară un balmoş păcurăresc. Colo cătră miezul nopții veni zmeul 
şi dă să intre în staur, dar Stan îi strigă răstit: 

— Mai încet, mă! Ce vrei să faci? Dară foruitul de zmeu rîse cu hohote 
ŞI zise: 

— Cine eşti tu, care vrei să mă opreşti, să nu intru în staur? 

— Eu sînt Stan Bolovan, care mănînc pietri şi carne de zmeu, dar tu 
cine eşti? 

— Eu sînt zmeul, dar dacă tu zici că mănînci pietri şi carne de zmeu, 
hai să ne cercăm puterile. 

— Nu-mi pasă, zice Stan, să vedem dară care din noi va putea stoarce 
apă din piatră? 

Şi apucă zmeul un bolovan mare şi tot îl sfarmă în mînă, dar nu ieşi 
pic de apă din el; atunci apucă Stan un bruş de caş ce-l avea în traistă şi 
cum îl strînge începe a-i curge zărul printre degete. Noa, vezi zmeule, aşa 
să faci tu, dacă eşti tare? lar zmeul răspunse: 

— Cunosc, că eşti mai tare decît mine, dar ştii ce? Hai la noi slugă, că 
mama de multă vreme tot cearcă doară va afla o slugă tare ca tine. 

— E bine, zise Stan, şi ce simbrie îmi vei da pe un an? 

— Eu, răspunse zmeul, îţi dau o desagă de bani de aur. 

Tîrgul fu gata. Stan intră în comarnic la păcurari şi le spuse că de zmeu 
i-a mîntuit pe vecie, dar ei să facă bine şi să ducă partea lui de oi la el 
acasă, să nu-i moară copiii de foame, că el a intrat în slujba zmeului pe un 
an de zile. Păcurarii se legară că-i vor duce oile acasă pînă într-una, ceea ce 

şi făcură, că vedeau cu cine au de lucru, iar Stan merse cu zmeul acasă. Pe 
atunci anul era de trei zile. 

Cînd ajunseră acasă aflară pe mama zmeului cu trei căldări cu apă 
fierbinte, ca să opărească oile ce le va aduce zmeul. După ce intrară în 
casă, spuse zmeul bătrînei numai la ureche, ca să nu mai tragă nădejde de 
oi, că acum fu Stan Bolovan la stînă, care e aşa de tare de scoate apă din 
piatră. 

— Şi cine e acela, Stan Bolovan? întreabă zmeoaica. 

— lată! L-am băgat slugă pe un an, aici e. 

— Bine, zise zmeoaica, bine, să vă cercați puterile, să văd care sînteţi 
mai tari! 

Şi se apucă zmeul şi-şi aruncă buzduganul cel de nouăzeci şi nouă de 
măji cale de o poştă. Apoi zise cătră Stan: 

— Noa, Stane, haida după buzdugan şi să vedem tu pînă unde-l vei 
putea arunca? 

— Să cercăm, zise Stan, dar să ne luăm merinde barem pe trei zile, că 
eu vreau să-ți arăt ce pot! Şi-şi luară merinde şi se puseră la drum şi du-te, 
du-te pînă deteră de buzdugan. Acolo Stan nu mai putea de obosit, deci se 
puse să şadă pe buzdugan. 

— Dar ce faci, Stane, întreabă zmeul, nu mai dai? 

— Ba dau îndată, răspunse Stan, numai aştept oleacă pînă ce trece 
luna, să n-o nimeresc cumva s-o stric, ori să-ți rămînă buzduganul pe- 
acolo, că chiar în lună am un frate faur de ţi-l prinde ştiu că nu-l mai vezi. 

— Ba, zice zmeul, decît să faci atîta pagubă, mai bine lasă că dau eu şi 
pentru tine. 

— Cum vrei, zise Stan, iar zmeul luă buzduganul şi-l aruncă îndărăpt 
acasă. O zi era trecută. 

Seara spuse zmeul mamei sale toată întîmplarea şi se mirară grozav de 
puterea lui Stan cea mare. 

A doua zi îi mînă zmeoaica după apă. Fiecare luă cîte o piele mare de 
bivol cusută ca burduful, că în de acelea aduceau apă, alte vase n-aveau. 
Cînd ajunse la fîntînă, zmeul umplu pieile amîndouă cu apă şi dă să plece. 
Dar Stan zise: 

— Ho! ho! cine să care atîta apă în toate zilele? Dacă-ţi sînt slugă, voi 
să te slujesc cu dreptate. Şi scoase Stan cuțitul din şerpar şi începu a brăzda 
locul în giurul fîntînei. 

— Ce faci, bre? întreabă zmeul. 

— Ce să fac, zice Stan, voi să duc toată fîntîna odată! 

— Ba lasă-te, zise zmeul, mai bine duc eu şi burduful tău, numai nu 

strica fîntîna; că o avem de la moşi-strămoşi. 

— Cum voieşti, zice Stan, numai să nu zici, că nu te slujesc pe 
dreptate. 

Două zile trecură. Seara iar povesti zmeul mamei sale de toată 
întîmplarea şi se mirară amîndoi de puterea lui Stan. 

A treia zi îi trimise zmeoaica după lemne; după ce ajunseră la pădure, 
zmeul rupse un copaciu din rădăcină şi dă să plece cătră casă. Stan însă tot 
lega la viţe de curpen una de alta, să facă, drag Doamne, funie din ele şi să 
facă nu ştiu ce lucru mare cu ele. 

— Ce faci, Stane? întreabă zmeul. 

— Ce să fac, răspunse Stan, doară numai n-am nebunit să merg cu 
vreascuri acasă ca țiganii, eu vreau să duc cu o cale toată pădurea acasă, să 
nu zici că nu-s slugă cu dreptate! 

— Ba, zice zmeul, una ca aceea n-o fi, să scoţi tu din pămînt astă 
dragă de pădure toată o dată, mai bine duc eu şi pentru tine un copaci! 

— Cum vreai, zice Stan, numai să nu zici că nu te-am slujit pe 
dreptate! 

Şi luă zmeul încă un copaci în spate şi mergea gîfîind cătră casă, iar 
Stan mergea îndărăptul lui, duhănind ca un domn. Trei zile trecură, anul 
era împlinit. Veni rîndul să-i dea o desagă de galbini. După cină însă zise 
zmeoaica cătră zmeu: 

— Mă, de noi nu va fi bine de scapă din casa noastră cu zile Stan, 
mergi la noapte, cînd doarme şi-l loveşte cu buzduganul chiar în frunte, 
auzitu-m-ai? chiar în frunte, să piară că şi de-atița bani ce-i dăm îmi pare 
rău, dar mai rău îmi pare de voi şti că scapă sănătos din casa mea, c-atunci 
nu mai cutezăm a ieşi de-aci de frica lui. 

Stan ascultase la uşă, dar nu se înspăimântă, ştiind că zmeul e prost ca 
miezul nopţii. Deci merse în casa lui şi culcă în pat un butuc mare de lemn, 
apoi după ce-l acoperi bine cu tolul se băgă sub pat. Colo cătră miezul 
nopții vine zmeul şi dă de vreo cîteva ori cu sabia în butuc, crezînd că s-a 
văleta de durere, apoi mai în urmă dete cît putu de tare cu buzduganul şi 
merse voios la mumă-sa. 

— Noa, da omorîtu-l-ai? 

— L-am şters dintre cei vii, răspunse zmeul. Adecă dimineaţa, spre 
mirarea lor Stan se scoală intinzîndu-se şi căscînd o gură de gîndeai că vrea 
să-i soarbă. 

— Dar cum te hodinişi astă-noapte, Stane? întreabă zmeoaica. 

— Multam de întrebare, stăpînă, bine, numai cît am visat ca şi cînd m- 
ar fi muşcat nescai pureci şi parcă peste frunte mi-a trecut un şoarece. 

Şi nu se puteau destul mira de tăria lui, deci zise zmeoaica: 

— Te-ai purtat bine, fătul meu Stane, ţi-ai împlinit anul foarte 
omeneşte acum aci-ţi e simbria, o desagă de galbini, poţi merge acasă şi să- 
i foloseşti în pace. 

Dar Stan bine vedea că zmeul cu mumă-sa îi duc frica, deci zise 
hotărît: 

— Eu gîndeam că barem doi-trei ani să slujesc la voi, să am cu ce 
merge acasă la copilaşi, numai cu atîta agonisită ce voi şti eu face cu o sută 
de copii? băgaţi-mă slugă baremi pe un an încă. 

Dar zmeul cu mumă-sa atîta frică ştiau de Stan, încît se hotărîră a-i da 
şi două şi trei perechi de desagi cu galbini, numai să se vadă scăpaţi de el, 
deci zise zmeul: 

— Stane, îți dăm două perechi de desagi pline cu galbini, numai mergi 
şi ne lasă în pace. Dar Stan nu se învoi. 

— Auzi, Stane, zise zmeoaica, îți dăm trei părechi de desagi plini cu 
galbini, numai fii bun şi ne lasă în pace, că nu mai avem lipsă de slugă. 

Stan ce cugetă puţin apoi zice: 

— Fie, dacă-mi daţi trei părechi de desagi plini plinuţi cu galbini de 
aur, atunci plec, dar să mi-i şi ducă zmeul pînă la mine acasă. Şi se învoiră. 
Zmeul luă trei părechi de desagi plini cu galbini în spate şi merse după 
Stan. Dar zmeul aşa greu sufla de greutatea poverii încît, cînd sufla, Stan 
mergea fuga înainte, ca suflat de-un vînt pogan, cînd îşi trăgea zmeul 
răsuflarea, Stan iar venea îndărăpt tras de răsuflarea lui. Tot mergea zmeul 
şi tace mult timp, dar o dată nu se poate răbda să nu întrebe pe Stan: 

— De ce fugi tot înainte şi vii iar îndărăpt? 

lar Stan răspunse: 

— Să pot aş zbura pînă acasă, dar văd că nu te poţi ținea de mine şi-mi 
vine să mă întorc la tine şi numai una să-ți dau cu pumnul în frunte, să te 
învăţ cum ai de mers pe drum cînd eşti cu mine pe cale. 

Zmeul tremura şi mergea după Stan. 

Cînd erau aproape de casa lui Stan, ieşiră toți copiii în calea lor 
zbierînd de foame. 

— Ce zic copiii aceia, întreabă zmeul pe Stan. 

— lată, răspunse Stan, copilării de-a lor, zic c-ar mînca carne de zmeu! 
Atunci zmeul aruncă desagii jos şi... du-te, copile! 

Ce-o fi spus la mumă-sa nu mai ştiu, atîta ştiu, că din minuta aceea 
copiii lui Stan nu se mai văietau de foame. Mulţi din ei vor fi murit de- 
atunci, că doar e de mult, dar care n-au murit încă, aceia şi azi trăiesc. 

Auzită de la un primar din Reteag şi scrisă în Deva 
ca pedagog. 


NOROCUL ȘI MINTEA 


Într-o pădure mare s-au întîlnit odată doi oameni, unul mergea cătră 
ăsărit şi celălalt cătră sfințit, se prinseră la vorbă. 

— Bună ziua, vere! zice unul. 

— Să fii sănătos, zice celălalt, dar de unde şi pînă unde? 


Vin din lume 

Făcînd tot trebi bune; 
Şi mă duc în lume 
Să fac tot trebi bune, 


zise cu îngîmfare unul dintre oamenii cei doi: 

— Dar cine eşti tu şi unde mergi şi de unde vii? 

— Eu, răspunde celălalt, sînt Mintea, umblu prin lumea asta sucită şi 
dreg ce strică blăstămatul de Noroc. 

— Cum poţi vorbi tu aşa, că eu sînt Norocul? 

— Mă gîndeam, că tu vei fi, că eşti prea îngîmfat. 

— Şi de ce să nu fiu îngîmfat? întreabă Norocul, de ce să nu fiu fudul 
şi sumet? Au nu eu fac tot ce-i bun în lumea asta? Bogăţiile cele mari cine 
le dă oamenilor? Nu Norocul? Muierile cele frumoase cine le dă 
oamenilor? Nu Norocul? Rangurile şi domniile cine le împarte? Nu 

orocul? Dacă toate acestea le face Norocul, trebuie să fiu fudul, că eu sînt 
orocul! 

— Aşa, aşa, grăi Mintea clătinînd din cap, tu faci bogat pe cîte-un 
nemernic, care apoi subjugă şi chinuieşte mulțime de oameni, pînă ajung 
eu la el de-l mai mustru puţin: dar orbit de bogăție nu m-ascultă mai 
niciodată; tu ridici la domnie pe cîte-un tigru setos de sînge... şi alte 

azaconii mai faci, apoi zici că fericeşti lumea; vai de lume ar fi, dacă ar fi 
lăsată numai pe mîna ta! De n-aş merge eu tot în urma ta, cîți oameni sînt 
atinşi de mîna ta, toți ar turba ori ar nebuni, numai eu mai ţin cîte pe unul 
în frîu: apoi afară de aceea să nu crezi tu că fără mine poţi îmbogăţi nici 
aremi pe cineva, necum ferici! 

— Nu? 

— Nu! 

— Hai să ne rămăşim! 


— Hai! 

Şi se iau amîndoi pe drum înainte pînă ajung la marginea pădurii acolo 
dau de-un om, care aduna nişte uscături să-şi ducă de foc. 

— Să mă laşi pe mine să mă înțeleg cu omul acela, zise Norocul fudul. 

— Bucuros, zice Mintea, înțelege-te cît îți place! 

Şi prinde Norocul la vorbă cu omul. 

— Ce cauţi p-aici, măi omule? 

— Am venit, bade, după vreo două lemne de foc. 

— Unde-i este carul? Cu ce ai să le duci acasă? 

— Sînt om sărac, nu am car nici coadă de vită la casă: o să le duc în 
spate. 

— Hm! zise Norocul şi nu-ţi sînt prea grele în spate de aci pîn-acasă? 

— Le uşurează sărăcia... 

— Măi omule, uite, aici ai o pungă de bani, mergi acasă, cumpără-ţi 
car şi boi, vaci şi oi, să ai de dulce-n casă şi să nu mai cari lemne-n spate. 

— Dumnezeu te ţină, zise bietul om sărac şi plecă voios pe coastă la 
vale, punînd punga-n mîneca cămeşei. 

Cînd a fost lîngă sat, dă de neşte ţigani pescuind într-o băltoacă. El, în 
loc să-şi ţină drumul, se băgă-n băltoacă şi prinde peşti cu ţiganii. Şi stă 
pînă cătră seară. Dar cînd merge acasă cu cîțiva pescuţi, merge însă fără de 
pungă, căci o scăpase-n băltoacă şi atîta n-a mai aflat-o. 

— Dar tu ce vii aşa tîrziu din pădure, barem adus-ai lemne? 

Bărbatul spuse muierei toată întîmplarea: cum s-a-ntîlnit în pădure cu 
doi oameni; cum unul i-a dat o pungă de bani; cum el venind cătră casă a 
văzut pe țigani pescuind în băltoaca de lîngă sat şi uitînd de pungă s-a 
apucat şi-a pescuit şi el cu ţiganii, iar punga a pierdut-o în băltoacă. 

Auzind muierea toate acestea, era să se prăpădească de supărare şi 
începu la el: 

— Nărodule şi prăpăditule, dacă ai căpătat tu o pungă de bani nu 
puteai veni acasă să ne cumpărăm, vite de jug şi hrană la copii!? Şi mi ţi-l 
sfădi şi mi ţi-l ocărî numai ca pre el, de gîndeai că-n veci nu s-or mai 
împăca. 

A doua zi iar merse omul în pădure: Norocul cu Mintea erau tot acolo. 
Cum vede Norocul pe om mergînd în pădure numai cu săcurea se mînie de 
gîndeai că are să-l prăpădească cum s-a apropia de el; dar Mintea-i zise, nu 
te înfuria, Noroace, mai bine-ţi mai cearcă o dată norocul cu el, că să mă 
crezi, că el nu e vinovat. 

— Cum de vii iar numai cu toporul la pădure? unde-ţi sînt bou şi 
carul? ce-ai făcut cu banii de ieri? I-ai beut în crîşmă? Ce? 

— Răspunde! zice Norocul înfuriat. 

— Să fie cu iertăciune, moşule, zise bietul om; mergînd cătră casă cu 
punga în mîneca cămeşei, am ajuns pînă la balta de lîngă sat; acolo neşte 
hăramuri de ţigani pescuiau şi scoteau neşte drăguți de peşti de să tot 
mănînci din ei. Am lăcomit şi eu, flămînd cum eram, să-mi prind vreun 
pescuţ, să mi-l frig pe cărbuni dacă ajung acasă. Cum am umblat, cum nu, 
destul că mi-am pierdut punga; de aceea venii iară să duc uscături în spate. 

— Na! zice Norocul, îţi mai dau o pungă de bani, mergi şi-ţi cumpără 
boi şi car şi să nu te mai văd cărînd lemne în spate. Dar vezi şi mai 
prăpădeşte iar banii! 

Şi mulţămeşte omul Norocului şi merge tot cu banii în mîneca cămeşii 
pînă intră-n sat; acolo, înaintea birtului se băteau doi oameni beţi; el, nu, 
să-şi caute de cale, intră între ei să-i domolească, să-i împace. Şi unde mi 
se pun amîndoi beţivii pe el şi dă-i, dă-i! pînă-i sfirtecară toate hainele şi-l 
bat ca mărul. Scăpînd ca printre pene, fuge ca din puşcă oblu acasă, dar 
punga ca-n palmă, nu-i şi pace! 

Muierea cum îl vede bătut şi zdrănţuit prinde la el: 

— Aşa că tu în loc să mergi la pădure s-aduci lemne, în loc să-ncerci 
doară vei da de omul cel bun de ieri, să te mai miluiască cu ceva, tu umbli 
prin făgădaie, tu te baţi cu beţivii, prăpăditule, hăbăucule, neghiobule... 

— Dar taci muiere, că doară din pădure vin, iar am căpătat o pungă de 
bani, dar cînd veneam cătră casă am aflat pe vărul Culiţă şi pe cumătrul 
Pahon pricinuindu-se la birt şi-am voit să-i despart, iar ei cam beţi cum 
sînt, mă bătură şi-mi sfîrticară cămaşa, apoi fugind cătră casă, ce mai ştiu 
eu unde am pierdut punga?! 

Nici să fi turnat unsoare pe foc parcă nu s-ar fi bobotit mai tare, de 
cum s-a bobotit muierea, cînd a auzit vorbele acestea. 

În cealaltă dimineaţă iară plecă omul nostru în pădure, fireşte numai cu 
toporul pe umăr. Pînă nu plecă de-acasă, bătutu-i-a muierea perele cum să 
se poarte de s-ar întîlni cu omul cel bun, cum să se roage de iertare şi, de i- 
ar mai da ceva, cum să vină sfoară acasă. 

Cînd îl vede Norocul apropiindu-se de pădure tot numai cu toporul pe 
umăr, şi mai zdrențos decît în celelalte zile şi tot zgîriat, sta să-şi iasă în 
piele. 

— Îmi vine să-l toc în cap, să-l omor, zice Norocul cătră Minte, că 
încă atîta necaz nime nu mi-a făcut ca mişelul acesta. 

— Domoleşte-te, îi zice Mintea, nu el e de vină, ci eu; pînă nu-l voi 
adia eu cu mîna, să-i dai tu toată bogăţia lumii acesteia şi tot nu va avea 
parte de ea. Dacă chiar vrei să cunoşti puterea mea, dă-i acum, o sumă de 

bani cît de mică şi vei vedea ce spor va face cu ea, că o să-i sar într-ajutor. 

Dar Norocul nu se poate răbda, să nu ocărască pe bietul om, iar în 
sfîrşit îi dete iarăşi o pungă de bani şi-i zise: 

— Îţi mai dau o dată, acum cumpără-ţi măcar şi ştreang pe ei, că nu-mi 
pasă, că de trei ori te-am dăruit, încît de aveai cap... puteai să te faci ca un 
grof. 

— Noa vezi aşa, zise Mintea, de-avea cap, tu parcă nu ai auzit zicala: 


Cap ar fi, dar minte nu-i, 
Asta-i lucru dracului! 


Şi adie mintea numai cu-un deget pe om şi-ndată se cuminţi omul 
nostru, sărută mîna moşnegilor şi le mulțămi pentru daruri. Apoi o apucă 
lin cătră casă, ca oamenii cei cu minte. 

După ce ajunge acasă, arătă nevestei punga plină de bani, îi dădu să 
cumpere de-ale mîncării şi el luă din bani trei sute numărate şi-i puse-n 
şerpar, să meargă la tîrg să cumpere car, boi, şi o vacă cu lapte, iar ceilalți 
bani îi dădu muierii să-i pună chiar pe fundul lăzi. 

După ce mîncară ei împreună, după ce se schimbă cu hainele cele mai 
bunişoare ce le-avea, plecă la tîrg să cumpere boi, vacă cu lapte şi car. Cînd 
plecă îl învăță muierea cum să le aducă: 

— Bagă de seamă, zice muierea, cumpără şi jug, şi funii la car, boii-i 
vei prinde-n jug, vaca o vei lega-o-n feleherţul dinapoi, iară tu vei şedea pe 
feleherțul dinainte şi-i mîna boii încet, să nu se obosească, numai din cînd 
în cînd îi striga la ei: 

— Ho Bourean, cea Surilă! apoi din cînd în cînd te mai uită şi- 
ndărăptul carului la vacă; viţelul să-l legi lung de grumaz cu o funie, iară 
celălalt capăt al funii îl înfăşuri pe lîngă grumazul vacii. Bagă bine de 
seamă, c-aşa fac gazdele. 

Şi ascultă omul, apoi îşi făcu trei sfinte cruci, zise un Doamne ajută şi 
plecă, iar a treia zi intră-n sat şăzînd pe feleherțul unui car nou şi strigînd: 

— Ho, Bourean, cea, Surilă!; de feleherțul din dărăpt al carului era 
legată o vacă şi de grumazii vacii un vițel ca de nouă săptămâni, vinea 
adică chiar precum îl povăţuise muierea. Părerea de bine a muierii, că a 
ascultat. 

lar oamenii din sat se mirau de unde el, un sărăntoc, avu atîta bani 
odată? Ba se chiar ciudeau şi ziceau: 

— Mă, de cînd a dat norocul de el, parcă e şi mai cuminte! 

În sat era plin, că el are o mulţime de bani scumpi. Deci, cine avea 

ceva lucru frumos de vîndut, numai la el mergea. El era însă om cuminte, 
nu cumpăra toate nimicurile, ci numai de ce avea neapărată trebuință. 

Într-o zi el era la ogor, cu boii şi cu plugul lui, copilul cel mai mărişor 
ca de şase ani mîna boii la jug. Era chiar într-o miercuri, parcă amu văd, zi 
de post. Acasă la muiere merg doi ţigani c-un peşte cît un copil de trei ani. 

— Cumpără, jupîneasă, peştele acesta de la noi, că e prea bun, noi nu 
ne-ndurăm să-l mîncăm, dă-ne ce ni-i da pe el şi să-l mîncaţi sănătoşi. 

Muierea cumpără peştele şi-l spintecă să facă mîncare din el. Adecă 
cînd îl spintecă: Zdupp o pungă de bani din foalele peştelui. 

Ăsta nu fu scump peşte, zise muierea şi puse punga bine. După aceea 
nu trecu vreme de un ceas bun şi vine la ea o muiere beată c-o traistă de 
făină: 

— Tu, Măriucă, dă-mi două groşiţe pe făina asta, îi da-o la purcei ori 
la vacă, iar baba Todora ş-ar stîmpăra inima c-oleacă de rachiu. 

Nevasta numai să se vadă scăpată de Todora cea beutoare îi dădu două 
groşiţe pe făină şi-o goli în lăturariul porcilor. Adecă şi din făină huzdup! o 
pungă cu bani. 

Dacă veni bărbatul acasă îi spuse muierea toată întîmplarea, iară el 
răspunse: 

— Pungile acelea ale mele au fost şi-ale mele sînt iară, că aşa a fost 
hotărît, ceea ce a căzut din peşte o pierdui în baltă colo pescuind, peştele a 
mîncat-o, tiganul l-a prins dară Dumnezeu l-a-ndemnat pe țigan să vină la 
noi cu peştele, iar pe tine să-l cumperi; punga cea din făină, numai aşă a 
putut ajunge acolo: 

— Cînd cercam să despart pe beţivii ceia la birt, ei îmi sfirticară 
cămaşa şi eu pierdui punga; Tudora cea beţivă cobora treptele cu traista cu 
făină pe umăr, ea a aflat punga şi-a ascuns-o în făină. Beată fiind a uitat de 
ea, acum nemaiavînd pe ce bea, ţi-a vîndut ție punga cu făină cu tot pe 
două groşiţe: ieftină făină! Dar punga a mea a fost şi la mine a venit iară 
singură. Să mulțumim numai lui Dumnezeu de darurile cu care ne-a 
învrednicit. 

În scurtă vreme adunară loc mai mult decît un grof, că dezlegară 
pungile şi tot cumpărară şi cumpărară iar oamenii ziceau: 

— Pe acela ştiu că l-a păscut un noroc; iară muierile, ca mai sfătoase 
adăugau: 

Norocul şi cu Mintea vreau să-l facă domn cu puterea. Şi ele aveau 
dreptate! 

Cine o ştie mai departe, eu nu-l opresc, spună-o, că eu atîta o-am auzit, 
cît v-am spus-o. 

ISTEAŢĂ ȘI PACE 


Zice că a fost o dată un împărat, gazdă nu tîndală, oile lui se vedeau şi 
se cunoşteau dintre ale altor botezați, boii lui erau cei mai frumoşi, în tot 
satul. Apoi mai departe avea doară ţări întregi, că doară de aceea era el 
împărat: unele le moştenise de la tatăl său, altele le cîştigase el vitejeşte, 
că-i plăceau bătăile. De la mumă-sa îi rămase mult aur şi argint şi 
adiamante, putea deci cu drept cuvînt zice că-i bogat cumu-i data. O dată, 
hai drace, că el face un plug de aur şi merge să are cu el. Arînd pe cel 
hotar, iată vine la el un moşneag: 

— Bun lucru, înălțate împărate! moşneagul dete adecă binețe. 

— Bun, da scump, moşule, îi răspunde împăratul, care nu pricepuse 
cum se cade pe bătrîn; se vede că nu ştia bine româneşte, ce de altcum nu-i 
mirare pentru împărați, că doară şi ei au numai un cap, apoi într-un cap 
numai, nu pot nici ei băga atitea feluri de limbi, cîte neamuri de oameni au 
în împărăție! Deci împăratul, aşa, mai slăbuţ, cum poate el zdrobi 
româneşte, zise cătră vîj: 

— Moşule, ce gîndeşti că ar fi vrednic plugul acest de aur? (împăratul 
credea că vîjul despre plug a zis: „bun lucru”). Dar vîjul îi răspunse fără 
pic de gîndire: 

— Înălţate împărate, de n-a ploua în luna lui mai, nu-i vrednic nici o 
coajă de mălai! 

Cu aceste vorbe merse moşneagul mai departe. 

Împăratul se gîndi mult la vorbele ţăranului şi le află de adevărate, căci 
eîndise precum era într-adevăr: „De nu va fi ploaie în luna lui mai, de bună 
seamă că mai mult va fi vrednică o coajă de mălai decît plugul acesta, că 
din el nu poţi mînca, pe cînd cu coaja îţi alungi batăr o dată foamea, cît de 
cît.” Deci se pune împăratul şi vinde plugul cel de aur şi cumpără o moară 
chiar lîngă casă, că moară n-avea pînă într-aceea şi se gîndi, ce să mai 
împartă el bucatele cu alții pentru măcinat; mai bine să capete el ceva de la 
moară! Gîndul nici n-a fost rău de altcum. 

După ce avea acum şi moară, se gîndeşte să se însoare că era holtei 
cam stătut şi-acum şi-avea cu ce-şi ținea muierea că doară un împărat are 
venituri, nu ca noi, dar şi cheltuieli îndoite şi înzecite ca noi, fără îi aduce 
moara cîştig frumos. 

Se pune deci şi începe a se cam uita printre cele fete, să vază care ar fi 

de el? într-acelea iar se întîlneşte cu moşneagul cel de la arat. 

— Bună vremea, moşule! 

— Bună să-ți fie inima, înălțate împărate! Da de unde şi pînă unde? 

— Caut ce nu am moşule. 

— D-apoi să fie într-un ceas bun şi cu noroc, înălțate împărate, dar te 
rog de una: nu te lăcomi la rang, la neam, la avere, la zburdălnicie; 
dumitale îți trebuie o muiere isteață; aşa-ţi caută una, care va fi mai isteaţă; 
nici nu merge dumneata pe la ele, scrie numai cărți în toate părțile, răvaşe 
în toate oraşe, că vreai să te însori şi vei lua de nevastă pe fata cea mai 
isteaţă şi mai cuminte, fie chiar şi dintre oamenii de jos, dintre plugari, apoi 
să văd eu dacă nu nimereşti bine! 

— Bine, moşule, dar cum voi şti eu care-i mai isteață? 

— O, Doamne, înălțate împărate, scrie în toate cărțile şi răvaşele aşa: 
că pe aceea o vei lua de muiere, care va veni la palatul Măriei tale mai întîi, 
dar cum? nici călare, nici pe jos, nici îmbrăcată, nici dezbrăcată, nici pe 
drum, nici pe de lături, nici cu cinste, nici fără cinste! 

— Bine, moşule, dară poate-se una ca asta? 

— Şi de ce să nu se poată? bată-şi capul cine vrea să fie împărăteasă! 

Merge împăratul acasă, face cum l-a învăţat moşul şi aşteaptă în pace 
văzîndu-şi de moară, de moşie şi de împărăție. 

Mult şi-au bătut capul cele fete de crai şi de împărați, de grofi şi de 
baroni, de boieri şi de fruntaşi din toate satele şi oraşele împăratului, cum 
să facă să se mărite careva după împăratul, dar în zadar le fu truda că nu 
izbuti nici una. Vestea merse pînă în poporul de rînd, şi ce să vedeţi? Ce nu 
putură scoate la cale domnii cei mari şi învăţaţi, o fată de ţăran o să ducă la 
îndeplinire! Chiar a doua zi-şi lepădă toate hainele de pe sine şi se îmbrăcă 
într-un leşteu şi astfel îmbrăcată prinde o vrabie şi-o pune într-un blid, o 
acopere cu alt blid şi se suie călare pe un ţap şi pleacă astfel călare, cu 
picioarele pe jos şi merge tot dintr-o margine a drumului pînă în cealaltă. 
De cătră seară ajunge la palatul împăratului şi intră înlăuntru. Toţi încep a 
rîde de călăria şi de mersul fetei, dar mai tare de călăria ei. Împăratul nu 
rîdea, îi plăcea fata, că era frumoasă şi isteață şi credea că va fi şi de neam 
mare. Deci zise împăratul: 

— E drept că ai venit cum am zis, numai una tot te strică, să văd 
cinstea — necinstea, şi dacă şi aceasta ai nimerit-o, încă azi ne cununăm. 
Fata îi întinse blidele, împăratul ridică cel de deasupra şi vrabia zbîrr! 
zboară ca glonţul, încît împăratul rămînînd înmărmurit scapă blidul din 
mînă de se făcu tot bucățele. 

— Ei bine, draga mea, zice împăratul, acum să-mi spui a cui eşti şi de 

unde? 

— Eu, înălțate împărate, sînt dintr-un sat cu oamenii, fata unui român, 
plugar, după munca lui trăiesc toţi domnii şi toți leneşii din împărăţia 
Măriei tale. 

— Prea bine, însă deoarece tu eşti fată de plugar şi eu numai după 
istețime te fac împărăteasă, poftesc de la tine ca să te prinzi că nu vei face 
nici o judecată, că îndată ce ai cuteza să faci şi numai una cît de mică, te 
alung să mergi îndărăpt, aşa precum ai venit. 

Fata se învoieşte şi astfel împăratul o duce la altar numaidecit, şi-l 
cunună un cinstit părinte, după cum li era legea şi obiceiul, fireşte după ce 
o îmbrăcară ca pe o fată de împărat, că doară nu ar duce-o la sfinta 
cununie, colo înaintea icoanelor, Doamne fereşte, numai iaca aşa! 

Nu trece multă vreme după cununie şi împăratul trebuie să meargă la 
bătaie, să ia viaţa la vreo cîteva mii de oameni buni de lucru, el care nici la 
o muscă nu-i poate da viaţă. Împărăteasa rămîne acasă să aibă grijă de una- 
altă, dară mai cu seamă de moară, apoi afară de aceea cîte nu mai are omul 
de lucru dacă vrea să şi-l caute, că doară lucrul nu mai are sfîrşit numai 
cînd intrăm în mormîntul rece, unde gluma trece. 

Într-o zi iară merge împărăteasa să mai vadă de cea moară, că doară nu 
se putea încrede numai în credința morarului. Acolo află pe doi oameni 
sfădindu-se, un român şi un sas. Românul adecă dusese ceva bucate la 
moară pe spatele unei mărține. Sasul era la moară, şi dusese bucatele în 
carul tras de doi boi săseşti. 

Românul legase mărţina de carul sasului, şi pînă erau amîndoi în 
moară aceea fătase şi se trase mînzul sub car. Sasul nu mai poate de 
bucurie că carul lui a fătat un mînz; nu era chip să-l poată cineva face să 
priceapă cum că mînzul nu poate fi decît de la mărțina românului, el nu 
mai da două cu două, că mînzul este al lui, să sub carul lui l-a aflat, că 
românul n-a adus de acasă decît iapa cu sacul desăgit pe şeauă, iar în urma 
iepei nu era nici un mînz, decît un sas, care însă era mai mare, şi decît iapa, 
şi deci n-a putut să fie mînzul acelei iepe, şi cine ştie cîte nu îndrugă sasul 
în prostia lui. 

Văzând împărăteasa cearta, uită că nu are drept să facă judecată şi zice 
cătră cei doi pricinaţi: 

— Măi oameni buni, plecați amîndoi în două părți, care cu ce-are; tu, 
sasule, cu carul tău, şi tu, române, cu mărțina ta; după care va merge 
mînzul, al aceluia să-i fie, că a aceluia se cade să fie. Fireşte că pricinaşii 
au trebuit să se supună la judecata împărătesei, dară mînzul naibei, spre 
năcazul sasului, merse după mărțina românului. Acum văzînd sasul una ca 

asta, se mînie foc pe român şi pe împăcător, că nu pierduse în viaţa lui nici 
un proces şi-acum să piardă, şi chiar față c-un român, şi înaintea 
împărătesei! îndată ce veni împăratul acasă, merse şi-i spuse întîmplarea. 
Împăratul ascultă pîra sasului pînă la capăt, apoi îi spuse verde în buze că: 
„Lege mai dreaptă decum v-a făcut Măria sa împărăteasa, nici un împărat 
din lume nu vă poate face”, dară se şi cam năcăji împăratul văzînd că 
nevasta se amestecă în lucrurile lui, fără slobozenie. 

De cumva erau pe atunci advocaţi, ce mai ştii, poate aflu vreun 
paragraf cu care să arate, că carul sasului a fătat mînzul, aşa însă din lipsă 
de advocat rămase dreptatea pe partea românului, precum o făcuse 
împărăteasa. Numai atunci se făcu şi românului dreptate, ci cine i-o făcu, 
era cît pe aci să o păţească cît de rău. 

Împăratul chemă pe împărăteasa înainte, îi spuse că mai mult pită şi 
sare pe o masă nu pot mînca, şi că ea să se gîndească în trei zile ce are de 
gînd să-i ceară, că îi va da orice va încăpea pe o căruță numai iertare să nu 
ceară, că iertare nu-i poate da. 

Vorba împăratului fu vorbă sfîntă. A treia zi dimineața stăteau două 
căruţe gata de cale dinaintea uşei palatului, într-una să-şi pună împărăteasa 
cîte ceva, şi într-una să se urce împăratul să o petreacă pînă între hotară. 
Împărăteasa însă nu vrea să primească nimic de la împăratul, zicînd că ea 
n-are ce face cu atîta avere, cîtă ar încăpea într-o căruță, că se îndestulează 
numai cu cît va putea strînge în braţe. Nu-şi ia deci chiar nimic, fără se 
pune lîngă împăratul în căruță şi pleacă, poruncind ca cealaltă căruţă să nu 
vie în zadar cu ei, că ea n-o primeşte nici plină, necum goală! Cîţiva 
miniştri încă o petrecură pînă între hotară, în altă trăsură, fiind foarte 
mîhniți că trebuie să se despartă pentru totdeauna de o împărăteasă atît de 
isteaţă şi de cuminte, apoi frumoasă, Doamne! După ce ajung între hotară 
se coboară toţi din trăsură şi începură a-şi lua rămas bun. Deci împăratul o 
mai întrebă încă o dată: 

— Dar vezi, muiere, de cere ceva că orice-ţi dau, numai iertare, cum 
ţi-am spus nu pot să-ți dau, deci iertare nu cere. 

Atunci ea zise: 

— Înălțate împărate, iertare nu-ţi cer că nu-s vrednică de ea, dar zici 
că-mi dai ce voi putea strînge în braţe? 

— Dau, iată aud şi miniştrii mei! 

Atunci împărăteasa se răpede şi cuprinde pe împăratul în braţe zicînd: 

— Numai atîta îmi trebuie şi nimic mai mult! 

Pacea fu gata. Toţi se suiră în trăsuri şi se întoarseră la palat precum şi 
veniseră; împăratul şi împărăteasa într-o trăsură drăgostindu-se, iară 
miniştrii într-altă trăsură, clătinînd din cap şi zicînd: „Isteaţă şi pace!” 


Auzită în Năsăud, cînd eram şcolar. 


MĂR ȘI PĂR 


A fost o dată ca niciodată. A fost un împărat şi o împărăteasă, care cu 
toate că erau trecuţi cu anii, nu aveau nici un copil, de care să se bucure, 
care să facă să le treacă de năcazuri, să mai uite de suferințele vieții 
acesteia, căci, ca şi acum, atunci încă erau suferințe; n-aveau nici un copil, 
pe care din dragoste părintească să-l dezmierde, împodobindu-l ca pe-un 
copil de împărat şi sărutîndu-l ca pe-un singur copil la o casă părintească. 

Toate acestea ar fi fost şi ar fi trecut, dar durerea cea mai mare era, că 
nu avea cine să moştenească scaunul împărătesc, avuţiile cele multe, căci 
avea împăratul multă blagă, multe scumpeturi, din care să fi mîncat cu 
lingura şi tot nu s-ar fi gătat în veci. 

Dar ce plăteau toate, dacă nu avea cine să le folosească? 

Şi astă durere cît de cu greu, totuşi mai trecea; de una însă erau mai 
îngînduraţi ca de toate, şi aceea era că li se stinge sîngele, seminţia lor. 

Oh! Doamne! Şi mare era lucrul ăsta. Cînd îşi aduceau bieţii aminte de 
aceasta, plîngeau ca şi nişte copii mici. Cum să nu? Cum să nu aibă năcaz 
şi suferințe, cum să nu-l ajungă jalea pe oricine, cînd ştie că n-are cine să-l 
cînte, cine să-l plîngă cu adevărată durere la moartea lui, şi cine să-l 
pomenească cu sfinţenie după aceea? 

Nu însă numai ei erau supăraţi, tot poporul din împărăţia lor era 
pătruns de durere, văzînd că se stinge seminţia împăratului; şi vai, ce 
oameni buni erau, şi împăratul şi împărăteasa ca şi-o bucată de pîne! Nu 
era om în întreaga împărăție, căruia să nu-i fi făcut un bine, nu era sărac, pe 
care să nu-l fi ajutat; nu era bolnav, la care împărăteasa să nu-i trimită ceva 
bun îndată ce auzea de boala lui. 

Toate acestea erau prea mult de la un împărat, şi chiar pentru asta era 
în jale toată împărăţia, văzînd că neamul bun de oameni se împuținează. 

Se temeau ca nu cumva să deie peste vrun neam rău de oameni, care 
tocmai aşa să le amărască zilele, precum le-a îndulcit împăratul de-acum. 

De-a mai avea copil a trecut nădejdea, căci erau bătrîni, îşi puseră dară 
nădejdea-n Dumnezeu, se lăsară în voia lui, fiind încredințaţi că Dumnezeu 
toate le face cu socoteală pentru binele oamenilor, şi oamenii nu trebuie să 
judece despre ceea ce face Dumnezeu, căci el într-un chip ne iubeşte pe 
toți, apoi nici nu ştim ce ni-e bun nouă, numai Dumnezeu ştie, care nu face 
decît bine. 

Într-o zi venind împăratul cu împărăteasa de la biserică şi trecînd peste 
un pod, văzu împărăteasa în apă un peşte foarte frumos, deci îi zise 
împăratului: 

— Uită-te, împărate, în apă, ce peşte frumos! acela ar fi foarte bun de 
prînz, mi-e şi dor de peşti proaspeţi, căci de mult nu am mîncat; la cel din 
apă mi se dă. 

Se uită şi împăratul, şi văzu peştele. După ce ajunse acasă, dete 
poruncă pescarilor, ca să prindă vreo cîţiva peşti de care văzură. 

Cîţi pescari au fost în oraş şi-n apropiere, toți s-au dus să împlinească 
porunca împăratului cît de în grabă. Căutară mult timp, dar degeaba s-au 
trudit, căci numai unul a aflat de felul acela, cum spusese împăratul, dar 
totuşi era destul, ca să-i treacă împărătesei de dorul peştilor. 

Bucătăreasa, o țigancă, se şi puse îndată să pregătească din acel peşte o 
mîncare cît se poate de bună, îşi adună dar toată iscusinţa, ca să poată face 
o bucătură, care să-i placă împărătesei. 

Cînd era mai fript, gustă de sare, dar cu toate că a pus destulă, era ca şi 
cînd n-ar fi pus, mai puse deci şi gustă iar, dară nici acum nu era sărat 
deplin, şi-a treia oară puse, şi mai gustînd o dată o află bună. 

Acum putea să o ducă împărătesei, care tot aştepta să se frigă o dată. 

Mîncă împărăteasa, iar oasele le dete la o căţea. După cîtva timp 
băgară de seamă, atît împărăteasa, cît şi bucătăreasa, că au pornit grele; 
cățeaua încă se vedea a fi prins căţei. 

La nouă luni de la mîncarea peştelui, împărăteasa a născut un copilaş 
frumos, pe care l-a numit „Măr”. Îşi poate închipui orişicine bucuria 
împăratului, a împărătesei şi-a întregului popor. 

Bătrînii aveau la cine să se bucure, pe cine să sărute, era cine să le 
urmeze în împărăție, şi cine să le moştenească averile, iară poporul acum, 
nu se temea că se va stinge neamul cel bun. 

Ştiură toţi bine că această întîmplare e numai de la Dumnezeu, deci nu 
încetară a-l lăuda pentru împlinirea rugăciunii lor. 

Tot în ziua aceea mai de cătră seară născu şi bucătăreasa un copil, pe 
care îl numi „Păr”. Căţeaua puiase încă de mult şase căţei, tot unul ca altul 
de frumoşi; acum erau mari. 

Tot din braţe-n braţe, creştea Măr, copilul împăratului; cînd era la 
mumă-sa, cînd la tată-său; dar nici Păr, copilul bucătăresei, încă nu se lăsa 
de crescut şi cu toate că Măr era ţinut mai bine şi mai odihnit ca Păr, care 
trebuia după ce mai crescuse, să ajute mamei sale, totuşi erau unul ca şi 
altul, parcă ar fi fost chiar fraţi gemeni şi la un cost. Împărătesei nu-i 
plăcea de aceasta şi s-a gîndit mult, cum să facă, ca să se cunoască bine 

copilul ei din al bucătăresei, dar ce-a gîndit să facă a lăsat pe alte timpuri. 

După ce au trecut de opt ani, au început a merge la vînat; şi-au împărțit 
cînii cei şase de la căţea; Măr i-a numit pe-ai lui: Florian, Cioban şi 
Frunză-de-Măgheran, iar Păr i-a numit: Bujor, Rozor şi Cetina Brazilor; 
cînd de ici, cînd de colea, săgetau cu arcurile lor cîte ceva şi duceau la 
părinți. 

O dată fiind iar amîndoi în pădure la vînat, s-au făcut fraţi de cruce, 
jurîndu-şi dragoste vecinică. 

După ce s-au făcut fraţi de cruce, Măr nu a mai vrut să poarte veşminte 
de cele scumpe, ci numai de acelea de care avea şi Păr, apoi părinţii ce nu 
ar fi dat pentru iubitul lor, care acum nu era copil, ci voinic, i-a făcut şi lui 
Păr tot aşa vestminte frumoase ca şi lui Măr. 

Acum chiar nu se puteau cunoaşte unul din celălalt. Nu era nici un 
semn, prin care să se deosebească unul de altul. Pînă acum, cînd baremi de 
pe vestminte se cunoşteau, mai putea suferi împărăteasa, dar acum nu. De 
multe ori vrea să-şi dezmierde feciorul cu cîte un sărutat şi săruta pe al 
bucătăresei;, de multe ori vrînd să-şi țină feciorul cu cîte ceva mîncări mai 
bune chema pe-al bucătăresei. Îşi puse dar de gînd, că neapărat îi va face 
vreun semn lui Măr, de pe care să-l cunoască. 

O dată venind iar amîndoi de la vînat, împărăteasa-şi cunoscu odrasla, 
căci o strigă: „Mamă”. Ea îl chemă de sine, şi cu un fier ce l-a fost ars în 
foc, îl înfieră la mîna dreaptă. 

Ca şi un leu răcni Măr, cînd simţi că e înfierat şi zise: 

— Mamă, mi-ai mîncat norocul! Fără noroc voi fi deci în lume şi pînă 
atunci nu mă odihnesc, pînă ce nu-mi capăt iar norocul, căci fără noroc nu 
pot sta. Vă las cu Dumnezeu! 

Împăratul şi împărăteasa, cînd auziră aceste cuvinte ale fiului lor, 
leşinară de durere, îl rugară să nu se ducă, dar toate rugăciunile lor, a lui 
Păr, şi a întregului popor fură zadarnice. El răspundea: 

— Mă duc ca să-mi împlinesc cît mai iute viața cea fără noroc, şi 
ajutînd Dumnezeu, să îmi cîştig iarăşi cea cu noroc. 

Cînd plecă, fratele său de cruce, Păr îl petrecu cale de două zile, şi îl 
rugă baremi lui să-i spună adevărat pentru care pricină se duce, căci se 
temea să nu-i fi părut rău, pentru că el, fecior de împărat, s-a făcut frate de 
cruce cu un fiu de bucătăreasă. 

— Frate, să mă crezi, răspundea, mama mi-a mîncat norocul, eu nu le- 
am spus lor, dar trebuie să mor; tu însă cînd vei vedea pe mărama aceasta, 
pe care ţi-o dau acum, trei picături de sînge, să ştii că am murit, vino şi mă 
caută, căci de mă vei afla iar voi fi cu noroc, dar pînă atunci nu. 

Şi-i dete o maramă. 

— Atunci, frate Măr, nu te las; acum voi veni şi eu cu tine, că dacă vei 
da de vreo nenorocire, atunci îndată să te pot scoate. 

— Lasă-mă, frate, rogu-te, să mă duc şi vină de mă caută, cînd va fi de 
lipsă. 

Se sărutară şi se despărțiră. 

Măr, însoţit de cei trei cîni ai lui, a mers prin o pădure pînă unde 
văzuse o licurire de foc. Acolo erau nişte păcurari la oi. 

— Bună seara! zise Măr. 

— Să ai noroc, străinule! răspunseră păcurarii, dar şezi cu noi aici pe 
butucul acesta, căci ştim că eşti ostenit. 

— De ostenit nu sînt ostenit, căci numai de astă dimineață călătoresc. 
Dar faceți bine şi îmi dați puţină apă să beau, căci nu mai pot de sete. 

— Apă n-avem, răspunseră păcurarii, dară îţi dăm să beai zăr, de care 
bem şi noi. 

Bău dar zăr de care n-a mai băut niciodată şi-i plăcu, totuşi nu putu să 
nu întrebe, pentru ce n-au apă. 

— Ei, frate, răspunseră păcurarii, aici în apropiere se ţine un zmeu, 
care bea toată apa din izvorul nostru, vitele ni se împuţinează, că le mîncă 
şi el, dar şi mor de sete. Am vrut să mergem de aici, dar nu ne lasă, ci 
precum a zis, nu se odihneşte pînă ce nu ne va mînca pe toţi. Precum 
vedem, ne sînt numărate zilele, şi ale nostre, şi ale tale, căci nu te va mai 
lăsa să te duci de aici, cum nu ne lasă nici pe noi. 

— Voi cerca să mă lupt cu el, dacă nu vor putea face cînii mei nimic 
cu el. 

— ŞI te-ai încumeta să-ţi cerci puterile cu el? 

— De cînd eram de opt ani, toată ziua cu cînii mei am fost la vînat, am 
omorît ca copil urşi cu ajutorul fratelui meu, dar acuma că-s voinic să nu 
încerc cu un zmeu, am nădejde în cînii mei, ca şi în mine. 

Nici nu gătă bine vorba, cînd auziră o zbierătură în pădure, de care 
vitele şi cînii păcurarilor aşa s-au înfricoşat, încît toate s-au strîns grămadă 
la un loc. 

— E aci zmeul, ziseră păcurarii, iar ne duce cîteva vite. 

Atunci voinicul îşi strigă cînii lîngă sine şi merse cătră zmeu; cînd era 
aproape de zmeu, care arunca foc din gură, îi zise: 

— Nu fi aşa de turbat, focul din gură-ţi nu-mi strică, numai mă 
încălzeşte, căci nu mi-e frică de tine. 

— Cine eşti tu de-mi stai în cale? întrebă zmeul, doar nu eşti tu Măr 
sau Păr cu cînii tăi? 

— Eu sînt, răspunse voinicul, dar ce ai tu cu oamenii aceştia de 
omenie, de nu le dai pace să trăiască de pe-o zi pe alta? 

— Vreau să trăiesc şi eu bine, mai ales azi, cînd te voi mînca şi pe tine 
cu cînii-ți cu tot, zise zmeul. 

— Aşa? răspunse Măr. Îşi strigă apoi cînii: 

— Na Florian! Na Cioban! Na Frunză-de-Măgheran! prindeți-l şi 
tineti-l! 

Numai aceasta o aşteptară şi cînii: îndată săriră la el şi-l prinseră de 
grumazi. Măr se duse şi îi tăie capul. 

Trupul l-a dat la cîni, iară capul l-a ars şi oasele le-a pisat tot praf şi 
praful l-a suflat în vînt. 

Bucuria păcurarilor era nespusă de mare, căci acum nu aveau de cine 
se teme, îşi puteau prăsi vitele în tihnă. Îi mulţămiră foarte şi-l rugară să 
primească dăruința jumătate din vitele de la ei. 

Măr nu s-a învoit nici cum, dar numai aşa scăpă de ei făgăduindu-le că 
le primeşte cînd se va întoarce. 

După aceea îşi luă rămas bun de la ei şi plecă. 

A mers iar o bucată bună de vreme, pînă ce într-un tîrziu a ajuns într- 
un sat; a tras la o muiere bătrînă, şi a rugat-o de conac peste noapte. 
Bucuros l-a primit bătrîna, căci era şi ea cu frica lui Dumnezeu şi 
primitoare de străini, ca românul. 

Cînd însera, Măr scoase din traistă ce biet a fost vînat, şi s-a rugat de 
bătrîna să facă bine să-l lase să-şi gătească cumva carnea de vînat. 

Bătrîna a luat-o şi a pregătit-o ea. Cînd gîndi Măr că acuma va fi friptă 
carnea, zise cătră bătrînă: 

— Mamă! dar de unde aş putea cumpăra puţină pîne de-aici, eu nu ştiu 
rîndul; nu ai face bine să te îngrijeşti dumneata? iată aici cîţiva bani. 

— Oh, dragul meu! foarte bucuros ţi-aş da eu şi nu te-aş lăsa să-ţi 
cheltuieşti banii, căci un călător are lipsă de bani, dar zău n-am şi nici nu 
vei putea căpăta la noi. Căci crede-mă, dragul meu, nici noi de mult nu 
mîncăm pîne. Aici în pădure este un taur sălbatic, care ne strică toate 
bucatele şi care rămîn, încă le lăsăm noi pe cîmp să se strice, fiindu-ne 
frică de acel taur. Din aceea pricină nici nu punem pe cîmp nimic, de vro 
cîțiva ani, ci trăim şi noi ca vai de noi; de dus, iar nu ne-ar plăcea să ne 
ducem din satul acesta, căci aici ne-am născut. Multe nenorociri s-au 
întîmplat şi cu oamenii, căci pe care l-a văzut numai, n-a mai scăpat de 
coarnele şi de picioarele acelui taur sălbatic. Vei mînca carnea şi fără pîne, 
cum mîncăm şi noi ce biet avem. 

— Cum puteţi duce fără pîne? întreabă Măr. 

— Vai de traiul nostru, răspunse baba, Dumnezeu să ferească pe toată 
lumea, să nu ajungă ce am ajuns noi. 

— Apoi fii bună, mamă, şi-mi spune despre taurul acela ce ştii. Unde 
se ține? Cînd vine? Cum ştiţi că vine? Mare e? şi altele, din care aş putea 
cunoaşte mai bine acel taur. 

— Lasă-l năpustului, zise bătrîna, să te ferească Dumnezeu să nu-l 
cunoşti, ci să fii totdeauna ocolit de el. Dar dacă vrei să ştii, iată-ți spun. E 
un taur mare, cu părul sur, aci se întrerupse bătrîna făcîndu-şi cruce zicînd: 
Doamne fereşte-ne, precum zisei e cu părul sur, cu două coarne de cîte o 
jumătate de stînjin de lungi şi de largi şi c-un ochi în frunte şi cu dinţii ca 
la porcii cei sălbatici, aşa spun care l-a văzut mai de-aproape. Se ține aici 
în pădurea de lîngă sat şi pe cîmp; mai ales acum, cînd e iarbă verde pe 
cîmp, mai mult e acolo decît în pădure. Apoi cînd e aci-l cunoaştem după 
zbierătura lui cea urîtă, prin care ne dă de ştire, să nu mergem nici unul 
afară din sat, că apoi e capăt de acela care se duce. 

— Unde-l-aş putea întîlni? întreabă Măr. 

— Ba să te ferească Dumnezeu; şi ce te-ar duce păcatele să-l 
întîlneşti? 

— Aş vrea să-l omor! 

— Poate ţi-ai urit zilele! 

— Ba aş vrea eu să-i iau zilele! 

— Lasă-te, dragul meu, de aşa gînduri, căci cu acela nu se poate lupta 
nimeni, au cercat oamenii de la noi, s-au dus mulţi, satul mai tot cu 
furcoaie, cu topoare şi cu coase, dar abia jumătate s-au întors vii, pe ceilalți 
i-a omorît. 

— Eu totuşi mă încred în cînii mei. 

A cinat, apoi i-a făcut bătrîna pat şi s-a culcat, de s-a mai odihnit, căci 
s-a fost ostenit. 

Dimineaţa s-a sculat, s-a rugat lui Dumnezeu mai mult ca în alte 
dimineţi, s-a îmbrăcat, şi-a săturat bine cînii şi s-a gătat de plecat. 

Bătrîna încă s-a rugat la Dumnezeu, ca să-i ajute. 

Mergînd pe cîmp, Măr nu văzu nimic, se-ntoarse deci cătră pădure şi- 
atunci auzi o zbierătură puternică. El îşi strigă cînii: 

— Na, Florian! na, Cioban! na, Frunză-de-Măgheran să staţi tot lîngă 
mine. 

Nu trecu mult şi iată vine taurul cel cu un ochi în frunte. Tinea drept 
cătră el. Atunci el luă arcul, îşi îndreptă săgeata şi-l nimeri tocmai în ochi, 
de-i scoase ochiul. O zbierătură puternică dete taurul din pricina durerii, ce 
avea din pierderea ochiului; coarnele şi le împlîntă în pămînt şi scotea 

pămînt ca şi cu lopata. 

Atunci iar strigă Măr: 

— Na, Florian! na, Cioban! na, Frunză-de-Măgheran, pe el, căci şi eu 
vin! 

ŞI-l prinseră cînii şi-l spintecară, iar cînd ajunse Măr acolo nu mai 
trebuia nimica, decît să-l lase în grija cînilor, căci şi-a fost scos limba. 

Lăsă cînii să se sature şi se întoarse apoi în sat. 

O mulţime de oameni-l aşteptau în capătul satului, care, înştiinţaţi de 
bătrîna şi de zbierătul puternic al taurului, ieşiră să vadă ce s-a fi întîmplat. 

— Fugit-a taurul? întrebară oamenii. 

— N-a fugit, răspunse el, şi n-a mai fugi, căci l-am omorît. Uitaţi la 
gurile cînilor cum s-au sîngerat în el. 

Plecară deci cu toţii să vadă mort e taurul, care atîta pagubă le-a fost 
făcut. Oamenii nu mai încetară de-a veni, căci s-a întins ca fulgerul vestea 
că un străin a omorît taurul. 

Cînd văzură taurul mort, mulțimea toată s-a strîns împrejurul lui Măr, 
se puseră în genunchi şi voiră să-i mulțămească. Dar el zise: 

— Sculați din genunchi, fraților, căci numai lui Dumnezeu se cuvine 
să mulțămim în genunchi. 

Plîngînd de bucurie, îi mulțămi toată mulțimea. 

Iar el le zise: 

— Luaţi-i capul şi-l ardeţi, iar trupul trebuie îngropat în pămînt, ca nici 
poveste să nu mai fie de el. 

Atunci merse la taur, îi tăie capul şi-l dete la oameni, iar ei merseră toţi 
în sat şi făcură ceea ce le spuse Măr. 

Făcură apoi şi-o petrecere şi-şi petrecură toți. După petrecere l-au 
întrebat oamenii pe Măr, cu ce sînt datori pentru că a omorît taurul? 

— Cu nimic, răspunse Măr. 

— Numai aşa nu te lăsăm, trebuie să primeşti ceva de la noi, strigă 
mulțimea, îţi vom da bani câţi vei putea duce. 

— Fraților le zise, eu acum nu merg acasă, ca să-mi fie de ceva folos 
banii voştri, ci cînd mă voi întoarce, va fi alta; acum nu pot să primesc 
nimic, dar nimic chiar. 

Ascultară oamenii şi nu-l mai îmbiară. 

ŞI iar a mers multă lume împărăție, pînă a ajuns într-un oraş. Chiar pe 
la miazăzi ajunse şi fiindu-i foarte cald, se băgă într-o casă, ca să ceară 
puţină apă, ca să-şi stimpere setea. 

În casă era numai o muiere bătrînă, care la rugarea lui ca să-i deie apă 
răspunse: 

— Oh! dragul meu, bucuros ţi-aş da, numai să fie în casa mea, dară nu 
e nici o picătură. Aici în oraşul nostru e numai o fîntînă, în care este un 
bălaur cu şapte capete. Acesta tot la o jumătate de an cere cîte o fată, pe 
care o vrea el, iar oraşul trebuie să-i deie, căci de nu, nu ne dă apă. Acum 
chiar pe fata împăratului a cerut-o; împăratul fiindcă o are numai pe ea, nu 
ar vrea s-o deie, a şi cercat să o schimbe, dar balaurul a cunoscut că nu-i 
aceea şi acum nu vrea să ne mai deie apă, pînă nu-i va da împăratul fata. 
De cinci zile nu am băut şi aşa nu o mai putem duce, poate azi, aşa era 
vorba, o va da împăratul, că n-are încătrău. Nici noi n-avem ce face, dacă 
sîntem aşa de nefericiti. 

— Dar frumoasă e fata împăratului? întreabă Măr. 

— Dar încă cît de frumoasă? parcă ar fi ruptă din soare! Nu e mai 
bătrînă decît de vreo şase-şaptesprezece ani, cu părul galbin ca de aur. 

Dar apoi ce buneţă, ce inimă are, nimeni nu ştie şi nici nu-şi poate 
închipui, numai acela a putut să vorbească vreodată cu ea. Destul de rău ne 
pare şi nouă, de mai că ni se rupe inima, căci numai pe ea o are împăratul şi 
ar fi pagubă mare, dacă s-ar stinge neamul împăratului, că e neam milostiv, 
dar n-avem ce face, aşa ne-a rînduit Dumnezeu bag seamă. 

— Ei! dar nu e nimeni să poată omori pe acel balaur? 

— Oh! Doamne, răspunse bătrîna, dar cine s-ar putea împotrivi cu 
acea bidiganie spurcată? Nu se poate apropia nimeni, căci îndată-l trage în 
fîntînă. Apoi cine ar putea lupta cu şapte capete înveninate? Se zice, că 
dacă i-ar tăia cineva un cap, îndată alte trei i-ar sări în locul celui tăiat. 

— lată, aici am puțină carne, ce am vînat în pădure, fii bună, lasă-mă 
să o frig, să mănînc şi să odihnesc puţin, apoi mă duc să văd şi eu ce bălaur 
se ține în fîntînă şi ce fîntînă e aceea. 

— i-o frig eu, dragul meu; vom merge mai mulți acolo, căci precum 
ştiu, chiar azi îşi va aduce împăratul fata. 

— Voi cerca să-l omor, zise Măr. 

— Ba lasă-te de aceea socoteală, căci nu vei putea şi atunci mai tare se 
va mînia balaurul pe noi şi nici după ce îi va da împăratul fata nu va vrea să 
ne mai deie apă: lasă să petrecem după cum ni-e ursita. 

— Să mănînc şi să odihnesc oleacă numai, apoi fie ce-a fi, tot cerc; 
cînii mei mult îmi vor ajuta, dar şi eu lor. 

Atunci bătrîna fripse carnea şi o puse înaintea lui Măr, care mînca cu 
poftă, fiind tare flămînd. Tot ce a rămas carne friptă şi nefriptă dete cînilor. 

După ce mîncă, se puse să odihnească, însă nu putu să doarmă, căci 
gîndurile îi umblau tot pe la fata împăratului. Văzînd că tot nu poate să 
odihnească, se sculă, făcu trei cruci, îşi luă cînii, încinse sabia şi plecă la 

fîntînă. 

Acolo, cînd ajunse, văzu o mulţime de oameni care aşteptau să vină 
fata împăratului. Se băgă şi el în mulțime. Nu mult însă stătu, căci iată veni 
dintr-o parte o trăsură, toată îmbrăcată în negru, din care, cînd se opri, se 
cobori o fetiță frumoasă de gîndeai că e înger scoborit din cer. Păru-i 
galbin, lăsat pe spate, faţa-i gingaşă, ochii cei vineţi, buzele subțiri şi roşii 
o ridicau peste celelalte zidiri ale lui Dumnezeu de pe pământ. 

Cum se coborî din trăsură, o înecă plînsul şi cu ea plîngeau toți 
oamenii. Ţi se rupea inima văzînd-o pe sărmana fată cum îşi aştepta 
moartea. Nu mai putu sta pe picioare, leşină şi căzu la pămînt. Cînd văzu 
aceasta Măr, nu mai putu răbda, ieşi din popor, chemă cînii cu el, se duse la 
fată şi zise: 

— Scoală, cocoană, nu te teme? că eu nu te voi lăsa să te omoare 
bălaurul. 

Atunci ea-şi ridică capul şi văzîndu-l aci, zise: 

— Cine eşti tu de mă batjocoreşti, sau îţi pui viața pentru mine? 

— Eu sînt, dragă, un străin, care din norocire am ajuns aici şi văzînd 
ce este, voi cerca să te scap... 

— O să-ți pui viaţa, zise fata. Lasă-mă, du-te de-aici, scapă-ți baremi 
viața ta şi nu gîndi la mine, la o nenorocită ale cărei minute din viață sînt 
numărate. 

— Fără tine nu mă duc; mai bine mor! fu răspunsul scurt al lui Măr. 

— Apoi, de ce ţi-ai pune viaţa pentru mine? întrebă fata. 

Atunci Măr nu mai ştiu ce să zică. 

Într-un tîrziu zise: 

— Nu mă întreba: nu este iertat şi nu o să murim niciunul, căci trebuie 
să trăim şi să fim fericiți. 

Poporul adunat văzînd acestea zicea: 

— Ce om străin poate să fie acesta, de vorbeşte cu atîta cutezare, ca şi 
cînd nu i-ar fi frică de bălaur, sau e voinic viteaz şi atunci poate că scapă 
fata împăratului şi ne mîntuieşte şi pe noi de nefericirea aceasta, ori este 
smintit! 

Cînii neîntrerupt se preumblau în jurul stoborului fîntîni, ricăind cu 
picioarele în pămînt şi schilăind, parcă ar fi ştiut că acolo este ceva. 

Măr îi întreabă pe oameni: 

— Ce semne se văd, cînd iese bălaurul afară? 

— les stropii din fîntînă, ziseră oamenii. 

— Atunci, draga mea pune-ţi capul la mine în poală şi odihneşte-te 
puţin, căci rămîn eu să priveghez. 

Ea-şi puse capul la el în poală şi fiind ostenită şi suferind mult, îndată 
şi adormi. 

De la un timp cînii începură a țilăi şi hămui. 

El trezi atunci fata de împărat, căci gîndea că o să fie ceva şi îi zise să 
meargă mai încolo. 

Nici nu greşi cu gîndul lui, căci abia se duse cu cîţiva paşi mai încolo, 
ŞI ieşiră cîțiva stropi din fîntînă. 

El îşi chemă cînii lîngă el, şi-şi pregăti sabia. 

Poporul cît a fost adunat, tot a fugit. 

Odată ieşi un cap de balaur din fîntînă: Măr se repezi şi-l reteză, din 
acela însă se făcură trei capete, dar cînii apucară fiecare cîte un cap; el tăie 
vîrfurile limbilor şi le băgă în buzunar, dar deodată din acele capete ieşiră 
trei şerpi, cu care însă avură ce face cînii; îi sfîşiară în bucăţi. 

Al doilea cap, cînd ieşi, iarăşi nu avu răgaz şi îl reteză, tot aşa făcu cu 
al treilea, al patrulea, al cincilea şi al şaselea, pe toate le reteză. Făcîndu-se 
apoi din ele cîte trei, cînii le apucau pe cîte unul, Măr tăia vîrfurile 
limbilor, care ieşeau la cîte un şarpe, iar cînii îi sfîşiau pe rînd. Cînd ieşi al 
şaptelea cap, încă-l reteză, dar din acela nu se făcură numai trei capete, ci 
nouă din care se făcură nouă şerpi mari. Trei din ei îi apucară cînii şi-i 
sfăşiară, mai rămase însă şase, care săriră toţi la capul lui Măr să îl apuce în 
toată clipita. El călcă cu picioarele doi, cu mîna apucă alţi doi, dar mai 
rămaseră doi, cari săreau şi mai turbat asupra capului lui Măr. 

Ce să facă el atunci? Nu se gîndi mult. Îi apucă şi pe aceştia şi cu o 
vitejie uimitoare se luptă cu ei, pînă ce cînii gătară cu cei mai de “nainte; 
atunci Măr slobozi pe rînd şi pe ceilalți şerpi, pe care încă îi sfişiară cînii, 
încît n-a mai rămas nici urmă de înfricoşatul bălaur. 

După ce gătă, mai aşteptă Măr o bună bucată de vreme să vază, că 
poate tot o să mai iasă ceva, dar spre bucuria lui nu mai ieşi nimic. 

Atunci scoase apă din fîntînă cu o vadră şi beu el, îi dete fetei şi chemă 
şi pe oamenii, care cu mînile încrucişate se uitau la cele ce s-au întîmplat. 

Veniră şi ei şi beură pînă ce se săturară. 

Fata împăratului atunci luă pe după cap pe Măr şi zise: 

— Mi-ai scăpat viaţa; de nu erai tu, eu nu aş mai fi pe pămînt. Eşti 
Voinic, de care nu s-a mai pomenit. 

— De nu te scăpăm nici eu nu mai trăiam; neputîndu-te să te uit în 
veci. Să nu uităm însă, dragă, că Dumnezeu, bunul nostru părinte din cer, a 
fost care ne-a ajutat, ca noi, biruind pe vrăjmaş, să putem fi fericiți, să-i 
mulțămim dar lui întîi. 

Se puseră în genunchi amîndoi, se puse tot poporul şi cu o rugăciune 

tainică, cu lacrămi în ochi, mulțămiră lui Dumnezeu pentru ajutorul ce l-a 
dat. 

Veni apoi poporul la el şi îi mulțămi şi lui, pentru că l-a scăpat de 
năcaz, nemaiavînd grijă de aici înainte de bălaur să-i cîştige tot la o 
jumătate de an o fată. 

Mai înşiră apoi vîrfurile limbilor, care erau 27 la număr, pe o aţă, puse 
steag alb pe trăsură, sui fata împăratului în ea, se sui şi el, apoi chemă şi 
cînii la picioarele lor, şi plecară cătră curtea împăratului. 

Ajungînd acolo, găsiră pe împăratul şi pe împărăteasa leşinaţi de 
durere pentru pierderea fiicei lor. Dau să le vorbească, dar în deşert, căci 
nu aveau cu cine; împăratul şi împărăteasa înnebuniseră. 

Curtenii înainte erau supăraţi pentru una, acum erau supăraţi pentru 
alta. Nu se puteau deci îmbucura din destul pentru scăparea fiicei, erau însă 
supăraţi că împăratul şi împărăteasa sînt în aşa stare, încît le era în 
primejdie viaţa. 

Iute chemă Măr toate babele din oraş să le întrebe ce ar fi de făcut, ca 
să se scoale împăratul şi împărăteasa. Şi au venit babele şi au cercat cu cîte 
de toate: descîntat-au, vrăjit-au, bosconit-au, tămiiatu-i-au, dar toate nu au 
folosit la nimic. Veni în urmă o babă foarte bătrînă, se uită la împăratul şi 
la împărăteasa şi pe-o parte şi pe alta, apoi le-a descîntat cu inimă de 
şoarece mestecată cu usturoi, dar nici asta n-a folosit nimic. 

În urmă zise: 

— Împăratul şi împărăteasa nu se pot scula pînă nu se vor spăla cu apă 
adusă de la „zîna de peatră”. 

— Unde-i zîna de peatră? întrebă Măr. 

— E foarte departe, dragul mamii, peste nouă ţări trebuie să meargă 
cineva, dacă vrea să ajungă acolo. 

— Apoi bună va fi apa aceea? întrebă din nou Măr. 

— Va fi foarte bună, chiar şi morții se pot scula cu ea. Aşa mi-a spus 
mama şi aşa trebuie să fie, dar pînă acum nimeni n-a putut străbate pînă 
acolo, cu toate că s-au dus foarte mulţi şi nu s-au mai reîntors. 

— Într-adevăr este zînă de peatră? cum curge apa? şi pentru ce se 
poate merge aşa de cu greu acolo? întrebă iar Măr. 

— Acea fîntînă ştiu bine că este, apa curge la picioarele unei zîne de 
peatră, iar pentru ce se poate ajunge aşa de cu greu, eu nu pot să-ți spun; 
atîta însă ştiu, că împărăţia aceea e a unei zmeoaice bătrîne, care a avut trei 
feciori. 

— Eu plec să aduc de-acolo puţinică apă, să scol pe împăratul şi 
împărăteasa, zise Măr. 

— Ba să nu te duci, dragă, îl întrerupse fata, căci te vei pierde p-acolo 
şi eu rămîn singură; nici părinții nu mi se vor scula, nici tu nu vei veni şi 
apoi va fi vai de mine. 

— Nu te teme, iar vin, răspunse Măr. 

— Lasă-l să meargă după apă, zise fratele cel mai mic al împăratului, 
care gîndea că dacă va merge Măr acolo nu se va mai întoarce, iar frate-său 
împăratul şi cumnată-sa împărăteasa vor muri, şi el va rămînea singur 
împărat. 

Se şi gătă Măr de cale, luă un cal din stavă, cînii lui, paloşul 
împăratului şi sabia adusă de-acasă şi plecă. 

Cu lacrămi în ochi-l petrecu fata împăratului pînă la marginea oraşului. 
Acolo el o sărută şi o mînă acasă zicînd: 

— Du-te, dragă, acasă şi mă aşteaptă. 

— Te voi aştepta, scumpul meu, orişicit, zise ea. 

Merse Măr multă lume şi împărăție, cu gîndul la norocul ce l-a fost 
pierdut, cînd l-a fost înfierat mumă-sa, dar care pînă acum nu l-a lăsat, se 
temea că acuma va da de rău, nu avea ce face, căci ce-i era scris în cartea 
sorții, tot trebuia să i se întîmple. Se gîndea şi la fata împăratului şi-atunci 
uita toate năcazurile, ba nici de moarte nu-şi aducea aminte, numai să 
ajungă iar la ea cu veste bună. 

Iată că ajunse cu seara o dată la un loc, unde se vedea „zîna de peatră”. 
Cugeta ca mai bine să odihnească puţinei pînă dimineaţa, cînd apoi va lua 
apă şi va pleca cu ea spre casă. Se puse deci sub un copac şi făcu foc şi vru 
să frigă nişte carne, ce a vînat-o în pădure. Înserase bine, cînd le gătă aceste 
şi abia îşi putu întoarce în frigare carnea de vreo cîteva ori, cînd auzi un 
glas din copac. 

— Vai, că frigu-mi-e, mor de frig. 

Se uită în sus şi văzu o babă bătrînă în copac. Ca om milos ce era zise: 

— Scobori, babă, de te-ncălzeşte. 

Ea iar zise: 

— Vai, că frigu-mi-e, mor de frig. 

— Scobori, babă, de te-ncălzeşte, zise iar Măr. 

— Vai, că frigu-mi-e, mor de frig, zise a treia oară baba. 

— Dar scobori şi te încălzeşte, să nu te aud văietîndu-te, zise Măr 


răstit. 

— M-aş scobori, dar mi-e frică de cînii tăi, zise baba. 

— Nu te teme, pînă voi fi eu aici, nu-ţi vor face nimic. 

— Ba mă tem, numai na, fiii bun, trei peri din capul meu şi ţipă peste 
cîni. 

— Bine. 

Ea luă trei peri din cap, îi aruncă Jos şi zise încet încît el să n-o audă: 

— Lant peste cînii tăi! 

Atunci se scobori şi se puse lîngă foc şi iar zise: 

— Vai, că mor de foame. 

— Fă-ţi de mîncare. 

Baba-şi luă o broască, o împlîntă în frigare, o puse lîngă foc să se 
frigă, pe care, atingînd-o de carnea lui Măr, zicea: „Cine frige broască, va 
mînca carne şi cine frige carne va mînca broască”. 

— Taci, babă spurcată, zise Măr, şi nu-ți tot atinge broasca de carnea 
mea, că te dau cînilor mei să te mănînce. 

— Te mînc eu pe tine! răspunse baba, precum ai mîncat tu pe cei trei 
feciori ai mei. 

Atunci ca muşcat de şarpe sări sus Măr şi strigă cătră cîni: 

— Na, Florian! na, Cioban! na, Frunză-de-Măgheran, prindeţi-o şi-o 
faceţi tot fărîmi, nimic nu mai rămîie din ea. 

Cînii nici nu se mişcau, căci erau lănţuiți peste tot trupul, cu perii din 
capul babei. 

Prinse sabia, dar nu avu putere să o scoată şi nemaiavînd nici alte 
puteri în trup, baba îl mîncă, iar inima i-a aşezat-o într-un buştean. 

Păr rămînînd acasă, în toată ziua privea năframa de la frate-său Măr. O 
dată privind-o, văzu trei picături de sînge pe ea, şi zise: 

— Oh! săracul frate-meu Măr, e mort, mă duc să-l caut. 

Şi-şi luă rămas bun de la mumă-sa, de la împăratul şi împărăteasa, care 
de cînd se pustii Măr, îl țineau ca pe fiul lor. 

Îşi chemă cînii şi plecă. 

Merse multă lume-mpărăție, pînă ce ajunse la locul unde erau 
păcurarii. 

— Bine, că ai venit, ziceau păcurarii pînă nici nu se apropie bine de ei, 
de mult te-am aşteptat, hai de-ţi ia ce ţi-am făgăduit, pentru că ne-ai scăpat 
de năcaz. 

— De ce năcaz? întrebă Păr? 

— De zmeul care l-ai omorît. 

— Oh! fraților, răspunse Păr, nu eu l-am omorît, ci fratele meu, care a 
trecut pe-aici şi acum a murit, mă duc să-l caut, doar voi putea da de el. 

— Ce mare pagubă că a murit, căci a fost om bun, ziceau păcurarii. 
Dumnezeu să te îndrepte în calea în care ai plecat, iar cînd vei veni înapoi 
să vii şi pe la noi. 

Se duse mai încolo, multă lume, pînă ajunse în satul unde omorise 

frate-său Măr pe taurul cel sălbatic. 

Acolo fiind ostenit şi sosind pe înserate, se băgă la bătrînă şi ceru 
cortel peste noapte. 

— Cum să nu-ți dau, zise bătrîna, că doar dumneata ne-ai făcut binele 
cel mare, cînd cu dihania cea de taur! 

— N-am fost eu, zise Păr, a fost frate-meu care a murit şi mă duc să-l 
caut, doar voi da de el undeva. 

— Unde a murit? 

— Nici eu nu ştiu, tocmai pentru aceea mă duc să-l caut. 

— Pagubă de el, căci era un suflet de om bun; Dumnezeu să-ți ajute, 
să-l poți afla. 

Stete noaptea aceea la bătrînă, iar dimineaţa îşi luă rămas bun şi plecă 
mai departe. 

Merse iar multă lume-mpărăţie, pînă ajunse în oraşul cu fîntînă. Acolo 
se băgă la bătrîna la care fusese şi frate-său Măr, şi se rugă să-i deie cortel 

este noapte. 

— Eu-ţi dau bucuros, dar fost-ai la împăratul? 

— La ce împărat? 

— La împăratul nostru, căruia i-ai mîntuit fata de moarte şi-ai slobozit 
fîntînă, omorînd bălaurul. 

— Care bălaur? 

— Poate că ţi-ai uitat de bălaurul, care l-ai omorît şi de fata 
împăratului, pe care o-ai mîntuit de moarte şi care acum te aşteaptă cu dor, 
să vii o dată de la „zîna de peatră”, sau nu eşti dumneata acela şi atunci 
greşesc eu? 

— N-am fost eu acela, ci frate-meu, care a murit; acum mă duc să-l 
caut; Dumnezeu ştie, da-oi de el undeva ori ba? 

— Unde a murit? 

— Nici eu nu ştiu, tocmai pentru aceea-l caut. 

— Oh! cum sameni cu el, fie iertat şi mîie pe unde a-nserat căci bun 
suflet de om mai era; pe fata împăratului era să o ieie de soţie; nu mergi 

înă acolo? 

— Nu merg, numai fii bună spune-mi cum s-a întîmplat de a omorît 

ălaurul şi cum s-a cunoscut cu fata împăratului? 

Îi spuse bătrîna toate, cum s-au întîmplat şi i-a spus şi de „zîna de 

iatră” la care s-a dus. 

— Ce fel de zînă de piatră e aceea? întrebă Păr. 

— Eu nu ştiu, dacă vei vedea, vei şti, numai grijeşte să nu păţi ca 
fratele dumitale. 


Noaptea durmi acolo, iar dimineaţa plecă. Bătrîna-l petrecu pînă la 
portiţă cu cuvintele: „Dumnezeu să-ți ajute în calea în care ai pornit”. 

Merse prin oraş, dar cu faţa astupată ca să nu-l mai cunoască nimeni. 

La marginea oraşului văzu o casă, care era să se huruie de veche, el se 
gîndi: „Precum văd, aici şade cineva şi 1 se huruie casa, iar de reparat nu şi- 
o poate. Tot atîta, cu cîteva minute, mă duc s-o proptesc cu un lemn”. 

Se duse la casă şi puse un lemn, ridicînd cornul picat. Cînd era să 
plece, ieşi din casă o muiere bătrînă, era Sfinta Duminecă, care îl strigă 
înapoi zicînd: 

— Vino încoace, omule, vino. 

Se duse, îl băgă în casă, îl puse pe scaun şi îl întrebă: 

— Unde mergi? 

— Am avut un frate, răspunse feciorul, cu numele Măr, pe mine mă 
cheamă Păr, frate-meu s-a dus în lume şi precum am auzit, s-a dus la zîna 
de piatră după apă, ca să spele pe împăratul şi împărăteasa spre a se 
însănătoşa. Acolo de bună samă a pierit, căci pe năframa ce mi-a lăsat-o, s- 
au ivit trei picături de sînge. Mă duc să-l caut. 

— Oh! dragul meu, acolo şi tu piereai, dacă nu te-ai fi abătut pe la 
mine. Eşti bun la inimă, pentru că mi-ai proptit casa de nou; şi fratele tău a 
fost bun om, dar adîncit în gînduri, nu s-a uitat în lături, şi aşa ca toţi care 
au trecut p-aici şi nu au dat de mine, nu s-au mai întors. Ti-am spus că eşti 
bun şi toți oamenii buni trebuie să aibă ceva răsplată, un viitor frumos te 
aşteaptă. Ascultă dar ce-ţi spun eu. A fost o dată un împărat, care avea 
numai o fată. Împărăţia lor era mare şi puternică, se putea măsura cu toate 
împărățiile. Lor nu le-a fost destul că li-a dat Dumnezeu o fată, ci ar fi dorit 
ca să aibă un fecior, care să moştenească împărăția şi avuţia lor; pentru 
aceea totdeauna cîrteau împotriva lui Dumnezeu. Apoi ştiut este că 
Dumnezeu totdeauna pedepseşte pe aceia, care deşi ştiu, sau trebuie să ştie, 
că Dumnezeu toate le face bine, totuşi cîrtesc împotriva lucrării lui, nefiind 
îndestuliți cu ce face. Cînd a crescut fata mărişoară, ba încă şi cînd se juca 
în colb, a avut destui peţitori, dar împăratul nu a vrut s-o deie, zicînd că lui 
îi trebuie împărat în loc. Pe-aici se ținea o zmeoaică bătrînă, care avea trei 
feciori, pe care i-a omorît fratele tău, Măr, pe unul în chip de zmeu, pe altul 
în chip de taur şi pe al treilea în chip de bălaur; acea zmeoaică ceru fata pe 
sama feciorului ei cel mai puternic, acela care a fost în chip de bălaur în 
fîntînă din oraşul nostru, dar fireşte împăratul nu s-a învoit. Nu s-a rugat lui 
Dumnezeu să-l scape din încurcătură, n-a cerut de la nime vrun sfat, ci 
numai de capul lui a lucrat. A pornit cu oaste în contra zmeoaicei pentru 
îndrăzneala care a avut-o, cînd a cerut fata. Zmeoaica cum a făcut, cum n-a 


278 


făcut, ce a vrăjit, ce n-a vrăjit, destul că a omorît pe împăratul, pe 
împărăteasa sa şi pe toţi oştenii lui, iar fata a făcut-o piatră, chiar cînd era 
la izvor. A fost foarte frumoasă fata aceea şi pentru aceea se chemă Zîna de 
piatră. 

Poate ursita a voit ca pînă va fi rămăşiţă de zmeoaica aceea, zîna de 
piatră să nu se mai mişte de acolo, ci tot piatră să fie. Acum cei trei feciori 
ai ei sînt omoriîţi, mai este bătrîna în viață, care a omorît pe fratele tău. De 
vei avea grijă, o vei omori şi-atunci folosind ce-ţi va spune bătrîna de 
zmeoaică, vei învia pe fratele tău, vei învia şi pe fata cea de împărat, o vei 
lua de soţie şi vei fi împărat preste împărăţia aceea. Norocul fetei, că zmeul 
în chip de bălaur a pierit de sabia fratelui tău, că luînd pe fata împăratului 
de-acolo niciodată nu s-ar fi gătat neamul şi rămăşița. Eu am fost la 
împăratul de le-am spus că e bună apa de la Zîna de piatră, cu toate că 
aceea apă e ca şi cealaltă, gîndind, că fratele tău ca om bun şi credincios ce 
l-am cunoscut se va abate pe la mine şi după sfaturile mele va dezlega de 
vrăjituri pe aceea nenorocită fată, omorînd zmeoaica, dar am văzut că el 
aceea nu a făcut-o, dar a şi pățit-o cu negîndirea lui. Zmeoaica i-a țipat păr 
din capul ei, ca el să-l ţipe preste cîni, el aşa a şi făcut, iar ea cu vrăjiturile 
ei a legat cînii ca şi cu nişte lanţuri; lui i-a luat puterea şi aşa l-a prăpădit. 
Te vei duce şi te vei feri de aceasta. Ai grijă însă la lucrurile acestea, nu 
uita de Dumnezeu căci atunci toate sînt trecute. Dumnezeu să-ţi ajute. lată 
eu-ți dau nişte picături, acestea bîndu-le nu se va lega de tine nici o 
vrăjitură. Acum te du, căci fiind ziua mea, eu trebuie să merg la biserică. 

Plecă Păr mulțămind lui Dumnezeu pentru îndreptare şi gîndind la 
ceea ce zisese Măr cătră mumă-sa, cînd l-a înfierat; acesta era norocul, care 
i l-a mîncat mumă-sa, căci şi-a uitat să facă o faptă bună şi din aceea au 
provenit toate nenorocirile lui şi mai în urmă moartea. 

Ajungînd şi el în aşa loc, de unde se vedea Zîna de piatră, un dor 
fierbinte-l cuprinse. I se părea departe locul pînă acolo să vadă pe-aceea, 
care îi este ursită lui. 

Totuşi gîndi, că fiindcă înserat, să rămînă sub un copac şi să se 
odihnească pînă dimineaţă, ca aşa în ziua următoare mai bine să se poată 
lupta cu zmeoaica, dacă va fi lipsă de aceea. 

Se duse tocmai sub copacul unde fusese frate-său, făcu un foc bun şi 
vru să-şi frigă carnea ce a fost vînat-o prin pădure. Cînd întorcea carnea în 
frigare mai bine, auzi din copac glasul: 

— Vai, că frigu-mi-e, mor de frig. 

Se uită în sus şi văzu o babă în copac. Îndată ştiu cine e, deci zise: 

— Scobori, babă, de te încălzeşte. 

Baba iară zise: 

— Vai, că frigu-mi-e, mor de frig. 

— Da scobori-te şi te încălzeşte, să nu te aud văietîndu-te, zise Păr, 
făcîndu-se răstit. 

— M-aş scobori, dar mi-e frică de cînii tăi, zise baba. 

— Nu te teme, zise Păr, pînă voi fi eu aici, nu-ţi vor face nimic. 

— Ba mă tem, răspunse baba, numai fii bun na trei peri din capul meu 
Şi-i aruncă peste cîni. 

— Bine. 

Ea luă trei peri din cap, îi aruncă Jos, şi zise încet, ca el să n-audă: 

— Lant peste cînii tăi! 

EI luă perii şi-i băgă în foc. Însă ea simţi putoarea şi zise: 

— Ai aruncat perii în foc, mă înşeli, poate ţi-e frică, un june voinic de 
o biată babă rătăcită şi ascunsă aici de fiarele sălbatice. 

— Ba, nu mi-e frică. Na, Bujor, ce ţi-ai băgat coada în foc de ai pîrlit- 
o? Coada cînelui s-a pîrlit, nu perii tăi. 

Ea crezu; se scobori jos, se puse lîngă foc şi zise: 

— Vai, că mor de foame. 

— Fă-ţi de mîncare! zise Păr. 

Baba luă o broască, o împlîntă în frigare, o puse pe foc să se frigă, şi 

e care atingîndu-o de carnea lui Păr zicea: 

— Eu mînc carnea şi tu broasca. 

— Taci, babă spurcată, aibi grijă nu atinge broasca ta de carnea mea, 
căci ţi-o arunc în cap. 

Iar atingea broasca de carnea lui Păr şi zicea: 

— Eu mînc carnea şi tu broasca. 

— Taci, babă spurcată, zicea Păr, şi aibi grijă nu tot atinge broasca ta 
de carnea mea, căci te dau la cînii mei să te mănînce. 

— Te mînc eu pe tine, cum am mîncat şi pe frate-tău. 

Atunci ca muşcat de şarpe sări Păr în sus şi strigă cătră cîni: 

— Na, Bujor, na Răzor, na, Cetina-brazilor! prindeţi-o şi mi-o ţineţi! 

Îndată săriră cînii, unul o prinse de grumazi, altul de picioare şi altul 
de mîini. 

Atunci zise Păr: 

— Afurisită-ţi fie mumă-ta, te-nvăţ eu pe tine! Unde-i frate-meu? 

— Lasă-mă, că ţi-l dau, răspunse baba, e aci la copacul din dreapta, 
vezi cînii acolo. 

— Haid” iute şi mi-l arată. 

— Du-te la buşteanul acela, scoate-i inima din el, te du cu ea spre 

dreapta şi vei găsi lacul zînelor, pune-i inima jos şi fă formă de trup de om 
din pămînt pre lîngă inimă, spală-l cu apă din lac şi va învia. 

Aşa şi făcu, se duse, făcu ceea ce zise baba, şi învie frate-său Măr. 

— Vai, că mult am dormit, zise Măr. 

— Ai fi durmit tu pentru totdeuna de nu veneam eu, şi îi spuse în ce 

mblase şi cîte păţise, şi ce ştiuse. 

Atunci Măr zise: 

— Cît e de bine, că are cineva un frate credincios ca tine, îţi 
mulțămesc, că m-ai scos din nenorocul în care m-a băgat mama. 

Vorbind, ajunseră la zmeoaica, care era tot în ghearele cînilor. 

Măr îi zise: 

— Unde sînt cînii mei?! 

— lată colo, arătă zmeoaica, sînt dezlegați. 

— Na prindeţi-o şi cînii mei! Florian, Cioban şi Frunză-de-Măgheran. 

Păr îi zise: 

— Babo, cum să înviez Zîna de piatră? 

— Este acolo dedesubtul ei un cui de fier, acela să-l scoţi şi apoi învie, 
zise zmeoaica. 

— Al grijă, frate Măr, zise mai încolo Păr, să nu-i faci nimic, că poate 
n-a fi spus drept şi cînd mă reîntorc s-o aflu încă aici. 

— Bine, frate. 

Plecă Păr, ajunse la Zâna de piatră, beu apă din izvor şi scoase cuiul 
dedesubt. 

Piatra din ce în ce se schimba în carne şi-n oase, pînă în urmă se făcu o 
fată frumoasă, ca şi care n-a mai fost sub soare. 

— Vai, că mult am durmit, zise. 

— Ai fi durmit în veci, de nu te sculam eu. 

Văzînd ea un june înaintea ei, se înspăimîntă şi zise: 

— Cine eşti tu? 

— Eu sînt cela, care din blăstămul zmeoaicei te-am scos. 

— Unde-i zmeoaica? 

— Zmeoaica e aci, mai încolo, îndată o să-i curm zilele! 

Ea căzu leşinată în braţele lui. 

— Nu te teme, dragă, zise el, nime nu te va mai scoate din braţele 
mele, a mea vei fi şi o sărută cu dragoste. 

Ea se trezi din leşinul în care căzuse şi zise: 

— Dacă m-ai scos, a ta voi fi. 

Merseră înapoi şi ajungînd la zmeoaică zise Păr cătră cîni: 

— Na, Florian, na, Cioban, na, Frunză-de-Măgheran! na, Bujor, na, 

Răzor, na, Cetina-brazilor! toată fărîmi să o faceţi! 

Cînii o prinseră şi o făcură toată praf, nu mai rămase scheamătă din ea. 
Capul i-l arseră. 

Încă tot atunci noaptea a mers la curtea fetei celei schimbate din stîncă, 
acolo toţi au cunoscut-o de pe chipul ei, care era pe păretele casei unde 
dormea ea. 

Tot oraşul, care o aştepta de mult, îi veni înainte să o vadă, şi a 
întrebat-o: 

— Unde ai fost atîta timp? 

— Am fost moartă, răspunse ea, dar junele acesta m-a înviat, omorînd 

meoaica, vrăjmaşa noastră. 

— EI să ne fie dar împărat! 

S-au logodit fiind de faţă şi Măr, şi au plecat cu toţii la oraşul unde era 
fata împăratului, pe care o scoase Măr de la bălaur. La marginea oraşului se 

ită Păr să vadă căsuţa cea stricată, dar nu văzu. 

Deci, zise cătră Măr: 

— N-ai văzut aici o căsuță? 

— Ba mi s-a părut că am văzut, dară nu m-am uitat la ea. 

Atunci spuse Păr toată istoria cu casa aceea, şi ştiură toți că Dumnezeu 
i-a îndreptat pe calea aceea. 

Ajungînd la împăratul, el şi împărăteasa s-au fost sculat şi îl aşteptau 

e Măr. 

Au spus toate cîte au păţit: au făcut apoi logodnă şi au mers cu toţii la 
ata şi mama lui Măr şi la mama lui Păr. 

O! ce bucurie mare a fost pe toată împărăția. 

Au făcut apoi un ospăț cu acela! Măr a luat de soţie pe fata de împărat, 
ce o scăpase din gura bălaurului, rămînînd la tatăl său, iară Păr a luat cu 
sine pe mumă-sa, pe bucătăreasa, şi cu logodnica lui se duse acasă în 
împărăţia acesteia; a făcut apoi şi el ospăț, şi a rămas împărat. Măr 
împăratul şi Păr împăratul au trăit apoi şi mai departe ca doi frați şi dacă n- 
au murit şi astăzi trăiesc. 

Cine nu crede, să se ducă să vază. 


Comunicată de N. Trîmbiţoniu din Grădişte (Ulpia 
Traiană). 


SĂRACA MAMĂ 


Lumea asta nu e numai de ieri, de alaltăieri, ci e tare demult; Doamne, 
cine ar fi în stare să ne spună de cîţi ani e lumea? Multe rînduri de oameni 
s-au mai părîndat într-însa, şi buni şi răi, suflete bune şi inime împietrite, 
putrezi de bogaţi şi săraci de nu le ardea nici focul în vatră, domni mari şi 
slugi plecate, frumoşi şi urîţi, toți au trăit împreună şi au încăput unii lîngă 
alții, şi în urmă s-au stins, s-au dus ca să nu mai vină, s-au mutat de la noi 
de n-a mai rămas nici pomenire de ei. Este însă cîte un om care şi după 
moarte e pomenit de următorii lui; ori că a fost prea bun, ori prea rău; prea 
avut, ori prea sărac; prea cuminte, ori prea prost; prea frumos, ori prea urit 
şi Dumnezeu mai ştie pentru ce, destul că cîte-un om e pomenit şi după 
moarte, numele lui umblă din gură în gură, faptele lui le ştiu povesti şi 
copiii din şcoală şi fetele din şezătoare, şi moşnegii de lîngă cuptor. 

Aşa a fost şi badea Ion din... nu ştiu, zău, din ce sat a fost, că doară de 
atunci e tare demult. Destul că badea Ion era avut nu Tîndală împăratul, că- 
i împărat, dar cu el nu se putea măsura în bogăţie. Cîmpiile lui, vitele lui, 
casa lui, pădurile lui, viile lui, slugile lui, erau mai presus decît ale 
împăratului. Şi era credincios badea Ion şi cu frica lui Dumnezeu. Avea 
badea Ion şi copii, că doară văzîndu-se atît de avut se tot ruga lui 
Dumnezeu să-i dea şi copii lîngă avuţie. Nouă feciori şi o fetiță îi dărui 
bunul Dumnezeu. Se credea foarte fericit; şi avea de ce se ținea, că nu în 
toate zilele şi nu în toate satele se întîmplă să vezi cîte un om fericit ca el: 
bogat, sănătos şi cu copii buni, ascultători şi sănătoşi. 

Toată lumea nu vorbea în acea vreme decît de casa lui; ba că om fericit 
ca el nu este; ba că copii ca el buni nu avea nimeni, ba că viile şi ţarinile 
badei Ion rodesc mai bine decît ale altor oameni; ba că femeie ca badea Ion 
rar om are; ba că nu-i femeie să aibă un bărbat cuminte şi înțelept cum avea 
lelea Irina, muierea badei Ion; cei mai mulţi ziceau încă că rari copii se 
nasc într-o zodie, într-o planetă bună ca copiii badei Ion. Şi erau fericiți şi 
copiii văzîndu-şi părinţii voioşi, sănătoşi şi în stare ca nimeni în satul lor; şi 
erau fericiți şi părinţii văzînd fericirea copiilor lor, şi ziceau adesea: 
Doamne, fericit e omul, care e părinte! 

Dar bine a zis cine a zis, barem de nu ar fi zis, ori dacă a şi zis, barem 
de n-ar fi grăit într-un ceas rău; drept a avut cine a zis, că nu e nici O 
dulceaţă să nu fie urmată de amăreală, nu e nici un suiş, fără coboriş, nu e 

nici un bine să nu vină după el şi răul, căci aşa a lăsat Dumnezeu, după 
bine s-aştepţi rău! 


După voie bună, vine 
Plîns, nevoi şi mari suspine. 


Apoi: 


Pîn” vine iar binele 
Rău-mi ciuntă zilele. 


Cînd era bucuria mai mare, fericirea mai deplină, cînd gîndeau să 
trăiască mai fără gînduri, atunci vine o durere mare, o întristare neaşteptată: 
badea Ion moare, se duce de cea parte, de unde nimeni n-a venit să ne 
poată spune cum e acolo. Un plîns şi o jale urmă în locul bucuriei, 
întristare în locul veseliei, nefericirea în locul fericirei, amarul în locul 
binelui. Dară omul e făcut în lumea asta ca să se dedea cu toate, cu binele 
Şi cu răul, cu răul ca şi cu binele, încetul cu încetul uitară năcazul, începură 
a se mîngiîia, şi numai din cînd în cînd mai gîndeau la nefericirea urmată 
din moartea părintelui. Cînd erau mai consolați le veni alt necaz, muri 
fratele cel mai mare. Năcazul se reînnoi, biata văduvă trebuia să înceapă a 
doua oară a umbla în cimitir spre a vizita două morminte: al bărbatului şi al 
feciorului celui mai mare. Cine ar putea spune nopțile petrecute în plîns şi 
zilele petrecute în lacrămi, nopțile jelindu-se, zilele văietîndu-se, nopțile 
fără somn şi zilele ajunînd! Sărmana muiere! după pierderea bărbatului 
zicea adeseori plîngînd „Doamne, greu e a fi văduvă!” Acum, după ce-şi 
pierdu şi copilul mai mare, plîngea şi zicea: „Doamne, Doamne greu e a fi 
văduvă şi mamă!” 

O durere după alta, un năcaz după altul, o jale după alta ajunse pe biata 
văduvă, nouă ani dupăolaltă pierzînd în tot anul pe cineva din cei iubiți ai 
săi; mai întîi bărbatul apoi cîte un copil după altul, în tot anul tot cel mai 
mare. 

După tată fiii toți se mutară-ntre cei morți, pierdu unul după altul după 
bărbat toți copiii, şi-i rămase numai cel mai mic, Constantin şi fata Maria. 
Din muiere cu bărbat înțelept, ajunse văduvă, din zece fii ajunse numai cu 
doi, cu cei mai mici. 

Rămînînd biata muiere numai cu copiii acei doi mai mici, îşi văzu de 
trebile sale, suspina şi învăţa copiii să meargă în toată ziua în cimitir, şi-n 
toată ziua îngenunchea şi plîngea pe nouă morminte, pe opt ale fiilor şi pe 

unul al bărbatului. Avută însă era ca şi mai nainte, averea nu o pierduse, 
numai bucuria şi dragostea casei o părăsiră; acum era numită „văduva cea 
avută”. Aşa trecea o zi după alta; Constantin era azi mai mare decît cum 
fusese ieri, şi Maria mîne mai frumoasă ca azi. Lelea Irina avea numai un 
dor: să-şi vază copiii mari; şi la Dumnezeu numai o rugare: să o ţină să şi-i 
poată vedea căsătoriți. 

Maria era mai tînără cu vreo cinci-şase ani decît Constantin, dar totuşi 
îi veni mai curînd vremea măritişului, decît frate-său, vremea însurăciunei. 
Constantin nici nu se gîndea la însurat, cînd Măriei începură a-i umbla 
pețitorii. Apoi ştiţi dumneavoastră cum e lumea şi cum sînt feciorii, unde 
dau de-o fată frumoasă şi bogată se îndeasă care de care. Şi Maria era 
bogată şi frumoasă, frumoasă ca o zînă şi bogată ca o crăiasă şi bună ca 
pita cea albă, cînd e omul flămînd; frumoasă ca primăvara, bogată ca 
toamna şi bună ca o fată mare; şi îi mersese vestea peste nouă ţări şi nouă 
mări, că frumoasă ca ea nu-i nimeni, apoi lîngă frumseţe era şi avere ca la o 
crăiasă. Se îmbulzeau deci pețitorii care de care, unii mai frumoşi decît 
alții, unii mai avuţi şi mai din oameni decît alţii, căci ştiţi zicala: „La 
fîntînă bună, mulți voinici s-adună!” 

Apoi o fată frumoasă şi bogată e ca fintîna cea bună. Mulţi îi mai 
trăgeau nădejdea, mulţi îi mai duceau dorul, mulţi se credeau vrednici de a 
o căpăta de soţie, dară al ei numai unul poate fi, ea numai după unul poate 
merge, toți ceilalți peţitori trebuiau să fluiere a pagubă, numai unul a 
bucurie. Cine va fi fericitul acela? s-a vedea. 

Lelea Irina, ca muiere cu minte şi înțeleaptă, nu dădu pe Maria cui 
veni mai întîi, că doară nu avea o sută de fete, nici nu era sărîntoacă să o 
dea cui o cere numaidecît. Lelea Irina se gîndea şi chibzuia: după cela aş 
da-o că e frumos, dar nu-i de neam, celălalt ar fi de neam, dar nu-i frumos, 
altul ar fi din neam şi frumos, dar e departe. Tot cu de-aste gînduri îşi 
petrecea zilele, după ce mergea cîte o păreche de peţitori cu corfa goală de 
la ea. După aceea iar mergea în cimitir, iar se punea pe plins şi plîngea, 
plîngea pe nouă morminte, pe mormîntul bărbatului şi a celor opt fii iubiţi 
şi nu venea din cimitir numai seara; de dimineaţa pînă seara sta acolo, se 
muta de pe mormînt pe mormînt plîngînd şi văietîndu-se. Într-o zi iar se 
întoarce lelea Irina supărată de la morminte şi cu ochii roşii de plins. Ea 
adică adormise pe un mormînt, pe mormîntul bărbatului şi visase că 
rătăceşte singură printr-o pădure mare, deasă şi întunecoasă şi tot striga, 
acum după bărbat, acum după feciori, acum după fată, dar în zadar, nu-i 
venea nici unul într-ajutor. Deşteptîndu-se în starea aceasta, merse supărată 
acasă, părîndu-i-se că visul îi prevesteşte o nefericire nouă. Acasă pe cine 

află? Un petitor voinic şi frumos ca un soare, voinic ca un stejar şi bogat ca 
un fecior de împărat. Lui Constantin şi Măriei îi plăcea foarte mult de el. 
Lelea Irina se uită la el plină de îndestulire şi din faţa ei parcă puteai ceti: 
numai de n-ar fi de departe. 

— Dar de unde eşti dragul lelii? îl întrebă lelea Irina. 

— De-aici a noua ţară! — răspunse junele, de preste apa lucioară. Cînd 
auzi lelea Irina una ca asta, înlemni deodată; îi veniră în minte toate 
necazurile: văduvă jelindu-şi bărbatul şi opt fii, să mai mărite şi fata atît de 
departe... nu era în stare să suporte atîta necaz, ci zise aci ca să auză toți 
cei din casă: 

— Dragii mei, ne-a dat Dumnezeu avere, ne-a fost dat şi mîngiiere, dar 
ne-a luat-o; pe bărbatul meu, fie iertat, l-am îngropat acum sînt doisprezece 
ani, după aceea în tot anul cîte un fecioraş, pînă îmi rămaseră numai aceşti 
doi copii mai mici, tu Constantine şi tu Mărio; credeam baremi că de aceşti 
doi voi avea parte la slăbiciunile şi bătrînețele mele; o dată cu capul n-aş 
voi ca tu, draga mamei, Mărio, tu scumpa mamei, tu să te măriți aşa 
departe şi să mă laşi singură; îți va da Dumnezeu şi aci un om de treabă, 
chiar de nu ar fi atît de bogat ca noi, numai să fie de aci mai de aproape, nu 
mă lăsa pentru Dumnezeu singură şi necăjită, fără mîngiiere la bătrîneţe. 

Maria însă avea foarte drag pe holteiul acela din minuta cînd intră în 
casă şi astfel nu ştia ce să facă, ca să umble mai bine. De peţitor nu s-ar 
despărți bucuroasă, de mamă-sa îi era jale să o lase singură şi să se 
depărteze aşa tare. 

Constantin vedea chinul şi al surorei şi mamei sale, deci luă şi el vorba 
ŞI zise: 

— Mamă dragă, poate că asta ne-a fost împărțită, să nu fim aproape 
deolaltă, dar deoarece Măriei îi place de feciorul care o peţeşte, deoarece e 
din oameni aleşi şi om cinstit, eu aş gîndi să o lăsăm a se mărita după el, că 
de cîte ori te va lovi dorul de ea, totdeauna voi merge şi ţi-o voi aduce; ştii, 
mamă dragă: 


Patru cai înhăma-oi, 
Fata acasă aduce-ţ-oi. 


Cu mare năcaz se despărți lelea Irina de Maria, de draga ei fată, dar tot 
se despărți, ea rămase locului cu Constantin şi Maria merse cu mirele ei 
chiar a noua țară preste apa lucioară. Nu trecu mult dup-aceea şi muri şi 
Constantin, cel mai iubit din toți copiii ei, cea din urmă mîngiiere, şi pe el 
îl îngropă, nu în cimitir între alți morţi, ci: 

Sub fereastră, în grădină 
Ca să-i fie la-ndemînă. 


să poată merge în toată ziua, în tot ceasul, în toată minuta, şi nu spre a 
lînge după el, nu spre a-i binecuvînta țărîna, ci spre a-l blestăma cît o lua 
gura: „Constantine, dragul mamei, scumpul mamei, fiul mamei, ieşi afară 
din mormînt, ieşi du-te şi-mi adă fata acasă, adă-mi pe Maria, că tu aşa te- 
ai lăudat, că nu mă vei lăsa să-i duc dorul, ci mi-o vei aduce ziua şi 
noaptea, cînd m-ajunge dor de ea; te-ai lăudat, că nu mă vei lăsa să-i duc 
dorul, ci mi-o vei aduce: du-te dară că de nu, te blastăm să nu te rabde 
ămîntul, precum mi-ai luat şi cea din urmă mîngiere. Scoală-te, 
Constantine, du-te tu ştii unde, în care parte mi-e fata, adă-mi-o s-o văd, că 
de nu, sap pămîntul, te scot afară şi te blastăm, să n-ai odihnă în veci, de 
nu-mi aduci tu mîngiierea îndărăpt; nu te rabde țărîna cum mi-ai ars tu 
inima!” 
Bietul Constantin n-avu odihnă în groapă de gura mamei sale, ci se 
sculă odată, noaptea şi zise cătră mormînt: 


Dragul meu, mormîntul meu, 
Fă-te tu căluţul meu; 

Iară tu pînzuca mea, 

Să te faci o cărărea 

Să mă duc la sora mea, 

Să o aduc la maica mea, 

Că de nu m-a blăstăma, 
Pămîntul nu m-a răbda. 


Şi mormîntul l-a ascultat şi s-a făcut un cal, un armăsar năzdrăvan şi s- 
a suit Constantin călare pe el, şi pînza lui s-a făcut o cărare albă, luminoasă 
şi lungă, pînă la casa suroriei sale, a Măriei. Cît ai bate în palme fu acolo 
Constantin, că mersese mai repede decît vîntul, mersese chiar ca gîndul, 
era zmeu! Soru-sa nu se culcase încă: 

— Soră, soră, mama moare de dorul tău. 

— Acum, zise Maria, bine c-ai venit, odihneşte-te pînă dimineaţă ş- 
atunci plecăm să văd pe biata mea maică. 

Dar el îi răspundea: 


— Soră dulce, soră dragă, 


Nu pot sta că mi-e degrabă, 
Maica nu poate răbda 
Pînă nu te va vedea! 


Văzînd Maria cît dor duce mamă-sa după ea, se hotărî să meargă, deci 
zise fratelui său: 


La car caii prinde-i-om 
Şi la mama duce-ne-om! 


Şi s-a pus pe cale. Caii mergeau de gîndeai că mîncă pămîntul. Cum n- 
or merge, că doară mergeau pe calea cea fermecată, făcută din pînza de pe 
obrazul lui Constantin. Dar, minunea-minunei, era noaptea înainte de 
miezul nopţei şi păsările cîntau cît le lua gura: „Ce rînd e pe acest pămînt, 
de umblă viii cu morţii!”... Că doară păsările îi cunoşteau, ele ştiau că nu-i 
lucru curat. Crengile şi tufele şi toți copacii din păduri strigau în urma lor: 
„Oare ce rînd e pe pămînt de umblă viii cu morţii?” 

Auzind Maria atîtea glasuri strigînd în urma lor, zise cătră Constantin: 

— Ce zic acelea, frate? 

— Dar lasă-le să cînte, ele nu ştiu ce zic! 

Cînd erau aproape de casă, zise Constantin către soru-sa: 

— Soră dragă, stai puţin, eu merg înainte să deschid porţile. În aceste 
Constantin merge şi deschide porțile, apoi intră curînd în mormîntul său, 
de unde nu s-a mai sculat. Văzînd Maria că frate-său nu se mai întoarce, a 
intrat cu trăsura în curte şi văzînd pe mamă-sa ieşind din casă în haine 
negre de jale, o întrebă: 

— Dară, dumneata ce călugăriță eşti aici? 

— Oh, draga mamei, nu-s călugăriță ci sînt draga ta mamă, jelesc pe 
frate-tău, pe Constantin, care a murit şi l-am îngropat aci sub fereastră în 
grădină ca să-mi fie de-ndemînă să pot merge în toată minuta ca să-l 
blăstăm că te-a-nstreinat aşa tare de mine. 

— Dară? mamă dragă, cu el am venit eu! el m-a adus, aseară după cină 
am plecat şi acum cîntă cocoşii de miezul nopții şi iată sîntem aci; am venit 
în cîteva ceasuri o cale care de-abia o pot alți oameni bate în două 
săptămîni; el îmi zise că se grăbeşte aşa tare ca să nu mori dumneata de 
dorul meu; vai de mine, am călătorit cu morţii, cu strigoii, cu zmeii... 
zicînd acestea Maria căzu moartă de groază, iară lelea Irina înnebuni, şi se 
vedea în toată ziua umblînd la celea unsprezece morminte, la al bărbatului 
şi la cele zece ale fiilor, iar cînd ajungea la mormîntul lui Constantin îşi 

smulgea părul şi zicea: 


Nu te rabde mormîntul 
Cum mi-ai rănit sufletul; 
Nu te rabde țărîna 


Auzită şi scrisă în Reteag. 


AZIMA MERGĂTOARE 


Zice că a fost ce-a fost, că de n-ar fi fost, nu s-ar povesti; că nu-s de 
cînd poveştile, ci-s mai dincoace cu vreo două, mai dincolo cu vreo nouă. 
Au fost odată trei frați orfani, care adecă nu aveau nici tată nici mamă. De 
atunci însă este tare de demult, a trecut multă vreme, cu toate că şi azi sînt 
destui copii orfani, supăraţi, săraci şi năcăjiţi, în cea lume mare. Şi fraţii 
aceşti trei, ca mai toți orfanii, erau foarte săraci; ei n-aveau decît un bordei 
gol, o grădiniță mică şi un pom, un măr frumos şi mare; atîta le rămase de 
la părinți. Bordeiul, după ce era gol, mai avea şi altă scădere, numai cît nu 
cădea de rău, de slab; grădina după ce era mică, era şi dezgrădită; iar 
pomul, mărul, era într-adevăr un măr frumos, mare şi chiar de la pămînt era 
împărțit în trei părți, avea adecă trei ramuri. Apoi cum a înflorit mărul 
acela într-o primăvară, se dusese vestea jur-împrejur; nu vedeai tu crăngi, 
nu frunză, ci numai flori mîndre ca rujile cele de Rusalii, care miroseau şi 
numai viîjiiau albinele în ele. După ce cad florile, încep a creşte 
merişoarele, azi erau tot mai mari decum au fost ieri; timpul cel cald, cel de 
vară, ploiţele, roua, toate le ajuta să crească şi să se rumenească. Cînd 
începură merele a se rumeni, colea mai de cătră toamnă printre Sîntă-Mării, 
începură şi fraţii a se gîndi la merele lor, le era frică de furat. Se pun deci şi 
se sfătuiesc, ce-i de făcut? Din sfatul lor iese că: mărul vine împărțit la 
fiecare frate cîte-o creangă, şi din ziua aceea se şi pun la pază, ci nu toţi trei 
odată, ci în toată ziua unul, şi se hotărîră să păzească sub măr pînă ce vor 
culege merele. Toţi trei se legară a păzi cu credinţă, nu numai de creanga 
lui, ci şi de a fraţilor. 

Colea, pe la Sîntă Măria cea mică, încep merele a fi bune de mîncare, 
şi din ce în ce tot mai bune, pînă le merse chiar vestea cale de un ceas şi 
mai bine. 

Într-o zi, pe cînd era fratele cel mai mare păzitor, vin doi oameni pe 
drum, şi-l întreabă dacă sînt bune merele ori ba? El le răspunde că sînt 
bune pentru plată, dar de pomană nu se dau. După ce drumarii se învoiesc 
cît să-i plătească pentru o traistă de mere, el se pune şi scutură din creanga 
fratelui celui mai mic, căci din ale sale îi păru rău să dea chiar şi pentru 
bani, necum de pomană; apoi de frate-său cel mic nici nu se temea, căci 
doară el era tare şi mare, pe cînd cela slab şi fără putere; de păcat nici 
vorbă să-i vină prin minte. 

În altă zi, pe cînd era fratele cel mijlociu la pază, iară vin doi călători şi 
după ce dau bineţe, îl întreabă dacă le poate vinde mere; acesta, poftăreț pe 
bani, se pune şi scutură şi el creanga frate-său celui mai mic, că doară nici 
el nu era mai bun nici mai slab decît frate-său cel mare. 

Astfel amîndoi frații cei mari vindeau mere tot de pe creanga fratelui 
celui mai mic, şi încă, poate mai în multe rînduri. 

Într-o zi cînd era băiețanul cel mai mic la pază, adecă fratele cel mic, 
iară vin doi călători. Era căldură mare. Nici nu se apropie bine de băiat şi 
acela îi şi pofteşte să şadă la umbră pînă le va scutura vreo două mere. Şed 
călătorii la umbră şi el se urcă în creanga lui, care era mai goală, şi începe a 
le scutura mere. Unul din cei doi oameni l-a întrebat, de ce nu scutură din 
crengile celelalte, că sînt mai încărcate, dar el răspunde că acelea sînt ale 
fraţilor mai mari, şi că nu se cuvine să ia el mere de-acolo fără ştirea lor. 

Nu trece vreme de un ceas, şi unde nu începe a se-nnora apoi a trăsni 
şi a fulgera, gîndeai că piere lumea, sufla un vînt şi ploua ca din cofă. 
Băieţandrul se trage în bordei dinaintea vremei acele rele şi cheamă şi pe 
cei doi drumari înlăuntru, să nu-i ploaie. Nici vreme rea ca aceea, ba să mai 
vezi! 

Colo într-un tîrziu vin şi cei doi fraţi acasă de la cîmp, de unde vor fi 
fost la lucru şi unde nu încep a face o gură, unde nu se apucă a sudui pe 
bietul băieţan, era cît pe-aci să-l apuce în pălmi; de ce a lăsat pe străini de 
mas? Dar şi bieţii drumari numai după multă rugăminte, mai fură suferiți a 
rămînea la ei noaptea aceea. După ce-şi domoliră fraţii cei mari mînia, făcu 
băiețanul foc bun, că pînă-i veniră frații nu cutezase, temîndu-se că-i vor 
împuta pentru lemne, şi se aşezară toți cinci pe lîngă foc şi începură a 
povesti, mai de una, mai de alta, pînă într-un tîrziu fratele cel mai mare 
zice: 

— Doamne, Doamne, să am eu o turmă de oi, mult bine aş mai face la 
săraci; n-ar ieşi nici un sărac ne-ndulcit de la mine; le-aş da lapte, brînză, 
caş, urdă, ba şi lînă le-aş da să-şi facă haine. 

— Ba eu, zise fratele cel mijlociu, nu aş pofti de la Dumnezeu alte 
decît să am loc mult şi bun şi patru boi buni, să muncesc cu ei, să adun 
bucate peste bucate, apoi lasă-mă de-ar ieşi vrun sărac flămînd din casa 
mea. 

Mai în urmă zice frățiorul cel mic: „Nu doresc nici turme de oi nici boi 
frumoşi şi scumpi, nu doresc nici moşii, eu doresc numai atîta să-mi deie 
Dumnezeu o luntre şi un bordei lîngă Dunăre; apoi cheme-mă oamenii la 
miezul nopții să-i trec, eu n-aş zice odată ba! Doamne drag mi-ar fi mie să 
trec oamenii preste Dunăre şi pe cei ce ar fi în primejdie, în valurile 

Dunării, să-i scap de înnecat. 

Aşa făcură ei planuri pînă-i mai prindea somnul; atunci străinul cel 
mai bătrîn zice: „Bine! Fie cum ziceţi voi! Tu, zice către cel mai mare, vei 
avea turmă mare de oi!” Iară către cel mijlociu zice: „Tu vei avea moşii 
mari şi boi după cum doreşti; iar tu băiete, zice cătră fratele cel mai mic, tu 
vei veni cu noi, să te-nsurăm, să-ți cîştigăm o luntre şi un bordei lîngă 
Dunăre şi apoi să te lăsăm cu dorul împlinit”. 

Nu scoase streinul bine vorba din gură, şi toate se-mpliniră; feciorul 
cel mai mare avea o turmă de oi, de nu se mai sătura omul de a se uita la 
ele; cel mijlociu avea nişte boi frumoşi, da nişte holde de grîu curat, da 
locuri cu cucuruz, numai de cules; şi cum să nu se împlinească vorba 
streinului, că doară el era Domnul Hristos, umbla pe pămînt cu Sfîntu 
Petru, şi împlinea dorințele oamenilor. 

După ce împliniră dorinţa celor doi fraţi, luară pe fecioraşul cel tînăr 
cu ei şi-şi ziseră noapte bună. Ploaia încetase, frig nu era, era lună 
frumoasă afară, încît îți era mai mare dragul să călătoreşti. Merseră ei 
tustrei cît merseră, pînă ajunseră într-un sat, acolo intrară într-o casă şi-şi 
cerură cortel peste noapte. Stăpînul casei îi primi cu toată bucuria, ba îi 
îmbie şi cu cina. Omul acesta însă avea o fetiță frumoasă, numai bună de 
măritat. Ba o vorbă, ba alta, vedeţi dumneavoastră, din vorbă-n vorbă dau 
la petit. Stăpînul casei începe ca toți oamenii cu fete mari de măritat: „Noi, 
oameni buni, de oameni de omenie nu ne ferim, ştim noi bine că fetele, 
dacă le vine vremea, măritate-s bune, ştie Dumnezeu după cine va fi 
rînduită să se mărite şi fetița noastră, noi o încredințarăm de credinţat cu un 
fecior de aci din vecini, acum Dumnezeu va alege, care să-i fie al ei. 

În vorbele acestea iată vine şi mirele, cum e datina să mai vază 
mireasa, să se mai drăgostească o leacă şi să se înţeleagă de nuntă. Mirele, 
ca toți junii pînă sînt miri, se poartă ca o fată mare, tot gătit, tot cu vorbe 
alese, cum-decum să placă mai tare miresei. Cînd intră în casă, dete bună 
seara la toți şi prinse a vorbi cam smerit, mai numai aceea răspundea, ce-l 
întrebau cei din casă. Cam băgă el de seamă, că flăcăul cel strein ce era cu 
cei doi oameni, încă ar fi venit a peti, ci nu cuteza a zice nimic; gîndea 
însă, că streinul se duce cu buzele umflate. Ei, dar Hristos Dumnezeu ştie 
şi gîndul omului, deci nu lăsă pe nimeni ca să se frămînte cu atîtea gînduri, 
ci spuse de aud toți cei din casă: 

— Văd, fătul meu, că ţie-ţi place de copila asta; la copilul nostru încă-i 
place de ea şi chiar de aceea am venit s-o petim, că spunîndu-ți cea dreaptă, 
fecioraşului îi e dragă şi nouă încă nu ni-i urîtă; dar vouă la amîndoi nu 
poate fi, pentru că vezi tu, e cu neputinţă; tu nu te-ai despărți bucuros de 

ea, noi încă n-am merge bucuroşi fără de ea de aci. Drept aceea Dumnezeu 
să aleagă: scoateţi fiecare cuțitul din şerpar şi-l împlîntați în masă; acela va 
avea fata de nevastă, al cărui cuţit va fi înverzit pînă dimineaţă. 

Îndată începură holteii a scociori şi-a scormoni prin şerpare după 
cuțite; flăcăul ăst de sat scoase un cuţit de teacă de vreo trei degete de lat şi 
lung cît un paloş şi cum îl împlîntă în masă, cum sta drept ca şi cum ar fi 
fost crescut acolo, holteiaşul acesta însă, care venise cu cei doi oameni, tot 
căuta prin şerpar şi ori că nu afla ce căuta, ori că-i era chiar ruşine să scoată 
un cuţitaş copilăresc, o brişcuţă jidovenească de doi criţari. În urmă o 
scoase şi el, cu toată ruşinea. Cînd a doua zi dimineaţa, cuțitul cel mare al 
holteiului de sat, era cum îl lăsase împlîntat în masă; iar al feciorului celui 
strein răsărise o viță de vie, înfrunzită şi rodită, cu struguri buni de 
mîncare. Era minune-ntreagă! Nici nu se mai gîndea nimeni să păşească 
preste hotărîrea lui Dumnezeu sfîntul; fetei îi plăcu de băiat ca de cel 
trimes de la Dumnezeu; părinții fetei nu se-mpotriviră căci nu le cerea 
zestre, părinţii feciorului nu se-mpotriveau, căci erau în groapă, iară 
Domnul Hristos şi cu Sfîntul Petru se puseră unul popă şi altul nănaş şi-i 
cununară. Mare nuntă n-a fi fost, dar tot a fost destul de frumoasă pentru 
nişte oameni săraci. Mi se pare însă, că la logodnicul cel dintii al fetei nu-i 
cam venea la socoteală nunta cea pripită, dar totuşi se mîngiia şi el zicînd, 
că aşa a voit Dumnezeu. 

Feciorul cel sărac, îndată după nuntă-şi ia nevasta şi pleacă cu ea şi 
merg şi merg pînă ajung la Dunăre. Acolo află o luntriță legată de un 
pociumb şi pe țărmure află o căsuță goală, dar curată şi bună. Din ceasul 
acela el a început a trece la oameni cu luntrea de pe-un țărmure al Dunăre, 
pe celălalt; dar se şi înavuţea văzînd cu ochii, că pe cîţi-i trecea, toți îi dau 
cîte ceva; mai bani, mai bucate, de dulce, care ce voia şi ce avea, că el nu 
era lăcomos la averi. Dumnezeu dară a dat la tus-trei fraţii ce-au dorit ei. 

Domnul nostru Isus Hristos şi cu Sfîntul Petru tot pe pămînt erau. 

Odată merg la ţară, cam în locul unde era fratele cel mai mare cu 
turma. Ei erau ca doi moşnegi slabi şi bătrîni. Dau bună vremea la ciobanul 
cel cu turme multe şi-l roagă să le dea ceva de mîncare, că nu mai pot de 
foame şi de oboseală. Giîndiţi că ciobanul le-a întins ceva, ferit-a 
Dumnezeu! El deloc începu: 

— Dumnezeu mai poate da la toţi calicii şi coldanii din lume cîţi trec 
pe drum; dacă aş umbla să dau la toţi, mie nu mi-ar mai rămînea nimic, 
miluiască-vă Dumnezeu. Şi nu le dădu chiar nimic, nici chiar o ulcică de 
zăr. Bătrînii se depărtară, dar nu trecu un ceas şi oile zbrr! se fac cioare şi 
se-nalţă în văzduh; acum ia oi dacă ai de unde! Ciobanul rămîne cu bita în 

mînă şi cu buzele umflate, părîndu-i rău că n-a miluit săracii, pînă avea cu 
ce şi din ce. 

Cei doi bătrîni se duc de aci la fratele cel mijlociu. ÎL aflară în vîrful 
unui stog mai mare decît şura. 

— Bună ziua, jupîne gazdă! 

— Să trăiţi, dar ce vă trebuie? 

— D-apoi, jupîne gazdă, fă-ţi milă şi pomană şi ne dă ceva de mîncare, 
să-ți țină Dumnezeu binele şi sănătatea. 

— Ba mai mergeţi şi la lucru! Cine să hrănească pe toţi leneşii? Acum 
e vremea lucrului, umblaţi la lucru, că apoi şi mîncare veţi căpăta! 

Cu vorbele acestea alungă pe bieţii bătrîni din ogradă şi el rămîne 
rîzînd în vîrful stogului cu lucrătorii. 

Bătrînii merg acum chiar la Dunăre. Acolo ajunge pe la miezul nopţii, 
era o beznă de nu-ţi vedeai nici mîna şi ploua şi sufla un vînt, cît să nu 
scoţi nici cînele afară. 

— Măi podar, măi luntraş, vino de ne treci, că aci pierim! 

Luntraşul aude, o ia tot într-o fugă din casă, se aruncă în luntre şi hai! 
printre valuri, fără de a afla pe cineva. Se întoarce supărat în casă şi spune 
nevestei plîngînd că se înnecară doi sau trei oameni din pricina lui. Nu se 
pune bine pe scaun şi iarăşi aude pe cineva strigînd: 

— Vino, luntraşule şi ne treci la țărmure, că aici ne-nnecăm. 

Iar alergă în fuga mare, iar se aruncă în luntre şi începu a o mîna într- 
acolo, de unde i se părea, că a auzit glasul: fu însă prea tîrziu, că nu află pe 
nimeni. Acum merge şi mai supărat în casă, spune nevestei, că iar se 
înnecă cineva şi se pune oftînd pe un scaun lîngă foc. Dar nu apucă a se 
aşeza bine şi aude a treia oară strigînd: 

— Dar pentru Dumnezeu, luntraşule, nu te temi de păcat, de stai în 
casă şi noi ne prăpădim aci? 

Acum porneşte bietul luntraş pentru a treia oară şi spune muierii, că nu 
se mai întoarce pînă nu va afla pe streinii aceia ori vii ori morți. Într-adevăr 
că-i şi află, erau adecă cei doi moşnegi. Îi pune în luntre, îi scoate la 
țărmure, îi duce la sine în casă şi-i schimbă în haine uscate, că ale lor toate 
erau ude, după aceea îi îmbie cu ceva de cină. Unul dintre cei doi moşnegi 
însă îi zice: Nu vom mînca, numai dacă ni-i frige ce ai tu mai drag la casă. 
El nu se mai gîndi nici o minută, fără făcu jarul în laturi de pe vatră, luă 
copilul din leagăn şi-l puse pe vatra fierbinte, apoi îl acoperi cu spuza şi cu 
cărbunii cei roşii. Ce mare îi fu mirarea însă, cînd văzu, că în vatra focului 
cît ai zice „unul”, era crescută iarbă verde şi copilul se juca acolo cu nişte 
mere de aur. Acum văzu bietul luntraş pe cine are în casă, căzu la 

picioarele Sfinţiei-sale şi se rugă de iertare de cumva le-a greşit ceva. 
Domnul Hristos îl ridică de jos zicîndu-i: „Scoală-te, n-ai greşit nimic şi tot 
aşa să te porți.” După asta se ospătară, apoi se culcară să se odihnească. 

A doua zi cînd erau moşnegii să plece, dau cu ochii de un stog mare de 
grîu, ce-l căpătase de la cei oameni, ce-i trecea cu luntrea şi cu podul peste 
Dunăre, de la unul un snop-doi, de la altul trei patru, pînă se făcu stogul hăt 
mare. Unul din moşnegi luă un tăciune mare de foc, şi-l puse sub stog. 
Acela luă pe loc foc, dar casa cu toate că stogul era lipit de ea atît de tare 
de nu puteai nici umbla printre ele, casa zic nu se aprinse. Cînd ardea 
stogul mai bine vine la el frate-său cel mai mare şi-i spune întîmplarea, 
cum doi moşi i-au deocheat oile şi acelea s-au prefăcut în cioare. Toţi se 
mirară de povestea aceluia, ce zicea că oile lui s-au deocheat şi s-au făcut 
cioare; dar mai mare fu mirarea tuturor, cînd văzură că numai paiele arsese 
şi că grîul a rămas vrav în mijloc, ca ales pe masă. 

Fratele cel mic omeneşte frățeşte pe frate-său cel mare şi la plecare 
umple o pungă mare cu galbeni şi i-o pune în cale chiar pe unde avea să 
treacă; lui, săracul i-a fost milă de frate-său cel mai mare, dar n-a cutezat 
să-i dea banii în mînă, temîndu-se că nu-i va primi, deci îi aruncă cum zisei 
în cale, să-i afle. Ce vezi însă? minune! Frate-său cel mare merge pînă era 
aproape de pungă atunci, îi vine în minte să-şi închiză ochii, să vază cum 
umblă orbii? Aşa şi făcu, trece cu ochii închişi pe lîngă pungă şi se cam 
mai duce cătră frate-său cel mijlociu. Acestuia-i spune, că fratele lor cel 
mic, îmblăteşte, nu cu îmblăcii ci a aprins stogul şi paiele şi pleava au ars, 
iar boabele de grîu au rămas curate ca aurul. Fu destul fratelui mai mijlociu 
ştirea auzită, numaideciît se dă şi-şi aprinde stogul, că doară n-a împărțit el 
rîul cu îmblătitorii, de nu alta să-l şi mai fure! 

Dar vai, rău s-a păcălit; i-a ars nu numai stogul, dar şi casa, grajdul, 
şura şi cu un cuvînt tot ce avea. Acum pune-te, copile, la plîns, la sudalme, 
ci toate fură în zădar, ce cuprinde focul, face numai scrum! 

Fratele lor cel mic, luntraşul, îndată după plecarea fratelui celui mai 
mare, se ia tot încet, încet, pe departe înapoia lui să vază, lua-va acela 
punga? După ce văzu, că într-adevăr punga e tot la locul care o pusese el 
însuşi, se puse şi-o luă şi-o duse acasă zicînd nevestei: 

— Tu nevastă, frate-meu cel mare nu-i hotărît de la Dumnezeu să aibă 
cîndva ceva, uită-te tu, punga plină la locul unde am pus-o eu, şi el pare- 
mi-se a călcat-o chiar cu piciorul, nu-i alta, fără i-a luat Dumnezeu minţile. 

— D-apoi — răspunse femeia, — dacă nu sînt banii aceia împărțiți de la 
Dumnezeu să fie ai lui, îi poţi băga chiar în sîn, că şi de-acolo trebuie să-i 
arunce; lasă-i de-a-ndemiînă, vom mai împărți din ei celor bieţi de oameni 

săraci, ce se mai abat pe la noi în cerşit. 

De-abia trec cîteva zile şi vine la luntraş frate-său cel mai mijlociu. 
Bucuria lui fu de tot mare, îl primeşte cu dragostea cea mai frățească. Dar 
în zadar toate, frate-său cel mijlociu era supărat, nu-i venea nicidecum să-şi 
facă voie bună. Văzîndu-l frate-său cel mai mic atât de întristat, îl roagă să-i 
spună ce năcaz are? 

Atunci el începe a-i spune toată întîmplarea, de la despărțirea lor, pînă 
în ziua întîlnirei. 

Îi povesteşte paguba ce-o avu cu grâul şi cu casa, îi spuse că nu mai are 
nimic, decît cîmpul gol şi că toate acestea se întîmplară, zice el, numai că 
ascultai pe frate-meu, care zise, că tu ţi-ai îmblătit stogul cu foc. 

— Da, răspunse luntraşul, însă nu l-am pus eu focul în stog, ci doi 
moşnegi bătrîni, care dormiră o noapte la noi în casă. 

Cu aceasta aduse şi mai mare năcaz fratelui celui mijlociu, începînd a 
gîndi că doară moşnegii aceia pe care nu i-a miluit el, aceia l-au cumpănit 
să pață astă pagubă: şi avea dreptate, de gîndea aşa. 

Cînd se gătă şi acesta de întors cătră casă, adecă cătră locul casei, zice 
luntraşul cătră femeia sa: 

— Tu nevastă, fă tu o azimă de făină de cea mai albă, cernută prin sita 
cea deasă, pune în mijlocul ei toți galbenii din punga aceea şi de socoteşti 
mai pune vreo doi s-o dăm de merinde la bietul frate-meu, îi va prinde bine 
pe cale şi acasă. 

Muierea se-nvoieşte prea bucuroasă: da numai face o azimă de grîu 
curat cernută prin sita cea deasă, da n-o umple cu galbini, da n-o coace 
chiar după cum se înţelese cu bărbatul său, de gîndeai că s-o mănînci cu 
ochii. 

O pun în traistă la fratele, ce era gata de plecare, dar ce să vezi, a doua 
zi azima, fu iarăşi la luntraşul pe masă, care scoase gălbinii din ea, precum 
i-au băgat. lată însă cum îi veni iarăşi lui în mînă: 

Frate-său cel mijlociu o dete la un plugar pentru o bucată de mălai, că i 
se părea prea grea în traistă şi văzînd-o atît de grea cugetă, că da de nu-i 
coaptă bine?! 

Plugarul, avînd şi el frică, că nu va fi coaptă, de aceea este aşa grea, o 
dase la țiganul să-i ascuţă fiarele plugului pentru ea, zicînd că bani n-are de 
unde-i da. Ţiganul avea de trecut Dunărea, să-şi aducă cărbuni şi neavînd 
nici el bani, apoi ştiind că luntraşul este om de omenie, nu face mult din 
bani, îi aduse luntraşului azima, care numai cu o zi mai înainte fu coaptă în 
cuptorul lui. Aceasta fu povestea cu azima mergătoare! 

P-atunci se vede că rămînea binele numai la cei vrednici de el; oare şi 

Auzită şi scrisă în miliţie de la un fecior din Bănat. 


POVESTEA LUI PAHON 


A fost odată un moşneag bătrîn, dară bătrîn ca vremea, alb ca zăpada şi 
bun ca pîinea cea bună. 

El avea un băiat, vedeţi dumneavoastră, băiat ca toţi băieţii, frumuşel 
şi sprintenel, dară şi fără obrăzel. Moşneagul însă nu avea nici o avere, nici 
o bogăţie, numai inima cea bună şi sufletul în oase. El începuse a slăbi, ba 
era slab cum e data, iar băiatul nu se prea îndemna la lucru. Odată zice 
bătrînul către băiat: 

— Mă Pahoane, că Pahon îi era numele, tu vezi bine că avere nu avem, 
vezi bine că numai bordeiul şi vaca asta cu lapte ni-i toată averea, eu sînt 
slab, nu mai pot munci, du-te şi te bagă undeva slugă şi mai înseamnă-ți şi 
tu baremi pentru tine, că eu voi mai face ce mi-a ajutat Dumnezeu; iată-ți 
dau trei bănuţi să ai de cale, tu cearcă-ţi norocul prin cea lume mare. 

Şi primi Pahon cei trei bănuţi şi merse în lume să-şi capete loc de 
slujit. Dar cum mergea, dă de nişte copii făr’ obraz chinuind un cățeluş. Şi 
i se făcu milă lui Pahon de căţeluş şi zise copiilor: 

— Măi copii, nu chinuiţi voi căţelulşul acela, mai bine daţi-mi-l mie şi 
eu vă dau pentru el un bănuţ, ca să vă cumpăraţi ceva. Şi se învoiră copiii, 
luară bănuţul şi dădură cățelul lui Pahon. 

Acum mergea Pahon voios, că el are ceva. Dar cum mergea pe cale, 
nimereşte nişte copii, care chinuiau un pisic. Lui Pahon i se făcu milă şi de 
pisic şi zise cătră copii: 

— Măi copii, e păcat de Dumnezeu să chinuiţi voi pisicul, mai bine 
dați-mi-l mie şi eu vă dau pe el un bănuţ ca să vă cumpăraţi ceva. Şi copiii 
se învoiră bucuros, primiră bănuţul şi dădură pisicul. Acum avea Pahon şi 
căţel şi pisic. 

Mergînd mai departe dă de nişte copii, care chinuiau un pui de şarpe. 
Şi 1 se făcu milă de puiul de şarpe, deci zise cătră copii: 

— Măi, dragii mei, nu chinuţi voi puiul de şarpe, că şi el e făptura lui 
Dumnezeu, mai bine daţi-mi-l mie, că vă dau pe el un bănuţ, să vă 
cumpăraţi ceva. Şi se învoiră copiii, dădură puiul de şarpe şi căpătară un 
bănuţ de la Pahon. Acum Pahon avea trei jivine: un căţeluş, un pisic şi un 
pui de şarpe, dar nu mai avea nici un ban. 

— Mai departe nu merg, zise el, în calea asta, destul am lucrat şi destul 
mi-am adăogat: am scăpat trei vietăţi de la pierire şi mi-am adunat trei 

prieteni; acum merg acasă. 

Şi se luă Pahon şi merse aţă acasă cu cele trei vietăţi. 

— Tată, zise el, după ce ajunse acasă, fost-am în lume, mîntuit-am trei 
vietăţi de la pierire şi acum sînt aci sănătos şi voinic, cum mă vezi, şi cele 
trei vietăți tot aşa; vom munci împreună şi ne vom ţinea cum ne va rîndui 
Dumnezeu, dar vom ţinea şi cele trei vietăţi; ce va da Dumnezeu, aceea va 
fi. 

— Bine, zise moşneagul, nu-mi bănuiesc, fie cum zici tu. 

Şi se puse Pahon pe muncă, şi lucra pe la oameni şi căpăta atîta cît 
trăia el, tată-său şi vietățile lor, toți îndestuliți. Cățelul şi pisicul creşteau ca 
din apă şi se făcură frumoşi de să te fi tot uitat la ei; şarpele creştea văzînd 
cu ochii; şi cum să nu crească, că vaca dădea lapte destul, apoi mai numai 
ei îl mîncau, că Pahon mînca tot prin sat, pe unde era la lucru, moşneagul 
puțină pradă făcea în bucate. Destul că bordeiul lor era fericit. Şi trecu 
multă vreme; cățelul se făcu cîne, pisicul se făcu mîrtan, iar puiul de şarpe 
era cît o talpă de casă de mare şi de gros. Pahon era fecior holtei, iară 
moşneagul numai umbră şi vis; aşa e în lume: cei mici cresc, iară cei mari 
scad. 

Într-o zi frumoasă de primăvară ieşiră toţi din bordei afară la soare; 
moşneagul şedea pe prispă cu capul între mîni, mîrtanul torcînd se freca de 
umărul moşneagului, Pahon se juca cu cînele, iar şarpele sta lungit la soare. 

Deodată numai zice şarpele: 

— Drag domnul meu, destul năcaz ai avut cu mine pînă m-ai crescut, 
acum nu mai şed la tine, mă duc în ţara mea, iară tu vino cu mine să-ți 
răsplătească tatăl meu binele ce mi l-ai făcut, că m-ai scăpat de la moarte şi 
m-ai crescut mare. Pahon se minună auzind pe şarpe vorbind, iar bătrînul 
îşi ridică capul şi zise: 

— E năzdrăvan, dragul tatei! 

— Şi unde să merg cu tine? întrebă Pahon. 

— Să vii, zise şarpele, pînă în ţara şerpilor, tata e împăratul şerpilor şi 
eu sînt copilul lui, să vii numai cu mine, şi te faci avutul avuţilor, o să-ți 
dea tata ce vreai: bani, aur, argint, scumpeturi, vite, orice vei cere; tu însă 
să nu ceri altceva decît mărgeaua de sub limbă, că mai bine-ţi va prinde. 
Iată eu te învăţ ce ai să faci, numai pentru că şi tu mult bine mi-ai făcut. 

Atunci cînele încă începe a vorbi, că doară şi el era năzdrăvan, el zise: 

— Domnul nostru, şi eu merg cu tine, că poate că vei da de năcaz pe 
cale, şi să fie cine să te apere. 

Miîrtanul, care însă era năzdrăvan, încă prinde a vorbi şi zise: 

— Nici eu nu mă las de domnul nostru, că mult bine mi-a făcut şi mic, 

ca şi vouă: doar de cumva îi voi fi de vreun folos în cea cale lungă. 

Şi porniră la drum, şarpele înainte, Pahon călare pe el, şi cînele cu 
miîrtanul îndărăpt, numai bietul moşneag rămase la bordei, singur ca cucul. 

Şi mergînd, mergînd, ies din lumea cu oamenii şi intră în ţara 
şoarecilor. Şi erau şoareci şi cloțani grozăvenie, mulți cîtă frunză şi iarbă şi 
cu dinţii ascuţiţi, de gîndeai că acum-acum apucă pe Pahon să-l mănînce. 
Dar mîrtanul numai cîte-o labă arunca după ei şi fugeau mîncînd pămîntul. 
După ce au ieşit din ţara şoarecilor, nevătămaţi, intrară în ţara sobolilor. Şi 
erau acolo soboli mari şi mici, de era negru pămîntul de ei. Şarpele de-abia 
înainta printre ei, iară Pahon tot tremura, că-l vor trage jos şi-l vor mînca. 
Cînele însă numai morăia şi toți le făceau cale, de gîndeai că trece 
soigăbirăul printr-un sat țigănesc. Acum intrară în ţara şerpilor. Şi erau 
Doamne sfinte, şerpi şi şopirle şi bălauri de era greu pămîntul de atîtea 
jivine, care de care mai mare, care de care mai grozavă şi mai înfiorătoare, 
care de care mai primejdioasă. Pahon tremura ca frunza pe spatele şarpelui, 
cînele-şi vîrîse coada între picioare, iar miîrtanul mergea zeulit şi 
tremurînd. 

— Nu vă temeti, zise şarpele, nici un rău nu vi se va întîmpla, că aici 
eu sînt domn. 

Şi fluieră odată de nici fluierul de la carul de foc nu l-ar fi întrecut, şi 
toate făcură loc, iar ei mergeau încet şi semeţi ca nemeşii cînd aleg 
deputații. Şi au ajuns la curțile împăratului şerpilor. Aci se cobori Pahon de 
pe şarpe, iar şarpele zise: 

— Voi staţi afară, că eu intru în curte să vorbesc cu tata. 

Cînd îşi văzu împăratul şerpilor copilul, nu ştia ce să facă de bucurie, îl 
strînse şi-l sărută şi tot juca prin curte de părere de bine: 

— Cum ai venit, dragul tatei, unde ai pribegit, unde ai trăit aşa bine? 
Spune-mi, dragul tatei, că eu era să mor de dorul tău! 

— Oh, bunul meu părinte, zise şarpele, de cînd nu m-ai văzut, am păţit 
foarte multe. Am ieşit odată, cînd eram mic, din gaură şi nişte copii mă 
prinseră şi mă chinuiră de mai nu mă şi omortră. Atunci aduse p-acolo 
Dumnezeu un flăcăiaş, milos, care mă cumpără cu un ban, mă duse la el 
acasă şi tot cu lapte de vacă m-a ţinut, pînă am crescut cît mă vezi. Acum 
am venit acasă. 

— Îmi pare bine, fiule, zise împăratul şerpilor cu glas popesc, îmi pare 
bine, fiule, dară nu ai adus cu tine pe făcătorul tău de bine, ca să-i 
întoarcem binefacerea? 

— Ba l-am adus, dar nu cutezam a-l băga în curte, temîndu-mă, că tu-l 
vei mînca. 

— Nu-l voi mînca, dragul tatei, cheamă-l înlăuntru să-l cinstim ca pe 
un om de omenie. 

Şi chemară pe Pahon înlăuntru, iar dacă intră îi zise împăratul şerpilor: 

— Fătul meu, tu ai făcut un mare bine copilului meu, de aceea şi eu 
am să te cinstesc cu ce vei cere; îți dau turme de oi, ciurzi de boi, stave de 
cai, bani, ce pofteşti îți dau, cere dară fătul meu după gîndul inimei tale. 
Iară Pahon zise: 

— Înălţate împărate, vite, de mi-ai da cît de multe, toate mi le mîncă 
şerpii şi sobolii şi şoarecii, cînd voi trece prin ţările lor cătră casă, bani nu 
pot lua, mă tem că mă vor prinde hoţii de oameni în ţara noastră şi mă vor 
sluţi şi-mi vor lua şi banii, dar dacă chiar voieşti să-mi faci un bine, atunci 
să-mi dai mărgeaua de sub limbă şi rămas bun! 

Împăratul se cam supără pe Pahon de îndrăzneala lui cea mare, dar 
venindu-i în minte că el i-a scăpat fiul de perire, aducîndu-şi aminte cît 
năcaz a avut cu el pînă l-a crescut, apoi văzînd că altceva nu primeşte, se 
înduplecă a-i da şi mărgeaua, căci ce nu ar da un părinte la binefăcătorul 
copilului său! Şi dădu împăratul şerpilor lui Pahon mărgeaua cea de sub 
limbă, iar Pahon îşi luă sănătate bună şi se gătă de cale. Puiul şarpelui însă- 
| petrecu pînă-l scoase afară din ţara şerpilor, iar pe drum îl învăţă ce fel de 
putere are mărgeaua. 

— Pahoane, îi zise puiul şarpelui, ce vei voi ca să ţi se împlinească, 
numai scoate mărgeaua din şerpar, ţine-o în mîna stîngă, iar cu dreapta fă-ți 
trei cruci şi zi: „Eu vreau asta şi asta, şi aceea se va face, ce vei dori”. 

Şarpele se întoarse acasă, iar Pahon îşi urmă drumul prin ţara sobolilor 
şi a şoarecilor pînă acasă. 

După ce ajunse dinaintea bordeiului, scoase mărgeaua din şerpar şi o 
tinu în mîna cea stîngă, iar cu cea dreaptă îşi făcu trei sfinte cruci şi zise: 
„Aş vrea ca să se facă în locul bordeiului acestuia nişte curți ca ale 
împăratului!” Şi îndată se făcură curți împărăteşti în locul bordeiului. 

Acum se puseră pe trai bun, ce doreau aceea li se împlinea. Şi erau 
fericiți. Cînele umbla tot sărind pe lîngă Pahon, mirtanul tot torcea 
împrejurul moşneagului, iar moşneagul pare că se temea a se sui pe treptele 
curților şi să şadă pe scaunele cele scumpe la mesele cele încărcate cu 
mîncări şi beuturi alese. 

Odată, într-o seară după cină, zise moşneagul cătră Pahon: 

— Dragul tatii, ti-ar fi vremea să te însori, că, Doamne, greu e fără 
femeie la casă; unde nu-i femeie în casă, casa e ca şi pustie, aibă omul ori 
cîte averi! 

— Bine, zise Pahon, dumneata mergi mîine la împăratul şi-i spune, că 

eu vreau să iau pe fata lui de soție. 

— O, Doamne, Doamne, zise moşneagul, dar nu mai sînt ele fete, ci 
numai chiar la împăratul? Acela nu ţi-o va da, numai în zadar vei călca şi 
mi-oi răci gura; să ne încercăm norocul în alte părți, dragul tatei! 

— Apoi, tată, dacă nu mergi să-mi pețeşti fata împăratului, nu mă 
însor. 

Ce era să facă bietul moşneag? Ar merge... se teme că împăratul nu-i 
va da fata; n-ar merge... cum să-şi lase feciorul neînsurat? Deci se 
gîndeşte: ce va da Dumnezeu, aceea va fi, şi dimineaţa plecă spre curtea 
împărătească. Dacă ajunse la curte, îşi întocmeşte ciupii cei de păr, îşi 
netezeşte mustățile şi intră la împăratul. 

— Bună ziua, înălțate împărate! 

— Bună să-ți fie inima, moşule; dar ce veste ne aduci? 

— D-apoi, înălțate împărate, să nu-ţi fie lucru cu supărare, am venit să 
te rog dacă va fi cu voia lui Dumnezeu, să dai fata după feciorul meu, după 
Pahon. 

Împăratul se uită lung la moşneag, apoi zise: 

— Glumeşti, măi bătrînule? 

— Ba nu glumesc, înălțate împărate. 

— Apoi dacă nu glumeşti, mergi acasă şi spune feciorului tău, că dacă 
va face pînă dimineaţă un pod de aramă de la casa voastră pînă la curțile 
mele, eu îi dau fata. 

Moşneagul îşi ia rămas bun şi merge supărat spre casă. Cum îl vede 
Pahon, îl întreabă încă de departe: 

— Ei, da ce-i tată, fîn ori paie? 

— Mestecătură, dragul tatei! 

— Da cum aşa? 

— D-apoi, iată, mi-a zis, că dacă vei face pînă dimineaţă, un pod de 
aramă de la casa noastră pînă la curțile lui, atunci îți dă fata, dacă nu, nu; 
care va să zică să-ți pui pofta-n cui. 

— Adecă nu chiar aşa, tată: eu gîndesc că dacă-mi va ajuta Dumnezeu, 
am să-i fac podul mai altcum decît a poftit. 

Şi îndată ce înseră, scoase Pahon mărgeaua din şerpar şi-o luă în mîna 
stîngă, iar cu dreapta făcu trei cruci şi zise: „Voi să se facă un pod de 
aramă d-aici pînă la curțile împăratului”. Şi într-o minută podul fu gata. 
Dimineaţa se plimba împăratul pe el. 

Acum merge moşneagul la împăratul şi zise: 

— Înălţate împărate, făcut-a feciorul meu podul după cum ai poruncit? 

— Făcut, moşule! 

— Aşa dară acum îi dai fata? 

— Adecă nu încă, ci spune-i că de va face pînă miine dimineaţă o apă 
de argint de la voi pînă la noi şi pe ea să plutească corăbii de argint, să 
înoate păsări de argint, să fie în ea peşti de argint, atunci i-o dau, altcum 
nu. 

Şi iarăşi merse moşneagul acasă supărat. 

— Ei, da cum ţi-a umblat? îl întreabă Pahon. 

— Bine şi nici prea, zise bătrînul. Mi-a zis împăratul că de vei face 
pînă dimineață o apă de argint de la noi pînă la el şi pe ea să plutească 
corăbii de argint şi să înoate păsări de argint şi să pescuiască în ea peşti de 
argint, să tragi nădejdea fetei, altcum pune-ţi pofta-n cui. 

— Numai atîta e, tată? Las că va fi cum va vrea Dumnezeu. 

Şi după ce înseră, scoase iar mărgeaua, o puse în mîna cea stîngă, iar 
cu dreapta făcu trei sfinte cruci şi zise: „Dorire-aş să se facă de-aci pînă la 
împăratul o apă mare toată de argint şi pe ea corăbii de argint şi păsări de 
argint şi peşti de argint în ea”. Şi cînd gătă vorba, toate fură gata. 
Dimineaţa, pescarii împăratului pescuiau la mrene de argint. 

— Ei, zise moşneagul, doară acuma nu va avea călcătură să mai 
poftească ceva, ci-ți va da fata. 

— Du-te de vezi, zise Pahon. 

Şi se duce moşneagul la curtea împăratului şi se întîlneşte cu împăratul 
şi prind la vorbă: 

— Place-ţi, înălțate împărate, cum a împlinit feciorul meu porunca? 

— Place, moşule. 

— Aşadară acum vei da fata după el? 

— Adecă nu, moşule, ci dacă va face pînă mîne dimineață din șesul 
acesta un deal tot cu viță de vie şi viţele să fie tot cu struguri copţi, iar în 
vîrful parilor să cînte tot păsări de aur, atunci nu zic ba, dar altcum nu pot. 

Şi iară merse moşneagul supărat acasă şi spuse feciorului, dar acela 
zise: 

— Lasă, tată, va fi ce va vrea bunul Dumnezeu! Şi peste noapte se 
făcură toate de gîndeai că de cînd lumea acolo au fost. 

Acum se duse moşneagul iar la împăratul, iar împăratul, minunîndu-se 
de puterea lui Pahon, zise: 

— Ei, moşule, de azi încolo sîntem cuscri; lucrurile ce le făcu Pahon 
nu mi le putu face nici unul din peţitorii fetei mele; hai acum să ne ospătăm 
oleacă amîndoi, apoi mergi acasă şi vă gătiți de nuntă. 

Acum să fi văzut bucuria bătrînului, gîndeai că a prins pe Dumnezeu 
de picior, aşa era de voios; puteai prinde iepuri cu el; nici nu-i mirare, cînd 

ne vom aduce aminte că el a fost om sărac, iar acum se face cuscru cu 
împăratul! Dar pe atunci aşa erau vremile. 

După ce se ospătară cuscrii amîndoi oleacă şi mai povestiră una-alta ca 
neamurile, moşneagul o luă la picior ca să poată spune vestea cea minunată 
lui Pahon, fiului său. Şi-i spuse, cum ştiu mai cu ponturi, din fir în păr toată 
întîmplarea, apoi începură a se găta de nuntă. Peste scurtă vreme Pahon era 
ginerele împăratului şi fata împăratului era nevasta lui, iar moşneagul era 
socru la fata împăratului şi cuscru cu împăratul. 

Ar crede cineva, că aci povestea e gata, dar se înşeală, căci d-aci 
încolo vin minciunile. 

Zice că fata împăratului, pînă era acasă, avea un drăguţ de arap, care 
era slugă în curtea împărătească. După ce se mărită fata împăratului după 
Pahon, ea îşi duse şi sluga cea de arap cu sine şi cînd nu-i vedea Pahon, se 
sfătuiau în diferite chipuri împreună. 

Odată zice arapul cătră ea: 

— Tu, întreabă pe Pahon în ce-i stă puterea, cu care face el atîtea 
minuni? Dacă am putea afla, bine ar fi să-i luăm puterile, apoi să fugim 
amîndoi în lume. 

— Las” pe mine, zise ghiolbana, o să aflu eu năzdrăvăniile lui, numai 
atunci să fii om, să ştii unde să fugim, ca să nu ne dea de urmă. Astfel se 
înțeleseră ei în mai multe rînduri. 

Odată, şezînd cu nevastă-sa la masă numai amîndoi, se puse ea cu 
linguşire să scoată vorba de la el: 

— Scumpul meu bărbat, zicea ea, de mult trăim noi împreună, tu bine 
vezi, cît de tare te iubesc, dar niciodată nu te-am întrebat unde-ţi ai tu 
puterea de faci atîtea năzdrăvănii, fii bun spune-mi, scumpul meu, în ce-ţi 
stă puterea? 

Pahon, unde să se gîndească că doară nevastă-sa vrea să-l înşele, îi 
spune limpede şi curat din fir în păr toate năzdrăvăniile mărgelei, ba îi 
arătă şi mărgeaua. Ea se făcu atît de voioasă, ba drăgăstoasă, ba săruta pe 
Pahon, de gîndeai că mai mare dragoste nu-i în lumea întreagă ca între ei. 

Trecu multă vreme şi nu mai vorbiră nimic despre mărgea. Odată, însă 
cînd vrea să plece Pahon la vînat cu cînele şi cu mîrtanul, nevastă-sa îi ține 
calea şi mi-l giugiuleşte şi mi-l drăgosteşte şi prinde a-l săruta şi a-l ruga 
să-i lase ei mărgeaua pînă deseară, cînd va veni de la vînat, că-i e urît 
singură. El unde să-şi aducă aminte de înşelăciune, scoate mărgeaua din 
şerpar şi o dă nevestei sale, apoi pleacă. 

Cum se vede nevastă-sa singură acasă cu mărgeaua în mînă, strigă pe 
arap şi-i arătă, şi-i spune din fir pînă în păr cum şi ce au de-a face cu 

mărgeaua. lar arapul luă mărgeaua în mîna stîngă şi cu cea dreaptă îşi făcu 
trei sfinte cruci, cu toate că era păgîn, apoi zise: „Eu doresc ca curțile 
acestea cum stau, cu noi cu tot să se mute în ţara arăpească dincolo de 
mare!” Şi într-o minută se ridicară curțile din loc şi zburară ca o pasăre în 
țara arăpească, iar în locul lor rămase numai bordeiul cel rău şi moşneagul 
în el. 

Doamne, cum mai plîngea bietul moşneag văzîndu-se căzut aşa de jos 
din mărirea la care ajunsese. 

Seara, cînd ajunse Pahon acasă, i se întunecă lumea înaintea ochilor, 
mai căzu ca lovit de trăsnet, văzînd numai bordeiaşul cel sărac în locul 
curților de azi-dimineaţă. Nevasta, ca-n palmă. 

— Nu ţi-am spus, zise moşneagul, să nu te ridici aşa sus pe la fete de 
crai şi de împărați, că-ți vor mînca capul? Acum ce folos ai că ai luat pe 
fata împăratului? Ea s-a dus şi a luat cu sine tot ce aveam; ce amar ne vom 
şti face? lată am rămas calici ca mai nainte! Pahon nu zise deocamdată 
nimic, apoi după ce suspină una a pagubă, se uită lung la cîne şi la mîrtan, 
ca şi cînd ar fi vrut să-i întrebe: ce e de făcut? Cînele zise: 

— Nu te spăria aşa tare, drag domnul nostru, că de va rîndui 
Dumnezeu, iar vei fi bogat cum ai mai fost; vino cu noi. 

Şi se luară toţi trei, Pahon, cînele şi mîrtanul, du-te, du-te, cînele tot 
adulmecînd încătrău au apucat fugarii. Şi au ajuns tocmai la mare. Dincolo 
de mare, departe, se vedeau nişte curți mari chiar cum fuseseră ale lui 
Pahon: 

— Vedeţi curțile acelea? întreabă cînele, acelea sînt ale noastre, care 
le-a dus arapul cu stăpîna noastră. Pînă acolo nu-i chip să poată străbate 
stăpînul nostru, dar noi vom merge, tu, mîrtanule, suie-te călare pe mine, 
că eşti uşor şi eu voi înota cu tine pînă de cealaltă parte, acolo apoi te voi 
aştepta pe țărmure pînă vei umbla tu prin curţi, că eu mă tem că nu voi 
putea intra. Şi aşa făcură. Pahon rămase acolea, iar mîrtanul se sui călare 
pe cîne şi înotară pînă de cealaltă parte. Acolo cînele rămase pe mal, iar 
miîrtanul se ia binişor, numai în vîrful picioarelor, cum ştiu miţele şi merse 
pînă la zidul dimprejurul curților, apoi tot umbla, tot cerca mai ici, mai 
colea, dar de unde să poată sări peste zid, că doară era înalt de nici pasările 
nu cutezau să zboare preste el. Apoi, după ce văzu că nu-i modru să poată 
sări, merse la poartă. Aceea era de laţi de brad şi mîrtanul îndată fu în 
vîrful porţii şi de acolo în curte. Pînă colea pe înserate se ascunse în nişte 
paie, apoi se luă chitiş cătră uşa curților. Din întîmplare uşile erau deschise, 
că era căldură foarte mare. Intră în o sală, apoi în alta, şi tot aşa pînă era în 
o casă cu arapul. Acolo intră sub pat şi nu zise nici miau. Tot povesti 

arapul cu nevastă-sa multă vreme, mai de una, mai de alta, apoi dădură în 
vorbă de Pahon. 

— Oare ce o fi făcînd Pahon al tău? zise arapul. 

— Dar dă-l în bubă, zise hoţomana de femeie, nu mi-l mai pomeni, 
mai bine scoate mărgeaua să ne jucăm oleacă cu ea. 

Şi scoate arapul mărgeaua şi o durigă pe masă cătră coțofana lui, aceea 
dă să o prindă, dar nu poate şi astfel se durigă jos şi fiind podelile tare lucii, 
se durigă chiar sub pat. Atunci mîrtanul pune gura pe ea şi țişt! afară, în 
fuga mare. 

Arapul nu băgase de seamă că mirtanul a fost aci, nu-l văzuse nici 
intrînd, nici ieşind, deci se pune a căuta mărgeaua pe jos, pe sub paturi, pe 
sub dulapuri, pe unde numai gîndea că s-a rostogolit, hăbăuca de muiere-i 
purta lumina, că deoarece era întunerec în odaie, de arap se întuneca şi mai 
tare. 

Miîrtanul însă tot o fugă tinu pînă la cîne, apoi, după ce-i arătă 
mărgeaua, o luă în gură, se urcă pe spatele lui şi înotară la Pahon. El 
dormea, nu dormea, ca omul necăjit, dar cînd se apropie cînele de mal, sări 
drept în picioare şi întrebă: 

— Cu bine veniți? Nu primi însă nici un răspuns; cînele nu putea de 
obosit, iar mîrtanul ţinea gura închisă temîndu-se să nu scape mărgeaua. 
După ce ajung pe mal, povestesc lui Pahon toată întîmplarea şi pornesc 
spre casă. 

Dar Pahon îşi aduse aminte că cu mărgeaua în mînă e domn, deci zise: 


Mărgeluţă, mărgeluță 
Du-ne l-a noastră căsuţă, 
Du-ne iute, cum gîndesc, 
La bordeiul părintesc. 


Şi cînd gătă vorbele de zis, era înaintea bordeiului: veniră într-o clipită 
calea ce o făcură pe jos în cîteva săptămîni. Acum iar ținu mărgeaua în 
mîna stîngă şi cu dreapta îşi făcu trei sfinte cruci şi zise: 

— Să vină curțile mele, aci, cum sînt! Şi veniră. Adecă ce să vezi? 
Arapul tot căuta mărgeaua pe sub paturi înjurînd, iar blăstămata de muiere 
îi purta lumina plîngînd. 

— Da ce căutați? întreabă Pahon. Atunci arapul se întoarse să vadă 
cine-l întreabă, că nu ştiuse nimic despre strămutarea curților. Cînd vede 
arapul pe Pahon stînd cu puşca în spate, cînele cu dinţii rînjiți şi mîrtanul 
cu ghearele gata de luptă, nu ştiu ce-o fi gîndit, atîta însă ştiu, că muierea 

scăpă lumina din mînă de frică şi se stinse, adecă acum era ziuă albă şi 
numai în jurul arapului era întunerec. 

Pahon însă nu le făcu nici un rău, ci-i alungă de la sine pe amindoi 
zicînd: 

— Blăstemat să fie cel ce ş-a lua nevastă care să crede mai pe sus decît 


el! 

Apoi zise mărgelei: 

— Du-i de unde i-ai adus, dar fără curți, numai pe amîndoi cum sînt 
acum. Şi cînd a gătat de zis vorbele acestea, numai îi văzură ridicîndu-se în 
sus şi... unde au ajuns ce au mai făcut e treaba lor; destul că Pahon nu s-a 
mai însurat în veci ci-şi ținea numai găzdoaie cum îşi țin şi... Doamne 
iartă-mă că era să greşesc; iar cînd cerea cineva sfat despre căsătorie îi 
zicea: 

— Fata, care se ţine mai sus decît tine, nu o lua şi de ti-ar da tată-său 
cît bine în lume, mai bine rămâi ca mine. 


Auzită şi scrisă în Sîncel. 


NU MINȚI! 


Era odată un om foarte sărac, dar atîta era de sărac, încît nici focul în 
vatră nu-i ardea. Şi astăzi mai sînt oameni săraci, dar parcă tocmai ca acela 
rar ai afla. Şi avea omul acela o fată, dar aşa fată frumoasă, cum nu era în 
toată lumea ca ea. Lumea zice că la omul sărac o fată frumoasă îi face şi 
mai mare sărăcie; dar pe el nu-l putea sărăci mai tare, căci nu avea chiar 
nimic, decît un bordei vechi în pământ. 

Odată veni la bordeiul acela zîna Ilina, cea mai măiastră zînă şi îi zise 
omului: 

— Măi omule, fata e numai sărăcie la casa omului; tu ai mai trăi de pe 
o zi pe alta cum ai putea, mai lucrînd pe la alţii, mai miluindu-te cei 
creştini, dar cu fata îți merge mai greu, eşti tot cu frica în spate, să nu o laşi 
singură şi să i se întîmple ceva primejdie. Dă-mi tu fata mie, eu voi griji de 
ea ca o mamă, i-oi căpăta şi bărbat cinstit, cînd va fi de măritat. Ce zici, 
omule? 

ŞI bietul om se gîndi cît se gîndi, îi părea rău să-şi dea fata la o zînă, 
dar văzînd sărăcia ce-i în bordeiul lui, aducîndu-şi aminte, ca omul, de 
toate primejdiile ce i se pot întîmpla unei fete frumoase şi sărmane, cugetă 
în urmă: eu voi trăi cum m-a milui Dumnezeu, numai pe ea să o văd ferită 
şi dete fata zînei, zicîndu-i: 

— Fii cuminte, fiica mea, şi ascultă de Dumneaei, că doară s-a 
milostivi şi te-a aşeza mai bine, decum te-aş fi putut eu aşeza! 

Şi se duse fata cu zîna, se duse prin codri şi prin munţi, prin văi şi pre 
dealuri, pre stînci şi prin poieni, se duse multă lume împărăție, ca 
Dumnezeu să ne ţie, că cuvîntul din poveste, de aici înainte este, se duse 
pînă îşi pierdu urma, de nu ar mai fi ştiut veni la bordeiul bătrînului. Cam 
trei săptămîni călătoriră pînă ajunseră la curțile zînei. Doamne ce mai curți 
pompoase! curţile zînelor, şi pace! cum nu mai putea avea nici un om 
pămâîntean. 

După ce intrară în curți, dădu zîna la fată 13 chei şi îi zise: 

— Aci ai 13 chei de la 13 chilii; cu 12 chei vei deschide cele 12 chilii 
ŞI vei şedea şi-ţi vei petrece în ele, lipsă nu vei avea de nimic, tot ce-ţi va 
cere inima, vei afla în ele mîncare, beutură, îmbrăcăminte, fel de fel de 
scumpeturi şi de flori, ci în casa 13-a să nu intri, cu cheia asta micuță să nu 
deschizi casa cea de cătră răsărit, că atunci nu va fi bine. Te legi că mă vei 

asculta? 

— Leg! 

— Te legi? 

— Leg! Te mai întreb odată: legi-te că nu vei intra în casa cea de cătră 
răsărit? 

— Leg! 

— Bine-i, fii ascultătoare, eu merg de acasă, dară tu să faci după cum 
te-ai prins. 

Şi plecă zîna de acasă, se duse în trebile ei, că doară omul că-i numai 
om şi cîte trebşoare nu mai are, dar o zînă? o vîlvă? iară fata rămase 
singură. Se desfăta fata în palatul zînei ca într-un rai, nimic nu lipsea; avea 
mîncări peste mîncări, beuturi peste beuturi, feliuri de haine şi de 
scumpeturi, mulțime de flori mirositoare şi pasări cîntătoare, care de care 
mai minunate o încungiurau; şi umbla dintr-o casă într-alta cîntînd şi 
veselindu-se. Dar zîna zăbovi multă vreme în umblările ei. Odată ce îşi 
gîndi fata? Oare să intru în casa cea de cătră răsărit? Doară zîna nu e acasă 
să mă vază, pînă vine ea, eu intru puţin şi închid uşa bine dacă ies, de nici 
n-a şti nimic. lese pînă afară, se uită nu cumva vine zîna, şi hait cu cheia a 
13-a la uşa casei cei de cătră răsărit. Cum o deschide cade leşinată la 
pămînt de atîtea mîndrii ce văzuse. Dacă se deşteptă, dă să se scoale şi ca 
să poată ridica mai repede adie un scaun cu degetul, atunci toate curțile 
țiuiesc şi degetul îi rămase într-aurit. Se supără fata şi o prinde o frică apoi 
se ridică, iese din casa aceea şi intră în celelalte apoi o încuie bine. Tot 
cearcă să-şi destraurească degetul, dar nu poate. Într-un tîrziu vine şi zîna. 
Ea ştia de toată întîmplarea, dar se făcea a nu şti nimic; deci întreabă pe 
fată cu frumuşelul, ca să nu o sperie: 

— Nu ţi-a fost urit, fata mea, în timpul cît ai fost singură? 

— Nu, mamă. 

— Bine-i, draga mea; dar nu ţi-a lipsit ceva? 

— Nu, mamă. 

— Ai avut tot ce ţi-a cerut pofta inimei? 

— Avut, mamă. 

— Foarte bine; dar în casa cea de cătră răsărit intrat-ai? 

— Ba nu, mamă. 

— Nu ai intrat? 

— Nu, mamă! 

— Te mai întreb odată, copila mea, intrat-ai în casa a treispezecea, în 
casa cea de cătră răsărit; spune-mi adevărul, că de minţeşti, îți leg limba şi 
te alung să mergi unde te vor duce doi ochi ce-i ai! Spune drept, intrat-ai 

ori ba? 

— Nu am intrat. 

Atunci nemiloasa zînă amuţi pe mincinoasa copilă şi o alungă de la 
palat. 

ŞI s-a dus fata plîngînd unde o duceau vederile ochilor, nici ea nu ştia 
unde merge şi de unde vine, unde ar putea ieşi din acei codri înfiorători, pe 
unde nu intrase om pămîntean niciodată; pribegea copila de pe stîncă pe 
stîncă, din munte în vale şi din vale în deal, din codri în tufişuri şi din 
tufişuri în codri, nutrindu-se cu smeură, mure, alune, fragi, jir, ghinde, 
corobeţe şi rădăcini. Şi de ce mergea se înfunda tot mai tare în codri. Odată 
fiind lîngă un pîrîu limpede de munte îşi vede faţa în el şi rămîne uimită de 
frumuseţa ce zări în apă, dar o loveşte şi o adîncă jale, că nu poate vorbi şi 
cînta, să-şi facă voie bună. Astfel trăi ea cam trei ani singură ca o 
căprioară, neputînd scoate nici un cuvînt din gură şi neîntîlnindu-se cu 
suflet de om. Zîna însă o scutea pe nevăzute să nu i se întîmple nimic, 
alunga lupii şi urşii, mistreţii şi şerpii din giurul ei. Cînd o prindea somnul, 
ea se urca pe un copaciu înalt şi între crengile lui dormea mai liniştită şi 
mai bine, decît pe toate dricaiele şi perinile din lume. Odată i se făcu milă 
zînei de ea şi îi trimete un fecior de împărat, care încă rătăcise prin cei 
codri, umblînd la vînat cu puşca-n spate. Cum o vede feciorul cel de 
împărat dormind între crengile copaciului, rămîne înmărmurit de atîta 
frumseță. O deşteaptă şi o roagă să se coboare jos. Dar ea era mută, nu 
putea vorbi, fără de înţeles înțelegea vorbele lui şi-i făcu semne că 
bucuroasă ar merge cu el oriunde, ci ea e mută. Nu face nimic, zise prințul, 
vino cu mine, fii-mi nevasta mea, nu am grijă că nu poţi vorbi; Dumnezeu 
e bun, da de ţi-a da şi grai; dar chiar să nu-ţi deie, eu nu merg fără tine de 
sub acest copaciu, să ştiu că aş muri chiar aşteptîndu-te, că şi de voi merge, 
tot trebuie să mor de dorul tău, căci altă ființă sub soare nu pot afla, care să 
fie mîndră ca tine. Fata se înduplecă şi coborîndu-se jos din copaciu merse 
cu prințul acasă, unde se cununară şi mare nuntă făcură. 

La un an după cununie făcu crăiasa, (că acum era crăiasă căci murind 
tatăl prințului, acela rămase crai în locul tătîne-său), născu, zic, crăiasa un 
copil frumos de gîndeai că e rupt din soare. Mare bucurie era în casa lor. 
Lumea zicea că crăiasa cea frumoasă a făcut un copil chiar ca ea de 
mîndru; iar fetele care s-ar fi măritat bucuroase după prinţul, ziceau că 
crăiasa cea mută a născut un copil, dar poate că n-a trăi, ori şi de va trăi, va 
rămîne mut ca mumă-sa. Aşa cobesc muierile în răutatea inimei lor, din 
rîncoare, vezi bine. 

Nu mult după botezul copilului, cînd era crăiasa singură acasă şi-şi 

legăna copilul, intră zîna Ilina la ea şi o întrebă: 

— Spune-mi drept, intrat-ai în casa de către răsărit? 

Ea făcu cu capul că nu. 

— Nu ai intrat? 

— Nu! 

Te mai întreb odată: intrat-ai ori nu? 

Şi biata crăiasă iar face semn cu capul că nu. 

Atunci zîna ia copilul din leagăn şi se face nevăzută. 

Mai ia copilul dacă ai de unde! 

Cu cît fu bucuria de mare la naşterea pruncului, cu atît fu acum 
supărarea mai mare. Vremea însă le schimbă toate. Peste un an are crăiasa 
alt copil, mai frumos decît cel dintîi. Acum bucuria le era nespus de mare; 
ospeţe peste ospeţe, veselii peste veselii, dar odată cînd era iarăşi numai 
crăiasa singură acasă şi-şi scălda copilul, se iveşte zîna Ilina, pe unde şi 
cum ştia ea şi zice crăiesei: 

— Fost-ai în casa de cătră răsărit a palutei mele? 

Crăiasa iar face din cap, că nu a fost. 

— Nu ai fost? 

— Nu! 

— ŞI zici şi a treia oară că nu ai fost? 

— Nu! Atunci iar se face nevăzută ducînd cu sine şi pe acest copil. 

Supărarea acum nu avea margini. Nu se puteau din destul mira cum şi 
cine le fură copiii, unul din leagăn şi altul din ciupă. Unii curteni îşi dau cu 
socoteala că crăiasa e în legătură cu Necuratul, şi acela-i fură copiii; alții 
ziceau, şi cu deosebire muierile, că mamonul a norocit-o de s-a făcut 
crăiasă şi că ea îi datoare să-i dea lui rodul pîntecului; alţii ziceau că e 
strigoaie şi-şi omoară ea copiii, ori îi mănîncă. Ştiţi dumneavoastră cîte 
iscodesc oamenii. Craiul, în supărarea sa, chemă senatul ţărei, bătrînii 
norodului, să chibzuiască şi să judece ce ar fi de făcut? Şi horări senatul 
țării să-i mai dea graţie încă un an şi dacă va mai naşte un copil şi nu va 
avea grije de el, să nu i-l fure, atunci să o arză de vie în foc. Şi începu biata 
crăiasă a plînge şi a se ruga lui Dumnezeu din toată inima să-i mai deie un 
copil, că va griji mai bine de el. Şi o ascultă Dumnezeu; la anul iar avu un 
copil. Nu se mai bucura curtea crăiască aşa tare de el, crezînd, că vor păți 
ca mai nainte. La cîteva zile veni iar zîna Ilina la crăiasă şi-i zise: 

— Spune-mi drept fiica mea, fost-ai tu în casa palatului meu cea de 
cătră răsărit? Crăiasa, spăimîntată, voi să minţească şi acum, dar aducîndu- 
şi aminte că de-i duce şi copilul acesta ea va fi arsă de vie, îi spuse 
adevărat: 

— Fost-am în casa a 13-a şi fie-ţi milă de mine şi mă iartă! 

Atunci zîna îi dezlegă limba de putu vorbi, băgă mîna în sîn şi îi 
scoase şi ceilalți 2 copii de o sută de ori mai frumoşi şi se depărtă de la ea 
zicîndu-i: 

— Te iert, ci mai mult să nu greşeşti, nici să minţeşti în toată viaţa ta! 

Acum să fi văzut bucurie şi veselie, crăiasa putea vorbi şi avea trei 
feciori ca rupți din soare, iar craiul zicea: „Doamne mulțămescu-ţi, că m-ai 


Morală: Nu face peste voia mai marilor; ai greşit, nu minţi, ci 
descoperi greşala ta, că de nu tot iese la iveală şi te face de ruşine. 
Mărturisirea, cît de tîrzie, aduce mîntuire. 


Auzită şi scrisă în Valea Jiului. 


PIPĂRUŞ PETRU ŞI FLOREA ÎNFLORIT 


A fost ce-a fost, că de n-ar fi, nu s-ar povesti. A fost o dată o muiere 
văduvă, îi murise adecă bărbatul şi ea rămase cu trei copii; doi feciori şi o 
fetiță. Şi nu era săracă văduva, că bărbatu-său, fie iertat şi mîie pe unde a 
înserat, fusese un om foarte harnic; avea o moşioară bună, avea boi şi plug 
de putea ara ea de ea, fără a se mai însîmbra cu alții şi mai avea cîte ceva, 
ştii cum au muierile, care rămîn după oamenii harnici. Destul că era pe 
timpul aratului, toată lumea ara şi sămăna, deci se pun şi feciorii ei într-o zi 
să meargă la plug să are un loc într-o poiană, bunăoară. Pleacă deci feciorii 
într-o dimineaţă la plug, dar nu-şi iau merinde că n-aveau coptătură, ci 
spun mamei lor să le trimită de amiazi acolo. 

— Bine, dragii mamei, zise văduva, dar cine să vă aducă vouă de 
amiazi, că eu nu pot merge, vedeţi voi bine că sînt beteagă, iar sora voastră 
nu ştie unde-i locul nostru din poiană, ea n-a fost niciodată acolo şi de nu 
alta, dar s-a prăpădi prin cea secreată de pădure, ori a nimeri chiar la curțile 
zmeului, apoi atîta o mai vedem! 

— Nu te teme, mamă, zic feciorii, nu te teme, vom trage noi o brazdă 
cu plugul decum ieşim din sat şi pînă la loc, de nu poate greşi, numai tot pe 
brazdă să vină. 

Se duseră deci feciorii şi se apucară de lucru şi arară pînă la amiazi, 
dar nici pomană să le vină sora cu ceva de gustare. Sloboziră dar boii la 
păşune şi după ce se săturară, iar îi înjugară, şi arară pînă la ojină. Atunci 
nu mai puteau feciorii de foame. 

Să hotărîră deci să meargă acasă. Nu ştiau ei ce s-a putut întîmpla: 
rătăcit-a soru-sa prin pădure? N-a trimes-o mumă-sa? Ori ce poate să fie 
de-i lasă o zi de primăvară fără mîncare? Cum ajung în curte, întreabă pe 
muma lor: 

— Ei bine, mamă, dar cum de n-ai trimes pe sora noastră cu gustarea, 
de ne laşi să venim în sat de la ojină? 

Auzind biata lor mamă vorbele acestea, căzu ca lovită de trăsnet, căci 
ea trimisese pe fată cu gustarea, deci ştia că alt modru nu poate să fie decît 
că s-a rătăcit prin cea secretă de pădure, cine ştie unde? După ce-şi mai 
veni în fire, le spuse copiilor tot plîngînd: 

— Spusu-v-am să nu mergeţi la plug, dacă n-am avut ce vă pune 
merinde? N-am zis că s-a pierde biata copilă prin pădure? lat” că s-au 

împlinit vorbele mele; mai bine era de mințeam! Vai de mine şi de mine, 
copila mea, sufletul meu, nădejdea mea! A dat zmeul de ea, nu-i alt modru, 
ori că au mîncat-o lupii? 

Auzind feciorii plînsul şi văietarea mamei lor se puseră pe gînduri, ce- 
ar fi de făcut? Se sfătuiesc, se gîndesc, dau în dreapta, întreabă-n stînga... 
sora nu-i ca-n palmă! Deci zise feciorul cel mare: 

— Mamă, nu mai plînge, bun e Dumnezeu şi eu gîndesc că trebuie să 
aflu pe soru-mea; plec, mîne dimineaţă, plec, mamă, ba nici nu stau pînă 
dimineaţă, cum iese luna plec, şi fără ea nu mă mai vezi; mă tot duc pînă 
dau de ea, ori vie, ori moartă şi ţi-o aduc acasă, ori că-mi pun capul. 

Auzind biata mamă vorbele acestea hotărite se mîhni şi mai tare, 
presimţea oareşicumva că într-un ceas rău pleacă feciorul de acasă; deci se 
încercă a-l îndupleca să rămînă acasă, începu să plîngă, că doară l-ar putea 
opri, dar toate fură în zadar, feciorul şi-a fost pus caru-n pietrii, să nu se 
oprească pînă nu va da de soru-sa. Pleacă deci la drum, iar mumă-sa 
rămîne plîngînd numai cu copilul cel mai mic acasă. Şi plîngea şi se văieta 
cît o lua gura. Şi cum să nu plîngă biata muiere; numai ieri dimineaţă, nu 
mai departe decît ieri dimineață avea trei copii, acum numai de are unu; 
fata-i-e pierdută, iar feciorul cel mare a plecat pe o cale de unde nu-i modru 
să se mai întoarcă! Nu-i trebuia bietei muieri mîncare, nu beutură, nu 
hodină, nici lucru, ci tot ieşea pînă afară în poartă plîngînd şi frîngîndu-şi 
miînile şi iar intra înlăuntru în casă, sta să moară de urît fără copiii ei, afară 
n-afla pe nimeni, cine să o mîngîie. Cît era ziulica de mare tot plîngea; de 
era în casă era tot cu ochii la fereastră doară îşi zăreşte fata ori feciorul cel 
mai mare, dacă ieşea afară, în curte, în drum întreba pe toți călătorii: nu mi- 
ați văzut fata? nici feciorul? Dar nime nu-i ştia spune ceva despre ei, de la 
plecarea lor. În sat se lăţise faima că zmeul a furat pe fata văduvei, că 
feciorul cel mai mare s-a dus s-o caute şi nu s-a mai reîntors. 

Aşa şi era. Feciorul cel mai mare se duse să afle pe soru-sa. El s-a tot 
dus pînă în pădure, acolo a dat de-o brazdă proaspătă, şi s-a dus tot pe ea 
pînă a nimerit la nişte curți, la curțile zmeului. Şi erau întărite curțile 
zmeului, ca la zmei, tot cu stînci de bolovani, dar el nu se înfrică de loc, ci 
sui treptele celea de piatră gîndindu-şi: Ce-a vrea Dumnezeu aceea a fi cu 
mine, dar eu întru; de nimeresc la soru-mea, bine, de nu chiar la zmeul să 
fie, tot c-o moarte-s dator, dar necăutate nu las aceste curți. 

Aşa şi făcu. Intră înlăuntru. Adecă acolo pe cine află? Pe soru-sa, 
gătită Doamne, ca o grofoaie şi făcînd de mîncare. 

— Bună ziua, soră! 

— Să-ţi deie Dumnezeu bine, frate, dar tu cum ai ajuns aici? 


314 


— Eu? cum mă vezi; dar tu cum ai ajuns? 

— Oh! frate dragă, bine zicea mama să nu mergeţi voi la plug fără 
merinde, că iată că m-a trimis la voi cu demîncare şi eu am venit tot pe 
brazdă, gîndind că dau de voi, cînd colo — nimerii unde mă vezi. Acum ce 
va fi cu tine, că îndată vine zmeul şi poate că te omoară de nu ne-a omori 
încă pe amîndoi? Mai bine rămîneai acasă, că de scăpat tot nu mă poţi 
scăpa, iar de te omoară zmeul, biata mamă o să se prăpădească de supărare. 

Atunci numai văzură că se deschid uşile şi un buzdugan intră în casă, 
să învârte de trei ori deasupra mesei şi se anină într-un cui în părete. 

— Ce e aceasta, soră? întreabă fratele. 

— O, frate, aceasta e semnul zmeului; cînd vine buzduganul, e semn 
să pun mîncările pe masă, că îndată-i aci. Dar oare unde să te ascund 
dinaintea zmeului? lan hai şi te bagă colea sub covată. 

De abia avu biata soră atîta timp, cît să pună covata pe frate-său şi 
zmeul fu aci: 

— Tu mîndruţo, pare că miroase a om pe aci, cine-i aci? 

Biata fată dă să mintă, că mîncările miroasă, ba una ba alta, dar zmeul, 
zmeu, nu crezu nimic, ci o făcu să spună cine a venit şi că e sub covată. 

— Aşa? zise zmeul! Atunci de ce se teme de mine? Hai, cumnate, 
afară să te omenesc, dacă venişi la casa mea! Şi scoase pe fecior afară şi-l 
puse la masă şi porunci fetei: 

— Mie să-mi pui nouă coaste de porc şi frate-tău două, mie nouă cupe 
de vin, şi frate-tău, două, şi măi cumnate! la noi e datina că: cine gată mai 
iute de mîncat să arunce ciolanele în capul cărui întîrzie: acum hai la 
mîncare! 

Şi se pun la mîncare, pînă mîncă feciorul oleacă de carne de pe coastă, 
zmeul mîncă toată porția şi prinde a arunca ciolanele în capul feciorului. 
Văzînd zmeul că feciorul nu se apără, că se teme şi tremură, îi zise: 

— Hai, cumnate, afară la largul, să văd bine ce cumnat am, dară să-mi 
spuni pe unde vrei să mergi, pe horn, ca miţele, ori pe uşă, ca cînii? 

— Eu mă duc pe uşă ca oamenii, zise feciorul. Şi iese pe uşă, dară 
zmeul ieşise pe horn ca mîțele şi se repezi asupra lui şi-i taie capul. Apoi 
scoase inima şi-o puse într-un blid şi trupul îl îngroapă sub un gard. 

Văzînd biata văduvă că trece o zi, trec două, şi trei şi nu-i mai 
nimereşte nici fata nici feciorul, era să se arunce în fîntînă de supărare, dar 
iară îşi întăreşte firea şi zice: „Doamne, fie voia ta!” 

Dar pe feciorul cel mai mic nu-l prindea starea, nu putea de jalea 
mamei şi de dorul frate-său şi al soru-sei. Deci într-o dimineaţă zice: 

— Mamă, ce a rîndui Dumnezeu, aceea să fie cu mine, dar eu n-am 

pace pînă nu dau de soru-mea şi de frate-meu. De aceea nu te supăra, că eu 
trebuie să merg pînă unde voi da de ei. 

Acum biata mamă iar începe a plînge şi a se dăoli: 

— Dar nu merge, cui mă laşi? Ştiu că nici tu nu te vei întoarce, fie-ţi 
milă de bătrîneţele mele şi stai baremi tu aci, dacă de ei n-avui parte. Dar 
feciorul era neastîmpărat de dorul frate-său şi al soru-sei, şi deci trebui să 
plece. Şi se duse, şi nimeri nici mai bine nici mai rău, decum o nimerise 
frate-său cel mai mare. 

Acum biata văduvă nu mai avea nici un copil, nici o bucurie, nici o 
mîngiiere, nici un ajutor; rămăsese singură ca cucul. Multă vreme o fi tot 
plîns biata de ea, multe nopţi le-o fi petrecut fără somn şi zile fără mîncare, 
dar în urma urmelor îi întări Dumnezeu inima şi începu a-şi veni în fire. Să 
mă sodomesc e păcat de moarte, trebuie să trăiesc şi năcăjită, cum am trăit 
în bine pînă aveam bărbat şi copii, îşi zise văduva, şi prinse a mai lucra cîte 
ceva, şi a mînca să nu se omoare cu foamea pînă mai are zile. 

Într-o dimineaţă cum mătura prin casă, zicînd rugăciunile, iată vede un 
bob de piper jos şi se plecă de-l ridică şi-l pune pe masă. Dar bobul se 
durdulică pe masă şi iară cade jos. Ea, ca muiere strîngătoare, nu lăsă să se 
prăpădească nici un fir de piper, deci se plecă şi ridicîndu-l îl băgă în sîn: 
cum? cum nu? destul că şi din sîn iese şi cade chiar înaintea ei. Ea iară se 
plecă şi-l ridică de jos, şi-l băgă în gură şi zicînd rugăciunile îl scăpă pe 
grumazi la vale. Din minuta aceea văduva prinde grea şi la nouă luni face 
un drag de fecior de să mai fi avut doi ochi să te uiţi la el. 

Ea chemă pe preotul satului, îl boteză şi-i puse numele Pipăruş Petru, 
căci dintr-un fir de piper era zămislit. Cînd era de o lună era ca alții de un 
an, cînd era de două luni era ca altul de trei ani, şi începu a umbla pe uliţă 
şi-a vorbi toate celea. El tot auzea pe oameni vorbind: ce mai fecior, 
pagubă că nu-i trăiesc fraţii, că ei trei ar bate un sat întreg cînd s-ar mînia 
bine. Aşa azi, aşa mîne, aşa ziceau oamenii în toate zilele. Cînd era Pipăruş 
Petru de trei ani, era cel mai frumos şi mai voinic fecior în tot satul. 

Într-o zi întreabă pe mumă-sa: 

— Mamă, mai avut-am eu fraţi? Dar ea temîndu-se să nu meargă şi el 
ca frații lui şi să nu se mai reîntoarcă, îi zise: 

— Nu, fătul meu, nu ai avut niciun frate. 

— Nu? Atunci fii bună şi-mi mai dă o dată țiță, dar pe sub pragul 
casei. Şi ridică Pipăruş pragul casei cu degetul cel mic, iar mamă-sa se 
plecă să-şi bage țița sub el şi să lăpteze pe fiu-său. Atunci Pipăruş lăsă 
puţin pragul în jos de o cam strîngea pe mumă-sa şi-o întrebă: 

— Mamă, mai avut-am eu frați? Ea, văzînd că nu-i alt modru, îi spuse: 

— Da, ai avut doi fraţi şi-o soră; pe soru-ta a furat-o zmeul, iară fraţii 
s-au dus să o caute şi de-atunci nu i-am mai văzut. 

Atunci iar ridică pragul şi zise mame-sii: 

— Acum scoală-te şi-mi fă o azimă de grîu curat, frămîntată cu lapte 
numai din țiţele tale, că eu am semne că trebuie să dau de ei şi să-i aduc. 

Auzind vorbele acestea biata mamă iară începe a plînge şi a se văieta. 
Dar cum te lasă inima să mă laşi acum la bătrîneţe, slabă, beteagă, singură? 
Nu am dus şi nu duc destul bănat după cei trei, acum te mai prăpădeşti şi tu 
prin cea secreată de lume, de nu alta va da zmeul de tine, de nici de nume 
nu-ți voi mai auzi. Rămii, dragul mamei, aci, nu te mai duce nicăiri: fi-va 
ce va rîndui Dumnezeu de noi, numai nu merge; rămîi şi te însoară, batăr 
de tine să am parte. 

Ei, dar Pipăruş Petru era voinic, lui îi trebuia vitejii, deci nu scăpă 
mumă-sa de gura lui pînă ce nu-i făcu o azimă de făină de grîu curat 
frămîntată numai cu lapte din ţiţele ei şi cu lacrimi din ochii ei. După ce i-a 
copt-o ca rufa, Pipăruş şi-o puse în traistă şi zise: 

— Rămii sănătoasă, mamă, nu te supăra deloc, că nici trei zile nu vor 
trece şi eu trebuie să fiu înapoi, ori cu veste bună ori rea, dar mai degrabă 
cred că cu bună. 

Şi se luă Pipăruş Petru la drum, du-te, du-te, pînă dă în pădure, şi acolo 
nimereşte o brazdă mai astupată. Hai să merg pe ea, îşi zise Pipăruş, şi se 
duse tot pe ea pînă ajunse la curţile zmeului. Şi acolo intră înlăuntru. O fată 
frumoasă, Doamne! şi îmbrăcată ca o împărăteasă, era singură şi făcea de 
mîncare. 

— Bună ziua, soră! 

— Să trăieşti cu bine; dar ce-mi zici, soră? 

— Îţi zic soră, fiindcă-ţi sînt frate, de nu crezi ian hai de mîncă din 
azima asta. Şi scoase Pipăruş Petru azima din traistă şi-i dete fetei să 
mănînce. Dar cum îmbucă, o dată zise: 

— Asta-i cu lapte din țiţele mamei mele, acum cred că-mi eşti frate, 
dar nu pricep cum? că tu eşti fecior holtei, iar eu cînd am ajuns în robia 
zmeului numai doi frați am avut, pe care zmeul i-a şi omorît, iar de atunci 
nu sînt mai mult de cinci ani de cînd sînt eu aici, deci nu pricep dacă-mi 
eşti frate, cînd te-ai putut naşte; că doară nu eşti numai de 4-5 ani?! Tu 
trebuie să fii baremi de 20 de ani! 

— Nuss, soră, ci numai de trei ani şi mai ceva, dar aşa mi-e felul. Să- 
mi spui acum soră, ce semne face zmeul cînd vine? 

— Vai, frate, bine ar fi să mergi de aci pînă nu vine semnul lui, că 
după semn şi el îndată soseşte. Că are un buzdugan, frate, un buzdugan de 

fier, mare cît 50 de ferii, şi-l aruncă cale de două ceasuri de departe şi drept 
în uşă nimereşte cu el; uşa atunci se deschide şi buzduganul se pune singur 
în cuiul cela din părete. Dar du-te, frate, nu sta, că acum e vremea să vină, 
şi de te află aci te omoară şi pre tine, ca şi pe cei doi. 

— Lasă-l să vie, soră, să văd şi eu cum sînt zmeii, că şi aşa pînă acum 
n-am văzut nici unul. 

Atunci aud buzduganul trosnind în uşă; uşa se deschise şi dă să se 
pună în cui. Dar Pipăruş nu-i dă răgaz, îl luă de toartă şi zvîrr! îndărăt cu el 
dincătrău a venit. Şi cu aşa putere a aruncat cu el, de chiar pe lîngă zmeu a 
trecut şi s-a tot dus cale de trei zile şi s-a împlîntat într-un munte de piatră. 
Nouă zile a trebuit să scobească zmeul pe lîngă buzdugan, pînă şi l-a putut 
scoate din munte şi-a venit apoi cu el pe umăr năcăjit. Cînd ajunse acasă, 
zise din curte încă: 

— Cine-şi bate joc de buzduganul meu, Flor ca înfloritul ori Pipăruş 
Petrea, viteazul de cumnatu-meu? 

— Eu sînt, cumnate, eu Pipăruş Petrea, dar de unde mă cunoşti? 

— Eu? nu mă întreba, doară o săptămînă m-au tot scuturat frigurile 
cînd te-a născut mumă-ta. Dar bine c-ai venit în casa mea, hai să trăim 
puțin şi bine. Adu, drăguță, mîncarea pe masă, mie nouă coaste fripte de 
porc şi frățîne-tău două, mie nouă cupe de vin şi lui două, să ne punem la 
ospăț... 

— Adecă... să fie vorbă întoarsă, zmeule, zise Pipăruş. Adă-mi, soră, 
mie nouă coaste de porc şi nouă cupe de vin, iar zmeului adă-i două coaste 
şi două cupe de vin, dar să ai grijă, zmeule, care cum gătăm de mîncat 
carnea de pe os, osul îl aruncăm în capul celui ce n-a gătat încă, că parecă 
pe aci aşa e obiceiul. 

— Cam aşa a fost, zise zmeul, dar de vrei, putem strica obiceiul. 

— Ba, nu vreau să stric obiceiul ţărei, zice Pipăruş. Om de nimica e 
cine cutează a strica obiceiurile țărei, lasă cum a mai fost, şi hai la masă. 

Şi se puseră la masă, şi cum apucă Pipăruş o coastă în mînă, o băga în 
gură şi despoia carnea de pe ea, iar cu oasele: — pliosc! la zmeu în frunte. 
Zmeul se cam năcăji, dară ce să facă? Trebuia să rabde, că şi-a dat de om. 
Şi Pipăruş ia altă coastă, apoi alta, şi alta; pînă mîncă carnea de pe toate 
nouă coastele, iar oasele le da de capul zmeului de toate se zdrobeau. Cînd 
gătă Pipăruş coasta cea din urmă şi de băut cea din urmă cupă de vin, 
atunci gătă şi zmeul de mîncat cea dintii coastă şi dă să arunce cu oasele în 
capul lui Pipăruş. Dar acesta nu-i dă răgaz, se repede la zmeu şi pliosc! cu 
o palmă peste obrazul cel gras al zmeului de-i mută o falcă din loc, apoi se 
încăierară la luptă, la trînteli, de gîndeai că nu alta, ci să se omoare unul pe 

altul. De la o vreme zmeul nu mai putea de osteneală, că ostenit era şi de 
cale şi nu putuse nici să se sature baremi cum se cade, omeneşte, că 
Pipăruş nu-i dăduse răgaz. 

Deci ostenit cum era, zise bietul zmeu: 

— Lasă-mă în pace, că-ţi înviu pe cei doi fraţi. 

— Hai de mi-i învie, zise Pipăruş. 

Şi merse zmeul şi-i dezgroapă şi le puse inimile la loc şi-i stropi cu apă 
vie şi se sculară mai frumoşi de cum au fost. 

— Vai, că greu adormii, zise unul. Doar aşa şi eu, zise celălalt. 

— Dormit, dormit! zise zmeul, că de nu venea fratele vostru ăst mai 
mic să vă trezească, mai dormeaţi voi un somn lung! 

— Dar nu sta de sfaturi, zise Pipăruş, hai să ne luptăm, că de aci eu nu 
merg pînă ce nu rămîne unul mort, ori eu, ori tu, că aşa e firea mea. 

Şi se puseră a se bate în săbii, şi se tăiară de curgea sîngele vale. 
Atunci se repezi Pipăruş, o dată şi bine, voiniceşte, şi-i tăie zmeului capul, 
apoi tot îl dumică bucățele ca de tocană şi făcu trei grămezi de carne din el. 

Apoi zise cătră frați: 

— Fraţilor, hai, să ne ospătăm oleacă, că apoi mergem cătră casă, că 
mama ştiu că nu mai poate de dorul nostru, o fi gîndind că ne-am prăpădit 
cu toţii, de nu mai nimerim nici unul. Şi se ospătară feciorii mei, soru-sa le 
făcu mîncare şi ei aduseră vin de cel bun, şi beură şi se desfătară, pînă ce 
începu a prinde beţia pe Pipăruş. Atunci se gătară de cale, încărcară carele 
de bunătăţi că doară acolo erau de unde, şi plecară. 

Mergînd ei aşa cătră casă, dau de o fîntînă în cale şi boii se trăgeau 
cătră ea, semn că le era sete. 

— Adăpaţi boii, zise Pipăruş cătră frați, că eu mă dau oleacă lîngă 
stejarul acesta umbros să mă odihnesc, că aşa-s de obosit. Şi cu vorbele 
acestea se apropie de un stejar mare şi se rezimă de el, aşa stînd în picioare 
şi cum se rezimă, cum adormi ca mort. 

După ce fraţii lui adăpară boii şi-i înjugară de nou ca să purceadă mai 
departe, merse soru-sa la Pipăruş să-l trezească, dar era pace de a-l mai 
putea trezi. Atunci zise fratele cel mai mare: 

— Mă, dragii mei, oare facem noi bine că ducem pe streinul acesta cu 
noi? Bine, că el zise că ne este frate, dar poate-se una ca aceea? Bine ştiţi 
voi că numai noi trei am fost la părinţi; bine ştiţi că mai întîi te-ai pierdut 
tu, soră, de acasă, apoi eu şi în urmă tu frate, dar atunci mama nu mai avea 
alți copii. De l-ar fi avut după înstrăinarea noastră ar fi iată aşa, un băiețan, 
dar el e de mare ca şi noi, şi de tare?... Oh, mai tare decît Ucigă-l toaca. 
Poate că-i vreun strigoi, ori doară chiar zmeu, că văzurăţi cum omori pe 

zmeul, ca pe un pui de găină?! Eu gîndesc că n-ar fi bine să mai mergem cu 
dînsul pe o cale. 

— Să nu mai mergem, zise celălalt frate, să-l lăsăm dormind, iar noi să 
ne păzim drumul. 

— Aşa e, zise cel mai mare din fraţi, dar dacă se trezeşte tot ne ajunge; 
nu vedeţi ce ogaşe adînci taie carele ăstea cu povară? Tot pe ele vine pînă 
ce ne ajunge şi face din noi tot tocană, ca şi din zmeul acela, iar cu sora 
fuge cine ştie unde, de nu mai aude mama de ea nici de noi. Dară, de vreți 
voi, eu ştiu ce-ar fi de făcut: haideţi să luăm lanţurile de la cară şi cum 
doarme răzimat de stejar să-l legăm de el bine cu lanţurile atunci ştiu că nu 
va mai veni să se laude, că el a scăpat pe sora de la curțile zmeului, ba să 
zică, că şi pre noi chiar din morți ne-a înviat. 

— Să-l legăm, zise fratele cel mai mic, să-l legăm că pe cară avem 
destulă blagă, nu mai avem lipsă de el. 

Şi-l legară de stejar cu lanţurile şi-l legară pogan de-i auzeai oasele 
pîrăindu-i şi el tot nu se trezi, dormea ca mort de ostenit şi de beat ce era. 

Soru-sa bucuros l-ar fi deşteptat, dară nu putea; apoi să facă 
împotrivire celor doi frați încă nu putea. 

Deci se uita lăcrămînd cum leagă pe binefăcătorul ei şi-şi zicea: 
„Doamne, scapă-l”. 

După ce-l legară de stejar, îşi făcură cruce, ziseră un „Doamne ajută” 
şi începură a pleseni boii mînîndu-i: cea, Surilă, ho, Bourean, ho! 

Soru-sa se gîndea singură mergînd îndărătul carelor: cum mai cutează 
fățarnicii aceştia a-şi face cruce şi a zice Doamne-ajută, după ce numai 
acuma săvîrşiră o faptă din cele mai mişele? Dar iarăşi zise: bag-seamă şi 
hoţul cînd merge la furat zice Doamne ajută, necum ăştia, care cred că un 
lucru bun au săvîrşit! 

Şi ajunseră acasă. Mama lor îi cunoscu şi vărsă lacrămi de bucurie la 
vederea lor, dar îi întrebă: 

— Pipăruş Petru n-a dat de voi? Frăţiorul vostru cel mai tînăr? 

— Nu, mamă, răspund feciorii, n-am văzut nici un fel de Pipăruş. lată 
pe sora noastră a fost prins-o zmeul să o ia de nevastă şi de atunci şi pînă 
acum ne tot luptarăm amîndoi cu el pentru sora noastră, dar nici un fel de 
Pipăruş n-a venit să ne ajute. De-abia am putut omorî zmeul ca să-ți 
aducem fata. Acum bucură-te împreună cu noi, că iată şi comori am adus 
de la zmeul; uită pe Pipăruş, că de-ar fi vrun viteaz ca noi, trebuie să vină 
cît de tirziu. 

Se puseră frate pe ospăț, aduseră carne şi vin şi lăutari şi adunară tot 
satul să se bucure şi să se mire de vitejia lor, că au omorît pe zmeul şi i-au 

luat comorile cele scumpe. 

Într-un tîrziu se pomeneşte şi Pipăruş Petru şi dă să se scoale, dar se 
simte legat de stejar cu lanţuri preste piept şi preste mijloc, preste grumazi 
şi preste picioare. 

— Hm! hm! dulcii mei frați, zise el, dar bine mai ştiţi voi răsplăti 
bunătatea ce vi-o făcui! Bine a zis cine a zis: Fă bine şi aşteaptă rău! Dar 
lăsaţi, că vi-o fac eu de nici dracul nu vi-o mai desface! 

Şi numai o dată se umflă şi lanţurile cad rupte, zală de zală, de gîndeai 
c-ar fi numai de buciniş. „Acum să mai dorm una pe pajişte, îşi zise 
Pipăruş, că am eu vreme să ajung şi acasă; cu cît aş merge mai iute cu atît 
ar fi bucuria fraților mai scurtă”. 

Se puse deci să se odihnească, dar nu mai vrea somnul să se apropie de 
el, că nu-i putea ieşi din cap nemulțumirea fraţilor săi. Începu a se gîndi la 
toate minutele de cînd a plecat de acasă. „Măi, îşi zice, adecă zmeul nu ştia 
de bună seamă cine i-a zvîrlit buzduganul îndărăpt; eu ori Florea-nfloritul. 
Trebuie că viteaz om e Florea acela; cum aş vrea să-l cunosc; dar l-oi 
cunoaşte acuşi. Acum să merg să văd ce face biata mamă, apoi să caut pe 
Florea-nfloritul, să mă prind cu el frate de cruce”. 

S-a luat dară să plece, dar uitîndu-se la stejarul cel mare, de care-l 
legaseră fraţii, îşi zise: „Biata mamă, nici lemne de foc n-o fi avînd, că 
harnicii de frați nici lemne nu i-or fi dus; hai să-i duc eu un cătur batăr”. 

Şi merse la stejarul de care fusese legat, îl smulse din pămînt, ca pe un 
morcov, îl luă pe umăr, cum iai o greblă bunăoară şi hai cu el spre sat. 

Cînd era ospăţul mai pogan, cînd jucau şi beau pe întrecute în ocol, că 
în casă nu mai încăpeau, atunci nimeri şi Pipăruş Petru cu stejarul pe umăr. 
Tot satul îl cunoscu, că doară numai de cîteva zile plecase de acasă, dar 
fraţii lui nu ştiau ce să facă, unde să se ascundă, văzîndu-l cum vine cătră ei 
ŞI îşi gîndiră, că acuma are să-i omoare. 

— Bun ospăţul la dumneavoastră, zice Pipăruş, intrînd cu stejarul cel 
mare pe umăr. 

— Bună să-ți fie inima, ziseră sătenii, pe cînd fraţii lui o luară la 
sănătoasa. 

— Oho! strigă Pipăruş, încătrău cinstiților? Ian staţi oleacă de vorbă cu 
mine, că avem o ţîr de răfuială! Frumos fu aceea de la voi să mă lăsaţi 
dormind în pădure şi încă legat cu lanţuri ca pe un hoţ? Asta-i mulțămită 
fiindcă v-am aflat, am bătut pe zmeul care vă omorise, pînă v-a înviat, l-am 
omorît pe el să scap satul întreg de urgia lui, v-am umplut de averi şi v-am 
pus pe drumul cătră casă, eu fratele vostru, aşa răsplată am fost vrednic să 
aflu de la voi? 

Atunci frații începură a plînge şi a se ruga de iertare zicînd, că numai 
au glumit, că bine ştiau ei că el atîta-i de tare, de cu stejar cu tot poate veni 
acasă. Se mai rugă şi mumă-sa şi soru-sa şi tot satul să-i ierte, iar el fiind 
om cu inimă bună, i-a iertat şi s-a pus şi el la ospăț. 

Cînd a fost a doua zi dimineaţa, după ce s-au sculat toţi voioşi şi 
sănătoşi, Pipăruş Petru se gătă de cale. 

— Dară unde vrei să mergi iară, Petre, puiul mamii? îl întrebă mamă- 
sa. 

— Mă duc, mamă, mă duc departe, pînă unde voi da de Florea- 
nfloritul, doar de cumva l-oi putea aduce să fie soţ sorei mele, că am auzit 
că e un voinic de om şi ar fi păcat să nu ne cunoaştem. 

— Da nu merge, stai acasă, aveţi voi destulă avere, însurați-vă dragii 
mamei, iar soru-ta vom mărita-o noi după cineva, că doară sînt destui 
feciori zdraveni în sat, ce să mai baţi calea țării? Stai tu aci, în satul tău, 
între neamuri, aproape de mine, acum la bătrîneţele mele, să nu-ţi mai duc 
atîta dorul. 

Multe vorbe bune şi înțelepte, îi spuse maică-sa, dar el tot ca el, dacă 
îşi punea o dată carul în pietrii pentru ceva, apoi nu mai era om să-l 
dezbaiere. Îşi luă dară rămas bun şi se cam duse, multă lume-mpărăţie, ca 
Dumnezeu să ne ție, că din poveste multă este, mîndră şi frumoasă, să o 
ascultați şi dumneavoastră, că cine o-a asculta, o-a învăţa, iară cine va 
dormi, se va hodini şi povestea nu o va şti. 

S-a dus, s-a dus pînă a nimerit într-o pustietate mare de nu vedeai 
nimic numai cerul în sus şi sub picioare pămîntul, nici o frunză, nici un fir 
de iarbă, dară nimic ce-i nimica. 

A mers el mult prin pustietatea aceea pînă a dat de un vîj bătrîn, dar 
bătrîn nu glumă, alb la păr şi la barbă ca o oaie bălaie, cu o cîrjă în mîna 
dreaptă, iar cu cea stîngă îşi tot ferea genele de pe ochi să vadă înainte, că 
aşa-i erau de lungi şi de dese, de-i veneau pînă la gură şi se împreunau cu 
barba şi cu mustățile. 

— Bună ziua, moşule! 

— Să trăieşti cu bine, voinice, dar de unde şi pînă unde? 

— Mă duc, moşule, pînă unde voi da de Florea-nfloritul, că am auzit 
că e un voinic mare şi vreau să îmi cerc puterile cu el, nu ştii unde l-aş 
găsi? 

— Oh, puiul moşului, în zadar mergi tu pe jos, că nici în trei ani de 
zile nu vei ajunge la el, dară du-te îndărăpt la curtea zmeului, ştii unde ţi-ai 
aflat sora şi fraţii? Acolo să mergi ca să cauţi în fundul grajdului, că-i găsi 
un cal singur şi atîta-i este de urît singur, de stă să moară; de urît a slăbit, 

de numai pielea pe os a rămas, că de cînd ai omorît pe stăpînul său, pe 
zmeul, el din grajd n-a mai ieşit, nici n-a mîncat, nici n-a beut, numai tot a 
rînchezat. Acolo să mergi şi să-l iei, că acela te poartă cît a purtat şi pe 
stăpînul său, ba şi mai mult de-i porunci, apoi să vii iar pe la mine, 
înțelesu-m-ai? 

— Te-am înţeles. 

Şi merse Pipăruş Petru îndărăpt pînă la curțile zmeului şi intră în grajd. 
Adecă acolo într-un ungher văzu un cal mai mult mort decît viu, de-i puteai 
număra coastele cale de o poştă, de-abia se mai putea ţine pe picioare. Cum 
văzu calul că intră cineva în grajd, începu a fi voios şi a prinde curaj, nu 
ştia ce să facă bietul cal de bucurie, da cu picioarele în pămînt şi vrea să se 
dezlege de la iesle, dar nu putea, că era legat cu lanţuri. 

Pipăruş Petru dezlegă calul şi-l scoase afară şi se uită la el. „Cu gloaba 
asta să merg eu?” îşi zicea. Sta să nu-şi creadă ochilor. Dar calul răsuflă o 
dată bine şi se scutură de-şi desmorţi oasele, căci doară stătuse multă 
vreme acolo ca-ntr-o temniţă legat scurt, fără nutreţ şi neadăpat. Pipăruş îl 
slobozi de păscu oleacă, apoi, îl adăpă şi se urcă pe el. Atunci calul începu 
a vorbi: 

— Cum vrei, domnul meu, să te duc, ca vîntul ori ca gîndul? 

— De m-ai putea duce numai ca caii, încă mi-ar părea bine. Aşa-i 
răspunse Pipăruş, văzîndu-l atît de slab. 

Şi prinse calul a merge, şi merse, şi merse tot în galop pînă la un 
munte de sticlă. Acolo nu mai putea de obosit. Dă să se suie pe el la deal, 
dar nu putea calul merge. Atunci zise Pipăruş: 

— Bag-seamă te-oi mai duce şi eu în spate, precum m-ai dus tu pre 
mine. Şi luă calul după cap ca pe un miel şi-l sui în vîrful dealului şi acolo 
huzdup! cu el pe pămînt. Şi se ridică calul de jos şi se făcu cît un munte de 
mare şi zise lui Pipăruş: 

— Place-ţi cum sînt acuma? 

— Ba place-i cînilor şi lupilor, fă-te tu cal ca caii! 

Şi se făcu calul ca caii noştri, dar tot năzdrăvan şi zise cătră Pipăruş: 

— Cum să te duc acum, stăpîne, ca vîntul ori ca gîndul? 

— Ba să mă duci ca gîndul! 

Şi începu calul a merge ca gîndul de iute şi într-o clipită erau la 
moşneagul cel alb ca oaia. 

— Bună ziua, moşule! 

— Bună să-ţi fie inima, puiul moşului, da ajuns-ai abia? 

— Precum mă vezi, moşule. 

— Vezi aşa: acuma cred că-i ajunge la Florea-nfloritul. Dar să-ţi dau şi 

eu trei lucruri: ţine, aci ai o ceteră, un pieptene şi o cute. Ţine minte, fătul 
meu, zise moşneagul, vei tot merge pînă-i ajunge la cîmpul cu dorul, acolo 
te va lovi dor de maică, soră, frați, prieteni şi cunoscuţi; încît de nu vei 
cînta cu cetera aceasta, vei fi silit să te întorci înapoi de dor. 

De acolo vei ajunge în pădurea cu lupii, aceia te-ar mînca cu cal cu tot, 
că sînt mulți şi flămînzi, dar tu aruncă-le pieptenele. Scăpînd, vei merge 
pînă vei ajunge în ţara şoarecilor. Acolo vor fi şoareci cîtă frunză şi iarbă şi 
vor vrea să te tragă jos de pe cal să te mănînce, atunci aruncă-le cutea Jos şi 
vei fi mîntuit de ei. 

După ce-a luat Pipăruş lucrurile acestea trei, a mulțămit bătrînului şi s- 
a pus pe cal, şi s-a tot dus pînă a ajuns în cîmpul cu dorul. Acolo îl lovi un 
dor de satul lui, de mamă-sa, de soru-sa, şi de fraţi, dar aşa dor, de mai 
cădea de pe cal şi era cît p-aci să cază de pe cal, ori să se-ntoarce de unde a 
plecat. Atunci îi vine în minte că are o ceteră de la vîjul cel bătrîn. Şi unde 
nu scoate cetera, şi unde nu începe a trage cu arcuşul pe strune, de răsuna 
cîmpul, şi deloc îi pieri tot dorul. 

Apoi merse mai departe pînă ajunse în pădurea lupilor. Şi era acolo, 
Doamne! era tot un lup şi un copac, şi toţi stau cu gurile căscate numai să-l 
prinză şi să-l mănînce. Dară el aruncă pieptenele jos, şi îndată se făcu un 
bou gras şi avînd lupii ce înhăţa, lăsară pe Pipăruş să meargă în pace. Şi 
merse cît merse, deodată se trezeşte în ţara şoarecilor. Dar nu altmintrelea 
erau şoarecii, ci ca urşii de mari, şi mulți ca furnicile în furnicar. Aci 
începu a se înfiora Pipăruş Petru, dar îi veni în minte cutea şi cum o aruncă 
Jos, se făcu între el şi între şoareci un stan de piatră, gros cît un munte pînă 
la nori. Şi se duse Pipăruş Petru tot pe lîngă zid, pînă ce ieşi din ţara 
şoarecilor. 

Acum nimeri în cîmpul cu florile. Acolo erau numai flori, una mai 
frumoasă decît alta şi toate se îmbiau să le ia. Dar Pipăruş nu luă nici una. 
Colo de departe zări el un cal păscînd şi trase într-acolo. Adecă după ce se 
apropie, văzu pe Florea-nfloritul dormind dus, calu-i păştea printre flori, 
iar paloşul îi juca în aer pe deasupra lui. Se dă Pipăruş jos de pe cal şi-şi 
sloboade şi el calul să pască, apoi se gîndi: „Cum doarme acum dus Florea- 
nfloritul, eu lesne l-aş putea prăpădi; numai una de-i dau cu paloşul, e dus 
pe cea lume; dar aşa numai un mişel ar face; să mă pun lîngă el să ațipesc 
şi eu oleacă”. 

Şi îşi aruncă şi el paloşul în sus, şi acela începu a-i juca prin aer ca şi 
al lui Florea-nfloritul, apoi se culcă jos pe flori. Cum era obosit de-atîta 
amar de cale adormi ca dus. Dar iată că se trezi Florea-nfloritul şi văzu 
voinicul dormind lîngă el, iar în flori lîngă calul lui mai păscînd un cal şi în 

aer lîngă paloşul lui mai jucînd un paloş. „Oare cine să fie zise el. Hm! 
oricine-i e viteaz şi om de omenie; cum dormeam mă putea face tot 
bucățele; i-oi da deci pace pînă ce s-a trezi, să te miri cine-i; ştiu că nu-i 
Pipăruş Petru de care şi zmeii se tem!” 

Apoi se puse şi Florea-nfloritul şi mai trase un pui de somn, iar cînd se 
trezi a doua oară, se trezi şi Pipăruş cu el deodată. 

Cînd se văzură voinicii faţă-n faţă, nu se puteau mira destul unul de 
altul; unul mai voinic decît celălalt, care de care mai spătos şi mai frumos. 

— Ce vinturi te-au adus p-aici pe la mine, vere? zise Florea-nfloritul. 

— Am venit să te văd, că ţi-am auzit de nume şi nu m-am putut răbda 
să nu ne cunoaştem. 

— Doară nu eşti tu Pipăruş Petru de care şi zmeii tremură? 

— Ba ai chiar gîcit; dar tu doară eşti Florea-nfloritul? 

— Eu da, că altul nici că are drept a şedea aci în țara mea; mult mă mir 
de tine ce cap ai să vii aici? 

— Eu am cap ca capurile, dar tu ce cap ai de mă întrebi atîta? De nu-ţi 
place că ţi-am călcat ţara, ia-te la păruială cu mine, hai la luptă dreaptă, 
luptă voinicească? 

Şi se prinseră voinicii la luptă, şi se luptară o zi de vară şi nu fu chip să 
se învingă, pînă mai căzură de pe picioare de obosiţi, atunci zise Pipăruş 
Petre: 

— Hai, frate, să schimbăm lupta în paloşe. 

Şi apucară voinicii paloşele, şi se vînzoliră, pînă ce în urmă Florea- 
nfloritul ciungări oleacă din degetul cel mic al lui Pipăruş Petru. Atunci s- 
au lăsat de luptă şi s-au prins fraţi de cruce, jurîndu-se pe vîrfurile 
paloşelor, că nu se vor mai lăsa unul de altul, nici în bine, nici în rău. Şi 
ajuns-au şi în năcaz şi în bine, ca omul care trăieşte în astă secreată de 
lume, dar ei unul de altul nu s-au lăsat. 

Umblînd ei o dată la vitejii, nimeresc la o casă în mijlocul codrului şi 
intrară înlăuntru. Adecă acolo era o fată la război, țesea, dar fată frumoasă 
era chiar Ileana Cosînzeana, din cosiţă ruja-i cîntă, şi cum ţesea, de cîte ori 
bătea cu brigla, totdeauna ieşeau cîte două cătane îmbrăcate şi-narmate. 
Mult se mirară voinicii noştri de această vedenie, dar Pipăruş Petru nu mult 
stătu pe gînduri şi începu a se drăgosti cu fata, ştiţi dumneavoastră, a o 
prinde, a o gogoli, mai a o săruta, cum fac tinerii. 

Fata, nu-i vorbă se ferea şi nici prea, ca toate fetele, ci se cam temea de 
tată-său; deci le spuse: 

— Dragii mei, băgaţi de seamă, că de vine tata vă omoară. 

— ŞI cine-i tata dumitale? o întrebară voinici. 

— Tata e Ciută Nevăzută şi încă nici un om nu i-a ieşit în cale, pe care 
să nu-l omoare. 

— Ei bine, dragă, dar ce nărav are cînd vine acasă? 

— EI, răspunde fata, are nărav, că cum intră în casă mai întîi se bagă 
după cuptor şi de-acolo ia o ulcică de leacuri şi toată o bea, iar de leacurile 
acelea atîta se întăreşte, de-ar bate şi zece ca voi. 

— Aşa? zise Pipăruş Petru, atunci adă încoace leacurile, să le bem noi. 

Şi le dădu Ileana leacurile, iar voinicii le băură şi din ce erau tari, mai 
tari se făcură. Dar chiar atunci sosi şi Ciută Nevăzută acasă şi s-a repezit 
după cuptor la leacuri; ei, dar acelea erau lecuite! 

Văzîndu-se astfel înşelat, într-atita s-a turburat de-i purta în palme ca 
pe nişte mere pe amîndoi voinicii şi, de n-ar fi apucat să bea ei leacurile, nu 
era bine de ei; dar aşa îl apucară voinicii amîndoi, apoi lasă că l-au omenit! 
Nici ferferiță nu s-a ales de el. Apoi Pipăruş Petru se căsători cu Ileana 
Cosînzeana şi se încărcară de averi şi plecară de acolo. Dar pre lîngă toată 
prietenia ce era între Pipăruş Petru şi Florea-nfloritul, cest din urmă nu se 
uita cu ochi buni la Pipăruş văzîndu-l cu nevastă, iar el nu. Dar Pipăruş 
pricepu gîndurile lui Florea-nfloritul, de aceea îi zise: 

— Frate, să lăsăm nevasta acasă găzdoaie şi să mergem să-ți aflăm şi 
ție una. 

— Bine ar fi, zise Florea-nfloritul, dar oare unde vom da de una? 

— Nu fi îngrijat, frate, zise Pipăruş, mergem în lumea noastră şi de nu 
s-o fi măritat soru-mea numai bună ar fi de tine. 

— Apoi hai s-o vedem, zise Florea-nfloritul. 

Şi lăsară pe Ileana Cosînzeana singură acasă şi ei se luară la drum, şi 
du-te, du-te, pînă ce ajunse într-o pădure; nici unul nu mai fusese în 
pădurea aceea. Mergînd ei prin pădure văzură o casă. 

— Hai să vedem cine e în casă, zise Pipăruş. 

— Hai, dacă chiar vrei, zise Florea-nfloritul. 

Şi intrară înlăuntru. Acolo aflară numai o babă bătrînă stînd cu 
picioarele la foc. 

— Bună vremea, mătuşe! 

— Să trăiţi cu bine, dragii mătuşii, haideţi şedeţi oleacă şi vă hodiniţi 
pînă ce vă aduce mătuşa ceva de mîncare; iată mă urc în pod să vă aduc 
slănină, dragii mătuşii. 

Feciorii şezură pe-o laviţă, iar baba se urcă în pod, cu numele să le 
aducă slănină. Dar cum ieşi baba din odaie, veni un şoarece la feciori şi le 
zise: 

— Nu staţi, dragii mei, că nu-i de-a sta; mergeţi în plata lui Dumnezeu 

sfîntul, că doară baba nu s-a dus în pod să vă aducă de mîncare, ci să-şi 
ascuţă dinţii, să vă poată mînca; că are în pod o piatră de moară, de care-şi 
toceşte dinţii, n-o auziţi? 

— EI şi cine-i baba asta? 

— Hm, zice şoarecele, asta-i Muma Pădurii, a fost drăguţa lui Ciută 
Nevăzută şi de cînd l-aţi omorît tot descîntă să-i cădeţi în brînci, acuma de 
nu fugiți, nu mai scăpațţi vii din colții ei. 

— Dacă-i aşa, hai la drum, ziseră voinicii. 

Şi se luară feciorii mei la drum, nu mergeau, ci gîndeai că-i alungă 
cineva dindărăpt; bag-seamă şi ei cu toate că erau viteji, ştiau de frică. 

După ce-şi ascuţi baba dinţii se cobori jos în casă, dar feciorii ca în 
palmă. Şi se cătrăni, şi se înfioră de gîndeai că toată ţiră se face. Atunci dă 
cu ochii de şoarece. 

— Aha! numai tu mişelule le-ai spus să se ducă. 

— Numai eu, de nu te-ai supăra, răspunse şoarecele glumind, ian hai 
de mă prinde şi-ţi răzbună! 

Şi se puse baba a fugi după şoarece; el se sui pe cuptor, ea îşi strică 
cuptorul; se sui pe un părete, ea strică şi acel părete şi tot aşa strică cîte un 
părete, umblînd după şoarece, pînă ce-şi strică toată casa şi tot nu a putut 
prinde şoarecele, că vedeţi dumneavoastră, şoarecele-i şoarece şi pace, nu 
stă să-l prindă chiar o babă, să fie aceea chiar Muma Pădurii. 

Dar cînd umbla ea după şoarece, feciorii îşi păziră drumul şi cînd plecă 
baba după ei, ei erau hăt departe. Se pune deci baba la fugă, du-te, du-te, 
pînă ce mai ajunse pe feciori. Atunci au ajuns ei la casa Marţolii, care era 
mătuşa lui Florea-nfloritul. 

— Bună vremea, mătuşă! 

— Să trăiţi cu bine! Dar ce-i, nepoate, ce vînt te poartă pe la mine? 
Cine-1 voinicul ăsta cu care vii? 

— O, mătuşă, zise Florea-nfloritul, am plecat cu ortacul acesta, care se 
cheamă Pipăruş Petre, am pornit să merg la soru-sa în peţite, dar ne 
urmăreşte Muma Pădurii, căci am omorît pe Ciută Nevăzută, pe ibovnicul 
ei, şi acum ne pare bine că am nimerit la dumneata, doară ne vei scăpa de 
colții ei. 

— Nu vă temeţi deloc, dragii mătuşei, haideţi numai în casă şi vă 
hodiniți. 

Şi ieşi Marţolea afară să aştepte pe Muma Pădurii şi cum ajunse 
aceasta, cum se încăierară, apoi să fi văzut bătaie de babe; se încinse între 
ele o luptă, dar luptă ca de doi lupi turbaţi, iar nu ca de două babe de cînd 
bucii, şi se mîncară în dinți, şi-şi smulseră părul, de gîndeai că sînt două 

zmeoaice. lar feciorii cînd văzură că sînt mai înfierbântate, de erau oarbe 
de mînie porniră încetinel, iar după ce se depărtară merseră mai tare să nu 
le mai vază. Care a fost mai tare? care pe care a învins? nu pot să spun că 
nu ştiu; ştiu însă că voinicii au mers aţă acasă la mama lui Pipăruş Petre. 
Şapte ani nu fusese Pipăruş Petre acasă, şapte ani nu-i văzură fraţii şi sora 
şi neamurile şi sătenii şi totuşi îl cunoscu care cum îl văzu. 

Florica, sora lui Pipăruş Petre nu era încă măritată, se ținuse de vorba 
ce i-o dăduse frate-său la plecare. 

Şi era mîndră Florica, mîndră ca o scînteuţă de cîmp şi cum o văzu 
Florea-nfloritul, zise cătră frate-său de cruce: 

— Asta ţi-e sora, frate? 

— Asta. 

— Dacă ţi-e asta sora şi dacă vrea, eu chiar azi mă cunun cu ea. 

Şi Florica a vrut, frații şi mă-sa încă n-au zis ba, apoi au tras o nuntă 
românească, care a ţinut două săptămîni şi după ce s-a gătat nunta şi-a luat 
Florea-nfloritul nevasta şi s-a cam dus cu ea şi cu Pipăruş Petru în ţara lui, 
unde aştepta Ileana Cosînzeana, nevasta lui Pipăruş. 

Cînd s-au văzut aceste două cumnate laolaltă, mult s-au bucurat, iar 

ărbaţii lor se bucurau şi ei de bucuria lor, iar florile din cîmpul înflorit se 


ucurau şi ele împreună cu cele două părechi vesele. Dar şi eu mă bucur, 
că v-am putut spune povestea pînă-n capăt. 


Poveste din Sălaj comunicată de plugarul M. Bene 
din Lupurul de Sus. 


ZÎNA APELOR 


Pe vremile pe cînd era iobăgia cea grea, trăia un om sărac într-o colibă 
din pădurea domnească, căci era păzitor la pădurea aceea. O dată a mers 
domnul la pădure şi părîndu-i-se că pădurarul ar fi dat cuiva lemne fără 
slobozenie domnească, atîta l-a bătut, pînă ce l-a lăsat mort. Muierea 
pădurarului cu un copil ca de 3-4 ani, plîngea şi se ruga la domnul să nu 
mai bată pe bietul om, că nici vreascuri n-a dat cuiva fără poruncă 
domnească, necum lemne. Dar domnul nu vru să creadă ci, după ce omori 
pe pădurar, se puse şi bătu şi pe muierea lui pînă ce rămase şi ea moartă 
Jos. Pre copil îl scoase apoi din pădure şi îi zise: „Cară-te de ale, mergi în 
lume şi te ține cum poți, iar după ce vei creşte mare, să vii la mine să 
slujeşti în locul tătîne-tău!” 

Şi s-a dus bietul Alexandru, că aşa-i era numele, s-a dus cerşind din 
casă-n casă, din sat în sat, pînă a nimerit lîngă Dunăre la un pescar. 
Pescarul acela nu era Dumnezeu ştie ce om bogat, trăia numai din pescuit, 
dar deoarece n-avea copii, luă pe Alexandru copil de suflet. La coliba 
pescarului a trăit copilul pînă ce a crescut mare şi-a învăţat şi el meşteşugul 
pescăritului. Pescarul era acum bătrîn şi nu mai putea pescui, dar 
Alexandru, ca om harnic şi băiat de omenie, cîştiga atîta ca să poată trăi 
bătrînul şi baba moşneagului liniștiți! Dă Dumnezeu însă că moare 
pescarul şi moare şi baba lui şi rămîne Alexandru numai singur. Acum 
pescuia el numai pe sama lui. Dar gîndeai că e făcătură, de cînd murise 
pescarul cel bătrîn mai că nu erau peşti în Dunăre; umbla bietul copil ziua 
deplină uneori şi nu-i prindea mreaja nici un peşte. O dată năcăjit, cum era 
şi dară şi flămînd, aruncă mreaja în Dunăre şi nu mai merge la ea pînă a 
doua zi la amiazi. Atunci se duce şi trage mreaja. Nu era în ea nimic altă 
decît o mreană, e drept că foarte frumoasă. Noa, o ia el în mînă şi o duce la 
colibă să o belească şi să o frigă pe cărbuni, că era mai leşinat de foame 
săracul! Dar cînd dă să o spintece, mreana îi scapă din mînă şi cum cade 
Jos cum se face o drăguță de fată ca ruptă din soare şi îmbrăcată colea ca o 
zînă; cu iie albă ca laptele, împănată cu flori galbene, roşii şi vinete de 
mătase, cu cătrință ca fetele noastre, cu pieptăruţ mîndru tot pene şi cu 
părul slobozit pe spate. 

— Nu mă spinteca Alexandre, zise ea, că eu sînt rînduită de 
Dumnezeu să-ți fiu soție! 

— După ce văd că eşti om ca şi mine, cum să te spintec? zise 
Alexandru, dar eu gîndeam că tu eşti mreană! 

— Eu sînt zîna apelor, zise fata, şi la porunca lui Dumnezeu am intrat 
în mreaja ta şi pentru binele tău şi a altor oameni trebuie să-ţi fiu muiere! 

— Multam Doamne, zise iară Alexandru, de cînd văd că eşti fată, îmi 
trecu foamea şi năcazul! 

— Noa, hai Alexandre acuma acasă la tine, acolo unde te-ai născut tu! 

— Hei, draga mea! Acolo nu-i de-a merge, poate că nici n-aş nimeri că 
eram mic cînd am venit de-acolo, dar chiar să nimeresc, n-aş merge 
bucuros că domnul la care a slujit tata e atît de pogan de-a omorît şi pre 
tata şi pe mama numai că ce i se păru că ar fi înstrăinat lemne din pădurea 
lui! 

— Nu face nimic, Alexandre, hai să mergem, că va fi cum va rîndui 
Dumnezeu! 

Şi s-au dus amîndoi în pădurea aceea şi-au dat de-o colibă părăsită; era 
coliba unde se născuse Alexandru. Muierea făcu iute de cină ceva, adecă 
fripse nişte bureți ce aflase prin pădure, cinară şi după ce ziseră rugăciunile 
s-au culcat şi-au dormit. S-au culcat, se-nţelege, pe vatra goală, căci n- 
aveau alte haine decît hăinuţele de pe ei. Dar ce să vezi, dimineaţa, cînd se 
pomeniră din somn, se trezesc în nişte curți mai pompoase decît curțile 
împărăteşti şi pline de toate cele trebuincioase pentru trai, şi de post şi de 
frupt, şi curțile erau tot acolo în pădure, în locul colibei. Mulţămiră lui 
Dumnezeu şi se puseră a căuta una-alta prin curți, şi, după ce dădură de ale 
traiului, se puseră la prînz. 

Birişii domnului în toată ziua veneau cîte zece cu cară în pădurea 
aceea după lemne şi fiind aproape de sat, ajungeau încă de cu vreme acasă. 

În ziua aceea iară veniră şi trecînd prin poiană unde ştiau ei coliba, 
rămîn înmărmuriți de frumuseţea curților care s-au făcut numai de ieri pînă 
azi. Şi se tot înholbară birişii pre de toate laturile pe lîngă cele curți pînă 
era tîrziu după amiazi, atunci îşi aduc abia aminte ce domn au şi-şi 
încărcară iute carăle şi dau biciu la boi să ajungă curînd acasă. Dar totuşi 
ajung tîrziu acasă, colo pe la cina cea bună. Domnul îi aştepta cu o bîtă de 
corn în poartă şi pe care cum trecea mi-l măsura peste spate de gîndeai că 
dă în sac. Cînd ajunse birişul cel din urmă la poartă, zise: 

— Domnule, nu ne bate în zadar, noi nu sîntem de vină că am întirziat 
aşa tare, că uite, în pădure, colo unde era numai ieri, nu mai de mult, coliba 
cea părăsită a pădurarului, azi aflarăm nişte curți mai minunate ca a Măriei 
tale şi noi ne tot înholbarăm şi ne minunarăm de ele, pînă ce uitarăm nu 
numai porunca Măriei tale, dar şi mîncarea, blăstămaţi să fim de am mîncat 

azi ceva! 

— Aşa? zise domnul, mai potolindu-şi mînia, noa, bine-i;, mîne 
dimineaţă să mergi să chemi pe mişelul acela care a cutezat a-şi face în 
pădure casă fără ştirea mea, să-l chemi la mine; ai priceput? 

— Priceput, domnule! Şi se duse birişul a doua zi la curțile din pădure 
şi spuse omului din ele că e poftit în sat la curtea boierească. 

— Ce să fac acum, muiere? zise Alexandru cătră muierea sa. 

— Ce să faci? lacă-i merge, că ştiu că nu te-a mînca Măria sa domnul! 

Şi s-a dus Alexandru la domnie în sat. 

— Bună dimineaţa, domnule! 

— Să fii sănătos. Ce cauţi aici? La ce-ai venit? 

— Am venit domnule că un biriş d-al Măriei voastre a zis că mi-aţi 
poruncit să viu! 

— Bine-i! Adecă tu eşti mişelul care şi-a făcut casă în pădurea mea? 
Cum ai cutezat să faci un lucru ca acela? 

— D-apoi că Domnia ta mi-ai poruncit, ştii cînd ai omorît pe tata şi pe 
mama, cînd ai zis să merg unde m-or duce ochii, iar după ce voi creşte să 
vin în slujba dumitale, în locul tatei; şi iată m-am ţinut de cuvînt; în coliba 
unde m-am născut acolo m-am aşezat alaltăieri cu muierea mea; dar dacă 
Dumnezeu a voit ca peste noapte să se facă din ea o casă bună, domnească, 
eu nu sînt de vină! 

— Să mergi şi pînă dimineaţă toată pădurea din jos de casa ta să fie 
tăiată, trupinele scoase, locul arat, sămănat cu mălai mărunt care pe 
dimineaţă să fie copt, şi mie să-mi aduci de acolo făină de mălai mărunt, ca 
să-mi facă din ea mămăligă de prînz! Înţeles-ai? 

— Dar cum se poate una ca asta, domnule? 

— Taci şi mergi, iar dacă dimineaţă nu vii după cum ţi-am poruncit, 
nu-ți mai stă capul unde-ți stă acuma, că ţi-a sta unde-ți stau picioarele! 

Se porneşte Alexandru supărat acasă; muierea îl aştepta în portiță. 

— Noa, dar de ce te-a chemat? 

— Oh, Doamne! Acesta vrea să ne omoare, şi pe noi cum a omorît pe 
tata şi pe mama! 

— Cum aşa? 

— Iată, draga mea, mi-a poruncit că pînă dimineaţă toată pădurea cîtă- 
i din jos de casa noastră să o tai, să scot trupinele, s-o ar şi samăn cu mălai 
mărunt, iar acela pînă dimineaţa să fie crescut şi copt şi eu să-i duc din el 
fărină de mămăligă, să prînzească mîne din ea! 

— Nu-i nimica scumpul meu soţ, lasă că va fi cum va rîndui 
Dumnezeu; nu fii tu îngîndurat pentru aceea! 

Dacă veni seara, cinară ei, se rugară lui Dumnezeu şi se culcară. lar 
dimineaţa sculă muierea pe Alexandru şi-i zise: 

— Vezi de du fărină la domnu de mămăligă pentru prînz! Şi se sculă 
Alexandru: adecă cît vedeai cu ochii pe coastă la vale, din jos de casele lui, 
unde fusese ieri pădurea cea uriaşă, acum era numai o holdă de mălai 
mărunt, frumoasă şi coaptă; iar într-o desagă-i pusese muierea grăunțe şi în 
alta fărină de mălai mărunt. Se minună Alexandru, mulțămi lui Dumnezeu 
şi merse la domnie în sat. 

— Bună dimineaţa, domnule! 

— Să trăieşti, Alexandre! Noa, da adus-ai fărină de mălai mărunt? 

— Adus, domnule, am adus o desagă de fărină şi una de grăunţe! 

— ŞI cum e holda unde a fost pădurea? 

— Frumoasă, domnule, a dat Dumnezeu de s-a făcut chiar după 
porunca dumitale! 

— Bine, Alexandre, e bine. Acum pînă dimineaţă să lăzuieşti toată 
pădurea cea din sus de casa ta, să lucri pămîntul şi să prăseşti vie, iar pe 
dimineaţă să-mi aduci struguri copţi din ea! 

— Dacă, domnule, una ca asta nu se poate face într-o noapte; numai de 
lăzuit n-aş găta-o într-un an de n-aş avea barem o sută de lucrători lîngă 
mine; apoi via ştii dumneata de abia în trei ani o poţi aduce să rodească! 

— Cară-te, mişelule, îi zice domnul, şi de nu faci pînă dimineaţă toate 
cîte ţi-am poruncit, te sting de pe faţa pămîntului! 

Iară merge Alexandru supărat acasă şi spune muierii porunca cea nouă, 
ce-a căpătat-o de la domnul pămîntesc. 

— Nu te supăra nimic, Alexandre, că va fi ce va rîndui Dumnezeu, îi 
zise muierea. 

Adecă cînd se scoală a doua zi, în locul pădurei cei din sus de casă era 
o drăguță de vie de să mai ia doi ochi să te uiţi la ea; toată în rînd, toată cu 
struguri copţi numai de cules şi mari ca purceii. Alexandru iar mulțămi lui 
Dumnezeu şi culese o corfiţă de o duse boierului. 

— Noa vezi că ai putut face? Numai eşti cîne la maţe, vrei să te tragi 
de la muncă! zise boierul, cînd îl văzu intrînd cu strugurii. 

— A făcut Dumnezeu sfîntul cu puterea lui cea mare, dar ştiu că eu nu, 
un om păcătos, răspunse Alexandru. 

Dar domnul îi grăi: 

— Ce-mi pasă mie cu cine ai lucrat şi cu cine nu, destul atîta că mi-ai 
împlinit porunca. Acum să mergi în grajd să duci cele două bivoliţe la taur, 
iar pe mîne dimineaţă să fie fătate, cu viței sub ele, să le mulgi şi să-mi 
aduci apoi lapte pentru cafea de la ele; pricepi? 

— Pricep, domnule, dar una ca asta nu se poate, că doară şti dumneata 
că bivoliţele poartă un an de zile! 

— Taci din gură, nemernicule, zise domnul, şi te cară că n-am vreme 
de pierdut cu tine; de nu vii pe dimineaţă cu ele fătate, ştii ce te aşteaptă! 

Şi se duse Alexandru supărat acasă mînînd bivolițele dindărăt. 
Muierea îi ieşi înainte: 

— Da ce-i, Alexandre, doară pe noi ne-a cinstit domnul boier cu 
bivoliţele acestea? 

— Oh, Doamne, tu muiere! boierul acesta tot ne pune capul! 

— Da cum aşa? Ce eşti iară supărat? 

— De cum să nu fiu; ascultă tu: să duc eu bivoliţele acestea sterpe la 
taur, dar pînă dimineaţa ele să şi fete şi să-i duc de la ele lapte pentru cafea. 
Una ca asta nu se poate! 

— Nu zice aşa, dragul meu, că va fi cum va rîndui Dumnezeu. Hai de 
prînzeşte şi te odihneşte oleacă, apoi li duce la taur şi mai departe lăsăm 
toate în voia lui Dumnezeu sfîntul! 

A prînzit bietul Alexandru, apoi şi-a pus merinde în triastă şi a mînat 
bivoliţele chiar la al treilea sat la taur, că mai aproape nu era şi de-abia a 
ajuns îndărăt colo pe la cina cea bună. Apoi a cinat ceva şi obosit cum era, 
a dormit ca mort pînă în zori de zi. Atunci l-a trezit muierea: 

— Scoală, Alexandre, mergi de du bivoliţele la curte, că s-o scula 
domnul şi-i trebuie lapte de cafă! 

Să sculă Alexandru şi merse în grajd, adecă bivolițele fătaseră şi aveau 
doi pui mîndri sub ele, negri ca doi pui de drac, şi ugerile lor pline de lapte. 
Mulţămi el lui Dumnezeu şi le mînă în sat la curtea boierească. Domnul era 
în tîrnaţ cu pipa cea lungă. 

— Vii, Alexandre? 

— Sînt aici, domnule! 

— Noa, vezi că nu prea grea poruncă ţi-am fost dat; ştiam eu că de 
frică, împlineşti bucuros poruncile mele; acum numai o poruncă-ţi mai dau, 
dacă-i împlini-o şi asta apoi te las în pace, iar de nu îţi sucesc grumazul ca 
la un pui de găină! 

— Ce să mai fac iară, domnule? 

— Să-mi aduci pe Dumnezeu la prînz, auzi? la prînz să mi-l aduci! 
Acum nu mai sta pe gînduri, ci te cară şi să nu-ți mai aud de nume pînă nu 
mi-l aduci! 

— Da cum să pot eu un biet om păcătos să şi gîndesc una ca aceea? 

— Taci şi te du! 

Se luă Alexandru mai supărat ca totdeauna şi merse cătră casă. 

Muierea chiar îi făcuse un drăguţ de copil de nici de împărat nu poate fi 
mai altfel. Cum îl văzu îngîndurat îl întrebă: 

— lar eşti supărat, Alexandre? 

— Dar cum să nu fiu? Ascultă tu aici, pe cînd gîndeam că şi-o fi 
stîmpărat gîndurile celea preste fire de poftalnice, pe cînd mulțămeam lui 
Dumnezeu că mi-a ajutat de am împlinit toate poruncile boierului, el iese 
cu altă poruncă şi mai păgînă! 

— Cu ce poruncă? 

— Oh, doamne, muiere draga mea! Mă tem şi să gîndesc la porunca 
cea nebună a păgînului acestui de domn; zice că să-i aduc lui pe Dumnezeu 
la prînz, la el, la un păgîn ca el! 

— E drept că-i lucru mare Alexandre, dar nu te întrista din samă afară; 
Dumnezeu va direge lucrurile ca un stăpîn bun. Tu vezi de mănîncă ceva, 
ia-ti merinde şi te pune la cale, te tot du pînă-i da undeva de Dumnezeu şi-i 
spune porunca ce-o ai de la boier, Domnul cerului este mult mai milostiv 
decît domnii pământeşti! 

Aşa şi făcu Alexandru; mîncă ceva ce mîncă, îşi luă merinde şi bîta în 
mînă şi hai la cale. Şi s-a tot dus, s-a tot dus, pînă a dat de-o apă mare. Ar 
fi trecut bucuros dincolo, dar nu era nici pod nici luntre, iar de-a înotul nu 
se încumeta s-o treacă fiind apa foarte lată. Deci sta pe gînduri: ce să facă? 

Atunci apa-l întrebă: 

— Ce stai aci, omule? 

— Stau, răspunse el, că aş trece dincolo şi nu-i aci nici pod, nici luntre 
şi de-a-notul mi-e frică să intru! 

— Şi unde mergi, tu omule? 

— Eu aş merge pînă aş da de Dumnezeu sfîntul că am un lucru mare 
să-i spun. 

— Aşa? atunci te trec eu, dar să întrebi pe Dumnezeu: de ce în mine 
nu este nici peşte, nici broască, nici o jivină? 

— Că-l voi întreba! 

Atunci apa se desface în două şi merge Alexandru ca pe-o cărare de 
prin cucuruz prin mijlocul apei. 

Ajungînd de cealaltă parte, tot merge el pînă dă de un cîmp mare cu 
iarbă pînă în brîu; acolo era o ciurdă de boi mari, dar slabi, numai cu pielea 
pe oase; se legănau de slabi! Se minună mult Alexandru de astă vedenie: 
cum de boii acei mari, în aşa bună şi multă păşune şi numai nu cad de pe 
picioare de slabi? 

Dar merse el mai departe pînă nimeri într-un cîmp năsipos numai ici- 
colea cîte o buruiană şi acolo o ciurdă de boi mici, dar frumoşi şi graşi de 

gîndeai că amu-amu pleznesc de graşi. De astă vedenie se minună 
Alexandru şi mai tare, dar merse mai departe pînă ajunse într-o pădure 
mare, acolo poame multe şi grîneţe şi prin copaci nişte păsări mari țipau cît 
le lua gura: „Vai de noi şi de noi, că rău vedem, rău am văzut şi mai rău 
vom vedea!” Ele adecă țipoteau de foame! 

Mergînd mai departe, ajunse într-un tufiş numai ici-colea cîte o alună, 
acolo mii de păsărele ciripeau şi cîntau: „Bine ni-a fost, bine ni-e şi mai 
bine vom ajunge, că sîntem toate sătule!” 

Minunîndu-se Alexandru şi de acestea vedenii, merge mai departe pînă 
ajunge la curțile lui Dumnezeu sfîntul. Cu multă sfială întră înlăuntru şi 
dete bineţe ca un om de omenie. 

Dumnezeu sfîntul îl primeşte cu bunăvoință şi cu vorbe blînde ca un 
părinte adevărat, apoi îl întrebă că după ce umblă el atîta lume? 

— O, Doamne, mi-i şi groază să-ți spun! 

— Spune, fătul meu, că de mine tot nu poate nime ascunde nici un 
cuget. 

— Apoi să-ți spun, Doamne: m-o trimes domnul pe a cărui loc mi-e 
casa, să vin să te poftesc la el la prînz! 

— Bine, fătul meu, după ce-i ajunge acasă să-i spui că atunci oi merge, 
cînd va face şi el cîte ai făcut tu! 

— D-apoi oare nu m-a omorî, Doamne? 

— Nu te teme; dar să-mi spui ce ai văzut în calea ta de acasă pînă aici? 

— Am văzut multe, Doamne: mai întîi am ajuns la o apă mare, fără 
luntre, fără pod şi nu ştiam cum să trec, dar apa, după ce i-am spus unde 
mi-e calea, mi-a făcut loc de-am trecut ca pe uscat; m-a rugat însă să te 
întreb de ce în ea nu sînt nici peşti nici broaşte şi nici o jivină? 

— "Ţi-voi spune fătul meu, dar tu să nu-i spui pînă te-a trece dincolo; 
acolo de aceea nu sînt nici peşti, nici broaşte şi nici alte jivini, că încă nici 
un om nu s-a înnecat în ea. Dar apoi ce-ai mai văzut? 

— Am văzut, Doamne, un cîmp mare cu iarbă ca mătasea şi de mare 
pînă în brîu; în ea păştea o ciurdă de boi mari, dar se legănau pe picioare de 
slabi în păşunea aceea bună! 

— Aceea, fătul meu, sînt boierii cei bogaţi, care fac cîteodată pomene 
şi ospeţe, dar numai ei pe ei se pomenesc şi se ospătează, iar după ce li se 
împrăştie oaspeții le pare rău de cheltuiala ce-au făcut, dar după aceea ce-ai 
mai văzut? 

— Am văzut, Doamne, un cîmp năsipos, tot năsip şi pietriş, numai ici- 
colea cîte o buruiană, şi acolo era o ciurdă de boi mici, dar graşi şi frumoşi, 
de nu mă mai puteam depărta de ei? 

— Noa, vezi, fătul meu, aceea sînt oamenii cei săraci, bieţii iobagi, 
care n-au alta decît numai ce vreau să le lase domnii lor cei procleți, dar ei 
cînd fac vreo pomană ori vreun ospăț, adună la masa lor pe toți lipsiţii şi 
săracii şi aceea la mine este bine primită, de aceea după ce vin pe astă lume 
se desfătează; dar după aceea, adu-ţi aminte, ce-ai mai văzut? 

— Venind mai încoace, Doamne, am văzut o mulțime de pomi mari cu 
poame frumoase şi printre ei tot soiul de sămănături, dar în pomi erau nişte 
păsări urîte şi zburlite şi țipau cît le lua gura: „Rău am văzut, rău vedem şi 
încă şi mai rău vom vedea, că murim de foame!” 

— Noa, fătul meu, aceia sînt zgîrciţii care au tot ce le trebuie, dar nu 
numai nu dau lipsiţilor de pomană, dar nici ei nu mănîncă să se sature şi 
trag şi plata lucrătorilor; pe astă lume de foame o să se vaiete! Mai văzut-ai 
ceva în călătoria ta? 

— Mai, Doamne, am văzut un tufiş şi în el numai unde şi unde cîte o 
alună, dar acolo era mii de păsărele ciripind şi cîntînd: „Bine am văzut, 
bine vedem şi bine vom vedea, că nimic nu ne lipseşte!” 

— Vezi, fătul meu, acelea păsări sînteţi voi muncitorii, care munciţi de 
dimineaţa pînă seara, de multe ori chiar flămînzi şi însetaţi numai ca să 
puteţi ținea din munca voastră pe cîte venituri toate, şi totuşi mulțămiţi lui 
Dumnezeu şi pentru atîta; plăcută este înaintea mea purtarea voastră! 

— Acum mergi, fătul meu, acasă, că te aşteaptă muierea şi copilul! Şi 
plecă Alexandru cătră casă mulțămind lui Dumnezeu. Cînd ajunse la apa 
cea mare îl întrebă apa: 

— Noa, da spusu-ţ-a Dumnezeu pricina pentru care n-am eu nici peşti 
nici broaşte? 

— Spus! 

— EI, cum a zis, care-i pricina? 

— Trece-mă, că apoi îţi spun! 

Şi l-a trecut apa iarăşi de acea parte, adecă s-a făcut în lături pînă a 
trecut de aceastalaltă parte, cu toate că din colo în coace pe nimeni nu mai 
trecuse, că nime nu ceruse să-l treacă. După ce-a fost de aceastălaltă parte, 
apoi îi spuse Alexandru: 

— În tine, aşa mi-a spus Dumnezeu, că de aceea nu sînt nici peşti, nici 
broaşte şi nici un fel de jivină, că încă n-ai înecat nici un om. 

Atunci se înfoaie apa de trecu peste ţărmuri şi era cît pe-aci să înece pe 
Alexandru. Dar el fugi şi-i zise: 

— Dar nu ţi-e ruşine, chiar pe mine vrei să mă îneci unde ţi-am spus 
ce-a zis Dumnezeu sfîntul? Apa atunci s-a ruşinat şi s-a tras în matca ei 
zicînd: cum n-am ştiut mai degrabă că nu scăpai tu din undele mele! 

Acum Alexandru merse aţă la boier acasă şi ajunse chiar pe înserate. 

— Noa, da chematu-l-ai? zise boierul. 

— Chemat! răspunse Alexandru. 

— Şi vine? 

— Vine de bunăseamă, vine dacă-i face şi dumneata lucrurile, care le- 
am făcut eu, dar pînă atunci, ba! 

Auzind domnul cuvintele acestea cutezătoare ale lui Alexandru se 
mînie atît de tare de porunci slugilor să-l bage în fiară şi în pente din tălpile 
picioarelor pînă în grumazi şi să-l bage într-o pivniţă şi acolo să-l închidă 
să nu poată scăpa, că dimineaţa îl spînzură pentru cutezarea vorbelor celor 
nesocotite. Toată noaptea o petrecu Alexandru acolo, rugîndu-se lui 
Dumnezeu. Cînd fu de către ziuă veni Dumnezeu la uşa pivniţii şi strigă: 

— Aci eşti, Alexandre? 

— Aci, Doamne! 

— Dar ieşi afară! 

— Că nu pot, că sînt băgat în fiară şi-n pente pînă-n grumazi! 

— [a mişcă-te oleacă! 

Şi cum se mişcă Alexandru, o dată-i căzură fiarăle de pe el ca şi cînd 
ar fi fost putrede şi uşa se deschise singură şi ieşi afară de mulțămi lui 
Dumnezeu că l-a scăpat. 

— Noa, Alexandre, zice Dumnezeu, dar mergem la boierul la prînz, 
ori mergem la tine? 

— Ba să mergem la mine întîi, că fi-va timp de mers la el şi după 
aceea. 

Şi merseră la Alexandru acasă. Bucuria muierii şi a copilaşului că se 
mai văd, dar bucuria şi-a lui Alexandru că a ajuns în pace la ai săi. Acum 
Alexandru porunci nevestei să facă de prînz, că iată chiar şi Dumnezeu 
prînzeşte azi la ei. 

ŞI se puse să facă ce ştia ea mai bun de mîncare, dar Dumnezeu zise: 

— Să-mi frigi să mănînc ce-aveţi voi mai drag la casă! 

Atunci Alexandru numaidecît porunci să arză muierea cuptorul şi cînd 
era ars gata, trase jarul şi duse copilul pe lopată şi zvîrr cu el în cuptor, apoi 
puse jarul în gura cuptorului şi intră înlăuntru de mai povesti cu 
Dumnezeu. 

Peste vreun ceas de vreme merse el să aducă copilul fript să-l pună 
înaintea lui Dumnezeu. Adecă minunea minunilor! 

Copilul se juca cu două mere de aur şi cînta în treaba lui, cum cîntă 
copiii. 

Văzînd Alexandru şi muierea lui minunea asta, căzură cu fețele la 

ămînt şi mulțămiră lui Dumnezeu. 

Jar Dumnezeu îi ridică de jos şi le zise: 

— Să ştiţi că boierul în clipita aceasta a plesnit de năcaz, căci nu te 
află în pivniţă să te spînzure; de azi încolo nu mai eşti iobag, ci domn în 
casa ta şi în scurtă vreme nici un iobag nu va mai fi în lume. 

Aşa s-a şi întîmplat; iobăgia a căzut; dar cel dintii care a scăpat de 
iobăgie a fost Alexandru cu muierea lui, cu Zîna apelor, care de n-au murit 
şi astăzi trăiesc şi măresc pe Dumnezeu. 


Auzită şi scrisă în Sîncel. 


VOINICUL PARSION 


A fost odată ce-a fost, că de n-ar fi fost nu s-ar povesti. 

A fost odată un moşneag bătrîn, dar bătrîn nu şagă, de abia se mişca 
dintr-un loc într-altul, apoi era şi sărac, dar sărac de n-avea chiar nimic. 
Numai cît avea trei feciori harnici de muncă, aceia ţinea şi pe bietul 
moşneag, din lucru mînilor lor, lucrînd adecă pe plată pe la alții. 

Odată iar ies feciorii tustrei în sat să capete ceva de lucru şi căpătară 
cei doi mai mari numaidecît, dar cel mai mic, anume Parsion, era cît pe aci 
să se întoarcă acasă la moşneagul cu mîna goală, căci nu căpătase de lucru. 
Dar în cale cătră casă se întîlneşte cu un moş bătrîn ca şi tatăl-său. 

— Unde mergi, Parsioane? 

— Mă duc acasă, că n-am căpătat de lucru pe ziua de azi, o să merg în 
pădure să mai aduc vreo două lemne, baremi frig să nu rabde bietul tata. 

— Mă Parsioane, da să vii tu la plug la mine, că uite, eu sînt bătrîn şi 
slab, nu mai pot munci, apoi loc şi vituţe am de la Dumnezeu sfîntul, 
umblă la mine la plug în săptămîna asta, apoi îți dau loc de o zi de plug, îţi 
dau grîu să-l semeni şi plugul cu vitele să ţi-l ari, vreai Parsioane? 

— Vreau, moşule! 

Şi se duse Parsion la plug şi ară toată săptămîna în locul moşneagului, 
iar seara cînd mergea acasă îi da moşneagul de mîncare, să ducă şi la tatăl 
său. 

În cealaltă săptămînă, îi dădu moşneagul boii şi plugul să-şi are şi pe 
sama lui, dar loc bun nu mai avea de unde-i da, că acela îl sămănase 
moşneagul pe sama lui, fără-i dădu o coastă plină de spini, să şi-o lăzuiască 
şi are cum va voi, apoi grîu de sămînţă i-a da el. 

Şi se apucă Parsion de lăzuit, el tot tăia spinii cu toporul şi-i scotea din 
pămînt cu rădăcini cu tot, iar un cîne al stăpînului său îi lua în gură şi-i căra 
într-un fund de părău. În cîteva zile fu coasta lăzuită, arată şi semănată. Se 
bucurară frații că au şi ei sămănătură, că pînă atunci nu mai avuseră, dar 
mai tare se bucură tatăl lor, văzînd ce feciori buni şi harnici are. 

Dete Dumnezeu şi veni timpul seceratului, deci merg toţi trei feciorii 
la secerat în holda lor, un lucru acesta pe care nu-l mai făcuse nicicînd, că 
ei pînă-ntr-aceea numai în holde streine seceraseră. Nici moşneagul nu vru 
să rămînă acasă, trebuiră feciorii să-l ducă şi pe el la holdă, cum vor putea, 
că de va muri să nu poată zice că n-a fost baremi la holda lui, că în holde 

streine destul a lucrat pînă şi-au crescut copiii. 

După ce ajung la holdă se minunează. Şi cum nu s-or minuna, mă rog 
dumneavoastră, cînd holda lor era cu spicele de aur! Mulţămesc deci lui 
Dumnezeu şi se pun pe muncă şi seceră bărbăteşte tustrei feciorii, iar 
bătrînul se uita mîngîiat, ce spor fac; ar fi secerat şi el săracul, dar nu mai 
putea decît să adune ici colea cîte un spic ce vedea că a rămas îndărătul 
harnicilor feciori. 

Cînd fu seară, făcură din holda secerată patru grămezi mari şi se puse 
fiecare din frați cîte pe-o grămadă să doarmă peste noapte, dar să şi 
păzească să nu le fure cineva vreun spic, că aurul, vedeți dumneavoastră, e 
scump. Bătrînul încă se puse să străjuiască o grămadă. 

Cînd fu colo pe la miezul nopții, veni o pasăre şi smulse un spic de 
grîu chiar din grămada care o păzea Parsion, feciorul cel mai mic. Dar el 
nu vru să se lase de pagubă, strigă la fraţi să aibă grijă şi de grămada lui şi 
el se luă tot într-o fugă, după pasăre, că ea nu putu zbura pe sus fiindcă-i 
era spicul greu, ori că doară aşa voia ea. 

Şi s-a tot dus Parsion după pasăre pînă se omizea de ziuă. Atunci au 
ajuns la o pădure mare. El află o zburătură de lemn şi zvîrli în pasăre. Şi-o 
nimeri de-i rupse o aripă, dar de lăsat tot nu lăsă spicul din gură. Pînă află 
el aripa, care căzuse de la pasăre, pierde pasărea dinaintea ochilor şi se 
pierde şi el prin pădure numai cu aripa în mînă. 

Tot umblă el prin pădure pînă-l apucă noaptea şi numai dă de urmă să 
scape din pădure. După ce înnoptează bine vede departe un foc mare. 
Acolo vor fi nişte păcurari la oi, merg într-acolo că doară îmi vor da ceva 
de cină, ori baremi m-or lăsa să dorm şi eu cu ei, iar dimineaţa îmi vor 
arăta calea să ies la largul. Şi se duse aţă la foc. Adecă acolo era un uriaş 
mare încolăcit pre lîngă foc ca un şarpe. Acum începu a se înfrica bietul 
Parsion; s-ar fi dus, dar unde? nu ştia calea, ar fi rămas, se temea de uriaş. 
Deci îşi luă inima-n dinţi şi se băgă în mîneca sumanului la uriaş cum era 
obosit, deloc adormi ca mort. 

Cînd se trezi uriaşul şi se ridică căscărind, pică Parsion din mîneca 
sumanului lui, dar nu se trezi, aşa dormea de greu. Uriaşul se uită la el şi se 
miră de unde a putut el răsări în mîneca sumanului? în urmă-şi socoate: ce- 
o fi, aceea o fi, dar eu îl duc acasă. Şi-l luă uriaşul în braţe şi-l duse la 
casele lui în mijlocul pădurei, unde dacă intră în casă îl puse în pat să 
doarmă şi plecă pe uşă afară. 

Dar cînd închise uriașul uşa, bagseamă cam scîrțiia, că se trezi feciorul 
şi începu a striga din toate puterile: da unde-s eu? 

Uriaşul veni îndărăpt şi-l mustră cum de a cutezat el să se culce în 

mîneca sumanului lui? lar Parsion se rugă de iertare şi-i spuse toată 
întîmplarea cum vi-o spusei şi eu dumneavoastră. 

Ş-apoi zise Uriaşul: 

— Fătul meu, dacă ai rătăcit tu chiar la mine, rămîi de tot aici şi fii 
copilul meu. 

Şi s-a învoit Parsion şi a rămas la uriaş copil de suflet şi trăiau acolo în 
mijlocul codrilor numai amîndoi. 

Într-o zi cînd veni uriașul acasă, află feciorul pus pe gînduri, supărat 
şi-l întrebă: 

— Da ce eşti supărat, fiule? 

— Nu-s supărat, răspunde feciorul, numai mă gîndesc că rău o ducem 
noi aci fără muiere la casă, nu avem cine să ne facă o mîncare cum se cade, 
cine să ne spele o haină, cine să grijească casa cum ştiu ele. 

— Aşa e, răspunse uriaşul, bine zici tu, iacă tu ai fi chiar bun de 
însurat, dar pe aci nu sînt fete, nu sînt muieri, numai cît vin în tot anul 
odată trei zîne de se scaldă în tăul cel din mijlocul pădurei, mîne poimîne 
iar li-i timpul să vină, vin în formă de porumbiţe zburînd şi dacă se slobod 
Jos din văzduh îşi lasă aripile pe ţărmure, apoi se bagă în tăul cel de lapte 
dulce şi se scaldă cîndu-i cruce amiazăzi. Du-te, şi cînd s-or scălda mai 
bine, tu fură de la una aripile şi vino cu ele numaideciît, dar să nu te uiţi 
îndărăt, că de te vei uita nu va fi bine. 

Şi s-a dus Parsion cum a zis uriaşul la tăul de lapte dulce, cînd era 
cruce amiazi şi văzu pe zîne scăldîndu-se în lapte dulce şi jucîndu-se acolo, 
iar aripile erau pe țărmure. Şi s-a repezit Parsion şi-a luat o păreche de aripi 
şi s-a cam dus cu ele, iar zînele cum l-au văzut, au ieşit din tău şi şi-au luat 
aripile şi au zburat, dar una ale cărei aripi le luase feciorul nu s-a putut face 
porumbiță şi nu a mai putut merge cu cele două surori, ci a rămas fată 
frumoasă, zînă. Deci a fugit după fecior plîngînd şi rugîndu-l să-i dea 
hainele, adecă aripile; dar el nu o ascultă, nici că se uită îndărăt s-o vadă în 
față. Şi s-au tot dus ei aşa, el înainte şi ea după el pînă au ajuns la uriaş 
acasă. Acolo i-au dat haine muiereşti şi au făcut o veselie, că îşi căpătară 
muiere în casă. 

Parsion însă era om cuminte, el ştia că de va pune mîna pe aripi, atît o 
mai vede, deci se puse şi cusu aripile în pieptar, nime să nu ştie de ele. Ea 
bine ştia că unde sînt, dar nu se putea apropia să le descoasă, că el îşi grijea 
pieptarul ca ochii. 

Trăiră ei multă vreme acolo fericiți numai toţi trei: uriaşul, Parsion şi 
zîna, muierea lui Parsion. Dar pe Parsion îl lovi odată dorul de casă, de tată 
şi de fraţi. Deci se rugă de uriaşul să-l sloboadă pe cîteva zile la ai lor. Şi 


341 


uriaşul s-a învoit, l-a lăsat să meargă cu muiere cu tot, ba le-a arătat şi calea 
şi ei s-au dus multă lume împărăție, ca Dumnezeu să ne ţie, că din poveste 
multă este, lungă şi frumoasă s-ascultaţi şi dumneavoastră, că cine o 
ascultă o va învăţa, iar cine o adormi — bine s-a hodini; cui nu-i place n-o 
asculte, ci-mi deie mie pace s-o minţesc pînă-n capăt. Şi s-au dus Parsion 
pînă au ajuns acasă la ei în sat. Tatăl său trăia însă, dară era slab şi bătrîn, 
frații-i erau însuraţi şi erau gazde bune, că doară avuse o holdă de aur, pe 
care moşii şi vite şi-au cumpărat. Veselia era mare cînd se mai văzură toţi 
fraţii laolaltă, toți sănătoşi, toți însuraţi, unul avea muiere mai frumoasă ca 
altul, dară zînă numai Parsion avea. 

S-au pus deci toţi la voie bună şi mîncară, şi beură şi-şi petrecură. lar 
după ce se săturară s-a pus zîna la hori, dar hori cum ştiu zînele. Parsion 
fiind cam vinos şi obosit s-a pus să se culce să doarmă; şi-au adormit, dar 
zîna tot cînta. Cumnatele ei se minunară cum poate cînta aşa frumos: dar ea 
zise, hm şi mai frumos aş cînta, dar glasurile îmi sînt cusute în pieptarul lui 
Parsion şi acum nu cutez să-l trezesc, să mi le dea. 

Cumnatele, poftăreţe ca toate femeile, să audă cîntece şi mai frumoase, 
traseră mentarul de sub capul lui Parsion şi-l dădură în mîna zînei. 

Ea descusu repede aripile şi cum şi le văzu în mînă, cum se făcu 
porunbiţă şi zbură pe un pom afară de unde strigă: „Să spuneţi lui Parsion 
dacă s-a scula, că de vrea să mă mai vadă, să mă caute la cetatea nevăzută 
şi neauzită, că numai acolo mă mai poate afla”. 

După aceea zbură ca glonţul de repede. După ce se trezi Parsion cel 
dintîi lucru-i fu să întrebe că ce-i face nevasta? dormit-a vro leacă şi ea, ori 
tot cîntat-a pînă în dalba ziuă? 

Atunci frații şi cumnatele i-au spus toată întîmplarea după cum v-o 
spusei şi eu dumneavoastră; iar el se supără de moarte şi nici rămas bun nu 
le zise, fără apucă drumul tot întrebînd pe toţi trecătorii, nu cumva au auzit 
de cetatea cea nevăzută şi neauzită? Dar nimeni nu-i putea spune nimic. 

Şi s-a tot dus pînă a ajuns iară la uriaşul din pădure şi-i spuse toată 
păţania. Iară uriaşul îi zise: 

— Nu te supăra din samă în afară, că poate aşa a fost să se întîmple. 

Şezi şi te odihneşte, apoi ţi-oi pune merinde şi-i merge pînă la fratele 
meu cel mai mare, care este împărat peste toate fiarele pădurilor, poate că 
el te va şti îndrepta. 

Şi se odihni Parsion o zi şi o noapte la uriaşul apoi îşi luă merinde, iară 
uriaşul îi arătă drumul şi merse trei zile şi trei nopţi, pînă ajunse la fratele 
uriaşului, care era împărat preste toate fiarele pădurilor, şi era un uriaş 
groaznic de mare, cu cap ca de urs. 

— Bună ziua, moşule! 

— Să trăieşti cu bine, fătul meu, dară ce păcate te poartă pe aici, pe 
unde încă picior de om pămîntean n-a umblat? 

— D-apoi, moşule, îndreptat de fratele dumitale, de Uriaşul pădurilor, 
vin cu o rugare la dumneata, să faci bine să-mi spui unde este cetatea 
nevăzută şi neauzită, că mi-a fugit nevasta, şi chiar acolo a zis că merge. 

— O, dragul meu, eu nu ştiu, fără stai puţin şi te odihneşte, că mi-oi 
întreba supuşii mei, dar de cumva vor şti ei? 

Şi ieşi uriaşul afară şi răcni odată, ca urşii şi începură a se aduna tot 
felul de fiare de prin pădure şi de jivini mici şi mari, urşi, lupi, dihori, 
soboli, şoareci, iepuri, cerbi, căprioare şi alte bidigănii ce sînt în lume şi pe 
sub soare, şi le întrebă: care din voi ştie unde este cetatea cea nevăzută şi 
neauzită? 

Iară ele tăcură ca mute, că pe semne nici nu auziseră de cetatea aceea. 

Dacă a văzut uriaşul că fiarele nu-i ştiu da răspunsul, le porunci să 
meargă, care de unde a venit şi intrînd la Parsion în casă-i zise: nu te 
supăra peste fire, fătul meu, că deşi supuşii mei nu ne putură spune nimic 
despre aceea cetate, dară eu am o soră mai mică, ea este crăiasă preste toate 
pasările, vei merge la ea şi poate că ea te va şti îndrepta. 

Şi-i dete uriaşul merinde şi-i arătă calea, care duce pînă la soru-sa tot 
prin munți şi prin crînguri, prin păraie şi prin prăpăstii, de gîndeai că nici 
cerbul n-ar cuteza să umble pe acolo. Dar Parsion îşi luă rămas bun şi 
plecă, unde n-ar merge un bărbat pentru o muiere frumoasă?! Şi s-a dus şi 
s-a dus şapte zile şi şapte nopţi pînă a ajuns la curțile crăiesei pasărilor, 
care erau între nişte stînci pe un vîrf de munte. Şi intră Parsion înlăuntru, 
dar se îngrozi cînd o văzu, că era o urieşiță groaznică cu un cap mare ca 
buhele, dar cît o bute de cincizeci de vedre de mare. 

— Bună ziua, înălțată împărăteasă! 

— Să fu sănătos, voinice, dar ce cauţi prin astă lume pustie, pe unde 
picior de om n-a mai călcat? 

— D-apoi, înălțată împărăteasă, nu umblu de bună voie, ci de mare 
nevoie; mi-a fugit nevasta, şi-a zis că numai la cetatea nevăzută şi neauzită 
o pot afla; întrebat-am de frații dumitale, pe Uriaşul pădurilor şi pe Craiul 
fiarelor şi nici unul nu m-a putut îndrepta acolo, fără m-au îndrumat la 
dumneata, doar vei face bine să mă îndrepţi? 

— Nu ştiu, dragul meu, fără fiindc-ai bătut atîta amar de cale, o să cerc 
doar vor şti supuşii mei. 

Şi ieşi urieşiţa afară şi făcu odată U-hu! ca buhele, dar atât de tare de 
răsună toate pădurile şi tremurară munţii de groază. Şi au prins a se aduna 

pasări, fel de fel: vulturi, ulii, găi, buhe, huhurezi, libuţi, cioare, corbi, 
țărci, vrăbii, porumbi, pajori cu două capuri, pasări mari şi mici de era greu 
pămîntul sub ele, şi tăceau aşteptînd porunca împărătesei. Atunci le zise 
împărăteasa: „Care din voi ştie unde este cetatea nevăzută şi neauzită?” 
Dară toate tăcură, pe semne nu ştiau nici ele; mai întrebă împărăteasa o 
dată, dar iar tăcură toate; atunci văzu că se apropie o presură ostenită, 
numai cu o aripă şi cu un spic de aur în gură. 

— Tu cum de vii aşa încet, ce întîrzii atîta, o întrebă crăiasa. 

Dar mica presură răspunse, să fie cu iertare, înălțată împărăteasă, am 
văzut pe pămînt o holdă cu spice de aur, şi am gîndit să-ți aduc un spic de 
cinste, dar stăpînul holdei, hoțul cel de om care e lîngă dumneata, m-a 
simțit cînd am luat spicul şi a fugit tot după mine, iar cînd s-a apropiat mai 
tărişor de mine, m-a pălit cu o zburătură de lemn, de mi-a rupt aripa; de 
aceea întîrziai aşa tare, că spicul e greu, iar eu numai o aripă am. 

— Dar cetatea nevăzută şi neauzită ştii unde este? 

— Ştiu, înălţată împărăteasă, dar e foarte tare departe. 

— Fie cît de departe, te vei pune pe umărul feciorului acestuia, dacă 
zici că eşti obosită şi îl vei duce acolo; pricepi? 

— Pricep. 

Şi mulțămi Parsion la urieşiţă şi se puse la cale, peste rîpe, peste gropi, 
peste hîrtopi, preste munţi şi surupături, s-au tot dus vro trei luni de zile. 
Acum nu mai putea de obosit bietul fecior, dar mergea, mergea mereu; 
cum duce dorul pe om! 

Bine zice cîntecul: 


Cînd îmi vine dor de ducă, 
Merg pe deal ca şi pe luncă! 


Aşa era şi Parsion. 

Odată au ajuns la cetate. Pasărea a rămas afară pe un pom, iară Parsion 
a intrat înlăuntru unde a aflat trei porumbiţe. 

— Dar ce cauţi pe-aici, voinice? îl întrebă o porumbiţă. 

— Caut pe nevasta mea, că mi-a fugit şi una din voi trebuie să fie. 

— Aşa? bine-i, uită-te dară bine şi de vei cunoaşte care-i a ta, cu 
muiere vei fi, iar de unde nu, vei merge pe unde ai venit, fluierînd a 
pagubă. Şi se uită Parsion lung la ele, să nu smintească cumva, apoi puse 
mîna pe una şi zise: tu eşti! 

— Ai avut noroc că m-ai cunoscut, că de nu mă cunoşteai, mergeai 
precum ai venit; apoi se aruncă preste cap şi se făcu nevastă cum fusese. 

Şi-şi luară rămas bun de la cele două porumbiţe şi porniră pe cale cătră 
casă, luînd pasărea cea din nou cu el şi ducînd-o cînd unul, cînd altul pînă 
ajunse la crăiasa pasărilor. Aci lăsară pasărea cea cu aripa ruptă şi-i 
mulțămiră de povaţă, şi ei s-au tot dus apoi pînă au ajuns la craiul fiarelor; 
acestuia încă-i mulțămiră de povaţă; apoi s-au dus acasă la uriaşul pădurei, 
care s-a bucurat foarte tare văzîndu-i iar pe amîndoi. Şi a făcut un ospăț 
mare, mare, unde toţi cînii umblau cu colaci în coadă. Multă lume de om a 
mai fost acolo, chiar şi eu am fost, tăiam lemne cu sapa, şi căram apă cu 
ciurul; iar ouăle le duceam cu furca-n casă, şi pentru slujba ce le-am făcut, 
atîta m-au omenit de n-oi uita-n veci. 

Cine-o ştie mai departe, mai departe s-o spună, că eu mă suii pe-o şea, 
ŞI v-o spusei aşa, mă suli pe un cui, să nu v-o mai spui. 


Auzită şi scrisă în Rodna Veche. 


URMĂ GALBINĂ ŞI PIPĂRUŞ PETRU 


Zice că a fost odată un împărat mare şi puternic, numit împăratul 
Verde. El avea împărăţia sa lungă şi lată, încît îi trebuia cîțiva ani ca să o 
poată ocoli; chiar lîngă palat, adică nu departe de curțile lui, avea o grădină 
fermecată, dar fermecată nu glumă, atît de fermecată, de ea făcea minuni 
cu oamenii care treceau pe lîngă ea, că: de cumva cel ce trecea pe lîngă ea 
era tînăr, se făcea bătrîn, de era bătrîn se făcea tînăr, de era fată sau nevastă 
devenea împovărată. 

Şi împăratul Verde avea feciori şi fete, dar din toţi fiii ce-i avea mai 
mici era o drăguliță de fată, colea ca fetele de împărat, mîndră cît gîndeai 
că să-i bei apă din gură. Şi împăratul ca tată, îngîndurat, ca toţi taţii, se 
temea ca nu cumva fiica lui să meargă pe la grădina cea fermecată, de 
aceea o ținea închisă într-o chilie din curțile lui, şi de acolo nu o lăsa 
nicicînd afară, numai doară cînd mergea şi el cu ea, dar atunci o lua în altă 
parte, nu pe lîngă grădina fermecată. 

Într-o sărbătoare mare s-a dus împăratul la biserică şi a uitat chilia 
fetei deschisă. Fata văzîndu-se singură, şi-a bătut capul că oare de ce nu o 
lasă tatăl său în dreptul grădinei aceleia, deci se ia frumuşel şi merge de ici 
pînă colea, pînă ajunge la grădină. Se uită în dreapta, se uită în stînga, dar 
nu vede ceva deosebit şi se întoarce iar în chilie, să nu ştie tată-său că 
doară ea a fost pe afară. Dar după ce ajunse în chilie, simți că ea este 
împovărată. Năcazul şi supărarea ei era mare. 

Acum văzîndu-se ea în aşa stare, se gîndi, că de aşteaptă pînă ce vine 
tată-său, cum o va vedea că e împovărată, cum o omoară, mai bine să nu îl 
aştepte acasă. Şi se puse fata şi îşi adună tot ce biata putu cu degrabă, o 
leacă de merinde, nişte hăinuţe şi vreo doi bani ce avea de-ndemină, le 
îndesă toate într-o pereche de desagi, îşi ia desagii pe umeri şi se cam mai 
duce. Şi s-a tot dus pînă a ajuns într-o pădure, unde s-a pus sub un stejar 
mare, a făcut foc şi s-a culcat să se hodinească, că era obosită de cale. 

Colea, cînd se făcea ziuă, a născut un drag de copilaş cît să mai ai doi 
ochi să te uiţi la el. Ea se bucură foarte de copilaş, făcu o colibă de 
vreascuri sub acel stejar şi stătu acolo cu copilaşul, drăgostindu-l ca 
mamele. Cînd colo cătră amiazi nimeresc p-acolo doi oameni, unul bătrîn- 
bătrîn şi altul mai tînăr. După ce dau ei bineţe, ca oamenii cei de omenie, 
întrebă pe fată că botezat e copilaşul? Iar ea le răspunse că nu-i botezat, că 

n-a avut pe nimeni să îl boteze, iară ea nu ştie. Deci se pun cei doi oameni 
şi botează copilul; cel mai bătrîn i-a fost naş, iar cel mai tînăr a făcut slujba 
de preot. Şi i-au pus numele: Urmă Galbină. 

Nănaşul a cinstit pe finul său cu o puşcă şi cu un paloş, apoi şi-au luat 
rămas bun şi s-au făcut nevăzuţi. Numai după aceea i-a plesnit mamei lui 
Urmă Galbină prin minte, că acei doi moşnegi nu au putut fi decît 
Dumnezeu cu Sf. Petru, că chiar atunci umblau prin lume, printre oamenii 
ceşti păcătoşi. Dar Urmă Galbină aşa tare a prins a creşte după botez încît 
seara îşi luă armele şi merse la vînat, şi peste o clipită veni cu o căprioară 
la bordei. Mumă-sa se bucură foarte văzînd căprioara, că li se gătase 
mîncarea, dar mai tare se bucură văzînd ce fecior voinic are. 

În toate zilele mergea Urmă Galbină la vînat şi totdeauna aducea cîte 
ceva la mamă-sa, mai un mistreţ, mai un cerb, mai o căprioară, ori barem 
un iepure, dar gol nu venea niciodată. 

Odată vine Urmă Galbină supărat de la vînat, iar mamă-sa-l întrebă: 

— De ce eşti supărat, dragul mamii, doară ţi s-a întîmplat ceva? 

— Nu mi s-a întîmplat nimic, mamă, dară m-a ajuns dorul de însurat. 

Mamă-sa se minună foarte de vorbele lui, că el era numai de patru zile, 
deci zise: 

— Nu zic, dragul mamei, să nu te însori, dar nu ştiu ce fată ar fi 
potrivită pentru un voinic ca tine; tu fă cum te-a trage firea. 

Într-o seară l-a ajuns pe Urmă Galbină şi mai tare dorul însuratului, 
deci neştiind ce să facă, încătrău să plece, s-a suit în vîrful unui copac şi de 
acolo şi-a aruncat căciula într-o parte şi a zis: „Încătrău s-a dus căciula 
mea, într-acolo mă voi duce să-mi caut mireasa”. 

Dimineaţa s-a sculat şi-a luat armele şi s-a dus în partea încătrău îşi 
aruncase căciula şi s-a dus pînă a ieşit afară din pădure, dar nu s-a întîlnit 
cu nime; cînd era acuma ieşit la larg, aude lătrat de cîni, încît răsunau 
pădurile. Şi merge în partea aceea, adecă acolo dă de vînătorii împăratului 
Verde. Prinde vorbă cu ei, le spune cine este el, ei îi spun cine sînt ei, şi tot 
povestesc împreună pînă ajung ei la împăratul Verde, care încă era la vînat. 
Cum îl vede împăratul îndată gîndeşte că trebuie să fie un viteaz mare; 
deci-l îmbie să rămînă cu ei pînă deseară la vînat. Dar Urmă Galbină 
răspunse: 

— Bucuros aş rămînea, dar uite eu am plecat să mă însor. 

— Aşa! zise împăratul, atunci fii pe pace, rămii cu noi, că deseară vei 
veni la curţile mele, că şi eu am fete de măritat. 

Şi-a rămas Urmă Galbină la vînat toată ziulița şi tot ce le ieşiră în cale, 
numai el vîna, că nici împăratul, nici vînătorii lui nu nimereau, oricît îşi 

încordau arcurile şi puştile. 

Seara l-a întrebat împăratul că de unde este? Iar el a răspuns că de-aci 
din pădure. L-a mai întrebat împăratul că al cui e? Dar el n-a voit să-i 
spună. Au mai povestit ei ce-au mai povestit şi-apoi a zis împăratul: 

— Acum ia-ți şi tu ceva din vînat, şi pe mîine să vii la mine la amiazi. 

— Din vînat nu mi-oi lua nimic, că mai aflu eu ceva pînă acasă, dar pe 
mîne la amiazi încă nu m-aştepta, că nu viu. 

— Nu? 

— Nu! 

Acum şi-a gîndit împăratul: dacă n-aş şti că numai de cîteva zile e fata 
mea dusă de la curte, aş gîndi că-i chiar al ei, că prea seamănă la vorbă şi la 
nărav: e drăcos ca ea. Deci nu i-a mai zis nimic, ci s-au despărțit, împăratul 
cu vînătorii lui s-au dus la curțile lui, iar Urmă Galbină la bordeiul din 
pădure, unde-l aştepta mamă-sa. 

A doua zi iar îşi luă Urmă Galbină armele şi merse la vînat, dar în altă 
parte, nu în aceea unde se întilnise cu împăratul. Umblînd el aşa prin 
pădure, a dat de nişte curți mari, iar înaintea curților era un tău de lapte 
dulce. 

Şi s-a uitat Urmă Galbină bine la curți să vadă pe unde poate intra 
omul în ele şi, de ar fi vreo primejdie, pe unde ar putea-o tuli la sănătoasa, 
apoi păşi hotărît şi apăsat pînă la poarta cea mare, care era de fier, şi bătu 
cu paloşul în ea de trei ori. Atunci un glas din curţi a întrebat: „Cine bate în 
poartă?” Dar el n-a răspuns nimic! După aceea a mai bătut cu paloşul în 
poartă de trei ori, şi iar l-au întrebat cei din curți că cine bate? Dar el iar nu 
a răspuns nimic. După ce tăcură cei din curți, a bătut Urmă Galbină a treia 
oară cu paloşul de trei ori şi atunci numai văzu că se deschid porțile şi un 
zmeu îşi scoate capul să vadă cine bate! Dar Urmă Galbină îi reteză capul 
şi-l aruncă în tăul cel de lapte dulce, şi iară bătu în poartă de trei ori cu 
paloşul. Auzind zmeii cei din curți bătătura în poartă, se minunară, că ce 
poate să fie, că streinul tot bate în poartă, şi ortacul lor, care s-a dus să-i 
deschidă nu mai vine. Atunci le plesni în minte că ce poate fi pricina: deci 
strigară, că de nimeni nu se tem, numai de Urmă Galbină doară nu-i poartă 
corbii ochii şi cioarele picioarele pe aici! Deci năvăliră toți asupra porții, 
numai mamonul cel bătrîn rămase în curți, dar care cum scotea capul pe 
poartă, Urmă Galbină îndată îl reteza şi îl arunca în tău, pînă ce i-a omorît 
pe toţi. 

Apoi a intrat în curți, unde a aflat pe mamonul cel bătrîn, pe tata 
dracilor. Acela era după masă, cu pipa cea cu cănaci (ciucuri) în gură şi cu 
sînge de om într-o sticlă mare, din care tot bea. 

Cînd a văzut însă pe Urmă Galbină intrînd, şi-a scăpat şi sticla din 
mînă şi pipa din gură, şi din negru ce era a îngălbenit de frică, şi tremura ca 
varga, că el cunoştea pe Urmă Galbină. Iar Urmă Galbină l-a întrebat: 

— Hei, mamoane, dar acum ce moarte-ţi doreşti, că şi tu multe ai făcut 
pînă am dat de tine? lar mamonul i-a răspuns: 

— Fă cu mine ce-i voi, că cunosc că ai putere, nici nu cerc a mă apăra, 
dar fiindcă eşti în curțile mele, mă rog să mă înfunzi într-o bute şi să mă 
bagi în una din chiliile mele. Iar Urmă Galbină a zis: 

— Aşa să fie cum zici, ca să nu gîndeşti că mi-e frică de tine, ştiindu- 
te viu, dar să ştii că din bute nu vei ieşi pînă ce nu te va scoate Mandalina 
mea, căci el ştia, că aşa se cheamă fata împăratului Verde, care o să-i fie 
nevastă. 

Apoi Urmă Galbină s-a dus la bordeiul mamei sale şi i-a spus toată 
întîmplarea; mamă-sa s-a bucurat foarte tare şi a doua zi s-au mutat la curți, 
care acum erau ale lor. 

A doua zi iar a plecat Urmă Galbină la vînat, dar a băgat de seamă că 
unde călca se făcea urmă, dar ce urmă? urmă într-aurită. El s-a minunat de 
acest lucru şi-a întrebat pe mamă-sa, că oare ce să fie pricina, de după el 
rămîne urmă galbină într-aurită? lar mamă-sa i-a răspuns: 

— De aceea te-a botezat nănașul tău Urmă Galbină! 

Multă vreme n-a mai trecut şi iar i-au venit în minte gîndurile 
însuratului; deci, într-o bună dimineaţă zise: 

— Mamă, eu merg să mă însor! 

— Du-te, puiul mamei, în voie îţi stă ce să faci, că eşti destul de mare 
şi de cuminte. 

Şi s-a dus Urmă Galbină aţă la împăratul Verde şi i-a petit fata, pe 
Mandalina. Fetei îi plăcea tare de Urmă Galbină, că era un voinic numai ca 
el, părinţii încă nu se împotriviră şi în cîteva zile să văzu Urmă Galbină cu 
nevastă şi Mandalina cu bărbat. După ce făcură nunta, se duse cu nevasta la 
mamă-sa în codru la curțile lui. 

Şi duceau ei zile bune împreună, Mandalina îi era şi soție şi mătuşe, 
tinerii nu ştiau nimic de una ca asta, numai mama lui Urmă Galbină ştia, 
dar tăcea. El mergea în toată ziua la vînat, însăma cele trebuincioase pentru 
traiul casei, iar mamă-sa şi cu nevastă-sa şedeau acasă ca femeile şi mai 
lucrau cîte ceva prin casă, mai şi povesteau una-alta, cum e năravul lor. 

După ce ştiu Mandalina că ale cui au fost mai înainte curțile acelea, şi 
cum au ajuns în mîna lui Urmă Galbină, se simţea făloasă că are un bărbat 
atît de voinic. Dar muierea-i muiere şi pace! Nu se poate răbda pînă ce nu 
ştie ea toate. Umblase ea în toate chiliile, văzuse toate bunătăţile, dar în 

chilia din fund nu fusese niciodată, că cheia aceleia o purta Urmă Galbină 
tot la el. 

Odată se furişă Mandalina şi îi fură cheia, şi după ce bărbatu-său se 
duse la vînat, deschise uşa chiliei din fund încetinel şi intră înlăuntru. Dar 
nu păşi bine înlăuntru, cînd şi plesniră cercurile de pe bute, şi din ea ieşi un 
voinic mîndru şi frumos de să mai ai doi ochi să te uiţi la el. Era mamonul 
în chip de om. Mandalinei îi căzu foarte drag. Se drăgostiră ei toată ziua, 
pînă de cătră seară, cînd era vremea să sosească Urmă Galbină. Atunci zise 
mamonul: 

— Acum mergi, draga mea, şi pe mine mă încuie aici, dar vezi de poți, 
fură paloşul lui Urmă Galbină şi mi-l dă mie, că, de ne putem mîntui de el, 
mai bine o să trăieşti tu cu mine, decît cum trăieşti cu el. Am eu şi alte 
palate mai frumoase, vom merge acolo şi vom trăi ca doi porumbi. 

Şi Mandalina a ieşit de la mamonul şi şi-a aşteptat bărbatul. El a şi 
ajuns în scurtă vreme, şi-a aninat armele în cui, ca şi de alte dăți şi s-a pus 
la cină, iar după cină la odihnă. 

Cînd dormea mai bine, se sculă drăguţa lui de muiere de lîngă el, luă 
paloşul din cui şi-l duse mamonului. Acela ieşi repede din chilia lui, merse 
la patul unde dormea Urmă Galbină, îl trezi din somn şi-i zise: 

— Ce moarte-ţi doreşti? Iar Urmă Galbină zise: 

— Taie-mi capul şi mă aruncă în tău, că văd că m-au părăsit puterile 
de cînd credincioasa mea de muiere ţi-a dat paloşul. 

Şi mamonul i-a tăiat capul şi l-a aruncat în tău, apoi a luat pe 
Mandalina de mînă şi s-a dus la alte curți cu ea, care-i erau într-o pădure 
mare, departe de acolea, cale de trei zile drăceşti. 

Mama lui Urmă Galbină rămase singură plîngînd după copilul ei şi 
văzîndu-se fără mîngiîiere şi fără ajutor. 

Dimineaţa dă să măture prin casă, şi mătură ea cît mătură, pînă i se 
năzăreşte că vede un fir de piper. Ea se pleacă şi ridică piperul şi-l pune pe 
masă, dar acela se durdulică jos; îl mai ia odată, şi-l pune în sîn, dar el şi de 
acolo sare jos; atunci s-a mîniat şi l-a băgat în gură şi huzdup piperul pe 
grumazi la vale. Din minutul acela ea a rămas îngreunată şi nu peste multă 
vreme a născut un fecior frumos şi voinic. 

Nu mult după aceea nimeresc pe acolo doi moşnegi şi o întreabă că 
botezat este copilul? lar ea le răspunde că nu-i botezat. Deci cei doi 
moşnegi îl botezară şi îi puseră numele Pipăruş Viteazul şi îl dăruiră cu un 
paloş, o puşcă şi cu o traistă în care erau trei suflete. 

Şi Pipăruş Viteazul creştea ca din poveste; numaidecît a treia, a patra 
zi era fecior holtei, şi mergea la vînat, şi aducea mamei sale căprioare şi 

cerbi, mistreți şi iepuri şi alte sălbăticii bune de mîncare. El era cu mult 
mai viteaz şi mai priceput decît Urmă Galbină, ştia şi limba păsărească şi a 
tuturor dobitoacelor şi a gadinelor din pădure. 

Cînd mergea dimineaţa la vînat, auzea păsările ciripind şi el pricepea 
ce zic ele, că ele ziceau, voinicul acesta seamănă tare cu frate-său, cu Urmă 
Galbină dar e mai viteaz decît acela. 

Într-alt loc auzi doi cerbi sfătuindu-se. De cînd a omorît mamonul pe 
Urmă Galbină, am avut pace prin crînguri, dar de cînd s-a ivit Pipăruş 
Viteazul, fratele lui Urmă Galbină, n-avem pace nici în somn, că este mult 
mai viteaz decît Urmă Galbină. 

Şi el pricepea glasul lor şi se gîndea adesea: dacă am mai avut fraţi, de 
ce oare nu îmi spune mama ce s-a întîmplat cu ei, să merg să-i caut? 

Într-o zi după ce iară auzi păsările ciripind şi gadinile vorbind în glasul 
lor despre ei şi despre Urmă Galbină, nu se putu răbda să nu întrebe pe 
maică-sa: 

— Mamă, mai avut-am eu frați? lar mamă-sa îi răspunse că nu a mai 
avut nici un frate. 

Atunci Pipăruş s-a supărat, văzînd că mamă-sa nu vrea să-i spună şi s- 
a făcut beteag; mamă-sa l-a întrebat că ce să-i facă ca să îl poată tămădui? 
Iar el a răspuns: 

— Eu nu mă voi tămădui pînă nu voi suge lapte din ţiţele tale pe sub 
talpa curților acestora! 

Mamă-sa temîndu-se să nu i se bolnăvească feciorul şi mai rău i-a 
răspuns: 

— Dar cum nu ți-aş da, dragul mamei, dar cine să ridice curțile acestea 
mari, ca să îți pot da ţiţă pe sub talpa lor? 

Iar Pipăruş Viteazul numaidecît s-a sculat din pat şi numai cu degetul 
cel mic a ridicat curțile de şi-a putut băga mamă-sa ţiţa, a mai întrebat-o: 

— Mamă, mai avut-am fraţi? 

Şi mamă-sa i-a răspuns: 

— Ai mai avut un frate, pe Urmă Galbină, dar mamonul i-a tăiat capul 
şi l-a aruncat în tăul de lapte dulce, care-i înaintea curților. 

Atunci Pipăruş Viteazul a ridicat iară curțile, încît mamă-sa şi-a putut 
scoate țița şi i-a zis: 

— Vezi aşa, nu mi-ai putut spune dintru început? 

Apoi s-a pus a pescui în tău, doară va da de trupul fratelui său, şi-a 
scos de-acolo trei trupuri şi trei capuri. Dar el nu ştia acum, care-i capul şi 
trupul lui Urmă Galbină? 

Urmă Galbină însă avuse un căţeluş, el cum mirosi îndată cunoscu 

care-i trupul şi capul stăpînului său şi dete semne de bucurie. Atunci 
Pipăruş puse capul lîngă trup, scoase din traistă un suflet şi îndată învie pe 
Urmă Galbină. Acesta dacă se sculă zise: 

— Ce păcate, pînă pe astă vreme am dormit? Că era soarele pe la 
ojină. lar Pipăruş spuse întîmplarea şi lui Urmă Galbină îndată-i veni prin 
minte că aşa este. Acum intrară în curți la mama lor, care se bucură foarte 
tare văzîndu-se cu doi drăguţi de feciori ca doi brazi. Atunci le povesti 
minunata întîmplare cum a avut ea pe Pipăruş Viteazul. 

Nu trecu multă vreme şi Urmă Galbină îşi aduse aminte de Mandalina 
lui, şi nu-l mai ţinea locul pînă va da de ea. În zadar îl sfătui mamă-sa să nu 
mai umble după cea sprăhuiată, că iar îi va pune capul, în zadar i se puse în 
poartă frate-său Pipăruş Viteazul să nu meargă, el ardea de dorul ei; 
gîndeai că stă pe cărbuni, pînă ce în urmă nu avură ce-i face, ci trebuiră să-l 
lase să plece, baremi să o mai vadă o dată. Pînă nu plecă însă, zise Urmă 
Galbină cătră Pipăruş: 

— Ştii ce, frate? eu mă fac un cal frumos, iară tu te fă neguțător şi mă 
scoate în tîrg la vînzare, că de m-a cumpăra mamonul şi de s-a sui călare pe 
mine, eu fug cu el pînă ori şi-l omorîm, apoi mergem şi aducem pe 
Mandalina. 

— Aşa să fie, zise Pipăruş Viteazul. Şi Urmă Galbină se făcu un cal, 
de să mai ai doi ochi să te uiţi la el, iar Pipăruş să sui călare pe el şi merse 
la tîrg. Acolo se adună o mulțime mare de oameni şi se minunau toți de 
calul acela frumos. Nimeni nu avea însă atîta amar de bani cîţi cerea pentru 
el. Veni într-un tîrziu un om cam bătrîn îmbrăcat în haine domneşti — era 
mamonul; calul numaidecît îl cunoscu, iar mamonul cumpără calul şi îl 
duse acasă fălos. 

— Hai, afară, scumpă Mandalina, şi vezi ce cal frumos ţi-am adus. 
Mandalina ieşi afară şi se uită bine la cal, apoi zise: 

— Ucigă-te toaca, mamonule, dar prost mai eşti tu, nu vezi, că în capul 
calului ăstuia sînt ochii lui Urmă Galbină? Atunci mamonul îl scoase afară 
în ogradă şi-i tăie capul. 

Pipăruş nu era departe, numai cît era tupilat sub un gard să vază ce s-a 
întîmplat? Deci, îndată ce s-a depărtat mamonul, s-a dus lîngă trupul 
calului, i-a pus capul la loc şi i-a băgat un suflet şi îndată a înviat. 

— O, frate, dar greu mai dormisem, zise Urmă Galbină sculîndu-se. 

— Greu, că de nu eram aci la îndemiînă, dormeai de veci. 

Acum s-au dus acasă. Dar nu mult s-a ogoiat Urmă Galbină, iar l-a 
lovit dorul Mandalinei, deci a zis cătră Pipăruş: 

— Ştii ce, frate? Eu mă fac un porumb, tu mă ia şi mă du de vînzare în 

tîrg, dar nu mă vinde nimănui pînă ce nu va veni mamonul să mă cumpere 
şi să mă ducă, să mai văd odată pe Mandalina mea. 

— Eu mă tem că tu iar îţi vei pune capul, zise Pipăruş, dar tot te ascult. 
Şi s-a făcut Urmă Galbină un porumb, iar Pipăruş l-a dus la tîrg şi orîcîți l- 
au întrebat ce cere pe el, nici unul nu l-a putut cumpăra, că cerea bani 
foarte mulţi. Cătră amiază îl vîndu mamonului, care şi merse acasă şi-l 
arătă Mandalinei: 

— Uite, draga mea, ce porumb frumos ţi-am adus. Şi Mandalina luă 
porumbul în mînă şi se uită la el bine, apoi îl aruncă cît colo zicînd. 

— Sări-ţi-ar vederile, năucule, nu vezi tu că porumbul acela are ochii 
lui Urmă Galbină?! 

Atunci mamonul dă să-l prinză, dar fiind fereastra deschisă porumbul 
zbîrr! zbură afară şi se puse într-un pom. Mamonul după el, tot de pe 
creangă pe creangă, porumbul se urmă tot mai sus şi mai sus pînă ce ajunse 
în vîrful pomului; atunci mamonul, ca să poată merge pînă la el, îşi aruncă 
paloşul jos, ştiţi paloşul acela cu care omorise de două ori pe Urmă 
Galbină. Cum văzu porumbul paloşul jos, se dete ca fulgerul de iute peste 
cap de trei ori şi căzu Jos lîngă paloş în statura lui de om voinic şi frumos 
cum era. Apoi luă paloşul în mînă şi zise: 

— Jos, mamonule, să ne răfuim. Şi s-a coborit mamonul, apoi l-a 
întrebat Urmă Galbină: 

— Ce moarte îţi doreşti? lar mamonul a zis: 

— Taie-mă tot bucățele, şi mă pune în desagi pe calul meu, şi-i dă 
drumul să meargă încătrău va vedea cu ochii. 

Aşa şi făcu Urmă Galbină, tăie pe mamon tot bucățele, carnea cea 
spurcată o puse în desagi, îi aşeză pe cal şi-i dete drumul pe poartă afară. 
Dar Pipăruş era acolea de îndemînă, prinde calul şi zise lui Urmă Galbină: 

— Ce gîndeşti, frate, de-l laşi să meargă numai aşa? Nu-ţi aduci 
aminte că încă o să-ţi mînce capul? 

— Dar ce să facem? întrebă Urmă Galbină. 

— Ce să facem? Uite încoace! şi numaidecît găuri fundul desagilor şi 
apoi dădu drumul calului şi ici pica o bucăţică de carne, colo alta, pînă ce 
nu mai rămase nimic şi care cum pica, cum o apucau corbii şi cioarele. 

După aceea a luat Urmă Galbină pe Mandalina de mînă şi-a voit s-o 
ducă acasă, dar Pipăruş a zis: 

— Stai, frate, că trebuie lecuită, că-i plină de zmei de cei micuţi. Şi-a 
luat paloşul şi-a crepat-o drept prin mijloc şi-a curățit zmeii din ea şi i-a 
aruncat în foc, apoi a aşezat-o laolaltă, i-a pus un suflet curat şi a înviat-o. 

Acum au mers acasă şi-au făcut un ospăț mare, mare. Mama lor le-a 

spus toată întîmplarea, cum a purces grea cu Urmă Galbină, precum v-o 
spusei şi eu şi de n-or fi murit şi azi trăiesc. 
Cine o ştie mai departe, spună-o! 


Auzită şi scrisă în Rodn 


II. POVEȘTI DIN POPOR 

MAN TÎLHARIUL 


Fost-au în săcreata astă de lume mare, de cînd s-a zămislit ea şi pînă 
astăzi, multe feliuri de oameni, cu fire bună şi cu fire slabă, care precum i-a 
fost ursita; dar om ca Man tilhariul nu s-a mai pomenit altul pe podul 
pămîntului. Zice că el a fost cel mai mic din trei copii, ce avu tatăl său. 
Odată, cînd erau ei mărişori, i-a luat tată-său, cu sine şi s-a dus cu ei în 
pădure. Cum mergeau ei aşa prin pădure, iacă cel mai mare din fraţi se 
opreşte şi zice: Tată, uite ce lemn tăios, bun ar mai fi de butuci de roată! 

— Rotari harnic va fi din tine, dragul tatii, îi răspunse tată-său. 

Mai mergînd ei aşa prin pădure, numai se opreşte feciorul cel mai 
mijlociu, înaintea unui lemn şi zice: 

— Uite, tată, ce mai grindei de plug ai scoate din lemnul acesta. 

— Plugari bun vei fi dragul tatii, zise bătrînul. 

Nu mai merg mult şi dau de un cătur zdravăn, gros ca mîna şi cu o 
măciucă la pămînt cît capul unui copil. 

— Ce mai măciucă, mămulica mea! strigă fiul cel mai mic, Man, cum 
o văzu — cu asta cui ai da una, ştiu că nu s-ar mai scula! 

— Hot de codru vei fi tu, mişelule; piei din faţa mea, strigă tată-său. 

Cu aceste vorbe se despărțiră; bătrînul cu cei doi feciori mai mari 
merse acasă, iar Man îşi tăie măciuca şi se afundă în pădure. 

Nu merse mult şi zări fum gros înaintea lui şi trase aţă într-acolo. 
Adică într-o poieniță era un foc zdravăn, ocolit de 12 hoți, care de care mai 
lat la piept şi mai încreţit la frunte. Şi Man trase aproape de ei: Bună ziua, 
oameni de omenie! 

— Să trăieşti, melene, dar ce umbli cu măciucoaia aceea mare? întrebă 
vătavul hotilor. 

— Umblu şi eu cu ce am, răspunse Man; cătanele umblă cu puşca, 
popii cu cădelnița, iar voinicii... vezi, cum pot şi ei! 

Mult plăcu vătavului răspunsul lui Man, deci îl cheamă mai aproape, îl 
omeni din carnea ce se frigea în frigare, şi-l îmbie să intre în ceata lui. 

Man, ca toţi voinicii de felul lui, nu aşteptă să-l mai îmbie odată, ci 
intră în ceata voinicilor de codru, jură frăţie cu ei; vătavul îl cinsti cu o 
lingură, o furcuţă şi un cuţit de argint, după felul ce aveau toţi ortacii şi se 
puseră la trai voinicesc. 

A doua zi trimise vătavul pe unul din hoți după merinde. El merse şi 

îndată aduse un berbece gras şi o desagă de fărină de coleşe. În altă zi mînă 
pe altul şi mai în urmă pe Man. Dar Man nu prea era voios de ortacii ce-i 
are, văzînd că fiecare aduce numai cîte o oaie, un berbece, ba altul numai 
cîte un miel sugător. Sînt slăbuleni ortacii mei, îşi gîndea el, dar tăcu pînă 
să-i vină rîndul. Cînd îl trimise vătaful pe el, îşi luă măciuca şi uneltele lui 
şi plecă pe drum înainte. Şi nu merse cale de o pipă bună de tăbac, şi zări 
pe un măcelar, gras călare, mînînd un bou ca de două sute bune. Ăsta ar fi 
de mine, gîndi Man şi aruncă cuțitul cel de argint în drum, iar el se trase în 
tufe. Cînd fu măcelariul pe acolo, zări cuțitul în drum, dar gras cum era, îi 
fu silă să se mai coboare de pe cal, ci îşi căută de drum. Man luă cuțitul şi 
pe o cărare se fîştică iar la drum şi aruncă furcuţa înaintea măcelariului. 
Cînd ajunse măcelariul acolo, văzu furcuţa, dar de lene nu se cobori să o 
ridice. 

O ridică însă Man şi iar o tuli pe o cărare lăturişe pînă-i ieşi înainte, şi 
acum aruncă lingura cea de argint jos şi se tupilă în tufe. 

Cînd văzu măcelariul şi lingura în drum, îşi zise: Uite, de luam eu 
cuțitul cela şi furculița ceea, acum aveam trei unelte de argint; o să mă 
cobor să întorc după ele. 

Aşa şi făcu sasul, că sas era măcelariul, se coborî de pe cal, legă calul 
de o tufă şi boul de alta, apoi băgă lingura în desagă şi înturnă să afle şi 
cuțitul şi furcuţa cea de argint. 

Dar Man, îndată ce se văzu numai singur, tăie coada boului, o afundă 
într-o baltă din apropiere, se sui călare şi hai cu boul pe alt drum la ortaci. 
Aceia se mirară văzîndu-l venind călare pe un cal scump şi aducînd pentru 
merinde un bou săsesc ca de 6 ani. După ce ajunse, îi căutară desagii, adecă 
acolo aflară pîne albă, ploscă cu vin, slănină afumată, ceapă săsească şi 
sare de la Ocna, iar o desagă era mai plină de bani. 

După ce ajunse sasul la locul unde-şi lăsase calul şi boul, se minună 
văzînd că acolo nu-i nimic. Se uită deci în toate părți şi zări în baltă coada 
boului. Aha! zise sasul, la bou i-a fost sete şi mergînd la baltă să beie s-a 
nămolit acolo. Dă să-l tragă, dar rămîne numai cu coada în mînă. Aha! îşi 
zise sasul, i-am rupt coada şi tot nu l-am putut scoate! 

Ortacii lui Man se grăbeau să belească boul, să frigă carne, că erau 
flămînzi ca lupii, că vătavul nu le dădu nimic din merindea aflată în desaga 
sasului; el se ospăta singur şi se gîndea, cum s-ar putea mîntui de Man, 
care o să se pună vătav, după cît e de harnic. Deci zise lui Man: 

— Ei, prietine, merinde ai adus, du-te şi adă şi apă, că la noi aşa-i 
legea, cine te satură, să te şi adăpe. 

Hoţii se bucurară la acea poruncă, căci credeau că pînă să vină Man cu 

apa, vătaful va împărți banii din desaga de pe calul sasului. Aşa s-ar fi şi 
întîmplat dacă Man n-ar fi ghicit gîndul lor. El plecă deci după apă cu un 
foaie mare de tap, dar îşi luă şi măciuca cu sine. 

După ce ajunse la fintînă, îşi umplu foalele cu apă, îl legă bine şi plecă 
cu el de-a umăr. Dar venind aşa îi plesni prin minte să facă o glumă: ia să 
văd, cît sînt de curagioşi ortacii mei şi cu ce inimă sînt ei cătră mine?! 
Aruncă deci burduful jos şi prinde a-l îmblăti cu bîta, buf, buf! şi strigă cît 
îl ținea gura: „Nu mai da, domnule, că te duc la bou şi la cal, sînt numai 
colea în poiană la ortaci”. 

Ortacii lui, auzind bătaia şi țipetele, nu se gîndiră nici să meargă să-l 
scoată, nici să-şi adune ce aveau, ci o tuliră care-ncătrău ca dinaintea 
turcilor. 

După ce se osteni Man de blănit la cel burduf, îl luă de-a umăr şi plecă 
spre foc. Dar ortaci află cîţi peri în palmă; carnea boului se frigea, şi calul 
sta priponit cu desagii pe el. Hei, se gîndi Man, cu oameni de aceştia nu-i 
de stat în codru! Să-mi caut eu alți ortaci! îşi sătură calul, se sătură pe sine, 
apoi se sui călare şi plecă spre oraş, că auzise de la ortaci că în oraş au ei o 
gazdă bună, care bucuros ascunde şi păstrează ce agonisesc ei. Ajungînd în 
oraş, trage oblu la el, după cum ştia să-l caute din spusa ortacilor lui. Mult 
se bucură orăşanul de Man, văzîndu-l voinic, colea făcut ca din fierul 
omului, bine făcut, îndrăzneţ, tare şi viclean ca o vulpe. Se ospătară ei aci 
cît se ospătară, se făcură fraţi de cruce şi-şi spuseră fiecare povestea lui, că 
zice că tot omul are un joc, o hore şi o poveste. 

Într-o seară zice orăşanul cătră Man: 

— Măi frate, noi bem şi trăim bine, dar de muncă nu gîndim; ştii tu 
zisa aceea: de unde tot iei şi nu mai pui, — se gată. E lesne de cheltuit, dar 
să mai vedem şi de agonisit. 

— Bine zici, tu frate, răspunse Man, să vedem să adunăm cîte ceva, că 
s-apropie şi iarna şi va fi rău fără nimica cîştig; dar ce gîndeşti, oare 
încotro s-o dăm? 

— Vom merge — zise orăşanul, la curţile împăratului şi vom lua din 
banii țării azi o leacă, mîni o leacă, ştii, să nu se cunoască; de acolo, de 
vom fi cu minte, şi de vom avea şi ceva şi noroc, în tot anul dacă vom 
scoate numai odată, putem avea cît ne trebuie nouă destul pe toată viaţa. 

Colo pe la miezul nopţii se luară amîndoi şi hai la curțile împăratului, 
că într-acel oraş şedea şi împăratul şi ce făcură, cum făcură, destul că 
intrară chiar acolo, unde-şi ținea împăratul banii şi se încărcară cum ştiură 
ei mai bine cu galbeni de aur şi cu taleri de argint, şi apoi se duseră la 
odihnă. 

A doua zi dimineaţa împăratul avea să-şi plătească cătanele, merse 
deci în chilia cu banii să-şi ieie bani. Dar numaideciît zăpsi că-i lipsesc din 
bani. Hm, se gîndi împăratul, dac-odată au prins hoţii a îmbla la banii mei, 
nu s-or lăsa pînă mi-i vor căra frumuşel şi eu voi rămîne cu buzele umflate, 
de nu cumva vor intra şi în paiuta mea. O să cerc a-i depărta din aretul 
curții mele. 

Avea împăratul la închisoare un hoț vestit ca Ruja Şandor, care de 10 
ani era la robie; pe acel hoţ îl cheamă împăratul la sine şi-i zise: 

— Măi, hoţii au prins a îmbla la comorile împărăției mele, şi acesta 
nu-i semn bun; spune-mi, tu, ce să fac, ca să scap de ei? 

— De scăpat de hoţi nu-i poveste, răspunse hoțul, cîtă vreme scapă 
numai unul cu zile; să ne batem deci capul, cum să-i prindem pe toți câți 
sînt? că mulţi nu sînt, că la lucruri de acestea gingaşe cam 2 mult 3 de se 
însoțesc, ca să nu fie tărăboiul mare, dar unul singur încă nu se prea leagă 
de un lucru ca acesta; deci hoţii, care au îmbiat astă-noapte la bani, sînt 2 
sau 3. Ei nu se bagă toți în curți după bani, ci numai unul odată, iar ceilalți 
păzesc. Apoi aşi! de-i prinde pe cel ce intră, tot nu-i ştii pe soții lui şi aceia 
de bună seamă l-ar fura, de nu cumva ai da poruncă să-l omoare 
numaidecît; omorîndu-l, tot îi rămîn ortacii, care-şi mai cearcă norocul 
barem odată în an. 

Aşa învăţa Ruja Şandor pe împăratul, şi mai aşa se întîmplă. A doua 
noapte hai iar după bani la curțile împăratului. Man tîlhariul străjui la 
fereastră, iar hoţul de orăşan intră pe fereastră înlăuntru. Dar cînd să sară 
de pe fereastră în cămara cu banii, tup într-o bute cu clei, ce era anume 
pusă acolo unde era să coboare. Acum mai ieşi drace, dacă poţi! Nu era 
chip de ieşit, Deci zice cătră ortacul său: „Măi fîrtate, de aci nu-i chip de 
scăpare, dar ca să nu ajung viu în mîna păzitorilor, cari-i aud venind şi 
întorcînd cheia în broasca uşei, taie-mi capul cu paloşul tău şi mi-l du cu 
tine, apoi vezi la timpul său, doară-mi vei putea fura şi trupul să mă îngropi 
omeneşte. Dacă mă vor afla fără cap, nu vor şti cel puţin cine am fost, şi nu 
va cădea urgia şi pre casa mea. 

Aşa a şi făcut Man tîlhariul, i-a tăiat capul, l-a băgat în traistă, şi talpa, 
băiete, că auzia păzitorii intrînd în cămara cu bani. 

Păzitorii dimineaţa fac raport la împăratul, că iată un trup fără de cap 
este prins în butea cu cleiu. Împăratul mere la Ruja Şandor şi-i spune 
întîmplarea, iar acela, adică Ruja Şandor, zice cătră împăratul aşa: 

— Înălţate împărate, hoţul care îmblă la bani e în viaţă, el şi-a omorît 
şi ortacul, numai să nu fie descoperit şi să ştii că şi trupul îl va fura. 

— Vom vedea, zise împăratul şi porunci de spînzurară trupul hoțului 

din bute între hotare, şi puse străzi să păzească, nu care cumva să-l fure 
cineva. 

Man tîlhariul auzi că trupul ortacului lui este spînzurat pe o dilmă între 
hotare, chiar lîngă drumul țării; deci se puse şi-şi cumpără o cărucioară cu 
un cal rău, numai pielea pe el, apoi se îmbrăcă jidoveşte, tot rupt, şi mere la 
prepanație de cumpără o bute de şligoviț şi o pune pe căruță. Dacă 
înserează, pleacă încet pe drumul ţării, către dîlmă, unde era ortacul 
spînzurat. Cînd era sub dîlmă, prinde a striga: haideţi, oameni buni, de-mi 
ajutați să sui hula că vă dau şligoviţ. Străjerii îl auziră şi merseră de-i 
ajutară, împinseră de leuce, pînă fură în vîrful hulei. Acolo jidanul, adecă 
Man tîlhariu, care era îmbrăcat în haine jidoveşti, prinse a scoate la şligoviţ 
şi a da la străji, pînă pre toți mi-i culcă la pămînt, apoi mi-i dezbracă de 
hainele lor cătuneşti şi-i îmbracă în haine călugărești şi aşa-i lăsă dormind 
în mijlocul cîmpului, iar el pune trupul ortacului său pe căruță şi hai cătră 
casă, unde-l îngroapă cu cinste, ca pe un bun creştin ce fusese. 

Împăratul nu se putu destul mira, cînd văzu dimineaţa trupul hoţului 
furat, iar străjile îmbrăcate în haine călugăreşti; deci trimise cărți în toate 
părti şi răvaşe în toate oraşele că cine a făcut lucrul acesta atît de cutezat, şi 
nime nu l-a prins, să vie la curtea împăratului că graţie capului i-a da şi 
frumoasă cinste va căpăta. 

Man tilhariu auzi porunca împăratului, dar se gîndi: oare să mai fac o 
nefăcută? Deci se duse din sus de oraş, unde ştia că mere fata împăratului 
în toată ziua la fîntînă după apă, se făcu un ghinerar mare într-o căruţă cu 6 
cai şi se preumbla p-acolo. Cînd mergea fata împăratului cu urcioarele cu 
apa, se făcu că-i este sete şi ceru apă să beie. Fata se apropia de hinteu să 
deie ghinerariului apă, dar acela, după ce bău, o trase lîngă sine în hinteu şi 
hi să meargă! 

Aşteptară la curțile împăratului cu prînzul pînă a veni fata cu apa, dar 
de la o vreme nu mai putură aştepta, deci trimiseră pe cineva să vază, de ce 
întîrzia atîta? 

Acela nu află fata nicăiri, gîndeai că s-a băgat în pămînt. 

Cum auzi împăratul una ca asta, îi peri gustul prînzului şi merse şi el 
să-şi caute fata. Gîscariul împăratului, care era cu gîştele chiar în aretul 
fîntînei, spuse împăratului, că iată domnişoara ducea apă, şi un domn mare 
dintr-un hinteu s-a rugat să-i deie apă, şi ea i-a dat, dar domnul acela a tras- 
o la el în căruţă şi s-a cam mai dus. 

Auzind împăratul şi una ca asta, îngălbeni ca ceara şi zise: „Cine s-a 
afla să-mi aducă fata, de-i holtei a lui să fie, cu jumătate împărăţia mea, iar 
de-i însurat îl fac baron şi-i dau avere să fie bun bunilor în veci.” 


361 


Vestea se lăţi lesne, că fata împăratului e furată; vorbele împăratului 
încă au mers din gură în gură, pînă au ajuns la urechile lui Man tilhariul. 
Acum e bine, gîndi el, împăratul nu-şi poate trage vorba, trebuie să 
împlinească făgădaşul. El cu fata împăratului se aveau foarte bine, că era 
frumos tîlhariul, şi din minutul cînd a furat-o trăiau la olaltă ca bărbatul cu 
muierea; deci i spune muierii, că amu aşa cît să-i zicem. 

— Mă boreasă, uite ce am auzit, c-a zis tată-tău, că cine s-ar afla să te 
ducă la curțile lui, de-a fi holtei — îl cunună cu tine şi-i dă jumătate 
împărăția, iar de a fi însurat, îl face baron şi gazdă mare; ce zici tu că ar fi 
de făcut? 

— Ce să zic, răspunse fata, hai să mergem, du-mă la el, că el ca 
împărat nu-şi poate călca vorba. 

Aşa şi făcură, se duseră la curțile împăratului, şi Man tilhariu zise: 
înălțate împărate, ţi-am aflat fata, iată-o aici e. 

Împăratul s-a bucurat tare că-şi mai vede fata şi că i-o aduce un fecior 
aşa zdravăn şi voinic, care-i vrednic să-i fie ginere, deci îl cunună 
numaidecît, cu atît mai vîrtos, că fetei îi plăcea de fecior, iar după cununie 
a urmat un ospăț şi o veselie, cum numai la împărați se pot vedea. La ospăț 
au fost chemaţi şi părinții şi fraţii mirelui, rotariul şi plugariul. Cînd au 
văzut aceia, cine e ginere la împăratul, mai înlemniră şi se uitau uimiţi unul 
la altul, cum adecă acela din tilhariu — precum îl ştiau — ajunge la cinste 
mare? Dar tatăl lor le zise: 

— Hoţia încă-i un meşteşug, care te duce departe, numai rari-s cari îl 
învaţă cum se cade; de n-a fi născut în planeta hoţiei, de n-a bea mai întîi 
apă prin gîtlan de lup, şi de n-a ave iarba fiarelor, nu o poate scoate la cale; 
fratele vostru, Man tîlhariu, toate însuşirile hoţeşti le-a avut, de aceea s-a şi 
ridicat aşa sus cum îl vedeţi. 

După nuntă şi-au spus Man tîlhariu toate păţanuile lui, şi toți se mirau 
de ele, iar după ce sfîrşi, împăratul cel bătrîn îi zise: 

— Amu eşti ginere de împărat, mîne poimîne vei fi tu împărat, deci 
lasă nebuniile la alții, că ție nu-ți mai stă bine a face nebunii! 


Din Bîrgău, Transilvania. 

CUVÎNTUL URSITOARELOR 


Zice că a fost odată un împărat, pe care-l chema împăratul Verde. El 
era mare vînător, cum sînt mai toţi împărații. Odată mergînd la vînat, a dat 
de urma unui cerb şi s-a tot dus prin cei codri tot după el, pînă ce l-a apucat 
noaptea. Acum ce să se ştie el face? Singur era singur, că se zărătise de 
oamenii lui, întunerec era de puteai tăia cu brişca-n el. Se suie deci într-un 
vîrf de copaci şi se uită în toate părțile, doară va zări undeva o zare de foc 
ori de lumină, să se tragă într-acolo. Şi a zărit el undeva, departe, o leacă de 
lumină, licărind slăbuţ, şi s-a coborit din copaci şi s-a dus într-acolo. Într- 
un tîrziu a nimerit la coliba unui om sărac, unde pe vatră licărea o zăgnată 
de foc, iar în pat se trudea o muiere bolnăvită. Afară ploua ca din cofă şi 
tuna şi fulgera de gîndeai că atunci e sfîrşitul lumii. 

— Faceţi bine, oameni de omenie, şi mă lăsaţi de mas la voi, că uite 
am rătăcit prin pădure, afară-i întunerec şi vremueşte de nici cînele să nu-l 
scoţi afară. 

La bieţii oameni le era silă să aibă om strein în casă chiar cînd muierea 
era bolnavă, dar le era şi milă să alunge un creştin în cap de noapte şi pe o 
vreme ca aceea; deci l-au lăsat să se culce pe o lăvicioară, lîngă fereastră. 
Ei nici nu-şi aduceau aminte, că acela să fie chiar împăratul. 

Nu mult după aceea muierea născu o fetiță frumoasă, iar după aceea pe 
toţi îi cuprinse somnul. Împăratul însă, care era dedat a dormi în paturi moi 
împărăteşti, nu putu adormi pe laviţa cea tare de lemn, ci se tot întorcea de 
pe o parte pe alta, pînă colo ce cîntă cocoşul de miezul nopții. Atunci 
veniră ursitorile la fereastra bordeiului şi începură a ursi; una zise: fetița 
asta va fi cea mai frumoasă şi cuminte muiere din toată împărăţia; a doua 
ursitoare ursi: fetița asta va trece prin mari necazuri, dar tot va scăpa odată 
la bine; a treia ursitoare ursi: cînd va fi de douăzeci de ani, s-a cununa cu 
feciorul împăratului Verde, iar împăratul de supărare s-a spînzura chiar în 
acea zi. 

După ce şi-au gătat vorbele, au zburat de la fereastră şi nu s-au mai 
întors. Împăratul auzise bine toate vorbele lor; deci, ce nu putu dormi pînă 
într-aceea, de aici încolo nici atîta nu putu. Toată noaptea-şi frămîntă 
mintea, ce să facă, cum să dreagă, ca cuvîntul ursitoarelor să rămînă de 
minciună, în zori de zi se deşteptară şi oamenii. Ei nu auziseră nimic din 
vorbele ursitoarelor. După ce se scormoniră din aşternuturi, împăratul le 

zise: 

— Uitaţi-vă, oameni buni, voi sînteți săraci şi tineri, Dumnezeu vă mai 
poate da copii, să-mi daţi voi mie copila aceasta, că uite eu sînt bogat şi nu 
am nice un copil, o cresc ca copilă de suflet şi voi înzestra-o, cînd va fi 
mare după cum s-a cădea. 

Oamenii la început nu se învoiră, dar după ce le mai dete şi o pungă de 
bani, primiră punga şi dădură copila. 

Împăratul o luă în braţe, aşa înfăşată cum era, şi plecă cu ea prin 
pădure. Cînd ajunse între neşte tufe dese: huzdup! aruncă pe biata copilă 
acolo şi-şi gîndi: Acum să văd, cum vei fi tu nora mea?! 

Nu mult după aceea trecu prin acel loc doftorul împărătesc, care căuta 
pre împăratul, cum s-a fost zărăstit de ieri de cătră olaltă şi nu mai dăduse 
unul de altul. Cînd fu pre lîngă acel tufiş, i se păru că aude glas de copil 
mic; caută-n dreapta, caută-n stînga, nu vede nimic; dă cu un picior neşte 
tufe de fragă în lături, adică un copil mic înfăşat. Doftorul se bucură foarte 
de copil, deoparte că era bogat şi nu avea nici un copil, de altă parte că 
copilul era frumos şi da semne de sănătate. L-a dus deci cu sine acasă, nici 
n-a mai căutat pre împăratul, c-a ştiut că-l caută destui. Pe acele vremi 
împăratul avea numai un copil, un fecioraş ca de trei ani. 

Preste vreo şase ani doftorul face un prînz mare, la care cheamă şi pe 
împăratul cu împărăteasa şi cu prunc cu tot, că numai cu un prunc i-a fost 
dăruit Dumnezeu în toată viața. Bătrînii se ospătară şi mîncară şi băură, 
după cum li-i agodul, iar copiii se jucară la olaltă toată ziua, adecă copilul 
împăratului cu fetița doftorului. Cînd fu de cătră seară, cînd merse 
împăratul acasă, întrebă unde-i e copilul? adică el se juca prin grădină cu 
fetița doftorului. 

— Ce fetiță frumoasă ai, doftore! zise împăratul cătră doftor, cînd 
veneau copiii din grădină, de cîţi ani va fi? că-i mai cît şi copilul nostru de 
mărişoară! 

— E chiar de şase ani, înălțate împărate, am aflat-o în pădure, ştii cînd 
s-a fost zărăsit înălțatul împărat, de-l căutam în toate părțile. 

— Aşa? întrebă împăratul. 

— Aşa, înălțate împărate, răspunse doftorul. 

Cine s-ar fi uitat atunci la împăratul cu băgare de seamă, ar fi văzut că 
a îngălbenit odată la auzirea vorbelor ăstora, dar curînd şi-a venit în fire şi 
s-a dus acasă povestind cu împărăteasa, ca şi cum nu s-ar fi întîmplat 
nimic. Dar pre împăratul îl rodea un vierme la inimă: cuvîntul ursitoarelor! 
şi-i făcea multă supărare şi copilul, că de cînd a văzut pe copila doftorului, 
în toată ziua trebuia să meargă barem odată să o vadă. Văzînd împăratul 

cum stă lucrul, îşi făcu un plan în gîndul lui şi cheamă pe doftorul şi pe 
doftoriţa la el şi le zise: „Ştiţi ce, dumneavoastră? Copiii aceştia trăiesc 
prea bine laolaltă, ar fi păcat de Dumnezeu să-i despărțim, hai să-i creştem 
laolaltă, apoi mai departe — ce s-a îndura Dumnezeu, aceea va fi. Lăsaţi voi 
copila să şadă aici la curțile mele, vor mai merge şi pe la voi cînd va fi 
vreme mai mîndră, şi iar vor veni împreună, barem acum să aibă parte de 
bine pînă nu cunosc binele şi răul, că colo cînd l-or cunoaşte, nu li-a mai 
scăpa a-şi face zile bune. 

Doftorul şi doftoriţa s-au învoit, şi din minuta aceea copila fu dusă în 
curțile împăratului şi crescută, ca şi cînd ar fi chiar de împărat. Şi o tinu 
împăratul cît o tinu, iar într-o dimineaţă, cînd se sculă copilul, nu o mai 
află; deci întrebă pe tată-său, unde-i este prietena? Şi el răspunse, că a 
trimis-o la şcoală în oraşul vecin, şi copilul crezu, cu toate că nu era 
adevărat, deoarece chiar în acea noapte o înfundase împăratul într-o bute 
mare şi o lăsase pe Dunăre la vale, ca să se prăpădească şi să nu se 
împlinească vorba ursitoarelor. Dar una gîndim noi, şi alta face Cel de sus; 
butea s-a tot dus pe apă-n jos, hai di hai, pînă colo la moara împăratului, 
acolo hai pe jilipuri; şi morarii cum văzură butea o prinseră şi o duseră în 
moară, apoi o desfundară să vadă ce-i în ea. După ce dădură de copilă, se 
bucurară cu atîta mai vîrtos, că morărița nu avea nici un copil. Dar scurtă 
li-a fost bucuria, căci preste cîteva zile trimise împăratul la moară cu grîu 
de toamnă cîteva care, ca să-i facă fărină pe iarnă şi cu carele se fiştică şi 
copilul împăratului, ca copiii pe vîrful sacilor; şi cînd fu la moară — cum îşi 
văzu prietina, îndată o cunoscu şi nu se mai despărți de ea, trebui să 
meargă cu el acasă pe vîrful sacilor, după ce gătară curtenii de măcinat. 

Cînd îi văzu împăratul pre amîndoi în vîrful carului, încremeni odată, 
deoarece el credea că de mult e înnecată. Acum prinse a crede, că totuşi de 
cuvîntul ursitoarelor nu se poate feri, deci s-a lăsat în mîna sorții. Aşa mai 
statură copiii laolaltă pînă era el ca de 13 şi ea de 10 ani, atunci împăratul 
făcu două inele de aur cu diamante, le dete la fiecare cîte unul şi le zise: 
„De azi încolo sînteţi despărțiți pe 10 ani de zile, în vremea asta fiecare din 
voi are să înveţe cele de lipsă pentru traiul vieţei; tu, copile, vei merge în 
oraşul cutare la regementul cutare şi-i învăţa bine trebile cătuniei, iar tu, 
copilă, vei merge în oraşul cutare la soru-mea, acolo-i învăţa trebile, care 
se țin de o bună găzdoaie, care cu vremea vrea să fie împărăteasă. Vedeţi 
însă să nu vă pierdeţi inelele, că de azi în zece ani, care s-a ivi înaintea mea 
fără inel, va plăti cu capul cutezanţa lui şi necredinţa cătră celălalt”. 

Copilul a şi fost trimis departe la un regement, iar fata în altă parte, 
într-un oraş, la o soră de ale împăratului Verde. Iară împăratul Verde a 

scris la soru-sa carte, cum că în 10 ani de zile să ţină copila aceea şi să o 
înveţe cum ştie ea mai bine, că uite are să-i fie noră, iar preste zece ani 
nesmintit să fie cu copila de faţă la curtea împărătească. Mai scrisu-i-au 
fost în carte să facă cumva şi inelul de adimant al copilei să-l fure şi să 1-l 
trimeată lui, dacă numai i-ar fi cu putință. 

Copilul învăţa la regement toate lucrurile cătuneşti, adică cum să 
omori mai iute şi mai cu spor cît mai mulţi oameni buni de muncă, cum să 
laşi mame fără copii, muieri văduve, fete fără drăguți şi copii orfani, şi alte 
lucruri de pănura asta, iar fata învăţa a toarce şi a coase, a ţese şi a face de 
mîncare şi alte lucruri, ce se ţin de o bună găzdoaie. Cînd se mai împlineau 
cei zece ani, într-o dimineaţă, pînă frămîntă o covată de pită, îşi puse inelul 
pe un scaun lîngă ea, şi cînd dă a-l căta, după ce isprăvi cu frămîntatul, nici 
să fi intrat în pămînt nu s-ar fi putut ascunde mai pogan. Căutatu-l-au în 
dreapta, răscolit-au în stînga, colbuit-au toate, răsturnat-au paturile şi nu-i 
mai dădură de urmă. Nu-i, şi pace! Fata era grozav de supărată, sta să între 
în pămînt de supărare după inel, dar mătuşe-sa — că mătuşe zicea la sora 
împăratului — mătuşe-sa o mîngîia din gură, iar de la inimă-şi zicea: 
„Numai de una ca tine-i vrednic nepotul meu? Se ieie el o sărăntoacă cînd 
poate lua o fată bogată de crai ori de împărat? Şi pentru ea să se spînzure 
scumpul meu frate? Niciodată!” Şi deci pachetă inelul cel de adimant, pre 
care chiar ea l-a fost luat, pînă a frămîntat fata pita, şi-l trimise numaidecit 
fratelui ei, împăratului Verde, că, precum se vede, ei erau sfătuiți într- 
ascuns, numai ei amîndoi, ce au de a face, şi cum? Împăratul se bucură 
foarte la vederea inelului, îl căută cu băgare de seamă şi după ce văzu că-i 
chiar acela, care i l-a dat el înainte cu 10 ani, merse la țărmurile Dunării 
singur singurel şi făcu zvîrr! cu el în Dunăre. Acum era împăcat în gîndul 
lui cel negru, ştia numai un lucru că preste cîteva săptămîni vin copiii acasă 
şi că cel fără inel va fi judecat la moarte, căci n-a păstrat inelul de credinţă. 
Pentru acel lucru a şi poruncit să se facă spînzurători lîngă Dunăre, ca cel 
necredincios să-şi ieie osînda, după vrednicie. 

La timpul hotărît veniră amîndoi copiii acasă; el voios înaintea unui 
regement de călăraşi şi ea grozav de supărată, fără inel. Pe ziua sosirei a 
fost hotărît împăratul ospăț mare, împreună cu veselie, cum nu s-a mai 
pomenit că are să-şi însoare feciorul. 

După ce au ajuns amîndoi la curtea împărătească, pînă-a nu se întîlni, 
se puseră fiecare să dea probe despre hărnicie; el dregea şi învăţa călăraşii, 
ea intra în bucătărie, să facă ea cu mîna ei bucatele de prînz. Într-o covată 
mare află fata o mulțime de peşti proaspeţi prinşi din Dunăre, deci — pînă 
una alta — prinse a curăţi la ei. Adecă abia curăți doi-trei, şi încremeni de 

bucurie; în foalele unei ştiuce află inelul ei cel de mireasă. Îndată îl băgă în 
deget şi lucră bărbăteşte mai departe, mulțămind lui Dumnezeu în gîndul 
ei, că nu o dă pierzării. 

Într-aceea împăratul cu miniştrii ţinea sfat mare. Poate să fie nuntă, 
poate să fie moarte, zicea împăratul, că uite, amu-s zece ani, cînd i-am 
trimis în lume la învățătură, eu i-am logodit şi le-am dat cîte un inel de 
adimant la fiecare, unul ca şi altul, dar le-am spus, că acela, care-mi vine 
fără inel, plăteşte cu capul cutezarea; am şi poruncit de s-au făcut 
spînzurătorile, că de nu s-a ţinut careva de poruncă, să-şi ieie pedeapsa, că 
un împărat nu se poate lăsa de minciună. 

— Să trăiască înălțatul împărat! strigară miniştrii, că bună hotărîre a 
adus, aşa să fie după cum a chibzuit înălțimea sa. 

Apoi au trimis după fecior la regement, şi a venit îmbrăcat în haine de 
generar şi cu inelul cel de adimant în degetul cel mic, că amu nu-i mai era 
bun în alt deget, că în 10 ani se făcuse din copil ce fusese un voinic numai 
ca el. După ce împăratul şi miniştrii-i căutară inelul cu de-amăruntul şi-l 
aflară că-i tot cel de amu-s zece ani, se bucurară foarte. 

Acum veni rîndul fetei. Pe ea o află porunca în bucătărie, făcînd 
plăcinte pe lespede. Atîta era ea de mîndră cum s-a fost rumenit colo la foc 
cocînd la plăcinte, de se mai fi avut doi ochi să te uiţi la ea. Cum intră îi 
căutară şi ei inelul, şi aflînd că-i tot cel de amu-s zece ani, se bucurară 
foarte, cu deosebire feciorul. Era însă unul care sta mirat şi îngîndurat cu 
inelul în mînă şi acel unul era împăratul. El nu putea cuprinde cu mintea: 
cum acel inel a putut să iasă din fundul Dunării!? S-a făcut însă că se 
bucură şi el, dar numai el îşi simţea piatra cea de moară la inimă. 

Încă în acea zi chemară pe popa şi-i cunună după legea creştinească, 
apoi se puseră la ospăț. Împăratul însă colea cînd să striga cinstea, pînă nu 
se împrăştia mesenii, au zis cu glas lămurit: Cinstiţi meseni! Să ştiţi, că de 
azi încolo feciorul meu este împărat în locul meu, nora mea este 
împărăteasă că-i vrednică să fie, deoarece ursitorile i-au ursit să fie cea mai 
frumoasă şi mai cuminte muiere în împărăţia mea; eu mi-am trăit traiul, 
mi-am mîncat mălaiul. 

Mesenii au strigat: Să trăiască! lar el a ieşit pînă afară, şi de mînios ce 
era că n-au putut împiedica hotărîrea ursitoarelor, s-au spînzurat chiar în 
spînzurătorile ce le făcuse pentru noru-sa. Aşa s-au împlinit şi aci, ca în tot 
locul, cuvîntul ursitoarelor. 


Din Bîrgău, Transilvania. 

PASĂREA CÎNTĂ, DOMNII DORM 


A fost odată ce-a fost, că de n-ar fi fost nu s-ar povesti, că nu m-aş da a 
minți, ca purecile-ar plesni; sări purecile pe părete, mai mincinos cel ce nu 
crede; sări purecile sus pe grindă, mai mincinos e cel din tindă. 

A fost odată un împărat foarte bătrîn, dar atît de bătrîn, că de-abia mai 
putea îmbla de bătrîneţe, şi de murit nu putea să moară, că-i era ursit de 
ursitoare, că el nu va muri pînă cînd va auzi glasul de la „Pasărea cîntă, 
domnii dorm”. Şi ar fi voit bietul împărat să moară, că vedea el că-i numai 
spre greutate la căseni şi lui-şi, dar în zadar, moartea la el nu vrea să vină, 
fugea de el ca dracul de tămiie. Dacă văzu împăratul că vorba ursitoarelor e 
vorbă sfîntă, cheamă pe cei doi feciori mai mari ai săi şi le zise: 

— Dragii tatii, eu nu mai pot de bătrîneţe, nici nu văd, nici n-aud, nici 
nu mai pot umbla fără numai ca o rîmă, cu un cuvînt: sînt om — neom, dar 
de murit nu pot pînă voi auzi glasul de la „Pasărea cîntă, domnii dorm”. 
Drept aceea, vă puneţi şi ridicaţi o biserică cu 12 uşi, cu 12 altare, cu 12 
zăbrele de cătră sfîntul soare, şi în biserica aceea apoi-mi aduceţi pasărea 
cea de aur din lumea de aur, care cînd cîntă — domnii dorm, şi cum voi 
auzi-o cîntînd, voi adormi şi eu, iar voi veţi rămîne în locul meu şi veţi 
împărți împărăția frăţeşte, în două. 

— Dar mie ce mi-a rămîne, tată? întreabă Cenuşotca din cenuşă; că 
trebuie să ştiţi, că împăratul avea trei feciori, doi mai mari, sfătoşi şi făloşi, 
iar unul mai mic, mai nebăgat în seamă, care mai mult şedea pe vatră în 
cenuşă, din care pricină îi şi ziceau Cenuşotca. 

Împăratul zîmbi a rîde, cînd auzi pe Cenuşotca întrebînd, că lui ce-i va 
rămîne, şi-i zise: 

— Ție, dragul tatii, ţi-oi lăsa vatra cu cenuşa. 

Bine, bine, gîndi Cenuşotca, numai mă tem c-a fi altmintrelea. 

Feciorii cei doi mai mari se apucară de lucru, aduseră meşteri mari şi 
le porunciră să facă o biserică, cum să nu mai fie alta în toată lumea. Şi 
făcură meşterii după cum le fu porunca, dar acum unde-i pasărea? Se pun 
feciorii cei mai mari şi merg la stavă, îşi aleg fiecare cîte un cal, îşi iau 
merinde, haine şi bani de cheltuială, îşi iau rămas bun de la împăratul şi 
pleacă în lume, după pasărea cea de aur, care cînd cîntă, domnii dorm. 

După ce rămîne împăratul numai cu Cenuşotea acasă, se ridică 
Cenuşotea din cenuşă şi zice: 

— Tată! fără mine puţină ispravă vor face frații mei; mă duc şi eu să-i 
ajung şi să mergem împreună. 

— Ba tu te ogoaie în cenuşa ta, zise împăratul, că de n-or face ei ceva 
ispravă, tu de puţin folos le vei fi. 

— Ba mă duc, tată. Şi se spălă Cenuşotca, şi se îmbrăcă omeneşte ca 
un fecior de împărat, de mai nu-l cunoşteai, şi se duse la stavă şi se uită 
printre cai, şi-şi puse ochii pe o iapă albă, rea, numai oasele de ea şi încă 
de-a făta; asta mi-oi lua-o, zise Cenuşotca, că azi mîne fată şi-i omor 
mînzul aci, iar cu ea pornesc la cale; că şi de voi rătăci, ea va trage acasă la 
mînzul ei, şi aşa nu m-oi prăpădi. Aşa şi face, prinde iapa şi o duce acasă, 
şi cum o duce cum fată un mînz cu şease picioare. Şi mînzul cum vine pe 
lume prinde a vorbi: 

— Drag domnul meu, nu mă omori, că de bun ajutor ţi-oi fi, fără mă 
îngroapă în gunoi şi mă ține îngropat trei zile, iar în ziua a treia mă scoate 
afară şi-mi dă o trocuţă din ovăs şi trei trocuţe de jar, apoi să plecăm la 
cale, că ce-om face noi doi, n-or face fraţii tăi. Şi Cenuşotca a ascultat de 
mînz, l-a îngropat în gunoi de numai capul îi era afară, să nu se înnăduşe, şi 
l-a ținut acolo trei zile, iar după aceea l-a scos şi i-a dat o trocuţă de ovăs şi 
trei de jar. Şi s-a scuturat odată mînzul şi a rînchezat odată de s-a răzbunat, 
şi se făcu, frate, văzînd cu ochii, din mînz mic şi neputincios, un cal cum 
numai în poveste mai poţi afla, şi a zis cătră Cenuşotca: 

— Acum urcă-te, drag domnul meu, pe mine şi-mi porunceşte cum să 
merg; ca vîntul, ori ca gîndul? 

Jar Cenuşotca, fecior cuminte, îşi luă cele de lipsă de drum: merinde, 
haine şi bani, apoi sărută mîna tătăne-său şi-i zise: 

— Rămas bun, tată, să ştii că fără ispravă nu mă întorc. 

— Dumnezeu să-ţi ajute, fătul meu, fără eu tot gîndeam, că mai bun 
loc aveai tu aici, în vatră, în cenuşă, decît în lume la vitejii; pentru vitejii 
sînt frații tăi, că sînt mai bătrîni şi mai firetici. Bietul bătrîn nu-şi putea 
vedea feciorul bine, că era mai orb, că de l-ar fi văzut bine, de bună seamă 
nu vorbea aşa, că acum Cenuşotea era un voinic de mai nu-l cunoşteai; se 
gătise şi se întinsese ca struna. 

Destul că Cenuşotca luă calul de dologi şi-l duse pînă afară din oraş, 
iar cînd fu afară din oraş, se aburcă pe cal şi zise: acum drag căluțul meu, 
să mă duci ca gîndul, că frații mei de mult au plecat de acasă, şi eu vreau 
să-i ajung, să mergem împreună. lar calul a răspuns: Ține-te stăpîne bine şi 
lasă în grija mea! Apoi se aruncă odată în înaltul ceriului şi de acolo văzu 
pe cei doi frați ai lui Cenuşotca, apoi se lăsă la largul pămîntului, şi merse, 
şi merse de rînduneaua că-i rîndunea, dar de el nu se putea ţinea, mergea ca 

săgeata, şi într-o clipită au fost ajuns înaintea fraților lui la o fîntînă mîndră 
sub un păr mare, pe unde aveau să treacă şi fraţii lui negreşit. Acolo se 
coboară de pe cal, îşi adapă calul şi-l lasă să pască, iar el scoase merindea 
din traistă şi prinde a mînca. Într-aceea sosesc şi fraţii lui, şi cît de mare le 
fu mirarea cînd îl aflară aici, precînd credeau că el este pe vatră în cenuşă. 

— Ei, da ai ajuns şi tu? întrebă cel mai mare. 

— Da, am ajuns cam cu anevoie, dar era să-mi spetesc calul, aşa l-am 
alergat, temîndu-mă că nu vă voi ajunge. Acuma-mi pare bine că ne 
întilnirăm, că vom merge împreună. 

— Na, hai dar cu noi, zise cel mai mijlociu; ce mai stai dară, dacă vrei 
să vii cu noi? 

— Trebuie să mai stau o leacă, că e obosit calul preste măsură, dar 
poposiţi şi voi, ca să mergem apoi împreună. 

— Da vezi bine că vom mai umbla atîta poposind şi mocoşind ca tine, 
zic cei mai mari; aci nu-i vorba de umblat după popasuri şi după mocoşeli, 
ci-i de călcîiat la drum; de vrei, — vii, de nu, treaba ta, că noi mergem, nu 
mai stăm la umbră. 

— Apoi mergeţi dar, că şi eu voi ajunge, zice Cenuşotca, întinzîndu-se 
a lene la umbră, iar calu-i păştea la troscoţel de pe marginea drumului, de-i 
era mai mare dragul să te uiţi la el. 

Frații cei doi au mers tot într-un suflet pînă au dat că drumul se 
împarte în două: unul mergea spre dreapta, altul spre stînga. Acolo era un 
stîlp, şi pe stilp sta două table, pe tabla din stînga sta scris: drumul ăsta 
duce spre pierzare, pe tabla din dreapta sta scris: drumul ăsta duce spre 
noroc. Ce se gîndesc fraţii şi ce vorbesc, destul că schimbă tablele, cea din 
stînga o pun în dreapta şi cea din dreapta în stînga. Într-aceea numai văd că 
şi Cenuşotca ciop! e aci. 

— Uite, frate, zic cei mai mari, aci avem înainte două drumuri, drumul 
ăst din dreapta-i scris pe tablă că duce spre perire, noi sîntem doi, nu te 
vom lăsa pre tine singur să mergi spre el, ci vom merge noi, că oricum dar 
doi îs mai mulți decît unul, iar tu fiind singur să mergi pre drumul ăst din 
stînga, care-i scris precum vezi că duce spre noroc. 

— Aşa să fie, zise Cenuşotca, şi apucară: cei doi în dreapta, iar el în 
stînga. 

Cei doi frați au tot mers pe drum înainte, pînă ajung la curțile 
împăratului Roşu. Acolo îi primiră ca pe neşte copii de împărat, cu 
mîncare, cu băutură şi cu voie bună; iar după ce se ospătară, le spuse 
împăratul Roşu că cine vine la casa lui, trebuie să joace cu fiica lui un joc, 
iar de n-a putea juca cît fata lui, îl bagă în temniţă pe viaţă, şi de va juca 

pînă să se obosească fata, — atunci capătă fata de soție şi jumătate împărăția 
zestre, iar după moartea lui — toată. 

Fraţii ceşti doi se bucurară, că aşa lesne poate unul din ei ajunge la 
nevastă frumoasă şi la atîta potop de zestre, că oricum, dar o jumătate de 
împărăție nu-i lucru puțin. Deci cel mai mare prinde a juca cu fata, bănzile 
ziceau de gîndeai că le calcă, şi ei jucau; şi jucară, şi jucară, pînă odată zice 
fata: stăi o leacă, că mă strînge un papuc. El, prostul, o lăsă. Ea merge în 
altă casă şi-şi trage alți papuci fermecaţi, cu care nu se mai putea obosi. Şi 
vine aşa, şi joacă, şi joacă cu feciorul cel mai mare al împăratului celui 
bătrîn, pînă îl face pic de apă, în urmă el cade de pe picioare ca mort. Apoi 
o apucă la joc feciorul cel mijlociu al împăratului celui bătrîn, şi şi cu acela 
atîta joacă pînă cade de obosit. După aceea împăratul Roşu îi bagă într-o 
temniţă şi-i ţine robi legaţi pe veci. 

Cenuşotca, după ce a rămas de fraţii săi la crucile acelea de drum, s-a 
luat pe drumul din stînga, şi s-a tot dus, s-a tot dus, pînă a ajuns la o pădure 
mare. Cînd a ajuns acolo, a zis calul: Acum drag stăpînul meu, ia-ți 
merinde pe trei zile, că prin pădure de-om merge, ne mănîncă lupii şi urşii; 
de-om merge prin nori, ne mănîncă bălaurii, deci trebuie să mergem prin 
văzduh pe deasupra norilor. Şi aşa a făcut Cenuşotca. De la o crîşmă, ce era 
aproape de pădure, şi-a luat merinde, mîncare şi băutură, să-i ajungă trei 
zile, apoi s-a urcat pe murguţul lui şi hi la drum! Iar calul s-a avîntat cu el 
deasupra norilor, şi a tot mers prin văzduh pînă au ajuns în ţara de aramă. 
Acolo, la un pod de aramă, se coborî Cenuşotca de pe cal, iar calul se dădu 
preste cap şi se făcu un par de aramă. După ce mai întîi îşi scosese 
Cenuşotca din urechea calului un rînd de haine de aramă şi se îmbrăcase cu 
ele, apoi luă parul de-a umăr şi merse mai departe pe jos, pînă ajunse la o 
fîntînă. La fîntînă şezu şi poposi şi prinse a mînca ceva din merindea ce o 
avea. Dar nu mult stătu acolea, că îndată veniră neşte zîne după apă şi 
văzîndu-l fugiră înapoi şi spuseră stăpînei lor, că un voinic frumos, şede la 
fîntînă şi mănîncă. Împărăteasa de aramă numaidecît se urcă într-o căruță 
de aramă cu patru cai de aramă, şi porunci cocişului să o ducă la plimbare 
cătră fîntînă. Într-o minută a fost acolo, a luat pe Cenuşotca lîngă ea şi l-a 
dus la curţile ei, unde l-a ospătat crăieşte, cu mîncări şi băuturi scumpe. 
După ce se ospătară, zise Cenuşotca: nu cumva e pe la dumneavoastră 
pasărea, care cînd cîntă domnii dorm? 

— Nu, voinice, zise împărăteasa, nu e la mine, că numai mai ieri 
alaltăieri am cinstit-o la soru-mea, care-i împărăteasă în ţara de argint. 

— Atunci, zise Cenuşotca, chiar acolo o să merg după ea. 

Acum se supără împărăteasa, îi păru rău că i-a spus, şi prinse a-i zice: 

— Ştiu că nu-i mai abate altu pe la noi, că soru-mea e mai frumoasă şi 
împărăția-i e mai bogată. lar Cenuşotca răspunse: 

— Nu te supăra, eu trebuie să merg pînă unde voi da de pasăre, dar să 
ştii că de bună seamă pe aici voi veni cînd m-oi întoarce cătră casă. 

Apoi îşi luă rămas bun, şi cu parul cel de aramă de-a umăr merse pînă 
nu mai zări curtea împărătesei; apoi dădu parul de trei ori preste cap şi i se 
făcu iar cal şi merse mai departe călare. Şi se tot duse, se tot duse, pînă 
ajunse la un pod de argint. Aci intră în ţara de argint. Aci iar a stat calul în 
loc şi a zis: 

— Drag domnul meu, bagă-ţi mîna în urechea mea şi-ţi scoate un rînd 
de haine de argint şi eu m-oi face iară bită de argint şi mă du de-a umăr 
pînă mai încolo, unde este o fîntînă, acolo apoi vom sta şi vom poposi. Şi 
aşa făcu Cenuşotca, scoase un rînd de haine de argint din urechea calului, 
le îmbrăcă şi după ce calul se întoarse preste cap şi se făcu bită, — luă bita 
de-a umăr şi merse pînă dete de o fiîntînă, acolo se puse la umbră şi prinse 
să amezeze. Nu mult stătu acolea, şi numai ce văzu că vin neşte zîne să 
ducă apă, şi cum îl văzură, o tuliră înapoi la curțile crăiesei, că ele erau 
froiele ei, şi-i spuseră, că uite la fîntînă poposeşte un voinic frumos tot în 
haine de argint. Cum auzi crăiasa, îndată porunci cocişului să prindă şase 
cai la un hinteu şi porni la preumblare cătră fîntînă. Cînd văzu pe tînăr atît 
de frumos, îndată-i căzu drag la inimă şi-l rugă să se suie şi el cu ea în 
hinteu. El, din firea lui, bag seamă n-a fost tocmai gingaş de fete frumoase, 
n-a aşteptat să-l cheme de două ori — vorba ăluia: dintr-o vorbă abia se- 
nmoaie, îşi luă bîta cea de argint şi se sui în hinteu lîngă crăiasă. Şi s-au 
dus tot povestind pînă au ajuns la curţile ei, iar acolo au intrat în lăuntru şi 
s-au ospătat crăieşte. După ce s-au ospătat, a spus Cenuşotcă crăiesei că 
uite după ce umblă şi de unde vine. lar ea 1-a spus că bucurosă i-ar da 
pasărea care cînd cîntă, domnii dorm, dar e la soru-sa cea mai mică, care-i 
împărăteasă în ţara de aur. 

— Atunci trebuie dar să mă grăbesc pînă acolo, dar de voi putea-o 
căpăta, că altcum bietul tata numai se trudeşte, nici moare, nici trăeşte, că 
aşa i-au ursit ursitoarele, că el n-a putea muri pînă va auzi glasul pasărei 
celei de aur, care cînd cîntă, domnii dorm. 

— O! Atunci ştiu că nu ne mai vedem, zise crăiasa, că soru-mea e mai 
frumoasă şi mai bogată decît mine. 

— Ba de bună seamă pe aici voi veni, zise Cenuşotca, apoi îşi luă 
rămas bun şi bîta de-a umăr şi se duse tot pe jos pînă ieşi din oraş. Acolo 
iar dădu băţul de trei ori preste cap de se făcu cal, apoi se sui pe el şi se 
duse ca gîndul, pînă ajunse la un pod de aur. Aci intrăm în ţara de aur, 

stăpîne, zice calul, dă-te deci jos, scoate-ți din urechea mea un rînd de 
haine de aur, iar eu m-oi face un băț de aur, şi mă ia de-a umăr şi să 
mergem pînă mai încolo, unde este o fîntînă, acolo apoi vom poposi şi va fi 
ce-a da Dumnezeu. Aşa a făcut Cenuşotca. Dar puţin se odihni, şi numai 
văzu că se apropie neşte zîne să ieie apă, dar cum îl zăriră, o tuliră în ruptul 
capului cătră casă şi spuseră stăpînei lor, — care era chiar împărăteasa ţărei 
de aur, — că uite ce voinic frumos zăriră poposind la fîntînă, din care 
pricină nici nu se apropiară să-şi ia apă, ci să reîntoarseră cu vasele goale. 
Împărăteasa numaidecît porunci să-i prindă opt cai la hinteu să vază că cine 
cutează a intra în împărăţia ei, fără ştirea şi învoirea ei? Trebuie să ştim, că 
pînă într-acelea făptură bărbătească în ţările acelea nu fusese. Dar nu doară 
de mînioasă că-i calcă voinicul ţara a plecat ea, ci iac-aşa, să vază cum îs 
voinicii. Deci numaidecît plecă. Curtenii gîndeau că ce o să facă cu 
străinul, care a cutezat a-i călca ţara iac-aşa fără ştirea şi învoirea ei. Cînd 
colo, preste vrun ceas, ce era să le vază ochii? Voinicul cel frumos în haine 
de aur şi cu o bîtă de aur venea în hinteu lîngă împărăteasa! Şi cum ajunge 
acasă, încep la ospăț şi la trai bun, colea ca la împărați, trei zile şi trei nopţi 
au tot benchetuit, de era cît pe aci să uite Cenuşotca, la ce venise atîta cale, 
de nu-i aducea aminte calul. Nici nu-i de altcum, nici o minune, că lîngă 
împărăteasa țării de aur fiind, nu stau bun că nu ţi-ai uita şi numele. Apoi el 
încă era doară voinic, nu sînge de broască! Dar după ce-i aduse murgul 
aminte, numaidecît zise cătră împărăteasa: înălțată împărăteasă şi draga 
mea, noi ne ospătăm, dar nu mă mai întrebi, de ce am venit pe aici? 

Atunci împărăteasa se cam supără şi zise rîzînd cu gura jumătate: 

— Dar nu pentru mine ai venit? Frumos de la tine, adecă tu mai ai pe 
cineva? Şi totuşi vii să mă amăgeşti! 

Acum văzu bietul Cenuşotca, că rău începuse vorba, dar îndată-şi trase 
seama şi-i răspunse: Nu te supăra, lucrul stă aşa şi aşa, eu la tine am venit 
să te peţesc să vii cu mine în țara noastră, dar să aduci apoi şi pasărea cea 
de aur, care cînd cîntă, domnii dorm, că uite cum stă lucrul cu bietul tata. 

— Acum ne mai înțelegem, zise împărăteasa, acum venişi de acasă, 
dar mai înainte era cît pe aci să mă supăr pe tine. 

După aceea, cu puterea cea năzdrăvană a calului să adună toate 
avuţiile ei într-un măr de aur, ea îl pune în buzunar şi pleacă cu Cenuşotca 
şi cu pasărea cătră ţara lui. Dacă ajung în ţara de argint, duc şi pe crăiasa 
ţărei de argint cu ei, după ce-i făcură şi avuţiile ei într-un măr de argint şi-l 
băgă ea în buzunar. Tot aşa făcură şi în ţara de aramă, şi se luară la drum. 
Cînd au ajuns la pădurea aceea, care-i despărțea de lumea asta, era greu să 
o treacă, că acum erau mai mulți, erau patru, şi toţi numai cu un cal, cu 

calul lui Cenuşotca puteau trece, că prin pădure cale de căruță nu era, să 
poată merge tot cu hinteiele, cum veniră pînă aci. Dar ce să gîndeşte 
Cenuşotca? Pasărea ouase patru ouă. Deci se pune şi aruncă un ou de 
acelea jos, şi din el, cum se sparge, se face o furcă de aur, cu caier de aur, 
cu 12 fuse de aur şi cu un scaun de aur şi torcea singură fire de aur; după 
aceea aruncă alt ou jos; din acesta se făcu un război de aur, cu fire de aur, 
cu fustei, brîgle, ite, spată, tălpigi, suli cu toate de aur, care ţesea singur 
pînză de aur. Apoi aruncă al treilea ou jos, şi din el se făcu o masă, dar 
masa lungă şi lată cît vedeai cu doi ochi, ba doară chiar trei ochi să fi avut 
şi nu o puteai odată cuprinde cu ei, atît era de posnită, şi încărcată cu feluri 
de mîncări şi băuturi; în urmă aruncă oul al patrulea, şi din acela ieşi o 
mulțime de cătane cîtă frunză şi iarbă, ba încă mai mult cu trei. Şi se puseră 
cătanele la masa cea mare şi mîncară şi băură cătăneşte — şi cine ştie bea şi 
mînca bine ca cătana? numai să aibă de unde! Şi după ce se săturară, îşi 
aprinseră țigări şi afumau cu ele ca turcii, apoi întrebară pe Cenuşotca: 

— Drag domnuţul nostru, ce poruncă ne dai? 

— Să-mi faceţi prin pădurea asta drum de ţară, drum bătut, să putem 
trece omeneşte cu căruțele prin ea. 

Şi cătanele se pun la lucru bărbăteşte: pădurea mare, dar şi cătane erau 
atîta spuză, de tot cîte patru-cinci trebuiră să se pună la cîte un lemn să-l 
taie, că erau mai multe cătane decît lemne în pădure, că doară v-am spus că 
erau cîtă frunză şi iarbă, ba încă mai mult cu trei. Apoi Cenuşotca preface 
cătanele într-un ou de aur, masa în alt ou de aur, războiul în alt ou de aur şi 
furca în alt ou de aur şi toate le bagă în sîn, după aceea se pun în cele trei 
hinteie: el în hinteul cel de aur cu împărăteasa terii de aur, şi cu pasărea cea 
de aur şi cu biîta cea de aur care era calul lui; după ei venea hinteul cel de 
argint, în el crăiasa ţării de argint cu un măr de argint, în care-şi avea 
bunătăţile ei, şi cu froiele ei, iar mai îndărăt era hinteul cel de aramă, unde 
era crăiasa ţării de aramă, cu un măr de aramă, în care-i erau scumpeturile 
şi cu froiele ei. Cînd ajung la crucile cele de drum, unde se despărţise 
Cenuşotca de fraţii lui, opriră hinteiele în loc, iar Cenuşotca le spuse fetelor 
să aştepte o leacă acolea cu trăsuri cu tot, că el are o leacă de treabă în satul 
vecin. Luă apoi bîta cea de aur şi o învîrti de trei ori preste cap şi se făcu un 
cal ca mai înainte, se urcă apoi pe el şi într-o clipă fu la împăratul Roşu, 
unde erau frații lui închişi. Cînd să între în oraşul împăratului Roşu, zise 
calul cătră Cenuşotca: 

— Drag domnul meu, eu mă fac aci sub gardul ăsta o căpăţină de cal 
mort, iar tu du-te la curțile împăratului şi te-a pune împăratul să-i joci fata, 
dar i-o joacă să fie jucată şi să n-o laşi din mînă, dacă ai apucat-o odată la 

Joc, pînă s-a obosi şi va cădea jos de oboseală; că de o laşi, merge în altă 
casă şi-şi trage pe picior o păreche de păpuci îndrăciţi, de cari are trei 
părechi şi dacă-i îmbracă aceia, nu se mai oboseşte, ci te vei obosi tu şi-i 
cădea în prinsoare, ca şi fraţii tăi, că ei sînt acolo închişi. 

Aşa şi făcu Cenuşotca. Merse la curtea împăratului Roşu, după ce 
calu-i se făcu o căpăţină de cal mort, şi împăratul îl ospăta frumos, apoi-i 
spuse că cine vine la casa lui trebuie să joace cu fata lui un joc pînă s-a 
obosi; de s-a obosi fata mai întîi, jucătorul, o capătă de nevastă şi jumătate 
împărăția de zestre; iar de s-a obosi el mai întîi, rămîne rob pe viață. 

— Bine, zise Cenuşotca, şi prinde a juca cu fata împăratului, dar juca 
colea de se clătinau podelele sub picioarele lor, dar să se obosească 
Cenuşotca nici vorbă! Dar nu putură juca chiar mult, că fata împăratului 
Roşu începu a slăbi din picioare şi se rugă de Cenuşotca, să o lase o ţiră 
pînă şi-a trage alți păpuci, că aceştia o strîng de i-au amortit toate degetele. 
Dar Cenuşotca se făcu că n-aude cu acea ureche, ci tot juca pînă văzu 
numai că fata face spume la gură şi cade ca moartă. Atunci zise împăratul 
Roşu: 

— Acum, dragul meu, dacă vrei o poţi lua de nevastă şi-ţi dau 
jumătate împărăţia zestre. Dar Cenuşotca răspunse: 

— Eu ţi-oi spune alta, cioplită cu dalta: să-mi dai înălțate împărate, 
frații să mergem acasă, că ne aşteaptă tata. 

— ŞI cine-i tatăl tău, voinice? întreabă împăratul Roşu. 

— Împăratul Verde e tatăl meu. 

— Aşa? moşul cel bătrîn? 

— Chiar el, înălțate împărate. 

— Apoi dar ti-i las, că doar de cumva îmi veţi fi careva ginere! 

— Aceea nu o ştiu, răspunse Cenuşotca, dar ştiu atîta, că fără ei nu 
plec, ci iari-ţi iau fata la joc. 

— Ba decît să o mai joci, să-i stea moartea din aceea, mai bine-ţi dau 
fraţii şi du-te în ştirea Domnului. 

Aşadar şi-a scos fraţii din robie şi au plecat tustrei pînă au ieşit din 
oraş, acolo au dat cu picioarele în căpăţina cea de cal şi odată a sărit un 
parip de-ți era mai mare dragul de el. Apoi Cenuşotca scoase din urechia 
calului un rînd de haine de aramă şi dădu fratelui celui mai mare, apoi 
scoase din ea un rînd de haine de argint şi le dădu fratelui celui mijlociu, 
iar lui îşi scoase un rînd de haine de aur şi se îmbrăcară tustrei şi plecară 
bărbăteşte cătră crucile drumului, unde-şi lăsase cătanele şi averile şi cele 
trei surori. Pe cale le spuse, ce aduce şi cum, şi că pasărea cea de aur, care 
o tot doreşte tată-so, încă e la el. 

După ce ajunseră la locul cu norocul, traseră un ospăț numai cu ei, că 
numai aruncă un ou de cele de aur şi jos îndată se întinseră mesele acolo în 
cîmp cu mîncări şi cu băuturi de se săturară toţi, cu cătane cu tot, şi încă 
mai rămase destulă mîncare şi băutură. Apoi ridică Cenuşotca un corn de 
masă sus şi iară se făcu ou de aur şi-l băgă în sîn. Acum se pun la cale, 
fratele cel mai mic cu împărăteasa ţării de aur în hinteul dinainte, fratele 
cel mijlociu cu crăiasa ţării de argint în hinteul cel de argint în mijloc, 
fratele cel mai mare, cu împărăteasa țării de aramă în hinteul cel de aramă 
în urmă, şi cătanele pe de amîndouă laturile hinteielor, în glidă (linie) şi 
înapoia lor, de parcă nici o muscă n-ar fi lăsat să treacă pre hinteie. Cînd 
ajunseră la fîntînă aceea, unde se întîlniră mai întîi fraţii cînd plecară de 
acasă, se opri hinteul cel dinainte în loc şi se cobori din el Cenuşotca şi zise 
cătră frați: 

— Nu vă coboriţi să beţi apă, că ştiţi că aci ne întilnirăm mai întîi, 
după ce plecarăm de acasă? Ceia gîndeai că s-au vorovit, un gînd aveau, să 
arunce pe fratele lor cel mai mic în fîntînă şi ei să meargă acasă şi să se 
laude la tată-so că ei sînt vitejii, care au făcut cîte şi mai cîte, şi unul din ei, 
pe care va cădea soartea să fie împărat, să ia pe nevasta frăţine-său de 
muiere, că era mai frumoasă şi mai bogată, iar despre Cenuşotca să zică că 
nici nu-l văzură. Deci cînd îi chemă să beie apă, îndată săriră din hinteauă 
şi ziseră cătră cocişi să mîne încet pînă în vîrful deluţului ce nu era mai 
departe ca de 2-3 puşcături, iar acolo să-i aştepte că ei pîn-acolo vor merge 
pe jos, deoarece au amorțit şezînd atîta. Hinteauele şi cătanele merseră deci 
înainte, iar cei trei frați se puseră o leacă la umbra răchiții lîngă fîntînă, că 
era o căldură de stai să te topeşti, vedeţi dumneavoastră, cum e în dricul 
verei. După ce se depărtară de o puşcătură bună hinteauele şi cătanele, zise 
cel mai mic din fraţi: dar să bem, fraţilor, şi să mergem să nu li se urască 
mireselor aşteptîndu-ne. 

— Bine zici, răspunse cel mai mare, şi se plecă să bea apă din fintînă; 
după el bău cel mijlociu. Dar cînd să plece cel mai mic, îşi făcură hoţii de 
frați semne din ochi, şi unul îl prinse de un picior şi altul de alt picior şi 
huzdup cu el în fundul fîntîni cu capul în jos, apoi, după ce văzură că-i 
înnecat se duseră încet la drum sfătuindu-se ce să minţească mireselor, că 
uite un bălaur au ieşit din fîntînă şi l-au tras după el şi i s-a pierdut urma în 
apă. Dacă ajung la hinteauă acolo în vîrful deluţului, întrebară miresele: dar 
Alexandru unde e? Că aşa-l chema pe Cenuşotca. Iar fraţii ăşti doi se 
arătară supăraţi de moarte şi plîngeau, cu lacrămi de scroafă, cum să zice, 
şi suspinînd spuneau că uite, cînd voiră să bea apă, odată ieşi un balaur cu 
12 capuri din fîntînă şi pe Alexandru îl trase numaidecît acolo şi i se pierdu 

urma, ŞI voi să-i tragă şi pe ei, dar ei de groază au fugit să nu paţă şi ei ca 
dulcele lor frate şi să rămînă trei surori văduve de odată. Apoi mai ziseră 
ceşti doi frați blăstămaţi, că să fie ele bune să nu spună nimic bătrînului lor 
tată de întîmplare, fără să zică mai bine că nici nu l-au văzut, că numai va 
muri bietul moşneag de supărare. Foarte se întristară cătanele cînd auziră 
una ca asta, dar mai tare se întristară cele trei surori şi le năpădi plînsul, iar 
mireasa lui Alexandru leşină de supărare. Nici nu plecară ei din loc pînă-şi 
mai veni şi ea în fire, de o mai mîngiiară că: să nu se supere din cale afară 
de rău, că aşa i-a fost scrisă, că şi ei sînt supăraţi, dar totuşi să nu spună 
bătrînului tată nimic de întîmplarea asta nenorocită, că va fi cum va vrea 
Dumnezeu, şi cîte şi mai cîte îndrugară ei, numai să o mîngiie. Dar ea, 
parcă îi spunea cineva că nu-i după cum zic ăştia, nu se putu mîngîia, pînă 
nu băgă de seamă că şi calul mirelui lipseşte. Atunci îşi gîndi: din cît îs 
amîndoi, bun e Dumnezeu, trebuie să scape, chiar balaurul de i-ar fi dus. 
Apoi plecară încet cătră oraşul lui Verde împărat. Cînd ajunseră în capătul 
oraşului, fratele cel mai mare înşiră cătanele pe toate ulițele şi le spune că 
pe nime călare să nu lase a intra în oraş fără de ştirea lor, că de vor lăsa — 
moartea îi aştepta. 

Acum intrară în oraş şi traseră chiar la curțile împăratului. El era acum 
şi mai slab şi mai neputincios. De abia aştepta să-şi vadă feciorii, doară l-a 
strînge Dumnezeu din lume, că nici vedea, numai ca printr-o sită deasă, 
nici auzea, nici putea mînca, nici bea, nici dormi, fără era mai mult mort 
decît viu. Bucuria lui cînd îşi văzu feciorii şi miresele lor, dar încă bucuria 
lui cînd îi spuseră că vin cu pasăre cu tot, că pasărea era la mireasa lui 
Alexandru. Acum se încinse o voie bună, de chiar uită bietul moşneag să 
mai întrebe şi de feciorul cel mai mic, de Cenuşotca. A doua zi duseră 
pasărea cea de aur în biserică şi de abia aşteptau să-i auză glasul; dar pace! 
ea tăcea supărată. Cercat-au fel şi formă să o facă să cînte, dar ea sta numai 
supărată ca o porumbiţă ce şi-a pierdut soțul. Acum ce-i de făcut? Ce să 
facă cu ea ca să cînte? Moşneagul, împăratul Verde visează că pasărea nu 
va cînta, pînă la cununia zînei, care o aduse. A doua zi spune visul la 
feciori şi la miresele lor. Feciorul cel mai mare de loc se scoală vitejeşte şi 
zise: 

— Apoi dacă asta-i toată buba, eu mă cunun cu Aurica, că aşa o chema 
pe mireasa lui Alexandru, iar pe cea mijlocie o chema Argintica şi pe cea 
mai mare Arămica. Dar Aurica răspunse: 

— Atunci ne-om cununa, cînd mi-i face o furcă de aur, cu caier de aur 
şi în caier 12 fuse de aur, care să toarcă singure fir de aur şi lîngă furcă 
scaun de aur. 

— Asta-i altă căciulă, se gîndi moşneagul, iar feciorul cel mai mare, 
fălos cum era, numaidecît răspunde: în scurtă vreme o să le ai, şi ieşi să dea 
poruncă la meşterii din oraşul lui ca să i le facă, dar toți se codeau şi ziceau 
că una ca aceea nu se poate. 

Dar să mai vedem o leacă ce s-a întîmplat cu Alexandru, Cenuşotea? 
După ce l-au aruncat frații în fîntînă, el s-a tot dus cu capul în jos odată 
pînă în fundul fîntînei, iar după ce s-a umflat de apă, apa iar l-a aruncat 
deasupra. Calul lui nu s-a mişcat de lîngă fîntînă pînă i s-a ivit stăpînul 
deasupra apei, atunci l-a pus o leacă pe iarbă pînă a ieşit apa din el, şi iar l- 
a luat în dinţi şi s-a dus cu el pînă a ajuns într-o pădure mare, unde şedea 
fata pădurii. Cum îl văzu fata pădurii, îndată-l cunoscu, că doară aceea pe 
cine nu cunoaşte? ŞI-l întrebă: Dar tu ce cauţi pe aici? Iar calul îi răspunse: 
De ai făcut cuiva vrun bine, fă acuma şi cu mine, uite dragul meu de stăpîn 
e mort, învie-mi-l, că trăind în lume da de-i avea şi tu lipsă cîndva de mine. 

— Bucuros, zise fata pădurii şi îndată aduse neşte oloaie şi-il unse, 
apoi l-a lovit cu trei nuiele de sînger şi trei de înger, şi s-a ridicat 
Cenuşotca mai mîndru şi mai frumos decît fusese. Vai, cum adormisem, 
zise Alexandru frecîndu-se la ochi şi ridicîndu-se de jos. 

— Adormit, adormit, zise calul, că de nu eram cu cu domniaei (arătînd 
pe fata pădurei), dormeai pe vecie, că dragii de frații tăi te aruncară colo în 
fîntînă. Atunci îşi aduse Alexandru aminte ca prin vis de lucrul acela şi zise 
apoi calului: 

— Dar acum ce-i de făcut? 

— Ce-i de făcut? Vom merge la curțile tatălui tău, că uite frate-tău cel 
mai mare vrea să se cunune cu de-a sila cu mireasa ta, cu Aurica. Auzind 
Alexandru vorbele acestea, sări ca muşcat de şarpe şi strigă: 

— Adică de aceea m-au aruncat ei în fîntînă, ca să-mi ieie mireasa? 
Hai de grabă acasă. 

— O, ho! zise calul, în zădar ne-om grăbi cu urda în Turda şi cu caşu-n 
Făgăraş! Toate şi-au timpul lor. Lasă numai după mine, şi n-avea nici o 
teamă! Îndată vom fi acolo. Acum ia-ti haine slabe, vechi, cîrpocite cum au 
ucenicii faurilor, dar vezi să nu pierzi ouăle cele de aur, că fără ele nu 
facem cea ispravă. Apoi dac-om ajunge aproape de oraş, eu m-oi face bită 
cum au vandralăii şi tu mă ia în mînă şi te du pănă-i ajunge lîngă curţile 
voastre şi te bagă calfă la faurul curţii, ştii, care este în dereptul curților. 
Mai departe toate vor fi bune, dar nu cumva să spui faurului ori altcuiva că 
doară tu eşti fecior de împărat; înţelesu-m-ai? 

— Înţeles, căluţul meu! 

— Apoi dacă m-ai înţeles încalecă pe mine, zi doamne ajută şi te ține 

bine! 

Aşa şi făcură, şi cît ai bate în pălmi, fură lîngă oraş. Acolo calul se 
dete preste cap şi se făcu băț noduros, după cum vedem că poartă 
vandralăii, iar Alexandru Cenuşotca se făcu un vandralău cu pinchelu în 
spate şi merse aţă la făuriştea din dosul curților împărăteşti, şi cum văzu pe 
faur, cum îl cunoscu, dar faurul nu-l cunoscu pe el. Alexandru ca om de 
omenie dete vezi bine bună vremea şi spuse faurului că uite el este calfă de 
faur şi ar vrea să-şi capete de lucru. 

— Tocmai bine-ai venit, voinice, zise faurul, că am lipsă de o calfă 
harnică, că tocmai acum nu ştiu ce m-oi face, că mi-a venit o poruncă aspră 
de la împărăție să fac o furcă de aur, cu caier de aur, cu scaun de aur şi cu 
12 fuse de aur, care să toarcă singure tot de aur; eu nu pot face un lucru ca 
acela, dar dacă tu te legi că-l vei face, bună plată capeţi de la mine, dar mai 
bună de la împăratul. 

— O! numai atîta cere? acesta nu-i cel lucru mare, răspunse 
Alexandru, las” pe mine că-l voi face eu. 

Bucuria faurului! nu ştia cum să omenească mai bine pe Alexandru ca 
să-l scoată din năcaz. Şi drept e, că îndată ce se ospătară oleacă, merseră în 
făurişte şi Alexandru prinse să pilească un fier ruginit, iar pînă merse 
faurul după ceva pînă afară, scoase un ou de aur din sîn şi dădu cu el de 
pămînt, iar din ou ieşi furca de aur, cu fuse, cu caier şi un scaun, şi fusele 
torceau fir de aur întocmai după cum dăduse feciorul împăratului porunca. 
Cînd intră faurul în făurişte, toate erau gata ca din poveste, şi nu se putea 
destul mira cum le-a putut face calfa atît de minunate şi în aşa scurt timp, şi 
dintr-o bucată de fier ruginit. Destul că le duse faurul la curtea împăratului, 
iar împăratul şi feciorii şi miresele se bucurară foarte, cu deosebire feciorul 
cel mai mare şi Aurica; el se bucura fiindcă credea că Aurica va fi muierea 
lui, iar ea se bucura fiindcă vedea că mirele ei trăieşte şi nu poate fi departe 
de ea. Acum feciorul cel mai mare al împăratului zise: 

— Vezi, Aurică dragă, eu am făcut ce mi-ai poruncit tu, acum hai să 
ne cununăm. Dar Aurica răspunse: 

— Încă nu! Ce să fac eu cu firul ăst de aur, dacă n-am şi un război de 
aur, care să țeasă singur pînză de aur; pînă nu mi-l aduci şi pe acela, nu mă 
cunun cu tine. 

Acum iar dete feciorul împăratului poruncă la toți meşterii din oraşul 
lor ca să-i facă un război de aur. Năcazul meșterilor, dar cu deosebire al 
faurului din dosul curţei împărăteşti, că acum feciorul împăratului sta 
narmă pe el că cum a făcut furca, trebuie că poate face şi războiul, numai 
de va voi; iar de nu ar voi, îi taie capul ca la un pui de găină. Văzînd 

Alexandru pe faur necăjit, îl întrebă: dar ce năcaz ai, stăpîne? 

— D-apoi uite, dragul meu, n-am scăpat bine dintr-un năcaz şi dau în 
altul. De abia am dus furca cea de aur, şi mi-a şi dat în poruncă că să-i fac 
un război de aur, cu tot ce se ține de el de aur, care să ţeasă singur pînză de 
aur, iar lucrul acesta om pămîntean nu-i modru să-l poată face, şi de nu l-oi 
face, mi-a spus oarzin că-mi taie capul ca la un pui de găină! 

— Nu te teme, stăpîne, că nu ţi l-a tăia, pînă trăiesc eu, zise Alexandru, 
şi intră numaideciît în făurişte şi prinse iar a pili la un fier ruginit. Acum 
faurul se uita tot la el să vază ce face, cum drege, de-i ies din mîni lucruri 
atît de minunate. Dar odată trebui să intre faurul în casă, te miri după ce, şi 
pînă se întoarse, războiul fu gata, întreg întreguţ din aur, cu tălpi, cu suli, 
cu brigle, cu ite, cu tălpigi, cu spată, cu thiară, cu suveică, cu tindeică, cu 
sucală de aur, şi ţesea singur pînză de aur. Cînd văzu faurul lucrul acesta, 
înlemni de bucurie şi de mirare. Văzu el că calfa lui e un viteaz mare. Deci 
îi mulțămi frumos şi apoi luă războiul să meargă cu el la curtea 
împărătească. Dar singur nu putu, că războiul era mare şi greu, deci zise 
cătră calfă să-i ajute să-l ducă. ŞI-I ajută Alexandru, faurul prinse de sulul 
dinainte, iar Alexandru de sulul dinapoi. Cînd intrară în curte, zise feciorul 
împăratului: 

— Na, vezi că l-ai făcut întocmai după cum ţi-am dat poruncă; de ce te 
codeai dar? 

— Iar faurul răspunse: 

— Nu mă codeam, luminate prinţule, dar nici că-l făceam de nu-mi 
trimitea Dumnezeu calfa asta bună; el a făcut şi furca şi războiul, că eu de 
cînd sînt, nici n-am văzut de acestea, necum să fi făcut. 

Atunci Aurica se apropie de calfă, şi cu toate că era tot cănit cu 
cărbuni ca faurii, cunoscu că el este Alexandru: deci nu se putu răbda să 
nu-i sară în grumazi, Şi sărutîndu-l îi zise plîngînd de bucurie: 

— Vai, tu eşti, Alexandre?! 

— Eu, Aurică, zise Alexandru, sărutînd-o şi el cu dulce. 

Atunci fraţii lui Alexandru prinseră a tremura, dar Alexandru, suflet de 
om bun, le zise: 

— Nu aveţi nici o frică: aşa a fost să se întîmple, că din veci, e zicala 
aceea: fă bine şi aşteaptă rău! Acum gătiţi-vă de nuntă, aveţi fiecare 
mireasa, eu încă am pe a mea; îndată vin şi eu gata de nuntă. 

Apoi Alexandru se cobori cu faurul în făurişte, se spălă frumos, apoi 
îşi luă biîta cea noduroasă şi ieşi afară şi o învîrti de trei ori preste cap şi-i 
se făcu cal năzdrăvan numai ca el, apoi îşi băgă mîna în urechea calului şi 
scoase de acolo hainele cele de aur şi se avîntă pe cal. Atunci văzu faurul, 


380 


ce calfă avusese şi prinse a se ruga de iertare. Dar Alexandru zise: 
— N-ai să te rogi de iertare, om bun şi de omenie; tu vei fi mai mare 
reste bunurile mele. Apoi se duse Alexandru la curte. Acolo toți erau gata 
la nuntă: fratele cel mai mare cu mireasa lui, amîndoi în haine de aramă, 
cel mijlociu cu mireasa lui, amîndoi în haine de argint, iar el, Alexandru 
Cenuşotca, cu Aurica lui, în haine de aur. Cînd intrară toţi în biserică şi 
rinse popa a-i cununa, pasărea prinse a cînta, dar aşa cîntă, de toți domnii 
adormiră, iar împăratul Verde, moşneagul, adormi somnul de veci. După ce 
se sfirşi cununia, ieşiră afară şi îngropară pe bătrînul, apoi întinse 
lexandru masa lui cea minunată şi se ospătară toți oamenii cîți se aflau 
atunci în oraş, cu răi cu buni, cu avuţi cu săraci, cu tineri cu bătrîni, că era 
ospăț şi comândare totodată. Dup-aceea rămase Alexandru Cenuşotca 
împărat în locul tătîne-său, iar pe frații lui îi făcu ghinărări preste armăzi, — 
şi de n-au murit — şi astăzi trăiesc. lar eu m-am suit pe-o şea — şi v-o spusei 
aşa; şeaua fu cam ruginoasă şi povestea mincinoasă! 


Colect. d. Iuliu Crainic, înv. în Urisiul de jos, jud. 
Mureş. 


TATA FLORILOR 


A fost ce a fost... A fost un împărat, — căci ce vreţi, — poveste fără- 
mpărat, pomană fără popă, tîrg fără țigani poate-se? 

Şi împăratul acela avea o grădină de parcă nici raiul nu era mai rai 
decît ea. Plină de pomi, plină de flori, plină de pasări şi de mîndrenii, iar 
chiar în mijlocul grădinei o fîntînă de lapte dulce. Nici că se mai afla pe 
podul pămîntului fîntînă scumpă ca aceea. Dar nime nu era iertat să ieie 
lapte dintr-însa, nici chiar pentru curtea împărătească, căci aşa dedese 
împăratul poruncă. Şi de ce poruncise el aşa? El va fi ştiut, destul că 
păzitori erau acolo zi şi noapte, ca nici pasăre măiastră să nu se apropie de 
ea. 

Într-o dimineaţă vin păzitorii înaintea feţei luminatului împărat şi zic: 

— Înălţate împărate! De cînd străjuim la fîntînă, încă păţanie ca cea de 
astă noapte nu ne-a mai păscut; colo cătră miezul nopții era lună de se 
vedea ca ziua, cînd numai auzim ceva lipocind în fîntînă. Mergem mai 
aproape, — adică un om străin se scălda acolo şi se zvîrgolea în lapte de 
săreau stropii cît colo din fintînă. Dacă am zis să iasă, el a rîs de noi; iar 
cînd a văzut că întindem puştile cătră el să-l puşcăm, ştiuldic! în fundul 
fîntînei, şi nu l-am mai văzut. 

Împăratul s-a supărat de vestea asta şi a pus păzitori şi mai mulţi, dar 
în zadar, că din ora cînd s-a arătat mai întîi, în toată noaptea venea de se 
scălda şi cînd păzitorii dau să-l prindă ori să-l puşte, se ştiuldica în fundul 
fîntînei şi atîta-l vedeau pînă în altă noapte. Se luase împăratul pe gînduri: 
ce ar fi de făcut? Trimis-a cărți în toate părţi şi răvaşe prin oraşe, că cine s- 
a afla să prindă şi să scoată din fîntîna cea de lapte dulce, viu sau mort, pe 
cel ce cutează a se scălda acolo, va căpăta mare cinste, avere şi boierie. Și 
cercatu-şi-au norocul sute şi mii de voinici, dar după ce străjuiau două-trei 
nopți şi vedeau că nu pot, se duceau de unde au venit cu buzele umflate. 

Împăratul nu mai putea de mînie, cum de nu se afla în toată împărăţia 
lui un singur voinic, care să-i împlinească porunca pe pont. Amu şi-a fost 
şi luat mandatul şi sta îngîndurat şi crîşnea în dinţi de mînie, cum de în 
fîntîna lui să cuteze cineva a se scălda fără voia lui, şi ca împărat el să nu 
aibă putere a-l opri?! Dar cînd era mai îngîndurat, iată că-i vine înainte un 
opşitar bătrîn şi-i zice: 

— Înălţate împărate, patruzeci şi cinci de ani te-am slujit cu credință, 

în slujbă împărătească vreau să şi mor; lasă-mă să-mi cerc norocul, da de 
voi putea pune mîna pe pîrlitul ăla, ce face atîta necaz măriei-tale. 

— Da du-te în treaba-ţi, vîj nebun, îi zice împăratul; tu vei face ceva 
ispravă, cînd voinici ca zmeii au luat frunza în buză de la fîntînă, de groaza 
mişelului aceluia, ce-mi cerneşte zilele cu neruşinatele lui cutezări! Mai 
bine îţi vezi de bătrîneţe, nu mai încerca vitejii voiniceşti! 

Dar opşitarul nu se dă dus, ci stăruieşte că numai să-l lase şi să-l lase 
să străjuiască şi el barem o noapte, să vază ce n-a mai văzut. 

— Bine, îi zice împăratul, dar să ştii vîjule, că de nu-mi faci ispravă, — 
cu capul plăteşti nebunia. 

— Aşa să fie, înălțate împărate! 

Şi intră moşneagul în grădină, şi cît ținu ziuliţa se înholbă la cele 
mîndrenii, ce numai în grădini împărăteşti să pot vedea; de ici luă 
moşneagul o prună, de colea un strugure, de din colo o piersecă, ba trecînd 
printre flori nu se putu răbda să nu-şi pună chiar o ruje în pălărie; ce vreţi? 
se simţea chiar în rai! Dar cînd se apropie seara, şi zise: Amu-i amu! lar 
după ce înseră bine, se puse pe gardina fîntînei şi se uită tot în fintînă pînă 
colo cătră miezul nopții, cînd auzi numai vîjiind laptele şi ivindu-se 
bulbuci pe deasupra lui, iar din bulbuci ieşi un moşneag alb ca omătul. 
Atunci opşitarul ştiuldic! se aruncă în fîntînă şi prinde pe moşneagul de 
cap. Se încinse o luptă între moşnegi: unul vrea să se cufunde, altul să iasă, 
dar nici unul nu se lăsa de celălalt de gîndeai că-s chiar legaţi deolaltă. Se 
zvîrcoliră ei cît se mai zvîrcoliră, iar de la o vreme moşneagului celui străin 
începură a-i slăbi puterile, iar opşitarul îl ţinea cătuneşte şi nu-l slăbea din 
tuşi pe după cap, pînă îl scoase din fîntînă. 

— Lasă-mă, creştine, să te ție Dumnezeu, că-ți dau averi cîte vrei, 
numai mă lasă, te fac bun bunilor. 

— Vezi bine că te-oi lăsa?! numai atîta mi-ar trebui să calc porunca 
înălțatului împărat acum la bătrîneţe; hai în sus la împăratul! 

Să fi văzut zvîrcolituri şi trăsături de la moşnegii aceia; unul nu se da, 
altul nu se lăsa, pînă în urmă opşitariul mi-ţi trînti pe moşneagul cel străin, 
mi-ţi-l înhămă de guler şi hai cu el pe trepte în sus la împăratul. Împăratul 
dormea dus, că era ostenit, şi afară de aceea amu era tîrziu după miezul 
nopții. Opşitariul însă bătu cu pumnul în uşă pînă se deşteptă. 

— Da cine-mi bate în uşi pe vremea asta? 

— Eu, înălțate împărate, îţi aduc pe jupînul, care cutează a se scălda în 
fîntîna cea cu lapte dulce. 

Împăratul nu credea dar totuşi fiindcă somnul i se spăriase, se sculă şi 
deschise uşa. Adică numai un şiroi de lapte era după moşnegi, şi unde 

stătuse la uşă gîndeai că un ciubăr de lapte ai vărsat pe jos. 

— Aha! Tu eşti, jupîne? Cine eşti tu? şi cum cutezi a te scălda în 
fîntîna mea? 

— Eu, înălțate împărate, sînt „Tata florilor”. Fîntîna asta eu am făcut-o 
cu mînile mele amu-s patru sute de ani şi am stăpînit-o pînă cînd moşul 
măriei tale făcu în livadea mea curțile astea şi-mi îngrădi livadea mea de 
făcu grădină domnească din ea. De atunci rar m-am arătat că era om aprig 
şi moşul şi tatăl măriei tale. Dar după ce ai rămas Dumneata împărat, am 
gîndit că eşti mai milostiv şi nu mă vei alunga cu puterea din fîntînă, care 
eu cu mînile mele am clădit-o. 

— Tanda-Manda, zice împăratul, ce e al meu, e al meu; ce e al altuia, 
încă să fie al meu, aşa cer eu, şi aşa cere dreptatea! Aruncaţi-l colo în 
temniţă şi încuiați uşa bine. 

Aşa s-a şi întîmplat. Au încuiat pe Tata florilor într-o casă mică cu 
păreţi groşi de piatră şi cu grătare la fereastră — că numai o fereastră avea 
temnița aceea, şi şi aceea foarte mică. Acolo se chinui Tata florilor multă 
vreme pînă să-i umble judecăţile, iar din judecată cine ştie ce i-a ieşi; unde 
chiar împăratul e piîrîtorul şi tot el şi judecătorul, ceva bine ştia că nu-l 
aşteaptă. 

Opşitariul însă s-a îmbogăţit cumplit din darurile împărătesei. 

Avea însă împăratul un pruncuţ, numai unul, ca de 5-6 ani, şi-l ţinea ca 
pe apă puţină, că doară era de împărat şi era să urmeze după tatăl său în 
domnie. 

Odată jucîndu-se băiatul pe la ferestruica casei, unde era închis Tata 
florilor, vede pe moşneagul jucîndu-se cu două mere de aur. Şi i se făcu 
lăcomie băiatului să aibă şi el batăr unul. Deci, cam ruşinos şi cu glas 
rugător, zise cătră Tata florilor: 

— Moşule, dă-mi mie un măr de acelea mîndre să mă joc cu el. 

— Bucuros ţi le dau, puiul moşului, şi amîndouă şi alte jucării şi 
bunătăți îți mai dau, de mă vei slobozi tu afară din temniţă, că vai rău e 
aicea, puiucule! 

— D-apoi cum să te slobod, moşule, că doar cheile-s la mama la brîu? 

— O, fătul meu, joacă-te tu pe lîngă mumă-ta, zi să te peptene, şi cînd 
n-a băga de seamă ia-i cheile de la brîu şi te fîştică la mine, deschide uşa, şi 
capeţi merele amîndouă şi încă alte jucării şi bunătăţi. 

Copilul, ca copiii, ca să capete merele cele de aur şi încă te miră ce 
jucării frumoase, făcu ce făcu şi pili cheile de la brîul mumă-sa, se duse la 
uşa robului, o descuie, slobozi pe moşneagul, iar acela-i dădu merele şi-i 
spuse, că oricînd, orice lipsă va avea şi orice necaz, să-şi aducă numai 

aminte de Tata florilor. Apoi închise uşa frumos, dădu cheile la prunc să le 
pună de unde le-a luat, şi se făcu nevăzut. 

Pruncul, nu-i vorbă, făcu ce făcu şi puse iar cheile la brîul mumă-sa, 
apoi merse în grădină să se joace cu merele cele de aur. 

Nu mult după aceea nimeri acasă şi împăratul, că fusese dus în satul 
vecin, te miri după ce, poate la moară, poate după bucate împrumut. Şi 
cum veni, cea dintîi vorbă-i fu: Ce face Tata florilor? 

— D-apoi cine-i mai are grija, acolo va fi, că ştiu că nu-l vor fi mîncat 
şoarecii, răspunse împărăteasa, uitîndu-se la cheile de la brîu. 

Dar împăratul voia să ştie anume, ce-i face robul? Deci merse pînă la 
grătarele ferestrei, se uită înlăuntru, moşneag nu-i! Căută uşa — aceea era 
încuiată ca de frica tîlharilor. Hm! îşi gîndi, oare ce lucru poate să fie? 
Slobozitu-l-a cineva? leşit-a el cumva cu ceva năzdrăvănie, ori că doarme 
într-un unghiu de nu-l pot vedea? Merge deci iute înlăuntru, aduce cheile, 
deschide, intră, se uită — nu-i, şi pace. Acum îl înfoie mînia şi unde nu 
începe a sudui şi a blăstăma, că era iute la fire de para focului. Toţi curtenii 
se adunară în larma lui şi stau numai spăriaţi oare ce are împăratul! 

— Care a cutezat de a dat drumul la mişelul de rob? Numaidecît să-mi 
spuneți, că de nu, pe toți vă spînzur! Curtenii stau încremeniţi, nu gremujda 
nici unul nici mac, numai se uitau unul la altul spăriați. 

— Nu-mi dați nici un răspuns? Las” că aflu eu îndată! 

Într-aceea zări merele cele de aur la prunc şi numaidecît îl săgetă ca cu 
un cuțit prin inimă, că numai el a făcut lucrul acela. Apoi îl cheamă mai 
aproape şi-i zise răstit: 

— De unde ai tu merele acelea? 

— De la moşul, care era închis colea. 

— Şi unde-i el amu? 

— D-apoi s-a dus, dacă i-am deschis uşa. 

— Aşa? adică tu ai făcut mişelia asta? Las” că te învăţ eu omenie! Şi 
dă să prindă pe copil de ureche, dar el țivli una ca un căţel, iar împărăteasa 
— ca mamele — se repezi, iute, luă copilul şi-l ascunse în poală, de nu-l putu 
prinde împăratul. 

Ei, dar şi împăratul într-o bobotă, adună miniştrii şi judecătorii, să 
judece, de ce-i vrednic copilul, căci a făcut un lucru ca ăsta? 

Sfetnicii judecară: unul să-l puşte, altul să-l spînzure, altul să robească 
el în locul moşneagului; dar un sfetnic mai bătrîn, opşitarul cela, ce scosese 
pe Tata florilor din fîntînă, zise aşa: 

— Măria ta înălțate împărate, şi cinstiţi boieri de cinste şi de omenie! 
Nu-l putem nici puşca, nici spînzura şi nici închide, că-i sînge împărătesc; 

nepedepsit încă nu poate rămîne, că aşa cere dreptatea. Dar eu socot, că 
numai cu voia şi ştirea lui Dumnezeu s-a întîmplat ce s-a întîmplat. Drept 
aceea de mă veţi asculta — bine, de unde nu — iară bine, eu aş gîndi la 
gîndul meu şi după priceperea mea, că copilul să-l sui în căruţă şi să-l 
trimitem pînă la mijlocul pădurei celei mari de stejar, acolo apoi să-l dăm 
Jos şi căruţa să vină goală acasă. De va fi rînduit de Dumnezeu să trăiască 
şi să fie împărat, te miri pe ce cale l-a scoate de acolo şi l-a sui la cinstea ce 
1 se cade; de unde nu, fie voia Domnului. 

— Bine grăieşti; ziseră atunci ceilalți sfetnici, aşa să fie! 

— Aşa să rămiie! zise împăratul, şi numaidecît porunci unui fecior să 
prindă caii la căruţă, să pună bani, haine şi merinde pentru copil, ca să aibă 
pe mai multă vreme şi apoi să plece cu copilul la pădurea cutare, unde să-l 
lase cu hainele, cu banii şi cu merindea, iar el cu căruţa să întoarne 
numaidecît acasă. 

Aşa s-a şi întîmplat. Preste un ceas de vreme căruţa ieşia durăind din 
curtea împăratului, iar împărăteasa rămase bocindu-se morţeşte, şi 
frecîndu-şi mînile şi smulgîndu-şi părul de pe cap de jele şi de supărare 
după puiul mamii. 

După ce ajunse feciorul în mijlocul pădurii, făcu după cum i-a fost 
poruncit împăratul, iar copilul rămase şi el bocindu-se de frică şi de 
supărare, cînd se văzu numai singur om într-un codru întunecos. Dar de la 
o vreme îi întări Dumnezeu firea, se puse şi mîncă bine, să mai jucă singur, 
mai cercă puşca — că şi arme-i pusese tată-său, destul că-i peri urîtul. De la 
o vreme se dedase de nici nu gîndea la oameni, toată ziua umbla şi hăulea 
prin cea secreată de pădure, iar seara trăgea la un copaci mare scorburos, 
unde-şi avea hainele, banii şi merindea. De-i era frig — făcea foc, că doară 
nu ducea lipsă de lemne. Şi creştea băiatul, dar creştea ca din apă, într-o zi 
ca altul într-un an, într-o săptămînă, ca altul în zece ani. Cît va fi stat el p- 
acolo, cine mai ştie, destul că s-a trezit melenaş, de nu-i mai erau bune 
hainele, că-i erau prea mici. Se apropia şi iarna. Deci gîndi: ce pot, iau cu 
mine; ce nu, las aci, şi plec tot după nas, şi trebuie să ajung eu undeva, că 
doar numai nu va fi pădurea asta chiar pînă la capătul lumii, să nu-i mai 
dau de margini; ce a fi — a fi, de stat nu mai stau, că mă apucă iarna. Haine 
n-am, mîncarea i pe ciuntate, ba poate da şi vrun urs de mine, apoi ține-te 
băiete! Şi zicînd el aşa, într-o bună dimineaţă, mi se culese de pe aci, şi dus 
a fost pînă în ziua de azi. 

Cît s-a fi tot dus, cine mai ştie, destul că odată se vede scăpat din 
codru, iar înainte, pe o cîmpie lată, vede strălucind nişte turnuri de biserici. 
Acolo-i vrun oraş — gîndi el, acolo mă trag! Şi s-a tot dus pîn-a ajuns în 

oraşul acela! adică acolo şedea împăratul Verde. Şi merge el aţă la curțile 
împăratului şi se îmbie slugă. Împăratul, cum să nu-l primească, văzîndu-l 
aşa tînăr şi aşa frumos! Dar fiind că era numai ca o canură de gingaş şi de 
cruduț, porunci altor slujitori să nu-l pună la lucruri grele. Ţi-ai găsit-o! 
Chiar slugile cele bătrîne şi încînite să cruţe pe unul mai tinerel şi mai 
nepriceput! Ba dimpotrivă, tot la lucrurile cele mai grele îl punea. Şi făcea 
bietul copilandru ce putea şi împlinea slujba fără sminteală. Dar cînd a fost 
pe la Bobotează, de umbla popa cu crucea, era un ger de crăpau lemnele de 
frig, şi omătul era de un stat de om mare. Şi ce fac slugile cele bătrîne chiar 
atunci? Fiindcă vedeau că împăratul şi împărăteasa şi fata împăratului 
părtineau pe sluguţă, se pun şi minţesc împăratului, că sluguţa s-ar fi lăudat 
că el e în stare să aducă un loitrar de trifoi verde pe seama cailor celor de 
parade. Împăratul, cam fuicaş cum era cîte odată, crede, şi porunceşte că de 
loc să meargă să aducă un loitrar de trifoi verde, ca de unde nu, — nu-i bine 
de el. În zădar zicea bietul cotîngan, că nu s-a lăudat, în zadar arăta că 
pămîntul e înghețat şi plin de omăt, împăratul sta narnă să plece. Ce să facă 
dară? Înhămă doi cai la o sanie mare cu şireglă ca de adus nutreţ şi plecă 
într-o doară, nici el nu ştia unde. Caii fugeau de gîndeai că rod pămîntul, 
vîntul fluiera pe la urechi de gîndeai că te-a lua de unde stai, iar el sta 
țeapăn ținînd hăţurile în mînă. După ce ieşi din oraş, îşi aduse aminte de 
Tata florilor şi se gîndi: De nu făceam eu nebunia să-l slobod din temniţă, 
nu trebuia să zgriburesc buigăt de cap prin gerul acesta; şi încă cine ştie, ce 
mă mai aşteaptă? 

— Aşteaptă-te la bine, puiul moşului, zise atunci Tata florilor, care din 
chiar senin era lîngă el în sanie. lan lasă hăţurile la mine! 

Şi lasă feciorul hăţurile la moşneag, şi acela numai odată pişcă cu 
zbiciul, şi — ce erau îndrăciți caii pînă aci, de deabia-i putuse ţinea 
meleanul, amu zburau, nu altmintrelea, şi într-o clipă erau cu sania pe sub 
nori, şi cînd se sloboziră Jos, erau într-o grădină verde, cu pomi verzi, cu 
paseri fel de fel, erau într-o grădină ca în dricul verei, care-i mai frumoasă. 
Tata florilor porunceşte unui slujitor să încarce sania de trifoi verde, iar el 
purtă pe melean prin mîndrenia grădinei. Pe un pom văzu el 12 paseri, care 
de care mai mîndră, toate în pene deosebite, cît nu sămăna una cu alta. 

— Ce paseri mîndre! zise flăcăul. 

— Acestea-s cele 12 fete ale mele; ele sînt zîne, fătul meu. 

Atunci una se dă preste cap din pom şi cade jos ca fată minunat de 
frumoasă. Asta era Ileana Cosînzeana. Şi întreabă linguşindu-se pe lîngă 
bătrînul: 

— Ce ne-ai adus tătucă? Iar bătrînul se uită acru la ea şi-i zise: 

— Ogoi-te, că vezi că am lucru cu dumnealui. Ileana s-a ruşinat şi a 
dat fuga de acolea de i-a căzut un păpuc. Feciorul iute s-a plecat şi a luat 
păpucul şi l-a băgat în sîn. 

Într-aceea _trifoiul fu încărcat pe sanie, şi feciorul se sui sus, şi 
mulțămind moşneagului zise: 

— Hi, cai! Şi caii zburară pe drumul ştiut pînă la curțile împăratului 
verde. 

— Na vezi, înălțate împărate, că drept am avut, zic slugile cele bătrîne 
mirîndu-se de ceea ce le văd ochii; doară ţi-am fost spus noi că se codeşte 
de la lucru, dar dacă-l ia omul o țîră la poruncă cătunească, apoi face 
cînele. 

Împăratul era voios că i s-a împlinit porunca, şi şi porunci să dea cailor 
celor de parade trifoi verde. Adică aceia cum prinseră a mînca, tot năpîrliră 
şi căpătară păr galben de aur. Toţi se minunară de ce le văd ochii. 

Copilandrul, ducînd un braţ de lemne în casa fetei împăratului, scapă 
păpucul din sîn şi cum îl scapă, îl vede fata împăratului şi să repede de-l 
ridică. Mult se miră de mîndrenia aceea de păpuc, că încă aşa păpuc nu-i 
văzură ochii. Şi de loc desculță unul de ai ei şi dă să tragă pe picior ăst 
căzut de la slugă. Adică sta ca scris pe picioruţul ei! 

Bucuria fetei că i se vijeşte, dar bucuria scurtă, că numai cu unul ce să 
facă? 

Din minuta aceea începu fata a fi supărată, dar grozav de supărată — să 
nu poată ea avea o pereche de papuci pe plăcere, ea, fată de împărat, 
singură la părinţi, să aibă un singur papuc după plăcere, iar perechea să nu- 
i capete! Era, ştiţi dumneavoastră, ca fetele, zglobie şi întrecută, şi amu 
căci nu avea soț la papucul acela, gîndeai că nu ştie ce ar face de supărare, 
Părinţii ei îi vedeau supărarea, o întrebau, ce are de-i aşa mîhnită? Ea la 
început zicea să-i dea pace, iar după ce o mai necăjiră cu întrebările, le 
spuse tot plîngînd, că uite ce papuc frumos a căzut de la sluguţă din sîn, 
cînd îi ducea lemne în casă, că i se vijeşte minunat de bine, dar n-are 
pereche la el. 

Slugile cele bătrîne cum auziră, se bucurară că mai pot face bucluce 
sluguţei, deci ziseră fetei: 

— Nu fi îngrijată, stăpîna noastră, că sluguţa s-a lăudat că el poate să 
aducă şi celălalt papuc, numai să-i poruncească înălţatul împărat; că cum a 
adus el trifoi verde în miez de iarnă, şi păpucul l-a aduce. 

Împăratul numaidecît cheamă pe sluguţă înainte şi-i porunci aspru: 

— Tu mişelule şi ştrengariule, numaidecît să mergi să aduci soțul 
păpucului ăstuia, ori de ce l-ai adus şi pe acesta? 

— Dracul m-a pus — gîndi sluguţa în gîndul lui — să ridic papucul acela 
de jos şi să-l ascund! Dar tot Tata florilor e de vină, că de nu-l slobozeam 
din temniță, eu nu pățeam ce păţesc. Apoi se rugă de împăratul, să nu-l 
asuprească cu porunci aşa grele; dar împăratul ştia una şi bună: ori papuc, 
ori capul! 

Ce să facă bietul fecior? Prinde iar caii la sanie şi pleacă pe drumul 
unde se întîlnise cu Tata florilor, tot gîndindu-se: Doamne, Doamne, 
scoate-mi-l în cale. Şi în adevăr numai să trezi cu moşneagul în sanie lîngă 
el. 

— Dar ce ai păţit iară? Parcă iară te-a plouat? 

— Lasă-mă, moşule, că din pricina dumitale uite ce păţesc! 

— Aşa-ţi trebuie, dacă umbli după papuci feteşti! Dar nu te supăra 
nimic, că aicea e şi celălalt. Du-te acasă şi-l dă stăpînei tale, să nu se mai 
scîncească atîta. E cam întrecută dumneaei, dar n-ai ce face, e fată de 
împărat şi pace! Dacă te vei şti purta, încă are să fie a ta, numai bagă de 
seamă: ea are patru semne, pe care numai ea şi părinții ei le ştiu: în 
genunchi are luceferii, în spate luna şi în piept soarele. Împăratul numai 
după acela va mărita-o, care i-a şti spune semnele. Amu vede-vei tu, ce mai 
ai de făcut. De mine nu mai cred să ai lipsă; dacă însă totuşi vei avea, — 
adu-ți aminte de mine, barem la nunta ta. Zicînd Tata florilor vorbele 
acestea, se făcu nevăzut. 

Feciorul se întoarse de unde plecase şi pe seară fu la curţile 
împăratului cu papucul. Bucuria fetei era amu fără margini, nu ştia ce să 
facă de făloasă şi de voioasă. 

Apoi cum e obiceiul în cîşlegi, la fetele fecioare le îmblă pețitori, ba 
unele se şi mărită de le cade orînda; aşa se întîmplă şi acolo. Începură a 
veni feciori de crai şi de împărați din țările vecine, care de care mai sfătos 
şi mai nialcoş, dar — după ce-i întreba împăratul de semnele fetei — toți se 
duceau cu buzele drîmboiate. Mersese vestea şi povestea de ceea ce păţeau 
pețitorii fetei împăratului. Postul Paştilor se apropia, pînă în săptămîna albă 
mai erau numai două săptămîni, adică, cum numărăm noi, din cîşlegi erau 
numai trei cu a brînzii, şi peţitorii nu se mai arătau. Slugile cele bătrîne 
încă auziseră ce-i pricina de nu-şi poate împăratul mărita fata, deci se 
gîndesc: hai să mai facem un bucluc sluguţei ăstuia, că prea e în dragul 
stăpînilor, mai ales de cînd a adus şi ruptura aceea de papuc. Iar alţii mai 
fricoşi ziceau: ba să ne ogoim noi locului, că pîrdalnicul încă poate să 
ghicească şi să ne ajungă stăpîn, atunci vai de pielea noastră. Dar cei mai 
sfătoşi şi mai cărpănoşi la inimă nu se ogoiară, ci merseră aţă la împăratul 
în casă: 

— Înălțate împărate, uite sluguța s-a lăudat că el ştie ce semne are 
stăpîna cea tînără, fiica înălțatului împărat. 

Împăratul zise: 

— Hm! nu zic ba! că minunate lucruri a făcut, nu ca voi! 

Iar fata împăratului se gîndi: Dă Doamne să gîcească; ba parcă-i părea 
rău că nu i-a spus ea, dar amu era prea tîrziu, că împăratul şi porunci să-l 
cheme înlăuntru. 

După ce se înfățişă, îl întrebă împăratul: 

— Drept e că te-ai lăudat că tu ştii ce semne are fata noastră? 

Iar feciorul răspunse: 

— De lăudat nu m-am lăudat, că flecărie de gură n-am fost niciodată, 
că doară-s copil de împărat şi eu, nu-s fiecine, pentru că mă vedeţi în starea 
asta slabă de slugă; dar dacă chiar voiți să ştiţi, iată vă spun: domniaei are 
în genunchi luceferii, în spate luna şi în piept soarele. 

— Brava! răspunse împăratul, iară curtenii se uitau numai unii la alții 
mirîndu-se: de unde ştie el toate, că-i numai de ieri de alaltăieri la curte, şi 
ei să nu ştie, deşi unii erau la curte de cînd fata era copilă în leagăn. 

Împăratul apoi porunci de dezbrăcară pe slugă de hainele cele slabe şi- 
1 îmbrăcară în haine scumpe crăieşti, apoi să fii fecior! Făt-Frumos din 
poveste era parcă numai ciuf pe lîngă el. Fata gîndeai că l-a sorbi cu ochii, 
iar împăratul şi împărăteasa îl purtau ca pe pălmi, nu cumva să se ducă la 
aceea, de la care adusese papucii. În ziua aceea şi veni popa de-i logodi, 
apoi trimise soli după cuscrul său, după împăratul Galbin, să vină la nuntă. 
Iar acela veni cu împărăteasa, şi după ce-şi văzură feciorul atît de frumos şi 
de voinic şi ajuns la aşa mare cinste, plîngeau de bucurie ca doi copii. Apoi 
se făcu nunta, nuntă mare ca la împărați. Mirele cheamă la nuntă şi pe Tata 
florilor. Iar acela veni şi nime nu-l cunoscu, cine e şi de unde e? Iar mirele 
văzînd că toți ar dori să ştie cine-i moşneagul, îi închină un pahar de vin şi 
zise: 

— Să trăieşti, moşule, că de nu erai dumneata, nu ştiu zău de era şi 
nunta asta ori ba? De azi încolo te poți scălda cît vei vrea în fîntîna tatii cea 
de lapte dulce, că ştiu că nu te-a mai opri! 

— Să fie într-un ceas bun şi cu noroc! zise moşneagul, dar din partea 
aceea fii liniştit, că am grijit eu ca om pămîntean, să nu mă mai alunge din 
fîntîna mea, tocmai mai înainte am dus-o la mine în grădină! 

Cînd gătă vorba, bău un pahar de vin, inturnă păharul cu fundu-n sus şi 
— mai ia-l de ai de unde! 

— Doară n-a fost acesta Tata florilor? întreabă socrul cel mare. 

— Ba chiar el tată! răspunse mirele. 

— Vai, ucigă-l toaca, da frumos vîj. 

— Ştiam eu, zise fălos socrul mic, că de nu l-a cunoaşte ginere-meu, 
nime nu-l cunoaşte! 

— Apoi eu dar mă pot linge pe buze de fintîna cea cu lapte dulce? zise 
socrul cel mare. Dar să trăiască tinerii, nu-mi pare rău după ea, că numai 
grije şi supărări mi-a făcut, cît am avut-o; vecueasc-o Tata florilor sănătos, 
numai tinerii noştri să trăiască! 

— Vivat, să trăiască! strigară toți mesenii şi curtenii şi ciocneau cu 

aharele de curgea vinul baltă din ele. Cît o fi ținut ospăţul nu ştiu, cu toate 
că şi eu am fost pe acolo, dar ori ruşine ori ba, mai mult am fost troncănit 
la cap decît limpede, de, ca la ospăț; atîta însă, ştiu bine, că cuscrii amîndoi 
s-au lăsat în pensie, şi împăratul cel tînăr a stăpînit amîndouă împărăţiile. 
El a fost împăratul Alb, că pînă a stăpînit, noroadele lui numai tot zile 
dalbe au avut. Mai departe spună-o cine-o ştie; dar dați-mi careva o pipă de 
tabac şi apoi ziceţi-mi să tac! 


Culeasă de la George Brătean, înv. în Vama, 
Sălagiu. 


MICU GRĂMĂDICU 


Zice că a fost odată, ca niciodată, a fost odată un om şi avea trei copii. 
Odată într-o seară, după cină, zise omul cătră copii: „Dragii tatii, culcaţi-vă 
şi durmiți, dar mai întîi vă rugați la Dumnezeu, şi să fiți cu băgare de 
seamă, care ce veţi visa. Şi dimineaţă să-mi ştiţi spune, care ce aţi visat”. Şi 
s-au culcat copiii, după cum îi îndrumase tatăl lor, şi dimineaţa s-au sculat 
şi au prins a-şi spune visurile. Cel mai mare şi cel mijlociu spuseră ce 
visară; dar cînd ajunse la cel mai mic, la Micu Grămădicu, acela nu voi să 
spună nici decît; zicea numai atîta: Am visat eu, — dar nu vă spun ce. Tată- 
său atunci să mînie foc pe el şi prinse a-l sudui, dar în zadar; el nu voia şi 
nu voia să spună visul de locul locului. Atunci tată-său prinse a-l bate, şi îl 
bătu rău pe bietul băiat, dar el totuşi nu voi să spună visul. Chiar cînd îl 
bătea tată-său mai tare, trece p-acolo împăratul, cu un hinteu cu şase cai, şi 
aude plînsul copilului. P-atunci împărații nu erau aşa făloşi ca cei de azi, să 
mai opreau şi prin popor să le vază năcazurile. Cum auzi plînsul copilului, 
porunci cocişului să steie în loc să vază, ce este, de ce plînge copilul acela 
în aşa măsură? Şi au stat cocişul cu căruţa în loc, iar împăratul a întrebat pe 
om, de ce-şi bate băiatul în aşa măsură, de se adună lumea îngrozită la 
plînsul lui? lar omul a spus din fir a păr întîmplarea, cum adecă el nu vrea 
să-i spună visul. 

— Numai atîta-i toată supărarea? întrebă împăratul; atunci nu-l mai 
bate, dă-mi-l tu mie. Şi s-a învoit omul bucuros, şi împăratul l-a suit în 
hinteu şi l-a dus acasă la el, adică la curțile lui. Acesta era împăratul Roşu. 
După ce ajunse acasă, îl întrebă şi împăratul: 

— Ei, spune-mi tu mie, ce ai visat? 

Dar el nici împăratului nu voi să-i spună visul. Se cam mînie 
împăratul, dar nu chiar atît de tare, ca să-l bată; deci îi dete bună pace, îl 
îmbrăcă bine şi-l dădu la învățătură. Şi învăţa bine hoţul de copil, şi era 
bun şi ascultător, numai un lucru nu voia de loc să facă, nu voia adică să 
spună nimănui visul lui de acasă, pentru care mîncase bătaia cea zdravănă. 
În cîţiva ani gătă toate şcoalele şi se făcu mai învăţat chiar şi decît 
împăratul, cu toate că atunci împărații erau oamenii cei mai învăţaţi. După 
ce gătă şcoalele, îl cheamă împăratul la raport şi-i zice: 

— Fătul meu, te-am scos de la bătaie, din mînile tătîne-tău, te-am 
crescut, te-am învăţat; acum cred că-mi vei spune ce vis ai visat atunci, 

cînd te bătea tată-tău? Batăr atita să faci şi tu pentru cîte bune ţi-am făcut 
eu ție. Dar el nici acum nu vru să spună visul. Atunci împăratul s-a mîniat 
pe el atît de tare, de era să-l omoare chiar; dar iară-şi veni în fire: Țara-i cu 
judecători, cu legi, cu aşezăminte bune rămase din moşi strămoşi: nu-mi 
voi mînji eu mînile cu el, fără îl dau în mîna judecății. Şi aşa făcu 
împăratul, cheamă la curte pe toţi judecătorii cei mai înţelepţi ai împărăției 
şi le spuse să aducă ei lege şi judecată, ce-i vrednic un ştrengariu ca acela, 
care pentru binele ce l-a primit de la împăratul, el nici un vis nu vrea să-i 
spună. Judecătorii îşi frămîntară mințile multă vreme, în urmă ajunseră la 
hotărîrea ca să-l închidă de viu într-un zid, adică să-l zidească în zid. 
Hotărîrea se împlini. Chiar a doua zi aduseră zidari şi le porunciră, ca în 
mijlocul ocolului să facă un zid gros, ca un turn, iar în mijlocul lui să 
zidească pe feciorul cel îndărătnic. 

Împăratul însă avea o drăguță de fată, numai ca ea, şi ei — spunîndu-vă 
cea dreaptă — îi cam plăcea de fecior, crescuseră laolaltă şi se cunoşteau 
unul pe altul de bun şi de rău. Ea dar porunci zidarilor, ca să facă ei cumva 
o gaură în zid, ca să poată barem răsufla tînărul şi în caz de lipsă să-i poată 
da cîte ceva de mîncare. Şi aşa făcură zidarii. lar fata în toată ziua-i ducea 
cîte o leacă de mîncare şi băutură acolo şi-i mai spunea ce-i în lume şi-n 
țară. Odată merse fata tare supărată la feciorul din zid. 

— Da ce eşti aşa supărată? o întrebă feciorul. 

— Dar cum n-oi fi supărată, că uite, a venit feciorul împăratului Verde 
la noi a peţi, ai mei vreau să mă deie cu puterea după el, că se tem de tată- 
său, dar eu nu bucuroasă aş merge după el. Mi-am pus în gînd ori să fiu a 
ta ori a nimănui. 

— O, atunci nu fi supărată, va fi cum va voi Dumnezeu, numai nu te 
mărita, că bun e Dumnezeu, voi scăpa şi eu cumva de aici, şi atunci vei fi a 
mea. 

Şi nu s-a măritat fata împăratului Roşu după feciorul împăratului 
Verde, iar împăratul Verde s-a mîniat foc pe cel Roşu pentru aceasta şi 
trimise sol împărătesc cu semn de bătaie. I-au trimis adică o bîtă tăiată în 
strung, care era pe o formă de groasă la amîndouă capetele şi i-au trimis 
vorbă că ori gîceşte care capăt e de la vîrf şi care de la rădăcină? ori să iasă 
cu el la bătaie. 

Adunat-a împăratul Roşu pe toţi învățații țării şi au ţinut sfat asupra 
bitei, dar toţi rămîneau biîtă lîngă ea; nici unul nu putea tălmăci întrebarea, 
împăratul şi toată curtea lui erau supăraţi, că nu pot scoate cumva la cale 
răspunsul, ca să nu se încurce în bătăi cu împăratul Verde, că gîndeşte 
omul, dar bătăile mîncă sumedenie de bani şi de voinici. Cînd merse fata 

cu prînzul la fecior în zid, îi spuse în ce încurcătură mare e ţara din pricina 
ei. Dar feciorul îi răspunse: 

— Nu fi supărată nimic; du-te acasă şi te culcă şi te fă că dormi, apoi 
te scoală repede şi zi că ai visat, că să bage bita într-o bute cu apă, că 
capătul de la trupină e mai greu şi s-a aşeza o leacă spre fund, iar cel de la 
vîrf e mai uşor şi va rămîne deasupra. Şi aşa a făcut fata şi a nimerit foarte 
bine, că cu răspuns hotărît au plecat solii împăratului Verde, încît toţi s-au 
minunat de înţelepciunea celui ce i-au pus la cale să facă aşa. Acum iarăşi 
era voie bună la curțile împăratului Roşu: dar nu mult tinu, că într-o zi se 
trezeşte iară cu soli de la împăratul Verde, care aduceau trei mînzi, unul de 
3 ani, unul de 2 ani şi unul de un an, dar toți într-un păr, şi pe o formă de 
mari. Acum avea împăratul Roşu să gîcească care-i de un an, care-i de doi 
şi care de trei ani? ori să iasă la bătaie. Iară strînge împăratul-Roşu pe toţi 
învățații împărăției să judece şi să dee răspuns bun şi hotărît. Dar, minunea 
minunilor! Nu puteau nimeri de loc. Atunci fata împăratului ducînd 
mîncare la cel din zid, îi spune încurcătura. Iar el zice: Nu-i cel lucru mare: 
culcă-te şi te fă că dormi, apoi te scoală şi zi că ai visat că să aducă trei 
gîfurele şi în unul să pună lapte dulce, în unul jar din vatră şi în unul ovăs; 
mînzul cel de un an va trage la mirosul laptelui, cel de doi ani s-a apropia 
de jar, iar cel de trei ani va da fuga spre ovăs. Şi aşa făcură, şi iar nimeriră 
ca de pe scrisoare de bine. Bucuria împăratului şi a curtenilor, că se scapă 
atît de ieftin de necaz. Dar nu mult le ţinu bucuria, că împăratul Verde iar îi 
trimise vorbă, să-i săgete bumbul de pe vîrful cetăţii; ori dacă nu, să iasă la 
bătaie. lar se adunară ghinărarii şi domnii cei mari de sfat şi chibzuiră şi 
sfătuiră; dar nu aflară om, care să se lege că va arunca săgeata pîn-acolo. 
Fata de bună seamă a spus feciorului celui din zid năpastea, care a căzut 
iară preste capul tătîne-său din pricina ei, iar el îi zise: Culcă-te şi dormi şi 
zi că ai visat că numai eu, dar altul nu va putea face acel lucru. Şi aşa făcu 
fata, se culcă şi se făcu că doarme, dar iute sări ca friptă şi zise: 

— Tată, am visat că din toată împărăția singur voinicul cel din zid este 
în stare să săgete bumbul din vîrful cetăţii împăratului Verde. 

— Dar, draga tatii, zise atunci împăratul, acela de mult va fi putrezit 
acolo. 

— Dar de trăieşte, să căutăm, tată, că Dumnezeu e bun. 

ŞI a pus împăratul pe servitori să strice zidul. Şi l-au stricat. Adică din 
zid se ivi feciorul frumos şi spătos, de gîndeai că anume a fost pus spre 
îngrășare. Şi se minunară toţi de el. Împăratul îl întrebă: 

— Te simţi tu în stare, voinice, să săgeți bumbul cel din vîrful curții 
împăratului Verde? 

— D-apoi, înălțate împărate, voi cerca. 

Şi apucă săgeata şi o învîrti de trei ori pe lîngă degetul cel mic şi zvîrr! 
cu ea încotro slujeau curţile împăratului Verde, că de văzut nu le putea 
vedea. Atunci împăratul Verde, care era chiar la prînz, zise: 

— Acum am dat de dracul! Că săgeata nimerise nu numai bumbul din 
vîrf, ci-i despicase casa în două, cum ai tăia o pîne. Mult se miră lumea de 
puterea feciorului şi mult îl mai lăudau toţi, iar împăratul Roşu îl puse chiar 
cu el la o masă şi-l ospăta cum se cade. Dar multă vreme nu trecu, şi veni 
sol de la împăratul Verde, să vină pînă la el voinicul cel ce a aruncat 
săgeata. Împăratul Roşu era supărat, îi părea rău să piardă drag de viteaz ca 
acela, iară fata împăratului Roşu era cea mai supărată, că se temea că de 
merge, nu mai vine altul. Dar el îi mîngi:ie: 

— Nu vă temeţi, iar voi veni, numai daţi-mi unsprezece ortaci toți unul 
ca unul şi pe-o formă de mari şi de groşi, pe-o formă îmbrăcaţi şi pe-o 
formă cai încălecați, dar toți să semene cu mine, ca nime să nu ne poată 
deosebi pe unul din ceilalți. 

Şi au trimis împăratul de i-au căutat unsprezece soţi, toți unul ca unul 
şi i-au îmbrăcat pe toți doisprezece într-un port şi le-a dat cai pe-o formă şi 
i-au plecat la cale. Pe cale şi-a învăţat feciorul ortacii că, de-i va întreba 
Împăratul Verde: care a aruncat săgeata? să răspundă: noi. După ce 
ajunseră la împăratul Verde, să coborîră de pe cai, slugile le băgară caii în 
grajduri, iar ei intrară la împăratul. Acela cum îi văzu întrebă: 

— Na, voinici, cari aţi aruncat săgeata? lar ei răspunseră toți cu un 
glas: 

— Noi. 

— Cum, voi, care din voi? 

— Noi toţi, înălțate împărate! 

— Ei bine, zice împăratul, acum rămîneţi la mine la gustare. 

— Bucuroşi, înălțate împărate. 

Cînd mîncau feciorii, a venit împăratul la ei şi a zis: 

— Acum c-o cale rămîneţi şi de mas la mine. 

— Bucuroşi, răspund feciorii, c-aşa-i învățase ortacul lor cel mai de 
frunte, adică viteazul Grămădicu. Împăratul Verde ar fi voit să cunoască pe 
viteazul de Grămădicu, dar nu putea nici decît. Deci a socotit în capul lui, 
că doară dormind voinicii la ei, va pune pe cineva să păzească, şi te miri 
cum va putea afla. Şi avea împăratul o babă hîrcă meşteră şi fermecătoare 
mare. Pe ea a pus-o să păzească şi dimineaţa apoi să-i spună. Şi după ce au 
intrat feciorii în casa care le-a fost dată lor, baba s-a dat de trei ori preste 
cap şi se făcu o muscă şi intră pe gaura cheiei în casă la feciori. Feciorii 

după ce se dezbrăcară, se puseră pe paturi şi prinseră a povesti, pîn- 
adormiră. Hei, ce pită bună mîncă împăratul acesta, cît fu de bună şi asta, 
cu care ne-a omenit pe noi, zise unul. 

— Bună şi nu prea — zise Grămădicu — că-i cu lapte de femeie. 

— Aha, gîndeşte baba, ăsta-i feciorul cel viteaz, pentru care nu vrea 
fata împăratului Roşu să vină după feciorul stăpînului meu. Şi după ce 
adormiră feciorii, se pune baba şi încrestă o leacă cu foarfecile căpeneagul 
lui Grămădicu, care era în cuier la capul lui. Dimineaţa spune baba la 
împăratul: 

— Înălţate împărate, acela e viteazul, care-i cu căpeneagul încrestat. 
Dar feciorii cum se sculară şi se îmbrăcară, voiră să iasă afară, însă 
Grămădicu le strigă: 

— Îndărăpt! îi puse pe toţi în glidă şi se uită bine la fiecare, la haine, la 
bumbi, la păr, la papuci, ca să fie la toţi unul ca unul. Apoi se uită şi la el şi 
văzu, că căpeneagul lui este o leacă crestat dindărăpt cu foarfeca. Atunci se 
pune şi la toți face în căpeneag cîte o crestătură chiar ca a lui şi aşa ieşiră 
împreună afară. Împăratul se uită cu lăcomie la ei, că toți erau zdraveni şi 
frumoşi, dar cu deosebire căuta după semnul babei. Dar nu putu afla nimic, 
că toți aveau unul şi acelaşi semn pe căpeneag. Apoi merse împăratul la 
babă şi zise: 

— Dar tu ce mă porţi cu minciuni, că uite toți au căpenegele pe o 
formă. 

— Apoi nu ştiu, înălțate împărate, că io numai pe unul l-am însemnat, 
pe acela adică care a zis că pita cu care i-ai omenit, e bună şi nici prea, că-i 
cu lapte de muiere; şi de bună seamă numai acela-i viteazul, iar cei 
unsprezece sînt numai ortacii lui. 

Împăratul iară a ospătat pe feciori toată ziua, şi seara iară i-a îmbiat să 
rămînă la el. Şi s-au învoit feciorii. Cînd fu seara, iară intră baba în formă 
de muscă pe gaura cheiei înlăuntru la feciori, şi îi auzi cum povestesc. 

— Măi, da bun vin mai are împăratul ăsta, zice unul. 

— Bun şi nu prea, răspunse altul, că este cu sînge de om. 

— Aha, gîndi baba, ăsta-i! Şi cum adormiră, merse cu foarfecile şi-i 
ciontă o leacă din mustaţa dreaptă, apoi dimineaţa spuse împăratului: 

— Însemnatu-l-am, înălțate împărate, chiar în mustaţa cea dreaptă, că 
i-am ciontat-o din vîrf cu foarfecile. 

Dimineaţa se scoală feciorii, se gată, se uită-n oglindă, şi Grămădicu 
dă că-i e ciuntată o mustață. Staţi în loc feciori, zise el, uitați-vă, pare-mi- 
se, oare nu e mai scurtă o musteață, ca cealaltă? Se uitară feciorii şi văzură, 
că zău aceea aşa e. Deci se puseră bărbăteşte, luară foarfecile şi toţi şi le 

ciuntară pe o formă, apoi ieşiră afară. Împăratul iar se uită, dar pace! nu 
putu face nici o deosebire între ei, că era unul ca altul. lar merse la babă şi 
o mustră, dar în zadar, că ea se apăra din toate puterile şi spunea că a 
ciuntat din mustață la acela care a zis că vinul înălțatului împărat este 
amestecat cu sînge de om şi numai acela este viteazul. 

Acum împăratul iar s-a ospătat toată ziua, iar seara le-a făcut pat bun 
de hodină şi apoi le-a spus: 

— Mai dormiţi o noapte la mine, că apoi mîine vă las să mergeţi acasă 
în ţara voastră. 

Ei! uitasem să vă spun, că toată dimineaţa-i întreba o dată: 

— Care aţi aruncat săgeata? Şi ei toţi răspundeau totdeauna; 

— Noi! 

Destul că în astă a treia noapte iară intră baba la ei pe gaura cheiei şi-i 
asculta cum povesteau. 

— Măi, zice unul, dar bun om mai este împăratul acesta! 

— Bun şi nu prea, răspunse Grămădicu, că-i adunat de pe uliţe cu 
furca şi cu grebla. 

Acum iar cunoscu baba, care-i viteazul, dar nu ştia ce ar face, ca să-l 
poată cunoaşte şi a doua zi. 

Se puse deci, după ce adormiră, şi în căciula celui ce zise că împăratul 
e adunat de pe uliţă cu furca şi cu grebla, puse un semn micuţel, apoi fugi 
şi spuse împăratului. 

Dimineaţa, după ce se deşteptară feciorii, se îmbrăcară, şi dau să iasă 
afară. Dar Grămădicu le zise: 

— Staţi, ortaci, de vă gătiți căciulile. Şi le gătiră bine, şi el află în 
căciula sa semnul cel mic, dar nu-l aruncă de acolo, ci puse fiecăruia cîte 
un semn chiar ca acela. Apoi ieşiră toţi în curte, unde-i aştepta împăratul cu 
nerăbdare, doară, doară va putea pune mîna pe vătavul. Dar de unde? că 
toți erau unul ca altul. Iară se mînie foc împăratul pe babă şi zise: 

— D-apoi ce foc să te ardă, te legi că poţi isprăvi una alta, cînd tu în 
trei zile, şi-n trei nopți nu fuşi în stare să-mi poţi arăta din doisprezece 
unul, care-mi trebuie? 

— În zadar te superi, înălțate împărate, că acela nici cu spirituş să fie 
şi n-ar putea fi mai al dracului. Doară auzitu-l-am pînă a zis, că dumneata 
ai fi om bun, numai pagubă că eşti adunat cu furca şi cu grebla de prin sat, 
ŞI i-am pus semn în căciulă. Cum vine asta de au toţi scaune într-o formă? 
eu nu ştiu. 

Împăratul atunci mînios, cum era, se pune şi poruncește slugilor, să le 
aducă caii şi zise feciorilor, să se gate de cale, c-amu-i lasă să meargă unde 

vreau ei. Dar după ce se urcară pe cai, îi veni în minte, că în ziua aceea nu 
i-a întrebat, care din ei a aruncat săgeata? Deci îi întrebă acum, după ce 
erau călări: 

— Care din voi a aruncat săgeata? Atunci Grămădicu răspunse: 

— Eu, singur. 

— Tu? Dar de unde ştii, că pita mea-i cu lapte de femeie? 

— De nu crezi, întreabă! 

Şi aduse împăratul pe femeia care cocea pită la curtea împăratului şi o 
întrebă: 

— Dreptu-i că pita mea-i cu lapte de femeie? 

— Drept, înălțate împărate, că o ţiță tot într-una mi-a curs în covata cu 
aluatul pîn-am frământat. 

— Dar, voinice, de unde ştii tu că în vinul meu este sînge de om? 

— Întreabă pe cel ce l-a stors! 

Şi cheamă împăratul înainte pe cel ce i-a stors vinul şi-l întreabă, 
dreptu-i că în vin este sînge de om? 

Iar acela răspunse că-i drept că chiar cînd storcea vinul i-au ţişnit sînge 
din nas. 

Şi a mai întrebat împăratul pe Grămădicu: 

— Dar cum poţi tu zice, că eu-s adunat de prin sat cu furca şi cu 
grebla? lar Grămădicu răspunse: 

— Întreabă pe mumă-ta. 

ŞI a adus împăratul pe mumă-sa înainte şi i-a zis: 

— Auzi, mumă, ce zice feciorul acesta, că dumneata m-ai adunat pe 
mine de pe uliţă cu furca şi cu grebla; dreptu-i? 

— Drept, dragul mamii, că lumea-i cu păcate, şi eu în tinerețele mele 
am fost ca lumea. Dumnezeu să mă ierte. 

Auzind împăratul vorbele acestea, scoase paloşul să taie capul lui 
Voinicu Grămădicu, ca să nu mai ducă vestea în lume, că el îi adunat din 
sat cu furca şi cu grebla; dar Grămădicu prinse sabia cu mîna şi o învîrti de 
trei ori pe lîngă cap, apoi tăie repede capul împăratului Verde şi al babei 
celei vrăjitoare. După aceea se duse acasă la împăratul Roşu, se cunună cu 
fata lui şi la nuntă le spuse: 

— Ei vedeţi, visul acesta l-am visat io, cînd mă bătea tata că ce nu 
voiam să-l spun; acum îl spun, că nu mă mai tem, că nu s-a împlini pînă-n 
capăt. 

— Şi care-i capătul? întrebară cei de faţă. 

— D-apoi capătu-i aşa: că eu voi fi împărat preste împărăţia 
împăratului Verde pe care l-am omorît, şi preste împărăţia împăratului 

oşu — care-mi este socru. Şi aşa a şi fost. Şi de n-a murit, şi astăzi mai 
trăieşte iar lumea-i zice: Voinicu Grămădicu. 


De la Rodna Veche. 


MÎNDRA LUMEI 


În vremile de demult zice că erau doi împărați vecini: împăratul Verde 
şi împăratul Roşu. Împăratul Roşu a făcut odată un ospăț mare-mare, la 
care ospăț a chemat şi pe împăratul Verde şi pe toţi craii şi împărații din 
vecini. Împăratul Verde era mare iubitor de peşte. Aceea o ştia împăratul 
Roşu, deci porunci pescarului să-i aducă nici mai mult nici mai puţin de 99 
cară încărcate cu peşte şi toate să le gătească pentru acel ospăț împărătesc. 
Lucru uşor nu este de a prinde atîta potop de peşte, dar porunca-i poruncă, 
bietul pescari trebui să plece cu mrejile, şi fără peşte să nu se întoarcă, că 
de vine fără peşte, — plăteşte cu capul, că doar porunca împărătească nu-i 
numai iac-aşa! Cercat-a bietul pescar noaptea-ntreagă şi nici un peşte n-a 
putut prinde. Cînd se zărea de ziuă, atît era de necăjit, de sta numai să se 
arunce-n apă să se înnece de supărat ce era, că nu poate prinde peşte. 
Atunci văzu venind pe apă un scai, cînd era în drept cu el, scaiul se ridică-n 
sus şi se face un omuleţ numai cît un deget de mare. Era Ucigă-l crucea. 

— Ce stai aşa îngîndurat? întrebă pe pescar. 

— Dar cum n-oi sta îngîndurat, că împăratul mi-a poruncit să-i prind 
99 cară de peşte că-i trebuiesc la ospăț şi pîn-acum încă nici un peşte n-am 
prins! îmi vine să mă arunc în apă de supărat ce sînt, că să merg fără peşte 
e şi mai rău, că împăratul ştiu că m-a omori, el va gîndi că n-am vrut să-i 
împlinesc porunca. 

— Nu te supăra aşa tare, că eu te pot scăpa; de-mi dai ce ai mai drag la 
casă, eu-ți ajut să prinzi peşti cîţi voieşti — aşa zise omuţul cel mic. 

Pescariul se gîndi şi se răzeîndi că oare ce are el mai drag la casă, dar 
nu-i veni în minte nici decît, deoarece el bine ştia, că numai o biată de miţă 
are la casa sa. Deci zise omuţului: Bine, aşa fie, cum zici tu, numai mă 
scapă. 

Tîrgul fu gata. Ucigă-l toaca se scufundă în apă şi învrăjbi atîta potop 
de peşte, încît pescariul nu mai juoia a trage mrejile, tot pline, de se mai 
rumpeau. În scurtă vreme era plin pe țărmure de peşte, deci merse pescariul 
la curtea împărătească după care să-l încarce. Şi veni de la curte cu 99 de 
cară cîte cu patru boi şi toate le încărcară de peşte ca de păpuşoiu, apoi le 
duse la curtea împăratului Roşu. Bucuria pescariului că putu împlini 
porunca împărătească; dar şi bucuria împăratului, că are peşte din greu, să- 
şi poată omeni oaspeţii. Trei săptămîni tinu ospăţul împărătesc, după care 

se duse fiecare la ale sale. Pescariul a căpătat de la împăratul o cinste foarte 
frumoasă pentru că i-a împlinit aşa bine porunca, iar muierea pescariului, 
de voioasă ce era, n-avu ce lucra făr” făcu un copilaş cu păr de aur. Vestea 
se lăți iute, că muierea pescariului are un copilaş cu păr de aur, şi tot plină 
le era căsuţa de oameni să-l vază şi fiecare aducea ceva cinste norocoasei 
mame. Bucuria cea mai mare era a pescariului şi a nevestei sale, că le era 
cel dintîi copil şi apoi ce odor de copil! în bucuria lor cea mare uitară zicala 
că după bucurie mare vine şi întristare şi mai mare. Cînd fu copilaşul de un 
an, putea vorbi bine şi umbla în picioruşe ca altul de cinci ani, că doară era 
năzdrăvan, şi-şi făcea cruce şi zicea Tatăl nostru, de gîndeai că tot la şcoale 
a umblat. Dar într-o noapte tîrziu numai aud glas de om la fereastră: 

— Pescariule, dă-mi făgădaşul. Atunci se gîndi pescariul la făgădaşul 
ce-l făcuse omului celui mic şi mai înlemni de supărare; dar se făcu totuşi 
uituc şi zise: 

— Ce făgădaş? 

— Dar nu-ţi aduci aminte, ce mi-ai făgăduit acumu-i anul, cînd ţi-am 
prins peşti, ca să scapi de pedeapsa împărătească? 

— Ba aducu-mi aduc, zise bietul pescar îngăimăcit; dar oare ce ţi-am 
făgăduit? 

— Ştii tu ce, zise omuţul de la fereastră. 

Atunci pescariul luă mîța de după cuptor şi i-o întinse pe fereastră, dar 
cum luă mamonul miîţa, aceea aşa-l zgâria, de o scăpă din mîni şi zise răstit: 

— Nu miîţa mi-ai făgăduit-o, ci copilul, că pe acela-l ai mai drag la 
casă. 

Prins-au pescariul cu muiere cu tot a plînge, că să-i fie milă de ei, să 
nu le ducă odorul; dar dracul drac, şi pace, de ce-i auzea plîngînd, de aceea 
era mai vesel şi nu se mişcă de la fereastră pînă nu-i dădură copilul. Acela 
nu plîngea, el era vesel şi zicea părinților: 

— Dar nu vă supăraţi în zadar, bag seamă aşa a fost să se întîmple, 
lăsați-mă să merg la el, că ştiu, că nu m-a mînca. Şi în urma urmelor, 
văzînd bieţii părinți că n-au încotro, dădură pruncul mamonului pe 
fereastră. Dar cînd puse mamonul mîna pe copil, copilul îşi făcu cruce, care 
lucru atîta l-a supărat pe mamon de l-a aruncat peste nouă hotară şi nu i-a 
mai avut grija. Acum băiatul ar fi venit acasă, dar nu ştia calea. Deci merse 
tot înainte pe un drum părăsit, că doară va ajunge el undeva. A şi ajuns 
într-o pădure mare, dar nu se înspăimîntă, ci merse prin pădure tot înainte, 
pînă nimeri într-o poiană. Acolo se certau şi se pumneau trei copii negri de 
drac, dar se pumneau chiar drăceşte, erau tot sînge. Copilul pescariului nu 
se înfrică de ce-i văzură ochii, ci merse aţă la copiii cei de drac şi întrebă: 

— Dar ce faceţi voi nebunii, nu puteţi fi oameni de pace? 

Atunci copiii cei de drac lasă pricina şi prind a-i spune de ce se bat şi-l 
roagă să-i împace. 

— Uite, zise unul, ne-au murit părinții şi noi am rămas trei frați 
gemeni şi de părinţi ne-au rămas un căpeneag, o păreche de păpuci şi o bîtă 
şi nu le putem împărți. Fii bun şi ne fă dreptate. 

— Bucuros, zise fiul pescariului, dar să-mi spuneţi voi de ce sînt bune 
lucrurile acestea? 

— Sînt bune, zise un pui de drac, de te îmbraci în căpeneag, nime nu 
te vede, iar tu vezi din el toate celea, ca şi fără el; păpucii sînt buni, că 
dacă-i încalți şi dai odată-n călcîie îndată eşti acolo, unde ţi-e gîndul; iar 
băţul este bun, că pe cine-i ameninţa cu el, stan de piatră se face. 

— Bine, zise fiul pescariului, eu voi împărți pe dreptate; drept aceea, 
voi mergeţi colo în cele trei vîrfuri de munte, fiecare într-un vîrf de munte 
şi apoi eu voi face semn să plecaţi şi cînd veţi vedea semnul, să veniți 
bărbăteşte; care va ajunge mai întîi la mine aci, a aceluia vor fi tustrele 
lucrurile acestea, învoiţi sînteţi? 

— Învoiţi. 

— No ce mergeţi dar şi într-o minută să-mi fiți aci, că nu pot sta toată 
ziua pentru voi, că am şi eu lucrurile mele. 

Şi se puseră puii de drac la fugă, du-te băiete, de tot scîntei le ieşeau 
din călcîie. Dar şi fiul pescariului era isteţ; cum se văzu singur, se puse şi 
îmbrăcă căpeneagul şi-şi încălță păpucii, apoi luă bîta în mînă şi aşteptă pe 
puii de drac, care veneau scoţind foc din gură. Cînd erau puii de drac 
aproape de fecior, el îi ameninţă cu bita şi se făcură stan de piatră, trei stani 
de piatră neagră. 

Acum o luă Făt-Frumos, că aşa-i era numele la feciorul pescariului, şi 
se tot duse prin pădure pînă nimeri la nişte curți mari ca cele împărăteşti. 
Cum le vede, nu mai stă pe gînduri, ci intră înlăuntru. Adică acolo află o 
fată atît de frumoasă, cum nu mai era alta în lume, numită Mîndra Lumei. 
Mîndra Lumei îl cunoscu, cum îl văzu, deşi nu-l mai văzuse pîn-atunci, dar 
ea era năzdrăvană, cum era şi Făt-Frumos. 

— Bine te-am găsit, Mîndra Lumei, zice Făt-Frumos intrînd. 

— Bine ai venit, Făt-Frumos, zice fata uitîndu-se cu ochi mari la el. 
Hai şezi, că vei fi obosit de cale. 

— Obosit şi nu prea tare, că n-am mai venit eu în ruptul capului, am 
mai şi păşit, m-am şi odihnit, c-am ştiut că tot ajung eu la tine, dar ia 
spune-mi cum trăieşti? 

— Bine şi nu prea; bine că-s sănătoasă, dar rău că-s numai singură ca 

cucul; ziua ar fi cum ar fi, dar noaptea nu pot să am odihnă în curțile 
acestea, că în toate nopţile vin dracii şi ţin bal în ele pînă dimineaţa, atunci 
apoi se duc, ce-i drept, şi mi le lasă în bună rînduială, dar ce folos, că nu 
mă pot odihni în ele, fără preste noapte trebuie să merg într-o căsuţă colo 
din jos, şi acolo trebuie să dorm. 

— E! zise Făt-Frumos, şi oare n-ar fi ac de cojocul lor? 

— Fir-ar, zice fata, dacă s-ar afla un voinic să le răscumpere de la ei, 
că numai de folosirea preste zi sînt răscumpărate şi de folosirea preste 
noapte trebuiesc de acum răscumpărate. 

— D-apoi de i-aş face oare stan de piatră pe toți? 

— N-ar fi de nici un folos, că tot n-am avea pace de neamurile lor; şi 
multe neamuri au dracii, de e plin iadul şi pămîntul de ei. Fără cine vrea să 
răscumpere curțile acestea trebuie să dea piept cu dracii în trei nopți de-a 
rîndul, apoi fie ce va fi de el. 

— Oare să cerc eu? zise Făt-Frumos. 

— Cearcă, dragul meu, că eu te iubesc, şi vreau apoi cu tine să trăiesc 
împreună în aceste curți, să fiu soția ta, muierea ta, dar mai întîi trebuie să 
răscumpărăm curţile de tot de la zmei, să nu mai aibă nici un drept în ele. 

Tot aşa se sfătuiră ei pînă-n de seară, atunci cinară, se sărutară una şi 
se despărțiră; Mîndra Lumei merse în căsuţa din grădină de se culcă, iar 
Făt-Frumos rămase fumînd ca un turc şi umplînd din cînd în cînd cîte un 
pahar, şi dîndu-i duşca pe grumazi la vale. Colo după cina cea bună prind a 
se aduna zmeii şi dracii de la răsărit şi de la apus, de la miazăzi şi de la 
miazănoapte, cîtă frunză şi iarbă. Mult se mirară de Făt-Frumos, cum de 
cutează el a sta singur acolo şi a-i aştepta cu paharul plin şi cu pipa aprinsă. 
După ce se adunară toţi, pîn-a nu începe jocul, luară pe Făt-Frumos la 
păruială, şi atîta îl izbiră dintr-un părete într-altul, pînă rămase mort 
sărmanul fecior. Atunci îl aruncară sub o masă iar ei îşi începură jocurile 
lor cele drăceşti şi jucară pînă să omizi de ziuă, atunci se făcură nevăzuţi. 

După ce se făcu bine ziuă, merse Mîndra Lumei înlăuntru şi-l află mort 
sub masă. Îndată căută apă moartă şi apă vie, îl spălă cu amîndouă, apoi îl 
lovi încetinel cu trei nuiele de sînger şi cu trei de înger şi deloc învie mai 
mîndru şi mai frumos de cum fusese. 

— Vai, că greu adormisem, zice el rădicîndu-se, uite că-i soarele la 
prînzişor şi eu numai acum mă scol. 

— Bine că te-ai sculat şi amu, zice Mîndra Lumei, că de nu eram eu, 
cine ştie de te mai sculai ori ba? 

Acum iară începură la trai bun, la poveşti şi la jocuri, pînă-n de seară, 
cînd se despărțiră; fata merse să se culce în căsuţa din grădină, iar feciorul 

rămase pipînd şi bînd vin. 

Colo pe la cina cea bună iar veniră zmeii şi dracii şi se minunară mult, 
cum de aflară pe Făt-Frumos viu şi sănătos, iar ei îl lăsară mort. lar se pun 
şi-l apucă în pălmi şi tot îl melestuiesc, tot mii şi bucățele mi-l taie, apoi se 
pun la joc pînă-n zori de zi. Atunci se despart dracii, iar după ce se făcu 
bine ziuă, veni Mîndra Lumei înlăuntru şi căută pe Făt-Frumos; dar nu 
dădu nicăieri de el. Atunci se uită mai bine pe jos; adică tot oscioare şi mici 
bucățele de carne erau din el pe jos. Dar fata nu se îngreţoşă de ce văzu, 
adună bucăţelele de carne şi de oase, le frămîntă laolaltă, le stropi cu apă 
moartă şi cu apă vie, apoi le lovi cu trei nuiele de sînger şi cu trei de înger 
şi Făt-Frumos se ridică de jos mai mîndru şi mai frumos de cum fusese. 

— Vai, dar greu adormisem, zise el ridicîndu-se; uite că-i soarele pe la 
prînzul cel bun şi eu numai acum mă ridic. 

— Bine că te-ai sculat şi acum, dar paremi-se că de nu eram eu, 
dormeai somnul de veci. 

Apoi îi povesti tot ce făcură dracii cu el şi în ce stare îl aflase ea 
dimineaţa: mai pe urmă-i zise: 

— Nu te teme, dragul meu, o noapte nu-i un cap de lume, va trece şi ea 
oarecumva, apoi vom fi noi domni şi stăpîni în curţi. Toată ziulița mîncară, 
băură, se jucară ca copiii pînă-n deseară, atunci Mîndra Lumei merse în 
căsuţa din grădină să doarmă, iar Făt-Frumos rămase pipînd şi bînd vin la 
masă. Colo după cina cea bună prind a veni roiuri-roiuri de draci şi zmei, 
care de care mai negru şi mai cornut, pînă umplură casele, de gîndeai că-s 
butoieşe cu heringi aşa erau de pline de draci. Şi după ce erau toţi adunaţi 
au ținut sfat în limba lor cea drăcească, că oare ce-i de făcut cu Făt- 
Frumos, că omorîtu-l-au, iar a înviat; tăiatu-l-au tot mii de bucățele şi acum 
e mai întreg şi mai frumos de cum fusese? Iară din sfat a ieşit să-l ardă- 
nfoc, iar cenuşa să i-o sufle pe pereţi. Aşa şi făcură, îl arseră, iar cenuşa i-o 
suflară pe păreți. Apoi se puseră la joc, şi jucară şi jucară, pînă-n zori de zi, 
atunci îşi luară rămas bun de la curțile acelea pentru totdeauna. Cînd se 
sculă Mîndra Lumii, dă-n dreapta, dă-n stînga, fecior ca-n palmă nici urmă 
de el nu mai era. Se minunează, că oare ce vor fi făcut mamonii cu el, de 
nu-i dă de urmă nicăieri. Atunci băgă de seamă, că pereţii nu-s albi ca pîn- 
atunci, că-s suri. Deci ia o peană de gîscă şi un gîf şi prinde a mătura 
cenuşa de pe pereţi bine în gîf, şi umplu gîful de cenuşă de pe păreţi, ca de 
fărină de bine. Apoi puse în gîf pe cenuşă apă moartă şi apă vie şi făcu o 
frămîntătură şi din frămîntătură un trup de om, apoi îl lovi cu trei nuiele de 
sînger şi cu trei de înger şi se sculă Făt-Frumos mai voinic şi mai frumos 
decum fusese. 

— Bună dimineaţa, drăguță, te-ai sculat mai curînd decît mine! 

— Na las, că de acum înainte ne vom scula totdeodată, numai să ținem 
laolaltă şi să ascultăm unul de altul. Apoi îi spuse toată întîmplarea şi se 
puseră la trai bun şi la bucurie. De aci încolo nu mai veniră nici zmeii nici 
dracii pe la curţile lor şi trăiră multe zile bune, vreo douăzeci de ani de-a 
rîndul. Odată-l loveşte pe Făt-Frumos dor de părinţi, deci zise cătră Mîndra 
Lumei: 

— Tu, nevastă, oare să mergem odată-n lume, să văd ce mai fac bieții 
părinţi, că mi-e tare dor de ei. 

— Du-te, zice Mîndra Lumei, dar eu nu pot merge; dar dacă mergi, nu 
cumva să spui cuiva că eşti însurat, că atunci nu-i bine de tine. Orice ţi s-ar 
întîmpla, ori peste ce ai da, tu să zici că eşti holtei. 

Şi a plecat feciorul la cale, adică şi-a îmbrăcat hainele cele luate de la 
puii cei de drac, a dat de trei ori în călcîie şi a zis: 

— Să fiu numaidecît la tata acasă. Şi îndată a fost acasă la ei, colo în 
căsuţa pescariului cea sărăcuţă. Bucuria părinților că-l mai văd odată, dar 
bucuria şi a lui că-i mai vede. Se pun la ospăț, că el dusese părinţilor o 
păreche de desagi plină cu bani de aur şi de argint. Îndată se lăţi vestea prin 
vecini, că feciorul pescariului cel cu părul de aur a sosit acasă, voinic şi 
sănătos şi umplură vecinii căsuţa pescariului şi nu se putură destul mira de 
el, cît era de voinic şi de frumos. Vestea merse pînă în curtea împăratului 
Roşu, care şedea acolo-n sat, despre mîndrenie de fecior ce este feciorul 
pescariului. Deci trimite împăratul un om încrezut ca să cheme pe fecior la 
curte. Feciorul însă zise: 

— Cine vrea să mă vază, vină încoace; că eu nu pot merge, obosit 
fiind de cale. Trimise împăratul şi a doua oară şi a treia oară după el, dar el 
ca el, totdeauna a răspuns că: cine vrea să-l vază, vină la el acasă, că el 
nicăiri n-are gust să meargă. Dacă văzu împăratul şi văzu că nu-i glumă, că 
Făt-Frumos nu merge la el, îşi luă căciula şi se duse el la căsuţa 
pescariului, unde era Făt-Frumos cu părinții şi cu mulţime de vecini. La 
început împăratul a vrut să toiască pe Făt-Frumos, cum de nu ascultă 
poruncile să meargă la el cînd îl cheamă; dar văzîndu-l atît de zdravăn şi 
frumos şi încă cu părul de aur, numaidecît se gîndi: Ai, de n-ar fi însurat, 
deloc l-aş face ginere şi următoriu în împărăție. Povesti împăratul puţin, 
apoi se duse, iar Făt-Frumos, care ştia la omenie petrecu pe împăratul pînă 
la portita de cătră uliţă cu capul gol. Acolo la portiță se părea şi mai frumos 
feciorul decît în casă, deci nu se putu răbda împăratul să nu-l întrebe: 

— Însurat eşti, fătul meu? 

— Ba nu sînt însurat, înălțate împărate, sînt holtei. 

— Dar de ce nu te însori? 

— D-apoi, înălțate împărate, pînă-mi voi agonisi cîte ceva, că vezi 
bine, tata n-are făr-mregea şi bordeiul acest de casă, eu vreau să-mi 
agonisesc vreo doi bănişori de pe slugit şi să-mi cumpăr moşioară şi car şi 
bouleni, să nu fiu eu chiar coada satului. 

— Bun gînd, fătul meu, dar unde eşti în slujbă? 

— Sînt la o doamnă bogată, cale de trei săptămîni de aci. 

Acum îşi luă împăratul rămas bun de la Făt-Frumos şi aşa-i plăcu de 
tare de el, încît se hotărî, ca ori cu ce preţ să-i deie fata de muiere şi 
jumătate împărăţia zestre, iar după moartea lui toată. Spune deci, cum 
ajunge acasă, împărătesii şi fetii, ce odor de fecior are pescariul, fecior 
mare cît un munte, frumos ca o zînă, şi cu părul de aur. Cînd rosti 
împăratul vorbele din urmă, împărăteasa se uită lung la el, numai cît nu 
zise: ăla ar fi bun de casa noastră să ne fie ginere; iar fetei îi lăsa gura apă 
după el, numai din spusa tătîne-său, dar apoi dacă l-ar mai şi vedea. Deci 
văzînd împăratul cum stau trebile pe la el p-acasă, trimise numaidecît după 
pescariul, să vină pîn’ la el. Pescariul şi veni numaidecît, după porunca 
împăratului, să vază ce poruncă-i dă? Adică mirarea lui, cînd văzu că în loc 
să-i dea porunci, ca de altă dată, îl aşeză pe scaun domneşte, îi dă țigare şi-l 
îmbie cu vinars de cel bun. Nu ştia bietul pescar, pe ce lume se află, ce 
cinste l-a ajuns? Mai fusese el la împăratul — nu-i vorbă, că pe vremile 
acelea nu mai erau nici împărații aşa făloşi ca în zilele noastre, dar nici 
odată nu-i dăduse cinstea aceea, ce i-o da acum. După ce băură cîte un 
păhăruț-două de vinars, li se dezlegară limbile şi începură a vorbi, mai de 
una, mai de alta, pînă veni vorba şi despre feciorul pescariului, despre Făt- 
Frumos. 

— Voinic fecior ai, bade pescariule, zice împăratul. 

— Voinic şi bun, măria-ta, răspunse pescariul, voinic şi bun; uite, 
numai din slugit mi-a adus o pereche de desagi plini cu bani de aur şi de 
argint, şi iar merge să slugească, numa mi-a adus banii să-i cumpăr o leacă 
de moşioară şi neşte vituţe, că vai rău e, dacă munceşte omul tot în breazdă 
străină; el vrea să aibă moşioară şi vituţe pe cînd s-a însura. 

— Dar de ce nu-l însori? întreabă împăratul. 

— Bucuros l-aş însura, zise pescariul, dar el nu vrea, tot zice că mai 
are vreme, acum se gată să plece înapoi la slugit. 

— Ştii ce, zice împăratul, vrere-ai să fii cuscru cu mine? 

— Da cum să nu vreau măria-ta? cum să nu vreau, dar oare poate-se 
una ca asta? 

Bietul om gîndea că împăratul ori glumeşte, ori că i s-a cam suit 

vinarsul la cap, deci nu-şi credea urechilor. Dar împăratul mai umplu odată 
paharele şi după ce închinară unul altuia, — trimise pe pescariu acasă 
zicînd: 

— Du-te, dragul meu, acasă şi vezi să fim cuscri, spune feciorului 
hotărîrea noastră şi nu-l mai lăsa să meargă în slugit; mai bine să se facă 
ginere de împărat, acum capătă fata şi jumătate împărăție, iar după moartea 
mea toată; el e vrednic să fie împărat, nu slugă te miri la cine. Ce vremi 
bune erau acelea în lume cînd era prețuită vrednicia omului, nu ca astăzi, 
numai bogăția şi rangul şi starea! 

Şi se duse pescariul acasă voios şi spuse babei şi feciorului hotărîrea 
împăratului, dar Făt-Frumos doară gîndiți că voia să audă ceva de povestea 
aceea? Nicidecît! El se gătea de cale, că el pleacă şi el pleacă, că mai mult 
nu poate rămîne. În zadar zicea tată-său şi mumă-sa: 

— Dar ce să mergi? Nu ţi-a fi ție mai bine aici, într-un sat cu noi, 
ginere la împăratul Roşu, mîne poimîne împărat? El nici nu vrea să auză de 
una ca asta, el numai cu o vorbă sta înainte: că adică a făgăduit stăpînei, că 
atunci şi atunci va fi îndărăt, deci trebuie să plece. 

Împăratul, împărăteasa şi fata lor sta ca pe spini, că nu mai vine 
pescariul cu răspunsul; nici prin minte nu le trecea, că doară feciorul n-ar 
voi să ieie de nevastă pe o fată de împărat, el un biet fecior de pescar! 
Nemaiputînd aştepta, iese împăratul la uliţă şi dă în aretul acela unde era 
casa pescariului, să vază singur ce-i şi cum? Adică acolo era plin de 
neamuri, care toate stăruiau din toate puterile să facă nunta, cînd a porunci 
înălțatul împărat şi să mulțumească lui Dumnezeu pentru cinstea la care l-a 
urcat. Dar el sta rece ca gheaţa şi gata de plecare. Văzînd şi auzind 
împăratul toate acestea, atîta se înfurie şi se mînie de ruşine, încît porunci 
ca înaintea casei pescariului să se ridice spînzurători şi să spînzure pe Făt- 
Frumos, de ce nu vrea să-i ieie fata? Toate se făcură, după cum porunci 
împăratul, părinţii şi neamurile feciorului plîngeau şi-l rugau să 
împlinească pofta împăratului, că fata-i frumoasă şi bună... dar el pace! Nu 
vrea nici să audă de însurat. Atunci împăratul porunci să-l spînzure gîdea; 
dar cînd îi punea laţul în grumazi, strigă tare: Dar ce vreți cu mine? Cum 
pot să mă însor cu fata înălţatului împărat, cînd eu sînt de mult însurat, eu 
am muiere. 

— Cine ţi-e muierea? întrebă împăratul. 

— Mîndra Lumei, răspunse feciorul. 

Atunci împăratul l-a iertat, oamenii s-au împrăştiat, iar el şi-a luat 
rămas bun de la părinţi şi s-a întors către curțile lui. După ce a ieşit din sat, 
şi-a îmbrăcat căpeneagul şi-a încălțat papucii şi şi-a luat bîta în mînă, apoi 

a bătut în călcîie şi a zis: Să fiu la curțile mele. Şi în minuta aceea a şi fost 
la curțile lui, dar... le află goale goluţe: Mîndra Lumei ca-n palmă. Acum 
de unde să ieie el pe Mîndra Lumei, de al cărei dor se topea? 

Se ia bietul Făt-Frumos şi se tot duce, se tot duce pe drum înainte, pînă 
înnoptează bine, dar el nu se opreşte fără tot merge înainte pînă zăreşte o 
zare de lumină licurînd dintr-o mică ferestruică. Grăbeşte pînă ajunge 
acolo, unde şi intră înlăuntru şi dete bineţe la o babă bătrînă, ce află acolo 
scărmănînd lînă. 

— Bună seara, mamă bătrînă. lar baba-i răspunse: 

— Bine făcuşi că-mi ziseşi mamă bătrînă, că de nu-mi ziceai aşa, nu 
era bine, dar de unde şi pînă unde? 

— Eu, mamă bătrînă, sînt Făt-Frumos şi-mi caut muierea, pe Mîndra 
Lumei şi nu ştiu unde aş da de ea; nu m-ai şti îndrepta unde să o caut? 

— Nu, fătul meu, fără stai o leacă, ţi-oi da ceva de cină şi apoi te-i 
pitula undeva să nu te afle pe aici fiul meu, Soarele. L-oi întreba eu pe el şi 
de ştie ceva despre ea, mi-a spune de bună seamă, de unde nu, te-a îndrepta 
Dumnezeu, că-i bun şi milostiv. 

Cină Făt-Frumos omeneşte, sărută mîna bătrînei, apoi se puse într-un 
ungher cu căpeneagul în cap, de nime nu mai ştia că el e în casă, că nu-l 
vedea. Nu mult după aceea nimeri acasă şi fiul babei, Soarele, şi cum veni, 
prinse a mirosi prin casă. 

— Dar ce ai, dragul mamii, de umbli cu nasul în toate părțile, parcă 
nu-ți vine ceva la socoteală? 

— Parcă miroase a om pămîntean, mamă, zice Soarele căutînd în toate 
părțile prin casă. 

— Da, a fost aici Făt-Frumos şi m-a rugat să-i spun, unde ar putea afla 
pe nevasta lui, pe Mîndra Lumei, dar nu i-am ştiut da nici un răspuns; nu 
cumva ştii tu de ea unde se află? 

— Nu, da eu, mamă, nici de nume nu i-am auzit pînă acum. 

Auzind Făt-Frumos vorbele Soarelui, se fîştică pe uşă şi hai la drum, 
nu putea sta locului de dorul nevestei sale. 

Şi a tot mers toată noaptea, a doua zi încă s-a tot dus pînă pe înserate, 
şi n-a dat nici de un om, nici de o casă. Atunci pe înserate zări o rază mică 
de lumină licărind din ferestruța unei căscioare. Să văd cine şede aici, îşi 
gîndi Făt-Frumos şi intră înlăuntru: 

— Bună seara, mamă bătrînă, zise cătră o babă bătrînă, carea depăna 
un ghem de lînă. 

— Bună să-ţi fie inima, răspunse baba; dar de unde şi pînă unde? Cum 
de umbli pe aceste locuri, pe unde picior de om pămîntean încă n-a călcat? 

— Eu, mamă bătrînă, sînt Făt-Frumos, şi-mi caut pe nevasta mea, pe 
Mîndra Lumei; nu m-ai şti îndrepta unde s-o aflu? 

— Nu, dragul mamii, nici de nume nu i-am auzit, fără voi întreba pe 
feciorul meu, pe Vîntul, el cum umblă lumea şi ţara, ziua şi noaptea, poate 
că va fi auzit de ea, că eu nu ştiu. Dar tu-i fi flămînd, hai la masă şi cină 
ceva, apoi-ţi caută de cale, nu cumva să te afle feciorul meu aci şi într-o 
bobotă să-ți facă ceva rău; apoi mîne după ce a pleca feciorul meu de 
acasă, să vii că-ţi voi spune de Mîndra Lumei, că o să-l întreb îndată ce va 
sosi. 

Cină feciorul omeneşte şi apoi-şi luă rămas bun de la babă, ca şi cînd 
ar merge, dar rămase după uşă cu căpeneagul cel vrăjit în cap, de nime nu-l 
vedea! Ori cine ar fi jurat că nu-i nime acolo. 

Într-un tîrziu sosi şi Vîntul acasă, tot fluierînd ca feciorii cînd vin din 
şezătoare. 

— Bună seara, mamă, zise încă de la fereastră. 

— Bună să-ţi fie inima, puiule, îi răspunde bătrîna rizînd voioasă că-i 
vine feciorul cu voie bună acasă; apoi mai adause: 

— Cam tîrziu vii, prăşcăule, ce mă laşi să te aştept atîta cu cina-n 
masă; de s-a fi răcit — să ştii că rece-i mînca-o. 

— Bună-i şi rece, mamă, dar nu ştiu ce miroase pe aci, parcă a om 
pămâîntean? 

— A fost, puiule, un biet fecior necăjit p-aici, Făt-Frumos şi m-a rugat, 
doară l-ai şti îndrepta unde şi-ar afla nevasta, pe Mîndra Lumei? Eu i-am 
spus că nu ştiu precum nici nu ştiu, apoi i-am dat ceva de cină şi s-a ca mai 
dus. 

— Ducă-se învîrtindu-se, că Mîndra Lumii e mireasa mea; azi ne-am 
logodit şi mîne ne cununăm, apoi poate sufla-n păsat de dorul ei. 

Făt-Frumos bine auzea toate, dar nu zicea nimic, fără îşi gîndea: Vom 
vedea mîne, care pe care? 

A doua zi Vîntul prinse caii cei mai frumoşi la hinteu, puse cocişul cel 
de paradă în capră, să sui în ziț şi porni la nuntă, dar Făt-Frumos de mult 
era în zit de cînd punea cocişul hamurile pe cai; şi cînd plecară, de zise 
Vîntul: rămas bun, mamă, pe seară vin cu muiere, Mîndra Lumei îţi va fi 
noră! atunci Făt-Frumos pliosc! cu o palmă la Vîntul preste ochi, de tot 
scîntei verzi i se năzăreau. Esta-i mărăsin rău, îşi gîndi el numai dracul m-a 
putut pălmui atît de straşnic, fără a-l vedea, pe semne-i mînios pe mine că 
ce iau pe Mîndra Lumei; că şi mîndră-i, bat-o norocul, n-are ce nu fi 
pismos pe mine, cine ştie că azi mă cunun cu ea. 

Caii zburau ca vîntul prin slava norilor şi cînd fură la porţile cetăţii se 

opriră, pînă va ieşi Mîndra Lumei, stăpîna curților, să-i deschidă. Cum se 
opriră caii cu trăsura, Făt-Frumos dădu de trei ori în călcîie şi zise: 

— Să fiu înlăuntru la Mîndra mea! Şi în clipita aceea fu în palută lîngă 
Mîndra Lumei. 

— Bun găsitul, drăguță! 

— Bun ajunsul, scumpule, sosişi abia? 

— M-a adus ibovnicul tău, Vîntul, în căruţa lui pîn la poartă, nu-l auzi 
cum te strigă să-i deschizi? 

— Mai strige, că n-are alt lucru. M-am logodit ieri cu el, ce-i drept, că 
sta tot narnă, dar bine ştiam că tu vii; apoi o țîr de lecţie nici ţie nu-ți strică, 
că nu m-ai ascultat: ai spus că eşti însurat şi că chiar eu ți-s muiere. 

— Mă duc acum să-l trimit de unde a venit; hai ascultă cît de bine ne 
înțelegem. 

Şi se duse Mîndra Lumei pîn’ la poarta cea mare, care era de fier şi 
înaltă pînă-n înaltul cerului, de nici pasărea nu putea străbate peste ea. 
Dacă fu la poartă strigă. Cine bate-n poartă? 

Iar Vîntul îi răspunde: 

— Eu, ibovnicul tău, dar ce întârzii atîta? 

— Să vezi, răspunse Mîndra Lumei, mi-am perdut cheia porţii şi am 
fost la faurul de mi-a făcut alta; acum pe cînd sosesc acasă cu cea nouă aflu 
şi cea veche şi-s cu două chei; ce zici tu: să folosesc cea veche, ori cea 
nouă? 

— Ba tu să foloseşti cea veche, că o cunoşti... 

— Atunci dar du-te de unde-ai venit, că-i aici Făt-Frumos, bărbatul 
meu cel credincios, cel dintii, că tu ţi-ai rupt legea. 

Şi se mînie Vîntul pentru ruşinea ce-l mîncase şi suflă cu turbat, dar 
nici un rău nu putea face celor din curți, la Mîndra Lumei şi la Făt-Frumos. 
Rupt-a copaci în furia lui, surpat-a păduri întregi, iar Făt-Frumos şi cu 
Mîndra Lumei rîdeau cu hohot, ca de un nebun, rîdeau şi se jucau, şi — de 
n-au murit, şi astăzi trăiesc, şi rîd de suflarea vîntului. Vîntul însă, de cîte 
ori îşi aduce aminte cum l-a păcălit Mîndra Lumei, totdeauna face pozne şi 
minuni în furia lui. Nici n-a mai umblat a peţi de atunci, a rămas holtei 
tomnatic; de aceea-i şi totdeauna mînios şi îndîrjit, ca o fată bătrînă. 


Culeasă de George Pop, învăţător în Giumelciş 
Sălagiu. 

FATA PAJURII 


Zice că a fost odată un împărat şi împăratul acela avea doi copii, un 
fecior şi o fată. Cînd a fost feciorul mare, colea cît oamenii, l-a chemat 
tată-său deoparte şi i-a zis: 

— Dragul tatii, uite, eşti cît oamenii, vezi de te însoară, că eu sînt 
bătrîn, nu ştiu ora şi ceasul, cînd m-oi duce cu scînduri, soru-ta s-a mărita, 
că-i umblă destui peţitori, atunci ce-i şti tu face singur, că mamă n-ai? N-a 
fi cine să te spele, să te cîrpească, să-ţi facă cîte o tîr de mîncăruşă bună, 
cum eşti dedat, dragul tatii; fă şi tu ce fac alți feciori de vîrsta ta, şi cum am 
făcut şi eu cînd eram ca tine. 

Aşa a zis împăratul, iar feciorul l-a ascultat pînă-n capăt, ca un fecior 
bun ce era, apoi s-a gîndit şi răzgîndit ce-i de făcut? Că — adevărul vorbind 
— el încă de mult umbla cu gîndul însuratului, dar nu afla nici o fată pe 
plăcere, că, de, era fecior de împărat, gingaş şi-nţinat, cum numai feciorii 
de împărat sînt. Era ea o fată, care-i plăcea, dar îi era groază să se 
gîndească că doară ar putea-o avea de soție, că aceea era soru-sa. lar altă 
fată pe lume cît a umblat şi cît a văzut, ca soru-sa n-a mai văzut şi alta nu-i 
trebuia, numai ea, ori de s-ar afla undeva una tocmai ca ea. 

Îngîndurat cum era, intră la soru-sa. Aceea, cum îl văzu aşa pus pe 
gînduri, îl întrebă ca o bună soră ce era, că ce-i e? lar el se pune p-un 
scăunaş lîngă ea şi începe a-i spune, că uite tată-său stă de el să se însoare. 

— Ei bine, zice soru-sa, tata are numai dreptate, cînd zice că ti-ar fi 
vremea să te aşezi şi tu odată, că uite, tata-i bătrîn, mîne-poimîne poate să 
moară, atunci rămîi tu împărat şi gîndurile împărăției nu ţi-or da timp să te 
mai gîndeşti şi la însurat; apoi împărat holtei cum să fii? Vezi tu că toţi 
împărații-s însurați. 

— Aşa-i, soră dragă, zice feciorul, eu bucuros m-aş însura, că bine văd 
eu, că drept are tata şi drept ai şi tu, bine vorbiţi voi amîndoi, dar... 

— Ce dar? vezi numai şi te uită, că lungă-i şi lată împărăţia noastră, se 
află în ea fete cîtă frunză şi iarbă, poţi cerca şi pe la împărații din ţările 
vecine, cum umblă feciorii pe unde ştiu că sînt fete, vezi tu cum vin şi pe la 
noi, de cînd am apucat eu fată mare. 

— Aşa-i, soră dragă, uitatu-m-am eu printre fete, cît am umblat în 
lungul şi în latul împărăției noastre; dar fată ca tine n-am aflat, mie numai 
de tine mi-e drag, şi numai pe tine vreau să te am de nevastă. 

— O, bată-te iştanțiile de frate, ce ai stat tu a gîndi? Unde ai mai şi 
auzit una ca asta, să se ieie soră cu frate? Nu-i largă lumea, nu sînt fete 
destule? Du-te-n lume şi caută, că nu cred eu că nu-i afla şi mai altcum 
decît mine! 

Acum n-a mai zis feciorul nimic, fără a ieşit afară şi s-a dus aţă la 
tiganul din capul satului. Țiganul, cum îl văzu, se ridică de lîngă ileu, îşi 
luă cămaşa-n spate (că era ţiganul meşter mare, lucra şi fără cărbuni, şi 
cînd lucra, ca să aibă mai bun spor, arunca cămaşa cît colo de pe el, numai 
traista o ţinea de-a grumazi şi ţevea pipei întoarsă-n gură), şi punîndu-şi 
miînile pe piept dădu bineţe la feciorul împăratului: 

— Fie-ţi faţa cinstită, domnişorule. 

— Să trăeşti! zise feciorul împăratului, apoi se băgă la el în bordei şi 
porunci să-i facă o păreche de opinci de fier şi o bîtă de oţel. 

Şi se apucă faraonul de lucru, el da din ciocan, feciorul împăratului din 
baros, şi — cît ai trage o pipă de tabac, îi gătă şi bîta şi opincile. Apoi merse 
cu feciorul la împăratul acasă, acela-i dete patru cupe de grăunţe, mai ceru 
un vojoiaş de curechiu şi o ţîr de rîncezeală, şi pînă nu i le dădu, nu se văzu 
urnit din curtea împăratului. 

Iar feciorul, chiar a doua zi dimineaţa, îşi luă opincile cele de fier în 
picioare şi băţul cel de oţel în mînă, şi hai la petit! Umblat-a împărăția lor 
lungiş şi curmeziş, dar fată ca soru-sa n-a găsit; merse şi prin împărăţiile 
vecine, pînă i s-au spart opincile şi i s-a ros băţul, dar fată pe plac, ca să fie 
chiar ca soru-sa, n-a aflat; una era prea cacioră, alta i se părea prea bălţată, 
una prea albă, alta prea neagră, şi nici una pe plac. Şi se întoarse acasă fără 
ispravă, şi iară merse la faraonul din capul satului, şi-i mai dădu o cupă de 
fărină şi un pachet de tabac pîn’ ce-i cîrpi opincile cele de fier şi-i nădi 
băţul cel de oţel. Cum şi le văzu tocmite, porni iar la cale, şi umblă pînă tot 
ferferiță i se făcură opincile, iar băţul era mai numai de o palmă de lung, ca 
un răsteu mic. Atunci se întoarse acasă şi nu mai voi să meargă nicăiri, ci 
zise către soru-sa: 

— Soră, făcutu-mi-am opinci de fier şi bîtă de oţel, şi umblat-am pînă 
le-am odovăit, dar fată ca tine n-am aflat. Deci, se vede, că aşa este scris, 
ca tu să-mi fii mie muiere, hai să ne cununăm. 

— Nu se poate, frate dragă, zise soru-sa, nu se poate nici decît; fără fii 
pe pace, o să merg eu a peti în locul tău, dar de voi fi mai norocoasă decît 
tine? 

Şi se luă soru-sa la cale, lin şi chitilin, dar merse tot înainte pînă a 
ajuns la Sfînta Miercuri. 

— Bună ziua, maică sfiîntă! 

— Să fii sănătoasă, drăguță; dar ce vînturi te poartă p-aici pe unde 
picior de om pămîntean încă n-a călcat? 

— D-apoi, uite, maică sfîntă eu sînt fată de împărat, am numai un frate 
şi pe tata. Noi tot stăm cu frate-meu să se însoare, că-i e vremea, dar el 
zice, că numai aşa s-a însura, de va afla o fată chiar ca mine, ori de nu — să 
mă mărit eu după el. Eu una ca aceea nu o pot face, deci am plecat în lume, 
doar voi afla undeva o fată chiar ca mine, s-o peţesc pentru frate-meu; fii 
bună şi mă îndrumă, unde aş da eu de o fată chiar ca mine? 

— Bucuroasă te-aş îndruma, draga mătuşii, dar nu ştiu; fără mergi, 
draga mătuşii, la soru-mea, la Sfînta Vineri; doar ea te-a şti îndrepta. Ia 
peria asta cu tine, te miri de ce ţi-a fi bună în lunga ta călătorie! 

Şi s-a luat fata iară la drum şi s-a tot dus, s-a tot dus, pînă a ajuns la 
casa sfintei Vineri. Sfînta Vineri era acasă şi cum o văzu, o întrebă: 

— Dar ce umbli p-aicea, drăguță, pe unde picior de om pămîntean încă 
n-a călcat? 

— D-apoi, uite, maică sfîntă, de ce potcă şi de ce năpaste dau cu frate- 
meu, că el nu vrea să se însoare făr' cu mine, ori cu una care să fie chiar ca 
mine; eu m-ar bate Dumnezeu, să mă mărit după frate-meu cîtă vreme sînt 
destui streini, dar el stă narnă de mine, că de nu vreau să mă mărit după el, 
să-i caut o fată chiar ca mine. De aceea am venit să te rog, să faci bine să 
mă îndrepți: unde aş şti eu afla o fată chiar ca mine, să o duc fratelui meu 
muiere? 

Sfînta Vineri o ascultă cu băgare de seamă, apoi îi răspunse: Draga 
mătuşii, eu bucuros te-aş îndrepta, dar nu ştiu unde, fără mergi pînă la 
soru-mea, la sfinta Duminecă; dacă nici ea nu te-a şti îndrepta, atunci nime 
nu te mai îndreaptă. Să iai, drăguță, cutea asta şi să ai grijă de ea, te miri de 
ce ţi-a fi bună în lunga ta călătorie. 

Plecă fata supărată şi de la Sfînta Vineri, după ce-i sărută mîna, de 
bună seamă ca o bună fată ce era, şi se tot duse, se tot duse, multă lume şi 
țară, pînă nimeri la o căsuță mică şi frumuşică, pîn’ la casa Sfintei 
Dumineci. Întră înlăuntru, dar nu află pe nime, că Sfînta Duminecă era la 
biserică. După ce se odihni puţin, se puse fata şi făcu rînd bun prin casă, 
mătură, şterse de praf, spălă vasele, apoi se puse într-un colț de casă şi 
aşteptă pînă va veni Sfînta Duminecă acasă. Nu mult după aceea nimeri şi 
Sfînta Duminecă acasă şi mult se bucură de rîndul cel bun ce-l afla acasă, 
şi zise plină de bucurie: Oare cine mi-a făcut mie binele acesta să-i fac şi 
eu vreun bine? Atunci fata cea de împărat ieşi din ungheriu, sărută mîna 
Sfintei Dumineci şi-i spuse că iată ea a cutezat de a făcut rîndul prin casă. 

— Şi cine eşti tu, nepoţică? de unde eşti? şi cum de te-ai zărăstit p- 

aici, pe unde picior de om încă n-a călcat? 

— D-apoi, maică sfîntă, eu sînt fată de împărat şi am venit să te rog, 
doară m-ai şti îndrepta undeva la o fată chiar ca mine, că am un frate care 
nu vrea să se însoare pînă nu şi-a afla o fată chiar ca mine, ori apoi să mă 
mărit eu după el. lar eu mă tem de Dumnezeu, să fac un lucru ca acela, mai 
bine m-am pus pe căutate, doară-doară voi afla undeva o fată chiar ca 
mine, că el a umblat, săracul, pînă tot şi-a odovăit o păreche de opinci de 
fier, şi toată i s-a ros o bîtă de oţel, dar fată pe plăcere, care să fie chiar ca 
mine, n-a aflat. 

— O, draga mătuşii, eu ştiu o fată, chiar ca tine, Fata Pajurii, care şede 
colo în curțile cele de piatră, ce să văd în vîrful muntelui de aici spre 
miazănoapte. Aceea-i întru toate ca tine. Du-te şi-ţi cearcă norocul, doară o 
vei putea amăgi să vină cu tine. Na, draga mătuşii, năframa asta, te miri la 
ce ţi-a prinde bine în călătoria asta lungă. 

Acum pleacă biata fată mai îngrozită că auzise ea multe despre Pajura, 
cum adică mănîncă numai oameni, şi cît este de înfiorătoare, că este cu 
două capete. Dar îşi făcu cruce, îşi luă rămas bun de la Sfînta Duminecă, îi 
sărută mîna şi plecă. Multă vreme a tot mers ea pînă a ajuns la munte, iar 
cînd a fost la curtea cea de piatră, de abia mai putea de ostenită. Nici nu 
mai umblă întrebînd, fără intră înăuntru. Adică la o măsuţă află o fată întru 
toate ca ea, de ai fi jurat că-s surori gemene. Cum intră, îi sări în grumazi, O 
sărută şi-i zise: 

— Bună ziua, soro! 

— Bună să-ţi fie inima, soro! şi nu se puteau mira din destul, cum de 
seamănă ele aşa tare una cu alta. Fata cea de împărat a fost cules venind 
nişte flori atît de frumoase, cum nu văzuse Fata Pajurii nici cînd, şi se tot 
uita la ele, dar îi era ruşine să le ceară. Fata cea de împărat bine vedea, la 
ce se uită ea, deci îi zise: 

— Te miri, soro, de florile mele, hai cu mine, că mai frumoase-ţi voi 
arăta şi vei putea culege cîte ţi-or plăcea. 

— Bucuroasă aş merge cu tine, zise Fata Pajurei, dar mă tem de 
mama, Că acuşi o să sosească, şi de nu mă află acasă, vai de capul meu va 
fi; fără stau pînă a veni ea acasă, apoi după ce va pleca ea d-acasă, putem 
merge, că trei zile nu mai vine, după ce pleacă odată. 

Atunci numai auziră sunet mare, ca de o vijelie grozavă. 

— Vai, tu soră, ce vînt mare-i afară, zise fata cea de împărat. Pe la noi 
niciodată nu-i aşa vijelia mare. 

— Hei, răspunse Fata Pajurei, că nu-i vijelie, e harnica de mamă; iară 
vine mînioasă acasă, te miri ce 1 s-a mai întîmplat! Hai iute colea sub 

covată să nu te vadă în furia cea dintîi, că te şi înghite. Fata cea de împărat 
se viri iute sub covată şi Fata Pajurei se puse pe covată. Atunci intră 
mamița de Pajură, roşie ca para focului de mînie şi încă din uşă zise: pe 
cine ai ascuns sub covată? 

— N-am ascuns, mamă, pe nime. 

— N-ai ascuns pe nime? Mie cutezi tu a-mi minţi? Cară-te dară de pe 
covată, să caut eu. 

— Mamă... mamă, fie-ți milă, e o fată săracă, a fugit de lume şi a 
nimerit la noi, aşa e de bună şi aşa seamănă cu mine, de gîndeşti că sîntem 
dintr-un măr tăiate: să nu o mănînci, mamă dragă. 

— Scoate-o afară, — răcni Pajura. 

— Că-1 mînca-o, mamă... 

— Scoate-o afară, îți poruncesc! Şi atunci îi dădu una cu aripile peste 
cap, de se răsturnă de pe covată ca un bostan. Apoi răsturnă covata şi 
îndată înghiți pe fata cea de împărat, toată odată, aşa cum era, cu haine cu 
tot. 

Atunci începu Fata Pajurei a plînge şi a se dăoli: 

— Mamă, mamă, de nu scoţi pe sora mea cea dulce, mă prăpădesc şi 
eu, mă arunc colo în fîntînă, ori mă spînzur, să nu mă ai nici pe mine, dacă 
nu lăsaşi în pace pe biata fată, care nici un rău nu ţi-a făcut. 

Şi-i păru rău Pajurei că a înghiţit fata, deci se opinti odată şi o scoase 
iară afară, vie şi frumoasă, după cum fusese. 

A doua zi, Pajura plecă de acasă des de dimineaţă. Deci se sfătuiesc 
fetele să meargă după flori. Şi pleacă şi găseau tot din ce în ce flori mai 
frumoase, pînă se depărtară hăt tare de curțile Pajurei. Atunci auziră în 
văzduh sunet mare, ca de vijelie groaznică. 

— Vine mama după noi, zise Fata Pajurei, hai să fugim, că pe 
amîndouă ne mănîncă de mînioasă ce e. Şi prinseră fetele a fugi pe munte 
la vale, dar şi Pajura fugea după ele, cît era p-aci să le ajungă. Atunci scăpă 
fata cea de împărat peria din mînă de frică şi se făcu din ea o pădure mare, 
mare şi deasă, dintr-un capăt de lume pînă-n celălalt, şi pînă-n ceri de înaltă 
şi deasă, Doamne, de nici degetul nu-l puteai băga prin ea. 

Cînd văzu Pajura una ca asta, gîndeai că plesneşte de necaz; cercă să 
zboare pe deasupra pădurei, dar nimereşte cu capetele de ceri şi nu mai 
poate; dă să meargă pe la un capăt de pădure, merge pînă la capătul lumii şi 
tot la capătul pădurii nu mai ajunge; cearcă doară va putea străbate pe la 
celălalt capăt — dar pace! nu-i chip să-i deie de capăt! Atunci Pajura, 
mînioasă cum era, se pune a roade la pădure, şi roade la ea ca capra la 
curechi şi-şi face prin ea cale de puteau merge trei cară alăturea şi hai după 

fete! Dar ele erau acum hăt departe. Pajura însă dă a fugi şi mai tare după 
ele. Dar cînd era cît p-aci să pună brînca pe ele, scăpă fata cea de împărat 
cutea din mînă şi se făcu, Doamne, un zid dintr-un capăt de lume pînă-n 
celălalt de lung, pînă-n naltul ceriului de înalt şi gros de puteau merge pe el 
12 cară alăturea. Acum nu mai cercă Pajura să sboare peste el, nici să 
meargă pîn’ la capătul lui, ci prinse numaideciît a roade; şi roase şi roase, 
pînă-şi făcu prin el cale de putu ieşi şi hai după fete. Cînd erau fetele 
aproape de casa Sfintei Dumineci, Pajura le mai ajungea. Atunci iese 
Sfînta Duminecă din casă şi cum vede primejdia fetelor, strigă fetei de 
împărat: 

— Aruncă, drăguță, de la grumazi năframa ce ţi-am dat-o eu. Şi cum o 
aruncă, se făcu Doamne un tău mare, mare, de la un cap de lume pînă-n 
celălalt şi afund, Doamne! şi lat, de te îngrozeai uitîndu-te la valurile cele 
turbate; şi tăul era de lapte dulce. 

— Acum sînteți scăpate! zise Sfînta Duminecă. Dar Pajura nu să se 
ogoaie şi să meargă de unde a venit, ci se pune a bea la lapte, şi bea, şi bea 
să sece ea tăul. Dar de unde? în loc să sece tăul, plesni rînza în ea şi muri. 
De atunci nu mai sînt Pajure cu 2 capete, că pînă atunci erau, precum se şi 
văd tipărite pe banii cei împărăteşti. 

Fetele au mulțămit la Sfînta Duminecă, apoi au plecat cătră casă, pe la 
Sfînta Vinere şi pe la Sfînta Miercure. Sfînta Duminecă a spus la Fata 
Pajurei aşa, că o vedea îngîndurată: 

— Draga mătuşii, nu fi tu îngîndurată, mergi tu cu fărtată-ta pînă la ei 
acasă şi te mărită după fratele ei; căci nici tu nu eşti Fata Pajurei, tu eşti 
fată de împărat, numai cît te furase Pajura cînd erai mică, te-a fost scos 
mumă-ta cu leagănul la soare, şi pînă a intrat după ceva în casă — Pajura s-a 
repezit şi te-a furat, dar fiind frumuşică nu te-a mîncat, ci te-a crescut pînă 
ai fost cît eşti de mare. 

Auzind fetele una ca asta, se bucurară şi merseră aţă la împăratul 
acasă. Cînd fură acolo, nici împăratul, nici feciorul împăratului nu le putură 
deosebi una din alta, nu ştiau care-i fata lor şi care-i Fata Pajurei, pînă nu 
spuseră ele. Atunci împăratul fu voios că-şi vede iar fata şi că peste scurtă 
vreme şi-a însura feciorul. 

Nici nu trecu mult şi numai ne cheamă la nuntă. Nici nuntă cu aceea 
nu s-a mai făcut de mult; dar nime, nici chiar mirele nu ştia, care-i mireasa 
şi care-i soru-sa. Ca să le poată cunoaşte, a poruncit la aurari de au făcut o 
păreche de cercei, pe care era tipărită Pajura cu 2 capete şi-i dădu 
împărătesei celei tinere să-i poarte şi să se ştie, că ea-i Fata Pajurii, care de 
n-a murit şi astăzi trăieşte. 

ISTEAŢĂ DIN SEAMĂ AFARĂ 


Zice că a fost ce-a fost, că de n-ar fi fost, nu s-ar povesti, au fost odată 
doi frați, unul mai mare şi putred de bogat, celălalt mai mic şi sărac lipit 
pămîntului. Cel mai mare adică luase cu habca tot ce rămase de părinți: 
moşia, vite, casă... tot tot, de nu lăsase fratelui său nimic, dar chiar nimic 
odată. Cel mai mare era însurat, luase o fată bogată şi astfel din bogat ce 
fusese, acum era ca un boieri de cei mari. Cel mai mic sluji prin sat pînă se 
făcu cît oamenii, apoi se însură şi el şi luă o fată iară săracă, ca şi el şi se 
aşezară într-un bordeiaş în capătul satului. Acolo şedeau ei şi toată 
săptămîna lucrau pe la cei oameni pe plată, iar seara trăgeau la bordeiul lor. 
La vreun an după ce s-au luat, le dărui Dumnezeu o fetiţă atît de mîndră şi 
de frumoasă, cum nu mai era în şapte sate. lar cînd o botezară, nănaşii o 
cinstiră cu o viţea mică. Bucuria lor că au şi ei ceva. Dar şi aveau de ce se 
bucura, că sănătoşi erau amîndoi, fetiţa le era frumoasă şi sănătoasă şi 
creştea ca din apă şi se făcea din zi în zi tot mai sprintenă şi mai frumoasă; 
iar viţica în cîţiva ani, grijită bine, se făcu vacă mare, cum nu mai era alta 
în sat. Numai cîteodată erau îngîndurați, cînd îşi aduceau aminte, că nu au 
pămînt, ci trebuie să lucre tot în breazdă streină şi cînd îşi aduceau aminte, 
că după dreptate ar trebui să le deie frate-său şi lor din moşia părintească. 
Dar iar se întăreau în fire şi ziceau: 

— De ce vom fi vrednici, ni-a da şi nouă Dumnezeu. Dar copila 
creştea ca din apă; cînd era de 2 ani, era ca altele de 8, cînd era de 5 ani, ai 
fi jurat că-i de 15, şi ei nu se puteau destul mira, de unde vine aceasta? Las’ 
că rău nu le era de ajutorință, lucra tot lucrul într-o brazdă cu ei şi din 
lucrul mînilor îşi însemnau cele trebuincioase lor şi nutreţ vacei, care acum 
era cu vițel şi de lapte mult şi gros, ca grosciorul. 

Bocotanul nu avea nici un copil. 

Într-o primăvară se sfătuieşte săracul cu muierea şi cu fetiţa, oare să 
vîndă vaca şi să-şi cumpere şi ei o holdă, că vai rău e cînd n-ai tu locşorul 
tău, unde să semeni ce vreai şi să culegi cît dă Dumnezeu? 

Cînd vorbeau ei aşa, iată nimereşte la ei frate-său, bocotanul, care de 
cînd e nu le trecuse pragul. Oare ce-a mai fi şi asta? se gîndiră ei, dîndu-i 
scaun de odihnă, ca la un bocotan ce era. 

— Ştiţi de ce am venit? întrebă bocotanul, după ce se puse pe un 
scaun, fălos, ca bocotanii. 

— D-apoi ştim, dacă ne vei spune, răspunse săracul. 

— Apoi uite, începe bocotanul, voi fînaţe n-aveţi; să ţineţi vaca cu 
nutreţ de cumpărat nu să plăteşte, că-i destul că cumpăraţi bucate pentru 
voi; dar am venit să facem noi un tîrg. Uite vă dau moina cea de pe răzoare 
vouă de veci, şi să-mi daţi mie vaca, că ale mele vaci toate au rămas sterpe 
şi mi-e ruşine de lume, să n-am eu lapte-n casă. Ce ziceţi? 

Săracul se gîndi: cum n-ar fi bine să avem şi noi o moină, dar cea de 
pe răzoare cu care ne îmbie frate-meu, tot parcă-i prea plină de spini şi 
înțelenită din veci, că nici tata n-o prea lucra, numai rar, la 5-6 ani odată. 
Dar, fiindcă-i din moşia părintească, aş vrea s-o am; apoi grăi: 

— Bine, frate, fie cum vrei dumneata, dar fii bun şi-mi dă plugul să o 
ar după ce voi lăzui-o de spini şi de mărăcini. 

— Bucuros, răspunse bocotanul. 

— Şi dumineca, cînd nu sîntem la lucru pe la oameni, fii bun şi ne dă 
cîte o cupşoară de lapte de la Steluca (că Steluca era numele vacii, fiindcă 
era galbenă, cu o stea albă în frunte), zise fetiţa. 

— Bucuros, răspunse iară bocotanul. 

Tîrgul fiind gata, bocotanul duce vaca la el, iar frate-său se pune şi 
merge aţă la moină cu muiere şi cu fată cu tot şi prind a lăzui: scoteau 
spinii şi mărăcinii din pămînt cu rădăcină cu tot, cu ajutorul toporului şi a 
sapelor, în vreo două săptămîni toată moina era curățită ca palma, numai 
arată trebuia. Deci merse săracul la frate-său să-i deie plugul să o are; dar 
acela, ca toţi zgîrciții, nu voi în cinste, iar bani încă-i era ruşine să ceară, ca 
de la un frate, parte că ştia că n-are şi parte că se simţea dator de cînd cu 
tîrgul cu vaca; deci nu voi, şi pace. 

Lapte încă nu le dădea nici cînd de la Steluca. Dar săracul tot nu se 
supără rău; merse la nănaşu-său, îi făgădui cîteva zile de lucru, şi acela-i 
dete plugul cu cei patru boi şi în două zile-şi ară moina şi o semănă cu grîu 
de primăvară. 

Acum era voios sărmanul, că are şi el o holdă de grîu curat, holda lui, 
unde va secera el cu muierea şi cu copila lui, grîul lui, care l-a face stog 
înaintea căsuţii lui; acolo l-a îmblăti el cu muierea şi cu copila lui şi l-a 
pune tot colo în hambare în podul casei lui, şi n-a mai trebui să cumpere cu 
mierţa şi cu cupa. Puteai prinde iepuri cu el, de voios ce era. Şi mergea el 
mai în toată ziua pînă la holdă, cu muiere şi cu copilă cu tot şi stau şi se 
uitau ceasuri întregi, şi parcă vedeau cum creşte holda înaintea ochilor lor, 
ŞI nici a gremujda nu cutezau, nu cumva holda să se sparie şi să nu mai 
crească. Şi drept e că holdă ca aceea nu era în tot hotarul, că pămîntul 
fusese odihnit, iar acum săracul îl lucrase cum numai a ştiut el mai bine. 

Cînd era colo aproape de secere, îți rîdea inima uitîndu-te la ea. Nici nu 
mai trecea acum nici o zi să nu meargă bietul om să o vadă, ba mai 
totdeauna mergea cu muiere şi cu copilă cu tot. Dar cînd era aproape să 
intre cu secerile în ea, îi opreşte bocotanul cu primarul satului, ca să nu 
între în holdă, că strică tîrgul, că vaca-i rea, că nu dă lapte, că-i teacă, că-i 
pungă, destul că-l opreşte şi le duce vaca acasă, slabă, numai pielea pe 
oase, şi vițelul numai ca un căţel, că bocotanul nu grijise de ele cum ar fi 
trebuit, de zgîrcit nu se îndura să le deie hrană de ajuns. Atunci zice fetiţa: 

— Tată, pînă la împăratul nu-i cel lucru mare de mers, că-i numai în 
satul vecin, du-te dumneata chiar la el şi-i spune, ce păţeşti cu unchiul. 

— Duce-m-oi, draga tatii, dar bine ştiu că şi împăratul ca şi primarul 
nostru, va ţine cu el, că-i bogat, nu cu neşte nemernici de săraci ca noi. 

— Ba du-te, tată, şi să vezi că nu ţi-a părea rău. 

— Duce-m-oi, dar voi mergeţi la holdă şi tăiaţi ceva mîncare pentru 
biata vacă şi pentru vițel de pe cele răzoare, că vedeţi că-s mai moarte de 
foame, de la harnicul ăst de frate. 

Şi aşa făcură. Ele merseră amîndouă la holdă şi cît clipeşti aduseră cîte 
o legătură de iarbă-n cap, iar el merse pe la frate-său şi-l cheamă la 
împăratul. 

— Bucuros, zise bocotanul, merg şi la şapte împărați, numai ca să nu 
zici că-ți fac nedreptate, că tot aşa am auzit că-ţi umblă gura, că te mănînc 
cu nedreptul. 

Şi se luară la drum şi minteni fură în satul împăratului. Împăratul era 
un fecior holtei, cam fuicaş, cum ziceau unii, dar tare drept, cum ziceau 
alții. 

— Noa, dar ce veste-mi aduceţi, dragii mei? îi întrebă împăratul, după 
ce se apropiară cu pălăriile în mînă, cum se cade înaintea unui împărat. 

— Am venit, măria-ta, începe bocotanul, că nemernicul ăst de calic 
zice că-i fac nedreptate; să ne judeci şi măria-ta, că primăriul nostru ni-a 
făcut dreptate, dar calicul nu vrea să steie pe judecata primarului. 

— Ei şi ce pricină aveţi? 

— D-apoi lucrul stă aşa, începe bocotanul, că astă primăvară i-am dat 
o drăguță de moină, pe care acum are o holdă de-i vrednică trei sute bune şi 
el mi-a dat o cioloagă de văcuţă de nu-i vrednică nici treizeci de florinţi, 
acum aş strica tîrgul, că mă rîde lumea, măria-ta, dar el ducucitul nu vrea. 
Eu i-am şi dus vaca acasă cu primarul, dar el stă narnă c-a secera holda şi 
una ca asta nu-i cu drept, ştie tot satul. 

— Destul! zice împăratul. Apoi întorcîndu-se către sărac îl întrebă: 

— Dar tu de ce zici, că nu-i dreaptă judecata primăriului? 

— Apoi, măria-ta, să-ți spun lucrul din fir în păr cum stă. Eu cu 
dumnealui sînt frate. Cînd mi-au murit părinţii, dumnealui era fecior holtei, 
iar eu copil ca de opt ani. Dumnealui s-a însurat, a luat o fată bogată, a luat 
în stăpînire tot ce ne rămăsese de la părinţi, iar pe mine m-a alungat pe 
ulițele oamenilor. Văzînd lucrul cum stă, m-am băgat sluguță, mai întîi la 
gîşte, apoi la miel, după aceea la vaci şi boi, pînă am crescut cît sînt de 
mare. Atunci m-am însurat. Muierea mea a avut o căsuţă, iar fratele meu 
din moşia şi din averea părintească nu mi-a dat nici cîtu-i negru sub 
unghie. La anul după ce m-am însurat, ne-a dăruit Dumnezeu cu o fetiță. 
Iar la botezul ei ne-a cinstit nănaşul cu o viţea mică. Am crescut-o mare. 
Astă primăvară a fătat. Frate-meu a venit să i-o dau lui că-mi dă o moină. 
Moina era plină de spini şi de mărăcini, dar fiind din moşia părintească am 
primit-o şi i-am dat vacă grasă şi frumoasă ca un bujor, cu vițel sub ea ca 
un bumbuţ. Înţelesul a fost să-mi dea plugul să-mi ar moina şi duminecile 
să ne dea cîte o cupşoară de lapte de la vaca ce i-o dădurăm noi. Eu cu 
muierea şi cu copila mea lăzuirăm cîteva săptămîni la moină, pînă o 
făcurăm ca palma, apoi mă rugai la fratele să-mi dea plugul, dar nu voi. 
Lapte de la vacă încă nu mi-a dat. Am lucrat, măria-ta, în sat, de mi-am 
căpătat plug să-mi ar moina şi am sămănat-o cu grîu de primăvară. Drept 
că Dumnezeu s-a milostivit, de grîul s-a făcut tare frumos. Acum, cînd 
rîul e de secere, după atîta muncă, după ce mîncă şi lăptişorul vacei, după 
ce o hămisi cu foamea şi pe ea şi viţelul, mi-o ţipă pe cap să-i dau eu holda 
lucrată şi grijită, numai să bagi secerea-n ea; cu dreptate-i una ca asta, 
măria-ta? 

Împăratul bine vedea al cui e dreptul, dar vă spusei că era tînăr şi 
zburdat, încît zicea că-i fuicaş, deci îşi gîndi: Să fac o glumă. Apoi le 
răspunse: 

— Veţi merge acasă şi mîne veți veni iară şi care-mi va şti spune: ce-i 
mai iute? ce-i mai dulce? şi ce-i mai moale? a aceluia va fi şi vaca cu 
viţelul şi holda pe veci. 

Acum îşi luară fraţii rămas bun de la împăratul şi merseră cătră casă; 
bocotanul fălos, iar săracul supărat. După ce ajunse bocotanul acasă, îl 
întrebă muierea, ce dreptate li-a făcut împăratul? Dar acela răspunse, că 
mîne s-a rupe legea, a aceluia va fi şi vaca cu viţelul şi holda pe veci, care 
i-a şti spune ce-i mai iute? ce-i mai dulce? şi ce-i mai moale? 

— Oh! dragul meu bărbat, zise bocotana, tu vei spune, că mai iute e 
armăsarul nostru, mai dulce mierea noastră cea de doi ani şi mai moale 
dricala noastră cea de lînă. Cu aceasta bogatul se simţi îndestulit, deci se 
culcă şi dormi liniştit pîn-a doua zi. 

Dar după ce ajunse sărmanul acasă supărat, îl întrebară şi pe el 
muierea şi copila: 

— Da ce judecată v-a făcut împăratul? Iar el răspunse cum şi ce şi să 
puse îngîndurat pe o laviţă. 

— Nu te supăra nimica, tată, zise fetița, culcă-te şi te odihneşte, c-a fi 
cum va rîndui Dumnezeu. Doară noi sîntem trei, mai mult vom putea gîndi 
decît unchiul, că ei-s numai doi, el cu mătuşa. 

Dar unde să poată bietul om a aţipi? Cît fu noptiţa de lungă, se tot 
înturna de pe o latură pe alta; şi gîndindu-se la întrebările împăratului, 
somnul fugea de el ca dracul de tămîie. Cînd se omizi de ziuă se sculă să-şi 
hrănească vaca şi să meargă la împăratul, dar nici un răspuns nu nimerise. 
Copila însă era în tălpi şi zise: 

— Tată, nu fi supărat; dumneata lasă pe unchiul să răspundă întîi, iar 
cînd ţi-a veni rîndul dumitale, dumneata să zici aşa: măria-ta, mai iute-i 
soarele, că într-o zi ocoleşte toată lumea; mai dulce-i pămîntul, că el 
îndulceşte pe toată făptura şi mai moale-i palma, că pe ea o pui sub cap 
cînd vrei să te odihneşti bine. 

Acum începu a se înveseli o leacă bietul om. Deci merse pe la frate- 
său şi plecară spre satul împăratului. După ce ajunseră acolo, împăratul îi 
întrebă: 

— Ei, dar gînditu-v-aţi bine? 

— Gîndit, măria-ta, răspunse bocotanul, că mai iute-i armăsarul meu, 
mai dulce-i mierea de stup ce o am eu de doi ani şi mai moale-i o dricală de 
lînă, ce o făcu muierea mea numai în astă vară. 

— Dar tu cum te-ai gîndit? zise împăratul, întorcîndu-se spre sărac; iar 
săracul răspunse: 

— Eu aş gîndi, măria-ta, că mai iute-i soarele, că într-o zi ocoleşte 
toată lumea; mai dulce-i pămîntul, că el îndulceşte pe toate făpturile şi mai 
moale-i mîna, că pe ea o punem sub cap, cînd voim a ne odihni mai bine. 

— Tu ai drept! zise împăratul zîmbind, a ta e holda de veci şi vaca cu 
viţelul, dar acum să-mi spui cine te-a învăţat? 

— Băiata mea, înălțate împărate. 

Cînd auzi bocotanul răspunsurile frăține-său şi judecata împăratului, 
era să-l apuce frigurile de necaz, deci se şi grăbi cătră casă, cît doară nici 
rămas-bun nu-i zise. lar împăratul, după ce auzi, că băiata a învăţat pe 
săracul ce să răspundă, îi zise să stea o leacă, că-i dă ceva şi îndată veni cu 
un fuior de cînepă în mînă şi-i zise: 

— Du fuiorul acesta la băiata ta şi-i spune să-l toarcă şi să-l ţeasă, iar 
mîne să-mi vii cu pînză de o cămaşă din el, pentru judecata ce ţi-am făcut. 

După ce ajunse omul acasă şi spuse muierei şi fetei judecata împăratului, 
ele se bucurară, iar după ce scoase de după curea fuiorul şi le spuse 
porunca împărătească, bătrîna se întristă, dar fata rîse cu hohot şi zise: 

— Bată-l cucul împărat, dar mult îi place a şegui! Apoi se duse afară şi 
aduse o nuia de alun ca degetul de groasă şi zise: 

— Tată, fii bun du-te la împăratul şi-i spune, că m-am rugat să-mi facă 
din nuiaua asta furcă, fus, răscitor, vîrtelniţă, război şi sucală, că noi nu 
avem, apoi îi voi împlini porunca. 

— O, bată-te norocul, băiată, ce-ţi cade ţie prin minte; dar de s-a mînia 
împăratul? 

— Nu te teme, tată, du-te numai şi-i spune aşa cum am zis eu. 

Şi se duse omul nostru şi spuse împăratului întocmai, iar împăratul sta 
să se omoare de rîs şi zise: 

— Zdravănă băiată ai, omule, se vede că e a ta. Fiindcă foarte potrivit 
răspuns mi-a trimis şi fiindcă-i mai avea să vii pe la mine, ia-ţi un cal din 
stava mea, care vrei, să mai îmbli şi călare, apoi hai încoace. 

Şi aşa făcu omul, merse la stavă, îşi alese un cal, se urcă pe el, apoi 
veni înaintea împăratului şi zise: 

— Ce poruncă-mi dai? 

Dar împăratul îi dădu o oală spartă şi-i zise: 

— Du-o băietei tale şi-i spune să o cîrpească, să văd cum ştie coase, că 
de tors şi tesut văd că-i meşteră, apoi să mi-o aduci numaidecit. 

Şi se duse omul drept acasă, călare, dar nu intră bine în curte şi se 
întîlni cu fata, care chiar ieşea din casă. 

— Da ce-mi aduci tată? 

— Îţi aduc, draga tatii, o oală de la împăratul să i-o cîrpeşti. 

— Atunci nici nu te cobori de pe cal, du-te iute şi-i spune să facă bine 
să mi-o întorcă pe dos, că petecele nu se pun pe faţă. Aşa făcu omul, iar 
împăratul atîta-1 plăcu răspunsul, cît îi dădu omului un pumn de galbeni să 
ducă la fată şi-i mai dădu o piatră zicîndu-i: 

— Du această piatră la băiată-ta să o belească şi să o frigă de cină, că 
vin ŞI eu la voi la cină. 

Acum iar merse omul tot în galop cu calul pîn-acasă, dete galbenii la 
fată şi-i spuse că-s plată de la împăratul că ce i-a cîrpit oala, apoi-i spuse că 
pe seară-i la ei la cină, numai să belească piatra şi să o frigă. 

— Atunci nu-i de stat, tată, trebuie să mergi numaidecît îndărăt, să 
facă bine să o junghie, că ţi-a dat-o nejunghiată şi eu nu ştiu junghia. 

Acum nu mai puteau toți trei de rîs, iar omul, ca mai cuminte, zise: 

— Vă vijiți doi nebuni, sînteți buni să mă purtați calea mînzului, dar 

de dragul vostru umblu bucuros. Zicînd acestea, iar apucă drumul cătră 
împăratul. Împăratul era dinaintea porţii şi cum îl vede venind aşa repede îl 
întreabă: 

— Dar ce-1, omule, e şi gata cina? 

— Nu e gata, măria-ta, că copila mea nu ştie junghia, te roagă frumos 
să-i junghii dumneata piatra, apoi să vii la cină. 

Într-atîta-i plăcu împăratului răspunsul, încât rîse cu hohot şi zise: 

— Omule, ai fost om sărac, dar eu vreau să te fac gazdă; du-te la 
măieriştea mea şi-ţi ia un car cu doi boi care ţi-or plăcea şi-ţi ia de acolo 
plug şi grapă, să nu mai umbli cerşind prin sat. 

Omul mulțămi, cum ştiu el mai frumos, apoi merse la măieriştea 
împăratului şi-şi alese o pereche de boi, un car, plug şi grapă, apoi plecă 
cătră casă, mînînd boii de călare. Cînd intră în sat la ei şi-l văzu frate-său, 
mai nebuni de necaz, cum de împăratul îl îmbogăţeşte cu de-a tăria, dar 
ceilalți oameni din sat ziceau: 

— Bine că a dat Dumnezeu de a scăpat deasupra necazului, că destul a 
fost neîndreptăţit şi batjocorit de frate-său. 

A doua zi merse şi el la secere ca gazdele. Prinse boii la car, muierea 
şi-o sui în car, iar fata mîna vaca dindărăpt şi calul îl ducea de căpăstru. 
Toţi erau cu voie bună. Mai întîi tăiară de pe răzor un braţ de iarbă la vite, 
apoi se puseră la secere. Muierile secerau, el lega snopi şi-i punea şireag la 
soare să umble razele prin spice şi să le uşte, că le era dor de pîne din grîul 
lor, că pîn-atunci tot numai cu bucate de cumpărat trăiseră. După ce 
secerară o postate bună, adunară snopii la un loc şi sloboziră vitele pe 
miriştină, că doară era a lor şi vitele şi locul, nu se temeau de nime. Şi tot 
secerau şi puneau clăi, pînă în cîteva zile gătară toată holda, apoi aduseră 
rîul în carul lor şi cu boii lor colo înaintea căsuţii lor şi făcură un stog 
chiar mai mare decît căsuţa. Toţi oamenii din sat se bucurau de darul lui 
Dumnezeu, ce ajunsese peste bietul sărac, numai unul era supărat de 
moarte pentru aceea; şi acel unul era bocotanul satului, frate-său. 

Nu mult după aceea se întîmplă că-i plesneşte la împăratul prin minte, 
că lui i-ar fi vremea să se însoare, şi vremea-i şi era, că începură a-i miji 
musteţele. Dar pe cine să ia? Un sfetnic bătrîn şi înțelept, ce avea la curte, 
îi zise: măria-ta, nu îmbla după fete, las” să îmbie ele după dumneata, nu 
mere a peţi — peţească ele dacă vrea să se facă împărătese, dumneata nici 
un pas nu face de acasă, fără las să vină ele şi-ţi alege pe care-i gîndi c-ar fi 
de măria-ta. 

— D-apoi cum să ştiu care ar fi mai bună de mine? că de bune — 
Dumnezeu le ştie, de frumoase — le mai vede omul. 

— Aşa-i, măria-ta, dar noi zicem, că doar care ar fi mai cuminte, aceea 
ar fi mai bună de măria-ta. 

— Şi de unde aş şti eu, care-i mai cuminte? 

— De unde? Vei porunci, că cine vrea să fie împărăteasă, să vie la 
curtea măriei-tale şi călare şi pe jos, şi pe drum şi fără drum, şi îmbrăcată şi 
dezbrăcată, şi cu cinste şi fără cinste. 

— D-apoi, poate-se una ca asta? 

— Cine vrea să fie împărăteasă, şi-a bate capul! 

Şi aşa făcu împăratul, cum îl învăţă miniştrii, trimise cărți în toate 
părțile, răvaşe-n toate oraşe, că el s-ar însura şi că va lua pe acea fată, care 
în ziua cutare va veni la el: şi călare, şi pe Jos, şi îmbrăcată şi dezbrăcată, şi 
pe drum şi fără drum şi cu cinste şi fără cinste. 

Mult îşi bătură capul cele fete de crai şi de împărați, de grofi şi de 
baroni, să poată merge după gustul împăratului, dar pace! nu nimeri nici 
una. Vestea ajunsese şi pe sate printre oamenii ceşti de rînd, că o spusese 
popa în biserică şi primăriul la părade, dar nici din ei nu se afla fată, care 
să-şi ia inima-n dinți să meargă la împăratul în pețite, că aflată s-ar fi, dar 
alta era buba, că nu ştiau cum? Ajuns-a vestea şi la omul nostru din 
poveste şi a spus acasă în glumă, că uite fuicaşul de împărat nici nu vrea să 
se însoare ca alți oameni, fără tot după felul lui; apoi adause: 

— Tu băiată, te-ai viji cu el, că voi sînteți într-o minte! Iar fata zise: 

— Adecă ai voi să fii socru de împărat! Bine, aşa să fie, dacă te zburdă 
mintea într-acolo, vom cerca, că nu-i cel lucru mare. 

— Ba, tu băiată, te ogoaie locului, nu-ţi aprinde paie-n cap, că ăsta nu- 
i lucru aşa uşor cum gîndeşti tu! Aşa o învăţa tată-său şi mumă-sa, dar ea 
tot ca ea, de abia aştepta să sosească ziua pusă şi dis-de-dimineaţă se 
îmbrăcă într-o mreje de peşti, prinse o pasăre şi o puse între două blide şi 
încălecă pe un iepure, apoi hai la drum tot pe ogaşul unei roți. Cînd ajunse 
la împăratul, toţi se minunară de fată, că şi era frumoasă, bat-o cucul să o 
bată, şi era drăcoasă numai ca ea. Împăratul cînd o văzu în curte, zise: 

— Ține minte, că asta-i fata ceea ce mi-a trimis vorbă să-i întorc oala 
pe dos! 

— Bun ajunsul la dumneavoastră! zise fata apropiindu-se de împăratul 
şi de curtenii lui, care erau toţi adunaţi în curte la sfat. 

— Bună să-ți fie inima! răspunse împăratul; dar cum vii tu la noi? 

— Cum mă vezi, cu ochii verzi! răspunse fata. 

— Şi de unde eşti tu? o mai întrebă împăratul. 

— Dintr-un sat cu oamenii, înălțate împărate, drumul trece pe lîngă noi 
şi casa vecinului e lîng-a noastră. 

— Ai venit în petite? o mai întrebă împăratul. 

— Ba eu am venit în cămaşa mea. 

Şi se uită împăratul cu băgare de seamă la ea şi văzu că-i frumoasă, că- 
i cuminte şi că întru toate a venit după cum dăduse porunca; numai între 
blide nu ştia ce e? Deci zise fetei: Mi-ai adus cinste? ia să o văd! ŞI fata-i 
întinse blidele; el ridică cel deasupra, atunci un vrăbioi zbîrr! la împăratul 
în față! Acela se sperie şi tresare, atunci blidele cad de pămînt şi se fac 
toate hîrburi. Acum să fi văzut rîs! Gîndeai că n-o să mai încete. Împăratul 
îi plăcu tare de fată, deci o puse într-o trăsură cu patru cai, şi o trimise la 
părinţi acasă, spunîndu-i să se gate de nuntă, dar să bage de seamă, aşa să 
se mărite după el, dacă în judecăţile lui nu s-a mesteca în veci; că în minuta 
cînd s-a mesteca, atunci o şi trimite acasă la tată-său. 

— Bine, aşa să fie, răspunse fata, numai de m-aş scăpa cumva să mă 
mestec în judecăţile Măriei-tale, şi de a fi să mă trimiţi la părinți, să mă laşi 
să duc cu mine ce-oi putea prinde-n braţe. 

— Bucuros, zise împăratul şi uneala fu făcută. Apoi merse fata acasă 
în căruţa împăratului şi se gătă de nuntă. Bucuria părinților ei, că fata li se 
face împărăteasă, bucuria sătenilor că înălţatul împărat ia fată de la ei şi le- 
a face un ospăț, cum nu mai văzuseră, dar supărarea bocotanului pentru 
binele şi fericirea ce cade asupra frăţine-său! 

Şi se făcu o nuntă mare şi vestită de se duse vestea şi povestea pînă- 
ntr-al şaptelea sat, şi după nuntă trăi împăratul cu împărăteasa multe zile 
bune. Dar odată veniră la împăratul doi oameni să le facă judecată, un sas 
cu un român. Şi cum veniră, îi întrebă împăratul: 

— Ce rînd aveţi, oameni buni? 

Atunci sasul începu: 

— Uite, Măria-ta, am plecat la moară, cu carul cu doi boi, românul 
ăsta încă veni la moară cu mărţina, cu un sac de mălai pe ea. Preste noapte 
carul meu a făcut un mînz, l-am aflat dimineaţa culcat sub carul meu, iar 
românul zice că mînzu-i al lui, pe cînd eu bine ştiu că el a venit numai cu 
mărțina fără mînz, şi mînzul, dacă l-am aflat sub carul meu, numai al meu 
poate fi, că numai carul meu l-a putut făta; dar românul e prost, nu se 
înțelege. 

— ŞI tu ce ai de răspuns? întrebă împăratul pe român. 

— D-apoi, înălțate împărate, ce să spun? Numai cum a fost. Am mers 
la moară cu un sac de mălai desăgit pe mărţină. Sasul era la moară cu carul 
cu doi boi mari ca el. Eu am legat mărțina de carul sasului pînă să macin. 
Cînd peste noapte, mărțina mea a fătat, şi mînzul s-a tras sub carul lui. 
Amu sasul zice că-i al lui; poate-se una ca asta? 

Împărăteasa încă era acolea cînd îşi dădură oamenii jalba; acum nu să 
tacă, ci — cînd gătă românul vorba, ea-i răspunse. 

— Dar cum să nu se poată să fete carul sasului? Dar unul cum a pățit? 
că mergea pipînd pre lîngă apă şi i-a căzut cărbunele din pipă în apă, şi apa 
luă foc, iar peştii fugeau cu focul în spate. La acestea sasul, crezînd că 
împărăteasa-i prinde parte, şi nechibzuind că ea-l batjocoreşte, răspunse: E 
drept măria — ta, că şi eu încă am văzut! 

Atunci toți cei de faţă prinseră a ride, iar împăratul rupse legea aşa. 
Mergeţi amîndoi în două părți; tu sasule, cu carul tău într-o parte, iar, tu 
românule, cu mărțina ta în altă parte după care va trage mînzul, al aceluia 
va fi. 

Acum ştiţi dumneavoastră după care s-a luat mînzul: după carul 
sasului, ori după mărţina românului?! 

Dar e rău preste părîu cu împărăteasa; că împăratul adună sfat să 
judece pe împărăteasa, de ce s-a mestecat în judecăţile lui. Şi sfatul a 
hotărît, că pe împărăteasa să o trimită la părinții ei acasă. Ei gîndeau că cît 
va fi ea de supărată. Dar nu fu aşa. Ea era tot voioasă, ca şi pînă-atunci. 
Atunci împăratul merse la împărăteasa şi-i zise: 

— Draga mea, ai călcat legătura ce o făcusem cînd ne-am luat; te-ai 
mestecat în judecăţile mele, deci trebuie să mergi la ai tăi acasă. 

— Bucuroasă, răspunse împărăteasa, dar am făcut legătura că să iau cu 
mine, ce voi putea duce în braţe. 

— Aşa e, zise împăratul, ce poţi duce-n braţe e al tău; ia ce gîndeşti şi 
tu urcă-n trăsură, şi cale bună! 

Atunci împărăteasa se sufulcă şi prinse pe împăratul în brațe, şi hai cu 
el în trăsură apoi se urcă repede şi ea şi hi caii! 

Curtenii se prăpădeau de rîs, iar împăratul zise: 

— Sapa şi lopata ne despart! Au făcut apoi o preumblare cu căruţa 
pînă la socri şi s-au întors îndată şi au trăit în pace nedespărțiți, pînă i-au 
despărţit sapa şi lopata. Dar nici judecăţi drepte ca pe vremea lor nu s-au 
mai pomenit de cînd lumea şi pămîntul, iar supuşii lor ziceau de multe ori: 

— Împărăteasa noastră-i isteață din seamă afară! 


Cul. de Ieronim Slăvoacă, preot în Ilva Mare, 
Ardeal. 

ŢIGANUL PĂSCĂLITOR 


Zice că odată un împărat şi-a pierdut inelul de credință şi-i părea atît 
de rău după el, încît ar fi dat şi jumătate din averile lui, numai să-l mai afle, 
că împărăteasa în toată ziua îl mustra: Aşa, că nu mă mai ai dragă, că de m- 
ai avea dragă, ai fi grijit mai bine inelul meu de credinţă. Trimis-au drept 
aceea împăratul cărţi în toate părți şi răvaşe în toate oraşe, să bată doba şi 
să strige din coastă peste sat, că: cine s-a afla să aducă inelul înălțatului 
împărat, mare cinste va căpăta. Băteau dobele de gîndeai că bubue, şi 
vesteau porunca împărătească. 

Într-o căsuță mică, în capul unui oraş, şedea un cioroi cîrpaci de 
cioboate, cu muierea şi cu cinci danci hămisiţi de foame. Cînd aude țiganul 
dobele şi strigătul pîrgariului, strigă copiilor, care se boceau de foame: 

— Tăceţi la naiba, că vreau s-aud mai bine, ce zarvă-i prin oraş? 

— Să dă poruncă de la înălţatul împărat, zise țiganca, că s-a pierdut un 
inel de mare preţ, şi cine l-a afla, bună cinste a căpăta. 

— Auleo, dado! strigă tiganul în gura mare, eu l-am aflat. 

Cum îl auziră pîrgariul şi juraţii, îl iau cu muiere şi cu cioroi cu tot şi-l 
duc la împăratul. Muierea plîngea, că tocma cînd era mai gata cu petecitul 
unei cioboate, pentru care era să capete două cupe de fărină, din care putea 
face omeneşte o mămăligă mare, ori două mai mici, tocma atuncea aduse 
naiba pe hela cu toba, din a cărui poruncă trebuiră să plece la drum 
flămînzi şi zdrențăroşi. Dar țiganca mai avea o frică, pentru care plîngea, 
că sărmana bine ştia că țiganul ştie despre inel cît boul la slovă, din care 
pricină împăratul — de nu alta — i-a tăia capul ăl hăbăuc şi ea a rămîne cu 
atîta spuză de danci şi mai năcăjită de cum este. 

— Lăsaţi-l pentru Dumnezeu, nu-l duceţi, zicea ea pîrgarilor, nu vedeți 
că-i nebun? el nu ştie nimic de inel. Dar tiganul mergea țanțoş ca nemişii 
cînd aleg deputat, şi numai din cînd în cînd îşi întorcea capul peste umăr 
de-şi mustra muierea: 

— Taci, muiere, nu te boci, că de nu ştiu pîn-acum nimic de inel, voi 
gîci, că doar de aceea-s păscălitor! 

Cum ajung la împăratul, îl duc înainte la raport, iar împăratul, cum îl 
vede, îl întreabă: 

— Da ce-i, țigane? unde-mi e inelul? 

— Auleo, înălțate împărate, eu în minuta asta nu ştiu unde este, dar voi 

gîci, că sînt mare păscălitor, numai să-mi dai soroc de 40 de zile; şi dacă în 
acest timp nu ți l-oi gîci, atunci să-mi tai capul, şi pace bună. 

— Bine! zise împăratul. 

— Adică tocma bine nu-i, înălțate împărate, că io voi sta în slujba 
măriei-tale, dar copiii mei şi muierea mea ce a fi cu ei? că am muiere şi 
cinci copii, iar de felul meu d-acasă sînt meşter vestit de cioboate, cu 
meşteşugu-i țin popeşte, dar pîn’ de azi în patruzeci de zile ce să facă ei? la 
zi măria-ta! 

— N-avea grijă, tigane, pe toţi vă aduc la curtea mea, vă dau cele 
trebuincioase; dar la patruzeci de zile de nu-mi vei gîci inelul, să ştii că vă 
tai capul la toți. 

— Aşa să fie, măria-ta, numai să ne înţelegem, uite, înaintea domnilor 
hăstora (că erau mulți domni de faţă), că de mîncare ce ni da? şi de cîte ori 
pe zi? Că iacă, înainte ţi-o spun, măria-ta, dacă la fiecare amiază voi căpăta 
o pită albă, dar de hele mari, o gîscă friptă, o varză colea cu rîncezală dă 
porc şi o cupe dă vin roşu, apoi mă leg să gîcesc inelul, altcum, noroc bun, 
măria-ta, că tîrgu n-are supărare. 

— Aşa să fie, cum zici tu, răspunse împăratul, dar de mă vei purta cu 
minciuna — uite! (îi arătă sabia acăţată într-un cui în părete). 

— Aşa să fie, măria-ta. 

Şi duc pe toată laia ţiganului şi o pun într-o casă deosebită şi sub pază 
bună, nu cumva să scape vrun danciu, că peste patruzeci de zile trebuiau să 
plătească cu capul gîştele cele grase şi găluştele cele bune. Țiganul era pus 
pe gînduri, că el bine ştia că în capul lui nu-i duh de păscălitor nici cît 
negru sub unghie, dar nu se da răului, făcea gură, împăratul era mîngiiat 
barem în cîtva, îşi pusese în țigan nădejdea mai bine de jumătate; tiganca 
însă şi copiii plîngeau, că peste patruzeci de zile le taie capul. Dar odată 
sare tiganul oblu în picioare, ca fript de pe scaun, şi prinde a-şi dojeni 
hada: 

— Dar tăceți odată, mînce-vă amarul vostru, că decît 40 de ani 
hămisiți, mai bine 40 de zile sătui de gîscă cu varză şi de pită cu vin; iacă 
vă spun, care s-a cuteza a mai grămujda numai mir, cu mine o dă de popa 
Grigore, lua-v-ar Sărsăilă să vă ieie! 

Împăratul, îndată după ce făcu legătura cu tiganul, cheamă înainte pe 
omul cel mai încrezut al său şi-i porunci ca să dea țiganilor de mîncare, ca 
să nu hămisească, şi din care bute să le dea vin, vinars şi celelalte. 

Dar era lucru dracului la casa nănaşului! Inelul împăratului era chiar la 
încrezutul ăsta; îl găsise din întîmplare o slujnică de ale curţii, care-l arătă 
unuia şi altuia din slugi, destul că patruzeci în capăt erau, care ştiau de inel, 

şi toți patruzeci hotărîseră, că omul cel mai încrezut al împăratului, acela să 
ducă inelul. Dar inelul era scump şi lăcomos, încrezutul nu bucuros l-ar da 
de la el avîndu-l chiar pe deget, deci zice slujitorilor, peste care era şi pus 
de înălţatul împărat: 

— Mă, tăceţi, voi, făceţi-vă ca cum nimic n-aţi şti de inel, şi uite, vă 
dau cîte un bun aldămaş la fiecare. Ceia să învoiră bucuros, că doară el le 
era mai-marele, el le măsura porțile de mîncare, dar el le număra şi cu 
măcăul cel de alun, pînă se mai coşeau de spate. Drept aceea slugile toate 
erau învoite, ca lui să-i rămînă inelul, că ei nimic n-or grămujda împotriva 
lui. Şi aşa făcură: inelul rămase la el, iar împăratul îşi sfărma capul, unde 
să-l poată afla? Cine să-i poată gîci, unde e? Pîn-acum încrezutul 
împăratului habar n-avea să se gîndească la inel; dar de cînd văzu că 
împăratul aduse pe strajnicul păscălitor la curte, de atunci nu ştiu cum, 
parcă nu-i tigneau mîncările şi băuturile cele bune, era hăbăuc, cu gîndul 
tot la inel. În dimineaţa cea dintii, cînd trimise încrezutul mai întîi gîsca şi 
curechiul la ţigan, zise cătră slugă: 

— Pune bine seamă cîtă vreme-i sta în casă la gîcitorul, şi vezi ce 
zice? ce semne de gîcit are? că eu mă tem că tiganul acela-i al dracului, 
prost cum se vede, acela încă ne poate face o poznă; apoi hai! luaţi lumea-n 
cap vreo patruzeci de oameni, cu ruşine, de nu ne va înfunda încă prin cele 
temnițe împăratul, ba la cei mai vinovaţi poate să le taie şi capul. Eu îmi 
aduc de multe aminte. Aşa zice încrezutul, iar sluga plecă la ţigan cu 
mîncările legîndu-se, că nici o vorbă nu-i va scăpa nechibzuită. 

Tiganul, hămisit de foame cum era, gîndea că i s-a spînzurat gura, oare 
de ce nu mai prinde a rumega ceva, şi de inel nici habar n-avea. Atunci 
intră sluga cu bucatele înlăuntru: 

— Noroc bun, jupîne gîcitor, ţi-a trimes înălțatul nostru împărat de 
mîncare şi băutură, poftim la masă. Şi era cu mare băgare de seamă: ce va 
zice țiganul? 

Atunci țiganul se uită odată lung la muiere, apoi zise: 

— Numărul unu! O venit la noi în casă cu cinste şi cu omenie. Dar tu 
adă-ți aminte, că patruzeci e numărul bătrîn, deci 39 încă mai rămîn. El 
adică făcea socoata gîştelor. Dar sluga luă vorbele lui cu totul altcum: el 
credea că țiganul vorbeşte de cei 40 ce ştiau despre inel; deci tremura ca 
varga înaintea ţiganului, temîndu-se nu cumva să-l deie de gol, de abia 
aştepta să se vadă dus şi să spună ispravnicului, că țiganul ştie tot chiripirul 
lor. Ispravnicul încă se îngrozi cînd îi spuse servitorul vorbele ţiganului, că 
adică numărul unu a venit cu cinste şi cu omenie. În ziua a doua trimite 
ispravnicul altă slugă cu demîncare la țigan; acela cum îl vede intrînd, zise 

către țigancă: 

— Muiere, cesta-i numărul doi, treizeci şi opt îs înapoi. Țiganca ştia că 
despre gîşte e vorba, dar sluga credea că despre cei vinovaţi cu inelul 
împăratului, deci era cît p-aci să-l prinză frigurile de frică. Cum merse la 
ispravnicul, îi spuse verde-n buze, că el mai mult la țigan nu merge, că de 
departe, cum l-a văzut, a spus la țigancă: acesta-i numărul doi, şi 38 îs 
înapoi. Ispravnicul clăti numai din cap şi fluieră una lung a pagubă, apoi 
zise: nu-i lucru bun cu gîcitorul ăst îndrăcit: o să merg eu să cerc a face 
pace cu el, că de ne spune la înălțatul împărat, e vai şi amar de zilele 
noastre. Voi însă să nu grămujdaţi mic cuvînt despre lucrul acesta! 

În altă zi, colo pe la prînzul cel bun, se duse ispravnicul, cu o gîscă 
grasă friptă, cu o oală mare de curechiu cu găluşte, cu o pită mare albă ca 
spuma şi cu o cupă de vin. Cum intră în casă, dă bineţe: 

— Bună ziua, jupîne gîcitor! Dar tiganul mai întîi se întoarce cătră 
țigancă, şi zice: 

— Asta-i numai numărul trei, încă treizeci şi şapte mai sînt din ei! 
După aceea se întoarce cătră ispravnicul împăratului şi-i mulțămeşte: 

— Să trăeşti cu bine, jupîne ispravnice, dar cam tîrziu îţi aduseşi 
aminte de noi! 

Acum ispravnicul îngălbeni odată, el credea că ţiganul îi dă a pricepe, 
că trebuia să vină mai devreme la uneală; deci zise: 

— Să nu fie lucru cu supărare, jupîne gîcitor, am tot gîndit că doară — 
doară nu-i şti lucrul din fir în păr cum stă, şi de aceea am întirziat, dar 
acum văd că eşti chiar gîcea. Drept aceea, hai să cercăm a face noi o 
uneală, să nu mai ştie lumea şi ţara de noi. Bine ştii că inelul e la mine, 
bine ştii şi aceea, că toți slujitorii împăratului, patruzeci la număr, sîntem 
pîngăriți la aflarea lui, drept aceea fie-ți milă de muierile noastre şi de 
copiii noştri, nu ne da de gol, că şi dumneata ai copii, şi ce mai şti cîte pot 
să ajungă pe om, trăind în astă lume plină de ispite. Fă ce crezi că ar fi de 
făcut şi ne mîntuieşte, ca să rămînem tot în slujba înălțatului împărat. 

— Noa vezi, asta am aşteptat-o, zice cioroiul, apoi adăugă: 

— Jupîne ispravnic, ştiu eu că lumea-i cu greşele; dacă aş descoperi io 
tot cît ştiu, ai vedea moarte de om, jupîne ispravnice, auzi? moarte de om ai 
vedea. Dar eu nu-s atît de negru precum mă văd. Adă inelul încoace, apoi 
mai gîndeşte-te şi la suflet. Uite: sîntem şase suflete şi cu al muierii cu tot 
cinci, adică nu... cu al ei şapte... 

— Pricep, jupîne gîcitor, Dumnezeu să te ţie, placă numai şi te ospătă, 
că minteni sînt aci. 

Şi se duse ispravnicul, iar cioroii rămaseră mîncînd şi lingîndu-şi 

degetele, de bunele bucături ce le aveau dinainte. Iar țiganca începu a se 
mira de înţelepciunea bărbatului ei. 

În scurtă vreme fu ispravnicul îndărăt cu inelul şi cu o pungă de 
galbeni. 

— Noa vezi aşa, acuma vii de acasă, aşa sîntem prieteni! zice țiganul. 
Lasă numai pe omenia mea. Dar să ştii, jupîne ispravnic, nici o grijă să nu 
mai ai, nici dumneata, nici cei 39 ai dumitale, eu însă mai stau treizeci şi 
şapte de zile aci; pînă atunci să-mi vină porția mea omeneşte, iar atunci, 
cînd s-o împlini vremea, să vii chiar dumneata cu capul dumitale la mine, 
să punem lucrul la cale cît se poate de bine; pricepuşi, jupîne ispravnic? 

— Priceput, jupîne gîcitor. 

Acum era pace la curţile împăratului; slugile îmbiau tot fluierînd, 
ispravnicul tot glumind, țiganii mînca şi bea boiereşte, iar împăratul trăgea 
nădejde. Cînd se împlini sorocul, des-de-dimineață intră ispravnicul la 
lăieți în casă: 

— Bună dimineaţa, jupîne gîcitor! 

— Să fu sănătos, jupîne ispravnic; dar ce-i, împlinitu-s-au sorocul? 

— Împlinit, jupîne. 

— Noa bine-i; acum să-mi spui, ce galite are împăratul mai dragi la 
curtea lui? 

— Are vreo şase sute de lebede, acelea-i sînt mai dragi. „Vai, mîncu- 
le”, gîndi țiganul, apoi zise: 

— Noa bine, acum na inelul cel împărătesc şi să bagi de seamă, cînd oi 
merge pe trepte-n sus să-mi dau răportul, dumneata să bagi inelul la o 
lebădă pe grumazi, şi să stai pe lîngă ele, — de l-ar lepăda din grumazi, să 
nu pună cineva mîna pe el; ba de ai putea, să-mi chiar însemni lebăda. 

Colo către prînzişor trimise împăratul pe ispravnic să cheme pe 
gicitorul în sus. Țiganul sui treptele, iar ispravnicul merse de vîrî inelul la o 
lebădă pre grumaz. 

— Noa da ce-i, gîcitorule? întrebă împăratul. 

— Bine, luminate împărate, e bine cum se cade. Că uite — zise cioroiul 
uitîndu-se în palma stîngă, care era neagră-n mijloc de scrumul din pipă, 
uite cum stă scris la păscălie: inelul înălţatului împărat l-a înghiţit o lebădă 
cînd l-a scăpat înălțatul împărat de pe deget. 

Toţi curtenii se mirară şi clătiră din cap, iar împăratul zise: 

— Poate că-i aşa, că-mi era cam larg, şi ieşea lesne de pe deget. Dar 
apoi să-mi spui, tu gîcitorule, la care lebădă-i inelul în guşă? 

— Apoi, înălțate împărate, nici io nu-s chiar Dumnezeu să ştiu anume 
la care, destul că la una este! 

— Bine, tigane, zise împăratul, tu mă faci să tai o grămadă de lebede, 
dar de va fi să le tai chiar toate, eu tot nu las inelul necercat; dar de o fi să 
nu găsesc inelul, atunci să ştii că şi capul tău ţi-l retez ca la un pui de 
cioară! 

— Că nici n-aş fi vrednic de alta, înălțate împărate! 

Atunci şi sfetnicii împăratului se mirară, cît de hotărît spune tiganul că 
să-i taie capul de n-a fi inelul la careva din lebede; iar împăratui porunci de 
tăiară cap după cap de lebedă, pînă în urmă găsiră la una în guşă inelul cel 
scump al împăratului. Bucuria şi mirarea tuturor celor de faţă nu se poate 
spune, dar mai presus de toate fala şi sfătoşia ţiganului. „Spusu-v-am” zice 
el, „că capul mi-l dau, dacă minţeşte păscălia mea?” 

Împăratul de bucurie că-şi vede iară inelul cel de credinţă în deget, era 
cît pe aci să sară să sărute pe cioroi, dar băgînd de seamă, cît e de negru, se 
trase iară înapoi, porunci însă de i se făcură haine nemeşeşti şi cioboate cu 
pinteni şi-i dădu o casă pe vecie şi premîndă pe viaţă. 

Cîtăva vreme să află bine tiganul cu parpangeii lui lîngă curtea 
împărătească, aveau ce le trebuia şi de lucru nu aveau nimic, dar ţiganca, 
din cînd în cînd ofta şi prindea a plînge. Dacă o întreba tiganul, de ce 
plînge? ea suspina numai şi-i spunea cu frumosul: 

— Du-te, dănciucule, dragul meu, la înălțatul împărat, şi te roagă pe 
iertare şi-i spune să ne lase să mergem de unde am venit, spune-i că ni-a 
ajuns dor de neamuri, că io mă tem că iară te-a mai pune să gîceşti — te miri 
ce — şi nu-i putea, apoi a fi vai şi amar de zilele noastre. 

— Că bine zici tu, răspunse tiganul, şi dă să meargă la împăratul. Dar 
în prag se întîlni cu ispravnicul, care tocma venea după gicitorul, că sosise 
carte de la împăratul vecin, să meargă gîcitorul acolo că i s-a pierdut 
împărătesii neşte mărgele scumpe de aur şi nu le află nicăiri, să meargă 
numaidecît să le caute. Şi căruță trimisese după el. Cînd auzi cioroiul 
vestea asta, îngălbeni odată, dar iară îşi veni în fire numaidecit şi-şi zise: te 
miri de n-oi gîci! Cu căruţa, şi trimisese împăratul chiar pe ispravnicul său, 
care te miri cum pilise mărgelele şi nu bucuros le-ar fi dat. Şi era grozav de 
supărat ispravnicul, că tocmai el trebui să ducă pe gîcitorul, care i-a pune 
capul. 

Pleacă deci amîndoi mîhniţi, tiganul căci nu ştia să gîcească, iar 
ispravnicul căci îşi ducea moartea în căruţă lîngă el. Nici un mic cuvînt nu 
scoase niciunul din gură. Caii zburau, nu mergeau, cum trag toate vitele 
cătră casă, iar cei doi jupîni stăteau ca opăriți unul lîngă altul. Cînd era pe 
la miezul nopții, rătăciră calea şi huzdup! într-o mocirlă. Bucuria ţiganului, 
că doară n-or putea merge mai departe; dar bucuria ispravnicului că doară 

tiganul şi-a rupe capul să nu mai poată gîci pe hoţul mărgelelor. Dar 
amîndoi s-au înşelat, că auzind oamenii din jur că carul împăratului s-a 
răsturnat în glod cu ispravnicul împărătesc şi cu gîcitorul cel vestit, au 
alergat mari şi mici şi i-au scos din mocirlă. Era încă mult pînă-n ziuă, cînd 
ajunseră la curtea împăratului, dar socotiți că s-a culcat careva? Nici o 
minută rea n-au stat locului, ei s-au tot preumblat prin grădină, puşi pe 
gînduri, dar nu laolaltă, ci tiganul pe o cărare şi Ciacşir pe alta, că aşa se 
chema ispravnicul împăratului. Coalea cînd se omizea de ziuă, bătea un 
vîntuleț subțire de făcea pe cioroi să zgribulească cu deosebire căci era tot 
ud şi înglodat, iar afară de aceea avea neşte pantaloni subțirei şi lărguți de 
intra vîntul prin ei şi mi-i înfoia ca pe neşte foi de suflat. Simţind tiganul 
răceala pe la pulpele picioarelor, zise încetişor: hei ciacşir, ciacşir! că aşa 
se numesc pantalonii aceia în limba țigănească. Iar ispravnicul împăratului, 
care încă se numea Ciacşir, auzindu-şi numele, se gîndi, numaidecit, că 
tiganul pe el îl văietă, deci se apropie binişor de cioroi şi-l zice: 

— Cunosc, jupîne gicitoriu, că ştii toate; fii bun nu mă da de gol că 
iată-ți dau mărgelele să le dai la înălţata împărăteasă, şi-ţi mai dau şi o 
pungă de bani, numai să nu spui că la mine le-ai aflat. 

— Hm! zice ţiganul, d-apoi nu vedeai tu cît sînt eu de îngîndurat şi cît 
îmi părea de rău pentru ceea ce ţi se găta? Noroc că vii de te pocăieşti, că 
altcum eram silit să te fac de ruşine înaintea gloatelor şi să-ți pierzi cinstea 
cu cap cu tot! 

Ispravnicul să mai încălzi o leacă, văzînd că ţiganul se dă tirgului, 
merse deci în casă şi-i aduce o pungă cu bani şi mărgelele împărăteşti. 

— Acum - zice țiganul — să-mi spui dumneata ce dobitoc are 
împărăteasa mai drag? 

— Are un căţeluş, răspunse ispravnicul, care tot cu ea îl poartă. 

— Noa bine, mărgelele te dă şi le vîreşte pe gură la căţeluş să le 
înghită, şi să stai tot în apropierea lui, ca să nu le arunce afară. Aceasta să o 
faci cînd voi fi eu chemat înlăuntru să gîcesc. 

După ce se sculă împăratul, îi spuse ispravnicul, că gîcitorul e aci. 

— Să vină înlăuntru! zise împăratul. 

Ispravnicul cheamă pe ţigan înlăuntru, iar el văzu să bage mărgelele pe 
gură la căţeluş. 

— Să-mi spui, gîcitorule, zise împăratul, unde ai gîndi să fie mărgelele 
cele scumpe ale înălțatei împărătese? 

Atunci țiganul se uită în palma lui cea neagră şi zise: în păscălia mea 
stă scris că le-a înghiţit un căţeluş, s-a tot jucat cu ele şi le-a scăpat pe 
grumaji. 

— Să tăieți cățelul, strigă împăratul, dar vai de capul tău, gîcitorule, de 
mă faci să omor cățelul înălţatei împărătese în zadar! 

Şi, minune! mărgelele cele scumpe le aflară în căţel. Bucuria 
împăratului şi a împărătesei, că ei ţineau că cutare curtean le-a furat şi se 
temeau că-şi îngreună sufletul cu păcate, năpăstuind pe cei nevinovaţi, 
precum aşa şi era. Plătiră deci ţiganului omeneşte şi porunciră să-l ducă 
iară cu căruţa în țara lui. Ispravnicul însă credea şi nu credea în cele văzute; 
era la îndoială, că oare de nu-i spunea el, gîcea tiganul ori ba? Deci băgă o 
vulpe într-un sac şi leagă sacul la gură, apoi — pînă nu se sui țiganul în 
trăsură, zise cătră împăratul: 

— Înălţate împărate, fii bun pune pe ţigan să gîcească ce-i în sac? Deci 
împăratul, ca să facă o leacă de glumă, zise cătră ţigan: 

— Jupîne gicitoriu, de mi-i gîci ce-i în sacul ăst legat, îți mai dau o 
pungă de bani. Țiganul se uită lung la sac, îşi puse degetul pe frunte şi-şi 
gîndi: Acum văd că-s al dracului! îi veni deci în minte zicătoarea 
românului: Pîn-acum a fost ce a fost, ai umblat tu vulpe cît ai umblat, dar 
acum ţi s-a înfundat. Dar ştiţi că ţiganii nu gîndesc tăcînd, ca alţi botezați, 
ci ei ce gîndesc, aceea şi zic atunci. Aşa făcu şi țiganul nostru ăst gîcitor, 
cînd îşi gîndi zicala românului, atunci o şi zise. Iar împăratul şi cei din jur, 
auzind că zice: Pînă acum a fost ce-a fost, ai umblat tu vulpe cît ai umblat, 
dar acum ți s-a-nfundat! îndată strigară bravo! gîcit-ai, că vulpe este-n sac. 

— Ştiut-am eu, zice ţiganul, că de nu ştiam, nu ziceam. 

Pentru astă gîcitură mai căpătă o pungă de bani, apoi se sui în căruţă şi 
hai cătră casă. Pe drum cătră casă avu tiganul destulă vreme să se 
gîndească, cum s-ar scăpa de gîcit, că vedea el bine că trebuie să se înfunde 
odată, că cu minciuna mergi cît mergi, dar de la o vreme n-ai încotro, 
trebuie să te poticneşti. Cînd era mai acasă, strigă bravo! apoi iar tăcu, dar 
era veselos de gîndeai că o cumpărat un parip sur. 

— Mă muiere, zice colo noaptea-ntr-o vreme, mă, de noi îi bine acum, 
dar ştii zicala românului: Aşa lasă Dumnezeu, după bine s-aştepţi rău! Rău 
mă tem, că minciunile mele n-or avea sfîrşit bun. Hai să scoatem băieţii 
afară, cum dorm, şi io mă pun şi aprind casa. 

— Vai! să nu faci un lucru ca acela, zise țiganca, că ne spînzură 
împăratul. 

— Ba fac, muiere, fac, şi să ştii, că asta ne-a duce la bine. 

Şi atunci în puterea nopţii scoaseră copiii afară şi dădură foc casei de 
toate părțile. Lumea prinse a se aduna la foc, doar vor putea scăpa cîte ceva 
şi aflară pe ţigan bocindu-se: 

— Vai dă eu, şi dă eu, Lăsaţi-mă să mă arunc şi eu acolo, să ard acolo 

nde arde şi norocul meu! 

Împăratul încă venise la foc şi auzi vaietele ţiganului, se apropie deci 
de el şi-i zice: 

— Nu te mai văieta în aşa măsură, că face-vom altă casă, ştiu că n-a 
mai fost cel lucru mare! 

Dar tiganul îşi smulgea părul şi blăstăma ceasul, în care a venit la 
curtea împărătească. 

— Dar ce te blastemi aşa? întrebă împăratul. 

— Dar cum să nu blastăm, că acolo în casă-mi arde cartea cea de 

ăscălit, şi nu mă lăsați să mă arunc să ard şi eu cu ea că tot fără ea n-oi 
mai avea eu nici un cîştig şi nici o omenie nicărri. 

Împăratul a crezut minciuna ţiganului şi i-a fost milă de el. Drept aceea 
a zis: 

— Nu te supăra nimic, casă-ţi voi da eu alta, şi ca să ai cele de lipsă 
încă voi griji în toată viaţa ta, că mare bucurie mi-ai făcut cînd mi-ai aflat 
inelul. 

Şi aşa tiganul cu hada lui a rămas şi de aci încolo tot în curtea 
împăratului, şi de n-a murit — şi astăzi trăieşte; dar la gîcit nu l-a mai pus 
nime, că şi de-l punea cineva, el răspundea oftînd: doară ştiţi că mi-a ars 
zodiacul. 


Comunicată de loan Jantea, şcolar în Brad. 


STAN PĂŢITUL 


Să vă spun, dragii uncheşului, povestea lui Stan Păţitul. Era adică 
odată un copil sărac, cu numele Stan, şi fiind sărac şi fără părinți, el umbla 
a cere, vedeţi, cum umblă şi azi multă lume săracă a cere. Şi cum umbla el 
a cere, înnoptează odată la un făgădău şi se roagă să-l lese de mas. 
Făgădariul însă nu se învoia nicidecît să-l lase, zicînd că e strîmt, că sînt 
oameni mulţi şi poate vor mai veni încă; adică ştiţi voi, îndruga multe de 
toate, ca omul care nu vrea să prindă îndemînă săracului. Dar Stan, fiind în 
cap de noapte, neştiind nici unde să meargă, că era întunerec de nu-ți 
vedeai nici mîna, nu ieşi din ospătărie, ci se aşează după uşă, în locul 
măturii. 

Nu mult după aceea sosi la făgădău un neamţ, şi spuse făgădariului, că 
în noaptea aceea iar va dormi la făgădău, că e lună nouă, şi se teme să 
doarmă acasă, nevasta şi copiii şi i-a trimis de acasă încă de ziua. 

Stan asculta de după uşă povestea neamţului, şi ar fi voit să ştie, că 
oare de ce nu doarme neamţul acasă cînd e lună nouă. Bucuria lui Stan cînd 
auzi, că un om strein ce era la o masă şi bea vin roşu ca sîngele, întrebă pe 
neamt de pricina din care îşi părăseşte casa lui la lună nouă. 

Şi neamţul spuse streinului iac-aşa, după cum vă spun şi eu vouă. 

— Totdeauna, zise neamţul, în seara cînd se iveşte lună nouă, umblă 
un duh necurat prin curțile mele, şi numai atunci are putere, de aceea noi 
şedem în ele, dar în tot anul douăsprezece nopți dormim pe la vecini, 
atunci adică cînd e lună nouă, şi duhului celui necurat lăsăm masa întinsă 
cu mîncări şi băuturi, şi patul aşternut, apoi o lună avem pace de el. 

Bietul Stan asculta de după uşă toate vorbele neamţului şi gîndea: hm, 
bine mi-ar mai prinde mie bucatele cele bune, ce le-a pus neamţul pe 
seama duhului celui necurat; ele stau acolo întinse, şi eu stau aci flămînd 
de proptesc mătura. Deci zise cătră neamţ: 

— Domnule, du-mă de mas în curţile dumitale; de a veni duhul la 
mine, — nu e nici o pagubă, sînt băiat sărac, un biet cerşetor, care trăiesc din 
mila celor creştini, ba adeseori sînt huiduit din curțile bogaților şi amuţat 
cu cînii. Du-mă, domnule, că cel puţin, pînă a cam veni duhul, m-oi sătura 
bine din mîncările, care i le-ai pus. 

La început domnul nu se învoia să ducă pe Stan la ei acasă, dar după 
ce se rugă atîta, zise: Bine, să vedem ce s-a mai alege şi din una ca asta, cel 

puţin, de nu te-a omorî, ne vei spune mîne dimineaţă ce ai văzut? 

Şi a dus pe Stan pînă la curte, apoi l-a lăsat singur, iar el, adică 
neamțţul, s-a dus la ospătărie. 

După ce intră Stan înlăuntru, văzu mesele încărcate de mîncări şi 
băuturi alese, văzu patul aşternut domneşte, iar pe părete deasupra patului 
văzu o puşcă încărcată şi o sabie ascuţită, ca cele turceşti. Se puse Stan la 
masă, îşi făcu o sfîntă cruce şi zise: Să trăiesc o ţiră şi bine, apoi vie toate 
duhurile. Şi mîncă Stan la plăcintă cu carne friptă, şi bău la vin roşu, de 
gîndeai că n-o să se mai sature. După ce nu mai putea mînca, iar de băutură 
se cam şumenise, îşi pune un gînd: Doamne ajută! Luă de pe părete puşca, 
ŞI şi-o puse de-a umăr, cum văzuse că fac cătanele; luă sabia şi o încinse la 
şold, apoi luă de pe masă o ţigară, o aprinse, începu a colbui cu ea prin 
curte, preumblîndu-se ca domnii şi, — de cîte ori ajungea pe lîngă masă, 
totdeauna îşi umplea cîte un pahar de vin şi-l da de-a duşca. Se cam 
ameţise Stan de atîta băutură şi de fumul de ţigară, dar era cu curaj, se 
simţea mult mai tare decît credea el a fi. 

Colo către miezul nopţii aude hurducătură pe horn, se uită într-acolo, 
adică două picioare de om căzuseră singure şi se încălzeau la foc. 

Hm! zise Stan, asta-i asta! dar nu se spărie. Mai umblă cît umblă prin 
odaie, aşa sarbed cum era, mai bău un pahar de vin, şi iar auzi duduind 
ceva pe horn. Adică amu căzu un trup de om, dar fără cap, numai cît e de la 
grumazi în jos pînă la picioare; şi cum căzu, cum se lipi de picioarele cele 
două de la foc, de gîndeai că laolaltă au fost de cînd e lumea. 

Se îngroaşă gluma, zise Stan; să mai beu un pahar de vin, că dracul 
poate aduce încă şi cap la trupul acesta, apoi ce mai ştii ce o fi? 

Mai umplu Stan un pahar de vin, şi cînd dă să-l pună la gură, dub-hub, 
pe horn în jos: era capul. Cum căzu, cum se anină deasupra trupului, şi era 
dracu-n tălpi. Stan îşi bău paharul de vin uitîndu-se la el. 

— Ce cauţi aici, Stane? întrebă Ucigă-l toaca. 

— Mincare, băutură, țigări şi hodină peste noapte, zise Stan. 

— Dar nu ştii tu, că acelea au fost puse pentru mine? întrebă mamonul. 

— Colacul nu-i al cui se numeşte, ci al cui îl dobîndeşte, răspunse 
Stan; apoi eu venii mai întîi decît tine şi venii pe uşă ca oamenii, nu pe 
horn ca miîţele. 

Din vorbă-n vorbă pricina-i gata. Cînd era cît pe aci să se încaiere, 
vede Stan pe părete, deasupra patului, arme de ale gazdei: puşti, pistoale, 
săbii, paloşe şi altele. Deci se repede şi ia o sabie şi taie capul mamonului 
şi face din trupul lui tot ferferiță prin odaie, apoi se pune şi mai bea un 
pahar două de vin, şi apoi se culcă şi doarme liniştit, ca omul după ce a 

făcut o treabă bună. 

A doua zi dis-de-dimineaţă vine neamţul şi dă să intre în odaie, adică 
tot un hoit vede pe acolo; deci se supără foarte tare, că din pricina lui a 
omorît Ucigă-l toaca un suflet de creştin. Şi aşa a început a se văieta după 
copil. Dar copilul se deşteptă din somn, de colo din patul neamţului şi 
strigă: 

— Cine face toi p-aici de nu pot dormi? şi se ridică într-un cot dintre 
pernele neamţului. Văzînd neamţul că copilul nu-i mort, nu mai putea de 
bucurie, începu a-l întreba, cum a scăpat de mamonul? nu 1-a fost frică? 
putut-a dormi? 

Iar băiatul începu a-i spune din fir în păr, cum a cinat, cum a băut vin, 
cum a pipat din ţigare, cum a venit mamonul şi cum — pricinuindu-se — l-a 
omorît. 

Neamţul nu mai putea de bucurie, că a scăpat de mamonul, deci îmbie 
pe băiat să rămînă la el, să nu mai umble prin cea secretă de lume, că peste 
cîțiva ani l-a însura cu fata lui. Dar Stan nu voi să rămînă la neamt; el zice 
că trebuie să meargă în lume, că are lucru. 

Îmbiatu-l-a dară neamțul cu bani pentru că i-a scăpat casa de 
Necuratul, dar el nici bani n-a vrut să primească numai tare putținei, zicînd 
că n-are ce face cu ei. În urma urmelor a primit vreo doi bănişori şi s-a 
rugat la neamţ, să-i dea o puşcă, un paloş, o sabie şi un pistol şi apoi s-a 
dus dorului, după ce şi-a luat rămas bun de la neamt. 

Mergînd Stan aşa pe drum, se întîlneşte cu un om, care ducea doi căţei 
să-i arunce în apă, că-i fătase căţeaua prea mulți. Bade, îi zise Stan, ce să-ți 
dau să-mi dai mie căţeluşii aceia? 

Omul îi zise: 

— Nu-mi da nimic, na-i dacă ai lipsă de ei, că eu tot îi duceam să-i 
înnec. 

Dar Stan nu voi odată cu capul să-i primească în cinste, zicînd că nu s- 
or face răi, de n-a primi nimic pe ei. Deci trebui să primească omul bani 
pentru cei doi căţei; apoi omul merse cu banii îndărăt către casă, iar Stan se 
duse în drumul său, cu căţeii după el, chemîndu-i tot: cuciu, cuciu, cuciu! 

Şi s-a dus el aşa, cu căţeii după el, multă lume-mpărăţie, pînă a ajuns 
într-un oraş mare. Acolo era jale grozavă, toţi oamenii plîngeau şi se 
văletau. Se miră mult Stan, ce lucru poate să fie, de toți, chiar toţi oamenii 
din oraşul acela plîng, dar plîng ca copiii cei mici cînd li se duc mamele 
undeva şi-i lasă singuri. În urmă întrebă de un om: 

— Jupîne (că orăşenii se mînie, dacă le zici bade), ce jale mare v-a 
cuprins de plîngeţi toţi, cu muieri, cu bărbaţi, cu prunci cu tot? 

— O, dragul meu, zise orăşanul, dar cum să nu plîngem, că uite tu, 
noi, tot oraşul, ducem apă de colo din tăul cel ce-i din sus de oraş, că altă 
apă nu avem, dar o plătim scump; în tot anul trebuie să dăm un om la 
balaurul cel cu şapte capete, care-i în tău, pentru că ne lasă, apoi avem pace 
un an de zile; dacă nu, nu avem ce cerca nici unul, nici om, nici dobitoc a 
ne apropia de tău. Amu-i rîndul chiar la înălțatul împărat să dea om din 
casă, şi adică pe fata lui cea bună şi frumoasă; mintenaşi vei vedea-o cum o 
va duce un ţigan în roabă, legată la ochi. 

Aha, îşi gîndeşte Stan, eu pot face azi o trebă bună, mă duc la tău. 

Şi merge Stan la tău şi se puse acolo după un zid, că tăul era ocolit cu 
zid de piatră, să vază ce s-a întîmpla. Nu trebui să aştepte mult, şi veni un 
țigan cu o roabă, iar în roabă o fată legată la ochi. Şi cum ajunse lîngă tău, 
lăsă roaba cu fata şi o tuli la sănătoasa, că era curajos ca toţi țiganii, încît 
bucuros să făcea chiar iepure, numai balaurul să nu-l vadă. 

După ce văzu Stan că fata rămîne singură plîngînd, se apropie de ea și- 
i zise să arunce legătoarea de la ochi. Fata mai întîi nu voia, zicînd că-i e 
groază să-şi vază moartea cu ochii; dar în urmă, după ce Stan îi spuse că el 
are nădejde să o scape, nu se mai împotrivi, ci aruncă învălitoarea cît colo, 
eîndindu-şi ce o fi, o fi! Şi se mirară mult unul de altul, cînd li se întîlniră 
ochii cei mîndri: ea era albă ca omătul, cu niște ochi ca cerul cînd e mai 
senin, iar el roşu negricios, cu doi ochi ca două boabe de mătrăgună, după 
care nebunește orice fată. El, nu ştiu cum, cum nu, că căzu în braţele ei şi 
prinse a o săruta, uitase bag-seamă că el nu-i fecior de împărat ca ea; şi 
fata, ce ştiu eu, de drag, ori doară de frică, ori doară că-i veni lucrul pe 
neaşteptate, nu zise nimic. Apoi zise Stan: 

— Nu te teme, draga mea domnişoară, o să te mîntuiesc eu de balaur. 
Şi fata prinse a avea o leacă de nădejde, unde văzu armele lui Stan şi unde- 
i văzu curajul. 

Cum stau ei şi povesteau, numai văzură că se învolbă apa şi un hoţ de 
balaur îşi ridică cele şapte capete din apă şi se întinde să îmbuce fata. Dar 
Stan îi zise: 

— Oho, voinice, ce vrei? 

— Ce-i pasă ţie? zise balaurul, ori doară vrei să te mănînc şi pre tine? 

— Adică — zise Stan — dacă chiar crezi că m-ai putea mînca, cearcă-ți 
norocul, dar iată-ți spun, mai întîi mă mîncă pe mine şi numai după aceea 
pe fata împăratului. 

Şi balaurul mînios îşi repede un cap cătră Stan, dar Stan îl şi retează cu 
paloşul; balaurul îşi îndreaptă spre Stan alt cap, dar Stan nu glumeşte, îl 
retează şi pe acela, şi aşa pînă i le retează pe toate, apoi îl bucăţeleşte pe el 

tot ca de tocană şi face o bună mîncare la corbi; iar limbile le tăie şi le puse 
în traistă. 

După aceea, se puse Stan obosit de luptă cu balaurul şi se culcă cu 
capul în poală la fata împăratului şi prind a vorovi cu voia bună că sînt 
mîntuiţi de balaur. Fata scoase din degetul ei un inel micuţ de aur şi-l puse 
în degetul cel mic al lui Stan; iar el obosit, adormi ca dus din lume. 

Țiganul de departe, dintr-o tufă văzuse tot ce se întîmplase, dar de 
curagios ce era, nu cutezase a se apropia. Acum însă, după ce simţi că Stan 
doarme, se apropie chitinel şi-i luă paloşul de jos şi-i tăie capul, apoi zise 
către fata împăratului: 

— Vezi, eu-s viteaz, nu hăsta, că io şi pe el l-am omorît; zi dară, că eu 
am omorît şi balaurul şi te voi lua de muiere, că om viteaz ca mine nu este 
în împărăția tatălui tău; dar de vei cuteza să spui că altcineva a omorît 
balaurul, şi nu cu, atunci şi cu tine fac ca şi cu ăsta. 

Aşa înfrică şi învăţă tiganul pe fata împăratului; iar ea, fricoasă ca 
toate fetele, făgădui că aşa va zice cum a învăţat-o el, şi merseră amîndoi 
acasă la împăratul, ba încă el luă şi capetele balaurului în roabă şi merse a 
fală cu ele prin oraş pînă la curtea împăratului. 

Stan Păţitul rămase lîngă tău mort, căţeii lui încă dormeau, şi cînd s-au 
deşteptat ei şi au văzut că stăpînul lor este mort, au început a se căina şi a 
se scăuna de gîndeai că se prăpădesc de necaz. Tot văitîndu-se bieții căţei 
au dat un ocol mare în giurul domnului lor. În umbletul lor cel fără rost au 
dat de o broască, ce ducea un fir de iarbă în gură. 

— Da ce ai în gură, tu broască? o întrebară căţeii. 

— Am iarba fiarelor, zise broasca. 

— Şi ce-i face cu ea? 

— D-apoi, să vedeţi dumneavoastră, am dat de pagubă; au venit o 
roabă repede şi mi-au călcat toţi puii, şi toți au murit, acum voi să-i înviu. 

— Şi-i vei putea învia? 

— Putea, că iarba asta acea putere o are, de dacă o pui la rană, 
vindecă, chiar de-i la un om ori la o găină moartă. 

— D-apoi să ne dai şi nouă o lecuţă de iarbă de aceea, că uite, stăpînul 
nostru zace mort, cu capul departe de trup. 

— Vă dau bucuros, dragii mei, şi cum veți merge, puneţi capul la trup 
cum a fost, şi în tăietura grumazilor puneţi firuţul ăst de iarbă, şi veţi vedea 
că stăpînul vi s-a scula. 

— Amu nici nu-ți mulțămim, jupîneasă broască. 

— Nu-mi mulţămiţi, dragii mei, că apoi nu-i de leac. 

Aşa s-au dus căţeii şi au pus capul stăpînu-său la trunchiu, apoi au pus 

firuțul cel de iarbă în tăietură; şi Stan s-a sculat ca din somn. 

— Doamne, că greu mai dormisem! zise Stan. 

— Greu, stăpîne, că de nu eram aci de-a-ndemîna, dormeai pe vecie! 

— Dar cum aşa? 

Şi cînii-i spuseră tot ce ştiură, că s-a întîmplat cu el. 

Apoi o luară spre oraş, şi merseră aţă la curțile împăratului. Acolo era 
mare dinum-danum; ospăț mare, nuntă împărătească. Stan întrebă pe un 
om. 

— Dar ce ospăț este aci? lar omul îi spuse că e nuntă mare, împăratul 
îşi mărită fata după tiganul, care a scăpat-o de balaur. Auzind Stan de una 
ca asta, nu-i chiar plăcu, dar nu pierdu curajul; merse mai aproape, şi 
trimise apoi pe un cîne înlăuntru să vază ce este? Adică țiganul şedea în 
fruntea mesei pe 12 perini, dar cum intră cînele înlăuntru, cum săriră trei 
perini de sub el. Toţi oaspeţii se mirară de una ca asta, dar numai un om 
era, care pricepea ce va să însemneze: şi acel om era mireasa. 

Cînele spuse lui Stan cele văzute; Stan trimise şi pe ăstălalt cîne să 
vază ce este? Şi plecă cînele, şi intră în palută, şi cînd se înholbă spre mire, 
zvîrr! mai săriră trei perini de sub ţigan. Acum nu se mai putu răbda fata 
împăratului, şi spuse toate la meseni, apoi ieşi afară, lăsînd pe țigan singur 
în fruntea mesei, numai pe şase perine. Adică la trepte sta Stan, şi asculta 
ceterile din lăuntru; şi îl cunoscu fata, şi-l chemă în lăuntru. lar împăratul 
cel bătrîn se miră foarte tare, cînd văzu pe degetul lui Stan inelul cel de aur 
al fetei. lar mirarea lui şi mai crescu, cînd văzu că Stan scoate şi arată 
limbile balaurului, căci atunci toate perinile de sub ţigan zburară. 

Şi se începu amu o veselie noauă: toți erau voioşi. Pe Stan îl îmbrăcară 
în haine împărăteşti şi-l puseră cu fata împăratului în fruntea mesei, iar pe 
țigan voiră să-l lege de coadele a două iepe sirepe să-l facă tot praf şi 
bucățele; dar Stan n-a lăsat, ci a zis: 

— Daţi-i pace, bugătă-i este ruşinea! Şi l-au scos din curți afară 
strigînd toți după el: 

— Cîr, cioară! 

Jar Stan moşteni împărăţia de la socru-său, şi de n-a murit, şi astăzi 
trăieşte. 


Rodna, Ardeal. 

ION NĂZDRĂVANUL DIN LUT 


A fost odată un moş şi o babă. Şi erau bătrîni ca vremea, şi albi ca 
omătul de cărunţi ce erau. Nici avere nu aveau mai mult decît o căsuţă, dar 
NICI vreo mîngîiere nu aveau, că mîngiierea omului la bătrîneţe sînt copiii, 
iar ei copii nu avură nici cînd. Şi cu cît trecea din vreme, cu atît erau mai 
bătrîni, şi cu atîta slăbeau mai tare, că slăbeau cu bătrînețele, au umblat 
laolaltă de cîndu-i lumea; şi cu cît slăbeau mai tare, cu atîta erau mai 
nemîngîiați, că n-au nici un ajutor, nici cine să le aducă un vas de apă de la 
fîntînă ori un braţ de lemne de afară. De multe ori stau ei pe gînduri ceasuri 
întregi şi nu scoteau nici un legănat cuvînt din gura cea ştirbă, numai oftate 
şi suspinuri. Ziua mai trecea, cum amarul trecea, că-şi mai căutau de lucru; 
el mai mergea în pădure cîte după o mînă de vreascuri, iar ea mai mocoşea, 
ce biată putea, pe lîngă cea casă, mai făcea cîte o lingură de mămăligă, pe 
cînd socotea că i-a nimeri moşneagul din pădure; dar seara, cu deosebire în 
serile cele lungi de iarnă, apoi duminecile şi sărbătorile, gîndeai că s-or 
prăpădi de urît, că amu nici ce povesti nu mai aveau; şi poveştile le 
gătaseră, de bătrîni ce erau. 

Într-o zi de primăvară iară merge moşneagul în pădure să aducă vro 
două crengi şi să se şi răzbune o leacă, că de astă toamnă tot pe tăciuni 
clocise, cît fu iernița de mare, nu se încumetase să meargă la pădure prin 
vînt şi ger, dar amu era lumea lui, că soarele pripea binişor, cum place la 
moşnegi. Şi dacă ajunse în pădure, prinse a rupe la crengi şi a-şi face 
sarcină, că de tăiat cu săcurea nu mai era în stare. Cum mocoşia el aşa 
printre cele vreascuri, iar îi veni în minte necazul lui cel vechi, şi-şi gîndi: 
Tu, Doamne, încă nu eşti cu dreptate; la cîte un om dai prea mulți copii, iar 
la altul de loc; nu mi-ai putut da şi mie batăr unuţul? Uite colea! eu moş 
bătrîn să umblu după vreascuri! un lucru ca ăsta şi un băiat cît de slab l-ar 
putea face! Dar îi trecută! Cine n-are noroc pînă la ameazi, acela dup- 
ameazi poate pune de mămăligă de dorul norocului! Amu, pînă-i vară, mai 
gălăim cu biata babă, cum gălăim, dar la iarnă — ca şi astă iarnă, de nu s-or 
milostivi creştinii să ne aducă un vas de apă ori o zburăturiţă de lemn acolo 
ne mănîncă amarul. Mai bine ne-ar lua Dumnezeu din lume pînă-i vară şi 
bine, să nu mai intrăm în iarnă de necaz la bieţii creştini, că şi ei s-au urit 
de noi! 

Aşa gînduri mîncau pe moşneag, făcîndu-şi sarcina de găteje, apoi o 

puse încetişor pe umăr şi cît tîrîş cît grăpiş o duse pînă acasă. Baba era în 
casă. De astădată nu i-a ieşit înainte să-i ia sarcina din spate. Va fi învăluită 
cu mămăliga, gîndi moşneagul, aruncînd vreascurile de pe umăr, apoi intră 
înlăuntru. 

— Da ce faci, babă? zise el trecînd pragul, gata-i mămăliga? 

— Gata moşnege, răspunse baba, îi gata şi bună dar stai oleacă unde 
eşti, pîn-oi aprinde hopaițul, să nu-mi calci în covățică să-mi faci o poznă. 

— Ce poznă să-ți fac? Ce ai tu în covăţică? Că ştiu că n-ai copil 
adormit! 

— Vei vedea dumneata îndată ce am, numai stai locului pîn-oi aprinde 
hopaiţul. Şi se porni baba să aprindă hopaiţul, că se mesteca ziua cu 
noaptea, iar pentru ochii lor cei bătrîni de mult era noapte. Moşneagul sta 
ca pe spini lîngă uşă, de abia aştepta să se facă zare de lumină în casă să 
vadă el ce-i în covățică? Adică acolo dormea un copil sugîndu-şi degețelul, 
iar moşneagul mai înlemni cînd îi zări faţa. 

— Al cui e, babă? întrebă el după ce se mai deştebăli de cap. 

— Al nostru, moşnege, tot e al nostru, după Dumnezeu Sfîntul. 

— D-apoi cum? ian spune-mi să te înțeleg? 

— Aşa, moşule, că după ce ai mers dumneata la pădure, n-am avut ce 
lucra, mi-a fost urît în casă şi am ieşit afară. Acolo la soare mă prăjii cît mă 
prăjii, apoi îmi veni în minte să mă joc ca băieții, că bag-seamă omul dacă 
îmbătrîneşte, ajunge în mintea copiilor, şi am făcut din lut un copilaş şi l- 
am pus colea în covăţică şi am prins a-l legăna, ba încă i-am şi cîntat. 
Deodată numai simt că copilul meu se mişcă; eu mă spăriai, dar el mă 
întări în lire că prinse a vorbi şi-mi zise: 

— Nu te teme, mamă, că nu-s nici o nălucă, eu sînt copilul dumitale. 
Şi din minuta aceea, moşnege, noi sîntem cu copil, şi ce copil! azi l-am 
făcut din lut şi azi a şi înviat şi a prins a vorovi; e istet de Doamne apără! e 
năzdrăvan, moşule. Aşa vorbi baba, iar moşneagul oftă odată chiar din 
baierele inimei: 

— Mulţam, Doamne! Apoi începură a se sfătui, cum să-i pună numele, 
că oricum nu se putea, trebuiră mult să se gîndească, mult să se sfătuiască, 
ba se chiar ciondăniră pînă ajunseră la adică să-i pună numele Ion 
Năzdrăvanul de lut. Acest nume plăcu amîndorora, deci aşa îi puseră 
numele. Şi creştea Ion şi se întărea şi se încuminţea ca din poveste. Peste 
cîteva zile prinse a fi de ajutor la moşnegi, le aducea apă de la fîntînă, 
lemne de la tăietor, făcea foc, mătura în casă, şi le era mai mare dragul de 
el şi erau şi făloşi că doară era copilul lor. Cînd fu de un an, mergea cu 
moşneagul în pădure, şi aducea sarcini de lemne mai mari şi mai grele 

decît moşneagul; iar cînd fu de 7 ani, era ca un voinic, care-i mai zdravăn, 
de 20 de ani. Acum erau moşnegii — nu ştiu cum v-aş spune de puteai 
prinde iepuri cu ei, de voioşi ce erau, că au un aşa drăguţ de fecior. Şi nici 
nu era modru să nu le fie drag de el: mare era, frumos şi voinic era, apoi 
bun Doamne! ca pita cea bună la omul flămînd. El lucra şi însemna tot ce 
trebuia pentru moşnegi, iar ei trăiau acum numai de-a gata şi se gîndeau 
cum să-l însoare, pe cine să-i pețească, ca să se bucure şi mai mult 
văzîndu-l fericit. 

Dar nu aşa era scris în cartea sorții. 

Se întîmplă adică, că zmeii vin într-o noapte şi fură pe cele trei fete ale 
împăratului din satul lor — că p-acele vremi mai tot satul îşi avea împăratul. 
Acum împăratul era supărat de moarte, împărăteasa numai nu se prăpădea 
de jele, iar curtenii erau întristați şi ei văzînd jelea stăpînilor lor. Şi trimis-a 
împăratul cărți în toate părți şi răvaşe în toate oraşele, doară-doară s-ar afla 
vrun voinic să-i aducă fetele de la zmei, că-i dă pe oricare fată de soție şi 
jumătate împărăţia zestre, iar după moarte toată. Dar rogu-vă, cine să se 
încumete a-şi pune mintea cu zmeii? cui nu-i e dragă viața? Cine să-şi pună 
capul în primejdie aşa de mare? Nime nu s-a aflat aşa viteaz. Dar vestea a 
ajuns din gură în gură pînă la moşnegi, şi ei într-o seară n-au ce vorbi — 
spun lui [on Năzdrăvanul din lut că uite ce zvon e prin sat. Numai atîta i-a 
trebuit lui Ion şi nu mai mult, că îndată a doua zi se şi duse la împăratul şi-i 
spuse, că el vrea să-şi cerce norocul, să-i aducă fetele de la zmei. 

— De-i fi voinic să le aduci, — răspunse împăratul — îți dau pe care 
fată-i vrea de nevastă, şi jumătate împărăția zestre, iar după moarte, toată; 
dar acum la plecare de ce ai lipsă? Hai să-ţi dau bani, arme, ortaci de cale 
şi cai de călărit, hăineturi şi merinde. Iar Ion a zis: 

— Înălțate împărate, bani nu-mi trebuie, că cu bani orice năuc poate 
călători, ortaci n-ai de unde-mi da ca mine, eu sînt singur în felul meu, cai 
de călărit şi hăineturi încă nu-mi sînt bune de nimic, că mă duc în vitejie, 
nu la nuntă; dar de un paloş bun am lipsă, iar merinde mi-a pune mama. 
Numai fii bun, Înălțate împărate, pînă m-oi întoarce eu, vezi să nu ducă 
bieții moşnegi ceva lipsă, că-s slabi şi neputincioşi, de abia se mişcă de 
bătrîni, iar de lucru şi de cîştigat de mult le-a trecut vremea. 

— Nu te teme, dragul meu, zise împăratul, că m-oi îngriji eu ca să nu 
aibă nici o lipsă, iar paloş dacă-ți trebuie, hai şi-ţi alege care vrei tu. Şi s-au 
dus amîndoi în casa cu armele şi şi-a ales Ion un paloş numai ca el, nici 
prea mare, nici prea mic, ca o tîngeală zdravănă, apoi şi-a luat rămas bun 
de la împăratul şi s-a dus aţă la ei acasă. 

— Dar tu unde ai stat atîta, neprînzit, dragul mamii, îl întrebă baba. Iar 

el răspunse: 

— Am fost la împăratul şi i-am spus că plec să-i aduc fetele; pînă vin 
îndărăt, m-am înţeles eu cu împăratul ca nici o lipsă să nu duceţi, uite mi- 
am adus şi un paloş să nu plec chiar cu mîna goală. 

Auzind baba de asta, începu a plînge şi a se văieta: 

— Vai de mine şi de mine, dar cum te înduri să ne laşi tu pe noi 
singuri, doi bieţi de moşnegi neputincioşi, fără tine aci vom peri cu zile; de 
aceea te-am avut şi te-am crescut, ca acuma la slăbie să ne părăseşti şi să te 
sihăstreşti? Rămii tu locului, însoară-te, lasă în locuri pustii vitejiile, că 
numai ti-i pune capul, apoi ce folos vei avea tu că nu ne-ai ascultat şi noi că 
te-am crescut? 

Cercat-a şi moşneagul să-l dezmintă, doară-doară l-ar putea face să 
steie locului: dar pace! Nici vorbă nu era să-l poată face să aibă stare; el 
ştia numai una; 

— Daţi-mi pace să merg unde mi-am pus gîndul, gătați-mi merinde şi 
nu aveţi nici o grijă, vă va ține împăratul ca banu-n ladă pînă voi veni eu, 
că mult ştiu că nu o să zăbovesc. 

N-avură dar ce-i face, să mai steie locului, îi făcu baba merinde, iar el 
îşi luă traista de-a umăr şi paloşu-n mînă şi hai la drum! 

S-a tot dus el singur pînă a dat de o pădure mare, dar nu i se părea, că 
el mai fusese prin păduri, mai văzuse el şi lemne strîmbe şi drepte, dar ca 
aci ba! N-ai fi aflat un lemn cum l-a lăsat Dumnezeu sfîntul, să fi dat bunul 
şi pămîntul. Oare ce să fie asta, gîndi el, de nu vezi tu un lemn de dai 
Doamne, fără unul mai încîrjobat decît altul?! Trebuie că aci este ce este! 
Şi se duse el gîndindu-se prin pădure pînă dete de un ometeu cît un deal, şi 
numai cu un ochi în frunte, şi omul acela apuca copacii de vîrf, tot cîte doi 
odată şi-i făcea gînj la pămînt şi apoi îi lăsa şi apuca alții şi iar alții, fără a 
se obosi. 

— Măi omule, ce nu laşi tu lemnele cum le-a lăsat Dumnezeu? zise 
Ion apropiindu-se de uriaş. 

— Ce ai să mă întrebi? răspunse uriaşul, aşa-i firea mea, că eu sînt 
Strîmbă-Lemne, dar să-mi spui tu, ce cauţi pe-aici prin moşia mea? 

— Eu, răspunse Ion, merg în lume la vitejii, să mă lupt cu zmeii şi să 
scot fetele împăratului nostru de la ei, dar nu să strîmb lemnele, ca tine; de 
ai fi tu vrun viteaz de dai-doamne, n-ai face nici tu bazaconii de acestea, ci 
te-ai pune la o muncă mai cinstită! 

— Hm! răspunse uriașul rînjîndu-şi nişte dinți, mari ca de măgari, hm! 
că prin moşia mea nu-i trece! 

— Nu? 

— Nu! 

— En să vedem, zise Ion, hai să vedem care pe care? Şi se luară la 
trîntă ca doi urşi, şi se zvîrcoliră, pînă puse Ion pe uriaş în genunchi, atunci 
trase paloşul şi-i zise: 

— Ce zici Strîmbă-Lemne, cum ti-ar tigni de te-aş trimite acum pe 
ceea lume? Mai bine ar fi acolo, ori mai bine ar fi să ne prindem noi frați 
de cruce? 

— Ba mai bine să ne prindem frați de cruce, că merg şi eu cu tine, în 
bine şi-n rău, zi şi noapte, pe apă şi pe uscat. 

— Fi, vezi aşa ne mai înțelegem, zise Ion şi jurară amîndoi credinţă pe 
ascuţitul paloşelor şi apoi plecară amindoi prin pădure la deal. 

Dar cum se zvîrcoliră atîta la trîntă, amîndoi erau osteniţi şi asudaţi şi 
mai mureau de sete. Deci plecară către un pîrîu să beie apă. Şi găsiră apă 
numaidecît, dar turbure, Doamne, neagră gălbuie, de nu era chip să o beie. 

— Oare de ce-i aşa turbure apa asta, plouat-a mai la deal ori surupatu- 
s-a vrun munte? întrebă Strîmbă-Lemne. Iar Ion îi răspunse: 

— Aci este, ce este, dar hai pe pîrîu în sus că vom da noi undeva de 
apă limpede. Şi se luară tot pe izvor în sus, du-te-du-te, pînă într-un loc 
dădură de un ometeu cît un munte, sta cu picioarele crăcite peste pîrîu, şi 
tot lua bolovani în palme şi-i zdrumica cum desfaci cucuruzii, şi 
sfărîmăturile toate cădeau în apă de turburau apa. 

— Dar pe tine ce te-a apucat de sfărmi bolovanii şi turburi apa, de nu 
putem bea? întrebă Ion apropiindu-se de uriaş. 

Iar el, tot sfărîmînd bărbăteşte la bolovani, de gîndeai că i-a luat cu 
ruptul, răspunse rînjindu-se: 

— Mai încet, nepoate, că şi pe tine te sfărm, că eu sînt Sfarmă-Piatră. 

— Aşa? 

— Aşa! 

— Că mi-ar placea să văz, zise Ion. 

Şi-apucară şi se luptară, iar în urma urmelor făcu ca şi cu Strîmbă- 
Lemne şi apoi se prinseră fraţi de cruce şi se duseră toți trei. Cînd erau într- 
un loc, ce că li se clăteşte pămîntul pe sub picioare? Se uită în dreapta, 
caută în stînga, nimic. Se uitară apoi în jos, adică în vale era un uriaş 
grozav şi se juca cu doi munți ca şi cu două mere. Oare acela cine e? 
întrebă Ion. lar Sfarmă-Piatră răspunde: 

— Ăla-i frate-meu, Scutură-Munţii, hai pîn la el, de nu ţi-a fi frică. 

— Ţi-ai găsit-o! să-mi fie frică? zise Ion rizînd, şi se apropiară de 
Scutură-Munţii. Şi cînd erau lîngă el, îl întrebă Ion: 

— Dar tu n-ai putea face un lucru mai bun, numai să scuturi cei munți, 

nu i-ai putea tu lăsa-n pace, cum i-a lăsat Dumnezeu sfîntul? 

— Taci din gură, zise uriaşul mînios, aşa-i firea mea, că eu sînt 
Scutură-Munţii, dar voi ce căutaţi p-aci, prin moşia mea? Hai să ne răfuim! 
Şi zicînd aşa se repede să apuce pe Ion de grumazi, dar ăla încă nu era tufă, 
îi prinde mînile țapăn ca în cleşte, apoi şi-l apropie de brîu şi mi ţi-l strînge 
peste mijloc de-i pîriiesc oasele ca gîtejele. Şi se zvîrcolesc, şi se trîntesc, 
dar în urmă îl dovedeşte Ion, apoi se prind fraţi de cruce şi pleacă toți patru 
în lume la vitejii. Într-o poiană frumoasă, îşi fac ei o colibă şi se hotărăsc 
să stea acolo o leacă de vreme, pînă s-or gîndi încătrău să mai apuce? Cît 
au stat acolo s-au hotărît că în fiecare zi unul să rămînă acasă să facă de 
mîncare, iar cei trei să iasă la largul să ispitească ținutul, iar seara toți trei 
să se întîlnească la bordei. În ziua dintii a rămas acasă Strîmbă-Lemne. 
După ce plecară ceilalţi, îşi luă arcul şi minteni aduse un porc gras sălbatic, 
îl beli şi îl puse să se frigă pe cînd vor veni ortacii. Dar cînd era mîncarea 
mai gata, veni acolea un omuţ numai cît un prunc, cu o barbă lungă de o 
tîrîia după el de lungă ce era. Ăsta era omuleţul cît şchiopul cu barba cît 
cotul. Cum veni, ceru să-i dea ceva de mîncare. Dar Strimbă-Lemne-i zise: 

— Oleacă bucuros îţi dau, numai nu mult, că-mi aştept ortacii, care vor 
veni flămînzi ca lupii, apoi cu ce să-i satur? Şi dă să taie o leacă de friptură 
la omuţ. Dar el fîştic! îşi băgă mîna în căldare, şi scoate toată friptura şi-o 
îndopă cît ai bate-n pălmi. Strîmbă-Lemne numai se-ncruceşte cînd vede 
minunea nemaipomenită, şi dă să pună mîna pe el, dar el atunci era dus; 
acum ia-l drace de ai de unde! Ăsta fu chiar Ucigă-l toaca, îşi gîndi 
Strîmbă-Lemne, mergînd fuga să vîneze ceva pentru ortaci. Şi ţelui el 
numaidecît alt porc, dar pînă să-l belească, pînă să-l frigă, se trezi cu 
noaptea-n cap, şi ortacii încă-i erau aci, şi care cum intra, întreba: 

— Noa, da gata-i cina? 

— Gata şi nu prea, răspundea; că m-au pus păcatele de am dormit pînă 
mai la amiazi: dar îndată-i friptă, numai o undă să mai deie. 

A doua zi rămase acasă Sfarmă-Piatră, a treia zi Scutură-Munţii, şi 
fiecare aşa o păţi cu nimurigul de omuţ. În ziua a patra veni rîndul la Ion. 
După ce se depărtară cei trei ortaci, prinseră a-şi spune fiecare păţania cu 
nimurigul şi rîdeau cu hohot şi ziceau, că nici Ion n-o s-o pățească mai 
bine. Ei, dar Ion era Năzdrăvanul din lut! El îndată ce rămase singur, aduse 
lemne, făcu foc bun şi aduse apa, apoi hai cu arcul la vînat. Şi numai decît 
aduse un căprior cît un taur de cinci ani, gras şi frumos, de să tot mînci din 
carnea lui. Apoi îl beli şi-l puse în căldare să facă din el mîncare. lar cînd 
fu pe la ojină, cine-i nimereşte? Nimurigul intră în casă nechemat şi cere de 
mîncare. Ţi-oi da din despicături, răspunse Ion şi înhăță pe nimurig de 

barbă, luă paloşul şi crăpă un copaci, apoi îi băgă barba în crăpătură şi 
slobozi despicăturile laolaltă, lăsînd pe nimurig să fluiere a pagubă, iar el 
intră în colibă şi-şi văzu de treabă. Şi se ruga bietul nimurig din copaci să 
facă lon bine să-i dea drumul, dar lon se făcea surd de acea ureche. 

Colo-n de seară veniră ortacii de la vînat. Ei credeau că nici Ion nu o 
păţise mai bine decît ei. Dar se înşelară şi mai înmărmuriră, cînd văzură pre 
nimurig, cu barba în copaci şi îi auziră plîngerile şi tînguirile. Iar intrînd în 
colibă, aflară mîncarea cumu-i mai bună, nici fierbinte, nici rece, numai 
călduță cumu-i mai bună de mîncat. 

După cină se culcară, ca dimineaţa să se poată scula cît de timpuriu să 
facă lege la Omul cît şchiopul cu barba cît cotul. Dar cînd să treziră şi 
merseră afară să-l vadă mort e ori viu, nu aflară nici copaci, necum 
nimurig! 

— Asta-i alta, cioplită cu dalta! zise Ion rizînd, să-mi spuneţi voi 
fărtați, acuma ce-i de făcut? 

— D-apoi l-om lăsa în mama buciului, zic cei trei, dar Ion era 
Năzdrăvanul din lut, el nu ştia lăsa lucrul numai început, deci le răspunse: 

— Vedeţi voi urma, pe unde a tîrît nimurigul copaciul? Vom merge tot 
pe ea pînă la capătul ei, acolo vom vedea ce va mai fi, dar aci nu-i de stat 
bîta-n mînă şi la drum! lar cei trei îl ascultară şi se tot duseră pe urma 
copaciului pînă la buricul pămîntului, pe unde intri în ceea lume. Aci 
stătură locului şi se gîndiră ce-i de făcut? Din sfatul lor a ieşit, că, din piei 
de dobitoace, ce ţeluiau ei cu săgețile, să facă curele lungi şi tari, şi să 
împletească o corfă, iar în corfă să intre Ion slobozit în curele pînă pe cea 
lume, iar cînd va scutura el curelele, să-l tragă în sus. 

Aşa făcură şi Ion s-a slobozit în jos pînă a ajuns pe ceea lume, iar 
ortacii i-au rămas afară la buricul pămîntului. După ce a ajuns el pe cea 
lume, a prins a merge tot după nas pînă s-a obosit, dar n-a dat nici de ceva 
sat, nici de ceva oraş, nici chiar de o colibă măcar n-a dat, nici de vrun om 
ori dobitoc. Acum ce era să facă, pe cine să ştie el întreba încotro să apuce? 
Atunci dă de un cal păscînd, dar calul era orb de amîndoi ochii. Ce să se 
ştie face? Batăr de n-ar fi dobitocul acesta orb, m-aş sui călare pe el şi aş 
nimeri undeva la stăpînul lui; dar aşa?... Atunci calul dă glas omenesc şi 
zice: 

— Du-te numai tot înainte, voinice, că-i da de nescari curţi, sînt ale 
unui zmeu cu trei capuri, vei afla tu acolo ce cauţi. Bucuria lui Ion! Nici nu 
mai stă pe gînduri, ci mulțămeşte calului frumos şi o călcăiază pînă dă de 
curtea zmeului, care sta numai pe un picior de găină şi era toată de aramă. 
Cum intră-n casă, dă de o doamnă tînără şi frumoasă de gîndeai că-i o zînă: 

— Bună ziua, doamnă! 

— Să trăieşti cu bine, voinice! Dar cum ai ajuns aci, unde încă om 
pămîntean n-a călcat, numai eu cu cele două surori ale mele. 

— Că doară nu eşti fata împăratului de la noi? 

— Ba da, eu sînt fata cea mai mare a împăratului Verde din lumea 
verde. 

— D-apoi după fetele împăratului Verde am plecat şi eu să le scot de 
la zmei, că mai mor părinții lor de supărare după ele. 

— Ei, voinice, că în grea cale ai pornit. Zmeii sînt primejdioşi. Mare 
pomană ţi-ai face să ne poţi duce de unde ne-au adus zmeii, dar rău mă tem 
că-ţi vei pune capul şi nimic nu-i folosi. 

— Nu te teme, numai spune-mi unde-i zmeul ăstor curți şi ce semne 
are cînd vine acasă? 

— Oh! El îndată vine. Cînd e cale de trei zile de aci, aruncă 
buzduganul în uşă şi uşa i se deschide şi buzduganul sare pe masă şi de pe 
masă-n cui, acela e semn că să pun mîncarea pe masă, că pînă iese o ţiră 
aborul, şi zmeu-i aci. 

Atunci numai auziră zup! în uşa de aramă şi văzură buzduganul 
punîndu-se pe masă şi de pe masă în cui. Dar lon nu-l lăsă în cui, ci-l luă şi 
zvîrr! cu el îndărăt de merse zbîrnîind pre lîngă urechile zmeului; de-l 
nimerea în frunte, s-ar fi şi lățit ca o broască la pămînt, dar norocul pe el că 
nu l-a nimerit. Dacă văzu zmeul cum îi rîndul, merge după buzdugan şi şi-l 
duse subsuoară pîn-acasă. Şi era mare buzduganul ca o bute de 50 de vedre 
şi era de oţel curat de sclipea ca argintul. Mergînd pe cale să tot gîndea, că 
doară careva din fraţi a făcut batjocura asta cu el, că de Ion Năzdrăvanul de 
lut nu-i trecea prin minte că ar putea fi, deoarece abia era de 8 ani de 
bătrîn, era deci după socoteala zmeului — băiat în camăşă lungă încă. Cînd 
intră însă înlăuntru şi-l văzu ca un domn după masă, fără frică, mai înlemni 
zmeul, dar iar prinse curagiu şi-şi gîndi: Dar de cumva... Apoi întrebă pe 
Ion: 

— Dar ce vînturi te poartă prin țara noastră, nu-ți e destul de mare a 
voastră? 

— Adică mare-i şi frumoasă țara noastră — răspunse Ion, — şi de n-aţi fi 
voi, zmeii, ar fi şi mai frumoasă, iar fiind voi în viață, cam faceţi cîte o 
năsărîngă, şi deci am venit să ne răfuim! Ori eu ori voi, toţi nu putem fi, că 
vezi tu bine cum ne stau lucrurile: vouă vă place ce-mi place şi mie, cu m- 
aş ţinea în dreptul meu, voi veniți la noi cînd vă place, gîndind de bună 
seamă că n-are cine ce vă face, că ţara-i fără domni. Dar să ştiţi, că de nu 
veneaţi voi la noi, eu nu rîvneam în veci să vă calc ţara; acum alegeţi: în 

luptă să ne luptăm, în paloşe să ne tăiem? 

— Ba să ne luptăm în luptă dreaptă voinicească! Şi se luptară, şi făcu 
ce făcu zmeul şi trînti pe lon de intră în pămînt pînă-n genunchi, dar se 
împulpă Ion şi se smînci din pămînt, şi aruncă pe zmeu în pămînt pînă-n 
grumazi şi-i tăie toate trei capurile. Apoi dădu cu paloşul în cele trei 
cornuri ale cetăţii şi odată se făcu cetatea un măr de aramă şi-l dădu fetei 
să-l bage în sîn, iar ea-şi scoase inelul cel de aur de pe deget şi-l dădu de şi- 
l puse Ion în deget, dar lui numai în degetul cel mic îi era bun şi şi acolo îl 
strîngea. Dup-aceea se luă cu fata şi merse aţă la curţile cele de argint, care 
stau numai pe un picior de gîscă, unde era fata cea mijlocie a împăratului, 
ținută de zmeul cel cu nouă capuri. Ce să mai întindem vorbă? Aci făcu Ion 
ca şi la zmeul cel dintii şi plecă cu amîndouă fetele la curțile cele de aur, 
care stau numai pe un picior de curcă, şi unde era fata cea mai mică a 
împăratului, ținută de zmeul cel mai puternic, care era cu douăsprezece 
capuri. Şi cu acesta făcu aşa ca şi cu cei doi şi plecă cu tustrele fetele spre 
buricul pămîntului: fiecare fată avea cîte un măr în sîn: una de aramă, una 
de argint şi una de aur, iar el avea pe degetul cel mic trei inele de aur. După 
ce ajunse la buricul pămîntului, sui pe fata cea mai mare în corfă şi scutură 
de curele şi uriaşii de afară îndată o scoaseră în lumea noastră. Apoi 
sloboziră corfa şi scoaseră pe fata cea mijlocie, în urmă pe cea mai mică. 
După aceea iar sloboziră corfa să scoată pe Ion. Dar ce-şi gîndiră: 

— Noi tustrei ne putem numai bine însura cu fetele ceste trei, oare să-l 
lăsăm pe Ion în hantătar? Ion parcă le pricepu gîndul; că în loc să se suie el 
în corfă, puse o piatră, care o chibzui că ar fi cam ca el de grea. Şi o 
scoaseră uriaşii pînă cam calea jumătate, apoi huzdup! o făcură scăpată, 
lăsînd curelele dîn mîni, de cum căzu, toată mii de bucățele se făcu. 

— O, dragii mei de fărtați! gîndi Ion, mult bine-mi mai vreți voi mie! 

Acum văzînd că nu-i modru de scăpare se luă iar îndărăt prin ceea 
lume, pînă dădu de o casă. Bucuria lui cînd o văzu! Şi intră el înlăuntru şi 
dă de un om frămîntînd oţel, cum frămîntă muierile pînea în covată. Acela 
era Frămîntă-oțel, văr bun cu Omul cît şchiopul cu barba cît cotul, dar 
trăiau rău laolaltă, ca neamurile, că Frămîntă-oţel era de o fire domoală, 
blîndă, precînd nimurigul de văru-său era pricina-n tălpi. Cum văzu 
Frămîntă-oţel pe Ion, îl întrebă: 

— Dar ce vînturi te poartă pe aici, voinice, pre unde picior de om încă 
n-a călcat? 

— Am venit — zise [on — că am avut o ţir de răfuială cu zmeii, pe ei i- 
am omorît, fetele împăratului nostru le-am scos pe ceea lume, acum aş mai 
avea ceva de împărțit cu Omul cît şchiopul cu barba cît cotul, şi apoi vă las 

țara în bună pace; nu m-ai şti îndrepta unde şede? 

— Da cum să nu, că doară sîntem veri, fire-ar fi fost să nu-l fiu 
cunoscut de nimurig, că-i mai numai cît o nucă şi face mai mult buclug în 
lume decît zece uriaşi, aşa-i de îndrăcit. Numai mai încolo şede, hai că-ţi 
arăt eu casa. Şi ieşi Frămîntă-oţel şi duse pe Ion pînă pe o dîlmă, de unde 
se vedea casa lui Omul cît şchiopul cu barba cît cotul. Acolo stătură o leacă 
pe loc şi zise Frămîntă-oţel: 

— Bagă de seamă, că casa nu are uşi nici fereştri, pe horn intră şi iese 
din casă. De-i în casă cu mumă-sa, n-ai ce-i face, că amindoi te omoară, 
dar celuieşte cumva pe hăranca de babă afară şi o omoară pe ea întîi, apoi 
poţi intra la el. 

— Mulţam de învăţătură, zise lon, şi merse singur către casa 
nimurigului. Acolo în curte era o mulțime de galite. El se făcu o vulpe şi dă 
fuga printre ele. Galiţele făceau o larmă de gîndeai că se prăpădeşte lumea. 
Baba aude. Vede cocoşul cel mare roşu în gura vulpei; coboară iute să-şi 
scoată cocoşul, atunci vulpea se dă peste cap, se face Ion în tălpi şi apucă 
paloşul şi cioars! capul babei. Apoi intră înlăuntru pe horn. Adică Omul cît 
şchiopul cu barba cît cotul era lungit pe vatră, dormea, iar copaciul era pe 
foc, l-a fost pus să ardă, doară şi-a putea smulge barba din el. Ion cum 
intră, îndată-i tăie capul, apoi ieşi şi aprinse casa pe el. Din acel minut 
nimurigul n-a mai călcat iarbă verde. 

Dar acum ce să facă Ion? Pe unde să meargă el acasă? Cine să-l scoată 
pe el prin buricul pămîntului la deal? Sta cît p-aci să-i pară rău că a venit. 
Dar mergînd el aşa îngîndurat, dă de o casă şi intră înlăuntru. Acolo erau 
doi moşnegi orbi, un vîj şi o babă. Baba tocmai făcea coleşe. Bucuria lui 
Ion. Dar nu zise nimic. După ce scoate baba coleaşa din căldare pe un 
curpător, pune pe un tănier de lemn brînză şi prind moşnegii a mînca. Dar 
Ion le ia mai mult de jumătate coleşa dinainte şi o mîncă el cu brînză. 
Acum rămîn moşnegii flămînzi. Se tot gîndesc şi se vorbesc că oare ce 
poate să fie? În urmă zic, că doar de au fost mai flămînzi decît de altă dată, 
deci să pun şi mai fac o coleşe. Ion şi pe aceea li-o mănîncă, că doară era 
flămînd, că de cînd nu mîncase nimic! Aci nu-i lucru bun, tu babă, zise 
vîjul; hai să căutăm, nu cumva este cineva, care ne batjocoreşte aşa? Şi se 
dau moşnegii a căuta aşa pe orbecate. Ion se putea lesne feri să nu-l prindă, 
dar nu voi, ci se lăsă prins, să vază ce-i vor face. Dacă-l prind vîĝjii, îl 
întrebă: 

— Dar cine eşti tu, de cutezi a ne mînca mîncarea neîntrebat? Ion le 
spune din fir în păr cine-i şi ce a fost prin ţara lor, şi că acuma era mai mort 
de foame, de aceea a îndrăznit de a mîncat neîntrebat, ar merge de unde a 

venit, dar nu poate ieşi prin buricul pămîntului la deal. 

— Nu merge nicăiri, zic moşnegii, rămii aci, că noi n-avem pe nime, 
avere avem destulă, dar n-avem nici un copil. Tu vei umbla la oi şi le vei 
mulge, atîta ţi-a fi toată slujba, iar acasă vom griji noi. 

— Bucuros, zise lon şi din minuta aceea era păcurar la oile 
moşnegilor. Cînd să iasă cu oile însă, îi spun moşnegii că de capul lui să nu 
intre pe hotarele zînelor, că l-or fermeca şi-a muri. El le făgăduieşte că nu 
va merge, dar de abia aştepta să se vază acolo, că tot auzise el că sînt zîne, 
şi sînt iele, şi sînt frumuşele, dar de văzut nu le văzuse încă. Dar nici nu 
avu noroc să le vază, că mergînd el aşa gîndind tot la zîne, aude nişte 
glasuri plîngătoare într-un vîrf de copaciu. Se uită acolo, adică neşte bieți 
de pui de pajură țipoteau cît îi lua gura, că un hoţ de balaur era încolăcit pe 
lîngă copaciu şi era mai la cuib, vrea să mănînce puii. Ion nu stă pe gînduri, 
scoate paloşul şi începe a dumica la balaur ca la curechiu, şi cît clipeşti era 
o grămadă de hoit din el cît o jireadă de fìn de mare. Apoi se urcă în vîrful 
copaciului să mîngiie puii. Adică aceia erau numai doi, dar mari cît doi 
berbeci şi nu ştiau încă zbura, numai atunci le da penele cele bune şi erau 
cîte cu două capuri şi ştiau grăi ca oamenii. Bucuria lor că i-au scăpat de 
balaur, că ziceau ei că de nu-i scăpa, acum îi mînca balaurul, că în tot anul 
pe asta vreme le mînca fraţii încît de-i mînca şi pre ei, se stingea neamul 
pahurilor, că măsa-i bătrînă, iar pe tată-său l-au omorît zmeii. Acum să-mi 
spuneţi voi mie cum să ajung eu pe lumea albă de aici? întrebă Ion. 

— E, că-i ajunge lesne, că te-a scoate mama, dar ne e frică că de 
bucurie că ne-ai scăpat, te-a şi înghiţi, dar nu-ţi fie frică, că iar te-a ţipa ea 
afară; acum bagă-te sub aripile noastre, că uite vine mama. 

Adică numai văzu apropiindu-se o nămală de pasăre cît un bivol, cu 
două capuri. Ea venea tot ţipotînd de supărare, crezînd că balaurul i-a 
mîncat puii; de groaza lui fugise de la pui, ca să nu vadă pînă i-a mînca, că 
ştia că să-i apere nu poate. Cînd văzu însă grămada cea mare de hoit din 
balaur, numaidecît îşi gîndi că cineva a mîntuit-o de el, deci se aşeză pe 
cuib şi-şi întrebă puii: 

— Dar cine v-a scăpat, puii mamii, de spurcatul de balaur? 

— Ți-am spune, mamă, dar ne temem că li-i mînca. 

— Ba nu, dragii mamii, arătaţi-mi pe mântuitorul vostru. Puii ridicară 
aripile, şi pajura — cum văzu pe Ion — îl înghiți de bucurie. Dar puii atîta 
plînseră, pînă iar îl ţipă, mîndru şi frumos precum fusese. Apoi îl întrebă: 

— Să-mi spui, om de omenie, ce-ţi sînt datoare pentru binele ce mi-ai 
făcut? 

— Să mă scoţi pe ceea lume, zise Ion. 

— Bucuros, dar tu trebuie mai întîi să încarci pe mine nouă piei de 
bivol pline cu apă şi pe atîtea pline cu carne, că calea-i lungă, eu 
flămânzesc iute, şi de nu am hrană destulă, suind slăbesc şi pot să cad să ne 
prăbuşim amîndoi. 

— Ţi-oi cîştiga, zise Ion, şi numaideciît se cobori jos, merse cu oile la 
moşnegi şi le spuse, că uite a căpătat cărăuş, care să-l scoată la lumea lor, 
dar uite ce trebuie să-i deie. Moşnegii se supărară că Ion îi părăseşte, dar în 
urmă îl şi ziseră: 

— Tot omul trage la casa lui, deci se învoiră să-l sloboadă, ba încă-l 
lasă să facă carne din 30 de berbeci şi-i dădură şi 18 bivoli, carnea să o 
pună pe pajură de merinde, iar în piei să pună apă şi ce ştie că-i lipseşte. 

Aşa făcu Ion. Încărcă pajura de gîndea că nici de jos nu s-a putea 
mişca, dar era tare, se ridică şi zbură oblu-n sus cu el, şi cînd îi era foame 
înturna capul de a dreapta, şi Ion îi punea în gură cîte un picior de berbece 
ori de bivol, şi cînd îi era sete înturna capul cel stîng şi-i turna apă în gură. 
Tot aşa au suit pînă li se vedea afară, dar carnea era gata şi pajura înturna 
capul să-i dea. Atunci Ion, ca să nu slăbească pajura şi să cadă amîndoi în 
adîncime, scoate iute paloşul şi-şi taie din pulpele picioarelor cîte o bună 
bucătură, şi o dă pajurei. Cu aceea l-a scos pînă afară. Cînd au fost afară, a 
zis pajura: 

— Ce carne a fost, care mi-ai dat-o mai în urmă? lar lon îi spune: 

— Din pulpa piciorului meu. 

— Ei, de ştiam de una ca asta, că ţi-e carnea aşa de dulce, tot te 
mîncam; dar aşa, fiindcă mi-ai scăpat puii, te iert. Dar totuşi de atunci 
sîntem cu pulpa din jos a piciorului tăiată, precum se vede pînă în ziua de 
azi. Pajura se slobozi apoi pe buricul pămîntului în ceea lume şi de atunci 
nu s-a mai arătat p-aici, numai chipul ei i l-a tipărit Ion Năzdrăvanul de lut 
pe bani, după ce a ajuns împărat, şi tipărit e pînă în zilele noastre, spre 
semn că pajura l-a scos pe buricul pămîntului la deal, din ceea lume în asta. 
Iar Ion a plecat cu paloşul în mînă prin pădure spre satul lui. 

Mergînd el aşa, te miri pe unde s-a zărăstit, pe ce drum, destul că a 
ajuns la o casă, unde o muiere era învăluită cu văruitul. Da ce eşti aşa 
învăluită, lele? întrebă Ion. 

— Da cum n-oi fi, că doară ştii tu, ce se gată p-aici, ori doară tu eşti de 
pe ceea lume? 

— Ce se gată, lele, că eu nu ştiu chiar nimic. 

— Se vede că eşti un meteleu săhăstrit, răspunse muierea făloasă, — 
doară trei uriaşi au scos pe fetele împăratului de la zmei, şi acum peste 
cîteva zile s-or cununa cu ele. Duminecă li e nunta, noi toţi ne gătim, de 

nuntă. 

— Aşa? zise Ion, mirîndu-se şi aducîndu-şi aminte de dragii lui fîrtați. 

— Aşa! fătul meu, zise muierea, vezi tu şi te gată o tîră, că tot norodul 
e chemat la nuntă. 

— ŞI ce zi-i astăzi, lele? că bietul Ion şi zilele şi le uitase. 

lar muierea crezîndu-l atît de prost, bătu în pălmi şi rîzînd cu hohot 
zise: 

— Vai bată-te-ntunerecul nopţii să te bată, da tăhui mai eşti! să nu ştii 
tu nici zilele! E marți mă, c-aşa a fost şi azi e săptămîna. 

— Mulţam dumitale, zise Ion, plecînd mai departe. 

— N-ai de ce! zise femeia, uitîndu-se după el şi gîndind: cît e de 
Voinic, de ar fi şi scuturat, ar plăti un sat! 

Jon Năzdrăvanul de lut se duse pînă în satul lui, adică acela acum era 
oraş mare. Nu mai află căsuţa moşnegilor săi, nu mai cunoştea pe nime, 
nu-l mai cunoştea nime. Deci ce-şi gîndi, ce nu-şi gîndi, că intră la un 
croitori: 

— Bună ziua, jupîne. 

— Sănătate bună, voinice, dar ce cauţi pe la noi! 

— Am venit, jupîne, n-ai avea lipsă de un sodal, că şi eu sînt croitor. 

— O! bine că te-a adus Dumnezeu, răspunse croitorul, că nu-mi văd 
capul de lucru, cu nunțile astea de la împărăție, hai de mîncă ceva şi apoi 
ne-om apuca de lucru. Aşa şi făcură. Mîncară şi se apucară de cusut. Ion 
era năzdrăvan, ce nu ştia el? Cosea de gîndeai că cu acu-n mînă s-a născut. 
Cînd fu de cătră seară, zice croitorul bătrînul cătră calfă: 

— Perie haina asta că o duc la fata cea mică a împăratului să o cerce 
bună-i va fi? O perie Ion şi în buzunarul hainei puse inelul ei cel de aur. 
Croitorul se duse cu haina şi aceea plăcu fetei împăratului, că sta ca scrisă 
pe ea. 

Cînd dă să o dezbrace, cearcă să vadă, nu cumva buzunarele sînt prea 
largi ori prea strîmte? Adică acolo dă de inelul ei. Atunci deloc făcu altă 
față, că pînă-ntr-aceea era voioasă şi nici prea, voioasă că-i la părinţi, iar 
supărată că nu-i cu cel ce o scoase de la zmei. Deci merse la tată-său şi-i 
spuse că tînărul care le-a scăpat pre ele de la zmei, trebuie că nu-i departe, 
că uite i-a trimis inelul ei în buzunarul de la haină. Şi văzu şi împăratul 
inelul şi-l cunoscu că doară era cu numele ei şi întrebă pe croitor: 

— Jupîne, cine a pus inelul acesta în buzunari? Iar croitorul răspunse: 

— Nu ştiu, de nu-l va fi pus un melean, ce-l ţin drept calfă de croitorie. 

— Ia cheamă-l încoace zice împăratul. Şi fuga merse croitorul pîn- 
acasă şi veni îndată cu Ion cu tot. Cînd veni el, uriaşii erau la cină; dar cînd 

îl văzură, odată scăpară furcuţele din mîni. Fetele îl cunoscură şi ele şi 
deodată săriră de la masă şi prinseră a-l săruta. Iar împăratul încă-l cunoscu 
şi-l pofti la cină. Dar Ion zise: 

— Vom cina îndată, numai să mă răfuiesc cu dumnealor, apoi se 
întoarse către uriași şi zise: 

— la haideţi o leacă afară, jupînilor, să ne tragem răfuiala noastră cea 
veche, apoi — ce a da Dumnezeu, aceea va fi. Şi au ieşit tuspatru afară şi 
Ion a aruncat paloşul în sus, dar aşa l-a aruncat, de stelele-i făcură loc, să 
nu le taie, şi paloşul s-a dus tot în sus un scopot bun, apoi s-a îndreptat în 
jos ca fulgerul de iute şi cînd fu jos — ciors! odată tăie trei capete de uriaş! 

poi îl luă Ion din mînă şi zise: 

— Noa hai, frate-meu, să te pun şi la hodină, că de cînd am plecat de 
acasă, mult am suferit noi doi. Şi şi-a pus paloşul în cui, apoi s-a pus la 
cină şi cinînd li-a spus toate întîmplările lui, — după cum vi le spusei şi eu, 
şi cînd gătă, adause: 

— Acum puteţi dormi în pace, că nu mai sînt nici zmei, nici uriaşi, nici 

alauri, nici Omul cît şchiopul cu barba cît cotul nu mai trăieşte, pe toți i- 
am prăpădit eu cu paloşul meu şi cu ajutorul lui Dumnezeu. 

A doua zi făcură nunta, că luă pe fata cea mai mică, apoi aruncă mărul 


cel de aur jos şi se făcu o cetate de aur, şi acolo petrecu multe zile şi bune 
cu nevasta lui. Iar socru-său l-a lăsat împărat în locul său, şi — de n-a murit, 
şi astăzi trăiesc. 

Iar eu v-am spus o minciună şi amu vă zic noapte bună! 


Cul. de George Brătean, înv. în Vama, Țar 
Oaşului 


ION PORC-ÎMPĂRAT 


A fost ce a fost, că de n-ar fi fost, nu s-ar povesti: a fost odată un 
împărat şi împăratul acela avea împărăteasă şi o fetiţă şi avea slugi multe şi 
slujnice, ca gazdele colea, nu ca sărăntocii şi o slujnică avea un copil ca de 
patru-cinci ani. Şi odată, colea în postul cel mare, cînd îs scumpe merele 
tare, i-a dat împăratul poruncă să-i curăţească două mere să mînce cu pită, 
că-s bune de post, că p-atunci posteau şi împărații, nu ca acum, că nici 
mojicii nu ţin posturile. Dar numai două mere i-a dat chiar împăratul cu 
mîna lui, bag seamă n-a fi nici avut mai multe. Destul, că slujnica prinse a 
le curăţi, iar copilul ei — ca copiii — de n-are măr, mănîncă şi coji, şi tot 
bine-i numai să ciofotească ceva ca purceii. Cum mînca el aşa coji de măr 
de la mumă-sa din poală, ciofotind ca un purcelaş, mă-sa-l netezeşte cu 
dragoste pe cap şi zice dezmierdîndu-l: 

— O purcelaşul mamii, purcelaş! Şi — minune! în minuta aceea copilul 
se făcu porc ca toţi porcii, cu patru picioare, cu codiţa cîrligată, cu peri 
țepoşi, cu urechile cioflicate, şi grohotind aduna cojiţe de măr de jos, cum 
picaseră din şurțul mame-sa, care sări țipotind, cînd îl văzu că s-a făcut 
porc. Acum ce să se ştie ea face? Ionuţul ei, din copil, se făcuse purcel! 
Apoi bine-i să glumească mamele? Feri, Doamne! Aşa, porc fiind copilul, 
nu l-a mai putut ținea în culină şi prin casă ca pînă într-aceea, ci a fost 
nevoită a-l trimite la cîmp cu ciurda satului. Dar atîta l-a şi mai văzut! Că 
purcelul, cum s-a văzut la largul, în cîmp, n-a stat în porci, ci s-a tot dus 
grohotind şi coviţălind, pîn-a ajuns în pădure. Acolo, într-o poiană 
frumoasă, era o căsuță mică, în care trăia un biet de moşneag, singur, 
singurel, ca cucul; n-avea nici babă, nici copii, nici ceva gălicioare, nici 
miîţă-n vatră nu avea. La moşneagul acela a tras purceluşul. Bucuria 
moşneagului, că are şi el acum la bătrîneţe, ce nu avuse nici cînd. Şi unde 
nu prinse a îmbucătări pe purcelaş, cu ce avea mai bun, cu ce mînca şi el, 
şi-l culca în casă cu el, ca nu cumva să vină vreo dihane de lup să-l lase 
fără purcel. Ziua îl purta tot cu el, colea-i scututa dintr-un stejar ghinde, 
dincolo-i scutura dintr-un fag jir, pe lîngă pîrîu din aluniş îi aduna alune, şi 
purcelaşul tot ciofotia cît era ziuliţa de mare, şi se făcuse mare şi frumos şi 
blînd ca oaia. Aşa trăiră ei multă vreme. Moşneagul nici nu-i zicea altcum 
decît: copile. Odată numai aude moşneagul ce nu auzise nici cînd: porcul 
lui prinse a da glas de om şi zice moşneagului: tată. Bucuria moşneagului 

acum era şi mai mare. L-ar fi băgat în sîn de drag ce-i era. Toată ziua 
povesteau. Odată n-are moşneagul ce mai vorbi, ci gugulindu-şi băiatul îi 
zise în glumă: 

— Acum eşti mare, fătul meu, acuşi te-a însura tata. Porcul se uită la 
moş şi răspunse: 

— Bine zici, tată, mi-a venit vremea să mă însor, du-te la împăratul şi- 
i peţeşte fata pe seama mea. 

Moşneagul încremeni, cînd auzi una ca asta; el numai glumise, şi 
copilul ia gluma de bani buni; deci se gîndi: să-l însor, dar cum să însor eu 
un porc? Că bine că voroveşte ca oamenii, dar pentru aceea el tot porc 
rămîne; apoi, să zicem că-i chiar om, chiar copilul meu, cum aş cuteza eu 
să-i cer chiar fata împăratului, eu care nici mîță-n vatră nu am, necum o 
găină ori altceva? Şi cînd să găta să i le spună acestea limpede şi lămurit, 
porcul îi tăie graiul: 

— Ştiu ce gîndeşti, tată, dar nu-ți face dumneata capul călindar şi 
mintea sfredel cu gînduri de acestea, mergi numai şi-mi peţeşte fata 
împăratului, că alta nu-mi trebuie, iar neînsurat nu-ți mai rămîn, şi pace şi 
sănătate! 

Ce să se ştie face bietul moşneag? Ar merge, să teme că împăratul ori 
l-a lua de nebun şi l-a închide în casa smintiţilor, ori va crede că-i 
batjocoreşte curtea şi l-a închide într-o temniţă, de acolo i vor putrezi 
ciolanele, de nu cumva l-a chiar spînzura! N-ar merge, se teme că copilul 
lui cel scump va lua lumea-n cap de supărare şi iar va rămînea singur ca 
cucul. Aşa se frămînta bietul moşneag în mintea lui, dar porcul nu-i dădu 
mult răgaz, de gîndit, ci-i mai zise: 

— Nu sta atîta pe gînduri, hotărăşte-te odată şi-mi spune ori că mergi, 
ori că nu mergi. 

— D-apoi, ducu-mă, duc, dragul tatii, măcar că bine văd că nu fac 
bine. 

— Ba bine, tată, vedea-vei dumneata că va fi bine. 

„Ce ti-i mintea zglobivă de copil!” se gîndi moşneagul luîndu-şi 
toiagul, apoi îşi luă pălăria de pe cap, făcu trei cruci lungi, zise un 
Doamne-ajută şi porni încetişor, după ce băgă copilului minte în cap să 
grijească de casă, să nu le fure cineva ceva, ca şi cînd, Doamne-apără, ar fi 
şi avut de la cine ce fura! 

Cît tinu drumul din pădure şi pînă la satul împăratului, se tot gîndea şi 
se răsgîndea cum să înceapă, ce să zică, ca să nu supere faţa luminată a 
măritului împărat. lar cînd fu acolo: bîtă! rămase mut cînd văzu ce nu-i mai 
văzură ochii de cînd e; mîndrenii şi scumpeturi, cum numai la împărați se 

pot vedea. Nu-i vorbă, cam cu greu străbătu pînă înaintea feţei împăratului, 
că ştiut lucru este, că căţeii cei mici de pe de laturi sînt mai fuduli decît 
stăpînii lor; dar în urma urmelor, după ce le spuse că are o leacă de vorbă 
numai cu luminatul împărat, îl lăsară în palută. Împăratul era un om 
înțelept şi drept, dar se vedea a fi om straşnic în mînie, aşa-l arătau ochii. 
Cum văzu pe moşneagul zăpăcit, îi zise lin şi liniştit: 

— Ce veste ne aduci, moşule? lar moşneagul numaidecît prinse inimă 
şi suflet şi începu a-şi da solia că: 

— Să ierte, înălțatul şi luminatul împărat, am şi eu un cotîngan de 
fecior, să apucă holteieş, şi nu-mi dă două cu două să vin şi să vin pînă la 
înălțatul împărat să-i cer coconița de muiere; în zadar i-am zis: „Mă băiete, 
fii cuminte, că noi nu sîntem neam de împărat”, el mi-a răspuns că: „de nu 
sîntem, putem fi”. Acum să nu se supere înălțatul împărat dacă am venit să 
împlinesc pofta copilului meu, că mi-i drag piîrlitul, că numai pe el îl am, 
apoi ştie înălțatul împărat că un părinte ce n-ar face pentru copilul său? 

— Nu mă supăr, moşule, nici decît, că de cînd e lumea a fost aşa; 
fetele s-ar mărita, iar măritatul aşteaptă luat, şi luatul aşteaptă pețit; iar a 
peti numai feciorii au drept, fetele trebuie să primească cu cinste şi cu 
omenie orice peţitori, dacă cumva nu-i prea departe de la hal pîn la pal. Dar 
uite, moşule, că ai venit astăzi nici un rău nu ai făcut, numai cît mai mult să 
nu cutezi a face lucrul acesta, dacă feciorul dumitale nu s-a lega că mi-a 
face trei lucruri, care le voi pofti eu de la el: nouăzeci şi nouă de peţitori a 
avut fata mea, că numai pe ea o am, şi nici unul nu mi-a făcut lucrurile care 
i le-am cerut, şi la toți le-am pus capetele în pari, uite colo şi numără 
nouăzeci şi nouă de pari cu capete de om! Dacă feciorul dumitale nu mi-a 
putea face lucrurile, care i le voi cere, atunci mai bine deie-ţi pace, nu te 
trimită pe aci, că precît sînt de drept, pe atîta sînt şi de nemilostiv cu cei 
îndrăzneţi şi cutezători. De ştire am dat în toată ţara, că eu nu mă uit cine e 
pețitorul fetei mele, fie bogat ori sărac, de neam mare ori de neam de jos, 
numai să-mi împlinească lucrurile care i le cer, că-l iau ginere şi-i dau 
jumătate împărăţia, iar după moartea mea, toată; dar apoi bine să-şi bage 
mintea-n cap feciorii, să se uite şi ei ce pot şi ce nu. Acum poţi merge, 
moşule, şi mîne, de vrei să fim cuscri şi se leagă copilul dumitale că mi-a 
împlini cele trei lucruri, vei veni încoace; de unde nu, nu-i nici o supărare. 
Numai iată-ţi spun: Nu te băga în joc, de nu ştii juca, că te-i răsturna! 

Moşneagul şi-a luat rămas bun şi a plecat cu inima liniştită, că doară 
va putea face pe copil să se ogoaie, să nu-i mai zburde mintea pe la fete de 
împărat. Tot gîndindu-se, cum să-şi desmînte copilul, iată se trezeşte acasă. 

— Da cum ai umblat, tată? întrebă porcul, aşa că nu te-a tăiat 

împăratul în cap? 

— Nu, dragul tatii, nu m-a chiar tăiat, dar mi-a spus rafta, că să ne 
lăsăm de astfel de gînduri. 

— Cum aşa, tată? 

— D-apoi, aşa, că nouăzeci şi nouă de pețitori au avut fata şi la toți li-a 
pus împăratul capul în par, că nu i-a putut face nici unul cele trei lucruri, 
care le cere împăratul, şi mi-a spus aşa: Du-te, moşnege, acasă şi nu-ţi 
zburde mintea la stele, că fata nu-mi voi da-o făr la acela, care mi-a face 
trei lucruri, mari; de-i mai cuteza să vii să-mi ceri fata, te pun să-mi faci 
acele trei lucruri şi de nu le vei putea face, jos cu capul, pentru cutezare! 

— ŞI ce vor fi acele trei lucruri, tată? 

— D-apoi nu l-am întrebat, dar lucru curat nu poate fi, după ce din 
nouăzeci şi nouă de pețitori, tot unul ca unul, nici unul nu i le putu isprăvi. 

— Du-te, tată, şi-i spune, că eu i le voi face, fie acelea ori ce lucruri ar 
fi, numai apoi să-şi țină vorba, să-mi deie fata, că de unde nu, cu mine nu 
ştiu cum va scoate-o la cale. 

— Vai, dragul tatii, dar nu ti-ar fi milă să ştii, că pentru zburdălniciile 
tale mi-am pus capul? 

— Nu te teme, tată, nu-i dracul aşa negru cum îl fac oamenii; afla-vom 
noi ac şi de cojocul împăratului, du-te dumneata numai şi-i spune că eu sînt 
gata a-i face cele trei lucruri, numai să-ți spună care-s? Dar apoi să nu facă 
cumva să nu-mi deie fata, că atunci nici în gaură de şarpe nu se poate 
ascunde dinaintea mea. 

Mai cercat-a bietul moşneag să-l desmîntă, dar cu cei zglobii cine s-o 
poată scoate la cale? Ei, pe ce întunecă, țin morţiş, zisa ăluia: ori îşi pun 
capul, ori îşi umplu sacul. N-avu încotro, ci a doua zi trebui să plece 
bătrînul iar în pețite. După ce ajunse în satul împăratului, începu a se căi c- 
a plecat de acasă, dar aci fiind odată, îşi zise: Acu tot atîta-i, tot c-o moarte- 
s dator, cine ştie ce s-a mai alege şi din una ca asta, eu voi spune 
împăratului din fir în păr cum mi-a zis feciorul, apoi, fie, Doamne, voia ta! 

Cînd îl văzu împăratul suind treptele, începu a rîde cu hohot şi, nici nu 
aşteptă pînă-i va da bătrînul binete, ci-1 zise în chip batjocoritor: 

— Ţi-ai urît zilele, moşnege, ori ce mai umbli pe la curțile mele? 

— Ba, răspunse moşneagul, să ierte înălțatul împărat, eu am venit cu 
gîndul să ne încuscrim; porunceşte ce să facă feciorul meu, şi de nu va 
împlini, aci e capul meu şi al lui: dar de va împlini poruncile, atunci nu 
cumva să-ţi calci vorba şi să nu-i dai fata, că grozav s-ar supăra bietul 
melean, apoi ştii Măria ta, omul într-o supărare multe prostii poate face. 

— Hm! zise împăratul zîmbind, dar cu aspru mă mai iai, moşule, 

puţină încredere ai tu în vorbele unui împărat, se vede că n-ai mai avut de 
lucru cu împărați pînă acum; să ştii, moşule, că un împărat ce zice, e zis, 
apoi fie bine fie rău, tot atîta-i. Eu vorba nu-mi voi călca-o de mi-a împlini 
poruncile, ginere mi-a fi, iar tu cuscru; de unde nu, capul în ţeapă! 

— ŞI care ar fi poruncile, luminate şi înălțate împărate? 

— D-apoi, moşule, cea dintîi poruncă este că pînă mîne dimineaţă 
curtea asta, ce o vezi, unde sîntem noi acum, să fie toată într-aurită, şi pe 
din lăuntru şi pe din afară; dacă asta poruncă mi-a împlinit-o, vino să-ţi dau 
şi celelalte; dacă nu, şi din gaură de şarpe vă scot şi vă ucid, priceputu-m- 
ai? 

— Priceput, Măria ta, zise moşneagul, şi apoi îşi luă rămas bun şi 
porni încetişor cătră casă, gîndindu-se: Mi-am făcut de lucru cu dracul. Ce 
am avut eu, om bătrîn şi nebun, să umblu după gura nebunaticului de 
copil? N-am putut muri liniştit în bordeiul meu! mai bine a fi cu capu-n 
par? Numai dracul mi-a trimis purcelul acela la casă, ori că el însuşi a fi 
Ucigă-l toaca. Dar fie ce a da Dumnezeu, m-am băgat în horă, şi trebuie să 
Joc, de o fi să mor din asta, tot c-o moarte-s dator. 

Gîndindu-se el aşa şi răzgîndindu-se, numai se trezi acasă. Porcul era 
afară şi încă de departe-l întrebă: da ce veste aduci, tată? 

— Veste bună şi nu prea, dragul tatii, că cu împăratul nu ştiu 
Dumnezeu cu cine va putea-o scoate la cale, că ce cere el, dracul că-i drac 
şi parcă s-ar speti de s-ar încumeta a-i face. 

— Şi ce cere, tată? 

— D-apoi zice, că pînă mîne dimineaţă curtea lui să fie şi înlăuntru şi 
pe dinafară într-aurită, dar suflet de om să nu vază în aretul acela lucrînd; 
acum ce zici, poate-se una ca asta? 

— Numai atîta cere? O! culcă-te liniştit şi te hodineşte, că va fi ce-a 
vrea Dumnezeu. 

Bietul moşneag, cum era şi bătrîn şi obosit de cale, cum puse capul pe 
aşternut, cum adormi ca dus din lume; iar porcul, ce făcu, ce nu făcu, 
destul că dimineaţa, cînd se sculă moşneagul, îi zise rîzînd: 

— Da ce-ai visat, tată? N-ai visat cumva că cu împăratul acuşi veți fi 
cuscri!? 

— Ba chiar tot cu el am visat dragul tatii, şi tot rău şi nimic bun; rău 
mă tem, că noi ne vom pune capul cu peţitul pe la fete de împărat! 

— Nu te teme, tată, du-te numai şi vezi, azi ce-a mai zice împăratul? 

— Iară să mă duc? O sărac de zilele mele! D-apoi întrauritu-i-ai casa 
pe din lăuntru şi pe din afară? 

— Du-te numai, că-i vedea dumneata. 

— D-apoi ori mă voi duce, ori mă vor duce, dar mai bine mă voi duce 
eu, şi de voi vedea că nu-i sînt caprele acasă, mă voi ruga de iertare; iar de- 
l voi vedea în voia cea bună, iar i voi cere fata. 

— Bine zici, tată, aşa să faci. 

Şi se luă moşneagul la cale, dar d-abia ieşi din pădure şi-i strălucea 
înainte mai avam decît soarele, colo cătră satul împăratului. După ce mai 
călcîie o postată de loc, i se ivi ochilor curtea împăratului, dar nu altmintrea 
făr” a-i fi jurat că-i alt soare, de lucitoare şi de intraurită ce era. Acum 
moşneagul prinse curagiu, era fălos de puterea feciorului şi păşea mîndru şi 
întins pe drum ca un junişan, ar fi vrut să se întîlnească cu cineva să-i poată 
spune, că uite feciorul lui a făcut mîndrenia aceea la curtea împăratului şi 
că acuşi vor fi neam cu împăratul, dar nu întîlni pe nime. Şi cum, rogu-te, 
putea întîlni pe cineva, cînd toată lumea era adunată în satul împăratului şi 
se uita la curți ca la lună nouă; nu se puteau destul mira de ceea ce le 
vedeau ochii. De abia putu străbate moşneagul prin mulțime, iar cînd fu 
aproape de împăratul, strigă fălos: 

— Place-ţi, înălțate împărate, cum ţi-a împlinit copilul meu porunca? 

— Place, moşule, foarte-mi place, şi, de va împlini şi celelalte două 
porunci aşa, atunci ne încuscrim, dacă însă nu, ştiţi ce vă aşteaptă. 

— Bun e Cel de sus, înălțate împărate, milostiv şi puternic este 
Domnul, ştiu că doară nici celelalte porunci nu vor fi mai grele decît asta. 

— Nu, moşule, pentru un voinic ca feciorul tău şi eu chibzuiesc că n- 
or fi prea grele; amu mergi acasă, şi vezi tu valea asta ce curge pe dinaintea 
curților mele? Pînă dimineaţă să fie toată de argint, în ea să înnoate peşti de 
argint, iar pe ţărmuri să fie pomi de argint şi în ei să cînte păsări de argint, 
păsări de tot felul, moşnege, pomi de tot feliul, dar toate tot de argint: amu 
poți merge. 

Şi iar plecă moşneagul cătră casă supărat, dar tot nu aşa tare ca în 
celelalte rînduri: el îşi gîndea: cum a făcut feciorul meu mirozănia cea de 
auritură multă, cum să nu poată face şi argintăria ce i se cere? Dar iarăşi se 
gîndea: dar de n-a putea face? Atunci-i atunci! 

După ce ajunse acasă, spuse feciorului tot ce avea de spus, iar feciorul 
îl mîngiie şi-l îmbărbătă să nu aibă nici o frică. 

Şi drept că peste noapte, ce făcu, ce nu făcu porcul, destul că 
dimineaţă cînd merse moşneagul la împăratul, valea, ce curgea pe dinaintea 
curților împărătesei, era numai de argint, cu ţărmuri de argint, cu bolovani 
de argint, în apă peşti şi broaşte de argint, iar pe ţărmuri pomi şi răchiți şi 
plopi şi arini de argint şi în ei cîntau paseri de argint, iar în năsipul cel de 
argint de pe ţărmure furnicau viermuleți şi furnici, şi țînțari şi mii şi 

milioane de muşte, tot de argint. Se bucura moşneagul, cînd văzu că 
copilul lui împlinise porunca mai pe pont de cum îi fusese dată, şi cînd auzi 
lauda mulțimei de oameni, ce se adunase să se mire de ce le văd ochii. 
Împăratul încă era la vale şi se mira şi el de ce-i vedeau ochii. Cum zări pe 
moşneag făcîndu-şi loc prin mulțime, îndată-i ieşi înainte, şi dîndu-i mîna 
zise: 

— Fii sănătos, cusere! îmi place lucrul fiului tău, acum numai o probă, 
şi apoi facem un ospăț cum n-a mai fost de cînd e lumea lume, cît toți să ne 
pomenească că ne-am încuscrit. 

— D-apoi bine a fi, Măria-ta, că Dumnezeu şi noi de mult tot colindăm 
pe la curțile Măriei-tale. 

— Hm! De mult şi nici prea! Gîndeşte-te la cei 99 ce şi-au lăsat 
capetele zălog! 

— Apoi, doară pe noi ne-a feri Dumnezeu de una ca asta, dar rogu-te, 
ce poruncă ne mai dai, ca să mă grăbesc cătră casă, să spun feciorului să se 
apuce de lucru, de va fi cu putinţă; de unde nu, fie Doamne, voia ta! 

— Vei merge, moşnege, acasă şi vei spune feciorului tău, că pînă mîne 
dimineață poftesc să fie de la curțile mele pînă la voi acasă un pod oblu ca 
lumina făcut tot de aur, pe lîngă el tot feliul de pomi de aur, iar în ei să 
cînte tot neamul de pasări de aur. Dacă acesta va fi gata, atunci mîne 
dimineaţă să şi plecaţi amîndoi gătiți de nuntă, că la noi toate vor fi gata. 
Dacă nu va fi gata podul, după cum dau poruncă, ce să mai întindem vorba, 
ştiţi voi ce vă aşteaptă! înţeles-ai, moşnege? 

— Înţeles, Măria-ta! 

— Acuma-i acum! se gîndi moşneagul, plecînd încetişor cătră casă. 
După ce-ajunge acasă, vezi bine, spuse feciorului porunca împăratului, iar 
acela se bucură mult şi răspunse: 

— Aşa dară gată-te de nuntă. Adică mai întîi te odihneşte una bună, că 
apoi mîne seară ai să joci pe cuscra şi pe mireasa. 

— Vai, dar nebun eşti, dragul tatii! Unde-ţi zburdă ţie mintea! Mă, eu 
nici acum nu cred că-ți va da împăratul fata, după ce vei face şi podul, că tu 
fătul meu, vezi bine că n-ai formă de om, ci formă de porc! Numai în zadar 
ne-a fi toată truda! 

— Nu te teme, tată; dumneata mîne te încuscreşti cu împăratul, şi pace 
şi sănătate, acum pune-te la hodină. 

A doua zi în zori de dimineaţă se trezi moşneagul din somn, dar nu-şi 
crezu ochilor ce văzu, şi gîndea că numai buiguieşte în vis; şi cum nu? că 
să vedeţi dumneavoastră, nu-i lucru mic a te culca seara într-o căsuță 
sărăcuţă şi a te trezi într-o palută mai pompoasă decît a împăratului! Şi aşa 

era casa, în care se trezi moşneagul, era într-adevăr mai pompoasă şi mai 
bogată decît a împăratului, încît parcă se temea bietul moşneag a se şi uita 
giur împregiur de sine, nu cumva să cadă cutare icoană ori oglindă scumpă 
de pe păreţi şi să se strice. Cum sta el aşa îmbuimăcit, iată că se deschide 
uşa şi porcul intră rîzînd şi zicînd: Bună dimineaţa, tată, dar cum te-ai 
odihnit? Ce ai visat? Parcă nu-ţi vine să te mai cobori din perini? Aşa că-i 
mai bun patul ăsta decît laviţa goală, pe care dormeai pînă acum? Vezi că-i 
bine să fii cuscru cu împăratul? 

— Dar nu mă nebuni atîta cu cuscrenia, că eu unul nu o cred, pe lîngă 
toată hărnicia ta. Mă, împărații cu împărații se încuscresc, apoi să fii tu 
chiar cu stea de aur în frunte şi el nu-ţi va da fata; necum că eşti în formă 
de porc. 

— Bine, tată, bine! Eu numai atîta-ţi zic, că azi vei fi cuscru cu 
împăratul. 

După ce se sculă moşneagul din pat şi umblă din chilie în chilie prin 
palutele cele multe, dînd cu ochii de o oglindă mare-şi văzu faţa şi se 
minună văzîndu-se îmbrăcat colea domneşte şi gătit ca de nuntă, şi nu 
ştiuse nimic cine şi cînd l-a gătit aşa frumos? Apoi după ce ieşi afară şi 
văzu grădina, ca şi a împăratului, iar un drum ducînd oblu ca lumina pînă 
la curtea împăratului şi deasupra lui un pod de aur şi pe lîngă el pomi de 
aur şi în pomi paseri de aur, dacă le văzu toate aceste, apoi zise cătră 
fecior: Acu parcă-mi vine a crede, că va fi ceva din lucru, pagubă numai că 
eşti porc! 

— Bun e Dumnezeu, răspunse feciorul, hai să mergem la împăratul, 
dumneata înainte pe podul ăst nou şi eu după dumneata, că aşa se cade; şi 
cine te-a întreba că eu cine sînt? răspunde numai că eu sînt copilul 
dumitale. 

Aşa şi făcură, se luară pe podul cel de aur, care ducea din pădure de la 
casa lor, care acuma încă se făcuse frumoasă ca şi a împăratului, şi merseră 
aţă la curțile împăratului. Pasările cele de aur cîntau frumos, din pomii cei 
de aur, care slobozeau o umbră lină pe podul cel de aur, iar lumea sta 
uimită şi se mira la mîndrenia ce-i vedea ochii, dar mai tare se mirau cum 
cutează moşneagul să meargă pe acel pod scump cu un porc după el. Cînd 
ajunseră la curtea împăratului, acolo aflară iară lume multă, mai vîrtos crai 
şi împărați din satele vecine, că pe atunci în tot satul era cîte un împărat. 
Împăratul cu împărăteasa şi cu fata împăratului şi cu toată curtea încă 
aştepta să vază cît mai curînd pe Fătul-Frumos, care făcuse atîtea 
năzdrăvănii. Moşneagul, cum sosi, îşi luă frumos pălăria de pe cap şi dete 
bineţe, ca un om de omenie; iar împăratul, cum îl văzu apropiindu-se îi zise 

prieteneşte: 

— Voinic eşti, cuscre, dar cum vii? 

— Cum mă vezi, cu ochii verzi, cuscre, răspunse moşneagul voios; 
doară nu-ţi place podul ce ţi l-a făcut copilul meu? 

— Ba-mi place, dar unde-ţi este feciorul? 

— Aci-i, cuscre, iată-l cît e de mare şi de frumos. 

— Vrei să-ţi baţi joc de noi, moşnege? ori ce-mi vii tu cu porci 
înainte? 

— Nu-mi bat joc, Măria-ta, acesta e copilul meu, acesta ţi-a împlinit 
toate poruncile, pentru acesta am umblat a peti; de nu crezi, întreabă-l să-ţi 
spună. 

— Tu eşti feciorul moşneagului? întrebă împăratul pe porc. 

— Eu, luminate şi înălțate împărate! 

Auzind aceste vorbe din gura porcului, toți cei de față se minunară şi- 
şi gîndiră: Acesta-i un năzdrăvan. 

Împăratul numaidecît se trase cu sfetnicii şi cu căsenii într-o chilie şi 
sfătuiră, ce-i de făcut? 

Unii ziceau una, alții alta, iar un sfetnic mai bătrîn zise: 

— Înălţate împărate, ţi-ai dat vorba, că acela ţi-a fi ginere, care ţi-a 
face cele trei lucruri, care 1 le-i cere; nouăzeci şi nouă de voinici unul ca 
altul şi-au pus capul şi nu ţi-au putut împlini pofta; acesta ţi-a împlinit-o; 
de nu te-i ține de vorbă, el ţi-a pune şi capul. Tineţi minte ce vă spun eu, 
ăsta-i un năzdrăvan, şi, ori că s-a prefăcut porc ca să ne amăgească, ori că-i 
sub ceva blăstem, te miri pînă cînd, poate pînă s-a însura, şi atunci iar se 
face om. Dar fie cum va fi, ca să nu vină rele peste ţară şi peste Măria-ta, 
mai bine ia-l ginere. 

— Aşa zicem şi noi, răspunseră ceilalți sfetnici. 

— Apoi, dacă asta-i părerea vostră, aşa să fie! răspunse împăratul. 
Apoi chemară pe moşneagul cu fecioru-său înlăuntru, pînă se vor face 
pregătirile de nuntă, şi toți se mirau de înţelepciunea porcului, dar nime nu 
cuteza să-l întrebe: cum de-i el în formă de porc? Colea mai de cătră seară 
se şi cununară, ia cînd să se pună în cină; colea după ce însără bine, porcul 
ce făcu, ce nu făcu, se duse pînă afară, şi cînd veni, era un voinic mîndru şi 
frumos de să mai ai doi ochi să te uiţi la el. Bucuria fetei, bucuria 
împăratului şi a împărătesei, dar bucuria moşneagului! El, săracul, de 
bucurie a şi murit, l-a lovit guta. Dumnezeu să-l ierte şi să-l odihnească, iar 
ceilalți au repezit un ospăț numai ca ei, pînă mai în alba dimineaţă, cînd 
văzură că mirele ce făcu, ce nu făcu, ieşi pînă afară şi cînd intră iară, era 
porc ca toţi porcii, numai cît ştia vorbi. Nime însă nu mai era supărat 

pentru aceea, ştiind că la vreme de mare trebuinţă el se face om ca toți 
oamenii, încă mai voinic. 

După nuntă, cei tineri s-au tras la casa cea din pădure a mirelui, iar cei 
bătrîni rămaseră tot în sat ca şi pînă într-aceea. Ginerele împăratului ziua 
era porc şi dormea într-un unghi al casei, iar seara ieşia din pielea cea de 
porc o punea sub pat, şi ramînea voinic numai ca el. Atunci apoi se lua şi 
mergea cu soția pe podul cel de aur la cină la socri, după cină veneau 
împreună acasă şi se culcau şi dormeau pînă-n dalba dimineaţă, cînd el iar 
lua pielea cea de porc pe el şi dormea toată ziua, ori că şi de nu dormea, 
povestea cu nevasta lui, dar tot din pielea cea de porc. Multă vreme trăiră 
ei aşa, şi nevestei nu-i era urît de el, dar drăguţa de soacră ca soacrele, se 
pune şi învaţă pe fată-sa ca odată, cînd va vedea că-i doarme bărbatul, să se 
scoboare din pat şi să-i arunce pielea cea de porc în cuptorul cel de copt şi 
să-i deie foc. Ceea, minte brudie, gîndi că aşa va fi mai bine, că atunci 
bărbatu-său tot om va fi zi şi noapte, nu s-a mai putea face porc, deci făcu 
cum o învăță mumă-sa. Dar vai rău se păcăli! Că dimineaţa, cînd i se trezi 
bărbatul şi simţi mirosul şi sfara de peri de porc, se supără de moarte şi 
zice cătră nevastă-sa: De ai făcut din capul tău, rău cap ai avut; de te-a 
învăţat cineva să faci lucrul acesta, rău te-a învăţat şi binele nu ţi-a voit, 
căci fiindcă tu ai cutezat să faci lucrul ce ai făcut, mă voi duce şi dus voi fi, 
pînă la capătul lumii, la locaşul Ciumii, dar nici tu nu vei avea copii pînă 
nu voi mai pune odată mîna peste tine, să te cuprind în braţele mele. Zicînd 
acestea, el a plecat din casă supărat şi numaidecît şi-a perdut urma, iar 
muierea lui rămase de tot necăjită, şi cînd se dezmetici o ţiră din întristarea, 
ce căzuse peste ea, şi ieşi afară să vază încotro i-a plecat bărbatul, să-l 
cheme, să-l roage de iertare, atunci numai văzu că curtea cea minunată a 
lor piere şi în locul ei rămîne o căsuţă sărăcăcioasă, iar podul cel de aur, ce 
ducea pînă la curțile împăratului, încă piere şi în locul lui rămîne numai o 
cărăruşă bătucită, cît mai nu puteau merge pe ea doi oameni alăturea. 
Acum se pune nevasta mea pe plîns şi pe dăolit, dar în zadar: ceea ce omul 
îşi face, nime nu-i poate desface. Apoi, văzînd că aci în codru nu are nici 
cu ce trăi, nici cu ce se mîngiia, se puse la cale şi merse aţă la curțile tătîne- 
său, la ale împăratului, tot plîngînd şi văietîndu-se, de gîndeai că nu alta, 
fără o să leşine de supărare. 

Dacă ajunse acasă, începu încă de la poartă tot într-un suflet: Bine mă 
învățaşi, mamă! M-au pus păcatele şi te-am ascultat, şi acum [Ion al meu s-a 
dus în lume şi m-a blăstămat să nu am copii pînă nu m-a cuprinde în 
braţele lui; acum ce să mă ştiu face? 

Împăratul încă era năcăjit, el presimţise de dimineaţă că ceva rău s-a 

întîmplat la cei tineri, cînd văzu perite toate frumuseţele şi scumpeturile, ce 
i le făcuse ginere-său, pîn-a nu-i lua fata. 

Dar acum ce era de făcut? 

Fata îşi luă şapte rînduri de haine şi şapte părechi de încălții şi bani cîți 
putu rădica de jos şi se duse, duse, tot întrebînd, că unde-i capătul lumei şi 
locaşul Ciumei, dar nime nu-i ştia spune, în care parte se află. Şi s-a tot dus 
pînă şi-a cheltuit toţi banii şi şi-a stricat toate rîndurile de haine, de nu mai 
avea numai care erau pe ea, şi acelea-i erau stricate de nu o mai 
cuprindeau. Şi mergînd aşa, ieşise din lumea cu oamenii şi ea merse tot 
înainte pînă văzu o căsuţă. Bucuria ei, că va afla pe cineva să mai întrebe. 
După ce intră înlăuntru, află o babă mică sprintenă; era Mama Vîntului, 
care cum o văzu, bătu în pălmi şi fluieră una cu mirare, clătind din cap, 
apoi o întrebă: Vai, draga mătuşii, dar tu cum de-ai ajuns aci, unde om 
pămîntean de cînd lumea şi pămîntul n-a mai fost! 

— D-apoi aşa şi aşa am umblat, mătuşă, şi acum merg pînă la capătul 
lumii, la locaşul Ciumei, doară voi da de bărbatul meu cel bun, să pună 
mîna pe mine, să mă cuprindă şi să mă uşurez. 

— O, draga mătuşii, nici de nume nu i-am auzit, fără stăi o leacă şi te 
odihneşte, că îndată va veni acasă feciorul meu, Vîntul, doară el va şti să te 
îndrepte. 

Şi nu mult trebui să aştepte, şi numai văzu venind un făt-frumos într-o 
căruță de aur; era Vîntul. Mumă-sa l-a întrebat, dacă nu ştie el cumva, 
unde-i locaşul Ciumei din capătul lumei? Dar el a răspuns că nu ştie, fără 
fiindu-i milă de biata femeie, i-a dat carul lui cel de aur să meargă cu el 
pînă la sfînta lună, doară ea-i va şti arăta calea. lar Mama Vîntului i-a dat 
un şorecuţ şi i-a zis: 

— Du-l cu tine, draga mătuşii, că te miri de ce-ţi va fi bun pe calea cea 
lungă. 

De aci şi-a luat nevasta sănătate bună şi s-a dus cu carul Vîntului pînă 
la sfînta lună. Dar nici sfinta Lună n-a ştiut-o îndrepta la locaşurile Ciumei 
din capătul lumei, fără 1-a dat o nucă de argint şi carul ei cel de argint, să 
meargă pînă la sfîntul Soare. La sfîntul Soare a ajuns chiar cînd acela era 
spre apunere. Şi i-a ascultat jalba şi i-a fost milă de biata muiere, dar 1-a 
răspuns, că el nu ştie, fără de poate să aştepte pînă dimineaţă, că atunci o ia 
cu el în căruţa cea de aur şi i-a ajuta să caute. Dar biata muiere a zis: 

— Rogu-te, sfinte Soare luminat, cum să pot eu zăbovi atîta? 

— Dacă nu poţi aştepta, zise sfintul Soare, atunci du-te pînă la 
Luceafăr, doară el te-a şti îndrepta; iată-ţi dau căruța mea cea de aur şi o 
nucuţă de aur, te miri la ce-ţi va fi bună în calea cea lungă. 


467 


În scurtă vreme ajunse biata muiere pînă la casa Luceafărului. 
Luceafărul chiar se gătea să se culce, cînd a văzut intrînd la el în ogradă 
carul cel de aur, dar văzînd că-i nimeresc oaspeţi, iute s-a dus afară să vază 
cine-i? Cum ieşi afară, fata din căruţă îl şi întrebă: 

— Sfinte Lucefere, nu cumva ştii unde-s locaşurile Ciumei din capătul 
lumei, că mor de n-ajung curînd pîn-acolo. 

— Ştiu a ce umbli, zise Luceafărul, capătul lumei e dincolo de mare, 
na numai decît o corabie şi treci, şi şi nuca asta pestriță, te miri, de ce-ţi va 
fi bună în calea ce-ai pornit. 

Şi s-a luat biata muiere cu corabia, şi zbura peste mare ca gîndul, şi pe 
dimineaţă era la capătul lumei la Cetatea Ciumei, dar hainele-i erau rupte, 
prin ciobote-i ieşeau degetele şi părul prin năframa din cap, de abia se mai 
mişca de obosită ce era, şi numai din cînd în cînd mai putea răsufla de 
osteneală şi de greutate. Cînd intră în cetate, împăratul cu împărăteasa chiar 
mergea la biserică. Ea a cunoscut pre împăratul, că era chiar bărbatul ei, 
dar el n-a cunoscut-o. Un slugoi a alungat-o din drum ca pe o țigancă, să 
nu-i fie greață împărătesei de ea. Acum se gîndi: cum să dau eu faţă cu 
împăratul şi să-l fac să pună mîna pe mine, ruptă şi sfîrticată cum sînt? 
Gîndind ea aşa, îi căzu nuca cea de argint din sîn cum îi era cămeşa numai 
ciur, şi desfăcîndu-se nuca în două, din ea ieşi un rînd de haine de argint, 
numai ca ele. Ea nu stete mult pe gînduri, îmbrăcă hainele cele de argint 
peste ale ei cele sfîrtecate şi intră şi ea în biserică. De unde să-şi mai poată 
împărăteasa lua ochii de pe ea! De abia aştepta să gate popa cu slujba, să 
deie-n tîrg cu străina. Cum ieşi din biserică, cel dintii lucru îi şi fu să 
cheme străina la curte, să o omenească şi să-i vînză ei hainele cele de 
argint. Împăratul nu ştia nimic. Străina spune împărătesei, că bucuros i-a da 
hainele cele de argint, dacă o va lăsa peste noapte singură în casa, unde 
doarme înălțatul împărat. Împărăteasa s-a învoit. Acum biata muiere de 
abia aştepta să vină seara, doară-doară va putea face bărbatul ei deodată, să 
pună mîna pe ea, să o cuprindă în braţele lui. Seara veni. Împăratul se 
culcă, dar adormi ca dus din lume, că împărăteasa-i băgase somn în vin, şi- 
| adormise să nu se trezească pînă-i vor ajunge razele soarelui pe cap. Biata 
muiere, ce-i drept, fu băgată apoi în casa unde dormea împăratul; dar ce 
folos, că el nu o auzi, oricît îl ruga ea să-şi facă milă şi pomană să o 
cuprindă cu mîna peste mijloc. Plîns-a biata muiere, văietatu-s-a, dar în 
zadar, el dormea ca mort. Colo în zori de zi a mers împărăteasa la ea şi a 
scos-o de acolo. Atunci apoi a căzut săraca de obosită şi a adormit şi ea 
pînă cătră prînz, cînd auzi clopotele trăgînd la biserică. Atunci iute sări în 
picioare, dar din sînu-i se durdulică nuca cea de aur şi se desfăcu oblu în 

două. Adică din ea ieşiră nişte haine de aur, cum altele nici că mai puteau 
fi. Cum străluceau, îşi ridică ochii de pe ele să nu o orbească, adică la uşa 
bisericii vedea pe împărăteasa intrînd în biserică cu împăratul de subsuori, 
îmbrăcată în hainele cele de argint. Ea iute se dă, nu mai stă pe gînduri, ci 
se pune şi se îmbracă în hainele cele de aur şi merge şi ea la biserică. 
Împărăteasa gîndea, că haine ca ea nime nu mai poate avea în lume, dar 
cînd văzu pe străina intrînd în hainele ei cele de aur, îi periră toate puterile, 
mai leşină de necaz că străina o întrece; dar iar îşi vine în ori şi cugetă: ale 
mele vor fi hainele acele, ori cu buna, ori cu reaua. 

De-abia aştepta împărăteasa să iasă prin popa din slujbă, să vadă să 
cumpere de la străină hainele cele de aur, să se împopuţeze ea cu ele. 

Aşa şi făcu. Cum ajunse acasă, trimise după străina şi-i zise: 

— Auzi, dumneata, ce să-ţi dau pe hainele cele de aur, cu care ai fost 
azi dimineaţă la biserică? Iar străina-i răspunse: 

— Ce mi-ai dat şi pe cele de argint. Şi tîrgul fu gata. Împărăteasa luă 
hainele, iar seara, după ce adormi împăratul, slobozi pe streina în chilia lui. 
Iar îngenunchie biata nevastă lîngă patul lui, iar plînse şi se văietă şi-l rugă 
să-şi întindă mînile peste ea, să o cuprindă dar pace: el dormea ca mort, că- 
i dăduse împărăteasa băuturi să doarmă pînă 1-or sosi razele soarelui pe față 
să-l trezească. 

Necazul bietei muieri, cînd văzu că se zăreşte de ziuă şi împărăteasa o 
scoate din chilia împăratului, şi el tot doarme, iar ea rămîne nemîngiiată. 

De oboseală şi de chin ațipi şi ea o leacă într-o şură pe fîn pînă colo la 
prînzişor;, atunci se trezi în glasul clopotelor, ce le trăgeau la toate 
bisericile, şi sări oblu în sus de se uită spăriată peste sat. Şi ce-i văzură 
ochii mai întîi? Împăratul mergea la biserică cu împărăteasa, care era 
îmbrăcată în hainele cele de aur, şi-i şedea aşa de bine, de gîndeai că pe ea 
sînt croite. Cum se uita ea cu jale după ei, iacă-i cade nucuţa cea pistriţă 
din sîn şi se crăpă oblu în două, iar din ea ies un rînd de haine de mătase 
împodobite cu stele şi cu luceferi de pietre scumpe, cît alta ca aceea nu mai 
putea să fie în lume. Nici că mai stătu pe gînduri, ci numai decît se 
îmbrăcă, în hainele cele scumpe şi merse şi ea la biserică, dar numai ea ştia 
cum merge de dureri, dar merse să se roage la Dumnezeu, doară-doară s-a 
milostivi şi de ea şi o va uşura de sarcina cea mare. 

Împărăteasa sta făloasă în biserică şi se uita pe sub gene să vază 
minunează-se poporul de mîndrenia hainelor ei? lar cînd intră streina, în 
hainele ei cele de mătase cu stele şi cu luceferi de pietre scumpe, 
înmărmuri împărăteasa de necaz, că iară va zice poporul că a fost o streină 
în biserică îmbrăcată mai frumos decît împărăteasa. Dar iarăşi gîndi: Hai, 

drace, hai, ia-te tu numai pe puşeicate cu mine, că-i vedea tu unde-i ajunge; 
să vedem dacă ţi-voi lua şi haina asta, cu ce naiba te vei mai arăta?! 

Cum ieşi din biserică, cel dintîi lucru-i fu, că cumpără de la streină 
haina cea de mătase, cu stele şi cu luceferi de petre scumpe; şi ce i-a dat pe 
ea? ştiţi dumneavoastră, că streina nu cerea nimic, decît să steie o noapte în 
chilie, unde doarme împăratul, iar împărăteasa, pentru cîte o haină scumpă 
o lasă bucuroasă, numai să se poată împupuţa, cît nime să nu mai fie ca ea. 

Dar numai pînă odată merge urciorul la fîntînă, că nu-s în toate zilele 
Paşti. În noaptea următoare iară dădu împărăteasa ceva băuturi ameţitoare 
împăratului, dar acela bău numai ca jumătate din ele. Şi după ce adormi, 
slobozi împărăteasa pe streină în chilia împăratului, şi se culcă şi ea, ca în 
alte nopți, în chilia ei. Şi streina strigă pe împăratul pe nume, şi plîngea, şi 
se văieta, şi, văzînd că el nu se mai deşteaptă, se puse cu capul pe faţa lui şi 
se bocea în urechile lui, doară-doară o va auzi, şi o va slobozi de greutatea 
ce o apasă. Dar el dormea ca mort. Putut-o să fie către miezul nopții, cînd 
şoarecelui ce i-l dăduse mama Vîntului, fîştic! din sîn pe perina împăratului 
şi prinse a pişca cu dinţişorii lui pe împăratul de ureche. Iar împăratul, şi de 
durere, şi sătul de somn, şi că nu-şi băuse toate leacurile adormitoare, se 
trezeşte şi dînd cu ochii de nevasta lui cea dintii, o întrebă, buigat de somn, 
cum era: 

— Dar tu ce cauţi aici? lar ea, mai leşinînd de bucurie că-i mai aude 
graiul, zise: 

— Scumpul meu şi dragul meu de bărbat, numai unul Dumnezeu mă 
ştie cîte am răbdat şi cît am suferit de cînd ai plecat tu de la mine. Dar fă-ți 
milă şi pomană şi mă cuprinde odată cu mînile tale peste mijloc să mă 
uşurez de greutatea care mă apasă de şapte ani de zile. Şi lui Ion Porcul i-a 
fost milă de ea, şi şi-a întins mînile şi a cuprins-o în braţele sale, şi îndată 
s-a uşurat: că în minutul acela i s-a născut un pruncuţ frumos cu părul de 
aur. Acuma, uşurată fiind ea de dureri, şi mai fiind mult pînă-n ziuă, se 
puseră la poveste, şi-i spuse ea toată întîmplarea, de la plecarea lui pînă în 
acel minut, precum v-o spusei şi eu dumneavoastră. Iar el mult se minună 
de dragostea muierei către el şi de răbdarea ei, şi deci se hotărî, ca iar să-şi 
ieie pe muierea lui cea dintii, de la care merse înainte cu şapte ani. Drept 
aceea, cum se facu ziuă, întrebă pe împărăteasa: Cum de ai cutezat tu să 
laşi om strein în chilia, unde dorm eu? Nu ştiai tu, că dacă muierea asta era 
un suflet rău, îmi putea tăia grumazii cu un brici şi tu rămîneai cu rufele de 
haine?! Fiindcă tu ţii mai mult la haine şi la împupuțări decît la bărbatul 
tău, rămiîi cu hainele tale, iar eu mă duc cu muierea asta, de unde am venit. 


470 


Acum să fi auzit plîns şi dăolit din gura împărătesei, care era fata 
Ciumei din capătul lumei! Dar nu avu ce face, bărbatul se întoarse înapoi 
în lumea noastră cu muierea lui cea dintîi şi cu copilaşul; cînd au ajuns la 
mare, s-au suit în corabia Luceafărului şi s-au dus cu ea pînă la Luceafăr; 
de acolo, după ce i-au sărutat mîna şi i-au mulțămit, s-au dus pînă la Soare 
cu carul cel de aur al soarelui, care rămăsese la luceafăr; după ce au sărutat 
şi mîna Soarelui şi i-au mulțămit, apoi au mers cu căruţa cea de argint a 
lunei pînă la Lună; apoi i-au mulțumit şi ei şi i-au lăsat căruța şi s-au urcat 
în căruța Vîntului şi au mers pînă la casa lui, unde mulțămiră la Mama 

întului şi de unde merseră apoi pe jos pînă la împăratul acasă, unde 
făcură alt ospăț mai mare şi mai frumos decît întîiaşi dată. Şi după ospăț, 
împăratul a lăsat pe ginere-său în împărăție, şi el a stăpînit cu dreptate şi s- 
au numit lon-Porc-împărat. Şi de n-au murit, şi astăzi trăieşte; iar eu mă 
suii p-o şa, şi v-o spusei aşa: şaua a fost cam ruginoasă şi povestea 
mincinoasă. 


Comunicată de loan Hurubean, st. gimn. în Blaj. 


VASILICĂ, FLOARE FRUMOASĂ 


A fost ce-a fost, că de n-ar fi fost, nu s-ar povesti, a fost odată un 
împărat şi a avut trei feciori. Într-o dimineaţă, cînd se scoală din pat, colea 
cam pe la prînz, ca domnii, i se face raport că a dat de o pagubă mare: un 
tîlhar de zmeu îi furase soarele, luna şi stelele. Ce să se ştie bietul împărat 
face pe beznă? Dă-n dreapta, caută-n stînga, doar s-ar afla cineva să-i 
aducă lucrurile furate îndărăt. Dar rogu-vă, cine să se pună în poară cu 
zmeii? Viaţa-i mai dragă omului decît tot binele, ce i l-ar fi dat împăratul. 
Dacă vede împăratul şi vede, că om străin nu se află să-i facă asta slujbă, se 
întoarce către feciorii săi şi zice: 

— Nu cumva vă chibzuiţi voi în stare să-mi aduceţi lucrurile furate de 
la zmei, că fără ele cum amarul vom trăi ca-n iad? 

Feciorul cel mai mare zise: 

— Tată dragă, lasă-mă să-mi cerc norocul eu mai întîi, că eu-s mai 
mare, dă-mi un regiment de cătane şi bani de cheltuială. 

— Bine, dragul tatii, acolo-s, du-te şi ia tot ce socoţi că ţi-ar trebui, 
numai să-mi aduci soarele, luna şi stelele. 

Şi se duse feciorul cel mai mare şi-şi alese un regiment de călăraşi, toți 
înarmaţi şi îmbrăcaţi bine, toţi cu merinde şi bani destui, ca de cale lungă, 
toți călări pe cai ca bălaurii, în fruntea lor se puse fălos feciorul împăratului 
şi plecară, după ce mai întîiu-şi luă rămas bun de la părinți şi frați. Şi s-au 
dus ei toată ziua, şi cînd a fost de către seară au ajuns într-o poiană 
frumoasă, în mijlocul unui codru de stejar. 

— Aci vom poposi pînă mîne! zise feciorul împăratului. 

— Bine-i, Măria-ta, răspunseră călăraşii şi se deteră jos de pe cai, şi 
făcură focuri, apoi-şi făcură de cină, mîncară, băură, îşi adăpară caii şi se 
puseră pe o dungă. Feciorul împăratului a pus, drag-doamne, străji, să 
păzească, nu cumva să li se întîmple ceva. Dar străjile dormiră doar mai 
bine decît ceilalți feciori, şi cînd se treziră dimineaţa înlemniră odată de ce 
le văzură ochii; coadele, coamele şi urechile cailor toate erau tăiate! Acum 
cum să meargă ei aşa, atîta lume, cu caii batjocoriţi! Să reîntoarseră de 
unde au venit, şi mai mult n-au plecat să se lupte cu zmeii. 

Dar nu trecu mult, şi vine la împăratul feciorul cel mijlociu şi-i zice: 

— Tată, să fii bun să mă laşi pe mine să-mi cerc norocul cu zmeii. 

— Bucuros, dragul tatii, tu de ce ai lipsă? 

— Mie să-mi dai, tată, numai o companie de cătane, pedestraşi, bani 
de cheltuială şi merinde de cale, să ne luăm noi pe jos, domol, ispitind şi 
întrebînd. 

— Bine, fătul meu, fă cum ştii că ar fi mai bine, numai să nu-mi vii şi 
tu pe mîne seară ca frate-tău, cu urechile tăiate. 

— Nu te teme, tată! 

— Eu nu mă tem, numai să nu te temi tu! 

Şi a plecat feciorul cel mijlociu, dar n-a îmbiat mai bine decît frate- 
său, nici că s-a dus mai departe decît el. 

Acum era îngîndurat împăratul, doi feciori, cei mai voinici, îmblară 
calea mînzului şi se întoarseră ruşinaţi şi fără pic de ispravă. Alt om încă 
nu i se îmbia să-şi cerce norocul să meargă în ţara zmeilor şi să-i aducă 
lucrurile furate. Dar într-o dimineață se pomeneşte cu feciorul cel mai mic, 
care pînă atunci nici nu prea fu băgat în seamă, că era tînăr. 

— Da ce ai, dragul tatii, de te-ai sculat aşa de dimineață? 

— Am venit, tată, la o rugare; să fii bun să mă laşi pe mine să merg în 
țara zmeilor să aduc soarele, luna şi stelele. 

— O, dragul tatii, ce şi cutezi tu a zice? Vei putea tu face lucrul, care 
nici frații tăi nu l-au putut face? Du-te şi te culcă şi mai dormi o leacă, că-i 
dimineaţă încă. 

— Dar fii bun, tată, lasă-mă să-mi cerc norocul. 

— Bucuros te-aş lăsa, dacă ai fi un voinic, dar bine vezi că eşti numai 
băiețan, încă, numai ni-i face armatele de ruşine; mai bine ogoi-te şi stai 
locului. 

— Dar fii bun, tată, lasă-mă să merg, nu-mi trebuie regimente nici 
companii de cătane, numai un singur fecior să-mi dai şi doi cai, să nu 
mergem pe jos atîta amar de cale. 

— Apoi bine, dragul tatii, du-te, să nu zici că dacă eşti mai mic, ție nu- 
ti împlinesc voia; veni-vei tu pe mîne seară acasă cum veniră şi frații tăi. 

Se gătă feciorul de cale şi plecă numai cu un ortac, călări amîndoi, şi 
merseră în ziua aceea pînă în pădurea, unde merseseră şi frații lui, şi 
rămase chiar în acel loc. După ce cinară şi-şi grijiră caii cum se cade, 
feciorul împăratului, pe care-l chema Vasilică, Floare-frumoasă, se puse la 
hodină, iar ortacului porunci să nu doarmă, ci să păzească, nu cumva să-i 
batjocorească cineva şi pre ei, ca pre frații lui. Dar Vasilică n-a dormit, ci 
numai s-a făcut că doarme, şi după ce a băgat de seamă că ortacul lui 
adormise, se sculă frumuşel şi străjui toată noptiţa. Cînd fu de către ziuă, 
veni la el o vulpe şi-i zise: 

— Voinic eşti, Vasilică! De multe ori am venit eu ast-noapte p-aci, şi 

totdeauna te-am aflat treaz; anume te-am cercat, să văd vrednic eşti de 
lucrul care l-ai început, dar văd că eşti vrednic. Am şi eu un fecior ca tine, 
hai pînă la el şi dă în cunoştinţă cu el, şi vă prindeţi fraţi de cruce, că ştiu 
că nu ţi-a părea rău; el e faur vestit. 

ŞI s-au dus toţi pînă la locuinţa faurului, şi au aflat că faurul este un 
om tare cumsecade şi fecior voinic. Aci şi-au petrecut Vasilică trei zile şi 
trei nopți, apoi s-au făcut fraţi de cruce, iar cînd au plecat a zis: 

— Măi fărtate faure! Pînă voi mai veni eu pe la tine, tu să-ți îngrădeşti 
curtea toată cu fier, din pămînt pînă-naltul cerului, şi din fierul ce ţi-a mai 
rămîne, să faci un buzdugan şi să-l ţii tot roşu în foc, că mi-a trebui pre 
cînd voi sosi la tine. 

Apoi s-a dus el cu ortacul lui multă lume-împărăţie, pînă au dat în ţara 
zmeilor şi acolo încă nu s-au oprit pînă la un pod, de unde se zăreau curțile 
zmeilor. Acolo au stat locului, a dat caii în grija ortacului, iar el, adică 
Vasilică s-a dat de trei ori peste cap şi s-a făcut un porumb şi a zburat pînă 
la curţile zmeilor şi acolo s-a pus într-un copac de sub fereastră. În curte 
erau numai zmeoaicele, şi cum îl văzură, zise cea mai mare: 

— Ce pagubă că nu ni-s acasă bărbaţii, că îndată ar puşca porumbul 
cela şi acasă am face tocană din el. 

— Dar aşa! zise altă zmeoaică; dar cînd îţi vine bărbatul acasă? 

— Al meu nu vine pînă-n deseară; dar al tău? 

— Al meu mi-a spus că pînă la miezul nopţii n-am ce-l aştepta; dar al 
tău? ziseră către cea mai mică. 

— Al meu mi-a spus că nu poate veni pînă mîne-n zori de zi. 

După ce auzi Vasilică povestea zmeoaicelor, se duse de unde a venit, 
se dete de trei ori peste cap şi se făcu iar om şi se băgă sub pod, cu paloşul 
scos. 

Cînd fu colea pe-nserate, un călăreț dă să treacă podul; dar calul nu 
vrea numai fărăia pe nas şi se da tot îndărăt. 

— Dar ce cîni ai, de nu treci? Că bine ştii tu că dea nime-n lume nu mă 
tem, numai de Vasilică Floare-frumoasă; dar ştiu că nu-i poartă corbii ochii 
şi cioarele picioarele, pe aci. 

— Ba sînt chiar aci, cîne de zmeu, zice Vasilică ieşind de sub pod; am 
venit să ne răfuim. Acum cum vrei: în luptă să ne luptăm ori în paloşe să 
ne tăiem? 

— Ba în luptă, că-i mai dreaptă. 

Şi se apucară la luptă, şi trînti Vasilică pe zmeu şi-l băgă în pămînt 
pînă-n genunchi; dar se împulpă zmeul şi se ridică şi trînti pe Vasilică 
pînă-n brîu în pămînt; atunci se mînie Vasilică, se smînci repede şi aruncă 

pe zmeu în pămînt pînă-n grumazi. Atunci trase iute paloşul şi-i zbură 
capul ca la un pui de vrabie. Apoi căută în desagii de pe calul zmeului, pe 
care încă-l ţinuse ortacul lui Vasilică pînă s-au luptat; adecă acolo erau 
îndesate stele una peste alta, ca neşte alune. 

— Multam Doamne! zise Vasilică, stelele-s la noi, acum numai luna şi 
soarele, apoi hai, ortace, acasă! Acum tu vezi de grijeşte să nu ne fure 
cineva desagii şi caii, că io mai am o țîr’ de lucru. Şi iară s-a băgat Vasilică 
sub pod şi a pîndit pînă acolo cătră miezul nopţii. Atunci auzi paşi de cal. 
Era un zmeu călare, dar cînd ajunse la pod, ba să vreie calul a călca! 

— Dar tu hăram! zise zmeul din spatele calului, că doară ştiu, că nu-i 
p-aci Vasilică, Floare-frumoasă, că numai de el mă tem şi nici de el nu tare. 

— Adică mai încet cu lauda, cîne de zmeu, că şi eu-s p-aci, zise 
Vasilică ieşind de sub pod; apoi îl întrebă: acum cum vrei: în luptă să ne 
luptăm, în paloş să ne tăiem? 

— Ba în luptă, că-i mai dreaptă! 

Şi se apucară la luptă şi se trîntiră, şi se vînzoliră, pînă erau toți apă, 
dar în urmă Vasilică făcu cu el ca şi cu cel de mai nainte, iar în desaga de 
pe cal află luna învăluită într-o băndură ca un caş. 

— Multam Doamne, zise Vasilică, că şi luna-i aci; acum numai soarele 
să-l mai putem scoate. Tu grijeşte bine caii şi desagii, nu cumva să ne fure 
cineva, ceva, că eu mai am o ţîr de lucru, că minteni-i ziuă. 

Dar nu apucă Vasilică a intra bine sub pod şi auzi tropot de cal, care 
însă se opri lîngă pod. lar călărețul din spatele lui strigă: 

— Ţu hăram, că ştiu că nu-i sub pod Vasilică, Floare-frumoasă, că 
numai de el mă tem, dar nici de el tare! 

— Ba-s chiar eu, zise Vasilică, ieşind de sub pod cu paloşul în mînă, 
am venit să ne tragem socoteala amîndoi. Acum alege-ţi: în luptă să ne 
luptăm, ori în paloş să ne tăiem? 

— Ba în luptă să ne luptăm, că lupta-i mai dreaptă. 

Şi se apucară la luptă, şi luptară pînă mai cădeau de pe picioare de 
osteniţi ce erau, dar nu era chip să se învingă. Atunci zise zmeul: 

— Hai să mai dăm şi din paloşe. Şi apucară paloşele şi se zgîriară, şi 
se ciungăriră, de curgea din ei sîngele ca din doi boi junghiați: dar pace să 
se poată învinge unul pe altul. Atunci zise zmeul, după ce văzu că pierzînd 
atîta sînge îl slăbesc puterile: 

— Hai, Vasilică, să cercăm altmintrelea; fă-te tu o roată de fier şi te 
sui în dealul ăla, eu m-oi face o roată de oţel şi m-oi sui în celălalt deal, şi 
ne-om duriga la vale: care s-a sparge, acela-i învins. 

Şi aşa făcură, dar nici vorbă să se poată învinge. Atunci zise zmeul: 

— Vasilică, numai un lucru nu l-am cercat, fă-te tu o pară albastră, că 
eu mă fac o pară roşie, şi să ne batem în văzduh; dacă nici atunci nu ne 
putem birui unul pe altul, apoi iar începem lupta la piept. 

— Bucuros, zise Vasilică, şi se făcu o pară albastră, iar zmeul se făcu 
o pară roşie, şi atîta se luptară în văzduh, de gîndeai că tot ferferiță s-or 
face, dar de învins nici poveste. Atunci se ivi un corb croncănind, că-i 
mirosea sîngele celor doi zmei omoriîţi şi neîngropaţi. Şi cum îl văzu zmeul 
zise: 

— Frate corbule, du-te cu aripile în apă şi ţi le moaie, şi numai odată 
adie cu ele para asta albastră, că-ţi dau un trup de voinic, cum n-ai mîncat 
de cînd eşti. 

Jar Vasilică-i zise: 

— Frate corbule, moaie-ţi tu aripile şi adie o leacă para asta roşie şi-ţi 
voi da 3 grămezi de carne de zmeu, două ţi le-am făcut astă noapte şi a 
treia, de-mi ajută Dumnezeu îndată-i gata. 

Cum auzi zmeul, că pe cei 2 frați i-a omorît Vasilică în acea noapte, se 
cătrăni de gîndeai că l-a sorbi dintr-o răsuflare; dar şi corbul, cum auzi ce 
prînz minunat îi gătă Vasilică, se slobozi în vale şi-şi muie aripile, apoi 
adie cu ele de trei ori pe zmeu, iar zmeul căzu în mici bucățele de se sătură 
corbul din ele cu pui cu tot. În desagii de pre calul acestuia a găsit Vasilică 
soarele îmbordrojit în patru pînzeturi şi tot îi ieşeau razele afară, ca ghimpii 
ariciului. 

— Multam Doamne, că acum toate le avem, zise Vasilică, iar ortacul 
lui se minună de vitejia lui. Apoi au pus şi soarele pe calul lui şi au plecat 
la drum. Dar deodată stătu în loc şi zise: 

— Ortace, mai ţine o leacă caii, să mă duc să văd ce-i pe la curțile 
zmeilor. 

Şi s-a dat Vasilică peste cap şi s-a făcut porumb şi hai către curțile 
zmeilor. 

Acolo se pitulă pe o crenguţă lîngă fereastră, ca să nu-l vază nime, şi 
ascultă cum povesteau zmeoaicele. 

— Tu muieri, zise cea mai mare, să ştiţi că cu bărbaţii noştri nu-i bine, 
de nu mai vin. Uite, e pe la prînzul cel bun şi ei nu mai sosesc. Al meu 
zisese că a veni cum a fost aseară. 

— Dar aşa, zise cea mai mijlocie, şi al meu nici merinde nu are. 

— Numai de una mă tem, zise cea mai mică, să nu se fi întîlnit cu 
Vasilică, Floare-frumoasă, că ăla-i omul naibii! 

— Că de o fi una ca aceea, zise cea mai mare, mă duc în calea lui, şi 
mă fac o fîntînă lină cu apă ca gheaţa de rece, cît cum a bea din mine, cum 

se crapă în mii de bucățele. 

— Ba eu mă duc în calea lui şi mă fac un păr cu pere întraurite, pe din 
lăuntru otrăvite, cum va îmbuca din una, să-i crape inima din el. 

lar zmeoaica cea mai mică zisese: 

— De cumva ar scăpa de voi, eu m-oi face un scorpion, cu o falcă-n 
cer şi cu alta-n pămînt, şi l-oi sorbi dintr-o răsuflare. 

Vasilică toate le-a auzit şi şi-a gîndit: 

— Hai, drace, hai, faceţi voi socoteala fără crişmariu, că vedea-veţi ce 
va fi-n sfîrşit! 

Şi s-a dus la ortacul lui, a căutat desagii, să vază bine-s legaţi caii? 
bine-s potcoviţi? şi dacă a văzut că toate-s în stare bună, s-au suit pe cai şi 
hi! la inima drumului, că te ocară ţăreanul cu bîta, vorba moţilor. 

Era o zi caldă aceea, cum sînt pe la noi pe vremea seceratului. Călăreţii 
noştri mergeau voiniceşte, cu toate că era greu pe cai, că ce gîndeşti, pe 
lîngă că era cîte un voinic pe cal, mai era şi cîte o pereche de desagi; pe un 
cal desagii cu luna şi jumătate stelele, iar pe celălalt cal soarele cu cealaltă 
jumătate de stele. Cînd era colea pe la prînz, cînd mai cădeau de pe cal de 
căldură şi de osteneală, dau de o fîntînă limpede ca lacrima şi rece, 
Doamne, că şi împrejurimea o răcorea cu răceala ei. Ortacul lui Vasilică, 
cum o vede, de departe se aiaptă într-acolo să se coboare şi să-şi stîmpere 
setea cît de îngrabă. Dar Vasilică-l opri zicîndu-i: 

— Stăi o leacă să cerc eu apa, că pe cînd am trecut p-aici, parcă nu era 
nici o fîntînă. 

Şi şi-a scos Vasilică paloşul, şi din spatele murgului a dat cruciş şi 
curmeziş cu vîrful paloşului în fîntînă, şi îndată a rămas în loc de fîntînă o 
grămadă de carne împuţită într-o baltă de sînge şi mai împutit, încît 
voinicii fură siliți a fugi de acolo, ţinîndu-se cu mîinile de nas. 

— Nu ţi-am spus — zise Vasilică — că aci nu fusese fîntînă, cînd 
trecurăm p-aci? De beam acum apă, ce să întîmpla cu noi? 

Mergînd mai departe prin căldura aceea procletă, li se mai lipea limba 
de cerul gurei de sete şi oboseală, şi o lingură de apă nu găseau. 

— Dar uite, uite! zise odată ortacul lui Vasilică cătră Vasilică, uite- 
uite, parcă văd un copac colo-colo; un copac? ba nu-i copac, e un păr mare 
frumos cu pere galbene ca ceara şi mari ca pumnul! Crengile-i mai 
ajungeau la pămînt de încărcat ce era. De departe se repezi ortacul lui 
Vasilică să-şi ieie o pară să-şi stimpere setea, dar Vasilică îl opri, zicîndu-i: 

— Stai să văd eu ce pere-s acestea, că cînd am trecut pe aici, nu era 
nici un păr. Şi îndată scoate Vasilică paloşul şi tăie cruciş-curmeziş, cu 
vîrful paloşului în păr şi... grozăvie! în loc de păr rămîne miglă de hoit 

împuțit cît nu era modru să stai şi să te uiţi la ea. 

— Spusu-ţi-am! zise Vasilică către ortac, că perele astea seamănă a 
drac! 

De aci nu mai era chiar departe pînă la casa faurului, deci grăbesc într- 
acolo să se răcorească şi ospăteze, că mai cădeau de pe cai de flămînzi, 
însetaţi şi osteniţi ce erau, că merindea de mult li se gătase, iar ploştele 
erau goale de cînd intrară în ţara zmeilor; apoi de acolo nu cutezară să-şi 
ieie nici de mîncat nici de beut, că cine ar şi cuteza a mînca ori a bea de la 
spurcaţii de zmei?! 

Dar cînd erau mai să intre în curtea cea ocolită cu gard de fier a 
faurului, simțiră că arde ceva în spate. Ian uite îndărăt, zise Vasilică, vezi 
ce ne arde aşa tare în spate?! 

Şi se uită ortacul îndărăt, dar nu văzu decît o negură deasă apropiindu- 
se de ei, şi-i spuse stăpînu-său: 

— Numai o negură-i, stăpîne, nu-i cel lucru mare. 

— Numai o negură? întrebă Vasilică, hm! a dracului negură e asta; dă 
pinteni calului! Şi dădură pinteni cailor şi într-o clipă fuseră în curtea 
faurului şi puseră zăvoarele pe porţi. Faurul îşi aştepta ortacul cu braţele 
deschise şi cu buzduganul roşu în foc. Zmeoaica cearcă la poartă, vede că 
n-are ce-i face; dădu un ocol jur-împrejurul grădinei, doară va afla ceva 
strungă undeva, ceva spărtură dar pace! tot gardul era nou, din ceriu pînă-n 
pămînt tot din pari de fier şi îngrădit cu grădele de fier şi acoperit cu spini 
de fier şi proptit cu proptele de fier. 

Dacă văzu hăranca şi văzu că peste gard nu-i modru de trecut, nici prin 
el de străbătut, îşi puse în gînd doară barem prin înşelăciune ar putea 
ajunge înlăuntru. Deci se rugă de faur aşa: 

— Scumpul meu faure, fii tu bun şi fă o gaură cu sfredelul în poartă să 
mă pot uita să văd numai fața lui Vasilică, Floare-frumoasă, care mi-a 
omorît două surori şi doi cumnaţi şi pe scump bărbatul meu, care era 
căpetenia zmeilor. 

Vasilică, auzind rugarea zmeoaicei, zise cătră faurul: 

— Fă-i pe voie! 

Şi făcu faurul o gaură cu spiţelnicul şi se uită prin ea, dar se făcu că nu 
vede nimic, deci zise zmeoaica: 

— Fii bun, faure, fă-mi o gaură cu cepurariul că p-aci nu văd mai 
nimic. Şi faurul, îndemnat de Vasilică, a făcut o gaură şi cu cepurariul, dar 
tot a zis zmeoaica că nu vede şi să facă bine să-i facă o gaură cu obedariul. 
Şi i-a făcut o gaură cu obedariul, dar prin ea a vrut zmeoaica a se fiştica 
înlăuntru. Cînd a văzut Vasilică gîndul zmeoaicei: apucă buzduganul, şi 

cînd aceea-şi vîrî capul prin gaură, acesta poc! numai una-i lipi în frunte de 
n-a mai mîncat altul coleşe. 

Acum zmei şi zmeoaice ştia bine că n-au de unde-i veni în cale, dar de 
alte bidigănii tot se mai putea teme, că aşa erau vremile pe atunci. Dar în 
locul unde a murit zmeoaica a rămas un munte de fier şi altul de oţel. După 
aceea s-a ospătat la faurul trei zile şi trei nopți, apoi a plecat mai departe, 
către casă. Faurul însă la plecare i-a dat alt cal şi i-a spus că în toate căile 
lui să nu se împotrivească la nime; ori cu cine s-a întîlni de nu i-ar da loc, 
deie-i el. Adică l-a învăţat faurul, cum un frate bun învaţă pe frate-său, cum 
un tată învaţă pe copilul lui; dar Vasilică tot Vasilică rămîne, el vrea să 
vază ce ar fi dacă nu s-a lăsa povăţuit? Cum merse pe cale numai cu ortacul 
său, iată că dau de două bălți mari, printre care trecea drumul. Cînd sînt 
chiar printre ele, iată li se iveşte ca din pămînt o jumătate de om, care adică 
avea capul de jumătate cu un ochiu şi o ureche, apoi avea jumătate trupul 
cu o mînă şi un picior. Şi Jumătatea de om strigă de departe: 

— Vasilică, fă-mi drum! Acum ce să facă Vasilică? Ar da drum, îi e 
chiar ruşine să se dea el în lături de o jumătate de om; n-ar da drum, îşi 
aduce aminte de vorbele faurului; iar a trece unul pe lîngă altul nu se poate, 
că drumul era foarte strîmt. Deci, mai şi umflîndu-se rînza în el, strigă tare: 

— Eu să fac loc la o jumătate de om? Şi se repezi la Jumătatea de om 
ca să-l arunce-n baltă. Dar Jumătatea de om s-a aieptat numai, ca-n glumă 
Şi i-a şi luat desagii cu soarele, luna şi stelele şi s-a cărat de-acolo rîzînd cu 
hohot. Ce să facă acum Vasilică? S-a luptat cu zmeii şi a omorît 
zmeoaicele, iar acum să-l batjocorească o jumătate de om! Se pune deci cu 
frumosul pe lîngă Jumătatea de om, ba-i zice şi jupîne, numai doară-doară 
i-a da desagii. Dar Jumătatea de om încă avea poftele lui, lui nu-i era de 
desagii lui Vasilică, nici de ce era în desagi, ci-i era de fata împăratului, pe 
care el n-o putea dobîndi, dar un voinic ca Vasilică vedea bine că-i în stare 
s-o cîştige; deci zise lui Vasilică: 

— Bucuros facem tîrg: îți dau desagii cu tot ce ai în ei, dacă vei merge 
şi-mi vei aduce pe fata împăratului Verde de nevastă. 

— Bine, zise Vasilică, numai stăi aci! Şi plecă Vasilică, iar pe slugă, 
adică pe ortac îl lăsă aci să aibă grijă, nu cumva să fugă Jumătatea de om. 
Mergînd pe drum, dă de un om, care mînca brazdele după cinci pluguri şi 
tot se văieta că nu mai poate de foame. 

— Da cum poţi tu zice că nu mai poți de foame, cînd înfunzi în tine tot 
pămîntul ce-l scormonesc cinci pluguri? 

— Eu sînt Foametea pămîntului, răspunse omul, aşa-i firea mea, să nu 
mă satur în veci. 

— Noa hai cu mine, că trebuie să te satur eu odată! Dimpreună cu 
Foametea pămîntului s-a tot dus pînă unde se varsă Dunărea; acolo, la gura 
Dunării, au dat de alt om, care sprijinea Dunărea cu gura şi toată bea apa şi 
tot striga: vai că mor de sete! 

— Cine eşti tu, strigă Vasilică, de beai toată apa Dunării şi tot te vaieți 
de sete? 

— E frate-meu, zise Foametea pămîntului, el este Setea pămîntului. 

— Zi-i să vină cu noi, că l-oi sătura eu de vin, nu de apă ca pe broaște. 

Bucuria fraţilor, că se întîlnesc şi o să se sature fiecare în felul său, 
adică unul de mîncare şi altul de băutură! 

Nu mult au mers tustrei şi au dat de un Jumătate de om şi avea la 
picior legată o piatră mare de moară şi totuşi aşa fugea de tare încît un 
iepure nu se putea feri de el, aci-aci era să-i calce; iar Jumătatea de om 
striga cît putea: Hi, vită leneşe, şi bietul iepure fugea cu limba scoasă. 

— Aci sîntem în ţara bazaconiilor, zise Vasilică, şi întrebă pe ortaci, 
cine să fie schiloada aceea, ce fuge atît de tare? 

— Este Strepedele pămîntului, zise Foametea; hai să-l luăm cu noi! 

— Hai, zise Vasilică, poate că ne-a face vreo ispravă în calea noastră. 

Acum erau patru, că Strepedele dintr-o vorbă abia s-a învoit să plece, 
şi era tot înaintea lor. 

Mergînd ei aşa dau de un foc mare, care ardea de noauă părți, în toată 
partea cîte noauă stînjini de lemne şi chiar între focuri zgriburia un om 
îmbrăcat în noauă cojoace şi striga cît îl lua gura: Vai, că frigu-mi-e! 
Acesta era Gerul pămîntului. Vasilică îl luă şi pe acesta cu el şi merseră 
mai departe. Dar nu mult după aceea dădură de alt om, care stînjenea 
pămîntul şi striga vai că nu mai am ce stînjeni. Acesta era Stînjenul 
pămîntului. Pe ăsta încă-l luară cu ei şi merseră mai departe. Şi cum au 
mers au dat de alt om, care se uita în toate părțile şi striga că moare de 
necaz că nu mai are ce vedea. Acesta era Vede-tot. Pe acesta încă-l luară cu 
ei şi merseră aţă la împăratul Verde. Împăratul i-a primit tare cinstit, afiînd 
că Vasilică e fecior de împărat şi că vine la el să-i pețească fata. Dar a vrut 
să facă cu ei o leacă de glumă, ca să le cerce puterile; deci au poruncit la 
slujitori să frigă numaideciît o sută de boi, o sută de vaci, o sută de viței, o 
sută de berbeci, o sută de oi, o sută de miei, o sută de porci, o sută de 
purcei, o sută de găini, o sută de gîşte şi o sută de rațe, apoi o sută de peşti 
şi o sută de cuptoare de pită şi să le pună înainte dimpreună cu o sută de 
buti de vin roşu, şi o sută de buţi de vin galben. După ce fură toate puse pe 
masă, pofti împăratul pe Vasilică cu ortacii cu tot la gustare, şi prinseră a 
mînca, dar la ceilalţi de abia s-a ajuns cîte un picioruţ de pui, că Foametea 

toată le îndopa, iar din vin doară de au băut ăştia cîte un păhăraş, că Setea 
toate buţile le goli. Drept că şi ziseră eşti doi frați: 

— Mulţam Doamne că ne vedem şi noi odată sătui. 

Împăratul încremeni cînd văzu minunea asta, deci stete pe gînduri, că 
să-şi deie oare fata după Vasilică ori să-l prăpădească cu soți cu tot? Nu i-o 
dau, îşi gîndi, mai sînt feciori în lume! 

Apoi porunci slujitorilor să încălzească casa de pierzare. Aceea era o 
casă de fier, care o umplea de lemne şi apoi le da foc, şi după ce ardeau 
toate lemnele de erau păreţii roşii, băga pe cei vinovaţi la pierzare înlăuntru 
şi acolo se făceau scrum, numai cenuşa le-o scotea afară şi le-o spulbera în 
vînt. 

După ce a fost casa pierzărei bine roşită de foc, spuse slujitorilor să 
ducă pe streini acolo să-i culce peste noapte. Şi i-au dus slujitorii, dar la 
uşă ăştia au stat pînă-i zice un „tatăl nost”, iar Gerul pămîntului intră 
înlăuntru şi numai de cîteva ori suflă şi într-atita se răcori casa de tare, încît 
cerură învălitori de la slujitorii împărăteşti, ca să nu le fie frig peste noapte. 

— Aceştia-s chiar dracul! ziseră slujitorii, dar dimineaţa, cînd auzi 
împăratul că încă cerură toale să nu le fie frig, i se sui odată părul măciucă 
în vîrful capului şi-şi gîndi: „M-am însîmbrat cu dracul”! 

Colea cam pe la prînzişor ies ortacii din casa perzărei voioşi şi sănătoşi 
şi dau față cu împăratul. 

— Bună dimineaţa, înălțate împărate! 

— Să trăiţi cu bine, feciori, dar cum v-aţi hodinit, nu v-au mîncat 
purecii? 

— Mîncat-au pe dracul! Nici că se pot ţinea în focuita cea de casă 
friguroasă pureci. Uite la ortacul cum zgribureşte? Şi în adevăr Gerul ieşea 
zgriburind din casă, unde dormise. 

Mai povestiră ei una alta, ca oamenii, apoi zise Vasilică: 

— Înălţate împărate, noi n-am venit să facem mulţi pureci pe aici; am 
venit, să-mi dai fata de nevastă şi să mergem de unde am venit. 

— Bine, fătul meu, eu bucuros te cunun cu ea, dar haina de mireasă îi 
este la o cusutoare în oraşul cutare din țara împăratului Roşu, dacă în două 
ceasuri va fi aci, vă bag în cununie, dacă nu, fluieră a pagubă. 

— Dar trimis-ai pe cineva după ele? 

— Vei trimite tu, dacă-ți trebuie nevastă. 

Vasilică chemă îndată pe Strepedele pămîntului şi-i zise: 

— Ai auzit ce zice împăratul? 

— Auzit. 

— Şi mi-ai putea face isprava asta? 

— Putea. 

— Noa, calea şi valea! 

Şi a plecat Strepedele pămîntului şi într-o minută nu-l mai vedeai, aşa 
se depărtase. În calea lui întîlni o babă vrăjitoare, care fusese trimisă tot 
după haina fetei împăratului cu un an mai înainte, şi încă nu sosise acolo. 

— Dar unde mergi, babă? 

— Iacă unde şi iacă unde, dar tu unde mergi? 

— Dacă şi eu merg acolo. 

— Aşa. 

— Aşa! 

— Atunci hai să mergem împreună! 

Au şi mers ei o leacă de loc împreună, iar la o fîntîniţă, între hotară se 
pleacă să bea apă Strepedele, şi se pleacă şi baba, şi după ce beau apă zise 
baba: 

— Hai să ne hodinim, puţin. Şi se hodiniră. Şi apoi zise baba: 

— Hai să-ţi caut în cap. Şi Strepedele se lasă. Şi cum îi căută în cap 
baba mi-l adormi şi apucă drumul după haină, că-şi gîndi: 

— Eu călătoresc de un an şi mai bine şi n-am ajuns încă la cusutoarea. 
De duce feciorul ăsta haina el va căpăta plata pentru ea, iar mie mi-a fi de 
puf un an şi mai bine de muncă. 

Să apropiau două ceasuri, şi Strepedele nu se mai vedea înturnînd. 
Vasilică sta ca pe spini, că de trece timpul şi nu-i vine cu haina, nu capătă 
fata. Deci strîmtorit cum era, chemă îaninte pe Vede-tot şi-i zise: 

— Ian uite tu, ce face Strepedele, de nu mai vine? 

Ăsta se uită şi cum îl vede dormind zice cătră Stînjenul pămîntului: Ia 
vezi de trezeşte pe somnea de Strepede, că ui’ cum doarme dus ca un boier. 
Şi Stînjenul îndată l-a stînjenit de cîteva ori de a sărit ca un purece de 
zdravăn, şi raita, băiete! Cît ai bate în pălmi, fu la cusutoarea, unde baba 
chiar suia treptele; dar las pe Strepedele de nu i-a dat biata babă de pe 
trepte, apoi intră înlăuntru, luă haina şi cît ai clipi cu ochii fu îndărăt la 
împăratul Verde. Nu erau chiar două ceasuri împlinite de la plecarea 
Strepedelui şi haina era îmbrăcată pe fata împăratului şi merse cu Vasilică 
la cununie. După cununie urmă o leacă de ospăț, şi hai de unde am plecat. 
Cînd fură pe la cele două bălți aflară pe ortacul cel vechi al lui Vasilică, 
adică pe cătana lui de acasă, stînd şi aşteptînd după stăpînul său. Jumătatea 
de om era în baltă cu desagii lui Vasilică cu tot, dar de tot în baltă, ca un 
broscoi în fundul mocirlei. Cum îi spuse sluga ce-i şi cum, dădu Vasilică 
poruncă la Setea pămîntului să stîrpească bălțile. Cela le şi zbici dintr-o 
sorbire. Adică chiar în fund zăcea Jumătatea de om călare pe desagi, dar 

cum văzu pe fata împăratului aci, sări ca fript de pe ei şi să apropie de ea. 

tunci sluga lui Vasilică luă desagii şi-i puse pe cal, ortacii lui Vasilică 
alungară pe Jumătatea de om în pustii locuri, iar Vasilică cu sluga după ce- 
şi luară rămas bun de la ceilalți ortaci, s-au dus acasă, unde era tot 
întunerec încă. Acolo a dat la tată-său Soarele, Luna şi Stelele, şi cum le-a 

us pe ceriu în cuierul lor, se făcu ziuă şi lumină, iar Vasilică, Floare- 
frumoasă au serbat şi aci nuntă crăiască şi împărătească, la care au chemat 
şi pe ortacii lui, cu care fuse-n peţite, şi pe frate-său de cruce faurul. Eu 
încă am fost la nunta aceea, am tăiat lemne cu sapa şi-am cărat cu ciurul 
apa, pentru care slujbă am fost omenit, cum nici n-aş fi gîndit. 


Auzită în Sîncel lîngă Blaj. 


CRISLĂSCAN VITEAZ, VOINIC DE BABĂ 
SĂRACĂ 


A fost odată ce a fost, a fost o babă săracă, dar tare săracă, de nici casă 
nu avea ca oamenii, numai hulubă în pămînt ca țiganii. Şi avea biata babă 
trei feciori, hărnicuţi şi frumuşei, nu-i vorbă, dar calici, lipiti pămîntului. Şi 
nu erau însurați nici unul din ei. Dacă zicea biata babă: 

— Mă feciori, dar vedeți de vă însuraţi barem unul din voi, că uite eu-s 
bătrînă, nu vă mai pot spăla şi cîrpi cum se cade, atunci ei răspundeau: 

— Da cu ce amarul ne vom ţinea muierile şi copiii de ne-a da 
Dumnezeu, cînd n-avem nici noi nimic, decît lucrul mînilor noastre?! 
Odată zice însă cel mai mic, pe care-l chema Crislăscan: 

— Mamă eu mă însor; du-te la împăratul şi peţeşte-i fata pe seama 
mea. 

— Vai, dragul mamei, zice baba, d-apoi pînă la a împăratului nu mai 
sînt fete? Gîndeşte-te tu la una din oameni de seama noastră, că, de nu alta, 
împăratul m-a pune la robie pe viaţă, de voi cuteza să merg înaintea feței 
lui cu aşa vorbe. 

— Du-te numai, mamă, şi-i spune, să-mi deie fata, apoi ce va fi, aceea 
va fi. 

N-a avut încătrău biata babă, s-a dus la curtea împăratului şi a intrat 
înlăuntru, că p-atunci nu mai ştia lumea de atîte ceremonii, nici la împărați, 
nu mai Ciocănea nime în uşă, ca acum, cînd nici la un potlogariu nu poți 
intra pînă nu i te comănăci de o sută de ori. După ce intră baba înlăuntru, 
dădu bineţe cum ştiu mai frumos: 

— Să deie Dumnezeu bine şi sănătate la înălțatul împărat! lar 
împăratul îi răspunse blînd: 

— Să trăieşti, babă: dar ce vînturi te poartă pe la noi? 

— D-apoi, fie faţa Măriei-sale cinstită, am un melenaş şi m-a trimes 
să-mi dai fata după el. 

Împăratul zîmbi a rîde, dar nu se supără pe babă, ci gîndind că nu-i cu 
toată firea, îi zise, să-şi trimită feciorul. 

Dacă a auzit baba vorbe aşa bune de la împăratul, prinse o leacă de 
curaj; deci mulțămi înălțatului împărat de vorbele cele bune, apoi îşi luă 
sănătate bună: 

— Mai rămii cu Dumnezeu, înălțate împărate! şi se grăbi cătră casă să 

spună lui Crislăscan ce a isprăvit. Acela cum o văzu, îi ieşi înainte şi o 
întrebă cum a îmbiat? Ea-i spuse pe rînd, cum a mers, cu cine s-a întîlnit pe 
cale, ce au povestit, cum a dat bineţe la împăratul, el cum i-a mulţămit, ce 
au vorbit amîndoi şi, ce veste aduce, că adică împăratul l-a poftit pe el la 
curte. 

A doua zi dis-de-dimineaţă se pune Crislăscan la drum şi colo cătră 
amiazi fu la curtea împăratului. După ce intră înlăuntru, dădu şi el bineţe, 
dar bineţe ca pețitorii, ca să ştie împăratul cu cine are de a vorbi. Deci zise: 

— Aflăm pe Dumnezeu cu dumneavoastră! Cum auzi împăratul vorba, 
îndată văzu, că baba cea de ieri n-a glumit, deci îi mulțţămi şi împăratul, 
apoi îl zise: 

— Tu voinice, vrei să-mi fii ginere? 

— Eu, Măria ta. 

— Atunci, dragul meu, bagă de seamă, fata mea nouăzeci şi nouă de 
pețitori a avut şi la toți le-am pus capul în par; tu eşti al sutălea, şi de nu-mi 
vei aduce luceferii, luna şi soarele, care mi le furară zmeii, şi al tău cap va 
ajunge în par; dar de mi le vei aduce, a ta va fi fata mea şi împărăția 
jumătate, iar după moartea mea toată. 

— Vom cerca, înălțate împărate, zise feciorul, dar să fii bun să-mi 
cauţi mai întîi şi să-mi dai calul şi armele dumnitale din holteie şi mai doi 
cai şi două rînduri de arme pentru doi fraţi ai mei. 

— O voinice, zise împăratul, că acum pricepu, că are lucru cu un 
viteaz, „armele mi le-a mîncat rugina”, iar din cal numai oasele doară mai 
trăiesc într-un corn de grajd undeva. 

— Apoi fără aceste lucruri nu plec, că în zadar mi-a fi umbletul, că ştii 
zicala cîntecului: 


Că voinicul nearmat 
E ca ştiuca pe uscat, 
Şi voinicul fără cal 

E ca peştele pe mal. 


Dacă văzu împăratul şi văzu cu cine are de lucru, îi căută calul şi 
armele lui cele din holteie şi-i mai dădu doi cai şi două rînduri de arme 
pentru fraţii lui, ş-apoi bani de cheltuială, adică cum zice cîntecul: 


Îi da bani de cheltuială 
Şi haine de premeneală, 


Apoi cai de călărie 

Şi arme de vitejie. 


Şi aşa Crislăscan merse aţă acasă, de unde plecară toţi trei în lume la 
vitejii. Şi s-au dus ei multă lume împărăție, ca Dumnezeu să ne ţie, pînă au 
ajuns la hotarul dintre țara lor şi țara zmeilor. Acolo era o prăpastie mare, 
iară peste prăpastie un pod mare tot de stani şi bolovani. Cînd fu acolo, zise 
către frați: 

— Voi vă trageţi de o parte în pădure şi lăsați caii să pască prin poieni 
şi pe drumuri, că eu am o tîr de lucru sub podul ăsta, că zmeii cînd trec 
cătră casă trebuie să vie p-aci, să văd ce voi putea face; dar voi avea lipsă 
de voi, voi să nu dormiţi, să-mi puteţi sări într-ajutor. Aşa frații lui intrară 
în pădure cu tustrei caii, iar el rămase numai singur sub pod cu paloşul în 
mînă. Colo cătră miezul nopţii auzi de sub pod glas în capătul podului: 

— Hi, cal de strige, lupii carnea ţi-o mănînce, ştiu că nu-i Crislăscan 
p-aici, că numai de el mă tem. 

— Ba-s chiar eu, zice voinicul, ieşind de sub pod, am venit să ne 
tragem o leacă de răfuială, de ce ne-ai lăsat în întuneric şi ne-ai luat 
luceferele; ori mi le dă cu treabă bună, ori le voi lua în luptă dreaptă. 

— Nici ţi le voi da cu treabă bună, nici nu mi-i frică că mi le vei lua în 
luptă dreaptă, că mai am doi frați, care îndată vor fi aci şi-mi vor ajuta, zice 
zmeul. 

— Bine, bine, zice voinicul, cobori numai jos, să văd ce poţi tu singur 
deocamdată, că nici eu nu-mi aştept fraţii. 

Şi se încălerară ca doi zăvozi, dar ce făcu voinicul, ce nu făcu cu 
zmeul, huzdup! de pămînt, de-i crăpă rînza şi pieri pe vecie. Apoi căută 
voinicul în desagi pe calul zmeului, acolo luceferele tustrele, într-o desagă 
cel de seară, într-una cel de dimineaţă, iar cel de mez de noapte era legat de 
oblînc ca un bostan. „De unul m-am mîntuit,” gîndi voinicul băgîndu-se 
sub pod şi scăpărîndu-şi o leacă de foc să-şi aprindă pipa. Dar nu avu 
vreme să tragă două-trei colburi, cînd iar auzi glas la capătul podului: 

— Tu, cal de strige, lupii carnea ţi-o mănînce, că ştiu că nu-i p-aici 
Crislăscan Viteazul, că numai de el mă tem, dar nici de el tare. Acesta era 
zmeul, care furase luna. 

— Ba-s chiar eu, jupîne zmeule! zice voinicul ieşind de sub pod, dar 
nu mai da la laude, fără hai de-mi dă seamă, cum de ai cutezat să ne furi tu 
luna? 

— Cutezat-am, zice zmeul, cum voi cuteza să-ţi iau şi inima din tine 
îndată. 

Şi se coborî zmeul, şi se puseră la luptă dreaptă, luptă voinicească, şi 

se trîntiră şi se pumniră, de gîndeai că doi munţi îşi dau în capete: bubuia 
pămîntul cale de o poştă în giurul lor, dar ba să se poată învinge. Atunci 
trînti feciorul pe zmeu pînă în grumazi şi-i tăie capul. Apoi căută ce are în 
desagii de pe cal? Adică acolo era îndesată luna de nici nu grămujda. 
„Multam Doamne, zise feciorul, numai de mi-ar umbla tot aşa de bine şi cu 
zmeul cel mai mare, care trebuie să sosească îndată cu soarele; dar nu ştiu 
cum va fi, că-s cam obosit, cum m-am vînzolit cu ăşti doi”. Şi nu trecu 
mult, după ce se băgă sub pod, şi numai auzi iar un glas la capătul podului: 

— Tu, cal de strige, lupii carnea ţi-o mănînce, că ştiu că nu-i p-aci 
Crislăscan, că numai de el mi-i groază, dar nici de el nu tare! Acesta era 
zmeul cel mai mare care aducea soarele. Cum îl auzi voinicul de sub pod, îi 
zise: 

— Mai încet, jupîne, că şi eu-s p-aci. 

— ŞI ce cauţi tu p-aci? întrebă zmeul. 

— Dar tu de ce ni-ai furat soarele şi ne-ai lăsat în întuneric? întreabă 
feciorul. 

— Adică tu vii să mă iei la întrebări? 

— Cam aşa, hai să ne răfuim! 

Şi se prinseră la luptă dreaptă, şi se luptară pînă curgeau sudorile vale 
pe ei, şi nu era chip să se învingă unul pe altul. 

Atunci zmeul zise: 

— Ştii ce, voinice? Hai fă-te tu o pară roşie şi eu alta albastră, să ne 
mai luptăm şi în văzduh, că văz că aci jos nu-i chip să ne dovedim. 

Şi se făcu feciorul pară roşie, iar zmeul pară albastră şi începură a se 
lupta în văzduh. Cînd era lupta mai crîncenă, zbură un corb pe deasupra 
lor, şi zise zmeul către corb: 

— Corbuleţ mîndru, slobozi-te în pîrîu şi-ţi moaie aripile şi dă numai 
odată cu ele în para asta roşie, că-ți dau o grămadă de carne de cal şi alta de 
carne de voinic. Dar voinicul zise: 

— Corbuleţ mîndru, du-te iute colea în poiană la frații mei şi le spune 
să-şi umple pălăriile de apă şi să vină-ncoace şi să toarne din ele pe para 
asta albastră, că-ţi voi da şapte grămezi de carne de zmeu şi şapte de carne 
de cal. Şi a ascultat corbul de fecior, şi s-a dus la fraţii lui şi le-a spus să 
vină cu pălăriile pline de apă la capătul podului şi să arunce apă pe para cea 
albastră. Şi frații aşa făcură, şi cînd îi văzu fratele lor venind cu pălăriile 
pline de apă, să slobozi în jos bătîndu-se cu zmeul, iar cînd fură lîngă 
pămînt odată aruncară frații apa din pălării pe flacăra cea albastră. Atunci 
zmeul se făcu mii de bucățele, iar ei scoaseră din desagii lui soarele, ce sta 
ghemuit de nici nu grămujda. Acum toate le avea cîştigate, dar îl lovi dor 

să vadă el, cum e ţara zmeilor, pîn-a nu merge acasă. Deci îşi lăsă fraţii 
acolea, să făcu un mît mîndru şi hai peste pod în ţara zmeilor. Şi merse, şi 
merse, pînă dădu de nişte curți mari, acelea erau curțile zmeilor. Şi 
zmeoaicele plîngeau şi se dăoleau: 

— Vai de noi şi de noi, că hoţul de Crislăscan ni-a omorît bărbaţii! Iar 
o babă bătrînă, mama zmeilor, îşi despletea părul cel cărunt şi tot şi-l 
smulgea de supărare şi ameninţa cu pumnii şi crişca în dinți de necaz. 
Miîţul vedea tot ce fac ele. Odată numai auzi pe una zicînd: 

— Dar nici el n-a scăpa din mîinile mele, că mă duc în drumul lui şi mă 
fac un păr cu pere frumoase şi cum va gusta din ele, să-i crepe inima şi să 
moară. Alta zise: 

— Ba eu mă fac în calea lui o fîntînă cu apă limpede, şi cum va bea de 
mine, să-şi plesnească. Alta zise: 

— Ba eu mă fac trei brîne de aur, şi mă arunc în calea lor, şi cum m-or 
pune pe trup, tot îi ard de vii. Iar baba cea bătrînă zise: 

— De scapă de voi, de mine n-a scăpa! 

Auzind miîţul acestea, dete fuga pînă la pod, unde-l aşteptau frații, şi le 
zise: 

— Haideţi, fraților, să ne gătim de cale. 

Şi se puseră la drum, toți trei călări, iar la Crislăscan în dăsagi era 
soarele, luna şi luceferii, şi mergeau de rupeau locul. Dar era o zi caldă, 
caii erau înspumaţi de sudori, iar ei mai mureau de sete şi nu nimereau în 
cale nici un izvor, nici o fîntînă, nici un pîrîu, ba nici vreun copaciu unde 
să se răcorească, nu era. Cum mergeau ei aşa înfierbîntați şi însetaţi, iată 
lîngă drum un păr mare încărcat cu pere frumoase. Cei doi frați dau să 
năvălească la pere, dar Crislăscan îi opri: 

— Staţi să gust eu mai întîi din ele. Şi cum era călare, dă cu paloşul 
odată în păr şi iese din el şiroi de sînge. 

— Ei vedeţi, ce aţi fi mîncat voi, de nu eram eu aci? 

Apoi au mai mers ei cît au mai mers şi au dat de o fîntînă nu mai 
limpede ca jioara, de gîndeai că şi flămînd să bei din ea. Cum o văd, frații 
cei doi dau năvală la ea, dar Crislăscan îi opreşte. 

— Mă, lăsaţi să beau eu întîi! Şi-l lăsară frații, iar el îşi scoase paloşul 
şi tăie apa cruciş şi curmeziş, şi se făcu un hoit plin de sînge închegat. 

— Ei, vedeţi ce aţi fi băut, de nu eram eu aci? 

După aceea nu mult au mai avut de mers şi au dat de un pîrîu cu apă 
bună, de unde băură şi ei şi caii, şi se luară mai departe. Dar nu mult merg 
şi dau în mijlocul drumului peste 3 brîne de mătase, toate cu fluturi de aur. 
Cum le văd, fraţii de loc vor să sară să le ridice. Dar Crislăscan mi-i 

opreşte şi dă odată cu paloşul peste ele şi de loc înnoată şi ele în sînge. 

— Ei, vedeţi, zice apoi către frați, ce ați fi încins pe lîngă voi, de nu 
eram eu? 

Şi tot mergeau feciorii noştri, ca din poveste, dar nu se mai vedea nici 
sat, nici oraş, nici nimic, numai neagră pustietate; iar dindărăt îi ardea ceva 
ca o pară îndepărtată. Şi se uită Crislăscan îndărăt, adică era hăranca de 
babă, mama zmeilor; venea după ei c-o falcă în cer, cu alta-n pămînt, cu 
una bruş, măturînd, cu alta stele culegînd. Cînd era mai să-i ajungă dă 
Dumnezeu că ajung la curțile lui Petre Făt-Frumos. 

Petrea era acasă pe un vîrf de jireadă de paie, şi se uită cum vin 
voinicii cătră el şi baba după ei. Cum îi văzu că se apropie, sări de acolo şi 
le descuie porţile şi-i slobozi înlăuntru. Într-o clipă a fost şi hăranca de 
babă acolo: 

— Slobozi-mă, Petre, să văd cine m-a făcut fără copii şi fără nurori? 
Dar Petrea nu o slobozi. Atunci zise Crislăscan: 

— Fă-i pe voie, deschide-i o leacă portita, dar numai cît să-şi bage 
capul o să mă vadă. Şi-i deschise Petrea o leacă portiţa şi-şi vîrî ea capul 
înlăuntru, dar cînd vru să intre toată în curte, Petrea o strînse cu portița aşa 
de tare, de îndată se făcu iapă cu 12 picioare; apoi scoase repede paloşul şi- 
i ciuntă capul. 

— Na, frate Crislăscane, zice Petrea, acum puteți merge în pace că 
zmei şi zmeoaice nu vă vor mai ţinea calea, decît că drăguțul zmeoaicei cei 
bătrîne nu zic că nu s-ar cerca să te necăjească, fără el nu se leagă de nime, 
dacă omul nu-şi face de lucru cu el. Poate că îl veți tîlni undeva culcat în 
mijlocul drumului în pielea goală; ocoliţi-l şi tăceţi, dar iată vă spun: tăceţi 
şi-l ocoliți, că dacă i dă omul pace, nu-i arțăgos, dar de nu-i dă pace, cu 
greu poți scăpa de el, că el e Pricina. 

După aceea plecară de la Petrea, de bună seamă că mai întîi mulțămiră 
frumos pentru ajutorință, apoi calea şi valea! Şi se tot duc ei, se tot duc, 
pînă mai intra în ţara lor. Adică numai văd de departe un ometeu cît un urs 
întins de-a lungul la soare în mijlocul drumului, ca un şarpe, şi cu pielea 
goală. Caii-şi fac spaimă şi prind a forăi cînd îl văd. 

— Mă ticălosule, zise Crislăscan, feri-ne din drum, că ni se sparie caii. 

— Dar Pricina zice a lene: Ba eu. Atunci se înfuriază Crislăscan şi se 
coboară repede de pe cal cu paloşul scos, gîndind că Pricina va cerca să se 
apere în luptă dreaptă ca voinicii, ori va tuli-o la fugă ca fricoşii. Dar 
Pricina făcu atît de bine că se ridică odată oblu-n picioare, şi cînd fu în 
picioare, atunci fu şi pe cal, şi o trecu cu calul în sus în slava cerului pînă 
în văzduh. Acum putea fluiera a pagubă Crislăscan după cal şi după desagii 

cu scumpeturile, pentru care muncise atîta, că în desagi pe calul lui erau 
luceferii, luna şi soarele. Acum îi picară în minte vorbele lui Petrea Făt- 
Frumos că cu Pricina să nu-şi facă de lucru, dar era prea tîrziu. Deci zice 
către frați: 

— Fraţii mei, voi mergeţi acasă şi aveţi grije de mama, că eu nu pot 
merge, după ce în loc să duc, după cum m-am legat, soarele, luna şi 
luceferii, am mai prăpădit şi calul cel scump al împăratului, acela-mi pune 
capu-n păr, de mă întorc fără ispravă; bun e Dumnezeu, poate să ne vedem 
acuşi. Aci se despărțiră frații; cei doi merseră către casă — că nu mai era 
mult pînă-n țara lor, — iar Crislăscan se duse pe altă cale, pe unde încă nu 
umblase, pe un şes lat şi mare. Şi cum mergea el aşa, dă de un om arînd cu 
plugul cu 12 boi, şi brezdele toate mîncîndu-le, şi tot striga: vai foame-mi- 
e! Hm! zice Crislăscan, esta va fi Flămînzilă, de care auzisem mai an hăt în 
şezătore, oare să mă prind cu el frate de cruce? 

— Bună ziua, vere! 

— Să fii sănătos, vere: dar de unde şi pînă unde? 

— Vin din lume şi merg în lume, dar nu mă pot destul mira, cum 
încape în tine brazda întreagă întreguţă, şi tot strigi, că ţi-ar fi foame! 

— Nu te mira tu de mine, că eu-s Flămînzilă, şi aşa-i firea mea; dar te 
miră de Crislăscan Viteazul, voinic de babă săracă, că omoară zmei şi 
zmeoaice, iar în urmă se lasă batjocorit de urgia lumii, de Pricină! 

— Dacă eu-s Crislăscan! 

— Tu? Atunci hai să ne prindem fraţi de cruce, doară mă vei sătura şi 
pre mine odată, să ştiu c-am fost şi eu odată sătul în viaţa mea! 

— Hai! zise Crislăscan; şi jurară pe vîrfurile paloşelor şi apoi plecară 
împreună. 

Cum tot merg ei aşa povestind pe cel drum, mai fumegînd din cele 
pipe, iată dau de o apă mare, care mîna o moară cu 12 petri, din jos de 
moară sta un om cu gura căscată, şi cîtă apă cădea de pe jilipuri, toată o 
bea, şi tot striga: 

— Vai că mor de sete! 

Eşti doi se abătură pe la el. 

— Dar ce zici, tălălău, că mori de sete, cînd tu tot mereu bei? întreabă 
Crislăscan. 

— Nu te mira de mine, că aşa-i firea mea, că eu-s Setilă, dar te miră de 
Crislăscan Viteazul, voinic de babă săracă, că omoară zmei şi zmeoaice, iar 
în urmă se lasă batjocorit de năpasta lumii, de Pricină. 

— Dacă eu-s acela! 

— Tu? Apoi hai să ne prindem frați de cruce, barem mă vei sătura 


490 


măcar odată de băutură, să nu mor setos. 

— Hai! zise Crislăscan, şi se prinseră fraţi de cruce, şi jurară pe 
vîrfurile paloşelor; apoi plecară mai departe. 

Acum erau trei inşi. S-au tot dus ei povestind pînă au dat de o pădure. 
În mijlocul pădurii era un foc ca de 99 cară de lemne şi lîngă foc era un om 
cu cojocul pe mîneci şi încins cu cunună de copaci peste mijloc. Asta era 
vara în postul Sîn-Petrului şi el totuşi striga: 

— Vai, că mor de frig. 

— Cum poţi tu striga că mori de frig, pe năbuhala asta, îmbrăcat cu 
cojocul pe mîneci şi lîng-un foc aşa pogan? întreabă Crislăscan. 

— Nu te mira de mine, că eu-s Zgriburilă, şi aşa-i firea mea; dar miră- 
te tu de Crislăscan Viteazul, voinic de babă săracă, care a omorît zmei şi 
zmeoaice, iar în urmă s-a lăsat de l-a păcălit urgisitul de Pricină! 

— Dacă eu-s Crislăscan! 

— Tu? Apoi hai să ne prindem fraţi de cruce! 

— Hai, dară! Şi se jurară pe crucea paloşului şi plecară mai departe. 
Acum erau patru inşi. Şi s-au dus ei tuspatru cît s-au dus, iar dacă au ieşit 
din pădure la largul, au dat de un om mare numai cu un ochi în frunte şi c-o 
puşcă de umăr. Mult se miră Crislăscan de acest om uriaş şi nu se putu 
stăpîni să nu-i zică: 

— Ce baţi tu cîmpii cu rugina aceea în spate, nu te poţi ogoia locului? 

— Nu te mira de mine, zise uriaşul, eu sînt Țintilă, şi aşa-i firea mea; 
dar te miră de Crislăscan Viteazul, voinic de babă săracă, că el a omorît 
zmei şi zmeoaice, iar în urma urmelor l-a păcălit o tîndală de Pricină. De el 
te miră tu. 

— Dacă eu-s Crislăscan! 

— Tu? Apoi hai să ne prindem fraţi de cruce, doară mă voi duce 
undeva să mă satur de vînat, că mor de dorul vînatului, şi aici în țara mea 
nu mai am după ce țelui. 

— Hai, dacă voieşti, şi apoi vom fi cinci ortaci, şi jurară credinţă şi 
frăţie, apoi se luară la drum mai departe toți cinci: Crislăscan, Flămînzilă, 
Setilă, Zgriburilă şi Țintilă. 

Acum se apropiau de țara Capcînilor, unde oamenii sînt cu cap ca 
cînii, altcum sînt oamenii ca şi noi. Ei şi mănîncă bucuros carne de oameni 
de ceştialalți — „Aci nu-i de a intra”, zice Țintilă, că capcînii numai eu văd 
ce fac. 

— Ba să chiar intrăm în ţara lor, zise Crislăscan, şi vom merge tocma 
la împăratul lor, să vă ţin eu ţiră şi bine, ca să nu ziceţi, că ați umblat în 
zadar cu mine prin lume. 

Aşa au şi făcut. S-au dus chiar la împăratul capcînilor, şi Crislăscan au 
început vorba cam aşa, ca oamenii cei cuminte. 

— Înălţate împărate, noi tuscinci sîntem feciorii împăratului Verde şi 
am venit la Măria-ta, că am auzit că ai fată de măritat, să mi-o dai mie 
nevastă. 

— Să trăiţi, dragii mei, zise împăratul capcînilor, să trăiţi! De oameni 
de omenie nu ne ferim nici noi, dar datină este în țara mea, ca peţitorii să 
steie o zi şi o noapte, în care vreme să se mai gîndească şi fata şi eu, iar ei 
să se ospăteze boiereşte, apoi a doua zi capătă răspunsul. Trebuie însă să 
mai ştiţi un lucru: aveţi de a mînca şi de a bea tot ce vă voi pune înainte şi 
la noapte aveţi a durmi unde vă voi culca eu; iar dacă nu, vă rămîn oasele 
aici la noi. Priceput-aţi? 

— Priceput, înălțate împărate. 

Şi se puse împăratul şi porunci de le tăie 99 de boi graşi şi coapseră 99 
cuptoare de pită albă ca spuma, şi după ce le puseră în mijlocul curții, le 
puse de a-ndemînă 99 de buţi cu vin roşu, apoi le zise: 

— Pînă în seară să fie gata. 

Şi se puseră feciorii mei la mîncat şi la băut, şi cînd fu colo către ojină. 
Flămînzilă zbiera ca din gură de şarpe: 


Vai de mine flămîndu-îs 
Că n-am mîncat de cînd îs; 


iar Setilă se bocea, că nu mai putea de sete. 

Auzind împăratul capcînilor chiar cu ale lui urechi vaietele celora, că 
mor de foame şi de sete, după ce el îi ospătase cu 99 boi graşi fripţi, cu 99 
cuptoare de pîne şi cu 99 buţi de vin şi după ce ei numai 5 inşi îndopase 
atîta potop de mîncare şi băutură, se înfrică. Porunci deci slugilor, ca să 
ardă cuptorul cum ştiu ei mai pogan. Şi era cuptorul cel mare în care coc 
profunții cei ostăşeşti, că puteau îmblăti în el patru inşi în voia cea bună, de 
micut ce era. Dar apoi l-au şi încălzit cu 99 cară de lemne, iar colo deodată 
cu seara au scos slugile numai jarul din el; împăratul capcînilor pofti pe 
voinicii noştri la culcate. Țintilă văzuse ce văzuse, deci zise lui Zgriburilă: 

— Mergi tu, frate, înainte. Şi intră Zgriburilă înainte şi numai odată 
răsuflă în lăuntru, şi atît se domoli cuptorul de tare, cît prinse a dîrdîi în 
dinți Zgriburilă, iar ortacilor li se părea că dorm afară în postul Sîn 
Petrului. Împăratul capcînilor de abia aştepta să se facă ziuă, că ar fi mîncat 
bucuros o leacă de friptură de om. Trimise deci pînă în ziuă pe un slugă la 
cuptoriu să vadă nu i s-au ars cumva prea tare friptura? lar sluga nu sosi 

bine la cuptor şi-şi veni repede îndărăt, tot gîfiind. 

— Da ce-ţi e? întrebă împăratul. 

— Oh! înălțate împărate, aceia-s draci, nu-s oameni. 

— Da cum aşa? s-au prea ars doară? 

— Dar de unde? Unul strigă că moare de foame, altul să văietă că-i e 
sete, altul dîrdăie în dinţi de frig, iar altul suduie cît mă temeam c-a cădea 
cuptorul pe el, şi tot zice că ce să mai ţintească? iar unul mai de omenie 
bag-seama, îi tot mulcămeşte ca să aştepte pînă s-a face ziua bine c-apoi pe 
toţi îi îndestuleşte. 

Auzind împăratul capcînilor de una ca asta, prinse şi el a zgriburi, dar 
nu de frig, ci de frică. Aceia vor să-mi pună capul, zise el! iar sluga, auzind 
de frica stăpînului, să făcu frate cu drumul, după ce spuse întîmplarea 
celorlalte slugi adică ortacilor lui. Cînd se sculară voinicii noştri, împăratul 
era numai singur în curte, că toţi slujitorii îl părăsiră. Deci era hotărît, ca să 
deie străinilor ce vor cere, numai să-l lase în pace. 

— Fi, ce poftiți de la mine, întrebă pe eştia văzîndu-i că se apropie de 
el. 

— D-apoi, zise Crislăscan, deocamdată să ne arăţi fata, că eu doar la 
petit am venit. 

Cam greu veni împăratului să le arate fata, că nici nu era acasă. Ea era 
Pricina, care fugise cu calul lui Crislăscan, şi cu comorile lui, şi ea punea la 
cale voinicii cei mai zdraveni să vină la curțile tatălui ei, iar acela îi frigea 
şi-i mînca pe toți. Acum nu era acasă, era în fundul iadului; că bucuroasă 
n-ar fi dat față cu Crislăscan, despre care auzise că-i mare drac. Dar 
împăratul temîndu-se, că aceia te miri ce rău îi vor face, o cheamă 
numaidecît, că el nu ştia nimic despre cele ce avuse ea, adică Pricina cu 
Crislăscan. Şi pleacă ea să vină, dar cînd fu deasupra norilor şi zări pe 
Crislăscan la ei în curte, dă să întoarcă în iad, de unde venea. Dar Ţintilă o 
vede, încoardă şi paff! Atunci cade jos moartă, iar Crislăscan se aruncă iute 
pe calul lui, cu care fugise Pricina şi cu care căzuse acum puşcată de 
Țintilă. Apoi zise către ortaci: 

— Nu de fată, ci de cal mi-a fost, că pe el-s desagii cei luaţi de la 
zmei, cu soarele, luna şi luceferele. Acum ospătaţi-vă aci cu ce veţi căpăta, 
iar peste 3 zile să fiți la mine la nuntă, să vă ospăț cum ştiu eu. Zicînd 
acestea, şi-a luat rămas bun de la ortaci, şi hi, murguţ, către casă. Cum au 
intrat în țara lor, de loc au prins a se lumina, iar împăratul şi fata lui, ca şi 
tot poporul se bucură. După ce ajunse acasă, se cunună cu fata împăratului 
şi făcură o nuntă numai ca ea. Acolo au fost şi mama şi frații mirelui; eu 
mă uitam pe fereastră la nuntaşi. Parcă acum văd pe Crislăscan cum iuia şi 

cum zicea către mă-sa: 

— Spusu-ţi-am că-s vrednic să fiu ginere la împăratul? Mai multe n- 
am auzit, c-apoi m-au alungat de la fereastră, s-au temut bag-seama, ca să 
nu le fur mireasa. 

Rodna, în iuniu 1889. 


Colectată de I. P. Reteganul. 


BINELE ŞI RĂUL 


Într-un sat trăia odată un om sărac şi i-a dat Dumnezeu o droaie de 
fete, iar mai în urmă doi feciori gemeni, pe care i-a botezat: pe unul Binele 
şi pe unul Răul. Cînd erau ei ca de zece ani, au zis către părinţi: 

— Păn-acum ne-aţi crescut şi v-aţi ostenit destul pentru noi, de acum 
înainte mai putem noi trăi şi fără ajutorul vostru. Aveţi voi destule 
năcazuri, faceţi-ne oleacă de merinde şi ne lăsaţi să mergem în lume, să ne 
căutăm norocul. 

— Bine, dragii tatii, zise omul, văzînd că are aşa copii îndemnoşi la 
lucru, numai daţi din cînd în cînd şi p-aici, barem odată în an, ca să mai 
ştim şi noi despre starea şi aflarea voastră. 

Apoi le facu mumă-sa cîte o turtă mare în foc, şi după ce-şi făcură 
fiecare cîte o biticuță, plecară la cale. Au mers ei cît au mers pînă colo 
către amiazi; iar cînd au fost la amiazi, au dat de o fîntînă lîngă drum, subt 
o răchită mare. Acolo au stat să poposească. Binele fiind flămînd, scoate 
turta din traistă şi dă să mănînce; Răul cum îl vede, se apropie şi mîncă 
împreună cu el pînă ce-i gată toată turta. Cînd să plece, zise Răul către 
Binele: 

— Frate, cînd ne-a lovi foamea, vom mînca turta mea; acum să 
plecăm, dar uite două drumuri, amîndouă ies colo în deal la cruce, hai să 
vedem care ajungem mai iute, eu merg pe drumul din stînga, tu du-te pe cel 
din dreapta. Aşa şi făcură; că Binele era bun bucuros la toate ce-i spunea 
frate-său Răul, că el gîndea că toată lumea e bună la inimă ca el. Merse 
deci Binele pe poteca din dreapta, dar pace să se mai întilnească cu frate- 
său Răul; a ajuns însă într-o pădure mare, din care nu mai ştia cum să iasă. 
Merinde nu avea deloc şi trăia numai cu cîte o alună, ce biată găsea prin 
pădure, cu ceva smeură ori mure, ba şi ghinde şi jir mînca de foame, dar 
puţin afla şi de acelea. De la o vreme prinse a nu afla mai nimic, şi din 
pădure tot nu mai putea ieşi. Odată dă de un furnicariu mare, în mijlocul 
unei poieni, şi se îndreaptă oblu într-acolo, cu gînd să-l mănînce, că nu mai 
putea de foame. Dar furnicarul îi ştia gîndul, deci îi zise: 

— Nu mă mînca, dragul meu, mai rabdă şi ăst puţin cît ai răbdat cel 
mult, că la vreme de năcaz bine-ţi voi prinde. 

Şi-i fu milă la băiat şi nu mîncă furnicarul, ci merse mai departe, dar 
flămînd, de-i corăiau maţele de foame. Mergînd el aşa, vede într-un 

copaciu scorburos un stup şi-şi îndreaptă paşii într-acolo, cu gîndul să-l 
mănînce. Dar stupul îi gîci gîndul şi-i zise după ce fu aproape: 

— Hei, voinice, puţin folos vei avea şi de mă vei mînca, dar rabdă şi 
ăst puţin cum ai răbdat cel mult, că bine-ţi voi prinde la vreme de necaz. 

Şi Binele a lăsat stupul în pace şi s-a dus mai departe, mai leşinat de 
foame. Mai mergînd o leacă, vede un lac şi lîngă lac doi cocostîrci umblînd 
după broaşte. „Pe unul din ăştia trebuie să-l mănînc!” îşi gîndi Binele, şi 
căuta un steop de lemn să lovească un cocostire şi să-l frigă pe cărbuni, că 
nu mai putea de foame. 

Dar cocostîrcii, parcă-i ştiură gîndul, că de departe-i strigară: 

— Cruţă-ne, voinice, că bine-ţi vom prinde la vreme de necaz: cum ai 
răbdat cel mult, mai rabdă şi cest puţin; du-te pe calea asta înainte şi vei 
nimeri într-o luncă frumoasă, acolo vei da de curţile unui boieriu bogat, 
unde vei afla tot ce-ţi trebuieşte. 

Binele cruță şi pe cocostîrci şi merge mai departe pe calea ce i-o 
arătară aceia. Şi într-adevăr, nu trebui să meargă nici cît ai trage o pipă de 
tăbac, şi fu în luncă. Adică pe cine văzu mai întîi? Pe frate-său pe Răul, 
care păştea o turmă mare de oi boiereşti. Cum îl văzu, de departe grăbi spre 
el strigînd: 

— Bine că te aflu, frate, hai iute dă-mi un strop de pîne, că mor de 
foame. Dar Răul, în loc să-i dea ceva merinde, fugi de frate-său ca dracul 
de tămiie. 

Supărat şi împleticindu-i-se picioarele de foame, se trase numai ca 
şarpele pînă la curțile boierului, ce se vedeau pe luncă în jos, şi se rugă la 
boieriu să-i deie ceva de lucru, ca să-şi capete mîncare, că uite moare de 
foame. Boierul numaidecît a poruncit de i-au adus de mîncare din curte şi 
i-a spus, că toate slujbele-s cuprinse, fără, de voieşte, gîscariu, adică 
păcurariu la gîşte poate intra din acea minută chiar. Binele se învoi 
bucuros, mîncă de se sătură, mulțămi lui Dumnezeu şi boierului, şi merse, 
să se culce, ca dimineaţă pînă-n ziuă să primească gîştele în seamă. 

A doua zi merse la gîşte, iar frate-său Răul era la oi. Cînd fu seara, 
intră Răul oblu în curte la boierul şi-i zise: 

— Uite, boieriu dumneata, gîscariul s-a lăudat că în timpul de o zi şi o 
noapte ţi-a scoate tot grîul din stoguri, fir de fir, şi stogurile vor rămîne 
întregi de paie goale. 

Boierul cam credea vorbele Răului, că pînă într-aceea nu-l prinsese 
nici cînd cu minciuna. Deci cheamă pe gîscariu înainte şi-i zise: 

— Să vezi, băiete, să faci ce te-ai lăudat pe cîmp, că de nu, te prind de 
urechi; bag seama zise mai mult în glumă decît înadins. 

— Dar ce să fac, domnule? întreabă Binele; ce m-am lăudat? 

— Ştii tu bine; ai zis că vei scoate tot grîul din stog, fir de fir, şi paiele 
vor rămîne stog cum sînt; acum să te văd, harnicule, că de nu, vai de 
urechile tale! 

Da unde nu se supără băiatul, da unde nu prinde a plînge şi a se tîngui, 
de gîndeai că lumea piere; nici de cină nu-i trebui, numai se închise în 
căsuţa lui, lîngă coteţul gîştelor, şi plînse pînă către miezul nopții. Atunci 
bătu cineva la uşă. 

— Cine-i? întrebă băiatu. 

— Eu, furnicarul, răspunse cineva de la uşă, lasă-mă înlăuntru. Şi-l 
lăsă înlăuntru. 

— Fătul meu, ştiu eu năcazul tău; că eu sînt craiul furnicarelor şi al 
furnicilor, dar culcă-te şi dormi fără frică, că mîni în zori de zi grîul va fi ca 
ales pe masă. Apoi se duse craiul furnicilor la stog şi se sui în vîrful lui, iar 
furnicile toate din lume erau prin stog şi aşa erau de multe, cît abia la 3-4 
ajungea cîte un grăunţ de grîu. În cîteva ceasuri grâul era ca ales pe masă. 
Binele s-a uitat la ele în tot timpul acela şi se minuna de hărnicia lor şi-i 
părea bine, că mai ieri alaltăieri nu l-a mîncat într-o bobotă de foame. 

Pînă-n ziuă se sculă boierul să vază minunea, şi în adevăr se minună 
de ce văzu şi lăudă pre băiețan; ba nu se putea destul mira, cum un biet 
băiat de la gîşte să facă lucruri, care n-ar fi în stare să le facă nici cei mai 
procopsiţi curteni. 

A doua seară iar vine Răul cu o minciună la boierul, care minciună 1-0 
şi crede cela mai înainte de a i-o spune. Îi spune adică, că uite gîscarul s-a 
lăudat, că pînă dimineaţă din paluta boierească, numai de ar voi el, ar putea 
face o mănăstire de ceară. Lucru mare acesta, şi cum îl auzi boierul, îi şi 
veni gustul să-l aibă. Ce gîndiţi d-voastră: mănăstire de ceară! Deci cheamă 
băiatul înainte și-i zise: 

— Pînă dimineaţă să-mi faci din paluta cea mare o mănăstire de ceară! 

Supărarea băiatului nu se poate spune, şi plînsul lui şi necazul lui. Dar 
colo către miezul nopții cine-i bate în uşă? Crăiasa stupilor, pe care mai ieri 
— alaltăieri în foamea lui era cît pe aci să o mănînce. Ea-i spuse, să nu se 
supere, că va fi cum va voi Dumnezeu. Şi porunci tuturor albinelor din 
lume şi din ţară să se adune, şi toți păreții palutei să-i îmbrace în ceară şi pe 
pereţi să facă icoane din ceară, iar în mănăstire să facă altariu de ceară, şi 
pînă dimineaţă să fie gata. 

Şi aşa se făcu. Şi se bucură boierul cînd văzu acea mîndrenie de 
mănăstire, cum nu mai era alta în toată lumea, şi lăudă pe copil, care amu 
era cotîngan. 

Peste vreo cîteva zile, după ce Răul gîndi şi răzgeîndi fel de fel de 
azaconii, mai veni cu o minciună la boierul. El ştia adică, că boierul nu 
are copii decît o fată, ce se apuca fecioriță, dar feciori nu avea niciunul. 
Deci Răul, zice către boier, că uite Binele s-a lăudat că peste noapte-i poate 
aduce de la zîne un copil cu părul de aur. Boierul, dorind foarte să aibă un 
fecioraş, şi văzînd cîte lucruri frumoase a făcut Binele, crede, că de bună 
seamă el aşa s-a lăudat, precum îi spune Răul. Deci cheamă pe băiat înainte 
şi-i spune. 
— Pînă mîni dimineaţă lîngă boieriţa în pat să aflu un copil, nu-mi 
asă: adu-l de la zîne, fă ce ştii, numai să aibă fecioraş! 
Acum încremeni Binele la astă poruncă şi intră în casă plîngînd. Dar 
colo la miezul nopții bătu numai la uşă împăratul cocostircilor şi-i zise: 
— Nu mai plînge, nu te dăoli, că porunca boierului este împlinită; 
oierița are la sîn un copilaş cu părul de aur, amu i l-am adus de la zîne. 
Bucuria băiatului, dar bucuria boierului! Numaidecît cheamă preotul şi 
făcu 2 lucruri: un botez şi o logodnă. Logodi adică pe Binele cu fata lui şi-i 
dădu jumătate boieria şi moşiile şi binele, iar Răul se lăuda — crezînd că aşa 
merg, lucrurile numai cum gîndea el — se lăuda, că în ziua nunţii va sta în 
vîrful unei clăi de fîn pînă cînd aceea, dîndu-i-se foc — va arde pînă-n 
ămînt. Toţi se minunau cum va fi lucrul acela, dar cînd colo, Răul arse cu 
claia împreună, de nu se alese numai cenuşă din el. Dar cenuşa aceea o 
suflă vîntul în toate părțile şi unde căzu, acolo răsări. De aceea în lumea 
asta este mai mult rău, decît bine. 


Din Bouţariul-de-jos în Bănat. Colectată de I. Pop 
Reteganul. 


OMUL CU TREI SFATURI 


A fost odată un om sărac, dar nu altmintrea sărac, fără n-avea nimic, 
nici chiar mîță-n vatră, din care pricină a luat lumea-n cap, şi-a lăsat 
muierea singură, cu copil mic în braţe, şi s-a tot dus pîn-a ajuns într-un sat, 
cale de nouă zile de la satul lui. Acolo s-a băgat slugă la un domn mare, 
bogat şi bun. Şi a slujit el cu credinţă la domnul acela un an, şi a slujit doi, 
pînă s-a împlinit opt ani. Atunci s-a dus în curte la stăpînu-său şi a zis: 

— Domnule, opt ani ţi-am fost slugă bună, rea, cum mi-a ajutat 
Dumnezeu sfîntul; acum m-a prins dor de casă, fă bine şi-mi plăteşte cît ştii 
că mi se cade, şi rămîi cu Dumnezeu. lar stăpînu-său îi părea rău după el, 
că fusese slugă cu credinţă. Deci îi zice: 

— Mă, fătul meu, mai stai tu la mine barem opt ani, atunci te voi 
cunoaşte cu o sumă frumoasă de bani, şi după ce-i merge acasă nu-i mai fi 
silit să slujeşti pe alţii, ci vei fi tu gazdă de rîndul tău. Şi s-a învoit omul, şi 
a mai slujit opt ani. Altu însă n-a mai vrut să slujească. S-a rugat deci de 
stăpînul său să-l sloboadă. Şi l-a slobozit, şi i-a dat stăpînă-sa trei pite mari, 
două să-i fie de merinde, iar în una i-a pus bani uscați cîţi i se cădea pentru 
slujit de şaşesprezece ani. Dar pînă nu plecă, i-a zis stăpînul său: 

— Mă, fătul meu, la mine te-ai purtat cu cinste şi cu omenie; drept 
aceea, pre lîngă simbrie-ţi mai dau trei sfaturi, care, de le vei urma, mi-i 
mulțămi toată viața ta. 

Întîi: nu lăsa în veci drumul pentru potec! 

A doua: nu trage de mas la crîşmă, unde muierea va fi mai tînără decît 
bărbatul! 

Şi a treia: mînia de seară las-o pe dimineaţă! 

Dacă i-a dat domnul aceste trei sfaturi, i-a zis „cale bună”, iar omul a 
sărutat mîna stăpînilor şi s-a dus dorului. 

Şi cum mergea el pe drum, s-au întîlnit cu nişte neguțători, care 
mergeau la tîrg. 

— Bun ajuns la dumneavoastră. 

— Să fii sănătos, om de omenie; dar de unde şi pînă unde? 

— Iată unde am fost, şi unde mă duc. 

— Da să vii cu noi în căruță, că nu mai avem nu ştiu ce greutate. 

Şi s-a suit cu neguțătorii în căruţă, iar cînd era la poalele unui deal, s- 
au coborit toți din căruță să meargă pe jos pînă-n vîrf. Dar fiind drumul cu 

multe cotituri, cum e pe dealuri, de abia ajungeai în cîteva ceasuri pînă-n 
vîrful lui. Deci au zis neguțătorii: 

— Haideţi pe potecul ăsta, e mult mai drept şi mai scurt, putem sosi în 
vîrf cu mult mai iute decît mergînd pe drum în dreptul căruţii. Cu căruţa s- 
a sui cocierul încet. Dar omul nostru numaidecît se gîndi la sfatul stăpînu- 
său: nu lăsa drumul pentru potec! şi zise negustorilor: 

— Oameni buni, să mergem noi pe drumul ăst bătut, că ştiţi zicala: 
cine ocoleşte, nu se poticneşte. Negustorii însă nu l-au ascultat, o au luat pe 
potec, iar omul nostru au mers singur îndărătul căruţii, povestind cu 
cocierul. Într-un tîrziu numai aud ceva larmă şi ţipet în depărtare, între tufe 
undeva departe. Iute ia omul nostru un topor şi cocierul alt topor de la 
loitra căruţii şi hai într-acolo. Căruţa o lasă singură în drum. Într-o minută 
au fost acolo. Adică ce larmă era? Nişte hoți ținuse calea la negustori şi 
acum îi despoia de bani. Dar omul cu cocierul au sărit cu topoarele, au 
alungat pe hoţi şi au scos pe neguţători din mînile lor. 

— Nu v-am spus, zise omul că nu-i de a lăsa drumul pentru potec? 
Acuma-i mulțămiră negustorii frumos, ba-l şi mai dăruiră cîte cu ceva, şi 
merseră împreună pînă la oraş. Acolo intrară cu căruţa la o crîşmă. Omul 
nostru bagă de seamă, că crîşmărița-i cu mult mai tînără decît crîşmarul. 
Deci venindu-i în minte vorbele stăpînu-său, zise ortacilor: 

— Auziţi, oameni buni, oare nu ne-am putea căpăta alt conac mai 
potrivit, că eu unul nu aş avea plăcere să rămîn aci peste noapte?! 

— Ba, zic negustorii, noi am mai fost aci, este foarte bine, ş-aci 
rămînem. 

— Apoi, noapte bună, dară, că eu nu rămîn aci. 

— Noapte bună. 

Şi s-a dus omul nostru în vecini de acolo şi s-a rugat de gazdele casei 
să-l lase de mas, că e obosit de cale. 

— Te lăsăm bucuros, vei dormi pe cea prispă afară, că-i cald şi bine. 

— Dormi-voi oriunde, bogdaproste. 

ŞI s-a culcat pe prispă chiar într-un drept cu fereastra crîşmei, şi şi-a 
pus toporul de-a-ndemînă. 

Negustorii s-au ospătat bine, au băut bine şi s-au culcat ca domnii, în 
paturi moi. lar cînd fu colo către miezul nopţii, cineva bătu la fereastră 
încet, de numai de abia se auzia. Era drăguţul crîşmăriţei. 

— Tu eşti Pavele? 

— Eu, Măriuţă; dar este ispravă? 

— Este şi încă bună. Sînt aci nişte neguţători, dorm; cu un cuţit îi 
tăiem capul, apoi băgăm cuțitul pe tureacul cioboatei la un neguţător; şi 

dimineaţă toată lumea va pune vina pe acela, în a cui tureac s-a afla cuțitul. 

— Bine, Măriuţă! Ei adică făceau planul cum să omoare pe crîşmarul. 
Apoi se aburcă Pavel frumos pe fereastră şi îndată fu acolo. Nu stătu însă 
mult şi isprăvi şi dă să treacă fereastra; şi o şi trece, dar cînd dă să o ieie la 
fugă, cineva puf! cu toporul în piciorul cel stîng, de-i tăie două călcîie 
odată, al cioboatei cu al piciorului. Adică omul nostru auzise tot ce se 
petrecu, el îl pîndi şi-i tăie piciorul, luă călcîiele şi le puse bine, apoi aţipi o 
leacă, că vara-s nopțile mici; cînd e miezul nopții, minteni-i şi ziuă. 

Dimineața era mare larmă prin oraş. Toată lumea zicea că nişte 
neguțători au omorît pe crîşmarul cutare, că cuțitul s-a aflat la unul pe 
tureacul cismei şi că pe neguțătorii aceia-i vor spînzura. Vestea o dusese 
slujnicile, care fuseseră după apă ori după carne. Judecătorii ieşiră des-de- 
dimineaţă la fața locului, judecară pe negustori la furci şi şi vrură a se 
depărta. Atunci intră înaintea lor un om străin şi scoase de sub suman un 
călcîi de cioboată şi în el altul de om, tăiat, prospăt. Era omul nostru. 

— Cinstiţi judecători, zise el, nu zic să sloboziţi pe negustori pînă s-a 
adeveri dreptatea, dar vă pot spune, că ei vinovaţi la moartea crîşmarului 
nu sînt. Acela a omorît pe crîşmariul, a cui sînt călcîiele acestea. 

— ŞI a cui sînt? întreabă judecătorii. 

— Să răspundă jupîneasa crîşmăriţă, că ea ştie mai bine decît toți, 
strîngeți-o numai bine în curele, că va spune ea. 

Şi se pun judecătorii şi leagă pe jupîneasa cu lanţuri peste mîni, iar 
geandarmii prind a o îmbia din patul puştilor, şi îndată le spuse că sînt ale 
lui Pavel, juratului celui mare, care vrea s-o ieie nevastă. 

— Aşa! zic, judecătorii, geandarmi, haideţi curînd să aduceţi pe juratul 
cel mare de unde a fi. 

Şi s-au dus geandarmii aţă la el acasă şi l-au aflat în pat schilav. 

— Da bună-i dragostea, Pavele? 

— Ce dragoste? 

— Hai numai cu noi, că-i vedea. 

Şi l-au luat pe sus, că un picior nu-l putea pune în pămînt şi l-au dus 
înaintea judecătorilor. Acolo au mărturisit tot cum au fost. Judecătorii apoi 
pe el cu crîşmăriţă i-au spînzurat, pe neguţători i-au slobozit, iar pe omul 
nostru l-au cinstit cu o frumoasă sumă de bani pentru băgarea lui de seamă. 
Neguţătorii încă l-au cinstit şi acum. 

În satul lui au ajuns omul nostru noaptea tîrziu pe la cina cea bună. În 
casa lui era lumină, şi nevasta lui cina dintr-un blid plăcintă şi pui fript cu 
un junişan frumos, numai ei amindoi. Ba şi o glajă cu vin aveau dinainte, 
că era chiar la lăsatul de postul Sfîntă-Măriei. Văzînd omul nostru una ca 

asta, 1 se suie sîngele în cap de mînie şi-şi gîndeşte: Eu slujesc atîta amar 
de vreme ca să avem şi noi ca altă lume şi ea uite! cu ficiorii la plăcinte şi 
la vin! O puşc ca pe o cioară! Şi trase cocoşul de la puşcă şi puse buza 
puştei pe fereastră, dar iar se gîndi: Mînia de seară las-o pe dimineaţă! Aşa 
m-a învăţat stăpînul, şi luă puşca de pe fereastră. 

Atunci auzi glasul muierii: 

— Săracul tată-tău, cum ar mai cina şi el de bine cu noi, să fie aici, da 
Dumnezeu ştie pe unde a fi el acum! Şi prinse a plînge muierea, cînd zise 
vorbele astea. Iar flăcăul o mîngiie: 

— Nu plînge mamă, că bun e Dumnezeu, numai ne-om trezi odată cu 
tata între noi. 

Auzind omul nostru vorbele astea, bătu cu degetul în fereastră şi zise 
plîngînd şi el de bucurie: 

— Aci sînt, dragii mei, Lăsaţi-mă înlăuntru. Şi-l lăsară înlăuntru, şi se 
sărutară şi se strînseră, şi plînseră, şi cinară şi se ospătară, şi nici unul nu 
închise ochii în acea noapte, ci tot povestiră şi rîseră şi plînseră de bucurie. 
Omul le povesti toate păţaniile lui, iar în urmă zise cătră copilul lui: 

— Dragul tatii, bine am trăit pe unde am umblat; că am fost om cu 
credință către Dumnezeu şi cu dreptate către stăpîni; buni stăpîni mi-a şi 
dat Dumnezeu, frumoasă simbrie mi-au dat la plecare, dar mai mult bine 
mi-au prins trei sfaturi care mi le-au dat domnul înainte de plecare, şi fără 
care sfaturi noi nu ne vedeam în veci. 

— Ce sfaturi, tată? întrebă feciorul. 

— Chiar voiam să ţi le spun: 

1. Nu lăsa drumul pentru potec. 

2. Unde-i bărbatul cu mult mai bătrîn decît muierea, nu dormi. 

3. Mînia de seară las-o pe dimineaţă. 

Ascultă, fiule, sfaturile mele, cum le-am ascultat eu ale stăpînului meu, 
şi bine-ți va merge. Aci le povesti întîmplările călătoriei, iar cînd le gătă 
era ziuă albă. Atunci au ieşit afară, s-au pus cu faţa către soare şi au 
mulțămit lui Dumnezeu, că i-a întîlnit în pace. Din simbria adunată şi-a 
cumpărat car şi boi, vaci şi oi, şi în scurtă vreme se făcu bocotanul satului, 
dar tot om de omenie, nu cum sînt mulți din bocotanii de azi. Şi de n-a 
murit, şi astăzi trăieşte; şi de nu mai trăieşte, totuşi vestea îi vecuieşte! 


Auzită în Sîncel, de la Macavei Anuşca, la 1886 şi 
scrisă în 1889 în 11 octobre. I.P.R. 

PORUMBEII 


Legendă 


Zice că erau odată doi oameni, un bărbat şi o muiere, şi aveau doi 
copii, un fecioraş şi o fetiță, şi copiii erau gemeni. Tare drăgălaş era 
fecioraşul, dar fetița parcă sta să-l întreacă, atît era de cuminte, de blîndă şi 
de ascultătoare; era care de care mai plăcut. Părinţii erau foarte fericiți de 
darul cu care-i înzestrase Dumnezeu Sfîntul, şi copiii încă erau fericiți 
avînd nişte părinţi atît de buni; copilaşii nu s-ar fi dezlipit unul de altul 
pentru cît bine-i în lume. Dar nu mult se putură bucura băieţii de fericirea 
lor: nemiloasa moarte duse pe mama lor, cînd ei erau numai de cinci ani. 
Durerea şi jalea bărbatului era mare, dar a copiilor nu avea margini, căci 
numai o mamă a dat Dumnezeu la copii. Ei tot timpul erau nedespărțiți: 
dintr-un blidişel mîncau, dintr-o ulcică beau apă, unde mergea unul, acolo 
mergea şi celălalt. Dimineaţa pare că deodată se trezeau, deodată ridicau 
mînuțele şi se rugau lui Dumnezeu, şi scurt zis: pe unul fără altul nu-l 
puteai vedea nicăieri. Tatăl se bucura văzînd atîta iubire între copiii lui; dar 
cu cît se bucura mai tare de ei, cu atît se întrista mai tare, văzîndu-i fără 
mamă, care să-i grijească colea ca pe copii, că tata, să fie cît de bun, dar 
locul mamei nu-l poate împlini. Dar mult timp nu putu rămîne aşa, văduv. 
Avea lipsă de muiere-n casă, care să facă de mîncare, să grijească casa, să 
spele rufele şi ştiţi dumneavoastră, oameni de omenie, casă fără muiere şi 
gard fără proptele rău să ţine; deci hotărî să se însoare a doua oară. Şi se 
însură bietul om. El gîndi că nimereşte cît se poate de bine, dar nimeri cît 
de rău. Că muierea asta de a doua, pe lîngă că nu era cea găzdoaie, mai era 
pară de foc de volburată: briciul că-i briciu, şi parcă nu tăie pogan cum tăia 
limba ei. lar copiii îi erau urîți de moarte. Şi zicea ea adeseori, la cîteva 
săptămîni după ce se mărita: „Pe dracul vreau să-l văd, dar copiii ba”! Vă 
puteţi închipui amu soartea bieţilor copii! Dar ei răbdau, ba încă 
mulțămeau lui Dumnezeu că mama astă de scoarță este şi cum este, că 
oricum, cît de silă cît de milă cîte o leacă de mîncăruţă le da, barem ce 
rămînea după ce mînca ea, şi cîte o rufă în spate le punea, cît spălată cît 
mai mult nespălată. Bietul om însă era supărat de moarte pentru năpasta de 
muiere, cu care-l bătuse Dumnezeu, după ce pre cea dintii, care era bună ca 
pînea cea bună, i-o luase. Răbda însă şi el şi gîndea: „Bun e Dumnezeu, îmi 

vor creşte copilaşii, şi apoi, dacă pînă atunci nu s-a mai îndrepta, voi țipa-o 
în mama huciului, nici de nume să nu-i aud, dar amu ce să fac. leşi, rău, 
din pîrău, că-i mai rău fără de rău! Nu trecu multă vreme şi odată-i spuse 
muierea Safta, verde-n buze, cum se zice: 

— Bărbate, fă ce-i face, şi hămisiţii eşti de copii să nu-i mai văd prin 
aretul casei, că doar nu-mi voi mînca eu zilele nici nu-mi voi frînge oasele 
cu hăramurile de copii ai tăi; ori ei, ori eu, din două una! 

Bărbatul înlemni, cînd auzi aşa vorbe din gura unei muieri, şi adică din 
gura muierii lui, şi într-un tîrziu, după ce se mai dezmetici, zise cu glasul 
său domol şi liniştit: 

— Dar nu te temi tu de Dumnezeu să şi grăieşti aşa ceva? Făpturi 
nevinovate şi nepricepute ce sînt ei, să fie străini, să nu fie ai mei, şi totuşi 
m-aş teme de Dumnezeu să-i duduesc de la căscioara mea; dar încă fiind ai 
mei, sîngele meu, bucuria mea, nădejdea mea, lumina ochilor mei?! Dar 
nici muierea nu se lăsa dovedită; ea ţinea una: 

— Roabă la copiii nimănui nu vreau să fiu! Ori ei, ori eu, toţi la un loc 
nu putem fi! 

Auzind bărbatul vorbele acestea păgîneşti din pîngăritele ei buze, se 
gîndi şi se răsgîndi: ce ar fi de făcut? Să-i alung de la casa mea, îşi zicea 
bietul om, mă doare sufletul, m-a bate Dumnezeu, nu voi avea hodină nici 
în groapă; să-i țin, după cît văd că-i de îndrăcită zmeoaica asta de muiere, 
mă tem că te miri ce rău le-a face! I-a opări, i-a arde, ori Doamne apără, 
cîte nu le poate face un suflet rău ca ăsta? Să o alung pe ea, mă tem de alt 
năcaz. Eu mai mult sînt dus la cîmp decît stau pe acasă. Copiii tot cu mine 
nu-i pot lua, zmeoaica de ea, văzîndu-se alungată din pricina lor, te miri în 
ce fel şi formă şi-a răzbuna împotriva bieților îngeraşi! Deci: ce a da 
Dumnezeu, aceea va fi! De va sta ea narnă ca să-i mîn, nu voi avea încotro, 
va trebui să mă despart de ei, cu toate că mi se rupe inima cînd gîndesc la 
una ca asta. Dar în sfîrşit, Dumnezeu grijeşte şi de viermii cei micuţi, care 
nici a se feri din cale nu pot, dar încă de două suflete nevinovate nu s-a 
îngriji? În altă dimineaţă muierea iar începe la el: 

— Da ce-i, jupîne? Plec eu ori pleci tu cu ei? De mergi, aşa te du, că 
cu ei să nu-mi mai vii; iar de nu, plec eu, dar apoi să nu te căieşti! 

— Ba plec eu, zise bietul om, şi pe seară-s înapoi; ce a da Dumnezeu! 

Şi luă omul merinde şi-şi luă copiii de mînă şi-i puse-n car, şi porniră 
la pădure: cu numele, să aducă lemne. Bieţii copii nu ştiau, că ei merg ca să 
nu mai vină. După ce ajunseră în pădure, omul îi puse jos într-o poiană 
mică, le dădu merindea şi el merse mai încolo cu carul, spunînd copiilor, că 
dacă va încărca carul cu lemne, iar se va întoarce la ei şi-i va pune-n car. 

Copiii se jucară prin cea poiană, cît se jucară, dar de la o vreme-i lovi 
foamea: deci se pun să guste ceva din merinde; după ce-şi potoliră foamea, 
prinse a-i coace setea, dar asta era mai rea, căci apă nu aveau, să caute prin 
pădure vrun pîrîu ori un izvor se temeau, că nici nu ştiau unde, şi le era şi 
frică nu cumva tată-său să-i caute şi să nu-i găsească. Deci aşa fripţi de sete 
s-au pus la umbră şi au adormit şi nu s-au trezit pînă pe-nserate. Văzîndu- 
se singuri, începură a plînge şi a striga după tată-său, dar tată ca-n palmă. 
Ar merge, nu ştiau încotro; ar mînca, nu mai aveau ce, ar bea o leacă de 
apă, dar de unde? Stau numai şi se uitau unul la altul tremurînd cămeşile pe 
ei de frică şi de supărare, de foame şi de sete. A tipoti încă se temeau, ca să 
nu vină gadină peste ei. Deci, iar se puseră strîns lipiti unul de altul şi 
adormiră. Dimineaţa umblară-n dreapta, umblară-n stînga, doară-doară vor 
putea ieşi din pădure, dar de ce umblau mai mult, de aceea se-nfundau mai 
tare. Umblînd aşa, dădură de un pîrîu, unde-şi stîmpărară setea, iar pe 
țărmurile pîrîului găsiră o vatră de căpşune roşii şi dulci, de să tot mînci 
din ele. Cu acestea se ospătară copiii bine, apoi plecară, doară-doară vor da 
de drum să poată ieşi la largul. Odată zăresc departe ceva, lor li se năzări că 
ar fi om, şi fuga pîn-acolo. Adică era o piatră mare în formă de dobitoc lor 
necunoscut. Ajungînd acolo, deşi supăraţi şi necăjiţi, dar ei ca copiii, hai 
să-şi răzbune de piatră, de ce i-a amăgit. Se suie deci amîndoi pe ea călări; 
fecioraşul se ţinea de grumazii dobitocului, iar fetiţa de grumazii frate-său. 
Dar minune, dobitocul cel de piatră se ridică încet şi fuga cu copiii-n spate 
prin pădure în vale. Amu ei s-ar fi coborit dar nu puteau, deci se lăsară în 
voia sorții unde i-a duce dobitocul acela. Şi bine i-a dus, că i-a scos din 
pădure, şi nu s-a oprit cu ei pînă la o holdă de cucuruz, care era chiar a 
tatălui lor. Aci stătu dobitocul în loc, copiii se lăsară jos şi se uitară după 
dobitoc cum întoarce în pădure. Acum văzură şi cunoscură, că dobitocul 
avea un cap chiar ca mama lor cea bună: adică mama lor se făcuse 
căprioară, ca să-şi scoată copiii din pădure. 

Holda de cucuruz o cunoscură copiii. Pe la capătul ei era un drum, care 
ducea chiar în sat, deci o iau pe drum la vale ca din puşcă. Bucuria lor cînd 
zăriră satul; că se apropia seara şi le era groază să mai mîie o noapte în 
păduri şi pe cîmpuri, flămînzi şi setoşi. Ei, săracii, credeau că ei sînt 
vinovaţi, că tată-său n-a dat de ei, fiindcă adormiseră, şi nu ştiau cum să se 
îmbunească pe lîngă el, dacă vor ajunge odată acasă. De la o vreme se 
obosiră şi mai încetară cu fuga, prinseră a merge mai încet, cu toate că 
seara era aci, dar şi ei erau în capul satului şi nu mai aveau mult pînă la ei 
acasă. Cînd ajunseră în sat, era noapte cum e data, lumini erau aprinse pe la 
toate casele, şi la ei în casă era lumină. Cum ajunseră acasă, se puseră sub 

fereastră să vază, ce fac ai lor? Adică tată-său şi cu maştera lor cinau; tată- 
său era negru ca pămîntul de supărat, iar maştera gîndeai că zboară de 
voioasă ce era; făcuse feluri de mîncări bune şi-şi îmbia bărbatul să mînce, 
iar acela zise: 

— Mine, mîne, dar mai bine mi-ar cădea să fie şi bieţii copii aici, să 
mînce cu mine. Atunci copiii de la fereastră ziseră cu un glas ca de argint: 

— Aci sîntem, tătucă! Maştera făcu spume la gură, cînd auzi glasul 
copiilor, iar tată-său sări repede la uşă să-şi aducă copiii înlăuntru. Bucuria 
copiilor şi a tatălui lor, dar necazul maşterii! Numaidecît căpătară copiii 
mîncare bună din blidişeul lor şi apă rece din ulcicuţa lor, apoi, după ce 
spuseră tatălui lor cîte au păţit în aceste două zile, şi cum un dobitoc cu cap 
ca al mamei lor i-au scos la largul, adormiră. Tatăl lor încă se culcă lîngă 
ei, iar maştera crişca numai în dinţi şi făcea planuri peste planuri, cum să se 
mîntuiască de ei. Într-un tîrziu zise: 

— Aşa, aşa! apoi se culcă şi zmeoaica de ea şi adormi dusă. 

A doua zi se sculară toţi în pace. Băieţii erau voioşi că ajunseră iar 
acasă, tată-său, era voios că i-a trimis Dumnezeu copiii, iar cu deosebire 
era voios căci vedea că nici muierea nu mai zice cuvînt rău asupra lor. 
Numai de i-ar ţine Dumnezeu năravul! zicea el în gîndul său, dar nu ştia ce 
coace ea în inima ei cea vicleană. Ziua era frumoasă. Bărbatul se duse la 
cîmp la lucru, iar copiii cu maştera rămaseră acasă. Fiind vreme frumoasă, 
copiii se duseră să se joace pe afară, pe la şură, unde erau jirezi de paie şi 
stoguri de fîn. Cînd se jucau mai bine, numai văd că maştera intră pe poarta 
şurei şi se apropie de ei cu o fune în mîna stîngă, iar în cea dreaptă cu un 
cuțit mare. Atunci ei erau în vîrful unei jirezi de paie. Cum îi vede acolo, le 
strigă: 

— Haideţi jos să vă dau de mîncare! Şi copiii, ca copiii, se durdulică 
peste cap pînă ajung chiar lîngă dînsa, că ei — săracii — nu ştiau de gîndul ei 
cel rău, şi nu-şi aduceau nici aminte, că ea vrea să-i lege cu funea şi apoi 
să-i junghie, să nu-i mai vază în aretul casei ei. Dar cînd ajunseră jos, cînd 
chiar vrea maşteroaia să pună mîna pe ei ca să-i prindă şi lege, zbrrr! 
zburară în vîrful şurei! Din copii îi prefăcuse Dumnezeu în doi porumbei 
mîndri, albi ca omătul. Văzînd maştera minunea asta, înlemni cu funea 
într-o mînă, iar cu cuțitul în cealaltă şi înmărmuri cu ochii înholbaţi în sus 
la porumbeii, care se jucau frumos pe vîrful şurei; acolo nu-i putea ajunge 
urgia ei, dar nici ea nu se putea clăti din loc, nici a gremujda nu putea. De 
pe şură zburară porumbeii pe casă, de acolo se lăsară jos în curte şi intrară 
în tindă şi-n casă, şi se suiră pe masă şi pe pat şi pe fereastră, şi iar zburară 
pe casă şi pe şură. Cînd veni bărbatul acasă, nu află nici copii, nici muiere: 

caută în casă, strigă pe afară, nu-s, şi pace. În urma se duse; dar de cumva 
sînt pe la fîn ori prin grădină? Adică, dincolo de şură, lîngă jireada de paie 
era muierea ţeapănă, în mîna stîngă cu o fune şi în mîna dreaptă cu un cuţit 
mare, iar cu ochii holbați spre vîrful şurei. Se uită şi el pe şură, vede două 

ăsărele, de care pînă atunci nu mai văzuse: doi porumbei. Cum le vede, 
îndată le cunoaşte de pe privirea cea blîndă că sînt copiii lui, deci prinde a 

lînge de mişcat ce era pentru minunea ce o făcuse Dumnezeu cu copiii 
nevrednicului de el şi a zice: 


Dragii mei de porumbei, 
Alte paseri nu-s ca ei! 


lată de ce porumbeii sînt atît de cuminte, că doară sînt prefăcuţi din 
copii nevinovaţi! lată de ce ei nu se lasă unul de altul, că doară sînt fraţi 
gemeni. Şi iată de ce porumbiţa scoate numai cîte doi pui! 


Din popor. 


III. DE LA MOARĂ 

III. DE LA MOARĂ 


PSALTIREA 


Poveste ardelenească auzită de la Vila Sălăgeanul din Reteag 
în partea de cătră miazănoapte a Ardealului şi scrisă de Ton 
Popu Reteganul întocmai după cum să vorbeşte p-acolo. 


A fost, ce-o fost, că de n-ar şi fost nu s-ar povesti... o fost odat-on 
împărat mare şi puternic şi avia împărăteasă mîndră şi frumoasă, numa ca 
ea. Amîndoi era tineri şi le-a dăruit Dumniezău on pruncuţ, pârtie 
bărbătească. Dar cînd a fost a noaua zi, după ce s-o născut pruncu, chiar pă 
la miezu nopții, o vinit ursitorile la fereasta căsii împăratului, undie iera 
împăratul, împărătiasa şi pruncu, şi au prins a ursi soartia pruncului. Una o 
zis: „Pruncu aiesta s-a face on ficior zdravăn ca on stiag”. Ceialaltă o zis: 
„Cînd a împlini copchilu doauăzeci de ai, va peri lovit de trăsniet”. lar a 
treia ursitoare o zis aşa: „De va scăpa atunci de primejdie, s-a face on 
împărat vestit, care va aduce în lume legi, cum nu mai sînt”. 

După aceea s-o dus să nu le mai audă suflet de om. Cei din casa 
împăratului tăți durniau, afară de împărătiasa, care aţipise, o leacă de cu 
sară, iar amu sta trează, ca să deie ţiță la copchil, cînd s-a trezi. Aşa dară 
numa ea singură o auzit graiu ursitoarelor. Da nici n-o mai închis ea ochii 
din minuta aceea de ceas pînă s-o făcut dalbă ziuă, o tăt plîns şi s-o dăolit, 
văzînd ce are să ajungă copchilu iei. 

Cînd iera amu albă ziuă de s-o sculat împăratu şi-o văzut pă 
împărătiasa cu uăchii roşii ca cepele de atîta plîns, s-o înspăimîntat grozav 
şi-o întrebat-o, că ce-i cu ea? Iară ea, ca uămu cel cu năcaz, i-o spus din şir 
în păr, cum au vinit ursitorile la fereastă chiar la miezu nopţii şi cum una o 
zis, că pruncu lor s-a face on voinic zdravăn şi frumos ca on stiag; iar alta o 
Zis, că în minuta cînd va împlini copchilu douăzeci de ai, va muri lovit de 
trăsniet; iar a treia ursitoare o zis, că de scapă pruncu de primejdia aceea, 
atunci să face on împărat vestit, care va aduce în lume legi, cum nu mai 
sînt. 

— Numa de atîta tie dăoleşti tu? Las'că nu-i musai să împliniască tătîe 
horbele ursitoarelor! De s-ar împlini numa cele ce le-o zîs ursitoare cea 
dintîi şi cea de a treia, că de primejdia trăsnetului voi şti eu griji. 

Împărătiasa mai prinse o liacă de curaje şi de niediejdie după horbele 
soțului iei, ale înălțatului împărat, da numa o lecuţă; iei însă, adiecă 


510 


împăratul, cu tătă coraja ce arăta, să puse pă gînduri, că oare putie-va să-şi 
scape copchilu de primejdia ce-i ieşise din cartia sorții, că doară ursitoarele 
numa aceea vestiesc, ce-i scris în cartia sorții. 

Dieci să puse şi dădu poruncă straşnică, să să adune tăt feru” din 
împărăţia lui, şi adusă maistări de ser din tătă împărăția şi le porunci să 
facă o casă de şer de şeptehie stînjini de groasă în părieți şi acoperită nunia 
cu şer, iar coperişu să şie die şeptchie stînjini de gros, şi la casă să nu facă 
nici o fereastă, să nu aibă pă undie străbatie trăsnietu înlontru. Şi aşa 
făcură. Numa o gaură lăsară la casa acea pogană, cît să poată străbatie on 
uăm, şi gaura aceea avea o uşe de şaptchie stîngini de groasă, care astupa 
gaura de nici unghia n-ai şi putut-o băga pîn vo crepăturiță. Şi la casa aceea 
au lucrat faurii din împărăţia lui nouăsprezece ai încheiați, şi cînd să 
apropcbia fecioru împăratului — că amu iera ficior holteiu, zdravăn ca on 
stiag — cînd să apropchia iei de douăzeci de ai, atunci iera gata casa, sta ca 
scrisă în mijlocul grădinii împărătieşti, nu departie de curțile lui. Amu 
aştiepta împăratu mai cu nădiejdie ceasu, cînd să-i împliniască ficioru 
douăzeci de ai şi să-l bage în casă ca să-l scape de primejdie, că iei credia, 
că a bună samă acolo a şi scutit. 

Da ce făcuse împărătiasa pînă într-aceea? Ea nu avea prea mare 
încredere în marafeturile ce vedia că face împăratu, nu, că auzise ea că di 
trăsniet munţi întregi s-o surpat, dialuri die pchiatră s-o crepat şi pămîntu s- 
o cutremurat. Da nu putiea zice niemnic, că-i iera bărbat şi stăpîn, îi iera 
împărat şi ei ca la tătă suflaria, ce iera în împărăția lui. De aceea nu 
gremujda ie nici un cuvînt, din care să să nădăiască împăratu, că ea doară 
n-ar avea încrediere în casa cea meşteşugită, făcută tătă din şer, da tătodată 
nu înceta ie şi pă altie căi a-şi scuti băietu de primejdia, ce-l aştiepta, cînd 
va plini douăzeci de ai. Ea adieca ce făcu? Să sfătui cu on călugăr bătrîn, ce 
iera acolo la curtie, îi spusă adieca din şir în păr horbele ursitoarelor, iar 
acela o învăţă aşa: 

— Înălţată împărătiasă! Lucru care l-o început înălțatu împărat să face 
şi s-a găta, da putierea lui Dumniezeu iestie mai mare, decît grămezile 
acelea de şer. Cu întărituri făcute de mîni păcătoase nime nu-i poatie sta în 
potrivă. Numa ruga şi mnilostienia pot să aducă pă Dumniezău sfîntu să 
strămutie cuvîntu ursitoarelor. Deci, înălțată împărătiasă, dă milostenii la 
săraci şi te roagă niencetat la Dumnezeu pentru pruncuțu măriii-tale. Şi 
dacă coconu a vini la precepere, îl dă la minie să-l învăţ Psaltirea. Şi cînd a 
şi de doauăzeci de ai, iei să să preîmble singur pîn grădină cetind din 

Psaltire, da în casa cea de şer, pentru cît bine-i în lume, să nu intre. 

Aşa învăţa călugăru cel bătrîn pă împărătiasa, iar ie îl ascultă, făcu 
mnilostienie cu săracii şi cu mnişeii, să ruga nentrerupt la Dumnezău sfîntu 
să-i cruţă băiatu. Iar cînd fu copchilu la precepere, îl dădu călugărului la 
învăţătură. Şi învăţă călugăru pe copchilu împărătesii slovă de slovă pînă 
ştiu copchilu tăt ceaslovu şi tătă Psaltirea, cum să cadie. Da cînd să 
apropchia vremia, de iera copchilu de douăzeci de ai, casa cea de şer încă 
iera gata şi numa văzură, că să rădică on orcan groaznic de cătră miază 
noaptie. Atunci împăratu chemă ficioru la el şi-i zisă să între repedie în 
casa cea de şer şi să tragă repedie uşa după iei. Şi ascultă ficioru porunca 
tătînie-său, da nu dieplin, el adică să dusă în grădină cu Plastirea subsuoară 
şi împăratu gîndi că iei de bună samă s-a băga în casa cea de şer. Da iei de 
undie să intre? Iei ascultă sfatu mîne-sa şi al călugărului, nu intră în casa 
cea de şer, ci să preîmblă pîntre cei pomi, cetind din Psaltire. Şi ploua ca 
din cofă, şi îmbla fulgerile pă lîngă ficior cruciş şi curmeziş, da iei nu să 
nici înfiora, nici nu-i păsa mult că-l udă ploaia, ci cetia mereu din Psaltire. 

Odată, cînd iera iei cătră fundu grădinii, numa audie: poac! de să 
cutremură pămîntu din temelie. Atunci să făcu galben ca ceara de spaimă şi 
să uită în partea de undie-i veni sunetu. Adică casa cea de şer iera tătă 
ferferiță! în ea trăsnise şi-o împrăştiase cît iera grădina de mare. 

Împăratu înlemni de spaimă, cînd îşi văzu casa tătă țîră, crezînd, vezi 
bine, că ficioru îi melestuit şi mort. 

Da nu trecu o minută de ceas şi ficioru întră în palută întreg şi sănătos, 
cu Psaltirea în mînă, da ud pînă la pchiele. 

Împăratu sta să nu-şi creadă uăchilor, iar împărăteasa aşa în hainie de 
mătasă cum iera, să repezi la iei şi plîngînd de bucurie îl strîngea în brață 
de tătă să udă şi ea de hainele lui. Apoi îngenunchiară tăți jos şi mulțămiră 
lui Dumniezău, că s-o mniloschivit de-o cruțat copchilu şi aşa cuvîntu 
ursitoarei cea de-a doaua o rămas de minciună. 

De bucurie mare, că dară ficioru o trecut de doauăzeci de ai, şi o rămas 
cu zile, părinţii s-o pus şi l-o însurat. Lucru greu n-o fost a-l însura, că 
doară vedem, că şi ficiori de-ai noşti, de sînt numa cu on pont mai frumoşi 
decît ucigă-l toaca, încă să însoară, îşi capătă neveste, d-apoi iei, ficior 
frumos şi ficior de împărat, să nu-şi şi căpătat nevastă? Şi după ce l-o 
însurat, l-o lăsat pă iei să împărăţască. 

Şi-o împărăţit cu dreptate şi s-o făcut vestit în tătă lumea păntru legile 
cele bune, ce o adus în împărăţia sa. 

Jera adecă pînă-ntraceiea obiceiu în lume, că nime nu învăţa carte; de 
şcoale nici pomană nu iera. Numa cei călugări bătrîni stau p-atunci cu 

nasu-n ceaslov şi-n Psaltire, alți botezați n-aveau grija cărților. Da iei o 
adus legi cum că în tăt satu să să facă şcoală, undie tăt uămu să înveţe a 
ceti din ceaslov şi din Psaltire. Aceasta legie iei o adus-o drept mulțămită 
la Dumniezeu, fiindcă l-o scăpat de moarte. 
Şi prindia lumea a să îndeletnici cu ceaslovu şi cu Psaltirea şi bine iera 
în lume. 
Cît o stăpînit iei, cică niciodată n-o trăsnit şi n-o fulgerat, vremi grele 
n-o fost păste împărăția lui. 
Da o murit iei şi cu iei o murit şi legile cele bune. Împărații, care au 
rmat după iei, au prins a porunci să să arunce ceasloavele şi Psaltirile din 
şcoale şi în locu lor să înveţe alte bazaconii. 
De aceea vin amu atîtea vremi grele păstie bdieţii dă noi, păntru 
răutatia şi păgînitatia celor mai mari. lar dă nu vom ţinea batîr noi 
rostimea la ceaslov şi la Psaltire, o să vedieți, că şi mai grele vremni or 
vini, de ce să nie mîntuie bunu Dumniezău! 
Amu auzit-ați povestea Psaltirii? 
Dacă nici povestia asta nu v-a plăcut, atunci veci-purure-vecini că nu 
mai auziți poveste din a mea gură. 


DREPTATEA ŞI STRÎMBĂTATEA 


Zice că au fost odată doi frați, unul putred de bogat şi altul lipit 
pămîntului de sărac ce era. Dar, cum de obşte-i în lume, cel bogat trăia cam 
cu cînia, cum să zice, cam cu nedreptatea, pe cînd cel sărac trăia cinstit 
dintr-o zi într-alta, agonisindu-şi cele de lipsă cu sudori crunte şi tot nu i se 
ajungeau două cu două. 

Cu chiu, cu vai se apucă însă şi săracul la două vitele şi din vitele la 
junici, iar din junici la vaci. Acum i se părea, că toată lumea-i a lui, pe cînd 
frate-său, bogatul, care avea şireag de boi şi de vaci, numai nu plesnea de 
năcaz, văzînd că şi săracul a ajuns la două cioloage de vaci. Deci îşi puse în 
gînd, că cu orice preţ să-i ia văcuțele. Şi i le-a şi luat, că uite cum a fost 
rîndul: Săracul căra cu vacile bucatele sătenilor la moară pe un car 
hodorogit şi după ce le măcina, aduce făina acasă pe la oamenii, care apoi 
îi dau şi lui bucate şi faină de-şi putea ţinea copiii cei mulți. Odată, zice 
bogatul cătră sărac, într-o primăvară, cînd erau drumurile rele şi 
desfundate: 

— Măi frate, mie mi-e milă de tine şi de văcuţele tale, cum să trudesc 
de rău prin glod pînă la moară. Hai să prind înaintea vacilor tale doi boi de- 
ai mei, aşa vom duce mai lesne la moară, iar ce vom căpăta vamă, vom 
împărți. Bine-a fi? 

— Bine, răspunse săracul, căruia nu-i plesnea prin minte vicleşugul 
frățîne-său. 

Şi prinse bogatul boii lui cei mari înaintea văcuțelor săracului şi 
cutreierară tot satul şi încărcară carul de saci şi să porniră cătră moară. 

Mergînd ei pe lîngă vite, prinseră a vorbi, mai de una mai de alta, ca 
oamenii, pînă odată zise bogatul: 

— Ce gîndeşti tu frate, care-i mai bună, dreptatea ori strîmbătatea? Cu 
care ajungi mai departe? 

Jar săracul răspunse: 

— D-apoi Dumnezeu, drăguţul de El, dreptatea o voieşte, şi dar 
dreptatea-i mai bună, cu dreptatea trebuie să trăiască tot omul din lume, 
numai ca-i cu cale şi sfîntă. 

— Aşa! răspunse bogatul batjocoritor, hai să ne rămăşim, că n-ai 
drept! Dacă trei oameni, pe care i-om întîlni mai curînd, vor zice că tu ai 
drept, atunci ai tăi să fie boii ăştia, ce trag amu în tînjală; dacă însă îmi vor 

da mie drept, atunci să fie ale mele vacile tale; vrei ori nu vrei? 

— D-apoi, fie cum zici tu! răspunse săracul, gîndindu-se întru sine: nu 
poate fi om să zică, că strîmbătatea e mai bună decît dreptatea. Dar bogatul 
rîdea numai pe sub mustețe, ştiind bine, că frate-său nu mai are vaci. 

Nu mult trebuiră să meargă şi iată se întîlniră cu fătul (crîsnicul) de la 
ei din sat şi-i spuseră rămăşagul, după cum vi l-am spus şi eu. Iar fătul 
răspunse: 

— În vremile de azi, zău aceea, mai departe o duci cu strimbătatea, 
decît cu dreptatea. 

— Auzi, frate, zise bogatul, am dară un martor şi încă faţă 
bisericească; de mai capăt doi, linge-te pe buze de vaci. 

Săracul se mira numai, cum de fătul, omul cel cinstit de la el din sat, 
care trage clopotele de la sfinta biserică, el, care suflă în cădelniţa popii şi 
care-i poartă ceaslovul şi patrafirul, el să zică că strîmbătatea-i mai bună 
decît dreptatea! 

Dar nu apucă să se gîndească mult, cînd iată şi diacul (cantorul) îi 
întilneşte şi le dă bună ziua. Bucuria săracului, crezînd că doară jupînul 
diac, care vede în carte, care spune cazania mai ca un popă, care cîntă la 
morți şi versul lui Lazar din Viftania, doară-doară va ţinea cu el şi va zice, 
că mai bună-i dreptatea decît strîmbătatea. Deci îl şi întrebă: 

— Jupîne diece, uite cum şi cum ne-am rămăşit, ce zici dumneata, 
care-i dară mai bună? 

Dar bătrînul diac tuşi una, de gîndeai că vrea să înceapă căzania, apoi 
ştergîndu-şi musteţele cu aripa sumanului, zise: 

— Hm! zău în vremea de azi mai depate o duce omul cu strîmbătatea, 
decît cu dreptatea! 

Încremeni bietul sărac, cînd auzi judecata diacului, văzînd, că unul de 
mai zice ca cei doi, el nu mai are vaci în veci purure vecinică. Nici nu se 
putu bine desmetici de minte, cînd ciop şi popa: 

— Bună ziua, fiilor! 

— Să trăieşti cu bine şi cu sănătate, părinte — răspunseră frații cu un 
glas, — bine că ni te-a scos Dumnezeu în cale să ne faci o judecată, că uite 
aşa şi aşa ne-am rămăşit şi fătul cu diacul aşa şi aşa au zis; Sfinția ta ce 
zici? 

— D-apoi ce să zic, fiilor? Am ajuns zile grele, zile negre de ispită, şi, 
zău aceea, în lumea de azi mai bine trăieşte omul cu strimbătatea decît cu 
dreptatea! 

— Auzi, frate — zice bogatul. 

— Aud, răspunse săracul, gîndindu-şi: Bine a zis cine a zis, că de te 


515 


întîlneşti cu popă în cale, în acea zi dai de dracul. 

Apoi întorcîndu-se spre frate-său zise: 

— Frate, după cum cu strîimbătatea ta mi-ai cîştigat văcuţele, acum c-o 
cale scoate-mi şi ochii, că tot fără de ele nu am ce căuta la copii acasă. 

Şi bogatul nici nu aşteptă, să-i zică frate-său de două ori, ci se puse cu 
brişcă şi-i scoase frumuşel ochii, apoi orb cum era, îl trase de o parte de 
drum, sub nişte spînzurători, unde îl lăsă, iar el merse cu văcuţele săracului 
orb. 

Cît o fi stat orbul singur acolo, cît n-o fi stat, nu ştiu, destul că într-un 
tîrziu, poate pe la miezul nopţii, s-au aşezat trei corbi pe spînzurători şi au 
început a grăi în graiul omenesc. Unul din ei zise: 

— Să vă spun ceva, fraților! 

= CE 

— Hm! împăratul Verde e de moarte, toți doftorii n-au ce-i mai face şi 
el piere cu zile; dar boala lui are leac: rădăcină de spînz fiartă în apă 
neîncepută să se scalde de trei ori şi să deie trei slujbe şi-i trece. 

Al doilea corb zise: 

— Ce grije ai tu de un om? că doară şi împăratul Verde-i numai un 
om! Dar să vă spun eu un lucru mai mare: Cetatea împăratului Roşu toată 
va arde în ziua de Rusalii cînd va fi cruce-ameazăzi; şi mii de suflete 
nevinovate vor pieri în foc, ori că de vor scăpa de foc, vor pieri după aceea 
de foame, că tot ce au o să le ardă. Dar să ştie oamenii, cum nu ştiu, ar 
putea-o mîntui: să se pună şase voinici pe cei şase cai murgi ai împăratului 
Roşu şi de la prînz pînă la amiazi să ocolească cetatea, iar cînd va fi cruce- 
amiazi să fie în mijlocul piaţului. Atunci caii toţi şase vor crepa de osteniţi, 
iar norodul să se pună şi să sape în grabă şase fîntîni, în cele şase locuri, 
unde vor crepa caii şi de acolo vor ieşi 24 de izvoare, din fiecare fîntînă 
patru izvoare şi vor arunca din ele atîta apă, cît focul, ce va izbucni din 
toate părțile cetăţii, într-o minută va fi năbuşit şi miile de oameni vor fi 
scăpate de foc şi de foamete. 

Al treilea corb zise: 

— Mai scump odor în lumea aceasta este lumina ochilor, vederea şi 
vai, mulți oameni sînt orbi! Dar dacă ar şti orbii cum nu ştiu, să se spele pe 
ochi cu rouă din noaptea de Arminden, toţi ar vedea... 

După aceste corbii se luară în zbor şi se duseră toți trei în trei părți, iar 
orbul rămase singur singurel gîndindu-se: oare visat-a ori auzit-a aievea 
ceva? 

Într-aceea îşi aduse aminte că asta e seara spre Arminden şi începu a 
vrăji cu mîna pe jos pe iarbă şi simţi, că 1 se rourează şi dete cu mîna udă 

pe la ochi şi — minune, începu a vedea; ba după ce se spălă bine, văzu chiar 
mai curat decît pînă a nu scoate frate-său ochii. Acum se puse omul nostru 
în coate şi în genunchi şi da mulțămită lui Dumnezeu că i-a dat iară 
vederile ochilor. 

După ce se făcu ziuă, o tuli în pădurea unde ştia el spînz, săpă rădăcini 
de spînz şi raita cu ele pînă la împăratul Verde, care zăcea pe pat şi trăgea 
de moarte. Cum ajunse acolo se puse a fierbe spînzul în apă neîncepută şi 
cum îl scăldă de trei ori în trei zile dupăolaltă, în care zile şi preoții îi 
făcură slujbe, se făcu împăratul atît de sănătos, încît ar fi jurat oricine că n- 
a fost bolnav nici cînd. 

Acum îl încărcă de aur şi de bunătăţi pe bietul sărac şi punîndu-l în 
trăsură cu cai buni, îl trimise la casa lui, mulțămindu-i din inimă pentru 
ajutorul ce i l-a dat. 

Omul nostru s-a dus pînă la el acasă şi i-a dat muierii şi copiilor cele 
de lipsă, apoi s-a luat cătră cetatea împăratului Roşu, să ajungă pînă în ziua 
de Rusalii, să o scape de perire. Şi ajuns-a el cu mare greu chiar cînd erau 
oamenii cu icoanele la țarină. Şi cum ajunse, îndată şi alese şase feciori 
voinici şi le zise: 

— Încălecaţi pe cei şase telegari ai împăratului, şi-mi ocoliţi cetatea în 
ruptul capului şi cînd va fi cruce-ameazi să-mi fiți în mijlocul piaţului, că 
de unde nu, nu-i bine cu cetatea asta. 

ŞI l-au ascultat voinicii şi au încălecat pe telegarii împăratului şi cînd 
era cruce-ameazi erau înapoi. Cum ocolise cetatea în fuga cea mare, într- 
atîta se osteniseră cît, îndată ce ajunseră în piaţă, crepară toți şase caii şi 
voinicii se puseră bărbăteşte a săpa şi îndată izvortră şase fîntîni cu cîte 
patru izvoare una, de toate 24 izvoare. Şi bine prinseră, că chiar în aceea 
clipită s-a fost aprins din chiar senin cetatea de toate părțile, încît fără acele 
izvoare, nu era modru să se poată stinge. 

Cetăţenii de bucurie îl luară pe sus pe omul nostru de-l duseră pînă la 
împăratul, care-l dărui cu multe şi frumoase dauri şi-l trimise la casa lui în 
hinteu, ca pe un grof, ba încă-l rugară să rămînă de tot acolo, dar el nu voi 
să se înstrăineze de satul lui. 

Văzînd oamenii din sat norocul ce a dat peste el, cei buni şi de omenie 
să bucurau, iar cei răi se supărau foc. Între cești din urmă era şi drăguţul de 
frate-său. Acesta, cum îl văzu încărcat cu atitea bunătăți, alergă la el şi 
începu a-l mustra: 

— Vezi, frate, la cît bine te cumpănii eu?! Acum, ori hai să împărțim 
binele tău, ori să mă cumpăneşti şi pe mine, să dau de comori ca tine. Dar 
acesta-i răspunse: 

— Mulţămeşte, frate, lui Dumnezeu, pentru cît ţi-a dăruit şi nu mai 

îvni la averile altora. 

În zadar îi fu toată truda, că frate-său sta narnă pe el şi nu putu scăpa 
de el, pînă nu merse împreună sub spînzurători, unde-i scoase ochii, apoi se 
întoarse nemîngîiat cătră casă, ca omul de omenie, care numai de silă face 
o faptă, ce nu s-ar cuveni. 

Dar bocotanul, cu toate durerile, rămase mulțămit sub spînzurători orb 
şi abia aştepta să vină noaptea şi să-i prorocească şi lui corbii, cum să-şi 
capete vederile şi cum să se umple de bunuri, ca frate-său. 

Şi noaptea veni şi veniră şi corbii şi prinseră a se sfătui: 

— Vedeţi voi, fraţilor, zise unul, că tot ce am prorocit în noaptea de 

rminden s-a împlinit, acum să vedem care, ce mai avem de spus? 

— Să vedem mai întîi, nu este cineva pe aci să ne audă? zise alt corb şi 
începură a căuta pe jos. Şi cum deteră de bocotanul cel orb, care-i pîndea, 
îndată mi-l mîncară tot de viu, ca să nu mai poată auzi sfatul lor. 

Cînd îl mîncau corbii îl auzi un om cum se văieta şi striga: Acum văd 
şi eu, că mai departe o duci cu dreptatea, decît cu strîimbătatea! 


Auzită în Monor, între Bistriţa şi Reghin, în Ardeal. 


SĂRACA MAMĂ, NU-I CA EA! 


Într-un sat trăia odată o muiere bătrînă, care avea trei feciori, tustrei 
însuraţi, tustrei gazde de măganul lor, dar de bătrîna lor mamă nici unul nu 
voia să grijască, nici unul nu se îndura să-i întindă o bucată de pîne, fie cît 
de mucedă şi uscată. Şi, doamne, greu o mai ducea biata bătrînă, din mila 
ce i-o întindeau streini. 

Odată să ia baba şi merge la feciorul ei cel mai mare şi-i zice: 

— Dragul meu copil, te-am grijit, te-am crescut, te-am căpătuit, acum 
ai ce-ţi trebuie, dar eu n-am nimic, nici baremi putere în aste ciolane, să pot 
munci, fă-ți milă şi pomană şi-mi dă o bucătură de pîne, că-s mai leşinată 
de foame. 

Iar feciorul cel mai mare-i grăi: 

— N-am pîne, du-te la frate-mio cel mijlociu, că este mai bogat decît 
mine. 

Şi s-a luat biata babă şi s-a dus gemînd şi suspinînd la feciorul cel 
mijlociu şi a zis: 

— Dragul meu copil, sînt mai moartă de foame, am fost la frate-to cel 
mai mare şi i-am cerut o bucată de pîne, dar nu mi-a dat, a zis că nici el n- 
are, fără să vin la tine că eşti mai bogat decît el, dă-mi tu, fii bun, o bucată 
de pîne, că nu mai pot de foame. 

Dar şi feciorul acesta i-a răspuns: 

— N-am de unde-ţi da, du-te la frate-meu cel mic. 

Şi s-a luat biata babă suspinînd şi gemînd şi s-a dus la copilul ei cel 
mai MIC ŞI i-a zis: 

— Dragul mamii, uite cum am umblat pe la frații tăi, şi nu mai pot de 
foame şi de năcăjită, dă-mi o bucătură de pîne cît de mică, că ţi-a răsplăti 
Dumnezeu sfîntul. Dar feciorul cel mai mic îi răspunse: 

— Rău făcură frații mei că te trimiseră la mine, în loc să te 
îmbucătărească ei; că şi eu sînt sărac; n-am de unde-ţi da. 

Acum să luă biata babă plîngînd şi merse pînă la un rîu şi se puse pe 
tărmure şi plînse şi plînse. Şi cînd îşi ridică capul din pălmi cum şi-l ținea 
şi plîngea, vede pe apă înnotînd o rață frumoasă albă. Şi cum o vede, mai 
tare o cuprinse jalea şi zise: 

— Batăr de făceam rațe în loc de copii! 

Atunci înnota rața cătră ea şi-i zise: 

— Tu n-ai pîne, eşti flămîndă, şi feciorii tăi nu vreau să te 
îmbucătărească. Dar tu totuşi vei fi bogată. Eu îți voi oua în toată 
dimineaţa un ou de aur şi seara unul de argint. 

Aceasta era pe cînd însera. Şi-i şi ouă rața un ou frumos de argint 
curat. 

Biata muiere luă oul plîngînd de bucurie, merse repede cu el în sat, 
unde-l vîndu şi-şi cumpără mîncare şi băutură. Dimineaţa se duse bătrîna la 
rîu şi rața cea albă-i ouă un ou de aur curat. Aşa mergea ea zi de zi, 
dimineaţa şi seara la rîu, şi dimineaţa afla la locul ştiut un ou de aur, iar 
seara un ou de argint. Acum era bogată şi avea tot ce-i cerea inima. 

Copiii ei se mirară tare de această întîmplare şi o întreabă odată: 

— Mamă, de unde ai dumneata atîta potop de ban? Şi baba le 
răspunde: 

— O rață frumoasă albă îmi ouă în toată ziua doauă ouă, dimineața 
unul de aur şi seara unul de argint. 

Cînd auziră frații minunea nemaiauzită, se hotărîră fiecare în gîndul 
său, să meargă la rață. Mai întîi urmări feciorul cel mai mare pe mumă-sa 
Şi văzu cum ouă rața un ou de argint, şi după ce se depărtă bătrîna, se duse 
şi el lîngă rîu şi zise cătră rață: 

— Scumpă rățucă, vino de-mi ouă şi mie baremi un ou. Dar raţa-i 
răspunse: 

— Bucuros ţi-oi oua şi ție un ou, dar vino la mine în apă. Şi se băgă 
feciorul în apă şi se duse tot după rață, dar rața înnotă pe apă tot mai 
departe şi mai departe, iar feciorul merse tot după dînsa pînă se priponi 
locului, de nu mai putea merge nici încoace nici în colo şi se cufundă, de 
nu i se mai văzu decît părul din apă. Iar pe capul lui îşi făcu rața un cuib şi 
şezu în el. 

După o vreme se hotărî al doilea fecior să meargă tot după mumă-sa şi 
păţi chiar ca cel dintîi. În urmă se hotărî feciorul cel mai mic, dar nici el nu 
umblă mai bine decît fraţii săi. 

Acum veni într-o seară bătrîna la rîu şi plînse şi plînse. Rața o auzi şi o 
întrebă: De ce plîngi? lar bătrîna răspunse: 

— Cum n-oi plînge şi cum nu m-oi dăoli, că copiii mei toți trei s-au 
prăpădit şi nu-i om să ne poată spune, ce s-au făcut? 

— Miru-mă cum mai poți plînge după copiii tăi cei răi, care nici o 
fărimătură de pîne nu voiră să-ţi dea? Eu ştiu unde sînt. 

— Ştii unde sînt? întrebă mama plîngînd; atunci fii bună, du-mă la ei, 
ori de poţi adă-mi-i aici. 

— Bine, zise rața, eu ţi i-oi aduce iară vii, însă să ştii că şi eu merg de 

aici şi nu ți-oi mai oua mai mult ouă nici de aur nici de argint! 

— Nu-mi mai oua, numai dă-mi copiii, zise mama întristată. 

Atunci zbură rața, iar din apă ieşiră tustrei feciorii voinici şi sănătoşi şi 
de atunci omeniră care mai de care pe biata lor mamă. 


IV. DIN PERIODICE 


ION PĂŢITUL 


Zice că a fost ce-a fost, că de n-ar fi fost, nu s-ar povesti... A fostun 
om şi omul acela a avut trei feciori, toți trei vînători, ştiţi de aceia, pe care 
nici cînd să nu-i întrebi: „Unde mergi?”, nici „De unde vii?”, că te spurcă. 

Destul că odată, ca şi de alte dăţi s-au dus tustrei feciorii omului la 
vînat, şi cît fu draga de ziuliță tot hăuliră prin cele hotroape, preste dealuri 
şi preste văi, prin păduri şi prin lunci, şi nu vînară nimic. Drept că le şi 
jeşise în cale cu gol o muiere, cînd porniră de acasă, şi acela fu semn rău; 
ba încă o puseră păcatele să-i mai întrebe: „unde mergeţi?” şi aceasta fu un 
semn şi mai rău pentru ei. Destul atîta, că ei toată ziua nu vînară nimica, 
dar nimica chiar! De cătră seară însă fratele cel mai mic nimeri o pasăre şi 
o jupurli numai decît şi o puse pe jar, ca, hămisiţi de foame cum erau, 
baremi cîte odată să îmbuce unul. Dar cînd era pasărea friptă rumenă, de 
vrea să-şi întindă mîna să o iee de pe jar, sbrr! o pasăre preste el. Era bag- 
sama soaţă la cea de pe jar şi zburînd preste foc lovi cu ciocul pasărea cea 
friptă şi aceea să ridică în văzduh şi zbură dimpreună cu cea vie. Feciorul 
cel mai mic rămase înlemnit şi cu gura căscată, cînd văzu, ce nu mai 
văzuse: să zboare pasărea friptă! Dar cel mai mare din fraţi zise: „Ce te mai 
miri atîta, năucule? Ce mai mare lucru este şi acesta, ce-ţi văzură acum 
ochii? Să auzi tu păţaniile lui Ion Păţitul, ai rămînea în veci cu gura 
căscată; că ăla apoi ştiu că a păţit, nu şagă! 

— Ce-a păţit? întrebă fratele cel mezin. 

— Tu du-te şi-l întreabă, de-ţi e voia să chiar ştii! 

Numai atîta-i trebui fratelui mezin, că îndată şi luă puşca de-a umăr şi 
hai la drum. Cei doi mai mari rămaseră uitîndu-se lung după el; gîndeau că 
el numai glumeşte. Dar, zău, el nu glumi, ci să duse tot după nas, întrebînd 
de Ion Păţitul. Multă vreme nu află nici o veste despre el. Cînd era însă 
ziua de Rusale, pe cînd să cîntă slujba mare în toate bisericile, iată că 
zăreşte pe o coastă un om arînd cu un bou roşu şi cu o vacă neagră. 
Drumeţul nostru merse aţă la el. 

— Bună ziua, bade! 

— Bun e Cel de sus, fătul meu! 

— Dar cum cutezi dumneata, să ari în o zi sfîntă ca ziua de azi, chiar 
cînd sînt popii în biserică? 

— Aşa vreau, dar tu, dacă eşti aşa de sfint, de ce umbli acum pe 

dealuri, şi nu te duci să baţi mătănii la cei sfinți? 

— D-apoi uite ce-am păţit cu o pasăre, şi uite ce-au zis fraţii, să nu mă 
mir că mi-a zburat din mînă pasărea friptă gata, ci să mă mir de păţaniile 
lui Ion Păţitul; şi acum eu mă duc pînă-oi da de urma lui, să-mi spună şi 
mie pățaniile lui, să am de ce mă pocozi; nu m-ai ştii îndrepta la el? 

— Bine ai nimerit, voinice, zise plugarul cătră fecior, hai să şedem pe 
grindeiul plugului să-ți spun dar ce am păţit, că eu sînt Ion Păţitul, şi 
povestesc la toți păţaniile mele, că cine a face ca mine, ca mine să pată! 

Am fost, dragul badii, singur la părinți şi mi-a rămas de la dînşii 
avuţie, cît — nici de grof de eram — nu-mi putea rămînea mai multă. Apoi 
m-am însurat cu o fată, doară mai avută şi decît mine, vorba celuia: bogatul 
la bogat trage, dar săracii ce s-o face? 

Şi cu drăguța de muiere trăii bine oleacă de vreme, aşa un an-doi, pînă 
ce să îndrăci şi prinse a da în lături. Atunci prinsei şi eu a o mai dezmerda 
din palme, a o mai şi fugări; destul că traiul cel bun s-a dus şi cu el deodată 
vedeam cu ochii cum fuge şi binele de la noi. 

Odată cumpăr de la un fermecător un bici fermecat şi-l pun în cui, la 
căpătiiul patului meu, să-l am la îndemiînă, cînd voi avea lipsă de el. 
Muierea mea nu ştia farmecul biciului, şi numai nu plesnea de năcaz, că 
nu-i ştie puterea. Să lua cu frumuşelul pe lîngă mine, ca o mîță, mai azi cu 
o vorbă-două, mai mîne cu alta, pînă odată — fiind cam şumăn, îi spun, 
măgarul de mine, că iată cu biciul acesta în cine-i da, s-a face ce-i voi tu, 
numai să gîndeşti şi să zici ce să se facă. 

Atiîta a fost deajuns drăguţei mele de muiere. 

A doua zi merg la plug cu slugile şi ea rămîne acasă, să ne facă de 
gustare. Trece vremea gustării, dar dumneaei nu mai vine; noroc că ne 
rămăsese pită, de la prînz, cu ceva merinde uscată, pare că brînză ori 
slănină, am şi uitat. Seara, cînd mergem cu plugurile acasă, hămisiţi de 
foame, ea era după masă, cu drăguţul de după cap şi cu biciul ăsta de-a 
umăr; — trăia zile albe, cu mîncări şi băuturi alese. Eu, intrînd în casă, 
numai atîta mă scap de zic: 


Unii lucră viile, 

Alţii beau vinurile! 

Jar nevasta mea de după masă: pliosc! cu biciul în mine strigîndu-mi: 
„Chi, cîne!” 


Şi din minuta aceea cîne am fost, un an de zile; nici pe lîngă casă nu 
mă suferea, da după mine cu ce-i cădea în mînă, cu despicături de lemn, cu 

pietrii, cu bruşi, şi mă lihăia ca pe cîne. Şi cîne eram, ca toți cînii, numai cît 
eram cu pricepere de om. Văzînd cum stă lucrul, mă iau cu limba scoasă, 
du-te, du-te, mergeam în neştire, doară-doară va da cineva peste mine să 
mă omoare, gîndind că-s turbat. Dar gîndeai că-i făcătură! Nu mă întâlni 
cu suflet de om, pînă ieşii la munte, unde apropiindu-mă de o turmă de oi — 
hai cînii ciobanilor după mine. Eu, cu toate că eram mai leşinat de foame, 
nu mă dădui lor, numai cîte una le dam şi tot de-a dura să duceau pe coastă 
la vale. Dacă văzură păcurarii una ca asta, cei mai tineri hai cu bitele la 
mine, să mă omenească. Un cioban mai bătrîn însă le zise: „Mă, daţi-i 
pace, că tot cînii cei mai buni să pierd de stăpîni. Hai să-l ademenim doară 
l-om putea prinde şi să-l legăm la noapte în hîţa pe unde vine ursul la oi; 
că, de-i ceva cîne bun — va simţi; de unde nu, l-a mînca ursul pe el mai întîi 
şi ne scapă o oaie.” Aşa şi făcură; îmi dădură mămăligă — la care ei îi 
ziceau coleşe — şi eu, leşinat de foame cum eram, prind a mînca fără teamă, 
după ce le auzisem şi le pricepusem vorbele; apoi pun ei, drag doamne, 
mîna pe mine şi mă prind şi mă las să mă lege de stînă, unde m-au hrănit 
omeneşte cu zăr şi cu mămăligă, şi mă ţin acolo legat pînă hăt de cătră 
seară. Atunci mă scot şi mă duc de mă leagă de un cătuş în hîţa ursului. Eu 
ostenit de cale cum eram, pun capul la pămînt şi trag un puiuţ de somn, ca 
un solgăbirău. Cînd mă deşteptai chiar venea cumătrul urs din staul cu un 
berbece mare în gură. Î-hî! gîndesc eu, ăsta-i cumătru, vine să-mi vîndă 
pielea la ciobani; de vor da ciobanii, că berbece nu-i, vai şi amar de capul 
meu! Tac mulcom, iar cînd să treacă ursul pe lîngă mine, tup la el în spate, 
apoi lasă de s-a mai putut mişca! El căzu pe berbece, iar eu cu dinții 
încleştați la el după cap l-am călărit pînă dimineața. Mormăia el, nu-i 
vorbă, şi se zvîrcolea, dar eu îmi gîndeam: ciobanii m-au săturat, barem 
atîta să le fac şi eu, dacă pot, că apoi şi mai bună omenie vor pune pe mine. 
Altcum greu tare nu-mi era de făcut aceea slujbă, că pînă-ntr-acele de somn 
mă săturasem. 

Dimineaţa, cînd dau ciobanii oile în strungă să le mulgă, văd că 
berbecele nu-i; cei mai tineri prind a înjura, nu la urs, ci la mine, şi a mă 
amenința, că îndată ce găta cu mulsul, vin la mine şi mă omoară, de ce nu 
i-am trezit, cînd am zăpsit că vine ursul. Dar eu îmi gîndeam: omoriţi voi 
pe dracul să vă ducă! După ce gătară de muls, hai toţi cu ciomegele la 
mine, ba unul mai spulberat, chiar cu toporul. Dar cînd să apropiară şi mă 
văzură în vîrful grămezii, dînd din coadă, în semn de bucurie, îşi făcură 
numai cruce şi să repeziră toți după topoare, să omoare pe cumătrul. Eu li-l 
ținui, iar ei mi-l ospătară pînă să lăți ca o broască, rînjindu-şi fălcile 
colţoase. Berbecele nu era mort, numai cît sîngera rău dintr-o rană, cum îl 

încolțise ursul. Ciobanii să pun şi-l înjunghie, să nu se mai chinuiască, îl 
jupoaie de piele şi-l frig tot-totuţ. Las” de n-am trăit şi eu atunci de carne, 
ca un popă la ospăț! Din minuta aceea mă ţineau — nu ca pe un cîne, ci ca 
pe un prieten al lor, pe care-l au mai drag. Eu încă, mai în toată noaptea le 
prindeam cîte ceva, mai cîte un om de omenie, mai cîte un lup, mai cîte un 
urs. Nu m-ar fi dat ciobanii pentru cît bine-i în lume! Un an deplin stătui la 
ei şi eram gras şi frumos. Dar la anul mă gîndi: fie cum va fi, cînele tot 
cîne rămîne! Mă luai într-o zi şi mă dusei aţă la jupîneasa mea acasă; 
gîndeam că doară-i va fi milă de mine şi m-a face iar om. Dar cum mă zări 
pe fereastră, luă biciul şi ieşind pe uşe afară: pliosc! „Du-te, hăram de 
pupăză ce eşti tu!” Şi din minuta aceea pupăză am fost un an de zile! Să-mi 
fac eu cuibul prin cele scorbure din ce-i mai hîd în lume! Îmi doream 
moartea, de ruşinea ce mă mînca şi de necazul la care am ajuns, din ceea ce 
fusesem; doar moartea fugea de mine, ca dracul de tămilie. 

Într-o zi, stînd pe vîrful casei unui om, văd că acela spală grîu, apoi îl 
întinde pe verincă, înaintea casei să se uşte şi intră înlăuntru, te miri după 
ce. Eu mă reped din vîrful casei şi tot îi împrăştiu grîul prin colb. Cînd iese 
omul afară, tot îşi află grîul noroi, că cum fusese ud, să prinsese colbul de 
el. Gîndeam că omul s-a ciudi şi m-a împuşca, de aceea nici nu zburai 
numai pînă-n vîrful casei lui. Dar pace! El se uita la mine, suci din cap şi se 
puse şi-şi spălă grîul a doua oară, apoi îl întinse pe verincă mai aproape de 
uşa tinzii, intră în tindă şi închise uşa. Eu mă repezii şi-i împrăştiai grîul 
iară. Dar el cum văzu, ieşi iar afară, îl spălă frumos a treia oară şi-l întinse 
iar pe verincă chiar în tindă şi se dete după uşa tinzii, care era deschisă. Eu 
nu-l văzui că mă pîndeşte, deci mersei şi-i împrăştiai grîul a patra oară; dar 
o păţii, că hoţul de om închise repede uşa tinzii şi mă prinse. Las” că atunci 
mi-a dat la palme peste cap, ba a voit chiar să-mi taie capul. M-a scăpat, 
însă, un băiat ce avea, că el atîta s-a scîncit, pînă m-a dat pe mîna lui. Las” 
că băiatul acela m-a omenit: mi-a tăiat din aripi şi din coadă, m-a legat cu 
un fir de aţă de picior şi hai cu mine pe drum, mînîndu-mă dindărăt cu 
joarda, ca pe un purcel. Toţi copiii de pe uliţă s-au strîns în jurul meu, toţi 
voiau să mă aibă, dar mîncare niciunul nu-mi da, numai flişte. Din ce, din 
ce nu, numai văd că dă pricina între băieţi, şi prinzînd la păruială, uitară de 
mine. Eu atunci zbrr! ca glonțul mă aiept în sus şi mă pun pe un pom înalt, 
iar ei rămîn cu gura căscată, uitîndu-se după mine, cel ce mă avuse-plîngea, 
ca tiganul, cînd şi-a pierdut pipa. Eu dezlegai cu ciocul aţuca de la picior şi 
zburai iar la nevasta mea acasă, gîndind că doară-doară i va fi milă de 
mine; s-a fi săturat de hajmandăul ei şi m-a face iar om, să fim iar cum am 
mai fost; dar pace! Că ea, cum mă zări pe gard, pocni cu biciul după mine 

şi zise: „Hîş, porumbaşule!” Şi în acea minută porumb m-am făcut. Am 
mulțămit lui Dumnezeu, că baremi sînt o pasăre curată; că Doamne, multă 
greață mă mai mîncase, pînă fui pupăză! Aşa porumb am mai stat un an 
deplin; mi-am făcut cuibul între alți porumbi la o curte domnească, acolo 
mîncam grăunţe cît îmi lua pielea, şi eram mîndru şi frumos, cum e zicala, 
un porumb. Pe mulți ortaci de ai mei i-a tot prins stăpîna şi i-a pus în 
frigare, dar de mine nu s-a putut apropia. Odată aud pe stăpîna zicînd cătră 
un băiat: Să-mi poţi tu prinde porumbelul cel sur, mare, că-i mai gras decît 
eştia! Eu pricepui ce zice, iar după ce auzii pe băiat spunînd, că m-a prinde 
de pe culcuş după ce-a-nsera, zbîr! şi nu mă oprii pînă la noi în sat. Acolo, 
mă pusei pe un gard la fereastra unui om. Acasă era numai muierea cu un 
copil ca de 7-8 ani şi făcea mămăligă. Atunci m-a lovit dorul de mămăligă 
şi după ce o gătă şi-o puse pe cîrpător — pînă se duse în cămară să aducă 
brînză, eu zbor pe fereastră-n casă şi iau toată mămăliga şi zbor cu ea afară 
şi o mănînc. După ce intră muierea-n casă află băiatul plîngînd, că uite o 
pasăre mîndră a venit şi le-a furat mămăliga. Muierea-l mulcomi şi se puse 
să facă altă mămăligă. După ce o gătă şi pe aceea, o puse iar cu cîrpătorul 
pe masă şi văzîndu-mă pe gard, îşi gîndi ea ceva, că ieşi afară. Eu nu ştiam 
după ce iese, deci mă repezii să iau şi mămăliga aceea. Dar o păţii: dau să 
ies, dar nu putui, că muierea pusese un suman în fereastră şi mă prinse 
bătîndu-mi penele: 

„Mi-ai mîncat o mămăligă şi ai vrut să-mi mai mînci una, dar linge-te 
pe buze, că acum oi mînca eu o tocană din tine, că eşti gras, hoţule!” 

Acu nu mai scap, gîndii în mine, dar copilul plînge: „nu tăia porumbul, 
mamă, dă-mi-l mie să mă joc cu el!” Şi atîta stătu rasnă de mă-sa, pînă mă 
dete copilului. Bucuria lui, dar şi a mea, că ştiam eu că de la copil mai 
lesne scap, decît de la mă-sa. Se jucă el cu mine, cît se jucă, prin cea 
ogradă; eu mă arătai blînd, vorba ăluia, blînd ca porumbul, şi odată zbîr; 
din mîna lui. El rămase plîngînd, mumă-sa-l sfădia că de ce n-a lăsat-o să 
facă tocană din mine, iar eu eram sus în slava cerului, şi de acolo mă uitam 
peste sat. Şi văzui lucruri cunoscute; văzui pe muierea mea ieşind din 
crîşmă moartă de beată cu ştrengarul ei pe după cap, văzui casa mea toată 
desgrădită, toată spartă şi cu ferestrele cîrpite cu hîrtie. Atunci eu zbrr! în 
casă la mine, prin ochii cei sparți de la fereastră. Casa era goală-goluţă ca 
la golani, numai biciu în cui şi neşte zdrenţe pe pat, de-mi era groază să mă 
uit la ele. Dar nu pierd vreme, mă reped la bici şi zic „Om să fiu, cum am 
mai fost!” Şi om m-am făcut, cum mă vezi, şi am luat biciul în mînă şi mi- 
am aşteptat cumetrii. Ei şi veniră îndată hăulind şi tălălăind, ca beţivii. 
Mult se mirară, că oare cine le-a deschis uşa? Dar cînd mă zăriră în pragul 

şii cu biciul în mînă, le sări beţia din cap, de ai fi jurat că vin de la 

iserică, nu de la crîşmă. Eu, pliosc! cu biciul în ei şi zic: „Cea, Bourean, 
ho, Surilă! Şi în minuta aceea el se făcu bou breaz, cum îl vezi şi ea vacă 
sură priană, după cum se vede. Din minuta aceea ar cu ei zi şi noapte pînă 
mi-oi agonisi tot ce avusesem odată şi ce mi-au prădat ei. Acu vezi de ce n- 
am nici zi de Rusale? Şi în ziua de Paşti am arat, că trebuie să ştii că eu, 
care eram, odată bocotanul satului, azi n-am nimic decît boul ăsta şi vaca 
asta; eu, care odată nu mă puteam înturna de stoguri şi de clăi pe lîngă 
casă, acum am ajuns prin cumpătul muierii la vorba cîntecului: 


Poţi să sui în pod desculță, 
Că nu t-i-mpunge-n grăunte; 
În cămară-i 

Ca şi-afară; 

Lîngă grajd şi lîngă şură 
Nu-i afla adunătură 

Cît să ia un pai în gură! 


Acu ţi-am spus, voinice, pățaniile mele, du-te şi le spune şi tu altora, 


spune-le să nu-şi arate toţi dinții la muiere, de vreau să-i aibă; şi cine m-a 
asculta, bine va umbla; cine va face ca mine, ca mine să păţească! 

Zicînd aceste, Ion Păţitul se ridică de pe grindei, prinse coarnele 

lugului în mînă, pocni una din biciu şi strigă: Ho, Surilă, cea, Bourean! şi 

ară, ară şi doară şi azi ară, de nu cumva-i locul prea moale, după ploița de 
astă noapte. lar voinicul nostru şi-a luat rămas bun de la Ion Păţitul şi 
mulțămindu-i de poveste s-a dus aţă acasă. Fraţii l-au întrebat: 

— Noa, dar dat-ai de Ion Păţitul? 

— Dat! 

— ŞI ce ţi-a spus? 

— Mergeţi să vă spună şi vouă, ori aşteptaţi pînă mîine seară, c-acum 
nu mai pot de somn şi de oboseală! 


Luceafărul, an. I, 1 iulie 1902, p. 49-52. 


PETRU, FINUL LUI DUMNEZEU 


Zice că a fost ce a fost... A fost odată o pereche de oameni, un bărbat 
ŞI o muiere şi ei n-au avut nici un copil pînă la bătrîneţe, iar la bătrîneţe le- 
a dat Dumnezeu un pruncuţ şi i-au pus numele Petru Făt-Frumos, finul lui 
Dumnezeu. Vezi că-l botezase însuşi Dumnezeu cu Sfintul Petru, de aceea 
i-au pus numele Petru. Amu copilul, ca copiii pînă-s mici, mai plîngea, se 
mai scîncea, iar la tată-său nu-i chiar venea la socoteală lucrul acesta, îi era 
greu de atîta plîns şi scîncit, că nu era dedat să auză de acelea prin casa lui, 
că de cînd a fost el mic, uitase, iar el în tinereţe cu boreasa lui nu avusese 
nici un copil, de aceea amu la bătrîneţe-i cădea oarecumva plînsul 
copilului. Deci cerca fel şi formă să-l ogoaie, să nu-i mai ţivlească atîta în 
cel cap bătrîn şi cărunt, dar copilul, ca copiii, plîngea cînd îl apuca plînsul, 
parcă-n butul bătrînului. Odată, cînd plîngea iară copilul, n-are tată-său ce 
lucra, fără zice, să-l îmbune: 

— Taci, dragul tatii, că dacă-i creşte ți-oi da pe Fata din răsăritul 
soarelui, de la şapte babe. Şi din minuta aceea de ceas copilul n-a mai plîns 
de felul felucului. Dar amu copilul, dragii mei şi-al lui Dumnezeu sfîntul, 
creştea într-o zi ca altu în nouă, în nouă ca altu într-un an şi aşa s-a făcut 
mare şi a ajuns fecior holtei şi odată zice cătră tată-său: 

— Noa, tată, cînd am fost mic, de am plins, ai zis că de-oi tăcea mi-i 
da cînd voi fi mare pe Fata din răsăritul soarelui, de la şapte babe; amu-s 
mare, dă-mi-o. 

— Vai, dragul tatii, cum oi şti eu să-ţi dau Fata din răsăritul soarelui 
de la şapte babe, cînd eu nici n-am visat de ea, numai iac-aşa, i-am auzit şi 
eu de nume şi am glumit atunci cu tine să te aciu. 

— Nu-i nimica, tată, voi aduce-o eu, dacă nu mi-o poţi da dumneata, 
dar fii bun spune-mi fost-ai, dumneata, cătană la husari în tinerețele 
dumitale? 

— Fost, dragul tatii. 

— Da mai ţii paloşul şi calul de atunci? 

— Dragul tatii, paloşu-i în cui ruginit şi calul a murit de mult şi i-am 
pus capul în par. 

— Bine şi aşa, dă-mi dumneata paloşul aşa ruginit cum e, şi-mi adă 
din par căpăţina calului, să mă duc eu să aduc pe Fata din răsăritul soarelui 
de la şapte babe. 

Tată-său, vezi bine, ca cel mai bătrîn şi mai cuminte, zicea să se 
ogoaie locului, să nu plece în ruptul capului după cum nu ştiu ce şi nu ştiu 
unde, dar Petru Făt-Frumos era finul lui Dumnezeu, nu se lăsă pînă-i dete 
tată-său paloşul cel ruginit şi capul cel de cal, apoi îşi luă sănătate bună de 
la părinți şi: calea şi valea! 

S-a tot dus, s-a tot dus, pînă a ajuns la curțile Sfintei Vineri. Sfînta 
Vinere nu era acasă, era la biserică şi casa-i era singură, cu uşa trasă şi cu 
mătura în uşă, cum pun muierile cînd ies numai pînă în vecini. Petru intră 
înlăuntru, mătură în casă frumos, duse gozul şi făcu foc şi — cînd gîndea că 
vine Sfînta Vineri — se ascunse după casă, după ce — vezi bine — rezimă 
mătura în uşă, cum o aflase. Şi veni Sfînta Vinere de la biserică, şi-i păru 
bine că îşi află casa măturată şi foc în vatră. Numai decît a priceput că a 
fost cineva pe la ea, că pînă atunci casa şi-o afla cum şi-o lăsa, şi foc făcea 
ea, de vrea să aibă foc, de unde nu — nu era făcut. Şi zice Sfinta Vinere: 

— Cine a făcut binele acesta cu mine? Că de-i hulă de pădure, să se 
bage mai afund în pădure, că am o căţea cu dinţii de fier şi măselele de 
oţel, şi de-o slobod tot smicuri şi bucățele îl face; dar de-i om bun să vie 
încoace, că, de nu are putere, îi dau eu; de n-are vedere, îi dau eu. 

— Îs om bun, mătușă. 

— Atunci ieşi afară! 

Atunci a ieşit feciorul de unde a fost ascuns, iar Sfînta Vinere l-a 
întrebat: 

— Ce vînturi te poartă pe aicea, pe unde nici pasărea măiastră nu 
umblă, necum om pămâîntean? 

Iar feciorul a răspuns aşa: 

— Vai, mătuşă, vreau să mă duc să aflu Fata din răsărit de soare de la 
şapte babe; nu ştii dumneata încotro e? 

— Vai, dragul mătuşii, eu nu ştiu, fără na cutea asta, şi de a veni vrun 
năcaz pe capul tău, arunc-o numai peste cap înapoi, dar să nu te uiţi înapoi. 
Amu du-te la soru-mea, la Sfînta Sîmbătă, că ea poate să ştie unde-i fata pe 
care o cauţi tu, că-i mai bătrînă decît mine şi umblă mai sus decît mine. 

Amu îşi ia Petru Făt-Frumos, finu lui Dumnezeu, sănătate bună de la 
Sfînta Vinere, îi sărută mîna şi se tot duce pînă dă de casa Sfintei Sîmbete. 

Sfînta Sîmbătă încă era la biserică, şi a fost lăsat uşa tinzii trasă şi 
mătura-n uşă. El a intrat înlăuntru şi s-a apucat a mătura prin casă, apoi a 
dus gozul şi a făcut foc şi cînd a gîndit că vine Sfînta Sîmbătă de la 
biserică, s-a ascuns, să nu deie numaidecît de el. Într-aceea vine Sfînta 
Sîmbătă de la biserică şi se bucură că-şi află casa măturată şi focul aprins 
în vatră, dar se miră că oare cine i-a făcut ei slujba asta, că pînă într-aceea 

îşi afla casa cum şi-o lăsa. Apoi începe: 

— Cine-i acela, care a făcut binele acesta cu mine, că de-i hulă de 
pădure să se bage mai afund în pădure, că am o căţea cu dinți de fier şi cu 
măselele de oţel şi de-o slobod tot smicuri şi bucăţele-l face; dar de-i om 
bun să vie-ncoace, că de n-are putere îi dau eu, de n-are vedere îi dau eu! 

— Îs om bun, mătușă. 

— Atunci ieşi afară să te văd! 

Şi a ieşit Petru afară, de unde era ascuns, şi Sfînta Sîmbătă îl întrebă: 

— Ce vînturi te poartă p-aici, voinice, că p-aicea nici pasăre măiastră 
nu umblă, decum om pămîntean? 

— Vai, mătuşă, vreau să mă duc să aduc pe Fata din răsărit de soare de 
la şapte babe, şi nu ştiu încătrău să pornesc, nu m-ai şti dumneata învăţa? 

— Vai, dragul mătuşei, eu nu ştiu unde s-o poţi afla, dar na peria asta, 
şi de-i da de ceva rău, arunc-o numai peste cap şi nu te uita-napoi. Acum 
du-te la sora mea, la Sfînta Duminecă, doară ea-ţi va şti spune unde-i pe 
cine cauţi. 

Şi a sărutat feciorul mîna Sfintei Sîmbete şi s-a tot dus, s-a tot dus 
multă lume împărăție, ca Dumnezeu să ne ţie, că din poveste, multă şi 
frumoasă este, multă şi frumoasă să ascultați şi dumneavoastră, că eu cîtă 
biată voi şti, toată aci voi povesti; şi s-a dus pînă la Sfînta Duminică. Dar şi 
la Sfînta Duminecă a aflat mătura-n uşă, că era la biserică. Aci încă s-a pus 
Petru Făt-Frumos, finul lui Dumnezeu şi a făcut rînd bun în casă, apoi a 
făcut foc în vatră şi s-a ascuns să nu deie Sfînta Duminecă cu ochii îndată 
de el, cînd va veni de la biserică. Şi cînd a ajuns Sfinta Duminecă acasă, s- 
a mirat că oare cine i-a făcut ei rînd bun prin casă şi foc în vatră şi a zis: 
oare cine a făcut binele acesta cu mine, că de-i hulă de pădure, să intre mai 
afund în pădure, că am o căţea cu dinţii de fier şi cu măselele de oţel şi de o 
slobod, tot smicuri şi bucățele îl fac, dar de-i om bun, să vie-ncoace, că de 
n-are putere îi dau eu, de n-are vedere îi dau eu. 

lar feciorul, care auzea vorbele Sfintei Duminici, a răspuns din 
ascunzătoarea lui: 

— Îs om bun, mătuşă şi a venit înaintea Sfintei Duminici. lar ea l-a 
întrebat: 

— Ce vînturi te poartă pe aicea, voinice, că p-aicea nici pasăre 
măiastră nu umblă, necum om pămîntean? 

— Vai, mătuşă, vreau să mă duc să-mi aduc pe Fata din răsărit de 
soare, de la şapte babe, şi nu ştiu drumul; nu m-ai putea dumneata 
îndrepta? 

— O, dragul mătuşii, eu calea o ştiu, dar eu mă tem că în zadar ţi-i 

bate picioarele p-acolo, ce puteri ai tu, că acolo-i anevoie de mers? 

— D-apoi, eu mă pot face ce vreau: purece, pasăre, muscă, iepure, 
şarpe... 

— Atunci e bine; na năframa asta albă şi de va da vro răutate asupra 
ta, arunc-o peste cap şi nu te uita înapoi; şi na războiul acesta, şi te du p- 
aici încolo, că-i nimeri oblu la casa celor şapte babe. Dar să ai de grije, că 
din cele şapte babe, şase în toată ziua merg la biserică, iar una rămîne 
acasă, de le face de ameaz şi grijeşte de fată. Una din ele, care-i mai 
bătrînă, are un ochi mare în frunte ca un tănier şi cu acela toate le vede. Şi 
al grije, că fata-i după cuier învălită într-o năframă. Tu du războiul şi-l 
pune sub fereastră şi apoi fă ce-i face şi te ascunde bine, să nu te afle. Că 
ele, cînd vin de la biserică, ocolesc mai întîi casa de două ori, să vază nu-i 
cineva p-acolo. 

Şi aşa a făcut Petrea, a luat de la Sfinta Duminică războiul care era tot 
de aur, cu talpe de aur, cu fustei şi tălpigi de aur, cu ciocane şi cu suluri de 
aur, cu brîcle şi cu iţe de aur, cu un cuvînt cu totului tot de aur — şi a sărutat 
mîna Sfintei Dumineci şi şi-a luat de la ea sănătate bună şi s-a cam mai 
dus. Multă vreme s-o fi tot dus el pînă a dat de casa celor şapte babe şi cum 
a ajuns acolo, a pus războiul sub fereastră şi s-a ascuns între nişte tufe din 
dosul casei. Nu mult după aceea vin şi babele de la biserică şi să 
minunează de mîndrenia cea de război şi uită să deie raita pe după casă, să 
vadă n-au pe cineva străin p-acolo. Să tot înhoalbă ele mult la război apoi 
îşi aduc aminte că baba cea din casă poate nu l-a văzut încă şi o strigă şi pe 
ea: haida, tu, de vezi ce ni-a dat Dumnezeu aici la fereastră, pînă am fost 
noi la biserică. Şi-a ieşit baba cea din casă şi-a prins a se mira de mîndrenia 
de război. 

Dar pîn-atunci feciorul a ieşit de unde era ascuns, s-a dus în casă şi-a 
luat de după cuier fata — care era învălită într-o năframă, şi-a pus-o-n sîn, 
apoi a trîntit căpăţina de cal jos, şi s-a făcut din ea un cal frumos, frumos, 
şi s-a repezit în spatele calului şi... calea şi valea, băiete! 

Babele tot sta şi prohedea războiul cel de aur, dar într-un târziu îşi aduc 
aminte că fata lor încă nu l-a văzut, deci merg s-o ducă şi pe ea să-l vadă. 
Adică după cuier, locul gol. Acum hai pe căutate, babe, vădu-vă şperlă, să 
vă văd! O caută-n sus, o caută-n Jos, o caută-n dreapta, o caută-n stînga nu- 
i şi nu-i! Atunci zice hăranca cea mai bătrînă: 

— Tu, războiul ăsta ne-a dus fata, haidaţi după ea! 

— Hai! Dar unde? încotro? 

— Bine ziceţi! 

Şi se uită baba cu ochiul ei cel cît tănierul într-o parte, şi se uită într- 

altă parte, pîn-odată bate-n palme şi zice: 

— Hai, suratelor, haideţi după mine, că-i pierd din vedere. 

Şi se iau cele şapte babe tot într-un suflet, de gîndeai că-s căprioare, nu 
babe, aşa călcau peste văi şi dealuri, de-a dreptul, nu mai umblau bătînd 
drumul, că drumu-i cu cotituri iar lor le era să nu scape pe tineri din 
vedere. Mergeau ele şi celelalte babe, cum mergeau, dar mergea baba cea 
cu ochiul cît tănierul, de colb, colb, îi ieşea din călcîie; toată lumea o vedea 
c-o falcă-n cer, cu alta în pămînt, cu una stele măturînd, cu ceilaltă 
pămîntul arînd. Şi fugeau şi tinerii călare pe calul lor, de fuge un om pe 
lume, dar odată simţesc că-i arde ceva în spate. 

Atunci Petrea Făt-Frumos, finul lui Dumnezeu, aruncă cutea peste cap, 
şi iată, dragii mei şi-ai lui Dumnezeu sfîntul, că se face din cute un munte 
de piatră nalt pînă în cer şi lung de la un capăt de lume pînă la celalalt. 

Dau babele să urce pe munte în sus, dar lunecau şi cădeau jos, că era 
luciu ca gheaţa, dau să meargă pînă la capătul lui, dar unde-i e capătul? Se 
pun dară a roade la munte, cum rod şoarecii la caş, şi-şi fac un drum de 
putea trece în voia cea bună un car cu şase boi încărcat de fin. Şi hai după 
tineri! Du-te, du-te, pînă-i mai ajunge. Atunci, cînd simţi Petrea că-l arde 
ceva în spate, aruncă peria peste cap şi se făcu, drăguţ Doamne, din perie o 
pădure mare şi deasă, naltă şi groasă, de era pînă în naltul cerului şi lată de 
un capăt de lume pînă la celalalt. Cînd ajung babele la pădure, nu mai 
umblă ocolind, că vedeau ele că înzădar le-ar fi munca, ci se apucă a roade 
la pădure, de-şi făcură o cale cît putea trece în voia cea bună un car cu şase 
boi încărcat cu paie. Şi hai după tineri! Du-te, du-te! Cînd era p-aci, p-aci 
să-i ajungă, aruncă Petrea năframa peste cap şi se făcu din ea un tău mare- 
mare, lat şi lung cît vedeai cu doi ochi şi afund, ca o Dunăre, şi tăul era de 
lapte dulce, iar ţărmurii lui erau de păsat. Ajung babele la tău, dar cum să-l 
treacă? De-a înnotul, nu era nici un modru, că prea era lat din seamă afară; 
să-l ocolească, nu puteau, deci se pun să-l soarbă. Şi se pun babele a mînca 
din țărmure şi a bea din lapte pînă l-au mai secat; dar cînd gîndeai că-i mai 
secat au şi plesnit tusşapte odată, şi de acolo nu s-au mai sculat veci- 
pururea vecinică. 

Acum erau tinerii scăpați de babe. S-au dus dară tinerii mai încet şi 
mai cu ticneală pînă au ajuns la fîntîna lui Iordan. Acolo au oprit calul în 
loc şi s-au dat jos, au lăsat şi calul să pască oleacă şi a scos de după curea 
năframa cea împăturată, ce o luase de la cele şapte babe de după cuier, să 
vadă ce-i în ea? Adică cum o despătură, sări din ea ceva şi se dete peste cap 
şi înaintea lui se ivi o fată, cea mai frumoasă ce putea să şi-o gîndească 
cineva; era Fata de la răsărit de soare, de la şapte babe. El de bucurie se 

aruncă la ea, o strîngea în braţe, o sărută, de gîndeai că să o mănînce, de 
dragă ce era. 

Dar atunci un cîne de zmeu îl vede şi lup aci! 

— Noroc bun, Petre! 

— Noroc să ai! 

— Dar de unde ai tu nevasta asta frumoasă, că asta-i a mea? 

— Cum să fie a ta, că doară eu mi-am cîştigat-o, numai unul 
Dumnezeu mă ştie cu cîtă trudă, şi cu cît necaz?! 

— Cred, dar asta-i a mea! 

Mult ne-am căznit doisprezece fraţi s-o putem scoate de la cele şapte 
babe, dar n-am putut; acum văd că mi-ai scos-o tu. Pentru binele ce mi-ai 
făcut, ai de la mine iertare de trei ori... Şi cînd a gătat zmeul de zis vorbele 
aceste: zbrrr! prinde pe fată de subsuori şi se înalță cu ea în slavă, şi atîta-i 
mai vede Petrea. Acum el rămîne necăjit şi supărat la fîntîna lui Iordan, cu 
capu în palme şi plîngînd ca un copil mic. Pînă mîni la prînzul cel bun a 
stat el aci, nici a dormit, nici a mîncat, nici a beut, numai a tot plîns. 

Cînd a fost mîni la prînzul cel bun, numai vede pe drăguţa lui că vine 
la fîntînă după apă, cu două vase. Bucuria lui Petre! Numaidecît o ia în 
braţe şi se aruncă cu ea pe cal şi hai la drum! 

Dar calul zmeului îi vede şi rînchează odată, de tremură curțile 
zmeilor. Atunci zmeul iasă la el şi zice: dar ce-i, drag căluțul meu, de 
rînchezi tu aşa tare? 

— Dar cum să nu rînchez, cînd pe dragă stăpîna noastră o duce Petrea 
Făt-Frumos, finul lui Dumnezeu? 

— Pot mînca un țipău de pită şi bea o cupă de vin? 

— Poţi! 

Şi a mîncat zmeul un țipău de pită şi a beut o cupă de vin şi s-a suit pe 
cal şi cît ai număra trei, a ajuns pe Petrea şi i-a luat nevasta şi i-a zis: 

— Ai noroc, Petre, cu ce ai, că ţi-am făgăduit că te iert pînă de trei ori, 
că altcum praf şi cenuşă te-aş face pe loc! 

Acum iar rămase Petrea supărat şi nu ştia, ce biată să mai facă. Deci să 
ia, ca omul îngîndurat, şi merge iară la fîntîna lui Iordan şi acolo stă pînă 
mîne la prînz. Atunci iară vine drăguţa lui după apă, şi iar o suie pe cal şi 
fuge cu ea, dar zmeul iar îl ajunge şi o duce şi iar îl iartă pe Petrea. Tot aşa 
să întîmplă şi a treia zi, dar atunci i-a spus zmeul lui Petrea aşa: 

— De trei ori te-am iertat, Petre, dar de mai cutezi a ţinea calea 
nevestei mele, atunci dai de dracul! Bagă bine de seamă, ce-ţi spun, şi, de 
ți-s dragi zilele, nu fi duşman casii mele! 

Acum rămase Petrea şi mai supărat şi mai îngîndurat, dar fata-i făcea 

semn din ochi să nu piardă nădejdea. 

Dacă ajunse zmeul acasă, îi dă fata: mare viteaz eşti tu, bată-te norocul 
să te bată! 

— Mare, îi dă zmeul, dar mai mare viteaz e Petrea Făt-Frumos, numai 
cît el, săracul, n-are cal cum am eu. Că să fie calul lui, ca al meu, eu nu vă 
ajungeam, dar aşa, ce-i e bună vitejia, dacă n-are cu ce o purta? Vezi tu, noi 
12 frați am umblat după tine şi nu te-am putut scoate de la cele şapte babe 
şi el singur, singur el te-a scos de la ele şi le-a prăbuşit, dar ce folos? N-are 
cal de treaba lui! 

— ŞI nu se mai află nicăieri în lume vrun cal ca al tău? 

— Se mai află unul, dar numai unul singur, la moşica mea în lumea 
neagră, acela-i frate geamăn cu al meu, dar nu cred să se afle chiar om 
pămîntean să-l scoată de la moşica mea, că 99 de voinici şi-au pus capu-n 
par pentru el, şi tot nu l-au putut scoate. Eu îs zmeu şi-i sînt nepot şi cu 
mare greu am putut pune mîna pe ăsta. 

A doua zi iar a mers fata la fîntîna Iordanului şi a aflat pe Petrea acolo 
şi i-a spus din fir în păr tot ce a vorbit cu zmeul. Acum Petrea prinse o 
leacă de nădejde, îşi sărută mireasa dar nu mai cercă să o mai fure, că se 
temea să nu se ieie toți zmeii după el şi să-l prăpădească într-o bobotă şi pe 
el şi pe ea. Aşa se duse ea acum acasă, iar el plecă spre lumea cea neagră. 
Şi s-a tot dus, s-a tot dus, multă lume, împărăție, ca Dumnezeu să ne ție, că 
din poveste multă este mîndră şi frumoasă să ascultați şi dumneavoastră, că 
eu, cîtă biată a fi, toată aci ce voiu povesti; s-a dus pînă a ajuns înt-o 
pădure mare, acolo dă de un iepure, care sărea peste o tufă. Petru, cînd l-a 
văzut, dă să-l împuşte. Da îi zice epurele: 

— Nu mă împuşca, frate Petre, mai bine lasă-mă să trăiesc, că de-om 
trăi, ţi-oi mulțămi, de-om muri, paos ţi-a fi, mai bine leagă-mi, uite piciorul 
ăsta, că vai, rău mă mai doare, că mi-i murucluit din loc. Şi lui Petrea i-a 
fost milă de iepure şi nu l-a puşcat, fără a făcut iute nişte lopăţele şi i-a 
legat la iepure piciorul cel murucluit şi s-a dus mai departe. Dar după ce a 
gătat de legat piciorul iepurelui, acela a sărit repede şi a zis: 

— Să ştii că io-s împăratul iepurilor şi cînd vei fi într-un necaz mare, 
să-ţi aduci aminte de mine. 

Cum mergea acum Petrea mulțămit că a putut face o faptă bună, iată 
că întîlneşte o vulpe şi dă să o împuşte. Dar vulpea-i zice: 

— Nu mă împuşca, frate Petre, mai bine leagă-mi piciorul acesta cu 
nişte lopăţele că şi eu îţi voi prinde bine, trăind în iast” pustie de lume. Şi i- 
a legat Petrea piciorul în lopăţele şi atunci a sărit vulpea sus de bucurie şi a 
zis: 

— Să ştii că io-s împăratul vulpilor şi cînd îi da de ceva rău, să-ţi aduci 
aminte de mine. 

Apoi merse Petrea mai departe şi vede în cale un lup. Pe acesta chiar îl 
puşc! îşi gîndi el, dar lupul cunoscîndu-i gîndu, îi grăi: 

— Nu mă puşca, frate Petre, mai bine fă-ți milă şi pomană şi-mi leagă 
în lopeţele piciorul acesta, mă doare al dracului, că şi eu poate îţi voi fi de 
ceva folos, numai să mă chemi cînd vei fi într-un necaz mare. Şi legă 
Petrea şi piciorul lupului în lopăţele şi cînd se văzu lupul legat, sări sus de 
bucurie şi zise: 

— Să ştii că io-s împăratul lupilor şi în nevoi grele de vei da, să-ți 
aduci aminte de mine. 

Apoi merge Petrea, merge mereu tot înainte, pînă dă de o apă mare şi 
mergea apoi tot pe lîngă apă şi dă de o baltă şi în baltă era un peşte frumos. 
El dă să prindă peştele să-l frigă pe cărbuni şi să-l mănînce. Dar peştele 
zice: 

— Nu mă pustii, frate, că de mare folos îţi pot fi la vreme de nevoie, 
mai bine mă aruncă colo în hîlboava cea mare, să trăiesc, că în balta asta 
mocirloasă era cît pe aci să mor. Şi s-a gîndit Petrea, tot atita-i, că voiu 
mînca odată peşte, ori că nu voi mînca, tot mai gras nu voi fi, îl arunc în 
hîlboavă, că prea frumos mă roagă, mi-i şi milă de el. Şi l-a aruncat în 
hîlboavă. Dar peştele zvîrcolindu-se în apa cea mare îi zise: 

— Să ştii, că io-s împăratul peştilor; de-i avea cîndva lipsă de mine, 
strigă-mă să-ți răsplătesc facerea de bine. 

Apoi a mers Petrea, cît a mers, tot pe lîngă apă, pînă a dat de un vad şi 
prin vad a trecut pînă dincolo de apă în lumea neagră. Şi s-a dus şi prin 
lumea neagră pînă a dat de o curte mare şi curtea cea mare era îngrădită tot 
cu pari şi în fiecare par era cap de om, numai într-un par nu era şi acel par 
tot striga: „Cap de om, cap de om!” Şi zicea moşica zmeilor dintr-un cot de 
curte: „taci, parule, c-amu-ţi vine şi ţie unul!” 

Aude Petrea, dar nu se înspăimîntă, fără merge oblu la moşica zmeilor 
şi-i dă: 

— Noroc bun! 

— Sănătate bună! 

— Nu mi-i băga slugă, moşică? 

— Ba te-oi băga, dragul moşicei, dar ce simbrie-i cere să umbli cu iapa 
asta? 

— Mr-i da, moşică, pe un an, un cal care mi-l voi alege din grajdul 
dumitale şi de nu te voi sluji cum se cade, capul meu să meargă în par, dar 
te voi sluji omeneşte şi dumneata nu-mi vei da calul care mi-l voi alege, 

atunci capul dumitale să meargă în par; bine-i? 

— Bine! 

Şi tîrgul fu gata. 

Acum i-a dat moşica să mute pietrile dintr-un deal în celalalt deal. Şi 
le-a mutat feciorul. 

Seara i-a dat de cină şi pînă el a cinat, ea s-a băgat la iapă şi a luat o 
frigare şi a bătut-o, şi a bătut-o şi-i striga: 

— De nu-mi vii acasă înaintea slugii, te decul cu bătaia! 

Apoi a venit moşica în casă şi sluga gătase de mîncat şi 1-a dat iapa de 
frîu şi i-a zis: 

— Uită-te, cum ţi-o dau, aşa să mi-o aduci! înţelegi? 

— Înţeleg, stăpînă! 

Şi se suie Petrea călare pe iapă şi-l duce iapa ca vîntu pînă într-o 
pădure mare, acolo l-a pus călare pe un lemn şi ea s-a făcut nevăzută, iar el 
a adormit, cum era tot zdrobit de bolovanii cei mulți, ce-i cărase peste zi 
dintr-un deal într-altul. 

Cînd a fost colo de cătră ziuă, se trezeşte cu căpăstru în mînă şi se 
înhoalbă în toate părțile după iapă, dar iapa nu-i, parcă dracu a dus-o. Hm! 
îşi gîndeşte el, încînita asta de iapă mi-a pune capu în par! Atunci, 
îngîndurat cum era, îşi aduce aminte de iepure: batăr iepurele acela să fie 
aci, să văd el ce zice că-i de făcut?! Atunci tup! dintr-o tufă, iasă iepurele şi 
zice: 

— Ce porunceşti, drag domnul meu, de ce eşti supărat? 

— Cum să nu fiu supărat, că uite ce mi s-a întîmplat şi uite cum şi uite 
de ce necaz am dat. Dar iepurile zice: 

— Nu te teme! Iapa babii s-a făcut iepure cu un pui, dar eu merg şi 
adun laolaltă toți iepurii de pe locul acesta şi pe care nu-i din împărăţia 
mea, îi scot afară şi tu haida şi ține căpăstru în mînă şi cînd va trece 
iepuroaica cea streină cu puiul după ea, dă-i una cu căpăstru în cap şi zici: 
tu, iapa babii, cu un mînz după tine! 

Şi aşa a făcut iepurele, că a strîns pe toţi iepurii la un loc şi toţi au fost 
din împărăţia lui, numai o iepuroaică cu un pui, era străină şi pe aceea a 
bătut-o afară din norodul ei cel de iepuri şi cînd a trecut pe lîngă fecior, el 
i-a dat una cu căpăstru în cap şi a zis: ţu, iapa babii, cu un mînz după tine! 
Atunci iepuroaica s-a făcut iapă şi feciorul s-a urcat pe ea şi hi, acasă! Pe 
prînz era la babă în curte. Dar baba, cînd îl văzu îi zise: 

— De mult nu mai avui o slugă bună, cum eşti tu, amu o zi m-ai slujit, 
mai ai două şi anul ţi s-a împlinit, atunci capeţi calul, numai te poartă tot 
aşa. 

Că pe atunci era anul numai din trei zile şi în lumea neagră poate că şi 
acum e tot aşa. 

Şi iară i-a dat să mute pietrele dintr-un loc într-altul, cît fu ziulica de 
mare, iar seara tot era zdrobit de atîta muncă, dar ce era să facă? Cine-i 
slugă, nu-i domn, musai să facă ce-i poruncește stăpînul. Pînă în seară toate 
erau mutate pietrele dintr-un deal în celălalt, iar seara-i dete baba de cină şi 
pînă el cină ea se puse şi bătu pe biata iapă, de ce n-a fugit din cîmp, să 
poată pune capul slugii în par? lar iapa plîngea şi se văieta: „Nu mă mai 
bate, că azi noapte m-am făcut iepuroaică cu un pui, dar la noapte mă fac 
vulpe între vulpi şi nu-i modru să mă mai poată afla.” 

Dacă gătă Petrea de cinat, îi dă baba iapa de căpăstru şi-i spune: 

— Uite, cum ţi-o dau, aşa să mi-o aduci, înțelesu-m-ai? 

— Înţeles! 

Şi s-a urcat feciorul pe iapă şi îndată a fost într-o pădure mare, unde pe 
fecior l-a prins somnul şi a adormit, iar iapa l-a pus călare pe un lemn şi s-a 
făcut nevăzută. Nu-i vorbă, ostenit era feciorul, de atîta piatră ce înfulicase 
toată ziulica şi a dormit, dar nu mult, ca omul cu grije. Hei, dar cînd se 
trezeşte, iapa nu-i! Unde să fie cînita de iapă? Baremi vulpea ceea de s-ar 
zări, să o întreb, a văzut-o cumva? Atunci dintr-o tufă ţup! vulpea-i aci şi 
zice: 

— Ce poruncă îmi dai, domnul meu cel bun? 

— Nu-ţi dau nici o poruncă, fără uite, ce mi s-a întîmplat şi uite ce... 

— Numai de atîta eşti supărat? Pune-ţi flori în căciulă, că minteni e 
aci. Iapa ta s-a făcut vulpe cu doi pui. Dar eu mă dau şi adun toate vulpile 
mele laolaltă şi dau poruncă să scoată dintre ele pe vulpea cea streină cu 
doi pui şi să o abată pe dinaintea ta. Şi cînd o fi pe dinaintea ta, dă-i una cu 
căpăstru peste cap şi-i strigă: tu! iapa babii, cu doi mînzi după tine! 

Şi aşa a făcut Petrea, cum l-a învăţat vulpea şi cînd se zărea de ziuă era 
la baba acasă. 

— Bine-i, stăpînă? 

— Bine, fătul meu; acum mai ai o zi, apoi anul îți e împlinit. De mult 
n-am avut aşa slugă credincioasă ca pe tine! 

Şi iară-l pune pe Petrea să care piatră dintr-un deal într-altul pănă de 
seară, atunci îi dete de cină şi pînă el cină, baba bătu iapa, de gîndeai că 
acolo o va omori şi-i strigă: 

— Hăram ce eşti tu! Vreai, precum se vede, ca sluga să-mi pună capul 
în par, în loc să i-l pun eu? Te omor cu bătaia, de nu vii dimineaţa fără el! 

— Lasă-mă, mamă, nu mă mai bate, că nu trăiesc de nu m-am făcut 
ieri noapte iepure între iepuri şi astă noapte vulpe între vulpi şi tot a dat de 

mine, dar la noapte mă fac peşte în fundul apei, doar acolo numai nu m-a 
putea afla! 

După cină i-a dat baba la fecior iapa în mînă şi i-a zis: 

— Cum ţi-o dau, aşa să mi-o aduci; înțelesu-m-ai? 

— Înţeles! 

Şi iar se duce feciorul cu iapa în pădurea cea mare şi iapa iar l-a 
adormit şi l-a pus călare pe un lemn apoi s-a şters de acolo. Acum a dormit 
feciorul pînă în zori de zi, acolo pe lemn, unde l-a fost pus iapa. 

Nici nu era modru să nu doarmă, că trei zile de-a rîndul cărase piatră 
de-a umăr de pe un deal pe altul şi două nopţi numai cîte o leacă aţipise. 
Dar cînd se deşteptă — ia iapa, de ai de unde! Atunci să gîndi la peştele 
cela, pe care-l scosese din mal şi-l aruncase în apă afundă şi curată. Şi cît ai 
bate în palme, peştele fu lîngă el: 

— Dar de ce eşti supărat, drag domnul meu? 

— Dar cum n-oi fi supărat, că uite ce mi s-a întîmplat, am pierdut iapa 
babii în trei rînduri, de două ori am dat de ea, dar acum de nu o aflu, capu- 
mi merge în par. 

— Nu te teme, dragă domnul meu, că ştiu eu de ea; s-a făcut o mreană 
cu trei pui după ea şi s-a corlit în mol, în fundul apei. Dar eu mă duc şi-mi 
adun toţi peştii şi le poruncesc să o deie la margine. Şi cînd vei vedea că-i 
la margine, dă-i una cu căpăstru peste cap, şi-i zi: — hi, iapa babii, cu trei 
mînzi după tine! 

Şi s-a dat împăratul peştilor şi a adunat toți peştii şi le-a poruncit să 
abată la ţărmure pe mreana cea streină cu trei pui. Şi cînd a zărit-o Petrea 1- 
a dat una cu căpăstru peste cap şi i-a zis: țu, iapa babii cu trei mînzi după 
tine! Şi mreana s-a făcut iapă şi s-a auncat feciorul în spatele ei şi hi! pînă 
la baba acasă. 

— Bună dimineaţa, moşică! 

— Să trăieşti, Petre! 

— Pare-ţi bine, că ţi-am adus iapa? 

— Dar cum să nu-mi pară, că numai o slugă am avut aşa credincioasă 
cum eşti tu! Dar în gîndul ei se gîndea: „mai bine mi-ai fi tras un rug pe 
spate, decît mi-ai fi adus-o”. Dar acum era tîrziu, anul se împlinise şi 
trebuie să-i deie de mîncare şi calul, apoi sănătate bună! 

Şi i-a pus baba să mănînce, apoi a intrat în grajd, unde avea 12 cai, tot 
unul ca unul de frumoşi, avea şi unul slab, numai pielea pe oase; şi s-a dat 
baba şi a luat toate inimile de la 12 cai buni şi le-a pus în cel slab, care avea 
6 picioare. 

Cînd mînca sluga la masă, iată că un şoarec sparge păretele şi vine 

chiar la el pe masă. Şi el dă cu mîna să lovească şorecuţul. Dar şorecuţul îi 
zice: 

— Nu mă alunga, mai bine dă-mi o bucăţică de mîncare, că eu ţi-oi 
spune un lucru mare. 

— Ce mi-i spune, măi şorecuţule? 

— Uite ce: baba le-a luat inimile de la cei 12 cai graşi şi toate le-a pus 
în unul slab, cu 6 picioare şi tu numai pe acela să-l iai, oricît te va îmbia 
baba cu de cei frumoşi, că numai acela-i care-ţi trebuie ţie. 

Petrea s-a bucurat de vorbele şorecuţului şi i-a băgat în hudă o bucată 
bună de slănină şi i-a mulțămit de învăţătură. 

Într-aceea vine baba în casă şi zice cătră slugă: 

— Acum, fătul meu, s-a împlinit anul, hai şi-ţi alege care cal vrei tu, 
din cei ce biată-i am, că m-ai slujit omeneşte. 

Şi intră Petrea în grajd şi se uită la cei 12 cai frumoşi ai babei şi-i 
fugeau ochii pe ei, dar nu alese nici pe unul; fără era în fundul grajdului, 
lîngă părete, un cal mic, slab, hămisit, de de-abia sta pe picioare de slab şi 
avea şase picioare. Pe acela şi-l alese Petrea. În zadar zicea baba, că pe 
acela de ruşine nu i-l dă, că a slujit-o cu credinţă şi trebuie să-i deie un cal 
cum să cade, că el nu vrea numai pe acela, ori de nu mi-l dai, zicea el, 
atunci îți pun capu în par, că aşa ne-a fost uneala. 

— Apoi dară, dacă cu puterea te fereşti de cei mai buni, păcatul meu 
să nu fie, că-ți alegi tu schidoala aceea, care, nici de ruşine nu ţi l-aşi fi dat. 

Cu mare greu putu Petrea trage calul acela, de slab ce era, dar tot l-a 
tras, cît tîrîşi, cît grăbişi, pînă l-a scos din curtea babei, apoi l-a mai tras, 
cum biată a putut, pînă la hotarul dintre lumea neagră şi lumea albă. Acolo 
era vama lupilor. Cînd a fost la vama lupilor, i-a ieşit un lup mare în cale şi 
i-a cerut vamă, două picioare de pe calul cel cu şase picioare. Dar Petrea 
numaidecît aruncă jos căpățîna cea de cal, ce o purta tot cu sine şi se făcu 
cal frumos cu patru picioare, ca toţi caii şi îmbie pe lup să-l ieie drept 
vamă. Dar lupul nu vrea numai două picioare de la calul cel cu şase. 
Pricina era gata. Feciorul nu vrea să deie ce cerea lupul; lupul nu vrea să 
ieie ce-i da feciorul şi aşa el nu putea merge mai departe. Dar atunci s-a 
gîndit feciorul aşa: baremi lupul cela, la care i-am legat eu piciorul, de-ar fi 
aci, să mă înveţe ce să mă fac? Atunci tup! ieşi lupul dintr-o tufă. 

— Dar de ce năcaz ai dat, domnul meu cel bun? 

— D-apoi uite tu, lupul ăsta îmi cere vamă două picioare de la calul 
ăsta cu şase şi eu îl îmbiu să-i dau calul ăsta întreg întreguţ şi el nu vrea! 
Ce să mă ştiu direge cu el? 

Atunci zice împăratul lupilor: 

— Dă vamă calul ăsta cu patru picioare şi cu celalt te du curînd la 
fîntîna lui Iordan, că te aşteaptă mireasa. 

Şi aşa a făcut Petrea. Şi într-o clipită fu acolo, unde îşi află mireasa cu 
două vase după apă. Acum, cît ce să apropie de ea, o luă pe cal lîngă sine şi 
hi, murgule! Dar acum calul lui nu mai era cel slab şi flocos, ci era un cal 
gras şi sprinten, apoi cum era cu şase picioare şi cu 13 inimi, zbura ca 
rîndunelele, nu fugea ca caii. 

Hei, dar calul zmeului simţi că Petrea duce pe doamna lui şi prinse a 
rîncheza de gîndeai că s-a prăbuşi grajdul. Şi se duse zmeul la el şi-i zise: 

— Dar de ce rînchezi aşa de pogan, drag căluţul meu? 

— Da cum n-oi rîncheza, că pe doamna noastră a furat-o Petrea Făt- 
Frumos, finul lui Dumnezeu! 

— Dar pot mînca, pot bea, pot trage un puiuţ de somn? 

— Ori mîncă, ori bea, ori dormi, ori te lasă, că pe Petrea nu-l mai 
ajungi şi de doamna noastră te poți linge pe buze, că atîta o mai vezi, cît ai 
văzut-o! 

— D-apoi cum? 

— Aşa, că acum fug călare pe frate-meu cel cu şase picioare şi cu 13 
inimi şi acela sare tot trei dealuri şi trei văi de odată! 

— Apoi plecăm dară? 

— Ori pleacă, ori te lasă! 

Atunci zmeul, necăjit, se urcă pe cal şi prinde a-l îmblăti de gîndeai că 
acu l-a deculi, dar pace! Fugea el, da mai fugea un cal pe lume, dar nu 
putea ajunge pe Petrea. Atunci strigă calul zmeului: 

— Aşteaptă-mă, frate, că crăp, de nu mă aştepţi! 

— Te aştept bucuros, de trînteşti pe cînele de zmeu din spatele tale! 

Şi să avîntă odată calul zmeului în slava cerului şi acolo se înturnă cu 
picioarele la deal, de căzu zmeul cu capu în jos chiar în fundul pămîntului, 
unde-i pînă în ziua de azi. 

Acum l-a aşteptat calul lui Petrea şi Petrea a rămas pe calul lui cel cu 
şase picioare, iar mireasa şi-a pus-o pe calul zmeului şi aşa au mers pînă 
acasă, unde făcură un ospăț mare cum nu s-a mai pomenit şi, de n-au murit, 
şi astăzi trăiesc! 


Jar eu m-am suit pe-o şea, 
Şi am spus-o aşa; 

Şaua a fost ruginoasă 

Şi povestea mincinoasă; 
Apoi m-am suit pe un cui, 

Să nu v-o mai spui! 


Din revista Luceafărul, anul I, p. 55-57 şi 67-70. 


V. DE N-AR FI POVEȘTILE 


M i 


V. DI N-AR FI POVEŞIILI: 


FLOAREA FLORILOR, DOAMNA 
ZÎNELOR 


A fost ce-a fost. 

A fost odată un împărat şi împăratul acela a avut o fată, ce o chema 
Ileana. Şi ea aşa a fost de frumoasă, că mai frumoasă n-a putut să fie în 
lume. Şi se vede că frumuseţea are mulți oameni răi, căci după Ileana s-au 
bătut doisprezece zmei s-o fure. 

Tatăl său, dacă a apucat de veste ce apă curge pe vale, s-a pus să o 
păzească şi n-a ştiut ce să facă alta, cum s-o păzească, ci a făcut deasupra ei 
o casă de fier şi zi şi noapte a pus cătane s-o străjuiască. 

În casă nici uşă nici fereastră nu era, numai o strunguţă, cît să încapă 
ulcica cu cofa şi pîine. 

Încolo om cu trup și suflet nu putea să intre. 

Într-o seară, cînd au fost florile mai mîndre, se miră ea pe ferestruţa ei 
către cele flori şi zice atunci către cătana ce o străjuia: 

— Pasă şi-mi adă o floare, s-o miros. 

Cătana se duce şi-i aduce o floare şi cum o miroase, se şi porneşte în 
altă stare, şi cînd i-a venit vremea să nască starul din ea a început a plînge, 
mai jalnic şi mai amar să-ți rupă inima. Ea a zis atunci aşa: 

— Nu plînge, starul meu, că de-i fi fată, te-oi găta ca pe o domnişoară 
în haine de mătasă şi te-oi purta la joc şi te-oi mărita după cutare baron. 

ŞI tot a plins. 

— Nu plînge, starul meu, zice iară, că de-i fi fată, te-oi îmbrăca 
frumos, ca pe fetele cele de români cu poale cu altiță, împănate cu fluturi şi 
cu pene, ți-oi lua cîrpă roşie, cisme roşii... Şi tot a plîns. 

— Nu plînge, zice ea, că de-i fi fecior, te-oi spăla ca pe un fecior de 
împărat şi te-oi îmbrăca cu nădragi de mătasă, cu căputac de mătasă, cu 
pălărie sclipicioasă şi ţi-oi căuta oarece fată de împărat şi-ţi fi gazde. 

ŞI tot a plins. 

— Nu plînge, starul meu, zice ea iară, că de-i fi fecior, ți-oi lua suman 
ca la feciorii cei de români şi tundră; în picioare opincuţe de hodină, peste 
brîu curea lată cu cătărămi de argint şi în cap căciulă de miel de la Paşti, cu 
pană de curcan, ca să te alegi viteaz. 

ŞI tot a plins. 

— Nu plînge, starul meu, zice în urmă, că de-i fi fecior ți-oi lua de 

muiere pe Floarea florilor, Doamna zînelor. 

Atunci îndată a tăcut şi îndată l-a născut şi l-a botezat Floarea florilor, 
pentru că din floare l-a avut. 

— Noa, maică, zice el după ce l-a botezat, mi-ai făgăduit de muiere pe 
Floarea florilor, spune-mi unde să o găsesc, şi ţi-o aduc de noră! 

— O, dragul mamei, zice ea, nu te lua după făgăduinţa aceea, ce am 
zis-o într-un ceas slab, ca să-ţi alin plînsul, căci poate aşa fată nici nu este, 
ori dacă este, nu ştiu în care parte de lume să fie. 

— Ba numai mi-o spune, că dacă-i treaba aşa, eu tot ducu-mă în lume 
pînă o voi afla şi-o voi lua de nevastă, că eu fără ea din ceasul acesta nu pot 
Şi nu vreau să trăiesc. 

— Dragul meu, fiul meu, îl roagă mă-sa, cum ti-i duce tu în lume, slab 
şi neumblat, şi cum mi-i lăsa aci cu durerea mea şi cu amarul meu? Astăzi 
te-am avut; astăzi să te şi pierd?! oare putea-va inima mea să poarte atîta 
supărare şi jele?! 

Nu, fiul meu, cere-mi altceva, dar nu te depărta de lîngă mine. 

— Maica mea şi măicuţa mea, răspunse pruncul, o floare lîncezeşte şi 
se vestejeşte, dacă n-o luminează razele binefăcătoare ale soarelui. Cele 
mai frumoase petale ale ei se usucă şi cad la pămînt şi mirosul ei îmbătător 
se pierde în întunericul nopții. Astfel m-oi ofili şi m-oi usca şi eu dacă n-oi 
purcede încă din ceasul acesta, să o aflu, căci ea este soarele zilelor mele, 
lumina ce luminează, încălzeşte şi nutreşte rădăcina pomului vieţii mele. 

De-oi muri, maică, de dorul ei, precum ştiu c-oi muri, sufletul dumitale 
va purta păcatul. 

Aşadară s-a luat şi s-a dus din sat în sat, din oraş în oraş, tot întrebînd 
şi ispitind, doară-doară va da de cineva, care să-l ştie povăţui încotro să 
afle pe Floarea florilor, Doamna zînelor; dar nimeni n-auzise de ea decît 
din veste — poveste. 

Cum merge el aşa, fără să ştie unde va ieşi şi oare bine merge ori 
apucat-a pe cale greşită, ajunge la un codru năpraznic de mare. După ce 
merge şi prin codru o bună bucată, vede o colibă şi din colibă iese o 
cățeluşă şi un moş pe de-o lăture alb ca neaua şi pe de alta cu păru-n rînd 
ca un copil de şapte ani. 

Căţeluşa începe a bate. 

— Bate, bate, căţeluşa mea, de-i om rău; de-i om bun, cheamă-l în 
casă, zice moşul. 

— Om bun sînt eu, moşul meu şi dragul meu, zice pruncul. Se băgă în 
casă şi dă bineţele. 

— Noroc bun! 

— S-ai noroc, prunc necunoscut pe acest pămînt, dar ce cauţi atîta 
spurc de lume şi ţară? 

— Caut, ce mi-a făgăduit maica cînd m-a născut, pe Floarea florilor, 
Doamna zînelor. 

— Fătul meu, zice moşul, o sută de ani am la spatele meu acuma şi 
nici nu am văzut-o nici de nume nu i-am auzit. Dar vezi şi hodineşte pînă 
mîine dimineaţă, că mi-oi întreba cotunele dacă a şti oarecare dintre ele. 

Îi dă de cină, iar dimineaţa de prînz, şi-i dă un frîu de aramă. 

— Na, puiul meu, zice, şi grijeşte de el, că ţi-a prinde bine. Cînd li-i 
scutura ţi-a veni un cal de aramă şi haine de aramă. 

Dimineaţa, între prînz şi amiază, iese moşul afară şi bucină într-un 
corn de lume şi vin toate albinele, cîte se aflau în cornul acela al lumii şi 
nici una n-a ştiut de Florea florilor. 

— Nu ştiu ce să-ți spun, zice moşul, dar te du tot pe calea asta pînă la 
fratele meu mai mare, că doară te-a şti îndrepta el. 

Merge de acolo şi pe seară ajunge la celălalt. 

— Sara bună, moşul meu şi dragul meu. 

— Da ce te poartă păcatele atîta lume? 

— Poartă-mă aceea, zice, că mama cînd m-a făcut, mi-a făgăduit de 
muiere pe Floarea florilor, dacă m-ai şti îndrepta, unde s-o aflu? 

— Două sute de ani am petrecut, fătul meu, zice moşul, şi nici nu o-am 
văzut, nici n-am auzit de ea. Dar rămii aci pînă dimineaţă, că mi-oi întreba 
cotunele, de-a şti oarecare de olatul ei. 

Îi dă de cină şi dimineaţa de prânz, şi-i dă un frîu de argint. 

— Na, puiul meu, zice, şi grijeşte de el, că ţi-a prinde bine. Cînd li-i 
scutura, ţi-a veni un cal de argint şi haine de argint. 

Dimineaţa, între prînz şi amiazi, iese moşul afară şi bucină în două 
cornuri de lume şi vin toate albinele, cîte au fost în acele două cornuri de 
lume, dar nici una n-a ştiut spune nimic despre Floarea florilor. 

— Noa, zice, nu ştiu să-ţi spun nimic, dar te du tot pe calea asta pînă la 
fratele meu cel mai bătrîn, că ăla ţi-a spune doară. 

Cînd e la ojinuţă ajunge la el şi-i dă bună seara. 

— Seara bună, fecior necunoscut; da ce păcat te poartă atîta lume şi 
țară? 

— Poartă-mă păcatul acela, că maica cînd era să mă nască nu m-a 
putut naşte pînă nu mi-a făgăduit de muiere pe Floarea florilor, dacă m-ai 
şti îndruma, unde s-o aflu? 

— De trei sute de ani trăiesc, fătul meu, zice moşul şi nici nu o am 
văzut, nici de nume nu i-am auzit. Dar rămii pînă mîine dimineaţă, că 

doară s-a afla între cotunele mele, care va şti de ea. Îi dă de cină, şi 
dimineaţa de prînz, şi-i dă un frîu de aur. 

— Na, fătul meu, frîul acesta, că ţi-a prinde bine. Cînd li-i scutura, ţi-a 
veni un cal de aur şi haine de aur. 

Dimineaţa, între prînz şi între amiază, iese moşul afară şi suflă din 
bucium în patru cornuri de lume şi vin cîte albine au fost în toată lumea. 

Moşul tot întreabă, dar ele nu ştiu spune nimic. Atunci le numără pe 
toate şi află că una lipseşte. 

— Nu-i de-a face nimic, zice moşul, numai să aşteptăm pînă va veni şi 
aceea. 

Aşteaptă o zi, aşteaptă două, aşteaptă trei şi cînd a fost a treia zi, numa 
ce a picat şi ea. 

— Unde-ai fost, întreabă moşul, de n-asculți porunca mea? şi-i trage 
trei scorbaciuri. 

— Nu mă bate, tatăl meu, zice albina, că pe cînd ai strigat întîia oară, 
mă suiam pe un deal mare şi mi-a fost greu. Cînd ai sunat a doua oară, am 
fost la mijloc de deal şi de mă lăsam, picam jos şi îmi rupeam grumazul. 
Cînd ai sunat a treia oară, eram pe vîrf de deal şi am văzut o grădină 
frumoasă, ca aceea nu poate fi alta pe lume şi m-am luat pînă la ea. Cînd ai 
sunat a patra oară, m-am luat să vin şi nici atunci nu era să vin, că am fost 
în grădină la Floarea florilor, unde ceru-i mai senin, apa mai limpede şi 
florile mai împănate, cum nu se pomeneşte pe aici. 

— Bine-i, zice, da ştire-ai duce pe feciorul ăsta acolo? 

— Şti. 

— Şi mai bine. Dar cum vi-ți duce? că albina nu te-a putea duce în 
spate; pe jos nu ti-i putea ține de ea. Dar scutură frîul ce ți l-am dat eu şi te 
sui cu albină cu tot în spatele calului, că-ți ajunge mai degrabă. Scutură de 
frîu şi îndată-i răsare un cal de aur şi se suie cu albină cu tot în spatele lui. 

— Cum vrei să mergem, domnul meu, întreabă calul, ca vîntul ori ca 
gîndul? 

— Ca gîndul, că unde gîndesc, acolo să mă pomenesc. 

Pe cînd a gătat cu vorba, calul mînă zboc în grădină la Floarea florilor. 
Dacă se vede aici, se scoboară jos, îşi sloboade calul în vrerea lui şi pe 
albină o lasă între flori, să mănînce din care o vrea. 

El se bagă în casă şi dă bineţe: 

— Noroc bun. 

— Să ai noroc, fecior necunoscut pe acest pămînt; da ce caţi? 

— Cat aceea, că m-aş băga de slugă, dacă aş avea la cine. 

— Apoi bine, chiar mie îmi trebuie unul, să deie la galițele astea, şi că 

eu am cale departe, să merg la un bal şi n-am pe cine să le las. 

— Grija le-o am eu, fii molcomită, şi nu-i avea căință după mine. 

Dimineaţa, Floarea florilor îi dă patru saci de grăunțe: doi pe 
dimineaţă şi doi pe seară, că bag seamă a avut atîtea galite. 

El îndată prinde a împroşca la grăunţe şi a trage apă în valauă; ea se 
gată de bal şi după ce s-a gătit, iese afară în pridvorul casei, fişcură odată în 
deget, şi vin patru cai negri cu un hinteu negru ca pana corbului nemînați 
de nime, nepriviţi de nime. Cum vin se întorc înaintea uşii, ea se suie în 
hinteu şi drumu... Florea florilor după ce s-a dus ea, s-a gătit mai altfel 
decît ea şi-a scuturat frîul cel de aramă şi a venit un cal aşa de frumos, că 
din copite scîntei zboară. 

— Cum o fi domnul meu şi dragul meu? întrebă calul. 

— Aşa că s-a dus doamna ta şi doamna mea la bal şi ne-om duce şi 
noi, dar dintii mă îmbracă şi pe mine ca pe tine. 

— Cată în urechea dreaptă, că-i afla acolo un rînd de haine. 

Caută în urechea dreaptă şi se îmbracă ca un pui de grof, tot maramă 
de sus pînă jos. 

— Cum o fi, mai zice calul, ca gîndul ori ca vîntul? 

— Ca gîndul: tot treizeci de paşi înaintea ei. 

Bine nu-şi gată vorba, şi se află la treizeci de paşi înaintea ei şi merg 
tot aşa pînă în capătul oraşului, unde avea să se țină balul. Acolo o-a 
aşteptat, că nu ştia în care casă să se bage. 

Cînd au ajuns la casa cu balul, Floarea florilor s-a scoborit şi s-a băgat 
în casă; caii se preumblau prin oraş cu hinteul după ei. El încă se scoboară, 
îşi leagă calul de fereastră, şi după ce se bagă în casă, o apucă la joc şi hop- 
top pînă la ujina cea bună. Şi aşa jucau de frumos, că toată lumea cîtă era 
adunată numai la jocul lor se uita şi se mira de el şi de frumuseţea lor, cît 
de bine erau hojiți unul cu altul. Cînd a fost la ujina cea bună Florea 
florilor iese afară, bagă mîna în urechea calului şi scoate trei viei de 
galbini, plăteşte țiganii şi petrecerea şi se duce. 

Dar ei aşa i-a picat de drag, că după ce s-a dus, nici ea n-a simţit nici 
oleacă de voie cătră petrecere şi s-a luat cătră casă. Ea, cît a jucat la bal, tot 
în ochii lui s-a uitat şi cînd a văzut pe slugă, îl răbducea cu el. Dar iară 
cugetă: că acasă l-am lăsat, şi n-are el haine de acelea. 

Cînd e în cea dimineaţă iară-i lasă patru saci de grăunţe şi se duce la 
bal îmbrăcată toată în haine albe, cu patru cai albi şi hinteul alb. Florea 
florilor, după ce s-a dus, scutură frîul cel de argint şi îndată vine calul şi 
zice: 

— Cum a fi domnul meu şi stăpînul meu? 

— Aşa, că s-a dus doamna ta şi doamna mea la bal şi ne-om duce şi 
noi, dar mai înainte mă îmbracă şi pe mine ca pe tine. 

Calul, într-o clipită, îl îmbrăcă în haine de argint şi se iau la drum. 

— Cum să mergem, domnul meu şi stăpînul meu, întrebă calul, ca 
vîntul ori ca gîndul? 

— Ca gîndul, tot zece paşi înaintea ei. 

Calul şi zboară de zece paşi înaintea ei şi tot aşa au mers pînă-n oraş. 
Acolo ea se bagă în casă; caii se preumblă în sus şi în jos cu hinteul după 
ei. 

El iară îşi leagă calul de fereastră şi după ce se bagă în casă, o apucă la 
Joc şi... pe sub mînă, că-i română, pînă la ujina cea bună. 

Atunci iese afară, bagă mîna în urechea calului şi scoate trei viei de 
galbeni: cinsteşte masa şi țiganii şi se suie în spatele calului şi mînă dintr-o 
săritură pînă acasă. 

Ea ca o floare brumată îşi pleacă capul pe sîn de mare supărare, că se 
duce aşa numa, fără să se arate cine-i, de unde-i şi se duce acasă că o ardea, 
colo la inimioară, ăl pojar al dragostei. 

Pe cînd a ajuns ea acasă, galițele erau săturate, focul aprins şi 
mîncările la foc. 

Ea cum vine acasă, se tot uită, se tot uită la el şi-n ochii lui, şi-l semăna 
tot mai tare cu Făt-Frumosul de la bal. 

— Elu-i! cugetă ea, că nimeni nu are atita foc şi atîta rogare în ochi, de 
la nimeni nu poate fi dragostea aşa dulce ca de la el. 

Dar cum l-oi însemna?... 

Pieptul meu arde de dragul lui; inima mi se strînge, cînd nu-l pot 
vedea, şi mintea parcă mă părăseşte cînd cuget că ar putea fi cu putință să 
nu fie al meu. 

Dar strîge-mă lumea cum a vrea, că umblu după el, el va fi al meu. 


Pentru omul ce mi-i drag 
Face-m-oi şi par în gard; 
Pentru omul ce mi-i bun, 
Face-m-oi şi ciuhă-n drum. 


Dimineaţa iară îi dă patru saci de grăunţe şi-i zice, că pe seară să pună 
o oală cu apă la foc, că şi-or face lăutori. 

Prinde apoi a se găta de bal şi după ce s-a gătat, iese în uşă şi fişcură în 
deget şi îndată vine un hinteu cu patru cai roşii ca focul. Se suie în hinteu şi 
drumu... 

Florea florilor deşartă doi saci de grăunțe la galiţe şi le trage apă în 
groapă şi în vălaută, şi după ce gată scutură frîul cel de aur şi-i vine calul 
iute ca gîndul, repede ca vîntul. 

— Cum a fi dragul meu şi stăpînul meu? întreabă calul. 

— Aşa că s-a dus doamna ta şi doamna mea la bal şi ne-om duce şi 
noi, dar mai înainte mă îmbracă şi pe mine ca pe tine. 

Calul îl şi îmbrăcă tot în haine de aur şi se iau la drum. 

— Cum a fi stăpînul meu: ca vîntul ori ca gîndul? 

— Ca gîndul, să fiu tot alăturea cu ea. 

Îndată mînă calul pînă la ea şi a mers tot alăturea pînă la bal. Ei numai 
îi creştea inima şi se topea toată de mare bucurie, că-l simte şi-l vede lîngă 
ea, batăr că n-au schimbat nici o vorbă unul cu altul tot drumul. 

Cum ajung la bal, se şi prind la joc şi hop, tup... 


Dragu-mi-e cu cine joc, 
Că miroasă-a busuioc; 

Dragu-mi-e cu cine săr, 
C-amiroase-a calapăr... 


Cînd e la ujina cea bună, el se gată de ducă; îşi ia pălăria şi se şterge de 
sudori, ca să nu se răcească dacă iese înfierbîntat afară. 

Ea atunci şi sare la el, ca să țipe un păiangen, ce, zice, picase nu ştiu de 
unde pe umărul lui, şi fără ca să simtă, îi lipi un botuţ de ceară dinapoi în 
păr. 

Se ia el cătră casă şi nu mult după aceea, s-a orînduit şi ea. Seara face 
lăutori şi-l cheamă şi pe el să-i spele capul. 

— O doamna mea şi stăpîna mea, zice el, cum m-aş putea lăsa să mă 
speli chiar dumneata pe cap? Unde se pomeneşte, să şeadă argaţii la masă 
cu împărații?! 

— Ba, că de nu-i veni, la curtea mea nu ai loc nici o clipă. De silă, de 
voie bună se lasă, că sluga trebuie să asculte de stăpîn. Ea îndată îi ia 
pălăria şi cum o ia, vede semnul, botuţul cel de ceară în păr. 

— Aha! zice, tu eşti cu care am jucat în bal? Şi numaideciît îl cuprinde 
în braţe şi-l sărută. 

— Noa, zice, de astăzi înainte soţ să-mi fii, soață să-ți fiu. 

Şi au făcut o nuntă mare, la care cu am șezut în fundul mesei, dar i-am 
lăsat veselindu-se, că mi-a fost somn şi astăzi trebuie să mă duc la Binşu 
după boi. 

ÎMPĂRATUL CU TREI FECIORI 


A fost odată ca niciodată. 

A fost odată un împărat, care a avut nici mai mulți nici mai puţini, 
numai chiar trei feciori; pentru ce vecinii lui împărați l-au şi poreclit 
împăratul cu trei feciori. 

Şi a fost împăratul acela om atît de gazdă, că a făcut în oraşul unde a 
şezut o biserică din puterea lui şi a pus în ea atîtea minuni şi lucruri 
frumoase, cîte numa a ştiut şi a învăţat el prin cele şcoli. 

Cînd biserica a fost gata, a cinstit-o oraşului şi toată lumea se mira de 
frumuseţea ei. 

Odată, împăratul a auzit că este oareunde în lume o pasăre măiastră, 
care cîntă frumos în biserică şi-a vrut s-o aducă în loc de orgoane. 

El a zis aşa, că cine ar aduce pasărea aceea, n-ar şti care, cît i-ar da. 

Şi au zis dintre feciorii lui cei doi mai mari: 

— Tată! nu da la nime banii şi avuţia noastră, că o vom aduce noi. 

— Aduce-o-îţi? întreabă împăratul. 

— Aduce. 

Dimineaţa s-au gătat cei doi feciori mai mari, şi-au pus milioane de 
băncuţe în buzunar şi s-au dus pînă oareunde la un codru. 

Acolo au şezut, că 1-a apucat noaptea. 

Dacă i-a apucat noaptea, îşi fac foc, desfac merindea ce şi-au adus de 
acasă şi încep a mînca. 

Scot plosca cu pălincă din straiță şi încep a închina de sănătate. Cînd 
cinau mai bine, vine o vulpe şi zboc încolo, zboc încoace pe lîngă ei, bag 
seamă aştepta să-i arunce niscai sfărîmituri. 

Vine şi o sarcă bulearcă tot sărcălind şi vine şi un şoarece tot ţiuind. 

Feciorii apucă puştile la ele şi zic: 

— Da ce săriți şi sărcăliţi pe-aici, că doară n-am adus merindea pentru 
aceea, să vă săturăm şi adăpăm pe voi? 

Dobitoacele prind a-i blestema şi a zice: 

— Alelei, feciori de împărat, atunci să aduceţi voi pasărea, cînd a face 
părul pere! 

Bine că se face de ziuă, se iau şi se duc amîndoi pînă la un birt, la 
Birtul roşu. 

Cum se bagă în birt, îşi cer doi oameni, să le curete caii şi uneltele, şi- 

şi cer lor de băut şi de mîncat. 

Crîşmarul le dă de băut şi de mîncat, ce-au cerut, într-o chilie curată, şi 
după ce au mîncat ies ei afară şi se uită prin crîşmă. În crîşmă se jucau nişte 
civili în cărți şi au zis feciorii: 

— Oameni buni şi de omenie, nu ne-aţi lăsa să jucăm şi noi în cărți, ca 
să ne treacă mai uşor noaptea? 

— Ba lăsa, zic ceia. 

Se pun la cărți şi tot cărţălesc trei zile şi trei nopţi pînă au cărțălit şi 
bani şi cai şi haine şi au rămas numai cu albiturile pe ei, fără şepci. Dacă 
le-a trecut tot ce au avut, au cerut la crîşmar o porție de pălincă şi crîşmarul 
le-a dat cu pălmile peste obraz. 

— Auzi, crîşmar, dragul nostru, zic feciorii, lasă-ne să-ţi tăiem lemne 
cu firezul, ca să ne dai să mîncăm. 

Şi s-a îngurhuit ovreiul şi i-a lăsat să taie lemne pentru ce au mîncat o 
dată pe zi. 

Împăratul a tot aşteptat să vină cu pasărea pînă s-au împlinit trei ani. 
Cînd s-au împlinit trei ani, zice cel mai mic: 

— Tată! de trei ani tot aşteptăm să vină şi nu mai vin; lasă-mă să mă 
duc eu după ea, s-o aduc. 

— Du-te, puiul meu, şi vezi dacă eşti mai cu noroc decît ei. 

S-a gătat cel mai mic, şi-a pus şeaua pe cal şi bani de ajuns şi s-a dus 
pînă la acel codru, unde înnoptase frații lui şi şi-a făcut foc chiar pe vatra 
unde au cinat ei. 

Cînd a fost bînd şi cinînd mai bine, vede vulpea. 

— Ce te preumbli pe acolo, hei, vulpe, îi zice, de nu vii mai bine să bei 
şi să mănînci cu mine, că ştiu că nu te preumbli de sătulă? 

— E, să te iei cu puşca după mine, zice vulpea, cum s-au luat frații tăi? 

— Dacă-i unul prost, nu-i proastă lumea-ntreagă, zice el, haida numai 
şi hai da, c-om mînca mai cu poftă amîndoi. 

Se duce vulpea şi mănîncă carne şi pită şi bea pălincă ca o jupîneasă. 
După aceea vine şi sarca sîrcîind şi o cheamă şi pe ea: 

— Haida, sarcă, să mîncăm, că ştiu că nu sîrcăieşti de sătulă, ci că 
doară ţi-ar trebui şi ţie nişte sfîrmături. 

— E, să te iei cu puşca după mine, cum s-au luat fraţii tăi? 

— Dacă au fost ei luzi şi fără minte, nu-i toată lumea aşa; hai numa şi 
hai. Se duce sarca şi a mîncat pită şi carne pînă s-a săturat. 

— Acuma, zice el, eşti sătulă; dar cum te-oi adăpa, că tu nu-i putea bea 
din ploscă? 

Îi turnă vin în obada șepcii şi bea sarca ca din diblă. Aude și pe 

şoarece țiuind şi-l cheamă şi pe el: 

— Haida, şoarece, mîncă şi bea şi tu din cît este, că-i iarnă şi nu-ți poți 
cota. 

— E, să te iei cu puşca după mine, cum s-au luat fraţii tăi? 

— Dacă au fost frații mei ludiţi şi fără milă, nu-i toată lumea aşa; hai 
şi hai. 

Merge şoarecele şi face foaie ca un baron. 

— Acum, zice feciorul, cum te-oi adăpa? Hai să te bag în ploscă şi bea 
cât ţi-a trebui. Închepe-i pe gură? 

— Închepe. 

A beut cît i-a trebuit şi după aceea a ieşit afară. 

După ce s-au săturat, s-au culcat acolo pe lîngă foc toți patru şi dorm 
pînă dimineaţa. 

Cînd a fost dimineaţă, s-au sculat, s-au spălat pe obraz şi iară au prînzit 
toți patru laolaltă. 

— Noa! zice vulpea către fecior, ne-ai lungit zilele, dar pentru bine şi 
noi ţi-om prinde bine; smulge-mi oleacă de păr din coadă şi cînd i da de 
rău, pîrjoleşte-l, ca să-mi vină mirosul, c-oi veni şi te-oi ajuta. 

Şi şoarecele aşa, şi sarca aşa: să-i smulgă o pană din aripă. 

A făcut aşa şi le puse pe toate în straiță. 

S-a luat apoi şi s-a dus pînă la Birtul roşu. 

Departe, cînd sosea cătră birt, el vedea în ocol doi feciori tăind lemne 
cu firezul şi-i asemăna cu fraţii lui; dar de ei nu se putea ţinea pînă nu 
ajunge oblu acolo. 

Cînd îi vede aşa, începe a plînge, că-i era ruşine de ei şi socoteşte: 

— Ce-au făcut frații mei? omorit-au pe oarecine, ori furat-au de-s 
prinşi aici şi-s aşa în doagă rea?! 

— Măi fraților mei — întreabă el, cum focarea voastră ați ajuns în 
starea asta? 

— Da, ajuns-am destul de rău, frate, că iată ne jucarăm cărţi cu nişte 
civili şi ne duseră tot ce am avut; deasupra ne băgară şi în datorii. 

El îndată le plăteşte datoria, scoase caii şi hainele şi le dă bani de 
drum. 

— Păsaţi, voi, frații mei, cătră casă, zice — că eu mă duc după pasăre. 

El îi lasă gătindu-se acolo, ca să vină cătră casă oameni împăcaţi şi se 
duse. Ei iară se pun la cărți pînă au pierdut tot şi cai şi haine şi ajunseră 
cum au fost, la firez. 

El s-a luat şi s-a dus pînă în ţara zmeiască. 

Dacă s-a dus în ţara zmeiască, şi-a lovit calul în cap şi l-a omorît. Se 

duce apoi la fîntîna zmeilor. 

Acolo se întîlneşte cu o fată şi fata-i dă bineţe. 

— Noroc, om bun, de pe cea lume pe asta. Da ce te poartă păcatele de 
pe cea lume pe asta, ori să te omoare ăsta cîine de zmeu? 

— Care zmeu să mă omoare? 

— Omori-te-a stăpînul meu, împăratul zmeilor, că se teme că-i fura 
pasărea, care cîntă frumos, de s-ar potrivi într-o biserică. 

— Hm! socoteşte feciorul, eu vorbesc cu oarecine! şi începe a ispiti pe 
fată. 

— Fată, zice, în ce locu-i pasărea aceea şi cine o păzeşte? 

— Pasărea-i în poiană, în cușcă şi o păzeşte calul stăpînului, care ştie 
vorbi ca oamenii şi-i iute ca gîndul, cît nime nu o poate fura. 

— Auzi, fată, zise feciorul, eu pe tine bine te-oi răsplăti dacă-i cîştiga 
de la stăpînul tău, de unde are el calul acela. Ci caută că ţi-a mîna o palmă, 
de-i sta să mori; dar îl întreabă a doua oară, că ţi-a spune şi dacă ţi-a spune, 
vină şi-mi fă mie de ştire. 

Merge fata şi întreabă pe stăpînul său, şi-i mînă zmeul o palmă de 
odată pică jos. 

Se scoală fata şi iară întreabă. 

— Calul meu, fată, zise zmeul, e de la Ciuma lumii din marginea lumii 
şi am slujit trei ani pentru el jucîndu-mă cu moartea. Că pe lîngă casa ei 
este un gard cu parii despicaţi; în tot parul cap de om, numa în cel de lîngă 
stîlp nu este, că a fost să fie al meu dar am fost harnic s-o slujesc. Şi acela 
strigă zi şi noapte: cap de om, babă, că de nu, îl pun al tău. 

Vine fata şi spune ce-a auzit de la zmeu. 

S-a luat feciorul pînă la Ciuma lumii din marginea lumii. 

— Noroc bun, maica mea şi draga mea. 

— Sănătate, feciorul meu; da nu ti-i băga de slugă? 

— Ba băga, că de-ala rînd umblu. 

Se bagă de slugă şi-i dă baba o iapă. 

— Noa! fătul meu, zice baba, lasă numa tot după ea pe unde te-a duce 
şi seara să mi-o dai în seamă. 

Se suie el în spatele iepii şi-l duce iapa pînă în Cîmpul cu somn. Acolo 
cum îi ia căpăstrul din cap, şi pică el jos şi se uită a dormi ca morții. 

Se scoală pe la ujina cea mică... iapa nicăieri... 

Bătutu-m-a focarea mea, zice, că nu ştiu unde-i iapa babii... 

Atunci îşi aduce aminte de vorbele ortacilor lui din codru şi pîrjoleşte 
peana cea de sarcă. 

Sărcii îi merge mirosul şi top lîngă el. 

— Cum e, domnul meu şi dragul meu? 

— Nu-i bine că a pierit iapa babii. 

— Las-o lupilor s-o mînce, nu te supăra; haida după mine, că îndată o 
aflăm. 

Se iau şi se duc pînă la o răchită putredă. 

— Noa, zice, aici-i iapa. Eu mă sui să o scot; tu stăi aici şi cînd îi 
vedea că pică doi viermi, aruncă căpestrele pe ei şi strigă: 

— ŢI! iapa babii, mînce-te lupii, că-i vremea să mergi acasă cu un 
mînz alăturea. 

Se suie sarca în răchită şi top, top cu clonţul. Odată şi pică doi viermi. 

El şi aruncă căpestrele peste ei şi strigă: 

— To! iapa babii, mînce-te lupii, că-i vremea să mergi acasă cu un 
mînz alăturea. 

O dată acasă, o bagă în poiată şi o ceselă, apoi se bagă şi el în casă. 

— Adus-o-ai? 

— Adus. 

— Haida, feciorul meu, şi mîncă şi bea. 

Îi dă baba colac de nouă ani şi vin de nouă ani. 

El cum bea, cum se îmbată şi adormi acolo, cum l-ai bate în cap. 

Merge baba în poiată cu un zbici de foc, apoi ţop la iapă şi top... 

— Da nu te-ai putut ascunde să nu te afle? 

— Lasă-mă, baba mea, zice iapa, nu mă bate, că dacă dumneata eşti un 
drac, elu-i doi; dar lasă că mîine m-oi ascunde mai bine. 

Dimineaţa iară se suie el în spatele iepii şi o duce pînă în Cîmpul cu 
somn. 

Acolo îi ia căpăstru şi cum i-l ia, se uită a dormi şi nu se trezeşte pînă 
la ujina cea mică. 

Atunci se trezeşte şi-şi aprinde pipa cu părul cel de şoarece. 

Şoarecelui îi şi pute şi haide pînă la el. 

— Cum e, domnul meu şi dragul meu? 

— Nu-i bine, zice, că am pierdut iapa babii şi dacă mă duc fără ea, îmi 

une capu-n par. 

— Las-o lupilor s-o mînce, nu te supăra; hai după mine, că odată o 
aflăm. 

Se iau şi se duc pînă la un furnicar. 

— No! zice, eu mă duc să o scot; tu stai aici şi cînd vei vedea trei 
furnici, dă cu căpestrele peste ele şi strigă: 

— To! iapa babii, mînce-te lupii! că-i vremea să mergi cu doi mînzi 
alăturea. 


Se suie pe ea şi o duce acasă, o cesală, apoi se bagă în casă. 

— Bună slugă; numai unul am avut aşa! 

Îi dă de mîncat şi de beut: colac de nouă ani şi vin de nouă ani şi-l 
îmbată. 

Jese baba afară cu un zbici de foc şi începe a îmblăti la iapă. 

— Da ce ţi-am spus? da nu te ştii ascunde, să nu te afle?... 

— Lasă-mă, baba mea, zice iapa, că de eşti dumneata un drac, elu-i 
trei, dar lasă că mîne vin acasă, apoi mi-i ascunde cum îi vrea. 

Dimineaţa iară se suie pe iapă şi o duce în Cîmpul cu somn. Îi ia 
căpăstrul şi cum îl ia se uită a dormi. 

Japa vine acasă şi baba odată a făcut din ea patru gheme de canuri şi 
le-a pus sub vică. Se pune apoi pe vică şi începe a toarce. 

Se scoală feciorul la ujina cea mică şi se uită în lături, iapa nicăiri. Îşi 
aprinde pipa cu părul cel de vulpe şi haida vulpea pînă la el. 

— Cum e, domnul meu şi dragul meu? 

— Nu-i bine, fărtată, că am pierdut iapa babei. 

— Las-o lupilor, s-o mînce, nu te supăra, că ştiu eu unde-i; dar spune- 
mi întîi dacă are baba cîini? 

— Nu are. 

— Da găini? 

— Are trei sute şi un cocoş, pe care nu l-ar da pentru toată lumea asta. 

— Noa! zice, hai după mine, apoi stai acolo de cea lăture de casă, la 
fereastră. 

Eu voi omori la găini pînă voi omori jumătate, apoi m-oi da la cocoş. 
Tu cînd îi vedea că baba iese afară, mergi în casă, ridici vica de pe canuri şi 
strigă: 

— Ţo! iapa babei, mînce-te lupii, că-i vremea să mergi cu trei mînzi 
alăturea. 

Se duc pînă acasă. 

Vulpea se dă la găini şi începe a le face pomelnicul. 

Baba tot hîşeia, de pe vică nu se scula pînă n-a omorît vulpea jumătate 
din ele şi s-a dat la cocoş. 

Atunci s-a sculat şi iese afară. 

Cum iese, feciorul se duce în casă, ridică vica şi prinde a striga: 

— To! iapa babii, mînce-te lupii, că-i vremea să mergi cu trei mînzi 
alăturea. 

O duce în poiată, îi dă ovăz, o cesală şi se bagă în casă. 

— Slugă bun, zice baba, mă slujeşti omeneşte. 

Îi dă apoi colac de nouă ani şi vin de nouă ani. 

Feciorul mîncă, bea vinul, se îmbată şi se uită a dormi. 

Pînă se trezeşte el, baba iese în poiată, scoate inimile şi din iapă şi din 
cei cinci mînzi şi le legă în acela care era cu trei picioare. Pe acesta îl unge 
tot cu bălegar şi-l ascunde într-un coşteiu după uşă. Se dă apoi la ceilalți şi- 
i cesală, de te vedeai în părul lor ca în cătătoare. 

— Dacă se trezeşte sluga, zice baba, pasă, fătul meu, în poiată şi-ţi 
alege un cal care-i vrea. 

Se duce în poiată să-şi aleagă calul şi se duce de-a dreptul la cei 
frumoşi. 

— Măi, zice atunci mînzul cel cu trei picioare, să nu-ți alegi dintre 
aceia, că a luat baba inimile din ei, din toți şi le-a băgat în mine. Dară 
alege-mă tu pe mine, că bine ştiu eu gîndul tău. 

ÎI alege pe el şi zice mînzul: 

— Cată de nu lăsa să pună baba nici degetul pe mine, că dacă îl pune, 
scoate inimile şi-apoi draci de mine şi de tine. 

Bine nu-şi gată cu vorba, vine baba şi-l întreabă că alesu-şi-a acuma? 

— Ales, zice feciorul, pe pîntecosul ăsta. 

— O! puiul meu, zice baba, nici de ruşine nu ţi l-aş da, că m-ai slujit 
cu cinste şi omenie. 

— Apoi, maica mea şi draga mea, nici eu nu-s oarecare fecior ales şi 
nu vreau să mă bată în cap nimenea pentru el, unde l-ar vedea aşa frumos. 

— Lasă-mă cel puţin, să şterg gunoiul acela de pe el şi hai înluntru să- 
ți dau barem sărsamuri deoarece samă. 

— Ba nu, maica mea, de acum nici să pui degetul pe el; apoi sărsamuri 
alese tocmai că nu-mi trebuie, că cum să pun eu... Dar dacă vrei dumneata 
să mă cinsteşti cu oarece, cinsteşte-mă cu aceea, că-mi frige doi purcei la 
drum. 

Îi frige baba doi purcei şi-i pune în mîneca buhaiului. El se duce în 
casă şi aduce uneltele cele gunoite şi le pune pe mînz. 

— Cînd vom trece pe lîngă ei, aruncă-le purceii, să nu ne mînce, dă 
apoi scăpăm noi mai departe, zice mînzul. 

A făcut aşa şi pînă au mîncat balaurii purceii ei au sărit o săritură bună. 

— Noa, zice mînzul, scoboară-te jos. 

S-a scoborit jos, mînzul s-a scuturat şi s-a făcut un cal mai altfel decît 
ceilalți ai babei. 

— Cum să mergem acum, stăpîne, ca vîntul ori ca gîndul? 

— Ca gîndul. 

Odată a şi mînat cu el pînă în poiată la împăratul zmeilor. 

— Prinde de cuşcă, zice calul, şi te ține bine, ca să se rupă dintr-odată. 

Prinde de cuşcă şi îndată se rup două lanţuri. Cuşca era legată cu trei. 

Atunci rînchează calul zmeului, cît cerul şi pămîntul s-a cutremurat. 
Zmeul strigă din casă: 

— Ţo! cal de călăreț mînce-ţi cioarele picioarele şi corbii scoată-ți 
ochii, n-ai ce bea şi ce mînca la casa mea? 

— Am de toate, dar duce feciorul împăratului pasărea noastră, care 
cîntă frumos. 

— Lasă, duc-o, mă-sa-l mînce, că beau o cupă de vin şi mînc un colac 
de pită şi-l ajung într-o clipită. 

Feciorul mai prinde o dată şi rupe şi al treilea lanţ. 

— Ajunge-i zău, tu, pe maică-ta, zice calul zmeului, că-i sub el frate- 
meu cel mai mic şi mai voinic, cu trei picioare, cu şapte inimi şi aşa 
păşeşte, că toată lumea o prăbuşeşte. 

Zmeul nici bea nici mîncă, ci se suie mînios pe cal cu un zbici de foc şi 
cu pinteni de foc. Arde-o apoi după el. 

Atunci îşi rînchează calul zmeului către frate-său: 

— Aşteaptă-mă, frate-meu, că te ajunge zbici pe zbici, pinten pe 
pinten, din rînză pînă în rînză. 

— Eu pe tine atunci te-oi aştepta, răspunde frate-său, dacă tu-i zbura 
pînă la nori şi cînd ti-i lăsa în jos, ti-i lăsa pe spate cu el. 

Îndată a zburat calul zmeului cu zmeul pînă la nori şi cînd s-a lăsat în 
Jos, s-a lăsat pe spate cu el şi odată l-a făcut praf şi cenuşă. 

Nici atunci nu l-a aşteptat. 

— Pasă, zice, la poiata stăpînului tău şi bea şi mănîncă pînă-i trăi, că 
noi ne ducem. 

S-au dus pînă la Birtul roşu. 

La Birtul roşu iară vede pe fraţii lui tăind lemne cu firezul şi-i era 
ruşine de ei. 

— Bată-vă focarea voastră, le zice, da nici acum n-aţi mers acasă? 

— Nu, căci am socotit să mai întoarcem din banii aceia şi-am pierdut 
tot. 

El iară le scoate caii şi hainele şi s-a luat cu ei cu tot cătră casă. 

Şi s-au dus, dus, multă lume-împărăţie, că înainte din poveste, multă şi 
frumoasă este. Cine-a ascultat bine-a-nvăţat; cine a dormit, bine-a hodinit. 

S-au dus pînă la o apă afundă, cum ar fi, pun pildă, un ochi de mare. 

Dar el numa se legăna pe calul lui, pînă cînd fraţii abia se puteau ţine 
în urmă. 

Fraţii îşi fac socoteala ei între ei să-l omoare, căci, zic ei, ăsta ne-a 
scoate hula unde-am fost şi ce-am păţit. 

— Bine zici, tu frate, zice celălalt şi îndată strigă către frate-său: 

— Hai, frate şi fărtate, aşteaptă-ne, să ne aprindem pipele. 

Îi aşteaptă şi se coboară jos. 

— Aprindemu-le dară, zice, că şi eu aş dohăni? 

Atunci unul s-a şi întors pe dinapoia lui şi-i taie capul cu paloşul. Dar 
nu a nimerit să-l taie în vig, ci se mai ţinea oleacă în piele şi l-a aruncat în 
apă. 

Dacă l-au aruncat în apă, au luat pasărea, au legat calul de caii lor şi 
haida pînă acasă. 

— Noa! tată, aici-i pasărea. 

— Feciori sînteți, zice împăratul, dar n-aţi văzut pe fratele vostru cel 
mai mic, că şi el s-a dus după pasăre? 

— Lasă-l, tată, pe blăstămatul ăla; el să o aducă cînd abia am putut-o 
aduce noi?! 

— Bine-i! A pus împăratul pasărea în biserică şi n-a cîntat nimic. 
Calul l-a băgat în poiată şi nimeni nu se putea apropia de el nici să-l 
grijească, nici să-l curățească, ci numai pe fereastră ce-i da de mîncat şi de 
băut. 

Feciorii trăiesc lumea lor şi de la o vreme îşi şi uitaseră de frate; dar 
fapta rea cu greu o poate îngropa omul. 

Odată, cînd au fost apele mari, l-au aruncat pe cela apa undeva la 
margine şi nu ştiu cum rătăceşte pe-acolo şoarecele pe care l-a adăpat şi se 
dă la văietate: 

— Dragul meu, gazda mea, că tu eşti mort; dar ce-a fi, cum te-aş 
învia? Se ia şi se duce bietul şoarece pe codru tot chiţcăind. Dacă se duce 
pe codru, întîlneşte o şerpoaie cu o buruiană în gură. 

— Noroc bun, şerpoaie. 

— Sănătate bună, şoarece. 

— Da ce duci în gură, surată? 

— Duc o buruiană care-i bună să învii pe cel mort. 

— Dă-mi şi mie o sfărîmă, că a murit tata şi l-aş învia. 

— Ba nu, zice ea, că nu ţi-oi da, că de şepte ani tot umblu după ea. 

— Dă-mi numai o sfărîmă, fată. 

Atunci se şi întoarce şoarecele şi o muşcă de coadă. Cum o muşcă, 
şerpoaia lasă buruiana. Şoarecele o apucă şi haida cu ea într-un muşuroi. 

— Pasă tu acuma, zice şoarecele, şi-ţi adă alta, că tu ştii unde cresc 
astea. 

Se ia şoarecele şi se duce pînă la stăpînul său. 

— Ce-a fi, cum l-oi unge, se văietă el iară, că-i capul într-o lăture!? 

Atunci vine un om pe acolo şi începe omul a bumbăra: 

— lată măi, cum l-a omorît, săracu de el; oare ce vină a avut? Suceşte 
capul la loc şi-l lasă acolo. 

Şoarecele îl unge cu buruiana şi-l învie de trei ori mai frumos de cum a 
fost. 

— De mult dormi, stăpînul meu, zice şoarecele. 

— De mult zău, şi aş fi dormit pînă la capătul lumii, de n-ai fi fost tu. 
Dar acum ce bunătate să fac cu tine? omori-te-oi? lăsa-te-oi? ce să fac? 

— Fă ce-i vrea, stăpînul meu — că-s în voia ta. Fă-mi rău dacă ţi-am 
făcut rău. 

— Ba nu, zău, că nu ţi-oi face, ci hai tu în straiță la mine, că te duc la 
tată-meu, la grînării umflate şi la clise spînzurate, apoi mori în bine. 

S-a luat şi s-a dus pînă în oraşul unde şedea tată-său. Dacă a ajuns în 
oraş, şi-a cumpărat o căciulă cu pană de tîrg, cioareci de bumbac, un 
pălțăuaş de trestie, cu un cuvînt s-a gătat ca un slugă, ca tată-său să nu-l 
cunoască şi s-a dus la tată-său. 

— Noroc bun, înălțate împărate. 

— Să ai noroc, fătul meu; cum a fi, nu ti-i băga de slugă? 

— Ba băga, că de aesta rînd umblu şi am auzit că înălţatului împărat îi 
trebuie slugă la un cal. 

— Trebuie-mi de bună seamă, dar iată: eu îți spun adevărul, calul meu 
trei slugi a omorît pînă acum; aşa te bagă, dacă nu ţi-e dragă viaţa... 

— Cu o moarte, toţi datori sîntem, zice feciorul. 

— Pasă dară în poiată. 

S-a dus în poiată şi calul îndată începe a rîncheza de bucurie, căci a 
cunoscut în el pe stăpînul său. 

Prinde a-l hrăni şi a-l cesela; gunoiul a fost sub cal pînă-n pîntece. 
Odată se duce împăratul, să vadă ce face şi-l vede şezînd şi dohănind sub 
pîntecele calului. 

— Înălţate împărate, zice atunci sluga, m-aş ruga să mă laşi mîine la 
biserică. 

— Lăsa-te-oi, după ce ţi-i găta lucrul. 

În ziua următoare se duce la biserică şi cum s-a băgat în biserică, 
pasărea a şi început a cînta; şi aşa cînta de cu jele, că nici popa nu putea să 
slujească, nici poporul să asculte la alta, decît la cîntecul pasării. 

În cealaltă duminică iară s-a dus şi pasărea iară a cîntat; cum ieşea el 
însă afară, pasărea şi înceta cu cîntatul. 

— Asta numa trebuie să cînte de oarecine, zise împăratul, şi a dat 
poruncă, că mîine toți oamenii să vină la biserică şi să se bage unul cîte 

nul, ca să vadă de cine cîntă pasărea. 
Cum e mîne vin oamenii toți cu toții şi se bagă tot unul cîte unul în 
iserică; dar sluga se fiştică pe lîngă un om şi nu s-a putut socoti, de care 
cîntă. 

Cînd e a treia zi, pune împăratul doi feciori pe lîngă uşă şi nu lasă 
numai tot unul cîte unul odată. Vine rîndul la slugă şi cum se bagă pe uşă, 
şi începe pasărea a cînta. 

— Acesta-1, zic feciorii, de sluga împăratului cîntă. 

Împărarul îndată îl cheamă la el şi-i zice: 

— Fătul meu, spune-mi de ce cîntă pasărea aceea de tine, că de nu-mi 
spui, îţi iau capul. 

— Hei! cîntă zău, tată, zise sluga, că-mi eşti tată, nu-mi eşti stăpîn; 
cîntă că eu am adus-o şi-i a mea şi pasărea şi calul. Cheamă numa nainte pe 
frații mei, să le spun eu şi lor şi dumneatale pînă unde am mers după 

asăre. 

Împăratul tot a încrestat şi îndată îi înfăţişează pe toţi trei, şi-şi spune 
el faptele lui. 

— Cînd m-am dus după pasăre, zice, nu-i aşa, fraților mei, că v-am 
aflat pe voi la Birtul roşu tăind lemne cu firezul, cu hainele şi caii zălog? 


-am răsplătit şi v-am dat bani de drum ca să veniți acasă. Voi iară v-aţi 
us la cărți pînă aţi suflat toți bănişorii, astfel că atunci cînd am venit 
înapoi, iară v-am aflat ca mai nainte şi iară v-am răsplătit. Ne-am luat apoi, 
nu-i aşa, fraților mei? şi am venit laolaltă pînă la ochiul cel de mare. Acolo 
voi mi-aţi luat capul şi m-aţi aruncat în apă. 
Împăratul îndată le-a luat capul amîndurora, iară pe cel mai mic l-a pus 
de împărat în locul său şi, de n-a murit, şi astăzi trăieşte şi împărăţeşte. 


PROFU IANCU 


A fost ce-a fost. 

A fost odată un împărat mare şi vestit, pe vremea cînd zmeii furase 
semnele de pe cer: luna şi stelele; şi împăratul acela a trimis carte pe lume 
şi ţară, că cine s-ar afla să aducă semnele îndărăt, i-ar da fata de muiere şi 
jumătate împărăţia de zestre. 

Dacă a trimis el carte, lui om nu i s-a aflat în şapte ani, pînă au venit 
doi frați, Profu Iancu şi Lie. 

Aceştia s-au aflat să aducă semnele înapoi şi s-au dus la împărat. 

— Noroc bun! 

— Noroc, da ce cotaţi, ce cîştigați? 

— Cătăm şi cîştigăm aceea, înălțate împărate, că Măria-ta ai trimis 
carte în lume şi ţară, că cine s-ar afla să aducă semnele de la zmei, i-ai da 
fata de muiere şi jumătate împărăţia de zestre, şi noi am venit să ne 
prindem de lucrul acela. 

— Dacă vi-ţi prinde, vorba ce mi-am dat, nu o minţesc: vă dau fata de 
muiere şi jumătate împărăția de zestre. 

— Noi ne prindem, numa ne dă doi cai buni, două paloşe, un 
buzdugan de 99 de măji şi 99 de căuaci. 

Le-a dat şi s-au luat la drum şi s-au dus pînă în ţara zmeiască în 
„Munţii năpustiți” şi-n „Codru pustelnic”. 

În drumul lor ei aveau să treacă peste un pod şi dacă au ajuns la podul 
acela, şi-au legat caii sub el; ei se suie pe pod şi se culcă. 

Lie, cum se culcă, se uită a dormi ca bătut în cap; celălalt n-apucă să 
ațipească bine, şi aude zburînd pe deasupra capului un buzdugan. 

Se scoală, se ia după buzdugan şi ajungîndu-l din fugă, rupe din el de- 
o palmă şi-l aruncă înapoi, de trei mile de pămînt îndărătul zmeului. 

Zmeul vede buzduganul şi se ia după el şi abia-l ajunge în trei zile. 

— Alelei! zice, cine-mi întoarce lucrul meu? care l-am lucrat eu 
acuma, că de cînd mama m-a făcut, ăla om nu l-am văzut, care să-mi 
întoarcă lucrul meu! Poate cel cîne de Profu Iancu de-a fi pe aici! Dar ştiu 
că cioarele, să-i mînce picioarele, corbii să-i scoată ochii, nu-l poartă pe 
aici, căci cînd am fost eu fecior de-nsurare, mă-sa atunci l-a avut în stare; 
doară n-a venit p-aici de prunc mic! 

— Aci-s, aci! zice Profu Iancu. 

— Hai dară jos, că-n mîini te sfarm, în vînt te-arunc. 

— Câinele care bate, nu muşcă, răspunde Profu Iancu. 

— Haida jos şi: da-ţi-i pe luptate, ori da-ți-i pe puşcate, ori da-ţi-i pe 
paloşe? 

— Da-m-oi pe luptate. 

Se duce Profu Iancu jos, se prinde cu zmeul pe luptă şi dintr-odată 
aruncă zmeul pe bietul Profu Iancu pînă în genunchi în pămîntul uscat. 

Se smulge Profu Iancu cum se smulge şi aruncă pe zmeu pînă în brîu 
şi îndată scoţînd paloşul îi ia capul. 

Atunci se duce la cal, ia capul şi de la el şi caută dinapoi într-o straiță, 
ce spînzura de şauă şi află în ea stelele. 

Îndată le sloboade pe cer şi iată... acolo-s şi acuma. 

Merge şi nu bine şede pe pod, vede alt buzdugan zburînd tot mai 
înfocat. 

Se duce şi după ăla, rupe din el de-o palmă şi-l aruncă înapoia zmeului 
de patru mile de pămînt. 

Zmeul se ia după buzdugan şi abia-l ajunge în trei zile cu căciula în 
mînă tot spume la gură, decum a fugit de amărit. 

— Alelei! zice, cine-mi întoarce înapoi lucrul, care l-am lucrat eu 
acuma; că de cînd m-a făcut mama, n-am văzut ăla om, care să-mi întoarcă 
lucrul meu?! Poate, cel cîne de Profu Iancu, de-a fi pe aici. Dar ştiu, că 
cioarele, să-i mînce picioarele, corbii, să-i scoată ochii, nu-l poartă pe-aici. 
Cînd am fost eu fecior de-nsurare, mă-sa numa atunci l-a avut pe el; doară 
n-a venit de prunc aşa mic, că numa ieri şi astăzi este de-atunci! 

— Aci-s, aci, zise Profu Iancu. 

— Haida jos de-acolo şi: da-ți-i pe luptate, ori da-ţi-i pe puşcate, ori 
da-ţi-i pe paloşe? 

— Da-m-oi pe luptate. 

Se dau pe luptate şi dintr-o dată aruncă zmeul pe Profu Iancu pînă în 
brîu în pămîntul uscat. 

Se smulge Profu Iancu cum se smulge şi-l aruncă pe zmeu pînă subsori 
şi cu o lovitură-i ia capul. 

Atunci se duce la cal, ia capul şi de la cal şi află în straița ce spînzura 
de şauă, toţi luceferii. 

Îndată-i sloboade pe cer şi iată... acolo-s şi acuma. 

Iară merge pe pod şi nu dă bine a hodini, pînă şi vede alt buzdugan, al 
treilea. 

Merge şi-l ajunge şi pe ăsta cu fuga, rupe din el de-o palmă şi-l aruncă 
înapoia zmeului de şapte mile de pămînt. 


565 


— Alelei! zice zmeul, cine întoarce lucrul care l-am lucrat eu acuma; 
că de cînd mama m-a făcut, n-am văzut ăla om, care să-mi întoarcă lucrul 
meu...?! Poate, cel cîne de Profu Iancu de n-a fi pe-aici. Dar ştiu că ciorile, 
să-i mănînce picioarele, corbii, să-i scoată ochii, nu-l poartă pe-aici. Cînd 
am fost eu fecior de însurare, el atunci se învăța a umbla; doară n-a venit 
de prunc aşa mic?! 

— Aci-s, aci! zice Profu Iancu. 

— Haida jos de-acolo şi: ti-i da pe luptate, ori da-ti-i pe puşcate, ori 
da-ti-i pe paloşe? 

— Da-m-oi pe luptate. 

Se dau pe luptate şi se tot luptesc trei zile şi trei nopţi şi nu se pot 
birui. 

— Ce-a fi, Profu Iancu, zice zmeul, cum ne-om bate şi cum ne-om 
omori?! 

— Aşa, că ne-om face două pietri de moară, apoi tu ti-i sui în cela vîrf 
de munte, eu m-oi sui în ăsta şi-om veni tot bătîndu-ne. Din a căruia piatră 
s-a sparge un dărab, la ăla i-a lua celălalt capul. 

Se tot bat aşa trei zile şi trei nopți şi nu se pot birui. 

— Ce-o fi, Profu Iancu, întreabă zmeul, cum ne-om bate şi cum ne-om 
omori? 

— Aşa, că ne-om face două focuri mari, unul din atîtea lemne ca 
celălalt. La care para a fi mai mică, la ăla i-a lua celălalt capul. 

Îşi fac două focuri mari, cât ar fi din douăsprezece (care) singuri unul, 
şi aşa arde unul ca celălalt nici mai mare nici mai mic trei zile şi trei nopți. 

Într-aceea se abate pe acolo un corb şi începe a croncăni: carrne, 
carrne... 

— Corbule, corbule, zice atunci feciorul lui Făşi Babă, fă-ți peana 
corlogi şi te aruncă în tăul cela şi te scutură pe focul lui Profu Iancu, să-i 
fie para mai mică, să-ți fac trei măji de carne din el şi din calul lui. 

— Corbule, corbule, zice Profu Iancu la rîndul lui, fă-ţi peana corlogi 
şi te aruncă în tăul cela şi te scutură pe focul feciorului lui Făşi Babă, că-ţi 
fac trei măji de carne din el şi din calul lui, cum îți mai fac şase din frații 
lui. 

Atunci corbul se şi aruncă în tău unde a fost mocirla mai groasă, se 
scutură pe focul zmeului şi făcîndu-i-se para mai mică, Profu lancu-i şi taie 
capul. 

Calul şi l-a lăsat lui, că a fost năzdrăvan. 

Prinde apoi a căuta prin straiță şi află luna şi steaua de lîngă ea şi le 
sloboade pe cer. 

Lie din ce s-a pus pe pod, nu şi-a mai deschis ochii nici n-a ştiut nimic 
din cele ce s-au întîmplat pînă nu merse frate-său să-l trezească. 

— Scoală, frate! zice Profu Iancu şi haida. 

Se aruncă în spatele cailor şi se duc pînă la Făşi-Babă acasă. 

Făşi-Babă era mama zmeilor. 

Dacă au ajuns acolo, Profu Iancu se face muscă şi se pune pe grindă, 
să asculte ce-şi vorbesc nevestele zmeilor şi baba. 

— Ei! zice nevasta feciorului celui mai mare, să ştiu că a fi omorît pe 
bărbatul meu Profu Iancu, m-aş face dinaintea lui lîngă drum o fîntînă cu 
apă bună. Cînd ar trece pe lîngă mine, n-ar putea trece să nu beie şi cînd s- 
ar apleca, l-aş înghiți! 

Zice atunci cea mijlocie: 

— Să ştiu că a omorît pe bărbatul meu, Profu Iancu, m-aş face lîngă 
marginea de drum un pom frumos cu poame coapte, cu umbră bună. Cînd 
ar trece pe lîngă mine, n-ar putea trece să nu hodinească şi cum s-ar pune 
Jos, m-aş lăsa pe el şi l-aş omori. 

Zice cea mai mică: 

— Să ştiu că Profu Iancu a omorît pe bărbatul meu, m-aş face un rug 
peste drum, lung din o margine de lume pînă în cealaltă. Cînd ar trece peste 
mine, odată l-aş mînca. 

Zice Făşi-Babă atunci: 

— Să ştiu că ar fi omorît pe feciorii mei Profu Iancu, m-aş face un 
gard înalt pînă în vînătăile cerului şi lung din o margine de lume pînă în 
cealaltă, cu poarta prin mijlocul drumului. Cînd ar veni, n-ar avea pe unde 
trece numa pe poartă şi cum ar trece, l-aş înghiţi. 

Dacă a auzit el vorbele acestea, a ieşit afară şi s-a făcut om, s-au 
aruncat în spatele cailor şi... ie-te! Ei s-au dus pe un drum, ele au apucat pe 
altul şi s-au făcut ceea ce au zis că s-or face. 

Lie, din toate ce se petreceau în preajma lui, nu culegea nici un grăunte 
şi cînd au ajuns lîngă fîntînă, el numai că a bea şi a bea. 

— Da sete-ţi-i tare? întrebă frate-său. 

— Sete, zău, mi-e. 

— Hai, dară, că şi eu voi bea, numa scoate nainte paloşul din teacă şi 
cînd voi da eu, dă şi tu. 

Scot paloşele şi prinde Profu Iancu a da şi dă şi Lie, şi se făcu tău de 
sînge pînă în chişițele cailor. 

— Cu una am gătat, cugetă Profu Iancu şi se duc înainte pînă la pomul 
de lîngă drum. 

— Doamne, Doamne, zice Lie, cald îmi mai poate fi! Hai să hodinim o 

lecuţă că nu mă pot duce de cald. 

— D-apoi haida cu mine că şi eu oi hodini, numa scoate mai înainte 
paloşul din teacă şi cînd voi da eu, dă şi tu. 

Scot paloşele şi prind a da în pom pînă îl fac tot fleci şi fac şi acolo tău 
de sînge pînă în chişiţele cailor. 

Se iau apoi mai departe şi se duc pînă ajung la rug. Cum ajung, Lie 
prinde a se mira şi zice: 

— Doamne, Doamne, mîndru rug! de cînd sînt pe lume, n-am văzut 
aşa rug! 

— Scoboară-te jos de pe cal, zice Profu Iancu şi cînd voi da eu, dă şi 
tu, c-aici-i lucru, frate. 

Se scoboară Jos şi fac şi acolo tău de sînge pînă în chişiţele cailor. 
„De-asta m-am mîntuit, cugetă Profu Iancu, dar ce-a fi cu Baba!” 

Gardul se ridica grozav de înalt înaintea lor, pînă în vînătăile cerului, 
de lung; din o margine de lume pînă în cealaltă. 

Se iau drept cătră gard şi se duc aşa cît ar fi o milă de pămînt. 

Dacă au mers cam la o milă de pămînt, pierde pe Lie de lîngă el şi nu-l 
mai vede nicăieri. 

— Ce să fac eu acuma, se întreabă Profu Iancu, unde-oi merge, că nici 
am frate, nici am tată... ştii, că pier?! 

Grăind aşa, îşi trage calul la marginea drumului şi-i zice: 

— Murgule, voinicule! fă-te tu os mort, că de-a fi să am zile te aflu 
aci; de n-oi avea, mor mîngiiat, că n-ai ajuns batjocura nimănui. 

Se face calul os mort; el se duce la poartă şi dă să treacă. Baba îndată îl 
înghiţi şi merge acasă. Dacă merge acasă, apucă a se tîngui şi zice: 

— Da nu m-a bătut pe mine focul meu? feciorii mi-s morţi, nurorile 
mi-s moarte şi eu înghiţii şi pe Profu Iancu, nu era mai bine să-l fi lăsat, să 
am cu cine vorbi? încalţe el să nu fie mort în mine, că l-aş scoate afară să 
am cu cine vorbi! 

— Da că, zău, eu nu-s mort! zice Profu Iancu din pîntece de la ea. 

— Nu eşti mort? 

— Nu, ci şed aici ca un baron; că ce bea am; ce mînca am; ploaia şi 
frigul nu mă ajunge. 

— D-apoi, tu, măi, zice baba, fi-mi-i mie de bărbat, dacă te-oi scoate 
afară? 

— Fi da, că n-am nici eu frate, n-am pe nime. 

Îndată îl şi scoase baba afară şi iată: baba-i cu bărbat, omul cu muiere. 

Dar ea îl tot vedea, că nu tare se lipeşte de ea şi zice odată: 

— Eu văz că nu ţi-s dragă ţie, Profu Iancu. 

— Ba dragă-mi eşti, numa la dinţii aceia nu-mi prea placi. Că era tot 
dintele de-un scăiuş. Dar de mi-i lăsa să-ți trag dinţii aceia afară, mi-i fi 
mai dragă. 

— Că lăsa-te-oi numa să ştiu că ţi-o fi dragă. 

— Lăsa-mi-i? 

— Lăsa. 

Se duce cu baba pînă la cei nouăzeci şi nouă de căuaci, să-i tragă 
dinții. 

— La foi! prunci, zice Profu Iancu, şi încălziţi buzduganul. 

Se pun căuacii la foi şi suflă din 99 de foi pînă se încălzeşte 

uzduganul bine. 

— Noa, babă, zice, pune-te pe spate şi cască gura. 

Se pune baba pe spate şi cască gura. 

— Aduceţi cleştele! strigă Profu Iancu. 

Cînd a strigat el să aducă cleştele, căuacii aduc buzduganul şi îl 
foşnesc la babă în gură. 

Odată se şi lăţeşte acolo şi s-a făcut din ea o căpiță de oţel. 

De atunci este oţel în lume. 

S-a luat apoi el cu căuacii să meargă cătră casă şi cum merg, zice un 
căuaci către celălalt: 

— Tare-i stăpînul ăsta al nostru; că nu poate fi mai tare decît el numai 
Holumbar de la răsărit, care te bagă în pămînt din cotare! 

El a şi auzit. 

— Care, ce ziserăţi? întrebă el. 

— N-am zis nici unul nimica, ziseră ei, numa vorbim noi aşa. 

— Spuneţi-mi ce-aţi zis, că de nu, aci vă omor pe toţi nouăzeci şi 
nouă. 

— Da, zis-am aşa că nu poate fi mai tare decît tine numa Holumbar de 
la răsărit, care te bagă în pămînt din cotare. 

El cum a auzit că este om mai tare şi mai viteaz decît el, a dat drumul 
căuacilor şi s-a luat la calul lui; l-a făcut cal cum a fost, apoi ie-te pînă la 
Holumbar, să se bată cu el. 

Holumbar a fost gătat de mezăzat şi şedea înaintea casei, cînd vede pe 
Profu lancu, care vine să se bată cu el. 

El atunci întunecă din ochi cătră Profu Iancu şi îndată îl bagă în 

ământ, de nu s-a mai văzut nici din el nici din cal numai capul. 

— Noa! Profu Iancu zice, ai venit să te baţi cu mine? Nu te lăsa. leşi 
afară, dacă poți. 

— Nu pot, răspunse Profu lancu, că eşti mai tare decît mine. 

Holumbar atunci îi propune să se ortăcească cu el şi zice: 

— Fi-vei tu frate de cruce cu mine, dacă te-oi scoate afară? 

— Fi. 

Îl scoate afară şi se duc în casă la jurâmînt de şerpe, cum fac voinicii; 
apoi se pun la beute şi la mîncate trei zile şi trei nopți. 

Cînd e de la o vreme, la trei zile, zice Holumbar: 

— Atunci te-oi şti eu pe tine frate de cruce, cînd îi face tu ce n-am 
putut eu în doisprezece ani! 

— Ce-o fi aceea? întrebă Profu Iancu. 

— Să-mi aduci mie de soţie pe Mîndra lumii de pe Marea Roşie. 

— Vedea-voi, ce-a fi îndată, şi se duce în poiată la cal. 

— Ce-a fi, calul meu, întreabă, că mă mînă să-i aduc pe Mîndra lumii 
de pe Marea Roşie? 

— Pasă în casă şi cere de la el firez, gilău, secure lată, patru scînduri şi 
cuie, apoi le pune şi haidem după ea. 

Se bagă în casă şi cere de la el uneltele ce i le-a spus calul şi se duce 
pînă la Marea Roşie. Cînd se apropie către Marea Roşie zice calul: 

— Tu te pune la ţărmure şi ciopleşte, că ea va veni să te întrebe ce 
faci. Tu zi că faci paturi de vîndut. Ea va întreba nu-i face şi ei unul? Tu zi- 
i că i-i face dacă a veni la țărmure, să i-l măsuri. Ea va veni şi cînd s-a pune 
să-i măsuri te prinde cătră ea, că eu o voi lua în spate şi ne-om duce. 

Se duce pînă la marginea mării şi prinde a ciopli; calul se face os mort. 

Mîndra lumii era chiar în mijlocul mării într-un leagăn de flori, țintuit 
tot cu scoici de mare şi cu mărgăritare: în leagăn s-a născut, în leagăn a 
crescut, apa o legăna. 

De la o vreme vede pe Profu Iancu şi trage la țărmure. 

— Noroc bun, Profu Iancu. 

— Sănătate şi noroc, Mîndra lumii. 

— Da ce meșştereşti? 

— Fac paturi de vîndut. 

— Nu mi-i face şi mie unul? 

— Ba face, dacă ieşi la țărmure, să ţi-l măsur, cît îţi trebuie de lung; că 
de-a fi mai lung, voi tăie din el, de-a fi mai scurt, l-oi adăuga. 

Îndată vine ea şi se culcă în pat. 

El o şi cuprinde cu pat cu tot şi în aceeaşi clipă se afla în spatele 
calului. 

Cînd e la un loc, zice Mîndra lumii: 

— Jură-te, Profu Iancu, pe dragostea mea, spune-mi verde şi adevărat, 
pe a cui seamă mă duci? că dacă mă duci pe seama ta, mă duc cu tine, dar 

dacă mă duci pe seama lui Holumbar... mai bine mor. 
— Pe seama mea te duc, dacă-i avea lege şi credință. 
Într-aceea ajunse la Holumbar şi i-o dete în miini. 
Holumbar socoteşte atunci: 
— Cum de-a putut aduce el cu mintea lui pe asta, tot cu mintea lui m-a 


El a avut trei fete şi îndată le-a făcut în trei iepe mînze şi vorbeşte cu 
ele, că l-a mîna în spatele lor să călărească dar ele să-l potopească. 

Se întoarce apoi către Profu Iancu şi zice: 

— Atunci te-oi şti eu pe tine de frate, dacă-i călări pe mînza mea cea 
mai mare şi-i veni înapoi cu ea. 

— Îndat-oi şti ce-ţi spune, zice Profu Iancu, şi se duce în poiată la cal. 

— Ce-a fi calul meu, îl întreabă, că mi-i silă să călăresc pe mînza lui 
cea mai mare? 

— Numa o leagă de mine, că n-a fi nimică. 

Se suie pe mînză şi leagă pe Şargu de capătul căpăstrului; o mînă apoi 
trei zile şi trei nopți şi nu-l poate arunca. Căci cînd umbla să-l arunce o 
muşca Şargu din barcan; cînd umbla să dea din dricul dinapoi, o prinde 
Şargu cu copitele. 

La trei zile a venit acasă şi s-a băgat în poiată. 

— Da venişi, frate-meu? 

— Veni. 

— Nu te-a aruncat? 

— Nu. 

— Acum te sui pe cealaltă, că vreau să le înveţi în şauă. 

A călărit şi pe aceea trei zile şi trei nopţi şi nu l-a putut arunca, că o 
mîna Şargu din copite, de tot o făcea ciur. 

— Venişi, frate-meu? întreabă Holumbar iară. 

— Veni. 

— Nu te-a aruncat? 

— Nu. 

— Acuma te sui pe cea mai tînără. 

Se duce Profu Iancu în poiată la cal. 

— Ce-a fi, calul meu, că mi-i silă să călăresc şi pe cea mică? 

— Nu ştiu ce-a fi, dragul meu, stăpînul meu, că eu asta n-oi birui. Căci 
dacă mă legi de ea ne omoară pe amîndoi; dacă nu mă legi te omoară pe 
tine; dacă eu m-oi face os mort aci; că de-i avea zile, să ştii unde să mă afli; 
de nu-i avea, să pierim amîndoi deodată. 

S-a suit pe mînză şi s-a dus şi l-a aruncat în Marea Roşie. Cum l-a 

aruncat, l-a şi înghițit un peşte şi în peşte a aflat o straiță de pînză. 

— Da potopişi-l? zice Holumbar, cînd a venit mînza acasă. 

— Potopii, că-l aruncai în Marea Roşie şi cum îl aruncai îl şi înghiţi un 

eşte. 

Mîndra lumii a auzit şi dacă a auzit, ea numai de un gînd se frămînta, 
cum să-l poată mîntui?! 

Ea avea o slujnică, care-i aduce în toată ziua apă din Marea Roşie, să 
se spele. 

Într-o dimineaţă, cînd îi aduse slujnica apă, aduse şi un pui de peşte. 
Mîndra lumii vede puiul cel de peşte şi zice: 

— Cum te-a duce slujnica în Marea Roşie, te du la birăul peştilor şi-i 
spune, să adune toţi peştii şi să poruncească peştelui care a înghițit pe 
Profu Iancu, să-l sloboadă afară nevătămat, că de nu, m-oi duce la voi şi pe 
toți v-oi omori. 

Trimite slujnica cu apa înapoi şi-i zice să n-o arunce oriunde pe drum, 
că o vede din fereastră şi vai de pielea ei. 

Merge slujnica şi varsă apă în Marea Roşie şi aduce alta. 

Puiul de peşte se duce de-a dreptul la birău. 

— Hoi, bace birău! 

— Ce-i, puiul meu? 

— A zis Mîndra lumii să chemi toți peştii şi să porunceșşti peştelui care 
a înghiţit pe Profu Iancu să-l sloboadă afară, că de nu, vine şi ne omoară pe 
toți. 

Odată şi bucină birăul în patru cornuri de lume şi vin toți peştii. Cînd a 
fost a treia zi, vine şi cel ce-a înghițit pe Profu Iancu tot zdrîngălat pe 

întece de pietriş. 

— Amı se vine? întrebă birăul şi-i trage patru bote bune. 

— Lasă-mă, jupîne birău, zice peştele, nu mă bate, că am înghiţit un 
om şi abia-l pot purta de greu. 

— Pasă şi-l ţipă la ţărmure; dar griji, să nu-l vătămi, că te trag în ţeapă. 

Merge şi-l țîpă afară şi se duce Profu Iancu la frate-său. 

— Venit-ai, frate-meu? 

— Venit. 

— Noa! socoteşte Holumbar, acesta numa m-a potopi pe mine, că şi de 
acolo a venit! 

Se întoarce apoi către Profu Iancu şi zice: 

— Atunci Îi fi tu frate cu dreptate către mine, dacă-i face ce-oi face eu! 

— Ce-i face tu? 

— Caută la mine. 


Odată şi-a şi luat picioarele de prin genunchi şi le-a aruncat afară. Şi-a 
luat capul şi l-a aruncat afară, şi şi-a luat mîinile de prin umăr şi le-a 
aruncat afară. 

— Doamne Dumnezeul meu, socoteşte Profu Iancu, dac-oi face eu aşa, 
ei n-oi învia pînă-i lumea! 

N-a făcut. 

Şi zice ciumurgoiul ăla: 

— Da nici acuma n-ai făcut, ce-am făcut eu? 

— Nu. 

— No stăi, dară, să te mănînc. 

Se ia după el să-l mănînce. 

Profu lancu cît a fost pe Marea Roşie în pîntecele peştelui şi-a strîns o 
straiță de alune, cum înghițea peştele şi ici şi colo cîte una pe lîngă cele 
margini, şi cînd ciumurgoiul se apropia de el: tot arunca cîte-o alună, mai 
în ăsta perete, mai în cela. 

Ciumurgoiul se lua după zuruitul alunelor, că nu vedea. 

Tot aşa l-a purtat trei zile şi trei nopți. 

Cînd a fost a treia zi, a crăpat ciumurgoiul de venin. 

— Doamne, socoteşte atunci Profu Iancu, ce-a ţipat ăla afară, fă-le 
stană de piatră! Îndată s-a făcut stană de piatră. 

El atunci s-a dus în poiată la iepe şi le-a luat capul la toate; apoi s-a 
luat cu Mîndra lumii în spatele calului şi s-a dus pînă la împăratul, care l-a 
trimis după semnele cerului. 

Cînd a fost băgîndu-se la împăratul pe poartă, şi Lie se băgă, deodată 
cu el. 

— Alelei! frate dulce, zice Lie, mult te-am căutat şi tot nu te-am aflat. 
Dar tu cel puţin, dacă ai umblat, îţi aduci puicuţa ta; eu nici aceea nu mi- 
am aflat! 

Se duc la împăratul. 

— Da venit-aţi, feciorii mei? zice împăratul. 

— Venit. 

— Noa-zice-vorba care mi-am dat, nu o minţesc; haide Lie şi vă 

lăceţi cu fata, că frate-tău văd că s-a îngrijit de sine. 

Se duce Lie şi să place cu fata şi le-a făcut împăratul o nuntă mare, că: 


De-aici în Buda Veche 
Miîţele mureau de sete. 


DOR ȘI MALICA 


Au fost odată doi boieri meşdieşi şi unul a avut un prunc, celălalt o 
fată. Pe prunc îl chema Dor, pe fată Malica — şi văzîndu-se pruncii şi astăzi 
şi mîine s-au luat încă de mici în dragoste şi aşa s-au plăcut, de nu a putut 
fi în lume dragoste ca a lor. 

Tatăl fetei a simțit că feciorul boierului vecin vrea să ia pe fata lui de 
nevastă şi el n-a vrut odată cu capul s-o dea după el, bag seamă, pentru că a 
fost mai gazdă decît cela. 

El cît ce a simţit a şi dat fata între călugărițe şi dacă a dat-o între 
călugăriţe, la doi, la trei ani vin zmeii şi-o fură în ţara lor şi acolo o dau 
între călugăriţe. 

Feciorul auzind că furară zmeii pe fată, şi-a gătat un cal, şi-a ales o 
slugă şi a zis: 

— Tată, eu atît m-oi tot duce pînă o voi afla, că eu fără ea nu pot trăi. 

Tatăl său la început a încercat să-i alunge din cap gîndul acesta, dar 
văzînd că nu izbuteşte, i-a pus două viei de galbeni de drumuri şi i-a poftit 
bună întoarcere. 

Dor s-a luat apoi cu sluga şi s-a dus pînă la un loc. Cînd a ajuns la un 
loc, a zis cătră slugă: 

— Stăi. Sluga îşi opreşte calul şi ascultă la stăpînul său ce i-a spune. 
Atunci feciorul îşi scoate paloşul din teacă şi a umblat să-l bage în sine. 

— Ho, stăpîne! zise sluga, cum ţi-i face moarte, tînăr ca bujorul şi 
chiar înaintea mea? 

— Lasă-mă, zice el, să mă junghiu, că nu pot merge mai departe de 
dorul ei. 

— Cum să te las? răspunse sluga, mai bine-mi pune cruce aci pe locul 
acesta. 

S-au luat înainte şi s-au dus pînă au ajuns în oraşul cu potop. În oraşul 
cu potop, pe lîngă alte lucruri minunate, cel mai minunat era că, atunci cînd 
asfinţea soarele, se lăsa un jolj negru ca de jelanie peste tot oraşul şi care 
străin ieşea de la această vreme din casă afară, pica în potop şi nu se oprea 
pînă în ţara zmeiască. 

Dacă au ajuns ei în oraşul cu potop s-au băgat în capătul oraşului într-o 
casă şi acolo au aflat o babă. 

— Bună seara, babă. 

— Seara bună, oameni buni, şedeți. 

— Am şedea noi, dar ai ce să ne dai de cină? 

— N-am, zice baba, că de unde mi-s muiere săracă, mă ajung cu o 
mîncare la zi. 

— Pasă dară, na bani, zice Dor, şi ne adă două kile de carne să cinăm. 

— Mergere-aş, dragii mei, dar căutați şi nu ieşiţi din casă afară, că aici 
e oraşul cu potop şi cum îţi ieşi, îţi pica în apă şi nu vă veţi opri pînă în ţara 
zmeiască. 

Înţelegînd Dor că pe aici poate trece în ţara zmeiască, cînd a ieşit baba 
s-a luat afară şi mînă zbic în apă. 

Peste cîteva clipite, nici el nu ştie cum, s-a aflat în ţara zmeiască într-o 
chilie şi acolo a văzut o masă şi pe masă o lumină aprinsă, o carte deschisă. 

Se pune la masă şi prinde a citi. 

Cînd citea mai bine, vine un urs şi-i face semn cu laba să meargă după 
el. 

Sluga o rumpe pe uşă afară, iară el trece cu ursul într-o altă chilie şi şi 
acolo află o lumină aprinsă, o masă şi o carte deschisă. Se pune la masă şi 
citeşte. 

Cînd citea mai bine vin la el doisprezece zmei. 

— După ce-ai venit aici? întreabă zmeii. 

El dă din umeri, că nu ştia, ce să spună în pripă. Zmeii prind a-i face 
lege: unul, să-l spînzure; altul să-l mănînce de viu; altul să-l taie în bucățele 
şi aşa mai departe. Atunci se află unul şi zice: 

— Nu trebuie a face nimica cu el, numa trebuie jurat, că nu spune 
nimănui cum a ajuns şi ce a văzut pe-aice. Dor se jură, că nu va spune 
nimănui nimic din cîte a văzut şi căpătă slobozenia, să meargă unde-a vrea. 

Atunci el apucă oraşul în lung şi-n lat pînă şi-a aflat sluga, şi după ce l- 
a aflat se bagă în capătul oraşului într-o căsuță mai săracă. 

În casă locuia o muiere văduvă. 

— Bună ziua, nevastă. 

— Sănătoşi, drumarii mei. Ce căutaţi, ce cîştigați? 

— Căutăm şi cîştigăm o fată, ce o cheamă Malica, că aceea-i sufletul 
meu, zice Dor. 

— He, he! În tare locu-i aceea, răspunde nevasta, între călugăriţe; dar 
doară vom putea face ceva că eu îi spăl şi-i curăţesc şi am intrare cînd 
vreau. 

— A mea a fi ea, cugetă Dor, şi începe a ispiti pe femeie. 

— Şi oare cum aş putea s-o văd? întreabă, că pocneşte inima în mine 
pînă n-o voi vedea. 

— Ştii ce, cum a fi bine? răspunde nevasta, vom umbla, să-ți căutăm 
oarece haine de preot şi ti-i băga, cum ai vrea s-o spovedeşti, că într- 
altmintea nu poți intra. 

— Fă cum îi şti mai bine, numa fă iute, zice Dor. 

Se duc amîndoi să-şi cumpere haine călugăreşti şi cum se duc se 
întîlnesc cu un moş. 

— Bună ziua, moşule. 

— Sănătos, feciorul meu; da vrei s-o duci pe Malica? 

— Vrere-aş, că mă topesc de dorul ei. 

— Nu-i putea, zice moşul, că nu eşti gata; dar hai să-ţi dau caii mei, 
că-s cu aripi şi-i scăpa, dacă-i mîna bine. 

Se duce cu caii la nevastă acasă; se gată în haine călugăreşti în chip de 
popă şi se ia cu nevasta la mănăstire. 

Cum s-au văzut unul pe altul, odată şi-au căzut în braţe şi s-au sărutat 
şi s-au plîns unul la altul. 

— Alelei! soră dragă, zice Dor, multă ţară am străbătut şi mult amar de 
dor ţi-am dus. Dar să fi umblat de-o sută de ori p-atita şi încă mi-ar părea 
puţin pentru bucuria că te văd. 

— Lasă-ţi dragostile, zice nevasta, că nu-i vreme să vă drăgostiţi, ci-i 
vreme să vă gătiți, c-or simţi zmeii şi vai de mine şi de voi. 

Atunci încalecă amîndoi pe cai şi... arde-o. 

Cum au simţit zmeii că duce Dor pe Malica s-au şi luat în urma lui cu 
cai năzdrăvani, cu paloşe de foc şi cînd au ajuns la hotarul ţării lor, numa, 
numa cu atîta a întrecut, că nu i-au ajuns cu mîna. 

Scăpînd el de acolo a zăpsit în oarece oraş unde a murit împăratul şi 
alegîndu-l pe el de împărat, a şezut acolo aşa cît ar fi un an. 

Cînd a fost la anul zice nevestei: 

— Draga mea, nevasta mea, rău dor mă ajunge după tata; dar eu mă 
duc să-l văd şi cu o cale să direg cele de lipsă pentru cununia noastră. 

S-a luat şi s-a dus. 

Malica a rămas acasă şi a văzut de grijile ţării. Dar sluga de icea s-a 
bătut, să fie una cu el; să-şi tăgăduiască bărbatul şi să-l primească pe el de 
împărat în locul lui. 

— Auzi ce, zice ea atunci, de ti-i tot sfarma, ce gîndeşti tu, aceea n-a 
fi. Eu mi-oi purta omenia, că-s muiere cu bărbat şi altul nu-mi trebuie în 
veci. 

Ba că asta, ba că aceea. 

— Adică dacă nu te ştergi de-aici cu binişorul, ţi-oi pune pene la 
picior. 


577 


— Lasă numa, socoteşte sluga, că a veni vreme, de-i simţi puterea 
mea. Şi îndată se pune la masă şi scrie stăpînului său carte, cum că: „laca, 
stăpînul meu, ce muiere ai şi cît de tare te doreşte. Că merge seara şi n-o 
mai vezi pînă dimineața; că bate balurile şi se dă cu alţii, — pe tine nu dă 
nimica. Dacă eu îi spun că stăpîna mea, asta nu face, ceea nu face, zice că 
mă scoate din slujbă şi mă bagă în temniţă”. 

Ce-a petrecut inima lui Dor la citirea cărții acesteia, nime n-ar putea 
spune. Destul că scrie slugii înapoi şi zice: 

„Dacă-i rîndul aşa şi aşa, sluga mea, alege doi puşcaşi din oraş şi o du 
între hotare şi-i dă plumb, că femeia care-şi calcă credinţa, de alta nu-i 
vrednică”. 

Sluga cum a căpătat cartea, a şi ales doi puşcaşi şi a dat-o pe mîna lor 
s-o puste, poruncindu-le să-i aducă semn că au omorit-o, vîrful de la limbă. 
Puşcaşii se duc cu ea între hotare şi după ei pe ascuns s-a luat un înc. 

— Dragii mei, oameni de omenie, zice ea, mă omorîți nevinovată. Dar 
nu mă omoriți, ci lăsați să-mi căznesc zilele cîte le am rînduite, că eu vouă 
vă făgăduiesc şi vă jur, că veac de veci om pămîntean nici n-a auzi nici n-a 
şti de mine. 

— Noi avem poruncă şi trebuie să arătăm semn, că o-am plinit, 
răspund puşcaşii. 

— Dacă aveţi poruncă şi trebuie să arătaţi semn, puşcaţi căţelu cela şi 
tăiați din limbă; dar nu vă faceți părtaşi de sîngele meu, că-i sînge 
nevinovat. 

— Ba că zău, fărtate, zice un puşcaş, ce să luăm noi moartea pe 
sufletele noastre, cînd nu-i cunoaştem vina?! eu zic atîta că nu o puşc. 

— Nici eu, zice celălalt. 

Puşcară apoi țîncul şi i-au tăiat vîrful de la limbă, să facă seamă la 
slugă. 

— Moartă-i? întreabă sluga. 

— Moartă. 

Dracul şi-a ajuns ţinta. 

Ea se luă, sărmana, spre codru, străină, cum i-a ajutat Dumnezeu cu 
pădureţe şi cu rădăcini, înconjurînd toate locurile unde socotea că se poate 
întîlni cu oameni. 

Într-o seară cum rătăcea prin pădure văzuse un lup şi, de frica lui, se 
sui într-un copac mare. 

Copacul era burtos dinlăuntru, de sus pînă jos. Ea, nu ştiu cum s-a 
sucit cum nu, destul că a picat în bortă şi acolo acum era perind de foame, 
că numa ce a mîncat putregai de pe bortă. Aşa a trăit sărmana o jumătate de 

an. 
La jumătatea anului a venit bărbatul ei acasă şi luîndu-se la vînat în 
ădurea aceea de miazăzi a săluit chiar în apropierea copacului, în care era 
ea. 
Era cu ei acolo şi un țînc şi aceluia îndată i-a mirosit, că doamna-i în 
ortă. 
La miazăzi cînd s-a pus ei la mîncare, a aruncat şi țîncului un dărab de 
ită şi unul de carne. 
Cîinele se duce cu mîncarea pînă la bortă pe lîngă pămînt fiind o hudă, 
o îndeasă la stăpînă-sa. 
— Dat-aţi la cîinele ăsta să mănînce şi el? — întreabă Dor. 
— Dat, dar nu ştim unde se duce cu ea. 
— Mai daţi-i o dată, să nu rămînă flămînd. 
Îi mai dau o dată. 
Cîinele iară se duce cu ea la bortă. 
Dor vede cîinele cu carnea în gură şi luîndu-se după el, vede că cineva 
îşi întinde mîna din bortă şi ia pita şi carnea de la cîine. 
— Cine eşti aici? întreabă atunci. 
= Bu 


— Cine eu? 


— Eu, muierea ta. 
Lui Dor i se păru că se năruie cerul pe el la auzul glasului dulce şi 
slăbit şi îndată o scoase afară şi o duce acasă. 
Acasă a întrebat-o cum a ajuns acolo, şi muierea i-a spus păţaniile ei; 
că ce a vrut sluga şi „dacă m-am împotrivit ce ţi-a scris, ca să mă piardă”... 
— Aşa, sluga mea? asta ai cutezat tu să faci? Las” că-ți dau eu ţie 
împărăție... şi în clipita aceea i-a luat capul. 
După aceasta, de cea mai mare părere de bine că s-au întors lucrurile 
aşa în spre bună, s-au hotărît să se ducă acasă la tatăl său, să se cunune. Îşi 
agă un slugă nou şi se ia la drum: el, Malica şi sluga, merg zi de vară 
înă-n seară. 
Seara li s-a făcut noapte lîngă o pădure. 
Aici şi-au făcut foc şi-au aşternut şi zice cătră slugă: 
— Străjuieşte, sluga mea, pînă acolo cătră miezul nopții, apoi mă 
scoală, c-oi străjui eu. 
— Bine-a fi. 
Cînd îi colo către zece ore, vin doi corbi şi se lasă în virful lemnului, 
nde erau culcaţi ei şi se întreabă unul pe altul: 
— Cum te lauzi, frate, şi ce-i nou în ţara ta? 

— Nu ştiu altă noutate decît aceea, zice, că feciorul ăsta merge acasă, 
să se cunune şi cînd a ieşi de la cununie, le-a sta înainte un hinteu cu doi 
măgari. Ei s-or sui în hinteu şi cum s-or sui, măgarii nu s-or opri cu ei pînă 
în apa fără fund şi-acolo le-a fi pieirea. Cine aude cuvintele noastre şi le-a 
spune facă-se stan de piatră pînă în genunchi. 

Dimineaţa se scoală, se duc mai departe şi pe seară se nimeresc, că 
ajung la o altă pădure. 

Acolo iară şi-au făcut foc şi zice cătră slugă: 

— Culcă-te, sluga mea, că ai străjuit toată noaptea şi ţi-a fi somn. 

— Ba nu, stăpîne, eu nu mă culc. 

Către ora zece vin corbii şi se lasă în vîrful lemnului, unde erau ei şi se 
întreabă, ce noutate-i în țara lor? 

— Aceea noutate-i, zice unul, că tinereţele astea se duc să se cunune şi 
cînd vor ieşi de la cununie, le-a sta înainte un hinteu cu patru cai. Ei s-or 
sui în hinteu şi cum s-or sui, caii i-or duce în apa fără fund şi acolo le-a fi 
pieirea. Cine aude cuvintele noastre şi le-a spune, facă-se stan de piatră 
pînă la brîu. 

Dimineaţa se iau şi se duc şi iar înserează lîngă o pădure. 

— Noa, sluga mea, zice Dor, acuma ai străjuit două nopți de-a rîndu, 
culcă-te şi tu şi te hodineşte. 

— Ba nu, zău, eu stăpînul meu, nu m-oi culca că nu mi-i somn nici o 
leacă. Cînd îi la zece ore vin corbii şi se întreabă ce noutăţi-s prin ţara lor. 

— Aceea noutate-i, zice unul, că tinereţele astea se duc să se cunune şi 
cînd vor ieşi de la cununie, le-a sta înainte un car cu patru boi. Ei s-or sui 
în car şi cum s-or sui boii i-or duce în apa fără fund şi acolo le-a fi pieirea. 
Cine aude cuvintele noastre şi le-a spune: facă-se stan de piatră tot. 

S-au dus apoi acasă la tatăl său şi s-au cununat. 

Cînd au ieşit de la cununie zice sluga: 

— Domnul meu şi dragul meu, dă-mi o puşcă şi gloanţe la ea şi fii 
iertător de ce-i vedea şi de ce oi face. 

Cînd ies din biserică, hinteul cu măgarii era acolo. 

— Mîndru hinteu, zice Dor, hai să ne suim în el. 

Sluga apucă puşca în mînă şi poc... poc... 

— Alelei! sluga mea, zice Dor, ce ştii tu să faci la o nuntă ca asta, că-ţi 
baţi joc de mine? 

Merg mai înainte şi văd un hinteu cu patru cai. 

— Mîndru hinteu şi ce iosagă, zice Dor, hai să ne suim în el. Sluga 
apucă puşca şi din patru puşcături îi culcă la pămînt. 

— Alelei! sluga mea, ce faci tu, chiar că nu-mi place. 

Merg mai înainte şi le iese în cale carul cu patru boi. 

— Ce car şi ce boi! zice Dor, hai să ne suim în el. 

Sluga pune puşca la ochi şi în patru boi mînă patru gloanţe. 

— Alelei! sluga mea, asta chiar că mă supără. Dar să ştii, că 
nepedepsit nu-i rămînea. 

Dacă ajung acasă, Dor adună sfatul laolaltă şi-i fac legea de slugă, să 
fie spînzurat pentru că şi-a bătut joc de cununia feciorilor de boier. 

Cînd era să-l tragă în sus, zice sluga: 

— Staţi, lume şi ţară, nu mă spînzuraţi pînă nu voi spune o vorbă, că 
mie acum tot una mi-e. Tot pier eu şi şa şi şa. Staţi, să vă spun ce cai şi ce 
boi au fost aceia şi pentru ce i-am împuşcat. 

— Cînd am venit, urmează, domnul meu cătră casă, seara am înserat 
lîngă o pădure. Stăpînul s-a culcat; eu am străjuit. Către zece ore s-au lăsat 
doi corbi în vîrful lemnului, unde eram săluiți şi s-au întrebat unul pe altul 
— ce-i nou în țara lor. Unul a zis, că nu ştie mai mare noutate, decît aceea că 
tinerii ăştia merg să se cunune şi cînd vor ieşi din biserică le-a sta înainte 
un hinteu cu doi măgari. 

Ei din mintea lor au vrut să se suie în hinteu şi cum s-or sui, măgarii 
nu s-or opri cu ei pînă în apa fără fund şi acolo le-a fi pieirea. Cine aude 
vorbele noastre şi le-a spune facă-se stană de piatră, pînă-n genunchi... 
lată-mă. 

După ce s-a făcut ziuă, am mers mai departe şi seara iar am săluit lîngă 
o pădure. Stăpînul a zis să mă culc că a străjui el, dar eu nu l-am lăsat, că 
mi-a fost milă de tinereţea lui. Către zece ore au venit corbii şi s-au întrebat 
ce-i nou în ţara lor? Şi a zis unul, că-i bine numa că tinerii ăştia merg să se 
cunune şi cînd vor ieşi din biserică, s-or întîlni cu un hinteu cu patru cai. Ei 
s-or sui în hinteu, şi cum s-or sui, caii nu s-or opri cu ei pînă în apa fără 
fund şi acolo le-a fi pieirea. Cine aude vorbele noastre şi le-a spune, facă-se 
stană de piatră pînă în brîu... lată-mă. După aceea s-a făcut ziuă şi ne-am 
dus mai departe şi iară am înnoptat lîngă o pădure. Stăpînul a dormit, eu 
am străjuit. Cătră zece ore au venit corbii şi s-au întrebat. Bine-i, zice unul, 
numa că tinerii ăştia merg să se cunune şi cînd vor ieşi din biserică, le-a sta 
nainte un car cu patru boi. Ei s-or sui în car şi cum s-or sui, boii nu s-or 
opri cu ei pînă în apa fără fund şi acolo le-a fi pieirea. Cine aude cuvintele 
noastre şi le-a spune facă-se stană de piatră tot... lată-mă. 

Cum a gătat de spus, s-a făcut stană de piatră. 

Dor tare s-a supărat după el şi nu-şi putea lua gîndul, cum a trebuit să 
moară pentru credinţa lui! 

Aşa a trăit un an. 

La anul, muierea i-a făcut un prunc şi lui în vis i s-a arătat un om 
ătrîn şi 1-a zis: 
„Pasă tu şi taie grumazii de la pruncul tău şi unge stanul cel de piatră, 
că a crăpa în patru şi a ieşi sluga tău”. 
„Doamne Dumnezeu meu — a cugetat el atunci — cum să fac eu lucrul 
acesta, să-mi omor fiuțul meu nevinovat”! 
A doua noapte iară i s-a arătat omul cel bătrîn şi i-a zis: „Taie grumazii 
runcului tău şi unge stanul cel de piatră, că a crăpa în patru şi a ieşi sluga 


Dimineaţa următoare se scoală mai de dimineaţă şi pe de-ascunsul 
nevestei, taie capul pruncului. 

Trupul l-a ascuns într-o bute în cămară iară cu capul a uns stanul cel 
de piatră şi cum l-a uns, a crăpat în patru şi a ieşit sluga mai mîndru şi mai 
frumos de şapte ori cum a fost. 

— Alelei! stăpînul meu, zice sluga, de mult dorm şi greu somn am 
avut! 

Dar s-a uitat cu milă la el, în vreme ce din ochi-i picurară două lacrimi: 

na de bucurie pentru cel înviat şi alta de supărare pentru cel mort. 

Cine ştie care lacrimă a izvorît mai din adînc!... 

Într-aceea muierea se văieta după prunc şi nu vrea să se mîngilie că nu- 
are. 

— Fiul meu, dragul meu!... fiul meu, dragul meu! — striga biata 
mamă, şi-şi sfîrteca hainele de durere. 

Chiar atunci sosi Dor acasă şi în clipita următoare numa ce aud 

runcul plîngînd în cămară. 

Odată îl aduc în casă şi din ce le-a fost bucuria pentru slugă, le-a fost 
şi mai mare pentru prunc şi a făcut un ospăț mare, că: 


Din Paşti pînă-n Droşcele 
Cheunau cîinii de jele... 


VI. DIN LEGENDE, POVESTIRI 
ȘI OBICEIURI ROMANEȘII 

BUSUIOC ŞI SIMINICĂ 


Cică a fost odată un om sărac, sărac de nici focul în vatră nu-i ardea, 
de sărac ce era. Şi avea un botei de copii, că la el se împlinise vorba celuia: 


Copii mulți şi haine rele, 
Rău mă tem c-oi cădea-n ele. 


Apoi gîndeai că nici nu-i lucru bun, din ce avea copii mulți, muierea-i 
tot mai făcea, în tot anul doi-trei gemeni, pînă avea cîte găuri sînt pe un 
ciur, şi încă mai mulţi cu trei, iar averea? din ce i se înmulțea numărul 
copiilor, de aceea vedea mai bine cît e de bună la cei ce o au, că nu avea 
nimic, dar nimic o dată, numai bordeiul cu copii şi ceea ce agonisea cu 
lucrul mînilor, prin sat de la cei cu avere şi cu copii mai puţinei. Multe 
nopți nu putea bietul om închide ochii din pricina sărăciei, că vedeți 
dumneavoastră omul care-i sărac, cum îi data, adeseori nici cînd de o seară 
nu are, apoi a culca atîta spuză de copii necinată, şi totuşi a dormi în tihnă 
nu se poate, dar nu se poate de felul felului, aşa zic cei pățiți; de multe ori 
auzea bocindu-se cîte trei-patru guri de foame, de multe ori şi-ar fi dat şi 
sufletul, numai să ştie că-i va putea sătura: de multe ori ar fi luat chiar 
lumea în cap numai să nu mai audă atîta plins şi să nu mai vadă atîta 
sărăcie, dar nu se putea dezlipi de odraslele care le-a dat Dumnezeu. 

O dată, cînd gîndeai că-i mai supărat, i se bolnăveşte femeia şi zace la 
pat vreo două săptămîni, şi nu se tămăduieşte pînă ce-i mai face o 
bucurie... îi mai naşte un copil, dar numai unul, lucru cu care omul nostru 
nu era obişnuit, că muierea lui pînă atunci avusese tot cîte doi şi cîte trei o 
dată. Şi cum naşte muierea, cum se uşurează de dureri, şi omul prinde un 
fel de nădejde. Lui nu-i mai trebuie popă, nu nănaşă, ci ia pruncul şi merge, 
merge, merge, pînă iese afară din sat, că-i era şi ruşine să ştie sătenii, că 
muierea lui a mai făcut un prunc, şi adică numai unul, lucrul acesta, cu care 
nime din satul lor nu era obişnuit. 

A fugit bietul om, de ruşine, dar mai cu dinadins a fugit de groază, căci 
se temea, că nu-şi va căpăta nănaşe la prunc, că perindase tot satul cu copiii 
ce-i avusese mai înainte, şi nu era muiere în sat care să nu-i fi fost cumătră. 
Trebuia să-şi caute cumetrii pe aiurea; şi asta era chiar nimerit lucru, 
deoarece nu erau cu noroc cumetrii din satul lui, orice îi dăduse ca dar de 

botez tot îi pierise, şi nu se putu apuca de nimica. Acum dară ieşi din sat şi 
merse, merse multă împărăție, vorba poveştii, ca Dumnezeu să ne ție... şi 
merse pînă dădu în pădure. Acolo se întîlni cu o babă, lungă, sacă, desrata. 
colțată, cît să fugi mîncînd pămîntul dinaintea ei. El însă nu se îngrozi 
nicidecît, ci-i dete bineţe: 

— Bună ziua, mătuşo! 

— Bună să-ți fie inima, nepoate, dar de unde şi pînă unde? 

— Mă duc, mătuşă, pînă unde voi da de moarte să-mi boteze copilaşul 
ăsta, că mai am acasă copii cîte găuri sînt într-un ciur şi încă mai mulți cu 
trei, şi toți sînt botezați, şi la fiecare mi-am căpătat cumetrii, dar parcă-i 
făcătură, ori eu, ori ei sînt fără noroc, că la nimic nu mă pot apuca din 
darurile botezelor, cu toate că eu am făcut boteze, cît n-a mai făcut om în 
lume. 

— Chiar bine ai nimerit, nepoate, eu sînt moartea; adă să-ți botez 
copilul şi să văd dacă nu-i fi mai norocos, pe loc ce te cumetreşti cu mine? 

Şi-i boteză moartea copilul, şi-i puse nume Busuioc, şi-i dărui un 
Cimpoi şi două oi. 

Acum merse omul nostru acasă voios şi începu a lucra, iar prin sat, ca 
să-şi poată hrăni copiii, dar lucrurile parcă-i mergeau altfel, nu ca mai 
înainte: las că şi din copii, unii erau mărişori de puteau lucra pe la vecini 
barem pentru hrană, dar şi altfel parcă era mai îndestulat, copiii nu mai era 
aşa mîncăcioşi ca mai înainte, cele două oi, ce i le dădu Moartea, nu-i mai 
pieriră, ci se înmulțeau grozav, fătînd tot cîte doi-trei miei o dată fiecare, 
apoi şi lapte dau, de nu-i mai duceau dorul ca mai înainte; vorbă scurtă: 
lucrurile mergeau spre bine. Dar şi Busuioc creştea, într-o zi ca-n două, 
într-o lună ca în nouă, pînă se făcu un fecior încît să-i cauţi pereche într-un 
tîrg, nu într-un sat, în două; şi era frumos şi cu minte de gîndeai că-i prinț 
nu copil de om prost. 

Cînd ajunse Busuioc de însurat, nu era nici fată prin împrejurul acela, 
care să nu fi voit a merge după el, numai de o ar fi pețit, dar el nu se uita 
nici la una fără îşi păzea lucrul lui, umbla la oile lui şi zicea în cimpoi toată 
ziulița. O dată îl vede tată-său pus pe gînduri, şi-l întreabă ca un părinte: 

— Dar ce ai, dragul tătucului, doară eşti beteag, ori ce ai, de stai aşa nu 
ştiu cum? 

— Mă gîndesc, tată, unde să ştiu merge a peţi, că pe oricine n-aş lua, 
dar nici sus din cale afară nu m-aş urca. 

— Bine, dragul tatii, lasă-ți oiţele în grija noastră, şi tu mergi de-ți 
caută de cap, pe cine vei lua, cu aceea vei trăi, numai să deie Dumnezeu să 
fie într-un ceas bun cu noroc. 

ŞI se luă Busuioc şi merse, merse, multă lume împărăție, ca Dumnezeu 
să ne ţie... şi se duse pînă într-o pădure mare-mare, şi tot merse prin 
pădure pînă nimeri într-o poiană, iar în mijlocul poienii erau nişte curți jur 
împrejur ocolite cu zid pînă în nori. Înlăuntrul curților auzi o cîntare, un 
glas femeiesc. După ce încetă glasul, se puse Busuioc a ocoli zidul curților, 
doară-doară ar afla un loc pe unde ar putea străbate înlăuntru, dar pace! 
gîndeai, că de ce îl ocoleşte mai mult, de aceea se face tot mai înalt. Într-un 
tîrziu ajunge la porțile curților, dar acelea erau groase ca şi zidul, înalte tot 
ca el, şi erau de fier. Nu era modru să poată străbate înlăuntru. Supărat, 
necăjit, se gîndeşte ce are de-a face? să meragă îndărăt, nu se îndură, pînă 
nu va vedea femeia cea din cetate, care cînta aşa de frumos, de i-a turbat 
inima; să intre la ea, nu putea. Ce să facă deci Busuioc? Mai oftă, mai 
suspină, se mai gîndi şi răzgîndi, pînă-l mai năpădi plînsul de necaz, că nu 
poate vedea pe aceea care-i fermecase inima... cu glasul ei. Atunci îşi 
aduse aminte, că are ceva în traistă, şi-şi scoase cimpoiul, şi începu a trage 
una de jale, dar atît de jalnică cît paserile din zbor cădeau de jalea lui, 
frunzele copacilor se scuturau, iar fiarele pădurilor îşi mai pierdeau 
răsuflarea, stînd încremenite şi ascultîndu-l. Şi tot cîntă din cimpoi, pînă nu 
mai văzu că prinde poarta a se deschide singură, de jale. Dacă o văzu 
deschisă se duse încetinel pe lîngă ea, dar tot zicînd din cimpoi, şi intră 
înăuntru, în ograda curților şi se uită în toate părțile doară — doară va vedea 
muierea aceea, pe care o auzise cîntînd, dar nu văzu pe nime. Şi umblă el 
toată grădina, şi se uită pe tot locul, dar nu zări nici o față femeiască, numai 
colo în desişul pomilor zări o păuniţă mîndră, ascunzîndu-se dinaintea 
ochilor lui. 

Şi dacă văzu el, că în zadar a intrat în ogradă, că nu vede ceea ce voia 
să vadă, ba văzînd că şi porţile s-au închis în urma dînsului, încît nu poate 
nici a înturna către casă, nici a vedea pe aceea ce dorea să o vadă, îl 
cuprinse un nou necaz, o nouă supărare, jale... întristare. În jalea lui cea 
mare prinse din nou a cînta din cimpoi, dar atît cînta de jalnic, de şi pietrile 
gîndeai că trebuie să se despice de jale. Şi numai, ce văzu că păuniţa se 
ridică dintre pomi şi zbură în sus, iar cînd se lăsă în jos în apropierea 
dînsului, se făcu o fată atît de frumoasă de să mai fi avut ochi să te uiţi la 
ea; el înmărmuri cu cimpoiul în gură, uitîndu-se la ea, dar ea se luă de lîngă 
el şi cu trei sărituri fu înlăuntrul curților, închise uşa după sine de nici că se 
mai putea vedea că este uşă ori ba, în păreţii curților. Multă vreme o fi stat 
Busuioc fără grai, privind în urma fetei. În urmă-i veni răsuflarea, se simţi 
asudat, îşi şterse sudorile de pe frunte şi începu a se gîndi; oare năzăritu-1- 
s-a o zînă? visat-a? ori ce poate să fie? Nu-i venea să creadă. În urma 

urmelor îi veni în minte din fir în păr, toată întîmplarea şi numai nu-şi 
smulgea părul din cap, cum de fu atît de slab de înger, de nu cuteză a 
prinde vorbă cu mîndra zînă; cum de o a lăsat să fugă, fără de a-i zice 
barem bună ziua? Uită de toate, nu mai auzi nimic, nu mai văzu nimic, 
numai chipul ei era înaintea ochilor lui. De îngîndurat şi ostenit ce era, 
căzu de pe picioare, şi începu a se blestema în gîndul său. 

Şi cum sta şi se frămînta cu gîndul, nu-i mai vedea suflet, nu mai 
vedea şi nu mai auzea nimic. Era necăjit peste fire şi, Doamne fereşte, şi-a 
pus de gînd să se omoare. 

Trebuie să mor să nu mai chinuiesc atîta. Aşa se gîndea Busuioc şi se 
gîndea la moarte, şi începu a căuta prin traistă cuțitul lui cel mare, 
păcurăresc, să se junghie. Dar cum băgă mîna în traistă, dă de cimpoi, şi-şi 
gîndeşte: „Înainte de moarte să mai tragăn de jale, cît toate curţile să se 
clătească din temelii.” Şi puse cimpoiul la gură şi cîntă, şi cîntă, de nu alta, 
fără şi vîntul sta locului şi-l asculta, iar soarele plîngea cu lacrimi de sînge 
de jalea lui. Dintr-o dată numai vede, că în peretele curţii se deschide o uşă 
şi pe ea iese zîna şi merge aţă la el. După ce era aproape de el, îi făcu semn 
cu mîna să înceteze din cimpoi, şi-i zise: 

— Nu te mai tîngui, voinice, că ştiu dorul tău şi jalea ta; ştiu cine eşti, 
ştiu ce te poartă pe aici, eu de mult te aşteptam, iar tata mi-a spus că nu este 
împotriva dragostei noastre. 

Atunci Busuioc aruncă cimpoiul cît colo, cuprinse fata de mînă şi-i 
zise: 

— Rogu-te, zînă dragă, spune-mi unde sînt? cine eşti tu? cine e tatăl 
tău? sînt eu treaz? visez? ori doară am înnebunit? 

— Nu visezi, voinice, nu eşti beat, nici nebun, ci numai înfierbîntat 
eşti oleacă, de dragoste, eu sînt fiica celui mai puternic împărat din lume, la 
care se închină şi bogaţii şi săracii, şi drepţii şi păcătoşii, şi împărații 
pămîntului şi cerşetorii cei mai nebăgați în seamă; mulți au umblat să mă 
afle, dar cu dorul acela s-au dus din lume, cu care intrară; cînd auzii însă 
cîntecele tale cele jalnice din cimpoi, am rugat pe tata să deschidă poarta să 
te pot vedea; el m-a ascultat, iar de atunci sînt tot atît de nebună de dragul 
tău, cum eşti şi tu de al meu... 

— ŞI cum e numele tatălui tău? 

— Norocul, zise fata, şi arătă cu mîna spre uşa curților, de unde ieşea 
un moş alb ca lîna cea de oi, şi păşind încet către dînşii. 

— Fiţi binecuvîntaţi, fiii mei, zise moşul punînd mîinile pe capetele 
tinerilor, tu, fătul meu Busuioc, te-ai născut într-o planetă bună, soru-mea, 
Moartea, te-a botezat ea ţi-a dat cimpoiul acesta fermecat, care nu-i iertat 

să meargă din neamul meu, că din moşi-strămoşi al neamului meu a fost; 
acum, de la soru-mea ajunse la tine, dar ca să nu-l duci afară din neam, iată 
îti dau pe fiica mea Siminica de muiere şi trăiţi fericiți; tu Siminică 
cinsteşte pe Busuioc ca pe bărbatul tău firesc; mergeţi în lume şi fiți 
fericiţi, voi purta eu grija voastră de aici, de la curțile mele. 

Şi s-au luat Busuioc şi Siminica, şi au fost bărbat şi muiere, şi şi-au 
luat rămas bun de la moşneagul, şi s-au dus în lume. 

Vă puteți închipui cum i-a umblat lui Busuioc, la care îi era socru chiar 

orocul cel bătrîn, fiindcă să vedeţi dumneavoastră fiica Norocului, 

Siminica era nevasta lui. Cît a trăit, nu ştiu; ce va fi azi cu ei, încă nu ştiu; 
atîta ştiu, însă, că lumea e plină de copiii lor; nu este grădină fără busuioc, 
dar nici livadă fără siminic. 


Tribuna, 1887, nr. 238, 239. Reproducere din vol. 
Legende, povestiri şi obiceiuri româneşti, 
Bucureşti, 1943, p. 18-25. 


BABA GRIJA 


De mult, tare de mult, în vremile vechi, trăia o babă, căreia oamenii îi 
ziceau: Baba Grija. Uitată de toată lumea trăia singură, singurică, cum 
putea de azi pînă mîine, într-un bordei părăginit din marginea unui sat. De 
săracă, nici vorbă nu-i, era săracă, lipită Baba Grija, căci nu avea pe lume 
nimic altceva, decît bordeiul ei pe care de vechi ce era, crescuse iarba şi 
buruienile de un cot, iar dinaintea bordeiului era un păr mare şi frumos, 
care îl acoperea cu crengile lui cele lungi şi stufoase. 

Aceasta era toată bogăţia ei şi sufletul în oase; mai mult ca peri în 
palmă. Şi era bătrînă Baba Grija, bătrînă de de-abia se mai putea tîrî prin 
sat după milă. 

Oamenii din sat aşa o pomeniră bătrînă şi gheboasă cum era, şi nici cei 
mai bătrîni nu-şi aduceau aminte să o fi văzut mai tînără în vreo vreme. 

De lucru nu-şi făcea baba cu puii de om, ba de multe ori oamenii 
credeau că o fi chiar murit, de nu o mai văd pe la casele lor. 

Numai din timp în timp, cînd o găta cu de toate de ale mîncării, îşi lua 
baba coşarea pe umăr şi pleca către sat. Oamenii cu toate grijile şi 
necazurile ce aveau, nu o depărtau de la uşile lor, ci o miluiau care cu ce 
avea şi putea, căci le era milă şi lor de sărmana babă, ştiind că n-are pe 
nimenea, cine s-o ajute. 

Cu bucăturile adunate baba o ducea multă vreme, în care timp sta tot 
închisă în bordeiul ei. 

Oamenii cum zic, o vedeau bucuros pe la casele lor, măcar că lipsa era 
mare şi pe la ei, dar de la o vreme au început a se schimba lucrurile. Ei au 
simţit toți pe unde cam umbla baba după milă, că nu e lucru curat de cînd 
Baba Grija le-a călcat pragul. Griji peste griji, necazuri şi supărări se 
năpăstuiau cu droaia, ca din senin, pe capul lor. Voie bună, viaţă liniştită 
ticnită nu mai aveau de la un timp încoace. Ba încă supărare mare le era şi 
aceea, că nu puteau să-şi dea seama, cum şi de unde le vin lor atîtea griji şi 
supărări? Ce să fie? de unde să fie? de la o vreme au început numai a se 
descărca toți pe Baba Grija, zicînd, că numai ea este pricina, ea este fiara 
rea, zgripţuroaica şi şişcoaia bătrînă, de le vin atîtea griji pe cap. 

Şi-a fost destul atîta, ca să iasă unul cu vorba aceasta prin sat, ca mai 
în urmă toţi ceilalți să se ia după el, şi să zică ca el. 

Numaidecît s-au înţeles cu toţii şi au făcut o hotărtre între ei, că pe 

Baba Grija mai mult să nu o primească nici unul la casa sa. 

Şi aşa au şi făcut! 

Sărmana babă cum s-a văzut aşa netam-nesam izgonită de pe la uşile 
oamenilor, nici n-a intrat mai mult în sat, ci sta cît era ziulica de mare 
dinaintea bordeiului, uitîndu-se la părul ei cel frumos, care era plin de flori, 
de parcă ninsese pe el. De necazuri şi supărări, de una, de alta slăbise baba 
de tot, de numai pielea mai rămăsese pe ea. 

Obrazul îi era încrețit şi zbîrcit ca o rochie, ochii adundaţi în cap, 
spinarea strîmbă ca o bucă, iar degetele lungi îi rămăseseră ca nişte găteje. 

De făcut nu mai avea ce să facă pe lume nimica, numai să-şi aştepte 
moartea. Aceasta ar fi dorit-o şi ea biata din toată inima, dacă o supărare 
mare nu ar fi oprit-o ca să mai trăiască încă. Supărarea aceasta mare care o 
rodea pe ea la inimă, de multă vreme, era că de pe părul cel frumos ce-l 
avea înaintea bordeiului ea nu se învrednicise încă niciodată să guste măcar 
o singură pară. Ea îl semănase cu mîna ei, ea îl îngrijise şi-l apărase de 
toate vătămările ca pe ochii din cap, pînă ce crescu mare, şi tot ea să nu-i 
poată lua acum folosul, ca să se bucure şi ea după osteneala de atîţia ani. 

Aceasta era supărarea cea mare ce a avut-o ea în toată viaţa ei. 

Cînd perele erau roşii şi frumoase de-i rîdeau ochii cînd te uitai la ele, 
cînd erau aproape coapte şi Baba Grija aştepta din inimă ziua în care să le 
culeagă, vedeai numai că nu mai sînt... Le strîngea cine le strîngea pe 
toate, de nici coadă nu mai rămînea pe păr. 

I se întîmpla bietei babe pozna aceasta în toţi anii de-a rîndul, de cînd 
părul începuse a da roade, dar ea nu putuse nici într-un chip să afle că cine- 
i duce ei perele, aşa pe nesimţite. Destul îşi bătuse ea capul, destul pîndea 
ziua şi noaptea ca să afle pe hoţ, dar nu putea să-i dea de urmă, Doamne 
fereşte! Cînd perele erau aproape să dea în copt, ea sub păr nu le mai 
vedea, parcă nu era lucru curat. 

Într-o zi, cum stătea baba noastră sub păr şi se uita lung după pere, 
care erau aproape coapte, iată că vin pe drum către ea doi călători, pe care 
ea nu-i mai văzuse niciodată în viaţa ei. Aceştia erau Domnul Hristos cu 
Sîn-Petru. 

Călătorii cum ajung lîngă ea o întreabă de sănătate şi o roagă ca să le 
deie sălaş peste noapte, căci n-au în sat nici un cunoscut la care să rămînă 
pînă-n ziua următoare. Baba, bună de inimă cum era, nu stă mult la 
îndoială şi le spune că le dă din toată inima din cîte are şi poate, şi-i 
cheamă în bordei. 

Călătorii, cari se vede că erau tare obosiţi de drum, cum au intrat 
înăuntru s-au ghemuit într-un unghiu al bordeiului şi au adormit 

numaidecit. 

Dis-de-dimineaţă, pînă nu răsărise încă soarele, călătorii erau în 
picioare gata de cale. 

Mai înainte de a-şi lua rămas bun de la babă, care îi găzduise peste 
noapte, a zis unul dintre ei care era Sîn-Petru: 

— Mutere bună, fiindcă nu ţi-a fost urît de noi, şi ne-ai primit de am 
dormit la tine peste noapte, n-am vrea să plecăm şi noi de aicea ca de la o 
moară stricată, fără să te mulţumim cu ceva; deci cere de la noi ce vei voi 
tu, căci aceea fie lucru cît de mare, ţi se va împlini după cum pofteşti. 

Baba, care nu avea altă grijă de un timp încoace decît părul ei, la care-i 
sta gîndul şi ziua şi noaptea, fără de-a gîndi că oare ce-ar fi mai bine să 
ceară de la Sîn-Petru, zise către el: 

— Eu, oameni buni şi a lui Dumnezeu, dacă e vorba de aşa, că orice 
dorință a mea puteţi să o împliniţi, n-aş vrea şi n-aş cere multe, numai nu 
ştiu dacă mi s-ar putea împlini. Aş vrea sărmana de mine că: oricine s-o sui 
în părul acesta ce-l vedeţi înainte-vă, afară de mine, ca să culeagă pere, 
acolo să rămînă încurcat între crengi şi să nu se poată da jos pînă atunci, 
pînă cînd nu voi zice eu. 

— Bine! i-a zis atunci Sîn-Petru, fie ție după cum pofteşti şi au plecat 
amîndoi călătorii mai departe în calea lor. 

Baba Grija, cum a auzit vorbele acestea a răsuflat numaidecît mai uşor 
şi toată grija şi supărarea ce o mîncase şi care o muncea i s-a luat deodată 
de la inimă. Nu-şi mai găsea loc de bucurie, cînd îi venea în minte cum o 
să vază ea pe hoțomanul ce-i tot fură perele, prins în păr, ca într-o capcană. 
Dar apoi cînd se mai gîndea cum o să culeagă ea perele cele frumoase, cum 
o să-şi îndulcească ea inima cu ele îi venea să sară în sus de bucurie, 
credeai că toată lumea e a ei. 

Trecuse cîtăva vreme de cînd cei doi călători umblase pe la Baba Grija 
şi perele din păr erau coapte, putem zice cumsecade. O zi-două îşi pusese 
baba de gînd că tot să le mai lase neculese, pentru că acum şi aşa nu mai 
avea nici o teamă că i le-a mai fura cineva. 

Chiar în ziua cînd avea de gînd să le culeagă, era o zi frumoasă, iaca se 
apropie de bordeiul ei o babă slabă şi urîtă, pe care cum a văzut-o Baba 
Grija i s-a sculat părul în cap de frică. Aceasta era Moartea. Ea se apropie 
numaidecît de Baba Grija şi-i spuse să se gate c-a venit s-o ducă de pe 
lume. 

Cum a văzut biata baba noastră pe Moarte dinaintea ei, spunîndu-i că a 
venit să o ducă de pe lume, unde nu mi-a început a plînge, a-şi smulge 
părul din cap şi a se văita, de-ți era mai mare mila s-o fi văzut. 

Dar Moartea nu prea stă mult de vorbă cu nimenea şi nici nu caută 
hatîrul nimănui. Cînd are o dată porunca ca să-l ducă, îl duce. Îi mai spune 
încă o dată babei ca să se dea iute şi să se grăbească că n-are vreme de 
zăbovit, şi după ce a văzut că nu se poate înțelege cu ea, ameţită de 
jumătate o luă în braţe şi păşi înainte. 

Sărmana babă, cum se văieta şi se zvîrcolea în braţele Morţii, care 
păşea încet-încet înainte, îi veniră deodată în gînd perele ei cele frumoase 
pe care tocmai stătea gata să le ducă, să le culeagă şi nu se putu opri de a 
nu zice tînguindu-se către Moarte: 

— Bine, văd acum că toată jalea şi tot plînsul meu nu-ţi pot înmuia 
inima, ca să mă mai laşi să trăiesc cît de puţin, dar măcar atîta fie-ţi milă de 
mine şi-mi rupe din părul de dinaintea bordeiului meu, cîteva pere şi dă- 
mi-le să le gust, apoi du-mă cu Dumnezeu. 

Moartea, măcar că ea nu ştie ce este mila şi nu ascultă de rugăciunea 
nimănui, de Baba Grija şi de vaietele ei i s-a făcut milă, şi punînd-o jos din 
braţe, se întoarse sprintenă, se urcă în păr, rupe vreo două-trei pere, care i- 
au venit înainte şi iute dă să se dea jos. Dar ce să vezi? minune! 

Crengile părului parcă cineva le dăduse putere ca la nişte mîini de om, 
o apucară şi o încurcară de toate părțile, de nu mai era cu putinţă să se dea 
Jos. 

Moartea, care nu pricepea deloc ce minune poate fi aceasta, dă-ncoace, 
dă-ncolo, ca să poată ieşi dintre ele, dar pace bună! Nu mai era chip de a 
scăpa dintre crengi. Biata Baba Grija, care de frica cea mare îşi uitase cu 
totul de puterea cea mare care era dată părului ei, cum auzi pe Moarte 
strigînd şi văitîndu-se în păr, sări în sus de bucurie, măcar că era de 
jumătate moartă. 

Ea îşi aduse minte de toate, şi ştiu că din păr nu se va putea da jos 
Moartea cît va fi lumea, dacă nu va porunci ea crengilor ca să o lase. Dar 
Moartea începu a striga şi a plînge tot mai tare. Îşi smulgea părul din cap 
de necaz, văzînd cît de urît a păcălit-o Baba Grija. 

După ce s-a zbătut ea multă vreme în păr ca peştele pe uscat, fără ca să 
poată ieşi la cale, ostenită cît de-abia mai putea răsufla, îşi călcă pe inimă şi 
începu a se ruga de Baba Grija ca s-o scape. 

Baba, mîndră şi veselă că acum a ajuns apa pe moara ei, parcă nici nu 
vrea să audă pe biata Moarte, ci-i strigă numai din depărtare: 

— Aşa, bine ţi-e! Mai stai şi tu o dată pe loc, că destul tot colinzi prin 
lume şi duci fără pic de milă pe cine-ţi iese înainte. 

— Fie-ţi milă de mine, şi-mi ajută să scap, zise atunci Moartea, şi-ţi 
făgăduiesc că pe tine cît o fi lumea nu te-oi mai lua. Poţi să trăieşti despre 

mine mii şi sute de ani, că eu de tine nu mă voi mai atinge, numai fă bine şi 
scapă-mă de aici. 

Baba, auzind de făgăduinţa Morţii şi făcîndu-i-se milă de ea cum se 
chinuia, se hotărî în sfîrşit să o scape din păr. 

Deci a zis ea, ce o fi zis în gînd numai, şi crengile se deteră toate la o 

arte după cum le era crescătura lor, şi lăsară drumul slobod Morţii. 

Cum se simţi Moartea slăbită de crengi, şi-a văzut că acestea nu-i mai 
împiedecă drumul ca mai înainte, iute ca gîndul a sărit jos din păr şi nici 
măcar să mai arunce ochii către babă, o şterse la fugă şi se duse ca o 
nălucă. 

Din vremea aceea şi pînă astăzi încă, pe la Baba Grija nu a mai dat 
Moartea; Baba Grija trăieşte şi acuma, dar nu tot în bordeiul ei învechit, şi 
nu la marginea satului unde avea bordeiul, ci ea umblă şi cutreieră toată 
lumea, cruciş şi curmeziş. Intră şi stă cît stă prin casele împăraților şi a 
domnilor celor mari, de unde se întoarce pe la cei săraci, pe care îi şi are ea 
mai dragi. De ea n-a scăpat şi nu scapă nimenea necercetat, căci ea este 
grija pe care o are tot omul din lume, bogat şi sărac, mare şi mic, fără 
deosebire şi pe care Moartea nu o va duce cît va fi lumea. 


Culeasă de I.T. pentru Telegraful Român din Sibiu, 
în dec. 1887. 

Reproducere din volumul Legende, povestiri şi 
obiceiuri româneşti, p. 26-33. 


RÎNDUNEAUA 


Într-un sat din ţara împăratului Barbă Albă erau doi oameni, adică un 
bărbat şi o muiere. Aceştia erau foarte avuţi, dar n-aveau nici un fecior, 
care să le moștenească averea, ci numai trei fete. 

Să ştiţi, că pe vremea de cînd e povestea noastră, n-aveau oamenii 
servitori la vitele lor, ci ei mergeau cu ele la păşune, ori copiii lor; aşa şi 
omul nostru, el trebuia să meargă cu vitele la păşune, iar cînd avea de 
lucru, trimetea pe fata cea mai mare cu ele. Dar de cîte ori mergea cu ele, 
totdeauna lipsea cîte una din vite; în zadar stătea toată ziua la pîndă că nu 
putea să prindă hoţul. Atunci zise fata cea mijlocie către tatăl lor: 

— Tată, lasă-mă să mă duc eu cu vitele, că vei vedea că miine nu va 
lipsi nici una din ele. 

Dar o păţi şi ea ca sora cea mare. 

— Vai de voi! zise sora cea mai mică, ce mai păzitoare sînteţi, că acuşi 
pierdeţi toate vitele; apoi zise către tatăl său să o lase pe ea cu vitele că va 
vedea că nu va pierde nici una. 

— Bine, zise tatăl său, dar dacă va pieri vreuna să ştii că pe tine te voi 
pedepsi mai aspru decît pe celelalte surori ale tale. 

— Nu-mi pasă, zise fata, dar am nădejde în Dumnezeu că nu va pieri 
nici una. 

Atunci Maria, că aşa a fost numele fetei, şi-a pus merinde pentru ziua 
aceea, a sărutat mîna tatălui său şi a maicei sale, apoi şi-a luat ziua bună şi 
a plecat cu vitele la păşune. 

Cînd era vremea la amiazi, începuse a abura un vînt călduț de-ţi părea 
că are voie să adoarmă toată lumea. Pe Maria a lovit-o somnul şi acuşi era 
să adoarmă, dacă nu-şi aducea aminte de făgăduiala ce o făcuse tatălui său; 
deci luă fluiera de pe mîneca buhaiului şi începu a zice, dar zicea a jale, 
Doamne, de gîndeai că şi dealurile o să plîngă de milă. Zicînd mai multe 
doine îi trecu somnul, însă cu una nu era în curat, că adică: înainte de a 
începe a zice, soarele era punct la amiazi şi acuma, după ce a zis toate cîte 
a ştiut, soarele e tot acolo. Gîndea ea că doară şi soarele a auzit doinele ei 
şi acum asculta la ea. Drept a şi avut că soarele a stat pe loc, a voit să o 
adoarmă şi să-i fure o atare vită, căci el era hoţul care furase vitele de la 
surorile Mariei, dară văzîndu-o aşa de frumoasă a încremenit şi n-a cutezat 
să facă nimic numai a tot ascultat-o. Vezi bine că stînd el pe loc a întârziat 

de-a ajunge acasă la vreme, pentru care a fost ocărît de mama sa, că de ce a 
făcut ziua aşa de mare că unii oameni îl vor fi blestemat, căci ei toată ziua 
i-au pocnit urechile şi-a sughiţat. 

— O! mamă! zise Soarele, nu mă mai şi ocărî, că destul îmi e ce-am 
văzut. 

— Ce-ai văzut? Ce te-a necăjit? întrebă îngrijorată mama Soarelui. 

— Să ştii, mamă, ce-am văzut, zău, că te-ai mira. Am văzut o fată, 
care era cu vitele din care aduceam cîte una, dar aşa a fost de frumoasă de 
nu cred să o întrec, apoi mai zicea în fluieră aşa de cu jale, de toate paserile 
din pădure plîngeau. Eu, mamă, mor după ea, te rog să-mi dai slobozenie a 
mi-o lua de soţie. 

— Dacă nu, dragul mamei, vrei s-o iei, ad-o acasă. Soarele nu mai 
putea de bucurie, aşa june cum era, sărea tot într-un picior de bucurie că 
mîine va fi cu nevastă. 

Maria, dacă s-a dus acasă, a spus tatălui său, voioasă că nu i-a pierit 
nici o vită, că de acum înaine ea va merge cu vitele, că nu-i frică de nimeni, 
dar că se va îmbrăca în haine bărbăteşti. Tatăl ei i-a dat voie să se îmbrace, 
iar mîine zi îmbrăcată în haine după placul ei, a plecat cu vitele la păşune. 
Cînd era vremea de amiazi, iar veni vîntul cel cald, însă acum Maria nu 
mai zise din fluieră, ci cîntă din frunză ca un fecior. Soarele, care pîndea să 
pună mîna pe ea, nu o cunoscuse azi pentru că îşi schimbase portul, iar de 
altă parte pentru că cînta altcum ca ieri, deci se lăsă de plan şi se duse 
necăjit către casă. Cînd ajunse acasă, spuse necăjit mamei sale că fata pe 
care a văzut-o ieri e fecior şi pentru aceea nu a putut-o aduce acasă. Atunci 
maică-sa ca o mamă bună ce-i era, îl mîngiie şi-i zise să nu se supere că 
mîne iar va vedea-o şi atunci va putea să o aducă. 

Dar trecură mai multe mîne şi poimîne după olaltă şi tot nu a putut să o 
aducă. 

A trecut multă vreme de cînd Soarele era tot necăjit, dar într-o zi îi 
veni în gînd să facă o cursă în care să prindă pe fata cea care l-a păcălit aşa 
urit. 

În ziua de Paşti era o vreme foarte frumoasă, iar în satul de unde e 
povestea noastră era datina ca toate fetele din sat în ziua de Paşti să-şi 
petreacă pe lîngă biserică. 

Pe cînd îşi petreceau fetele mai bine, deodată se slobozi din cer un 
huţunaş frumos, iar fetele începură a se sui în el şi a-şi petrece de minune, 
dar venind rîndul Măriei, ea n-a voit să se huţune, ba era de mirat că toate 
fetele erau voioase numa ea era întristată; atunci îi zise mamă-sa să se suie, 
însă ea nici atunci n-a voit, pînă ce nu a înfruntat-o. Văzînd Maria că e 

silită, zise către mamă-sa: 

— Bine, mamă! m-ai silit să mă sui şi mai mult nici nu mă vei mai 
vedea, şi zicînd cuvintele din urmă, huţunaşul de loc s-a înălțat cu ea la cer, 
iar mamă-sa văzînd că ea chiar a proorocit că ce se va întîmpla, a 
blestemat-o ca să rămînă 7 ani de zile mută. 

Cînd a ajuns Soarele cu Maria acasă, căci huţunuşul a fost cursa lui, a 
fost foarte voios că a putut să o fure p-acea după care murea, şi tot sărind a 
mers la mamă-sa ducînd pe Maria de mînă, care mergea cam anevoie. Cînd 
a văzut mamă-sa pe Maria nu mai putea de bucurie că şi-a căpătat aşa 
nevastă frumoasă. 

Căci, Doamne sfinte, era cu mult mai frumoasă decît Soarele, dar 
încercînd să vorbească cu ea nu a căpătat nici un răspuns, era mută. 
Gîndind ea că-i numai necăjită a trimis-o de acasă pe o vreme scurtă ca să-i 
treacă năcazul, dar aducînd-o îndărăpt, au văzut că în zadar le-a fost 
cercarea, căci tot n-au putut să o facă să vorbească. Acum a început a se 
necăji, ba chiar şi a se mînia pe ea şi a o face să piară. 

Deci ca să-şi împlinească scopul, se vorbiră cu vecina lor cu Ciuma, 
care era o femeie cît o zi de mare, părul de la cap îi ajungea pînă-n călciie, 
iar dinţii îi erau ca nişte furculițe de ascuțiți. 

Trimiseră dară pe Maria la ea după sita cea de cernut făina ca să facă 
pită, dar Ciuma, cînd o văzu, arătă nişte dinți de care Maria se sperie şi o 
luă la fugă către casă spunînd prin semne că ce a voit să facă Ciuma. Dar 
acasă nu le cam părea bine, de aceea au trimis-o şi a doua oară, cînd a păţit 
iar ca dintîi. 

Acum era foc necăjită mama Soarelui, de aceea zise către Ciumă să nu 
o mai lase numai aşa, ci să o prăpădească. Deci a trimis-o şi a treia oară. 
Cînd ajunse Maria la Ciumă, dădu bineţe şi ceru sita, că acum putea vorbi 
pentru că s-au împlinit chiar atunci 7 ani, însă Ciuma în loc de a-i răspunde 
a început a se ascuţi pe dinți cu o pilă țigănească. Văzînd Maria că ce o să 
fie, o luă iar la fugă către casă, unde ajungînd spuse către soacră-sa abia 
răsuflînd: 

— Mamă, mamă! muierea aceea unde m-ai trimis după sită se ascuţea 
pe dinți, nu ştiu de n-a voit cumva să mă mănînce! Atunci mama Soarelui a 
stat mirată că nora ei ştie vorbi, dar fiindcă şi-a plănuit să o prăpădească, 
nu s-a lăsat de minciună căci îmbrățişînd pe Maria a zis către ea: 

— O, face-te-ai o rîndunea şi atunci îndată a pierit din braţe şi s-a făcut 
o rîndunică frumoasă. 

Uitasem să vă spun că ce s-a făcut cu tata, cu mama şi cu surorile 
Mariei, adică ele deloc ce Soarele a furat pe sora lor, de frică şi de jale s-au 


597 


refăcut în două cruci de piatră, iar părinţii lor de necaz nici n-au putut 
muri şi poate că vor trăi şi acum pe undeva de nu au murit. 
Mă uitai la lună şi vă spusei o minciună bună. 


Culeasă de I. Vancul. Reproducere din vol. 
Legende, povestiri, şi obiceiuri româneşti, p. 34-39. 


DOAMNE, LUNGEŞTE ZIUA DE MÎINE 


Zice că era odată, un popă bogat, dar zgîrcit, Doamne, de sta să-şi 
mănînce şi avutul de pe pieptene, cum e zicala. 

Avea iclejie mare, avea şi moşia lui şi deci îi trebuiau foarte mulți 
lucrători, apoi zisa celuia: mînuri multe alduite, dar guri multe prăpădite. Îi 
era groază bietului popă cînd vedea cît amar de mîncare se trece şi cîtă 
prăpădenie de bani trebuie plătit: tot 3 piţule de om pe zi şi de 4 ori de 
mîncare pînă de-abia se scoală de la blid, ba încă seara şi dimineaţa mai 
trebuia să le dea şi vinars. Drept îi că de la toată casa mai avea cîte o zi de 
clacă, cînd adică lucrătorilor numai de mîncare da, dar lui nu-i erau de 
ajuns zilele de clacă, mai trebuia să aducă lucrători şi pe bani gata. Toate 
ca toate, dar seceratul îl seca că avea holde multe şi nu le putea secera pe 
rînd, ci cînd erau coapte trebuia să deie în dîra lor, ca în cîteva zile să fie 
clăi. 

O dată, pe timpul seceratului, era silit să-şi bage vreo 40-50 de 
lucrători pe bani, că holdele se răscoceau, fiindcă nu putuse prinde la 
secere din pricina ploilor. Acum nu mai putea de necaz cînd se gîndea la 
mîncarea cea multă şi la banii cei scumpi ce trebuiau să le dea. Dar n-avu 
ce face, umblă de seara în ruptul capului, de la o casă la alta, pînă-şi 
înciripă secerători cîți credea că i-ar fi de ajuns. Dar mergînd către casă se 
gîndi: „mult potop de ban şi de mîncare mi-or mai prăpădi aceia în ziua de 
mîine şi mă tem că nici n-or găta, că-i ziua numai ceas de scurtă. Dar m-oi 
duce la biserică şi m-oi ruga lui Dumnezeu Sfîntul să lungească ziua de 
mîine”. 

Cum zise aşa şi făcu. Merse la biserică, îşi aprinse o lumînare, îşi 
aprinse focul în cădelniţă şi prinse a cădelnița prin biserică, rugîndu-se cu 
glas înalt: Doamne, lungeşte ziua de mîine, că am 50 de lucrători de plată 
şi cu mîncarea mea. 

Crisnicul, te miri ce cale avea pe lîngă biserică, destul că văzînd-o 
deschisă intră să vadă ce e. Adică era popa rugîndu-se: Aha! zise crîsnicul, 
părintelui îi trebuie o zi şi mai lungă decît sînt aceste din luna lui Cuptor; 
nu ştiu Dumnezeu da-o or ba, dar eu ştiu că l-oi milui cumva. Apoi se 
furişă în vîrful degetelor ca pisicile pe lîngă pereţi pînă în altar, acolo se 
îmbrăcă iute în hainele cele pestriţe cu aur, care numai la sărbători mari le 
lua părintele şi se puse în uşa altarului. Cînd se întoarse popa cum 

cădelnițase prin tindă, dă cu ochii de el şi o dată cade în genunchi, gîndind 
că chiar Dumnezeu este cel din uşa altarului. Iar fătul din uşa altarului îl 
mîngiie: 

— Auzitu-ţi-am, fiule, ruga ta şi-ţi voi împlini voia, dar şi tu trebuie să 
o împlineşti pe a mea; miine toată ziuliţa să stai lîngă secerători tot cu 
cojocul pe tine, întru cinstea numelui meu, fiindcă pentru credința ta 
lungesc ziua care altcum e numai ceas de scurtă. Acum scoală-te şi mergi 
acasă. 

Bucuria popii că Dumnezeu i-a asculat ruga. Toată noptiţa nu putu 
dormi de bucurie că n-a da de mîncare şi plată la atîta amar de om de 
pomană, că ziua de mîine va fi cel puţin cît două zile de celelalte de lungă. 
Cum se făcu ziua, luă cojocul pe mîneci şi hai la holdă cu un botei de 
secerători şi secerătoare după el. Lucrătorii tot ca ei, lucrau şi rîdeau, cele 
fete mai şopteau, iar popa gîndea că tot de cojocul lui rîd, dar îşi gîndea: 
rîdeți voi rîdeți, că voi veţi fi cu rîsul, iar eu voi fi cu sporul la muncă. Pînă 
colea către prînz mai trecu cum trecu, dar de la prînz încolo credeai că nu 
altmintrelea, dar se va topi de cald popa în cojoc, dar nu-l ţipa, ca să nu se 
scurteze ziua; că are lucrători mulţi pe plată şi cu mîncarea lui. Oamenii nu 
ştiau ce se gîndeşte popa de stă tot cu cojocul pe el în aşa mare năduşeală, 
iar el numai nu scotea limba de cald. Colo cînd era către amiază, credea că 
de-o săptămînă-i tot în cojoc, dar nu se da răului, ci se minuna cum de 
lucrătorii nu văd că ziua aceea-i mai lungă ca alte zile şi cum nu se vaită de 
lungimea ei. Ah! ar fi vrut ca atunci să vină seara în minuta aceea, dar 
soarele credeai că-i priponit pe mijlocul cerului că parcă nici nu se mişcă 
deloc din loc. 

Colo către ojină se abătu fătul prin aretul ăla şi văzînd pe popă cu 
cojocul pe mîneci, îl umflă rîsul, dar nu rîse, ci se apropie cu cucernicia 
cuvenită de părintele şi-i zise: 

— Fă bine, părinte, fă ceva de poţi ca să se scurteze ziua asta, că pier 
oamenii pe hotar osteniți şi soarele uite, nici în batjocură, nu vrea să mişte 
mai iutişor, numai cît clăteşte. 

— Hm! zise popa, dar iarna nu vine nimeni să mă roage ca nopțile să 
fie mai scurte, atunci toți ştiu dospi; acum lucre, vădu-le speria să le-o văd, 
că şi eu numai Dumnezeu mă ştie cum stau cu cojocul în spate şi încă am 
să le dau o grămadă de bani, pe lîngă mîncarea mea cea multă. 

Atunci crisnicul nu-şi mai putu ţine rîsul şi zise: 

— Părinte, aruncă-l în brumă de cojoc pînă la iarnă, mai bine leagă 
cîte un snop, că numai te năduşeşti, iar soarele de dragul cojocului 
dumitale, tot n-a sta mai mult pe cer decît de altădată. 

Acum se nădăi popa că numai fătul a fost aseară în altar care l-a sfătuit 
să facă bazaconia asta cu cojocul, şi-i veni în minte că glasul fătului fu şi 
cel care-i vorbise din altar, deci aruncă cojocul cît colo şi strigă răstit: 

— Măi, făcutu-mi-o-ai şi asta, fătule? Încreastă-ţi-o bine că nu ti-o 
mănîncă lupul. 

Bag-seamă multe-i mai făcuse fătul pînă într-aceea. 


Tribuna, 1894, n. 62. Reproducere din vol. 
Legende... p. 44-49. 

TARA OAŞULUI 


În comitatul Sătmarului, spre Nord, se află un ţinut foarte romantic, 
înconjurat de munţi, întocmai ca o cetate puternică înconjurată cu ziduri 
zdravene, spre a nu putea fi atacată niciodată de nimic. 

Ținutul acesta are vreo 16 comune, dintre cari numai trei sînt 
amestecate cu unguri de legea helvetic'™, iar celelalte sînt curat româneşti, 
fireşte împestrițate ici colea cu cîte un jidan. Numărul românilor e de 
douăzeci de mii, iar al ungurilor de 1 500. În privinţa culturii sînt românii 
acestui ținut ca toţi plugarii foşti iobagi, dar cu o minte ageră, naturală. Sînt 
foarte făloşi de numele de oăşeni şi nu o dată poți auzi din gura lor 
cuvintele: griji, că ai de lucru cu un oăşan! Pe preoți îi stimează foarte, ca 
toți românii, şi ascultă de dînşii, pentru că după vorba lor: aceea ce zice 
preotul nu poate să fie minciună. Datinile rămase de la moşi-strămoşi le 
păstrează cu multă sfințenie cea mai mare parte, iar jocul lor original şi plin 
de farmec îl iubesc întru atît încît la petreceri şi la nunţi nici nu joacă alt 
Joc. 

În ţara Oaşului se află un rîuleţ numit „Tîlna”, care izvorăşte din 
Pietroasa şi din muntele Tiganii. O minune a naturii vezi acolo, unde 
izvorăşte Tîlna. 

Spre izvorul Tîlnei duc două poieni frumoase împodobite cu flori: 
Poiana cu socii şi Poiana Păcurarului. Coborînd pe poienile acestea la vale, 
te opreşti într-o pădure a cărei copaci, de amîndouă laturile Tîlnei se 
îmbrățişează şi-ţi închid dinaintea ochilor cerul. La capătul acestei păduri 
dăm de nişte stînci minunate, între care se află o crepătură, a cărei pereţi 
sînt atît de netezi, încît crezi că-s ciopliți de mînă omenească şi din 
crăpătura aceasta iese la iveală rîuleţul Tîlna. 

O panoramă mai înfiorătoare şi totdeodată mai frumoasă de cum e 
aceasta, rar se află pe podul pămîntului. În sus perete de stîncă, iar sub 
picioare un abis nemărginit din care vezi izvorînd apă limpede ca cristalul 
şi ca o murmuitură trece pe lîngă tine, făcîndu-te atent, că dacă cumva ai 
tras cîndva la îndoială existenţa lui Dumnezeu acum ai prilejul de a te 
convinge că în adevăr este. Vîntul e cel mai temut inamic prin locurile 
acestea. Pînă ce valurile şoptesc şi murmură între sine, nu e niciun pericol, 
nici o primejdie: cum însă înceată murmuitul rîului, toți fug către casă, căci 


176 Confesiunea calvină. 

cine rămîne, şi cei slabi de îngeri nu o pot face aceasta, aud glasul plîngător 
de om, care se roagă din apă şi cere ajutor. Vîntul e teribil în puterea sa pe 
aicea. Cînd se strîmtoreşte între stînci strică tot ce are în cale. Pietrele cele 
mai mari le aruncă dintr-o stîncă în alta, pînă ce mai în urmă acestea cad în 
rîu, făcînd să răsune pădurea de zgomotul ce-l fac, iar ecoul ce-l auzi din 
toate părțile ţi se pare că e un rîs sarcastic ce-l produce vîntul. Glasul 
plîngător se aude la îndepărtare de un kilometru; şi cînd oăşanul îl aude 
zice că: Ileana se văietă. O legendă frumoasă, lăţită între locuitorii ţării 
Oaşului ne explică cuvintele şi secretul legat de glasul plîngător. 

lată legenda. Se zice că cu mulți ani înainte de aceasta, strîmtoarea cea 
minunată din care izvorăşte Tîlna nu era acolo, şi rîul curgea pe altundeva. 
În Poiana Păcurarului de astăzi trăia un păcurar de la care şi-a luat apoi 
poiana numele. Căsuţa lui se afla tocmai pe locul unde acum se află abisul 
cel înspăimîntător, numit Afunzimea dracului. Păcurarul avea o fată 
frumoasă ca o zînă, cu numele Ileana, care era de ajutor tătîne-so, căci îi 
păştea mieluşeii. Păcurarul mai avea şi un fiu adoptiv sau cum zice 
poporul, un copil luat de suflet cu numele Petru, un băiat frumos şi harnic 
care se îndrăgostise de Ileana, precum şi Ileana de dînsul. 

Nimeni nu ştia însă de dragostea lor decît numai ei singuri. 
Proprietarul acestui ținut, un domn mare de ungur, venea adesea pe la 
păcurar şi văzînd o dată pe Ileana, frumoasă ca o icoană, 1 s-au aprins şi lui 
călcîile după ea. Numaideciît şi-a zidit un castel (sau cum zic oamenii o 
cetate) în apropierea colibei păcurarului şi aci şedea el cu săptămînile, în 
prietenia cea mai bună cu păcurarul şi vorbind şi glumind cît e ziua cu 
Ileana. Cel ce nu era deloc mulțumit cu starea lucrului, era Petru care 
urmărea pas de pas pe streinul rival. De cîte ori îl vedea rîzînd şi glumind 
cu Ileana, totdeauna zicea: 

— De cumva te-ar muşca să-mi iei dorul inimii mele, atunci lumea o 
răstorn peste tine şi peste voi toţi, mişeilor! 

Azi aşa, mîine aşa; azi daruri pe seama Ileanei, miine pe seama 
păcurarului bătrîn; deodată se pomeneşte Petru că bătrînul păcurar îi pune 
în mînă 50 de galbeni frumoşi de aur ca soarele şi-i zice: 

— Fătu meu, mergi în lume şi-ţi caută norocul cu banii aceştia. Eu nu 
te alung de la casa mea, eu te-aş ținea bucuros şi mai departe, dar mergi în 
lume, Petre, mergi între alţi oameni! Dumnezeu să-ţi ajute! Petru le pricepu 
toate şi nu zice nimica şi plecă. Cînd fu în virful dealului aruncă ochii la 
vale şi zise: 

— Aşteptaţi numai că vă răsplătesc eu! Lumea o răstorn peste voi. 
Petru a perit apoi, şi nu mai ştia nimeni de el. 

Trecut-a vremea multă de la celea povestite, şi oamenii o dată văd cu 
mirare că apa Tîlnei scade, pînă ce de la o vreme rîul a secat de tot. Nimeni 
nu-şi bătea capul că ce ar fi pricina acestei întîmplări, căci apă şi aşa aveau 
destulă prin fîntîni şi prin alte izvoare. Şi nimeni nu-şi gîndea că mîinile lui 
Petru fac această minune. 

Petru adică se puse şi făcuse un zid mare cu care opri Tîlna în loc, 
strîimtorînd-o între două stînci. Cum creştea apa, Petru ridica iazul şi-l 
întărea, astfel că nu-l mai putea nimeni strica, iar apa se iezărise în formă 
de mare. Ştia Petru că între stînci se afla o crăpătură mare, şi nu mult lucru 
i-a trebuit pînă ce a îndreptat apa prin crepătura aceea. Ca un vuet 
înspăimîntător s-a slobozit apa prin crăpătură şi ieşind de aci afară a 
acoperit Poiana Păcurarului cu undele şi cu valurile sale; coliba păcurarului 
şi castelul domnului au fost înghiţite de valurile apei, şi în ele şi-au aflat 
moartea toți: păcurarul cel bătrîn, Ileana şi domnul ungur. Ba nici Petru nu 
a scăpat cu viaţă, căci chiar pe cînd muncea el să facă loc apei printre 
stînci, s-a slobozit apa şi răpindu-l cu sine, în valurile ei şi-a aflat el 
moartea. De atunci curge Tîlna şi izvorăşte din crepăturile de care am 

omenit mai sus, şi de atunci vîntul e atît de turbat, pentru că acest vînt, nu 
e altceva decît Petru cel răzbunător! 


Culeasă de George Brătean în satul Vama din Ţara 
Oaşului. 

Reprodusă din vol. Legende, povestiri şi obiceiuri 
româneşti, p. 170-173. 


CETATEA DIN CRENGARE 


În multe locuri, cu deosebire pe cele vîrfuri de dealuri, se mai văd pînă 
în zilele noastre urme de castele vechi, părăsite, ruinate; poporul le 
numeşte cetăți. Aşa este cetatea Boli în valea Jiului, spre sud de la ţara 
numită a Hațegului, cetatea Hunedoarei la Hunedoara, cetatea Devei la 
Deva, cetatea Ciceului la Reteag ş.a. În părţile Sălajului, cale de două ore 
spre sud vest de la comuna Supurul-de-Sus, în pădurea contelui Koroly, 
încă se află un astfel de castel ruinat, părăsit, numit de popor Cetatea 
părăsită, Cetăţuia ori Cetatea din Crengare. Din comuna Supurul-de-Sus se 
începe o dîlmă de pămînt arădicat şi merge din marginea livezelor numitei 
comune pînă la Cetatea părăsită, prin uriaşa pădure a suszisului conte. 
Dilma aceasta lungă o numeşte poporul Şant şi susţine că în vremile cele 
bătrîne acela a fost Şanţ de bătaie. Astăzi însă numai urmele lui se mai văd, 
după cum se văd şi la şanţurile de la Rodna nouă şi la amfiteatrul de la 
Ulpia Traiană (Grădiştea de azi) în valea Hațegului şi pe multe alte locuri. 

Locul unde se afla Cetatea din Crengare este acoperit cu copaci foarte 
groşi, formînd o culme înaltă. Jur-împrejur este înconjurată dîlma aceasta 
cu două Crengări sau pîraie pe care curge apă limpede ca cristalul, şi fiind 
pururea la răcoare mare, căci locul e atît de umbros încît razele soarelui nu 
pot străbate nicicînd, apa e rece pururea. Chiar şi vara în lunile lui iulie şi 
august, cînd pe alte locuri stai să te topeşti de cald, acolo, la umbra cea 
groasă e răcoare, ba chiar rece şi întunerec în desimea trufaşilor copaci ce- 
şi rîd de vreme. 

Aflînd domnii acestei păduri mai anii trecuţi!” locul acesta frumos, au 
tăiat copacii de pe din josul cetăţii de pe valea despre miază-noapte şi au 
edificat acolo case frumoase, dîndu-le spre locuinţă păzitorului pădurii lor. 
Dat-au păzitorului şi loc să lăzuiască şi să facă din el loc arător, cum a şi 
făcut cam 4-5 jugăre sau chiubele. Şi-a mai adus domnul acolo şi tăuţi, 
care lucră lemnele: fac şindile, doage, stînjeni ş.a. Acestora încă le-a dat 
pămînt pe vale în sus, pe lîngă cetate, aşa cît azi sînt vreo 15 case acolo, 
unde cu cîţiva ani mai înainte era numai codru uriaş prin care se preumblau 
jivini mari şi mici. lar chiar la poalele cetăţii a zidit contele o casă 
frumoasă pe seama oaspeţilor cînd merg la vînătoare. Casa asta stă pururea 
închisă, afară de timpul vînătoarei cînd trag domnii la ea. 


177 Legenda a fost înregistrată la sfîrşitul secolului al XIX-lea. 

Poporul zice că această cetate, adică Cetatea din Crengare, cea părăsită 
şi ruinată, e făcută de mîna uriaşilor, cum zic şi despre Ciceu şi alte castele 
vechi. 

Mai zice poporul că afund în pămînt sub această cetate ar fi grămezi de 
bani şi de alte lucruri scumpe. 

Credulitatea şi pofta de a se înavuţi deodată, au dus pe mulți să-şi 
cerce norocul doară-doară, vor da de comori. Spre scopul acesta s-au făcut 
săpături adînci unde credeau că ar da mai bine de comori, dar pînă acum 
nimeni nu s-a îmbogăţit din acea muncă grea şi ostenitoare. 

Cam cu 20-25 de ani înainte de asta s-au însoțit 4 români din Babota, 
comună curat românească în apropierea acestei păduri, şi şi-au cerut 
slobozenie de la contele să spargă minele şi să caute după comori, că ce vor 
găsi vor împărți cu el. 

Domnul se învoi şi ei se apucară de lucru, îşi făcură uneltele de lipsă, 
tăiară cîţiva copaci ce erau crescuţi pe coastele cetăţii şi începură a săpa o 
gaură în puntea de către Crengare, aşa de largă de puteau merge prin ea doi 
oameni alăturea. Şi săpară cîteva săptămîni în şir şi scoaseră de acolo 
grămezi de pămînt şi de pietrii, iar altceva nimic. O dată zice că săpînd au 
dat de o piatră frumoasă, netedă ca giuluită, dar nici o fărîmitură nu putură 
lua din ea, numai cît îşi tociră şi stricară uneltele la ea, dar chip să străbată 
prin ea nu era; să o ocolească şi să poată trece pe lîngă ea încolo încă nu 
era modru, fiind foarte mare. Aşa s-au dus în deseară acasă vorbindu-se ca 
a doua zi să-şi încerce norocul. Peste noapte unul din ortaci avu un vis 
groaznic. Parcă s-a ivit la el un popă bătrîn cu o barbă lungă pînă-n brîu şi 
albă ca lîna şi i-a zis: 

— Noa, Andrei, că aşa se chema visătorul, v-aţi apucat de lucru, dar în 
zadar va fi toată truda voastră dacă nu-ţi merge mai întîi la preotul vostru 
din sat ca el să vă înveţe cum să săpați dacă vreţi să ajungeţi la ceva. Dacă 
veţi face aşa, ferice va fi de voi, de unde nu, va fi vai şi amar de capul 
vostru. 

Zicînd acestea popa cel bătrîn se făcu nevăzut, iar Andrei sări oblu-n 
picioare şi unde să-ţi mai închidă ochii cît fu noptița de mare parcă de i-ai 
fi cleit ochii încă nu şi i-ar fi putut închide o clipă măcar. Cînd se omizi de 
ziuă merse la ortaci şi le spuse ce şi cum a visat. Acum începură ei a-şi face 
gînduri peste gînduri: unul zicea că popa cel bătrîn e înger care-i îndeamnă 
să meargă să se pocăiască că în groapa aceea şi-or afla moartea şi să nu-i 
afle nepocăiți; unul una, altul alta, destul că şi-au pierdut voia de a mai 
lucra, ba în urmă nici că mai gîndiră la săparea de comori, ci se puseră pe 
lucrul lor de mai înainte. Din partea lor dară îngropate au rămas comorile. 

Prin anul 1885 ori 1886 un ungur din Socaciu iar visă într-o noapte 
despre comorile de la Cetatea din Crengare. Parcă venise la el un om foarte 
bătrîn, un moşneag alb ca oaia, şi i-a spus ungureşte, în limba lui, ca să 
meargă şi să sape în cetatea din Crengare că va afla aur şi argint şi alte 
scumpeturi, cît se face bunul bunilor de bogat. Cînd se trezi fermecat de 
acel vis frumos şi folositor, parcă nu mai era el; se vedea numai în haine 
scumpe, cu cisme cu pinteni, cu pipă lungă, cu jaşcăul de tabac în buzunar 
de numai cănacii şi surcalăul era afară, cu musteţile sucite şi poruncind 
acum la birji, colo la cociş, dincolo la alt soi de slujbaşi. Destul că nici că 
se mai putea împăca cu gîndul că doară n-a deveni chiar aşa, mîne, 
poimîne. Nici că putu aştepta să se facă ziuă şi încă cu noaptea în cap 
merse la un fecior al său şi mai la doi prieteni tot unguri şi se sfătuiră cum 
să facă şi să dreagă ca să pună mîna cît se poate mai iute pe bani, că acum 
numai era nici o îndoială că doară nu i-ar afla, numai vorba era ca să-i afle 
cărînd şi să nu mai afle şi să ştie tot satul de planul şi norocul lor, ca să nu-i 
mai necăjească neamurile şi prietenii cu cerşitul de bani. Se sfătuiră însă ca 
mai întîi să ceară slobozenie de la domnul pădurei şi cerură şi primiră ca şi 
românii cei de acuş douăzeci de ani. Apoi se apucară de muncă. Zi şi 
noaptea săpau bărbăteşte şi au săpat de prin octomvrie pînă în mărțişor fără 
să găsească altceva decît pămînt şi pietre. 

Lucrînd acolo se îmbolnăvi unul dintre ortaci rău şi după ce merse 
acasă în scurt timp muri. Cei trei însă nu pierdură curajul şi nădejdea că de 
nu azi, mîine tot trebuie să deie de comori, şi tot săpară pînă mai trecură de 
la hornul ce este în mijlocul cetăţii şi care merge oblu în jos ca o fîntînă de 
formă pătrată avînd cam doi metri fiecare din cei patru pereți. Fîntîna 
aceea-i foarte afundă, că nici cîte cu 2-3 rude de cele mai lungi legate una 
de alta, nu-i dai de fund că e asemenea de afundă ca pîraiele ce înconjoară 
cetatea; şi bolovanii ce-i aruncă oamenii acolo, numai într-un tîrziu se aud 
bubuind în fundul fîntînei. 

O asemenea fîntînă se află la cetatea Ciceu, numai că are o formă 
oblungică şi e făcută de uriaşi, din care şi conduseră uriaşii un izvor pînă la 
satul Cuzdrioara-de-Sus de Dej, lîngă Someşul mare, unde e azi fîntîna 
Buna. Uriaşii din Ciceu făcură fîntîna asta la Buna ca să aibă de unde bea 
apă cînd veneau din tîrg de la Cluj, unde plecau din Ciceu, cînd puneau 
muierile lor oala de mămăligă la foc şi pînă să fiarbă aceea, ei înturnau cu 
făină şi cu sită din Cluj mai abătîndu-se şi prin Ocna Dejului, după cîte un 
grunz, doi, de sare, aşa susține poporul. Şi deci aşa cred că şi fîntîna aceea 
ori horn, ori ce-a fost, de la Cetatea cea părăsită din Crengare numai uriaşii 
au făcut-o, că de n-au făcut-o ei, cine a făcut-o dar? 

Destul că cei trei ortaci merseră foarte departe prin cel deal al Cetăţii, 
dar nimeriră pe de-o lăture de fîntînă ori horn, şi în calea lor dădură numai 
de piatră minunată, la faţă sură, neagră ori vînătă dar de comori numai în 
vis mai dau din cînd în cînd. Într-aceea se mai bolnăvi unul din ei şi muri şi 
el; acum ceşti doi îşi pierdură toată nădejdea şi curajul tot de a mai lucra 
acolo, unde numai visul i-au îndemnat să lucre. Oamenii din sat ştiură de 
lucrul lor şi mult îi mai necăjeau; mă, da o dus mititelul pe doi dintre voi? 
Şi aşa şi aşa tot ai lui sînteţi voi, daţi de lucraţi numai pînă la luna cailor şi 
veți afla pe dracul. 

De atunci nimeni nu mai cearcă comori, cu toate că spuneau strămoşii 
ăstui rînd de oameni că li-ar fi povestit ai lor strămoşi că pe vremurile 
acelea în adevăr trăia un om sărac care văzuse comorile cetății. 

Iată cum a rămas tradiţia că povestea omul cel sărac: 

În tinereţele mele, îndată după ce m-am însurat, m-am pus porcar la sat 
şi umblam iarna, vara prin pădurile Cetăţii din Crengare. Într-o sfîntă zi de 
Paşti, colo către amiaz, îmi coborîi turma de porci la vale să beie apă şi mă 
uit peste ei să văd de sînt toţi ori ba? Adică o scroafă mare, neagră, nu era 
printre porci. Ce să mă ştiu face? Las porcii în vale tăvăliți prin mocirle şi 
eu dau a o căuta prin pădure. Caut în dreapta, caut în stînga... nu-i şi pace. 
Mai merg o leacă la deal, pe lîngă cetate. Adică acolo e deschizătură ce nu 
o zărisem pînă atunci, cît am umblat pe acolo. Oare ce o fi asta? Mă dau 
Jos, văd urme de porc intrînd în peşteră. Acolo o fi intrat, mă gîndesc eu. 
Hai s-o caut, ce-a da tîrgul şi norocul. De pagubă nu pot rămînea, că de 
merg fără scroafă nu mă plătesc de stăpîni cu toată simbria de pe anul ăsta. 
Şi mă duc înăuntru, adică cîţiva paşi, şi văd o uşă deschisă în două laturi. 
Cum pun piciorul pe prag, mă orbeau luminile ce erau în peşteră. 
Numaidecît îmi plesniră prin minte vorbele bătrînilor, adică la sărbători 
mari se deschid comorile din cetate şi cine nimereșşte la vreme se face 
bunul bunurilor. Acum tot atîta-i, ori îmi pun capul, ori îmi umplu sacul. Şi 
păşesc înăuntru. Adică peştera era toată lumini în sfeşnice de aur şi păreții 
toți zidiți şi zugrăviți mai altfel decît la biserică, şi pe lîngă pereţi tot buţi 
pline cu bani şi cu pietre scumpe. lar în mijlocul peşterei era o masă, erau 
scaune toate suflate în aur de străluceau mai avan decît sfîntul soare. lar în 
fruntea mesei pe un jet de aur şedea un om scurt, gras, îndesat, lat în piept, 
cu o barbă mare albă şi cu părul asemenea alb, iar în gură cu o pipă cu teve 
lungă de un cot, colbuia de mai nu se vedea de fum. Domnul acela cum mă 
văzu îmi zise pe nume: 

— Măi, ai şi grije de porci să nu mai îmi facă pe aici îngăimăceală, că 
nu rabd, mă! nu rabd pe nimeni să mă necăjească. Acum, fiindcă ai nimerit 

la mine în ceas bun, te iert, scoate-ți scroafa şi o mînă unde vrei, ia-ți şi 
bani şi scumpeturi cîte poți tu duce, numai bagă bine de seamă înapoi să nu 
te uiţi nici să nu cerci a mai intra cîndva aici, că apoi nici nu mai ieşi altul. 
Auzind vorbele domnului m-am mai încălzit o leacă, ba era să-mi ies din 
piele de bucurie, apoi iute mă dau şi scot scroafa dintre nişte buți de 
galbini, îmi întorc sumanul cu poala înainte cum eram îmbrăcat, îmi umplu 
taşca, mînecile sumanului şi poala sumanului tot cu bani de aur şi de argint 
de gîndeai că m-oi rupe cotind la ei. Domnul îmi deschise uşa, că se 
închisese după mine şi eu plec mînînd hăramul cel de scroafă dindărăt. 
După ce o scot afară eu nu s-o las în cîni s-o mînce, dau tot după ea; ea, ca 
porcii, nu să meargă pe cărare, aci mă băga într-un huciu, aci într-o smidă, 
de numai nu plesneam de necaz, că nu pot coborî mai iute la porci în vale 
să văd ce am. Dacă văd eu ce-i şi cum zic: lupii aibă folosul, lasă că ştiu eu 
ce fac; mă pun lîngă un copac şi pun grămadă toți banii, şi cei din suman şi 
cei din traistă şi-i acopăr cu frunze, apoi fac cu cuțitul o cruce în coaja 
copacului ca să-l cunosc şi hai după scroafa pînă am coboriît-o în vale la 
ceilalți porci. 

După aceea m-am dus tot într-un suflet să-mi aflu copacul cu comoara; 
şi dau de el numaidecît şi repede prind a arunca frunzele de pe grămadă. 
Adică înlemnii de ce-mi văzură ochii! Şi cum n-oi înlemni cînd în loc de 
comoara mea cea scumpă, găsesc amu numai o grămadă de cărbuni, ca 
aceia cu care lucră țiganii la fier. Pute-ţi-vă dumneavoastră gîndi necazul 
meu! Asta-i bună! gîndesc; asta numai cînita ai de scroafă mi-a făcut-o. Că 
bine mi-o spus domnul cel din peşteră că să nu mă uit înapoi şi eu, bag 
seamă, mînînd scroafa pe nevrute şi neştiute m-oi fi întors înapoi şi aşa n- 
avui noroc să duc muierei mele nici cît negu sub unghie din comoara cu 
care m-a fost dăruit Dumnezeu în ziua sfintelor Paşti. De atunci nici n-am 
mai văzut uşa deschisă, dar şi de o vedeam nu mai încercam să intru 
înăuntru. lată deci de ce mai caută unii oameni din cînd în cînd p-acolo 
comori; din spusa porcarului care poporul o ia de bani buni şi se duce din 
gură-n gură, din tată-n fiu ca o întîmplare adevărată din vremile trecute. 


Culeasă de Mihail Bene din Supurul-de-Sus, 
învăţător în Gimcuţa. Din vol. Legende, povestiri şi 
obiceiuri româneşti, 174-181. 

PISCUL FETEI 


La satul Sibişel pe ţărmurea dreaptă a Crişului se ridică un vîrf înalt de 
munte stîncos numit Piscul Fetei. Încă înainte de a se ivi lumina 
creştinătăţii în Ardeal, locuia la poala acestui munte un războinic voinic şi 
tînăr, cinstit şi iubit de vecinii săi, numai de unica ființă nu fu iubit după a 
cărui iubire el umbla, a cărei iubire singură îl putea noroci. 

Fata unui arendaş de pămînt învecinat care întrecea cu frumuseţea pe 
toate celelalte fete de o vîrstă cu ea, era idolul său. Pofta lui cea mai 
fierbinte era să o aibă de soţie. Dar zadarnice erau toate ostenelile sale, 
zadarnică însăşi îndemnarea părinților fetei, care o ar fi silit la împreunarea 
ce o dorea, dacă nobilul june s-ar fi hotărît a o duce şi fără voia ei la sine. 
La orice îndemnare a prietenilor, la toate rugăminţile junelui ce o iubea, 
nu-ți da alt răspuns decît că ea n-ar fi deajuns convinsă despre sinceritatea 
şi statornicia simţămintelor sale, spre a încopcia cu el o legătură pentru 
toată viaţa. 

Junele nu încetă de a o ruga cu tot dinadinsul ca ea să-l ispitească cum 
va voi, spre a se convinge despre curăţenia dragostei sale. 

În sfîrşit ea se declară: dacă o va duce el cu paşi repezi în braţele sale 
pe Piscul Fetei, fără să se odihnească, va fi pentru totdeauna a lui. Spre 
aceasta se hotărî junele îndată. El cuprinse în braţele sale pe fecioară şi 
strîngînd la piept povara cea iubită, începu cu paşi repezi drumul ispitirii 
cel grețţăcios. Dragostea-i dete putere, privirea fetei iubite care-o îmbrăţişa 
se răzima pe umerii săi, îl facea să uite toate greutăţile şi îndată făcură două 
părți de drum; dară lucrul cel mai greu era încă de a-l face, poteca era din 
ce în ce mai repezicioasă şi paşii lui tot mai nesiguri. Sudoarea curgea în 
pîraie pe faţa lui, pieptul îi bătea, răsuflarea înceta, picioarele i se clătina, 
negura îi învălise fața şi el totuşi se sili a merge înainte, pînă ajunse în 
sfîrşit opintindu-se din toate puterile sale, piscul cel fatal. Acum îi scăpă 
din brațe comoara cea scumpă, el căzu la picioarele ei, sîngele curgea 
păraie din pieptul cel rupt, el mai aruncă încă o dată o privire de dragoste 
nemărginită către ea şi ochiul său se închise pentru totdeauna. 

Prea tîrziu cunoscu fecioara, ce inimă credincioasă rupse ea în 
asprimea sa. 

Fugind de toți bărbaţii şi ei fugind de ea, trăi de aici înainte cu totul 
retrasă. Adesea mergea ea la Piscul Fetei şi şedea ceasuri întregi în tăcere 

mîhnită la locul pe care l-a roşit sîngele credinciosului ei, cel necunoscut 
de dînsa; pînă ce peste ani de jale zadarnică o împreună moartea cu acela, a 
cărui mînă ea în viață a dispreţuit-o. 


După Calendarul de Cluj pe anul 1858. 
Din vol. Legende, povestiri şi obiceiuri româneşti, 
p. 182-183. 


CAPCÎNII:» 


Legendă 


Au fost nişte uriaşi cu trup ca oamenii şi cu cap de cîne. Ei mîncau 
oameni. Pe care om îl puteau prinde, îl îngrăşau cu sîmbure de nucă şi cu 
vin roşu, apoi aprindeau focul în coptorul cel cocător, ardeau bine cuptorul, 
ştergeau vatra lui de cenuşe şi aruncau omul în cuptor şi puneau o lespede 
mare de piatră în gura cuptorului, ca să nu mai poată ieşi pînă s-a frige 
bine. Atunci îl scoteau şi-l mîncau. 

Oamenii, de groaza lor, se ascundeau prin păduri, prin peşteri şi prin 
crepăturile pămîntului, dar şi capcînii erau mişei, că dacă nu dau de oameni 
îi strigau pe nume: Tu, Anuță, Măriuţă, Ioane, Pavele... haidaţi, că s-au 
dus capcînii! Şi oamenii, crezînd că îi strigă alți oameni, ieşeau de unde 
erau ascunşi, iar capcînii îi prindeau şi pe cei graşi îi frigeau şi îi mîncau 
numaidecît, iar pe cei hitiuani îi îngrăşau cu vin roşu şi cu sîmbure de nucă, 
apoi îi frigeau şi-i mîncau. 

Acum oamenii atîta erau de îngroziți de nu mai ieşeau din ascunzători, 
nici cînd îi strigau alți oameni de ai lor. Dar şi capcînii erau îngrijați, că 
răbdau de foame. 

Atunci au adus capcînii la noi, în ţară, fel de fel de păsări, de le zic 
libuţ şi le sloboziră să zboare. Acele păsări zboară pe sus şi unde zăresc pe 
vreun om fac ocol în aer, deasupra lui, țipînd: libuţ, libuţ! dînd de veste 
capcînilor unde sînt oamenii, apoi aceia veneau, îi scoteau din ascunzători 
Şi-i duceau la ei acasă şi, atîta mai vedeau soarele. 

Odată au prins capcînii pe trei fete tinere şi frumoase care au fost ieşit 
din ascunzătoare şi-şi căutau smeură, să-şi potolească foamea. Şi cum le-au 
prins, le-au dat în samă la o strigoaie bătrînă ce le grijea de casă, pasă-mi- 
te, le era mamă, ori mătuşe, ori ştie han-tătar ce, şi-i ziseră aşa: Noi avem 
grabă mare de mers acasă, tu vezi pînă venim frige una din acestea, să 
avem ce mînca. 

Cu vorbele acestea se duseră capcînii, iar baba aprinse focul în cuptor 
şi cînd era ars-gata, trase jarul cu cociorva şi dă să bage pe o fată în cuptor. 
Dar ea nu ştia mult din limba oamenilor, numai de ştia zice: 


18 Vezi şi legenda asemănătoare Răii din vol. Legende, povestiri si obiceiuri româneşti, p. 
184-185. 

— Ciuci, fată, pe lopată! Fata se făcu că nu pricepe. Atunci baba mai 

ise odată: 

— Ciuci, fată, pe lopată! Iar fata răspunse: 

— Ciuci, babă, de-mi arată! Şi baba se aşeză pe lopată, să vază fata 
cum e de șezut, dar atunci fetele tustrele apucară coada lopăţii şi huzdup! 
cu baba-n cuptor şi puseră piatra la gura cuptorului. Apoi, raita, copile, 
fugeau mîncînd pămîntul. 

Într-un tîrziu veniră ei căpcăunii acasă şi strigară la bătrînă: 

— Noa, dar gata-i mîncarea? Hei, dar aceea n-avea de unde răspunde 
că era arsă în cuptor. O căutară ei în dreapta, ba în stînga, ba în pod, ba în 
cămară, ba în pivniţă, ba în grădină, că-i dusă după apă, deci o aşteptară să 
vină. Pînă să le vină baba îşi aduseră aminte că în cuptor au ceva, deci 
luară piatra din gura cuptorului să vadă friptă-i fata. Cînd colo, dau cu 
ochii de babă, toată arsă. Încremeniră odată! Apoi, după ce-şi veniră în ori, 
îşi ziseră că numai fetele acelea au făcut acel lucru, deci dau a le căuta. Dar 
nu-s şi pace! 

Atunci prind a alerga ca nebunii să le ajungă, dar ele au fost ajuns 
acasă şi nu se mai temeau de ei. Capcînii atîta au fugit să le ajungă pînă au 
căzut Jos şi toţi au crepat, de nu le-a rămas numai numele. Ba de la ei au 


ămas şi pasările lor, libuţii, şi primăvara, cînd ară oamenii, dau ocol în aer 
e deasupra lor zbierînd: lbuţ, libuţ, libuţ. 


Din Aiuriţi, animale şi pămînt, ed. „Astra”, Sibiu, 
nr. 220/1935, p. 18-21. 


DETUNATA 


Legendă 


Spun cei ştiuţi, că nici lumea n-a fost de la început tot lume, necum să 
fi fost lucrurile în ea tot cum le vedem azi. Dumnezeu ştie care, cînd a 
început a fi şi cînd va înceta de a mai fi aşa precum este astăzi. Zice că 
odată, în timpurile cele vechi, pe cînd lumea era mai tînără şi prin urmare 
mai bună şi mai frumoasă, atuncea şi munţii erau numai cît muşinoaiele, 
iar Dunărea şi apele cele mari erau numai nişte părăuaşe, mările erau 
băltoace pline de broaşte, iar de oameni nici pomană. În unele tări trăiau 
zinele iar în altele uriaşii. 

În Ardeal au vieţuit pe atunci zînele, împărţite în mai multe republice; 
erau însă precum ne spune tradițiunea mitologică şi cîteva state urieşeşti în 
Ardeal, dar acele pare-mi-se că au fost regate despotice. Destul că zînele 
erau vecinele uriaşilor... precum se întîmplă şi între vecini, cîte odată, cîte 
o vrajbă, ceartă şi neînțelegere, care ne îndeamnă să facem răzmeliță, aşa 
se întîmplă şi între neamul zînelor şi uriaşilor. 

Numai puține zîne scăpară din încăierarea cea din urmă, cele mai 
multe căzură în lupta pentru neatîrnare, iar uriaşii începură a le prăda tara, 
că doară erau păgîni. 

Pre cînd oastea uriaşilor se năpusti asupra zînelor Ardealului şi dărîmă 
cetate după cetate pustiind patria zînelor, pre cînd bietele zîne fugeau 
deznădăjduite în toate părțile, cu lacrămile pe obraz, cu părul despletit, 
unele fără crătință, altele fără şort dinainte, scăpîndu-şi poate bietele 
răvăşele de dragoste, pe atunci s-a aşezat în ținutul unde azi e comuna 
Bucium, în Munţii Apuseni, lîngă Abrud, un căpitan de uriaşi, care era 
fiară sălbatică faţă cu zînele, era groaza lor; de suflarea lui se înspăimîntau 
şi frunzele, de păşirea lui se îngrozea căprioara, iar de răcnetul lui tremurau 
urşii şi mistreţii ca varga; era uriaş şi pace! 

Atunci poporul zînelor, cît a mai scăpat din clacă, s-a retras între munţi 
dinaintea acestui uriaş turbat, fără să se poată odihni dinaintea lui chiar şi 
aci, afară de o zînă, care rămăsese ascunsă în codrii deşi ai munţilor. Eu 
cred că zîna aceasta a cîntat mai întîi cîntecul: 


În munţi e libertate, 

Căci aburii cei răi 
Din văi nu pot străbate 
Prin aer sus la ei! 


De la ea s-ar fi dus vorbele acestea din gură în gură, din neam în neam, 
pînă ce poetul Andreiu Murăşanu le-a scris, ca să nu piară. 

Dar ăst căpcîn al uriaşilor, ce şi-a fost aşezat reşedinţa în Bucium, avea 
un fecior, apoi ce fecior! frumos şi voinic cît nu-i mai aflai păreche, apoi 
avea o inimă bună, de ai fi jurat că nu-i fecior de uriaş, cu toate aceste în 
multe rînduri a dovedit curaj atît de mare cît chiar uriaşii îl numeau erou. 

Prin învingerea zînelor a trăit şi el în Buciumani, cu tatăl său; însă nu-i 
plăcea nicidecum de singurătate şi ca să o alunge de la sine începu să 
umble la vînat prin munţii străbuni, seculari, prin Cruţul şi Corabia, prin 
Frasinul şi Vulcoiu, prin Găina şi Dealul mare şi el mai ştia pre unde; cine 
mai poate şti pre unde mai îmblă vînătorii dacă ies de acasă?! 

Feciorul uriaşului se chema Dalcar şi era frumos, atît de frumos cît 
fără voie cucerise inima multor fete de uriaş, cu toate că el se purta rece cu 
ele, necunoscînd încă dragostea. (Cine ştie cum s-o fi numit acea pomană 
în limba uriaşilor!) 

Odată umblînd iară la vînat — patima vînatului îl duse departe de 
locuinţa sa şi înnoptă în munţi. Acolo se culcă, temîndu-se să nu se înfunde 
mai tare în cei codri neumblaţi, dar nu putu să doarmă, că pînă la ochii lui 
străbătu o rază de foc, iar pînă la ureche un cîntec de harfă. Neputînd dormi 
s-a ridicat şi s-a dus tot cătră raza cea de foc, dincotro îi venea şi sunetul. 
Cînd colo ce să vezi? Nu după mult umblat dă de o zînă, cîntînd în harfă. 

Cum dete zîna de veste că o vede cineva, se retrase spăriată, dar junele 
o linişti, zicîndu-i: 

— Nu te teme, zînişoară, de nu ţi-oi putea face vreun bine, dar rău de 
bună seamă nu-ţi voi face. Aş dori să te văd în toată viața mea şi să nu-mi 
mai iau ochii de pe tine; nu fugi dară, stai, să te văd mai bine. Tînăra zînă 
se îmbărbătă la cuvintele junelui, pierdu frica şi-l aşteptă pînă se apropie de 
ea, atunci îi zise: 

— Vei fi ostenit, băiete, vino de te odihneşte. 

Oare mai e lipsă să vă spun, că tinerii se îndrăgostiră foc din acea 
minută. Nu fiecare va ghici, că Dalcar a început a iubi pe frumoasa Ocna — 
aşa se chema zîna — încă din minuta cînd a auzit-o cîntînd în harfă, fără de 
a o vedea şi Ocna încă începu a iubi pe Dalcar de cînd îi auzi cele dintii 
cuvinte încurăjătoare? laca-aşa se începu dragostea! 

Dalcar se întoarse a doua zi acasă, dar nu ca pînă atunci, parcă-i lipsea 

ceva, se afla cum nu ştiu cum, gîndeai că-i în loc strein, aşa era de gînditor. 
Tatăl său, vulpe bătrînă, cum văzu una ca asta, îndată pricepu că Dalcar 
este îndrăgostit, ci nu-l mustră, dar nici nu se putu răbda să nu-i zică una 
alta, cum fac toți părinții. 

— Dragul meu copil, cam văd eu ce-ţi lipseşte, cam gîndesc eu ce 
bubă ai, de eşti îngîndurat; nu face însă nimic, aşa e lumea, aşa ne-am 
pomenit şi aşa ne-om sfirşi, la feciori le-au fost dragi fetele şi la fete 
feciorii; una însă bagă de seamă, să nu te pună păcatele să te îndrăgosteşti 
în zîne, că sînt neam slab şi cel mai duşmănos cătră noi, cătră neamul 
urieşesc. M-am şi jurat, copile, m-am jurat pe barba mea, că voi stîrpi tot 
neamul zînelor, de aceea să nu cutezi a iubi o zînă, că n-ar fi bine, ba, 
dimpotrivă, să fii cel mai neîmpăcat duşman al lor, precum sînt şi eu, tatăl 
tău şi precum sînt ele cătră noi; aşa te ia pe samă, copile! 

Cam aşa sfătuia tatăl pe copil, dar copilul cît oamenii, ba şi mai mare, 
cît uriaşii, asculta de ascultat cu cele urechi, ci picioarele tot îl duceau unde 
vrea inima şi nu unde ar fi voit bătrînul cel nătîng. Mai în toată ziua 
mergea tînărul la vînat, mai în toată ziua nu vîna nimic, dar nu mergea 
odată să nu se întîlnească cu Ocna, cu ibovnica lui, care-l aştepta cu atîta 
dor şi sete, cu dragoste, cum numai zînele ştiau să-şi aleagă iubiții. Mult 
timp petrecură ei în această iubire înfocată, multe zile le-au fost mai dulci 
ca mierea tuturor stupilor din lume, multe ceasuri mai plăcute decît toate 
plăcerile vieţii, dar, vai, şi ei fură scoşi din rai! Şi ei trebuiră să cunoască 
adevărul zicalei: 


După dragoste, suspin, 
După dulceaţă, venin! 


De cîte ori se despărțeau, totdeauna trebuia să făgăduiască că mîine 
iară-şi caută iubita, pînă atunci ea nu-l lăsa din braţe, iar după ce-i auzea 
făgăduinţa întărită cu jurămînt, îl săruta de despărțire un sărutat lung cît o 
zi din postul mare şi se ducea cîntînd către peştera sa, uitîndu-se adesea în 
urma iubitului ei, care încă-şi arunca ochii peste umăr. 

Amîndoi erau fericiți, dar şi nefericiţi totodată; fericiți, fiindcă iubeau 
şi nefericiți că nu puteau fi pururea împreună. Fiecare din ei ştia ce ştia: el 
ştia că Ocna îl aşteaptă cu iubire şi ea ştia că Dalcar vine de bună seamă, 
după cum au fost înțeleşi şi niciodată nu trebuia să aştepte prea mult. Dar 
un neastimpăr se încuibase într-amîndouă inimile şi era destul pentru a le 
face nefericite. 

Odată însă trebui să aştepte zîna prea mult şi iubitul nu se mai ivea; 

mii de gînduri îi trecură prin minte: oare nu s-a primejduit cumva? Oare 
nu-i bolnav? Oare...? Oare...? dar nu se poate, eu nu cred să mă 
părăsească scumpul meu Dalcar, nu, el e cu mult mai bun, cu mult mai 
credincios decît să-şi bată joc de mine; aşa zicea Ocna! Dar cînd credea că 
amu-amu îi vine iubitul, se văzu încunjurată de uriaşi nătîngi, grosolani, 
prostălăi, urîți ca miezul nopții şi crunţi ca nişte fiare sălbatice; o mînă 
aspră o prinse de piept; ea scoase un țipăt şi se simţi căzînd, în urma mai 
multor lovituri cu arme ucigătoare, apoi se tăvăli în pulberea muiată de 
sîngele ei şi horcăia de moarte. 

Într-aceea ajunse şi Dalcar şi văzîndu-şi drăguța moartă, străpunge cu 
arma sa pe ucigătorul ei, pe omoritorul ei, pe omoritorul de zînă. Ucigaşul 
era însă tatăl său, ceea ce văzînd Dalcar, era ca nebun de durere, atît pentru 
tatăl său, cît şi pentru iubita sa. De durere a răcnit ca un leu întărîtat, iar la 
răcnetele sale au răspuns ca un ecou trăsnetele răsunătoare, după durduitul 
trăsnetelor pămîntul s-a deschis şi a înghițit în sînul său atît pe fată, cît şi 
pe fecior într-un mormînt. lar căpitanul de uriaşi, cu toată oastea lui a fost 
răpit în fundul vulcanului, care se deschide de răcnetele lui Dalcar în 
tunetele ceriului, şi focul mistuitor îl prefăceau în piatră. Din trupurile lor 
petrificate stînd în picioare, se formară curţile frumoasei Detunata, care 
apare ca o oaste petrificată. 

Poporul mai zice că mult timp după aceea umbla pe aci în toate sările 
un duh, care ţinea în mînă o ceteră neagră şi cîntînd din ea îşi ascundea 
durerile. De aci apoi Detunata se mai numeşte şi Piatra, lăuta şi cetera 
neagră. 


Cele pîn-aci înşirate le scrisei după cartea lui Kovari Laszlo: „Erdély 
folds ritkasagat” (Rarităuile pămîntului Ardealului), dar pe cînd trăiam ca 
învăţător în Bucium-Şasa, chiar sub Detunata, altcum auzii povestea ei şi 
adecă de la vestitul bocotan Teodor Ciuca o auzii în următorul mod: 

Detunata n-a fost nici ea de cînd lumea tot Detunată; ea e făcută, 
bunăoară cum facem noi o şură, o casă, ori altă clădire din material de 
lemn, numai cît de bună seamă e făcută de o mînă mai tare, mai puternică, 
de mînă de uriaş. 

Urzitorul ei a fost o fată de uriaş. Ea mai avea o soră. Amîndouă se 
gîndiră să facă cîte o cetate şi şi făcură, una „Detunata stîncoasă”, iar alta 
„Detunata flocoasă”. Şi una şi alta lucrară bărbăteşte, dar cdată, cînd erau 
mai gata, zise una din ele: 

— Soro, găta-ţi-vei tu cetatea pe sîmbătă seara? lar aceea-i răspunse: 

— De va voi Dumnezeu, aşa cred că voi fi gata, dar tu? 

— Eu, zise cealaltă, ori va voi Dumnezeu ori ba, tot o gat pe sîmbătă 
seara, de nu mai curînd încă. Şi lucrară mai departe, dar colo, sîmbătă 
seara, Detunata stîncoasă era gata, frumoasă, luminoasă, înaltă pînă în ceri, 
cum numai la uriaşi s-a putut vedea aşa cetate. Cealaltă soră nu-şi putu găta 
cetatea din pricină că lucra fără ajutorul lui Dumnezeu şi ce lucra ziua se 
surpa noaptea. Din pricina asta atît s-a mîniat şi s-a înfuriat de tare pe soru- 
sa şi pe cetatea ei, cît luă un bolovan mare cît un deal şi trăsni cu el în 
cetatea cea mare şi pompoasă, a surorei sale; cetatea s-a scuturat din 
temelii, s-a ruinat mult din ea, s-a prefăcut deloc în piatră şi i-a rămas 
numele Detunata. 

Altă legendă a Detunatei este următoarea: 

Un jidov voi să-şi facă aci o cetate mare, puternică. A şi început a 
lucra, dar asta s-a întîmplat de mult, tare de mult, pe cînd erau şi jidovii 
uriaşi, adecă pe cînd era lupul căţel şi Barna vițel. S-a pus deci jidovul cel 
uriaş la lucru şi a lucrat şi a lucrat, pînă a ajuns la ceriu cu lucrul. Dar în 
ceri nu a putut străbate, căci pelița ceriului e foarte tare. Jidovul însă voia 
să străbată şi în ceri, cu orice preţ, deci căută după un sfredel, să 
sfredelească el bolta ceriului şi să poată el străbate acolo: sfredel nu află 
acolo de-a îndemână. Ştia el că jos are sfredele destule, că doară bărdaşii la 
locurile lor cîte unelte folosesc şi apoi el bărdaş era, din grinzi de brad 
făcuse toată cetatea pînă la ceri. Trimite deci şi femeia sa, jupîneasa 
Ruhălă, jos, după sfredel. Aceea, ce să facă, trebuie să asculte şi merse în 
jos cum merse, cu mare greu, căci era tăroasă dar cînd fu la suiş nu mai 
putea de ostenită. Ce şi vreţi, doar e o cale de aici pînă la ceri, să te cobori 
odată, apoi iar să te sui! Deci, suind ea cu mare greu, cînd o mai părăseau 
puterile, mai auzind şi cum o înjură bărbatul, căci nu mergea mai iute, 
începu a plînge şi a blăstăma: „Dare-ar Dumnezeu să te prăbuşeşti şi să te 
faci stan de piatră!” Atunci, paf! un sunet nimereşte cetatea jidovului atît 
de bine, încît toată o prăbuşeşte pînă în temelie şi se face piatră. Jidovul cu 
jidovanca zac îngropaţi sub ruinele cetăţii care, cum zisei, fu de lemn şi se 
petrifică după blăstămul jidovăncii şi azi se numeşte Detunata. (Eu cred 
însă că poporul leagă de Detunata în acest caz legenda „„Jidovului”, un deal 
de lîngă Zlatna). 

Altă legendă. Zice că Detunata-i făcută de o fată mare, o fată de uriaş. 
După ce a gătat-o, a voit să se suie în vîrful ei pe din afară, călare pe o 
pajură, nu pe dinlăuntru, pe trepte, cum se suise pînă atunci. Încalecă deci 
pe pajură şi pune merinde pajurei un bou fript şi o bute de vin. Şi începe 

pajura a zbura, a se înălța şi unde flămînzea îi tot da fata din carne, să 
mînce şi din vin, să bea. Dar în darn îi fu toată truda, toată încercarea, căci 
pajura-şi gătă toată merindea şi tot nu putu ajunge în vîrful cetăţii, că era 
mare pînă-n ceri. Mai înălțîndu-se, flămîndă, tot mai sus şi mai sus, o 
părăsiră puterile, începu să cadă la vale şi, atît pajura cît şi fata, vedeau 
bine că nu-i modru să ajungă vii la suprafața pămîntului. Fata în 
deznădejdea ei, începu a blăstăma din spatele pajurei celei cu două capete: 
Tune-te Dumnezeu şi te facă piatră, cetate blăstămată; nu-i destul că m-am 
năcăjit cu tine pînă te-am făcut, acum îmi mai mînci şi capul!” 

Ruga-i fu ascultată, blăstămul se prinse. Cînd cădea ea cu pajura jos, 
se făcea praf şi cenuşe, un tunet zgudui cetatea din temelie şi o prefăcu 
piatră, cum e pînă-n ziua de azi, că fata cea de uriaş o făcuse din lemn şi 
tunetul o nimeri atît de bine de rămăsese numai cît se vede. Detunata 1-a 
rămas numele. Nici pajura cu două capete nu s-a mai văzut de atunci, nici 
fete de uriaş şi nici cetăţi aşa de mari, cît să ajungă pînă la ceri. Aşa spune 
mitologia poporului! 

În adevăr însă Detunata este un pisc de piatră de bazalt, compusă din 
prisme mari de bazalt, ce stau din jos oblu în sus, ca şi cînd ar fi nişte 
arbori uriaşi unul lîngă altul, în munţii Abrudului, spre miază-noapte- 
răsărit de la Bucium-Şasa. Apare ca o casă mare, uriaşă, în mijlocul unui 
islaz, înaltă de vreo 200 coţi şi în periferie de vreo mie de coţi. Azi apare 
ca şi cînd ar fi avut cîndva o periferie cerculară, rotundă şi ar fi căzut 
partea dinspre apus. În Europa numai despre Scoţia se zice că ar avea 
asemenea locuri. 

De la Detunata spre vest e țara moţilor. 

Locuitorii de la poalele Detunăţii sînt toți români metalurgi (băieşi), 
oameni frumoşi, ospitalieri, isteți. Portul lor e din cele mai frumoase 
porturi ţărăneşti. 


Din Munţi, animale şi pămînt, ed. Astra 
Sibiu, nr. 220/1935, p. 5-18. 

LEGENDA BENEȘULUI 


Cine a ajuns odată să cunoască bine Ardealul, din toate punctele de 
vedere, acela va recunoaşte, că aci se potrivesc mai bine vorbele poetului 
lecsandri: 


O! cuib al nălucirilor 
O! ţară luminoasă, 
Comoară a fericirilor, 
Grădina mea frumoasă! 


Şi farmecul avîntului 
Tot ce sub ochi răsare 
În poalele pămîntului 
Mai drăgălaş îmi pare; 


Mai nalte sînt nălțimile, 
Mai cald e mîndrul soare, 
Mai limpezi limpezimile 
Din rituri şi izvoare. 


Iar fetele cu florile 
Mai viu rîd între ele, 
ŞI spun priveghitorile 
Mai tainic vis la stele. 


Aci e ţara basmelor 
Ce-ngînă-a noastră minte 
Prin freamătul fantasmelor 
Din timpi de mai nainte. 


Aice-1 ţara țărilor 
Şi-a doinelor de jale, 
Ce-n liniştirea serilor 
Te ţin uimit în cale! 


Şi fiindcă aşa este mîndrul nostru Ardeal, şi fiindcă înălțimile lui nu 
sînt nişte înălțimi seci şi pleşuge, ci nişte înălțimi avute şi poetice, şi 
fiindcă de fiecare culme şi munte, de fiecare rîu, vale şi peşteră e 
împreunată cîte o legendă poetică, care ne aminteşte timpii de mai nainte, 
ar fi păcat de moarte ca aceste legende să nu le facem cunoscute întregului 
nostru neam. 

De aceea în fiecare broşură a Revistei ilustrate vom pune baremi cîte o 
legendă, ca cea următoare, că avem multe şi sperăm că mai multe ne-or 
veni de la „bătrîni, bărbaţi, juni tineri din munți şi din cîmpii”, căci tuturor 
deopotrivă ne sînt de scumpe aceste reminiscenţe. Deci toți, deopotrivă să 
şi conlucrăm pentru păstrarea lor. lar mai bine şi mai fidel se pot păstra, 
dacă s-or depune, ca într-un magazin în Revista ilustrată, care va aduce şi 
icoanele lor, îndată ce-şi va vedea asecurată existenţa. 

Începem seria legendelor cu acest prezent, fiindcă muntele Beneş e în 
ținutul unde apare această revistă. 

De la Rodna-veche spre nord-est se înalță muntele Beneş, cel mai înalt 
din apropierea Rodnei. Poporul trebuie să-şi aibă atare mit legat şi de acest 
munte, după cum are față mai de toate dealurile, rîurile, colinele şi munţii 
ce-i stăpîneşte. Aşa şi este. Iată mitul legat de muntele Beneş. 

Într-o zi de primăvară, colea cam aproape de seară, a venit — te miri de 
unde — un pescar sărac, cu numele Beneş şi s-a aşezat într-o căsuţă la 
capătul din sus al Rodnei şi de acolo fiind tare aproape Someşul, a prins a 
pescui cu unghiţa în apa lui. Dar ştiţi dumneavoastră cumu-i şi măiestria 
pescăritului, ca şi a vînatului, mai de multe ori nu prinzi nimic şi numai 
arareori mergi acasă cu ceva. Aşa erau odată semnele, că o să pățească şi 
Beneş; aruncă cea unghiță şi ici şi colo, dar pace! gîndeai, că-i farmec, 
nimic nu scoase. 

Cum sta el aşa cu coada unghiţei în mînă şi cu ochii țintiți în apă, iată 
se iveşte un omuţ cu chivără roşă şi cu o pipă cu vergea lungă, picioarele-i 
erau ca la cai şi avea pinteni. 

Cum îl văzu Beneş, prinse a-şi face cruce, ca bun creştin ce era. Dar 
omul cel cu chivără roşă se tot apropie de el, nu se temu de crucile lui, iar 
cînd era aproape de Beneş, îi zise cu glas blînd: 

— Nu te feri de mine, că am venit să-ți împlinesc orice ai cere, dacă tu 
cu nevasta ta şi cu fiul tău mi te dai mie; drept că eu sînt dracul, dar de te 
închini mie, te fac avut, de nu-i mai avea lipsă să flămînzeşti cu unghiţa în 
mînă pînă s-a milostivi cîte un peşte să-ți vină să-l prinzi. Decît aşa, mai 
bine te gîndeşte şi mi te închină mie. 

Beneş, ca toţi pescarii, leneş din fire, care bucuros ar fi mîncat de-a 

gata, se gîndi, cît ar fi de bine să fie el bogat, să aibă vorbă între fruntaşi, să 
fie în fruntea mesei la nunţi şi la pomene, colo lîngă popa şi toți oamenii 
să-i închine şi să-i zică „jupîne”. După astfel de gînduri, care-i trecură 
repede prin minte, zise lui Scaraoschi: 

— Auzi, jupîne, noi mai c-om face tîrg laolaltă, dar fiindcă dumneata 
doreşti că şi muierea şi feciorul meu să ţi se închine, trebuie să mă înțeleg 
cu dînşii întîi, că oricum, dar sîntem toţi laolaltă şi nu facem nimic unul 
fără ştirea şi învoirea celuilalt: mîine pe astă vreme — de voieşti — ne putem 
întâlni tot în acest loc. 

— Bine, zise Scaraoschi, şi se făcu nevăzut, iar Beneş merse cătră casă 
gîndindu-se la mîncările cele bune, ce o să le mînce după ce va face 
contract cu cel cu pipa lungă, ce haine scumpe o să poarte ca boierii, cum o 
să-l cinstească toți şi cum nu o să se mai chinuiască flămînd pe țărmurile 
Someşului, cu unghița în mînă pe vreme bună ori rea, prin vînt şi prin 
ploaie. 

Cu astfel de gînduri şi cu traista goală numai se văzu acasă. Înserase 
bine. Nevasta îl aştepta cu oala la foc numai să bage peştii în ea, dar peştii 
erau în Someş. Cum intră în casă, îl şi întreabă muierea: 

— Noa, da aduci ceva bărbate? 

— Aduc, muiere, aduc traista goală şi o veste bună. Veste bună! M-am 
urît Dumnezeu a tot îmbla de colo pînă colo pre cel ţărmure de apă şi cînd 
să vin acasă, tot să vin cu traista goală! Dar Dumnezeu sfîntul îmi trimise 
pe dracul în cale şi stăm în tîrg amîndoi; dacă vă învoiţi şi voi, el ne dă ce 
vom cere de la el: bani, haine, mîncări, băuturi, vite, cu un cuvînt, ce ne-a 
cere inima. 

— Fi, zău, acela nu ar fi rău tîrg, ziseră muierea şi fiul pescarului, dar 
apoi el ce ne cere? 

— Ne cere, ca toţi trei să 1 ne dăm lui, vezi bine după moarte, dar pînă 
vom fi în viaţă să fim fericiți după cum ne trage inima. 

— Ferească Dumnezeu, un lucru ca acesta, ca adecă să-mi dau eu 
sufletul dracului zise copilul şi luîndu-şi un bruş de mămăligă în traistă ieşi 
din casă şi plecă la drum; îndărăt la casa părintească nu se mai întoarse în 
veci. Muierea însă îndată ce ieşi fiul din casă, zise: 

— Ştii ce, măi bărbăţele? Cere-i tu să ne deie cinci saci de bani şi viaţă 
lungă de trei sute de ani; atunci ne învoim, altcum nu! 

De abia aşteptă pescarul să se facă ziuă, ca să se întiîlnească cu dracul 
şi să-l facă gazdă. Cum se culcă flămînd, cît fu noptița de mare, tot carne 
friptă şi pită albă visă, iar cînd fu a doua zi-i corăiau maţele de foame. 
Îndată ce se facu ziuă merse la Someş, la locul unde se întâlnise în ziua 

trecută cu mamonul. Şi nu trebui să aştepte mult, căci acela veni şi-l întrebă 
încă de departe: 

— Noa, da ce-i cere, cum te-ai sfătuit cu ai tăi? 

— D-apoi iată cum, eu şi cu nevasta mea ne învoim, fiul nostru însă 
nu; şi noi însă numai aşa ne învoim, dacă ne dai cinci saci de bani şi viață 
lungă de 300 de ani, iar în acest timp să mă slujeşti cu credință, să-mi faci 
tot ce ți-oi cere. 

— Bucuros, răspunse dracul, la noapte să fiți amîndoi acasă, că vă 
aduc banii. Aşa s-a şi întîmplat. În noaptea următoare cam pre la 12 ceasuri 
numai auzi pescariul în tindă buh, buh! şi se scoală şi dînd să iasă din casă, 
nu putu deschide uşa, că vezi, tinda fiind mică, sacii ce-i aruncă dracul din 
pod se făcură grămadă lîngă uşă şi numai după ce sparse uşa, o putu 
deschide. 

Acum să fi văzut în casa lui Beneş pescariul trai boieresc, vinars 
îndulcit, carne friptă, pită albă, haine scumpe, de numai la domnii cei mari 
mai vedeai ca la el şi la nevasta lui. Un lucru singur nu-l mai făcea, nu 
mergea la biserică nici în ziua de Paşti, că era oprit de mititelul. 

Din banii cei mulți şi-a cumpărat un munte, care-i chiar cătră răsărit — 
miază-noapte de la Rodna. În vîrful muntelui a pus pe cel cu cibică roşă de 
i-a făcut un palat, în care să-şi petreacă el cei 300 de ani. Nici că mai vrea 
el şi nevasta lui să mai umble pe jos cu proştii, ci numai cu hinteu într- 
aurit, ca craii cei mari. Cei patru cai, ce-i avea la hinteu încă nu-i potcovea, 
ca alți botezați, cu potcoave de fier, ci cu potcoave de aur şi numai cîte un 
cui le anina de copitele cailor, ca cu atît mai curînd să le piardă şi aflîndu- 
le cei oameni necăjiţi, să mai prindă şi ei la stare. Dar cel mititel tot mereu 
umbla dinapoia hinteului şi care potcoavă cum cădea, iute o rădica şi o 
arunca în hinteu fără de a şti Beneş de acest lucru. 

Cîteva rînduri de oameni l-au apucat pe Beneş umblînd aşa şi 
desfătîndu-se, dar odată numai nu s-a mai văzut nici el, nici nevasta lui şi 
nici palatul lui cel minunat, toate s-au stins, numai numele i-a rămas şi şi 
acela legat de un munte, pe care pînă astăzi oamenii îl numesc Beneş. 

După ce a dispărut Beneş, un păcurari să-şi fi pierdut o scroafă şi 
căutînd-o mai multe zile, în fine să-i fi dat de urmă, şi mergînd după ea, se 
trezi numai la o gaură, ce ducea în o baie afundă. Intrînd în baie merse cît 
merse şi iată numai, că i se năzări ceva zare de lumină. Mergînd mai 
departe, pre cine văzu înaintea ochilor săi? pre Beneş, care sta la o masă şi 
număra banii; precum să vede dracul îl făcuse secretari. Văzînd Beneş pe 
păcurar, îi zise: na iute banii aceştia şi du-te de aci, că de vine domnul 
acasă, nu ştiu zău cum vei scăpa. Păcurariul luă banii şi ieşi repede. 

Scroafa nu şi-o află; el spuse, că poate dracul i-o fură şi Beneş numai de 
aceea-i dete bani. 

Păcurarii mai povestesc, că la anumite zile mari, mamonul scoate pre 
Beneş şi pe nevasta lui colo pe vîrful Beneşului şi cu el ară, iar cu ea grapă 
şi le tot strigă: 


Hais, ho! daţi mai tare 
Că v-am purtat în spinare. 


Auzită în Rodna-Veche şi scrisă de loan Pop 
Reteganul 
Din Revista ilustrată, an I, 1898, nr. 1, p. 9-10 


DĂIANU 


În primăvara anului 1873 (20 februarie) părăsii băncile şcoalei şi păşii 
în lume ca om vrednic de a-şi cîştiga pînea sa. Ar fi trebuit să mai stau pînă 
la finea lui iunie, cînd se fac examenele, dar era mare lipsă de învăţători la 
şcoala centrală grănițărească din Orlat, lîngă Sibiu. Deci trimise baronul 
Urs, preşedintele şcoalelor grănițăreşti din fostul reg. rom. 1, pe căpitanul 
pensionat Ion Mărginean la Deva, unde este o preparandie de stat şi unde 
frecventam eu chiar atunci cursul al II-lea şi al III-lea deodată. Căpitanul 
Brad era cunoscut bun cu inspectorul secundar Iuliu Bardoşi din Deva şi cu 
Ion Candrea, profesor la institutul pedagogic. Astfel fiind şi-a dat solia 
căpitanul, solia la cunoscuţii lui, că adecă el este trimis din partea 
baronului Urs, să ducă un tînăr dornic de a ocupa numaideciît postul de 
învățător adjunct la şcoala din Orlat. Din sfatul căpitanului Bradu cu 
profesorii preparandei, cu directorul şi cu inspectorul, ieşi ca să mă recerce 
pe mine, dar de voi fi aplicat a primi acest post, care era îmbinat cu un 
salar anual de 200 fl., cuartir şi 3 stînjini de lemne. Propusu-m-au 
superiorii pe mine, din cauză că eram doară cel mai apt din colegi, ori că 
voiau a se vedea scăpați de mine? La aceasta nu mă cugetai, ci primii şi 
mersei la Sibiu dimpreună cu căpitanul Brad. Pe atunci director al şcoalelor 
din fostul reg. rom. 1 de graniță era vestitul pedagog Vasile Petri, 
compatriot de al meu. Mă şi duse a doua zi la Orlat, unde mai erau doi 
învăţători: Ştefan Albu, învăţător diriginte şi loan Pop (Blăjanul) înv. 
secundar. Mie-mi dădură clasa I. Aci îmi începui cariera dăscălească. Parcă 
acum văd cu ce frică intrai prima dată în şcoală, cum nu ştiam de ce să mă 
apuc, cum îmi părea rău că n-am mai stat în preparandie pînă la vară. Dar 
trecură toate, cetii bărbăteşte prelegerile ce aveam de predat, răsfoiam 
metodele minteni — minteni şi în scurtă vreme devenii acasă în afacerile 
dăscăleşti. 

Dar aceste n-au nimic a face cu Dăianu, despre care mi-am propus a 
scrie. Le amintii însă din cauză că chiar atunci, cînd mersei eu învăţător în 
Orlat, chiar atunci el era rob în Sălişte, frumosul sat românesc la poalele 
munților sudici ai Ardealului, spre vest de la Orlat, cale de 2 ore pe jos. 
Fiind în Orlat des vorba despre Dăianu, ascultînd şi eu ce se povestea 
despre el, iar poveştile arătîndu-l ca pe o figură simpatică, mi-am însemnat 
bine în memorie ce se povestea despre el, iar acu cerc a schiţa aci cele 

povestite acum 27 de ani. 


DAIANU 


Cică numele lui era Ion şi era din satul Daia, de aceea-i ziceau 
Dăianul, că conumele lui era altcum. Cum? N-am putut afla. 

Cică el a umblat la şcoală în Sibiu pînă era holtei. Atunci, ce-i veni în 
minte, ce nu, destul că luă frunză-n buză şi se făcu hoţ de codru. 

Unii spun că profesorii saşi şi unguri îl batjocoreau, din care cauză el 
şi-a răzbunat asupra lor şi apoi s-a dus; alții spun că sărac fiind foarte tare, 
a lăcomit de a furat ceva lucru puţin ca să-şi astîimpere foamea. Dar fu 
prins cu furtul şi alungat din şcoală. Atunci s-a hotărît el să-şi răzbune 
asupra bogaţilor. Cel dintii pe care l-a jefuit a fost popa de la ei. lată cum 
se povesteşte această ispravă a lui Dăianu. 

Cică tocmai cînd mergea cătră casă, cum îl alungase din Sibiu, se 
întîlni cu popa de la ei, care era călare. 

— Bună ziua, părinte. 

— Bună să-ţi fie inima, Ioane, dar încotro? 

— Merg spre casă, dar dumneata unde ai fost? 

— Am fost în Sibiu, am vîndut nişte bouleni. 

— D-apoi bine-i. Dar fii bun dă-mi o leacă de foc să-mi aprind pipa. 

Preotul îşi opri calul şi scociori prin buzunare după lemnuşe, ci calul 
era neastîmpărat, nu voia să stea locului. Atunci Dăianu îl prinse de dirlogi, 
să nu cadă cumva popa. După ce-i dete popa lemnuşele, Dăianu mulțumi şi 
zise: 

— C-o cale fii bun dă-mi şi vreo doi bani, că nu poţi zice că n-ai. 

Popa atunci înlemni de spaimă, văzînd că Dăianu cu stînga ţine calul 
de dîrlogi, iar dreapta o ține întinsă să primească banii. Nu zice nimic popa, 
ci scoase budilarul (portmoneul) şi-l dete Dăianului. 

— Mulţam, părinte. 

Cu aceste se despărțiră. Popa zbîrnăi ca vîntul cu paripul lui, iar 
Dăianu merse încet ca omul care nu are nici o grabă. Ajuns acasă e chemat 
peste cîteva zile la judecătorie, unde fu întrebat de ce a ţinut calea popii şi 
de ce l-a jefuit de bani? Iar el a răspuns aşa: 

— Nu-i adevărat că aş fi ținut calea părintelui, că dumnealui a fugit în 
ruptul capului pînă m-a ajuns. După ce m-a ajuns l-am rugat să-mi dea o 
leacă de foc, să-mi aprind pipa, şi mi-a dat lemnuşe. Văzîndu-l atît de bun 
m-am gîndit, dar de mi-a da şi vreo doi bani, că are, iară eu sînt mai mort 

de foame. I-am cerut, mi-a dat şi s-a dus. Nu-i aşa, părinte? 

— Ba aşa. 

— Atunci ce mai vrei cu mine? 

— Să-mi dai banii. 

— Dar de ce? Ți-am cerut împrumut? 

— Ba nu, dar de frică ţi i-am dat. 

— De ce de frică? Te-am ameninţat doară? 

— Ba nu, dar vezi că-mi țineai calul de dîrlogi de nu se putea mişca. 

— ŞI cine a zis să-l ţin, nu dumneata, ca să nu cazi de pe el? 

— Ba eu, dară... 

— Ce dară? Ce vrei cu mine? 

— Ce ceri de la omul acesta, părinte, îl întrebă şi judele. 

— Deci... nu mai cer nimic, să fie sănătos! 

— Noa vezi aşa... 

Din minuta aceea el se făcu hoţ ca hoţii. Tinea drumul la bogaţi, intra 
la ei noaptea prin case şi-i jefuia de bani, dar de omorît el nu omora pe 
nimenea. În codru el era mai mare, ciobanii de la stîni toţi îl cunoşteau şi-l 
omeneau ca pe un frate de cruce. Ba unii flăcăi, mai cutezători, de care nu 
prea aveau ce pierde, se luară cu el în ortăcie şi trăiau zile dalbe. Era 
spaima bogaţilor, dar săracii-i pofteau voie bună şi sănătate. Prin Sibiu 
umbla ca la ei în sat, fără să-l cunoască cineva, fără să-l bănuiască. Numai 
auzeai: De la bogatul cutare s-au furat astă noapte doi cai în preţ de 800 fl., 
din lada bogatului cutare lipsesc 2000 de galbeni, doamna cutare nu-şi 
găseşte scumpiile de vreo 4 zile. Şi orice lipsea, orice se fura, toate le 
încărcau în spatele lui Dăianu, cu drept ori fără drept, aveau hoţii cei mici 
după a cui spate se ascunde. 

Dar odată fu prins chiar el, Dăianu, la o casă bogată din Sibiu şi fu pus 
la răcoare pînă să-l judece şi să-i facă sama. Bucuria bogaților! Dar scurtă 
bucurie, că ortacii îl furară din închisoare. Acum să fi văzut spaima 
bănoşilor! 

El nu hoţea numai în Sibiu şi jur nu, el umbla în „negustorie”, cum 
spunea el, cît e Ardealul şi România şi Bănatul de mare. 

În România zice că era la un sat un arendaş grec, vestit de bănos. Pînă 
la el merse Dăianu cu 6 ortaci, el îmbrăcat domneşte ca negustorii cei mari 
şi ortacii lui îmbrăcați mocăneşte. Era toamna tîrziu. Arendaşul avea o 
turmă mare de porci, ținuți bine. Dăianu ştia de aceasta, deci începu: 

— Domnule arendaş! Eu sînt negustor de porci. M-au îndrumat la 
dumneata unii cunoscuţi, spunîndu-mi că ai o turmă de porci de vînzare. 
De aceea venii, de ne putem uni de preţ, să-ţi iau o grijă din cap. 

Bucuria grecului! îndată lăsă să-i prindă caii la trăsură şi merseră la 
pădurea cu ghindea, unde-i erau porcii. Acolo se tîrguiră şi-i plăti toţi în 
bani buni de aur şi de argint. Apoi a zis Dăian: 

— Acum dumneata fii bun şi lasă să aducă porcii în ogradă la 
dumneata şi în de seară le dă o mîncare de cucuruz, parte pentru plată, iar 
pe noi ne conăceşte pînă dimineaţă, că nu putem pleca acum spre seară. 

Grecul s-a învoit bucuros. A lăsat de au dus porcii la el în ogradă, le- 
au dat o mîncare bună de cucuruz, la mînători le-a dat de cină şi le-a arătat 
un şopru, unde pot dormi, iar pe Dăianu l-a pus cu el la masă şi l-a culcat 
în casă cu ei. Dar colo, într-o vreme, Dăianu s-a ridicat din pat, a deschis 
uşa şi ortacii au intrat înlăuntru, au legat pe grec, i-au luat toți banii şi s-au 
cam dus. A doua zi, aflară pe grecul legat bulz în pat, ci nevătămat. 

Căutat-au pe făptuitorul cruciş şi curmeziş, prin toată ţara, dar nu i-au 
putut afla nici urma. 

Dar Dăianu, pe cît era de fără milă cu bogaţii, pe atît era de milos cu 
săracii. 

Zice că odată mergea pe jos din Sibiu cătră Sălişte. Era îmbrăcat ca un 
domn de cei bogaţi. Pe drum se întilneşte cu o biată muiere, care mîna o 
vacă frumoasă cu vițel. Şi se luă cu ea de vorbă: 

— Unde mergi, nană? 

— La Sibiu, domnule, duc văcuţa asta, doară voi putea-o da. 

— Dar de ce o vinzi, doară nu-i bună de lapte, ori n-ai nutreţ s-o poți 
ierna? 

— O, Doamne! Ba de lapte-i tare bună şi nutreţ încă i-am adunat, dar 
cu ce să mîncăm lăptişorul ei? Am patru prunci, bărbatul mi-a murit, 
cucuruzele le-a bătut bruma între Sîntă Măria, cît un bruş de mămăligă n- 
am din ce mai face. Trebuie s-o dau cu cît voi da-o, să cumpăr bucate la 
prunci. 

— Cât ceri pe ea? 

— D-apoi n-oi cere mult, numai 60 fl. 

— Uite, muiere, eu îți dau 60 fl., dar acum nu am unde o băga, că 
acum îmi fac grajd. Fără dumneata du vaca acasă, o ţine bine şi-i mănîncă 
lăptişorul, pînă voi trimite după vacă. O să-ți scriu numele dumitale la 
mine în carte, iar pe țidula vacii o să însemn numele meu, du-te cu țidula la 
primărie să însemne cui i-ai dat-o. lată aci ai zece bănuţi cît trebuie să 
plăteşti la primărie. Dar să nu dai vaca, pînă trimit după ea! 

— D-apoi, domnule, doară nu-s țigan, să vînd o vacă la doi inşi. 

Aşa muierea întoarse cu vaca acasă, îi dădu de mîncare şi merse la 
primărie să scrie în țidula vacii numele cumpărătorului. 

Primarul ia țidula, ceteşte şi prinde a rîde, apoi începe: 

— Pe bună ai ieşit azi din sat, tu, muiere. 

— Dar cum aşa, jupîne primar? 

— D-apoi aşa, că tu ai vîndut vaca la Dăian, care scrie că să nu o vinzi 
cumva, să aibă copilaşii lapte. 

Bucuria muierii! Cum îi mai ierta din păcate şi-i dorea bine de la 
Dumnezeu! 

Dar Dăianu era şi poznaş. 

Odată, pe drumul dintre Sibiu şi Cristian, întîlneşte vreo patru vărari 
cu carăle încărcate cu var. Mergeau la Sibiu. Dar ei erau cam beuţi. Deci se 
dă cu ei în vorbă: 

— Unde duceţi varul, oameni buni? 

— În Sibiu. 

— E vîndut cumva? 

— Ba nu, că-l ducem de vînzare. 

— Atunci îl cumpăr eu. Cît var aveţi pe tuspatru carăle? 

— O sută de mierţe, cîte 25 pe un car. 

— Ce să vă dau pe miertă? 

— Cite 50 cr. 

— E bun varul, bine-i ars? 

— Bine, domnule, mai bine nu se poate. 

— Cât se vine dară de o sută de mierţe? 

— Cincizeci fl. 

— Bine, iat-aci aveţi banii. Mergeţi numai şi staţi cu carele înainte la 
spitalul cel cătănesc, că eu vă ies înainte pe cărare, printre holde. 

— D-apoi de ne-a întreba cineva cui am dat varul, ce să spunem? 

— Să spuneţi că la doftorul cel mare, care-i mai mare la spitalul 
milităresc. 

— Dumnezeu s-ajute la domnul! 

— Să trăiţi! Vedeţi să vă îmbătaţi să nu puteţi descărca. 

— Nu te teme, domnule. 

Şi s-au despărțit. 

Dăianul s-a dus în calea lui, zicînd în frunză, cu puşca de a umăr, iar 
vărarii s-au dus la Sibiu, mulțămind lui Dumnezeu că le-a scos domnul cel 

un în cale, care le-a plătit varul cum au cerut ei. 

— D-apoi, zise unul, e lesne să nu se țigănească la tîrg că nu dă din 

unga lui, din banii țării dă. 

— Aşa-i, de fost, răspunse altul, dar şi din banii țării alții atîta se mai 
țigănesc şi te descos de ţi-e mai mare groaza. 


631 


Colea pe la prînzişor erau carăle dinaintea spitalului, aşteaptă oamenii, 
aşteaptă, dar nu le vine nici un doftor să le ieie varul în seamă; nu-i întreba 
nime, ce stau acolo. Li se urăşte aşteptînd. 

— Ian intraţi careva şi întrebaţi unde să descărcăm? 

Intră unul, întreabă-n dreapta, întreabă-n stînga ordinanţii nu le ştiu da 
nici un răspuns. În urmă intră la căpitanul, ce era şef peste spital, unde-i 
îndreptă ordinanţa. lar acela le spuse aşa: 

— Dragii mei, pe seama spitalului numai eu cumpăr ce lipseşte, iar 
acuma chiar, nu avem lipsă nici de un zdrob de var. Puteţi merge cu varul 
unde voiţi şi-l puteţi da cui l-a cere, că din partea spitalului militar nu veți 
avea nici o imputare. 

— Dar ni l-a plătit domnul acela. 

— Tot atîta; de vi l-a plătit, să fi venit cu voi, să vă arate unde să-l 
descărcaţi. Altcum eu cred că aşteptaţi pînă la 2 după amiazi; dacă nici 
pînă atunci nu va veni cumpărătorul, atunci mergeţi de înştiinţaţi la 
căpitanul oraşului. 

Acum ştiu că le ieşi băutura din cap! Stau ca pe spini bieţii oameni, nu 
ştiau ce face, încătrău să meargă. Trecuse de amiazi, seara se apropia şi nu 
le mai venea cumpărătorul varului, să le spună unde să descarce varul. În 
urmă merg la căpitanul oraşului şi-i spun ce-i şi cum. Acela-i ascultă pînă 
la capăt, apoi îi întrebă cum era domnul acela. lar după ce i-au spus 
oamenii din fir în păr statura lui, el le zise aşa: 

— Faceţi cu varul ce-ţi voi, îl puteţi vinde cui v-a da bani, că domnul 
acela nu v-a căuta în veci, nici de bani, nici de var. Acela-i Dăianu, i-a 
plăcut a mai face o ştrengărie. 


Jarna anului 1872 spre 1873 l-a apucat, singur, fără ortaci, prin 
apropierea Sibiului, unde se ținea mai cu drag. Conac avea la un ţigan din 
Cacova. Acolo omora vremea peste zi, iar noaptea lua pe ţigan cu sine şi 
mergea de-şi căuta cele de lipsă. Potecile munţilor erau înfundate, nu era 
modru a străbate prin ele. Deci mergea pe la cei avuţi din satele mai 
apropiate, nu le făcea nici un rău, ci cerea merinde şi beutură. Şi toți îi dau 
pîini, burdufuri de brînză, cărnuri de porc şi-i umpleau plosca de vinars. El 
nu le făcea nimica, ei nu mai făceau vorbă pentru aşa lucru puţin. 

Odată, cam de cătră primăvară, iar s-a dus Dăianu cu țiganul pînă la 
Sălişte la un popă bogat, care i-a omenit cu mîncare şi băutură, le-a umplut 
plosca cu vinars şi desagii cu merinde şi cînd se omizia de ziuă şi-au luat 

rămas bun şi au plecat. Colea, cînd răsărea soarele ei se apropiau de 
Cacova. Era o zi senină şi lui Dăianu îi era sete după vinarsul ce beuse. 
Deci zice cătră țigan: 

— Mă, hai să bem apă din părăul ăst limpede. 

— Nu mi-e sete, răspunse tiganul, fără tu, dacă vrei, poţi bea, că eu te 
aştept. 

Şi pune tiganul desaga cu merindele jos, iar Dăianu se lungeşte lîngă 
părău să-şi plece capul să bea apă. Cînd bea el mai pe ticneală numai aude 
îndărătul lui pof! şi ca un fulger îi străbate prin tot trupul. Numai atîta a 
putut striga: 

— M-ai mîncat, cioară, Dumnezeii tăi! Dar roagă-te la Dumnezeu să 
mă ia dracul, că de scap cu zile, nici un țigan nu mai scapă de mîinile mele, 
la toţi le sucesc grumazii, ca la puii cei de cioară! 

Dar tiganul se făcuse iepure, fugea mîncînd pămîntul; nici desaga cu 
merindele nu o luase şi rău ce-i părea, Doamne, după prescurile cele multe 
şi bune şi după dărabele cele mari de slănină ce erau în desagă. El merse 
aţă la primărie şi înştiinţă, drag Doamne, că el a puşcat pe Dăianu, colo la 
părărul cela. Dar primarul, om cuminte, numaidecît îşi făcu socoteala: 
„Hm! Ţiganul a fost la furat cu Dăianu; acum, după ce s-a săturat faraonul, 
vrea să pună capul celui ce l-a hrănit. Ba încă trage nădejdea că va căpăta 
şi suta de fl. de la Sibiu, care era pusă pe capul Dăianului. Dar se poate 
culca pe acea ureche.” 

Deci porunci numaidecît să pună doi cai la o sanie şi se urcă în ea 
primarul cu doi juraţi şi suiră şi pe ţigan, să le arate locul, unde a lăsat pe 
Dăianu. 

Acum să fi văzut necaz. 

Țiganul da să se codească, că nu poate, că-i bolnav, că l-a apucat 
spăriatul de groaza Dăianului, ba că a uitat şi calea de frică, dar nu-i 
folosiră nimic. Primarul porunci la jurați: legaţi-l bulz şi dați cu el în 
şireglă! Aşa au dus pe țigan pînă la faţa locului, unde zăcea Dăianu într-o 
baltă de sînge şi lîngă el desaga cu merinde şi un pistol aruncat. Dăianu 
pierdu mult sînge, era slab şi nu se putea ridica. Deci l-au pus juraţii în 
sanie pe paie şi l-au învălit cu cojoacele, apoi au mers numai în pas pînă la 
Sălişte, unde au predat pe Dăianu şi pe ţigan în seama la judecătorie. Pe 
atunci era jude la judecătoria de cerc din Sălişte unul cu numele Maxim, iar 
acțişor era unul cu numele Troancă, medic era Dr. Pascu, de origine din 
Salva, de lîngă Năsăud. Acesta era medic de regiment în pensiune. 

Dăianu dară era prins şi bolnav. Dar fiind atît de bolnav nu au pus fiare 
pe el, ci îl ţinea cu mare îngrijire, să se poată vindeca doară va putea scoate 

de la el lămuriri despre toate faptele lui. Dar vindecarea era anevoioasă, că 
pistolul cu care l-a puşcat fusese încărcat cu alice şi acelea străbătură şalele 
şi partea stîngă a foalelui. În fiecare zi îi scotea doctorul cîte una-două 
alice, care le afla; tăia în carne pînă da de ele. Dureri mari suferea bietul 
Dăianu, dar nu zicea nimic, numai crîşnea din dinți şi gemea „Dumnezeul 
lui de țigan!” 

Odată zise doctorul că a scos toate alicele, altele nu mai sînt, cel puțin 
el nu mai află. Dar Dăianu răspunse că trebuie să mai fie. Apoi ceru să-i 
dea cureaua lui de la cioareci. Şi i-a dat-o. Şi s-a strîns cu ea pe din jos de 
foaie şi şi-a ţinut nările nasului cu degetele şi cu palma şi-a astupat gura şi 
aşa s-a umflat odată de au mai eşit două alice din el. Atunci a răsuflat una 
din greu: Aşa se scot acestea, domnilor! Şi toți s-au mirat, cîți au văzut 
acest lucru. 

Din minuta aceea Dăianu se afla mai bine, pe zi ce mergea prindea 
putere. Acum începură a-l lua la protocol, a-l întreba cîte toate. În fiecare zi 
îl ispiteau cîte un ceas, două. El spunea multe de toate, cîte drepte, cîte 
nedrepte. 

Într-o zi cînd ieşea de la ascultare să intre în chilia lui, prinse a bate 
roata prin curte. Şi era o zi frumoasă de primăvară. Judele n-are ce lucra, îi 
face imputare: 

— Hei, Dăiane, pîn-acum te ţineam slobod, ca pe un bolnav, dar mă 
tem că vom fi nevoiţi să te legăm, că tu încă-i face o bazaconie, şi ti-i cam 
mai duce. Şi-l puse în fiare, iar la uşa chiliei lui puse doi păzitori, că pînă 
într-aceea nu fusese decît unul. Aceasta era într-o zi senină cătră sfîrşitul 
lui aprilie. În chiliuţa, unde era închis Dăianu, nu se afla nimic, decît un 
pat, o masă şi o cofa cu apă. Seara i-au dat cîteva bucăţi de lemne, să-şi 
facă foc, iar păzitorii se preumblau pe afară, pe dinaintea uşei lui. Afară era 
lună de se vedea ca ziua. Atunci îşi gîndi Dăianu să scape, şi a scăpat. Şi 
iată cum: 

Uşa lui era închisă şi cheia era la păzitor. Zarul uşei era înlăuntru, că 
înlăuntru se deschidea şi uşa. Deci el luă de pe cofă cele două cercuri de 
fier, le înfierbîntă în foc pînă erau roşii, apoi le luă unul de unul cu cleştele 
de la foc şi arse cu ele uşa jur-împrejurul zarului, pînă se deschise singură. 
Atunci, spre mirarea lui, văzu că puştile păzitorilor erau răzimate de uşă. El 
le apucă repede şi zise păzitorilor: Care face vorbă e mort! Ceia înlemniră, 
iar el cu o săritură fu peste pălanul cel înalt în grădină şi de acolo în tufiş. 
Acum mai ajungă-l cine poate! Toată tufa da sălaş. Dimineaţa aflară o 
puşcă în grădină, iar pe masă aflară scris cu cărbune: „Dăianu s-a duuus!” 
Din minuta aceea nu l-au mai văzut domnii de la judecată nici păzitorii 

închisorii. Oamenii din satele vecine spuneau că l-au mai văzut. Unii 
susțineau că trăieşte prin moara de hîrtie, cea părăsită din Orlat, alții 
spuneau că-i prin Gura Rîului, iar ciobanii spuneau pe la Rusalii că l-au 
văzut prin munți şi că a fost şi pe la stînile lor. Destul că iar intrase groaza 
în oamenii bogați. 


Trecu vreme. Eu mersei învățător în Vâlcelele rele, lîngă Strei, spre ost 
de la Haţeg. După un an mă strămutai în Barul mare, lîngă Jiu, spre sud de 
la Haţeg. În iarna anului 1877 spre 1878 auzii că în Petroşani este prins un 
hoţ mare şi că i-a ieşit judecata să-l spînzure. L-au şi spînzurat. De față au 
fost cîte doi oameni din toate satele de pe Jiu. Se zicea că acela ar fi fost 
Dăianu cel vestit. Numele cel adevărat nu l-au putut afla. Pe acel timp era 
primar în Petrosul, comună vecină cu Barul mare, un jidan avut, cu numele 
Jonas Kohn. El se bucură mult cînd auzi de prinderea şi spînzurarea acelui 
hoţ, precum se bucurară şi alți bănoşi. Dar poporul rămase rece la acea 
veste. Unii ziceau: Doamne apără! Iar alții: D-apoi cum păcatele de nu s-a 
ştiut păzi, să nu-l prindă? 

La cîteva zile după ce au spînzurat pe hoţul acela, nimeri în Petrosul o 
nevastă zdravănă, bine ţinută şi frumos îmbrăcată, româneşte, ca pe la 
Orăştie. Spunea că-i din Vinerea, ba din Ocoliş. Ba ce mai ştiu eu ce unde. 
O aflai în ospătăria lui Oetvoes Sandor, în Petros, unde aveam eu viptul 
(mîncarea). Nevasta aceea spune multe năzdrăvănii. Unii-şi dau cu părerea 
că-i drăguța hoțului celui spînzurat. Destul că o văzui pe la ospătarul 
Oetvoes Sandor, de origine din Abrud, mai multe zile. Mînca carne şi bea 
vin, că aşa face cel străin, vorba cîntecului. 

Odată întreb pe ospătar: 

— Şandor baci, dumneata dai mîncare şi băutură la țiganca asta, că 
după toate apucăturile şi vorbele ei se vedea a fi o țigancă de sat, celaucă 
pe toate călile, dar oare avea-va ea cu ce-ţi plăti ce mîncă şi ce bea? Şi: 
oare nu te-i pomeni într-o zi că ea nu-i şi încă va duce şi una-alta, pe ce va 
putea pune mîna? 

La vorbele acestea ale mele se supără ospătarul şi-mi răspunse: 

— O, domnule, nu o cunoşti. Asta nu-i țigancă, e româncă din Romos, 
e avută de acasă, are hambarele pline de grîu, are avere, dar a fost fugit în 
lume cu hoţul ăla, ce l-au spînzurat. Peste cîteva zile pleacă acasă şi mă 
duc şi eu cu ea, îmi dă un car de grîu. 

Văzui că e tras pe sfoară ungurul meu. Şi-mi era milă de muierea lui, 

care era o muiere tare cumsecade. Că de el nu mi-ar fi fost milă, fiindcă era 
un lenios şi jumătate şi era fălos şi băutor, dar muierea lui era foarte 
cumsecade. Deci îi răspunsei aşa: 

— Şândor baci, şezi dumneata locului şi-ţi păzeşte afacerile, nu umbla 
după minciunile ei. Ea-i o hoață şi o celaucă de cele mari. Spune să-ți 
plătească ce a mîncat şi ce a băut şi-i dă drumul. 

Dar Sândorul meu se supără şi mai rău, cum de cred eu ceva rău 
despre muierea care pe el l-a face avut. Că are bani îngropați la ea în 
grădină ca o mierță de taleri şi de galbeni, rămaşi cum i-a fost îngropat 
hoţul astă toamnă şi a avut bani de hîrtie peste trei mii de fl. dar i-au luat 
domnii, că şi ea a fost prinsă dimpreună cu drăguţul ei. Şi acum mai are o 
hîrtie de 5 fl. împletită în cosiță. 

Nu era modru să pot dezmîmta pe ospătarul meu de a nu crede 
amăgitoarei. Muierea lui umbla ca prin pămînt de năcăjită şi de supărată, 
văzînd cîtă mîncare şi cîtă băutură se pradă. Ba prinsese de ştire că Sândor 
începe dragoste cu amăgitoarea. 

Într-o zi, cînd merg la prînz, Sândor nu era acasă şi nevasta cea străină 
încă nu era. 

Întreb pe ospătăreasă că unde sînt mirii, iar ea prinde a plînge şi a-mi 
spune că bărbatul ei, odorul de Sándor, s-a dus cu ţiganca la ea acasă, să 
aducă un car de grîu şi să scoată banii de unde i-a îngropat Dăianu. 

Trecură cîteva zile fără a vedea pe Sândor. 

Odată, cam a patra zi doară, cînd merg la prînz aflu pe Sândor acasă, 
dar negru de năcaz şi de ruşine că l-a purtat April o ţigancă. Era trîntit pe 
pat, simula că-i bolnav, dar nu-i era nimic, decît ruşine de lume şi mînie pe 
haita de țigancă, ce-l făcu să bată calea mînzului. 

Într-un tîrziu, la cîteva săptămîni după aceea, ne-a descoperit el însuşi 
următoarele: 

— Cît a stat tiganca aceea la mine s-a băut vreo 4 vedre de vin şi ca 
două de rachiu de prune şi s-a mîncat o majă de carne, dacă am socoti toată 
carnea de vită, oaie, porc şi galite ce s-a mîncat. Şi pentru această mîncare 
şi băutură multă, nimenea nu mi-a plătit nici un ban. Că mai mult am 
mîncat şi am băut împreună; de dimineaţa pînă noaptea tîrziu tot mîncam şi 
beam şi cîntam şi nu era zi să nu-mi arate cîteva bancnote de bani, 
împletite în păr şi nu era zi să nu mă îndemne şi de zece ori să iau o trăsură 
cu cai Şi să mergem amîndoi pînă la ea acasă, să-mi umple căruța de grîu 
curat, să scoatem de unde-i şi comoara Dăianului, să mă prind şi eu la ceva 
stare, că prea sînt sărac al dracului şi-i e milă de mine, că-s prea om fain şi 
de omenie. 

Azi aşa, mîne aşa, poimîne aşa şi tot aşa, zece zile de-a rîndul, pînă mă 
scoase din minte şi luai pe Ion Berna cărăuş şi plecarăm la ţară după bine. 
Eu, vezi bine, fiindcă plecarăm după comori, nu cerui să-mi plătească ce a 
mîncat şi ce a băut în timpul cît a stat la mine. Ba încă făcui şi bolunzia 
aceea că-i dădui în spate blana nevestei mele, să nu degere în trăsură. Şi 
aşa am plecat într-o marţi, după ce am mîncat de amiazi şi eram tapeni de 
băutură amîndoi. Ningea de gîndeai că-ngroapă. Cînd am ajuns în comuna 
Puiu, însăra. Trebui să rămînem acolo peste noapte. Tragem la ospătărie, 
acolo iau chilie caldă, cer mîncare şi băutură şi trăim boiereşte. Colo într- 
un tîrziu ne culcarăm. Şi eu cum pusei capul pe perină, cum adormii, ca 
dus. Nu mă mai deşteptai pînă a doua zi. Atunci, ia drace țigană, de ai de 
unde. Privesc prin casă, nimic de a ei, decît ciobotele. Dar unde-s ciobotele 
mele? Nicăiri! Le încălțase dumneaei, să-i fie călduţ, să nu se răcească 
cumva pînă la tren, să capete guturai. Aşa eu trebui să mă încalț cu 
ciobotele ce binevoi dumneaei să-mi lase, dacă nu avu minte să le ducă şi 
pe acelea, pe cum dusese punga mea cu vreo 8 fl., orologiul meu cu lanţ de 
argint, briceagul de 1 fl, 50 cr. şi un revolver cu 6 focuri ce fusese 8 fl. 
Cînd văzui toate acestea, mă lovi şi mînie şi groază şi ruşine, toate deodată. 
Înjuram şi nu ştiam ce începe. Într-aceea intră ospătarul şi mă întrebă de ce 
sînt atît de necăjit. Eu, ce era să fac? Să spun? Să nu spun? De spun, mă 
dau de gol, mă fac de ruşine; de nu spun, nu-mi poate ajuta nici cel ce ar fi 
ştiut să mă ajutore. Deci mă călcâi pe inimă şi-i spusei din fir în păr ce-mi 
lipseşte. Ospătarul mă ascultă pînă-n capăt, apoi, scărpinîndu-se în cap, îmi 
zise numai atîta: 

— Acum pricep eu de ce voia să ştie cînd pleacă trenul spre Simeria; 
adecă să o ia la talpă. 

— Şi la cîte pleacă, la 2? 

— Da, la 2 după miezul nopţii este trenul aci, cum vine din Petroşani 
şi pleacă la 2 spre Simeria. 

— Dă-mi 10 fl. împrumut, să mă urc pe cel de întîi tren, să merg după 
ea. 

— Unde să ştii merge după ea, omule? îmi zice ospătarul, vrei să mai 
pui pupăză pe colac? Nu-i destul că ai să plăteşti aci 4 fl. 50 cr. pentru cină 
şi chilie? Ogoaie-te şi te du acasă şi vezi de-mi trimite ceşti 4 fl. 50 cr. 

Am înjurat, m-am cătrănit, dar în urmă m-am gîndit că totuşi lucrul cel 
mai cuminte va fi să vin acasă, să o las în mîna dracului. Așa am şi făcut. 
Am încălțat ciobotele ei, că descult nu puteam veni, m-am suit în trăsură şi 
am venit acasă. Dar nici păcălitură, cum a pus aceea pe mine, nu cred să fi 
mai pus om pe cineva. Mă suie la 100 fl. ce mi-a mîncat şi furat ea. D-apoi 

şinea şi năcazul meu, cît fac? Acum cred că de bună seamă a fost din 
ceata Dăianului, că numai el ştia aşa bine fura. 
De atunci n-am mai auzit nimic de Dăianu, nici de ortaci de ai lui. 


Reteag. 9 iulie 1900. 

Din broşura Din Țara Hațegului, Biblioteca 
poporală a Asociaţiunii, nr. 180/1930 — Sibiu p. 28- 
53. 


ÎNDĂRĂTNICII 


În desele mele călătorii întreprinse în lungul şi latul scumpului nostru 
Ardeal, am căutat în cîteva rînduri şi acea parte a lui, care se numeşte Ţara 
Hațegului. Frumos e Ardealul fără măsură, dar în el mai frumos este acest 
corn, ce este în jurul Hațegului şi care pînă în ziua de azi se numeşte Ţara 
Hațegului. Soarele cînd răsare, mai întîi dă bună dimineaţa acestui ținut; 
razele lui stau mult de vorbă cu românii haţegani, pe care-i află în munți la 
oi, în vale la coasă, pe cîmp la secere, pe coaste la vii, că, deşi e mică Țara 
Hațegului, dar întruneşte în sine tot ce Ardealul are mai bun şi mai frumos; 
Țara Hațegului se poate numi cu drept cuvînt un Ardeal în miniatură. 
Numai văzînd Țara Hațegului, poţi înțelege de ce dacii, înaintaşii noştri, pe 
acest pămînt, îşi făcuseră capitala Sarmisegetuza, în acest colţ de ţară. Zace 
chiar la cornul Ardealului de cătră apus-miazăzi; spre apus e despărțit prin 
muntele Marmore de Bănat, iar spre miazăzi îl despart de România (veche) 
Retezatul cu ramurile lui; pe la pasul Porții de Fier mergi de aci în Bănat şi 
pe Poarta Vulcanului treci în România (veche). 

Răpit de frumuseţea acestui ținut l-am căutat adesea; am fost mai în 
toate comunele mai însemnate, am suit mai toate dealurile şi munţii lui şi 
am cunoştinţă cu românii din toate clasele ai acestui rai pămîntesc; şi de-ar 
fi să am putere, bucuros aş mai călca odată acest ţinut romantic a cărui 
fiecare vale şi culme îşi are istoria sa, mitul său, productele proprii; 
bucuros aş mai sta de vorbă cu cîte un luncan: Macrea, Tatul, Bălaur, 
Boian, Stejar, Graur, Iarba, Corbu, Mărăscu, Părăscu, Păun, Teian, Băluş, 
Boju, Fulgera, Bărcianu, Furtună, Cîndea, Păgînu, Ursu, Arbore, Mărilă, 
Lelescu, Junescu, Pitulice, Alun, Troilă, Marcu, Ciacu, Alecu ş.a., care mi- 
au spus atîtea şi atîtea istorii din trecutul nostru, care ştiu începutul fiecărei 
familii din ţinutul Hațegului, care vorbesc cu fală despre faptele vitejeşti şi 
bune, iar cu groază despre faptele mîrşave şi rele. 


x 


Înainte de asta cu vreo zece ani eram în oraşul Haţeg. Era într-o luni, 
cînd se ține acolo tîrg de săptămînă. Bucuria mea că mi se dă prilej să mai 
convin cu vechi cunoscuți de ai mei. Dis-de-dimineață mă scol şi ies la 
preumblare în piață. Piaţa era goală, atunci îşi construiau negustorii şi 
sfirnărițele şetrele lor, care aşteptau ca peste un ceas-două să fie pline de 

săteni, de români. Zic: de români, căci toți locuitorii țărani ai satelor din 
Țara Hațegului sînt români şi astfel, fiind, negustorii zic: de-ar fi timp bun, 
să poată veni românii. 

Dar acum în piaţă ce să stau? Mai văzut-am eu doară şi pînă-ntr-aceea 
greci (negustori) făcîndu-şi şatre şi mai auzit-am eu pilărițe (sfîrnăriţe) 
certîndu-se. Mă hotărăsc deci să ies din piaţă, dar în care parte? Stam 
nehotărît, că voie aş fi avut să merg în patru părți deodată: pe drumul ce 
duce cătră Orlea, din care parte veneau românii de pe apa Streiului, de la 
Ruşi, Bălălariu, Ocoliş, Viîlcelele bune şi rele, Măceu, Plopi, Gînţaga, 
Covragiu ş.a. ori să iau drumul ce duce spre Sfînta Maria, din care parte 
veneau bravii jieni, cu căciulile lor cele mari, de prin satele Bărbăţeni, 
Hobiţeni, Cîmpul lui Neag, Lupeni, Coroeşteni, Merişor, Crivedia, Petros, 
Baru-mare, Livadia, Ponor ş.a. ori să ies pe drumul ce duce cătră apus, din 
care parte vin adevărații fii ai țării Hațegului: cei din Reia, Piclişa, Ostrov, 
Găureni, Clopotiva, Grădişte, Pesceana, Cîrneşti, Tuşteni, Fărcădin ş.a. 
Eram deci nehotărît, cînd un prieten din copilărie îmi pune mîna pe umăr şi 
dîndu-mi bună dimineaţa mă scoate din gînduri. 

— Ce stai pus pe gînduri? mă întreabă el. 

— Stau, prietene, că voi a face o preumblare şi nu ştiu în care parte aş 
apuca, că pe fiecare drum aş voi să plec numaidecît, fiindcă din fiecare 
parte cred că-mi vor veni cunoscuţi, dar în patru părți odată nu pot pleca; 
deci hotărăşte tu, în care parte să plecăm, de ai şi tu gust de preumblare. 

— Să mergem cătră Sînta Maria, din care parte vin jienii! 

— Bucuros! 

Astfel ne luarăm pe drum la preumblare. Cum ieşirăm din oraş vedeam 
cete-cete de oameni, toţi în haine albe şi cu căciuli ori pălării negre, venind 
la tîrg şi mînînd vite: oi, miei, capre, viței, junci şi altele. Ici colea era în 
urma vitelor cîte un moşneag cu pletele şi barba albă, care păştea liniştit cu 
gluga în spate şi ocolit de oameni mai tineri; după un botei de capre 
mergea un flăcău cît un brad de-a Retezatului, cu părul pînă la umeri, cu o 
pălărie mare pe cap şi cu un băț zdravăn în mînă. În pas cu el venea o fată 
călare, cu capul descoperit, cu o cosiţă groasă de păr, împletită peste 
jumătatea frunţii şi apoi dusă îndărăt. Ea era îmbrăcată în şuba ei albă, care 
acoperea tot corpul ca o reverendă, iar la mijloc era încinsă cu un brîu 
vînăt; încălțată era, ca şi flăcăul, cu opinci cu curele unse. Calul, pe care 
călărea fata, ar fi putut purta şi pe un general. Din mersul tinerilor pe lîngă 
olaltă, din vorbele şi glumele lor, lesne puteam pricepe că ei nu-şi sînt 
streini. Căruţe trase de cai munteneşti, pietroşi, pieptoşi, treceau una după 
alta, încărcate de români, bărbaţi şi muieri. Ici, colea cîte cu o figură de 

popă printre alți oameni. Ne era mai mare dragul a privi atîta popor 
adunîndu-se. Toţi veneau înspre noi, pe toți îi vedeam în faţă şi ne creştea 
inima auzind acea limbă curată ce o vorbesc acei frați ai noştri, dar o 
vorbesc atît de curat şi frumos, cît ar merita a fi studiată de toţi cărturarii 
noştri. 

Cînd eram mai la podul Sîntă Măriei dau de o figură cunoscută: era 
nenea Alec din Valea Lupului, venea şi el la tîrg călare alături cu nana 
Frăsina, nevasta dumisale. O adevărată păreche de oameni vrednici. De 
departe îl cunoscui şi de departe mă cunoscură, deşi nu ne văzurăm opt ani 
de zile. 

— Bună dimineaţa, nene Alec şi nană Frusină. 

— Bună să-ţi fie inima, domnule! Ai mai abătut prin Țara Hațegului? 
Cum te mai afli? Bine că a dat Dumnezeu să ne mai vedem! 

— Da, am venit să mai văd ce faceţi în acest rai pămîntesc! Cum o mai 
duceţi? 

— Bine, domnule, bine! Dumnezeu drăguţul de el, ne dă de nu sîntem 
vrednici să-i mulțămim. Vremi umblă bune, boalele nu ne cearcă, bucatele 
se fac şi trăim, har Domnului, trăim de pe o zi pe alta cu nădejdea în 
Dumnezeu. Dar acum aşa că vii şi la noi? Aşa vorbea nenea Alec, iar nana 
Frăsină, nu-mi dădu timp să pot răspunde, ci răspunse dumneaei: 

— Apoi doar nu ne-a ocoli, acu sîntem aci, colo după amează se urcă 
pe un cal de ăştia şi vine la noi acasă, că eu m-oi duce şi pe jos! 

— Ba bine că nu, îi tai eu vorba, cine te-a lăsa să mergi dumneata pe 
Jos; mi-oi afla eu vreo trăsură de o fi să mă hotărăsc să merg azi la 
dumneavoastră. Poate vine părintele ori altcineva de la dumneavoastră şi 
mi-oi afla o lecuţă de loc, că nu-mi trebuie loc mult, uite, sînt numai pui de 
om. 

— Puiu de român! adause nenea Alec. 

Aşa, mai cu o vorbă, mai cu alta, mai întrebîndu-i eu una, mai 
răspunzîndu-le eu lor, ajunserăm la tîrg. Vezi bine, la locul unde ne-am 
întîlnit s-au coborit şi dumnealor de pe cai şi astfel am venit pînă în oraş. 
Acolo şi-au dus caii la gazdă; nana Frăsina s-a luat prin tîrg după lucruri 
ce-i trebuiau, iar nenea Alec mă pofti să merg cu dumnealui în tîrgul de 
vite, că are nişte vituțe scoase de vînzare. Astfel merserăm amîndoi, 
povestind, pînă am ajuns în tîrgul de vite. Acolo întrebă dumnealui pe unii 
cunoscuţi că în care parte a tirgului îi sînt copiii cu vituţele şi după ce află, 
plecarăm într-acolo. Aceştia sînt copiii mei, zise nenea Alec, apropiindu-ne 
de cei doi tineri pe cari îi văzurăm mai înainte mînînd boteiul de capre. 

— Copiii dumitale? întrebai eu, ai aşa copii mari? 

— Da, copiii mei, Petru e feciorul meu, iar Elena va fi fiica noastră 
peste cîteva zile. 

— Aşa? Atunci noroc să deie Dumnezeu! 

— Mulţămim dumitale, răspunse tată şi fecior ca cu o gură, iar Elena 
roşi şi, aruncînd ochii în pămînt, zise şi ea „mulţam”. 

Tîrgul era pe sfirşite. Din vite unele le vîndu, altele le trimise prin 
Petru acasă, iar Elena cu mumă-sa, care venise cu trăsura şi cu nenea Alec 
şi cu nana Frăsina şi cu mine, ne duserăm în piaţă. Acolo ei mai tîrguiră 
unele altele ce uitase nana Frăsina a tîrgui, apoi ne gătirăm de cale. Nana 
Frăsina se urcă în trăsura cuscră-sa, unde puseră şi tîrgaşul, iar eu mă urcai 
pe calul pe care venise dumneaei şi plecai călare însoţit de nenea Alec şi de 
Elena. Cînd era soarele de o suliță pînă la sfinţit noi ieşeam din Haţeg. În 
dreapta Retezatul era într-o lumină de aur, iar în stînga Orlea era umbrită 
de un nor. Elena se uita cînd la Orlea, cînd la Retezatul, iar eu parcă-i gîcii 
gîndul şi o întrebai în glumă: 

— Ce te uiţi Elenă, acum la Orlea, acum la Retezatul, nu cumva ai voi 
să fii acolo? 

— Nu, domnie, dar uite dumneata, Retezatul cît de frumos e luminat şi 
Orlea parcă fumegă; mă gîndesc că oare drept e ce povestesc oamenii? 

— Dar ce povestesc? lan, spune-mi, că apoi şi eu ţi-oi spune ce ştiu... 

Alec atunci apucă el firul vorbirei şi începu aşa: 

— Apoi vezi dumneata, domnule, oamenii noştri spun multe 
năzdrăvănii, unele vor mai fi şi aşa, altele poate sînt numai scornituri. Zice 
că au fost odată două fete de uriaş, Dumnezeu mai ştie cînd, şi s-au vorbit 
ele să facă două cetăţi; cea mai mică a zis că de va voi Dumnezeu ea-i gata 
pînă sîmbătă seara şi s-a pus pe muntele Retezatul să-şi zidească cetatea; 
atunci însă muntele nu era aşa, că era cu culme înaltă. lar cea mai mare fată 
de uriaş a zis că ori i-a ajuta Dumnezeu, ori ba, ea are să fie gata cu cetatea 
ei pînă sîmbătă seara. Şi s-au apucat fetele bărbăteşte de lucru, dar ce lucra 
fata cea mai mare, peste zi, peste noapte se surpa, aşa că pe sîmbătă seara 
ea nu fu gata cu cetatea ei, iar cetatea surorei sale strălucea în lumină, gata 
fiind, cu ajutorul lui Dumnezeu. Atunci fata cea mai mare s-a supărat foc 
pe cea mai mică, a luat un fier de plug şi zvîrr! în cetatea ei şi a retezat-o 
din temelie. De atunci îi zic la muntele acesta Retezatul, că-i e retezat 
vîrful. Doamna lui, supărată de s-a dus în lume şi mai mult nu s-a arătat 
prin locurile aceste; soru-sa cea mai mare încă a părăsit Orlea, negata cum 

era şi negata este pînă în ziua de astăzi. 


x 


Pe cînd găta badea Alec povestea cu Orlea şi Retezatul, ne mai 
ajunseră cîțiva oameni, ce veneau şi ei călări din tîrgul Hațegului şi 
călărirăm împreună pînă în Valea Lupului. Valea Lupului este un sătuț la 
poalele muntilor, locuit de români voinici şi harnici. Pui de om străin nu se 
afla pe atunci în acel sat şi oameni mai de omenie n-am văzut cît am 
umblat; drept că nici boltită nici crîşmă nu aveau, trăiau viaţă patriarhală, 
beţia şi fumatul le erau lucruri cunoscute numai cum le văzură la tîrgul 
Hațegului ori pe la nedee, în satele vecine. Popor deprins a trăi frugal şi 
natural, ei aveau puţine lipse măestrite, singuri îşi ştiau ajuta să-şi 
împlinească lipsele fireşti şi trăiau fericiți. Lucrau moşioarele, pentru care 
purtaseră pînă la 48 jugul robiei, îşi creşteau vite bune şi rupeau din ele 
cînd cerea trebuinţa, ca să-şi facă bani de cheltuială, iar cheltueli nu aveau 
multe. Din tîrg cumpărau numai năfrămi pentru femei şi pălării şi şerpare 
pentru bărbaţi; pentru bucătărie singur sarea o cumpărau, celelalte, atît ale 
portului, cît şi ale traiului, şi le fabricau singuri. Cînd avea lupeanul sare şi 
opinci şi-i era plătită darea nu mai avea lipsă nici de un ban. De aceea şi 
erau mulți oameni cu stare bună, ba despre unii se zicea că şi bani de argint 
şi de aur au adunaţi, că cheltuiau foarte puţin, iar bani făceau pe miei, iezi, 
lîni, caş, piei de animale şi altele; făceau adecă mai mulţi bani decît 
cheltuiau, asta era cauza din care se spunea cu bună seamă că unii au bani 
adunaţi. Între aceştia era şi nenea Alec, cel mai de frunte lupean, cel mai 
avut şi totodată cel mai cu socoteală la toate afacerile; el era primar în sat, 
el ctitor la biserică, el fruntea la toate. Judecata lui sta pe loc; cei pricinuiți 
nu alergau la judecătorii din oraş; cum le rumpea el legea, aşa era bine şi 
mergeau mulțumiți acasă, atît pîrîşul cît şi pîrîtul, că doară nenea Alec 
cumpănea vorba fiecăruia, nu aducea judecata pînă nu chibzuia păsul 
amîndorura, nu-şi punea sufletul de dragul, nici de urîtul cuiva. Din asta 
pricină şi era iubit şi cinstit după cuviinţă de toată suflarea dimprejurul 
acela; nu era om să-l vorbească de rău, nu era preot să nu aibă cunoştinţă 
bună cu el, chiar şi domnii de la judecătorii țineau foarte mult la 
dumnealui. 

Cînd ajunserăm acasă era înnoptat, dar nu întunerec, că o lună 
frumoasă lumina aceste locuri minunate. Nana Frăsina era acasă, gătea 
cina, Petru aşezase vitele şi sta răzimat de poartă, iar vizîndu-ne sosind se 
grăbi a ne deschide poarta şi a ne ajuta să descălecăm. Doi dulăi mari se 

sculaseră din uşa tinzii, unde stau întinşi pe labe, aşteptîndu-şi partea, şi ne 
ieşiră înainte mirosindu-ne, să vadă de sîntem oameni buni ori ba? Eu, vezi 
bine, mă feream de ei, dar nenea Alec numai odată le strigă liniştit: „în 
lături!” şi ei se retraseră la şură. 

Nu apucarăm a intra înlăuntru, cînd o muiere din vecini şi intră în 
curte, supărată şi începu a se plînge: 

— Uite, Alec, de ce venii, acum, în cap de noapte la dumneata, Diatcu 
Ursului a fost cu nişte hăramuri de capre la tîrg şi a venit cu ele mai 
devreme şi cum le-a lăsat singure la el în curte, cum nu, destul că una sări 
peste gard în grădiniță la mine şi-mi roase doi oltoi; fă bine şi-l cheamă 
înainte să-mi plătească oltoile. 

— Ai gard bun de cătră Diatcu Ursului? întrebă Alec. 

— Am, da. Numai cît nu e streşinit încă. 

— ŞI a cui e datorinţa să-l streşinească? 

— D-apoi a mea, că-i gardul meu. 

— Atunci să fi ştrăşinit gardul, ca să nu poată trece nici caprele lui la 
tine, nici ale tale la el; gardul bun, vecin bun! 

— Aşa-i Alec, dar eu aş gîndi că vitele trebuie să aibă păstor şi grajd, 
nu lăsate de hăram să facă pagubă la vecini. 

— Aşa ar fi să fie, dar totuşi nu-i aşa; dacă dumneata ai gardul cum se 
cade, atunci în grădina dumitale nimic nu poate intra; altcum mîne 
dimineaţă voi merge eu să văd paguba. 

Dimineaţa, deodată cu ziua, toţi erau în tălpi, Nana Frăsina merse cu 
cîțiva oameni din sat la săpat de cucuruz, Petru îşi luă gluga şi mînă vitele 
nevîndute la munte, iar nenea Alec rămase în sat, parte de dragul meu, 
parte că ce avea să descurce unele pricine. 

După ce plecă pe toți la lucru, zise nenea Alec cătră mine: 

— Dumneata, domnule, de ai gust poţi veni cu mine să vezi satul 
nostru, de nu, rămii acasă, că peste un ceas sînt şi eu acasă. 

— Ba merg cu dumneata. 

Şi ne-am dus. Îndată a patra casă era muierea cu pricina oltoilor. Acolo 
stăturăm locului, iar Alec strigă de la poartă: 

— Acasă eşti vecină? 

— Acasă. 

— Noa, hai de-mi arată paguba. Şi intrarăm în grădiniță. Acolo erau 
cîteva straturi cu salată, ceapă şi usturoi şi 2 altoi roşi de vîrfuri. 

— Aceasta-ţi e paguba? 

— Aceasta. 

— Ian chiamă pe Diatcu! 

Şi muierea chemă pe vecinul Diatcu la gard. 

— Mă Diatcule, zise Alec, d-apoi tu cum de laşi caprele să facă 
pagubă vecinilor? Ştii tu cum zice în zece porunci: Ce ţie nu-ţi place, altuia 
nu face!? 

— Aşa e, nene Alec, dar nici eu nu aş fi voit; acu dacă s-o întîmplat, ce 
să fac? 

— Ce să faci? Uite ici! Eu voi ciuntă oltoile, ca să odrăslească a doua 
oară, iar tu să aduci un car de spini să streşineşti gardul muierii, vezi că ea-i 
văduvă, n-are cine să i-l facă, apoi tu, om cu stare bună, din pricina unei 
streşini nu ti-i face de vorbă şi de ură cu vecinii, că ştii tu bine că un vecin 
bun de aproape e mai bun decît un frate de departe, apoi cel ce păgubeşte 
pe văduve şi pe săraci nu ajunge bine în cea lume. 

— Învoiţi, sînteţi? 

— Învoiţi, primarul nostru, Dumnezeu să-ți deie bine! răspunse 
muierea,; iar Diatcu, scărpinîndu-se în ceafă, adause: 

— Dacă zii pentru atîta treabă nu mai trebuia şi dumneai să alerge pe 
la dumneata, că făceam eu streşina, numai să-mi fi zis. 

— Acum bine că sînteți împăcaţi, grăi Alec, ieşind din grădinița 
muierii, vedeți de trăiţi bine, cum porunceşte Dumnezeu sfîntul, că-i ruşine 
şi pagubă să trăiască oamenii tot în ponce şi-n gîlceavă! 

Eu cu nenea Alec ne-am luat apoi povestind cătră mijlocul satului 
unde era biserica, şcoala şi casa preotului. Biserica e mică, că puţini sînt şi 
poporenii, dar frumoasă, ca un păhărel; şcoala mare, de lemn, aşezată într-o 
grădină foarte frumoasă, chiar în mijlocul satului şi pusă între biserică şi 
casa parohială. 

— Aceasta e şcoala, zise Alec, apropiindu-se de ea. 

— Frumoasă şcoală, zic eu. E şi pusă pe o grădină cum nu mai are 
nime, doară în Valea Lupului. De bună seamă e parohială, rămasă din 
moşi-strămoşi! 

— De unde! Asta a fost grădina celui mai de frunte om de la noi şi în 
urmă a trebuit satul ca să o ieie de la urmaşii lui şi pe ei să-i pună pe unul 
într-un capăt de sat, pe altul în celălalt capăt de sat. 

La aceste vorbe ale nenii Alec se stîrni în mine dorul de a şti pricina 
din care cineva a fost silit să lase o grădină ca aceea, mare, frumoasă, bună, 
cu loc de moară în fund, pusă chiar în locul cel mai frumos din mijlocul 
satului şi să se mute în marginea satului, unde îşi au numai țiganii şi săracii 
bordeiele. Nenea Alec pricepu dorul meu, văzîndu-mă privind cu atîta 
nesaţ la acea grădină frumoasă, deci deschise portița şi zise: 

— Hai să mergem, colo, sub cireşul cel mare din mijlocul grădinii, 

acolo ţi-oi povesti întîmplarea după cum este, iar dumneata vei fi bun şi o 
vei scrie şi da la gazete, că multe poate omul cuminte învăţa din ea. 

Şcoala era închisă, că examenul cu pruncii se da p-acele vremi colea, 
cînd suie şi vitele la munte; dascălul nu era aci, mersese la satul lui, fiind 
om singur, june, deci grădina era lăsată în grija ctitorilor, ca şi şcoala. 

N-am intrat deci în şcoală, ci am mers oblu la cireşul cel mare din 
mijlocul grădinei, sub care erau 2 scînduri cîte de un stînjin, bătute cu cuie 
pe nişte pociumbi de lemn ce stau înţepeniţi în pămînt. Grădina era 
cultivată bine, o jumătate era săpată şi avea dascălul în ea legume şi 
baraboi şi cucuruz, într-o tablă şi erau pomişori frumoşi, iar jumătatea de 
cătră părău, spre fund, era lăsată de fin. Foarte frumoasă grădină. Chiar în 
mijloc era cireşul cel mare, un cireş uriaş, dar cu fructe păsăreşti, mici şi 
rele. După ce ne aşezarăm pe o bancă de sub cireş, începu nenea Alec aşa: 

— Uite, domnule, vezi dumneata grădina asta mare şi frumoasă, asta a 
fost toată a unui unchiu al meu, frate cu mama. El era cel mai avut om la 
noi în sat şi era de omenie, cît să-i mai cauţi păreche în şapte sate. Şi avea 
numai doi copii, amîndoi fecioraşi. Şi i-a dat pe amîndoi la şcoala la Haţeg, 
unde am fost şi eu doi ani dimpreună cu ei. Eu, după 2 ani de învățătură, 
am rămas acasă că eram singur copil la părinți, m-au pus dascăl şi diac, iar 
după ce m-am însurat m-au pus oamenii primar şi curator, precum sînt şi în 
ziua de azi. De 22 de ani sînt primar şi curator şi mila lui Dumnezeu a fost 
tot cu mine, pe nime n-am asuprit şi pricinile dintre oameni le-am potolit 
cît am putut; cale la judecătorii şi la advocaţi n-am făcut nimănui. Verii 
mei însă din Haţeg s-au dus la şcoală în Orăştie. Voia bietul unchiul, fie 
iertat, să facă din unul preot iar din altul notareş. Dar n-a avut noroc. Că ei 
nu prea stau de învățătură şi i-au apucat vremea asentării cu şcoalele 
negata. Pe amîndoi i-au luat cătane şi după vreo trei ani au venit acasă 
oameni-neoameni, oameni stricaţi, nici cu şcoalele gătate, nici harnici de 
purtarea găzduşagului, numai buni de făcut comedii; ei au fost cei dintii 
care au prins a trage tabac în satul nostru. Nici azi nu sînt numai doară 
unul-doi dintre români şi ţigani, doi-trei cîți îi ținem ca fauri şi trăiesc în 
bordeie, colo, între arini. Destul că dacă veniră verii mei din cătane, nu mai 
avură voie să urmeze învăţăturile; voit-a bietul unchiu să-i ducă la Blaj, dar 
ei nu voiră, deci îi însură şi le făcu la amîndoi case nouă, la unul de cătră 
biserică, iar la altul de cătră casa parohială. Unchiul de urîtul lor se mută la 
noi, că mama-i era soră şi mătuşe, soţia unchiului murise. Toată averea o 
împărți la cei doi feciori şi veni bietul unchiu numai cu hainele la noi. Mie- 
mi păru bine că se mută unchiul la noi, că tata murise şi de un om mai 
bătrîn şi mai cuminte avem chiar lipsă la casă, că ştii zicala, fără un om 

bătrîn şi fără o sută de zloți să nu te laşi cît poţi. Verii mei încă aveau ce le 
trebuia, că avere le dăduse unchiul şi avere aduseră muierile, că luară pe 
cele mai avute fete din ţinutul nostru, unul pe a popii din Puiu, iar altul pe a 
primarului din Hobiţa. Vreo 5-6 ani trăiră ei cum trăiră, scăzînd din avere, 
dar totuşi nesărăcind de tot, că unchiul mai abătea şi pe la ei, le mai băga 
minte-n cap, le mai ajuta pe timpul plugăritului, mai mergeam şi noi şi le 
ajutam cu plugurile noastre, pe vremea căratului de pe cîmp încă-i ajutam 
cu carăle, dar un lucru era la care nu le puteam ajuta: traiul dintre ei venea 
din ce în ce mai rău; din nimica se sfădeau ca țiganii şi înjurau de sta satul 
în gura lor şi-şi făcea cruce. Întîmplarea a adus cu sine că amîndoi aveau 
numai cîte un copil. Cînd erau copiii ca de 5-6 ani, într-o vară, vor fi de 
atunci cam 12 ani, erau cu mamele lor în grădină, ele săpau la curechiu, 
fieştecare în grădina ei, copiii aruncau cu bruşi în cireşul acesta, să le cadă 
cireşe. Cireşul era chiar în miezuină, aşadară aveau drept deopotrivă la el... 
Cum aruncau ei cu bruşi se întîmplă de bruşul cade la unul din ei în cap şi-i 
sparse o leacă pielita şi-l podidi sîngele. Atunci el începu a zbiera, iar mă- 
sa fuga la el: 

— Da ce-i! 

— Că mi-a spart capul vărucul! Aşa? Hoţ, mişel, neam rău din Puiu, 
tîlhar... şi cîte şi mai cîte. Mama celuilalt copil încă alergă acolo, ea, nu să 
tacă şi să mulcomească pe tătăişe-sa, ci ca o pară de foc îi sare-n nas 
vorbele celeia şi începe mai pogan: ba neam rău eşti tu, hobiţană puturoasă 
şi somnuroasă... Şi mai ştiii dumneata, oamenii cînd se ceartă nu mai zic 
ocinaşele. De aci sfadă, gîlceavă, pînă în urmă şi una şi alta merg bocindu- 
se în casă. Verii mei erau prin sat şi auzind tărăboiul aleargă în ruptul 
capului să vadă ce este? Aflindu-şi muierile bocindu-se şi întrebînd de 
pricină, ei nu să le împace, ci mai tare le înfuriară şi se înfuriară şi ei. 

— Cum cutează muierea ta să zică muierei mele somnore şi leneşe? 

— Dar copilul tău ce are să spargă capul la copilul meu? Şi una şi alta, 
pînă se adună satul întreg în gura lor să-i împace. În de seară, după ce 
venirăm de la cîmp şi auzirăm cele întîmplate, merserăm şi eu cu unchiul la 
ei să-i împăcăm, dar n-am ştiut cum ieşi de la ei. 

Din minuta aceea darul lui Dumnezeu fugi de tot de la casa lor; 
pururea în certe, pururea cu pizmă şi mînie. Azi murea un vițel al unuia: mi 
l-a omorît fratele; mîine pierea un porc celuilalt — mi l-a omorît fratele! 
Copiii creşteau cu pizmă unul pe altul, muierile trăiau în ceartă 
neîntreruptă, iar ei tot ca cocoşii numai să sară în cap unul altuia. Unchiul 
de ruşine şi de supărare, a căzut la pat şi-a murit; mama mea încă s-a 
îmbolnăvit de ruşine şi de necaz şi-a dus-o aşa bolnavă 2 ani şi jumătate şi- 

a murit şi dumneaei. Acum nu mai era suflet de om care să cuteze din cînd 
în cînd a mai dojeni pe verii mei. Eu, de ziceam vreo vorbă, săreau 
amîndoi asupra mea şi-mi strigau în gura mare: 

— Dă-ne pace, mişelule, că tu ai amăgit pe tata de-a mers la tine cu 
banii cei mulți, iar pe noi ne-a lăsat calici! Măcar că domnule, de a adus el 
ban rău ori bun în casa mea, ban să mă fac în minuta asta, că, de o fi avut 
ceva bani, i-au mîncat ei în cătane şi la şcoale. Mă îngrozisem de purtarea 
lor, îmi era milă de copiii lor, că ce pildă capătă de la părinţi, cum vor fi ei 
şi cum or ajunge după ce părinţii lor numai în ceartă stau şi pe zi ce merge 
li se prăpădeşte averea; dar nu puteam face nimic. Astfel stînd lucrurile m- 
am înţeles odată cu bătrînii satului că ce ar fi de făcut. Unii ziceau că să-i 
plătim din banii bisericeşti, să iasă de pe moşie şi unul să meargă la Puiu şi 
altul la Ponor, la socri şi cu banii ce vor căpăta să-şi cumpere acolo moşii, 
că doară — dacă n-or mai fi lîngă olaltă, le-a mai trece mînia, s-or mai lua 
pe seamă şi s-or apuca de lucru bărbăteşte; alţii ziceau să-i lăsăm în plata 
sfîntului, să nu ne facem de lucru cu ei, iar alții îşi dau cu socoteala că ar fi 
bine să-i arătăm la judecătorie ca pe nişte oameni care ţin satul tot în 
spaimă cu purtarea lor. N-am apucat însă să aducem nici o hotărîre că ei ne 
luară înainte; fiind odată la fîn şi locurile fiindu-le neîmpărțite, unuia i se 
păru că celălalt a intrat prea afund cu brazda de iarbă. De aci sfadă, bătaie 
ŞI, cel mai mare rămîne mort pe loc, tocat după ureche cu furca de frate- 
său. Acum încetară toate. Pe cel mort l-am îngropat, iar omoritorul zace în 
temniță în Gherla, judecat pe 20 de ani. Nu cred să scape cu zile. Mai are 
15 ani de împlinit şi spun cei ce l-au văzut că-i ca un moş de 70 de ani de 
sfîrşit. Dar acum cum să ţinem pe aceste 2 tătăişe într-o curte, după ce una 
ştie că bărbatul ei e mort de mîinile bărbatului celeilalte, iar cealaltă ştie că 
bărbatu-i robeşte din pricina morţii celuilalt? Am făcut rugare la scaunul 
orfanilor ca să le despărțim de pe curte iar moşia încă să li-o despărțim şi 
să li-o dăm în arîndă să crească pe seama copiilor. Scaunul s-a învoit şi noi 
ne-am pus şi le-am mutat casele pe cheltuiala bisericii. Pe una am dus-o 
din sus de sat, pe o grădină bisericească, iar pe alta din jos de sat, pe o 
grădină ce era numai de şcoală. Aşa rămînînd grădina asta goală, am făcut 
pe ea şcoala, care o vezi. Oamenii de la noi ziceau că să tai jos cireşul, din 
care urmă atîta rău şi vrajbă, dar eu am zis: 

— Ba, acela va rămînea, ca toţi cei ce-l vor vedea să se înfioare de 
păţania celor doi fraţi încăpăținaţi şi să nu facă ce au făcut ei. 

Aci încetă nenea Alec, iar eu întrebai: şi ce e acum cu muierile şi cu 
fecioraşii verilor dumitale? 

— Cu ele-i mai bine acum, decît pînă erau cu bărbaţi; eu cu satul le 

lucru toată moşia şi au ce le trebuie; bărbaţii sînt unul în Sibiu, la făurie, iar 

altul în Răşinar, la rotărie şi se poartă foarte bine; în scurtă vreme au să fie 

meşteri de capul lor. Aci le-a merge bine, numai de nu or lua năravul 
ărinților lor. 

A doua zi m-am dus cu nenea Alec la munte, de unde o apucai cu un 
călăuz la Retezatul şi peste custurile lui la Clopotiva şi Grădişte. 

De atunci n-am mai fost p-acolo, dar aducîndu-mi aminte de locurile 
acele frumoase, de poporul acel harnic şi blînd, nu-mi încape în minte: cum 
de au putut de acolo ieşi doi fraţi aşa rabiați şi îndărătnici, cum spunea 
nenea Alec că au fost verii săi. Dar cînd îmi vine în minte că omul e numai 
om, ori unde s-ar afla el, atunci zic da, omul e în stare a săvîrşi fapte bune 
şi rele, după cum l-au ursit ursitoarele, după cum a fost creşterea ce i-au 
dat-o, dar cu deosebire după cum au fost aceia cu care s-a însoțit, că doară 
nu în zadar zice zicătoarea: Spune-mi cu cine te însoţeşti că-ţi voi spune 
cine eşti?! 


Din broşura Tara Hațegului, Biblioteca poporală a 
Asociaţiunii, nr. 180/1930, Sibiu, p. 3-27. 

BLÎNDOCUL 


Zice popa din altar şi cîntă diecii din strană: „Fericiţi cei blînzi, că 
aceia vor stăpîni pămîntul”. Şi aşa ar trebui să fie, că doară popa şi diecii 
cîntă din cărțile cele sfinte şi am băgat şi eu de seamă că blîndul stăpîneşte 
pămîntul; ba şi zicala noastră zice, că mielul blînd suge de la două oi. Şi 
totuşi nu totdeauna e aşa! Că cine mai este om blînd ca Chifor Cîrlan de la 
noi, căruia doară şi porecla-i e Blindocul; unde vezi om mai de omenie ca 
el? Unde-ţi trebuie un lucrător mai bun decît el? Şi nu-l vede nime beat în 
veci, în pîră încă nu umblă, cu om pe lume cuvînt legănat n-a avut şi tot 
nu-i Doamne ajută, tot nu i se adaugă două de două! Ba nici suman bun în 
spate nu are. Parcă numai mănîncă şi doarme, atîta e de rău îmbrăcat şi atît 
e de gol pe lîngă casa lui. Nici purceluş de Crăciun nu are, necum să mai 
aibă văcuţă cu lapte ca alți botezați. 

Şi minunea minunilor! Ştie tot lucrul şi nu fuge de lucru; şi el şi 
muierea lui şi fata lui sînt pururea la lucru, mai pe seama lor, mai mult însă 
pe la alţii pe bani. Şi tot nimic nu se cunoaşte din lucrul lor, spor nu au în 
nimic. Apoi nici nu poți zice, că doară au păgubit cu vitele, că de acele n- 
au avut nicicînd, apoi, ce nu ai, nu poţi pierde. Cum vine dară, de la el nu 
se mai adaugă nimic? Că casă are, o leacă de locşor încă are, mai lucrează 
şi în parte şi pe bani şi, cum zic, nimic se alege din munca lor? Ba parcă-i 
şi dator cu bani la bancă! 

Trebuie că este o pricină şi aci, că fără nici o pricină numai n-ar fi el 
aşa fără noroc, cum e. Și pricină este. Uitaţi-vă cum stă lucrul: 

El din firea lui a fost bun şi blînd şi harnic şi cruțător. Drept, că din 
oameni săraci a fost, dar din oameni de omenie. Ca slugă s-a trudit şi a 
slujit pînă a scăpat de cătănie. Atunci s-a însurat, a luat pe Irina Natului. 
Natu i-a dat un petec de grădină să-şi facă casă şi 3 locurele la cîmp, două 
de arătură şi unul de finaţ. Şi şi-a făcut căsuţa atunci, îndată ce s-a însurat, 
mai cu banii ce-i avea de pe slujit, mai cum îl ajuta unul şi altul, dar să mai 
adauge de atunci ceva, feri Doamne. 

Încă pînă acum haine bune avea pe el, dar acum gol e şi el şi Irina lui, 
de parcă ei ar fi cei mai bicisnici din sat. 

Pînă le erau copiii mici, se mira omul şi nici prea, că nu pot adăuga 
cîte ceva, dar acum feciorii sînt în slujit, fata le lucră tot lucrul şi ei tot nu 
au nimic, ba sărăcesc văzînd cu ochii. 

Unii oameni zic că nu li-i casa în loc bun. Alţii zic că-s amîndoi 
născuţi în planetă nenorocoasă, iar alții mai bătrîni zic aşa: De n-a zidi 
Domnul casa bunătăţilor, în zadar ne ostenim. 

Şi bătrînii au drept. La Chifor Cîrlan n-a zidit Dumnezeu casa 
bunătăților, deci în zadar se ostenesc. I-a dat trup tare şi sănătos, i-a dat 
muiere harnică şi bună, dar lui nu 1-a dat minte destulă, l-a făcut prea 
crezător, pe Irina lui asemenea şi fiindcă pe cel lesne crezător toți îl înşeală, 
aşa trebuie să păţească şi bietul Chifor Cîrlan. 

Cînd lucra încă la casă, n-avu ce lucra un moşneag drăcos, ci zise, că 
în locul unde îşi pune Chifor casa, sînt bani îngropaţi. Atîta i-a fost de 
ajuns lui Chifor şi Irinei lui. Din minuta aceea ei tot comori visează şi 
comori cearcă. Umblind noaptea după comori îşi frîng oasele, îşi strică 
hainele şi-şi mănîncă toată agonisita de ziua. 

Şi aceasta ține acum de douăzeci de ani! 

Cînd sînt numai ei amîndoi, n-au de douăzeci de ani altă vorbă, decît 
numai de banii ce sînt îngropați la ei în ogradă, poate chiar sub casă. Şi 
cearcă mereu în cîte feluri numai aud, că se cearcă acest lucru, dar fără alt 
folos, decît că-şi mănîncă agonisita şi-şi frămîntă mintea în zadar. Un 
opşitar sfătos se laudă o dată în prepănaţie, că el şi-a adus din cătane 13 
cărți, unde sînt toate farmecele pămîntului, chiar şi farmecul cum se scot 
comorile. Vestea se lăți prin cel sat şi veni şi la urechile Irinii. Ea se sfătui 
cu Chifor şi aflară lucru cu cale, ca Irina să facă un blid de plăcinte, să 
frigă o găină, iar el să aducă o litră de vinars şi zahăr să-l îndulcească şi să 
cheme pe opşitar la omenie, doară dacă s-a şumeni, le-a spune şi lor taina 
scosului de comori. 

Cum se sfătuiră, aşa făcură. Merse Irina şi cumpără fărină de grîu şi 
brînză şi unsoare şi repezi un stoc de plăcinte, încît puteai bate coasa la 
umbra lui. Şi tăie o găină buclată ca un snop de grea şi făcu din ea 
mîncăruşă bună. Iar Chifor aduse o litră de vinars şi de zece creițari miere. 
Apoi se duse să dea de opşitarul. 

Şi îl află curînd, că era la prepănaţie. 

— Hai o leacă afară, că am să-ți spun ceva! 

Şi ieşi opşitariul afară şi Chifor, cam ruşinos, cum este el şi cam 
sfiindu-se, ca de un om atît de învăţat şi de umblat în lume, cum este 
opşitarul, îi spuse aşa: 

— Uite, Criste, că aşa-l chema pe opşitarul, uite de ce te-am chemat 
afară, să faci bine să osteneşti pînă la noi acasă, sîntem şi cam neam de 
departe şi fiindcă te-a adus Dumnezeu în pace din cea focuită de 
străinătate, să petrecem o seară împreună. Ne-am gătit cîte cu ceva, ca 

omul cînd aşteaptă neamuri. 

Cristea opşitarul, om belit de pe dracul, pricepu numaidecît că de pe 
Blîndocul poate trăi bine din cînd în cînd, deci răspunse cu glas lin şi 
prefăcut: 

— N-am bătut ţările, frate Chifore, să-mi fie ruşine de oamenii de 
omenie din satul meu. Puteam rămîne acolo, că au plins tisturile după 
mine, dar n-am mai vrut; mi-a fost dor de satul meu şi de prietenii mei din 
copilărie. Destul am stat 12 ani încheiați prin străini. Acolo am învăţat 
multe de toate, numai cărți am adus 13, cît nici un popă nu ştie mai multe 
decît mine. Din ele voi să dau poveţe la toți oamenii de omenie din satul 
meu, ca să meargă vestea şi povestea că Cristea nu în zadar a bătut ţările! 

— Apoi să mergem dară, frate Criste! 

— Mergem, dar nu grăbi tare, că te ajung. Numai beau glaja aceea de 
vinars, ce am cerut-o de la jidan şi dau o raită p-acasă să-mi iau o carte- 
două cu mine să vă ţin de poveste. 

— Să iai şi cartea ceea cu comorile! 

— Las” pe mine!... 


Peste un ceas era voie bună în casa lui Chifor Cîrlan, cum n-a fost nici 
cînd s-a însurat. Vinarsul cel dulce se scurgea în păhăruţ şi din păhăruț în 
gură, după el plăcinte bune şi fripturiță de găină, să tot trăieşti, să nu mai 
mori! 

Cristea scurgea pahar după pahar, îmbuca plăcintă după plăcintă şi 
spunea la pologenii de prin cătunie, că era opşegos de să-i mai cauţi 
pereche în şapte tări. Chifor cu Irina lui stau cu gura căscată şi se minunau 
de tricozenile, ce spunea Cristea, iar el, văzînd că cu cine are de lucru, le 
spunea şi mai cu ponturi. 

— Mă, frate Chifore, începu el, mă, din cîţi feciori au mers în cătane 
deodată cu mine, nici pe unul nu l-a ținut cît pe mine; pe toți i-au slobozit 
după 2-3 ani, dar mie nu da Dumnezeu să-mi mai dea drumul. Ce ne-om 
face fără tine, zicea căpitanul, cine să ne înveţe răgutele? Cine să ne ţină de 
urît? Nu te lăsăm Criste, nu te putem lăsa; te facem şargă, îti dăm „tugui” 
pe mînă, să faci oameni din boii aceia. În zadar mă rugam să mă sloboadă, 
că nici gînd n-aveau să mă asculte. Ba, după ce au oblicit că ştiu şi o leacă 
de scrisoare, ţine-te, băiete! De trebuia dusă o carte cu bani la poştă, du-te, 
Criste! De trebuia mers după carne pe seama companiei, du-te, Criste! De 
nu cunoştea careva fecior număruşele, mergi, Criste, în locul lui! De avea 

compania vreo plîngere împotriva strajameşterului, du-te Criste la domnul 
căpitan! 

Şi tot aşa şi iar aşa, cît mă mir că n-am nebunit de atîtea gînduri, ce m- 
au mîncat. Drept şi mai drept că şi cinste aveam la tisturi, toate capetele de 
țigare tot mie mi le dau. Numai auzeam pe căpitanul meu: Criste, na 
capătul ăst de țigară! Dar era ţigara mai întreagă, că el numai cît o aprindea 
şi cum da cu ochii de mine: ţine, Criste! 

Apoi la maneguri... săraca lume! Multe găini am mai furat! Că, ce 
vreţi? Toată ziulița băteam cele dealuri, doba înainte: durrum-drum-drum! 
Iar noi după ea flămînzi şi însetaţi. Apoi nici seara să nu ne facem o leacă 
de voie bună? Alţi feciori dormeau ca butucii, dar eu minteni eram c-o 
găină grasă: înştiințez la domnul căprar că am cumpărat o găină şi vreau s- 
o mîncăm laolaltă! „Bravo! Eşti om, Criste! Dobitoacele celelalte dorm, tu 
vezi din ce trăiesc oamenii! Aşa se cătuneşte!” Drept şi mai drept că toţi au 
plîns după mine cînd am plecat. Ba strajameşterul mi-a dat două piţule şi 
mi-a spus aşa: „Criste, tu mergi la bine, dar noi rămînem la necaz. Mai 
abate pe la noi, c-a trece multă apă pe vale pînă om mai da de fecior ca 
tine!” Îmi era oarecumva să-i las, dar mă lovise dorul de satul meu şi de 
prietenii mei; nu m-am mai putut răbda să nu vin. 

Apoi prinse a cînta de se răsuna casa şi mînca şi bea şi a spune la 
pologenii şi la opşaguri, de ar fi stat soarele-n loc, noroc că era noapte. 

Chifor cu Irina îl ascultau ei, de ascultat, cu gura căscată, dar mintea 
lor era tot la comoară. Deci, într-un tîrziu, se dezgheţă Chifor şi începu: 

— Frate Criste, multă lume ai umblat, multe ai văzut şi ai pățit şi cărți 
multe văd că ai; ce gîndeşti, oare n-am putea noi cerca — că uite — tot satul 
spune că aci, undeva în aretul casei noastre, sînt bani îngropaţi... 

— Destul, frate Chifore, destul, era cît pe aci să uit; bine că mi-ai adus 
aminte... Şi scoase Cristea o carte şi citi din ea aşa, că în pămînt sînt mai 
multe comori decît deasupra pămîntului, dar sînt greu de aflat şi mai greu 
de scos, că unele sînt puse cu soroc rău, pe acelea cloceşte dracul şi, dacă 
cineva cutează de se apropie de astfel de comori, le strîmbă dracul gura la 
ureche, le ia puterile, îi schimonoseşte. Trebuie adică cu mare băgare de 
seamă umblat la astfel de comori. Apoi, mai adause el, ținînd cartea 
dinaintea nasului ca şi cum ar citi din ea — „apoi trebuie să ştim că banii, 
care-s în pămînt, ard spre zile mari, spre ziua de Paşti, Rozale, Sîngeorgiu 
şi Ispas. Iar banii care ard pînă la miezul nopţii sînt stăpîniți de diavolul şi 
numai acei bani sînt buni care ard după miezul nopții, pe la cîntatul 
cocoşilor. Nici de banii cei puşi fără soroc rău nu se poate omul apropia 
iat-aşa, că nu poate şti omul de ce poate da: De n-are omul iarba fiarelor nu 

dă de ei şi ei intră tot cîte un stînjen mai afund în pămînt pînă îşi pierd 
urma”. 

Cristea, cum zic, spunea minciunile acestea ca de pe carte, şi Chifor cu 
Irina erau galbeni ca ceara şi stau ca înlemniţi cu gura căscată şi ascultau la 
minciunile lui. 

Cristea vedea bine că-i are în cleşte şi că se tem de celea ce le spunea 
el, deci prinse mai tare la curaj şi începu: 

— Eu cred că aci undeva comoara de bani este, dar trebuie să ştim, 
sînt ei puşi cu soroc bun ori rău? Şi apoi: oare unde este ea? Apoi grija mea 
mai departe! 

— Şi cum aţi şti oare de sînt puşi cu soroc bun ori rău? întrebă Chifor. 
Iar Irina n-aşteptă să-i spună Cristea, că începu: 

— Vai, că uituc mai eşti tu, Chifore, doar ai auzit cum a spus de pe 
carte, că banii care ard pînă-n miezul nopții sînt răi şi numai cei din zori de 
zi sînt bani buni! 

— Vezi, Chifore, zise Cristea fălos, mai bun cap are Irina, decît tine, 
ea ţine mai bine în minte cum i-am citit. Adică ce, şi sînt muierile mai 
ascuţite la minte decît mulți bărbaţi. 

Irina era făloasă că ea a ținut minte cum a citit Cristea, iar Chifor sta 
dăbălăzat că în capul lui n-a putut intra atîta înţelepciune. 

— Apoi cînd aţi văzut banii arzînd? întrebă Cristea. 

— Noi nu i-am văzut arzînd, ce să zicem, dar i-a văzut Gorea cu Pascu 
şi cu Toaderu lui Drîmboi, cînd veneau de la moară tustrei cu trei jipturi de 
fărină de grîu, cum măcinase să aibă pe lăsarea de sec de postul 
Crăciunului. 

— Dar nu v-au spus, văzutu-i-au ei arzînd pînă la miezul nopții, ori 
după miezul nopții? 

— Nu-ţi aduci, tu Irină, aminte? întrebă Chifor. 

— Parcă era de către ziuă, cînd veneau ei de la moară. 

— Atunci, grăi Cristea sfătos, atunci sînt bani buni, şi de va vrea 
Dumnezeu, ai noştri sînt. Dar să facem o leacă de socoteală să nu păţesc şi 
cu voi cum am păţit cu un franţuz, la care fui în cortel; că-i aflai o comoară 
în colniță şi i-o dădui în mînă, iar el mi-a scos ochii cu trei zloți buni. De 
ştiam, nu mă chinuiam pentru el; pe el l-am făcut bunul bunilor şi eu m-am 
ales cu nimica. 

— D-apoi cum crezi, că ar fi mai bine? întrebă Irina. 

— D-apoi aşa, că ce biata vom afla să împărțim în trei, vouă două părți 
şi mie una; învoiţi sînteţi? 

— Învoiţi! 

Din seara aceea capul lui Chifor şi al Irinei e mai plin de comori decît 
pînă-ntr-aceea. Cristea le celuieşte toată agonisita. Ei lucrau, asudau şi ce 
căpătau papă Cristea cu minciunile lui. O dată îi trebuie 3 zloți buni să 
meargă la pascălăul din Curmătură să caute în zodie. Chifor face ce face, 
înciripează banii, îşi umple traista de merinde pentru doi inşi pe patru zile 
şi se ia cu Cristea la pascălăul din Curmătură. 

Pascălăul din Curmătură era un opşitar şi mai belit de pe dracul decît 
Cristea şi bun prieten cu acesta. Lui îi destăinuise Cristea toate tainele lui 
Chifor şi cu Irina, deci cum intrară aceştia la el, ştiu cu cine are de lucru. Şi 
după ce vorbiră puţin, după ce Cristea îi spuse că uite a venit cu prietenul 
său Chifor să le caute în păscălie, Păscălăul îşi scoase păscălia şi luînd un 
fir de grîu îl dădu lui Chifor să-l arunce pe păscălie. Şi firul se opri pe 
zodia racului. Atunci păscălăul începu aşa: 

— Uite, om de omenie, dumneata eşti născut în zodia racului. Multă 
vreme ţi-a umblat tot rău şi multă vreme tot aşa ţi-a umbla, dar ți se 
întoarce zodia într-a berbecului şi de acolo într-a leului. Atunci vei fi bunul 
bunului. Socrul dumitale ţi-a dat un petec de loc chiar în fundul grădinii 
lui, acolo dumneata ţi-ai făcut casă, ai muiere cuminte şi de omenie, ai doi 
copii daţi în slugit şi o fetiță acasă. Dar mare noroc te aşteaptă. În olatele 
dumnitale este îngropată din zilele cele bătrîne o căldăruşă cu bani scumpi 
de aur şi de argint. Cînd vei pune mîna pe ea, vei ajunge cel mai de frunte 
om în sat. 

Chifor cînd îşi auzi povestea lui spusă de păscălăul de pe carte, 
înmărmuri o dată. Asta-i cu dracul, gîndea el, că-mi ştie tot cuprinsul casei, 
trebuie dară că adevărul vorbeşte, cînd spune că în olatele mele este 
comoară îngropată. Altcum de unde ar şti? El nu-i de la noi, nu m-a mai 
văzut, nu mi-a auzit de nume, numai dracul îşi spune rîndul casei mele. 

Păscălăul citea din faţa lui Chifor toate gîndurile lui. Apoi, mai zise: 

— Uite, dumneata te miri, că de unde ştiu ce ştiu şi ce-ţi spun; dar 
rogu-te, spune dumneata, nu-i precum ţi-am spus? 

— Ba-i chiar aşa. 

— Atunci să ştii, fărtate, că mie-mi spune toate acela care zace şi 
cloceşte pe căldăruşă de bani cum cloceşte o găină pe ouă. 

— Vai de mine! Doară nu-i Ucigă-l crucea? 

— Ba-1 chiar el! 

— ŞI nu te temi de el? 

— M-aş teme, dar vezi, că io-s cu spiriduş, îs mai mare decît el, eu 
mîn şi aduc cum vreau pe cornoratul. 

— Vai, tare eşti la cap! 

— ŞI tu ai fi tare, cînd ai şti ce nu ştii. 

— D-apoi ce gîndeşti, putea-s-ar face ceva, să umblăm la căldăruşă? Şi 
de n-am lua o dată tot ce-i în ea, vezi, să luăm măcar cît de cît. 

— O să cercăm. O să merg eu o dată la dumneata, cînd voi chibzui că-i 
bine. Dar lucrul naibii, mi-am pierdut o unealtă scumpă ce avui şi pînă mi- 
oi putea-o însema (cîştiga) n-am ce căuta. 

— Ce ai pierdut? întrebă Cristea, care pînă-n aceea asculta numai şi 
rîdea pe sub musteţe de încurcătura în care intra Chifor tot mai afund. 

— Am avut, frate Criste, un firuţ de iarba fierului. Ce am făcut, unde l- 
am ştiut pune, că nu mai dau de el! Şi fără el sînt ca şi fără o mînă. 

— Ştii ce? zise Cristea, la noi este o țigancă strigoaie, ea ştie unde 
creşte iarba fierului şi eu nu cred că nu mi-a cîştiga-o pentru o plată bună. 

— Cine-i aceea? întrebă Chifor. 

— Acsina-Teglarului. 

— Mă nădăiam eu că ea va fi, că şi la vaci ştie multe farmece şi 
descîntece. 

— Apoi, ea-i! 

— Să mergeţi dară la ea, zise Păscălăul şi să faceţi ce-ţi face de-un fir 
cît de mic de iarba fierului, apoi haideţi cu el la mine. Dar suflet de om să 
nu ştie de marafeturile noastre, că atunci tot lucrul ni-e în zadar. 

Cît a ținut drumul îndărăt pînă la Chifor acasă, el nu se putea destul 
mira de înţelepciunea păscălăului. Numai da din cap şi începea: 

— Mă Criste, mă; tu multe ştii, dar parcă păscălăul te întrece! 

— E lesne să mă întreacă, îi zicea Cristea, că are spiriduş! 

Dacă ajunseră acasă, spuse Chifor şi Irinei lui din fir de păr ceea ce 
auzise de la păscălăul şi ea încă se crucea şi se minuna de atotştiinţa 
aceluia. 

— Apoi, dar tot o să dăm de comoară, cît de tirziu, zise ea. 

— Vom da, răspundea Chifor, de bună seamă vom da, numai, vezi tu, 
fără cheltuială nu se poate. La Acsina Teglarului trebuie să dăm, ce foc 1- 
om da, să ne cîştige iarba fierului, că fără aceea nici chiar păscălăul nu se 
leagă. 

— D-apoi ce i-om da! Că trei zloți, ce-i avusesem, i-am dus cu tine şi 
văd că n-ai adus niciun ban din ei! 

— Cum i-oi aduce, că încă nici nu i s-a împărut, că i-am dat numai 
atîta. Nici n-a pus mîna pe ei, a tras puiucul mesei şi i-a împins acolo. Nici 
un pahar de vinars n-a adus din ei să ne omenească. Spunea că aşteaptă pe 
o doamnă mare să-i spună ursita. Am şi întîlnit pe drum cum veneam, o 
căruță de cele domneşti cu o doamnă în ea. Mi-a spus Cristea că o 

cunoaşte, că-i din țara Murgului, pe aceea o aşteaptă păscălăul. 

— Doară nu-i cunoscut pînă prin ţara Murgului? 

— Ba bine că nu! Doară dacă-i el ortac cu cel necurat, cum n-a fi 
cunoscut în larga lume? 

— Dar la Acsina, ce zici dară să-i făgăduim? 

— Mai ştiu eu? Vom întreba şi de Cristea. 

Colea pe înserate abătu Cristea pe la Chifor şi puse lucrurile la cale să 
meargă tustrei pînă la Acsina Teglarului să se tocmească cu ea să le aducă 
iarba fierului. Cînd dau să plece, stă Cristea o leacă pe loc şi începe: 

— Bine, dragii mei, noi mergem, dar aşa cu mîna goală în zadar ne 
batem picioarele. Acsina-i muiere săracă, s-ar cădea să-i ducem ceva cît de 
cît. 

— D-apoi oare ce să-i ducem? întrebă Irina. 

— Dacă nu mai mult, batăr o legăturiţă de fărină, că oricum, e ruşine 
să mergem la sfat cu mîna goală. 

Şi căută Irina o ştergură şi puse în ea fărină ca de două mămăligi cît de 
zdravene şi în fărină vreo 6 ouă. 

— Noa, vezi aşa, zise Cristea, că omenia omenie aşteaptă. 

Bordeiul Acsinii era acolo-ntre arini lîngă moară, între alte bordeie 
ţigăneşti. Cînd se apropiară oamenii noştri în aretul acela, cînii țiganilor 
prinseră a lătra, dar se ogoiră îndată ce Cristea le fluieră una şi prinse a 
vorbi cu ei, semn că pe Cristea şi cînii de la bordeiele ţiganilor îl 
cunoşteau. 

Acsina era singură-n bordei, sta pup lîngă foc cu pipa-n dinţi şi străjia 
să fiarbă apa în ceaun. Cînd văzu pe oamenii noştri intrînd la ea, îşi luă 
pipa din gură şi palma o făcu punte deasupra ochilor să poată vedea cu cine 
are de lucru. Iar cînd zări legătura în mîna Irinei, faţa i se însenină şi puse 
nişte vreascuri pe foc, ca să fie zare; apoi îi pofti să şeadă. 

— Nu mult vom şedea, lele Acsină, începu Cristea, fără uite, aci ai o 
lecuţă de fărină şi cîteva ouă, pune-le bine, apoi ne spune pentru cît ne-ai 
putea însemna un firicel-două de iarba fiarelor? Ori, doară ai vreunul de-a 
îndemînă? 

— Hm! hm! zise ţiganca îngîndurată, hm! În slab ceas aţi venit! Nu v- 
a putut aduce Dumnezeu numai cu două zile mai curînd? Am avut un 
firicel, dar chiar alaltăieri l-am dat la un căpitan de hoţi din ţara turcului. Şi 
ieftin ce l-am dat, Doamne! Numai cu patruzeci de arginți, mi-am şi 
cumpărat pe ei ceşti patru purcei şi mi-a mai rămas ceva să cumpăr de 
rîndul gurii, vedeți dumneavoastră, ca muierea săracă şi necăjită, care 
munceşte mereu, ca să poată trăi de pe-o zi pe alta. Vai, cu multe scîntei 

îmi însem eu bucăturile! Ce gîndiţi, să n-ai tu nimic, dar nimic o dată, şi tot 
să trăieşti în focuita asta de lume scumpă! Că săcreata de gură nu te 
întreabă gazdă eşti ori sărac, ea cere porţia ei, mînca-u-ar pămîntul s-o 
mănînce. Apoi şi oamenii nu-s darnici ca o dată! Dacă le mergi la uşă te 
mînă la lucru, în loc să-ți întindă o bucăţică; numai atunci eşti bună, cînd 
vin ei la tine să le faci cîte toate: mai să le dai de noroc, mai să le tocmești 
vacile, mai să le descînţi de zgaibă şi de soare şi cîte de toate. 

— Dar lasă-le acestea, babă, îi zicea Cristea, şi vezi-ne de ce am venit? 

— Aşa zău, era cît p-aci să uit că am oameni de omenie în bordei, m-a 
fost înăbuşit năcazul şi dădui frîu slobod la ceastă săcreată de gură. lan să 
văd eu mai întîi, gîci-voi de ce vă trebuie iarba fierului? Şi fi-va de ceva 
folos, ori ba? 

Şi scoase Acsina o legătură de cărți de jec zoioase şi le mestecă 
căscărind şi le dădu lui Chifor să le ridice, apoi le întinse pe vatră la zarea 
focului şi începu: 

— Bată-te norocul, Chifore, dar norocos mai eşti dumneata. Uite! 
dumneata eşti flăcăul de ghindă, în dreapta dumintale e nouaca de dibă, 
aceea înseamnă bani, bani mulți, Chifore, aproape de dumneata; în cap ai 
şaptea de roş, aceea-i o veste bună; în picioare ai optaca de verde, aceea-i 
bucurie, bucurie cu nădejde, de-a stînga ai craiul de roşu — acela-ți e 
duşman! Norocul dumitale, că-i la spate, nu-ţi poate strica nimic! lan să 
numărăm: una, două, trei, patru, cinci, şase, şapte: filcău de biîtă!... om 
bun, Chifore, om cu credință: una, două, trei, patru, cinci, şase, şepte: 
Crăiţa de ghindă! Asta-i nevasta dumitale, norocoasă muiere! Şi i-a dat 
Dumnezeu un bărbat cu minte!... Una, două, trei, patru, cinci, şase, şepte: 
As de verde! Noroc, Chifore, noroc cu carul, ci-i cam departe, dar l-a 
apropia Dumnezeu şi Maica luminată, că acolo-i nădejdea... Unu, doi, trei, 
patru, cinci, şase, şepte: Arşeu de roşu! Iar un duşman! Hm! Mulţi duşmani 
mai poți avea! Unde văd că te ai bine cu muierea, unde văd că este nădejde 
ce bine, te-ar sorbi într-un picur de apă să poată, dar nu au putere. Ian să le 
numărăm înapoi: 1, 2, 3, 4, 5, 6, 7: şeptaca de roş! Veste bună, Chifore, 
veste tare bună! 1, 2, 3, 4, 5, 6, 7: filcău de verde. Nădejde, Chifore, 
nădejde mare şi multă. 1, 2, 3, 4, 5, 6, 7: Crai de roş! Hm, hm! Uite, 
Chifore, din cărți îmi iese aşa, că în olatele dumitale este îngropată o 
comoară tare scumpă şi că dumneata de bună seamă-i da de ea, dacă vei 
căuta-o cum să duculeşte. Mai iasă, că ai o fată şi doi feciori, fata-i tare 
norocoasă. Îi stă, că s-a face o doamnă mare, poate chiar preuteasă. Că, ce 
să zicem? Fata-i frumoasă, îi din oameni de omenie, de poţi pune mîna pe 
comoară, preuteasă o faci! Mai stau în cale mulți duşmani, oameni răi, care 

dacă ar auzi că cerci după comoară, te-ar desmînta să nu îmbli, ca să le 
rămînă lor... Dumneata-i face ce-i vrea, că la dumneata-i voia, eu ţi-am 
spus numai ce ţi-a ieşit din cărți! 

Auzind Chifor cu Irina lui cele spuse de Acsina, nu se mai îndoiau nici 
un minut, că doară în aretul casei lor n-ar fi comori îngropate. Că ei se 
gîndeau aşa: Satul vorbeşte, că sînt; Păscălăul le-a citit din Zodiac, că sînt; 
Acsina le-a dat din cărți şi încă le-a spus că sînt, deci trebuie să fie şi 
deoarece sînt şi-s pe locul lor şi ei i-or căuta, ei trebuie să-i afle şi dacă i-or 
afla, numai ai lor vor putea fi, vor putea face cu ei ce vor voi, vor putea — 
în legea Acsinii — să-şi facă fata chiar preuteasă. Aşa se gîndea fiecare în 
gîndul său şi Acsina şi Cristea le citea de pe față gîndurile, cum citeşte 
popa de pe carte. Iar Cristea luă cuvîntul: 

— Bine, babă, ce ni-ai spus tu ştim şi noi, dar e vorba de iarba fierului, 
pentru cît ni-i cîştiga un firicel de iarba fierului? 

— D-apoi, n-oi mai cere lumea, ne-om împăca cum va fi mai bine, ca 
oamenii. 

— Că aşa nu-i bine; copilul trebuie botezat. 

— D-apoi nu mi-ţi da niciun ban pînă nu s-a afla comoara; atunci mi-ţi 
da cît v-a trage inima; io socot că n-a fi prea mult 20 fl. 

— Nu, babă, atîta fie! zise Irina. 

— Iar pîn-atunci, adause baba, mi-ți mai milui cîte cu ceva; cînd voi 
merge să caut iarba, mi-ţi da ceva merinde, că eu traista goală nu pot lua 
hotarele-n cap cu săptămînile de-a lungul. Că, vai, greu se capătă. Ce 
gîndiți? Eu trebuie să merg noaptea dezbrăcată prin ierburile rourate tot cu 
dosu-nainte pînă dau de un pui de arici. Pe acela trebuie să-l prind şi să-l 
bag într-un vas ca să nu poată ieşi, apoi trebuie să mă pun la pîndă, că el 
face acolo larmă şi dă să iasă, dar nu poate. Şi el atîta se zvîrcoleşte acolo, 
pînă-l aude mama lui, de unde a fi şi fuge tot într-un suflet să-şi scoată 
puiul din primejdie. Şi cum ea este slabă, venind caută un fir de iarba 
fierului, pe care-l ia în gură, că acela o face tare să poată răsturna vasul. Eu 
trebuie să fiu de-a-ndemînă să i-l iau şi apoi să-i slobod puiul. De multe ori 
umblu săptămîni întregi pînă pot da de un firuț. Altădată două-trei veri 
dupăolaltă caut şi nu pot da nici de unul. Că numai din Ispas pînă-n ziua 
Crucii e bună şi iarba fiarelor, de aci-ncolo îşi pierde puterea. 

— Apoi da-ţi-om merinde, babă, zise Chifor, cînd vei pleca să-l cauţi 
ți-om da cîte o pîne întreagă şi cîte o bucată bună de slănină, bine-a fi? 

— Bine! Alduiască-te halea mari şi halea tari! 


x 

Cine este în sat om mai fericit de cum e Chifor cu Irina lui? Ei trăiesc 
cu cea mai bună nădejde, că în scurtă vreme vor fi bogaţi ca nime în sat. Că 
trei oameni vrednici le stau într-ajutor: Cristea opşitarul, Acsina Teglarului 
şi păscălăul cel mare din Curmătură. Şi lucră de la inimă Chifor cu Irina 
lui, de luni dimineaţă pînă sîmbătă seara, lucră pe la alții cu cîrmoaja goală 
numai să facă bani mulţi, ca să aibă duminica de unde da păscălăului pe 
cîte o minciună şi lui Cristea pe alta. Şi ouăle de la găini toate le mîncă 

csina, care tot la 2-3 săptămîni vine cîte c-o minciună; mai că s-a întîlnit 
în cîmp cu altă strigoaie şi s-au flocăit, că dacă se întîlnesc două strigoi pe 
n hotar, trebuie să se bată, că alt modru nu-i; mai că teacă, mai că pungă, 
destul că cu mîna goală niciodată nu iese de la Irina: o pîne, o legătură de 
fărină, cîteva ouă, o strugea de slănină şi tot aşa şi mai aşa, pînă toamna la 
ziua Crucii. Atunci nici bani de pe lucru, nici purcel în coteţ, nici slănină-n 
od, ba nici suman în spate. 

Şi aceasta nu-i numai de acum, ci-i de mulți ani de zile. 

Şi lumea îl vede lucrînd şi în crîşmă nu-l vede nime şi în pîră încă nu-l 
vede, să zici că-şi mîncă cîştigul cu procatări, şi se miră oamenii, cum de-i 
aşa de străbătut, cum de nu se adaug şi la el două cu două? 

Hei! Dar lumea nu ştie că el din munca lui cea cruntă trebuie să mai 


țină trei hăramuri, care-l înşală-ntr-una şi care trăiesc numai din agonisita 
lui şi a altor oameni blînzi şi lesne crezători, ca el! 


Din vol. Nuvele şi schițe, Gherla, 1898, vol. I, 
Başnec. 


SALVINA 


Nuvelă din vremurile lui Horia 


Frumos e Ardealul, ca puţine ţări din lume, şi multe văi frumoase are, 
despre care cărțile de geografie au puţină ştire. Una din văile cele mai 
frumoase ale Ardealului este şi valea Buciumanilor, ce se întinde de la 
răsărit spre apus, pe la poalele Detunatei. Pe lîngă valea aceasta e înşirată 
comuna Bucium, care e împărțită în şase cătunuri, avînd fiecare cătun 
biserica sa şi preotul său. Locuitorii, din veacuri uitate, toți sînt români 
metalurgi, băieşi de aur, cum zic ei. Despre ospitalitatea lor a mers vestea 
şi povestea pînă prin ţările vecine. Frumosul lor port încă-i face cunoscuţi 
dintr-un tîrg de oameni. 

Pe la anul 1780 se ivi în Bucium o fată străină, frumoasă, zdravănă, 
bine îmbrăcată şi cu o legătură de haină subsuoară. Ea umbla din casă în 
casă, pe la oamenii mai cu stare şi se îmbia de servitoare. Buciumanii 
noştri şi atunci, ca şi acum, erau oameni darnici. Toţi o miluiau cîte cu ceva 
fără însă a o primi servitoare; le era oarecumva să ia o servitoare pe o fată 
atît de frumoasă, atât de frumos îmbrăcată şi cu aşa purtări alese, semne de 
bună creştere. Ba muierile cu bărbaţi tineri se temeau să-i dea şi adăpost 
peste noapte, că ştiau cine poate fi acea fată, nu cumva să le ademenească 
bărbaţii şi să le facă trai rău în casă. Dacă o întrebau de unde e şi cum o 
cheamă, ea răspundea că-i din Ardeal, o cheamă Salvina şi că i-au murit 
amîndoi părinții, de aceea a luat lumea-n cap, să afle loc de slujit. Unii 
credeau că aşa este, alţii însă se îndoiau, dar a o descoase mai departe 
nimeni nu încerca. 

Despre dreptăți încă nu o întreba nimeni, că pe acele vremuri erau 
scrisorile mai rare decît azi, nu mai era în fiecare sat om cărturar afară de 
popa, şi el nu era dator să dea paşapoarte celor ce mergeau dintr-un ţinut 
într-altul. Nici nu era pe atunci obiceiul țării să mai întrebi pe fiecare om de 
scrisori de la sat. Orice străin se aşeza unde-l arunca soarta, numai om de 
omenie să fi fost, ca să nu aibă de-a ajunge înaintea judecăților. Aşa şi 
Salvina s-ar fi putut aşeza servitoare oriunde, numai de şi-ar fi aflat stăpîn; 
din partea dreptăților de la satul ei habar n-avea să aibă. 

Dar cît e de mare Buciumul cu ale lui cele şase biserici, şi tot l-a 
cutreierat şi loc de slujit nu şi-a aflat. Cînd era cît p-aci să iasă din astă vale 
frumoasă, în care-şi pusese toată nădejdea, îşi mai încercă norocul o dată la 
popa din Montări, unde o îndreptară acei oameni. Părintele Nicolae şi 
primi pe Salvina servitoare, dar îi spuse că numai pe timp nehotărît o poate 
primi, pînă i-o vedea hărnicia şi purtarea. Preoteasa popii Nicolae nu se 
prea bucura că-i mai bagă popa o servitoare, fiindcă aceasta nouă, şi 
străină, Salvina, prea era nu ştiu cum, mai altfel decît alte fete de vîrsta ei, 
şi se temea nu cumva părintele să cadă în ispită. 

Dar nu avea de ce se teme maica preoteasă; în scurt timp se dovedi că 
Salvina cu privirile ei şi cu vorbele ei ştie să inspire respect oricui. Ei, 
săraca de ea, nu-i zburda mintea a dragoste, că sufletul ei era cuprins de 
mare jale şi de mult necaz, iar capul ei era atît de plin de griji, cît nici un 
colţ cît de mic nu mai era gol, în care să se poată sălăşlui gînduri de 
dragoste. Lucra Salvina cu tragere de inimă, nu ca o servitoare pe plată, ci 
ca o stăpînă pe seama ei. Şi era de lucru la casa părintelui Nicolae, că ținea 
cîte 6 vaci cu viței mici, 8-12 porci la îngrăşat, apoi păcurar la oi, oameni 
la băi, oameni la şteampuri, servitori şi servitoare care cărau piatră de la băi 
la şteampuri, la care trebuia tot mîncare şi haine. 

D-apoi curăţenia cea mare ce trebuia ţinută la casa părintelui, că era 
casă de popă! De aceea şi luase părintele pe Salvina să fie mînă de ajutor 
maicii preotese. Şi în adevăr era. Că ea nu aştepta să fie nici mînată, nici 
îndemnată, ea făcea tot, ce vedea că-i de făcut. Dimineaţa, cînd se scula 
maica preoteasă, afla vacile mulse, porcii hrăniți, casa măturată, focul 
făcut, oale cu apă proaspătă la foc, şi Salvina gîndeai că nimic nu lucra, atît 
erau hainele pe ea de albe şi atît era ea de spălată şi de pieptănată în toată 
vremea. 

Cînd vedea că pîinea-i pe gătate, nu aştepta să zică maica preoteasă, ci 
se punea şi cernea şi frămînta şi ardea focul, ca o muiere bătrînă. În veci 
însă nu o vedea nime rîzînd, dar nici plîngînd; lucra întins, nu în fuga mare, 
ci lucra de la inimă şi de aceea lucrul ei şi avea spor. 

Ceilalți argaţi ai părintelui Nicolae erau oareşicum smeriţi înaintea ei, 
mai că mai smeriți decît înaintea maicii preotese. Dacă cumva se cuteza 
careva să facă o glumă nesărată în faţa ei, era destul ca ea să se uite o dată 
lung la el, şi acela îndată roşea şi tipa faţa-n pămînt. Dacă cutare servitoare 
cerca a-i povesti casele stăpînilor pe unde mai slujise, Salvina o făcea 
curînd să tacă, că numai două-trei vorbe-i spunea de la inimă şi cuminte şi 
aceea tăcea ruşinată. 

Se şi vorbea mult în sat de ea. Unii şopteau, că ar fi fata părintelui, ce 

o ar fi avut încă de cînd a fost cleric la curs; că şi vorba şi hainele-i 
seamănă cu a ardelenilor; alții spuneau că-i nevastă tînără fugită de la 
bărbat şi slujeşte pe părintele de cinste, numai să-i facă scrisori de 
despărțanie; alţii credeau că-i fată nenorocită şi că acum se pocăieşte. Dar 
adevărul nime nu-l ştia spune. 

Întrebat-au ele, cele muieri, pe maica preoteasă, că de unde-i Salvina? 
Pe cîtă vreme-i tocmită la domniaei servitoare? Cîtă simbrie-i dau? lar 
maica preoteasă ce putea să le răspundă? Zice că o cheamă Salvina, că-i 
din ţară, şi n-are părinţi. A băgat-o părintele. De rîndul simbriei n-au 
vorbit. A zis fata aşa: 

— Mi-ţi ţine cîtă vreme v-a plăcea purtarea mea; cînd voi fi de prisos 
în casa dumneavoastră, îmi veţi plăti cît v-a trage inima şi m-oi duce unde 
m-a îndrepta Cel de sus. 

Aşa şi era. Atita ştia şi maica preoteasă şi taica părintele, mai mult nici 
unul nu ştia, şi nici unul nu putea spune mai mult. 

Cercat-a maica preoteasă să o descoasă în cîteva rînduri, dar nimic n-a 
putut scoate de la Salvina. Ea i-a spus numai atîta: 

— Maică preoteasă, fă-ți milă şi pomană şi nu mă mai descoase. Sînt 
fată săracă, n-am pe nime, numai pe Dumnezeu în cer şi pe dumneata pe 
pămînt; Dumnezeu îmi e tată, dumneata îmi eşti stăpînă şi mamă. De-ţi 
place purtarea mea, ţine-mă, de unde nu, dă-mi drumul, că voi merge cît 
m-or duce doi ochi, dar fii bună nu mă mai descoase cu vorbe de aceste. 

Se cătrăni foc maica preoteasă pe Salvina pentru răspunsul acesta, o 
probozi cum îi veni la gură, dar în urma urmelor, iar ea se înturna şi zise: 
„Cine-i, cine nu-i, bine că mă slujeşte cu credinţă. Ce mi-oi sparge eu capul 
să ştiu toată vița porodiţa ei? Cîtă vreme s-a purta cum se poartă, are 
omenie la mine; cînd s-a încîni, cum se încînesc toți servitorii după ce se 
satură bine, îi dau drumul şi alta părăsită-mi aduc”. 

Că era rea de gură, maica preoteasă, cînd era cătrănită şi era şi rea de 
pagubă, zgîrcită; de aceea ţinea mult la Salvina, văzînd-o cu tragere de 
inimă către casa ei, dar o şi propodea rău, cînd se cătrănea. 


II 


În Bucium e datina că pe la sărbători mari, cu deosebire pe la Paşti şi 
Rusalii, joacă în luncă tot poporul, tineri şi bătrîni. Aduc muzicanţii cei 
mai buni din Abrud şi ies la luncă, unde întind horă mare cîte 2-3 zile 
dupăolaltă. Seara intră în vro şură din apropiere şi tot joacă pînă la miezul 
nopții. Atunci se împrăştie fiecare pe la casele lor, unde dorm pînă a doua 

zi cătră amiază, atunci mănîncă, beau şi prind a ieşi la luncă, unde muzica-i 
aşteaptă cu zicăli munteneşti. Vinul curge din buti în urcioare, din urcioare 
în păhare şi din păhare în guri tinere şi bătrîne. Tot satul e atunci în luncă. 
E lesne de priceput cum de buciumanii îşi aleg chiar lunca drept loc de 
petrecere. Viaţa ei şi-o petrec tot în băi, în pămînt, la lumina şterțului ori a 
lumînărei de seu. Acum, într-o zi sfîntă şi luminată cum e cea a Paştilor şi 
Rusaliilor, dacă-i timpul frumos, nu ai mai băga pe buciuman sub scut să 
fie orice-a fi. Se bucură şi el să fie la largul, la luncă, în aerul cel liber al lui 
Dumnezeu sfîntul, la lumina sfîntului soare, să vadă vinul de la Ighiu 
spumegînd în păhară şi să asculte muzica ţiganilor din Abrud şi pocnind în 
degete şi cu păharul în dreapta ridicat deasupra capului să iuie după ceteră: 


Zi, tigane, 
Că-ţi dau carne 
C-o murit un cal în deal. 


În luncă îşi petreceau buciumanii la sărbători mari şi pe acele timpuri, 
ca şi în ziua de azi. Fiecare cătun din cele şase, are lunca sa, care din veac e 
cunoscută, ca lunca petrecerilor. În Montări lunca petrecerilor e chiar peste 
drum de la biserică şi de la casa parohială. 

În ziua de Ispas însă se adunau pe acele vremi fruntaşii tuturor 
cătunelor Buciumului la Dosul Vulcoiului, unde este un poderei larg plin 
de stînginită, care pe la Ispas e înflorită de parcă-i nins cîmpul. Mirosul 
florilor de stînginiță fermecă pe buciumani şi cînd ştiu că a înflorit, ies 
roiuri-roiuri călări şi merg la Dosul Vulcoiului unde fac focuri zdravene, 
frig miei întregi, fac balmoş, care bucată nime nu o mai ştie face bine ca 
buciumanele, frig pui, duc vin şi lăutari şi petrec acolo pînă-n de seară în 
cea mai mare voie bună. 

Un alt loc de întîlnire al buciumanilor în zilele de sărbătoare de vară, 
este Detunata. Acolo încă-i vezi suind duminicile şi sărbătorile, cu mîncări, 
băuturi şi lăutari, căci să se ştie: buciumanii sînt plini de voie bună, ei 
iubesc mîncarea şi băutura bună, iubesc femeile frumoase, dar pier după 
muzică. Un muzicant bun e în stare să scoată cu arcuşul lui pînă şi cel din 
urmă ban din punga buciumanului. 

Aşa era acum sînt o sută de ani şi aşa e pînă în ziua de azi. 


III 
Trecuse o toamnă şi o iarnă de cînd era Salvina servitoare la popa din 

Montări. Nu mai era acum nici un buciuman să nu o cunoască, nu era nici 
un holteiu să nu fi voit bucuros a-şi prinde vorbă cu ea. Apoi, cum 
buciumanii pleacă de acasă luni la amiază şi nu vin de la băi pînă sîmbătă 
seara, cînd vin stau să moară de dorul de a mai sta de vorbă şi cu vreo 
muiere. Şi cum casa popii e chiar lîngă biserică şi biserica lîngă drumul 
mare, cîți mergeau la băi ori veneau de la băi, mai toţi vedeau pe Salvina 
lucrînd în ograda ori în grădina popii, ori adăpînd vacile în vîlcica ce curge 
de-a lungul drumului pe dinaintea porții popii. Şi cîti o vedeau, toți îi 
dădeau bineţe, iar ea le răspundea aşezat şi cuminte. Holterii mai spuneau 
şi cîte o glumă, cînd o vedeau: 

— Hai, Salvină, la baie. 

— Ce-ai visat, Salvină? 

— Norocoşi vom fi, Salvină? Aflăm aur mult, Salvină? 

Iar ea le răspundea liniştită ca o muiere în vîrstă. Mulţi tineri cercase a 
întinde vorbă mai lungă cu Salvina dar nu avură cu cine; vorbă le da, dar 
vorbă scurtă şi rece, cît ei trebuia să-şi vadă de cale. 

Şi vorbeau şi tinerii mult între ei pe la cele băi despre fetele din sat. Şi 
cînd era vorba la numărate, aflau că mai frumoasă ca toate e Salvina popii, 
că acum aşa-i ziceau, fiindcă era servitoare la popa. 

Pe atunci nu era ca acum; nu se mai pomenea zestre la fete, şi de aceea 
pe fete nu le mărita pe atunci zestrea, ci vrednicia. Care fată era frumoasă 
şi harnică, avea pețitori cîte degete la mîni. 

Aşa fiind lucrul nu e nici o mirare, că mulţi tineri buciumani se 
gîndeau la Salvina popii, dar ea nu se gîndea la nime, decît numai la 
necazul ei, pe care la suflet de om nu-l spunea. 

Era pe acele vremi în Bucium-Montari un holtei cam tomnatic, Ionuț 
Dandea, care era fala Buciumului, om istet şi bogat. Avea parte la băile 
cele mai bune de prin Vulcoiu şi de pe la Roşia. Era chiar director la cîteva 
băi de aur şi umbla călare de la o baie la baie inspecţionînd lucrarea. Cînd 
îl vedeai călare pe un armăsar negru ca peana corbului, iar el tot în haine 
albe de haba, cu călţuni cu pinteni mari de argint curat, cu o pălăriuță 
neagră de mătasă, pe care şerpuia jur împrejur şinorul de aur, ca degetul de 
gros, gîndeai că vezi un împărat din vremile cele bătrîne, mai bune. Părul 
lui galben şi mare şi-l purta împletit, după obiceiul de atunci al ținutului şi 
coada slobozită pe spate, pe sub mînecar. În zile bune el era sfătuitorul 
buciumanilor, dimpreună cu popa Niculae; în zile rele el singur era 
căpitanul lor. Avea arme ca un magnat şi avere ca un prinț. La multe fete 
din munţii Abrudului le lăsa gura apă după el, dar el parcă n-avea gîndurile 
însuratului. Cu toate fetele îşi petrecea, pe toate le omenea cu vin şi cu 

turtă dulce, dar nici pe una nu o peţea. 

El era frate cu preoteasa popii Niculae. Pe aci umbla el mai mult, 
numai cît nu locuia aci, ci în casa lui rămasă de tată-său, care era chiar 
lîngă ierugă, unde-şi avea şi şteampurile, două părechi de şteampuri şi 
argați şi agonisită multă. Casa lui era despărțită de-a cumnatu-său, de a 
popii, numai prin lunca petrecerilor, care de asemenea era proprietatea lui. 
De la casa lui şi pînă la a popii trece peste o luncă o cărăruşă, bătută mai 
numai de paşii lui, că alții nu prea aveau voie să o calce cu deosebire vara, 
cînd lunca-i un covor verde smălțuit de cele mai frumoase flori. Drumul 
duce cotindu-se pe lîngă lunca de la biserică în jos tot pe alvia văii, iar pînă 
la casa lui duce o zăhată, chiar de la biserică pe lîngă partea din sus a 
luncii. Zăhata-i tinoasă mai în toată vremea, deci Ionuț numai cînd mergea 
cu carul ori călare mergea pe ea; mai mult umbla pe cărăruşa din luncă. Și 
era tare bătucită cărăruşa, mai ales de o vreme încoace. El da ce da şi răsare 
la popa că doar sînt cumnaţi. Şi de cîte ori merge la popa, totdeauna vede 
pe Salvina şi totdeauna i se pare mai frumoasă ca de altădată; totdeauna o 
vede mai harnică şi mai vrednică. Nici nu intra nici ieşea Ionuț vreodată de 
la popa să nu zică ceva către Salvina. Iar ea-i răspundea atît de aşezat, ca şi 
cînd ar fi avut de vorbit cu un preot bătrîn, nu cu un june de însurat. 

Mult se ciudea el de purtarea Salvinei şi mult se mira de ea; dar cu atît 
mai mult o iubea. 

Vorbise Ionuț de multe ori cu soru-sa, cu preoteasa şi cu cumnatu-său 
cu popa, despre Salvina. Le spusese verde că lui îi place fata şi că, de-i 
vorba de însurat, el mai bucuros decît cu orice fată, cu ea s-ar însura. Dar îi 
era năcaz că ea nu avea vorbe de dragoste nici pentru el, nici pentru altul. 
Asta îl cătrănea pe Ionut, dar cu atîta-i era mai dragă. 

El îşi zicea aşa: Salvina-i fată scumpă la vorbă şi la năvaruri; cu ea aş 
fi cu muiere credincioasă, că nu mi-ar face inimă rea rizînd şi glumind cu 
toată lumea. Şi aş avea o muiere ca o doamnă, frumoasă, harnică, aşezată, 
... trebuie să fie a mea, ori... 

Cu astfel de vorbe mergea el mai în toată ziua la popa. Şi cum o vedea 
pe ea mai întîi, cînd intra în ogradă, îi da bună-vremea şi o întreba una alta: 

— Ce mai faci, Salvină? 

— Bine, baci Ionut, mulțumesc de întrebare. 

— Da ce-ai visat astă-noapte, Salvină? 

— Eu nu visez, că dorm ca butucul dacă pun capul jos. 

— Nu-i modru să nu visezi! Dar luni mergi la Abrud? 

— De m-a trimite părintele după ceva, caută să merg, că cine-i slugă 
nu-i stăpîn. 

— Da, tu Salvină, oarecum ar fi să laşi tu slujitul şi să te faci stăpînă, 
să te măriţi, vezi, după vreun om potrivit? 

— Lasă-mă, baci Ionuț, nu mă mai necăji cu vorbe de măritat. Îmi pare 
bine că mi-a dat Dumnezeu stăpîni buni, nu-mi mai zburdă mintea pe la 
măritiş. 

— Aşa, aşa, Salvină, dar vezi tu, cînd ţi s-ar ivi un om ca oamenii, 
colea, cum eşti şi tu, totuşi... 

— Niciodată, Ionut, niciodată! 

„Hm! îşi gîndea Ionuţ, ori se face a nu pricepe că-i bat şeaua, ori în 
adevăr nu pricepe!” 

Apoi iar o agrăia: 

— Tu, Salvină, Duminecă-i joc la Detunata, aşa că şi tu mergi? 

— Ba eu nu! 

— Şi, zi, nu? 

— Nu, nicideciît! 

După aceste vorbe Ionuț merse acasă îngîndurat. O dau ăluialalt! îşi 
gîndea el, dar ce să-mi sfarm eu capul cu ea? Doar mai sînt ele fete! 

Dar nu mult îl stăpîni acest gînd, că pierea de dragul Salvinei. Cu cît 
ea era mai rece şi mai nepăsătoare, cu atîta-i era mai dragă. Vedea el bine 
că cu alți feciori nici atîtea vorbe nu schimbă Salvina, cît cu el; cunoştea 
bine, că de nime nu-i e, dar se gîndea: Doară, de-i ea mai mult decît alte 
fete, şi eu sînt mai mult decît alți ficiori! Bine că ea-i frumoasă şi harnică şi 
cuminte, dar eu încă sînt doar fruntea buciumanilor! Cu mine nu-i va fi 
ruşine nicăiri! Că popa, că-i popă, şi i-a părut bine că merge soru-mea după 
el, dar ea, că-i numai slujnică la popa, să nu fie făloasă că vreau să o iau 
eu! De bună seamă se teme că glumesc, de aceea nu-mi dă vorbe mai cu 
nădejde. 

Veni dumineca. Lume multă suia la Detunata, parte călări, parte pe jos. 
Muzicanţii erau acolo sus, îi duseră roşienii, pe de ceea parte a Detunatei. 
Ziua era frumoasă, nici umbră de nor cît de mic nu se vedea pe cer. 

Ionuţ plecă şi el la Detunata. El călare pe armăsarul său se opri mai 
întîi în curtea popii şi zuruind pintenii lui cei de argint, chemă pe popa şi 
pe preoteasă să suie şi ei la „Piatră”. 

— Sîntem gata, zise preoteasa, numai să scoată Salvina caii. 

— Dar ea nu vine? 

— De unde să vină?! Parcă-i sălbatică aşa se teme de oameni. În zadar 
am zis şi eu şi popa să vină, că nu vrea. Zice că nu de aceea s-a băgat 
slujnică să umble pe la petreceri, ci să lucre şi să asculte. Nu o putem face 
să iasă undeva, mai mult decît pînă la biserică, pentru cît bine-i în lume. În 

sărbători, după ce şi-a gătat lucrul, se pune într-un ungheţ şi-şi scoate din 
sîn o cărticică, de-i zic Paraclis, şi ceteşte ca un popă. De multe ori mi-a 
cetit şi mie seara din Paraclis. I-a căutat popa cartea şi a cetit şi el din ea, 
că-i plină de rugăciuni frumoase. Cu aceea-şi petrece, de altă petrecere nu 
vre să audă. 

— ŞI, zi, ştie Salvina şi carte? 

— Ştie ca orice popă! 

Într-aceea ieşi şi Salvina din grajd cu doi cai întărniţaţi, dar gîndeai că 
nu iese din grajd, atît era de curată la haine. Ionuț îşi muşcă buza de jos 
cînd o văzu, şi în loc de bună ziua zise zîmbind: 

— D-apoi ție nu-ți scoţi un cal, Salvină, tu vrei să vii pe jos la 
„Piatră”? 

— Eu nu vreau nicicum. 

— Dar de ce nu? 

— Trebuie să rămînă cineva şi acasă. 

— Va rămîne sora, preoteasa. 

— Da cum să nu? Să-şi petreacă slujnica şi stăpîna să steie să păzească 
casa!? 

— Fără glumă, hai că te las pe armăsarul meu, el ne duce pe amîndoi 
şi de am mai fi, pe cît sîntem de grei. 

— Nu merg, mulțumesc. 

— ŞI, zi, nu vrei nici decît? 

— Nu pot. 

— Atunci, sănătate bună! 

Şi dete Ionuţ pinteni calului şi o luă pe culmea dealului în sus, iar după 
el preoteasa şi în urmă popa. Niciunul nu zise nici o vorbă pînă ce au ajuns 
poalele Detunatei. Acolo era lume multă adunată; unii jucau, alții beau şi 
mîncau; la cîteva focuri se frigeau miei şi se făcea balmoş, unii erau în 
vîrful Detunatei şi de acolo priveau cu ochi de vultur în toate părțile. Toţi 
erau veseli, că — după o săptămînă petrecută singuri sub pămînt, acum sînt 
la aer, sub cerul sfînt al lui Dumnezeu sfîntul, lîngă muierile lor, lîngă 
drăguțele lor. Numai Ionuț, voinicul Ionuț, el, fala buciumanilor, era ca 
plouat, nu făcea pic de voie bună, îi lipsea ceva. De cum sosi Ionuț cu popa 
şi cu preoteasa, toţi se ridicară şi strigară vivat! şi „Gliik auf!” după 
datina băiaşilor, toţi le închinară, toţi, care de care-i poftiră la mesele lor, 
întinse pe iarbă verde, printre brazi. 

Veselia era mare. Jucau şi beau şi mîncau şi cîntau şi chiuiau de răsuna 

Detunata şi le ducea răsunetul pînă departe. O dată Ionut se ridică, ia puşca 
lui cea cu cremene, care o purta pururea cu el, o umplu şi zise către bărbaţi: 

— Fraţilor! haideţi să dăm o leacă la ţintă, că nu-i bine să lăsăm 
meşteşugul băieşitului, dar al puşcatului încă nu trebuie dat de tot uitării. 
Te miri de ce ne-a fi bun. Se mai abat pe la noi şi fiare sălbatice cu 4 
picioare, dar şi fiare mai spurcate de cele cu 2 picioare. Trebuie să ne ştim 
apăra. Cine mai are vreo puşcă, aici, să vină încoace! 

Şi în scurtă vreme se înşirară peste 100 de buciumani voinici, toţi cu 
cioareci albi de habă şi cu călțuni cu pinteni de argint, toţi cu şarpare de 
curea, toţi cu cămăşi albe ca omătul şi împiestrițate pe la pumnaşi şi pe la 
guler cu mătasă neagră, toţi cu chicele împletite şi pe cap cu pălării mici de 
mătasă neagră şi pe ele şinoare de aur ca degetul de groase, toţi raşi pe 
barbă şi cu musteţele tunse. Ai fi jurat că-i o armadie din poveşti, iar Ionuț 
în fruntea lor ca un împărat. Muierile, cînd îl privea cu ochii lor cei 
schinteietori, gîndeai că voi să-i soarbă, nu altceva. 

— Guriţi-vă careva colo în bradul acela, zise Ionuț, legați bine un 
cilindru gol şi apoi haidaţi jos. 

Un cilindru gol de glaje fu legat în vîrful unui brad chiar de crucea lui. 

— Acum haidaţi să numărăm 200 de paşi voiniceşti de la brad spre 
dreapta, acolo să ne punem în glidă.!% 

Porunca fu împlinită. 

— Acum cel de la aripa stîngă să fie gata de puşcat: unu, doi, trei! 

Cînd zise Ionut „trei”, cel de la aripa stîngă ţînti spre cilindrul din brad 
şi-l şterse de se auzi; dar numaidecit îl netezi, nu se sparse. 

— Acum celalalt: unu, doi, trei! 

Glonţul acestuia nimeri cilindrul atît de bine, de tot ferferiță se duse; 
rămase numai gîrliciul legat cu aţă de cetina bradului. 

— Bravo! zise lonuţ, acum să văd eu cine mi-a lua gârliciul cilindrului, 
vădu-vă graşi să vă văd! 

— Unu, doi, trei! 

— N-ai nimerit! 

— Altul: unu, doi, trei! 

— Nici tu n-ai nimerit! 

Şi tot aşa comanda pînă era pic de apă, toţi se părîndară şi mai veniră 
la rînd şi bărbaţi care nu avură puştile la ei şi puşcară cu puştile ortacilor, 
dar pace! gîndeai că gîrliciul acel de glaje e fermecat, că nu se mai dedea 
dus de unde era legat. Acum toată crenguţa era pălită şi despoiată de ace 

cum o fripseră gloanţele, şi gîrliciul tot acolo sta. 

Atunci Ionuț luă puşca la ochi şi zise cătră unul: 

— Comandează tu, Aviroane! 

Şi omul cu numele Aviron numără: 

— Una, două, trei! Şi cînd zise trei: paf! şi gârliciul zbură cu creangă 
cu tot. 

Toată mulțimea striga un vivat şi Glük auf, să trăiască Ionuț. lar 
muierile mai adauseră: Şi să-i dee Dumnezeu o găzdoaie vrednică. 

— Aşa, ortacilor, grăi Ionuț, să ne mai gîndim din cînd în cînd şi la 
vremi grele, să ne deprindem la arme, de va veni vreun duşman să nu ne 
înholbăm la el cu mîinile în sîn şi să ne bocim ca babele, ci să-l primim cu 
găluşte. 

Aşa se ospătară toată ziulica, în mîncări şi în beuturi şi în jocuri şi în 
puşcarea la ţîntă, iar cînd se apropia seara porniră toţi spre casă în sunetul 
muzicii. Caii îi duceau acum de dologi, că cine se cobora călare? 

Ionuţ merse cu soru-sa şi cu cumnatu-său aţă la ei, adecă la părintele, 
unde-i aştepta Salvina cu cina gata şi cu toate în bună rînduială. 

— Ce-i nou pe acasă? întrebă preoteasa. 

— Bine, cum ne-ai lăsat, răspunse Salvina luînd caii şi ducîndu-i la 
grajd. Cînd ieşi din grajd cum legase caii, zise Ionuț: 

— N-ai de-a-ndemînă vreun argat să ducă şi calul meu acasă, că eu 
mai petrec o leacă la sora? 

— L-oi duce eu, că toţi sînt împrăștiați. 

Şi luă Salvina calul lui Ionuț şi-l duse la el acasă de-l dete în grija 
argaților; într-o minută fu îndărăt să vadă ce porunci i-a da stăpîna. 

Ionuț cu popa şi cu preoteasa erau în pridvor şi povesteau chiar despre 
ea. 

— Trebuie să fie a mea, zise Ionuț, ori mai multe nu-s. 

— S-ar potrivi bine cu tine, cumnate, adause popa, numai ştie-o 
nătăria ce i aşa de nu ştiu cum. Mă, e bună, e harnică, e credincioasă şi 
frumoasă, dar aşa-i de nu ştiu cum, deşi eu că-i sînt stăpîn, parcă mă sfiesc 
să prind multă vorbă cu ea. N-ar scoate ea din gura ei vorbă fără folos, da 
s-o pui pe cărbuni. Cu mine vorbe multe nu întinde, voioasă nime nu o 
vede, dar nici năcăjită, ea-i tot într-o formă, tot ea. Lucră şi tace şi tace şi 
lucră. Încă de cînd e la noi în casă, nime nici o poruncă nu i-a dat, nime 
nici o vină nu i-a băgat, că n-a avut de ce. 

Salvina sosi, popa o trimise să aducă o oală de vin din pivniţă şi o 
ulcică curată. 

Îndată se întoarse cu o oală ca de 4 cupe şi cu o ulcică de Iara, roşie, 

nesmălțuită, şi le puse pe masă. 

— Începe tu, Salvină, rîndul, să nu ne fi adus ceva otravă, zise popa 

îzînd. 

Şi băgă Salvina ulcica-n oală şi o umplu şi închină: 

— Să vă deie Dumnezeu bine sănătate, duse ulcica la buze şi o puse 
iar pe masă. 

— Dar ce, nu bei? întrebară toţi cu o gură. 

— Ştiţi bine că în veci nu gust beutură, afară de apă. 

— Dar bea o leacă. 

— Nu pot! 

— Dar numai o lecuţă, că-i bun. 

— Bun, dar vă mulțumescu, că eu nu beau. 

Şi cu aceste vorbe se duse de pe pridvor. 

Ionuț privi mult după ea şi rămase îngîndurat. 

La săptămîna era joc în luncă, numai peste drum de la popa. 

— Hai şi tu Salvină în luncă, zise proteasa, colea după amiazi, cînd 
începea a se aduna lumea. 

— Eu rămîn unde-s, maică proteasă. 

— Dar hai, îți zic, ce-i sta tot închisă ca babele, doară-i vară şi frumos, 
ne-om sătura la iarnă de stat tot închişi în casă, ca de frica tătarilor. 

— Nu merg. 

— Noa, cu asta gătai... 

— Salvină, zise popa intrînd de afară, vino cu noi în luncă, închide uşa 
şi adă cheia încoace. 

— Nu merg, părinte, eu stau aci în pridvor, se vede jocul destul de 

ine şi de aci. 

— Dar aci cum vei juca singură, hai colo unde-s cei mulți. 

— Nu merg, părinte, mulţumesc. 

— Dar de ce să nu mergi? Eşti tînără, frumoasă, chiar în vîrsta 

etrecerilor. Hai cu noi, nu te mai fasoli atîta. 

— Nu merg părinte, de bună samă. 

— Noa-i bine! Cu asta gătai. 

— Eu o gătai înaintea dumitale, adause preoteasa. 

— Apoi mergem dară noi, adause popa, că asta se teme de oameni, ar 
sta tot ca ursu-n bîrlog. 

Hora era frumoasă, lume multă, veselă, toţi jucau, toţi îşi petreceau, 

numai Salvina sta singură în pridvor îngîndurată. Sunetul muzicii îl auzea, 
pe cei ce-şi petreceau îi vedea şi i se ducea inima să meargă şi ea, dar îşi 
călca pe inimă şi-şi zicea: 

„Nu se poate, nu se cuvine; eu să-mi petrec? Şi mama-i în groapă din 
pricina mea, iar tata zace în temniță tot din acea pricină? Nu se cade, nu 
merg!” 

Cum sta aşa îngîndurată, numai vede că se deschide portiţa şi un june 
zdravăn intră în curte. Era Ionut. 

— Ce faci, Salvină? 

— Şed şi mă uit şi eu la horă. 

— Dar vino şi tu acolo, hai să jucăm amîndoi un joc. 

— Mulţumesc, lonuţ, joacă sănătos că eu nu pot merge. 

— Dar de ce nu poţi? Sora-ţi dă voie, eu te chem; doară ţi-e ruşine cu 
mine? 

— Nu mi-e ruşine, Ionuț, cum să-mi fie; dar nu pot, nu se cade... De- 
ai şti, ce nu ştii, nu m-ai chema... Du-te cu bine şi joacă cu cele ce scapără 
după joc. 

— Dar, Salvină, aş avea să-ți spun ceva. Uite, sîntem numai amîndoi, 
tu în pridvor sus, eu jos sub pridvor; tu, ian să te gîndeşti, eu am gînduri 
bune cu tine, vreau să te fac găzdoaia mea. Ce zici la asta? 

— Hei, lonuţ, zic că nu se poate. De ai şti tu ce nu ştii, de bună seamă 
că n-ai umbla pe aici cu gînduri şi cu vorbe de acestea. Eu sînt bună cum 
sînt, sînt mulțumită cum sînt, iar altcum nu. 

— Dar de ce nu, fată? Spune-mi, să te pricep. 

— Nu ţi-a folosi nimica, şi de ţi-oi spune. Mai bine-mi dă bună pace. 
Caută una de starea ta, pe care să o ştii de unde-i şi a cui e. 

— Dar eu te vreau numai pe tine. 

— Nu se poate, Ionuț, de bună seamă nu. Fii bun du-te şi-ţi petrece şi 
pe mine mă lasă în bună pace. 

— Apoi dară sănătate bună! 

Cu aceste vorbe ieşi Ionuț supărat din curtea preotului şi năcăjit cum 
era, trase o duşcă de vin şi intră în horă, cu gîndul în veci să nu mai 
vorbească cu Salvina. 

— Ce? îşi gîndea el, o calică, o sărăntoacă, o slujnicoaie, să nu vrea să 
vină după mine, pe cînd oricare fată din munţii noştri s-ar ţine făloasă şi ar 
da prescuri să o cer de muiere. O dau în hantătar, că mai sînt ele fete. 

Cu gîndul acesta juca Ionuţ în butul Salvinei, toată ziua, juca şi bea de 
seara era şumen cum se cade. 

Mult nu putu să doarmă, că avu fierbinţeli mari şi de vin şi de joc. Se 

trezi cu o durere zdravănă de cap, dar era el deprins cu astfel de dureri. Se 
ridică, aprinse lumina, trase o duşcă de vinars de prune care-l răcori şi-l 
făcu de tresări odată din toate vinele, apoi se puse iar pe pat. Dar somnul 
nu-l mai cuprinse curînd şi pînă să mai poată adormi, îi zburau gîndurile pe 
la toate fetele din munţi. Le luă pe rînd şi se întreba pe care să o peţească, 
pe care să o ieie de nevastă, că vedea el bine că şi cît a stat neînsurat n-a 
stat bine. Părîndatu-şi-a în cap pe toate, dar pace, niciuna nu-i plăcea ca 
Salvina. Dar Salvina nu vrea să audă de măritat. Asta îi făcea mare necaz. 
Nu putea el pricepe cum o fată săracă, o servitoare, nu se ține mîndră, că o 
cere un ficior ca el? Se teme doară? O fi avînd vreun nărav rău? I-a spus 
cineva vreo vorbă rea despre el? Ori ce poate fi pricina? 

Deabia în zori de zi mai ațipi o leacă, dar numai puțin, că odată cu ziua 
cumnatu-său, popa Niculae, îl trezi: 

— Scoală, Ionut, c-ai zis că vii la Abrud. Sus, să mergem pe răcoare. 

— Mă scol, cumnate; iată sînt sculat. Dar singur vii? 

— D-apoi singur, adică cu tine şi cu vreun argat. 

— Cumnate, ia pe Salvina cu tine. 

— Bine. lată o iau, tu vezi numai de te îmbracă repede şi vino să 
prînzim împreună. 


— Preoteasă, zise popa dacă ajunse acasă, gată-te şi vină şi tu la Abrud 
şi va veni şi Salvina. Am spus la argat să gate 3 cai, dar purtaţi-vă de grabă 
cu prînzul, nu mocoşiți trei săptămîni, că mie mi-e foame. lar tu Salvină 
vezi de te gată cum ştii tu mai frumos şi nu-mi fi dosnică prin tîrg să mă 
faci de ruşine. 

— Dar oare n-aş putea eu rămîne acasă, părinte? 

— Ba tu ai putea, dar cît tîrgaş am de tîrguit poftire-ai, să-l port tot eu 
în desagi şi preoteasa? Vezi tu cîte ne trebuie. Gată-te şi hai, nu mai face 
atîtea marafeturi ca ieri, c-apoi mă supăr. 

Peste un ceas de vreme mergeau ca pe răpuşie pe caii cei mici, 
preoteasa şi Salvina printre alte muieri, care toate mergeau şi ele călare la 
tîrg la Abrud, iar mai înainte, într-o ceată de bărbaţi călări mergea Ionut, 
călare pe armăsarul lui cel negru şi popa Nicolae, pe iapa lui cea sură. Îţi 
era mai mare dragul a privi la cetele de muieri şi de bărbaţi, ce mergeau la 
tîrg călare. Toţi erau îmbrăcaţi sărbătoreşte, toți cu cîte o pereche de desagi 
plini de otavă dindărătul lor în tarniţă, toţi cu scăriţe de lemn, numai popa 
Nicolae avea de fier, iar Ionuț chiar de aramă galbenă, ca aurul. Pe mulţi 

căluşei se vedeau chiar cîte doi călăreți: o muiere şi un copil, ori un bărbat 
şi o copilă. Cel mai tînăr şedea de regulă dindărătul celui bătrîn în şa. 

Cînd ajunseră, tîrgul era plin. Drumul era îndesuit de care de ale 
moţilor, care zbierau ca din gură de şarpe: Mişcaţi din drum, mă, intre 
smerii-n voi, că nu-i drumul numa-a vost! 

Cete, cete năvăleau în toate părțile, unii spre piața de bucate, alții spre 
prăvălii, iar cei mai mulți spre porţile, unde erau adunaţi gozarii. Aceştia 
stau cu scafele lor cele mici, cît găocile de ou şi cumpărau aur de la băiaşi. 
Că băiaşii mai săraci, cei cu părți de băi puține şi mai puțin roditoare, nu 
puteau aduna pe săptămînă cîte un font doi de aur, ca să li se plătească 
calea pînă la Zlatna ori la Bălgrad. Ei îşi vindeau puţinelul lor la băiaşi mai 
avuţi, care, fiindcă se îndeletniceau nu numai cu producerea aurului, ci şi 
cu cumpărarea şi vînzarea lui, se numeau gozari, pe cum se numesc pînă în 
ziua de azi. Ei adună puţinelul celor săraci şi cînd au doi ori mai mulți 
fonţi, îl duc de-a dreptul la topitoare. Şi au cîştiguri frumoase după 
întreprinderea lor, că de la fiecare gram de aur dacă le rămîne numai 1-2 
cr., cumpărînd în fiecare săptămînă 3-4 mii de grami, au 3-4 mii de cr. Aşa 
a fost de cîndu-i lumea, apele cele mici tot în cele mari se varsă. 

Ionuţ şi cumnatu-său popa Nicolae încă erau gozari. Şi ca toţi gozarii 
aveau oamenii lor, care erau obligaţi a le vinde numai lor produsul de aur, 
ce-l puteau aduna. 

Cînd s-a pus Ionuț şi cumnatu-său popa Nicolae sub poarta unde îşi 
făceau ei cumpărările de aur, cete-cete de buciumani îi ocoliră. 

— Aţi venit cam tîrziu, era cît p-aci să vindem aurul la alți gozari. 

— Ei, şi dacă-l vindeaţi, doară n-am fi avut bani de o păreche? zise 
Ionuţ scurt. 

Preoteasa cu Salvina cumpărară cîte toate şi se duseră la ospătăria de 
la „Strugure”, unde trăgeau ei totdeauna. Acolo intrară în şură pînă să vină 
şi părintele să le bage în ospătărie, că nu se cade să intre muierile singure 
în ospătărie. 

Cam pe la amiazi nimeri şi părintele cu Ionuț la ospătărie. Amîndoi 
aveau cîte o trăistuță mai plină de globurele de aur, cum cumpărase în acea 
zi, de pe la băieşi. Erau veseli că făcură cumpărări bune. 

— Haidaţi înlăuntru, preoteasă, zise popa Nicolae intrînd înlăuntru. Şi 
preoteasa îşi netezi părul în frunte, îşi potrivi crătinţa cea roşie şi şorțul cel 
negru de mătase şi plecă înainte, zicînd Salvinei: 

— Hai şi tu înlăuntru să mîncăm şi să ne vedem de cale. 

— Eu rămîn la tîrgaş. 

— Dar hai, că nu ţi s-a întîmpla nimic. 


676 


— Nu merg, nu se cuvine unei fete să intre în ospătărie. 

— Dar doară nu intri singură, vei fi cu mine şi cu părintele la o masă. 

— Te rog, maică preoteasă, lasă-mă în pace, nu intru. 

— Dar ce vei mînca aci? 

— Mi-am luat merinde. 

Într-aceea se ivi şi Ionuț pe treptele ospătăriei. 

— Dar haidaţi odată soră, că se răcesc bucatele. 

— Eu merg, dar iată Salvina nu vrea să intre înlăuntru. 

— Hai, Salvină. 

— Nu merg, Ionuț, nu pot lăsa tîrgaşul singur într-atîta potop de om şi 
nici nu se cade să meargă o fată în ospătărie. 

Atunci Ionuț cobori pînă în şură şi zise preotesei să intre numai 
înlăuntru, apoi apropiindu-se de Salvina îi luă amîndouă mîinile în ale sale 
ŞI îl zise: 

— Tu, Salvină, spune-mi tu de ce nu vrei să vii, unde ştii că sînt şi eu? 
Hai cu mine în ospătărie! 

— Nu merg, lonuţ, nu pot merge. 

— Tu, Salvină, dar nu te-ai gîndit la ceea ce ţi-am spus eu ieri? Ori 
doară cugeţi că-i glumă? 

— Nu cuget nimic. Dar la vorbele cele de ieri numai atîta-ţi pot spune: 
Deocamdată nu-ţi pot da nici un răspuns, dar se poate că de-i scris de la cel 
de sus şi de nu glumeşti dumneata, atunci se poate împlini ceea ce ai zis. 
Cu un om ca dumneata, de-a fi scrisă şi împărțită, nu zic ba, dar cu altul pe 
sub soare, ba. 

— Atunci hai înlăuntru. 

— Nu, nici decît nu. Intră şi-ţi petrece şi mă lasă în bună pace. 

Şi o lăsă Ionuț în bună pace. Astă dată nu era aşa de necăjit pe ea. Ba 
era chiar voios, că-i dăduse o leacă de nădejde. 

— Nu aduci pe Salvina? întrebă părintele, după ce intră Ionuț 
înlăuntru. 

— Nu vrea să vină, zice că la fete nu li se cade să intre în ospătărie. 

— Mă cumnate, luă părintele vorba, mă, Salvina asta e o fată aleasă, 
trebuie că-i din oameni tare aleşi. Purtarea ei, vorbele ei, toate, toate o spun 
a fi dintr-o casă tare cu socoteală. Nu face nimic că nu vine, că vezi tu, în 
birt multe se mai vorbesc şi sărate şi nesărate, nu-i bine să mai audă fetele 
cîte toate. 

— Aşa zic şi eu, adause Ionuţ. 

Mult se gîndise Salvina şi de multă vreme la Ionuţ, tare i-ar fi plăcut 
de el: vedea ea bine gîndurile lui, dar nu cuteza a-i spune că-i place de el, 

fiindcă atunci, deodată cu cununia trebuia să spună şi a cui e, şi de unde e? 
Şi se temea, că dacă Ionuț va auzi că ea-i fata unui rob, care zace în temniţă 
pentru omor, şi-a schimba planul şi ea va rămîne fată hulită. Dar acum îşi 
luă inima în dinţi şi-şi zise: de mă mai vrea, io-i spune din fir în păr tot 
lucrul cum stă, şi dacă va şti el cine-s şi de unde sînt, şi dacă tot nu s-a lăsa 
de mine, atunci voi şti că de bună seamă-i sînt dragă şi mă mărit după el; 
dacă însă şi-a schimba planul, mă urc în vîrful Detunatei şi mă dau cu 
capul în jos de acolo, să n-aud că-mi zice cineva fată de rob. 

Aşa se gîndea Salvina stînd singură în şură lîngă cei 4 cai ce mîncau 
otavă. 

Cum sta ea aşa, numai văzu că intră la ea un moţ de pe Albac şi o 
întreabă ai cui sînt caii şi nu cumva armăsarul este al lui Ionuț Dandea din 
Bucium? 

— E al lui, răspunse Salvina. 

— Fii bună, cheamă-l o leacă afară. 

— E înlăuntru, cheamă-l de vrei, că eu stau aci la tîrgaş. 

Şi străinul nu mai zise nimic, ci înaintă spre treptele ospătăriei. Acolo 
se întîlni chiar cu Ionut, care cobora cu un tănier de lemn pe care era un pui 
întreg fript şi o strugea de pîine albă. Le ducea la Salvina în şură. 

— Pe tine te caut, Ionut. 

— Aşa! să trăieşti, bade Nicolae! Hai colo în şură şi-mi spune cum 
mai stăm? 

— Da căzi acolo e o fată. 

— Nu-i nimic, hai numai acolo. Ei îi duc de mîncare. Pentru ea îmi 
poţi spune. 

Şi Ionuț puse mîna pe după capul lui Horia — că el era badea Nicolae — 
şi intrară în şură, dădură Salvinei tănierul de mîncare şi se aşezară la vorbă. 

— Aşa, bade Nicolae, şi zi ai venit. Cum ai umblat la Viena? 

— Bine şi nu prea. Mi-a spus împăratul că dreptățile noastre sînt ieşite 
de la împărăție, dar că domnii nu vor să ni le deie. 

— Atunci ce-i de făcut? 

— O să merg cu badea George Crişan, cu deputatul vostru la Sibiu. Şi 
de nu putem scoate drepturile de la guvern, atunci mergem iar la Viena pe 
capul împăratului. 

— Şi dacă nu-ţi folosi nimic? 

— Atunci răscol ţara toată şi nici piatră pe piatră din curțile domneşti 
n-a mai rămînea. 

— Dar acum ce-i de făcut? 

— Să mai dați ceva bani de cheltuială să putem merge la Sibiu şi de 

acolo iarăşi la Viena, de nu putem isprăvi nimic în Sibiu. 

— Uite, bade Nicolae, eu dau bani pentru Bucium, că ştiu că i-oi putea 
eu scoate de la oamenii noştri; da Abrudul şi Cărpinişul datu-şi-a partea? 

— George scoate azi de la abrudeni, ieri a scos de la cărpinişeni şi m-a 
trimis să mă întîlnesc cu tine să dai partea buciumanilor. Satele mele: 
Vidra, Cîmpenii, Bistra, Albacul, Săcătura, Scărişoara şi Ponorelul mi-au 
dat partea lor. Acum numai buciumanii şi abrudenii să dea partea lor şi să 
ne gătim de cale. 

— Dumnezeu vă ajute! 

Cu aceste vorbe scoase Ionuț Dandea o pungă de piele şi numără lui 
Horia 30 de galbeni, cîte 5 galbeni pentru fiecare din cele 6 biserici ale 
Buciumului. 

Salvina auzise toată vorbirea. Şi parcă era mai veselă după plecarea 
străinului şi întrebă pe Ionuț: 

— ŞI zi, ăsta-i Horia? 

— Asta. 

— Voinic om! 

— Numai de i-ar ajuta Dumnezeu în calea ce a început! 


IV 


Horia de la Albac şi Cloşca de la Cărpiniş fuseră în mai multe rînduri 
la Viena să ceară de la împăratul dreptate, că la noi în ţară p-acele vremuri 
nu era nici o dreptate pentru cel sărac şi asuprit. Domnii pămînteni 
încărcau cu poveri atît de mari pe popor, încît acela nu le mai putea purta. 
Din această pricină a umblat Horia în mai multe rînduri pe la Viena, anume 
întîi: la 1779 fu Horia cu Cloşca, cu Dumitru Todea Butu şi cu Gavrilă din 
Rîu-Mare. A doua oară la 1780 Horia cu Cloşca, cu Cristea Nicolae şi cu 
Gavrilă Onu din Rîu-Mare. A treia călătorie o făcu la 1782 Horia cu 
Cloşca, cu Simion Todea din Rîu-Mare şi cu popa Dumitru din Certej. lar a 
patra călătorie o făcu Horia la Viena în 1783 în postul Crăciunului şi stete 
de astă dată pînă la Paşti. 

Munţii fierbeau; clocoteau adînc. Moţii cereau de la împărat drepturi, 
drepturi pentru ei şi pentru tot neamul românesc din Ardeal; cereau ca să 
fie militari, să nu mai slujească domnilor, ci numai împăratului; cereau ca 
iobăgia să se şteargă, să nu mai dea nimănui zecimi, că prea erau 
îngreunaţi. Ce cugeţi, bietul iobag trebuia să presteze domnului de pămînt 
şi cîte 4 zile de lucru pe săptămînă sau cum zicea Horia către împărat: 

„Milostive Doamne! 

Domnii silesc pe iobagii lor să le facă pe toată săptămîna cîte 4 zile 
robotă, a S-a la vînat şi a 6-a la pescuit, iar a 7-a, care ar fi să fie a lui 
Dumnezeu, încă sîntem de multe ori siliți să mergem cu carele să aducem 
din pădure lemne pe seama domnului. Apoi dijmele cele multe şi mari, 
micii, purceii, untul, colacii, ouăle şi puii cei mulți care trebuie să-i dăm 
domnilor pămînteni; pe lîngă aceea, muierile trebuie să lucre cînepa şi inul, 
să aleagă grîul pentru moară, şi cîte şi mai cîte, de numai unul Dumnezeu 
ne ştie cum de mai poate sta sufletul în oasele noastre!” 

Această stare de lucruri nu mai putea ține; fărădelegile domnilor 
strigau răsplătire la Dumnezeu în cer şi la împăratul pe pămînt. Dumnezeu 
muia inima bunului împărat de trimise porunci să caute de sînt drepte 
jalbele ţăranilor şi cei vinovaţi să se pedepsească. Dar poruncile 
împăratului rămîneau pe hîrtie; domnii nu le băgau în seamă, ba pe jeluitori 
îi căutau ca acul, îi înfundau prin temniţă, ori îi trimiteau pe ceea lume. 
Aşa, la 1782, pedepsiră domnii pe 23 primari şi juraţi din Munţii Apuseni 
la 25-100 bețe şi pe 5 inşi la moarte, că ce nu trădară pe cei ce umblă cu 
jalba pe la împăratul; ba pe Dumitru Todea îl condamnară şi la torturi 
înainte de a-l executa. Va să zică, domnii în loc de a căuta buba, în loc de a 
cerceta dacă sînt drepte ori ba jalbele țăranilor, îi înfundau în temniță, îi 
băteau, ba-i chiar omorau trăgîndu-i în țapă ori pe roată, tăindu-le cîte o 
mînă, cîte un picior, apoi capul. 

Stînd lucrul aşa, căpeteniile țăranilor, Horia şi cu Cloşca plecară la 
1783 din nou la Viena, să spună împăratului losif-cel-bun faţă în față 
necazul şi amarul conaționalilor lor. De acolo iară veniră cu promisiuni 
bune, care fireşte nu se împliniră niciuna, spre mai marea mirare şi 
nemulțumire a poporului. Căci, poporul zicea aşa: „Ceea ce împăratul 
spune cu gura lui, aceea e spus, că spusa lui este sfîntă. El a promis 
uşurarea noastră, dar bag-seamă nu poate învinge cu domnii, că-s mulți şi 
tari, deci nu rămîne alta decît să arătăm domnilor că noi sîntem şi mai 
mulți şi mai tari decît ei”. 

Aşa cugetau ţăranii, şi aşa se şi pregăteau să facă; să-şi scuture singuri 
lanţurile de pe miîini şi de pe picioare, să-şi croiască altă soartă, să fie 
supuşi numai lui Dumnezeu şi împăratului, domni pămînteşti peste capul 
lor să nu fie; ca să nu fie, îşi puseră în gînd să-i trimită pe toți pe cea lume, 
pe care n-ar primi legea românească şi nu ar abdica de pofta de a avea 
iobagi. Aceasta o ştiau acum toți iobagii din Munţii Apuseni şi de pe la 
poalele munţilor şi aşteptau numai timpul binevenit să înceapă răscoala. 
Dar minunea minunilor! domnii nici nu visau de aşa ceva! Vezi că bieții 
iobagi nu băteau clopotul într-o dungă, că uite ce gîndim să facem. 

V 


Ionuț Dandea se grăbi să plece curînd din Abrud, mai curînd decît altă 
dată. Deci îndată ce plecă Horia, merse şi el în ospătărie, stătu puţin, apoi 
zise către cumnatu-său şi către soru-sa: 

— Haidaţi să plecăm, că încă azi putem umbla botezați. 

— Doar se înnorează dinspre Vulcoiu? întrebă popa. 

— Ba nu, dar fumegă Detunata, răspunse Ionuț. 

Pe cale vorbiră puţin. Muierile mergeau călări pe caii încărcaţi cu 
tîrgaş, iar bărbații în urma lor tot călări, unii cîntînd, alții fiuierînd. Ionuț 
cît fu din Abrud pînă-n Bucium, mersese tot zicînd în frunză. Semn că era 
îngîndurat, că altcum el nu ar fi mers atîta cale fără vorbă. 

Cînd fură în Cerbu se opri o leacă la popa la poartă, îi spuse popii nu 
ştiu ce; acela scoase din şerpar nu ştiu ce şi-i dete lui Ionuț, cu vorbele: 
numai de-ar fi într-un ceas bun. În Sat încă a făcut aşa: tot aşa şi în Izbita şi 
în Şeasa, de unde apucă pe luncă-n sus spre Montări. Nici că i-ar fi fost 
calea de-a lungul Buciumului, dar spuse ortacilor că are unele afaceri 
băieşeşti şi aşa va merge pe acolo să se mai înțeleagă cu ortacii, care nu 
fură în Abrud. Adevărul însă era, că el aduna bani pentru calea deputaților 
la Sibiu şi Viena. 

Seara stătu la soru-sa şi aci încă vorbi tare puțin, pînă le puse Salvina 
cina pe masă. Dar cînd văzu pe Salvina intrînd cu cina, se ridică de pe 
scaun şi punîndu-i amîndouă mîinile pe umeri, îi zise: 

— Salvină, acum adă tot ce ai de gînd să ne pui pe masă, apoi haide 
şezi cu noi la masă, că avem mari taine de descoperit. Acum nu te mai 
codi, nu zice nimic, ci dă ce ai şi şezi cu noi. Tuspatru încăpem numai bine 
la masă. 

Fu cea dintîi dată că Salvina şezu cu stăpînii la masă, de cînd se afla în 
casa lor şi cea dintîi servitoare ce fu poftită de maica preoteasă să mănînce 
cu ea la masă fu Salvina, dar pînă acum nu primise. Acum însă după multe 
vorbiri şi înţelegeri avute cu Ionuț, primi să şadă şi ea cu el la o masă şi cu 
stăpînii ei. 

Cinară în cea mai mare tăcere. Nici unul nu nimerea vorba potrivită, 
cu care să înceapă. După cină zise popa, dar numai ca să fie fără vorbă: 

— Salvină... umple paharele, umple paharele... ba nu că-s pline; Ionuț 
zîmbi şi el şi luînd un pahar în mînă, grăi numai atîta: 

— Apoi să ne fie de bine! Şi ciocni cu soru-sa şi cu cumnatu-său şi cu 
Salvina. Ea însă ciocni cu toţi şi de astă dată îşi muie buzele cele subțiri în 


681 


vin. Iar după ce Ionut o întrebă: 

— Numai atîta? 

Ea răspunse după obiceiul ei. 

— ŞI atîta-i prea mult, dar acum treacă, ducă-se pentru ziua de azi! 

— Aşa zic şi eu, pentru ziua de azi! adause Ionuţ; pentru ziua de azi, 
care a lăsat-o Domnul să ne destăinuim tainele, să ştim pe cine avem la noi 
şi oare e vrednic să-l ţinem între noi, să-l apropiem de noi, ori trebuie 
numaidecît depărtat de la noi? Ce zici tu, Salvină, la aceasta? 

— Ce să zic? Zic, că ai dreptate! Vremile sînt grele şi mai grele pot să 
vie şi ar fi rău destul ca să ţii în aretul casei oameni care te pot şi vinde la 
caz de nevoie. Eu am venit în munţi că am ştiut că de nu aflu în ei adăpost 
din calea duşmanilor, atunci şi de m-oi băga în gaură de şarpe tot nu scap 
dinaintea lor. Dar cei ce mă primiră, nu ştiură pe cine primesc. Acum a 
venit vremea ca dumneavoastră, trei oameni de cinste şi de omenie, să ştiţi 
cine sînt şi de unde sînt, să ştiţi dacă mai am drept să fiu ocrotită, ori 
trebuiesc izgonită? 

— Salvină, grăi Ionuț, de-ai fi chiar fata unui ucigaş, purtarea ta te 
arată că eşti vrednică să ai intrare în orice casă de omenie. Aşadar, fii bună 
şi ne spune cine eşti şi de unde şi ce vînturi te-au adus pe aici? 

— Aşa zic şi eu, grăi popa Nicolae. 

— D-apoi să vă spun din fir în păr. Eu sînt din Ardeal, din Țara 
Hațegului. Tatăl meu a fost popă într-un sat ce-i zic Vîlcele. La părinţi 
eram numai eu şi un frate, Toma. Cînd mă apucam fecioriță a abătut pe la 
noi boierul ai cui sînt iobagii din Vîlcele cu un copil al lui, un domnişor, ce 
atunci îi mijau mustățile. Eu spălam grîu la fîntîna dinaintea casei, mama 
era în grădină, plivea legume, tata era în pridvor citea din psaltirea asta ce 
o port eu dimpreună cu paraclisul, iar frate-meu Toma îmi scotea apă cu 
găleata. Cît ce intră boierul, tata îl pofti în sus, Toma îi ajută cocişului să 
desprindă, mama intra şi ea înlăuntru, iar eu îmi căutai mai departe de 
lucru. Dar diavolul de domnişor nu merse în casă, el stătu tot pe cocie şi 
prinse a vorbi cu mine. Cum mă cheamă, de cîţi ani sînt, am peţitori şi cîte 
şi mai cîte. Eu, vezi bine, trebuie să dau răspuns ca la feciorul boierului, de 
la care atârna să fie tata popă ori ba. Şi după ce-i spusei toate şi-i spusei că 
mă cere feciorul popii Buzdugan din Măceu, care s-a popi lîngă tatăl său, 
că-i bătrîn, numai atîta zise domnişorul: „S-a popi de a vrea tata”, apoi 
merse şi el înlăuntru. Mult nu au stat la noi şi s-au dus, dar cît a stat carul 
în curte pînă să plece, boierul cel bătrîn şi cel tînăr tot la mine se înholbară, 
de mă temeam că m-or deochea. Iar cînd să plece, cel bătrîn zise numai 
atita: 

— Aşa, părinte, cum am zis: de vrei, poți fi protopop, ori poți fi 
despopit, alege. 

— Tata rămase îngîndurat, mama rupse într-un plîns îndată ce ieşi 
trăsura boierului din ograda noastră, iar eu stam cu Toma şi ne uitam 
încremeniți unul la altul, apoi la părinţii noştri. Nu ştiam ce li s-a întîmplat, 
ce poruncă o fi adus domnul, de a pus în aşa mare groază pe părinții mei. 
Tata scoase de după şerpar acest paraclis, care azi e la mine-n sîn, din acea 
minută dimpreună cu psaltirea cea subţire şi chemîndu-mă să mă apropii de 
pridvor, îmi zise: 

— Salvină, na această carte, este paraclisul Maicii Domnului, ţine-l tot 
la tine, citeşte din el cît vei avea lumină-n ochi şi viaţă-n oase. Maica 
Domnului te păzească! Ia-ţi curînd ce poţi într-o pereche de desagi şi tu, 
Tomo, o petreci pînă la mătuşa voastră la preoteasa din Luncani, de acolo 
ea o să vă treacă-n țară, cînd i-oi trimite vorbă; iar acasă să nu veniţi pînă 
nu-ți primi semn de la mine psaltirea cea groasă; înţeles-aţi? 

Eu prinsei a plînge şi întrebai pe tata, de ce-i aşa grabă să fug de la ei? 
Iar el numai atîta-mi zise: 

— Să mergi, mai bine să mori pribeagă, decît să ajungi fată necinstită 
în casa boierului. Că uite, draga tatului: De aceea fu el aici, mă îmbie să mă 
fac protopop şi pe feciorul popii din Măceu popă, dar pînă va fi el la curs 
în Sibiu, tu să stai la boier în curte. O batjocură ca asta nu poate suferi 
sufletul meu. Neam de neamul nostru a fost preoți şi oameni cinstiți, iar eu 
să vînd sufletul băiatei mele pentru un brîu roşu? Mai bine radă-mi şi 
barba, decît să ajung şi să pat acea nelegiure. 

Mama plîngea, eu plîngeam, Toma sta încremenit, iar tata îşi freca 
mîinile şi striga, degrabă, degrabă, gată-te şi te du. 

Şi m-am gătat repede. Mi-am scos din ladă două rînduri de haine noi, 
mi-am luat salba cea de bani în care erau 40 de taleri şi 5 galbeni, toate le- 
am pus în desagi, iar paraclisul în sîn şi încă în ziua aceea am suit prin 
făget pe cărarea boilor pînă la mătuşa din Luncani. 

La săptămîna veni la noi unchiul diacul, fratele tatei, şi ne spuse, că a 
doua zi după fuga mea cu a fratelui meu sosi de la curtea boierului o căruță 
cu slujitori de ai lui şi cu poruncă să mă ducă cu puterea, de n-oi voi să 
merg de bunăvoie. Dacă nu mă aflară acasă, cutreierară tot satul, întrebară 
de toți vecinii că unde-s? Şi dacă nime nu le spuse, legară pe tata şi pe 
mama şi-i suiră în căruță să-i ducă la curtea boierului. În zadar le-a fost 
ruga, în zadar văietarea, îi legară bulz şi-i duseră. Pe cale, mama cum se 
smînci, cum nu, că sări din căruţă, dar sări rău, că căzu sub roată cu 
grumazul şi rămase moartă, iar la tata cum ajunse la curte, îi raseră barba 

şi-l duseră în Deva, în cetate, rob, sub nume că nu-i vrednic de preoție, că 
şi-a omorît preoteasa şi şi-a alungat copiii de la casă. Averea noastră toată 
o duse la curtea boierească. 

Cînd auzii acestea, mi se facu ceaţă înaintea ochilor, murii o dată. lar 
când m-am deşteptat, frate-meu Toma nu era nicăieri, cică fugise să intre la 
miliție de bunăvoie colo la Bălgrad. Nici nu l-am mai văzut. Eu mult nu 
putui sta în Luncani, mă temeam că vor da de urma mea, că pusese 100 de 
taleri pe capul meu la acela care va duce pe boierul unde sînt eu. Mă 
temeam să nu lăcomească cineva la bani şi să mă vîndă. Deci, din Luncani 
coborîi îmbrăcată bărbăteşte, tot prin munți şi prin păduri, pînă la un sat 
de-i zic Cugir. Acolo pentru 4 taleri din zgardă îmi cumpărai 2 rînduri de 
haine muiereşti, de care poartă pe acolo; un rînd îl îmbrăcai şi unul îl pusei 
în desagă şi plecai cu un cărăuş să vin încoace pînă la Zlatna şi de la Zlatna 
în Bucium, că auzisem în casa părinţilor mei cînd se adunau popii la 
Nedee, că cine scapă o dată aici în munţi, acela-i mîntuit de domni, că aici 
se tem domnii să vină. Cu mare greu ajunsei, dar în urmă îmi ajută Maica 
Domnului şi nimerii aici. De cînd sînt aici, îmi ştiţi povestea; ce să mai 
adaug? De Toma nu ştiu nimica, nici de tata nu ştiu de a scăpat din temniță 
ori ba? 

Acum ştiţi cine sînt? 

Aşa să-mi ajute Dumnezeu, precum am spus adevărul! 

Ionuţ cu popa Nicolae şi cu preoteasa rămaseră ca înlemniți cînd 
auziră povestea Salvinei, iar ea rupse într-un plîns amar, dureros. Cel dintîi 
ce se dezmetici fu Ionuț; se sculă în picioare, se apropie de Salvina, o luă în 
braţe, o sărută pe frunte şi cu ochii lăcrimaţi şi suspinînd zise: 

— Simţeam eu, Salvină, că tu nu eşti o fată de rînd. A mea vei fi, 
numai să putem scoate mai întîi pe tată-to din închisoare. Încă mîine plec şi 
îl scot viu ori mort, de unde va fi! 


VI 


Revoluţia se începu. În timp de o săptămînă, din 2-7 noiembrie 1784 
în 61 de sate din districtul Hunedoarei devastaseră şi arseră 6l curți 
nobiliare. Sufletul lucrării era George Crişan. În 4 noiembrie se întruniseră 
toți 3 căpitani, Horia, Cloşca şi Crişan cu oştirile lor la Păltiniş lîngă 
Blăjeni. În 5 noiembrie devastară în Cîmpeni tot ce fu străin. Buciumanii 
sub conducerea lui Ionuţ Dandea luară clopotul bisericii catolice. În 9 
noiembrie 1784, luară răsculații cocoşul de pe biserica ref. din Abrud şi 
puseră crucea în locul lui. 

Dar în 8 noiembrie arestară pe Horia în Bucium-lzbita în casele lui 
Macavei Băiaşnu de unde, de nu-l scotea prietenul său Ionut Dandea cu 
românii din Montări, Satu şi Cerbu, vrăjmaşii lui l-ar fi dus la Zlatna şi l-ar 
fi dat pe mîna domnilor, care de bună-seamă nu-l lăsau cu zile. 

Pe unde mergeau răsculații, tot cenuşă şi fum rămînea din curțile 
domneşti; pe fete şi muieri le sileau să-şi lepede portul şi legea şi să se 
mărite după români ţărani. 

Groaza era mare în domni, ei căutau scăpare în cetatea Devei, în Sibiu 
şi afară din ţară. Numele lui Horia şi a soţilor săi deveni mai înspăimîntător 
decît iadul înaintea domnilor, iar la popor era nume slăvit. În Horia vedea 
poporul pe mîntuitorul său, vedea pe acela care îndeplineşte porunca 
împăratului, vedea pe acela care va face ca poporul să aibă numai un stăpîn 
sus în cer, pe Dumnezeu şi unul jos pe pămînt, pe împăratul. Din acea 
pricină toți cei ce auzeau de numele lui Horia, alergau să se întîlnească cu 
el ori cu căpitani de ai lui şi să intre în ceata lor. 

Nobilimea încă se înarma, dar a da piept cu răsculații nu cuteza, îşi 
temea pielea. 

În 12 noiembrie însă succese armatei împărăteşti a pune pe răsculați în 
linişte, încheind armistițiul de la Tibru, unde se zicea că jalbele ţăranilor 
vor fi căutate şi judecate, numai să fie pe pace. Poporul crezu, dar un glas 
ca de argint se auzi din mulțime: 

— Acum vă făgăduiesc cerul şi pămîntul, marea cu sarea, fiindcă văd 
că voi sînteți mai tari, iar după ce vă veți împrăştia voi şi s-or întări ei, ale 
voastre vor fi numai furcile şi spînzurătorile! Nu vă plecaţi nici la o pace! 
Țineţi luptă dreaptă, să vedem care pe care? Sloboadă pe toți robii din 
temniță şi pună şi ei armele jos, atunci să le punem şi noi, mai curînd ba, că 
ştiu eu cine sînt domnii între zmeii-n ei de domni! 

Comandatul oştirii împărăteşti, la sfatul boierilor, dă poruncă să prindă 
pe cel ce amuţă poporul să nu se pună pe pace. Dar cine a strigat? Nime nu 
ştia, nime nu spunea. Atunci strigă locotenentul Lendvai a doua oară: 

— Cine sumuţă poporul? Să vină înainte să-şi deie seamă! 

Şi atunci ieşi din mulţime un flăcău de să-i tai faţa cu un fir de păr, de 
frumos ce era şi înaintă spre locotenent cu o furcă de fier în mînă, singura 
armă ce o avea, şi cu glas pătrunzător zise: 

— Eu am zis şi zic poporului să nu vă creadă nimic, că minciuni ies 
peste buzele voastre; voi voiţi ca să ne împrăştiem, ca voi să vă puteţi întări 
şi să daţi năvală asupra satelor noastre şi să ne înfundați prin temnițe şi să 
ne spînzuraţi, cu vină şi fără vină! 

— Cine eşti tu? întrebă Lendvai, mirat de atîta curaj. 

— Cine să fiu? Sînt Salvina, logodnica lui Ionuț Dandea, care căzu 
azi-dimineață de pe cal, căci ai voştri îi puşcară calul, iar pe el îl făcură una 
cu pămîntul, după ce-l văzură jos sub cal. 

Atunci un glonț dintr-un pistol fluieră pe lîngă fața Salvinei. Ea nu-şi 

ierdu curajul. Ca fulgerul de repede aruncă furca cea de fier spre Lendvai 
şi ea fugi prin mulțime, iar furca rămase înţepenită în braţul ofițerului... 

Din acea minută nime n-a mai văzut pe Salvina. Dar multă vreme, şi 
după încetarea revoluției, spuneau muntenii vorbele ei şi adăugau: 

— De ascultam noi de Salvina nu ajungeau lucrurile unde au ajuns, nu 
ne-ar fi putut supune nime, că tot Ardealul ar fi fost în flăcări în cîteva zile 


; 
am rămas. Pe căpitani i-au prins, i-au omorît, iar pe ai noştri i-au batjocorit 
cum au putut mai urît! Mulți au pierit prin temnițe, mulți au fost traşi pe 
oată şi în țeapă şi omorîți în deosebite chipuri, iar cei ce au rămas, e vai şi 
amar de zilele noastre! 
De atunci mulți moţi din munţii Abrudului, cînd au o fetiță îi pun 
numele Salvina, ca să fie ca Salvina popii, ca logodnica lui Ionuț Dandea, 
că pînă într-aceea nici o femeie n-a fost în munți cu numele Salvina. 


Din vol. Nuvele şi schiţe, Sibiu, 1899, vol. II, 
broşura II. 


BĂLTOSUL 


Lumea asta-i tare rea; dacă dă cineva de o pagubă, apoi ea-i mai scoate 
şi nume slab. Aşa s-a întîmplat cu mulți şi aşa s-a întîmplat şi cu Pavel 
Păscuţu de la noi din sat. 

Pînă n-a ajuns la noi focuita asta de comasare, toți îi ziceau Pavel 
Păscuţu, fiindcă pe el în chema Pavel, iar pe tată-so-l chema Pascu; de la 
comasare-ncoace însă toți îi zic „Băltosul”. La început se cam necăjea, cînd 
îi ziceau oamenii băltosul, dar acum s-a obicinuit cu acest nume, şi-l poartă 
bun bucuros. Şi nu era modru să nu se necăjască la început de acest nume, 
că numele acesta l-a căpătat din o pricină, de care bietul creştin se scarpină 
mult în cap. 

Adecă lucrul fu aşa: 

Înainte de comasare avuse bietul om cam 3 iugăre de loc, vezi bine nu 
laolaltă, ci în vreo 10 parcele, unele mai mici, altele mai mari, unele de fîn, 
altele de bucate, dar toate bine grijite, bine gunoite şi lucrate omeneşte. Din 
comasare i se veniră în loc de 3 jugăre chiar 7, dar ce şi cum? În locul 
pămîntului celui bun ce-l avusese, acum i se veni o pustietate goală, pe care 
nimeni n-a lucrat-o de cînd lumea. Pînă la comasare fusese loc grofesc, sub 
nume de loc sterp, dar acum pustietatea ceea se veni oamenilor; grofului îi 
deteră inginerii pentru ea locul cel bun al oamenilor. Tabla de loc, ce o 
căpătă Pavel Păscuţă din comasare, era aproape de tăul cel fără fund, spre 
miază-noapte de la el. Țermurile tăului, ca de 3-400 de paşi, era un poderei 
spinos, nelucrat din veci, acoperit de neşte spini mici împungători, de nici 
vitele nu intrau printre ei. De la podereiul acesta spre miază-zi e tăul cel 
fără fund: un lac rotund, fără trestie ori papură pe margini, pururea 
limpede, nu scade şi nu creşte-n veci. Zic oamenii, că tăul acesta n-are 
fund, şi ce scapă odată acolo, nu mai poate ieşi-n veci, fiind țărmurii tare 
nalți. Se spune că aci, unde-i lacul acesta, să fi fost cîndva „mănăstirea 
patorilor”, (oare nu patărilor, de la patăr, cum se numesc călugării 
catolici?) din care pricină şi la locul din giurul lacului îi zic pator-dîmb. 
Dar mănăstirea s-a cufundat deodată-n pămînt şi în locul ei s-a ivit tăul cel 
fără fund. Poate pentru păcatele oamenilor, poate pentru ale călugărilor, a 
făcut Dumnezeu această minune. Cine mai ştie? 

De la tăul cel fără fund, cum am mai zis, spre miază-noapte este un 
poderei spinos ca de 3-4 sute paşi de lat, şi lung pînă-n vale şi pînă mai la 

tren. De la poderei spre miază-noapte se întinde o baltă mare ca de 6 
jugăre. Balta aceasta cu podereiul cel spinos ce-i între ea şi între tăul cel 
fără fund, o deteră inginerii lui Pavel Păscuţu drept moşie pentru locurile 
cele bune, ce le avuse. Acum ţine-te Pavele! Trăieşte ca broaştele în baltă, 
că numai cu porumbele de pe spinii cei pitici nu-i putea trăi, iar locşorul 
tău cel bun e în mîna altora! 

Necăjitu-s-a de moarte bietul om cînd s-a văzut pus cu moşia-n baltă, 
recurat-a, plînsu-s-a-n dreapta, jeluitu-s-a-n stînga, dar fără de folos. 
Dreptatea o mîncase lupul de mult, iar oamenii, în loc să-l mîngilie, i-au 
mai pus şi poreclă „Băltosul”, că nu-i era destul de mare năcazul şi paguba. 

Băltosul avea trei feciori şi o fată. Feciorul cel mai mare chiar venise 
din cătane, cînd au dat inginerii balta în samă la tată-so. Şi văzînd el, că 
tată-so nu ajunge la nimic cu tînguielile şi cu jalbele, a zis cătră el aşa: 

— Tată, nu mai umbla în zădar văietîndu-te, ca o babă, că nici un folos 
nu avem din toate văietările dumitale; cu jalba şi cu advocaţi încă nu 
umbla, că de nu altă, ne-om mînca şi văcuțele şi tot cu balta vom rămînea, 
fără hai să chibzuim noi, n-ar fi modru şi putință să facem din balta 
dracului loc ca locurile, să ne facă, de nu bucate, barem fin bun, că acela-i 
ca şi bucatele: vindem fîn şi cumpărăm bucate de nu avem alt modru să 
ținem, pentru pildă, vite multe şi bune, să le dăm cu preţ şi din ele să ne 
ținem casa de bucate. Am văzut eu, tată, pe unde am cătănit, multe de 
toate, şi bune şi rele; am văzut hotară bune, făcînd roadă slabă, din lenea 
celor ce le aveau; şi am văzut hotară slabe, făcînd roade bune, dacă omul 
munceşte din inimă. Că parcă dumneata ne învăţai, că pămîntul tot e al lui 
Dumnezeu sfîntul, şi Sfinţia-sa poate da roade bune, şi în pămîntul ce ni se 
pare slab, numai să-l muncim cum să cade. 

— Aşa-i, dragul tatii, răspunse badea Pavel amărît, dar balta numai 
broaşte face şi spinii numai porumbrele; apoi cu broaşte şi cu porumbrele 
greu ţii casă. 

Din vorbă-n vorbă veniră la hotărîrea să-şi cerce norocul cu balta, doar 
de pot face din ea loc roditor; de n-or putea, să nu se căiască, cel puţin, că 
n-au cercat; apoi fie mila Domnului! 

Aceasta era toamna, după culesul bucatelor, cînd au intrat oamenii în 
noauăle lor pămînturi, după comasare. Era o toamnă bună, caldă, zbicită. 
Cei ce căpătase ceşicevaşi loc mai bunişor, arau şi semănau bucate de 
toamnă, grîu şi secară. Deci se luă şi badea Pavel cu cei trei feciori ai lui, 
cu săcuri şi cu sape, şi merseră la tabla lor cea noauă. O încungiurară de 
cîteva ori înjurînd pe ingineri şi pe judecători şi în urmă veniră la 
convingerea, că cu înjurături locul nu s-a face mai bun. Deci se puseră pe 

muncă. 

Țermurele cel spinos îl lăuziră, scoteau spinii cu rădăcină cu tot şi 
rămînea pămîntul săpat şi gras de-ți era mai mare dragul a te uita la el. Şi 
munciră, bătrînul cu cei trei feciori, vreo trei săptămîni de-a rîndul şi făcură 
țărmurele ca un strat şi adunară vreo 8 grămezi mari de spini cu cioate. 
Vremea ținea tot bună. Era aproape de postul Crăciunului şi gîndeai că-i în 
luna lui mai, atîta era de frumos. Numai noaptea bruma de se aspria cîte o 
leacă, dar preste zi era ca-n dricul verei. După ce gătară de lăzuit țărmurele 
bălții, ochiră şi chibzuiră ei, că oare care-i mai jos, tăul cel fără fund, ori 
balta lor? Şi li se părea că totuşi tăul cel fără fund e mai jos decît balta. 
Vremea era tot bună. Deci să hotărîră să facă ei un şanţ din marginea tăului 
pînă-n marginea bălții, să împreune adecă tăul cu balta. Şi se pusără la 
muncă numai ei patru. Şi munciră bărbăteşte, şi cînd erau trecute doauă 
săptămîni din postul Crăciunului, șanțul fu gata, lat ca de un jumătate de 
stîngin şi afund cît cerea trebuinţa. Şi pămîntul, care cum îl scoteau feciorii 
din şanţ, bătrînul îl tot ducea cu carul cu vacile şi-l deşerta-n baltă. Cînd 
era șanțul gata, văzură cu multă bucurie, că zău balta lor e cu un metru bun 
mai sus decît tăul cel fără fund. Atunci şi începură vîntoasele tomnii, cu ele 
ploi şi viscole, şi într-o bună dimineață pămîntul fu acoperit de omăt. 

Sătenii se minunau de munca cea procletă, ce pusără badea Pavel cu 
feciorii lui, şi dedau din cap; unii ziceau că în zadar şi-au frînt cele oase; 
alții-şi dau însă cu părerea, că munca şi răbdarea le răsplăteşte Dumnezeu 
cu îmbelşugare. 

Cît fu ierniţa de lungă, badea Pavel cu feciorii lui tot cărară gunoi şi-l 
făcură grămezi pe lîngă baltă. Pe la Blagoveştenii oamenii prinseră a ieşi 
cu plugurile şi a semăna măzărichie, orz şi cucuruz, că la noi nu prea 
samănă nimenea ovăz. Badea Pavel încă ieşi la balta lui, dar fără plug, 
numai cu carul şi cu grapa şi cu cei trei feciori vînjoşi. Şi tot țărmurele cel 
lăzuit din toamnă îl sămănară cu păpuşoi şi-l grăpară bine, de-l făcură ca 
un strat de legume. Iar gunoiul îl împrăştiară frumos cu furcile cele de fier 
în balta, care acum era scursă, de ai fi jurat că n-a fost baltă. O greblară 
feciorii şi o asemănară şi făcură aşezătura ca palma, apoi o lăsară în ştirea 
Domnului. 

Cînd fu colea pe la Sfîntul Gheorghe ieşise cucuruzul lor din pămînt 
gras şi negru de verde, iar balta era ca o holdă de verde. Cînd fu pe la Ispas 
cucuruzul lor era săpat de întîia oară, iar colea în săptămîna Rusaliilor nu 
ştiau de ce lucru să se apuce mai întîi: apuca-s-ar să sape cucuruzul de a 
doua oară, ori băga-s-ar cu coasele în iarbă, că în baltă, Doamne, era iarba 
pînă-n genunche, iarbă grasă şi frumoasă, numai cam rară. Deci s-au pus şi 

dimineaţa pînă cătră prînz doboreau iarbă cu coasa, de la prînz pîn’ la 
gină săpau la cucuruz, de la ugină pănă pe însărate iar doboreau la iarbă. 
stfel că ei, cînd fură gata cu sapa de a doua, erau gata şi cu cositul şi 
făcutul fînului, şi pe Sfîntul Petru fînul lor era claie la şură, o claie mare- 
mare, ca cele boiereşti. Şi era fîn bun, Doamne, verde şi moale ca mătasa. 
u băgat însă de seamă că ploile le spală şi balta şi duc gunoiul în tăul cel 
fără fund. Deci şanţul l-au astupat cu spini, iar spinii i-au bătut cu 
isulugul. De atunci, de cîte ori ploua prea mult, totdeauna se strecura aşa 
încet-încet printre spini, şi aşa locul lor rămînea nici prea jilav, nici prea 
săc, iar gunoiul nu mai putea fugi în tău. 

Toamna, cine mai avea ciucalăi frumoşi ca Băltosul? Ciucalăi mari, de 
cîte un jumătate cot şi groşi ca mîna. Avu vreo şase cară de cucuruz, cît nu 
avuse nici într-o toamnă pînă atunci. Apoi în baltă adună două rînduri de 
otavă, de avu atîta potop de nutreţ, cît ar fi fost de ajuns la trei gazde ca el. 

Acum nu mai era supărat Băltosul, ca acu-i anul; acum mulțămea lui 
Dumnezeu, că a dat gînd inginerilor, de l-au pus în baltă cu moşia. 

Pe țărmurele cel lăzuit, după ce culesără cucuruzul, sămănară grîul de 
toamnă. Şi se făcu, Doamne, mai buiac decît ori la cine de la noi din sat, că 
era pămîntul nou, hodinit. 

Azi nu mai e nici un spin pe țărmurele bălții; în locul spinilor vezi 

olde frumoase. Nici baltă nu mai e; în locul bălții e trifoişte, cît să mai ai 
doi ochi să te uiţi la ea. 

La Pavel Păscuţu însă i-a rămas numele Băltosul. Şi nu se supără, că 

alta-i dă nutreţ de poate ţinea vite multe şi bune, iar țărmurele-i dă bucate 
cu-mbelşugare. 

Vedeţi ce face munca îndelungată cu ajutorul lui Dumnezeu? Luaţi 

ildă de la Băltosul! 


Din vol. Povestiri din viaţa ţăranilor români, 1900, 
p. 7-13. 


FIRUȚA NUTULUI 


Vor fi vreo 18 ani de cînd umblai mai întîi şi mai pe urmă în satul 
Frumoasa, de pe apa Tîrnavei. Atunci eram tînăr, umblam în lungul şi latul 
țării şi-n car şi-n căruță, şi călare şi pe Jos, să adun cîntecele poporale şi să 
văd cu ochii traiului şi datinele poporului nostru. 

Într-o după amiază ajunsei în satul Frumoasa, vestit prin frumuseţea 
locului, prin bunătatea vinului şi al grîului şi prin hărnicia poporului. Acolo 
aveam bun cunoscut pe preotul cel tînăr, care era numai de vreo cinci ani 
preoțit şi avea de soţie pe verişoara mea Aniţa. Preotul era dus la tîrg la 
Sibiu, de unde îl aştepta să sosească în toată minuta, iar preoteasa era acasă 
învăluită cu cei doi copii, din care unul era sugător în braţe. Înainte de 
amiazi plouase zdravăn, iar acum era cerul senin, aerul bun, de-ți era mai 
mare dragul a sta pe afară. După ce ne dădurăm bună ziua, ca neamurile, 
după ce-mi spuse că-i pare bine că mă vede odată la ei şi după ce ojinarăm, 
eu mersei în grădină, iar ea rămase la culină să gătească cina. 

Mult îmi plăcu grădina popii, din care se vedea hărnicia lui şi a soției 
sale. Toate erau în bună rînduială, toate ca pe scrisoare şi era ocolită cu un 
pălant de scînduri. Chiar la fund era un nuc mare, stufos, şi sub el o masă 
rotundă de piatră, care însă fusese mai înainte piatră de moară, dar 
subțiindu-se prin tocire, acum era folosită ca masă de grădină. Lîngă masă 
erau scaune de scindară bătută cu cuie către picioarele ce erau nişte 
pociumbi înţepeniţi bine în pămînt. Acolo mă aşezai o leacă şi-mi pusei 
pălăria pe masă. 

Dar nu stătui două-trei minute şi trebui să scot repede hiîrtia şi cerusa 
din buzunar şi să prind a scrie cîntecele jalnice, ce veneau la auzul meu din 
grădina vecină, unde o nevastă sta plecată între straturi, plivea şi cînta atît 
de jalnic de sta să se topească şi masa cea de piatră de jalea ei. Şi am scris 
multe foi, că ea a stat acolo plecată şi a cîntat şi a plîns pînă nu i se mai 
vedea la mînă, iar eu am scris mereu, ca nu cumva să-mi scape vreo vorbă. 

Cum zisei, de atunci au trecut vreo 18 ani, dar de cîte ori îmi vin 
hîrtiile scrise atunci în mînă, totdeauna îmi aduc aminte şi de acea nevastă, 
care, după cum îmi spunea verişoara preoteasă, se numea Firuţa Nuţului. O 
să vă spun povestea ei, dar mai întîi să vă spun cîteva din cîntecele ei de 
atunci: 

Peline, verde peline 
Amărîşi inima-n mine! 
Pelin beau, pelin mănînc, 
Pe pelin noaptea mă culc; 
Dimineaţa cînd mă scol 
Cu pelin verde mă spăl; 
Caut în cofă — apă nu-i 
Canta-i cu pelin în cui! 
Da-te-aş dracului peline 
Că secaşi inima în mine! 


Amaru-i Doamne pelinul 
Dar mai amar îi păgînul; 
Că de i-ai face apa vin 
Tot nu-i faci voia deplin; 
Şi de i-ai face apa bere, 
Tot nu faci p-a lui plăcere. 


Vai aproape-s de urit, 
Ca piciorul de pămînt; 
Şi-s aproape de necaz 
Ca năframa de obraz! 


Tuturor le pare bine 

C-a căzut rău pe mine; 
Dar n-are ce le părea 

Că şi pe ei poate cădea, 
ŞI nu-i pară nimănui 
C-a cădea pe pruncii lui! 


Nu ştiu, Doamne, rău îi locul 
Ori m-o părăsit norocul; 

Nu ştiu, Doamne, locu-i rău, 
Ori fără noroc îs eu! 


Nu bate Doamne omul, 
Ia-i mintea şi norocul, 
Că-i bătut el săracul! 


Nu da, Doamne, popii bine 
C-a legat răul de mine! 

Cu amar şi cu necaz 

les rujile din obraz! 

De-aş mai avea zile bune 
Rujile iară s-ar pune. 


Cît amar şi cît necaz 
Tot la mine a rămas; 
Cît necaz şi cît urit 
La mine-i sălăşluit. 


Mult mă-ntreabă oarecine 
Unde-i carnea de pe mine? 
— Mă omule, nu fii beat, 
Carne-o fost, dar a secat 
De jale şi de bănat 

Şi de cîte m-o mîncat; 
Carne-o fost, dar s-o topit 
De jale şi de urit 

Şi de cîte-s pe pămînt! 


Nu mă bate, Doamne, tare, 
Că şi io-s a dumitale; 
Nu mă bate, Doamne, rău, 
Că şi io-s copilul tău! 


De-ar da Dumnezeu să deie 
Frunza-n plop să nu mai steie 
Omul necăjit să pieie; 

Să rămînă cui i bine 

Să se sature de lume; 

Că şi eu m-am săturat, 

Focul de o-ar fi mîncat! 


Dă, Doamne, pe cîmp bujor 
Şi-n toată casa fecior, 

Dă, Doamne, pe cîmp bucate 
Şi-o fată la şapte sate 


Şi aceea încă să moară 
Cînd ar fi, Doamne, fecioară! 


Şi alte cîntece jalnice, de neamul acestora, cînta ea, de ţi se rupea 
inima de jalea ei. 

Cînd mai nu mi se mai vedea a scrie, cîntarea încetă şi în curtea 
preotului auzii glas de clopoţele. Mă sculai sus pe un scaun să văd fața 
cîntăreţei care mă ţinuse pironit la masă două ceasuri bune. Îmi gîndeam: 
privighetoare frumoasă şi păun cîntăreţ nu se poate. Dar m-am înşelat. Era 
o nevăstuţă sprintenă şi drăguță, dar numai a doua zi îi putui vedea fața: 
atunci nu mă lăsau crengile cele dese ale pomilor din grădina preotului. 
Mersei deci afară din grădină şi în portiță mă întîlnii cu preotul, care, 
înştiințat de preoteasă despre aflarea mea în grădină, înainta spre mine. De 
departe începu dumnealui: 

— Mi-a spus preoteasa că eşti la noi, ştiu că ţi-ai umplut cîteva coale 
de cîntece de la Firuţa Nuţului, că, precum mi-a spus preoteasa, a voit să 
intre în grădină şi ea, dar auzind pe Firuţa cîntînd şi văzîndu-te pe tine 
învăluit cu scrisul, v-a dat bună pace. 

— Aşa-i, frate părinte, am scris multe de toate dar tot jalnice; trebuie 
că biata nevastă-i tare nefericită, nu ştii tu? 

— Dar cum să nu ştiu? Că doară sîntem vecini, numai gardul ne 
desparte. Ţi-oi spune eu păţaniile ei, avem vreme, că ştiu că baremi cîteva 
zile stai şi la noi, ca la neamuri, că pe la străini stai destul. 

— Nu stau pe la străini, părinte, ci pe la neamuri, că doară românii toţi 
ni-s neam... 

A doua zi după dejun eram în grădină cu popa numai amîndoi şi 
aducîndu-mi aminte de cîntecele de ieri, îl rugai să-mi spună povestea 
Firuții, că eram nedumerit de a afla pricina din care cînta ea atît de jalnic. 
Iar părintele şi amicul meu Ion începu aşa: 

Uite chizule şi prietine, grădina asta mare ce-i lîngă a noastră, a fost a 
lui Nuţu bogatul de aci. Nuţu era cel mai avut om din Frumoasa, cînd am 
venit eu aci capelan, acu-s cinci ani. El avea numai doi copii: un fecior care 
trăieşte şi astăzi şi-i om cu stare şi primar sătesc, şi a avut o fată mai mică, 
pe Firuţa. Gînd am venit eu aci, Nuţu îşi însurase feciorul, iar Firuţa atunci 
se apuca fecioriță. Eu, precum ţi-am spus, venii aci numai capelan, că trăia 
încă popa cel bătrîn Moise, dar zăcea la pat, nu putea purta oficiul, din care 
pricină pe mine mă trimisese cei mai mari ca să-i fiu de ajutor, iar el să-mi 
dea a treia parte din toate venitele parohiei. Dar popa Moise avea un fecior 
cătană, Precup, pe care ar fi voit să-l facă popă în locul lui. Precup nu se 

gătise de popie, el de prin clasa 3-a gimnazială intrase la finanţi, de acolo 
la oaste ca soldat de rînd şi în urmă trecu la gendarmerie. Cătană poate că a 
fost harnică, dar de altă muncă nu-i bun. După ce văzu popa Moise, că pe 
mine m-au trimis cei de sus cooperator aci, trimise cărți după fecior să iasă 
de la geandarmerie şi să vină acasă, că l-a popi în locul lui, că lui i se cade 
să fie popă în sat, nu unui străin adus de apă ca mine. Şi veni Precup, şi 
cînta dumineca în strană, iar după prînz mergea la joc şi juca fetele în rînd, 
cu deosebire însă juca pe Firuţa Nuţului, pe fata celui mai bogat din sat. 
Fata era frumuşică şi tînărucă, iar el isteţ şi drăcos, ca cei ce umblă lumea 
şi țara. Dar fata avea drăguţ pe un fecior de aici, din oameni de omenie, şi 
el încă era om harnic şi frumos ca şi ea. Putea dar alege, după care să se 
mărite. 

Popa Moise trimise după Nuţu de merse la el şi-i spuse aşa: 

— Mă Nuţule, mă, eu n-am avut parte să pot sluji la sfîntul Altar pînă 
mi-oi vedea feciorul popit. Uite a venit agestul ăsta pe capul meu. Dar mi- 
am adus feciorul din cătănie şi-l popesc pe el în locul meu; vrei tu să fim 
cuscri, să fie Firuţa ta preoteasă, să nu o arză soarele pe cele răzoare, că-i 
păcat de moarte. De vrei, vezi şi te socoți, în trei săptămîni îi cununăm şi în 
vreo două luni de zile ea-i preoteasă şi scoatem pe aduşii aceştia de apă de 
la noi din sat. 

Nuţu asculta vorbele popii Moise, netezindu-şi musteţele, apoi grăi şi 
el: 

— D-apoi, părinte Moise, dacă va fi scrisă şi împărțită de la 
Dumnezeu sfîntul să fie aşa, eu nu voi zice ba, că drept, spunîndu-ți şi eu 
cred, că s-ar durului să fie aici la noi în sat popă fiul dumitale, iar preoteasă 
o fată din norod, că dumneata eşti popa nostru pînă te ține Dumnezeu şi 
fiul dumitale ar trebui să-ţi urmeze, iar dumnealui, de vrea să popească la 
noi, o fată de ale noastre ar trebui să ieie. 

— Aşa, Nuţule, aşa vrea Dumnezeu şi aşa va fi, numai voi să fiți 
oameni. Vom cununa pe copii şi voi veţi merge la vlădica vreo 5-6 fruntaşi 
cu jalbă şi veţi zice aşa: „De cînd e lumea lume şi Frumoasa sat, la noi tot 
neam de a popii Moise a popit, deci nu se cade să ne dai un popă străin. 
Pune Sfinția-ta pe Precup, pe fiul părintelui Moise ajutor tătîne-său, că 
oricum, mai bine se ajută tatăl cu fiul lui, decît cu străinii”. Şi vlădica va 
asculta, va duce pe veniturile aceste de aci şi Precup va rămîne popă şi 
Firuţa ta preoteasă la noi în sat. 

Aşa sfătui popa Moise pe Nuţu, bocotanul, şi Nuţu credea că aşa 
trebuie să fie, după cum zice părintele Moise, că-i popă bătrîn şi ştie mai 
bine, ce se cade şi ce nu se cade. Deci merse voios Nuţu de la părintele 

Moise, voios de puteai prinde iepuri cu el, că va fi socru la popa cel tînăr, 
la popa Precup şi va fi cuscru cu popa Moise, iar fata lui, Firuţa, va fi 
preoteasă. 

Ajuns acasă spuse boresii şi fetei şi chemă şi pe fecior şi pe noru-sa şi 
le spuse sfatul avut cu popa Moise. Şi se bucură şi lelea Sanfora, boreasa 
badii Nuţu, că fata ei va fi preoteasă; şi se bucură şi Istode, feciorul badii 
Nuţu, că va fi cumnat cu popa, şi nevasta lui Istode încă se bucura, că va fi 
cumnată cu popa şi cu preoteasa, numai o leacă se şi supără în inima ei, 
cînd se gîndi că Firuţa se face preoteasă iar ea nici dăscăliță nu s-a făcut. 
Toţi se bucurară, numai Firuţa, nu, că, vezi că Firuţa avea drăguţ drag şi 
frumos, despre care ştia că o iubeşte şi c-a lua-o şi că cu el vor avea şi ce le 
trebuie şi s-a ţinea fălos c-a luat-o. Văzînd-o tată-so pusă pe gînduri şi că 
nu dă semne de bucurie şi ea, o întrebă: 

— Dar ce-i, fată hăi! Încă nici nu te bucuri cînd vezi, că eu mă zbat să 
te fac doamnă, să trăieşti din prescură gata, să nu te arză soarele la lucru, să 
fii fruntea satului? 

Jar Firuţa, deşi era tînără şi ruşinoasă, îşi luă inima-n dinţi şi le spuse 
aşa: 

— Nu ştiu, tată, fi-va din popia lui Precup ceva ori ba, dar ştiu că eu 
bucuroasă după el nu voi merge şi, de mi-ţi da cu sila, ştiu că raiul pe 
pămînt nu-mi va pica cu el. El îi hamiş, a fost cătană multă vreme, a învăţat 
p-acolo cîte toate, mai multe rele, ca bune. Lucra şi purta găzduşagul nu 
ştie, tată-so nu-i dă nimic, că n-are nimic, iar de n-a căpătat nici popia, ţi-a 
toca averea şi-oi mînca de la el bătăi de s-o duce vestea şi povestea. 

— Ba puştea pe limbă-ţi! zbieră lelea Sanfora, puştea pe limbă-ţi! S-a 
face popă că satul vrea şi tată-so lui îi dă dreptul şi tu vei fi preoteasă. Apoi 
că n-are tată-so avere să-i deie, doară avere-i aceea cînd îi dă un sat ca 
Frumoasa, de la toată casa mierță de cucuruz, ferie de vin şi zi de lucru, d- 
apoi clejia cea mare? Acestea-s avere ca grofească de mare! Apoi noi încă 
vom da casă şi moşie şi vite şi oi, cît popă ca Precup n-a fi pe apele acestea 
de bogat şi preoteasă ca tine de cinste n-a fi nici una, ba, după cum Precup 
a umblat în lume şi a învăţat multe, poate s-ajungă chiar protopop! Atunci 
gîndeşte-te la cinste, fată, cinstea ce-i avea-o tu şi ce-o vom avea şi noi 
după tine! 

— Bine zici, adaose badea Nuţu! 

Firuţa numai clătea din cap îngîndurată. 

A doua zi era plin satul că Precup, feciorul Popii Moise, ia pe Firuţa 
bocotanului Nuţu şi se popeşte aci, iar mie mi-or da drumul de unde am 
venit. Vestea ajunse pînă la mine. Adică mai întîi auzi dăscălița, care spuse 

preotesii, iar preoteasa îmi spuse mie. Eu mă întristai de această veste, cu 
toate că ştiam, că nimic s-a alege din aceste planuri, dar mă întristai că 
văzul, că aci înaintea ochilor mei se întîmplă o înşelăciune mare, din care 
va urma o nefericire pe nişte oameni de omenie şi nevinovaţi dar proşti. Ce 
era să fac? Mă pun şi chem pe bocotanul Nuţu la mine şi-i spun aşa: 

— Bade Nuţule, drept îi zvonul ce se aude prin sat? 

— Ce zvon, domnule părinte? Se făcea a nu şti badea Nuţu, ca 
bocotanii cei făloşi, care vor să ştie părerile tuturora. 

— D-apoi, răspunsei eu, nu te mai face că nu ştii, e vorba că-ți măriți 
fata după feciorul popii. Dacă-i aşa, să fie într-un ceas bun, numai cît 
dumneata eşti un om bătrîn şi cuminte, trebuie că ţi-ai tras bine seama ce 
faci. Că uite, bade Nuţule, dacă fetii îi place de Precup, şi dacă dumneata 
chibzuieşti că-i om care să ştie ținea casă, şi să nu o batjocorească pe ea şi 
pe dumneavoastră, atunci faceţi, noroc să deie Dumnezeu! Dar, dacă fata 
n-are cea plăcere pentru el; dacă numai cu nădejdea că s-a face Precup 
popă şi ea preoteasă o măritaţi după el, atunci datorința mea de preot este 
să vă spun să nu vă prea grăbiţi. Cercaţi mai întîi, poate-se face preot ori 
ba? Şi, dacă îți afla de bună seamă că cei mai mari l-or face popă, atunci 
calea valea! Dar vă rog să nu vă grăbiţi, că căsătoria nu-i pe-un an doi, ci-i 
pînă la moarte. 

Aşa spusei lui badea Nuţu, iar el mă ascultă pînă la capăt, apoi îmi 
răspunse în modul cum sînt obişnuiţi a răspunde bocotanii proşti, din care 
nu vorbeşte mintea, ci încrederea în avere. 

— Domnule părinte, îmi zise el, că ce m-ai întrebat, eu ţi-oi răspunde 
verde cum stă lucrurile. M-am înţeles cu părintele Moise, aşa, că domnul 
Precup, fiul dumisale să ieie pe copila noastră şi să rămînă ajutor tătînă- 
său, iar după moartea bătrînului să fie preot singur la noi. Încît pentru 
dumneata, mă măguli bocotanul, vom merge la vlădicie şi ne-om ruga să-ți 
deie sat bun, că eşti om vrednic şi ne-ai slujit cu credință, pînă ne-am 
căpătat omul nostru. Aşa grăi bocotanul fălos, ca şi cînd de la el ar atîrna 
soarta preoţilor şi a parohiilor. Vedeam planul lor, vedeam rătăcirea în care 
se afla, vedeam că sînt amăgiţi, le-aş fi ajutat din tot sufletul să fie bine, dar 
eu aveam puţin crezămînt înaintea lor, ei credeau că-mi tem postul de 
Precup, deci numai atîta mai zisei bocotanului: 

— Bade Nuţule, îmi pare bine, că însuţi mi-ai spus ceea ce de altcum 
ştie satul tot; dar eu îți mai spun odată, nu vă grăbiţi cu nunta, mergeţi întîi 
la vlădicie şi numai după aceea faceți logodna şi în urmă ospăţul. 

Cu aceste s-a dus bocotanul. Ce s-a sfătuit cu popa Moise, care acum 
era în mintea copiilor, ce nu, nu ştiu, destul că peste cîteva zile mă cheamă 

la logodna lui Precup cu fata Nuţului. Toţi erau voioşi numai mireasa nu 
prea, iar eu eram fără pic de voie. Oamenii credeau că sînt necăjit că-mi 
pierd satul. 

După trei săptămîni fu nunta. La nuntă luai şi eu parte cu preoteasa 
mea. Fu în adevăr o nuntă găzdăcească. Pe biata mireasă, în nădejdea că o 
fac preoteasă, o dezbrăcaseră de hainele ei cele româneşti şi o îmbrăcară 
domneşte. M-a prins mila cînd am văzut-o împupuţată, după cum o gătase 
o fată de jidan de aci, că ea, sărmana, nu ştia cum să îmbrace hainele cele 
domneşti, care îi şedeau atît de rău, că nu se ştia purta în ele. 

Îndată după nuntă, la vreo săptămînă, merse Precup cu socru-so, cu 
Nuţu cel bogat, la notarul public, şi făcură contract cum că din tot binele ce 
are bocotanul Nuţu, jumătate să scrie pe feciorul lui, pe Istode şi jumătate 
pe Precup că, zicea Precup, toate scrisorile ce-mi trebuiesc pentru ca să 
încap popă în Frumoasa le am, numai îmi lipseşte scrisoarea cum că sînt 
moşieş c-apoi pe un moşieş nu-l pot lăsa fără sat, are dreptul în satul lui 
mai mult decît calicii şi veniturile fără moşii. Şi se veni pe partea lui 
Precup casa asta de lîngă ceasta parohială şi 35 jugăre de loc şi 4 boi, şi 
care, şi 2 vaci cu viței şi vreo 80 de oi cu lapte şi bune ca la un domn de cei 
mari, tot p-atita se veni şi lui Istode, la fiul lui Nuţu, bocotanul. Bătrînul 
Nuţu cu boreasa lui nu şi-au oprit nimic, ei au zis că vor trăi cu fata, că 
ginerele fiind popă, cu slujbele cele multe va fi mai mult dus şi să nu-i fie 
urit fetei singure. 

Cînd auzii de una ca asta mă întristai în sufletul meu, căci vedeam ce 
va urma, dar ce era să fac? Ajuta nu puteam nimic, că pe cel ce nu ascultă 
nu-i poți nici ajuta. 

După aceasta, s-au pus trebile la cale să meargă la vlădicie vreo zece 
fruntaşi şi să ceară pe Precup popă. Ca să le fie calea mai uşoară i-au 
ospătat bine cîteva zile de-a rîndul şi popa Moise îi învăța cum să 
vorbească cu vlădica. Ba odată au adunat satul întreg în şcoală şi au făcut 
carte dictată de popa Moise şi scrisă de Precup şi subscrisă de satul întreg 
cum că adecă, mie să-mi dea alt sat, iar în locul meu să pună pe Precup 
ajutor tătîne-său, iar după moartea aceluia Precup să fie popă în Frumoasa. 
„Doară ce face un sat de oameni e făcut”, zicea popa Moise, iar cuscru-so 
Nuţu închina şi la unul şi la altul ca să se iscălească ca la un lucru mare. Eu 
despre toate ştiam, dar mă făceam a nu şti nimic, măcar că veneau înadins 
muieri trimise la preoteasă şi începeau: „Vai, doamnă, cît îi de rău, că nici 
dumneata nici domnul părintele nu-i de aici, ca să puteți fi tot la noi, că ni-i 
drag de dumneavoastră, dar aşa satul cere pe Precupul popii Moise”. 

Veneau adecă ca spionii să vadă ce va zice preoteasa, dar ea rîdea de 

spionarea lor şi le răspundea: „D-apoi nu pot fi toţi oamenii tot numai din 
Frumoasa, destul de rău ne pare şi nouă că nu sîntem de aci născuţi.” 

Şi deputăţia cu jalba merse la vlădicie, de unde li se spuse aşa: „Popa 
Moise a urmat popă în urma tătînă-său nu pentru că e fecior de popă, dar 
fiindcă se pregătise de popie şi dacă dumnealui îşi pregătea pe Precup de 
preoţie, preot îl facem ori în Frumoasa, ori în alt sat, dar aşa nu se poate. 
Preoția nu-i ca o moşie să rămînă din tată în fiu, ori s-a pregătit pentru ea 
ori ba. Pînă părintele Moise are zile, nimeni nu-i ia locul, aşa bătrîn şi 
neputincios cum e, îl ţinem, ba i-am dat şi ajutor bătrîneţelor pe popa ăsta 
tînăr; dar bătrîn cum e, dacă va umbla cu jalbe şi copilării de aceste, atunci 
îşi va pierde darul şi popia.” 

Auzind deputăţia răspunsul episcopului a venit acasă driîmboiată. Ba 
peste cîteva zile veni protopopul în comună şi spuse părintelui Moise, că să 
nu cuteze a mai face astfel de jalbe, că va umbla rău. 

Acum să fi văzut necaz! Bocotanul Nuţu se căia că şi-a măritat fata 
după Precup, el le spunea, că să nu se teamă, că mă scoate el pe mine din 
sat şi va urma el în locul meu. Deci se puse cu fel de fel de apucături şi pîri 
să mă poată scoate, eu însă stam liniştit şi-mi împlineam oficiul. Văzînd că 
pe astă cale nu poate ieşi la ceea ce-şi gîndea el, se puse cu buna: îmi 
promise doi boi care mi-oi alege, numa să-mi cer altă parohie, crezînd că 
de voi merge eu, episcopul va fi constrîns a-l face pe el preot. Eu fireşte nu 
mă învoii. Văzînd că nici pe astă cale nu-şi poate ajunge scopul, se puse cu 
amenințări şi cu fapte hide; într-o toamnă îmi arse două căpițe mari de fîn 
pe hotar, fără să pot afla pe făptuitor, şi de bună seamă numai el fu 
făptuitorul. Ba ar fi aprins, şi casa parohială, numai să mă vază urnit de aci, 
dar se temea că va arde şi a lui fiind chiar lîngă a mea. Vreo doi ani de zile 
avui necaz cu el, în urmă se ogoi şi se puse pe băutură. Lucrul cîmpului nu- 
i plăcea, să lase pe Nuţu să poarte economia încă nu voia, înjura pe socru- 
so de cîte-s în lume şi-i striga în gura mare: „N-ai nimic aci, tot e al meu, 
de te mestici în trebile mele, te arunc în drum că numai din milă te țin”. 
Dacă cuteza muierea să zică vreo vorbă, o înjura şi pe ea ori că-i striga 
numai una: „taci, proasto!” dar aşa de tare că se auzea de aici. 

Băutura o mîna mereu, ba se puse cu jidanii şi la joc de cărți. La vreo 
trei ani după ce se însură el, muri tată-so şi luă pe mă-sa la el. Ea încă bea 
bine ca şi el, astfel biata nevasta lui era şi este pînă în ziua de azi ca într-un 
iad. Nuţu, tatăl nevestei şi cu boreasa lui nemaiputînd suferi înjurăturile lui, 
s-au tras la fiul lor Istode, care-i om de omenie şi cel mai de frunte plugar 
în sat, dar biata Firuţa trage răul. 

Acum a scăpat de soacră, c-a murit, dar unde-ţi trebuie mai a dracului 

soacră decît un bărbat la care-i pute lucrul şi-i place numai băutura şi 
cărțile...? Oile şi porcii, boii şi vacile, toate le-a măcinat. Acum dacă vrea 
biata Firuţa să se îndulcească cu o lingură de lapte, merge la ai lor, la frate- 
so unde-i sînt şi părinţii. De o întreabă cineva: Cum o mai duci? Ea 
răspunde zîmbind amar: 


Ştii, drăguță, ştii tu bine 
Cum trăieşti cu cine-i cîne! 


Dar la ai lor încă nu prea cutează să meargă, numai cînd e harnicul de 
Precup dus de acasă, că a oprit-o. Norocul ei, că el mai mult e dus, iar cînd 
vine acasă o ceartă şi tot proastă îi zice şi cere de mîncare tot carne, că aci 
numai rar de taie măcelarii cîte o vită, apoi şi cînd taie, ea n-are bani, iar el 
banii încă nu-i dă, că de unde să mai tot aibă şi el? 

Aşa o duce sărmana cu harnicul de Precup, bătută, necăjită şi amărită 
de numai unul Dumnezeu o ştie. El tot bea şi face pricini prin cea focuită 
de crîşmă, tot ia bani împrumut de la jidan şi tot cu jidanul îi joacă în cărți. 
Pînă acum se zice că-i dator peste o mie de florini jidanului, d-apoi altor 
oameni? Că, cum simte că a vîndut cineva o vituţă, tot pe capul lui e pînă 
scoate baremi 10-15 florini şi la toţi dă scrisoare scrisă de mîna lui, că de 
n-o plăti, să aibă drept a se intabula pe moşia lui. Jidanul pe cum am 
înțeles, s-a şi intabulat pentru o mie de florini. De va ţine tot aşa, nu mult 
va trece şi toată moşia cea mare s-a măcina, precum s-au măcinat vitele 
cele multe şi scumpe. Acum ştii de ce cîntă biata nevăstuţă: 


Peline, verde peline, 
Amară-i frunza pe tine. 


Atît a cîntat sărmana, cîntarea aceasta, de acum toţi vecinii o ştiu de-a 
rostul, şi cînd îi aud glasul cel frumos şi jalnic, toți plîng de mila ei. 

Aşa îmi spunea părintele loan şi cînd voiam să-l întreb: de are 
nevăstuță, copii ori ba, un cîntec jalnic ce venea din grădina vecină străbătu 
la urechile noastre şi râmaserăm ca înmărmuriţi de glasul cel jalnic care 
cînta: 


De-ar fi Dunărea de lapte 
Din cîne nu mai faci frate; 
De-ar fi Dunărea de vin 
Nu faci frate din păgîn. 

La toți li-i lumiţa dragă, 
Mie mi-i cerneală neagră; 
La toți li-i lumiţa bună, 
Vai, mie mi-i mătrăgună. 


De-ar da Dumnezeu să deie 
Frunza-n plop să nu mai steie 
Omul necăjit să pieie, 

Să rămîie cui-i bine 

Să se sature de lume, 

Că şi eu m-am săturat 

Focul de m-ar fi mîncat. 


Nu se mai gîndească nime 
După rău s-aştepte bine, 
C-aşa a lăsat Dumnezeu 
După bine s-aştepţi rău. 
Nu bate, Doamne, omul 
Ia-i mintea şi norocul 
Că-i bătut el săracul. 


Dă, Doamne,-n lume bucate 
Şi-o fată la şapte sate 
Şi-aceea încă să moară 

Cînd o fi, Doamne, fecioară! 


N-am mai putut de mila ei, ne-am dus înlăuntru şi mult timp am stat 
rivind unul la altul, fără a zice vreo vorbă, dar venind cina pe masă ne-am 
us la ea oftînd: 

Vai de omul fără noroc! 


Din vol. Novele, Bucureşti, 1901. 


TUDORICĂ 


Supărarea şi doru 
Acelea gată omu. 


Aşa, Tudorică! Amu te poţi boci; îți poţi smulge părul, te poţi văita 
pînă nu-i vedea bine, că ţi-ai mîncat odor de fată, ţi-ai omorit-o cu zile, 
cînd îi era lumea mai dragă, cînd era ca un bujorel înflorit. 

În ziua de Rusale cînd a ieşit popa la holde, Ileana Tudorichii era fata 
cea mai frumoasă şi mai frumos gătată, ea făcu cununi de grîu curat ca să 
împodobească crucea şi să fie peste un an de cununat miriteii. Poate şi 
gîndea că o cunună i-a fi amuşi ei pe cap iar alta la Tudoru lui Gavrişu 
Ursului. 

La Sînziene ea făcu cunună de sînziene galbine, pentru cîți îs la ei în 
casă, şi mai facu una pe deasupra. Şi toate cununile au stat pe streaşina cea 
de paie a casei lor într-o aruncătură, numai cununa ei n-a stat; de trei ori o- 
a aruncat şi de tustrele orile a căzut. Atunci s-a supărat şi o-a aninat cu 
grebla pe streaşina casii, dar dimineaţa tot o află jos căzută. „Mărăsin rău” 
zise Ileana în ziua de Sînziene, cînd se sculă des-de-dimineaţă, să măture 
ograda şi să aducă apă de la izvor, apoi să se gate de mers la biserică: 
Mărăsin rău! Din minuta aceea parcă o piatră-i zăcea pe inimă; de cîte ori 
trecea pe dinaintea casei şi vedea celelalte cununi stînd pe acoperiş, iar a ei 
căzută, totdeauna-şi zicea: Mărăsin rău! De cîte ori umbla cu grebla, 
totdeauna-i venea prin minte că cu acea greblă a cercat să-şi înțepenească 
cununa pe streşină, dar tot a căzut: Mărăsin rău! De cîte ori vedea prin 
finețe sînziene, totdeauna-şi aducea aminte de cununa ei cea căzută şi-şi 
zicea: Mărăsin rău! 

ŞI se temea grozav de moarte, cu toate că era sănătoasă ca mărul care-i 
mai sănătos, tînără ca o brînduşă, sprintenă ca o şopirliță şi frumoasă, 
Doamne! cît să-i bei apă din gură. Dar un vierme-i şedea la inimă, şi p-acel 
vierme nu-l putea omorî. Ea nu-şi putea închipui cum ar fi să se mărite ea 
cu altul, nu cu Tudoru lui Gavrişu Ursului. Nu-şi putea închipui cum să 
ieie el pe alta, şi nu pe ea! Şi-ar fi luat-o Todor cu drag suflet, dar vezi că 
lelea Tudorică, mama Ilenii nu s-ar fi învoit la una ca aceea odată cu capul. 
Din astă pricină la ei erau tot vorbe, tot neînţelegeri, tot împroşcături. De 
mergea Ileana la izvor după apă, mă-sa o dăscălea şi-n casă cum ştia ea, 

dar atîta nu-i era destul; cînd era Ileana prin ogradă, îşi mai scotea capul şi 
pe fereastră de-i bătea perele: Ileană, de stai de vorbă cu focuitul ăl de 
Todor îţi sfărm capul ca la şarpe! 

Cînd venea acasă, nici nu apuca bine a intra biata fată în casă şi 
începea lelea Todorica: Te-ai cumpenit să stai pînă mîne, iar te-ai întîlnit 
cu sărăntocul ăla! Mînca-ţ-ar focul capul şi năravul tău! 

Oriunde mergea, tot aşa; ori de unde venea, tot aşa! Zi bună nu mai 
avea cu mă-sa din pricina lui Todor, şi el, săracul, nu era vinovat. Ce purta 
el vina, dacă-i frumos şi li-i drag la fete de el? Întrucât era el vinovat, dacă 
nu-i mai avut? Adică o leacă de vină, ce să zicem, avea şi Todor, că ştia 
juca mai bine decît toţi feciorii, ştia zice-n fluier şi-n frunze de-l cunoşteai 
dintr-un sat de feciori, era înalt şi sprîncenat de n-avea soaţă în şapte 
tîrguri. Şi lui îi era dragă Ileana Todorichii şi la Ileana-i era el drag, dar 
drag ca sufletul, drag ca lumina ochilor, şi mă-sa numai nu pleznea de 
necaz cum de-i e Ilenii atît de drag, cum de nu se uită ea după alți feciori 
mai din oameni, cum chiar pe el şi-a pus ochii?! 

În ziua de Sînziene ei i s-a arătat un mărăsin rău! Din minuta aceea era 
ca buigată de cap. Umbla ca prin pămînt, n-avea voie la nimic. 

După ieşitul din biserică a mers aţă acasă şi s-a pus pe prispă afară la 
soare. Leica Tudorica gătă prînzul şi toţi căsenii se aşezară pre lîngă masă, 
numai Ileana nu. 

— Tu, fată, hăi! strigă lelea Tudorică, tu hai la prînz, nu gogi pe 
prispă, că nu ţi-a murit odorul. Ileana nu zise nimic, se ridică încet şi se 
apropie de masă, mîncă, nu mîncă, sta şi ea mărturie acolo ca să nu mai 
pornească pe drăguța de mă-sa cu gura pe ea. Cînd se depărtară toţi de la 
masă, se depărtă şi ea. 

— Dar ce-i cu tine fată, ce mergi aşa de nu iai cele vase să le speli, 
întrebă mă-sa. lar ea se întoarse, adună vasele de pe masă, merse cu ele în 
tindă şi le spălă pe cornul vetrei; le liciori aşa în neştire, ca dusă pe altă 
lume, apoi iar se puse pe prispă la soare. Mă-sa văzînd-o aşa iar se puse cu 
gura pe ea: 

— Dar ce-i cu tine, ha! Gată-te şi te du pe uliţă, mergi la joc, nu-mi 
cloci aci, că-i cloci cînd vei fi babă! 

Şi Ileana iar tăcu şi făcu după poruncă, se îmbrăcă în haine de 
sărbătoare şi se duse la joc. Acolo tot tineretul era adunat, toți jucau şi 
iuiau, numai Tudor sta lîngă ceteraşi şi trăgea dintr-o țigară. Dar cînd o 
văzu pe Ileana ivindu-se îi ieşi înainte iuind: 


Hai, leliță, mai de grabă 

Că jocul minteni se gată! 


Toţi rîdeau, chiar şi Ileana zîmbi a rîde şi-şi uită pe un minut mărăsinul 
cel rău. 

Jucară cîteva jocuri cu voie bună, cînd numai văzură pe Tudorica 
venind ca o pară de foc, şi cum jucau tinereții în şură, o zăriră cînd intră ea 
pe poarta ogrăzii, unde era jocul. Dar şi să nu o fi văzut, ar fi ştiut că-i p- 
aci p-aproape, că-şi deschise din drum gura cea toată ştirbă. 

— Aşa, pulhără afurisită, adecă acasă-mi umbli tot drîmboiată, iar aci 
te aflu rîzînd şi jucînd cu haşmăndăul Ursului. Te-oi învăţa eu ascultare! 
Adică pentru unul ca el te-am ferit de foc, de apă? Mai bine te sugrum ca 
pe un pui de vrabie, decît să te văd cu el! 

În gura ei a stat jocul în loc, fetele schimbau feţe-feţe, feciorii stau ca 
înlemniţi. Tudor lăsă pe Ileana de mînă şi s-a făcut galben ca ceara, iar 
Ileana rupse a plînge şi se depărtă plîngînd de la joc. Muierile care erau la 
Joc, au cercat să domolească pe lelea Tudorică, dar gîndeai că arunci paie 
pe foc, aşa se bobotea ori de ce vorbă zicea cineva. S-a spart jocul în gura 
ei. 

Din acea minută Ileana zi bună nu mai avu; nu putea ieşi de ruşine 
între oameni, că se temea că toată lumea tot de ea vorbeşte. Şi drept era, că 
multă vreme satul fierbea numai de ceea ce făcuse Tudorică la joc. La 
lucru la cîmp încă nu mai mergea Ileana, ci stătea toată ziua pe prispă şi 
împungea într-o cusătură. Dar cine ar fi băgat bine de seamă, ar fi văzut, că 
mai mult descoasă decît coasă. Cîteodată se pomenea cîntînd: 


Măi bădiță, pentru tine 
Cu mămuca n-o duc bine, 
La fîntînă nu mă mînă 
Num-odată-n săptămînă; 
La prilaz nu-mi dă răgaz, 
Cată, bade, să te las! 
Bade pentru dumneata 
Mă topesc ca cînepa; 
Bădiţă, de dorul tău 

Mă topesc ca inu-n tău. 


Şi se topea de pe picioare biata Ileana, se topea văzînd cu ochii. Mă-sa 
zicea că-i din gălbinare şi merse la toate babele să-i descînte, dar în zadar; 


ea se topea pe picioare. 

Cînd a fost la Ilie-proroc clopotele de la biserică, gîndeai că s-or 
sparge aşa le trăgea fătul. 

— Oare trag de mers la biserică? ori trag de mort? 

— Ba trag de mort, a murit Ileana Tudorichii. 

Lelea Tudorică umbla bocindu-se cu capul despletit ca o nebună şi 
smulgîndu-şi părul, dar în zadar, de şi-ar scoate şi ochii tot nu mai poate 
aduce înapoi sufletul Ilenii, nu, că el e acolo sus unde sînt sufletele cele 
curate. Nici pe cea lume nu cred s-o mai vază lelea Tudorică, că ea nu-i 
modru să meargă unde s-a dus Ileana. 

Şi oare de ce lelea Tudorică se împotrivea atît de tare, de nu vrea să 
vază pe Ileana nici jucînd cu Tudoru lui Gavrişu Ursului? Doară nu era 
destul fecior, ori doară ea era cea bogată mare? De unde! P-o formă erau de 
avuţi, dar vezi că lelea Tudorică e din neam mare; are un frate popă şi o 
soră preoteasă, ea încă-i fată de morar şi-şi zicea: eu numai pe Ileana o am, 
am casa mea, locşorul meu, vacile mele, am frați şi surori domni şi 
doamne, pe Ileana trebuie s-o fac batăr dăscăliță, de nu chiar preoteasă! Că 
Gavrişu Ursului, tata lui Tudor, încă nu era lipit pămîntului de sărac, avea 
şi el jugul lui şi moşioara lui, dar ce-i drept, avea şi o droaie de copii, 
feciori şi fete, şi dacă ar fi dat la împărțit, puţin se venea la unul. Deci se 
temea lelea Tudorică, că Tudor i-a intra în bine şi între neamuri şi numai 1- 
a face neamul de ruşine. 

Acum nu i-a mai face neamul de ruşine, că satu-i mare, fete-s multe, şi 
mai mari şi mai mărunte şi-o afla şi el una. Dar lelea Tudorică nu-şi mai 
află fata în veci! Se poate tot boci pînă n-a vedea bine. Vedeţi ce face fala! 

poi bună-i fala goală? Bună în foc s-o arză de fală! 


Din vol. Novele, 1901. 


„MINTE DE MUIERE, ȘI PACE” 


Satul nostru nu-i sat mic, că are peste 450 de fumuri, şi mai la tot 
fumul este o femeie şi mai fiecare femeie are o meliță; dar dacă ai pune la 
un loc toate meliţele din sat şi le-ai pune să meliţe deodată, toate ar amuţi, 
cînd lelea Ana, muierea lui George a Pascului, ar prinde la ceartă cu 
cineva. 

Are un glas ca un clopot de cele mari din turnul saşilor din Bistriţa. 
Apoi, cum li-e casa în deal răsună tot satul cînd îşi dezmiardă bărbatul, ori 
are de împărțit ceva cu cineva. Şi i se aude des gura peste sat, iar a badii 
George nu o aude nimeni; deşi nici el nu tace din gură, dar glasul lui pe 
lîngă al lelii Ana e ca glasul unui pui ieşit de acum din găoace pe lîngă 
glasul unui cocoş. 

Cînd începe ea: „Măi George, măi, tu nu eşti bărbat, măi, tu ai fi bun 
ciuhă în cînepă, mă!” Atunci tot satul ştie, că lelea Ana-i acasă şi că şi 
badea George a sosit de undeva. 

Şi lelea Ana rar îi acasă, că are multe trebuşoare prin cel sat, mai pe la 
mătuşa Frăsina, mai pe la nănaşa Anghelina, mai în dreapta, mai în stînga, 
ca omul cu treburi. lar badea George mai mult e p-acasă, cînd nu-i tocmai 
lucru cîmpului. Că badea George are agonisită frumoasă, pe lîngă casă, are 
oiţe, purceluşi, văcuţe, bouleni, vițălandri şi cîte şi mai cîte. Nu-i el tocmai 
coada satului, deşi chiar fruntea încă nu-i. 

Şi are badea George cu lelea Ana doi copii, un fecior şi o fată atîta li-e 
toată prăsila! Niculae, feciorul lelii Ana, că ea nu zicea copiii noştri, ci 
copiii mei, Niculae, cum zic, se însură, după ce veni din Beciu, unde a 
cătănit trei ani de zile; luă pe Floarea morarului şi o aduse noră la lelea 
Ana, dar îi spuse curat lelii Ana, încă pînă a nu-i aduce pe Floarea 
morarului de noră; 

— Mamă, eu mă însor, dar pe femeia mea numai eu vreau să fiu 
precătuş, nu şi dumneata, nici o vorbă legănată n-ai să-i zici, că eu nu-s 
tata, să rabd cîte vrute şi nevrute de la dumneata, cu îs eu, nu rabd de la 
nime nimic; fac, lucru, agonisesc pentru casă, muierea mea va avea să facă 
asemenea şi să țină casa în rînd bun. Dar morcotită şi frămîntată nu o voi 
lăsa, mai bine-mi voi face un bordei în capul satului cum vrea Dumnezeu. 
Aşa te gîndeşte, mamă. De vrei aşa, cum zic eu, ţi-o aduc noră în casă, de 
unde nu, lumea-i largă, mi-oi afla şi eu un petec de pămînt, să-mi pun o 

cocioabă de casă, şi de n-oi veni în casa unde m-am născut! 

Aşa zise Niculae şi el ştia ce grăieşte, că doară era de 25 de ani, şi 
numai trei ani a fost dus de acasă, dar 22 de ani acasă a fost, ştia bine ce 
plăteşte gurita mamei sale, că d-ar fi fost cineva chiar drac, trebuia să pună 
puşca jos dinaintea lelii Ana. De aceea îşi gîndise el aşa: „o să spun mamii 
tot ce am de spus, înainte de cununie, că după-aceea-i prea tîrziu, va zice că 
cu haboca m-am băgat în casă peste ei, că ei n-au voit, că teacă, că pungă, 
şi pricina va fi gata.” 

Nu-i vorbă lelea Ana înholbă nişte ochi mari cînd auzi pe Niculae 
vorbind astfel, şi se şi scăpă să zică: 

— Dar ce, dragul mamii, nici nu ai luat-o şi te-ai şi întărîtat împotriva 
mea? E ceva grofoaie, să nu-i zică omul o vorbă bună şi înţeleaptă că doară 
deacea-s bătrînii în lume, ca să înveţe pe cei tineri şi pe nepricepuți... 

Dar nu apucă să zică mai mult, că Niculae-i curmă vorba: 

— Auzi, mamă, ce am zis, am zis, eu nu vorbesc de două ori tot 
aceeaşi vorbă, că nu-s beat: de te legi, că în lucrurile noastre şi în vorbele 
noastre amestec nu-i avea, o aduc, lucrăm amîndoi, facem ce trebuie, dar 
dumneata cu vorba să nu încerci a ne face trai rău; nouă ne dă bună pace... 
Ori mă duc şi şed la socri pînă în primăvară, iar atunci îmi fac casă lîngă 
moară, îmi dă socrul petecul cel de loc, ce l-a cumpărat din jos de moară. 

Într-aceste nimeri şi badea George, tatăl lui Niculae în casă şi întrebă, 
ce vorbe au? Iar lelea Ana începu numai decît: 

— Ce să avem? Uite tu aci la Niculae, că nici n-a adus pe grefeaia 
morariului în casă şi-mi şi dă porunci, ca să nu-i zic nici o vorbă legănată, 
ca şi cum eu nu aş şti ce să zic, şi cînd să zic? Ca şi cînd eu aş merge în 
binele ei iar nu ea în binele meu! Una ca asta n-a fi! Eu sînt capul casei, de 
vă place bine, de unde nu, ducă-se şi Niculae şi voi toți unde a dus mutul 
iapa, dar eu poruncitor în casă n-oi suferi! 

— O, ho, ho! muiere, zice badea George, noi însurăm pe Niculae, că-i 
al nostru, va rămînea sprijin bătrîneţelor noastre, e harnic, muncitor, 
cumpătat, iar noi pe zi ce mergem sîntem tot mai slabi. Apoi fata azi-mîne 
om mărita-o, iar Niculae cu muierea lui au să ne ieie locul, să fie cu noi 
pînă vom avea zile. Drept şi mai drept, că mie nu mi-ar plăcea, ca ei să fie 
aici deschiliniţi de noi, nici mi-ar plăcea ca ei să ne facă zile amare, ceea ce 
nici nu cred că s-ar întîmpla, dar aceea încă n-ar fi dreptate, ca noi să le 
facem traiu rău, şi zile negre prin vorbe nesocotite şi porunci din seamă 
afară. El se însoară, vom trăi laolaltă, vom munci laolaltă şi-i mai lăsa şi tu, 
babă, din holca cea mare, ce o facei pentru toată nimica. 

— Ba că una ca aceea n-a fi, mai bine ducă-se cîte zile a crescut şi 

Niculae şi fata morarului, că am auzit eu din bătrîni, că fetele de morar 
numai să doarmă la umbră sînt bune şi să ieie de-a gata. Fără, de se leagă, 
c-a fi cuminte şi a asculta de mine, vie-mi în casă, de unde nu, largă-i 
lumea, voi afla eu pentru Niculae una, care să fie cum vreau 10! 

— Vezi că mie alta nu-mi trebuie, numai pe fata morarului! 

— Atunci ia-0, dar nu-mi da porunci de pe acum, că ce să zic şi să nu 
zic în casa mea! 

Badea George însă, ca om cuminte grăi aşa: 

— Ştii ce, Niculae, dragul tatii! Dacă ție fata-ţi place, ia-o, nu te 
opresc, nu te silesc, ia-o şi o adă aci; de vom putea trăi ca oamenii cei de 
omenie, bine, de unde nu, sus e Dumnezeu, ne-o îndrepta el ce să facem. 
Din partea mea supărare nu-ţi avea şi tare cred, că nici eu din partea 
voastră, iar mă-ta şi-a mai veni doară în fire, că amu nu-i copilă să nu 
priceapă binele şi răul! 

Aşa, cu vorbe, cu înțelegeri şi neînțelegeri, se gătară de nuntă şi cînd 
fu colo către săptămîna albă, Niculae era cu muiere, şi Floarea morarului 
era cu bărbat. La ospăț a fost multă voie bună, ca la ospeţe; chiar şi badea 
George, socrul cel mare, care nu jucase doară de la ospăţul lui, acuma juca 
şi el. Se bucura bietul om văzînd cît de bine se potriveşte Niculae al lui cu 
Floarea morarului, că cunoştea pe Floarea şi ştia că-i copilă blîndă şi 
aşezată; cînd o jucat jocul miresei pe bani, nu se putu răbda să nu 
chiuiască: 


De-ar fi Ana ca mireasă, 
Nu o-aş da pe lumea asta! 


Ospeciorii bătură în pălmi, strigară vivat! muierile rîdeau, iar lelea 
Ana sta să crepe de necaz că bărbatul ei acolea într-o lume de oameni o 
face de ris. „Lasă că te-oi coace eu!” îşi gîndea ea şi înghițea noduri. 

După ospăț trăiră ei în pace cît trăiră. În cele dintîi săptămîni nu-şi 
arătă lelea Ana dinţii, ca să nu zică lumea, că nici nu i-a intrat bine nora în 
casă şi s-a apucat cu gura pe ea. Dar cam pe la jumătatea postului mare 
începu mai cu o vorbă mai cu alta, cînd nu erau bărbaţii p-acasă pînă cînd 
biata noră începu odată a plînge dinaintea dînşii. 

Atunci lelea Ana îşi ieşi din sărite, uită că-i postul cel mare, vremea 
spoveditului, şi începu mai cu grosul: 

— Dar ce te miauni că nu ţi-a spart nimeni capul; pentru că ţi-am spus 
ce-i bine, ştiu că n-am făcut cel lucru mare, că doară în casa mea îi slobod 
să zic şi eu o vorbă. De altmintrelea, draga mea, de nu-ți place, iată p-aci 

drumul, uşa-i slobodă, nici am rîs cînd ai venit nici n-oi plînge cînd te-oi 
duce. 

Dar aceste vorbe şi altele de neamul acestora le zise lelea Ana îndesat, 
colea, cum ştia dumneaei cînd o apuca hărnicia. 

Cînd veniră bărbaţii acasă, cum cărau gunoiu aflară pe biata Floarea 
plîngînd, iar pe lelea Ana făcîndu-se toată ţiră de se auzea peste sat. 

— Da ce-i, babă, întrebă badea George îngrijat, cînd văzu ce-i la el 
acasă. 

— De ce plîngi? întrebă Niculae pe Floarea, ce ţi s-a întîmplat? 

Floarea nu putea scoate nici o vorbă de ruşine pentru vorbele ce i le 
aruncase soacra sa din chiar senin, iar lelea Ana începu şi mai pogan: 

— Ce să fie? Dumneaei, grofoaia, fişpăniţa, se miaună pentru o vorbă 
mică ce i-am spus-o; se miaună, că ce am zis... no! ce foc s-o ardă am şi 
zis?... Ce-am zis baroniţă? 

— Destul! grăi Niculae, destul, mamă! Eu n-am adus pe Floarea de 
batjocura dumitale, să-i pui cîte nume îţi ies din gură toate; eu de batjocura 
nimănui n-oi lăsa-o. Îi sînt bărbat, eu singur am s-o mustru de va face ceva, 
nu dumneata, că nu dumneata te-ai cununat cu ea! Floare, nu plînge, 
îmbracă-te omeneşte, strînge-ţi în ladă ce ai, şi te duc acasă eu cu capul 
meu, ce va mai fi vom vedea! 

Aşa grăi Niculae, iar badea George apucă pe lelea Ana de fuiorul 
dracului şi făcu ce nu făcuse nici o dată, o boteză una şi bună, şi-i zise: 

— Fire-ai a dracului de scorpie, adică nici cei tineri să n-aibă pace de 
gura ta! Nu-i destul, cît ţi-ai spălat gura pe mine de 26 de ani. 

Ea tipa, el da. Niculae nu sări să facă pace, ci punea pe car zestrea 
Floarei şi o duse acasă, şi mai mult nu o aduse, ba rămase şi el la socri pînă 
în primăvară, cînd ajutat de tată-său şi socru-so, îşi făcu cuibu lui, unde nu 
împiedica pe nimeni şi unde nu-i era muierea supărată de nimeni. 

Satul era plin, că Niculae de groaza harnicei de mă-sa, fu nevoit a se 
muta din casa părintească, că mă-sa tot cu gura pe Floarea sta, iar el, 
Niculae, ţinea mult la nevasta lui, la Floarea morarului, care era frumoasă 
şi harnică şi cuminte, cît suflet de om botezat n-ar fi avut pricină de a se 
miînia pe ea. Tot satul ţinea cu cei tineri, dar tot satul ştia cine-i lelea Ana şi 
ce-i plăteşte gura, dar mai bine decît toți ştia badea George, care umbla ca 
prin pămînt de ruşine că s-a zărăstit fecioru-so de la casă de groaza gurii 
mumă-sa. 

Încet cu încetul însă prinse a tăcea satul despre întimplarea lui Niculae, 
mai cu seamă pentru că pe el în toată ziua îl vedeai ajutînd tătîne-său la 
toate lucrurile economiei, amîndoi plugăreau, amîndoi erau în tot locul la 

lucru: la coasă, sapă, seceră ş.a. lar duminicile şi sărbătorile îşi aduce 
nevasta la ai lor cîte p-un ceas două, dar să se mai mute acolo cu şezutul, 
nici el nu se îndemna, nici îl îndemna tată-so, că ştia cine-i lelea Ana. 

După vreo doi ani de zile iarăşi a fost nuntă mare la casa lelei Ana, zic 
la casa lelei Ana, că ea aşa zicea: „Tot ce-i aci, e al meu, pe toţi vă pot 
scoate afară ori cînd aş voi, că al meu e bunul”. Adevărat că casa şi moşia a 
ei erau, că badea George se măritase la ea în casă, fiindcă ea era singura 
fată stătută, dar bogată, iar la el acasă fuseseră prunci mulți. 

Poate de aceea şi era lelea Ana atît de puravă, unde ştia că al ei e 
bunul, nu al bărbatului ei. Drept e şi aceea, că altă muiere mai aşezată ar fi 
cunoscut, că deşi moşia şi casa sînt rămase de la părinţii ei, dar badea 
George a fost acela care s-a trudit şi-a muncit de a ţinut pe bătrîni lui socri 
cînd erau la neputinţă; el lucra moşia aceea şi creştea vite, de avea tot 
mereu cele trebuincioase, el plătea dările şi toate necazurile, iar ea, lelea 
Ana, numai îşi bătea cea gură, cînd cu unul cînd cu altul, dar mai mult cu 
el. De aceea nici nu silise pe Niculae să rămînă la el, ca să nu-şi audă şi 
acela şi nevasta lui, cîte auzise el bietul George. Bag-seamă badea George 
a iscodit chiuitura aia: 


Decît în casa muierii 
Mai bine-n temnita țării. 


Aşadară la casa lelei Ana era iarăşi nuntă mare că amu îşi mărita pe 
scumpa mamii, pe draga mamii, pe singura fată, pe Măriuca. O mărita după 
un om cu stare, ce şedea numai peste drum de la ei, după Vasilica 
Ferecatului, care era singur la părinți şi era om aşezat, blînd şi bun ca pita 
cea bună. 

„Niculae, zicea lelea Ana, mi-a fost adus în casă o scorpie, cu care n- 
am putut ieşi în capăt, l-am duduit, m-am mîntuit de el, acum îmi aleg 
pentru Măriuca un ginere care ştiu că n-a gremujda înaintea mea şi de a fi 
după cum se arată, îi dau din tot ce avem pe jumătate iar jumătate îmi țiu 
mie pînă voi avea zile, apoi după moartea mea, şi acea jumătate s-o împărți 
în două: una Măriuchii şi una la amărîtul de Niculae, pe care l-a bătut 
Dumnezeu pînă după cap, cu fata cea făloasă şi puturoasă de morar”. 

Aşa spunea lelea Ana cumetrelor ei, care vezi bine, de faţă-i dau drept, 
dar pe din dos ziceau, că şi lui Niculae s-ar cuveni să-i deie amu ce i-a da, 
să nu lucreze pe la alții, în brazdă streină, iar fata să se îmbuibeze în bine, 
că doară frați sînt amîndoi, la unul se cade ca şi la celălalt. 

Vasilică Ferecatului luă pe Măriuca lelii Ana peste voia tătîne-său. 

Ferecatul tot mereu îi zicea lui Vasilică: 

— Dragul tatii, cu Ana tu n-ai scoate-o la cale, că ni-i casa numai 
peste drum; cum aducem pe Măriuca la noi, va vrea Ana să fie mai mare şi 
aci ca la ea acasă. Apoi una ca asta eu n-oi răbda. Apoi, dragul tatii, să zici 
că îi merge doară tu ginere la Ana-n casă, eu nu te opresc, dar ştiu, că cu ea 
nu-i mîna-o, că-i numai ca ea, nici feciorul ei n-a putut ieşi cu ea la capăt, 
d-apoi tu, strein?... În toată ziua ţi-a striga: „Eşti în binele meu, cînd vreu 
atunci te scot de aici.” Una ca aceea ştiu că nu ţi-a plăcea. Fără tu să nu zici 
că te dezmint, de-ți place fata şi de chibzuieşti, că-i putea trăi cu ea, tu ia-o, 
adă-o aci, dar apoi nu mă-sa să fie mai mare la noi în casă, nu ea să 
poruncească. Că uite, eu cu mă-ta cuvînt legat n-am avut de cînd ne-am 
legat de lume, nici cu alți oameni din sat, iar amu la bătrîneţe, încă n-am 
vrea să avem, chiar din pricina Anii. 

Aşa zicea şi muma lui Vasilică. Dar ce să zicem, bag-seamă i-a fost 
scrisă, că el a luat-o şi a dus-o la ei acasă numai peste drum de la lelea Ana. 

Şi era făloasă lelea Ana că şi-a putut mărita fata după un om ca 
Vasilică şi aşa aproape. „Sîntem ca-ntr-o casă”, zicea ea cumetrelor ei, 
stăm poartă de poartă, s-a împlinit cîntecul: 


Nu mă da, maică, departe 
Să vin cu dăsagii-n spate, 
Cu dăsagii băierați 

Şi cu ochii lăcrămaţi. 

Ci mă dă, maică,-n vecini 
Să te văd seara ce cini, 
Dimineaţa ce prînzeşti, 
Peste zi cum mai trăieşti! 


Acest cîntec îl cînta lelea Ana şi la nunta Măriuchii cu glaja-n mînă 
după ceteraşi. 

Ce să zică omul, la început gîndeai, că o să meargă treburile strună de 
bine. Că era iarna, cînd s-au luat. Bărbaţii peste zi erau la pădure, mai 
cărau gunoiu, mai pe la grajduri la vite, iar muierile cu ceva cujeică (furcă 
lîngă foc). Mai venea lelea Ana peste drum la fată p-o minută două, iar 
minutele ei erau de dimineaţă pînă către amiaz; mai mergea Măriuca cu cea 
furcă la mă-sa, că doară era numai peste drum. 

Dar veni vremea de pus pînză. Atunci lelea Ana îşi dă cu părerea, că 
Măriuca să pună războiul la ea în casă, că-i mai vederoasă, mai în fața 
soarelui, se vede mai bine. Cuscră-sa, lelea Frăsina, mama lui Vasilică, 

însă zicea că nu acolo, ci în casa ei, că doară cum am ţesut acolo două 
rînduri de muieri şi Măriuca va putea ţeasă, va vedea, că nu-i ponihoasă, 
feri Doamne. 

Cînd era chiar soborul mai mare, nimeresc din pădure şi bărbaţii, 
badea Ferecatul, fiu-so Vasilică şi cuscru-so, badea George, că fuseseră cu 
trei care în pădure, să aducă lemne mari, de care are lipsă o gazdă în orice 
vreme. Ei nimeriră deci acasă cînd muierile ţineau sobor despre pusul 
pînzii. Lelea Frăsina, cum văzu carele intrînd zise către Măriuca: 

— Măriuca dragă, aşterne tu masa că bărbaţii-s osteniţi şi flămînzi că 
de ast-dimineaţă n-au mîncat, că n-au voit să-şi ia merinde cu postul ăsta. 

Pune şi oluţul cu vin ars pe roasă şi păhărelul, c-or bea cîte o leacă, să 
se mai dezmorțească. 

Şi făcu Măriuca cum îi spuse soacră-sa, iar lelea Ana oftă clătinînd din 
cap: hm! bine-a zis cine-a zis: 


Cîtu-i lumea ţi ţara 
Nu-i slujnică ca nora! 


Lelea Frăsina auzi oftatul lelii Ane şi nu se putu răbda să nu-i zică: 

— D-apoi ce-i, cuscră, ori doară ca pe-o slujnică port eu pe Măriuca 
dumitale, adecă nici nu pe a dumitale că a dumitale a fost numai, dar acum 
e Măriuca noastră, nora mea, nevasta feciorului meu, ca pe o slujnică o 
port eu? Să spună ea că-i aci! 

Între-aceste intrară şi bărbaţii în casă şi văzînd urciorul cu vinars pe 
masă, îi rîseră care de care, dar văzînd cu ce ochi acri se uită cuscrele una 
la alta, simţiră că aci s-a întîmplat ceva. Ferecatul, care de alt cum avea şi 
el nume ca alţi botezați, că-l chema Pavel Pîrcălab, da-i ziceau „Ferecatul”, 
căci el îşi făcuse cel dintii car ferecat cu fier la noi în sat; Ferecatul, care cu 
ochii săi de vultur văzu, cum intră-n casă, ce cale-i pe vale, se apropie de 
masă, luă urciorul în mînă şi chiui aşa mai încet, nu chiar ca la nunţi: 


Cine vrea să nu mai moară 
Ține glaja subsuoară! 


Aceasta o făcu el să vază mai bine ce-i între borese, că vedea el că 
ceva pricină trebuie să fie, că prea erau posomorite, de gîndeai că li-a dus 
Someşul cînepa. 

Cuscru-so şi fiu-so rîseră şi bătură-n pălmi la chiuitura Ferecatului, 
nevasta încă zîmbi. Muierea Ferecatului, lelea Frăsina, muiere şăgalnică, 

zise către cuscru-so: 

— Dar chiuieşte şi dumneata una, că uite vîjdorogul meu gîndeşti că-i 
holtei, aşa o mînă. Numai lelea Ana sta tot încrețită şi cu sprîncenele 
adunate, nici în preajma vinarsului nu se dezgheţa. Dar Ferecatul e drac 
împielițat, el ştie de unde să înceapă lucrul, ca să iasă unde vrea el. Se făcu 
deocamdată a nu băga de seamă posomorala lelii Ana, destupă urciorul, 
umplu un păhărel şi începu a închina: 

— Să trăieşti, cuscre; ți-oi închina dumitale întîi, că boresele nu cred 
că n-au băut pîn-am fost noi duşi. Dumnezeu te ție, să-ți țină Dumnezeu 
sănătatea şi iosagul, Dumnezeu te ferească de tot răul; deie-ți Dumnezeu 
tot bine şi veselie, să trăiască şi cuscra şi copilaşii noştrii! 

Iar badea George tot răspundea: „Dumnezeu te-auză!” 

Apoi după ce bău, Ferecatul umplu păhărelul pentru badea George. 
Acesta îl luă în mînă şi închină la cuscră-sa: 

— Să trăieşti, cuscră! 

— Dumnezeu să te audă! 

— Dumnezeu te ţină! 

— Şi pe domnia-ta. 

— Deie-ţi Dumnezeu sănătate! 

— ŞI dumitale. 

— Dumnezeu ferască-te de tot răul! 

— Şi pe dumneata! 

— Să trăiască şi cuscrul. 

— ŞI copilaşii noştri! 

— Dumnezeu te audă! 

Acum bea badea George vinarsul şi păharul gol îl puse pe masă 
glumind: 

— Vai că tare-i, cuscre, mă mir cum de-l beau muierile? 

Toţi rupseră în hohote de rîs, lelea Frăsina-i răspunse rizînd: 

— Cum să-l beie muierile, ia cu gura ca bărbaţii, că-i păharu cît un cui, 
cum îl pui la gură nu-i! 

Numai lelea Ana sta drîmboiată, fierbea de năcaz, că alţii îşi fac voie 
bună, pe cînd ea-i necăjită şi amărîtă de para focului, îşi sfărîma capul, cum 
să înceapă o leacă de gîlceavă, fără de care ea nu era sănătoasă. Şi-i veni 
apa pe moară, că badea Ferecatul umplu păhăruţul cu vinars şi întinzîndu-l 
muierii sale zise: 

— Închină la cusera! Şi luă lelea Frăsina păhăruţul în mînă și 
întorcîndu-se spre cuscră-sa, începu a închina: 

— Să trăieşti, cuscră! Dumnezeu te țină, Dumnezeu să ţină pe bărbaţii 

ŞI Copiii noştri... 

Dar lelea Ana tăcea de ai fi jurat că-i mută; ea, melita satului, acum nu 
da nici un glas. Oare ce-o fi asta? gîndi badea George, care tot tremura, că 
lelea Ana va porni ca o furtună. Badea Ferecatul sta numai şi se uita, pînă- 
şi bău lelea Frăsina păhăruţul şi apoi întorcîndu-l cu fundul în sus zise: 

— Nici atîta rău să nu deie Dumnezeu! Apoi umplu badea Ferecatul 
păhăruţul şi se apropie cu el de cuscra Ana: 

— Placă, cuscră, ian vezi de ce mor oamenii? Dar cuscra, în loc să ia 
păharul, mulţumi cum ştia ea mai frumos: 

— Mulţumesc, cuscre, dar io n-oi bea; nici să fie aur nu mi-ar intra pe 
grumazi, atîta-s de necăjită. 

— Dar de ce, rogu-te? întrebă badea Ferecatul. 

— D-apoi, cuscre, cum n-oi fi, că uite dumneata, pe cum bine ştii şi 
ştie tot satul, numai fata asta am şi eu cu inimă către mine şi... hi... hi... 
(plînge) hi... hi... hi! 

— Dar ce-i, pentru Dumnezeu, întrebară bărbaţii, toţi trei deodată. 

Dar lelea Ana se făcea că se-năduşeşte de supărare şi de oftări, plîngea 
şi se dăolea cu lacrimi de scroafă, nu putea nici gremujda de supărare mare. 

Atunci badea Ferecatul, om, care n-avea vreme să aştepte pînă şi-a 
găta cuscră-sa plînsul, întrebă răstit pe muierea lui: 

— Frăsină, ce aţi avut? Că aci aţi avut ce aţi avut. Iar lelea Frăsina nu 
aşteptă s-o mai roage odată, ci începu: 

— D-apoi ce să avem, nimica toată! 

— Da, borborosi lele Ana plîngînd, aceea-i la dumneata nimica toată, 
că ţi-am dat fata ca o floare şi mi-o faci slujnică, ba îi mai rea ca o slujnică, 
că slujnica capătă slobozenie, de la stăpîni să-şi caute părinții, dar fata 
mea-i oprită să nu vină la mine! 

— Cine o opreşte, cuscră? întrebă Ferecatul. 

— Cine te opreşte, draga mamii? întrebă lelea Frăsina pe noru-sa. 

Nu apucă însă nevasta a căsca gura, că draga sa de mamă şi începu: 

— Ş-apoi nu-i oprelişte aceea, cînd nu-i sloboadă ca să pună stativele 
cu pînză la mine în casă să-i pot eu mînui şi slobozi, şi face ţevi, cum se 
duculeşte? Că doară io-s mama ei, io am crescut-o... hi... hi... hi! 

— Atita-i tot necazu? întrebă Ferecatul, rîzînd: o! atunci poţi bea un 
păhăruţ de vinars, c-a fi cum va rîndui Dumnezeu. Fata dumitale-i numai 
peste drum de la dumneata, poate merge să te vază şi poţi veni să o vezi, 
dar, ori te superi, ori ba, să meargă ea cu stativele din casa mea şi să şază 
acolo cu zilele de-a rîndul, nu mă învoiesc nici eu. Ea-i măritată, are să 
lucre şi să trăiască pentru bărbatul ei şi în casa bărbatului ei. La casă e mult 

lucru nu numai stativele; noi bărbaţii sîntem mai mult tot duşi, iar muierile 
nu pot sta numai la stative, şi pe-afară mai e cîte ceva, mai nişte oiţe, mai 
nişte gălicioare, purcei, viței, apoi de acele a grijit tot Frăsina singură, de- 
acum ar fi vremea să mai aibă şi sprijoană, că de aceea şi-a însurat feciorul. 

— Aşa! borbosi lelea Ana, adecă fata mea să fie slujnică cuscrii, iar 
eu, care am făcut-o şi am apărat-o de foc şi de apă, şi am cruţat-o ca pe apa 
puţină, eu să fiu dosedită de a nu o vedea numai cînd vor voi străinii! Una 
ca asta nu va fi! 

— Dar taci, babă, grăi atunci badea George, şi tu ai avut noră-n casă, 
dar de gura ta s-a dus cu fecior cu tot; acum vrei să faci pricină şi între fată- 
ta şi ginere-to? Nu te temi de Dumnezeu, că te-a bate, că-i postul mare! 

— En taci, se înfurie lelea Ana, că nu cu tine grăiesc; fata-i a mea, 
casa-i a mea, în casa mea va pune stativele, ori de nu, n-a ţasă nici aici; aşa 
să ştiţi, că de nu lăsaţi după mine, rîde dracul de voi? 

— Ba ride dracul de tine, cuscră, nu de noi toţi, zise Ferecatul apăsat, 
cum zicea el cînd era mînios. Ţi-ai măritat fata, e măritată, nu-i a dumitale 
mai mult, nici nu poftesc să fie a mea, e a lui Vasilică, el îi este bărbat, de- 
ar duce-o în vîrful muntelui, ea trebuie să meargă cu el, fără de a gremujda! 

Acum începu şi Măriuca a plînge, văzînd că nimeni nu prinde parte la 
mă-sa, iar Măriuca era neam cu mă-sa, care văzînd-o plîngînd, începu mai 
avan a se dăoli: 

— Vai de mine şi de mine, că numai o fată am avut, şi nici aceea n-a 
avut parte de noroc în lume! 

Lelea Frăsina se uita boldiş la cuscră-sa, văzînd-o că face gîlceavă fără 
pic de pricină; Vasilică sta şi se mira, ce poate să aibă nevasta lui, de 
plînge, că el nu-şi putea închipui să plîngă cineva din chiar senin, nebătut; 
badea George era galben ca ceara de ruşinea ce i-o face odorul de muiere; 
iar badea Ferecatul sta şi el uimit şi nu ştia, cum să curme gîlceava. Lelea 
Ana cu Măriuca se tot boceau. Atunci se apropie Vasilică de nevasta lui şi- 
i zise: 

— Măriucă, nu te boci, aşteaptă pîn-a muri mă-ta, c-apoi ai vreme să 
te boceşti pînă nu-i vedea bine. Bătută nu eşti; flămîndă şi goală încă nu 
eşti, taci dar şi-ţi caută ceva de lucru, adă pe masă, că noi venim de la 
lucru, nu de la sfaturi. lar dumneata, soacră, de vrei, bea un păhăruţ de 
vinars şi te pune de mănîncă cu noi, de unde nu, du-te acasă, nu face 
gîlceavă între noi că nu-ți mîncăm bucăturile. 

Atunci lelea Ana ca nebună se repezi pe uşă afară țipoind cît o lua 
gura: 

— Tulai, că vrea tilharii să mă omoare, trăgînd pe Măriuca după sine. 

Dar Vasilică prinse pe Măriuca de mînă, să nu o lase, iar văzînd că se 
zvîrcoleşte şi vrea să meargă după mă-sa, o apucă de cap şi o hăţi îndărăt 
strigînd: 

— Te-ai măritat, şezi unde eşti, ori de nu, te trăzneşte Dumnezeu 
sfîntul şi pe tine şi pe mă-ta! 

Văzînd lelea Ana ce-i şi cum temîndu-se să nu o încaiere şi pe ea, fugi 
mîncînd pămîntul şi strigînd: 

— Teşiţi, oameni buni, că tilharii îmi omoară fata. Tot aşa merse 
tipotind pîn-acasă, acolo deschise fereastra cea de către drum şi de-acolo 
făcea o holcă, de se adunară vecinii în gura ei. Cei din casa Ferecatului stau 
înmărmuriți, Măriuca se bocea după uşă, lele Frăsina îşi freca mîinile şi 
ofta, badea George sta pironit pe un scaun, ca înlemnit, iar Ferecatul nu se 
putea destul mira, cum poate cineva face gîlceavă de nimica. Oamenii în 
drum şi pe la poartă stau cu gura căscată, neştiind ce să zică, ce să facă, iar 
lelea Ana tot melita din fereastră. 

Erau aci Paştele. Tot satul era voios. Numai în două case era necaz de 
moarte; în casa Ferecatului şi în casa badii George. În casa Ferecatului era 
necaz, că Măriuca, nevasta lui Vasilică, era dusă de la el; prin sat lățise 
lelea Ana vestea că n-a fost modru să mai trăiască fiica ei în casa 
Ferecatului, că toți sînt nişte oameni îndărătnici, Ferecatul o purta ca pe o 
slujnică, Frăsina, ca soacră nu o părtinea, iar Vasilică, ca bărbat, o bătea, de 
sta să o omoare cu bătăile. Oamenii, vezi bine ca oamenii, unii credeau, iar 
alții ziceau: „Ştim noi, ce poamă e lelea Ana, că nici dracul că-i drac şi să 
nu se pună în sîmbră.” 

În casa badii George era şi mai mare necazul; el zăcea în pat, se 
îmbolnăvise de ruşinea ce i-o făcuse lelea Ana, cît nici în Vinerea de Paşti 
n-a fost la biserică, să se spovedească şi să se cuminece ca creştinii, nici în 
ziua de Paşti nu putu merge la biserică, cînd chiar şi cei mai din urmă 
oameni nu rămîn pe acasă; el zăcea dus. lar lelea Ana cu Măriuca făceau 
chibzuieli, peste chibzuieli, şi badea George le auzea din pat şi ofta, de se 
îndăduşea, neputînd zice nimic. Chibzuiala lelii Ana era, că ea va despărți 
pe Măriuca de tîlharul de Vasilică şi-şi va aduce ginere în casă că şi aşa 
George tot boleşte şi nu-i cine purta rînduiala casei; Măriuca, brudie de 
minte cum era, credea că mă-sa drept are şi bine zice, dar după Vasilică 
încă-i părea rău, că, oricum, îi era drag ca sufletul, dar într-o bobotă ea s-a 
fost dus de la el, la sfatul mamei sale, şi nu voia să meargă îndărăt pînă n-a 
veni el după ea. 

Dar Vasilică, deşi era cu casa numai peste drum de a ei, nici ca-n 
batjocură n-a zis batăr peste gard: „Hai, Măriucă acasă; ba chiar dacă zicea 

unul-altu s-o cheme, el răspundea: „Ba io, c-a da ea cu capul de gard, 
atunci apoi va avea ea de ce se boci. De-a fi să fim laolaltă, va veni 
frumuşeluc şi n-a asculta de melița mîne-sa; de unde nu, largă-i lumea, 
ducă-se cîte zile a crescut, că şi eu mi-oi mai afla, ce mi-a fi împărțită”. 

Badea George gemea în pat, minteni-minteni îl apucau înăduşeli şi 
tusă, cu mîncarea nime nu-l îmbulzea prea tare, dar şi cînd îi îmbia nu 
putea mînca mai nimic, şi cît mînca, îi sta în rînză, şi-i făcea şi mai mari 
dureri. Nici nu putea să-i fie mai bine, cînd de dimineaţă pînă seara auzea 
pe lelea Ana, cum bătea din gură ca o meliţă: „Te despart, draga mamii, şi- 
mi aduc ginere-n casă, care să facă cum zic eu, că a mea-i casa şi moşia, nu 
a boleacului ăstuia!” 

La trei săptămîni după Paşti badea George închise ochii pe vecie. 
Înainte de moarte a chemat la sine pe fiu-so Nicolae cu nevasta lui şi 
cuscrii lui, morarul cu morărița, şi pe Ferecatul cu lelea Frăsina, şi pe 
Vasilică şi pe Măriuca. De față era şi lelea Ana, ea se bocea drag Doamne, 
după bărbat, de gîndeai că piere lumea. 

Şi numai atît putu zice badea George: 

— Eu mă sting, dragii mei, iertați-mă de v-am greşit ceva, ca iertat să 
merg înaintea lui Dumnezeu. Tu, Măriucă, mergi la bărbat, c-a fi bine. Şi 
învăţaţi şi pe puii de şarpe, ca să nu facă gîlceavă din nimica... Toţi au zis 
Dumnezeu să-l ierte! 

Şi l-a iertat Dumnezeu pe veci, a murit, l-au îngropat, l-au jelit, dar 
lelea Ana nu lăsa pe fată să meargă la bărbat: „Vie el aci, de vrea să te aibă 
muiere, că are tot ce-i cere inima, dar eu slujnică la Fereca tu nu te las. Te 
despart mai bine şi-mi aduc ginere în casă pe cine voi voi eu, că la bine 
cine n-a trage?” Şi Măriuca crezu, şi se lăsă să o poarte mă-sa de nas, în loc 
să fi ascultat de tată-so, care cu glas de limbă de moarte i-a fost lăsat ca ea 
să meargă la bărbat. 

Văzînd Ferecatul că nu-i vine nora, trimise pe Vasilică la părintele să-i 
spună aşa: „Părinte, sînt cununat după lege cu Măriuca Anii lui George, ea- 
i dusă din postul-mare la mă-sa, fii bun adună curatorii şi-o chieamă 
înainte să mărturisească: vrea să vină înapoi, ori vrea să se despartă de 
mine după cum se laudă mă-sa? De vrea să vină, nu-mi umble cu 
marafeturi, că-i vremea lucrului, de unde nu, deie-mi scrisoare de 
despărţire, să-mi caut de cap.” 

Şi se duse Vasilică la părintele şi-i spuse ca de pe carte, tot necazul, și- 
i spuse şi din ce le veni pricina, şi părintele îl mîngîie aşa: 

— Fătul meu, eu v-am legat deolaltă ca să nu vă dezleg, dar de n-ar fi 
rînduită de la Dumnezeu ca să fiți laolaltă bărbat şi muiere, după cum v-aţi 

legat înaintea altarului, lumea-i mare, tu-ți vei căpăta muiere şi ea bărbat, 
care cum va fi vrednic. 

Îndată a treia zi cheamă părintele curatorii laolaltă şi le spuse, că uite 
ce-i şi cum cu Vasilică Ferecatului. 

— Dacă-zi ştim, părinte şi ştie tot satu, grăi curatorul primar. 

— Apăi bine că ştiţi, acum o să vină şi ei îndată înainte şi vom chibzui, 
doar i-om putea împăca, în păcate, că-i ruşine să steie ei ca cei rătăciți: unu 
într-o parte, altu-ntr-alta. 

— Vom cerca părinte, şi pace era lense de făcut, ba nici gîlceava nu se 
făcea, de mergea Ana unde s-a dus bietul George, bărbatu-so, dar pînă-i ea 
vie, pace în casa copiilor ei nu va fi, căci gura şi năravul ei a băgat şi pe 
bietul George sub glie. Dumnezeu să-l odihnească şi mîie pe unde a-nserat. 

Aşa grăi un curator. Atunci văzură, că intră şi fătul (crisnicul) cu cei 
împricinaţi. Mai-nainte mergea badea Ferecatul povestind cu fătul, după ei 
mergea Vasilică, iar hăt înapoi venea încet, de numai cît clătea, lelea Ana, 
învăţind-o pe Măriuca ce să zică, şi bătîndu-i perele să plîngă cînd va 
plînge şi ea, ca şi cum n-ar fi avut vreme destulă s-o înveţe acasă. 

Ajungînd acasă la preotul, unde erau curatorii adunaţi, preotul le ţinu o 
cuvîntare înțeleaptă, ca să chibzuiască bine ce fac, că nu-i lucru de glumă a 
judeca o treaba atît de gingaşă, apoi începu cu întrebările. Mai întîi întrebă 
pe Vasilică. 

— Spune, fătul meu de ce ţi-ai alungat nevasta, cu care te-am cununat 
înaintea altarului? lar Vasilică răspunse aşa: 

— Domnule părinte şi cinstiți curatori bisericeşti! Eu muierea nu mi- 
am alungat-o că n-am luat-o s-o alung, ci am luat-o să ţin casă cu ea şi să 
trăiesc cu ea în bine şi în rău, dar mă-sa a făcut toată neînțelegerea şi 
gîlceava ei între noi, mă-sa a celuit-o acasă. Eu, de vrea ea, şi acum o 
primesc, şi mă leg că din partea mea cuvînt legănat n-a auzi; dar apoi şi ea 
să fie cum se cade şi să nu asculte de sfaturile mîne-sa, că n-or duce-o la 
bună; dacă însă nu-i place şi nu-i place de mine şi de casa mea, atunci silă 
nu-i fac, îi dau drept să se mărite după cine a vrea, iar ea să-mi dea drept să 
iau pe cine m-a îndrepta Dumnezeu, că fără muiere nu pot fi. 

Curatorii clăteau din cap în chip că drept a grăit şi că doară şi ei sînt de 
acea părere. lar preotul grăi: 

— Spune dumneata, Măriucă, de ce ţi-ai lăsat casa şi bărbatul şi te-ai 
dus fără pic de pricină la mama dumitale, de care te-ai despărţit pe vecie, 
cînd ai dat mîna cu Vasilică? Nu-ţi aduci dumneata aminte, cum am cetit 
cînd v-am cununat: „c-a lăsa omul pe tatăl său şi pe mumă-sa, şi se va lipi 
de muierea sa, şi vor fi amindoi un trup?” 

— Aşa vrem şi noi, domnule părinte, şi cinstiţi curatori, zise lelea Ana 
de după uşă, ca să lase Vasilică pe tatăl său şi pe mamă-sa şi să vină la noi: 
atuncea-i scriptura deplină, şi fata mea n-a fi de batjocură la nime. 

— O, ho! grăi părintele, pe dumneata, lele Ană, nu te-a întrebat nimeni 
nimic, deci fii bună şi taci; să-mi spună Măriuca: De ce te-ai dus de la 
Vasilică? 

Iar ea prinse a se boci, că o tot boldea lelea Ana, iar de-acasă şi de pe 
drum o învățase, ca să prindă a se boci cînd va boldi-o. Prinse deci a se 
boci Măriuca şi tot bocindu-se a borborosi: 

— Că... nu m-aş fi dus, dar... m-a tras de păr şi a zis, că mama nu are 
ce căuta la noi... şi nu m-a lăsat să pun stativele la mama, iar la ei nu se 
vede bine în casă la ţesut... 

— Uitaţi-vă, dragii mei, zise părintele, eu văd de aci, că toată 
neînțelegerea voastră vine dintr-o nimica-ntreagă, nu umblaţi cu de-aceste, 
că nu vă faceţi de vorbă la oameni şi de păcat înaintea lui Dumnezeu. 

Eu aş zice aşa, că dumneata Măriucă să mergi la bărbat, că are casă şi 
masă şi are agonistă multă, nu poate îmbla prin soboare. lar dumneata, 
Vasilică, să fii mai îngăduitor cu Măriuca, că-i tînărucă, iar dumneata eşti 
cap de bărbat şi trebuie să fii mai cuminte şi mai îngăduitor; ia-o cu 
frumosul şi cu binişorul, mai las-o şi pe la mă-sa din cînd în cînd, şi fiți ca 
oamenii şi ca creştinii. 

— Aşa zicem şi noi, răspunseră curatorii. 

— Eu vreau s-o iau înapoi, răspunse Vasilică, numai să fie cu treabă 
bună şi să n-asculte de soacra, că n-o duce la bine. 

— Eu nu-mi mai las fata de batjocură la nime, o despart şi pace şi 
sănătate, ea s-a mărita după cine oi vrea eu, iar Vasilică şi-a lua una, care 
să fie slujnică la tată-so şi la mumă-sa, că Măriuca mea ştiu că nu i-a fi în 
veci! 

— lar răspunzi domnia-ta, grăi părintele, de ce nu laşi pe Măriuca să 
grăiască? Zi domnmia-ta, Măriucă, ce gînd ai, mai mergi la Vasilică, ori ba? 

— Cum a vrea mămuca, răspunse Măriuca bocindu-se, că mă-sa o tot 
boldea, îi da adică semn să se bocească. 

Preotul şi curatorii se încercară fel şi formă să-i împace, toţi s-ar fi 
învoit, dar lelea Ana nu voia odată cu capul să audă de împăcăciune, numai 
dacă Vasilică va lăsa pe tatăl său şi pe mumă-sa şi va veni ginere la ea-n 
casă; iar Ferecatul şi Vasilică la una ca asta nu se învoiră şi nu se putură 
învoi, că Ferecatul avea numai un fecior, pe Vasilică şi avere avea 
frumoasă; afară de aceea ştiau ce gură bună are lelea Ana, deci mai bine ar 
fi mers în țara tătarilor, decît să şază în casa ei! 

Aşadară se depărtară de la casa preotului fără altă ispravă, decît că 
lelea Ana a tudumănit, că ea începe proces de despărţire. 

Şi lelea Ana se tinu de vorbă; vîndu doi boi rămaşi de la badea George, 
merse cu banii la domnu protopop şi începu proces de despărțire. Banii, 
vezi bine, nimeni nu-i mai dispreţueşte atît de tare, să nu pună mîna pe ei, 
cînd îi sînt de-a îndemînă. Aşa era şi domnul protopop, om ca toţi oamenii, 
cu lipsă de bani şi cu voie bună cînd vedea, că-i vin de unde n-avea 
nădejde. Primeşte banii şi începe procesul. 

Dar lelea Ana i-a spus Sfinţiei-sale că şi de-ar mai vinde doi junei şi 
20 de oi, nu-i pasă, numai să-i arate la feciorul Ferecatului, că-şi desparte 
fata de el şi-i capătă alt bărbat, mai ales decît el. La pornirea procesului, 
Sfinția-sa a spus lelii Ane, că fără pricină nu se poate face despărțirea, şi 
adică de nu va putea adeveri, că Măriuca numai silită s-a dus după 
Vasilică. 

Atita-i fu destul lelii Ane: numai atîta voia să ştie, că din ce pricină se 
pot despărți cei cununaţi, şi îndată-i plesni prin minte ce răspuns are să 
deie: 

— Am silit-o, Sfinția-ta, am silit-o eu şi bărbatul meu, fie iertat, cînd 
am gîndit, că bine facem c-o dăm după un fecior bogat, care-i singur la 
părinţi dar acum văd, că rău am făcut, că nici de o aruncam în foc, nu era în 
loc mai rău decît în casa Ferecatului; bărbatul meu a şi murit de părere de 
rău, c-o silit-o de a căzut biata de ea cum zice cîntecul: 


Am picat în aspru loc, 
Cum pică lemnul pe foc. 


Şi de aceste ştia multe lelea Ana. 

Aşa făcu Sfinția-sa scrisorile, şi adună soboare peste soboare, şi lelea 
Ana tot vindea din vite şi înfunda bani pentru soboare, pînă nu mai rămase 
nici o coadă de vită la casă. Atunci în urmă, după ce ea jură, că atît ea cît şi 
badea George ar fi silit pe Măriuca să meargă după Vasilică, căpătă cartea 
de despărțire şi Vasilică, de părere de rău, numaidecît luă pe cea mai 
frumoasă fată din sat, cu care, între noi fie zis, cuvînt legănat n-a avut nici 
el, nici părinții lui. 

Dar să vedem noi de lelea Ana şi de Măriuca ei. Cu fală-şi bătea lelea 
Ana pieptul şi gura: „Am despărțit pe Măriuca de satana, să vă arăt, ce 
bărbat o să-i capăt eu, că la bine cine n-ar trage? Dar Măriuca tăcea şi 
plîngea de multe ori, cînd vedea numai peste drum de la ei pe Vasilică ei 
deodată cu Florica lui Siminoc, cu nevasta lui de-acum, că trăiesc bine ca 

doi porumbi, şi mult se căia, că a ascultat de mă-sa; apoi iar se întărea în 
fire şi zicea: 


Supărată-s, nu mă las, 
Să fac voie la pizmaş. 


Apoi se găta frumos şi mergea la joc, ca fetele cele mari. 

În vremea aceea soseşte din cătane Pavelu diacului, care cătănise opt 
ani de-a rîndul, fusese ceva mai mare peste cei mai mici. Pe Pavel îl 
luaseră cătană din şcoală, iar acum veni în haine cătăneşti cu trei stele la 
grumazi; oameni-i ziceau „domnul filer”. Peste cîteva zile dezbrăcă hainele 
cele cu stele şi îmbrăcă hainele dieceşti: cioareci cu şinoare, cămaşă cu 
creţe, pălărie mică, pieptar de postav vînăt şi o zeghe de pănură sură, dar 
croită pe domnie, cu bumbi şi cu şiroaie vinete. Îi sta bine lui Pavel, păşea 
ca pe strună, ştia multe că doar învățase şi prin şcoale şi în cătane. Iar 
dumineca cînta în strană lîngă tată-so. El veni, de venit, acasă că p-acolo 

rin cătane îşi împuţise brinza, dar acasă, ce să facă? Tată-so mai avea o 
droaie de copii, mari şi mici iar moşie numai o fărâmătură mică, că doară 
dreaptă-i zicala: 


Că diacu săracu 

Cînd aude clopotu 
Țipă coasa-n buruiene 
Şi aleargă la pomene. 


Apoi îmblînd la pomene, nu se prea măresc moşiile, ba şi din ce-s mici 
se mai micesc. Aşa stînd lucrul, mulți pureci nu putea face Pavel pe la tatăl 
său, ci trebuia să se gîndească: 


Din’ce foc o să trăiască, 
Dar din greu să nu muncească? 


Cunoştea el pe lelea Ana şi pe Măriuca ei; ştia că lelea Ana are moşie 
frumoasă; auzise el că Măriuca-i despărțită de feciorul Ferecatului, deci îşi 
gîndi: acolo n-ar fi rău de mine, că, şi de are lelea Ana o gură ca o meliţă, 
dar eu am fost filer, nu ea! 

Deci începu a se da la joc cu frumosul pe lîngă Măriuca, o juca, o 
strîngea, îi chiua cîte-n lună şi-n stele şi din ceea-n ceea Măriuca uită 
supărarea după feciorul Ferecatului, iar lelea Ana era făloasă, că cel mai 

învăţat fecior din sat îi joacă fata-n tot jocul şi vine serile la ei în poveşti. 

Din ceea-n ceea, Pavel peţi pe Măriuca şi o luă şi se mută la ea acasă. 

Acum lelea Ana era şi mai făloasă, toată se zdrobi spunînd cumetrelor: 
„Noa, nu era mai bine de venit feciorul Ferecatului să şază la noi, pînă era 
ograda plină de vite? Iată, toate le-am prăpădit cu despărțirea, şi tot mi-am 
căpătat ginere pe fruntea feciorilor.” 

Fiu-so Nicolae numai rar abătea pe la ea, şi atunci nu şedea mult, că 
Pavel filerul le băgase gărgăuni în cap, că de aceea abate Nicolae pe la ei 
că să-i facă parte din moşie, dar nu i se cade că moşia a fost numai a lelii 
Anii şi deci se cade să o lase toată fetii că aşa zic legile țării: ce-i al tatălui 
să fie al feciorilor şi ce-i al mamei să fie al fetelor. Şi lelea Ana, făloasă, îşi 
bătu pieptul că moşia va fi a aceluia, a cui va vrea ea, că zestrea a ei a fost. 

Văzînd Pavel cum stau lucrurile, se luă cu binişorul pe lîngă babă, îi 
aducea vinars şi îl îndulcea cu zahăr, iar lelea Ana bea pînă se făcea curcă 
şi striga în gura mare, că ginere ca al ei nu mai este altul pe podul 
pămîntului. În nebunia ei cea mare se duse cu Măriuca şi cu ginere-so la 
oraş şi făcu cărți după cum o povăţui el, că ea a vîndut lui Pavel, ginerelui 
ei toată moşia şi casa pe bani buni, cum a adus el din cătane. 

Lucrul acesta îl făcu, ca să nu ştie nimeni din sat, să nu se nădească 
Niculae şi să-şi ceară parte. Intabulată fiind toată moşia pe Pavel, îi era 
uşor să trăiască bine, că merse la bănci şi împrumută sută după sută, pînă 
ce se sui vreo 800 de florini datoria pe moşie. În casă era pace şi voie bună. 
Băutură şi carne aducea Pavel din gros. Ele ca muieri nepricepute, nu ştia 
de unde are el atîţia bani. Cîteodată zicea Măriuca către mă-sa: 

— Mamă, oare de unde are Pavel atîțtia bani, de tot mereu aduce 
băutură şi carne? lar baba-i răspundea: Proastă eşti tu, doar bani fac 
cărturarii, apoi doar Pavel e cărturar, vezi că face un comințău, capătă 2-3 
pițule, face contrătuş, capătă 2-3 piţule, apoi vezi că tot dus prin sate, şi 
cînd vine, nu vine cu mîna goală. 

Aşa trecură vreo cinci ani. La lucrul cîmpului nu-l vedea nime, moşia 
toată o da în parte, vite nu ţinea mai mult de cîteva gălicioare şi un porc de 
Crăciun; o vacă cu lapte îşi cumpără însă, de care grija Măriuca şi cea 
babă. Şi toate mergeau bine. El se scula dimineaţa, mînca, îşi aprindea 
tigara şi hai în sat, de unde nu venea de altă dată pînă-n seară, petrecea prin 
crîşmă cu cei cîţiva jidani ce erau în sat, şi juca cu ei în cărți. Dar casa lui 
nu ducea lipsă, că erau bani la bancă. 

Odată vine Pavel acasă cu o tăbliță de tinichea cu slove de aur şi o bate 
pe stîlpul portei. 

— Ce-i asta Pavele? întrebă muierile. 

— Ce-i asta? răspunse el — asta-i lucru mare; uitați-vă, mi-a venit chiar 
de la împărăție tăblița asta, să o bat pe stîlp ca tot omul să ştie, că am slujit 
pe împăratul cu credință, şi de s-ar întîmpla ca cineva să dea foc la casă, 
împărăția îmi plăteşte pentru ea o mie de florini. 

Muierile clătinau din cap; săraca învățătură, bună-i ea! Ele crezură 
minciuna lui Pavel. Dar adevărul era altul. El adică mai ceruse două sute de 
florini împrumut de la bancă, dar de acolo i-au răspuns aşa: 800 ţi-am dat, 
dar casa nu ţi-e asigurată împotriva focului; asigureaz-o şi-ţi mai dăm 200, 
dar apoi nu mai mult. Şi-şi asigură Pavel casa într-o mie de florini şi puse 
tăblița pe stîlpul casei. 

Era prin postul Crăciunului, chiar la Sfîntul Niculae. Un frig de crăpau 
şi lemnele. Chiar atunci era mare bucurie în casa lui Niculae a lelii Ana, 
că-i făcuse nevasta un copil şi voia să-l boteze în ziua Sfîntului Niculae, să- 
i pună nume ca lui tată-so. La botezul micului Niculiţă, se duse şi lelea Ana 
şi Pavel şi Mariuca cu tus-trei copiii, ce-i aveau; puse Pavel pe cei doi mai 
mărişori pe o săniuţă şi baba-i trase, iar pe cel mai mic îl duse Măriuca-n 
braţe, Pavel mergea ca un haiduc, cu ţigara-n gură şi cu băţigaşul în mînă, 
înapoia lor. 

Ospăţul botezului ținu mult; iarna zilele sînt ceas de scurte, deci de pe 
la ojină se aprinse lumînările. Preotul merse colea pe-nserate acasă, 
petrecut de Pavel, care spuse celorlalți meseni, că îndată vine, numai 
petrece pe părintele. Nime nu-şi bănuia nici un rău, toți erau cu voie bună. 
Dar e lung drumul, din capul din jos al satului, de lîngă moară, unde era 
casa lui Niculae, pînă în mijlocul satului la casa parohială. Pavel însă 
petrecu pe părintele omeneşte, povestindu-i din cătănie lucruri de care 
numai opşitarii ştiu povesti. Cînd fu la poarta părintelui, dete noapte bună 
şi se întoarse, dar, după cum zise către părintele, m-oi abate p-acasă să văd 
ce-mi fac vituţele. 

S-abătu p-acasă. Casa lor era pe uliţa din dos, deci de la părintele 
apucă calea aceea. Casa Ferecatului era numai peste drum de a lor. Se uită 
bine dacă este ori ba lumină la Ferecatul, şi văzînd că nu-i, se mai uită pe 
drum în sus şi în Jos, dar nu văzu pe nimeni, nici că putea vedea fiind o 
bură din cer pînă-n pămînt, încît la 5 paşi nu vedea omul. 

Apoi se duse şi intră în casă, luă repede în braţe ce-i era mai de-a 
îndemînă: perini şi haine de pat, şi le duse chiar în fundul grădinei în omăt. 
Înturnînd pe la grajd, dezlegă vaca şi viţelul şi lăsă uşa deschisă, apoi mai 
intră odată în casă, deschise o ladă şi iar luă din ea în braţe şi duse în omăt, 
în fundul grădinei. Şi veni şi a treia oară. Atunci aprinse lumînarea şi mai 
scociori prin ladă şi prin casă după cîte ceva şi iar o stinse şi dă raită în 

fundul grădinei cu ce avea în braţe. Apoi merse în dosul casei, puse în 
straşina cea de paie cu toc de lemnuşe, şi lîngă el o bucată de iască aprinsă; 
în tus-patru cornurile casei făcu aşa, şi nimeni nu-l opri, cu toate că cineva 
îl vedea, şi acel cineva era Vasilică Ferecatului, care întrebase pe popa, că 
ce pajură de aur a căpătat Pavel fileru, de-i la el pe stîlpu porții. Şi după ce 
preotul îi spuse, Ferecatul numaidecît îi ghici gîndul, că adică vrea să-şi 
aprindă casa cea veche de biîrne şi acoperită cu paie, apoi banca să i-o 
plătească şi cu banii să trăiască zile albe, iar casa să i-o facă oamenii de 
milă şi pomană. 

În ziua de Sfîntul Niculae, după ce petrecuse Pavel pe preotul, se duse 
şi se uitasă la Ferecatul la fereastră şi nevăzînd lumină, credea că aceia 
dorm, dar nu dormeau, ci şedeau în poveşti pe-ntuneric, ca omul cînd n-are 
ceva lucru mare şi desfăceau cucuruz pentru porcii cei din coteţ. Cînd se 
uită Pavel pe fereastră, Ferecatul chiar se ridicase de lîngă cotarca cu 
cucuruz şi merse să bea apă. Cofa cu apă era sub fereastră, deci aruncîndu- 
şi ochii fără voie zări pe Pavel stînd în mijlocul drumului spre casa lui, care 
era în mijlocul unei grădini foarte mari. 

— Să ieşi, măi Vasilică, pîn-afară, dar ia-ți cojocul, şi furca cea de 
fier, stăi tu la noi în dosul porţii, dar vei vedea ce face domnul filer (cum îi 
ziceau oamenii-n glumă) să nu pățim azi o nepăţită. 

Vasilică numaidecît se nădăi, îşi îmbrăcă cojocul şi căciula, apoi de 
după uşă îşi luă furca cea de fier şi merse la pîndă. Prin poartă nu putea 
vedea pîn-acolo, că bura era deasă, de puteai tăia cu briceagul în ea, şi casa 
lelii Ana era departe de drum. Deci Vasilică se luă şi trecu drumul încet şi 
pe foaie, ca şarpele, pînă era la poarta lui Pavel. Nici de-acolo nu văzu 
nimic, dar nu merse mai aproape şi stătu aci locului cu ochii ţintiți la 
ferestrele casei lui Pavel. Cînd Pavel a aprins o leacă de lumină, de-a mai 
scociorit prin ladă, a văzut Vasilică limpede, dar n-a zis nimic. Văzut-a el 
şi cînd a pus ceva în cornurile casei, dar iar n-a zis nimic. Ca fulgerul de 
iute i-a trăsnit prin minte, că în adevăr, Pavel vrea să dea foc casei, dar tot 
atîta de iute văzu şi aceea, că în primejdie nu e nici un vecin, fiind casele 
foarte departe unele de altele şi omătul mare. Deci îşi gîndi: Hai, drace! 
hai! Şi-i dete pace. 

Dar cînd să iasă Pavel afară din ogradă şi să meargă la cumnatu-so 
atunci Vasilică îl opreşte-n loc, ţinîndu-i furca oblu înaintea ochilor: 

— Stai, că te împung, ce-ai făcut? Du-te şi ia focul, ori te împung ca 
pe un şarpe! 

Vorbele aceste le zise Vasilică atît de tare, cît răsună uliţa de gura lui. 
Ferecatul într-o săritură fu afară, cu furca de fier în mînă şi el, strigînd la 

ceilalți vecini. Pavel sta între furcile de fier înmărmurit. Cercă să fugă, 
furca lui Vasilică îl răni la pulpa din jos a piciorului, de căzu jos. 

Într-aceea mai sosiră cîțiva vecini: bărbaţi, muieri, copii, să vază ce e! 
Vasilică-i striga într-una: 

— Du-te şi scoate focul de unde l-ai pus, că de prinde casa a arde, 
acolo te arunc ca p-un snop. 

Dar atunci câţi erau de faţă, toţi cu un glas strigară: „Tulvai, foc!” şi-şi 
ațintiră ochii spre casa lelii Ane care luase foc din patru părți deodată. Pe o 
clipită îşi pierduse toți cumpătul, ca oameni care nu văzuseră aşa o 
întîmplare, că pîn-atunci nu fusese chiar nici un foc acolo, din 1848 cînd 
aprinseseră ungurii satul. 

Stătură încremeniți o minută. Pavel dă repede să se ridice, cînd zăreşte 
focul, dar cade jos, piciorul îi sîngera rău. Atunci Ferecatul strigă: 

— Muteri, legaţi careva piciorul lui Pavel, tu Vasilică mergi de slobozi 
vitele din grajd să nu ardă acolo, de a lua şi grajdul foc. Voi staţi şi aruncaţi 
omăt, de s-a stinge bine, de nu, să nu sară barem focul în vecini! 

Toţi făcură aşa. Unii alergară la biserică să tragă clopotele într-o dungă 
alții cereau în tot chipul să stîngă focul, dar nu era chip, că din patru locuri 
luase casa deodată foc şi acoperişul era de paie vechi, iar păreții de bîrne 
mîncate de cari, şi ardeau pîrîind. Noroc că nu se aprinseră şi alte case, 
mulțumită împrejurării, că era casa chiar în mijlocul grădinei, depărtată de 
garduri, şi omătul era mare. 

Cînd ajunse lelea Ana acasă, frîngîndu-şi mîinile şi Măriuca bocindu- 
se, nu mai era chip să se apropie cineva de casă, că era ca un cărbune 
înflăcărat. 

Pe Pavel l-a dus atunci numaidecît primarul la casa satului, unde l-a 
dat în paza străjilor şi a făcut arătare la judecătorie. 

Dimineaţa veniră în sat trei căruțe cu demni, unii de la judecătorie, 
alții de la banca cea de asigurare şi alţii de la banca cea cu banii. Au luat 
protocoale, au dus pe Pavel cu ei, şi de atunci nu l-a mai văzut nime în sat; 
banca de asigurare l-a pîrît, căci a vrut să-i înşele, şi l-au judecat la 
închisoare grea pe trei ani de zile. Banca cu bani, scoase demni de la 
judecătorie la faţa locului şi vîndură grădina şi moşia pentru 1000 fl., ce 
împrumutase Pavel. Grădina o cumpără Ferecatul, că era numai peste drum 
de la casa lui, iar moşia o cumpără Niculae, feciorul lelii Ane. Lelea Ana 
îşi frîngea mîinile şi striga în gura mare: Tudumănesc, că-s a mele, nu le 
vindeți! Dar judecătorii îi arătară scris negru pe alb, că ea le-a vîndut lui 
Pavel, iar el le-a zălogit la bancă. 

Acum ce era să facă lelea Ana cu Măriuca ei, draga mamii? 

S-au tras la Niculae, care le primi cu bunătate, cu toate că din averea 
ărintească nu căpătase nimic, şi nu le imputa în veci vreo vorbă, nici el, 
nici muierea lui. Dar lelea Ana tot poamă bună rămase; dacă nu putea 
striga ca odată: „Tot e al meu ce-i aci”, nu se putea răbda totuşi să nu zică: 
„Hei, săraca lume, cînd eram io-n vremea mea, altcum purtam găzduşagul, 
nu ca voi!” Atunci Niculae îi zicea amărît, dar cu blîndeţe: „S-a văzut, 
mamă, nu te lăuda, că ştie satul tot”. 
Oamenii din sat cînd dau în vorbă de întîmplarea aceasta, zic cu toți 
ul ca altul: „Bună poamă-i lelea Ana! Pe bietul George l-a băgat în 
groapă cu gura ei, pe fecioru-so cu noru-sa i-a duduit din casă cu gura ei 
cea bună; fata şi-a despărțit-o de omul cel de omenie, cu gura ei; moşia a 
ăpat-o cu mintea ei cea mare, şi acum șede la Niculae, care mai anțărț nu 
era bun de nimica.” 
Apoi spre încheiere mai zic oamenii aşa: Vai de loc, cînd e muierea 
mai mare-n casă! lar bătrînii satului zic aşa: Minte de muiere, şi pace! 


Din vol. Novele, Bucureşti, 1901. 


PETREA IOVULUI 


Rar mai poți vedea azi un fecior aşa de frumos cum era în vremea lui 
Petrea lovului din Nucet. 

Apoi jucăuş şi horitor cît gîndeai că numai a juca şi a hori a învăţat de 
cînd îi. Mai ştia zice şi în fluier de muia inima fetelor, chiar de piatră să fi 
fost. Un fecior cu aceste însuşiri nu prea poate înturna curînd, după ce iese 
o dată de acasă, că ici îl întilneşte o fată: „Unde meri, mă? Unde ţi-e 
fluierul? Jucăm sîmbătă seara?” Dincolo întîlneşte o nevastă: „Mă, dă pace 
fetei să meargă, că se grăbeşte”. Mai încolo se întilneşte cu un bărbat: 
„Cînd intri la număruş, mă? Ştiu că ţi-a dat maiorul o ţigară, cînd te-a 
vedea sub măsură!” Dincolo întîlneşte pe altcineva, care iar trebuie să zică 
ceva. 

Mai pe scurt, un fecior frumos de toţi e întrebat, toți îşi prind vorbă cu 
el, toţi îl opresc în cale, de, vrînd-nevrînd, întîrzie, pe unde merge! De unde 
a venit şi zicala: 


Om frumos şi vită grasă 
Anevoie-ajung acasă; 
Omul frumos se deoache, 
Vita grasă se potoape. 


Aşa se întîmpla şi cu Petrea lovului, care mai cu drept cuvînt ar fi 
trebuit să se zică: Petrea al Iovulesei, că Iovu, tată-so, era mort colo departe 
e cîmpurile Italiei. 


Sub o tufă de frăgar 
Lîngă domnul ghinărar. 


a picat lovit de un glonţ, cînd era Petrea de un an şi jumătate. Deci, 
Petrea nu cunoscuse pe tată-so; atîta îi spuneau oamenii, de cînd s-a apucat 
de-i mare şi el, căci chiar aşa era şi tată-so cînd l-au dus cătană. Dar să nu 
ne uităm vorba, aşa se întîmpla şi cu Petrea al Iovului; cînd ieşea din casă, 
rar înturna curînd oricît îi zicea mă-sa: „Nu şedea mult, dragul mamei”. 
Dar el nu era vinovat, că de mergea la fîntînă după apă, gîndeai că-i 
făcătură, tocmai atunci mîna şi fătoaia pe Măriuca ei, Todosia pe Ana ei, 


Todora pe Floarea ei; tocmai atunci trebuia să mai vină, vezi bine, cu graba 
şi cîteva neveste şi vrun bărbat şi cîți şi mai cîţi ca la fîntînă. 

Una-l întreba: „Ie-o prins setea, Petre?”. Alta: „Te-ai şi sculat, 
Petre?”. Alta: „Stai, Petre, că ţi-oi scoate eu apă, că eşti slăbuţ, sărace, îi 
cădea cu cîrligul”. Şi el la toate trebuia să le răspundă, şi le răspundea şi le 
mai întreba şi el una-alta: „Dar tu ce-ai visat azi-noapte?” „Ai grijă, de-ai 
visat cu cai, îţi vin peţitorii; de te-ai visat zburînd, îi zbura de acasă, te miri 
ce mut te-a duce”. Toţi rîdeau, că ce vreţi, erau tineri, nu le intrase încă apa 
rece pe urechi. 

Nu-i vorbă, mă-sa-l certa, ca mamele: „lar ai stat mult ţi s-a răcit 
mîncarea. Oare cînd te-i învăţa şi tu o dată să vii mai curînd, cînd te trimit 
undeva?” 

Era Petrea lovului ca de 18-19 ani, cînd s-a apucat fecioriţă Măriuca 
fătului. Şi era ca o joardă de frasin Măriuca subțire şi înaltă şi tînără că nu 
era mai mult ca de 14 mult 15. El încă era cam ca şi ea; înalt subțirel şi 
totuşi spătos şi bine clădit. Apoi amîndoi erau albeneţi, amîndoi cu părul 
creţ şi ochii vineţi, amîndoi ai fi jurat că-şi sînt fraţi. Nu mă prinde dar 
mirare de ce Măriuca juca mai bucuroasă cu Petrea decît cu oricare flăcău 
de gazdă, şi de ce Petrea juca mai bucuros cu Măriuca, care numai atunci 
se apuca fecioriță, decît cu fetele cele mari de vîrsta lui. 

Îţi era mai mare dragul cînd îi vedeai jucînd p-amîndoi; el iuind: 


Lelişoară gura ta, 

Pentr-un husoş nu o-aş da, 
Pentr-un husoş, pentru doi, 
Pentr-un plug cu 6 boi. 


Apoi: 


Lelişoară de la vamă, 
Taie-un pui şi ne fa zamă, 
Că de-i veni tu la noi 
Pentru unul ţi-oi da doi. 


Ea rîdea şi se uita-n gura acea mîndră, din care ieşeau glumele şi 
iuiturile, de gîndeai că să o soarbă. Dar de multe ori se cam uita lung 
Măriuca la el, lung şi jalnic şi gînditoare. Cine ar fi fost atunci cu băgare de 
seamă la ea, ar fi ghicit ce socoate. Vorbeau muierile-n sat, ca ele, mai de 
una, mai de alta, iar cînd venea vorba de Petrea lovului toate aveau numai 

un cuvînt pe buze: Ar fi bună păreche Petrea lovului cu Măriuca fătului, că 
amîndoi îs frumoşi şi harnici şi de omenie, dar una ca asta nu se poate, că 
oricum fătul e fruntaş în sat, iar lovuleasa nu are decît cocioaba de casă şi 
poate două găini şi o mîță. Apoi numai din drag nu se poate trăi, iar fătul, 
bine că-i om cu stare bună, dar mai are copii, nu poate da numai la 
Măriuca, tot ce are. Afară de aceea şi era cam prea tînăr, Petrea pentru 
Măriuca, că numai de era cu 4 ani mai mare ca ea şi ei începură a-i veni 
pețitori, iar el nu ieşise încă de la cătane. E drept că de cătane scăpa el cu 
reclamaţii că să țină pe mă-sa, dar cînd merse a peţi la fătul, acela îi spuse 
oarzin: 

— Dragul badii Petre, eu nu zic că nu ţi-aş da pe Măriuca, dar vezi tu, 
să-ți spun drept: tu ai numai căsuţa şi aceea slabă, iar eu mult tare nu pot da 
cu Măriuca, că mai am copii; fără, uite dragul badii, nu te grăbi cu 
însuratul, vezi mai întîi de-ţi înseamnă cîte ceva; doi-trei ani mai poţi holtei 
şi Măriuca feti; pune-te şi-ţi adună cîte ceva, vezi tu cum merg mulți 
feciori în ţară şi vin plini de bani, doar de-i avea noroc să vii şi tu cu ceva 
prindere de bani. 

„Bine zice badea, cugeta Petrea, numai de nu l-ar pune păcatele să 
mărite pe Măriuca pînă vin eu, c-atunci zău, nu ştiu ce aş face.” 

Cu mare greu spuse Petrea mamei sale înțelegerea făcută cu fătul, iar 
ea, ca muiere păţită, îi spuse aşa: 

— Fătul meu, mai sînt în lume fete, nu numai Măriuca fătului, rămîi tu 
locului şi te însoară după lege, că, drept că bogăție nu avem, dar avem 
căsuţa noastră, din care nimeni nu ne poate sminti, apoi eşti sănătos, şi 
lucrător bun, îi lua pămînt în parte de la cei ce au prea mult şi-i trăi cum ti- 
a rîndui Dumnezeu, dar nu lua tu lumea-n cap. Cum am trăit pîn-acum, fără 
bogăție şi fără lipsuri şi de aci încolo vom trăi. 

— Ba, mamă, eu merg în ţară, mă fac pleuar şi drotar şi în 2-3 ani 
adun bani, pînă atunci nu mai vin acasă. Dar dacă aflu pe Măriuca măritată, 
zău, nu ştiu ce fac atunci. 

Şi, într-adevăr, Petrea se gătă de cale, plecă cu cîțiva oameni care ştiu 
rîndul prin ţară şi se puse slugă la unul ce lucra cu tinichea şi-i purta marfa 
strigînd: „Haideţi la marfă bună, oameni buni”. 

ŞI într-o jumătate de an învăţă şi el a lucra cu tinichea şi-şi făcu scule 
şi prinse a lucra şi aduna para lîngă para, ban lîngă ban, gologan lîngă 
gologan pînă făcea din ei pol, iar polii nu-i schimba ci-i lega cu şepte aţe 
şi-i punea în fundul şerparului. P-atunci meşteşugul cu tinichea era tare 
bine plătit, tinicheaua era ieftină, iar vasele gata aveau preţ bun şi erau 
foarte căutate, astfel că toți cei ce lucrau această măiestrie, de erau 

păstrători, puteau aduna pe an şi pîn'la o sută de poli. Azi nu e nici marfa 
aşa bine plătită şi tinicheaua s-a mai scumpit şi maiştrii s-au mai înmulțit şi 
totuşi adună care-i harnic şi păstrător, 50-60 poli pe an, pe lîngă că-şi 
plătesc în ţară odaia unde lucră şi dorm, pe lîngă că trăiesc şi-şi plătesc cîte 
unul ori mai mulți servitori să-i poarte marfa prin oraşe şi prin sate. 

Astfel Petrea îşi puse toată nădejdea în vorbele fătului şi în Măriuca lui 
şi cu hărnicie rară lucră zi şi noapte şi-şi agonisi în doi ani şi jumătate 160 
de poli şi voi a merge acasă să se însoare cu Măriuca. Dar n-a fost să fie 
aşa. Cînd se gătea de cale, nimeresc la el cîţiva cunoscuţi şi prieteni de-ai 
lui şi-i spun că Măriuca de bună seamă s-a măritat după un fecior bogat din 
satul lor. Auzind el vestea aceasta aruncă sculele jos şi zise prietenilor: 

— Aci aveţi sculele mele, mai am aci şi cîteva vase nevîndute, fie ale 
voastre. Sănătate bună! 

Cu aceste vorbe s-a despărțit de prietenii lui şi a apucat prin oraş 
eînditor. Cînd fu pe dinaintea poştei se gîndi o leacă apoi intră în poştă, 
unde puse 100 de poli şi-i trimise mamei sale cu asemnaţiune telegrafică, 
în care însemnă numai atîta: 

„Sînt sănătos. Măritată-i Măriuca? Şi dumneata cum te afli?” 

A doua zi primi de la mă-sa răspuns telegrafic: „Banii i-am primit. Sînt 
sănătoasă şi te doresc să vii acasă. Măriuca-i măritată!” Primind el veste 
chiar de la mă-sa, era pe deplin încredinţat că Măriuca dară-i măritată. Deci 
îşi zice: „De ce oare să mai merg eu acasă! La ce să strîng? Mama poate 
trăi cu banii ce i-am trimis vreo 4-5 ani, şi fără mine. Deci stau aci, dar 
oare ce să încep?” 

Uneltele şi tinicheaua deocamdată nu-mi fac nici o plăcere. Mă bag la 
oaste, acolo sînt feciori, care şi-au lăsat drăguţele acasă, ca şi mine; mulți, 
cînd s-or întoarce, poate le-or afla măritate, cum s-a măritat şi Măriuca. 
Numai la oaste-i de mine! Acolo-s tot feciori de pînza mea. 

Aceasta fu chiar cînd se găta armata română să treacă Dunărea. Atît de 
voios n-a fost doară niciodată ca atunci, cînd le spuse sergentul: „Feciori, 
mergem să arătăm lumii ce ştim şi ce putem!” Era în glidă, dar de bucurie 
uită totul, îşi aruncă căciula ca o minge în sus şi iar o prinse, strigînd din 
răsputeri: „hura”! Şi ceilalți feciori strigară asemenea, de se umplu 
văzduhul de glasul lor. 

Şi trecură Dunărea şi intrară în foc şi Petrea nu se lăsă mai jos decît 
fiîrtaţii lui, care ziceau adesea despre el: „Al dracului e ungureanul mă, că 
nu mai ştie de oboseală. Uite la el, parcă cu puşca-n mînă l-a făcut mă-sa; 
fir-ar al dracului să fie!” Cînd auzea Petrea vorbele lor, le răspundea rîzînd: 
„Ei, bre! ce vreţi? Nu cumva eu singur să vă fac ruşine? Decît să vă fac 

ruşine, mai bine mă pun şi vă zic în trişcă să se mire şi Hosman Paşa ăla de 
zicala mea”. Şi trăgea trişca din traistă şi o punea la buze şi scotea nişte 
trile din ea de toți rîdeau. Apoi o punea repede în traistă şi zicea: „Hei, 
ortaci! Turcii nu zic în fluieră, hai să facem şi noi ca ei!” 

Bătaia se gătase. Armatele se reîntorseseră, cele biruitoare voioase, iar 
cele învinse cu buzele dăbălate. Mulţi morți şi răniți rămaseră şi din 
biruitori şi din biruiţi. Între cei răniţi se afla şi Petrea Iovului de la noi; 
primise o plesură la pulpa din jos a piciorului stîng şi i se umflase piciorul 
de era cît o cofă şi nu şi-l putea pune în pămînt. Îl duseră dară pe car pînă 
în Bucureşti unde-l aşezară într-un spital. Acolo, ca toţi răniții din bătaie, 
era îngrijit cît se poate de bine. Surori de caritate de la „Crucea Roşie” 
grijau zi şi noapte de răniți. Regele şi regina încă-i căutau şi-i mîngiiau cu 
vorbe părinteşti. 

Petrea suferea de dureri mari. Pulpa piciorului prinsese a vineţi, avea 
friguri de durere. Medicii stăteau pe gînduri ce să facă cu el, că se temeau 
să nu-i cadă tot piciorul în aprindere şi în urmă să moară. El nu le putea 
spune dacă glonţul e scos din rană sau ba, căci puşcătura o căpătase cînd 
era chiar în vîrful zidului la Plevna, atunci a simţit numai că-l arde ceva la 
pulpă, dar numai a doua zi i se umflă piciorul. 

După aceste vorbe ale lui Petrea hotărîră doftorii să-i spintece pulpa 
piciorului să caute glonţul, deci îl întrebară dacă va putea răbda treaz acea 
durere sau să-l adoarmă? 

— Cînd am primit glonţul încă nu dormeam, de ce să dorm acum, cînd 
vreți să-l căutaţi? Şi rizînd din față dar crîşnind din dinți de durere, întinse 
piciorul la doftori şi zise: 

— Pe acest sănătos nu vi-l dau, că-i dreptul şi eu numai cu dreptul ştiu 
face ponturi la joc! 

Şi neadormit şi neţinut răbdă pînă doftorii îi spintecară pulpa 
piciorului şi aflară glonţul şi-l scoaseră, apoi spălară rana cu ce ştiau ei, îi 
legară piciorul şi-i spuseră că peste 14 zile e nădejde să fie în stare a umbla 
cum e data. Cînd gătară doctorii lucrul lor, el era tot apă cum asudase de 
durere, dar îndată ce se depărtară începu la glume cu ortacii şi cu cei ce 
vizitau pe răniţi: 

— Văzut-aţi ce cuţit bun au dumnealor? Trebuie că-i fier bun în el. 
Cum aş vrea să ştiu de unde l-au cumpărat, să-mi iau şi eu unul, că oricum, 
dar unealta bună prinde bine la om. 

— Mai bine zi-ne o leacă în fluier, să ne treacă de urit, zise un ortac cu 
o mînă rănită şi legată la grumazi. 

— Zic, frate, dar mă tem că tu nu-i putea pocni în degete cu amîndouă 

mîinile. 

— Nici tu nu poți face ponturi cu amîndouă picioarele, răspunse cel cu 
mîna legată! 

Astfel ei îşi petrecură în rîsuri şi glume ca să mai uite durerile, ce le 
făcuseră blestemaţii de plumbi turceşti. Dar ranele dor rău, fie omul cît de 
voinic, le simte pînă-n rărunchi. Dar ranele făcute de plumbi fie ele cît de 
mari, sînt nimica pe lîngă ranele ce le face o dragoste nefericită. 

Petrea lovului zicea în fluier şi făcea el şi glume, din cea gură, dar cînd 
îşi aducea aminte de Măriuca fătului, atunci lăsa fluierul de o parte şi 
înceta şi glumele. Ceilalţi ortaci din spital credeau că de durerea piciorului 
nu-i mai scapă să facă glume, dar ei nu ştiau că el are la inimă o rană mai 
adîncă decît la picior, nu pricepeau cîntarea lui cea jalnică, ce o cînta în 
toată ziua şi de cîte zece ori: 


Nu-i doftor leacuri să-mi deaie 
Boala din trup să mi-o iaie, 
Cîţi preoți blagosloviti, 

Ba şi călugări cinstiți, 

Toţi să vie să-mi cetească 
Nu pot să mă mîntuiască; 
Cîte muieri vrăjitoare 

Şi babe descîntătoare. 
Toate vie şi-mi descînte, 
Tot n-oi fi ca mai-nainte; 
Vie moartea să mă spaie, 
Că m-aduce la văpaie, 
Dragostea de loc nu-mi iasă 
Din inimă şi din oasă! 


— Ce frumos mai ştie cînta ungureanul! ziceau fîrtaţii lui de suferinţă. 
— Ştie carte! zicea un caporal din ţară, ce-şi avea şi el un picior 
resălit şi-şi avea patul chiar lîngă al lui Petrea lovului. 
— Ba, că frumos cîntă, de bună seamă, ori ştie carte, ori ba, răspundea 
n curcan legat la cap. 
— D-apoi ştiu că n-oi cînta ca curcanii, răspundea Petrea, făcîndu-se a 
nu mai fi supărat, iar ortacii hohoteau de rîs. 
Pe bolnavi îi vizita medicul tot din 2 în 2 ceasuri, iar după ce mergea 
medicul, veneau surorile de caritate, muieri din case alese, doamne şi 
domnişoare şi grijeau de răniţi, le dau medicina după prescrierile 

medicilor, legau ranele, îi mîngîiau cu vorbe blînde şi le mai duceau şi de 
mîncare. 

La patul lui Petrea venea de regulă o doamnă înaltă, tînără, oacheşă, cu 
o servitoare după ea. Îi dezlega rana, se uita la ea, o lega cu legături 
proaspete, îi da prăjituri şi tot mereu îl îmbărbăta glumind: 


Nu te teme ardelene, 
Că nu-i muri fără vreme! 


Iar el îi răspundea smerit, dar totuşi în felul lui destul de hotărît: 

— Nu mă tem, domnişoară, de moarte, dintr-o rană de la picior nu 
moare omul. Nici rane mai mari nu omoară pe om! 

— Hei, hei, domnişoară! Gloanţele turcilor sînt lapte cu păsat pe lîngă 
alte gloanţe! 

Într-o zi veni domnitorul Carol de vizită pe răniţi. Era însoţit de 
doamna Elisaveta şi de mai mulți domni şi doamne. Merse de la pat la pat, 
întrebă pe fiecare unde-i rănit? mai simte dureri mari? nu se simte mai 
uşor? n-are vreo dorință? nu-i lipseşte ceva? Pe toţi îi mîngiia, de toţi se 
interesa şi toţi se simțeau uşurați cînd vedeau că bunii suverani se 
interesează de ei şi de soarta lor. De-abia aştepta fiecare să-i vină rîndul să 
poată vorbi cu domnitorul, parcă le părea bine că-s răniți ca să se poată 
lăuda acasă că au vorbit cu domnitorul. La patul lui Petrea încă întrebă: 

— Pe dumneata cum te cheamă? 

— Petrea Vultur, Măria-ta! 

— De unde eşti dumneata? 

— Din Ardeal, Măria-ta! 

— D-apoi cum, dumneata din Ardeal ai ajuns în oastea noastră? De 
bună seamă te-au prins din greşală? 

— Am intrat de bunăvoie, Măria-ta; de-s din Ardeal şi cu îs român, 
lucram în față la tinichea, cînd se gătea Măria-sa să-şi treacă trupele 
Dunărea şi atîta am umblat pînă m-au primit şi pe mine la Roşiori. 

— Unde eşti rănit? 

— La pulpa piciorului stîng, Măria-ta. 

— E grea rana, doare rău? 

— Nu, Măria-ta, peste cîteva zile-s cu piciorul sănătos. 

— ŞI atunci ce-i face? 

— Ce-o vrea Dumnezeu şi Măria-ta! 

— Bravo, Petre Vultur, ştii carte? 

— Aşa mai puţină româneşte. 

— Să trăieşti, sergent Vultur! 

Pînă vorbea domnitorul cu Petrea Vultur, doamna Elisabeta şi ceilalți 
domni şi doamne tăceau şi ascultau, dar cînd zise Domnitorul „Bravo, 
sergent Vultur”, atunci şi ei strigară: „Bravo!” Petrea Vultur mulțămi şi el, 
strigînd: „Să trăieşti, Măria-ta!” Atunci un domn bătrîn, ce era îndărătul 
domnitorului şopti: „EI e de bună seamă!” 

— Şi unde erau cînd ai căpătat rana? întrebă Domnitorul. 

— Pe zidul de la Plevna, Măria-ta, puşcase dinaintea mea pe un ofiţer 
şi cînd vrea să cadă eu l-am sprijinit în braţe, că de cădea cu capu-n jos de 
acolo, nu mai era om în veci; cînd dam să-l dau camarzilor mai de pe scări, 
atunci un glonț turcesc îmi ardea pulpa piciorului, dar atîta putere am avut 
să nu scap pe ofiţerul puşcat din braţe şi să-l dau celor de pe scări, care 
apoi l-au dus la adăpost. 

— Şi dumneata nu te-ai coborit de pe zid? 

— Ba coborit, dar nu afară, ci în Plevna înlăuntru dimpreună cu 
ceilalți ortaci ce ne mai puteam trage cît de cît. 

— ŞI apoi acolo te-au apucat durerile? 

— Numai a doua zi am văzut că piciorul mi se umflă şi nu-l mai 
puteam purta. 

— ŞI cunoşteai dumneata pe ofiţerul pe care l-ai sprojinit? 

— Acum nu cred, dar de am fi la Plevna, nu zic ba. 

— Bravo, sergent Vultur! 

După ce se depărtă domnitorul de acolo, toţi vorbeau numai de cele 
auzite din gura lui. Fiecare îşi aducea aminte de vorbele ce i le spusese 
domnitorul, toți erau nespus de veseli pe lîngă toate durerile ce le aveau, 
unul singur era ca şi mai înainte, nici prea vesel nici prea supărat; şi acel 
unul era sergentul Petrea Vultur. El, îndată ce toți domnii cei mulţi ieşiră, 
începu a cînta: 


Nu-i doftor leacuri să-mi deaie 
Boala din trup să mi-o ieaie. 


Dac numai atîta putu cînta că în acel moment intră în spital o doamnă 
tînără oacheşă şi cu un căpitan bătrîn şi înaintară aţă spre patul lui Petrea 
Vultur. Doamna era ceea ce venea regulat de-i lega rănile, iar căpitanul era 
tatăl ei. După ce se apropiară de pat, bătrînul căpitan îi întinse mîna 
zicîndu-i: 

— Îți mulțumesc, sergent Vultur; de nu erai dumneata de-a îndemîna 
pe zidul cel afurisit, eu eram azi mort! 

— Să trăiţi, domnule căpitan, numai datoria mi-am împlinit-o. 

— Mulţămesc şi eu că ai scăpat viaţa tătucului, zise doamna ceea ce 
venise cu căpitanul. 

— Ba mulţumesc eu pentru îngrijirea ce mi-o dai în spital, că şi de-mi 
erai soră, nu mă puteai griji mai bine. 


După vreo 3 luni de zile era mare zarvă printre ofițerii tineri din 
Bucureşti. Nu se puteau destul mira cum de fata cea mîndră a căpitanului 
Mîndrescu, fată frumoasă şi avută, se mărită după un sergent, pe cînd mulți 
dintre ofiţeri s-ar fi ținut mîndri de a o avea de nevastă. 

— Al dracului ungurean, zicea locotenentul Frunză, vine în ţară ca 
tinicher, aci intră la miliţie, regele îl face sergent, iar căpitanul Mândrescu 
îi dă fata. Vezi ce face norocul? 

— Norocul, norocul! răspunse ofițerul Peană, dar Vultur e băiat 
frumos, isteţ şi cuminte, apoi de o bunătate cum rar afli. Îl ştiu bine că 
doară la compania mea a fost. Glumeţ şi totuşi serios. Apoi, să fim drepţi! 
De nu era el de-a îndemîna să sprijinească pe căpitanul Mîndrescu, atunci 
căpitanul se prăbuşea pe zid chiar în furnicarul de la Plevna, că se vrăvuise 
şi numai tăriei lui Vultur şi prezenţei sale de spirit are de a mulțămi 
coconiţa Elena, că nu-i orfană şi de tată, după ce de mamă-i orfană mai de 
10 ani. Apoi, toți ştim cît de mult ţine fata la tată-so şi tată-so la ea. 
Mîndrescu e om cu bună stare, se retrage la moşie şi ardeleanul Petrea 
Vultur va conduce lucrarea moșiilor de bună seamă mai bine decît oricare 
din noi! lată de ce Mîndrescu îşi dă fata după el. Am vorbit eu cu 
Mîndrescu, îmi spuse rîzînd: 

— Bălete, sergentul Vultur e om, cu el eşti om oriunde, fie-n bine, fie- 
n rău! La veselie cîntă şi joacă, la muncă pune şi mîna unde mintea nu-i de 
ajuns. Apoi Elenei îi place, că-i frumos şi cu şedere! 


* 


Trecuse vreo zece ani de cînd plecase Petrea al Iovului şi nici venea, 
nici scria cuiva vro carte, decît mamei sale îi trimetea din cînd în cînd ceva 
bani şi puține slove: „Sînt sănătos, dumneata cum te afli?” 

Dar la vreo zece ani veni la noi în sat un demn mare, frumos, cu haine 
scumpe pe el, cu inele de aur în degete şi cu lanţ greu de aur la orologiul de 
buzunar. Veni însoțit de o doamnă înaltă, frumoasă, oacheşă. Şi traseră aţă 

la casa lovulesii. 

Era într-o duminică. Stradele erau pline de oameni şi toţi îşi ridicau 
pălăriile cînd ajungea domnul acela cu doamna pe lîngă ei. Iar cînd văzură 
că intrară la lovuleasa, toţi se îmbulziră într-acolo: „E Petrea lovulesii!” 
şoptea unul altuia, dar parcă le era frică să zică tare, se temeau să nu-i 
audă, că acum era domn mare, nu ca înainte cu 10 ani, cînd s-a dus în ţară. 
Auzise ei din feciori de la noi, care umblă în ţară, c-au văzut pe Petrea 
lovulesii că-i domn mare, are moşii mari ca grofii şi că prin ei trimetea la 
mă-sa cîte ceva de p-acolo, lucru puţin, vezi bine, ce poate omul trece peste 
vama cucului. Mulţi credeau, mulţi nu credeau c-o fi chiar aşa; dar acum 
văzură cu ochii, se îmbulziră care de care să dea faţă cu el, să-l vadă că 
fusese iubit de toți. lovuleasa era prin sat cînd au ajuns ei acolo, deci se 
puseră şi aşternură o năframă mare pe prispă la umbră şi şezură pe ea pîn-a 
veni lovuleasa acasă. Oamenii umplură ograda numaidecît, toți cu pălăriile 
în mînă: 

— Să dea Dumnezeu bine, domnule Petrea, ai mai abătut pe la noi? 

— Să trăiţi, oameni buni! Am mai venit şi eu o dată, că de 10 ani n-am 
fost şi ştie Dumnezeu mai veni-voi ori ba? Dar cum mai trăieşti, bade Vilă, 
bade Gavriş, bade Stane? şi la toți le zicea pe nume, cu toți da mîna şi care 
de care se îmbulzea să deaie mîna cu el, ba unii voiau să i-o şi sărute. 
Doamna şedea pe prispă şi-şi ascundea faţa în năframă, plîngea de mişcată 
ce era, văzînd bucuria sătenilor pentru buna aflare a lui Petrea. Roiuri, 
roiuri, veneau şi mergeau bărbaţi şi muieri în curtea lovulesii. Fătul încă nu 
se putu răbda să nu vină, să vadă cu ochii ceea ce-i auzeau urechile şi ce nu 
credea. 

— Bună ziua, bade fătule, zise Petrea Vulturul, văzînd pe fătul ce stă 
răzimat de poartă, dus pe gînduri: să intre? să nu intre? Hai mai încoace! 
Cum mai trăieşti? Ce face lelea? Măriuca cîţi copii are? 

— Trăiesc, domnule Petrea, cum rînduieşte Dumnezeu şi mai bine şi 
mai rău; baba-i sănătoasă, Măriuca are o droaie de copii; văd că şi domnul 
Petrea-i voinic şi sănătos, zise fătul cu pălăria în mînă. 

— Sănătos, slavă Domnului, bade fătule, dar nu te ţinuşi de vorbă! 

— D-apol... domnule Petrea, aşa a fost scrisă. 

Deodată oamenii făcură loc şi se îmbulziră printre ei două femei: era 
mama lui Petrea, plîngînd de bucurie şi Măriuca fătului ofilită de să n-o 
mai cunoşti, plîngînd şi ea, dar nu de bucurie ci de necaz. Mama lui Petrea 
se repezi la copilul ei, pe care nu-l văzuse 10 ani de zile, îl strînse în braţe 
şi-l sărută. Apoi se sculă doamna de pe prispă şi sărută şi ea pe mama lui 
Petrea, zicînd: 

— Bună ziua, mamă, văd că eşti voinică! 

— Voinică, dragii mei, mulţam lui Dumnezeu de sănătate şi vouă de 
ajutorință! 

Şi era voinică mama lui Petrea; o muiere cam de 50-55 de ani, dar 
făcută din fierul omului, ca şi Petrea, zdravănă, rumenă, voinică, de gîndeai 
că numai cu sîmbure de nucă trăieşte. 

Măriuca sta de o parte, plîngînd cînd îşi vedea drăguțul deodată mai 
mîndru şi mai frumos iar ea era ca o babă sfîrşită, galbină, plecată de spate 
şi sacă, Doamne, de abia se țineau hainele pe ea. Petrea se uită lung la ea, 
nu-i venea a crede că-i Măriuca fătului cea frumoasă, drăguța lui de o dată. 
Dar îşi gîndi: 


Cu amar şi cu năcaz 
Ies rujile din obraz. 


parc-ar fi ea! 

— Tu eşti, Măriucă! întreabă Petrea. 

— Eu, eu îs, răspunse Măriuca, am venit şi eu să te văd, că-i demult de 
zece ani... 


— Da, zece ani sînt mulți, Măriucă; ce, parcă eşti bolnavă? Tare eşti 
sfirşită! 
— D-apoi cum n-oi fi sfirşită, că vorba ăluia: 


Cu bărbatu băutor 

Nu mai faci pită-n cuptor, 
Nice pită, nice sare, 
Numai lacrămile vale! 


— E rău, Măriucă, e rău, dacă-i aşa şi eu cred c-aşa a fi. Mulţămeşte la 
tatăl tău, că-i aşa, că eu am voit să fie altcum. Dar el n-a voit; bag-seama 
aşa fost scrisă să se întîmple. 

Seara fiind aproape, se despărțiră sătenii pe la ale lor, iar Petrea cu mă- 
sa şi cu nevastă-sa intrară în casă. Acolo era rînduiala ca la femeia cea 

arnică: casa-i curățită ca un păhar, şi toate în bună rînduială. La glasul 
lovulesii, care prinse a striga: „Pi-mama, pi-pi-pi!” se adunară mulțime de 
ui şi găini, ce stătuseră pînă într-aceea ascunse de căldură prin grădină şi 
e sub garduri. lovuleasa le dete grăuncioare în tindă şi îndată prinse 2 pui 
şi-i făcu de cină colo la focul slobod din tindă, iar Petrea cu muierea lui 
stăteau în uşa casei şi priveau cum suie scînteile sus şi se sting cînd dau de 


737 


cotlon. 

— Pînă una alta, zise Petrea, eu merg la domnul părinte. 

— Să nu stai mult, puiul mamii, că îndată-i gata cina. 

— Nu te teme, mamă, că îndată viu. 

Şi Petrea merse la părintele şi după ce vorbiră mai de una, mai de alta, 
ca oamenii, spuse Petrea aşa: 

— Părinte, eu m-am aşezat cu totul în România; pe aici n-oi mai veni 
să şed. Acum venii să duc şi pe mama la mine, că nu mi-e îndemînă să o 
ştiu aşa departe şi singură. Miine, poimiîine şi mergem, dar fii dumneta bun 
şi adună mîine dimineaţă curatorii bisericii laolaltă, că voi a vă da în seamă 
căsuţa şi grădina noastră, să rămînă pe seama bisericii. Că bine că căsuţa-i 
mică şi veche, dar e bună grădina şi-i mare şi în fruntea satului, cu timpul 
puteţi pune biserică pe ea, că biserica vi-i veche şi în loc lăturiş. Cînd a fi 
să vă apucaţi la biserică, scrieţi-mi carte, că din ce mi-a da Dumnezeu şi eu 
voi ajuta. 

— Mare multam şi Dumnezeu să-ți ajute că gînd bun ţi-a dat 
Dumnezeu, că, zău, că biserica ni-i slăbuţă şi-i în loc rău, că domnii 
pămînteşti nu ni-au dat alt loc de biserică, numai acolo unde ştii de o lăture 
de sat. 

A doua zi tot satul ştia că Petrea lovulesei a venit să ducă pe mă-sa cu 
el şi că lasă pe seama bisericii casa cu grădina cea scumpă cu tot; tot satul 
era adunat pe drum dinaintea casei popii, aşteptînd să vie Petrea lovulesei 
să-l mai vadă o dată, c-apoi merge şi nu mai abate pe aici în veci. 

— Acela ştiu că-i om şi domn! ziceau oamenii, că grijeşte şi de suflet, 
îi poate părea rău la fătul că nu a dat pe Măriuca după el, că-i om harnic şi 
de omenie. A lăcomit fătul la bogăţia lui Ilie Sfărăilă şi şi-a îngropat fata 
de vie. Doară cînta Măriuca, cînd era mireasă: 


Nu mă da, maică, la foc, 
Că mai sînt feciori cu clop 
Şi fete fără noroc; 

Nu mă da, maică, la pară, 
Că mai sînt feciori în ţară 
Şi fete fără ticneală! 


Dar fătul şi fătoaia nu înțelegeau, gîndeau că Ilie Sfărăilă-i mai bun 
decît Petrea lovoaii, că avea, vezi Doamne, boi şi car şi... avea ce avea, 
năravul încă-l avea, că doară ce sameni, aceea răsare; apoi tata lui Ilie 
Sfărăilă încă a fost numai ca el, deşi era gazdă. 

— Tu, muleri, hăi, zise o babă bătrînă, tu, nu vă sfărîmaţi în zadar, că 
aşa a voit Dumnezeu. De lua Petrea lovulesei pe Măriuca fătului, noi n- 
aveam loc de biserică, dar aşa ni-a dat Dumnezeu chiar în fruntea satului şi, 
precum spune moşneagul meu, a făgăduit Petrea lovulesii că şi bani va da, 
numai să-i scrie popa cînd s-o apuca de biserică. 

— Da-va, că are de unde, Dumnezeu să-i dea bine şi sănătate; că şi 
pînă era aici, cuvînt legănat nu s-a auzit de el, iar de cînd s-a dus în ţară, 
pentru purtarea lui cea bună l-a suit Dumnezeu tot mai sus şi mai sus pînă, 
uite la el, că-i boier întreg! 

— Pst! tăceţi că vine, zise un om, ian daţi-vă în lături! 

Şi în adevăr, venea Petrea în mijloc, lovuleasa de-a dreapta, iar 
nevasta lui de-a stînga. Cînd se apropie de popor, îşi luă pălăria din cap şi 
zise: 

— Bună dimineaţa, iar ei cu un glas strigară: 

— Să trăiască! 

Curatorii erau în ograda popii, şedeau pe prispă şi povesteau cu popa, 
care încă era afară; cu ei era şi fătul şi diacul bisericii. Cînd văzu fătul 
cinstea ce face norodul la Petrea lovulesii, la acel Petre care i s-a îmbiat de 
ginere, de dorul căruia mult a plîns Măriuca lui şi pentru care mult l-a 
mustrat ea şi aseară şi în toată ziua cînd venea bătută şi plîngînd de la 
odorul ei de Ilie; cînd văzu că acel Petre este atît de bogat şi de cucernic, că 
da de pomană pe seama sfintei biserici casa şi grădina ce o avea rămasă de 
la tată-so, atunci îngălbeni ca ceara, tremură de picioare şi cum sta rezimat 
de un stilp de la prispa popii căzu ameţit cît fu de lung, şi ametit a rămas pe 
vecie. 

Poporul se înfiora, babele şopteau: 

— L-a lovit guta de părere de rău, că nu şi-a dat pe Măriuca după 
Petrea lovulesii. 

Unii oameni îl duseră acasă, iar Petrea lovulesii grăi cu glas tare: 

— Oameni buni şi domnule părinte! Poftesc să se ştie că de azi încolo 
grădina şi casa noastră, ce mi-a rămas de la tata, de la Iovu care a murit în 
cătane, acea casă şi grădină rămîn pe vecii vecilor sfintei biserici cu tot ce-i 
în grădină. Casa-i veche, ce-i drept, nu-i vrednică mult, dar grădina e mare 
şi bună şi-i chiar în fruntea satului. Acolo e locul cel mai potrivit pentru 
biserică. Pînă vă veți apuca de zidirea bisericii, din grădină aveți în tot anul 
cîte 3-4 care de cucuruz. lar cînd vă veţi apuca de zidirea bisericii, scrieți- 
mi carte că de oi fi viu şi în pace, din ce mi-a rîndui Dumnezeu şi eu voi 
trimite, de aducere-aminte de tata Iovu, şi de mama lovuleasa, că a lor a 
fost casa şi grădina precum bine ştiţi. Aci vă dau carte iscălită de mine, de 


739 


mama şi de nevasta mea, iscăliți-o şi dumneavoastră şi o trimiteţi vlădicei, 
să o scrie unde trebuie. 

— Să trăiască! strigă preotul cu pălăria-n mînă şi poporul după el. 

Atunci lovuleasa făcu semn cu mîna şi cu lacrămile-n ochi zise ea: 

— Ce dăm pe seama sfintei biserici să fie de sufletul soţului meu, care 
a murit în bătaie. 

— ŞI de sănătatea dumneavoastră, strigă mulțimea. 

De atunci n-a mai venit Petrea lovului prin Nucet, nici mă-sa, 
lovuleasa, care s-a dus cu el în România. Spun cei ce umblă prin România 
şi care se zărăstesc la lucru pînă acolo spre Călăraşi că-l văd şi pe el şi pe 
mă-sa şi că-i întreabă: 

— Dar ce-i nu vă mai apucaţi de biserică, că nu-mi vine nici o 
scrisoare de la voi? Mai spun că lovuleasa-i tot voinică şi acum ca acuşi 10 
ani, omeneşte cînd îi vede pe acolo şi-i întreabă cîte toate. 

Nu țin minte să mai fi fost în Nucet om cu numele de Iovu, numai tata 
lui Petrea, dar nici fecior ca Petrea lovului n-a fost de cînd Nucetul şi nici 
noroc ca el n-a avut doară nime-n lume şi pe pămînt. Acum nu mai cîntă: 


Nu-i doftor leacuri să-mi deaie 
Boala din trup să mi-o iaie... 


ci cîntă: 


Ține-mi, Doamne, ce mi-ai dat, 
Că bine m-ai cumpătat! 


Jar drăguţa lui de o dată, Măriuca fătului, blastămă pe tată-so şi în 
groapă: 


Nu te rabde pămîntul 
Cum mi-ai mîncat norocul! 


Din vol. Novele, Bucureşti, 1901. 


TATA PAMFIL 


„Preamărit fie Domnul pentru toate cîte mi-a făcut mie”! Aşa zice 
părintele Pamfil seara şi dimineaţa; cînd adoarme cu aceste cuvinte închide 
ochii spre a se pune la repaos după munca zilnică; cînd deschide ochii, 
aceste cuvinte ies mai întîi peste cuvioasele lui buze. 

Şi poate părintele Pamfil preamări pe Domnul că cu mînă tare şi cu 
braţ înalt l-a scos la fericirea în care se află; cu mînă tare l-a scos din toate 
neajunsurile, cu care este scris a se lupta în această viaţă cîte un ales al lui 
Dumnezeu. Căci Dumnezeu, pe cel ce vrea să-l înalțe, îl smereşte, îl 
cearcă, îl ispiteşte şi dacă Sfinţia-sa vede că alesul lui printre toate ispitele, 
nu se dă răului, nu deznădăjduieşte, nu se desparte de căile lui, apoi toate 
suferinţele i le întoarce spre bine. 

Şi mult avu părintele Pamfil să îndure timp de treizeci de ani, ba mai 
mult: timp de o viață de om; dar acum, către sfîrşitul vieții, mîna cea 
puternică a lui Dumnezeu l-a scos la adevărata fericire, la care poate rîvni 
un om cucernic în această lume. 

Istoria lui fiind plină de învăţătură, o pun pe hîrtie să o citească toţi cei 
ce se îndoiesc în atotputernicia lui Dumnezeu şi să înveţe a lucra cu 
încredere în Acela, care conduce soarta omului de la leagăn pînă la 
mormiînt. Părintele Pamfil e fiu de ţăran iobag. Dezrobirea ţăranului l-a 
aflat ca băiat de 15 ani. Dar dezrobirea se făcu cu lupte înverşunate, apoi: 


Cînd lupta-i pentru casă 
Şi neamul tău ş-averi, 

De foc, de fier, nu-ţi pasă, 
Te lupţi, de-ai şti că pieri. 


ŞI tatăl lui Pamfil căzu pe cîmpul de luptă pentru dezrobire şi Pamfil 
rămase, ca cel mai mare din şase fraţi, cu mamă-sa şi cu un moşneag al 
tatălui său. Bucuria pentru dezrobirea ţăranului din jugul domnesc fu mare, 
dar jalea familiilor care pierduseră în luptă pe cei mai scumpi ai lor, era şi 
mai mare. „Ce ne foloseşte dezrobirea dacă am pierdut stilpul casei?”, 
ziceau ele. 

Dar aşa fu scris; nici o dobîndă fără jertfe nu se poate. Dreaptă-i zisa 
poetului: 

Călătorule ceteşte 
Slova zilelor de ieri; 
Vai, cu jertfe se croieşte 
Viitorul unei ţări! 


Viitorul românului era croit, dar jertfele aduse pentru acel viitor erau 
mari. 

După încetarea revoluţiunii şi punerea iobagilor în rînd cu alți oameni 
liberi, izbucni în foştii iobagi dorul de învăţătură, acel dor sfînt, care-l 
ținură înăbuşit domnii de pămînt vreo patru veacuri şi mai bine. După ce-şi 
dezlănțuiră românii lanţurile robiei, ce-i ţinuse patru veacuri legaţi de glie, 
se ivi în ei dorul să iasă din ceaţă şi din noapte, îşi daseră cu tot deadinsul 
copiii pe la şcoale să se lumineze, că vedeau ei că prostia îi tot aşa de rea 
ca şi robia. Între cei dintîi copii de român ce se hotărîră să meargă la şcoli, 
fu şi Pamfil. În zadar zicea biata mă-sa: „Da tu, ce-i şti face la şcoli? Ai tu 
cap de carte? Tu nu ştii nici o slovă? Apoi acolo trebuie cheltuială, cine să 
o poarte? Cine să-ți care merinde că, vezi tu, că n-ai tată?” Toate erau în 
zadar, el ştia numai una: „Eu merg la şcoală”. Şi cînd fu colo după Sfîntă 
Maria mică, îşi umplu o desagă de merinde şi în una puse schimburi, îşi luă 
desagii de-a umăr, bîta în mînă şi hai la şcoală. Două zile trebui să meargă 
pînă ajunse în locul cu şcoala, c-atunci la început erau şcoalele rari; alt 
copil de vîrsta lui s-ar fi întors de la jumătate calea, că uite ce i se întîmplă: 

Cînd dă se treacă peste un rîu, vede un biet jidov chinuindu-şi un cal 
slab ce trăgea o cărucioară cu zdrenţe, ca să intre în rîu. Dar calul nu voia 
nici decît. Atunci Pamfil se dezbrăcă iute, îşi pune hainele şi desagii pe 
cărucioara jidanului şi intră în apă, ducînd calul de căpăstru. Jidanul îi 
promise pentru această facere de bine că-l va duce în căruță, drag Doamne, 
cale de un ceas, pînă unde li se despart drumurile şi-i va arăta calea cea mai 
oablă pînă în locul cu şcolile. Cum ducea Pamfil calul dinainte şi se uita tot 
în apă, să nu calce cumva într-o şteolnă, el nu avu timp să se mai uite şi la 
averea lui de pe căruţă. Jidanul, fiind învăluit cu calul, pe care tot mereu îl 
îmblătea, încă n-avu timp să se uite pe căruţă, după lucrurile lui Pamfil. 

Destul că, pe cînd fură dincolo de rîu, lucrurile lui Pamfil lipseau din 
căruţă, iar el era gol după toată forma. Un alt băiat de vîrsta lui ar fi rupt de 
plîns, el însă nu. Ca fulgerul de repede pleacă pe țărmurele rîului la vale şi 
zări pe apă ici o cămaşă, dincolo pălăria, mai la o parte sumanul şi le tot 
scotea pe ţărmure, iar jidanul i le aduna lîngă căruță şi i le punea să se 
zbicească. Mai cu greu îşi află desagii cu merindea, că aceia se opriseră 

într-o rădăcină la marginea de dincolo a rîului. I-i scoase şi pe aceia, scoase 
din ei ce biată avea, dar acum ce să facă? Hainele, nu-i vorbă, se uscaseră, 
dar merindea? Cu deosebire pînea şi brinza nu se putură folosi. Acum 
pleacă tu la şcoală fără merinde! Alt copil de vîrsta lui s-ar fi înturnat 
îndărăt bocindu-se. Dar el nu! Merse tot înainte pînă se apropie de Năsăud, 
că acolo plecase. Pe cîmpul Năsăudului se întîlni cu un domn, ce ieşise la 
plimbare. Şi domnul, prietenos, îl întrebă unde merge şi ce-i cu el de-i tot 
ud, că în acea zi nu plouase. Iar el îi spuse din fir în păr toată întîmplarea. 
Şi domnului i se făcu milă de păţania lui, şi-i zise: 

— Mă băiete, ai fi tu harnic să grijeşti de-o vacă şi să o mulgi 
dimineaţa şi seara? lar Pamfil îi spuse că ştie rîndul vitelor, că doară cu de 
acelea a crescut; se ţinea mare, drag Doamne! că ce ştie el. Şi aşa îl duse 
domnul acela cu el acasă şi-i arătă ce să facă şi cum să facă. Şi din minuta 
aceea, Pamfil rămase servitor la domnul acela, care era un căpitan 
pensionat. Dimineaţa se scula dis-de-dimineaţă, grija şi curăţea vaca, o 
nutrea, o adăpa, o mulgea şi apoi căpăta şi el o felie de pîine şi un pahar de 
lapte, apoi mergea la şcoală. După o săptămînă trimise vorbă mamei sale 
prin un om ce dusese şi el un copil la şcoală şi care-i adusese şi lui ceva 
merinde, că adică mamă-sa să nu-i mai trimită nici o merinde, că are ce 
mînca, numai de hăinicele să se îngrijească ea. 

Plînse biata mă-sa, cînd auzi că Pamfil al ei urmează şi învăţăturile şi 
face şi slujbă, de-şi capătă cele de lipsă pentru trai. 

Trei ani de zile petrecu Pamfil în casa căpitanului, unde avea casă de 
locuit, lumină, căldură şi mîncare, iar el în schimb pentru aceste tăia lemne, 
aducea apă, grija de vacă şi totuşi îi rămînea atîta vreme de învăţa, cît era 
tot cel dintii în clasă. Toţi îl aveau drag, cu toate că din fire nu era copil 
frumos, dar era sănătos, harnic şi cuminte. 

Dar după trei ani de zile se văzu deodată în drum. Că muri căpitanul, 
iar neamurile împărțiră cele rămase după el şi casa o dădură în chirie. Ce 
era să facă acum Pamfil? Mai avea de stat un an la învățături, în clasa a 
patra, iar alt an în preparandie şi apoi putea fi dascăl. Mai multe şcoale nici 
nu erau atunci în Năsăud, dar el nici pe aceste nu le putea găta, că nu avea 
cu ce. Mă-sa era săracă şi cu o droaie de copii, iar bunul căpitan murise. 

Aşa fiind lucrul, merse la directorul şcoalei şi ceru să-i dea dreptăţile 
cum că a fost la şcoală trei ani de zile. Dar directorul, un om bun ca pîinea 
cea mai bună, îi zise aşa: 

— Fiule Pamfile! Eu dreptățile ți le pot da şi trebuie să ți le dau, că 
bine te-ai purtat şi bine ai învăţat, dar ce vei începe, rogu-te? Şcoalele nu 
le-ai gătat. Mai ai să stai doi ani pînă să poţi fi dascăl cum e data. Stăi, 

barem aceşti doi ani, cu toate că bine ar fi să stai la noi numai un an, pînă-i 
găta clasa a patra, apoi să mergi la vrun gimnaz, că ai cap bun şi din tine s- 
ar putea alege un om mare, om luminat. 

— Dar n-am cu ce sta la învățătură, domnule director, că-mi trebuiesc 
haine şi mîncare şi cărți, iar eu n-am cine-mi da cele de lipsă, că tată n-am, 
a picat în revoluţie, mama mi-i săracă şi cu o gloată de copii mai mici ca 
mine; domnul căpitan, care m-a ținut de pomană, a murit şi aşa nu am cu 
ce mai sta la învăţătură. 

— O, iubite Pamfile, numai de atîta te căieşti? Vino la mine, vei lucra 
ce ai lucrat şi la domnul căpitan şi vei fi la mine cum ai fost la el. 

Din minuta aceea rămase Pamfil la directorul şcoalei. Îi lucra tot lucrul 
şi turma şi învăţăturile. 

După ce gătă clasa a patra, merse acasă la mamă-sa. Se miră cînd îl 
văzu cît e de mare şi de spătos, iar cînd îl auzi o dată vorbind nemţeşte cu 
notăraşul, nu-şi credea ochilor şi urechilor. 

Dar nu stătu mult acasă. După vreo cîteva săptămîni, în care timp cosi 
şi uscă mai tot fînul de pe moşia mamei sale, zise o dată cătră mamă-sa: 

— Mamă, eu de azi într-o săptămînă plec iară. 

— Unde, dragul mamei? Doară iar la Năsăud? 

— Ba merg dascăl. Am vorbit cu domnul părinte şi cu domnul 
protopop şi m-au pus dascăl în Valea Sacă. Capăt pe an 40 fl. şi de tot 
copilul 10 cupe de săcară. C-o cale scap şi de cătănie, că la primăvară îmi 
vine rîndul. 

— D-apoi bine, dragul mamei, le-a da Dumnezeu sănătate, că-ţi dau şi 
ție o lecuţă de pîne în mînă, că din aceea ni-i putea ajuta şi pe noi, cît de 
cît. 

Şi cînd fu colo pe la ziua Crucii, se duse Pamfil în Valea Sacă şi prinse 
a dăscăli. Trăgeau copiii la el, că era omul bun şi blînd şi-i învăţa bine, de 
vedeai cu ochii cum înaintează copiii în învățături. Trei ani încheiaţi a stat 
el dascăl aci şi din sîmbriuţa ce căpăta nici un ban rău n-a stricat şi nici o 
cupă de săcară n-a folosit pe seama lui, tot ducea la mă-sa. Iar el trăia de 
mîncare la popa, că-i învăţa copiii, iar ceva bani mai făcea cum scria la 
notăraşul, şi din aceea se îmbrăca. Apoi haine scumpe nu purta: cioareci 
albi cu şinoare vinete, o zeghe de pănură sură, ciobote ieftine şi o pălărie 
albă lată îi erau toate hainele, iar schimburi purta cum îi făcea mă-sa de 
pînză. 

După trei ani de zile se mulțămi de dăscălie, cu toate că voiră oamenii 
să-i înmulțească plata şi să-l pună şi notăraş, numai să steie la ei; dar el nu 
se mai învoi, „Voi merge la Blaj să gat şcoalele” zicea el. 

Aşa a şi făcut. În zadar zicea mă-sa, că uite, aci ai căpătare bună, dar 
acolo vei avea cheltuieli şi n-ai de unde cheltui. El luă în spate desagii, în 
care era toată averea şi nu se opri pînă în Blaj. Directorul de atunci al 
gimnaziului era un om vrednic, pe cît de învăţat pe atît şi de bun. Cînd 
merse Pamfil la el şi-i spuse că, iată, ar vrea să intre în gimnaz, îi zise 
directorul aşa: 

— Bine, voinice, după dreptăţile ce le ai de la Năsăud, eu trebuie să te 
iau în gimnaziu, dar, uite, e lucrul naibii la mijloc; pruncii care intră în 
clasa primă gimnazială, sînt colea de la 11-14 mult pînă la 16 ani, iar tu 
eşti trecut de 22 ani. De-i voi să stai să gaţi clasele gimnaziale, vei fi trecut 
de 30 de ani pînă să le gați, apoi după aceea va mai trebui să stai 4-5 ani pe 
la şcoalele cele mari pînă să ajungi la ceva slujbă. N-ar fi oare mai bine să 
intri în preparandie, într-un an o gaţi şi scapi la pîne? 

— Nu, domnule director, zise Pamfil; la preparandie puteam sta şi în 
Năsăud, dar eu voi să urmez învățăturile mai înalte în gimnaziu, apoi fie 
ce-a rîndui Dumnezeu. De un lucru singur te rog, domnule director, de este 
cumva lipsă în vreo familie de dascăl la copii pentru limba nemţească, eu 
aş intra bucuros, numai să-mi deie costul pentru învățătură, că eu atîta am 
cît am pe mine şi hăinicelele din desagi. 

Directorul era unul din călugării cei vestiți ai Blajului, şedea într-o 
chiliuță la gimnaziu, unde tot mereu ținea cîte un şcolar, să nu fie chiar 
singur. 

Aci primi pe Pamfil. Dimineaţa îi aducea laptele de la seminar, şi 
pentru această slujbă căpăta şi el un pahar de lapte şi o fălie de pîne. La 
amiazi îi aducea costul şi rămînea şi pe seama lui cît îi trebuia: seara-i 
aducea cina şi iarăşi rămînea şi pe seama lui ceva. 

Aşa stătu cîteva zile. Cărţi din care să înveţe îi da directorul şi el 
mergea la şcoală regulat. Nu trecu însă nici timp de o săptămînă şi se 
dovedi că cel mai destoinic şcolar în clasa I-a gimnazială e Pamfil Graur, 
pe care însă ceilalți şcolari îl porecliseră în minuta cînd intrase în şcoală, 
„Tata Pamfil”. Şi el nu se supără, că era într-adevăr mai mare şi mai aşezat 
decît toți. 

După vreo săptămînă, după ce-l cunoscu directorul mai bine, îi zise o 
dată: 

— Voinice, să-ți spun ceva: M-am înțeles cu domnii profesori şi au 
hotărît că, de voieşti să fii pedel la gimnaziu, vei avea să duci şi să aduci 
poşta, să ţii rînd bun în clasă şi pentru această slujbă vei avea 2 fl. pe 
fiecare lună. Apoi, de vrei, poţi sta la mine, unde vei avea cele mai 
neapărat de lipsă: casă, căldură, lumină şi cîte o leacă de mîncare, ce 

rămîne de mine. Pîne vei căpăta de la gimnaziu. Ori că, de voieşti, este aci 
o familie a doctorului, acolo poți intra ca învăţător la băieți pentru limba 
nemţească, că o ştii bine. Acum o dată poţi alege. 

— D-apoi eu ce să aleg? Cum va vrea domnul director, aşa să fie. 
Mulţămesc lui Dumnezeu, că m-a îndreptat la aşa oameni buni. 

Acum ajunse directorul la îndoială: ar lăsa pe Pamfil să meargă la 
doctorul, se temea că Pamfil s-a gîndi că-l alungă şi una ca asta nu voia, 
deoarece prea era Pamfil un tînăr cumsecade; i-ar zice să stea aci, n-avea 
pe cine recomanda la doctorul; deci îi zise: 

— Uite, voinice, la domnul doctor deocamdată n-am pe cine trimite un 
om potrivit ca pe tine, deci mergi acolo şi te poartă bine, iar cînd vei avea 
lipsă de ceva, vino şi-mi spune. 

— Mulţămesc, domnule director. 

Şi se duse la doctorul unde şedea cu copiii aceluia într-o odaie, îi 
învăţa şi repeta cu ei lecţiile, iar în schimb avea mîncare şi cortel 
cumsecade. De şcoală sta cu amîndouă mîinile şi pe la domnul director se 
abătea baremi o dată în zi. Era bine văzut pe tot locul. Şi fiind feciorul 
mare cu mintea coaptă, şi fiind şi talentat şi sîrguincios, îi era numai 
jucărie învățatul. Aşa trecu un an de zile. leşi la sfîrşitul anului, cum se 
putea prevedea de la început, ca cel mai bun în clasă. Ceilalți şcolari 
mergeau la Tata Pamfil ca la un adevărat tată, orice temă, cît de grea şi 
încurcată, el le-o descurca şi la finea anului toţi ieşiră bine. 

În anul al doilea, cînd fu într-a II-a clasă gimnazială, băgă rugare să-l 
lase să facă şi examenele de pe clasa a III-a. Şi ieşi bine. De aci încolo 
merse regulat în fiecare clasă cîte un an. lar cînd isprăvi clasa a VIII-a, se 
dovedi că-i cel mai copt la minte decît toți ceilalţi şcolari şi cel cu mai bune 
purtări. 

Intră în teologie. Acolo în patru ani termină cursul şi-i veni rîndul să se 
căsătorească şi să-şi ceară parohie. Aceste două lucruri încă le făcu, deşi nu 
chiar repede, că aci a dat de unele piedici, ce trebuiră delăturate. Adică, 
cînd veni vorba să se căsătorească, dădu de o piedică destul de însemnată: 
el era omul cărții, cunoştea sute de scrieri, dar nici o fată. Pe la petreceri nu 
fusese, cu fete nu făcuse cunoştinţă, a juca nu ştia; pe lîngă acestea mai era 
şi sărac, numai hainele le avea de pe el şi învăţătura în cap; hainele de pe el 
se vedeau că-s cam roase, dar învăţătura nu o văd, chiar fetele, mai de loc. 
Pe lîngă acestea nu era nici frumos. Ca absolvent de teologie dă să meargă 
şi el la o petrecere, unde erau fete şi feciori. Şi se minună mult cînd văzu 
cum colegi de ai lui, la care el le dăduse lecţii din cărți, în umblarea cu 
fetele sînt atît de iscusiți, iar el e bîtă ca bitele. Se supără grozav în inima 

lui. Fetele nici grijă n-aveau că el este cel mai învăţat; ele nici nu aveau de 
unde şti una ca asta; ele se uitau tot la cei țanţoşi şi guralivi, iar pe el îl 
treceau cu vederea. Ce ar fi putut povesti cu el? Despre scriitorii latini şi 
greci? Despre filozofii germani? El afară de acestea nimic nu mai ştia, iar 
ele n-aveau de unde şti că au trăit cîndva scriitori latini şi greci şi filozofi 
germani. Deci merse din societate cu puţină nădejde să afle pereche din 
fetele ce le văzuse acolea. 

Dar fu o bună şcoală pentru el, acea jumătate de zi ce o petrecuse între 
ele. Se puse omul meu şi citi şi lucruri de acestea uşurele, ce le pricepeau şi 
fetele şi de altădată, cînd mai lua parte la o petrecere, se dezgheţa şi el. 
Multe îl aflară acum mai puţin urît, ca prima dată, ba una, fata unui țăran 
cu stare, care încă se civilizase cîţiva ani la oraş îl află foarte cumsecade. În 
urma urmelor numai auziră că „Iata Pamfil” se însoară. Noroc să deie 
Dumnezeu! Luă pe fata ţăranului ăluia şi căpătă şi zestre frumuşică cu ea. 

Acum veni rîndul să-şi capete parohie. Aci va fi mai uşor, gîndi el, 
decît la însurat, să sfinţii părinți de la Consistor mă cunosc mai bine decît 
fetele. Deci înaintă cerere pentru a căpăta o parohie de clasa I, după ce el 
ştia că a fost cel mai bun din toţi teologii. Dar s-a înşelat omul. De la 
Consistor primi răspunsul că parohia aceea nu-i de el! În urmă se convinse 
că acea parohie era dată unui fecior de protopop, care avea bune proptele în 
Consistor, căci luase de nevastă pe nepoata unui asesor consistorial. „Adică 
nici aici vrednicia nu-i luată în seamă?” se gîndi bietul Pamfilie şi băgă 
rugare pentru o parohie de clasa II. Aceasta încă nu o căpătă, că, ziceau 
sfinții părinți, aceea s-a dat unui preot bătrîn cu merite. Pamfil însă n-are 
nici un merit, e cleric absolut şi atîta tot! Acum ceru o parohie de clasa a 
III-a, dar i se răspunse de la Consistor că nu-l pot pune nici acolo că el nu 
ştie ungureşte, iar parohia aceea e într-un aşa loc, că preotul român trebuie 
să ştie şi ungureşte. Deci concură la o parohie de clasa a IV-a, care i s-a şi 
dat. Acea parohie este chiar Valea-Sacă, unde el fusese dascăl înainte cu 
vreo 12 ani. Bucuria oamenilor cînd îl văzură iarăşi în mijlocul lor şi 
bucuria şi a lui, că nu va mai fi silit să şadă la socru-so. Aci, în Valea-Sacă 
e el acum de vreo 32 de ani, mai jos nu l-au putut pune, iar mai sus nu au 
voit a-l pune. Şi s-a cerut, pînă era tînăr, în cîteva rînduri să-l ducă într-o 
parohie mai bună, dar parohiile mai bune sînt ale oamenilor cu proptele, iar 
el proptele nu a avut. Dacă a văzut ce-i şi cum, şi-a luat gîndul de-a mai 
merge din Valea-Sacă, că vedea bine că zadarnic 1-a fi. Şi se pune şi-şi 
făcuse o leacă de moşie, crescu vite şi le vîndu şi cumpără loc; şi iarăşi 
crescu vite şi iar cumpără loc, pînă avu o moşie frumuşică. Şi preoteasa 
încă-i făcea mai în tot anul cîte o bucurie, că în cei dintii 12 ani avu nici 

mai mult nici mai puţin ca patru feciori şi patru fete. Dar cu fata a patra îşi 
puse preoteasa capul. Acum ţine-te, Tată Pamfilie! Creşte tu opt copii fără 
mamă, într-un sat mărginaş şi mic şi sărac. Aci vin adevăratele lui 
necazuri; aci şi gîndi şi-şi răzgîndi toate zilele bune şi rele ce le avuse; aci 
se necăji cît numai unul Dumnezeu ştie chinul ce l-a tras. Dar răului nu se 
lăsa. Îşi purta oficiul cu cea mai mare sfinţenie şi era mamă şi tată la opt 
prunci. Credea că doară vor vedea şi cei mai mari necazul lui şi l-or muta 
într-un loc unde să-i fie mai lesne creşterea pruncilor. Dar pace! Cei mai 
mari, ca cei fără necazuri, nu ştiu să se pună în starea celor mici şi necăjiţi 
şi aşa pe Tata Pamfil îl lăsară să se zvîrcolească în Valea-Sacă, ca peştele 
pe uscat. Şi-l durea inima pe Tata Pamfil cînd vedea cum unii abia o 
îndrugă, înaintează, iar el, care înaintea altarului era ca un înger şi între 
popor ca un patriarh, el nu putea înainta, căci nu era neam cu cei mai mari. 
Era cît pe aci să despereze bietul om. Dar Dumnezeu îl întări în fire. De 
avea copii mulți şi pentru creşterea lor mijloace puţine, Dumnezeu voi ca 
baremi să fie copii buni, să înveţe bine şi să aibă purtări alese. Apoi cînd 
Dumnezeu ţine cu omul, o lume întreagă ce-i poate face?! 

Cu mare greu putu pune mîna pe un stipendiu pentru copilul cel mare 
cînd era prin clasa a Il-a gimnazială. Dar credeţi că folosi copilul măcar un 
singur ban din acel stipendiu? Nu, el nu avea lipsă, că era copilul tătîne- 
său, învăţa pe alţii şi în schimb căpăta toate cele de lipsă. Aşa stipendiul 
copilului îl folosea tata Pamfil pentru lipsele casnice. După ce gătă şcoalele 
gimnaziale, îi face tata Pamfil propunerea să intre în teologie că acolo va 
putea învăţa fără spese. Ci tînărul nu se învoi: 

— Văd eu năcazul în care înglozi dumneata, nu voi mai intra şi eu în 
el. Merse la universitate şi fără ajutor de un ban de la tată-so, în 4 ani de 
zile gătă drepturile şi căpătă diploma de doctor în drepturi. 

Din acest minut începu a răsări încet pe încet soarele şi pentru bietul 
tata Pamfil. Că Iuliu, care făcuse doctoratul în drepturi, se duse practicant 
la un advocat şi-i trimitea tătîne-său la fiecare primă 10-15 fl. Iară după trei 
ani de zile făcu examenul de advocat şi-şi deschise cancelaria la un oraş 
mare. Acum toate lucrurile Tatii Pamfil luară altă față, că Iuliu luă pe toți 
copiii la sine, pe toți îi folosea în cancelarie în orele libere şi fiecare scria, 
cu fete cu feciori, măcar atîta cît le plătea mîncarea. Încet, încet isprăvi şi 
copilul al doilea drepturile, al treilea medicina, şi al patrulea profesura. 
Ceşti doi mai mici trecură în România, unde munca este mai bine plătită, 
decît la noi, şi de unde trimiteau tatălui lor bani de plăti toate datoriile ce le 
făcuse, cînd erau mici. 

Fetele cele mai mari sînt măritate bine, după oameni aleşi, iar cea mai 

mică o mărită chiar acum după un cleric pe care l-a şi luat de ajutor lîngă 
sine. Că-şi zice părintele Pamfil: „Valea-Sacă — cu popor puţin şi sărac, dar 
e parohie cu noroc. Am o leacă de moşie, ce-i cumpărată din zilele cele 
une, cînd îmi trăia preoteasa, nu bucuros aş vinde-o. Deci ginerele să-mi 
ămînă ajutor bătrîneţilor, că chiar în Valea-Sacă l-or lăsa doară şi fără 
atron”. 
Acum cîntă părintele Pamfil şi de zece ori pe zi: „Preamărit fie numele 
Tău, Doamne, pentru toate cîte mi-ai făcut mie!” 


Din vol. Povestiri din viaţa țăranilor români, 1908. 


BĂTAIA LUI DUMNEZEU 


Mai sînt ei şi acum ici-colea cîte un gospodar avut, dar ca Petrea 
Păuneştilor de la noi, parcă rar ai mai afla, şi de ai umbla ţara lungiş şi 
curmeziş, cu lumina aprinsă — cum se zice. Că Petrea Păuneştilor tot a fost 
noroc şi-n cioboate. De la tată-său i rămase moşie mare şi bună şi vite şi 
acareturi, de la socru-său rămase altă moşie mare şi bună şi acareturi şi, pe 
deasupra, o nevăstuţă ca un păun. 

Vezi că Petrea fusese singur la părinți şi părinţii lui erau cei mai mari 
gospodari, iar socru-so încă fusese gospodar avut şi avusese numai un 
fecior, ce muri în bătălia cu Praisul, şi pe Firuţa. lar pe Firuţa o luă de 
nevastă Petrea Păuneştilor şi aşa împreună două gospodării, cele mai mari 
în sat şi Petrea din avut ce fusese se făcu boier întreg. 

Cînd s-a văzut el singur stăpîn pe amîndouă gospodăriile cele mari, 
colo după ce băgă sub glie pe părinţi şi pe socri, îşi zise ca bogatul din 
evanghelie: „Sparge-voi gitniţele mele şi mai mari le voi zidi şi umplîndu- 
le de bunătăţi voi zice sufletului meu: Suflete al meu, mîncă, bea şi te 
desfătează că ai averi adunate pe mulți ani!” 

Aşa zise badea Petrea şi aşa făcu. Casa, ce-i rămase de la tată-său, era 
pe o grădină prea mică pentru o gospodărie mare ca a lui, nu-i încăpeau 
grajdurile şi şurile, hambarele şi coteţele, clăile şi stogurile. Casa, ce-i 
rămase de la socru-său, era, ce-i drept, pe o grădină destul de mare, dar era 
pe o zăhată strîmtă şi tinoasă şi avea acolo nişte vecini, de care nu i se prea 
împărea că erau cam lungi la degete. Deci îşi zise, am un loc mare şi 
frumos chiar în capul satului, pe lîngă el trece drumul ţării, iar pe la celălalt 
cap al lui trecea pîrîul morii. Acolo o să-mi fac casă nouă şi şură şi 
grajduri, acolo mă pot întinde cum mie-mi place, nu voi mai fi strîmtorat 
de nimenea. 

Şi cum a zis, aşa a făcut. A desfăşurat casele şi toată gospodăria socru- 
său din bîrnele cele bune îşi făcu o casă mare, cu multe încăperi ca cele 
boiereşti. Apoi desfăcu casele şi gospodăria ce-i rămase de la tată-său şi 
din ele făcu şuri şi grajduri mari şi largi, să-i încapă toate vitele, şi-şi făcu 
hambare şi cîte acareturi toate. 

Un străin, ce trecea şi vedea gospodăria lui cea mare şi frumoasă, 
credea că vede gospodărie boierească, nu altceva. Cele două grădini, 
rămase goale, le umplu cu pomi roditori, de-ți era mai mare dragul a privi 

la ei. 

Dar parcă-i făcătură! Unde-i averea mare, acolo nu prea e noroc la 
copii. Aşa era şi la Petrea Păuneştilor. Care copil cum îl avea, trăia un an- 
doi şi-i murea. Aşa mici a îngropat vreo 3-4 copii. Se luară pe gînduri 
badea Petrea şi lelea Firuţa. Acum oamenii începeau a vorbi în treaba lor, 
ca oamenii: ba că casa-i în loc rău, în loc fără noroc la copii; ba că s-au 
mutat în casă pe vreme nenorocoasă; ba că de ce n-au pus sub fundament 
cap de om, ori barem de ceva dobitoc? 

Şi cercat-au ei care cu ce numai i-a învăţat, cu slujbe pe la biserici şi 
pe la mănăstiri, cu milostenii pe la săraci, dar pace! Copiii nu le trăiau. În 
urma urmelor dă Dumnezeu, că mai au un fecioraş, tocmai cînd erau de 
zece ani luați laolaltă, şi acela da semne de viață. Era sănătos, frumos, 
Voinic, creştea ca din poveste. Acela şi trăi şi ajunse vîrsta şcolii şi trăi şi 
mai mult, cum vom vedea îndată. 

Dar cînd era de vîrsta şcolii îşi făceau ei capul călindar şi mintea 
sfredel să-l lase la şcoală, să nu-l lase? Ei ziceau: Ar fi bine să-l lăsăm la 
şcoală, nu multă vreme, aşa vreo 2-3 ani, să apuce o leacă de învăţătură, 
cîtă brumă-o putea; să poată cît de cît citi într-o carte, să poată scrie cîte o 
slovă-două, cînd va cere nevoia, că la atîta blagă nu strică o lecuţă de 
învăţătură. 

Dar lelea Firuţa era de altă părere. Dumneaei zicea aşa: 

— Să mulţumim lui Dumnezeu că-l avem şi să ne rugăm Sfinţiei-sale 
să nu ni-l ieie, să nu ne mai zburde mintea a-l da la învățături, că acolo 
dascălu-i bate, copiii se împing şi de aud că a pus cineva mîna pe 
Toderaşul meu, cad în păcate, că popă să fie, nu dascăl şi-l opăresc cu apă 
fiartă. Avem de la Dumnezeu destulă blagă, l-om face gospodar cinstit, 
cum a fost tata şi tată-to şi cum eşti tu. Că tu încă nu ştii carte, nici tata n-o 
ştiut, nici socru, dar schimbatu-s-au ei cu cărturarii? Și tu schimbatu-te-ai 
cu un preot? Că, nu zic ba, bună-i învățătura la cei ce nu au avere, că 
trăiesc săracii după ea, cum pot, şi mai bine şi mai cu subțirelul, după cum 
li s-ajunge plata şi cum li-i de mare gloata; dar un gospodar cinstit, un om 
care are din prisosinţă cele trebuincioase, ăla n-are lipsă nici de o carte. 

— Dar, răspundea badea Petru, dar, muiere hăi, amu cică-i musai să-şi 
deie tot natul copiii la şcoala din sat, amu cică nu-i ca pe vremile cînd eram 
noi copii, amu-i altă lume. Cică de nu dai copilul la şcoală, plăteşti gloaba, 
plăteşti pedeapsă, mai întîi cinci puişori, pițule, al doilea o coroană, de nu 
două, al treilea florintul deplin. Apoi, vezi tu bogat în sus, bogat în jos, dar 
să dai în toată săptămîna 2-3 coroane, iată numai aşa, îmi vine nu ştiu cum. 
Mai bine să-l lăsăm noi să meargă el la şcoală, că doară ştiu că n-a mai sta 

nici dascălul cu bita tot pe el, că mai sînt în şcoală şi alți copii. 

Copilul, vezi bine, auzea tot sfatul părinților lui şi se înfiora de gîndul 
că va fi dus la şcoală şi acolo va căpăta bătaie cîtă ploaie de la dascăl. Deci 
îşi luă şi el inima în dinţi şi zise că el o dată cu capul n-a merge la şcoală. 

Lelea Firuţa prinse a plînge de mila lui, că doară era dragul mamii şi 
plîngea şi plîngea. Şi rogu-te, cum n-a plînge dumneaei că doară-şi vedea 
(în minte) copilul în şcoală, între ceilalți copii, cu părul tuns scurt şi bătut 
de dascălul. Deci printre plîns şi lacrimi îşi îmbună copilul: 

— Nu te teme, dragul mamii, că nu te dă mama la şcoală, nici să ştiu 
acurat, că dau pe toată ziua o coroană, pînă se plinesc anii, de nu te vor mai 
chema la şcoală. 

Badea Petrea stătea îngîndurat. Dumnealui se gîndea aşa: „Trăiesc, cu 
Firuţa de 17 ani, plîngînd n-am văzut-o numai cînd ne-a murit cîte cineva 
amu, har Domnului, nu avem de-a plînge de nimic, gospodăria merge bine, 
noi sîntem sănătoşi, copilul dă semne de viaţă şi de înţelepciune, de ce oare 
aş face plîns şi tînguire în casă? Din pricina secretei de şcoale? Mînce-o 
focul, de a mea grijă. Nu-l dau şi pace! De se întîmplă să se spărie de 
dascăl, ori de l-a împinge vreun alt copil şi l-a lovi, atunci în casa mea 
numai plîns şi văietare va fi. Nu-l dau, şi pace şi sănătate!” 

Făgădui dar muierii şi copilului că va pune el trebile la cale, să nu fie 
chemat Toderaş la şcoală. Şi toţi se înseninară. Copilul era voios, iar lelea 
Firuţa-l săruta şi dezmierda: 

— Nu te teme, puiucule, că nu te-a lăsa mama la şcoală să te bată 
dascălul, că mama numai pe tine te are, n-are o sută de copii! 

Aşa fiind înţelesul, badea Petre luă sumanul între umeri, subsoara 
stîngă luă un caş mare cît un ciur şi hai pînă la domnul părinte. 

Părintele se cam miră cînd îl văzu intrînd, că nu prea era obiceiul lui 
badea Petre să meargă pe la dumnealui, era învăluit cu gospodăria atît de 
tare, de nu vru să primească nici a fi epitrop la biserică, nici la şcoală. „Sînt 
prea învăluit cu gospodăria”, zicea el, cînd îl îmbia preotul şi sătenii să-l 
pună epitrop, „nu pot primi, vă mulțumesc frumos de cinstea şi omenia cu 
care mă vedeţi, dar zău nu pot primi, sînt ca omul singur, numai pe străini 
nu mă pot răzima”. 

Aşa el nu primea să intre în niciun fel de slujbă, nici la comună, nici la 
şcoală, nici la sfînta biserică. Era omul învăluit. Din această pricină nici 
nu-l vedea nimenea pe la primărie, numai cînd îşi plătea birul; la biserică 
mergea în toată duminica şi sărbătoarea, dar la şcoală nicicînd. „Ce să caut 
eu acolo? îşi zicea el, cînd îl pofteau epitropii să meargă la examen, copii 
de şcoală nu am, iar acasă am atîta învăluială, de nu-mi văd capul”. 

La preotul mergea din cînd în cînd, cînd era nun mare. Şi era cam des 
nun mare, că cine să fie de n-or fi cei bogaţi? Că doară nănăşia-i împreună 
cu cheltuieli, iar omul sărac nu-şi poate băga capul în datorii, de dragul 
nănăşiei. Cînd era doară nun la cineva, atunci mergea badea Petre pînă la 
preotul, altcum ba. 

Cînd îl văzu acum preotul, că intră la el, îi ieşi înainte, ca la cel mai 
mare gospodar din parohia sa şi de departe-l întrebă rîzînd prieteneşte: 

— Pe cine mai legăm de lume, frate Petre!? 

Îi zicea frate Petre, că preotul era mult mai bătrîn decît el şi nu se 
cădea să-i zică „bade Petre”, iar fiind gospodarul cel mai de frunte, deşi era 
tînăr, tot nu se încumeta să-i zică „mă Petre”, ci-l zicea frate ori fiule Petre. 

Aşa-l întrebă şi acum: 

— Pe cine mai legăm de lume, frate Petre? lar badea Petre îşi luă 
pălăria de pe cap, îşi netezi musteţele şi răspunse cu glas smerit, ca omul 
de omenie cînd vorbeşte cu preotul lui: 

— Deocamdată nu cununăm pe nimenea, domnule părinte, fără... 
poftesc... şi-i dete caşul. 

— Mulţam, frate Petre, multam şi pofteşte înlăuntru, vei fi avînd să-mi 
spui ceva, te miri, ca omul... 

Şi intrară înlăuntru şi badea Petre începu aşa: 

— Domnule părinte, am venit cu o rugare foarte mare la Sfinția-ta. Că 
să vezi, domnule părinte, Toderaş al nostru vine pe şapte ani, e scris la 
şcoală, dar noi nu-l putem da nici decît. Că, să vezi, domnule părinte, 
copilul e spărios. Cum şedem afară din sat, nu prea a venit între alți copii. 
Apoi, cum numai pe el îl avem de la Dumnezeu sfîntul, l-am ţinut ca pe 
apă puţină, l-am ferit ca ochii din cap. Acum dacă deodată l-am trimite la 
şcoală, poate să se spărie de dascălul să înceapă într-o spaimă, se poate să-l 
împingă vreun copil, ori poate el să împingă pe alţii, şi-i pricina gata. De 
aceea am venit să te rog să faci ce-i face şi să-mi faci copilul scăpat de 
şcoală, că-ți dau ce-i pofti. Ți-oi plăti, domnule părinte, ce-i cere ţi-oi da, 
numai nu mi-l sili la şcoală, că de-a fi musai să meargă şi i s-a întîmpla 
ceva, nu ştiu ce m-aş face. Mă-sa ar nebuni de supărare, iar eu... ştie-mă 
Dumnezeu ce aş face într-o undă, apoi nici copilul nu vrea nici s-audă de 
şcoală. Îţi dau o sută bună, ori o vacă care-i zice din ale mele, ţi-o aduc 
deseară, numai fă-l scăpat... 

Aşa vorbi badea Petre, iar domnul părinte îl ascultă pînă în capăt, apoi 
începu aşa: 

— Fiule Petre! Mă prinde cea mai mare mirare, cum de chiar 
dumneata, fruntaşul gospodarilor noştri, vii la mine cu aşa o rugare. Îţi 

spun drept, că eu nu te pot înțelege! De moarte mi-am adus aminte, dar de 
una ca asta, ba! Eu credeam aşa, că după ce Dumnezeu sfîntul ţi-a dat 
avere aşa frumoasă şi după ce ai un copil, numai un copil, dumneata pentru 
cît bine-i în lume nu-i umbla să-l scoţi de la şcoală; ba, credeam cu totul 
altceva, credeam că te vei năzui să dai copilul la şcoalele cele mari, să iasă 
din el om luminat, judecător, advocat, doftor ori preot. Că, să vezi 
dumneata, frate Petre, neamul nostru are mare lipsă de oameni învăţaţi. Şi 
pe aceia de unde să-i iai? Bogaţii îşi opresc copiii de la învăţătură, cum văd 
că faci şi dumneata, iar săracii? Ei nu au de unde cheltui pentru copiii lor, 
pînă să-i vază ieşiţi din toate şcoalele. Şi aşa rămînem tot coada 
neamurilor. Şi aşa nu-i bine, că din lipsa de oameni ieşiţi din sînul nostru, 
judecător străin ne judecă, advocat străin ne apără (cu numele, că în adevăr 
mai mult ne apasă), doftor străin ne vindecă, inginer străin ne măsură şi ne 
comasează moşiile noastre şi, dacă toţi ar zice ca dumneata, atunci preot 
străin ne-ar face şi sfinta slujbă şi dascăl străin ne-ar învăţa şi copiii în 
şcoală. Da aşa nu merge! Pune-te dar, frate Petre, şi-ţi bagă alte gînduri în 
cap, lasă dumneata copilul la şcoală, mai întîi aci în sat, apoi de vom vedea 
că învață ceşi-cevaşi binişor, pe alt an, ori peste doi ani, îl vom trimite la 
şcoalele cele mari din oraş. Şi scoatem din el om învăţat, cît să se mire 
împrejurimea asta şi să zică: „drept că numai un Petru Păunescu este, dar şi 
om învăţat ca copilul lui nu mai este altul în lume şi pe sub soare”... Aşa te 
gîndeşte, frate Petre! 

— Că una ca aceea n-a fi, domnule părinte, nu poate să fie, n-am 
numai pe Todoraş, îl las să se facă gospodar şi om cinstit, nu mi-oi mînca 
ce am cu el pe la şcoale. Încă de aş avea baremi doi-trei, treacă, ducă-se; 
dam pe unul în cercare, dar aşa, nu se poate! 

— Dar, frate Petre, i-ar strica lui Todoraşul dumitale o leacă de 
învăţătură şi de va rămînea gospodar? are dumitale ti-ar fi spre ceva 
stricăciune de ai şti ceti şi serie? Ce pagubă ai putea dumneata avea în 
gospodărie, de ai şti carte? Ți-ar fi spre stricăciune să poți ceti în cărțile 
cele sfinte şi să vezi de-ţi înseamnă birul bine ori ba? Rogu-te, spune! Ori 
eu, că sînt preot, nu port şi gospodăria? Ori eu nu v-am povăţuit de aţi 
prins a sămăna napi, luţernă, trifoi? Ori nu eu am făcut cel dintîi pomăt în 
cimitirul bisericii şi nu după mine v-aţi luat dumneavoastră şi v-aţi făcut 
pomăturile cele frumoase, ce le aveţi? Şi oare eu aceste lucruri de unde le- 
am ştiut? Doară de la tata le-am învăţat? De unde? Tata a fost gospodar 
cinstit, dar necărturar, ca dumneata. Dar toate aceste le-am învăţat în şcoală 
de la dascăli, şi după ce am ieşit din şcoale — acasă din cărți; am citit din 
cărți şi din gazete cum face lumea cea învățată şi am cercat să fac şi eu, ca 

ea. Şi după ce am cercat şi am văzut că-i bine, v-am povăţuit şi pe 
dumneavoastră şi toți ați văzut că-i bine aşa şi, iată, că azi toți gospodarii 
fac după cum citii eu, că fac alte neamuri mai luminate. Vezi dar, că şi la 
gospodar e de lipsă cartea? De ce dară ţi-ai feri dumneata pe Toderaş de 
carte? Facă-se gospodar, dacă aşa vrei, dumneata şi dacă şi lui aşa-i place, 
că bună-i gospodăria şi cinstită, dar înveţe mai întîi o leacă de carte, cît de 
cît, baremi aci la noi în sat în şcoluţa noastră... 

Pricepea acum badea Petre că zău drept are părintele, că nu era pînă 
într-atît de bătucit la cap să nu priceapă, dar îi era groază cînd se gîndea că 
Toderaş încă nu are voie de şcoală şi peste voia lui nu făcea badea Petre 
nimic, că doară nu şi-a aprinde paie în cap. Dumnealui ca om cuminte şi 
cumpătat ce era, îşi zicea aşa: „Tot ce se întîmplă în casa omului trebuie să 
se întîmple cu ştirea şi învoirea amîndorura, cu învoirea bărbatului şi a 
muierii, nu-i iertat să tragă unul hăis şi altul cea”. Deci, ştiind că lelea 
Firuța nu vrea nici să auză de şcoală, el încă trebuie să fie împotriva 
şcoalei, nu prin convingere, ci pentru „pacea casei”. Aşa fiind lucrul se 
întoarse de la domnul părinte făgăduind că s-a mai înțelege cu boreasa. 

— Înţelege-te, Petre, că înţelegerea trebuie să fie între bărbat şi 
muiere, înțelegerea o voieşte şi Dumnezeu şi oamenii cei de omenie, dar 
înțelegere bine pricepută numai în lucruri bune, iar şcoala este lucrul cel 
mai bun, ce-l putem da zestre copiilor noştri. 

Badea Petre mergea ca prin pămînt pînă acasă. Acolo spuse lelei Firuţa 
ce auzi de la preotul, dar credeţi că dumneaei aşteptă să spună chiar toate 
din fir în păr? Feri, Doamne! Dumneaei începu cu o gură la badea Petre, cît 
să te păzească Dumnezeu! 

— Aşa, adică tu te laşi ademenit de preotul? Adică ţie ţi-e mai scumpă 
vorba lui, decît înţelesul nostru? De copil nu ţi-e milă, l-ai duce la foame şi 
la bătăi, ca şi cînd noi am avea nu ştiu cîţi copii şi nu am avea cu ce-i 
ținea? Vorbele mele nu le încrestezi în nimic, ca şi cînd m-ai fi prins de pe 
apă, m-ai fi adunat de pe drumuri! Ascultă dar de preotul, dă copilul la 
şcoală, dar să ştii, că de i se întîmplă ceva, cu mine ai gătat-o. 

Şi prinse a plînge lelea Firuţa şi plîngea şi Toderaşu mamii, iar badea 
Petre ieşi afară trîntind uşa în dosul lui. „Ce păcatele mele m-oi şti face?” 
gîndea el: „Popa-mi toacă într-o formă, boreasa mi se boceşte într-altă 
formă! Dar nu cu popa m-am cununat”... 

Cum făcu, cum direse badea Petre, aceea-i grija lui, destul că Toderaş 
fu scăpat de şcoală, şi pace şi voie bună era iară în casa lui. Cuvînt legănat 
între el şi lelea Firuţa nu se mai ivi; gospodăria mergea cinstit; din avuţi ce 
erau, pe zi ce mergea se mai îmbogăţeau. Copilul creştea frumos şi spătos, 

ca cel ce numai mîncă, bea, doarme şi se joacă. Era mai mare dragul la 
lelea Firuţa, cînd se uita la el. Numai de mi l-ar ţinea Dumnezeu! zicea ea 
în gîndul ei, şi de multe ori gîndul îl auzea copilul. 

Vremea tăcea şi trecea. Toderaş se făcea din zi în zi tot mai mare şi 
mai frumos, dar osul lui nu se deprindea cu nici o muncă. De vrea badea 
Petre să ducă pe Toderaş cu el la plug, lelea Firuţa începea: Doară nu o să 
rămînă acasă singură ca cucul, hargatele le trimit cu demîncare la lucrători, 
hargații sînt la cîmp, eu cum o să înving singură acasă? Cine să-mi aducă 
lemne la bucătărie? Dar la viței cine să deie? Dar la purcei? 

Şi aşa Toderaş sta tot pe lîngă oale cu mă-sa că doară de aceea era 
dragul mamii, puiul mamii, frumuşelul mamii, bunul şi hărnicuţul mamii. 
Şi badea Petre încă, ca bun creştin ce era, se gîndea în toată forma: „De nu- 
l port de micuţ cu mine la plug, atunci cînd va fi mare, i vor mirosi greu 
coarnele plugului şi s-a alege din el omul cel mai slăbănog; de-l duc cu de- 
a sila la plug, toată ziulica mi s-a scînci pe brazdă, iar mă-sa s-a boci după 
el ca după mort. Apoi întîmplă-se să-l julească numai o lecuţă opinca ori 
obiala, că-mi aprind paie în cap cu mă-sa”. 

Aşa se gîndea badea Petre şi lăsă pe Toderică azi acasă, mîne acasă, 
poimîne acasă, iar el mergea la plug cu argații. 

Dar oare Toderaş ce ispravă făcea pe acasă? Cu ce se îndeletnicea el 
toată ziulica? 

Vara se scula colo pe la prînzul cel bun. Mă-sa-l aştepta cu 
mămăliguța caldă, cu lapte dulce, cu smîntînă, cu brînză, cu ce-i cerea 
inima. Apoi se mişca a lene de colo pînă colo, pînă-i ieşea bine semnul din 
cap. Dup-aceea o croia oblu la uliţă, unde da de copii; şi se juca pînă-l 
rupea foamea, ori alerga la pîrîul morii la scăldat. Acolo se deprindea la fel 
şi fel de năzdrăvenii, să se urce prin arini şi prin sălcii la cuiburi de păsări, 
se deprindea în aruncatul cu pietre, dînd după rațele şi gîştele ce erau pe- 
acolo. Într-atîta-i luase groaza gâştele şi rațele de îl cunoşteau de departe, 
ca pe uliu. 

Minteni-minteni venea la lelea Firuţa cîte o muiere la pîră: copilul 
dumitale mi-a şchiopătat o giscă, ori: Toderică mi-a emerit o rață, ori: 
ficioraşul dumintale mi-a schilăvit un purcel... Iar lelea Firuţa pe toate le 
împăca; la una-i da o legătură de brînză, să nu mai facă gură pentru un 
lucru atît de mic; la alta-i da un şold de porc, la alta un blid de urdă, la alta 
o legătură de fărină... şi pacea era gata. 

Lui badea Petre nu-i mai făcea ea supărare cu poveşti de acestea, că 
are el destul lucru şi destulă învăluială cu gospodăria; pe Toderaş însă-l 
mustra groaznic, cînd erau num-amîndoi: 

— Iar ai aruncat cu petri, ştrengarule, de ai şchiopătat o gâscă! Acum 
te spun la tată-to! 

Atunci Toderaş se drîmboia, se făcea supărat, se scîncea iar mă-sa 
numaidecît îl îmbuna: 

— Noa, taci, dragul mamii, nu mai plînge, că nu te spune mama, dar 
iată-ți spun, mai mult să nu schilăveşti gîştele oamenilor, că doară şi lor li-i 
pagubă... N-ar fi vrut lelea Firuţa, pentru cît bine-i în lume să vadă pe 
Toderică supărat, deci îl mîngîia şi-l îmbuna cum ştia ea mai frumos, să-i 
treacă supărarea şi să mănînce puiul mamii să prindă putere. 

Aşa trăia Toderică vara-ntreagă, iar de către toamnă zburătărea toți 
pomii vecinilor. Şi era meşter în aruncatul cu piatra! Tăluia mărul, carei-l 
arătai! 

Pentru astfel de năzdrăvănii iarăşi da lelea Firuţa legătură de brînză şi 
blide de urdă... 

Iarna avea Toderaş al lucru: gheaţa şi săniuţa erau două lucruri, pe care 
el le ştia mai bine decît toți copiii din sat, de-l punea tată-so să-i ajute la 
încărcat de gunoi, arunca de două-trei ori cu lopata ori cu furca şi alerga-n 
casă, ori că i se dezleagă o opincă, ori că i-o sărit nu ştiu ce într-un ochi, ori 
că teacă, ori că pungă, numai să se vadă scăpat de muncă, cu ceva 
podoimă. Apoi atîta-l mai vedea tată-so că mă-sa numaidecît îl dezbrăca şi- 
l punea în pat cald, să nu-i fie ceva rău la Toderică al mamii. 

De zicea badea Petre că aşa nu-i vine la socoteală, cum creşte copilul 
fără să pună osul la ceva, lelea Firuţa-l trăgea deoparte şi începea la el: 

— Da ai tu minte, bărbate? Dar de înfulicat la gunoi îs oasele lui? 
Doară vezi că-i numai canură... (E un proverb: E numai canură = e 
pospoiat, nu e îndesat, tare, voinic, de purtat greutăţi). 

Aşa crescu Toderică pînă fu de 12-13 ani. Atunci se ruşina el singur a 
mai bate lela cu copiii pe uliţă că cei de vîrsta lui erau toți la vite ori la alt 
lucru, deci luă şi el bîta-n mînă, traista plină de merinde de-a umăr şi merse 
să păzească boii la păşune, cu alți copii de vîrsta lui. Dar nici acolo nu 
făcea cea ispravă mare. Mai mult grijeau alţi copii de boii lui decît el, iar 
mă-sa le da şi acelora cîte ceva, mai una, mai alta, ca mamele cele bune şi 
avute, pe lîngă că el împărțea merindea cu ei, că el ducea merinde tot ca 
pentru trei. 

Umblînd la boi învăţa Toderică cîteva lucruri frumoase şi bune; a zice- 
n fluier, a juca şi a fuma. Fluier îi cumpără tată-său, că aşa se cade la 
bouari, a juca şi a fuma învăţă de la alți copii mai mari. Acum era fecior 
deplin! Punga tot plină-i era de tutun şi de hîrtiuțe, sucea ţigările mai 
repede decît orice flăcău şi trăgea una după alta şi mai da şi altor copii, ca 

să-i adepe boii şi să-i întoarcă cînd vrea să fugă de muscă. 

Cînd veni toamna, de se adunară vitele de pe cîmp în grajduri, 
Toderică era deprins bine la aceste lucruri; zicea în fluieră de gîndeai că cu 
fluiera-n mînă l-a făcut mă-sa; juca ca un căluşer şi fuma ca un turc, trăgea 
fumul afund în piept apoi îi da drumul şi pe gură şi pe nas. 

De aci-ncolo în toate sările era prin şezători şi nu venea acasă pînă 
noaptea tîrziu. Prin şezători mai învăţă un lucru bun; prinse a bea vinars, 
cum îl îmbiau şi ademeneau feciorii mai mari. Astfel el se deprindea încet- 
încet la toate lucrurile cele... rele. 

Dacă-i zicea tată-său vreodată că la ce mai merge-n toată seara pe 
uliţă, că-i numai copil încă, atunci numaidecît începea lelea Firuţa: 

— Doară ştiu că n-a cloci pe tăciuni, ca noi!? Lasă-l să-şi petreacă, că 
aşa-şi petrec „feciorii”! Că era doară fecior mare, că umblase o vară la boi! 

Dar cu de aceste Toderică se strică cu desăvîrşire. Nu era încă de 17 
ani şi bea vinarsul ca apa, fuma tutun zi şi noapte, era pierit la faţă, ochii-i 
era intrați în cap, tot brazde vinete pe sub ochi, slăbit, leşinat, verde la față 
ca iarba, de gîndeai că boleşte. 

Vezi că nedumerirea şi ştrengăriile îi săcară măduva de tînăr! 

Prietini avea destui, că cine să-şi aibă prieteni dacă n-a avea Toderică, 
feciorul celui mai avut gospodar, al lui Petrea Păuneştilor; dar avea tot 
prieteni de aceea, cum zice cîntarea: 


Aşa zic prietinii mei 
Ce-oi avea să beau cu ei, 
Apoi să mă las să piei! 


Şi el avea bani mereu, că doară mă-sa minteni-minteni îi da cîte-o 
coroană-două, c-avea de unde. 

Cînd Toderică era de 18 ani, căzu greu bolnav la pat. Nu putea mînca, 
nu putea bea, tuşea o tusă seacă, răguşise-n grumazi, era săc şi rece ca un 
strujan despoiat de foi. Mă-sa plîngea la capul lui: „Vai de mine şi de mine, 
ce m-oi face de n-oi avea parte nici de Toderică?” 

Badea Petre îşi frîngea mînile, umbla ca prin pămînt, nu ştia ce să 
înceapă. În năcazul lui cel mare se duse, unde merge orice creştin, cînd da 
de ceva rău, se duse pîn’ la preotul şi-l rugă să ostenească pînă la el să 
cetească lui Toderică, că uite din chiar senin a căzut la pat şi tuşeşte de se 
prăpădeşte. 

Şi se duse preotul şi-i ceti, dar după ce găta cu cetitul, spuse lui badea 
Petre şi la lelea Firuţa aşa: 

— Dragii mei, bună-i şi sfîntă ruga lui Dumnezeu sfîntul, dar mie mi 
se pare că feciorului trebuie să aduceţi doftor, şi încă un doftor priceput, că 
mie nu mi se pare de tusa lui şi de răguşala lui. Mergi deci, frate Petre, la 
tîrg şi spune unui doftor ce-i şi cum e cu Toderică al dumitale şi-l adă 
încoace. 

Se spăimâîntară bieţii creştini de vorbele părintelui, lelea Firuţa prinse a 
se boci ca după mort, badea Petre îşi freca mîinile; dar preotul le spusese 
numai adevărul, numai aceea ce era dator să le spună, ca un om învăţat şi 
cuminte ce era. Dar lelea Firuţa, bocindu-se aci între preotul, zbiera cît o 
lua gura că ea nu se învoieşte o dată cu capul ca să vină la copilul ei 
doftori, că neam de neamul ei n-a fost pe la doftori. Badea Petre clătea din 
cap şi sta buimăcit, de cine să asculte? Preotul zicea doftor; femeia-i zice 
nu doftor! 

Peste cîteva minute satul era plin că Toderică a lui Petrea Păuneştilor e 
atît de bolnav, cît chiar părintele, care i-a cetit, le-a spus să-i aducă doftor 
din oraş că atîta-i de slab, de nu mai este nădejde, ba unii că a chiar murit. 
Muierile prinseră a veni cu droaia la lelea Firuţa, fiecare cîte cu o vorbă 
bună, fiecare cu cîte un sfat înțelept. 

Una-i zicea: „Nu te teme, Firuţă, că mai rău a fost omul; îşi rupsese un 
picior de abrustul şi vezi-l că iar e om?!” Alta-i spunea: „Cearcă numai cu 
lapte fiert proaspăt, cu unsoare de giscă, că acela moaie tusea şi vindecă 
amorțeala.” Alta iarăşi îi zicea că nimic nu-i mai bun ca hreanul ras şi 
amestecat cu miere de stup. Şi cîte şi mai cîte doftorii îi spuneau femeile şi 
lelea Firuţa toate le cerca, numai de doftor să nu auză, că doftor e cel de 
sus iar la doftori de prin oraşe neam de neamul ei n-a umblat. 

Dar în cele din urmă, totuşi, la vreo cîteva zile, îşi luă badea Petre 
inima în dinți şi merse la doftor fără ştirea lelei Firuţa. Şi spuse el 
doftorului din fir în păr tot ce-i cu Toderică. Şi luă pe doftor cu el, îl puse 
în sanie şi pîn-acasă la badea Petre nu se opriră. 

Toderică zăcea dus. Doftorul îi pipăi mîna, îi ascultă răsuflarea, puse 
urechea pe pieptul lui, îl ascultă cum tuşeşte şi scrise ceva, pe un petec de 
hîrtie de trei degete de lat şi-i zise lui badea Petre: „Să meargă un argat 
călare numaidecît la spiţerie în oraş, colea pe cina cea bună poate fi 
îndărăpt; eu nu merg de aci pînă mîne, rămîn la domnul părinte. Cînd va 
sosi argatul cu ce-i scris pe țidula asta, să vii după mine la părintele. De 
mîncare să nu daţi feciorului numai lapte călduţ, de băut tot lapte, de va 
cere.” 

Cu vorbele aceste merse doftorul, îngîndurat, la părintele, iar badea 
Petrea puse numaidecît un argat călare, care zbură pînă la oraş. 

— Din ce poate să-i fi venit la feciorul bocotanului o boală aşa grea, 
părinte? întrebă doftorul pe preot, după ce-şi dădură bună vremea, ca buni 
prieteni ce erau. Nu cumva Petru Păuneştilor, avut fiind şi zgîrcit, a pus 
feciorul la muncă prea grea! Că feciorul acela n-are o plămînă şi cealaltă 
încă-i ca dusă. Mult, dar mult zic, de va mai putea trăi pînă la primăvară că 
nu-i nici un modru. Aşa-i de intrat răul în el, cît numai pe la spitalele din 
oraşele cele mari mai vedem cîte unul, aşa de zbuciunat la sănătate. Auzi, 
părinte, pe sate nici nu credeam că pot da de un aşa bolnav. Ce spui 
dumneata, din ce să-i fi venit? Nu cumva din ştrengării? 

— Ai gîcit, doctore, ai chiar gîcit. El a fost dragul mamii. Toate-i erau 
iertate, numai să nu se supere cumva puiul mamii. La şcoală nu-l deteră 
nici batăr aici în sat, ca să nu deie scumpul mamii de ceva greutate! La 
lucru nu l-au pus că doară era scumpul mamii, d-aurucul mamii; de tînăr se 
învăţă la fumat de tutun şi la băut de holercă şi la petrecerea nopţilor în 
şezători şi pe la beuturi. 

Acum iacă urmarea! 

— Aşa, părinte, aşa! Apoi ține minte, că doftorul va fi de vină că nu i- 
a dat leacuri de care vindecă, ci de care omoară. Am mai păţit de aceste! 

Colo pe la cina cea bună veni badea Petre la părintele după doftor, că 
sosise argatul cu doftoriile din oraş. Şi merse doftorul cu preotul acolo şi 
mai căutară pe Toderică şi mai îmbunară pe bieţii creştini: 

— Puterea lui Dumnezeu este mare. El dă şi El ia boalele, noi trebuie 
să cercăm, cît ne slujeşte priceperea. Daţi din doftoriile aceste de trei ori pe 
pe zi cîte o lingură. lar de mîncare-i daţi numai lapte călduţ, ori zamă de 
găină. De beut încă-i dați numai lapte dulce. 

— Dar cîte o leacă de holercă? întrebă lelea Firuţa. 

— Niciun strop! răspunse doctorul. 

— Nici îndulcită cu miere de stup? 

— Nici! 


Pe la dumineca Floriilor toată lumea era la biserică, să audă slujba cea 
sfîntă şi să aducă acasă salce sfințită, care-i bună să afoim în grajduri şi în 
casă, cînd e vreme grea. Numai din casa lui Petrea Păuneştilor nu era 
nimenea la biserică în acea zi sfîntă. 

Afară era frumos, soarele lucea şi încălzea, musculiţele ieşeau din 
ascunzătorile lor de peste iarnă, firicele de iarbă îşi arătau colţul pe dealuri 
şi prin grădini, paserile ciripeau vesele, mieii jucau. Toată firea avea 

sărbătoare, sărbătoarea Floriilor, numai în casa lui Petrea Păuneştilor era 
plîns şi jale. Nici badea Petre, nici lelea Firuţa nu vedeau soarele cel 
frumos, nu vedeau firea cea veselă, ei vedeau numai pe Todoruţul lor cel 
scump şi drag care se stinge, nu mai poate vorbi, răsuflă numai din cînd în 
cînd, îşi deschide ochii numai rar pe cîte o clipă, apoi iar îi ține închişi 
ceasuri întregi; tot e rece ca un sloi de gheaţă, numai la inimă mai are o 
leacă de căldură. Şi aburul ce-l scoate din gură e rece. 

E ca dus bietul fecior. Cînd era cruce amiazi, era rece de tot. Badea 
Petre plîngea ca un copil mic, lelea Firuţa se bocea cît o lua gura: 

— Mi l-au mîncat doftorii, că pînă nu aduse doftor nu-i era aşa rău, dar 
din minuta ce-mi intră doftoru în casă, viaţa copilului se împuţină văzînd 
cu ochii. Fie de capul cui mi-o nebunit omul să meargă după doftor! Şi-şi 
smulgea părul, biata muiere şi blăstăma cît o lua gura, blăstăma pe doftori 
şi pe cei ce nebunesc oamenii să meargă la doftori. 

Cînele urla a pustii p-afară, argații umblau numai pe vîrful degetelor. 
De nu erau ei, ar fi putut şi bietele vite muri de foame şi de sete, că nici 
badea Petre, nici lelea Firuţa nu aveau cap a se gîndi la ele; ei numai se 
văitau şi plîngeau şi blăstămau pe doftori şi pe cei ce nebunesc oamenii să 
alerge pe la doftori. 

Petrea Păuneştilor e de tot schimbat de cînd i-a murit feciorul. Nu mai 
lucră nimic. Stă ceasuri întregi răzimat cu coatele pe masă şi cu capul în 
pumni. Nu se uită ce fac argaţii şi ce nu fac; ce fac ei, e făcut, ce nu fac ei, 
nefăcut rămîne. Dacă pe badea Petre-l prinde urîtul a sta închis în casă, îşi 
ia pălăria şi iasă la drum şi merge fără ţintă. Altădată se trezeşte că-i la 
moară, ori la biserică, cînd nu-i nime pe acolo. Dacă-l cheamă cineva, 
ascultă ca un copil bun, merge şi face ce i se zice. Nu mai are cap de gîndit, 
nu pricepe şi voinţă. Unii oameni l-au chemat la jidanul şi s-a dus; şi i-au 
închinat să beie şi a primit şi l-au mai îmbiat şi iar a beut, pînă nu s-a putut 
duce de la jidanul, de a durmit acolo. El care în viaţa lui nu călca pragul 
jidanului, de cînd i-a murit feciorul minteni-minteni e pe acolo, numai să-l 
cheme cineva. Azi aşa, mîne aşa, pînă se desprinse a merge şi singur; pleca 
de acasă în nesimţire şi numai se trezea că-i la jidan. 

Lelea Firuţa încă-i schimbată de tot, de cînd i-a murit feciorul. Nu-i zi 
să nu meargă la cimitir să plîngă pe mormîntul lui. Dacă o însoțea vro 
cumătră, i se mai uşura sufletul că, mergînd şi venind de la groapă, avea 
cui spune cum doftorii i-au omorît feciorul cu zile şi cum numai popa a 
cumpănit pe omul ei să meargă pe la doftori, pe unde neam de neamul ei n- 
a umblat. Dacă o chema vro muiere la un pahar de beutură, ca să-şi mai 
întărească cea fire, la început se cam codea, dar cînd îi spunea: „deci, vină, 

să cinstim un păhar de vin de sufletul lui Toderică”, acum auzea aceste 
vorbe, pleca capul şi se supunea. 

Aşa merseră trebile cît fu văruța de mare. Ce lucrară hargaţii, fu lucrat, 
ce nu, nelucrat rămase pînă în ziua de azi. 

Dar un lucru pe care-l faci şi azi şi mîne, ţi se preface în fire, vine ca o 
boală, de care cu greu te poţi mîntui. 

Aşa fu şi cu badea Petre şi cu lelea Firuţa. Încetul cu încetul se 
deprinseră cu băutura. Băgară de seamă că dacă beau, mai uită din supărări, 
deci se făcură beutori de cei mari. Soţi la beut se aflau destui, care tot 
mereu le ceterau în cap. „Românul de bucurie bea, de supărare bea, că de 
n-ar bea ar nebuni, l-ar omorî gîndurile şi supărările”. Şi ei ascultau, 
clătinau din cap şi beau tot mereu [...] 

Mergînd lucrul aşa, ei cheltuiau pe de o parte tot mereu şi mult, argaţii 
furînd de pe altă parte tot pe ce puteau pune mîna — şi mîna o puteau pune 
pe tot ce le vedeau ochii. În scurtă vreme se văzură fără vite, apoi cu bucate 
tot mai puţine şi mai puține, în urmă-şi vîndură uneltele şi acareturile de 
muncă şi, mai în urmă, prinseră a vinde loc după loc, ogor după ogor, luncă 
după luncă, mai fără niciun preţ; le da la cine le cerea şi cu cît îi îmbia. În 
urmă rămaseră numai cu casa şi cu grădina. 

Dar ei tot nu se deşteptată din somnul cel de moarte, în care căzură. 
Oamenii cei buni nu cutezau să le mai zică ceva, că se făcură dîrzi de atîta 
băutură; iar oamenii cei lacomi de a avea moşii ca de pomană pîndeau 
prilegiul să-i vază ţepeni de beți, apoi începeau a face tîrg cu ei. Pe asta 
cale rămăseseră, cum zic, numai cu casa şi cu grădinile. Banii toți mergeau 
la jidan. 

Cercat-a într-un rînd preotul să desmintă pe Petrea de la beutură, să-l 
întoarcă în cărarea creştinilor, dar şi-a aflat omul. 

Că Petrea [...] răspunse preotului aşa: „Părinte dă-mi mie bună pace, 
că pace-ți dau: adă-ţi aminte că numai o dată te-am ascultat, cînd ai zis să 
aduc doftorul şi m-oi căi pînă oi pune pîna pe piept. Dar ştiu eu de ce ai 
cumpănit pe doftor să-mi omoare copilul, unde nu l-am dat la învăţătură 
să-ți ieie vreo fată de pe cap: dar decît cuscru cu dumneata, mai bine aşa 
cum am ajuns şi cum sînt!” 

Preotul încremeni cînd văzu cît e de schimbat bietul creştin, îi era milă 
de el, dar n-avea cu cine să înţelege: se căi că şi-a prins vorbă cu el. 

Acum nu mai trăieşte nici Petrea Păuneştilor, nici lelea Firuţa, muierea 
lui. Pe el l-au aflat ţapăn, îngheţat în omăt, dinaintea casei lui. Ea a murit 
nebună la vreo jumătate de an după el [...] 

Azi e crîşmă [...] în casele cele frumoase ale lui Petrea Păuneştilor din 

capătul satului. Iar pe grădinile cele două din sat a făcut două case şi s-au 
aşezat în ele doi feciori. 

Vedeţi cum vine bătaia lui Dumnezeu? Şi cine fu aci vinovat, la toate 
cîte vi le-am spus? 


SURDUL 


Sînt vreo 42 de ani de cînd veni la noi în sat un dascăl tînăr, sprinten, 
subțirel şi ca un bujor de frumos; numele lui era Damian Fulger. El fu cel 
dintîi dascăl la noi; înainte de aceea satul nostru nu avusese şcoală şi 
dascăl. Dascălul acesta fu trimis de la vlădicie să înveţe copiii oamenilor, 
iar oamenii aveau de la domnul protopop 2 porunci straşnice: 1) să-şi deie 
copiii la şcoală şi 2) să deie dascălului Damian Fulger pe toată luna 5 fl. 
din lada bisericii, care vezi bine era goală, şi, de tot copilul ce umblă la 
şcoală, să deie dascălului cîte 10 cupe de cucuruz ori de secară, mai mult 
adică pe de două ori cît dau porcarului pentru fiecare porc; că pentru 
păstoritul porcilor nu dau la porcar decît 5 cupe de grăunţe pe o vară, vezi 
bine îi mai dau şi merinde, iar dascălului, în loc de merinde, era să-i deie 
cîte 5 fl. pe lună, adică 60 fl. pe an. Oamenii de la noi, ca oameni de 
omenie, ascultară şi porunca vlădicului şi a protopopului, primiră adică pe 
dascăl în comună şi-i dădură cîţiva băieţi la şcoală, dar să-i mai deie şi atîta 
potop de plată, nu mai putea pofti nici vlădicia, nici protopopul; de unde să 
iei tu în toată luna cîte 5 fl. că doară banii nu curg la vale! Bucate încă i-au 
dat, cine şi cît a voit, mai cucuruz, mai secară, mai grîu jumătăţit;, destul că 
i-au dat, cît i-au dat. 

Şi dascălul învăţa copiii, şi copiii trăgeau la şcoală, că era glumeţ şi 
rîzător, nu mai sta tot cu bita pe ei: mai cînta, mai ieşea cu ei la cîmp, mai 
şi învăţa cît le ajungea priceperea, destul că trecea o zi după alta. 

Aşa trecu o toamnă şi o iarnă, iar cînd fu de către primăvară mai mult 
era cu băieţii la cîmp, pe acolo învăţa a cunoaşte unele ierburi şi goange, 
dar mai mult se jucau. Nici nu-i lua nimeni în nume de rău, că doar copiii-s 
copii, iar el încă era tînăr într-o minte cu ei. Apoi nu era chip de stat în 
şcoală, cînd era cevaşi vreme bună, că şcoala era mică şi întunecoasă, iar 
afară era lumină şi larg cît vedeai cu doi ochi. 

De la o vreme au băgat babele de seamă că dascălul cu copiii mai des 
iasă la cîmpul din sus de sat printre arinii cei înalți de lîngă moară; iar tot 
babele mai scosese vorba, că domnul dascăl mai în toată ziua intră în casa 
morăriții, mai să beie apă, mai să-şi aprindă ţigara, mai să adăposteşte 
acolo de o ploaie, mai de soare, destul că cu ceva pricină nu era zi lăsată de 
Dumnezeu să nu calce odată pragul morăriţii;, aşa ziceau babele, că doară 
gura lor nu-i făcută să poată tăcea, trebuie să tot vorbească, mai de unul, 

mai de altul, că altcum fac cobe ca găinele de sete. 

Era adică la noi în sat o muiere văduvă numită morăriţa, flincă 
bărbatu-so fusese morar la moara grofului cea de piatră, ce-i între arini. 
Morarul era mort şi de zece ani, iar Anişca morărița trăia numai singură cu 
fata ei, cu Salvina, care acum era fată mare, iar cînd murise tată-său era 
numai de vreo 7-8 ani. Pînă cînd era morarul în viață, cumpărase de la unul 
de la altul cîteva bucățele de loc chiar lîngă pîrîul morii, le îngrădise jur- 
împrejur cu sălcii, care prinzîndu-se erau ca o cunună în jurul grădinei; 
acolo făcuse morarul şi o căsuţă, căci îşi zise: „Cine ştie cîte zile voi avea, 
să nu-mi rămînă cumva muierea pe ulițele oamenilor, fără o cocioabă de 
casă; afară de aceea, cu grofii cît eşti cu slujbă, cît fără slujbă, în toată buna 
vreme te poţi aştepta să-ți deie drumul; atunci unde să-ți pleci capul de nu-i 
avea cuibul tău, că vulpile au vezuini şi păsările au cuiburi, iar omul, că-i 
om, să nu aibă o cocioabă cît de cît?” Aşa făcu dar morarul, el cu mîna lui, 
în timp de cîțiva ani, o casă foarte bună şi lîngă ea o leacă de poieţică 
pentru 2 vite şi un şopru de ţinut nutreţul. Casa şi grădina-i erau chiar lîngă 
moară, numai pîrîul morii le despărțea. Stînd acolea şi-a crescut nişte 
purcelaşi, şi morăriţa şi-a crescut gîşte şi rațe şi alte galite, toamna le-a 
vîndut şi au cumpărat 2 vitele, şi de aci încolo merseră apucîndu-se la cîte 
ceva. Dădu Dumnezeu, că morarul ajunse de avea 2 vaci cu lapte, o scroafă 
mare cu purcei şi galite ca un domn. Atunci văzu că n-ar strica să aibă 
unde-şi păşuna vituţele, ca să le deie în ciurda satului, îi era peste mînă, 
fiind cu starea la moară, din sus din sat, nu în drumul cel mare, pe unde ies 
ciurzile satului. Era din sus de grădina lui o rîpă mare şi seacă, numai 
măcriş iepuresc făcea. Aceea ar fi fost bună de el, dar era a altora. Întrebînd 
în dreapta şi în stînga, că a cui ar fi coasta aceea, află că ar fi a lui loşca 
Urîtului, un nemeş scăpătat şi beţiv. Întîlnindu-se odată morarul cu loşca 
chiar la el la moară, dau din vorbă în vorbă şi fac tîrg laolaltă, că adică 
morarul să deie scroafa cea mare cu purcei cu tot lui loşca pe coasta cea 
stearpă. După ce făcură tîrgul şi băură aldămaşul, loşca luă scroafa şi o 
duse în tîrg de-o vîndu, să aibă bani de cheltuială, iar morarul se puse 
bărbăteşte, şi ocoli şi coasta cea mare şi stearpă cu sade de salcă, care toate 
se prinseseră frumos. Dar nu mult după aceea morarul muri, iar morărița se 
mută din moară în casa lor, care-i numai dincolo de pîrîul morii, într-o 
grădină mare cît vezi cu ochii, ocolită de sălcii. Aci crescu Salvina mare; 
primăvara şi vara asculta cîntecul păsărilor cosînd la umbra sălciilor şi a 
arinilor, mai stînd şi pe lîngă cele vituțe pe coasta lor, cea seacă, iar iarna 
mai ascultînd poveşti pe la moară, mai torcînd cu muma sa în casă. Vecini 
nu aveau numai pe morarul, care se schimba minteni-minteni, după cum 

lesnea grofului prin cap, iar ele două, Anişca morăriţa cu Salvina, ele erau 
nestrămutate, că erau în casa lor, care li-o făcuse morarul, fie iertat, pînă 
era în viață. Atîta şi aveau: casa şi grădina de pe coastă, dar şi aceasta rea, 
cît nici măcriş iepuresc nu făcea cum se cade, şi aveau vituţele acelea. Aci 
venea dascălul Damian Fulger mai în toată ziua. Şi nu era mare minune că 
venea aşa des, că căsuţa morăriţii era ca un păhărel, iar Salvina ca un 
fluturaş de ceia după care umblă băieţii cu pălăria în mînă. Şi Damian 
Fulger, dascălul încă era băiat, şi era ager ca fulgerul la umblat, dulce la 
vorbă, cu glas frumos, numai bun de umblat după fluturi ca Salvina. 
Din una din alta, Damian şi Salvina prind a se plăcea; şi cînd nu avea 
copii la şcoală, mergea singur la plimbare printre arini, şi acolo începea a 
cînta ca băieţii: 


Trecui valea şi-un pîrîu. 

La mîndra, sufletul meu, 
Trecui valea şi-o puntiță 

La fata de morăriță; 

Nici şti țese, nici şti coase, 
Dar nu-mi pasă că-i frumoasă. 


Iar de pe coastă de peste pîrîu se auzea altă cîntare: 


Cine-ar zice, badea vine, 
l-aşi da tot ce am pe mine 
Şi 

Unde-i badea cu doru, 
Nu poți ara cu plugu, 

Că s-acaţă plugu-n dor, 
Trag boii de să omor! 


El auzea cîntarea Salvinei şi Salvina auzea cîntarea lui, şi unul şi altul 
ştia, morăriţa încă înţelegea ce înțelegea, dar se făcea a nu băga de seamă, 
că doară era muiere cu minte. 

Colea în postul cel mare, pe la sfîrşitul lui Mărţişor erau zile mîndre şi 
senine. Într-o zi după şcoală, colea de către seară, dascălul Damian era în 
grădină la Anişca morărița. Acolo era şi lelea Anişca şi Salvina. „Ce 
frumoasă ar fi coasta asta să fie plină de pomi”, zise dascălul. 

— Dar oare face-s-ar aici pe coasta asta rea? întrebă morărița. 

— Face, lele Anişcă, s-ar face foarte bine, numai atunci n-ar mai putea 

vitele să pască printre ei, că frecîndu-se de ei, nu le umblă bine pomilor. 

— D-apoi s-avem cine să pună pomi, bine ar fi, dar noi muierile nu ne 
pricepem la de astea. Frate-meu, popa din Valea-Dosului, mi-ar trimite 
pomi, parte pădureți, destui, dar cine să mi-i pună şi cine să mi-i altoiască? 
că noi nu ştim! Aşa vorbi lelea Anişcă, iar Damian dascălul, numaideciît se 
îmbie a-i pune el pomii şi a-i altoi. Deci, înainte se bucurau văzîndu-şi în 
minte coasta plină de pomi. Drept că şi merse lelea Anişcă cu Salvina şi cu 
Damian Fulger, cu dascălul, pînă la popa din Valea Dosului, care era frate 
cu lelea Anişcă, că şi dumniaei era fată de popă şi se măritase după morar, 
căci pe atunci aşa erau vremurile: preoteasă şi morăriță se făceau numai 
fetele cele mai alese, mai de gazde, că numai aceste două muieri în sat erau 
scutite de a merge în brazda domnului de dimineaţa pînă seara, numai la 
aceste două le veneau de-a gata, la una prescurile, la alta pogăcile, deci 
morăriţe şi preotese se îndesau toate, să se facă, numai cît toate nu puteau 
fi, că la un popă, p-acele vremi îi era destul o preoteasă şi la un morar o 
morăriță, iar într-un sat era pe atunci numai un popă şi un morar. Destul 
dară, că lelea Anişcă era sora popii din Valea-Dosului şi se duse la 
dumnealui cu Salvina şi cu dascălul Damian Fulger, se duseră tustrei să 
pună lucrul la cale cu... pusul pomilor. Nici n-au mers pe jos, ci cu carul 
cu vacile; lelea Anişcă făcu un zit bun de paie, pusese fundul la car, peste 
paie puseră un tol, apoi 2 perne, pe ele o cergă verde şi acolo şezu 
dumneaei cu Salvina, că doară dumneaei era morăriță, fată de popă şi soră 
cu popa din Valea-Dosului la care mergea acum după... pomi. Vacile le 
mîna dascălul Damian Fulger, mergînd mai mult pe jos pe lîngă car, decît 
în car. Au plecat într-o zi dis de dimineaţă şi numai colo către amiază au 
ajuns la Valea-Dosului. Acolo au stat pînă către ojină, s-au mai ospătat, au 
mai povestit şi au pus trebile... pomilor la cale, iar la ojină au plecat spre 
casă, că a doua zi dascălul era să fie în şcoală. Asta s-a întîmplat chiar în 
ziua de patruzeci de sfinţi. 

Cînd au venit din Valea-Dosului nu s-a urcat dascălul nici o minută în 
car, că nu era unde; şi muierile, adică lelea Anişca cu Salvina, nu mai 
şezură nici ele aşa bine, ca la venitul de acasă, că-şi mutară zițul dinainte, 
iar dinapoi umplu popa Toma, fratele lelei Anişca, de pomi pădureţi 
spinoşi, că le-a dat doară 150 de pomi pădureți, apoi cum i-a legat, cum nu, 
că minteni-minteni le cădea cîte unul în cap, mai cu rădăcina, mai cu 
crengile cele spincase. Vreo cîțiva pomi le dăduse şi de cei altoiți, că avea 
popa Toma de unde, că doară cine mari avea pomi mulţi şi buni ca el, şi 
mari şi mici? 

Destul că acolo către miezul nopţii au ajuns sănătoşi acasă oamenii 

noştri, lelea Anişcă făcu numaideciît o leacă de foc să încălzească ceva de 
cină, iar Salvina cu Damian aşezară vacile în grajd şi carul în colniță 
(corliță) şi intrară şi ei în casă voioşi că... au adus pomi. A doua zi după 
amiază dascălul era tare învăluit; merse cu toţi şcolarii în grădină la lelea 
Anişcă, morărița, să le arate cum se pun pomii; lelea Anişcă cu Salvina 
făcea gropi tot la trei stînjeni de departe una de alta, precum îi povăţuise 
popa Toma din Valea-Dosului, dascălul Damian curăța pomii şi-i punea în 
gropi cu ajutorul copiilor mai mari, iar ceilalți copii adunau bărbăteşte 
pietrele şi duceau pe lîngă gard. Mergea lucrul strună de bine. Iar cînd fură 
gata îți era mai mare dragul a te uita la lucrul lor; stau pomii în gledă ca 
cătanele; ori dincătrău te uitai, tot rînduri oable vedeai de pomi. 

Pe cei altoiţi îi puseră mai aproape de casă, apoi după ei urmară cei 
mai mari, şi în urmă cei mai micuţi. 

— Să mai avem pe-atiția, ar fi chiar plină grădina”, zise dascălul. 

— De s-ar prinde aceştia odată! răspunse Salvina. 

A doua zi după aceea satul era plin de vorbe, mai cu seamă muierile 
ştiau poveşti mai multe. Unde-şi dau cu socoteală că dascălul a fost cu 
morăriţa şi cu Salvina la Valea-Dosului de i-a credinţat popa Toma, 
unchiul Salvinei. Altele ziceau, că morărița-i hamişe; se foloseşte numai de 
dascălul, ca să-i pună grădina în rînd, dar pe Salvina n-a da-o după el, că 
doară numai pe ea o are, şi n-a da-o după un dascăl sărăntoc, că o poate da 
după orice fecior de gazdă din sat; altele iar ziceau, că dascălul e hamiş, a 
înturnat capul muierilor, dar nu va lua pe Salvina, că nu s-ar învoi popa 
odată cu capul, ca fata morăriţii să fie dăscăliță, că şi el are patru fete de 
măritat; bărbaţii, ca ei, nu mai vorbeau atîta, dar cîte o vorbă mai ziceau şi 
ei, ca oamenii. 

La Rusalii veni protopopul în comună, ca să ieie în seamă examenul 
copiilor, şi rămase foarte mulțumit cu sporul aflat la şcoala dascălului 
Damian Fulger, şi legă de sufletul oamenilor, ca să-i deie plata, şi pe viitor 
să-şi trimită toți copiii la şcoală. Eu încă eram atunci la şcoală şi căpătai 
drept cinste de examen un briceag jidovesc, de cele de 2 cr. cu plăsele de 
lemn şi cu un tăiş ca degetul. Bucuria mea, că am cu ce ciocîrți! 

După examen nu văzură pe dascălul Damian Fulger multă vreme prin 
sat pe la noi. Acum iar era plin satul de vorbe; unii ziceau că s-a dus la 
părinţi, dar va veni şi va lua pe Salvina morăriţii; alţii şi dau cu socoteala, 
că e trimis de protopop la popie, şi cînd va veni gata, va lua pe fata popii 
nost, pe Samfira; alții, adică altele, că tot muierile erau, care făceau 
vorbele, ziceau că n-o să mai vină, că a cerut de la morăriță pe Salvina, dar 
nu vrea să i-o dea; iar alţii ştiau şi mai mult... ştiau adică şi ziceau, că 

dascălul e un taie fugă, de abia a aşteptat să vie examenul, să se 
descotorosească de Salvina morăriţii. Unele muieri, cumetrele, întrebau pe 
morărița, cam pe de departe, cum ştiu ele: 

— Dar ce-i, faci-ne o ţiră de veselie cu Salvina? Doamne, bună 
pereche ar mai fi cu dascălul! Amîndoi tineri, amîndoi frumoşi ca doi 
bujori! lar morăriţa le răspundea liniştită, ca muierile cele cu minte: 

— D-apoi, ce o fi hotărît de Dumnezeu a nost va fi, de-a fi bine, de-a fi 
rău! 

Cînd fu colo pe la Sfîntă-Măria mare, dascălul Damian Fulger sosi în 
comună însoţit de tată-su şi de unele neamuri, trase aţă la morăriţă şi se 
încredință cu Salvina, iar în ziua de Sfîntă-Măria mică le fu nunta, nu cu 
mult tămbălău, dar cinstit, omeneşte, cu voie bună din inimă. 

Acum, încet cu încetul încetară vorbele în sat; dascălul şedea cu 
nevastă-sa şi cu soacră-sa în casa lor de lîngă pîrîul morii; cînd avea de 
ținut şcoală, o ținea cu toată sfințenia, iar afară de şcoală era tot hărnicie, 
era ca o furnică: lucra, tocmea, curăța, drigea; mai în grădină, mai pe la 
vituţe, mai pe lîngă casă, cît în scurtă vreme se putea vedea, că acum este 
bărbat în casă. 

Toamna, colo după ce căzu frunza, se puse şi aduse de pe coaste 
mulțime de păducei şi spini cu rădăcină, şi-i resădi frumos pe toate 
marginile gradinei printre sălcii. Oamenii îl întrebau cam în glumă: 

— Ce a fi din ăştia, dascăle? 

— Gard, răspundea el scurt şi îndesat. 

Prin sat iar prindeau oamenii a vorbi. Unul îşi dădea părerea, că 
dascălu-i smintit, că umple grădina de spini şi de păducei, mai bine o lăsa 
păşunat la viței; alții vorbeau altceva despre el, destul că nejudecat nu 
rămînea, după cum nu rămîne nimenea în lume. După ce resădi păduceii 
jur-împrejurul gradinei, se puse şi aduse din tufişuri şi de pe coaste 
mulțime de pomi pădureţi, sălbateci, cu rădăcini bune, şi-i puse în grădină, 
tot 3 stînjeni unul de altul, pînă umplu grădina toată bine, că cu cei căpătaţi 
ast-primăvară de la popa Toma, unchiul Salvinei, numai pe jumătate putuse 
umplea grădina. Şi el vrea să o aibă plină de pomi. Şi o umplu. Acum era 
îndestulit. Toată ziua se preumbla odată de la unul la altul şi, în mintea sa, 
pe toţi şi-i vedea încărcați de poame bune, deşi era toamna tirziu. 
Primăvara, în săptămîna Paştilor, pe toți îi altoi frumos, iar viţeii nu mai 
intrau în grădina, care fusese multă vreme dată în stăpînirea lor. Toate 
mergeau bine la dascălul Damian Fulger; în şcoală sporea învățătura 
copiilor, iar acasă sporea asemenea cîte ceva. 

Dar scris este că omul să nu se prea încreadă niciodată, căci chiar cînd 

gîndeşte că-i umblă mai bine, vine cercarea lui Dumnezeu peste el. Aşa fu 
şi cu dascălul Damian Fulger: în 3 ani după olaltă-i dărui Dumnezeu 3 
copii, unul mai frumos decît altul; ai casei toți erau sănătoşi şi din zi ce 
mergea li se strimta şi cămara. Cînd fu în primăvară a patra puteai prinde 
iepuri cu el de fălos ce era, şi toată ziulica era în grădină; şi cum nu? cînd 
omii lui cei mulți şi frumoşi, toţi, dar toți erau înfloriţi, de gîndeai că i-au 
nins. Umbla de la unul la altul, nu odată, dar şi de două ori pe zi. Era la 
culmea fericirii! Dar din ce din ce nu, că colo pe la Rosale, încă pînă nu a 
da examenul cu copiii, căzu la pat şi boli, şi boli pînă către toamnă, cînd se 
idică, surd. Acum ce să ştie începe? Dăscălia nu o putea purta aşa surd 
cum era, iar altă măiestrie nu ştia. Năcăjit şi ca vai de el petrecu iarna 
aceea, trăind mai cu subţirele şi decît pînă într-aceea, dar în urmă îşi întări 
încrederea în Dumnezeu şi în pomii lui, care îi scoase din toate necazurile, 
din toate lipsele. Din an în an pomii făceau poame mai frumoase şi mai 
multe şi vînzîndu-le pe bani buni îşi acoperea din ele lipsele casei. Ba 
vestea despre hărnicia lui cu pomii merse departe, şi un boier bogat îl rugă 
să-i facă, pentru plată, şi lui o grădină aşa frumoasă; şi i-o făcu, ce-i drept, 
dar nici lucrul nu-i fu în zadar, că boierul plătea boiereşte la cel ce-i lucra 
omeneşte. Astăzi e dascălul Damian Fulger unul din cei mai bogaţi oameni 


din ţinut, grădina lui e vestită în lung şi-n lat, şi e pe de zece ori mai mare 
decît la început; casa lui e binecuvîntată, numai cît azi nimeni nu-i mai zice 
dascăl, ci „Surdul”, căci nu aude mai nimic, şi-au şi uitat oamenii de cînd 
nu mai e dascăl. 


Din vol. Povestiri din viaţa țăranilor români, 1908. 


BUNEA 


A murit acuş doi ani domnul loan Bunea. Numele lui de familie era 
Grozav, dar lumea i l-a schimbat în Bunea, pînă era el încă în viaţă. Şi era 
un om bun, cît rar îi mai afli azi păreche. El era fecior de plugar. Învăţase 
cîțiva ani la şcoală, apoi îl luară la miliţie. Acolo fiind cu purtare bună, 
ajunse segent-major. Servi el la miliţie multă vreme, că acasă nu prea avea 
la ce trage, că frați mai avea vreo cinci, dacă nu chiar şase, moşie puţină; 
deci el rămase la oaste doisprezece ani încheiați. 

În acest timp învăţă bine limba nemţească, fiind mai mult în Viena cu 
starea. Apoi, ieşind în civilie, deveni cancelist la o judecătorie din 
provincie şi se căsători. Luă de nevastă pe singura fiică a unei văduve. Nu 
ştia, dacă soacră-sa are de unde-i da ceva zestre, ori ba, dar i se părea de 
fată. O luă deci şi trăiră laolaltă zile albe. Amîndoi erau cruțători, astfel că 
din plata lui de cancelarist trăiau bine, fără să facă datorii. Îşi plătea chiria 
regulat, plătea prin prăvălii şi pe la măcelării regulat, plătea omeneşte pe 
maiştri, cu care avea de lucru, şi astfel el era onorat de toți. 

Soacră-sa trăia singură în casa ei proprie. Ea nu le-a făcut tinerilor 
propunerea să şadă cu ea, şi ei nu s-au îmbiat. Aşa trăiră ei vreo cinci ani, 
şi în fiecare an îi binecuvînta Dumnezeu cu cîte un fecioraş. Pe toţi i-a face 
tata ostaşi — zicea el rîzînd, — şi fiecăruia îi lua: mai o trîmbiţă, mai o tobă, 
mai o sabie, care după cît era de mare şi de harnic de a o purta. 

La vreo cinci ani se bolnăveşte soacră-sa. El trimite pe nevastă-sa 
numaidecît acolo: 

— Să nu te mişti de la bătrîna pînă nu i-a fi mai bine. Acasă ne-a face 
servitoarea ce ne trebuie, tu stai pe-acolo să aibă pe cineva cu milă pe lîngă 
ea! 

Aşa şi făcu nevasta lui. Vreo zece zile a stat ea tot acolo, pînă la urmă i 
s-a făcut bătrînei mai bine. În acest timp seara şi după-amiază, după orele 
de cancelarie o cerceta şi el regulat, îi ducea medicul şi medicinele şi vedea 
să nu-i lipsească ceva. 

După ce s-a însănătoşit bătrîna, merse odată la ei acasă şi le spuse: 

— Uitaţi-vă, dragii mei, eu sînt slabă şi bătrînă, poate să mor odată 
fără ca voi să fiți de-a îndemiînă, şi să pună străinii mîna pe ce biată am. Să 
veniţi, dragii mei, să şedem laolaltă. Şi aşa casa vouă va rămîne, ce să mai 
plătiți atîta chirie, că aveţi destulă cheltuială cu copiii aceştia mulți. Haideţi 

la mine! 

— Am merge, soacră, că ştim, că ne primeşti cu dragă inimă, zise el, 
dar uite, noi avem copii, ei fac larmă, dumitale îți trebuie odihnă, şi, cum 
eşti dezvăţată acum de tălălău, să nu-ţi cadă greu şi în urmă să te căieşti, că 
ti-am făcut moară în cap. Mai bine să stăm cum stăm şi dumneata cum stai; 
de vom vedea, că eşti bolnavă, vom merge careva şi vom şedea cu 
dumneata, dar să ducem droaia asta multă de copii pe capul dumitale, parcă 
nu mă încumăt. 

— Ba să veniţi, ascultaţi-mă, aşa vreau eu; simt eu, că nu-s bună 
singură, numai cu străini, haideţi voi la mine, că şi eu am crescut copii, ştiu 
eu, că ei nu pot sta ca sfinţii în icoană, şi, feri Doamne, să steie, că atunci 
nu-i bine. Doară şi zicala spune: „Feri-mă Doamne de copii buni şi de babe 
frumoase”! 

Destul atîta, că din vorbă-n vorbă ajunseră fiecare la convingerea, că 
mai bine va fi ca cei tineri, cu droaia lor de copii, să se mute la bătrînă. Şi 
s-au mutat şi legănat cuvînt n-a fost între ei. Ginerele, ca mai tînăr, vedea 
ca să fie toate în bun rînd pe lîngă casă; de ici scurgea o baltă, colo tocmea 
o uşiță, dincolo punea un cui, şi pururea era ocupat. Numai la mîncare şi la 
culcare era în casă, altcum tot pe-afară. Cînd n-avea alt lucru, tăia lemne cu 
ferăstrăul şi le crăpa cu securea şi le aşeza în lemnărie, de-ţi era mai mare 
dragul. Dacă ziceau muierile, soacră-sa şi nevastă-sa, că de ce umblă el 
tăind lemne, că pentru cîteva pițule le-a tăia vreun ferestrăiaş, el le 
răspundea liniştit: 

— De ce să nu le tai? Nu-i destul, că le cumpărăm pe bani scumpi, să 
mai plătim şi pentru tăiat? Apoi eu zac destul în cea cancelarie, baremi 
acasă să-mi dezmorţesc aceste oase! 

Aşa stînd lucrul, la fiecare primă, cînd îşi scotea salariul, jumătate îl 
punea laoparte, la casa de păstrare, ca să aibă pentru zile grele, iar cu 
jumătate se ajungea, deşi împlinea toate lpsele casnice. Ceilalţi colegi ai 
lui Ion Grozav vorbeau multe despre el; mai că s-a băgat slugă la soacră-sa, 
să-i taie lemne, mai că-i un zgîrcit şi jumătate, mai una mai alta, ca 
oamenii, care neştiind cruța, ar voi ca nici alţii să nu cruțe şi să nu aibă 
nimic, ci să fie tot înglodaţi în datorii, ca ei, pentru că să se poată plînge că 
nu-i dreptate, că-s lefile prea mici, că cei mari au prea mult, iar cei mici 
prea puțin şi altele de acestea. 

Într-aceea se întîmplă, de se ivi o holeră mare; mureau oamenii de 
toate vîrstele şi de toate stările. Atîţia oameni mureau, de s-a oprit a se mai 
trage clopotele pe la biserică, că altcum toată ziua ar fi trebuit să le tot 
tragă. Preoții de dimineaţă pînă seara tot duceau morți la groapă, cîte 3-4 

deodată. 

Între cei dintîi care muri de holeră, fu un biet de scriitoraş, după care 
rămase văduva cu şase copii. Dar ştiţi cum e holera: în care casă intră, pe 
toţi îi seceră. Astfel şi aci, curînd după el muriră copiii cei mai mici toți 
cinci, în urmă muri şi mama lor şi rămase orfană de tată şi de mamă o biată 
fetiță de opt ani. 

loan Grozav se sfătui atunci cu nevastă-sa şi cu soacră-sa şi luă copila 
la ei. „Unde mîncăm opt va mînca şi al noulea”, zicea el; iar muierile 
adăugau: „de haine vom griji noi, îi vom face din vechituri şi mai şi din 
nou, că o copilă, — ce se mai cunoaşte rogu-te?!” 

Astfel loan Grozav luă copila cea orfană la el, o ţinea ca şi pe copiii 
lui, o punea la masă cu ei, dormea într-o casă cu ei, îi cumpăra toate cele de 
lipsă pentru şcoală şi o purta îmbrăcată omeneşte. Biata orfană se afla atît 
de bine la bunii ei patroni, încît mai că nu simţea lipsa de mamă. Şi loan 
Grozav era foarte mulțumit, văzînd că copila se află bine în casa lui. Şi 
muierile erau foarte fericite, că pot da mînă de ajutor celei orfane. Băieţii o 
priveau cu un fel de respect, căci vedeau, că ea ştie citi şi scrie şi le desena 
Cîţi COCOŞI ŞI găini, ŞI cîni, şi mînzi, şi ei se bucurau. „Fă-mi şi mie sorucă — 
că aşa-i învăţa loan Grozav să-i zică — fă-mi şi mie un cocoş; mie să-mi 
faci o cloşcă cu pui; ba mie să-mi faci un mînz mic şi frumos.” Şi ea le 
făcea, bine-rău, cum putea, dar le făcea; toate hîrtiile ce le afla, erau pline 
de desene. 

Colegii lui loan Grozav, vezi bine, nici lucrul acesta al lui nu-l aflară 
cum se cade. „Ce credeţi, zicea unul, doară din milă a luat orfana la el?” — 
„De unde! A luat-o în speranță, că va fi avînd pe undeva vreun neam bogat, 
care aflînd că el o ţine, să-i deie bani nenumărați pentru că o ţine! E un 
fariseu! Apoi cum o mai ţine, rogu-te? O poartă îmbrăcată în vechituri, de 
care leapădă nevastă-sa şi soacră-sa! Mă mir, că nu-i e chiar ruşine!” 

„D-apoi acasă — adăuga altul — că-i mai rea decît o servitoare; le lucră 
tot lucrul, mătură, spală vasele, cară lemne din lemnărie, legume din piață 
şi cîte trebuiesc la casă toate!... Afară de aceea, le mai înfulică şi copiii, că 
de zgîrcit ce e, nici servitoare la copii nu ţine! Să facem ceva, să o luăm de 
la el, zise odată unul.” 

„Să o luăm, răspunse altul 

Vezi bine, astfel de planuri se făceau în berărie, unde loan Grozavu nu 
era de faţă. Lucrul dacă era hotărît, ca s-o ieie de la el, dar unde să o ducă? 
Nici unul nu se îmbia să o ţină, numai ştia să învinovăţească şi să hulească 
pe loan Grozavu. El cam auzea cîte ceva din fleacurile colegilor săi, dar se 
făcea a nu auzi nimic, nu le lua nici într-o seamă. 

Odată, după ce a încetat holera, prezidentul chemă la o adunare pe toți 
amploiaţii, nu numai pe cei de la judecătorie, ci de la toate oficiile din acel 
oraş. Locul adunării era ospătăria cea mare. Se duse şi loan Grozavu. 
Acolo prezidentul le ţinu o vorbire despre iubirea deaproapelui, care o 
termină cu vorbele: 

— În mijlocul nostru este un bărbat, care pătruns de iubirea 
deaproapelui, a luat la sine o fetiță orfană, rămasă de la un amploiat de ai 
noştri. Datori sîntem fiecare din noi să facem aceea, ce face acest bărbat. 
Eu cred anume, c-ar fi bine să facem de azi încolo în fiecare an cîte un bal, 
pînă va fi fetița aceea de măritat. Din banii ce se vor aduna de la baluri, se 
va da o parte celui ce ține copila, iar cealaltă se va depune spre păstrare, să 
i se adune ceva zestre. Ce ziceţi, domnilor, la acest plan al meu? 

„Să trăiască! Primim! strigară cu toții.” Nici unul nu vorbi mai mult. 
Dar loan Grozavu păşi un pas către prezident şi zise: 

— Domnule prezident! lubiţi şi stimaţi colegi! Sînt învoit şi eu cu cele 
propuse de domnul prezident. O faptă umană vom săvîrşi, dacă ne vom 
îngriji de viitorul orfanei, care acum e în casa mea. Dar vă rog să schimbaţi 
ceva din propunerea domnului prezident. Venitul curat al acelor petreceri 
să se depună întreg în casa de păstrare în favoarea copilei, ca să aibă şi ea 
odată zestre, de-a fi să trăiască să se mărite; iar de n-ar trăi, acei bani să 
formeze baza unui fond de ajutorare a copiilor de amploiați rămaşi orfani. 
Însă pentru întreţinerea ei, de vă învoiţi să o lăsaţi la mine, eu nu primesc 
pentru asta nici o răsplată. În cinste o voi ţinea, ca şi cînd ar fi a mea. Să nu 
creadă cineva că mi-ar fi spre greutate. Vă asigur, domnilor, nu-mi e nici 
spre o greutate. Unde mîncăm opt inşi, poate mînca şi al noulea; unde şed 
opt inşi, are loc şi al noulea. Apoi de nu ştiu ce haine scumpe n-are 
trebuință, că e copilă. Cînd va fi mai mărişoară, şi le va face ea însăşi, că 
voi da-o să urmeze un curs de croitorie pentru femei. Vă rog dar să lăsați în 
grija mea susținerea ei. Ea se află bine la mine. 

Toţi priveau uimiți unul la altul şi nu se puteau mira deajuns, cum de 
refuză a primi ceva pentru întreținerea copilei. În fine, prezidentul îi 
mulţumi şi se hotărî, că aşa să fie după cum a zis loan Grozavu. Balul prim 
în favoarea orfanei se tinu la 1 februarie. Casier se puse însuş prezidentul, 
care începu lista cu 3 fl. intrarea la bal şi 100 fl. în favoarea orfanei. Era un 
holtei tomnatic, om cu stare şi de o bunătate deosebită. Cînd era să plece şi 
loan Grozavu cu nevasta lui la bal, îl opri soacră-sa şi le zise: 

— Dragii mei copii! Staţi cîteva minute în loc. Uitaţi-vă, aici vă dau să 
puneţi pentru biata orfană, care acum e ca şi cînd ar fi a noastră, din partea 
mea 50 fl., din partea ta Ioane, 50 fl, din partea fiicei mele alţi 50 fl., din 

partea fiecărui copil de al nostru cîte 10 fl., laolaltă 200 fl., taxa de intrare 
pentru 7 inşi 50 fl.; laolaltă 250 fl.; Pune-i bine Ioane, şi-i dă casierului 
numaidecit, între martori. Apoi fiindcă zilele omului nimeni nu le ştie cîte 
sînt, acum mă lăsaţi sănătoasă, şi cînd veţi veni poate să fiu rece. Deci să 
ştiţi, că am ceva bani rămaşi de la bărbatul meu şi de la părinţii mei, îi veţi 
afla colo sub armar, dacă veţi ridica o podea. Acolo sînt puşi bine. Ceva 
bani mărunți mai sînt şi în lada cea neagră de la căpătiiul patului meu. Ai 
voştri să fie, fiți tot cuminte şi milostivi, cum sînteți azi. Acum mergeţi în 
pace, dragii mei, şi vă petreceţi bine! 

Cînd ajunse loan Grozavu la hotel, nu era decît numai prezidentul la 
casă, cu lista, pe care sta scris 103 fl.: şi cu o farfurie dinainte, pe care erau 
banii puşi. loan Grozavu însemnă cu mîna lui: Intrarea pentru şapte 
persoane 50 fl. Ajutor pentru orfană de la: loan Grozavu 50 fl.; soacră-sa, 
50 fl.; nevastă-sa, 50 fl. Cei 5 fii ai lui, fiecare cîte 10 fl. =50 fl. cu totul 
250 fl. Prezidentul privi lung la ceea ce însemna loan Grozavu, şi crezînd 
că s-a greşit, îi zise: 

— Domnule, nu te-ai greşit cumva, iată iasă 250 fl., salariul dumitale 
mai pe un an întreg. 

— Nu m-am greşit, domnule prezident, iată aci sînt şi banii! 

Şi scoase loan Grozavu 4 bacnote de cîte 50 fl., şi le dete la casă. 

Mult se miră prezidentul de dărnicia acestui cancelarist. Ce, îşi gîndea 
el, ceilalți amploiaţi de abia pot trăi de pe o zi pe alta din lefile lor, ba cei 
mai mulți sînt plini de datorii, şi loan Grozavu dispune de aşa mulţi bani, 
încît pentru scopuri de binefacere poate să deie sute! 

Toată seara se gîndi prezidentul, cum de loan Grozavu dispune de atîți 
bani şi de atîta bunăvoință. 

Care cum venea la casă să plătească, văzînd sumele solvite de loan 
Grozavu, se ruşina de a da puţin, fiecare da cel puțin 10 fl. Astfel că, spre 
mirarea tuturor, în seara aceea se adună peste 100 fl. în favoarea orfanei, că 
public fu mare la bal din tot felul de oameni. În pauza cea mare de la 
miezul nopții se puse oaspeţii să cineze. Atunci într-un toast prezidentul 
făcu cunoscut venitul curat încurs în favoarea orfanei. În acel discurs ridica 
pînă la al şaptelea cer pe domnul loan Grozavu, care nu numai s-a oferit a 
fi îngrijitorul copilei de cînd a devenit orfană, adăpostind-o la sine, punînd- 
o la o masă cu el, purtînd-o la şcoală ca şi cînd ar fi copila lui, ci — zise el — 
„ŞI acum a contribuit dînsul singur, cu casa dumisale, mai mult decît noi 
toți. Cu drept cuvînt deci îi putem schimba numele, şi de azi încolo să nu-i 
zicem Grozavu ci Bunea, că este bun de oficiu, bun de cîştigat, bun de 
păstrat şi bun la inimă. Să ciocnim deci în sănătatea d-lui Bunea”! 

Din minuta aceea lui Ion Grozavu toţi îi ziceau Bunea. Următorii lui 
încă poartă numele Bunea, deşi nu toți sînt chiar aşa buni ca părintele lor. 

Peste cîteva săptămîni se pensionă directorul cancelariei. Erau mulți 
ețitori la acest post. Dar prezidentul îi zise: Să pun în acest post însemnat 
n om harnic, care-l merită, deşi nu rîvneşte deocamdată la el. 

Şi spre mirarea tuturor, în cîteva zile veni decret de la împărăție, prin 
care domnul loan Grozavu, alias Bunea, este numit director de cancelarie. 
Toţi rămaseră încremeniţi cînd auziră. Dar toţi recunoscură că merită, că-i 
om bun de muncă, bun de cîştigat, bun de cruțat şi bun de inimă. 

De atunci a trecut mult. Domnul Bunea-Grozavu e sub glie, iar 

mătorii lui toţi îi poartă numele Bunea; de Grozavu şi-au uitat, deşi mulţi 
ar trebui să nu se mai scrie Bunea, ci Grozavu, că sînt grozavi în 
năzdrăvănii, nu sînt ca domnul Bunea, fie iertat, despre care poporul 
vorbeşte cu pietate pînă în ziua de azi. 


Din vol. Povestiri din viaţa ţăranilor români, Sibiu, 
1909. 

AMINTIRI DIN COPILĂRIE 


1. CASA PĂRINŢILOR MEI 


Casa părinţilor mei era o căsuță mică de nuiele, acoperită cu paie, 
precum erau toate casele românilor de la noi, după revoluția din 1848. 
Avea două ferestri, una spre miază-noapte şi alta spre răsărit. Ferestrile 
erau cam atît de mari cît e o coală de hîrtie şi aveau fiecare cîte patru ochi 
de sticlă (uiagă). Ele se deschideau numai într-o parte, în stînga. Înlăuntrul 
casei erau 2 paturi unul al părinților mei, dinainte şi altul al bunicei mele la 
uşă. 

Cuptorul cocător încă era în casă şi la gura lui era cuptor de lespezi 
mari de piatră: în acesta se făcea iarna foc, ca să se încălzească şi să se facă 
mîncarea. Vara se făcea mîncarea în tindă, pe vatră, şi nu se făcea foc în 
casă, numai cînd se făcea pîne adecă mălaiu, că pe la noi rar fac oamenii 
pîne de grîu, deoarece grîul e la cei ce îl au în hambariu, iar foştii iobagi, 
adică oamenii de seama tatii, numai puţinele hambare au pentru grîu, cam 
atîtea cît să aibă grîu de sărbători. 

Pînea cea de toate zilele a someşenilor este mălaiul şi mămăliga, dar 
pînă sînt de aceste nu vezi om mort de foame. 

Pe lîngă păreţii casei, dinlăuntru, locul necuprins de paturi îl 
cuprindeau laviţele, care erau nescari scînduri de brad, bătute cu cuie de 
cătră cei şase pociumbi. Pociumbii aceia aveau să steie tot în casă, iar 
paturile şi laviţele ieşau afară, cînd văruia mama casa; ele nu aveau atitea 
drepturi ca pociumbii. Pe timpul văruitului mai ieşea afară şi masa, căci să 
nu credeți dumneavoastră, că doar în casa părinților mei nu ar fi fost masă. 
Şi ce masă era masa părinților mei! Nu cu multe pistrițituri făcută, ci numai 
albă, cu picioarele de fag şi cu tablă de brad, dar nu o vedeai în veci 
descoperită. larna şi vara, ziua, noaptea, era acoperită cu două feţe, una 
albă, de pînză şi peste ea alta, verde sau vînătă, de lînă. Cea de lînă o lua şi 
împăturînd-o o punea mama pe căpătiiul patului, de cîte ori da cuiva de 
mîncare la masă, nu voia adecă să vadă mama nici cînd în nerînduială ale 
casei. Noi, pruncii, mai mîncam şi pe la vatră, că cine era să umble în toată 
minuta aşternînd masa de cîte ori cer copiii cîte o strugea de mălai. 

Dar mă scăpai a zice: şi ce masă era masa părinţilor mei! Aşa e: masa 
părinților mei era o adevărată masă: mulţi domni de români au mîncat la 

măsuţa aceea mică; mulți preoţi, protopopi, notarăşi, dascăli mari şi mici, 
diecei (studenți), care mergeau la şcoalele din Năsăud ori Bistriţa, 
totdeauna se abăteau pe la casa cea mică a părinţilor mei, unde pe masa cea 
simplă li se întindeau cele trebuincioase. N-a intrat străin în casa noastră, 
care să nu fi gustat ceva de pe acea măsuţă simplă. Şi intrau mulţi străini la 
noi, deoarece căsuţa părinților mei era chiar lîngă drumul țării şi toţi ieşeau 
mulțumind mamei pentru buna primire. Azi nu mai este această căsuță 
decît o ruină. Tata la 1866, îşi făcu alta nouă, dar nu mai puţin ospitală. 

Nu mai voia adică să şadă în acea căsuţă, unde în timpul iobăgiei 
mîncase mălaiul inundat de lacrămi de groaza măcăului de alun; nu mai 
voia să şadă în acel bordeiaş alcătuit pe furci de goron şi acoperit cu paie, 
de la fereastra căruia îi strigase birăul domnesc de atîtea ori: Mitre! mîine 
să ieşi la domni, cu tată-tău, cu mumă-ta şi cu muierea-ta, că de nu, ştii ce 
te aşteaptă! 

Dărîmă toată căsuţa aceea, în care-mi petrecusem eu cele mai dulci 
zile ale vieţii mele. Şi multe zile bune ale copilăriei petrecui în acea 
căscioară! 

Cu deosebire la sărbători eram fericit, că atunci eram toţi acasă. 
Părinţii, după venirea de la biserică se puneau la masă şi ne puneau la masă 
ŞI pe noi, pe mine şi pe soru-mea, căci din cinci copii ce fusesem, am 
rămas numai cu soru-mea şi prînzeam împreună. Nici nu este prînz pe 
lume aşa de bun ca cel gătit de mama. 


2. PRINDEREA POSTULUI DE CRĂCIUN 


Ieri am prins post de Crăciun. Toată ziua a făcut mama plăcinte. De 
amiazi ne-a făcut tăiețăi, pe găina cea galbină! Şi friptură de găină am avut, 
cu castraveți acri. Tata a scos din pivniţă ulceaua cea roşie plină cu vin şi a 
băut cu bunica şi cu sluga şi mie încă mi-a pus un jumătate de păhar şi la 
Elena o țîră pe fundul păharului. Numai mama nu a băut, că ea nu bea nici 
o băutură! Din apă afară nu am văzut-o bînd nici cînd nimic. 

Aseară fu seara plăcintelor. Un blid mare, plin cu plăcinte cu brînză, 
era în mijlocul mesei. Găina friptă în alt blid, tot acolo. Ulceaua cu vinul 
era la îndemînă şi lîngă ea păharul cel mare. Lumina cea de său ardea şi 
lumina toată casa. Eu cu soru-mea stam la vatră şi puneam la cale trebile 
plăcintelor. 

— Tu nu capeţi una întreagă îmi zicea ea, că ai mai mîncat cînd le 
cocea mama pe lespede. 

— Ba tu nu capeţi, îi ziceam eu, că tu eşti mai mică şi apoi şi tu ai 

mîncat cînd le cocea. 

— Ba tu, ba tu, ba tu, ba tu şi hai de cap. Soru-mea tipa ca din gura 
şerpilor: „Vezi-l mamă?” atunci uşa se deschidea şi dreptatea ţărei intra. 
„Da ce aveţi”?”, striga tata şi pacea era gata. 

Aseară nu ne-a fiert mama nici ouă, nici tăieței în lapte, de acestea ne 
fierbea numai în prinderea postului de Paşti; ieri am prins abia postul 
Crăciunului. 

Ce deosebire între ieri şi astăzi! leri toată ziua numai plăcinte şi 
fripturi şi azi nici fasole, numai mălaiul gol! În ziua cea dintii în post nu 
fierbea mama nimic, ci trăiau căsenii cu mălaiul gol, dacă nu voiau să 
mănînce ceapă, curechi murat ori silvoiz. Astăzi, după ce şi-a curățit mama 
casa, se pune pentru a întocmi toate pentru adevărata prindere de post, căci 
ieri fu lăsatul dulcelui (fruptului), zicea ea, dar azi e prinderea postului. De 
aceea nu e mirare că nu are vreme să facă de mîncare. Şi cum ar şi face că 
doar vasele sînt înfruptate! Acum trebuie să facă leşie, să leşieze blidele şi 
talgerile şi lingurile şi oalele şi furcuţele şi cuţitele. Numai fedeiele nu le 
leşiază. Acelea le pune pe foc şi arde unsoarea din ele, iar ele rămîn ca 
nouă. Fireşte că unele şi plesnesc pe foc dar — în sfîrşit — şi olarii ar trăi; 
apoi pontul acela l-a învăţat mama de la lelea Palaghia, din Bata, de la 
mătuşa-mea şi întru pomenirea ei, deşi trăieşte, trebuie să facă o ţiră de 
țeremonie la prinsul postului. Destul că postul era intrat şi a mînca de frupt 
e oprit; taie popa limba! 

Nu face nimic, postim şi colindăm cît e ziulica de mică, că în postul 
Crăciunului trebuie să ştiţi că şi prin Reteag sînt zilele scurte, iar seara, 
după ce se adună căsenii în casă, apoi cei mari spun poveşti, pînă adorm 
cei mai mici. 

Îmi aduc bine aminte cum colindam toată ziua cu soru-mea, aci după 
cuptor, aci jos, în mijlocul casei, aci sub pat, numai la icoane nu ajungeam, 
altcum peste tot locul eram, a toate atingători, îndată ce ieşea mama din 
casă. 

Trece o zi după alta, vine drăguţa de iarnă cu omătul în spate şi într-o 
bună dimineaţă, cînd mă scol, văd numai urdă pe afară. Soru-mea nu 
băgase de seamă. 

— Elenă, hai să mîncăm omăt! zisei eu, ca mai cuminte. 

— De unde, loane? strigă ea, voioasă. 

— Dar de afară, îi spun eu, cu glas biruitor, ca omul care ştie mai mult 
decît alții. 

— Mai lăsaţi-vă locului, zise mama, nu-mi deschideţi uşa, că vine 
frigul în casă! Mai ţine copiii în casă, mamă, dacă poţi! În zadar ne spunea 

mama că afară e frig, că omătul e rece, că nu mai ştiu ce; nu ne avu ce face, 
pînă nu ne făcu scăpaţi afară. Hoţul de omăt ne amăgea cu fața lui cea albă 
şi ne poftea a ne apropia de el; barem de ne-ar fi amăgit numai el atunci. 
Cum ieşisem afară, Elena îşi umplu odată pumnii cu omăt, vrînd să-l bage 
în gură, dar simțindu-l rece, mi-l aruncă în cap şi merse zbierînd înlăuntru. 
Eu mai stătui puţin afară şi auzii pe mama mîngîind-o: 

— Noa, vezi draga mea Ilenuţă, dacă asculţi de nebunul acela de Ion 
ce păţeşti? Bag seama eu eram de vină că neaua era atît de rece! 

— Ascultă tu de mămuca, îi zise mama mai departe, vezi tu că el, 
adică eu, e blăstămat. Aşa-i că nu mai ieşi desculță în omăt? Că desculți 
ieşisem amîndoi. Era din pricină că nu aveam încălțăminte, ne apucase 
iarna desculți. 

Dar altcum nu-i atîta pînă joi, apoi ştii, că ne încalță tata! Elenii îi 
cumpără tata cisme şi mie opinci. Tata îşi găta săniile, una de pădure şi una 
de gunoi. Îl văzui că vine în casă cu vreo 6 nuiele de carpin, că le pune 
după foc, pînă se înfierbîntă bine şi apoi le suceşte gînjuri, slobozind la 
fumuri din pipă, ca un turc. Cînd ieşi tata afară, să pună gînjurile la sănii, 
mersei şi eu, să văd cum le pune. Soru-mea nu lipsi. Parcă şi acum o văd 
cum sta zgulită, cu picioruţele în omăt, ca şi mine. Împletind tata un gînj 
zise: 

— Un colac e gata! Atunci eu cu Elena, raita în casă, strigînd: „Mamă, 
dă-ne colac”! 

— Dar de unde să vă dau colac? Pe cine vedeţi voi umblînd cu 
colaci?! 

— Că tata a zis că un colac e gata! Dă-ne colaci! 

— Măi Ioane, pare-mi-se că pe tine te mîncă pielea, măi! De unde să-ţi 
dau eu colaci? Nu cumva vrei să-ți fac unul, din cînepă? (că chiar torcea 
mama) sau să iau o nuia din mătură? 

Dar noi, eu şi cu Elena, nu încetasem a striga: colac şi iar colac! 
Atunci tata intră cu un gînj rupt în mînă şi cu o nuia verde, să facă alt gînj 
în locul celui rupt. 

— Dar ce au copiii de se miaună? întrebă el. 

— Ce să aibă, zise mama, cer colac, că tu nu ai alt lucru fără să le spui 
că colacii îs gata. Amu dă-le, dacă ai de unde, că de cînd intrară în casă, 
numai colac le trebuie, dar de mă scol de la caier şi iau nuiaua, o să-i învăţ 
eu a cere colac în post! 

— Atita-1 tot? zise tata, îmbiindu-ne cu gînjul rotat. 

— Na-vă, dragii tătucului, colacul acesta şi mîncaţi-l, şi dacă l-ați 
gătat, spuneți-mi să vă mai aduc unul. Atunci băgai de seamă că gînjul 

seamănă cu colacii colindătorilor de la Crăciun. Eu, luîndu-l, încetez de a 
zbiera şi încep a colinda. Soru-mea, după mine, prin casă să îl dau ei. Eu 
nu vreau, ea ţipă, eu zbier şi facem un tălălău, de nu se mai auzea vorba 
mamei. 

— Ioane, lasă-i ei jucăria, că e mai mică! Soru-mea prinde de gînj, eu 
nu voi să las, gîlceava se măreşte, mama lasă caierul şi apucă vergeaua... 
apoi lasă-mă de nu a făcut pace în ţară... 


3. CRĂCIUNUL 


Tocmai cînd decurgea tractatul de pace mai pogan, intră la noi un 
prieten al meu, Andriş, fiul lui lanoş al lui Andrişel, copil de ungur 
opincar. Îndată după intrarea lui luară toate o altă faţă, pacea se făcu la loc, 
de duşmăniile şi încăierările vechi nu se mai făcu pomenire; soru-mea se 
întovărăşise şi ea cu noi, ținînd gînjul la spate, să nu îl luăm. 

— Măi Ioane! zise prietenul Andriş, mă Ioane, ai tu bîtă? 

— Ba, răspund eu, ce să fac eu cu bîta? 

— Nu ai? dar traistă ai? 

— Nici traistă n-am! dar tu? 

— Hop, eu am şi traistă şi bîtă. Astară merg la colindat şi capăt colaci 
şi grițari, de ciudă noa, că tu nu-i căpăta, dacă n-ai cu ce veni a colinda. 

Nici să mă fi opărit cu apă fierbinte nu m-aş fi ofilit mai tare, ca la 
auzul vorbelor acelora: să meargă el a colinda fără mine! şi numai fără 
mine putea merge, deoarece eu nu aveam bită şi traistă, de îmbrăcăminte 
nici nu mai întrebam. 

— Mamă, fă-mi bîtă şi traistă! zic eu într-un tîrziu, uitîndu-mă cu 
invidie la Andriş, care avea căciula trasă pe urechi, bîta în mînă şi traista de 
grumazi, gata cum se cade de colindat. 

— Măi Andriş, zice mama, n-ai putut tu şedea acasă, ca să nu-mi 
pofteşti copiii la atîtea nebunii? Noi nu avem Crăciun, pînă mai încolo, 
mîne îi numai Crăciunul vostru, al ungurilor. Lasă că pe Crăciunul nostru 
şi noi ne-om găta de colindat, dar acuma lasă-ne în pace. 

Soru-mea încă striga: 

— Mamă, tantă! (straiță vrea să zică, dar fiindcă pe atunci învăţa a 
vorbi, cugeta că ar fi bine să rostească cîte o vorbă pe nemție, că pe atunci 
domnea absolutismul nemtesc în țara noastră). Nu avu mama încătrău, lăsă 
caierul şi ne făcu biîticuţe şi apoi începurăm tustrei a colinda: 

— Zori, zori, zori, dalbe surori... Să ne-ți fi văzut pe tustrei la uşă 
colindind: toți trei cu bîticuțe în mînă, eu cu soru-mea desculți, ca regele 

zulilor, în cămeşi scurtuţe, cu capetele descoperite, soru-mea cu un şir de 
mărgele negre la grumazi şi cu cercei de argint în urechi. Numai aceste 
două lucruri o trădau că e fată, căci altcum purta părul tuns, după moda de 
azi a coconiţelor. 

În scurtă vreme ne veni în minte că noi numai bîte aveam şi că ne 
trebuiesc şi traiste. Nu avu mama pace cu noi pînă nu ne făcu şi aceste 
lucruri, atît de trebuincioase colindătorilor. Ne făcu traiste, una mie şi una 
soru-mii. A doua zi era să fie Crăciunul ungurilor. Pe înserate vedeai cete 
de colindători, tot trei-patru laolaltă, intrînd şi ieşind de la vecinii unguri. 
În dreapta casei părinteşti şedea un ungur, badea lanoş, peste uliţă ungur, 
badea Dani şi în stînga ungur, domnu poşta-meşter. Eu ascultam de la noi 
de pe prispă cum strigau copiii la fereastra badii Danii, unii: „szabad 
kântâlni?”!5 care colindători erau unguri, iar colindătorii români întrebau: 
„lăsa-i-ţi sfîntul Crăciun în casă”? la care vorbe badea Dani răspundea: la 
unii „szabad”, la alţii „lasă”. Apoi colindătorii începeau colinda. De 
însemnat e că ungurii de la noi au datinele românilor la Crăciun, adică şi ei 
umblă a colinda, primesc colindători, numai cît că ungurii de la noi, foşti 
iobagi, adecă neştiind ungureşte, colindă româneşte, precum şi horesc cînd 
îi loveşte dorul şi precum şi chiuiesc în joc şi vorbesc în casă. Nu ştiu altă 
limbă. 

Aşa mă înţelegeam şi eu cu copiii lor. Sînt la noi unguri care ştiu mai 
numai ungureşte, foştii nemeşi, ci-s atît de... nu ştiu cum le-aş zice, încît 
nu ne-ar face pic de cinste dacă ar fi români. 

Destul că în vecini începu colindatul. Pînă atunci mă mai putu ține 
mama cu mare greu acasă, dar cînd auzii colindînd: „Pe cîmpul cu florile... 
Dragă Ileană...” atunci, raita, prin omăt pînă la badea Dani în casă. Eu 
fiind descult nu mă oprii la fereastră, ci tunai oblu în casă, unde nişte copii 
de ungur de pe deal, nemeşi chiar, căpătau răsplata colindei: cîte un colăcel 
şi dau să iasă, iar de la fereastră colidau cîţiva copii de român... „Dragă 
Ileană”! Bucuria badii Dani fu mare la vederea mea. Mă puse pe vatră cu 
picioarele la foc, zicîndu-mi: „Încălzeşte-te, Iunoaş şi ascultă colinda, că eu 
merg şi aduc şi pe Ileana voastră aci!” 

În adevăr bunul vecin merse la noi şi aduse şi pe soru-mea, care 
plîngea nemîngîiată. Ajunul de Crăciunul unguresc îl petrecusem la vecinul 
Dani, de unde mai tîrziu ne duse acasă servitorul nostru. Nu e lipsă a vă 
spune că duserăm cîte 2 colaci acasă. 

Aşa trăiau odată ungurii cu românii la noi, înţeleg cei ce fuseseră de-o 


181 E slobod să intrăm? 


784 


soarte, foşti iobagi. Azi, mulțămită împrejurărilor, începe a se răci tot mai 
tare şi mai tare prietenia, pînă în sfîrşit vor trăi ca cînele cu mîța. Aşa-i în 
lume: ce sameni... aceea răsare; cine samănă vînt secera-va furtună. 


4. CRĂCIUNUL ROMÂNESC 


La vreo săptămînă după Crăciunul unguresc văd numai că tata nu 
merge la pădure, deşi datină avea ca în toată ziua să aducă cîte o sanie de 
lemne, să se aprovizioneze de cu iarna pentru vară. El începu a scoate 
îndată ce se făcu bine ziuă, cîte ceva din casă, scoase masa, paturile, 
laviţele, icoanele şi... tot ce era în casă, de lăsă pereţii toacă. 

— Eu nu ştiu, tu, Mărină, zise tata, ce mai umbli tu văruind pe o vreme 
ca asta, căci păreţii aceştia nu-s afumaţi. 

— Ce ştiţi voi, bărbaţii, de lucrurile muiereşti! — zise mama. Doar e 
ruşine să aştepţi nişte sfinte sărbători cu casa ca hurubele cele ţigăneşti! 

— Apoi, zise tata, tu fă cum ştii! 

Şi se puse mama şi mătură păreţii cu o mătură de cele de grădină, apoi 
urni tot varul, care vrea să cadă de pe ei, după aceea îi murui cu lut cleios, 
de erau tot împistrițaţi pereții. Eu cu soru-mea şedeam pe vatră şi ne uitam 
ce face mama; mai luam cîte o ţiră de lut, călcat şi lipeam şi noi pe jos şi pe 
vatră, pe lîngă toată porunca aspră a mamii. Nu ştiu ce pricină s-a ivit între 
mine şi soru-mea în aceea zi solemnă, cînd mama chiar muruia păreții cu 
lut, destul că lăsă muruitul păreților şi începu a mă murui pe mine peste 
gură. Desigur am fost prea de omenie! A trecut însă şi asta! După aceea se 
puse mama şi vărui casa, apoi spălă ramele ferestrelor, lipi casa, roşi 
cuptorul şi începu a aduce cîte ceva în casă şi a pune la loc. O verişoară a 
mea spălase mobilele afară, în omăt; cuierele, laviţele, masa, paturile şi 
icoanele şi acuma începu a le pune care de unde au fost luate. Deodată cu 
sfîrşitul zilei se sfîrşi şi aşezatul lucrurilor din casă. Casa era gata ca o 
pălută, aşa susținea buna, care încă dăduse toată ziua ajutor mamei la 
văruit, că doar la văruit cît lucru e! Te pot şi fura nescari tilhăroi de țigani, 
care umblă a cerşi, cum îs toate împrăştiate, ca pe vremea tătarilor; de 
aceea găzdoaia cea harnică nu mai are stare pînă ce le vede toate de unde 
au fost luate. Apoi mama era găzdoaie harnică. N-ar fi suferit pentru toată 
lumea ca să se audă prin cel sat că n-a gătat de văruit într-o zi, fie chiar şi 
într-o zi de iarnă! 

Uitasem a vă spune, că înainte de asta cu cîteva zile fu la noi o 
sărbătoare şi mai mare decît văruitul, fu ucisul porcilor. Badea Vila venise 
de cu dimineață cu Nicolae Păsculeanul, cu badea Dani, badea Ianoş, 

David Petre şi mai ştiu eu cu care şi sfat făcură în casă, cum să scoată 
mascurul cel mare din cotet. 

Sluga venea cu păsatul de la rîşniţă, că sarea o rîşnise încă cu două zile 
mai-nainte. 

— Mă cumetre! zice badea Vila cătră tata, eu socotesc că deodată să 
ucidem amîndoi porcii. Eu junghiu mascurul şi cumătrul Nicolae scroafa, 
că de vom scoate unul şi l-om junghia, atunci de țipetul lui celălalt se 
înverşunează şi strică cotețu ori că scapă altmintrelea, apoi mai prinde-l 
dacă poţi! 

— Aşa gîndesc şi eu, zise badea Niculae Păsculeanul, care era înarmat 
ca şi badea Vila cu un cuţit mai pogan decît baionetele honvezilor. 

Şi ceata porni din casă; cei doi conducători cu armele în mînă, 
servitorul cu un blidişel cu grăunţe în mînă, să celuiască porcii din coteţ, 
după sine, ceilalți cu mînecile sufulcate, ca să prindă pe paşnicii porci, care 
poate că numai moarte nu visaseră în acea noapte! Eu şi soru-mea încă 
eram îmbrăcaţi, o aşa festivitate nu putea trece fără noi! Mama şi 
servitoarea încă erau cu un blid mare în mînă, să sprijinească nevinovatul 
sînge. 

Porcii fură amăgiți cu grăunțe, de ieşiră afară. Sluga îi chemă după 
sine, aruncîndu-le grăunţe; ţugu-te, țugu-te, țugu-te, pînă la larg, acolo le 
aruncă grăunţe mai multe. Cînd mîncau mai bine, se făcură duşmanii lor în 
două cete şi se aruncară pe ei, iar badea Vila împlîntă fierul ucigaş în 
grumazii mascurului şi badea Niculae în ai scroafei şi peste puţine minute 
zăceau fără suflare acele dobitoace, care nu făcură intrigi în contra cutărei 
limbe sau egylet!*?, nu conspiraţiuni în contra funcţionarilor! Fără suflare 
zăceau două ființe, omorîte cu forţa, fără judecător, fără advocat-apărător, 
fără de a putea reclama barem la tablă'*, dacă nu la curte. Şi cînd li se 
împlîntară cuţitele în grumazi, nu voiau să descopere ceva secrete, posibil 
politice, ci, înăduşindu-se în sîngele propriu, muriră ca toți eroii acestui 
veac! 

Acum mi-i puseră pe săniuţă şi hai cu ei în grădină, unde mi-i pîrjoliră 
cu paie. De la acea bojotaie nu putui lipsi nici eu, nici soru-mea. Minune 
însă: cînd fu bojotaia mai frumoasă, cînd se juca vîntul cu para focului din 
spatele mascurului, ca şi o petea de mătase, atunci mascurul se scoală în 
picioare şi o tuleşte la fugă cătră fundul grădinii. În zadar îi fu însă 
opintirea, că la vreo cinci paşi cade, ca să nu se mai scoale! 


182 Societate (ungureşte). 
18 Instanță juridică. 

— Spusu-v-am că a curs prea puţin sînge? zise tata, parcă vedeam ce 
are în gînd porcul ăsta! 

— D-apoi multe gîndesc şi porcii, zise badea Vila, ci oamenii de ce-s 
oameni? să nu lase după ei! 

Şi mi-i pîrjoliră pînă arse tot părul de pe ei, apoi mi-i frecară cu omăt 
şi cu pojmotoaie de paie, pînă mi-i făcură ca joljul de albi, de nu-i mai 
cunoşteam! Eu cu Elena eram încurcaţi într-un discurs foarte serios! 
„Beşica cea mai mare va fi a mea, zic eu, o să bag în ea grăunțe, apoi să 
vezi cum va suna!” Soru-mea nu ştia ce e aceea, dar totuşi zise că nu o 
lasă. Eu una, ea alta şi pricina-i gata. 

Astădată însă nu ne făcu mama dreptatea cu vergeaua, ci badea Vila, 
dîndu-ne cîte o bucăţică de ureche friptă, de porc. Şi pacea asta fu mult mai 
bine primită decît cea cu nuieluţa, numai că nu avu durată lungă. După 
aceeea băgară porcii în casă, îi făcură tot slănini, unturi, unsori, cărnuri şi 
cîrnat, iar eu aveam o beşică mare, umflată şi cu grăunţe de cucuruz în ea, 
să zurgăluiască: soru-mea asemenea avea una! 

Nu voi a vă spune nimic despre ospăţul purtătorilor de îngeri asupra 
porcilor, toţi se ospătară omeneşte. 

La cîteva zile după aceasta s-a întîmplat văruitul! Într-o bună 
dimineaţă, cînd mă sculai aflai în casă 2 coveți mari şi la fiecare cîte o 
muiere, cernînd fărină de grîu. Pricepui numaidecît că iar se găta mama 
pentru ceva festivitate. 

— Dintr-o mierţă de fărină vom face colăcei pentru colindători, dintr-o 
mierță colaci cu bartă, pentru ceteraşi şi numai după aceea vom face pita şi 
colacii pentru casă. Avem să băgăm de nouă ori focul în cuptor azi, auzi, 
Dotică (diminutiv din Dochia) zise mama cătră o verişoară a mea, pe care, 
rămînînd orfană de mamă, o luă mama. 

— Aud, mătuşe! Pe cînd era ziuă bine se scoase un rînd de colăcei din 
cuptor, apoi altul şi altul, pînă colo ce bate toaca de vecernie erau gata, 
atunci scoase mama colacii cei cu unt, ce-i băgase în cuptor, cu tot! Atunci 
mătură verişoara mea casa frumos, puse ştergarele prin cuie, trase feţe albe 
pe perini, lepedeie albe pe pături, feţe albe pe masă şi cîteva minute era 
casa ca un păhărel. Mama încă era ocupată cu buna cu tot, ele aşezau 
curechiul într-o oală, ca de o mierţă, tot un rînd de curechiu, altul de carne 
şi altul de găluşte. Curechiul Crăciunului!... Acum nu mai încăpea nici o 
îndoială că doar nu ar fi ajunul de Crăciunul cel românesc. Pe noi, pe 
prunci, încă ne schimbă mama frumos şi ne zise: 

— Fiţi pe pace şi nu fiți forobraji! Îndată or începe a veni colindătorii! 

Verişoara aprinde lumina, tata intră în casă cu un butan mare în braţe, 

butanul Crăciunului, acela trebue pus pe foc, să țină foc toată noaptea, că 
doar cine să se culce spre o zi mare ca ziua de Crăciun? Pune deci butanul 
pe foc, mama pune oala cea mare cu curechiu înaintea focului, să fiarbă cu 
încetul, că pînă mîne doară este vreme. Într-aceste cînii latră de gîndeșşti că 
ce au? 

— Ian mergi, măi Niculae, de leagă cîinii, că vor fi colindători! 

— Lăsa-i-ţi sfîntul Crăciun în casă? auzim un glas subțirel de la 
fereastră. 

— Lăsa, strigarăm toți căsenii ca dintr-o gură şi la fereastră începură 
colindătorii o colindă frumoasă, iar după ce o gătară unul din ei mulțumi 
aşa: 

— Mulţămim, jupîne gazdă, c-am ajuns sfîntul Crăciun cu pace, cu 
sănătate, cu iertare de păcate. Să ajungem şi anul nou şi Boboteaza, 
sănătoşi, veseli, în pace, cu voie bună, cu dumneavoastră dimpreună! 

Apoi îi chemă tata în casă: 

— Haidaţi în casă, dragii uncheşului! Ei, intrînd în casă, îşi luară 
căciulile de pe cap şi ziseră fiecare: 

— Bună seara lui Ajun, da-i mai bună-a lui Crăciun! Mama le 
mulțămi: 

— Bună să vă fie inima, dragii lelii, dar a cui sînteţi voi? Vedeţi ce 
frumos ştiţi voi colinda? lonul nostru nu ştie colinda ca voi. Mama 
îmbărbăta adecă copiii, dar nu ştia că prin aceea vatămă onoarea copilului 
ei. 

După ce merseră colindătorii, care căpătară cîte un colăcel şi un 
cruceriu, mă văzu mama supărat de moarte! 

— Da tu, Ioane, ce ai? zise mama. Doar nu eşti beteag? 

— Ai grije, Mărină, zise buna, că o fi deocheat copilul. Cine ştie care a 
fost cu ochi răi din cei din casă! 

— Da ce ţi-e, Ioane, ce te doare? 

Eu numai suspinam, eram atacat în onoare! După multe ninerări şi 
întrebări, deodată, izbucnesc plîngînd: 

— Că dumneata ai zis că eu nu ştiu colinda ca copiii aceia! Atunci un 
hohot de rîs umplu toată casa iar tata mă mîngăie: 

— Noa, da tu încă văd că ai minte! Doar nu-i crede ce-ţi zice mă-ta! 
Da ştie ea ce-i colinda? Nu te teme, Ioane, că tu mai bine ştii colinda decît 
copiii aceia. 

Cu greu mă mîngăiară. În seara aceea nu umblam a colinda, ci 
dimineaţa trebuiră să mă lase pînă la popa, care-mi făgăduise un cruceriu şi 
două mere, ce mi le şi dete. 

Cînd s-au culcat părinţii nu ştiu, ştiu atîta că am adormit în colinzi şi 
m-am deşteptat în colinzi; cu lumină am adormit, la lumină m-am trezit. 
Pînă a nu adormi au venit rînduri de colindători, cu stele, trei rînduri de 
țigani, cu ceteri şi multe, foarte multe rînduri de colindători, de cei mici şi 
de cei mari. La colindat adecă umblă copiii mai mult seara, pînă ce se urăsc 
şi obosesc, apoi se duc de se culcă, umblă mai mult, de obicei, mai mult de 
bucurie şi pentru că capătă cruceri, poame, sau colăcei. A colinda umblă şi 
pentru interes, anume țiganii şi oamenii săraci. Ţiganii umblă cu cetera, că 
ei sînt muzicanți şi umblă toată noaptea, intră în casă şi de acolo colindă. E 
bine însă să nu fie scară la pod în acea noapte, deoarece țiganii unii colindă 
în casă şi fac tălălău, iar alții pun bine ce află prin tindă şi prin podul casei, 
de se pot urca. S-a întîmplat de au furat cărnurile de porc toate, în seara 
Ajunului, țiganii colindători. Alţi țigani colindă cu gura. Asemenea colindă 
cu gura oamenii, care, iar pentru interes, în formă de cerşetorie, umblă a 
colinda. Toţi aceştia capătă colaci de la gazdă şi nu colăcei mărunți, ca ai 
copiilor, ci mai mare, aşa-numiţii colaci cu bartă! Oamenii mai gazde le 
dau şi ceva de dulce. Țiganii însă şi în ajunul Crăciunului tot ţigani rămîn. 
Ei cer vinars, să-şi bage în urcior, deşi li se dete să beie; cer curechiu şi 
altele. Numai ce auzi pe ţigănci: 

— Alduiască-te halea mari şi halea tari! Dă-mi un pic de curechiu şi o 
tîră de rîncezeală! De multe ori m-am gîndit: oare cer mai bine țigăncile ori 
țiganii? Dar parcă la una şi aceeaşi şcoală au învăţat şi unii şi alții! 

Astfel toată noptiţa o ceată de colindători intră, alta iasă; aci ceteraşi, 
colo cu steaua, dincolo cu colinda, pînă ce se face ziuă. Atunci se trage 
oala cea mare cu curechiu de o parte, se mătură vatra, că doară toată 
noptița s-a strîns cenuşe de atita foc, ce a ars, se curăță casa, apoi se 
schimbă căsenii şi... ian tăceți parcă aud clopotele! 

O să intre diecii în biserică, că au mare slujbă, la o sfîntă zi ca asta! 

După ieşitul din biserică, pînă-s oamenii la prînz, încă încep țigăncile 
cu copiii lor din nou prin sat. Ele tot colindă, cît ţin sărbătorile Crăciunului 
şi ale Anului nou (Sîn-Văsii). 

Pe unele locuri umblă în sărbătorile Crăciunului şi Irozii sau Craii. 
Aceştia de regulă sînt juni, care umblă la şcoală ori au umblat, deoarece au 
de învăţat roluri cam lunguţe, care anevoie le-ar învăţa numai din auzite. Ei 
sînt opt la număr: Irod împăratul, craii Valtazar, Melchior şi Gaşpar. 
Aceştia toţi patru au pe cap coroane împărăteşti din hîrtie aurită, au haine 
pistrițe peste ale lor, cu săbii de lemn, îmbrăcate în hîrtie argintată şi ştiu 
ținea dispută întreolaltă. Lîngă aceştia patru crai este un cuvios părinte cu 
barbă de brebeni. Rar se întîmplă să aibă revereandă şi molitvelnic, dar 

barba nu-i lipseşte, semn că barba e lucrul cel mai principal la popie. Şi rău 
stă popii fără barbă, neamţului fără căţel, ungurului fără pinteni, jidovului 
fără pene, armeanului fără pipă, ţiganului tuns şi sasului cu călcîie la cisme. 
Tot de ceata crailor se ţine şi un soldat, care adesea e îmbrăcat honved, 
semn că împăratul Irod iubea foarte cătanele ungureşti! Unul din cei mai de 
seamă ţinători de crai este îngerul. Acesta nu e făcut din ceva fetiță, ci din 
fecior şi, mai ales, foarte urît. El e îmbrăcat în haine albe şi adese are şi 
coroană împărăteasă. Crucile de pe hainele lor nu pot lipsi, ca şi de pe a 
celor crai şi de pe a soldatului şi popii, semn că toți sînt creştini, pînă şi 
Irod. Popa poartă cruce în mînă, adesea de la ceva reschitori. Cel mai 
original decît toți este ciobanul. El nimereşte mai bine ca toți, deoarece 
portul lui: opinci, cojoc şi căciulă, sînt mai potrivite iernii noastre decît 
barba-popii, sabia crailor şi aripile îngerilor. 

Lîngă aceşti Irozi mai vine şi iapa. Iapa aceasta nu e cu patru picioare, 
ci cu două şi e făcută din o ființă, bunăoară ca popa, ori ca şi oricare crai. 

Chemarea iepei este să bage în sac darurile cele lumeşti şi să le ducă 
după Irozi. 

În copilăria mea îmi aduc aminte că am văzut şi Vifleimul. Acela era o 
ladă, în care erau nişte figuri ce reprezentau oi şi nescari păpuşi, care 
reprezentau — de îmi aduc bine aminte — una: o muiere, două, nişte ciobani, 
alta un crîsnic, şi iară alta un popă. Minune! Popa nu poate lipsi de nicăiri! 
Figurile acestea şi păpuşile erau purtate de un mecanism, aşa încît ciobanii 
se băteau: unul omora pe altul, apoi făcea groapa, crisnicul trăgea clopotul, 
după mort, popa îl prohodea, iar muierea îl plingea! La lada aceea 
misterioasă îi ziceau pe la noi „Vifleim” şi căpătau purtătorii „Vifleimului” 
ca şi colindătorii: colaci, cărnuri, bani, etc. Fireşte, ca şi purtarea figurilor 
la „Vifleim” era însoţită ori de colindă ori de explicări, d.e. ciobanii se bat 
după păşune... muierea îşi plînge mortul etc. 

Toţi, atît Irozii, cît şi cei cu „Vifleimul”, apoi ţiganii cu ceterile, cu 
colinda, toți sînt colindători şi umblă din interes. E un soi de cerşitorie! 
Sînt însă şi un fel de colindători neinteresaţi care adică nu pentru interes 
colindă, ci ca să facă cinstea gazdei, ori a fetei gazdei, un fel de „Nacht- 
Musik”"**, cum zic domnii. 

De aceştia încă am văzut la casa părinților mei. Holteii din sat adecă se 
adună în seara de Ajun la un loc. Acolo se aleg cei mai voinici, care ştiu 
bine colinda şi probează cîteva colinzi, care sînt mai frumoase. După aceea 
se înțeleg ca la miezul-nopţii să se întîlnească la cutare fecior. La timpul 


184 Muzică de noapte. 

otărît toţi îs adunaţi şi fac planul unde să meargă. 

În multe locuri ei nu merg, numai cam în două-trei locuri. E mare 
cinste pentru gazda pe care îl colindă holteii. Din fete încă nu colindă 
numai cam una-două, de regulă pe cele avute. Junii intră în curte foarte 
încet, se aşează la fereastră frumos şi încep colinda foarte piano, numai de 
abia se aude. El nu mai întreabă că lăsa-i-va să colinde ori ba, colindă 
frumos, iar cînd se apropie colinda spre sfîrşit, se retrag frumos, unul cîte 

nul, spre poartă, încît numai puţini rămîn la fereastră, pînă la sfîrşitul 
colindei, iar cînd colinda e gata, nu mai mulțămesc ca alți colindători, ci o 
tulesc la fugă. Gazda însă se pregăteşte din casă, lumînarea fiind aprinsă, 
nu are decît să iasă în tindă, spre a aştepta sfîrşitul colindei: atunci iese 
fuga şi prinde pe un colindător, la care trebuie să se reîntoarcă şi ceilalți 
toți. De nu poate prinde, e destul să apuce pălăria unuia şi toată ceata e 
datoare să intre în casă după ea! Acolo, fireşte, îi ospătează cu mîncare şi 

eutură, unde de comun mai colindă o colindă şi apoi se duc mai departe. 

Cam aşa se întîmplă colinda feciorilor. În est mod colindă pe fruntaşii 
satului şi pe fetele cele mai alese. Mare ruşine însă pentru junele, care se 
scapă de se îmbată la astfel de ocaziuni! 

Astfel prăznuiam noi sărbătorile Crăciunului în Reteag, la casa 


ărintească şi astfel se prăznuiesc acelea şi astăzi: în veselie şi bucurie! In 
veselie să le prăznuim toţi şi în anul acesta o poftesc tuturor românilor de 
e rotogolul pămîntului. 


Din Odinioară şi acum... Amintiri din copilărie, 
Sibiu, 1933, p. 1-55. 


DIN COPILĂRIE 


Ca băiat, umblam la oi, şi-mi plăcea grozav de tare să mă uit cu băgare 
de seamă la tot ce se întîmplă în jurul meu, din care pricină de multe ori 
uitam de datorințele mele de cioban. Norocul meu era că nu eram singur, 
că altcum de grija mea putea prea lesne să se ospeţe cumătrul vulpe în toată 
ticna din turma mea. Umblam cu păcurariul loan Bunzariul, cel mai vestit 
povestaş prin aretul Reteagului, de dragul poveştilor căruia nu odată am 
adormit necinat, şi nu odată mi s-a întîmplat, că nu era nici o oaie cu capul 
în strungă, iar eu nu vedeam pînă-mi striga Bunzariul: „Noapte bună, 
Niţule!” Iar atunci ca fript alergam după oi să le adun la strungă de pe lîngă 
cele ale staulului unde stăteau cu capetele laolaltă, ori cu capul una sub 
alta, de căldură. 

Pe acelea timpuri multe am văzut prin natura cea liberă a lui 
Dumnezeu sfîntul, şi multe am auzit de la înțeleptul păcurari Bunzariul. 
Mai mult numai lui am de-a-i mulțămi, că mai tîrziu m-am pus pe adunarea 
materialului de literatură poporală; ba mai mult, numai lui am de a 
mulțămi, că ştiu cîte ştiu, deoarece eu îl ascultam cu plăcere şi doream să 
ştiu cîndva ca el, iar cînd mi se da prilegiu, mă cercam să spun şi eu altor 
băieți, de la alte turme, toate opşagurile auzite de la el. Şi, Doamne, multe 
auzeam! 

Cum umblam cu bîta subsuoară după el, de dam de tufă de corn, îmi 
zicea: 

— Uite, Niţule, vezi tu tufa asta? E corn, cel mai tare lemn în felul lui. 
El a fost mai mare decît stejarul, dar Dumnezeu l-a umilit pentru sumeție, 
că a vrut să crească cu vîrful chiar pînă la Dumnezeu, iar Dumnezeu l-a 
întrebat: „dar ce faci cornule?” Iar el a zis: „vreau să fiu mai mare decît 
toate lemnele!” „Aşa? zise Dumnezeu, atunci vei rămînea tufă smerită, dar 
tare, cît numai tu să poți da ajutor stejarului celui puternic. Şi cum a rostit 
Dumnezeu vorbele astea, îndată a scăzut cornul cît se vede, şi mic cum este 
e pus la lucrurile cele mai grele, că numai din el se fac şuştorii la roțile de 
moară, iar roțile sînt de lemn de stejar, aşa dară numai el ajută stejarului. 

De dam de o tufă de rug de cîmp, neîntrebat îmi spunea: 

— Uite, Niţule, vezi măceşul acesta? A fost pom frumos, ca bradul de 
mare şi cu ruji mari, dar fără ghimpi. După ce a alungat Dumnezeu pe 
îngerii cei răi din ceri pe pămînt, aceia pe pomul ăst frumos au vrut să se 

urce iarăşi la ceri, dar Dumnezeu a prefăcut rugul cît se vede şi l-a înzestrat 
cu ghimpi cu unghiile lui Ucigă-l toaca, cît nici că se mai putură dracii 
descleşta din ghearele măceşelor, iar care scăpară, fug de rug pînă-n ziua 
de azi; nici strigoile nu pot trece peste rug, de aceea pun oamenii rugi 
sălbatici la porți, la fereştri şi la uşi spre ziua de Sîn-George, ca să nu poată 
trece strigoile şi să ieie laptele de la vaci. 

Dăm de un plop: 

— Uite ici, Niţule, ăsta a vrut să putrezească pe car din pădure pînă 
acasă, dar s-a temut că l-a vedea arinul şi o fi ruşine. 

De trecea pe lîngă noi vreo pasere, îndată mă întreba: 

— Ce-i aceea, Niţule? 

— Gală, bade Ioane. 

— Înî! dumneaei, care s-a temut că şi-a întina mînuşile. 

— Cum aşa, bade Ioane? 

— D-apoi aşa, că Dumnezeu sfîntul, cînd a făcut izvoarele, a zis cătră 
toate vietăţile să vie să-i ajute, că şi lor le trebe apă. Şi toate au venit, 
numai jupîneasa de gală a zis, că nu şi-a întina zău ea picioarele cele albe. 
Dar las, că şi Dumnezeu a pedepsit-o, că i-a zis: 

— Nici să nu vii, dar nici să nu bei din izvoarele mele; să ştii că-i peri 
de sete, nu-i slobod să bei apă, numai de pe aripile tale. 

De aceea se vaită ea atîta cînd îi secetă şi se suie în sus cătră 
Dumnezeu, ca să-l roage să-i deie ploaie să-şi stîmpere setea cu apă de 
ploaie de pe aripi. 

Odată m-a văzut cercînd să lovesc o rîndunea în zbor, şi ca muşcat de 
şarpe strigă la mine: 

— Ce faci, Niţule? Să nu mai cerci a da după rîndunele, că de 
nimereşti una, îţi şi sacă mîna, că rîndunelele sînt găinile lui Dumnezeu. 

Odată eram cu oile sub pădurea din lazul lui Ţepeş. O veveriţă se juca 
frumos printre crengile stejarilor, gîndeai că zboară, nu altceva. Eu, copil 
brudiu şi fără pricepere, n-am ce face, iau o piatră cam lătuţă şi mică cît 
jumătate palma, o prind între cele trei degete de la mîna dreaptă, scuip 
odată-n ea şi ameninţ spre veveriță, ca şi cînd aş voi să o nimeresc. Ea sare 
atunci pe altă creangă. Eu iar o ameninţ, ea iar sare de acolo, şi tot aşa o 
ameninţ în cîteva rînduri, pînă biata veveriţă vine bag-seamă la convingere 
că eu numai mă joc cu ea; atunci zvîrr! arunc piatra ca glonțul, şi cum eram 
bine deprins p-acele vremi cu aruncatul, nimeresc şi cade biata veveriţă jos 
la rădăcina copacului. Eu mă reped să o prind. Dar am mai înlemnit de 
milă: îşi luase capul în brîncile din nainte şi şi-l bătea de pămînt. 

Bunzariul se uită lung la ea şi apoi îmi zise: 

— Amı ce folos ai tu, Niţule, că ai lovit-o? Vezi, ea tot nu ţi-a cădea 
vie-n mînă. Nu se poate trage de unde a căzut, dar mai bine-şi face singură 
sama, decît să cadă vie-n mîna ta! 

Atîta m-a cuprins o jele de biata veveriţă, de am prins a plînge de mila 
ei. Nici n-am mai aruncat eu de atunci, fără vreo pricină, după nimic, că-s 
„rău la mînă”, nimeresc de voi da şi numai în glumă. 

Şi cîte şi mai cîte îmi spunea Bunzariul la tot pasul, că ştia multe, cît 
tocma el cu drept cuvînt ar fi putut zice: „Vai de mine multe ştiu, mult mă 
mir unde le iu”; era omul isteț de la fire, toate cerca să le priceapă, iar ce 
auzea odată, feri Doamne, să mai uite cîndva!... 

Într-o vară, umblând la oi cu Bunzariul, ne-a apucat o ploaie mare într- 
o poiană frumoasă numită „Pe butani” sub „Lazul de Ţepeş”, la poalele 
Ciceului. Turma s-a tras sub copaci pînă va trece grosul ploaiei şi noi iară. 
După ce se mai rări ploaia, ieşirăm de sub copaci, că acum acolo prindea a 
ne muia mai tare, că pînă ţinuse ploaia, apa sta pe frunzişuri, dar după ce 
înceta, mişcate frunzele de vînt scuturau picurii cei mari de pe frunze pe 
noi. După ce ieşirăm şi pornirăm oile la păşune, ne oprirăm pe o dîlmă 
lîngă un furnicar mare cît o furcă bună de fìn, cît o căpiţă. Nu departe de 
acel furnicar mai era unul tot aşa de mare. Printre ele era un drum de hotar, 
cu ogaşe afunde şi pline de apă. Bunzariul meu, Dumnezeu să-l ierte, şi 
miîie pe unde-a înserat, se uită cu multă băgare de seamă jos, răzimat în bîtă 
păcurăreşte. 

— Ce vezi, bade Ioane? îl întrebai eu. 

— Hai şi vezi şi tu, Niţule, îmi zise el; hai, vezi şi tu bidigănii cu minte 
şi cu înţelepciune. Uite ici, furnicile astea merg cătră furnicarul cela, cele 
de la furnicarul cela vin spre ăsta, dar drumul cu ogaşele lui cele pline de 
apă le stă în cale. Ce gîndeşti tu, că vreau ele? 

— Doară n-or fi vrînd să se încaiere de piept? am răspuns eu; dar 
Bunzariul îmi zise: 

— Nu stau bun, dar totuşi una ca asta nu-mi vine a crede. Fără, Niţule, 
uite ce gîndesc eu, şi ţine minte, că aşa va fi: Ploaia a venit pe neaşteptate. 
Furnicele erau la lucru şi de ploaie, într-o degrabă, s-au băgat care unde a 
nimerit mai iute, prin vecini, la scuteală, unde le era mai de-a-ndemiînă, şi 
acum vor a merge care la casele sale să-şi vadă căsenii, copilaşii, cuprinsul 
casei, dar nu pot, le stă în cale apa din ogaşe. Dar uite, uite Niţule, vezi 
cum cearcă şi unele şi altele după o trecătoare, uite că unele merg pe lîngă 
ogaş în sus, altele în jos, şi cele de dincolo încă fac aşa, caută punte 
săracile, dar nu află. 

Mă uitai un scopot de vreme la ele, dar deodată văzurăm că-şi schimbă 

planul, se lăsară de propusul de a merge pînă la capătul ogaşului, dar nici 
nu stătură locului pînă să sece apa. Se apucară bărbăteşte, cîte 3-4 la cîte un 
pai, cîte un băţişor, şi făcură punte peste ogaş ţeapănă şi lată ca de două 
degete, cît putură trece unele încoace şi altele încolo. Podul lui Traian peste 
Dunăre e o nimică faţă cu puntea furnicelor mele, dacă vom lua în seamă 
cine l-a făcut unul şi cine altul. Şi trecură apoi în rînd frumos, care la ale 
sale. Şi aceasta s-a întîmplat înaintea ochilor noştri. Drept că în strădania 
lor cea mare, după ce am văzut, că ce vreau, le-am ajutat şi noi, le-am pus 
cîte un pai ori gîtej, şi vă asigur, că de ştiau vorbi, ne mulțămeau pentru 
aceasta mai frumos, decît mulți oameni. 

Cînd plecarăm de la furnicare să ne vedem de oi, îmi zice Bunzariul: 

— Niţule, cît îi trăi nu zgîndări în furnicare, că atunci plouă. Cu multă 
trudă îşi fac bietele furnici curțile şi palatele lor, apoi omul să le strice! 

Bunzariul îmi mai făcu cunoscută următoarea istorie, ce o auzise şi el 
de la nişte păcurari din mărginenime. 

Zice, că un om de la el avea un loc cu mălai sub pădure. Cînd începeau 
a fi cucuruzele în lapte începeau şi gadinile a-i strica tot din ce în ce mai 
tare, pînă în urmă fu nevoit omul să meargă să-şi apere mălaiul, dacă vrea 
să mănînce la iarnă mămăligă din el. Şi s-a dus omul, şi a străjuit o zi şi 
două şi mai multe zile de-a rîndul. Mai alunga din cînd în cînd cîte un 
mistreţ din cel mălai, mai puşca cîte după o scroafă de pădure cu purcei. 

Într-o zi numai văzu omul, că se apropia de coliba lui un urs mare 
gemînd, cu brîncile dinainte ridicate şi lingîndu-şi o labă. Omul se 
spăimîntă, dar nu avu vreme să meargă după puşcă şi Marcu era lîngă el tot 
gemînd şi lingîndu-şi laba. 

Ce era să facă bietul om? Sta înmărmurit lîngă urs, aşteptînd ca acela 
în tot minutul să-l înhaţe. Dar se înşelă, că ursul nu se acăţa de el, ci tot 
gemea şi-i întindea laba. În cele din urmă îşi gîndeşte omul: bietul urs va fi 
rănit la labă, ian să văd, ce-a da Dumnezeu, aceea a fi, de m-a mînca, tot cu 
o moarte-s dator. Gîndindu-şi aşa, apucă brînca ursului şi se uită cu băgare 
de seamă la ea. Adică în talpă văzu o rană sîngerînd şi în mijlocul ranei o 
țandură. Se vede că era împuns rău bietul urs. Acuma-şi luă omul inima-n 
dinți şi scoțînd cuțitul din curea, trase țandura din talpa ursului. Urlă de 
durere, dar cum o simţi scoasă, se linişti şi merse de unde a venit lingîndu- 
ŞI rana. 

Multă vreme s-a tot gîndit omul la urs, cum de nu l-a mîncat. În cele 
din urmă se gîndea tot mai rar şi mai rar la el pînă într-un tîrziu era mai să 
uite de tot întîmplarea cu ursul, i se părea numai vis. Dar într-o zi des-de- 
dimineaţă, cine se apropie de coliba lui gîfiind ca un bivol? Era ursul, de 

abia venea, aducînd o creangă mare de măr, încărcată cu mere mari şi 
frumoase şi cum ajunse o răzimă de colibă şi se duse de unde a venit. 
duse cinste binefăcătorului său doftor. 
Omul plînse de bucurie, cînd văzu atîta recunoştinţă de la un dobitoc 
ecuvîntător şi-şi zice: 
— De ce nu laşi, Doamne, ca baremi ca ursul ăsta să fie toţi oamenii? 
Trecură vreo zece ani, de cînd părăsii bita şi traista de cioban şi mă 
trudeam cu cartea. Cînd ne propuneau dascălii cei mari despre durarea 
odului peste Dunăre prin oamenii lui Traian totdeauna-mi veneau aminte 
unțile furnicilor de la butani; iar cînd dascălii ne povesteau despre 
emigrarea ginţilor, cînd ne spunea cum hunii veneau goli şi flămînzi, iar 
strămoşii noştri îi îmbrăcau şi îmbucurau, iar ei în semn de mulțămită, 
croiau aprobate şi compilate" asupra strămoşilor noştri, atunci îmi ziceam 
fără voie: mai om e ursul din povestea Bunzariului, decît oamenii din 
istoria dascălului. 


Din Revista Ilustrată, an I, 1898, nr. 1, p. 189-190. 


18 Legi ale feudalităţii maghiare pentru asuprirea iobagilor. 

X. ARTICOLE 


CUM ÎŞI CREŞTE ROMÂNUL PRUNCII 


Junele român, cînd îi vine vremea căsătoriei, îşi cunoaşte bine fata cu 
care de bună voie se leagă pe toată viaţa, în bine şi în rău; el o iubeşte din 
toată inima şi este sigur că şi ea îl iubeşte; deci căsătoriile junilor noştri sînt 
întemeiate pe iubire împrumutată. Pînă însă nu dă în dragoste cu fetița pe 
care-şi pune ochii, junele român îşi deschide ochii: a cui e? din ce neam de 
oameni? cum e mamă-sa? surorile ei? mătuşile ei? cum sînt alte muieri din 
neamul ei? căci el ştie din bătrîni că: cum e mama, aşa-i şi fata; şi: de-a 
sărit capra masa, iada o să sară casa, şi ce semeni aceea răsare; şi din pom 
bun, poame bune, din porumbel, porumbele. Dacă-i place fata întru toate, 
atunci nu-i pasă mult; avută e, ori săracă? numai să fie frumoasă, 
sănătoasă, harnică şi din oameni de omenie; fac prietenie, o joacă în tot 
jocul, îi cîntă de dragoste, o petrece de la joc şi de la şezătoare, de-o 
întilneşte la fîntînă îi scoate apă, şi se poartă cu ea, ca cu un ou roşu numai 
să-l îndrăgească. Fata din partea ei la început e mai sfioasă, mai cu rezervă, 
pînă să vadă ce părere au despre junele cutare părinţii şi neamurile ei, că 
mamă-sa-i cu ea la joc, vede cu cine joacă, se uită cu cine povesteşte mai 
de aproape şi de i se pare, se face a nu vedea, şi de nu i se pare, îndată ce 
ajunge acasă îi spune ordinul: „fată, hei! cu praşcăiul acela să nu te mai 
văd, că-i neam rău, îi un puturos, de lucru-i ca butucu şi de jocu îi ca şi 
focu. Nu-i de noi; tată-so îi un băutor becisnic, şi-a zălogit moşia pentru 
băutură şi n-are coadă de vită în aretul casei, numai de băut şi dormit la 
umbră-i bun, ca şi tată-so; aşchia nu sare departe de tulpină, n-a fi niciun 
strop mai bun decît tată-so şi decît unchiu-so cel băutor”. Auzind de 
acestea, fetița-i cu băgare de seamă, nu se prea sloboade la glume cu el, îl 
ocoleşte cît se poate şi-i dă a înţelege să-şi pună ochii pe alta mai proastă 
decît ea; iar dacă el nu se nădăieşte, cînd îi cade bine şi ştie că el o va auzi, 
îi cîntă trăgănat cum ştie ea: 


De iubit, bade, iubit, 
De luat să nu gîndim, 
Că atuncea ne-om lua 
Cînd maică-ta-a număra 
Ierbile de pe-un hotar 
Şi paiele de p-un car; 

Frunzele din nouă lunci, 
Penele de pe trei cuci, 
Părul de pe trei cai murgi; 
Poate-atunci şi nici atunci, 
Cînd a face jugul muguri 
Din tînjală-or creşte struguri; 
Poate-atunci şi nici atunci, 
Cînd va creşte grîu-n casă 
Şi-a da cu spicele-n masă; 
Cînd a creşte grîu-n tindă 
Şi-a da cu spicele-n grindă, 
Poate-atunci şi nici atunci! 


Şi junele să nădăieşte că lui îi sună cînticul, şi treaba lui ce mai face. 

Iar dacă amîndoi îs potriviţi şi la stat şi la uitat, dacă-şi sînt dragi, dacă 
ai lor de acasă n-au nimic împotriva dragostei lor, atunci numai auzim 
duminecă după slujbă pe preotul din altar vestindu-i, că păşesc la taina 
sfintei căsătorii. 

Sînt căsătoriți: gîndurile li s-au adunat. Nevasta trăieşte pentru 
bărbatul ei şi el pentru ea. Muncesc toată săptămîna. Trăiesc cu cruţare, ca 
să poată plăti dările şi să-şi poată face cîte ceva, că ei nu vor a trăi ca 
sărmani, ei vreau a se apuca la ceva, să aibă pe cînd le-a da Dumnezeu 
copii, să nu ducă lipsă. 

Femeia română de regulă încă în primul an după căsătorie are un copil; 
acesta leagă şi mai strîns căsătoria încheiată din iubire. De aici încolo 
amîndoi, mamă şi tată, trăiesc numai pentru copilul lor; nici o greutate nu 
le vine prea mare; de dragul lui suferă toate. Pînă încă nu vine băiatul pe 
lume, nevasta, care dă semne că va deveni mamă, e cruţată de la lucruri 
mai grele, ca, feri Doamne, să nască fără vreme cumva; e îmbiată din orice 
mîncări şi băuturi ce vede în jurul ei, fie chiar şi de duşmani de ai ei, ca să 
nu i se facă cumva rău, că s-a întîmplat, zice poporul, de-o nevastă 
îngreunată a văzut struguri, dar cel ce-i avea nu i-a dat nici o boabă şi 
născu biata femeie fără vreme un băieţel frumos cu o boabă de strugure în 
gură; vezi bine, era mort. Păcatul căzu asupra ăluia care nu îmbie pe 
nevastă cu strugure, că copilul fu născut mort, deci trebui să-l îngroape 
nebotezat, iar din pruncii îngropaţi nebotezați se fac zvîrcolacii, care 
mănîncă luna. Păgîn om trebuie deci să fie acela, care gustînd ceva, nu 
îmbie şi pe nevasta împovărată, ce ar fi acolea. Dar românul nu-i păgîn, din 
pricina scumpetei ori răutăţii lui nu se întîmplă ca o femeie să nască fără 

vreme, mai bine rămîne el flămînd, ori setos, decît să nu îmbie pe nevasta 
împovărată să guste ea mai întîi. 

A născut nevasta în pace. Acum e mai mult decît pînă într-aceea, că e 
mamă. Neamurile şi vecinele merg de o felicită, dar nu merg cu mîna 
goală, nu fac vizita ca doamnele pe 1/4 de oră, ci o caută tot mereu, adesea 
se întîlnesc cîte 2-3 odată în casa noiei mame; una-i aduce un puiut fript, 
alta nişte plăcintuțe numai cu lapte şi cu ouă frămîntate, alta o leacă de 
băutură bună îndulcită cu miere de stup ori cu zahăr, alta tăiței pe găină, şi 
aşa mai departe, dar nimeni nu vine la ea cu mîna goală. Care cum vine, îşi 
descoperă cu vorbe prieteneşti bucuria că a scăpat Dumnezeu în pace pe 
noua mamă de durerile naşterii. Şi aceste vizite țin şase săptămîni, în care 
timp adică mama română nu-i iertat să iasă din casă. După aceea îşi începe 
iarăşi lucrurile obişnuite, dar tot cu puiutul lîngă ea. La lucrurile din casă-i 
tot înaintea ochilor ei, şi mai mult în braţe; îl adoarme în cîntări, îl trezeşte 
în sărutări şi-l creşte în dezmierdări. Pînă mama toarce, cu un picior e pe 
leagăn, unde-i doarme îngeraşul, îl leagănă încet şi-i cîntă din fundul 
inimii: 


Bua, bua, cu mama, 

Că mama te-a legăna 

ŞI frumos ţi-a descînta; 

Bua, bua, puiul mamii, 

Dragul mamei frumuşel 
Pînă-i creşte măricel... 


Cînd se deşteaptă „puiul mamei”, îndată îl ia în braţe, îl sărută, îl 
dezmiardă, îl întreabă: „ce-ai visat, puiuţule? Nu ţi-a fost friguţ? Mai 
dormi-ve-i o țîră?” Şi de abia aşteaptă să poată răspica „puiul mamei” un 
cuvinţel cît de mic, o silabă, un sunet slab, şi ea, în iubirea ei de mamă, îl 
pricepe şi-l explică, şi spune la toţi, că ce-a zis, „puiul mamii”, că azi a zis: 
a-a, că l-am îmbiat să se culce şi a zis: ba-a; pricepe, vezi-l şi-i numai de 
cîteva săptămîni. 

Şi învaţă iute a vorbi copiii românului, cu un an prind a vorbi, iar cînd 
sînt de doi ani, zic mai orice vorbă şi vorbele prind a le lega în ziceri scurte 
simple. 

ŞI cu ce-şi creşte românul copiii? Nu ştiţi? Uitaţi-vă numai bine şi veţi 
vedea că ce are el mai bun de la Dumnezeu pentru copii ține. De-i mama 
atît de săracă, cît se ține numai cu lucrul mîinilor prin sat, pruncul ei totuşi 
are cele de lipsă, o lingură de lapte, un out copt în foc, hăinicele curate; iar 

de-i mama în stare cevaşi-cevaşi bunicică, atunci copilaşii ei se află în 
adevăratul rai pămîntesc. Cu atîta iubire şi devotament sînt crescuţi copiii 
românului, încît aceasta se cunoaşte pe ei în toată viața; după ce devin 
mărişori, de-i trimit părinţii la şcoală, numai cu greu se despart unii de alţii, 
la părinţi li-e jale, că oare n-or flămînzi? n-or fi trataţi rău? iar la copii li-e 
jale a lăsa pe mama singură, căci bine ştiu, cît va plînge ea fără ei. Cînd 
sînt şi mai mari, de merg la oaste, plîng de se mai prăpădesc de mămoşi, ce 
sînt, dar nu de frica miliției, ci de jalea, că-şi lasă părinţii singuri. 

Mai tîrziu, cînd sînt maturi, de se însoară sau se mărită nu-i vedem pe 
amîndoi, fată şi fecior, mergînd plîngînd la cununie? Şi de ce? Căci se 
despart de părinți! La români legătura între copii şi părinți e atît de strînsă, 
încît adesea trăieşte tata cu mama şi cu cîte 2-3 feciori însuraţi, care acum 
au fiii lor, toți în una şi aceeaşi casă, deşi ar avea modru a se despărţi în tot 
atîtea familii; dar ei nu vor, s-ar afla străini trăind unii sub un acoperiş şi 
alții sub altul; aceasta e iubirea românului, care se arată în viaţa lui 
patriarhală. 

ŞI cu ce se îndeletnicesc copiii românului în viaţa lor, pînă a nu ajunge 
anul şcoalei? Priviţi numai cu atenție şi veți vedea: copila, încă nu-i de 2 
ani şi cînd vede pe mamă-sa frămîntînd pîine, se apucă şi ea şi o imitează 
într-un blid ori tieriu; o vede spălînd rufe, şi ea face întocmai: ia o rufă, o 
moaie, o spală, toată se udă, dar ei nu-i pasă, că ajută mamii. lar mama 
varsă lacrimi de bucurie, că scumpa mamii va fi harnică, îndemînoasă la 
lucru, n-o fi, o putoare, o somnoare. 

Copilaşii? Oh! Ei sînt atît de interesanți, încît merită toată luarea- 
aminte. Văd pe tată-so mergînd cu boii la cîmp, şi ei îşi fac boi de cocean, 
le pun coarne, le fac jug şi sanie, ori car de bostan şi toată ziua mînă prin 
casă ori de-i cald prin curte; îşi fac porci din mere de laure, îi ucid, fac 
slănini din prună; îşi fac cai din nuiele, ori din pietricele, fluier din buciniş 
şi cucute, tilince din scoarță de răchită şi altele. 

Copilele fac cuptoraşe de pîine, fac haine la păpuşi şi scurt zis: băieții 
toți, feciori şi fete, imitează ocupațiile părinților. Astfel se exercitează 
băieții de mici în ocupațiile părinților lor; astfel încetul cu încetul revin 
ceea ce au fost părinţii, păstrînd cu scuirpătate ceea ce au învăţat în casa 
părintească, voind a fi ceea ce au fost părinţii lor. lată cauza pentru care 
băieții noştri nu se despart bucuros de ocupațiile şi condițiile de trai ale 
părinților. 

Dar să vedem, care este creşterea spirituală, educaţia, ce dă românul 
copiilor săi? Să vedem, cum cultivează românul mintea, inteligența şi 
inima băieţilor săi? 

Dacă vor fi cu bună luare-aminte la aceasta, vom afla, că ea este din 
cele mai poetice, ce există. Poezia şi mitul, legenda şi povestea, cîntecele şi 
superstiţiile sînt subiectele, ce le cultivă românul de mic, am putea zice din 
faşă. Şi ca să nu mi se zică că exagerez, voi reproduce aci numai cîteva 
exemple de prelegeri, ce primesc copiii în casa părinţilor lor în vîrsta cea 
mai fragedă, pînă nu ajung la timpul şcoalei: cînd sînt copii ca de un an şi 
jumătate, de prind a umbla singuri în picioare, atunci prind şi a rosti vorbe 
bine articulate, lesne de înţeles. De la această vîrstă, jucăriile mamii sînt 
întocmite cu plan educativ pentru băiat şi instructiv totodată. Copilul ar tot 
fugi prin casă, dar de multe ori fiind ud pe jos, ori rece, mama, ca să-l 
ferească de răceală, ce l-ar putea bolnăvi, ori de oboseala prea mare 
împreunată cu multe trînte, ce le dă de pămînt, îl ia în poală frumos pe 
genunchiul stîng, cu mîna stîngă îl ţine la spate să nu cadă, iar cu dreapta ia 
cîte un degetuţ de al copilului şi, prinzînd pe cel mare, zice: 

Asta la viței, pe al doilea zice: ăsta la purcei, pe al treilea zice: ăsta la 
gîşte, pe al patrulea zice: ăsta la rațe, pe al cincilea zice: ăsta sfîr! acasă! şi 
cînd zice sfîr! acasă! sfîr! gîdilă pe prunc încet pe la foale, el rîde cu hohot, 
uită a se cere jos şi zice: fă, mamă, semn, că-i place astă distracţie 
instructivă pentru el, că învaţă vorbe noi şi încă cadențate, cum place 
urechei copilului. Cei mai mulţi copii de ai ţăranilor noştri, pînă la această 
etate, cunosc aceste patru animale, deci le face o deosebită plăcere 
pronunțindu-li-se numele şi nevăzîndu-le. Ba de-i pruncul în toane rele, 
vrea chiar să vadă aceste animale şi deci plîngînd zice numele uneia sau 
alteia: (tei) vitei, mamă! cei, mamă. De-i în toane bune iar zice: mamă, ţei, 
fă, tei, mamă (fă la viței ş.a.). Apoi încetul cu încetul se obişnuieşte 
urechea atîta cu versurile acestea, de ar vrea să le tot audă, şi de cîte ori 
observă că e descult, de i se văd degetele, cearcă singur să zică punînd 
mînuța pe degetele picioruşelor: tei, cei, firu, fir, casă! Fireşte că numai 
mai tîrziu, cînd e aproape de trei ani, ştie întreg versul legat de degetele 
picioarelor. 

Copilul e plictisit. Mama-i cîntă, dar nu-l poate scoate din plictiseală. 
Atunci îşi ia refugiu la altă distracţie. Prinde cu degetul de la mîna dreaptă 
pielcăluța dosului mînei băiatului şi trăgînd-o în sus cu mîna cu tot cîntă: 


Piţigaie, gaie, 

Ce duci în tigaie! 

— Un picior de oaie! 
— Cine ţi l-a dat? 
— Popa din Bîrgău, 

Ţină-l Dumnezeu. 


La vorbele: „Țină-l Dumnezeu”, îi lasă mînuţa în jos şi-l gîdilă frumos 
la foale, prin ce îi stîrneşte rîsul şi copilul sare din plictiseală şi rîzînd zice: 

— Fă, mamă! 

— Cum să fac, dragul mamii? 

— Fă popa. Că din toate cuvintele auzite singurul cuvînt popa i-a 
rămas în memorie, căci îl mai auzise. Mama rîde voioasă, că a ținut „puiul 
mamei” ceva în minte şi-i mai face o dată, şi iar o dată, pînă i se urăşte, ori 
că o răpeşte vreo ocupaţie. Dar băiatul are lecţie: numai îl vezi singur la 
degete numărîndu-le: gîce, rațe, fir, fir, ori: tei, cei, fir, fir! că „sfir” nu-l 
uită, numai cît nu-l poate exprima. Ori că încearcă cîte un cuvînt din 
versurile al 3-lea, numai îl vezi că cu dreapta îşi prinde pielea dosului 
mînei stîngi şi zice: „popa”... „popa”... apoi se ciudeşte, că nu mai ştie 
zice, deci întreabă pe mamă-sa? şi mama, de are timp, îi împlineşte voia, de 
nu are, îl mîngiie, că: „mintenaş”, iar copilul consolat zice şi el „naş”. 

E seară. Mama, obosită de lucrul de peste zi, ar adormi, dar „puiul 
mamii” cel de doi ani a adormit şi la zi, lui nu-i e somn, el s-ar hoi, s-ar 
juca. De stinge mamă-sa lumina, se scînceşte, cere apă, se cere jos pe oală, 
deci iar aprinde biata mamă luminarea, gîndindu-şi: cu de-a tăria nu poți 
face pe nimeni să doarmă, nu mi-a mai fi nimic de voi mai sta o leacă cu el. 
Aprinde lumina, îi face tot ce ştie, copilul e voios, dar şi somnul parcă fuge 
de la el. Biata mamă se plictiseşte cît a mai repetat: ăsta la viței... şi 
„Piţigaia, gaia”, Dar deodată o idee nouă: pe perete sînt două umbre, a ei şi 
a copilului. Atrage atenţia copilului, el nu se sperie, apoi mama îşi plimbă 
degetele pe perete imitînd mersul păianjenului şi zicînd: „merge goanga pe 
perete şi apucă copilul de ureche”! iar la vorbele „de ureche” îl prinde cu 
degetele frumos de ureche, fireşte, nu să-l doară, că doar cumva face mama 
cu voia ceva durere la „puiul mamii”? iar copilul năbuşeşte într-un rîs 
voios propriu etăţii lui copilăreşti. Astfel să mai continuă şi astă jucărie un 
bun timp, iar cînd vrea mama să o întrerupă, copilul se scînceşte şi zice: „fă 
reche, mamă!” face şi reche mama, face şi „calu” mama şi „țelu” face 
mama, şi face mama, „popa gău”, pînă în urmă doarme dus şi nu se mai 
deşteaptă pînă a doua zi colo la prînz, cînd vorba cea dintii e „papa, 
mamă!” Mama îşi ia puişorul în brațe, îl sărută, îl dezmiardă pe braţul 
stîng, îl ţine aproape de inimă, iar cu mîna dreaptă descopere mămăliguța 
de pe masă. Copilul văzînd-o, zice rîzînd voios: „liga”, iar mama poate 
oare să nu-i facă un versurel pînă-i caută lăptişoru, care-i călduţ lîngă foc? 
Nu, ea cînd îşi aude puişorul zicînd: „ligă”, de loc începe dezmierdîndu-l: 

Mămăligă 
fiartă-n glugă, 
dă la slugă 
să nu fugă! 


Copilul rîde voios, zice şi el după mamă-sa: 


Ligă 
Gugă 
dă sugă 
nu fugă! 


Mama rîde şi-l dezmiardă cu dragoste, îi dă cu lingurita mămăliguță cu 
lapte repetîndu-i versurile, iar el după fiecare îmbucătură repetează cît 
oate ţinea în minte, din ele. De aci încolo, de cîte ori vede pe mamă-sa 
umblînd de dîra mîncării, totdeauna îl auzi zicînd: „ligă, fiartă gugă, dă 
sugă, să nu fugă”, ba adesea jucîndu-se prin casă numai se trezeşte 
ecitîndu-şi versul favorit al mămăligii. 
După ce i se urăşte, jucîndu-se pe jos, se cere în braţe. Mama, dacă nu 
mai o lasă năcazurile, îi şi împlineşte cererea; îl ia în brațe, îi pune degetul 
e frunte şi zice: „aramă”, iar copilul repetează „ramă”, apoi îi pune 
degetul pe nas şi zice: cătăramă, copilul după ea: ramă, apoi îi pune degetul 
e buza din sus şi zice: „bumb”, cînd copilul dă să repeteze „bumb”, trage 
degetul peste buza din jos şi astfel băiatul respică: „bumbu” şi rîde voios că 
el voind să zică bumbu a zis „brumbu”. 
Micuța mamei e cea dintii la părinți. Orice nume să-i fi pus popa, cînd 
a botezat-o, nu-i destul de potrivit pentru dragostea mamii'*: mică, dragă, 
scumpă, bună. Cînd o întreabă cineva — colea cînd se apropie de anul al 2- 
lea: cum te cheamă, drăguță? ea răspunde dezmierdată: scumpă, dragă, 
ună. Mama varsă lacrimi de bucurie, toţi ai casei sînt voioşi de istețimea 
micuţii, iar ea fugind prin casă repetează: mică, dragă, scumpă, bună, dragă 
mică, bună scumpă! 
E seară. Toţi sînt în casă. Aşteaptă cina. Tata şade pe un scaun ori pe 
laviţă. Micuța umblă ca o rățuşcă de la unul la altul. 
Scaunele şi laviţele oamenilor noştri sînt mult mai suse în picioare, 


18 Calendarele toate cu Xinaxar cu tot nu pot sta într-ajutor bietului popă să pună un nume 
potrivit cu dragostea mamei. 

decît să ajungă cel ce şade pe ele, cu picioarele jos. Micuța s-ar urca la tată- 
so în braţe. Merge lîngă el, şi i se suie pe picior. El o prinde de mînuţe să 
nu-i cadă de pe picior şi o huhuţă frumos pe picior cîntîndu-i: hinta! hinta! 
Copiliţa încă cîntă după tată-so: hinta! hinta! ba, de o pune jos, o scînceşte 
şi suindu-se iar pe picioru tătîne-so zice: „face tata hinta şi copila mîncă 

lăcinta”. Copila aude, uită „hinta” şi strigă: „mamă, hinta! cinta!” Cei din 
casă rîd, iar ea repetează „hinta, cinta! 

Vedeţi, aşa-şi creşte poporul nostru copiii, cu cîntece şi dezmierdări, 
de aceea şi sînt atît de mămoşi, de aceea sînt atît de nemîngîiați cînd sînt 
constrînşi a se depărta de la ei, fie spre a merge la şcoală, fie mai tîrziu, 
cînd merg la oaste. 


Din volumul — Legende, povestiri şi obiceiuri 
româneşti, p. 103-113. 


ROMÂNUL ÎN GLUMELE ŞI DATINELE 
LUI 


Un străin, care n-a umblat prin ţările locuite de români, care nici n-a 
convenit cîndva cu oameni de ai noştri, dar care ne-a cetit istoria de la 
descălicarea noastră aici, în Dacia Traiană, şi pînă în zilele noastre; un 
străin, care din iubirea către ştiinţă a scrutat toate izvoarele istoriei noastre, 
după ce s-ar fi convins de necazurile prin care am trecut, de lpsele cîte am 
răbdat, de nedreptățile cîte am suferit, ne-ar crede un popor plecat, 
îngenuncheat, slăbit, numai cu formă de om. Ar presupune de noi că 
sîntem ca un ogor, care deşi roditor cîndva, dar exploatat continuu şi 
neîmbunătățit în aceeaşi măsură prin îngrăşare, azi este steril, nedestoinic 
de a produce ceva; ne-ar crede ca pe o mină exhauriată, ca pe o lămîie 
stoarsă. 

Dar nu este aşa! Deşi mult cercat de soarte şi împrejurări, deşi mult 
bîntuit de nefericiri, deşi rupt de la tulpina sa străveche, deşi împărțit în 
mai multe monarhii şi două confesiuni, deşi cotropit în toate provinciile ce 
le ocupă, de neamuri străine, el, românul stă ca stînca neclintit, ca stînca de 
care se bat valuri şi uragane şi cu cît valurile sînt mai fioroase şi mai 
turbate, cu atîta apare mai măiestrită. Aşa este poporul nostru! Plin de viață 
şi de tărie, tînăr şi viguros ca un june care-i mai zdravăn. Semn că munca l- 
a învîrtoşat, iar necazurile l-au oţelit. Pe cît e de sprinten la umblet, la 
lucru, răbdător, la împlinirea lucrării, aşezat la grai, gînditor pînă să 
înceapă ceva, iubitor de curăţenie şi de veselii, bucuros la ospeţe, pe atît 
urăşte tăndălitura, nedibăcia, nerăbdarea, murdăria, zgîrcenia şi luxul. 

Dar ceea ce nu-i convine, el rar o spune fățiș, rar dă cu bîta în baltă. 
Spiritul lui cel viu a născocit mii de proverbe şi zicători, prin care bate şaua 
să priceapă... iapa. 

Drept este că românul şi batjocoreşte şi vorbeşte bucuros pe toți cei ce 
nu sînt după gustul său. Nimeni nu rămîne nesatirizat de el, fie el acela cine 
a fi, numai să-i vină în minte cum nu i se pare, pentru că el crede om după 
chip şi după asemănare pe cel de o fire cu el. 

Ca să se vadă lămurit cele zise, pînă atunci voi aduce numai unele 
exemple. 

Ei între ei, țăranii, se slobod întreolaltă la multe glume, care 
cărturarilor li se par de multe ori necălite. Cerce însă un cărturar a o face 

aceasta între țărani şi deloc îşi aude dintr-o parte sau din alta: Ori te poartă 
cum ţi-e vorba, ori vorbeşte cum ţi-e portul. Mulțimea izbucneşte într-un 
îs cu hohot, iar cel ce şi-o auzi, rămîne opărit cu apă rece. 
Pădure fără uscături nu se poate şi nici un popor numai cu indivizi 
nul ca unul, aşa şi poporul nostru. Dar el nu-i cruță, tot ce nu-i convine 
spune franc şi lămurit. 
Dar tot cum ştie el, bate şaua. Aşa bunăoară: o fată avută, dar urîtă se 
întîmplă de-şi capătă un bărbat de care doar n-ar fi vrednică; poporul o 
vede, dar o şi vesteşte în cîntec: 


Moşia şi moinele 

Mărită urgiile; 

Moşia şi sutele 

Mărită şi mutele! 

Oi sărace, moine lungi, 
Cum măritați mute-n dungi; 
Oi sărace, moine late, 

Cum măritați dude-umflate! 


Intră în horă ori în şezătoare o fată mîndră, dar cam gingăşică, care 
cam ocoleşte lucrul, deşi e săracă, ori nu chiar atît de avută cît să se poată 
ăzima în bogăţie. Feciorii noştri o primesc cu: 


Am o mîndră ca şi-o cruce, 
Dar la lucru n-o pot duce; 
Dimineaţa-i roua mare 

Şi se udă pe picioare, 
Peste zi soarele-i nalt 

Nu poate lucra de cald; 
Colo cam pe la ojină 

O pişcă țînțari de mînă; 
Seara cînd se răcoreşte 
Zice că se osteneşte. 


Este un fecior cam prea mic de statură; să nu gîndiți că rămîne fără 
cîntec, nu-l lasă ele fetele fără o leacă de cîntare: 


Am un drăguţ cît un ied, 
Secerînd în holdă-l pierd; 


Nu ştiu ce i-aş da să crească, 
Tîpa-l-aş în cîmp să pască... 


căci fetele noastre-s dedate a vedea tot feciori zdraveni, voinici, nu 


iscai nimurugi. Pe feciorul mereleu, tîndălău, bohîndac, îl batjocoresc 
fetele tot în cîntec: 


Am un drăguţ tare drag, 
Îl poţi pune şi jurat 

Şi ciuhă din sus de sat; 
Hei, sărac drăguţul meu, 
Că-l poţi pune şi birău 
Şi ciuhă din sus de tău! 


Presimţeşte poporul, că cutare, care umblă de dîra însuratului, are s-o 
scoată rău la cale cu aceea pe care şi-o alege, deci îi face numaidecît cîntec: 


Ardă-l focul pe socrul 
Mult păzi cu adaosul 
Pînă-mi mîncă paosul! 


Pe fata ce nu ştie ţese, căci țesutul, torsul şi cusutul sînt lucruri ce se 
înțeleg ştiute de fiecare româncă, pe lîngă lucrurile cîmpului, pe fata care 
nu ştie dar ţese, o satirizează prin cîntecul: 


Ardă-mi-te focul, spată, 

Că toată-mi faci pînza spartă 
Şi te-ar fi trăsnit, război, 
Că-mi faci pînza-n lătunoi! 
Ciudă mi-i şi pe sucală 
Că-mi face pînza prea rară! 


Cînd poporul bagă de seamă că două tîndale nevrednice de a ţine casă 
şi masă, au dragoste serioasă, cu gînd de a se lega de lume, îndată le 
descîntă: 


Asta-i fata omului, 
Norocul feciorului: 
Norocu-i destul de rău. 


Că fecioru-i meteleu. 
Hei, şi fata-i somnoroasă, 
Şi fecioru-i rău de coasă. 


Dacă careva fecior de bogătoi din fală, umblă şi vara încroşnat, colea 
în sărbători, ca să se arate mai mult decît alţii, ceilalți feciori şi lui i-o 
strigă, ori că i-o cîntă fetele: 


Astă vară pe săpat 

Şapte fete-au degerat, 
Dar eu ştiu un meşteşug, 
Toată vara nu mă frig 
Cu cisme şi cu cojoc 

Pe vătruţă lîngă foc. 


Un fecior umblă în ruptul capului după o fată, care însă nu-i are grija; 
dacă însă ea vede că el zău nu se nădăieşte, ci-şi tot bate capu-n secret, tot 
escuie a dragoste de silă, dar de nevoie, ea îi face cîntec: 


Auzi, bade, ba nu tu, 

Te sărut, dar nu amu; 

Te sărut, şi nu pe tine, 

Cînd am vreme, am pe cine! 


La feciorul sărac şi fălos care-şi închipuieşte că după el orice fată 
trebuie că aşteaptă cu dor şi drag, fetele noastre-i cîntă: 


Badea-i voinic şi se ţine, 
Sărăcia-l pune bine; 

Nu te uita, bade, mindru, 
Că şi gîndu de mi-ar sta 
Măicuţa nu m-ar lăsa. 

Şi 

Badea numai cisme are 
ŞI se ţine gazdă mare; 
De-ar avea şi cioareci noi 
Nici n-ar vorovi cu noi! 
şi 

Badea-al meu s-a lăudat 


C-ar fi putred de bogat; 
Cum mă ia, mă bagă-n curte, 
Curtea-i plină de cucute; 
Din curte mă bagă-n tindă, 
Tinda-i fără nici o grindă; 
Din tindă mă bagă-n casă 
Casa-i fără nici o masă; 
Din casă mă suie în pod, 
Cucuruz, nu-i niciun strop; 
Mă suii în pod desculță, 
Nu mă lovii de grăunțe; 
Mă suii fără lumină, 

Nu mă lovii de slănină!... 


La feciorul nesocotit, care numai nu se topeşte de dragul unei hîde, îi 
cîntă ortacii lui, dar cu deosebire fetele, aşa: 


Bade, de drăguţa ta 
Ride ţara şi lumea: 

Că la faţă-i ca moartea, 
Şi la ochi-i ca mîţa; 
Păru-i zboară 

Ca la cioară, 

Dinţii, mari, 

Ca la măgari... 


Iar fetele, uitaţi-vă cum răspund la astfel de feciori: 


Bădiță, de dragul tău 
Toate mor broaştele-n tău, 
Cu vremea-oi muri şi eu. 


La una ce-i pe calea măritişului, fără ca ea să ştie bine lucrurile ce se 
țin de o găzdoaie bună, îi cîntă: 


Cînd eram la mama fată 

Fui măiastră şi bărbată: 
lo-mpungeam, mama cosea, 
Frumoasă formă făcea, 


ori: 

Cîtu-i lungul şi lumea 
Nu-i drăguță ca a mea: 

Se culcă-n sfințit de soare 
Şi se scoală-n prînzul mare, 
Nici ochii nu şi-i deschide 
Şi-i cu degetele-n blide; 
Nici pe obraz nu se spală 
Pîn’ce caută prin oală: 
N-o rămas ceva de-aseară? 
De vede că n-o rămas, 
Prinde-a forăi pe nas... 


Apoi las dacă nu biciueşte poporul nostru pe cel cu calicia lucie. Iată 
cum îi cîntă: 


Cine dracu-a mai văzut 
Măruţ roşu pădureţ, 
Badea slugă şi măreț? 
N-are la ce să mări, 

Că n-are grădini cu pruni, 
Numai clopul cu păuni; 
N-are grădină cu pere, 
Numai clopul cu petele; 
N-are plug cu patru boi, 
Nici suman de pe-a lui oi. 
ŞI! 

Mîndru-i badea şi fălos, 
Sărăcia-l pune jos; 
Mîndru-i badea, bată-l sfîntu, 
Săracu-i, mînce-l pămîntu: 
Şi de pită şi de sare 

Şi de cîte-s pe sub soare. 
ŞI: 

Măruţ roşu pădureţ, 
Badea slugă şi măreț; 

Şi nimica nu-i a lui 
Numai pleasna zbiciului. 
şi: 


Mă bădiţă, fala ta, 

Numai pipa şi bîta 

ŞI jocul dumineca! 

Ori: 

Nu te ţine, bade, mîndru 
Că la tine nu mi-i gîndu, 
Că io, bade,-s învățată 

Să mă duc cu junci la apă. 
Dar la tine ce-o mînca? 
Miţa şi pe mamă-ta? 

Ori: 

Pălăria ta, mă Ioane, 
Toată-m primburi şi-n barşoane 
Şi părinţii-ţi mor de foame! 


A adus naiba moda de fetele, cu deosebire celea aşa numite civilizate, 
se tund în frunte; de la ele a mers moda şi la fetele de țărani din părțile 
ănăţene. 
Poporul ştie că fata, care-i fată-n păr şi-i cumsecade, trebuie să aibă tot 
ărul; deci văzînd ce-i şi cum s-a pus şi i-a croit cîntecul: 


Cine dracu-a mai văzut 
Iepure înfundat în bute, 
Fată mare tunsă-n frunte? 


Pe omul mare, zdravăn, dar rău de lucru, nu ţi-l slăbesc din: 


Cu bărbatul cît un steag; 
Foamea dracului ce-o trag; 
Şi de foame-aş mai uita, 
Dar n-am cu ce mă-ncălţa! 


Zis-am mai în sus că pădure fără uscături nu se poate; în o parte a 
oporului nostru s-a încuibat negrul păcat al beţiei. Străinii, văzînd pleava 
oporului nostru dedată beţiei, cum sînt altcum drojdiile altor popoare, 

judecă pe întregul popor astfel, dar sînt în rătăcire, deoarece masa 

oporului nostru, mulțimea, urăşte beţia şi satirizează pe băutori, cu 
speranţa că ei s-or îndrepta. Dar dreaptă-i vorba celuia: Nici urzica pom, 
nici bețivul om! Uite cum cîntă muierei băutoare: 

Cu nevasta băutoare 

Să nu-ntinzi grîul la soare, 
Că duce-o mierță în catrință 
Şi strigă la crişmăriţă: 

Cîtă băutură-mi dai 

Pe fărină de-un mălai! 
Ea-şi bea poalele chiar noi 
Şi opregul dinapoi! 


Iar bărbatului băutor îi cîntă: 


Cu bărbatul băutor 

Nu-i face pită-n cuptor, 
Numai mămăligă-n oală, 
Şi-aceea-i mînca-o goală! 


Apoi că românul nu poate suferi tîndale, se vede apriat din 
împrejurarea că fie cineva cît de bogat, că dacă-i un papă-lapte, un tîndală, 


uține fete lăcomesc la... bogăţia lui; iată cum îi cîntă cele mai multe: 


Decît după-un ciotolog 
Să-mi întoarne caru-n stog, 
Mai bine după-un sărac 
Numai să trăiesc cu drag. 

ŞI! 

Decât car cu şase boi 

Şi cu mutul modoroi, 

Mai bin” n-aibă nici o vacă 
Numai ochii lui să-mi placă; 
C-om munci un an şi doi 

Şi ne-om face car cu boi; 

Şi de ne-om fi dragi laolaltă 
Ne-om face casă de piatră... 


De unde lămurit se vede că românul preţuieşte averea numai în rîndul 
al doilea, mai întîi e plăcerea; apoi: De care fecior place fetelor? s-a văzut 
în cursul acestui tratat şi vom mai vedea una, alta. 

Cum am mai zis, românul nu poate suferi pe omul închipuit, i-o şi 

spune oblu-n față, unde dă de-i iese în cale, dar i-o spune în cîntec 
filosoficesc: nu în mod prostesc, ca varvarii şi păgînii: 


De-ar fi mîndra cum se ţine, 
N-ar mai fi frunză pe spine, 
Dar mîndra-i numai cum poate 
Pe spini-s frunzele toate 

Şi 

De-ar fi lelea cum îi fala 

Nu şi-ar ţese pînza vara, 

Să-i mînce viermii mînjala! 


Luxul a prins a se încuiba şi în poporul nostru, cu deosebire în 
apropierea oraşelor, unde servitoarele imitează pe stăpîne, de la servitoare 
trece apoi la fetele din popor. Curentului nu are poporul ce stavilă-i pune 
decît satira: 


De-aş trăi pînă la toamnă 

Să mă-nsor să iau o doamnă; 
Doamna n-are comănac 
Are-mama-un fund de sac 

Şi i-a face comănac; 
Doamna n-are buibeleu, 

Are mama-un lepedeu 

Şi i-a face un buibeleu. 

— Lasă-le la dracu doamne 
Că rabdă bugătă foame! 


Dar nu numai în muieri, ci şi în bărbaţi prinde a se încuiba luxul, prind 
a purta cămăşi mai subțiri decît celea de cînepă, prind a purta năfrămi de 
mătase la grumaz, pieptare de postav bumbite, ciobote scumpe ş.a. 

La astă stare de lucruri uite cum cîntă fetele noastre: 


Dracul ştie ce să fac, 
Mi-a picat bădiţa drag, 
N-am cămaşe să-l îmbrac, 
Eu i-aş face dintr-un sac, 
Sacu-i gros, badea-i fălos. 


Fetele noastre de regulă se mărită de tinere sub 20 de ani. Dacă o fată 
trece de 20 şi de 25 ani, atunci e poreclită fată bătrînă; ca atare nu mai are 
trecere la feciori, nu mai are ce căuta la joc. Dacă însă se duce totuşi la joc, 
rămîne nejucată şi feciorii îi strigă: 


Dragile mele de fete 
Cum razimă cel perete, 
Şi mă doare inima 

Că nu se pot mărita. 

Şi: 

La căsuţa cea din bîrne 
Fetele toate-s bătrîne; 

ŞI s-au încrețit pe frunte 
Ca ciupercile din munte. 
Şi-au purtat un car de flori 
Tot nu le vin peţitori; 

Şi încă un car vor purta 
Şi tot nu s-or mărita. 


Prins-au pe ici pe colea a purta fetele şi nevestele noastre năfrămi de 
mătase. Bărbaţii bine văd că aia-i o ruină, dar ce să facă, plătesc şi tac 
entru pacea de jos. şi răzbună însă prin satiră: 


Fata care-i în mătasă 

N-ai la ce s-o duci acasă, 
Că-i trebuie ţesătoare 

Şi se culcă tot cu soare 

Şi se scoală-n prînzul mare... 


Urăşte poporul nostru luxul nebunesc, dar nu mai puţin urăşte 
delăsarea şi murdăria: simplu, frumos şi curat este idealul lui. Iată ce zice, 
dacă vede o muiere, care din vina ei este slab îmbrăcată: 


Fetele de la Giurgeşti 
Au cămeşi păcurăreşti 
Şi poale de sac de peşti! 


Apoi numai atîta îi trebuie unei fete ori neveste, să iasă dumineca în 
sărbători cu haine nelăute că o dată şi aude: 

Frunză verde lemn de corn, 
Pe mîndra-o am tras pe horn 
Că n-are uşă la casă 

Şi-i cată pe horn să iasă... 


Văzînd poporul cîte o fată zglobie, fuicaşă, care numai să fie şi ea cu 
ărbat, stă gata a se mărita după un calic şi leneş, numaidccît îi face cîntec: 


Hai, mîndruţă, după mine 
Că te-oi ţinea foarte bine, 
Că mi-i casa-n deal la cruce, 
Suflă vîntul, lemne-aduce, 
Ploaia pică, 

Le despică, 

Nu-i lucra, mîndră, nimică; 
La moară nu te-oi mîna, 

De nu-i merge nu-i mînca; 
Desculţă nu te-oi purta, 

Că tu singură-i umbla. 

Sau: 

Haida, mîndră, după mine 
Că te-oi ţinea foarte bine, 
C-am un coş cu gura-n jos 
Care-i plin de grîu frumos; 
Şi-am un coş cu fundu-n sus 
Încă de strămoşu pus, 

Ăla-i plin de cucuruz. 


Dar satirele românului sînt didascalice; uite cum învață pe o tînără 
mâîndră, dar flămîndă: 


Mîndră, cît dai pe cercei 
Poți cumpăra doi viței; 
Mîndră, cît dai pe mărgele 
Poți lua două vitele; 

Cît pe iia de mătasă, 

Ai putea să-ți faci o casă. 


Dar văzînd poporul ruina, la care împinge pe mulți luxul cel mare şi 
nebunesc, se trage pe seamă şi exclamă: 


Rele zile-am ajuns, Doamne, 
Că fetele toate-s doamne, 
Poartă laibăr de barşoane, 
Părinţii le mor de foame. 
Luaţi seama, oameni buni, 
Ce vi-oi spune nu-s minciuni: 
Toată muta-i cu păuni, 
Mălaiu-i cu cinci zloți buni; 
Toată muta-i împănată, 
Mălai nu-i să îmbuce-odată! 
Apoi cupa de fasule 

Şi aceea-i cu trei piţule. 

Mai trăieşte, măi omule! 


Din cele pînă aci înşirate, lămurit se vede că poporul nostru urăşte şi 
combate următoarele viţiuri: 


1. Lăcomia şi cîştigul fără muncă. 
. Lenea şi trîndăvia. 
. Fala goală. 
. Beţia. 
. Închipuirea. 
. Luxul şi făloşia. 
„Necurăţenia şi desfriul. 

Iar în schimb pentru acestea iubeşte şi prețuieşte de virtuţi: 

1. Cîştigul cu muncă dreaptă. 

2. Hărnicia. 

3. Simplicitatea. 

4. Trezia. 

5. Naturalitatea. 

6. Curăţenia şi 

7. Păstrarea. 

Cine va studia dar cum se cuvine pe bunul nostru popor îl va afla 
muncitor şi păstrător, harnic şi treaz, simplu, curat, natural, istet dar cu 
cumpăt în toate. Aşa este el în genere şi numai aşa-l poate afla omul 
nepreocupat, care nu se grăbeşte a judeca pe cineva fără a-l cunoaşte, 
numai din spusele unora sau altora, ori mult din vederea cîtorva indivizi, 

oate coada neamului, de care se află la toate popoarele lumii. Dar oare 
cine face regulă generală din excepții, decît nebunii şi ignoranții? Şi cum să 
numim pe aceia, care ne arată lumii după cum poate se ştiu pe sine a fire? 

u nu este scris: Vai celui ce zice răului că este bun şi bunului că este rău? 
Celui ce pune lumina întunerec şi întunerecul lumină? Vorba lui Andrei 
Mureşanu: 


În deşert se-ncearcă ai nopţei argaţi 

Să reverse umbră în loc de lumină, 

Ale lor cuvinte nu prind rădăcină 

Că nu ies din inimi, ci din creieri stricaţi. 


Doina bate pe Rossler şi pe alți falsificatori ai istoriei noastre, doina va 

ate şi pe Brociner et comp. care în mod murdar ne prezintă Europei în 
„Nunta din Văleni 
Noi le spunem numai cîteva vorbe româneşti: Cine vrea să scrie 
nuvele, ori piese teatrale din popor, studieze bine pe acel popor şi literatura 
lui, ori dacă nu are cap ori pacienţă spre aşa ceva, mai bine pună-se şi 
adune zdrenţe, că atunci cel puţin nu va fi calificat nici de răutăcios, nici de 

necioplit... 


Din vol. Legende, povestiri şi obiceiuri româneşti, 
p. 87-102. 


187 O piesă în care datinele româneşti au fost batjocorite. 

DESPRE LITERATURA POPORALĂ 
TRADIȚIONALĂ 


Literatura noastră, ca toate literaturile lumei culte are două părți: 
literatura scrisă şi literatura populară. Din acestea două, mai veche este 
literatura populară, care s-a născut în sînul poporului, în decursul 
veacurilor. Ea nu este lucrarea unui om, nici a unui rînd de oameni, ci este 
lucrarea întregului popor, sau mai bine zis, este lucrarea naţiunei întregi, în 
timp de mai multe veacuri. Şi este de mai mare însemnătate această 
literatură, căci: 

1. Ea este oglinda geniului națiunei; în ea, adecă vedem ca într-o 
oglindă toată averea sufletească, toată averea şi a inimii unui popor, îi 
vedem talentul. 

2. Ea este atestatul de noblețea spirituală a poporului român; văzînd-o 
pre ea (lit. pop.), vedem calitățile spirituale ale poporului nostru. 

3. Ea este un fond, un sorgentu, un izvor pururea viu şi limpede, din 
care trebuie să se adape literatura înaltă, cu deosebire poezia. În poezia 
populară se exprimă geniul, caracterul, credințele, datinile, bucuriile, 
suferințele, în scurt toată vieaţa internă şi externă (...). 

Ştiindu-le acestea, nu cumva să cadă cineva în greşala de a crede, că 
literatura poporală s-ar fi format din cea scrisă; nu! literatura scrisă s-a 
format din ei sub intuiţia literaturei poporale, chiar ca şi limbile clasice din 
limbile popoarelor. Căci iată: vedem popoare, care nu au pic de literatură 
scrisă, pentru aceea totuşi nu sînt lipsite de literatura poporală d.e. țiganii 
noştri chiar, pre care acuşi o să-i cunoaştem mai de aproape cu literatura-le 
cu tot. Mai ceva: mare parte din operele cele mari d.e. epopeele naţionale, 
s-au născut din literatura poporală, din miturile, tradiţiunile, scurt din 
episoadele scoase din literatura poporală. Ca să ne putem face o chiar idee 
despre lucru, să luăm numai Negriada lui Ar. Densuşianu d.e. şi vom 
vedea miturile noastre interesante ca episoade a epopeei, într-un mod atît 
de frumos, de le-ai tot ceti. Mie-mi vine a asemăna literatura noastră 
poporală cu cărţile sibilice din Roma. Mulţi dintre bunii noştri cetitori îşi 
vor fi aducînd aminte, că muierea cum a adus regelui Romei 9 cărți, şi, 
deoarece regele nu vru a le cumpăra, părîndu-i-se prețul prea mare, ea 
aruncă mai întîi trei din ele în foc, şi pentru cele 6 ce-i mai rămase, ceru de 


188 Vezi Ar. Densuşianu, Istoria limbei şi literaturii române, pag. 116. 

la regele tot preţul întreg, ca şi cînd adecă erau toate noi. Pe aceste 6 încă 
nu voi regele Romei să deie prețul cerut de muierea cumană, deci ea mai 
aruncă trei cărți în foc, şi, din nou, rămase numai cu trei. Cu aceste trei iar 
merge la regele Romei şi iar îi cere preţul ca şi mai înainte, cînd erau toate 
nouă. Acum regele se cugetă omeneşte şi plăti muierei prețul cel mare. Dar 
nu-i păru rău după banii dați, ci numa de aceea se căia: de ce nu a ştiut el 
lua toate nouă cărțile, să nu fi lăsat adecă să se ardă celea şase? Căci, să 
vedeți domma-voastră, cele trei ce biata scăpară de foc, în timpuri de grea 
cumpănă spuneau destinul Romei, pre care le şi păstrară apoi cu sfinţenie. 
Aşa sîntem şi noi cu literatura noastră poporală: pînă mai ieri, alaltăieri, 
nime nu-i avea grijia; putem deci cu drept cuvînt zice că din cele 9 cărți 
sibilice ale literaturei noastre poporale, 6 s-au consumat, şi abia trei mai 
sînt, dar şi acelea sînt răsfoiate bucată cu bucată prin Ardeal, Banat, 
Ungaria, Marmaţia, Bucovina, Moldova, România etc. şi numai puţine 
avem adunate ici-colea precum vede-vom acuşi. Ceste din urmă cărți 
sibilice, ale literaturei noastre, ce scăpară biata din potop, trebuiesc 
compuse, căci prea sînt răsfoiate şi împrăştiate; trebuie să adunăm toate 
poveştile sau basmele, tradițiunile, legendele, proverbile şi idiotismele, 
căci acestea sînt tot bucăţi, care compun laolaltă proza literaturei poporale. 
Asemenea trebuie să adunăm poeziile poporale, cum sînt: cîntecele 
bătrineşti şi haiduceşti, colindele, doinele, horele, bocetele, descintecele, 
evangheliile ţigăneşti, ghiciturile, frinturile de limbă, jocurile de copii, în 
care obțin versuri tipice ş.a.!9 

Eu încă, avînd frumosul material din literatura poporală, şi cu firma 
separare, că bunii cetitori mi vor mai împărtăşi, luai asupra-mi redigearea 
„Cărţilor săteanului român” a căror principală diviză va fi publicarea celor 
trei cărți sibilice, ce biata mai scăpară, respective publicarea materialului 
literaturei poporale de care dispun şi care sperez, că-mi va mai incurge, că 
apoi cu timpul să aibă pe ce pune mîna poetul, care ar voi să compună 
cărțile sibilice ale literaturei noastre poporale. 

Da, literatura poporală voi să se generalizeze cu orice preţ, că cei 
chemaţi apoi să o imiteze în operele lor, căci poporul nu face salturi, ci 
merge lin, frumos natural în bucățile literaturei lui: 


Poporul, care geme jos, 
E singur valea roditoare, 


Ce-i data să crească grîu şi floare 


189 Vezi Istoria limbii şi lit. rom. de Ar. Densuşianu, pag. 117. 


821 


Bun şi frumos... "° 


Da, voi să adun în acestă foiţă cît nu mai s-ar poate de mult material de 
a literaturei poporale, căci bine trebuie să ne aducem aminte de cuvintele 
acelui învăţat care a zis: 

O naţiune trăieşte numai atîta, pînă cînd şi-are sîngele în corp, căci 
sîngele e nutritoriul corpului. Şi care elemente compun sîngele corpului 
unei naţiuni? lată: limba străbună, portul străbun, jocul, datinele, 
proverbile, fabulele, poveştile, cîntecele de tot soiul ş.a. 

Iar care naţiune nu-şi are sîngele compus din aceste elemente, acea a 
încetat de a fi națiune, ea este o turmă de popor bastard, a cărei sporire nu o 
concede natura. 

Națiunea lipsită de aceste elemente constitutive ale sîngelui său e ca şi 
un lemn tăiat de cătră rădăcină. 

Noi deci, care nu putem face mai mult, datori sîntem să facem barem 
atîta, cît putem: datori sîntem a aduna acestea fragmente preţioase, aceste 
mărgăritare, care vor afla apoi maestrul ce le va înşira în scumpe salbe. 
Nimic să nu vină dat uitărei, orice mărgăritare, cît de mici să fie... de 
ridicat din nisip; poveşti, fabule,... alituri, cîntece, chiuituri, colinde, ş.a. 
toate sînt pentru noi... scumpe mărgăritare neînșirate.!* 

.. vorba, nu noi sîntem ce-i de întîi,... adunară materii pentru 
literatura poporală; nu! mult înaintea noastră păşiră alți bărbaţi mult mai 
competenţi decît noi. 

Dar oare au fost în stare aceşti bărbați să adune tot materialul pentru 
literatura română poporală, ei cîțiva ingi de la o naţiune constatoare din 
vreo zece milioane de suflete? şi mai ceva. 

Au fost aceştia în stare, în timp de vreo 50 de ani, a aduna tot ce a 
creat geniul naţiune în timp aproape de două mii de ani? 

Nu s-a putut accepta aşa ceva, drept acea timpul este acu, cu puteri 
unite să le adunăm şi păstrăm ca scump tezaur, rămas nouă moştenire, cu a 
patriei iubire. 

Acum se cunoaşte mai de aproape pre scriitorii care s-au ocupat cu 
literatura poporală; să ştim, care cu ce s-a ocupat, ca să vedem în fine care 
cu ce ar trebui să ne ocupăm, ca împărțind materia, să cîştigăm rezultatele 
dorite. 


1% Haşdeu, vezi Inimioara, pag. 104. 
191 Bxemplar deteriorat (n. edit.). 

Redactorul 


Cartea săteanului român, anul II, 18/30 ianuarie 
1886, p. 2-4. 


ANTON PANN 


(1797-1854) 
Motto: 
S-a dus Panu finul Pepelei, 
Cel istet ca unu proverb. 
Eminescu 


Popor român! tu cel mai cu inima bună din toate neamurile de sub 
soare; tu, pre care lumea te-a poreclit: „Ține-minte”, nu-ţi uita de barbaţii 
care, deşi luminaţi cu celea mai frumoase ştiinţe, se scobora la tine şi-ţi 
grăiesc în limba ta şi-ţi scrie cartea înţelepciunei în graiul limbei tale, după 
a ta pricepere, ca să te lumineze. 

Şi aducîndu-ţi aminte de astfeli de barbaţi, să nu uiţi pre Anton Pann; 
Ioan Barac şi Vasili Aron, din a căror ostenele, şi azi ti mai nutreşti sufletul 
cu învăţaturi. Pe aceşti trei barbaţi o să-i fac pe rînd cunoscuţi cetitorilor 
acestei foi, iar după ei pre alţii, cum au fost Dimitrie Țichindeal, ş.a. Acum 
să cunoaştem pe Anton Pann. 

El s-a născut la anul... 97 în comuna Slivden din Bulgaria. Tatăl s... 
Idarariu. Cînd fu de 15 ani fu dus de însoare dimpreună cu toată familia sa, 
în... sca. Acolo fu aplicat ca muzicant la armata... nească. La anul 1826 a 
fugit din Rusia trecut în Muntenia (România) şi de aci la Braşov unde a 
intrat ca cîntăreţi la biserica Sfîntului Niculae din Scheiu.'” Aci a făcut el 
cunoştinţă cu poetul loan Barac, care pînă într-acea vreme publicase două 
cărticele: Arghiru şi Elena şi Risipirea Ierusalimului. care sînt şi pînă azi 
cetite de poporul nostru. Prin scrierile acestuia şi prin petrecerea sa, el în 
timp de doi ani, cît a stat în Braşov, se deştepta în Anton Pann gustul 
literaturei. După doi ani trecu apoi la Bucureşti şi la anul 1830, adecă chiar 
cînd fu de 33 ani, şi începe cariera literară cu publicarea Cintecelor de 
stea. Pann şi în Bucureşti a trăit tot ca cîntăreți şi cu lecţiuni de muzică. El 
a murit la 3 noembre 1854, şi s-a îngropat în biserica Lucaciu din 
Bucureşti. Pann, Barac şi Vasile Aron sînt 3 poeţi de mare însemnătate în 


19% Datele biografice sînt inexacte. Vezi pentru biografia lui Anton Pann: G. Dem. 
Teodorescu, Viaţa şi activitatea lui Anton Pann, Bucureşti, 1893; Ovidiu Papadima, Anton 
Pann, “Cîntecele de lume” şi folclorul bucureştean, Bucureşti, 1963; Paul Cornea, Anton 
Pann, Bucureşti, 1964, p. 9. Exemplarul după care am reprodus textul era deteriorat (n. 
edit.). 

literatura română, nu atîta prin înălțimea clasică a scriitorilor lor, care nu o 
au, ci tocmai prin coborîrea lor jos la popor. Pentru aceea scrierile lor au 
fost şi sînt pînă azi adevărata literatură poporală scrisă. Scrierile lui Anton 
Pann sînt scrise într-un spirit umoristic-satiric poporal şi au cu deosebire 
tendințe didactice morale. Toate lucrările sale seamănă ca ou cu anecdotele 
şi proverbele noastre. Din ele se vede caracteristica românului, de a 
îmbrăca chiar şi cele mai serioase şi mai instructive lucruri în umor, căci el 

une mai totdeauna în luptă neghiobia cu înțelepciunea de unde răsare vără 
voia umorului şi satira. În acest spirit a scris Pann, şi de aceea a devenit atît 
de poporal, căci poporal a scris. Scrierile lui sînt foarte numeroase, din care 
mai însemnate sînt: Povestea vorbei sau proverbe adunate din popor (1847) 
conţine O sută de poveşti şi istorioare mai tot rimate, scrisă cu mult spirit; 
O şezătoare la țară sau povestea lui Moş Albu, naraţiune în versuri plină 
de învățătură şi umor; Spitalul amorului, colecțiune de diverse cîntece; 

ăzdrăvăniile lui Nastratin Hogea. Afară de acestea a tradus din greceşte 

e Noul Erotocrit, poem epic romantic şi a publicat diverse istorioare, 

arte în versuri, parte în proză, precum şi cărți bisericeşti şi de muzică 

isericească!%. Acesta fu fericitul Anton Pann, a cărui nume va rămîne 
necesar din istoria literaturei romîne, ca unul care a cultivat literatura 


oporală cu bun succes. 


19 Tst. limb. şi lit. romîne de Ar. Densuşianu, pag. 269-270. 

ANDREI MUREŞANU 


Din acest colț de ţară, de unde apare revista noastră, au ieşit cîțiva 
fruntaşi ai neamului nostru, care sînt demni de a fi cunoscuţi de toată 
suflarea românească. Unul din aceştia a fost şi poetul Andrei Mureşanu, a 
cărui portret şi casă natală ilustrează paginile acestei reviste. 

Andrei Mureşanu s-a născut la 16 noiembrie 1816 în oraşul Bistriţa în 
Transilvania din părinții libertini: Teodor şi Eftimia. Tatăl său Teodor a 
fost de profesiune morar pentru scoarță de argăsit. Familia Mureşană este 
de origine din Maramureş, leagănul Dragoşizilor, ea era dintre familiile 
nobile. Patru fraţi veniră în vechime din Maramureş şi se aşează în părțile 
nordice ale Ardealului: Rebrişoara, Nimigea, Feleaca şi lenciu de pe 
Cîmpie, de unde descendenții lor s-au rămurit preste toate ținuturile acele. 

Geniul lui Andrei Mureşian se arăta de timpuriu în fruntea lui cea 
înaltă... În primii ani ai copilăriei sale neexistînd şcoală română, un 
grănițar din Valea Rocnei, Dănilă Dobaş, îi suplini locul de magistru. 
Andrei frecventă apoi şcoalele normale locale; iar studiile gimnaziale le 
absolvi în gimnaziul P. P. Piariştilor din Bistriţa, unde talentele lui cele 
eminente şi purtarea lui cea exemplară îi cîştigă iubirea magistraților săi 
întru atita, încît între grafi şi baroni purta primatul în şcoală, secerînd 
necurmat calcule de eminență. 

La consiliul moşului său şi al protopopului Maior din Bistriţa a mers la 
Blaj, unde absolvi studiile filosofice, precum şi cursul teologic cu 
distincțiune, secerînd onorile cele mai alese între confrații săi de litere. 

Abia ieşi din teologie în anul 1838, şi în lipsa cea mare ce se afla pe 
atunci în Braşov de oameni învăţaţi, care punînd umărul unii cu alţii să 
propage ştiinţa şi cultura între fiii națiunei române, fu în acelaşi an chemat 
de cătră neguțătorii români ca învăţător la şcoala capelei din cetate, de 
unde, după ce dovedi hărnicia sa, dezvoltind o energică activitate, fu 
chemat în anul 1839 în calitate de profesor la gimnaziul rom.-cat. din 
Braşov, unde punînd umăr la umăr cu vărul său'”, profesorul de acolo să 
poată servi nu numai statului şi omenirii, ci totdeodată şi națiunii sale, ai 
cărei fii din părțile acestea numai acolo aveau refugiu de dezvoltare şi 
creştere în cultura mai înaltă. 

În intervalul acesta, ca colaborator la Gazeta de Transilvania ieşi şi în 


1945 vorba de Iacob Mureşanu. 

public cu poeziile şi lucrările sale începînd încă de pe la anul 1839-40. Ca 
profesor gimnazial secera necurmat mulțămirea şi lauda superiorilor, 
precum şi recunoştinţa discipolilor şi a părinţilor lor, dovedind şi pe terenul 
acesta o rară capacitate. 

La anul 1850, susţinînd concursul pentru translator ces. reg. guv., fu 
numit translator şi redactor al foaiei legilor provinciale la guvernul 
transilvan în Sibiu, cu caracter şi rang de c.r. concipist guvernial, în care 
calitate cum s-a purtat, martore sînt arhivele guvernului c.r., martore 
suspinele alinate ale multor foşti asupriţi şi de el ajutaţi, martoră junimea 
studioasă, pe care o conducea cu sfatul şi ajutorul său. Nici în timpul acesta 
nu şi-a părăsit laureatul poet lira sa: paginile Foaiei pentru minte, inimă şi 
literatură încă sînt martore doveditoare de geniul său poetic şi de fructifera 
sa activitate literară din acest timp, cînd scria sub numele anonim de 
„Eremitul din Carpaţi”. Cum că nu-şi părăsi lira nici după aceasta vor 
mărturisi şi alte fături ale ingeniului său, care vor ieşi la lumină. Ce a fost 
Mureşanu ca literator şi naționalist mărturisească națiunea, care i-a supt 
simțirile şi i-a mărit scrierile. 

Încă pe la anul 1842 a dat la lumină unul dintre cele mai necesarie 
opuri pentru buna creştere în cercul familiei sub titlul /coana creşterei, din 
care a împărțit gratis la ambele regimente de români cîte 100 exemplare. 

La anul 1862, la necurmate provocări din partea celor mai renumiți 
bărbaţi ai naţiunii noastre, şi-a dat la lumină primul tom al poeziilor sale, 
pre care națiunea le păstrează ca un suvenir şi odor, decît care altul în feliul 
său nu mai are. Şi „Asociaţiunea transilvană pentru literatura şi cultura 
poporului român” şi-a ținut de sîntă datorinţă a încununa cu un premiu opul 
poetului. 

În anii ultimi ai scumpei sale vieţi îşi mai supuse umerii şi la un 
gigantic op, traducînd aproape la 50 de coale din analele lui Tacitus, pe 
care viitorul le va scoate la lumină. Pînă a nu fini deplin această lucrare 
căzu în o boală de iritaţiune acută a nervilor, din care cauză adeseori îşi 
perdea firul discursului, fără însă a-şi fi pierdut vreodată din inimă multa 
îngrijire pentru fericirea naţiunii sale, de care şi în visuri să ocupa, care 
apoi mai nutrită de multe alte neajunse, vătămătoare supărări şi îngrijiri de 
viitor, îşi tot înainta caprițiele sale, pînă cînd în 12/24 octobre 1863 la 10 
oare din noapte îi curmă firul vieţii spre doliul cel mai mare al națiunii şi al 
familiei sale. 

Dintre multele lucrări spirituale în proză şi poezie ale lui Andrei 
Mureşanu, aceea care i-a făcut numele nepieritor pentru vecie, este 
frumosul marş naţional Deşteaptă-te, române scris la 1848, care e cîntat de 

toți românii de pretutindenea, la toate ocaziunile solemne şi care, de fiecare 
român e ştiut şi deplin cunoscut... 

Formîndu-se despre Andrei Mureşanu o idee lămurită, ştiind cu cît zel 
şi iubire a lucrat el pentru neamul nostru, sîntem în drept a ne întreba: ce 
am făcut noi pentru eternizarea scumpului lui nume? I-am ridicat doară 
vrun monument potrivit? Am ridicat doară vreun institut, care să-i poarte 
numele pe vecie? Am înființat doară vreun fond de stipendii, care să-i 
eternizeze numele? Nu, şi iarăşi nu! Nimic nu am făcut din celea, ce datori 
eram să facem pentru eternizarea scumpului său nume. Şi nefăcînd nemica, 
ne-am arătat nerecunoscător, nemulțămitori faţă de cela ce ne striga: 

„Deşteaptă-te, române din somnul cel de moarte!” Iar nemulțămirea e 
un păcat. 

Ne aducem aminte, că mai acuş 12-15 ani era vorba de monumentul 
acestui poet iubit al nostru. De mult însă nu se mai aude nimic de acel 
monument, cel puţin noi nu ştim. Înfiinţînd Revista ilustrată ne-am luat 
sarcina de a aduce în coloanele ei tributul de recunoştinţă față de scumpii 
noştri răposaţi, reprezentindu-le portretele şi biografiile, ca să se 
împrospăteze în memoria generaţiunilor mai tinere. Însă pentru un bărbat 
ca Andrei Mureşanu numai atîta e prea puţin. Ne-am propus dară a face 
după cît de cît mai multişor pentru acest scop, şi adică a înfiinţa un fond de 
premii, care să poarte numele „Andrei Mureşanu” şi din percentele căruia 
să se distribuie în fiecare an la 16 novembre cîte un premiu între tinerii 
noştri, care cultivează poezia. Începutul l-a şi făcut editorul şi redactorul 
acestei reviste punînd spre acest scop la o bancă de a noastră 40 coroane. 
Pe cine îl trage inima ca să mai contribuie la acest fond, facă bine a o 
descoperi aceasta publice în Revista ilustrată sau în altă foaie, iar la vară în 
Beiuş, la adunarea generală a Asociaţiunei, binevoiască a aduce în faptă 
sumele promise şi a le concrede acelei corporaţiuni morale, care 
manipulează şi fundațiunile lui Avram Iancu, George Barițiu şi a altor 
bărbaţi demni ai naţiunii noastre. 

Cine crede doară că pe altă cale s-ar putea mai bine eterniza numele 
celor mai vrednici înaintaşi ai noştri, facă bine a o descoperi; din parte-ne 
credem că fundaţiunile vii sînt cele mai potrivite pentru acest scop. 


Din Revista ilustrată, an I, 1898, nr. 1, p. 22-23. 

MOŞ HERLEA 


Puţini vor fi din cetitorii Revistei ilustrate, care să nu fi auzit de 
numele lui Moş Herlea, a acestui ţăran model, care era înţelepciunea 
întrupată şi de la care puteau multe învăţa nu numai țăranii, dar şi cărturarii 
cei mari. 

Acum nu mai este între cei vii, dar memoria lui va rămînea pururea 
neştearsă dintre noi, care l-am văzut, l-am cunoscut, am vorbit cu el şi ne- 
am minunat de înțelepciunea lui. lată din ce cauză ilustrăm această pagină 
cu portretul lui şi depunem aci cîteva trăsuri din viaţa lui cea demnă şi 
plină de fapte frumoase. 

Moş Nicolae Herlea s-a născut la 1 iunie 1819 în comuna Vinerea, 
colo lîngă Cîmpul Pînei, unde Pavel Chinezul bătu pe turci, a căror 
mormiînt şi azi se vede. Tatăl său fu preotul Teodor din acea comună, şi 
avu mai mulți prunci şi pe toţi îi dete la şcoale să înveţe carte, numai pe 
Nicolae-l ținu acasă să-i poarte economia. Dar deşi nu-l dădu la şcoli 
înalte, griji de creşterea lui cît mai bine nu s-ar fi putut oriunde l-ar fi dat la 
învățături. A ceti l-a învăţat nu din abecedar, ci din Biblie, care i-a fost 
toată cartea ce o învăţa şi care-i fu şi deajuns, că ajungînd o dată să scrie 
ceti, îi erau deschise drumurile, pe care ajunge omul la învăţătură, şi de n-a 
merge la şcoală, numai voia să aibă şi cap bun. Iar aceste două lucruri nu-i 
lipsiră lui Moş Herlea, el după ce odată ştia ceti apoi era în apele lui. Cînd 
numai putea, îşi rupea cîte o leacă de vreme şi cetea, şi cetea, şi se 
procopsea singur pe sine, numai cu ajutorul cărţilor, care îi erau pretinii cei 
mai buni, care nu-l lăsară de ruşine cîte zile a trăit. 

Prin neîntrerupta cetire şi-a fost cîştigat cunoştinţe din toate ramurile 
ştiinţei, cu deosebire istoria universală şi geografia, care le şi cunoştea mai 
bine decît mulţi profesori de cei cu diplome de trei coți. Iar sfînta scriptură 
atît cu temei o cetise şi atît de mult, de ştia să-ţi citeze în tot timpul şi la 
toate ocaziunile din ea pasage întregi mult mai sigur decît cei mai mulți 
preoți. E drept că, pre lîngă diligența lui cea mai, era ajutat şi de o memorie 
foarte bună şi nu bea nici un fel de băutură bețivă, care mai timpuriu ori 
mai tîrziu tîmpeşte mintea omului. Băutura lui a fost apa curată în toată 
viaţa sa, de aceea a şi rămas tot cu mintea întreagă pînă la adînci bătrînețe. 

Prin îndelungata cetire a istoriei romanilor şi românilor, prin exemplul 
bun din casa părintească şi prin frecarea de lume şi-a format Moş Herlea un 

caracter demn de imitat, de aceea vorba lui era vorbă ori unde o punea 
spusa lui nu rămînea mazăre aruncată în părete. 

lată dovadă pentru toţi românii, că omul şi fără şcoale multe, ba aşa 
zicînd chiar fără şcoale, se poate avînta la frumoase cunoştinţe şi se poate 
ridica la mare cinste, numai să nu-i lipsească voia de a ceti. Dar cel ce nu 
urmează cetirea, chiar de a învăţat 16-20 de ani prin şcoalele cele mari, în 
scurtă vreme nu-l mai cunoşti din omul ce nu s-a bucurat de atîta potop de 
carte. 

De mic copil învăţa Moş Herlea cele 8 glasuri bisericeşti, şi de aci 
încolo dumineca şi în sărbători, dimineaţa şi seara, era nedespărțit de strana 
cîntăreţilor. Astfel deveni cîntăreţ vestit, că şi glas avea foarte bun şi în 
decurs de 72 de ani a ajutat cîntăreților la purtarea slujbei dumnezeieşti, 
fără a primi cîndva ceva remuneraţie pentru acel ajutor. 

Moş Herlea mai era şi vestit chirurg, care lucru îl învățase de la moşul 
său Precup Herlea, care încă era ţăran ca şi nepotu-so, Nicolae de deştept, 
numai cît nu ştia carte. Astfel Moş Herlea în timp de 60 de ani a vindecat 
pe tot anul sute de oameni schilavi, fără a cere de la careva vreun ban, şi 
fără de a-l întreba de-i român ori strein. lată adevăratul „doftor fără de 
argint!” 

Şi doctorii cei renumiţi din vecina Orăştie recunoşteau că moş Herlea 
pricepe bine acest lucru, că de le mergeau oamenii cu mîni ori cu picioare 
frânte, îi trimiteau la Moş Herlea în Vinerea să-i vindece. Din 1842 pînă în 
1847 a funcţionat Moş Herlea ca învățător în comuna sa natală, iar în anii 
1848 şi 1849 a servit cauzelor naționale, după cum se vede din o epistolă 
adresată de dînsul cătră istoricul nostru George Barițiu, unde vedem 
rezolutul lui răspuns ce l-a dat comandantului revoluţionar, cînd l-a fost 
prins în Balomir: „Sînt căpitan, zise Moş Herlea cătră comandantul 
revoluţionar: nu am făcut altceva decît mi-am împlinit datorinţa față de 
națiune, precum dumneata îți împlineşti datorința față de națiunea 
dumitale.” Iată un răspuns demn ieşit din gura unui țăran fruntaş, cînd se 
afla în mîna inimicului, pe care l-a dezarmat cu acest demn. 

Din anul 1849 pînă la adînci bătrîneţe a trăit mai mult pentru binele 
bisericei, şcoalei şi comunei sale, servind mult timp ca primar şi cassar 
cinstit al acelei comune. 

Pînă la desființarea „fondului regiu” a fost neîntrerupt membru în 
reprezentanța scaunului Orăştiei, unde se luptă bărbăteşte pentru drepturile 
poporului român din acel scaun, alăturea cu demnul protopop gr.-cat. 
George Bercianu pe care-l iubea mult, fiindcă era un învăţat, orator ales şi 

naţionalist! cum se cuvine să fie tot omul de omenie. 


Ca naţionalist înfocat Moş Herlea luase parte la toate adunările mai 
însemnate ale noastre, începînd de la cea memorabilă de pe Cîmpul 
Libertăţii din 1848; din deputaţiunea ce se dusese la Viena cu Memorandul 
încă n-a putut lipsi, iar românii adunați la Cluşiu cînd cu procesul 
Memorandului îl aleseră în deputaţiunea de trei ca să meargă şi să 
informeze tronul despre starea lucrurilor de la noi. 

Naturelul lui Moş Herlea a fost vioi, pururea vesel, glumeţ, dar pe 
lîngă toate aceste cu mare cumpăt în vorbă şi-n fapte a fost aşa, după cum 
am dori să fie tot românul. Portul cel țărănesc nu l-a schimbat nici cînd, 
iac-aşa se purta după cum se vede în icoana alăturată. Să urmăm faptele lui 
cele bune, şi vom fi văzuți de neamul nostru cu acea stimă, cu care a fost 
văzut Moş Herlea! 


Din Revista ilustrată, an I, 1898, nr. 1 p. 134. 

O scrisoare a lui I. Pop Reteganul către George Barițiu despre 
vexaţiunile şi umilinţele la care era supus ca învăţător. 


Mult Stimate Domnule! 

Bunăvoinţa ce aţi binevoit a o arăta cătră mine, în vreo cîteva rînduri, 
mă îndeamnă a vă incomoda cu următoarele: Sum — după cumu ştiţi — 
învățători, şi încă la grăniţierii din fostul reg. rom. IR. Superiorul principal 
e dlu Baron Urs. Acesta şi-a pus în gînd — precum se vede — să mă 
nefericească total; iată de unde deduc: La 2 iuliu a.c. aveam esamenul cu 
copiii, atunci eram în Barul Mare. După ce se fineşte esamenul — mi spune, 
între 4 ochi, că-s transferat de acolo şi ca să-mi iau toate cu mine, ca pe 1 
septembrie voi merge altundeva, nu unde am mai fost. Întreb după cauza? 
„Te invidiază domnii de pe aci”! (Puj Zsigâ'* avu unu discursu lungu, cît 
dura esamenul, cu domnul baron). Bine, mă supun. Merg acasă în Reteag, 
locul meu natal, mi se promite postul de profesori adiunct la pedagogia din 
Gherla, ci căci primesc de la domnul baron, respective de la onoratul 
comitet din Sibiu, decretul de învăţători diriginte definitiv la Şcoala din 
Lisa; deoarece la grăniţieri servisem 6 ani, nu primesc, ci vin aci, cu toate 
că acolo eramu aproape de casa părintească. 

La 1 septemvrie vin încoace spre a-mi ocupa postul; mă opresc în 
Sibiu unde-mi audiu cîte vorbe toate, de la domnul Baron. De atitea 
imputări nu mă credeam vinovat, ci nu aveam ce face, cugetam că atîta va 
fi tot; mersei deci, respective venii la post. Îndată, la săptămîna, sum avizat 
de eforia de aci că am de a trimite decretul, ce-l primii în Reteag — de 
definitiv, căci nu mi se compete, şi să țin pe aceasta, dîndu-mi unul 
provizori. Credeam că e glumă: pe unul şi acelaşi post, 2 decrete, la una şi 
aceeaşi persoană! Trimit decretul de definitiv la Comitet şi-mi ţin pe cel de 
provizoriu. Pretind spese de călătorie, conform normativului. Răspunsul 
îmi fu: încă din martie erai destituit, prin urmare: nu interesul 
învățământului, ci portarea cea rea te-a strămutat din Baru, deci nu mai 
pretinde spese etc. De una ca aceasta încă nu visasem. După puţin timp — 
mă admoniază On. Comitet ultima dată — după cum se esprima, căci avui 
multe observaţie în Baru. Va să zică: Mă aduc aci spre batjocură! M-am 


1% David, baron Urs de Marginea, preşedintele școlilor grănicereşti din fostul Reg. I 
grăniceresc. 

pus a răspunde la cîteva scrisori. Doamne sînte, mi-am aprins paie în cap. 
Numai cu destituirea stau înainte. În fine, fui silit a le spune ca dacă avură 
de cuget şi cauza de a mă destitui, să a fie făcut aceea astăvară, pînă mai 
erau posturi vacante, nu acum că doară nu-s eu mai păcătos ca toată lumea. 
De altcum, le-am scris — de mă veţi destitui, voi fi numai bine 
recompensații căci crezui unui decret oficios. Cu astfeli de oameni mi-e 
imposibil să o mai duc, de cumva nu-şi vor schimba manierele. De aceea 
venii a vă mărturisi sincer şi fără rezervă starea mea, rogîndu-vă să 
binevoiţi a mă recomanda undeva, la altu post de învăţători, sau la altceva, 
ce mi-ar ajunge poterea, fie şi în România, numai să scap odată de 
calomniile streinilor patrioți pe care superiorii mei bînevoiră a le lua de 
bani buni. Zic, calomniile streinilor, căci înainte de a vorbi cu Puj Zsigă, 
deşi petrecurăm una demineață numai amîndoi, eu şi demnul baron, nu 
aminti un singur cuvînt; după mergerea lui, numaidecît îmi anunță 
transferarea. 

Cauza, că sum atît de mult necăjit din partea Onoratului Comitet, e 
imposibil să fiu pretotindenea eu; mi se pare că demnul baron ar fi promis 
lui Puj Zsigá nefericirea mea, din cauza procesului de astă-primăvară, unde 
rămase Puj... de minciună, era că ies învingători, din acel proces. Cum ca 
Puj Zsigâ va mişca toată piatra, numai se auzea că am ajuns la unu rău, 
cum ca Puj Zsigă va a promite domnului baron sprijinul său, față de 
şcoalele grănițereşti din apropierea lui, numai acela, baronul, să mă 
destituie, aceea sum secur, apoi, oare va asculta domnul baron de el, ori ba, 
nu 0 ştiu, fără atîta văzui că nu are ochi să mă vadă, iară eu nu am unde 
merge. 

Vă rog deci, încă o dată, binevoiţi a mă scoate, deşi-s strein şi 
necunoscut, şi din parte-mi vă asecurez că ori unde voi fi, nu voi avea 
portare atît de rea, cît să vă pară rău că m-aţi recomandat. 


Complimente de la necunoscutul supus Joane 
Popu-Reteganul învăţători!” 


Lisa, 3 octombrie 1878. 


Barițiu, ca şi Cipariu şi I. M. Moldovan de la Blaj a fost în mod 
permanent unul din ocrotitorii lui Ion Pop Reteganul; (n. ed.). 


19 B. A. R. S. mss. 1009, unde se află şi alte două scrisori din anul 1880, ale lui Reteganul 
adresate lui George Barițiu (p. 44, 60). 

O scrisoare a lui lon Pop Reteganul către Corneliu Diaconovici 
redactorul Enciclopediei Româneşti de la Sibiu'* 


Stimate Domnule Diaconovici, 

Alătur autobiografia mea în note scurte, dar limpezi ca soarele; de 
aflați în omiso necesar să o puneţi în Enciclopedie — fie, de nu — în coş cu 
ea! Paradă din numele meu nu rîvnesc să fac, ci regret mult că nu pot lucra 
cît aş dori şi cum aş voi. — Punctele din paranteză ale autobiografiei mele, 
de credeți că aşa e bine, pot rămînea afară. Aprecierea lucrărilor mele nu o 
fac, că nu sînt competinte; a făcut-o întreagă presa noastră chiar şi 
Convorbirile literare şi Noua revistă română; şi toate s-au exprimat în 
mod favorabil despre neînsemnatele mele scrieri. S-a aflat însă şi un critic, 
dl. Chendi, căruia nu-i place nimic din ceea ce scriu eu; norocul pe mine că 
este unul contra, pe cînd pro sunt o mulţime, începînd de la cei de aci pînă 
colo sus la Maiorescu şi Hajdeu. Apoi Chendi nu e — cred eu — chiar 
Hajdeu, nici nu o să devină un Maiorescu. 

Am în manuscris o colecţie de poezii poporale, vreo 4 000; o colecție 
de poveşti din popor, vreo 80; o colecție de povestiri din viaţa ţăranilor ca 
cele publicate de ASTRA -— vreo 20. Acestea singure ar da un volum de 
vreo zece coale. Stau însă toate aci ca manuscris şi nu-mi aduc nimica la 
masă. 

Le-aş vinde bucuros toate, ori unele din ele, să cumpăr pîne, că cea 
veche-i pe gătate, iar cea nouă mai are lipsă de vreo 4 luni de zile pînă să o 
avem pe masă. Rog să-mi capeţi cumpărători la aceste manuscrise, pentru 
ce-ţi mulțămesc înainte. 

Să auzim de bine şi sărbători fericite! 


Reteag, 15 april 1902 

al d-tale stimător, Ion Pop Reteganul 

Scrisoarea reprodusă face parte din fondul „ASTRA”, aflat în 
păstrarea Arhivelor statului Sibiu, cutia P, corespondența Enciclopediei 


Române. 


Răspunsul lui Ion Pop Reteganul la prima poezie trimisă spre 
publicare de Octavian Goga 


1% Publicată de Mircea Stoia în Tribuna Sibiului, 1968, 6 aprilie. 

În primăvara anului 1898, la scurt timp după apariţia Revistei ilustrate 
de la Bistriţa, al cărei redactor era I. Pop Reteganul, Octavian Goga, pe 
atunci elev în cls. VII-a a liceului din Sibiu, s-a grăbit să trimită revistei 
bistriţene una din primele sale poezii: Nu-i fericire pe pămint. 

Surprins de vigoarea şi expresivitatea tînărului debutant, şi totodată 
presimţind în el un viitor mare poet, Reteganul i-a răspuns următoarele prin 
„telegraful redacției”: „Octavian în S. Ai talent tinere amic, cultivează-l cu 
diligință, că poți deveni mare. Ziua bună de dimineaţă s-arată. Un lucru fi 
bun şi-l ţine în minte: nu cumva să negliji datorințele de studinte pentru 
exerciţiile stilistice şi poetice. Mai întîi datorința trebuie împlinită cu 
sfinţenie, apoi, de mai ajunge timp, ceteşte ce crezi că-i bun şi scrie ce 
crezi că poţi. Bucuros te vedem lucrînd la revista noastră. Salutare.” 

Revista ilustrată, Bistriţa, 1898, n. 3-4, p. 80 

Poezia a apărut în n. 5-6 al revistei, p. 107. 

Răspunsul lui Reteganul a fost prima apreciere publică făcută asupra 
talentului lui Octavian Goga. 

Începute sub astfel de auspicii, relaţiile dintre cei doi scriitori se vor 
menţine pînă la sfîrşitul vieții dascălului din Reteag, în anul 1903 el 
devenind unul din colaboratorii revistei Luceafărul înfiinţate la Budapesta 
de O. Goga împreună cu alţi studenți în anul 1902. 

După moartea lui Reteganul, Goga va fi unul din principalii susținători 
ai literaturii şi memoriei sale. 


ANEXE II 


Scrisori adresate lui Ion Pop Reteganul 


De la Joan Nădejde, redactorul revistei 
Contemporanul laşi 
laşi, 2/V/1882 


Domnul meu, 

Din poeziile trimise în urmă, nu s-au putut publica nimică pentru că 
sînt puricate (sau purisate). Ar fi un interes foarte mare pentru toţi românii, 
deşi sîntem din nefericire împărțiți sub împărăţii deosebite, a se cunoaşte 
cît mai mult, pentru ca nu cînd va bate ceasul mult dorit al întrunirii într-un 
singur stat neatîrnat, să nu ne părem străini. La aceasta ar contribui şi 
publicarea de anecdote curat populare, aşa cum le pronunță poporul cel ce 

nu ştie carte, fără nici o urmă de îndreptare. V-am ruga deci, onorate 
Domn, pentru asemenea lucruri. Noi pe cît putem face cunoscută limba de 
la noi, deşi nu chiar cea moldovenească, dar avem de gînd să începem şi 
am dori să avem modele din toate dialectele romoneşti. Dacă vă ocupați cu 
filologia, v-aş recomanda mult cartea lui Lambrior!'” recenzată de mine. 

Aştept răspunsul Dv. şi cred că s-ar putea stabili între noi o 
corespondență mai vie. 


I. Nădejde Redactorul Contemporanulu”! 


laşi, (fără dată)”. 


2 

Preţuite domnule, 

„.. Contemporanul apare. Sîntem la nr. 9, anul al treilea. O dată cu 
acest răvaş vă trimit nr. 9 să văd de va fi dus de poştă la adresă. Noi am 
aflat că în Austria ar fi oprită revista noastră şi anume mai ales de la dl. 
Stoica” prietenul dv. din Banat. Să fie adevărat? La asemenea caz, 
spuneți-mi cum s-ar putea să vă trimit numerile ce vă lipsesc şi totodată 
cercetaţi vă rog de sîntem opriți de a străbate la dv. 

V-aş ruga foarte mult pentru un articol relativ la credințele populare de 
pe la dv., despre strigoi. Eu am scris un articol în Contemporanul, în 
această privinţă şi aş voi să-l completez cu date sincere, relative la românii 
din Transilvania. Chiar în România, am aflat mari deosebiri. Ce va fi pe la 
dv., nici idee n-am. Aşadar, vă rog, în această privinţă. Stăruiesc din nou 
asupra limbii strict foneticeşte scrisă, după vorbirea ce-aţi auzit-o în 
copilărie. Nu cred că vă închipuiţi cît ar folosi pentru istoria românilor 
cunoaşterea exactă a limbii vorbite de român în Munţi, în Bihor de pildă, şi 


în sfîrşit de pe oriunde. Numai astfel se va dezlega chestia lui Rösler”. 


1% Studiul ştiinţific al limbii române, laşi, 1881. 

20 Biblioteca „Astra? Sibiu, Mapa XXIII/4/8; publicată şi de Gh. Popovici, Din 
corespondența primită de I. Pop Reteganul în Limbă şi literatură, IV, 1960, p. 319. 

21 Gh. Popovici a indicat scrisoarea de mai sus ca fiind fără dată. Dar în cuprinsul ei I. 
Nădejde arăta că a scris-o într-un moment în care Contemporanul se afla în anul al treilea 
al apariţiei sale. Cum Contemporanul a apărut la 1 iulie 1881, anul trimiterii scrisorii 
menţionate era anul 1883. 

202 Petre Stoica, învăţător în Panciova Banat, viitorul redactor al revistei Convorbiri 
pedagogice, (1886). 

*% Istoric german care în lucrarea Römische Studien untersuchungen zur alteren 
geschichte Romăniens, publicat la Leipzig în 1871 a contestat continuitatea poporului 

Itfel nu-i nici un fapt toate cele ce spun patrioţii noştri, sînt în fond 
fleacuri. 

Noi vom scoate aici în laşi o revistă socialistă în formatul 
Contemporanului de două coale, o dată pe lună, preţul 5 franci şi aş dori să 
fie citită la Transilvania. Dar spre mai bună siguranţă cred că ar fi bine să 
se înțeleagă cîte doi trei să primească foile în copertă, cînd pe un nume, 
cînd pe altul, ca să nu poată fi oprită de poliţie, ca Dacia viitoare” de 

ildă. 

De ce nu mi se trimite Familia, Preotul român şi Cărțile săteanului şi 
noi am da în schimb revista, căci la redacții n-a fost oprită pe cît ne pare? 


Ion Nădejde” 


3 

De la George Coşbuc. 

În anul 1886 G. Coşbuc era student la Universitatea din Cluj. Dorind 
să colaboreze la revista lui Pop Reteganul Cărţile săteanului român, de la 
Blaj, i-a trimis acestuia două bucăţi spre publicare şi totodată, pentru a 
sprijini revista, o listă de abonați. 

Data scrisorii a fost greşit indicată de Gh. Popovici, fiind vorba nu de 
14 martie 1888, cînd Cărțile nu mai apăreau iar Coşbuc se stabilise la 
Sibiu, ci de 14 martie 1886. 

Conţinutul scrisorii lui Coşbuc relevă existența unor relaţii între cei 
doi scriitori anterioare datei de mai sus. 

Iată textul scrisorii: 


Cluj, 14.11.1886 
Stimate D-le, 
Vă trimit o snoavă poporală şi-o legendă, dacă vei găsi că-s acomodate 
entru foaia d-tale, le publică. 
Snoava a scris-o dl. Bran, deoarece eu-s nededat cu ortografia 
etimologică şi fără voie scap codiţele şi corniţele pe hîrtie. 
Fii bun şi-mi trimite şi mie foaia d-tale; pentru ce-ţi voi rămînea dator 


român în Dacia, afirmînd că românii ar fi venit din sudul Dunării în secolul al XII-lea. 
24E vorba de revista Dacia viitoare, înfiinţată la 1 februarie 1884 de studenţii socialişti 
români de la Paris, interzisă de a pătrunde în Austro-Ungaria. 

205 Aceeași sursă ca şi la scrisoarea nr. 1. 

cu „ale mele dintru ale mele”. 

Acei 5 numeri trimişi d-lui Bran i-am luat eu şi i-am trimis pe la 
cunoscuţi, cărora te rog a le trimite numerii toţi, ca la abonați, prețul 
abonamentului va fi plătit din partea lor — pentru asta stau eu bun şi iau 
ăspunderea. 

1. Basiliu Groze, preot gr.c. În Maier ult(ima) poştă Naszod — St. 
Gyorgy. 

2. Leon Coşbuc preot gr.c. Leş ult(ima) p(oştă) Naszod St. Gyorgy. 

3. Ion Cătone, preot gr.c. Salva u.p. Naszod. 

4. Iuliu Bugnariu, învăţător, Hordou, u.p. Naszod. 

5. Constantin Pop, preot gr.c. u.p. Harina. 

În aceste locuri fii bună şi adresează numerile din Cărţile... etc. 

Pentru Inimioară”” îţi mulţumesc şi-ţi mulțumesc şi pentru cei doi 
numeri trimişi din gazetă. 

Dorindu-ţi tot succesul la întreprinderea-ţi frumoasă, sum. 


207 


Al d-tale George Coşbuc st. în litere 


4 
De la Jan Urban Jarnik 


Printre relațiile literare ale lui Ion Pop Reteganul s-a aflat şi filologul 
şi folcloristul ceh Jan Urban Jarnik, profesor de limbile romanice la 
niversitatea din Praga, autor, împreună cu Andrei Bârseanu, al marei 
culegeri de poezii poporale: Doine şi strigături din Ardeal (1885). 
Trimiţîndu-i-se de către Reteganul volumul de Poveşti ardeleneşti, 
rban Jarnik a răspuns prin următoarea scrisoare din care reproducem 
numai prima parte: 


Potenstein (Boemia), 14 august 1888 


Prea stimate Domnule, 

De mult dorisem să intru în corespondență cu d-ta şi sînt foarte 
îndatorat d-lui Mureşan” de s-a făcut mijlocitor între d-ta şi mine; trag 
nădejde că de acum corespondenţa pe care ai inaugurat-o d-ta, n-are să mai 


*% E vorba de antologia de poezii alcătuită de I. Pop Reteganul în 1885. 
207 Aceeaşi sursă arhivistică. 

înceteze niciodată şi aştept mult folos de la dînsa pentru lucrul care ne 
interesează aşa de tare pe amîndoi. D-ta, se-nţelege, te afli într-o poziție cu 
mult mai favorabilă, trăind în mijlocul poporului român şi putînd scoate 
după voie din izvorul cel bogat al poeziei poporane. De altfel parte cred că 
şi un străin, numai să fie cu tragere de inimă către popor şi producţiile 
muzei lui, poate să facă şi el ceva ispravă. 

Îţi mulţumesc şi pentru volumul interesant ce mi l-ai trimis; nu voi 
părăsi ţara, fără ca să-l studiez cu de-amănuntul. Eu cînd atari texturi îmi 
cad în mînă nu mă îndestulez cu atîta să le citesc şi recitesc, ci le citesc cu 
condeiul în mînă şi de cîte ori aflu un cuvînt care mi se pare interesant sau 
o frază mai puţin obişnuită, le scot şi le scriu pe nişte țidule rînduite după 
alfabet. Astfel am şi adunat cîteva mii de cuvinte şi de fraze. Dacă se va 
alege ceva din lucrarea aceasta, nu ştiu, dară mie mi se pare, dacă vreau să 
cunosc specialitatea mea cu de-amănuntul, că trebuie neapărat să fac aşa 
cum fac. Ce bine mi-ar părea dac-aş putea să stau o vreme mai îndelungată 
în mijlocul românilor, ca să adun materialuri cît se poate de bogate. 

Înainte de toate ar trebui să adun toate ce s-a publicat pînă acum, fiind 
împrăştiate prin reviste şi jurnale. Mă doare inima, gîndindu-mă că mai 
toate cele publicate în modul acesta sînt ca şi pierdute, nu numai pentru 
publicul cel mare, ci şi pentru bărbaţii învăţaţi, care ar vrea să se folosească 
de materialele cele adunate. Mă gîndesc, dacă oare cînd va sosi vremea să 
se publice toate ce s-au adunat pînă acuma, fie publicate, fie nepublicate. 
Se-nţelege că toate ar trebui puse în rîndul cel mai bun după materii: 
poeziile, care altfel identice şi oferă numai nişte variante ale altora, nu s-ar 
publica în extenso, ca să se cruţe spaţiul, ci s-ar indica numai ca variante, s- 
ar şi adăuga un dicţionar cît s-ar putea de complet, mai cu seamă pentru ca 
să se explice cuvintele dialectale şi toate acestea ar face o colecțiune 
bogată, cu care s-ar putea mîndri poporul român. Cine să întreprinză 
lucrarea aceasta, este o altă întrebare: sau un mecenate, sau Academia 
Română, sau Ministerul Cultelor şi al Instrucțiunii din România. Ce bine ar 
fi dacă toți bărbații învăţaţi ar avea astfel la îndemînă comorile acestea 
nepreţuite ale limbii române! Cine ştie dacă colecţiunea aceasta n-ar aduce 
mai mare folos naţiunii române decît alte publicaţii, pe care se pune fond 
mare şi pentru care se cheltuiesc sume enorme? Se vede că vremea n-a 
sosit încă cînd ne aducem aminte că bietul Ispirescu doi ani înaintea morții 
sale, în zadar a cerut ca Academia să-i deie un sprijin pentru publicarea 


208 Surei Mureşianu, fiul lui Iacob Mureşianu, directorul Gazetei Transilvaniei care în acel 
an era student la Praga. 

lucrărilor şi colecţiunilor sale. Sînt convins că şi d-ta văzînd nepăsarea 
publicului şi a învăţaților față de studiile de predilecție ale d-tale, cîteodată 
ai simţit în inima d-tale o şovăire, o îndoială dacă se plăteşte să te ocupi cu 
o ramură a ştiinţei, care află sprijin aşa de rar, dară ştiu şi de altă parte, că 
totdeauna te-a îmbărbătat din nou conştiinţa că faci o lucrare bine 
meritoasă şi că nu osteneşti şi nu vei osteni niciodată tot adunînd la 
materialuri, căci nu fiecare are talent ca să facă. 

Din scrisoarea d-tale pricep că d-ta n-ai încă volumul ce l-am scos cu 
ajutorul Academiei Române şi am să ţi-l trimit după întoarcerea mea la 
Praga, ceea ce se va face către sfîrşitul lunii septembrie. 

Deocamdată mulţumesc pentru volumul ce-ai binevoit a mi-l trimite şi 
pentru acela ce vrei să mi-l trimiţi, mulțumesc şi prea grațioasei soții a d- 
tale c-a binevoit să se lipsească de volumul ei, care pentru dînsa avea un 
preţ îndoit, fiind şi o aducere-aminte plăcută de vremea cea mai frumoasă a 
vieții noastre, adică de vremea cînd se iveşte în inimile noastre cîte o 
persoană, un dor şi o dragoste, pentru care poezia populară are nişte 
expresiuni aşa de frumoase şi de expresive... 


Al d-tale Jan Urban Jarnik 


5 
De la Vasile Alecsandri 


Paris, 23 dec. 1888 


Domnul meu, 

Am primit Poveştile ardeleneşti ce aţi binevoit a-mi trimite şi le-am 
citit cu multă plăcere, ca tot ce este poporal şi provine din spiritul şi din 
bogata închipuire a românului. 

Mă grăbesc a vă adresa mulţumirile mele şi a vă îndemna ca să urmaţi 
înainte pretioasa culegere şi publicare ce aţi întreprins şi care este menită a 
ocupa un loc însemnat în tezaurul literaturii populare. Veţi îndeplini astfel 
una din cele mai folositoare misiuni ale unui om care îşi iubeşte neamul. 

Primiţi Domnul meu, împreună cu felicitările mele, asigurarea stimei 
binemeritate ce vă păstrez.* 


209 Aceeaşi sursă. 

(ss) w. Alecsandri 


6 
De la Titu Maiorescu 


Bucureşti, 7/19 noembrie 1888 


Domnule Reteganu, 

Îţi mulțumesc pentru trimiterea poveştilor ardeleneșşti. 

Pentru tipărirea cîntecelor populare, adunate de d-ta, am putut găsi în 
fondurile ministeriale o mică sumă de 700 lei noi, pe care ţi-o trimit de la 
Ministeriu, 10 bilete de bancă română. Sperînd că le vei putea schimba în 
florini, dacă nu la Rodna-veche, dar desigur şi foarte uşor la Braşov. 


Cu deosebită stimă, T. Maiorescu”! 


Biajiu, 17 aug. 1897 


Stimate Domnule Reteganu! 

Am cetitu scrierea d-tale despre Pintea Viteazul destinată pentru 
adunarea Ass. Transilvana ce se va ţine la Mediaşi. Ți-o retrimitu cu 
declaraţiunea, că ne va siervi spre bucurie şi plăcere, dacă o vei ceti în 
adunarea aceea. 

E bine să cultivăm amintiri din vieaţia poporului român fie cu esemple 
de vertute şi devotament, fie ca fapte, de care să se ferească oricine, — 
numai se fie ele româneşti şi espuse în limba şi în simţiu românesc precum 
e scrierea d-tale. 

Fă să ne vedemu cu pace în Mediaşi. 


Salutare 7. M. Moldovanu preşed. Assoc.?!! 


2 Biblioteca «Astra», Mapa XXIII. 
21 Sursa menţionată. 


De la Gustaw Weigand 


Filologul german Gustav Weigand, profesor de limbile romanice la 
niversitatea din Leipzig, a făcut în anul 1896 o călătorie în Transilvania. 
Cu această ocazie el a vizitat şi pe folcloristul de la Reteag, care l-a 
rimit cu multă deferenţă. 
La începutul anului 1898 înfiinţînd, împreună cu preotul loan Baciu de 
la Şoimuş Revista ilustrată, Pop Reteganul i-a trimis şi învățatului german 
rimele numere din această publicaţie. Răspunsul lui Weigand la atenţia lui 
Reteganul a fost următorul: 


Leipzig 29/11/1898 


Dragă Domnule Reteganu! 

De o bucată de vreme am primit colecția d-stră de cuvinte Revista 
ilustrată sosită tocmai acum, îmi aminteşte ca să vă exprim mulțumirile 
mele pentru ceea ce mi-aţi trimis atunci. Cuprinsul Revistei ilustrate este 
cu totul excelent. De aceea doresc întreprinderii d-stră curajoase cel mai 

un succes! La preţurile ieftine să presupunem că se vor găsi destui 
abonați. Ideea d-stră de a publica costume naționale după fotografii bune, 
este cu totul admirabilă. După cele ce-ați publicat pînă acuma, este de 
aşteptat că limba d-stră va fi mai accesibilă decît a celor mai multe ziare şi 
eviste care de-a dreptul resping de la lectură pe omul fără şcoală 
elementară. 

O soție de preot mi-a spus odinioară că ea citeşte ziarele ungurești, 
fiindcă nu le înţelege pe cele româneşti. 

Odată cu această carte poştală trimit şi abonamentul lui Baciu. 


Cu salutări, G. Weigand 


NOTE 


I 
PREFEŢE LA BASMELE LUI ION POP RETEGANUL 


Toate cele trei culegeri de basme ale lui Ion Pop Reteganul publicate 
în timpul vieții sale, Poveşti ardeleneşti (1888), Poveşti din popor (1895) 
şi De la moară (1903), au fost precedate de prefețe. 

Le reproducem fragmentar, fiindcă astăzi, prin vechimea şi prin ieşirea 
din circulație a edițiilor cărților respective, ele reprezintă adevărate rarităţi, 
dar în acelaşi timp nu mai puţin aprecieri şi informaţii dintre cele mai 
concludente asupra importanţei basmelor lui Pop Reteganul. 

Prima dintre ele a fost scrisă de profesorul Alexiu Viciu de la Blaj, el 
însuşi folclorist apreciat, care prin unii din elevii săi, după propriile 
mărturisiri ale lui I. Pop Reteganul, a contribuit totodată şi la culegerea 
cîtorva din basmele prefaţate. 

În prefața sa, subintitulată „fiinţa şi însemnătatea poveştilor poporale”, 
Viciu a făcut mai întîi o scurtă expunere asupra originii populare a 
basmelor, considerate ca un „product al geniului poporului”, relevînd apoi 
importanţa unor culegeri străine, ca a fraților Grimm, precum şi a unor 
culegeri româneşti realizate de I. C. Fundescu, T. Arsene, Anton Pann şi 
îndeosebi de Petre Ispirescu. 

Trecerea spre colecția lui Reteganul se face prin relevarea atenției 
acordate basmelor populare de ziarele ardelene, Tribuna, Gazeta 
Transilvaniei şi Telegraful român şi apoi de către publicaţia Cărţile 
săteanului român de la Blaj, redactată în 1886 de Ion Pop Reteganul, sub a 
cărui îngrijire aceasta „devenise pîinea de toate zilele pentru cărturarii 
săteni”. 

„Acolo — scria în continuare Viciu — s-au publicat, pe lingă alte 
lucrări necesare pentru poporul agricol şi citeva poveşti scrise în stil curat 
poporal. Aflatul şi Isteaţă şi pace sînt de o adevărată genialitate. Dar după 
un an am avut să regretăm apunerea foii atit de bine redactate. A apus 
foaia, dar nu şi zelul fostului redactor, care şi-a impus datorința de a 
generaliza literatura poporală cu orice preț — (Cărţile săteanului român 
1886, Cartea 1, p. 5)”. Dascăl deprins cu răbdarea, domnia sa îşi 


22 Aluzie la articolul lui I. Pop Reteganul, Dispre literatura poporală tradițională, 
publicată în această revistă. 

urmează paşnic lucrarea obositoare de a culege de-a dreptul din grai viu 
creaţiunile geniului naţiunei, „aceste mărgăritare, care îşi vor afla apoi 
maestrul, ce le va înşira în scumpe salbe”. După un frumos buchet de 
drăgălaşi Trandafiri şi gingaşe Viorele de pe cîmpul muzei poporale 
ardelene, prezentat literaturii române în anul 1885-6, neobositul scrutător 
d. loan Pop-Reteganul scoate la lumină un nou tezaur risipit şi ascuns prin 
diverse părți ale Ardealului. Comoara dezgropată poartă numele modest 
de Poveşti ardeleneşti (Tom. I, căci Tom. II e în lucrare, ca şi Tom. II al 
Trandafirilor şi viorelelor din care are adunate la trei mii poezii poporale, 
din toate genurile, aşa ne asigură d.l loan Pop-Reteganul). 

Fie că primirea ce o va întimpina această colecțiune, să-l îndemne atit 
pe d-sa cit şi pe alți cărturari a mai aduce pentru edificiul nostru cultural 
aşa material preţios, cum este acesta, pe care am avut onorifica sarcină de 
a introduce în public.” 

A doua prefaţă a fost semnată de către Zaharia Boiu, secretar literar al 
„Asociaţiunii pentru literatura şi cultura poporului român” de la Sibiu, care 
a premiat şi editat Poveştile din popor, şi totodată redactor al revistei 
Transilvania. 

Din prefața lui Z. Boiu extragem următoarele: 

„Spre a da literaţilor noştri impuls a se ocupa mai intensiv cu 
literatura poporală română şi a aduna nenumăratele grăunţe de aur, care 
se află într-însa şi care dealtminterea s-ar străcura nefolosite prin riurile 
timpului, „,Asociaţiunea transilvană pentru literatura română şi cultura 
poporului român” a publicat la 1890 concurs pentru cea mai bună 
culegere de poezii, basme (poveşti) şi datine poporale alese şi pînă acum 
nepublicate. 

Una din colecțiunile acestea este şi cea de faţă, premiată de Comitetul 
Asociaţiunei, care mi-a concrezut edarea lor. Colecţiunea (înaintată spre 
premiere, n-n-), cuprindea preste tot 43 poveşti, din care scoțindu-se cele 
deja publicate şi altele de mai puţină valoare, rămaseră cele prezentate 
20, care se dau aici publicității. 

Am păstrat şi în această scriere pe cit se poate limbagiul poporului 
din ținutul respectiv, şi am adaus, după însemnarea autorului, chiar şi 
numele locului şi ținutului, de unde provine povestea înşirată, precum şi 
numele persoanei, care s-a împărtăşit, crezind că toate aceste date sint de 
folos literaţilor noştri, care se ocupă cu acest ram al literaturei, poporale. 

Si fiindcă după aceste vederi intră în textul povestirilor şi o mulțime 
de provincialismi, am invitat pre domnul autor, a adauge la finele scrierii 
şi o însemnare alfabetică a acestor provincialismi, împreună cu o scurtă 

esplicare a lor prin cuvinte cunoscute îndeobşte. 

Rămine acum la aprețierea publicului român, încît şi această colecție 
a mai adaus o frunză la cununa de lauri, ce o poartă pe frunte poporul 
român, care după mărturisirea poetului său predilect este „născut poet”. 
Iar colectantului îi urăm din inimă, ca cu probata sa diligență şi însuflețire 
să continuie, a dezgropa la tezaurul cel imens al literaturei poporului 
nostru şi a-i reda, precum se face aici, „ale sale dintru ale sale”. 

A treia şi cea mai frumoasă dintre ele a fost scrisă de Reteganul la 11 
februarie 1903 şi ea, intitulată Povestea acestor poveşti, constituie 
adevărata sa autobiografie literară. 

O reproducem în întregime: 

„Poveştile acestea pe care le-am botezat De la moară au şi ele 
povestea lor. Şi povestea lor voi să vi-o spun aci pe Scurtuț, ca să nu vă 
răpesc mult timp, şi să puteţi începe mai curind cetirea adevăratelor 
poveşti. Povestea acestor poveşti e o parte din povestea mea proprie. 

Sint copil de țăran. Venii pe lume la 4 ani după ştergerea iobăgiei şi 
împlinesc la vară la Sînziene un jumătate de veac. Tata încă fusese iobagiu 
şi scăpă „de la domni” în „patru zeci şi noud”. 

Cînd eram încă mic, şi pînă mă înstrăinai de-acasă, veneau la noi în 
serile de iarnă vecini, prietini de-ai tatii, şi stau în „poveşti ” pină colo ce 
trebuia dat de cină la vite. Îi auzeam deci cum puneau la cale trebile 
economiei, cum părindau prețul vitelor, al bucatelor, al lemnelor, 
umblarea vremei ş.a. Apoi, cînd prindeau a căsca, în semn că-şi gătaseră 
poveştile zilnice, începea unul, ori altul: „Spuneți careva o poveste, să ne 
treacă somnul”. 

Mama şi buna torceau şi ascultau la ce să vorbeşte; noi copiii, 
ascultam la poveştile celor mari şi de-abia aşteptam să se înceapă 
adevărata poveste. Şi să începea. Că cine mai era p-acele vremi povestitor 
vestit ca Iuan cel Mare, un om cit un deal şi bătriîn şi sfătos. El cunoştea 
uriaşii pe nume şi sinele din văzute, iar pe Fata pădurii o prinsese sub 
Ciceu şi o legase de leucă cu aţă de tei şi nu o slobozi pină-i spuse 
leacurile la toate boalele vitelor. După ce o slobozi, îşi aduse aminte că a 
uitat ceva. Deci o întrebă: Dar cînd sint oile călbejite, ce să le dau? Tar 
Fata pădurii care acum era printre tufe, pe coasta văii ursului, îi 
răspunse: ,, Cuţit, cuţit, cuţit!” Şi Iuan cel Mare venea mai în toată seara 
la noi cu Petrea Albului, cu Vila Sălăgianului, care şi azi trăieşte cu toate 
că-i de o virstă cu tata, şi tata-i unde-s cei mai mulți, acum de 14 ani! 
Badea Vila încă era şi este om cu multe poveşti. Apoi mai venea lon 
Daraban, care era poreclit ,„,Bunzariul”, şi era cel mai vestit povestitor şi 

zicător în frunze. Bunzariul era păcurar de cum să ducea neaua pînă 
cădea alta, iar cît timp era lumea albă de omăt lucra în sat pe la unul, pe 
la altul, şi seara venea la noi în poveşti, că tata tot pe el îl tocmea la 
turmă. 

Aşa, de la luăn cel Mare, de la badea Vila şi de la Bunzariul auzii eu 
cele dintii şi mai frumoase poveşti. 

După ce crescui mai mărişor umblam la oi cu Bunzariul, atunci îmi 
spunea el şi mai multe; nu era tufă, iarbă, pasăre, animal mic sau mare, să 
nu-i fi ştiut Bunzariul povestea; şi toate mi le spunea, şi multe le ţinui în 
minte, de le scrisei, cînd ştiam scrie, dar cele mai multe au rămas pe cîmp, 
unde le-am auzit de la Bunzariul. 

Cu 13 ani mersei la şcoală în Năsăud. În „gazdă ” şezui la oameni de- 
ai noştri, unde să adunau seara vecini şi spuneau poveşti. lar eu mai 
bucuros lăsam lecţia neînvăţată, decit povestea neauzită. 

Toamna, atit la noi acasă, cit şi în Năsăud la gazdă, să adunau vecini, 
de ajutau la desfăcutul cucuruzului. Acest lucru fără cîntece şi cimilituri şi 
fără poveşti nu se poate. lar eu nu mă culcam niciodată pînă nu mergea 
cel mai de pe urmă desfăcător, nu cumva să treacă fără mine vreo hore, 
vreo cimilitură. 

Ba mergeam însumi prin vecini, unde ştiam că este cucuruz de 
desfăcut, numai să aud poveşti. Aşa odată am mers la desfăcut de cucuruz 
la Paramon Gălan în Năsăud, care era socrul gazdei mele, al lui Timofitei 
Maftei. Aci auzii de la un țigan minunata poveste, pe care Alecsandri o 
scrise sub numele Înşiră-te, mărgărite. În veci n-oi uita pe cel ce a spus-o. 
În aceea seară atita m-am înholbat la el cît de-aş fi zugrav, acum după 37 
ani vi l-aş zugrăvi din memorie. Mult m-am minunat apoi la cîțiva ani, 
cînd o cetii scrisă într-un calendar şi nici azi nu-mi pot da seamă care-i 
mai frumoasă: cea spusă de țigan, ori cea scrisă de Alecsandri? 

Mersei la pedagogie în Gherla. În gazdă iară nimerii la un om 
povestitor, român de-ai noştri fost corporal la institutul corector din acel 
oraş. De la acela încă auzii destule. 

De aci am mers la pedagogia de stat din Deva. Acolo încă mă dusei în 
„gazdă ” la un român, Lazar Codreanul, care şedea chiar lingă moară. La 
el şi la moară încă auzii multe poveşti. 

Ajunsei învăţător. Pui mai întîi în Orlat, lîngă Sibiu. Acolo Nicolae 
Zidul, servitorul  şcoalei, încă-mi spunea multe poveşti. Atunci îmi 
cumpărai mai întii un calendar. Şi acolo văzui o poveste tipărită, cea mai 
sus pomenită a lui Alecsandri: Înşiră-te, mărgărite şi încă una în proză. 
„Ca asta şi eu aş şti scrie una”, cugetai eu şi mă pusei şi scrisei o poveste, 

dup-aceea alta şi alta... dar nu le comunicai cu nimenea; îmi era 
oarecum... 

În toamna anului 1874 m-au dus la miliţie. Regimentul nostru era în 
Cluj, iar compania noastră era în casa unde s-a născut Matei Corvinul. 
Chiliuaţa în care să născuse marele erou de origine română, servea atunci 
de laborator pentru pantofăria companiei. Eu eram scriitorul companiei, 
scriam feciorilor cărți de dragoste şi de la ei scriam cîntece şi poveşti. 

După ieşirea de la miliție mersei ca învăţător în Vilcelele-Rele, lîngă 
Haţeg. Acolo şezui la popa Toma, care era un moşneag cu puțină carte, 
dar om la omenie şi păţit, om cu talente naturale şi nu mă mai puteam 
sătura de poveştile şi povestirile lui. 

De aici m-am dus ca învăţător în Baru Mare, pe valea Jiului, sub 
muntele Retezatul. De aci, ca şi din Vilcelele-Rele şi mai tirziu din Bouţar, 
mergeam pe la toate nedeele şi ospețele mai însemnate ţărăneşti şi-mi 
umplui hambarul de poveşti, cintece, desciîntece şi alt material de-al 
literaturii poporale. Îmi era plină lada de hirtii scrise, căci în sările de 
iarnă, cînd eram singur, tot scriam. 

Din Baru Mare mă strămutai ca învăţător în Lisa, lingă Făgăraş, 
unde iar auzii multe poveşti de la Achim, servitorul şcoalei, care trăise 
mult prin România. 

Din Lisa mă aruncă soartea în Grădişte, ce-i pe ruinele 
Sarmisegetuzei, ca instructor la Plotina, o fetiță a protopopului de atunci 
Ioan lanza. Aci încă avui ce scrie, cu deosebire legende şi poezii poporale. 

Din Grădişte m-am dus ca învățător în Bouţar, sub muntele Marmore, 
în granița Bănatului. Cintările cele mai frumoase le scrisei aci, de 
asemenea şi unele poveşti. 

La 1884 m-am dus ca învățător în Bucium Sasa, sub Detunata. Aci am 
scris cele mai frumoase poveşti, că cine sînt povestitori ca băiaşii 
(metalurgii)? 

După ce stătui aci ca învăţător trei ani de zile, m-am dus tot în acea 
calitate în Săncel, lingă Blaj, unde adunai cu deosebire multe cîntece, dar 
şi citeva poveşti. 

În fine, m-am strămutat ca învăţător în Rodna-Veche, la izvoarele 
Someşului mare. Aci ne formarăm un comitet de ajutorare al copiilor 
săraci de la şcoalele elementare, cu cărți de învățămînt. Comitetul acesta 
era compus din domnii Florian cav. de Porcius, Gerasim Domide, 
Pamfiliu Graphi, Silvestru Murăşan şi subscrisul ca secretar. Împărțirăm 
pe la şcoalele cele sărace, fără deosebire de confesiune, multe mii de 
manuale de învățămînt, dăruite nouă de autori şi editori şi cumpărate de 

noi din banii, ce ne încurgeau de la binevoitori. Cind trimiteam cărți, 
rugam totdeauna pe învățătorii la ale căror adrese mergeau acele cărți, 
să-mi trimită material de-al literaturii poporale de pe la ei. Şi mai toți mi- 
au trimis cite ceva. 

Mai primii mult material de acest soi de la amicul meu, dl. Alexiu 
Viciu, profesor la gimnaziul din Blaj, recoltat de elevii acelui gimnaziu, 
sub conducerea demnului lor profesor. 

Astfel, cînd la 1893 mă retrăsei în pensiune, aveam citeva lăzi pline de 
manuscrise de tot soiul, care aşteptau studiare şi ordinare. Să întîmplă şi 
aceasta. Poeziile, colindele, descintecele şi alte materiale rimate, le scrisei 
din nou precum le primii, dar poveştile şi legendele în proză mai toate le 
scrisei însumi, luînd, de la cele mai multe, mai numai fondul din 
manuscrisele primite, iar forma le-o dădui eu, după cum să vede, grijind 
după putință să nu mă despart de povestitorii necărturari. 

Astfel mi-am adunat mulțimea de material din literatura poporală, din 
care o parte e publicat, dar partea cea mai mare stă şi azi, cum l-am scris, 
acum Dumnezeu ştie cíti ani. 

Poveşti am publicat la 1888 un volum de cinci broşurele la Braşov, 
editor N. 1. Ciurcu, sub numele Poveşti ardeleneşti. Acolo sînt 34 poveşti. 
La anul 1895 mi-a premiat şi publicat „,Asociaţiunea transilvană pentru 
literatura română şi cultura poporului român” un volum de 20 poveşti sub 
numele Poveşti poporane. 

Cele mai multe însă, cred că vor apărea acum în tipografia „Poporul 
român” din Budapesta adică în trei volume sub numele: De la moara din 
sus, De la moara din mijloc şi De la moara din jos, căci aşa să numesc cele 
trei mori, ce sînt pe valea care trece prin mijlocul Reteagului, şi unde 
mergeam de ascultam atitea năzdrăvănii în copilăria mea. 

Doresc ca şi aceste poveşti să fie cetite cu o aşa plăcere, cu care sînt 
cetite Poveştile ardeleneşti şi Poveştile poporane şi atunci voi fi deplin 
mulțămit pentru munca, ce am pus-o în adunarea şi alcătuirea lor. 

Reteag, 11 faur, 1903. 


Ion Pop Reteganul 
II 


PREFEŢE LA POVESTIRILE SI NUVELELE LUI ION POP 
RETEGANUL 

Alături de prefeţele volumelor de basme menționăm şi reproducem, 
pentru aceleaşi motive, prefeţele volumelor de povestiri şi nuvele. 

Prima dintre ele a fost scrisă de povestitor pentru a deschide calea 
întîiului său volum de Nuvele şi schițe publicat în anul 1898. 

Prefaţa cuprindea mărturisirea crezului său literar cu privire la proza sa 
originală, la scopurile urmărite, precum şi o apreciere asupra modului său 
de a scrie. 

Întitulată „precuvîntare”, ea are cuprinsul următor pe care îl 
reproducem complet: 

„De vreo douăzeci şi cinci de ani scriu şi eu, ca multă lume, ce mă 
taie capul, cînd am vreme. Am scris din gura poporului poezii şi poveşti, şi 
am scris din capul meu unele lucruri şi întîmplări din viața poporului 
nostru, după cum le văzui cu ceşti doi ochi, şi după cum biata le putui. Mai 
mult am privit la inima şi mintea poporului nostru, dar nu prin razele 
cutărui neamt învățat ci am privit-o din faptele ce săvirşeşte; bune, rele, 
cu cap ori fără cap, cum le săvirşesc oamenii. Am fost cu băgare de seamă 
pe ce căi devine poporul nostru la stare şi vază, pe ce căi pierde aceste 
odoare. Acestea sint lucrurile ce mi-au făcut spargere de cap şi pe acestea 
le-am pus pe hirtie. Acum le adun la un loc, căci mi-am zis: doar de cumva 
s-a afla cite unul din bunii cititori, care să poată învăţa ceva şi din ele. Şi 
dacă în adevăr ar fi aşa, aş fi cel mai voios”. 

O prefaţă mai amplă, întreţesută cu unele date biografice şi totodată cu 
aprecieri de natură critică, pe cît de pătrunzătoare tot pe atît şi de 
întemeiate, avea să scrie în 1908 Octavian Goga, în calitate de secretar al 
„Asociaţiunii pentru literatura română şi cultura poporului român”, spre a 
prezenta o culegere de Poveşti apărută în „Biblioteca poporală a 
Asociaţiunii” (n. 28). 

Caracterizările alese, proprii marelui poet al Ardealului, ne determină 
să reproducem o mare parte din ea: 

„Țăranul nostru e un bun povestitor. Fire senină, cu inima deschisă el 
nu-şi îngroapă în piept durerile şi bucuriile, ci dimpotrivă, le dă friu 
slobod. Le spune şi le cîntă. Le spune tovarăşilor, le cîntă în zori de zi, 
cînd aşază plugul în brazdă. Tot astfel în graiul lui cumpătat el povesteşte 
amintirile vieții lui şi desfăşoară cu cuvinte potolite îndemnurile tainice 
ale sufletului. E farmec şi lumină în poveştile acestea care leagănă ca într- 
o luntre fermecată sufletul şi dau avint închipuirii. Țăranul nostru e 
nedezlipit de poveştile lui care sînt o grădină înflorită, unde se furişează 
sufletul omului trudit de amarul vieţii, dornic de un adăpost. Astfel darul 

povestirii e o comoară de mare preț pentru bieții noştri săteni. 

Fiecare sat îşi are povestitorul. Toţi cunoaştem din copilărie icoana 
senină a acestui unchiaş cu ochii vii şi strălucitori, cu zimbetul cicălitor. 
În serile de toamnă la şezătoare, cînd fusul sfiriie între degetele sprintene, 
el stă rezemat de vatră şi în pilpiirea focului îşi spune poveştile. Spune 
basme care strălucesc de podoaba minunată a unei închipuiri fără 
seamăn. Împărați şi feți-frumoşi se înfiripă în haina fermecată a măiestriei 
lui şi încătuşat de vraja acestor icoane fusul se opreşte şi închipuirea 
fetelor zboară departe. Iscusitul meşter înţelege taina sufletului şi într-o 
clipă, cu o glumă, cu o ghicitoare îşi smulge ascultătorii din lenea asta 
dulce a basmelor. Abia se potoleşte risul sănătos şi el potrivindu-şi glasul 
spune mai dparte o întîmplare de la tirgul de țară, ori cutare amintire 
răzleață din războaiele cu Praisuľ”. Şi zi de zi se înmulțeşte şi se 
primeneşte această comoară strălucitoare. Povestitorul satului e un izvor 
bogat care nu seacă, căci porneşte din adincurile nepătrunse ale sufletului 
unui neam întreg. Prin rostul lui cere cuvint toată frămintarea veşnic 
neadormită a acestui suflet cu toată năzuinţa lui spre frumos. Şi de aceea 
acest meşter unchiaş va spune poveşti cu Cosinzene şi baluri, va cînta cu 
glasul lui tărăgănat doine şi cîntece de haiducie, va istorisi păţanii fără 
număr, snoave şi cicălituri, va colăcări pe la nunțile prietenilor şi va fi pe 
deasupra un bun sfătuitor al oamenilor ajunşi la necaz care îi vor prețui 
totdeauna cuvintul. 

Cu un astfel de iscusit povestitor din satele noastre l-am putea 
asemăna pe cunoscutul scriitor harnic loan Pop Reteganul, care vreme de 
un pătrar de veac şi mai bine a muncit cu străduință adunind literatură 
populară şi înfiripînd însuşi lucrări originale. 

loan Pop din Reteag, care s-a stins în anul 1905 în singurătatea 
liniştită a unui sătuleţ de pe valea Someşului, a fost unul dintre muncitorii 
condeiului, care înzestrați cu mult dor de muncă, cu multă seninătate în 
fața vieții, învaţă zilnic şi culeg ca să poată povățui pe alții. N-a fost un 
suflet cu adincimi mari, cu zbuciumul greu al patimilor, ci dimpotrivă, 
Chipul blajin al modestului învățător de la sate era o întrupare a ţăranului 
nostru. Din tot scrisul lui se desluşeşte dragostea de țarină a săteanului, 
îndemnurile sănătoase ale minţii de gospodar paşnic. E un adinc iubitor al 
naturii şi înțelege farmecele care se desfac numai ochiului priceput al 
ţăranului nostru. Tremurul leneş al amurgului de vară, zvonul adormitor 


23 Aluzie la războiul Austriei din anul 1886 cu Praisul (Prusianul, Prusia) şi Pămîntezul 
(Piemontezul) la care au participat şi regimentele ardelene. 

al freamătului din pădure, firiitul greierilor din vatră, toate farmecele şi 
bucuriile luminoase ale vieţii de la ţară prind cuvint în povestirile lui 
Reteganul spuse cu cumpăt, cu grai limpede şi cu prisosul de glumă şi 
zicători care împestrițează poveştile noastre. De aceea, scrisul lui Pop 
Reteganul se îndreaptă țărănimii. lată cum îşi înfăţişează undeva sufletul 
cînd îşi punea de gind să dea o icoană a semenilor săi: 

„Dar oare este cu putință să le pot scrie eu, un tînăr, care dintre 
săteni nu am ieşit decit foarte puţin; eu, care din leagăn şi pină în anii 
juniei cu românii săteni am supt un aer, am mincat o piine, am purtat o 
opincă; eu care luai parte la bucurii la nunți, la şezători, clăci, culesul de 
vii şi colindat, la înmormintări, pomeni, înrolări de ostaşi: eu care am 
purtat vitele la păşune, am fost la moară şi în priveghi,;... putea-voi, oare, 
eu înşira toate greutăţile ce le-a învins şi care are a le învinge săteanul 
român?” 

Tot ce e în legătură cu viaţa de la sat schițată în aceste rînduri se 
iveşte în povestirile lui Reteganul. „Nuvelele” lui însă se deosebesc de 
creaţiunile scriitorilor noştri mai ales de acest gen, fiind mai mult un fel 
de istorisiri de fapte şi amintiri potrivite pentru pilduirea unei învățături 
din care cititorul țăran să tragă folos. Astfel, aproape cele mai multe din 
povestirile originale ale lui Reteganul sînt făurite anume pentru combatera 
vreunui rău înrădăcinat între ţărani şi isprăvesc prin poveţe bune de 
urmat. Fără a sluji o ţintă mai înaltă, dar împlinind o simțită trebuinţă de 
îndrumare a poporului nostru de la sate, cărțile de povestiri ale lui Pop 
Reteganul sînt lectura cea mai potrivită pentru cititorii de la sate. 

Alături de aceasă învederare a talentului său, Pop Reteganul a fost şi 
un neobosit muncitor care a strîns cu o deosebită hărnicie versuri şi 
poveşti din popor, năzuindu-se a da pe alocuri şi încercări de studii 
asupra obiceiurilor ţărăneşti. Acest ram al activităţii sale e poate chiar 
mai însemnat decit producţia lui originală. Pe lingă că a pus în mina 
țăranilor o lectură izvorită din sufletul lor, înțeleasă şi simțită de ei, a 
prins pe hirtie şi a ferit de a se pierde o mulţime de lucruri de preț... 

Povestitor harnic, om al datoriei, iată ce-am pierdut noi ardelenii în 
modestul învăţător din Reteag. 

Din plăsmuirile lui frumoase şi folositoare pentru săteni dăm în 
această broşură citeva, trimise de dinsul curind înaintea morții, 
comitetului central al „Asociației ”.” 

În 1911 „Asociaţiunea”, retipărind, în „biblioteca” sa (no. 8), o nouă 
culegere din vechile povestiri ale lui Reteganul, aceasta a fost prefațată de 
Octavian C. Tăslăuanu, al doilea secretar literar al societății. Prefaţa 

începea cu o scurtă biografie a scriitorului după care urmau aprecierile de 
mai jos: 

„Ion Pop-Reteganul a fost un om care a iubit foarte mult poporul din 
care a ieşit, de aceea, în tot ce a scris, a zugrăvit viața țărănimii de la noi 
şi a dat în vileag poveştile şi versurile pe care le-a auzit la şezători, la 
nunți, la înmormiîntări şi la clăci. 

În acest număr tipărim două din povestirile lui Pop Reteganul, din 
care cititorul țăran va putea trage multe învățături, căci aceste istorisiri 
nu Sînt scrise numai aşa ca omul să-și treacă vremea cu ele, ci ca să 
slujească de pilde vrednice de urmat în viaţă şi ca să arate unele rele 
înrădăcinate în poporul nostru. 

În anii viitori vom tipări şi alte povestiri de Pop-Reteganul”. 

Promisiunea făcută de O. C. Tăslăuanu avea să se realizeze abia după 
înfăptuirea unităţii politice a poporului român, cînd „Asociațiunea” va 
reedita în „biblioteca” sa o bună parte din povestirile, amintirile şi 
legendele lui Pop Reteganul. Unele din aceste broşuri au fost prefațate de 
noul secretar literar al societăţii, Horia Petra Petrescu, apreciat scriitor şi 
publicist poporal. 

Reproducem dintre acestea prefața scrisă în 1931 pentru culegerea 
Copiii Ursuţului şi alte povestiri pentru popor (Biblioteca poporală a 
„Asociaţiunii” nr. 185) în care Horia Petra Petrescu, dînd din nou 
cunoscutele informaţii biografice despre Pop Reteganul, sublinia marele 
ataşament al „Asociaţiunii” pentru dascălul de la Reteag şi totodată 
semnificaţia etică şi literară a operei sale. 

Redăm şi din această prefaţă cîteva fragmente: 

„Iară venim în casa românului cu „un loan Pop Reteganul”. Aşa ne- 
am învăţat: ne-am legat ca în fiecare an să tipărim cel puţin o broşură de 
a sfătosului şi mintosului învățător român loan Pop Reteganul. 

Avem încă un maldăr de manuscrise netipărite, moştenite de la autor 
şi cumpărate de la familia sa: cîntece, descîntece şi bocete, povestiri şi 
poveşti, traduceri şi îndemnuri pentru ţărani, învăţători, şi alţi cetitori, de 
la oraşe. 

O viață întreagă a tot scris loan Pop Reteganul, simțind bucurie, 
mulțămită sufletească, în scris. De aceea memoria lui Pop Reteganul 
trebuie să fie scumpă sufletului românesc, fiindcă omul acesta, cit a trăit, 
numai binele şi înaintarea semenilor săi le-a vrut şi a fost unul din cei mai 
buni propagandişti culturali din ciți i-am avut noi. Mulţi încearcă să 
vorbească şi să scrie pe înțelesul poporului, dar foarte puțini se şi pricep. 
Îi poți număra pe degete... 

De ce? Pentru că darul de a vorbi şi scrie pentru popor nu se poate 
cumpăra, fără trebuie să fie ceva înnăscut. 

Şi loan Pop Reteganul era din naştere dascăl de şcoală şi dascăl al 
poporului de la ţară. 

Cetiţi chiar numai cărțuliile tipărite de Pop Reteganul în biblioteca 
noastră şi aveţi să pricepeţi ce farmec zace în scrisul acestui priceput şi 
neobosit mînuitor al penei... 

Tot ce a scris el, a purces din dragostea sa de frumos şi de neam şi 
aceste două iubiri a ştiut să le îmbine, de cele mai multe ori, într-un mod 
aşa de fericit, încit chiar şi profesori univerversitari (ca d.e. dl. Rădulescu- 
Motru, care redacta, pe vremuri: Noua revistă română) l-au primit cu drag 
în şirul colaboratorilor. 

Cine va scrie, odată şi odată, o istorie conştiențioasă a dezvoltării 
culturale a poporului român din Ardeal, va trebui să păstreze o pagină de 
cinste, de aur, pe seama acestui modest învăţător de sate, fiindcă multă 
vreme a fost cheagul, care a strins rîndurile scriitorilor poporali, în reviste 
şi cărți poporale redactate de el, şi a scris şi el cum n-au scris mulți la 
noi... 
Cetiți şi bucățile din broşura de faţă şi o să dați dreptate aceluia care 
mărturiseşte: Fie, că meşteră peană a mai avut I. Pop Reteganul, cind a 
vrut să scrie pentru popor!...” 

Dintr-o altă prefață scrisă în 1933 de acelaşi Horia Petra Petrescu 
pentru broşura Odinioară şi acum. Amintiri din copilărie, (Biblioteca 
poporală a „Asociațiunii”, nr. 1933) desprindem cîteva duioase informații 
asupra morții şi înmormîntării scriitorului: 

„Cînd a murit lon Pop Reteganul a fost dus la groapă de întreg satul 
şi de satele învecinate, împreună cu prieteni, veniţi de pe la oraş. A avut o 
moarte fulgerătoare. Dumnezeu a vrut să nu bolească mult. Suferea de 
rinichi. În ziua morţii lucrase încă pînă la 4, în grădină, apoi l-au apucat 
durerile şi, după 2 ceasuri, era întins pe năsălie. În ziua de 3 aprilie 1905. 

Jumătatea drumului pînă la mormint l-au dus pe umeri învățătorii, 
foştii lui tovarăşi de muncă, pentru cealaltă jumătate s-au rugat țăranii să 
li se dea cinstea să-l poarte ei şi aşa, cu ochii împăingeniţi de lacrămi, l- 
au purtat, în cîntec de tropare şi în miros de tămiie, pe acela care fusese în 
viață loan Pop Reteganul. 

„Baciu”  Tripon, prietinul mortului, advocatul Dr. Tripon din 

Bistriţă””, i-a ținut o cuvîntare de n-a rămas ochi fără de lacrimă. 

„Ştiţi voi pe cine-am îngropat noi acum?” a întrebat bătrinul Alexă 
Mihăeştian după înmormintare şi la răspunsul unora că ştiu, le-a răspuns: 
„Nu ştiţi, am îngropat Reteganul!” 

A fost aşa de iubit de toți, încit chiar şi evreii din Reteag au trimis 
vorbă văduvii lui că vor ţine o slujbă religioasă pentru sufletul lui de om 
de omenie”. 

Alte prefețe, pe care cititorii le pot afla cu uşurinţă, au apărut în 
fruntea unor ediții din scrierile lui Reteganul publicate sub regimul 
socialist. 

În 1954 a apărut astfel un judicios „„Cuvînt înainte” biografic şi 
bibliografic alcătuit de Editura Tineretului pentru culegerea de Poveşti 
ardeleneşti publicată în colecția „Biblioteca şcolarului”. Acelaşi „cuvînt” a 
fost reprodus în 1957 pentru aceeaşi culegere publicată de astă dată în 
colecţia „Mioriţa” (nr. 5). În 1969, a apărut un studiu introductiv alcătuit 
de lon Apostol Popescu şi Serafim Duicu pentru volumul Amintirile unui 
şcolar de altă dată, în 1970 o prefață scrisă de noi pentru antologia 
Crăiasa zinelor, iar în 1971 o prefaţă a lui Vasile Rusu pentru volumul De 
n-ar fi poveştile (1971). 

Menţionăm de asemenea prefața scrisă de scriitorul Ion Agârbiceanu la 
monografia publicată de Ion Apostol Popescu în 1965. Agârbiceanu, care, 
ca preot, a funcționat şi el în unele sate în care, cu ani înainte fruncţionase 
ca învăţător şi Reteganul (Orlat, Bucium-Şasa), a văzut în acesta „pe cel 
mai multilateral publicist al nostru din acele vremuri, pe cel mai rîvnitor 
pentru culturalizarea maselor”. A scris, adaugă Agârbiceanu şi „povestiri şi 
nuvele, fără mari pretenții literare urmărind în primul rînd un scop 
educatif, ca în toate preocupările sale culturale”. 


HI 
BASMELE ŞI POVESTIRILE LUI POP RETEGANUL ÎN PRESA 
TIMPULUI 


Urmărind seria poveştilor lui Reteganul din culegerea editată în 1888, 
constatăm, referindu-ne exclusiv la cele adunate şi publicate direct de către 
el, că aproape toate au apărut mai întîi în paginile unor ziare, reviste sau 
calendare, circulația în presa timpului a unora din acestea continuîndu-se şi 


4E vorba de avocatul Gavrilă Tripşa din oraşul Bistriţa, fost membru al comitetului 
memorandist. 

după apariţia în volum. 

Basmul Trifon Hăbăucul, cu care se deschide primul volum de poveşti 
a lui Ion Pop Reteganul, a apărut astfel mai întîi în Călindarul poporului de 
la Sibiu pe anul 1886 (p. 56-67); Aflatul în Cărţile săteanului român, 1886, 
XI, p. 5-7, 26-30; Dreptatea şi Strimbătatea, în Familia, 1884, p. 281-284, 
Făt-Frumos Zălogit în Tribuna, 1886, nr. 276-280; Cerbul în Telegraful 
român, 1885, nr. 129-130, p. 317-318, 321-322; Toarceţi, fete, c-a murit 
Baba Cloanța, în Cărțile săteanului român, 1885, X, p. 27-30, 165-169, 
reprodusă şi în Familia, 1888, p. 563-570; Crăiasa zinelor, în Gazeta 
Transilvaniei, 1885, nr. 205-208, reprodusă şi în Familia 1889, p. 398-401, 
409-412; Tămiia dracului, în Tribuna, 1888, nr. 29-30; p. 113, 117, 
reprodusă şi în Gazeta poporului, 1888, nr. 45; Omul de omenie nu piere, 
în Cărţile săteanului român 1886, XXI, p. 123-126, 141-143, repr. şi în 
Familia, 1889, p. 145-147; Din fată, fecior în Foişoara pentru răspindirea 
cunoştinţelor folositoare, 1886, p. 6-8, 18-20, 28-29, 44-45; Crincu, 
vînătoriul codrului, în Tribuna, 1886, p. 497-498, 501-502, 505-506; 
Fiuţul oii, în Tribuna, 1887, n. 3-4, repr. şi în România liberă, Bucureşti, 
1887, nr. 2948-2948; Cei trei prieteni, în Gazeta poporului, 1889, n. 6-7, 
repr. din Poveşti ardeleneşti, III, p. 82-87; Mama cea rea, în Gazeta 
Transilvaniei, 1885, nr. 216, repr. şi în Luminătoriul, 1885, nr. 136, şi din 
Poveşti ardeleneşti, IV, p. 3-6, în Fintina Blanduziei, Bucureşti, 1889, nr. 
21; loaneş Măsariul, în Gazeta Poporului, 1886, n. 2; Stan Bolovan, în 
Cărţile săteanului român, 1886, XI, p. 86-90 şi apoi, după apariția în 
volum (IV, p. 14-21), în Fîntina Blanduziei, 1889, nr. 23-24; Norocul şi 
mintea, pe lîngă publicarea în volum (IV, p. 21-28) a fost reprodusă şi într- 
o broşură din „Biblioteca copiilor” nr. 19; Istează şi pace a apărut mai întîi 
în Contemporanul, 1882, p. 841-845), de unde a fost republicată apoi în 
Cărţile săteanului român, 1886, XI, p. 43-47, în Familia, 1888, p. 495- 
496, în Şcoala şi familia, 1886-87, p. 25; după apariţia în colecție (IV, p. 
28-34), a fost reprodusă şi în Gazeta poporului, 1889, nr. 34, precum şi 
într-o broşură separată din Biblioteca copiilor, Săraca mamă, în Timişana, 
1885, p. 209, 216-217 şi apoi în Fintina Blanduziei, 1889, n. 28; Azima 
mergătoare (sub titlul Azima îmblătoare), în Familia, 1883, p. 97-100; 
Povestea lui Pahon, în Gazeta Transilvaniei, 1885, p. 261-264; Nu minți în 
Telegraful român 1885, p. 429-431; Pipăruş-Petru şi Floarea-inflorit, în 
Gazeta Transilvaniei, 1887, nr. 27-33; Zina apelor, în Gazeta poporului, 
1889, n. 5-6; a fost reprodusă şi în Gazeta poporului, 1888, n. 49-50; 
Urmă Galbină şi Pipăruş Petru (sub titlul Urmă Galbină şi Pipăruş 
Viteazul), în Gazeta Transilvaniei, 1887, nr. 97-99. 

Aceeaşi circulație au avut-o şi basmele intrate în colecția lui Pop 
Reteganul ca fiind „comunicate” de diverşi colaboratori şi corespondenți. 
Cei doi copii cu părul de aur din partea a Il-a (p. 22-40), poveste culeasă 
de N. Trîmbiţoniu, a fost astfel publicată în Tribuna, 1886, nr. 41, p. 165 
ş.a. Aripă-frumoasă din partea a III-a, (p. 66-81), în Tribuna, 1886, p. 73 
ş.a.; Măr şi Păr din partea IV (p. 34-60), în Tribuna, 1886, nr. 179-183. 

Nu toate basmele publicate în periodice pînă la apariția volumului de 
Poveşti ardeleneşti, au fost reproduse însă în acesta, şi nici în volumele 
următoare, multe dintre ele rămînînd îngropate în paginile ziarelor şi 
revistelor. 

N-au fost incluse astfel în volume unele din bucăţile publicate în 
Contemporanul (Mă nădăiam eu că dintr-atita trebuie să fie şi unul al 
dracului), în Cărţile săteanului român (Mama prea bună e nebună), 1884, 
p. 801, în Gazeta Transilvaniei, (Sereanu şi Doreanu, 1885, n. 225. 
Niculiţa lui Vacă Bărnace 1886, n. 191-192), în Tribuna (Busuioc şi 
Siminică, 1887, n. 238-234 Petrea (1888, nr. 200, 202-204) ş.a. 

De asemenea în volumul din 1895 n-au fost incluse toate bucăţile 
publicate în periodice după apariția culegerii din 1889, avînd astfel şi ele 
aceeaşi soartă ca şi cele necuprinse în culegerea menționată. Menţionăm 
dintre aceste cîteva din cele publicate în Tribuna: Doamne, lungeşte ziua 
de mine (1889, nr. 62); Tanda şi Manda (1889, n. 241-242; Poama nu 
cade lingă pom şi aşchia lingă tăietor, Foaia ilustrată, II, p. 81-83, 89-92; 
Ibovnicul muierii cu bărbat, 1893, n. 9-10; în Gazeta Transilvaniei, Rău, 
1889, n. 12; Duce-m-aş, duce, dar cruce nu mi-oi face, să ştiu că l-a chiar 
călca, (1889, n. 231; Zmeul (1889, n. 253; Mincinosul, 1891, n. 223; Casa 
rurală (Soarele, luna şi luceferii, 1890, p. 215-218; în Transilvania: 
Leneşul (1890, p. 115-118.) O parte din acestea, ca Busuioc şi Siminică, 
Doamne, lungeşte ziua de miine, Răii, au fost reproduse de noi mai întîi în 
volumul din 1943, Legende, povestiri şi obiceiuri româneşti, şi apoi în 
volumul de față. 

N-au fost reproduse în volum pînă acum nici poveştile publicate în 
Luceafărul în anul 1903. 

Povestirile şi legendele au urmat şi ele aceeaşi cale. 

Povestirea Dascălul Ioniță, care a urmărit să fie pentru învăţători 
modelul oferit preoților prin Popa Tanda al lui Slavici şi prin Popa Toma al 
său, a fost publicată mai întîi în revista Convorbiri pedagogice (1886, n. 2) 
şi apoi în broşura cu acelaşi nume editată de „Biblioteca poporală” a 
„Asociaţiunii”; povestirea Poama nu cade totdeauna lingă pom şi aşchia 
lîngă tăietor, publicată în Foaia ilustrată (|, p. 81-83, 89-92), avea să fie 

publicată mai tîrziu sub titlul Copiii Ursuţului „în Biblioteca poporală a 
„Asociaţiunii” (1931); Ursoanea Granciului, subintitulată „copie de pe 
natură”, apărută în Tribuna (1890, nr. 228-229), a fost reprodusă în Noua 
revistă română (1900, nr. 11); nuvela Tudorica a fost publicată mai întîi în 
Revista ilustrată (1898, n. 1), de unde a fost reprodusă în culegerea de 
nuvele editată de Alcalay în 1901. 


IV 
VARIANTE ŞI EPISOADE ASEMĂNĂTOARE 


Ca şi la alți culegători sau alcătuitori de basme şi la Ion Pop Reteganul 
se întîlnesc diferite variante ale aceloraşi subiecte şi totodată numeroase 
episoade identice sau asemănătoare. 

Subiectul basmului A4/latul din Poveştile ardeleneşti (1, p. 11), unul din 
cele mai cunoscute şi mai des reproduse basme ale sale este reluat în 
Cuvintul ursitoarelor din Poveşti din popor (p. 9), cu deosebire că, în 
prima poveste, eroul principal este un boier, iar în cea de a doua un împărat 
şi unul şi altul, în împrejurări şi prin mijloace deosebite, urmînd să înlăture 
profeția ursitoarelor. A/latul este însă mai temeinic închegat, fiind superior 
atît din punct de vedere artistic cît şi lingvistic variantei sale. 

Povestea Isteaţă şi pace din Poveşti ardeleneșşti (partea IV, p. 28), o 
aflăm cu un titlu asemănător, I/steaţă din seamă afară, şi în Poveşti din 
popor (9.80), în care, deşi introducerea e alta, totuşi acțiunea dominată şi 
finalul sînt de o izbitoare asemănare, acelaşi fiind şi modul de venire al 
fetei la împărat, şi procesul dintre sas şi român precum şi încheierea. 

Prima poveste este însă mai expresivă şi de un mai accentuat caracter 
românesc, în timp ce a doua, deşi începe cu un remarcabil duel de 
întîmplări umoristice, este mai puţin reuşită. 

Episoadele referitoare la mărgeaua magică, deținătoare de puteri 
miraculoase, obținută de erou de la şarpe, sau a biciului înzestrat cu 
aceleaşi însuşiri, se află şi în Trifon Hăbăucul (Poveşti ardeleneşti, |, p. 1) 
şi în Povestea lui Pahon (Poveşti ardeleneşti, V, p. 3) şi în loan Păţitul 
(Luceafărul, 1903, p. 49). 

Furarea de către zmei a soarelui, a lunii şi a stelelor, eliberate de eroii 
protagonişti în acelaşi mod, o găsim în basmele Aripă-frumoasă (Poveşti 
ardeleneşti, III, p. 66), Vasilică, Floare frumoasă (Poveşti din popor, p. 
151), şi în Profu Iancu (De n-ar fi poveştile, p. 37). 

Mai plastică este relatarea faptelor în Aripă frumoasă. 

Plantarea peste noapte a unei holde sau a unei vii în locul unei păduri, 

coacerea strugurilor în aceeaşi noapte şi aducerea lor dimineaţa la boier, 
alegerea spicelor din stogurile de grîu fără desfacerea acestora, sau fătarea 
unor bivolițe numai într-o singură noapte după fecundarea lor, se află şi în 
Vizor, craiul şerpilor (Poveşti ardeleneşti, II, p. 41) şi în Zina apelor, 
(Poveşti ardeleneşti, V, p. 44). 

Episoadele referitoare la întîlnirea eroului principal al basmului şi 
înfrățirea lui cu Strîmbă-Lemne, Sfarmă-Piatră, Scutură-Munţii sau cu 
Foametea-Pămîntului, Gerul-Pămîntului, Stînjinul-Pămîntului şi Vede-Tot, 
ori cu Flămînzilă, Setilă, Zgriburilă şi Țintilă, apar şi în Fiuțul oii (Poveşti 
ardeleneşti, III, p. 56), în Jon Năzdrăvanul din lut (Poveşti din popor, p. 
113), în Vasilică, Floare frumoasă (Poveşti din popor, p. 151), în 
Crislăscan viteaz, voinic de babă săracă (Poveşti din popor, p. 175). 

Alte variante sau episoade identice se constată în legătură cu slujitul pe 
trei ani la o zmeoaică, în schimbul unui cal năzdrăvan, în basmele Lupul cu 
cap de fier (Poveşti ardeleneşti, III, p. 27) şi în Crincu, vinătoriul codrului 
(Poveşti ardeleneşti, III, p. 43) şi în Petru, finul lui Dumnezu (Luceafărul, 
1903, p. 55). 

Salvarea de urgia zmeilor sau a zmeoaicelor prin aruncarea în calea lor 
a obiectelor miraculoase — pieptenul, peria, amnarul — se află şi în Făt- 
Frumos Zălogit (Poveşti ardeleneşti, p. 30) şi în Pipăruş-Petru şi Florea 
înflorit (Poveşti ardeleneşti, V, p. 11). 

Numeroase alte episoade şi dialoguri asemănătoare se găsesc şi în alte 
poveşti, în schimb, deşi publicate sub acelaşi titlu Dreptatea şi Stimbătatea 
— cele două basme numite astfel, apărute unul în Poveşti ardeleneşti (X, p. 
20), iar altul în De la moară (1, p, 18), au subiecte şi desfăşurări deosebite, 
fiecare fiind independent faţă de celălalt. 

Aceeaşi situaţie se constată şi în legătură cu cele două poveşti numite 
Stan Pățitul şi Ion Păţitul publicate prima în Poveşti din popor (p. 105), iar 
a doua în revista Luceafărul. 

GLOSAR 


Acotare — căutare, a căuta 

adimant — diamant 

agodul — firea cuiva, obiceiul 
amiezăza (a) — a mînca de amiaz 
apotecă — farmacie 

aret — curtea casei, locul înconjurător; în preajma unui loc 
avan — grozav 

Bală — fiară înspăimîntătoare, monstru 
bănat — jale, durere 

bândură — şervet de pînză pentru macă 
biriş — argat al grofilor 

blagă — avere 

bleu, pleu — tinichea 

bobotă — furie, mînie 

boltă — prăvălie 

boreasă — femeie măritată 

boscoană — fermecătură, lucru straniu 
botei — grup de oi, de capre 

brudie — minte tînără, crudă 

bugăt, bugătă — destul, destulă 

buigat — aiurit, zăpăcit 

bumb — nasture 

butan — lemn gros de pus pe foc 
Canură — lînă vopsită; se zice şi de un om slab 
capcîn, căpcăun — monstru cu trup de om şi cap de cîine 
călcia (a) — a merge repede 

căput, căputaş — veston 

cărțăli (a) — a juca cărți 

căuaci — fierar 

celaucă — înşelătoare 

celşag — vicleşug 

celui (a) — a înşela 

cesela fa) — a pieptăna vitele 

ceteră — vioară 


Chis-birău — ajutor de primar 
chitilin — încetişor 

chitiş — tiptil 

ciofoti (a) — a mînca zgomotos 
cioloagă — slăbănoagă 
ciondănire — ceartă 

ciuhă — sperietoare 

cirlogi — cîrlig 

ciumurgoi — mătăhălos, monstruos 
ciupii — cîrlonţii 

clăpănţi (a) — a bate din gură 
clisă — slănină 

cloambe — crengi 

clop — pălărie 

cociorvă — lopată 

cofă — doniţă 

coleşe — mămăligă 

cormen — cîrmaci 

corteş — agent electoral 

coşarcă — coş 

cotingan — măricel, fecioraş 
cotunele — cătanele, slujitorii 
cucui (a) — a moţăi 

cuiou — om stricat 

Dăbălăzat — pleoştit, supărat 
dăoli (a se) — a se plînge 
deafetea — degeaba 

deculi (a) — a bate rău 

desmeată (a) — se desmeticeşte 
dinum-danum — veselie, petrecere cu muzică 
dobza (a) — a bate pe cineva 
dreptăţi — acte 

dricală — saltea de pene, de lînă. 
drot, drod — sîrmă 

Fele, feliță — un litru, o jumătate de litru 
firetic — necugetat, îndrăzneţ 
firezul — ferăstrăul 

fiscura (a) — a fluiera 

fistica (a se) — a se furişa 


Jleci (a) — a bate ploaia, grindina 

Jlişte — palme 

froaie, froi — femeie, fete (de la germ. frau, fraulein) 
fuicaş — nebunatec 

funt, font — jumătate de kg 

Gadină — fiară 

gălăi (a) — a trăi cu chiu cu vai 

galite — păsări domestice 

gazdă — om avut 

găzdoaie — gospodină 

ghiolbană — afurisită 

gif, gifurel — covată, covăţică 

ginj — creangă îndoită 

glidă — linie 

gozul pămîntului — pulberea pămîntului, om de nimica 
grămujda (a) — a spune, a vorbi încet 

Haboca (cu) — cu puterea 

hamiş — viclean 

hărancă — femeie rea 


hinteu — trăsură 


híd, hidă — urât, urîtă 

hilbană — baltă mare cu apă limpede 

hîrcioagă — mîrțoagă 

hița — calea, deschizătură la un loc închis 

hojiți — potriviţi, doi oameni 

holă — fiară 

honved — soldat maghiar 

hore — cîntare 

huciu — pădure deasă 

hudă, hudiță — deschizătură prin gard, prin perete 
hulă — ruşinea; se zice şi la dilmă 

hurui (a) — a se prăbuşi 

huțunaş — leagăn, scrînciob. 

huzdupa (a) — a mînca cu lăcomie 

losag, iosagă — avere 

instanţiile — legile, rugările (bată-te instanţiile, bată-te cucul) 
iui (a) — a chiui 

Înpulpa (a) — a se încorda din toate puterile 
Înboldojit — învăluit 


Încredinţa (a se) — a se logodi 

Însîmbra (a) — a se lua la întrecere 

Jăb, jab — buzunar 

joi (a) — a fi în stare, a putea 

jolj — giolgiu, giulgiu 

Lăturaşi — caii de margine la trăsură 

lăzui (a) — a curăța un teren de tufe, spini 
lemnuşe — chibrite 

leşteu, lesnic — sac de prins peşte, mreajă, cîrstnic 
liocei (a) — a face zgomot în apă 

lud — prost, rău 

Maneguri — manevre 

măcăul, măcăuaşu — bîtă de alun cu care se băteau iobagii 
măsarul, măsariul — tîmplarul 

mărăsin — semn 

mărțina — iapa 

mătăhue — pasăre, fiară urîtă 

melenaş — feciorand, holteiaş 

melerți (a) — a zdrobi mărunt 

melestui (a) — a zdrobi 

merindare — şervet 

miriteii — mirii 

mocoşi (a) — a lucra încet 

modru — stare (n-am modru, n-am putere) 
motofleţ — om neîndemînatec 

miriştină — mirişte 

mustră — exerciţiu militar 

Narnă — a stărui morțiş 

nădi (a, îi) — a adăuga 

nămală — animal mare; ce nămală de cal! 
năpustul (Lasă-n năpustului) — lasă-l naibii 
năsărîngă — a lucra supărător 

nătăria — mirarea, minunea 

nimurug — om slab, fără putere, nedezvoltat 
Nialcoş — fudul, semet 

Oarzin — a spune în faţă 

odovăi (a) — a nimici 

Oluț — urcioraş 

ometeu — om uriaş 


omizi (a se) — a se zări de ziuă 

opşegoş — om care spune opşaguri, snoave 
opşitar — veteran cu un îndelungat stagiu militar 
orgoane — orgă 

ortac — tovarăş 

Paos — pomană 

parip — cal tînăr 

pălțăuaş — beţişor 

părinda (a) — a cutreiera 

păsa (a) — a merge 

pieri (a) — a dispărea 

pili (a) — a fura 

plenar, bleuar — tinichigiu 

poară — ceartă 

pocozi (a) — a se mira 

poiețică — grajd mic 

poiată — grajd 

podoimă — pretext 

podereu — platou pentru cosit 

polojenii — snoave 

posomanturi — podoabe, pietre scumpe 
prăbăli (a) — a încerca 

prăşcău — flăcău uliţarnic 

procatăr — avocat 

proclet, procletă — grozav, grozavă 
Rincoare — răutate 

rujă — floare 

Salu — oaspete, musafir 

sarcă — ţarcă, coțofană 

sarsamuri — unelte 

secreată — pustie, blăstămată, secreată de lume, de pădure 
silvois — magiun 

socaciu — bucătar 

socăci (a) — a pregăti bucate 

sprăhuită — zănatecă 

strigă — strigoi 

strugea — strujea — felie de pîine 

stanişte — locul unde se odihnesc vitele la amiaz 
stavă — herghelie 


Șargă — gradat 

ştiuldica (a) — a se afunda în apă 
şumeni (a se) — a se îmbăta 

Tăhui — prost 

tălălău — zgomot mare 

tălui (a) — a bate un pom 

tătăişă — cumnată 

tău — lac 

thiara — tortul întins pe război 
tirgaş — lucrurile cumpărate de la tîrg 
turduluc — gras, grăsuţ 

tirnaț — pridvor 

tină — noroi 

tisturi — ofiţeri 

toi (a) — a certa, a sfădi 

tricozenii — snoave 

Tivli (a) — a scheuna 

țol — pătură 

Uneală — înţelegere 

Valauă — trocă pentru apă la vite, păsări 
verincă — cearşaf din tort de cînepă 
vică — ferdelă 

vințeler — paznicul viei 

vij — moşneag 

vojoiu, vojoi — căpăţină de varză 
Zar — broască 

zăhată — drum prin cîmp 

zăgneată — zare de foc 

zăpsi — a simţi 

zărăstit — rătăcit într-o pădure 


